
PROLOG 


Înainte de ivirea zorilor, m-am trezit de trei ori în 
întuneric. Mai întâi, copleșită de tristeţe, apoi de 
bucurie şi, în cele din urmă, de singurătate. 
Lacrimile unei singurătăţii adânci până la os m-au 
trezit pe nesimţite, scăldându-mi obrajii precum 
atingerea reconfortantă a unei pânze umede în 
mâini mângâietoare. Mi-am întors chipul spre 
perna udă de lacrimi și m-am lăsat purtată de un 
râu sărat prin cavernele tristeţii bine cunoscute, în 
profunzimile subterane ale somnului. 


Apoi m-am trezit cuprinsă de o bucurie înflăcărată, 
cu trupul încordat ca un arc în convulsiile 
împreunării fizice, atingerea lui proaspătă pe 
pielea mea stingându-se de-a lungul nervilor 
precum valurile împlinirii care mă împânzise din 
miezul ființei. Am alungat realitatea, întorcându- 
mă din nou, căutând mirosul cald şi înţepător al 
dorinței satisfăcute a unui bărbat, în braţele 
primitoare ale iubitului meu, somnul. 


A treia oară m-am trezit singură, dincolo de 
atingerea iubirii sau a disperării. Imaginea 
pietrelor era proaspătă în mintea mea. Un cerc mic, 
de pietre ridicate pe culmea unui deal înverzit și 
abrupt. Numele dealului este Craigh na Dun; 
dealul zânelor. Unii spun că dealul este fermecat, 
alţii că e blestemat. Și unii, şi alţii au dreptate. Însă 
nimeni nu cunoaște rolul sau scopul pietrelor. 


Nimeni, în afară de mine. 

PARTEA ÎNTĂI 


PRINTR-O OGLINDĂ TULBURE 


Inverness, 1968 


STUDIIND ARHIVELE 


Roger Wakefield stătea în picioare în mijlocul 
camerei, simțindu-se de-a dreptul asaltat. Găsea 
acest sentiment cumva justificat, căci fizic era 
înconjurat de mese pline de antichităţi și suvenire, 
de mobilier greoi, în stil victorian, acoperit cu totul 
de pânze, cuverturi şi pături, de  covorașe 
minuscule tesute, așezate pe lemnul lustruit, 
așteptând viclean să alunece de sub piciorul 
musafirului neatent. Era înconjurat din toate părțile 
de mobilă, pânzeturi şi hârtii. Şi de cărți... 
Dumnezeule, câte cărți! 


Trei pereţi ai biroului în care se afla erau căptușiți 
cu rafturi, fiecare din ele burduşite de cărți. 
Romanele broşate de aventuri zăceau în teancuri 
viu colorate şi ferfenițite în fața volumelor legate 
în piele de vițel, înghesuite alături de romane 
populare selecționate de cluburi de carte, volume 
antice, şterpelite din biblioteci pe cale de 
dispariție, şi mii şi mii de broşuri, foi volante şi 
manuscrise legate de mână. 


În toată casa domnea aceeași atmosferă. Cărţi şi 
ziare zăceau îngrămădite de-a valma pe oricare 
dintre suprafeţele orizontale şi fiecare dulap gemea 
şi scârţâia pe la balamale. Răposatul său tată 
adoptiv dusese o viaţă lungă și împlinită, cu mai 

bine de zece ani peste venerabila vârstă biblică 
îngăduită de şaptezeci de ani. Iar în cei optzeci şi 
ceva de ani ai săi, reverendul Reginald Wakefield 
nu aruncase niciodată nimic din casă. 


Roger şi-a reprimat dorința de a ieși în goană pe 
ușa din faţă, de a sări în Morris Minorul său și a se 
întoarce imediat la Oxford, lăsând casa parohială și 
conținutul ei la cheremul vremii şi al vandalilor. 
Stai calm, şi-a spus în gând, respirând adânc. Te 
poţi descurca. Cărţile erau partea cea mai ușoară; 
nu avea altceva de făcut decât să le sorteze şi să 
cheme pe cineva să vină să le ridice. Garantat, vor 
avea nevoie de o remorcă mare cât un vagon de 
tren, dar se putea face. Hainele — nicio problemă. 
Oxfam avea să se ocupe de ele. 


Nu ştia ce o să facă Oxfam cu atâtea costume 
negre, din serj, cu vestă, datând aproximativ din 
1948, dar poate că săracii în mâinile cărora vor 
ajunge nu erau foarte pretenţioşi. A început să 
respire ceva mai calm. Îşi luase o lună de concediu 
de la Catedra de Istorie de la Oxford pentru a 
rezolva problemele legate de moştenirea 
reverendului. Poate că, la urma urmelor, îi va fi de 
ajuns o lună. În clipele sale cele mai sumbre, i se 
păruse că va avea nevoie de ani întregi. 


S-a îndreptat spre una dintre mese și a ridicat un 
vas micuţ, din porțelan. Era plin cu diverse obiecte 
dreptunghiulare mici, din metal; „gaberlunzies“ 
din plumb, insigne emise cerşetorilor în secolul al 
optsprezecelea de către parohii, ca un soi de 
licenţă pentru cerșit. Alături de ele, lângă lampă 
era o colecție de sticle din lut ars, un corn de 
berbec de ţinut tutunul, ornat cu un inel din argint. 
Să le doneze unui muzeu? s-a întrebat neștiind ce 
să facă. Casa era plină de relicve iacobite; 
reverendul fusese istoric amator, secolul 

optsprezece reprezentând teritoriul său preferat de 
cercetare. 


Involuntar, a întins degetele pentru a mângâia 
suprafața cornului de tutun, urmărind liniile negre 
ale inscripției— numele şi datele diaconilor şi 
trezorierilor Breslei Croitorilor din Canongate, 
Edinburgh, 1726. Poate ar trebui să păstreze câteva 
dintre achiziţiile mai selecte ale reverendului... dar 
pe urmă s-a dat înapoi, clătinând hotărât din cap. 


— Stai cuminte, cocoşule, a rostit el cu voce tare, 
calea asta duce la pierzanie. 


Sau cel puţin la începutul unei vieți de şoarece 
prins în cursă. Dacă începea să oprească lucruri, 
avea să sfârşească păstrându-le pe toate şi să 
locuiască în această monstruozitate de casă, 
înconjurat de generaţii întregi de vechituri. 


— Şi totodată vei ajunge să vorbeşti singur, a 
mormăit el. 


Gândul la generațiile de vechituri adunate i-a 
amintit de garaj şi a simţit cum i se înmoaie puţin 
genunchii. Reverendul, care era de fapt unchiul 
mamei sale, îl adoptase de la vârsta de cinci ani, 
după ce părinţii lui fuseseră uciși în timpul celui 
de-Al Doilea Război Mondial: mama sa murise în 
timpul Bhtzului iar tatăl, undeva deasupra apelor 
întunecate ale Canalului Mânecii. Cu obişnuitul 
său instinct de a colecţiona orice, reverendul 
păstrase toate lucrurile care aparținuseră părinților 
săi, puse bine în lăzi şi cutii de carton în spatele 
garajului. Ştia că nimeni nu a deschis vreuna dintre 
aceste lăzi în ultimii douăzeci de ani. 


Roger a mormăit o lamentație din Vechiul 
Testament la gândul că va trebui să răscolească 
printre obiectele părinților săi. 

— O, Dumnezeule! a spus el cu voce tare. Orice, 
numai asta nu! 


Remarca nu se dorise a fi chiar o rugăciune, dar 
soneria a început să ţârâie parcă drept răspuns, 
făcându-l pe Roger să tresară şi să-şi muşte limba. 
Uşa casei parohiale avea tendința de a se înţepeni 
când era vreme umedă, ceea ce însemna că era așa 
aproape în permanență. Roger a deschis-o cu un 
scârţâit îngrozitor şi a dat nas în nas cu o femeie 
aflată în pragul uşii. 


— Vă pot ajuta cu ceva? 


Era de statură medie şi foarte drăguță. O apariție 
delicată, înveşmântată în pânză albă, fină, cu un 
păr castaniu bogat, cârlionţat, strâns parțial într-un 
soi de coc. Și în centrul acestei apariţii, o 
extraordinară pereche de ochi scânteietori, chiar de 
culoarea cherry-ului bine maturat. 


Şi-a ridicat privirea de la tenişii lui mărimea 
patruzeci şi şase spre chipul lui aflat la treizeci de 
centimetri mai sus decât al ei. Zâmbetul pieziș al 
femeii s-a lărgit. 


— Nu-mi place să încep o conversaţie cu un clişeu, 
a spus ea, dar ce mare te-ai făcut, tinere Roger! 


Roger şi-a simțit sângele năvălindu-i în obraji. 
Femeia a început să râdă şi a întins o mână. 


— Tu eşti Roger, nu-i aşa? Numele meu e Claire 
Randall; sunt o veche prietenă a reverendului. Insă 
pe tine nu te-am mai văzut de când aveai cinci ani. 


—Ă... spuneaţi că sunteţi o veche prietenă a tatălui 
meu? Atunci ştiţi deja... 


Zâmbetul a dispărut, făcând loc unei expresii 
triste. 

— Da, mi-a părut tare rău. Inima, nu? 


— Mda. Nu ne aşteptam. Eu tocmai am venit de la 
Oxford ca să mă ocup de... toate. 


A făcut un gest vag cu mâna, semn că se referea la 
moartea reverendului, la casa din spatele lui şi 
întregul ei conținut. 


— Din câte îmi amintesc despre biblioteca tatălui 
tău, această mică sarcină ar trebui să îți ocupe 
timpul cam până la Crăciunul următor, a remarcat 
Claire. 


— In acest caz, poate nu ar trebui să te deranjăm, s- 
a auzit o voce cu un accent moale, american. 


— Ah, uitasem, a rostit Claire, întorcându-se puţin 
spre fata care stătea ascunsă privirii lui după colțul 
verandei. Roger Wakefield — fiica mea, Brianna. 


Brianna Randall a făcut un pas în faţă, cu un 
zâmbet timid pe buze. Roger a rămas o clipă 
privind-o fără să scoată o vorbă, apoi şi-a amintit 
de maniere. S-a retras un pas şi a deschis larg uşa, 
întrebându-se preţ de o secundă când îşi schimbase 
ultima dată cămașa. 


— Dar nu e absolut niciun deranj! a spus el din 
toată inima. Chiar îmi doream o pauză. Poftiti, 
intrați! 


Le-a făcut semn celor două femei spre capătul 
coridorului care ducea în biroul reverendului, 
băgând de seamă că, pe lângă faptul că era destul 
de atractivă, fiica lui Claire era una dintre cele mai 
înalte fete pe care le văzuse vreodată de aproape. 
Trebuie să aibă peste un metru optzeci, şi-a spus în 
sinea lui, văzând că ajungea cu fruntea la acelaşi 
nivel cu cornişa rafturilor din hol, pe lângă care 
trecea. Fără să-şi dea seama, s-a îndreptat de spate 

în vreme ce le urma, expunându-și astfel cei un 
metru şi nouăzeci de centimetri ai săi. În ultima 
clipă s-a aplecat, ferindu-se la timp să nu dea cu 
fruntea de tocul uşii de la birou când a intrat în 
urma femeilor. 


— Aveam de gând să vin mai demult, a spus Claire, 
așezându-se mai bine în fotoliul uriaş. Cel de-al 
patrulea zid al biroului reverendului era înzestrat 
cu ferestre din podea până în tavan, şi soarele 
sclipea vesel în agrafa cu perle din părul ei 
castaniu-deschis. Buclele începeau să scape din 
strânsoare, iar ea şi-a dat absentă una pe după 
ureche în timp ce vorbea. 


-De fapt, aranjasem să vin anul trecut, dar pe 
urmă s-a ivit o urgenţă la spital, în Boston- eu 
sunt doctor, a explicat ea, cu un zâmbet înflorindu- 
i discret în colţul gurii la vederea expresiei de 
surpriză pe care Roger nu reușise prea bine să o 
ascundă. Dar îmi pare rău că nu am venit; mi-ar fi 
făcut mare plăcere să îl revăd pe tatăl tău. 


Roger se întreba mai degrabă de ce veniseră acum, 
ştiind că reverendul murise, însă i se părea 
nepoliticos să întrebe. In schimb, a zis: 


— Şi acum vă bucuraţi de peisaje? 


— Da, am venit cu maşina de la Londra, a răspuns 
Claire, zâmbind spre fiica ei. Am vrut ca Bree să 
vadă ținuturile acestea; nu ai crede, auzind-o 
vorbind, însă şi ea este la fel de englezoaică 
precum sunt şi eu, deși nu a trăit niciodată aici. 


— Adevărat? s-a mirat Roger, aruncând o privire 
spre Brianna. 


Nu arăta deloc a englezoaică, şi-a spus în sinea lui; 
în afară de înălțimea impresionantă, avea o coamă 
bogată de păr roşcat, purtat liber pe umeri, iar 

oasele feţei erau puternice, cu unghiuri drepte, şi 
nasul lung şi drept — poate puţin prea lung. 


— M-am născut în America, a explicat Brianna, însă 
şi mama, şi tata sunt... erau... englezi. 


— Erau? 


— Soţul meu a murit în urmă cu doi ani, l-a lămurit 
Claire. Il cunoșteai, cred, Frank Randall. 


— Frank Randall! Desigur! 


Roger s-a pocnit cu palma peste frunte şi a simțit 
sângele năvălindu-i în obraji la chicotul Briannei. 


— Probabil mă veţi crede un nătărău fără pereche, 
însă eu abia acum am realizat cine sunteţi! 


Numele explica totul; Frank Randall fusese un 
istoric eminent și un bun prieten al reverendului; 
ani la rând făcuseră schimb de informații 
misterioase despre iacobiţi, deşi trecuse mai bine 
de un deceniu de când Frank Randall vizitase 
pentru ultima dată casa parohială. 


— Vasăzică... veţi vizita locurile istorice din 
apropiere de Inverness? s-a aventurat Roger. Aţi 
fost deja la Culloden? 


-Nu încă, a răspuns Brianna. Ne gândeam să 
mergem cândva spre sfârşitul săptămânii. 


Zâmbetul ei era politicos, însă nimic mai mult. 


— Am luat o excursie de-a lungul Loch Nessului în 
această după-amiază, a spus Claire. Şi poate că 
mâine vom cobori cu mașina până la Fort William, 
sau doar ne vom plimba prin Inverness; oraşul s-a 
dezvoltat foarte mult de la ultima mea vizită aici. 


— Când a fost asta? 

Roger se întreba dacă ar trebui să îşi ofere 
serviciile de ghid. Nu ar trebui să piardă timpul, 
însă doamna şi domnul Randall fuseseră buni 
prieteni ai reverendului. Şi oricum, o călătorie cu 
mașina până la Fort William în compania a două 
femei atrăgătoare părea mult mai interesantă decât 
un garaj care aştepta să fie curăţat, şi asta cât de 
curând. 


— Ah, acum mai bine de douăzeci de ani. A trecut 
foarte mult timp de atunci. 


In vocea lui Claire se întrezărea un ton straniu care 
l-a făcut pe Roger să o privească mai atent, însă ea 
i-a răspuns cu un zâmbet. 


— Păi, a încercat el, dacă pot face ceva pentru 
dumneavoastră cât timp sunteţi în Țara de Sus... 


Claire continua să zâmbească, însă ceva se 
schimbase în expresia chipului ei. Aproape că 
putea să jure că femeia așteptase să se ivească o 
ocazie. A aruncat o privire spre Brianna, apoi s-a 
uitat din nou la Roger. 


— Dacă te oferi, a spus ea, zâmbindu-i generos. 


— Ah, mamă! a intervenit Brianna, îndreptându-se 
de spate pe scaun. Doar nu vrei să îl deranjezi pe 
domnul Wakefield! Uite câte are de făcut! 


A fluturat o mână spre biroul aglomerat, cu lăzile 
sale arhipline şi nesfârșitele teancuri de cărți. 


— Ah, nu e niciun deranj! a protestat Roger. Ă... 
despre ce este vorba? 


Claire i-a aruncat fiicei sale o privire tăioasă, 
închizându-i gura. 

— Nu aveam de gând să îl bat la cap şi să îl trag de 
picioare, a spus ea cu asprime. Însă ar putea 
cunoaşte pe cineva care să ne ajute. Este un mic 
proiect istoric, i-a explicat ea lui Roger. Am nevoie 
de cineva care se pricepe suficient de bine la 
istoria iacobiților din secolul al optsprezecelea... 
prințul Charlie cel Frumos şi compania. 


Roger s-a aplecat înainte, intrigat. 


— lacobiţi? a întrebat el. Această perioadă nu este 
printre specializările mele, însă am ceva 
cunoştinţe... ar fi fost şi greu să nu le am, trăind 
atât de aproape de Culloden. Acolo a avut loc 
bătălia finală, înțelegeţi, s-a întors el spre Brianna. 
Acolo unde prințul Charlie a luptat împotriva 
ducelui de Cumberland şi a fost măcelărit pentru 
că 1-a deranjat pe englezi. 


— Corect, a încuviințat Claire. Şi de fapt aceasta are 
de-a face cu ceea ce doresc eu să găsesc. 


A băgat mâna în poşetă şi a scos o bucată de hârtie 
împăturită. Roger a desfăcut-o, parcurgând-o iute 
cu privirea. Conţinea o listă de nume, poate 
treizeci, toate de bărbaţi. În capul paginii scria 
titlul: „RĂSCOALA IACOBITĂ - CULLODEN, 
1745“. 


— Ah, din °45? a întrebat Roger. Aceşti bărbaţi au 
luptat la Culloden, nu-i aşa? 


— Aşa e, a răspuns Claire. Ce vreau eu să aflu 
este... câți dintre bărbații de pe listă au 


supraviețuit bătăliei? 


Roger se scărpina în bărbie în timp ce parcurgea 
lista. 


—E o întrebare simplă, al cărei răspuns însă ar 
putea fi greu de aflat. Atât de mulți dintre bărbaţii 

clanurilor scoțiene care l-au urmat pe prinţul 
Charlie au fost ucişi pe Câmpia de la Culloden, 
încât nu au fost îngropați individual. Au fost puși 
în morminte comune, având o singură piatră 
funerară pe care era scris numele clanului căruia-i 
aparțineau. 


— Ştiu, a răspuns Claire. Brianna nu a mai fost aici, 
însă eu am fost... în urmă cu mulți ani. 


Lui Roger i s-a părut că vede o umbră 
întunecându-i privirea pentru o clipă, însă a fost 
iute ascunsă când Claire a plecat capul spre poşetă. 
Nici nu e de mirare că e tristă, şi-a spus în sinea 
lui. Câmpia de la Culloden era un loc 
impresionant; și pe el parcă îl podideau lacrimile 
privind peste întinderea imensă a mlaștinii, 
amintindu-și patriotismul şi curajul scoțienilor care 
zăceau nimiciți sub iarbă. Claire a scos alte câteva 
coli de hârtie scrise la mașină şi i le-a întins. Un 
deget lung și alb se plimba în jos pe marginea 
uneia dintre coli. Mâini frumoase, a băgat de 
seamă Roger, cu osatură delicată, îngrijite, cu un 
singur inel pe fiecare. Cel din argint ieşea imediat 
în evidență; o  verighetă lată, iacobită, cu 
împletitura complicată scoțiană, împodobită cu 
flori de ciulini. 


— Acestea sunt numele soțiilor lor, din câte cunosc 
eu. Mă gândeam că ar putea ajuta... dacă soţii lor 
au fost ucişi la Culloden, probabil că aceste femei 
s-au recăsătorit ori au emigrat după aceea. Aceste 
date ar trebui să figureze cu siguranţă în registrul 
parohiei. Toate sunt din aceeaşi parohie; biserica 
era în Broch Mordha -— este puţin mai la sud de 
aici. 

—O idee foarte bună, a spus Roger, oarecum 


surprins. Este genul de abordare la care s-ar gândi 
un istoric. 


21 


— Eu nu sunt chiar istoric, a răspuns Claire Randall 
sec. Pe de altă parte, când trăieşti cu unul, mai furi 
meserie. 


— Desigur. 
Un gând neaşteptat l-a lovit şi s-a ridicat din scaun. 


— Sunt o gazdă îngrozitoare, vă rog, permiteţi-mi 
să vă ofer ceva de băut şi pe urmă îmi puteţi spune 
mai multe despre această listă. Poate vă voi fi eu 
însumi de folos. 


În ciuda dezordinii, ştia unde erau păstrate carafele 
şi îndată și-a servit musafirele cu puţin whisky. 
Pusese destul de mult sifon în al Briannei, însă a 
băgat de seamă că ea sorbea din pahar ca şi cum ar 
fi băut spray împotriva furnicilor, mai degrabă 
decât cel mai bun Glenfiddich dintr-un singur 
malţ. Claire, care ceruse ca al ei să fie simplu, 
părea să îl savureze mult mai mult. 


— Aşadar, a reluat Roger, reaşezându-se la locul 
său şi luând din nou hârtia în mână. Este o 
problemă interesantă, în materie de cercetare 
istorică. Spuneaţi că aceşti bărbaţi vin de la aceeaşi 
parohie? Presupun că proveneau dintr-un singur 
clan sau familie... bag de seamă că unii dintre ei 
se numeau Fraser. 


Claire a încuviinţat din cap, cu mâinile împreunate 
în poală. 


— Veneau de pe aceeași proprietate, o fermă micuță 
din Highlands, cunoscută printre localnici drept 
Lallybroch. Făceau parte din clanul Fraser, deşi 
niciodată nu îi juraseră oficial supunere căpeteniei, 
lordul Lovat. Aceşti bărbați s-au alăturat răscoalei 
încă de la începuturi, au luptat în bătălia de la 
Prestonpans, în vreme ce oamenii lui Lovat nu au 

intrat în luptă decât abia înainte de bătălia de la 
Culloden. 


— Adevărat? Interesant. 


În condițiile normale ale secolului al 
optsprezecelea, asemenea mici arendaşi-fermieri ar 
fi murit acolo unde îşi duceau zilele şi ar fi fost 
înmormântați frumos în cimitirul satului, înscriși 
ordonat în registrul parohiei. Cu toate acestea, 
încercarea lui Charlie cel Frumos de a recuceri 
tronul Scoției în 1745 întrerupsese cursul firesc al 
lucrurilor într-o manieră cât se poate de brutală. 


În timpul foametei care urmase dezastrului de la 
Culloden, mulţi scoțieni emigraseră spre Lumea 
Nouă; alții se târâseră din câmpii și mlaștini spre 
orașe, în căutare de hrană și locuri de muncă. 
Câţiva rămăseseră locului, agățându-se cu 
încăpățânare de pământurile şi tradițiile lor. 


— S-ar putea scrie un articol fascinant, a spus 
Roger, gândind cu voce tare. Să mergi pe urmele 
unui număr de indivizi, să vezi ce s-a întâmplat cu 
fiecare dintre ei. Ar fi mai puţin interesant dacă au 
fost cu toții ucişi la Culloden, însă există şansa ca 
unii dintre ei să fi scăpat. 


Roger ar fi fost tentat să înceapă acest proiect ca o 
bine venită pauză, chiar şi în cazul în care Claire 
Randall nu i-ar fi cerut-o. 


— Da, cred că vă pot ajuta, a concluzionat el, 
încântat de zâmbetul cald cu care ea l-a răsplătit. 


— Chiar aşa? E minunat! a exclamat ea. 
— Va fi plăcerea mea, a răspuns Roger. 


A împăturit hârtia şi a aşezat-o pe masă. 

— Voi începe de îndată. Dar spuneţi-mi, cum a fost 
călătoria cu mașina de la Londra? 


Conversaţia se purta acum pe subiecte de interes 
general, în timp ce Claire şi Brianna îl încântau cu 
poveşti din timpul călătoriei lor transatlantice şi al 
drumului cu maşina de la Londra. Atenţia lui 
Roger era uşor distrasă, căci începuse să-și pună la 
punct planul de cercetare al proiectului. Se simţea 
vag vinovat că pierdea vremea ţinându-le de vorbă, 
chiar nu avea timp de pierdut. Pe de altă parte, era 
o chestiune interesantă. Şi în plus putea să 
combine acest proiect cu sarcina obligatorie de a 
face ordine în materialele reverendului; știa precis 
că în garaj se aflau patruzeci şi opt de cutii din 
carton, toate etichetate: IACOBIŢI, DIVERSE. 
Gândul acesta era suficient pentru a-i da o uşoară 
stare de ameţeală. 


Smulgându-și cu greu gândurile de la cutiile din 
garaj, a băgat de seamă că discuţia luase o cu totul 
altă turnură față de subiectul inițial. 


— Druizi? 


Roger se simţea dezorientat. A aruncat o privire 
curioasă spre paharul său, verificând dacă într- 
adevăr îşi adăugase sifon. 


— Nu ai auzit niciodată nimic despre ei? 
Claire părea uşor dezamăgită. 


— Tatăl tău, reverendul, ştia câte ceva despre ei, 
deşi doar aşa, neoficial. Poate că nu a considerat că 
e important să-ți povestească despre ei; o lua drept 
o glumă. 


Roger s-a  scărpinat în creștetul capului, 
ciufulindu-şi coama deasă de păr negru. 

—Nu, chiar nu-mi amintesc. Insă aveţi dreptate, 
probabil nu considerase că e ceva serios. 


— Păi, nici eu nu ştiu cu siguranţă dacă e așa. 


Şi-a încrucișat picioarele. O rază de soare i-a 
mângâiat glezna, făcându-i ciorapii să strălucească 
şi accentuându-i delicateţea tibiei. 


-Când am fost aici ultima dată cu Frank- 
Dumnezeule, asta a fost în urmă cu douăzeci de 
ani! —, reverendul i-a spus că exista un grup de... 
în fine, druizi moderni, cred că i-am putea numi. 
Nu am idee cât de autentici erau; cel mai probabil, 
nu foarte originali. 


Brianna stătea aplecată în față acum, captivată, cu 
paharul de whisky uitat în mâini. 


— Reverendul nu îi putea recunoaşte oficial -— 
păgânism şi toate alea, înţelegi —, însă menajera 
lui, doamna Graham, făcea parte din acest grup, 
aşa încât din când în când îi mai ajungeau pe la 
urechile zvonuri despre activitățile lor; aşadar 
reverendul 1-a vândut un pont lui Frank că urma să 
aibă loc un soi de ceremonie în zorii zilei de 
Beltane, adică de Întâi Mai. 


Roger a încuviințat din cap, încercând să se 
acomodeze cu imaginea bătrânei doamne Graham, 
de o corectitudine desăvârşită, absorbită în rituri 
păgâne, dansând în jurul cercurilor de piatră la 
ivirea zorilor. Singurul lucru pe care şi-l putea 
aminti el însuşi din ceremoniile druide era că unele 
dintre ele implicau arderea sacrificială a victimelor 
în cuşti împletite din răchită, fapt care i se părea 
încă şi mai greu de imaginat pentru o doamnă 
scoțiană prezbiteriană, aflată la o vârstă înaintată. 


— In vârful unui deal din apropiere se află un cerc 
de pietre. Aşa că am urcat acolo înainte de ivirea 

zorilor, pentru a le... în fine, spiona, a continuat 
ea, ridicând din umeri, parcă scuzându-se. Ştii cum 
sunt oamenii de știință; nu au niciun dram de 
conștiință când vine vorba de domeniul lor de 
studiu, ca să nu mai vorbim că nu au nici urmă de 
simţ al delicateţei sociale. 


Roger s-a crispat uşor la auzul acestei remarci, 
însă a încuviinţat din cap fără tragere de inimă. 


-Şi acolo erau, a continuat ea. Cu doamna 
Graham printre ele, cu toate înveşmântate în 
cearşafuri de pat, incantând rugăciuni și dansând în 
mijlocul cercului de piatră. Frank era fascinat, a 
adăugat ea cu un zâmbet. Şi era impresionant, 
chiar şi pentru mine. 


S-a oprit o clipă, măsurându-l pe Roger cu o 
privire oarecum curioasă. 


-Am auzit că doamna Graham a murit acum 
câţiva ani. Însă mă întrebam... ştii cumva dacă a 
avut familie? Cred că în astfel de grupuri calitatea 
de membru se transmite ereditar; e posibil să existe 
o fiică sau o nepoată care mi-ar putea povesti câte 
ceva. 


— Păi, a răspuns Roger încet. Există o nepoată — 
numele ei este Fiona, Fiona Graham. De fapt, a 
venit aici să ajute în casa parohială după moartea 
bunicii ei. Reverendul era mult prea bătrân pentru 
a putea fi lăsat de unul singur. 


Dacă ceva putea înlocui viziunea în care doamna 
Graham dansa învăluită într-un cearșaf, atunci ăsta 
era gândul că Fiona, de nouăsprezece ani, putea fi 
protectoarea unei taine mistice antice, însă Roger a 
intrat bucuros în joc şi a continuat: 


— Mi-e teamă că în acest moment nu este aici. Insă 
aş putea să o rog să vină pentru dumneavoastră. 

Claire a fluturat o mână delicată, concediind 
intenția lui. 


— Nu te deranja, pot discuta cu ea altă dată. Şi așa 
am stat prea mult pe capul tău. 


Spre mâhnirea lui Roger, Claire şi-a aşezat paharul 
gol pe măsuța joasă dintre fotolii şi Brianna l-a pus 
pe al ei, încă plin, grăbită, parcă abia așteptând să 
plece. Roger a băgat de seamă că Brianna Randall 
își rodea unghiile. Această infimă dovadă de 
imperfecţiune i-a dat curajul să facă următorul pas. 
Brianna îl intriga şi nu voia să o lase să plece, fără 
o asigurare că o va revedea vreodată. 


— Apropo de cercuri de piatră, a spus el repede, 
cred că îl ştiu pe cel pe care l-ați menționat. E 
destul de spectaculos şi nu e prea departe de oraș. 


I-a zâmbit Briannei Randall, observând inconştient 
cei trei pistrui de pe unul din pomeţii obrajilor. 


— Mă gândeam că poate aş începe acest proiect cu 
o excursie până la Broch Tuarach. Se află în 
aceeaşi direcție cu cercul de piatră, aşa încât 
poate...ă...! 


Cu o smucitură neașteptată a poşetei voluminoase, 
Claire Randall răsturnase ambele pahare de whisky 
de pe măsuţă, udându-l pe Roger pe coapse şi în 
poală cu whisky dintr-un singur malţ și aproape un 
pahar întreg de sifon. 


— Imi pare nespus de rău, şi-a cerut ea scuze, vădit 
tulburată. 


S-a aplecat şi a început să culeagă de jos cioburile 


de cristal, în ciuda încercărilor vag coerente ale lui 
Roger de a o opri. 

Venind în ajutorul ei cu o mână de şerveţele din 
pânză înșfăcate de pe bufet, Brianna a spus: 


— Serios, mamă, nu am idee cum te lasă în sala de 
operaţii. Niciun lucru mai mic decât o cutie de 
pâine nu e în siguranță în mâinile tale. Uite, i-ai 
înmuiat pantofii în whisky! 


A îngenuncheat pe podea şi a început să strângă de 
zor băutura vărsată şi cioburile de cristal. 


— ŞI pantalonii! 


Înhăţând un şerveţel curat din teancul pe care îl 
avea în braţe, s-a pornit să lustruiască sârguincios 
vârful încălțănlor lui Roger, coama ei de păr roșcat 
plutind delirant în jurul genunchilor lui. A ridicat 
capul, în timp ce-i studia coapsele, tamponând 
energic stropii umezi de pe catifeaua cord. Roger a 
închis ochii şi a început să se gândească disperat la 
tot soiul de accidente teribile de mașină pe 
autostradă, la formularele de impozit de la Oficiul 
de Finanţe și la Blob din Outer Space — orice care 
l-ar putea împiedica să se facă de ruşine în timp ce 
simţea, prin stofa udă a pantalonilor săi, aburii 
catifelați emanaţi de respiraţia caldă a Briannei 
Randall. 


— A... poate ar fi mai bine să continui tu? 


Vocea venea de undeva de la nivelul feţei lui și, 
deschizând ochii, s-a trezit nas în nas cu o pereche 
de ochi de un albastru intens privindu-l pe 
deasupra unui zâmbet larg. Cam lipsit de vlagă, a 
luat şerveţelul pe care ea i-l întindea, respirând de 
parcă un tren tocmai gonise pe urmele lui. 


Aplecându-şi capul pentru a-şi șterge pantalonii, a 
zărit-o cu coada ochiului pe Claire Randall 
privindu-l cu o expresie în care se împleteau 
compasiunea şi amuzamentul. Nimic altceva nu se 

citea în expresia ei; nimic din strălucirea pe care i 
se păruse că o întrezărește în ochii ei chiar înainte 
de catastrofă. Tulburat cum era, probabil i se 
păruse, şi-a spus în sinea lui. Căci de ce Dumnezeu 
ar fi făcut-o Claire în mod intenţionat? 


— De când eşti tu interesată de druizi, mamă? 


Brianna părea să găsească ideea destul de 
amuzantă; observasem că îşi muşca interiorul 
obrazului în vreme ce stăteam de vorbă cu Roger 
Wakefield și rânjetul larg pe care şi-l reținuse 
atunci îi era acum întins pe toată faţa. 


— Ai de gând să îți aduci propriul cearşaf şi să te 
alături celorlalte preotese? 


— Probabil că întrunirile lor ar fi mai interesante 
decât întâlnirile de la spital din fiecare joi, am 
răspuns. Totuşi, e cam răcoare acolo sus. 


Brianna a izbucnit în hohote de râs, speriind doi 
pițigoi aflați pe drum în fața noastră. 


— Nu, am spus, redevenind serioasă. Nu vreau să 
dau de doamnele druide. Însă e o doamnă pe care o 
cunoșteam demult şi pe care voiam să o găsesc, 
dacă pot. Nu am o adresă- nu am mai ţinut 
legătura cu ea de mai bine de douăzeci de ani-—, 
totuşi doamna era interesată de lucruri din acestea 
neobişnuite: vrăjitorie, superstiții, obiceiuri din 
bătrâni. Genul acesta de lucruri. Pe vremuri trăia în 
apropiere; mă gândeam că dacă mai este încă aici, 
ar putea fi în legătură cu un astfel de grup. 


— Cum o chema? 


Am scuturat capul, întinzând mâna să prind clama 
de păr când am simtit-o alunecându-mi din bucle. 

Mi-a căzut printre degete în iarba înaltă de pe 
marginea drumului. 


— La naiba! am exclamat, aplecându-mă după ea. 


Bâjbâiam cu degete nesigure prin iarba deasă şi 
umedă, chinuindu-mă să prind agrafa. Gândul la 
Geillis Duncan avea darul de a mă tulbura, chiar și 
după toți aceşti ani. 


-Nu ştiu, am spus, strângându-mi spre ceafă 
şuvițele care îmi căzuseră pe obrajii îmbujoraţi. 
Adică... a trecut atât de mult, sunt sigură că acum 
are un alt nume. Era văduvă, se poate să se fi 
recăsătorit sau să îşi fi reluat numele de fată. 


— Ah, 


Brianna îşi pierduse interesul pentru subiect şi 
pentru câteva clipe am înaintat împreună în tăcere. 
Deodată s-a întors spre mine: 


— Mamă, ce părere ai despre Roger Wakefield? 


I-am aruncat o privire; obrajii îi erau rozalii, însă 
putea fi din cauza vântului de primăvară. 


— Pare un tânăr foarte drăguţ, am răspuns precaută. 
Şi cu siguranţă e inteligent, e unul dintre cei mai 
tineri profesori de la Oxford. 


Despre inteligenţa lui știam; mă întrebam dacă 
avea şi ceva imaginaţie. Cel mai adesea bărbaţii 
studioșşi nu aveau niciun strop de imaginație. Care 
acum însă îi putea fi de folos. 


— Are nişte ochi extraordinari, a spus Brianna, 
ignorând visătoare chestiunea inteligenţei lui. Nu-i 
aşa că sunt cei mai verzi ochi pe care i-ai văzut 
vreodată? 

-Da, sunt într-adevăr foarte neobişnuiţi, am 
încuviinţat. Întotdeauna au fost aşa; îmi amintesc 
că i-am remarcat când l-am întâlnit prima dată 
când era copil. 


Brianna şi-a coborât privirea spre mine, 
încruntându-se. 


— Da, mamă, chiar aşa! Chiar trebuia să îi spui: 
„Vai, ce mare te-ai făcut!“ când ţi-a răspuns la uşă? 
Ce jenant! 


Am început să râd. 


— Păi, când vezi pe cineva care cândva abia îți 
ajungea la buric şi pe urmă te trezeşti deodată că 
abia îi ajungi tu până la nas, nu poți să nu remarci 
diferenţa! am spus în apărarea mea. 


— Mamă! a exclamat ea, chicotind. 


— Şi are şi un fund foarte simpatic, am remarcat, ca 
să menţin aerul amuzat. Am băgat de seamă când 
s-a aplecat să toarne whisky-ul. 


— Ma-MĂĂĂ! O să te audă lumea! 


Ne aflam în apropiere de stația de autobuz. Câteva 
femei şi un domn în vârstă, înveşmântaţi în tartane, 
stăteau în picioare lângă indicator; s-au întors să ne 
privească atunci când ne-am apropiat. 


— De aici se poate lua autobuzul pentru un tur în 
jurul Loch  Nessului? am întrebat, cercetând 
mulțimea uluitoare de anunţuri și afişe lipite pe 
indicator. 


— Ah, da, a răspuns amabil una dintre doamne. 
Autobuzul soseşte cam în zece minute. 

A măsurat-o din priviri pe Brianna, cu o înfățișare 
atât de evident americană în blue jeanși şi pardesiu 
alb. O ultimă notă patriotică era adăugată de chipul 
îmbujorat din cauza râsului înfundat. 


— Mergeţi să vedeți Loch Nessul? N-aţi mai fost 
până acum la noi, aşa-1? 


—Eu am făcut o excursie cu barca de-a lungul 
lacului împreună cu soţul meu acum mai bine de 
douăzeci de ani, i-am răspuns zâmbind, însă pentru 
fiica mea este prima călătorie în Scoţia. 


— Adevărat? 


Aceasta a atras atenția celorlalte doamne care s-au 
înghesuit în jurul nostru, deodată prietenoase, 
oferindu-ne sfaturi şi punându-ne o sumedenie de 
întrebări până când autobuzul mare și galben s-a 
arătat gâfâind de după colţ. 


Brianna s-a oprit o clipă înainte de a urca treptele, 
admirând priveliștea pitorească în care se înfățișau 
buclele  serpentinelor  înverzite,  ondulându-se 
printr-un lac pictat în albastru și mărginit de pini 
negri. 


— Va fi distractiv, a spus ea, râzând. Crezi că vom 
vedea monstrul? 


— Nu poti şti niciodată, am răspuns. 


Roger şi-a petrecut restul zilei cu gândurile aiurea, 
rătăcind absent printre sarcinile pe care le avea de 
îndeplinit. Cărţile care aşteptau să fie împachetate 
spre a fi donate Societății pentru Conservarea 
Antichităților se revărsau din cutia lor, camioneta 
antică a reverendului zăcea în faţa garajului cu 
capota deschisă, în aşteptarea verificării motorului, 
în timp ce el, cu o cană de ceai cu spumă de lapte 

pe jumătate goală alături, privea distras la ploaia 
care cădea la acele prime ore ale serii. 


Ştia că trebuie să se apuce să dezmembreze inima 
biroului reverendului. Nu cărțile; deși era o muncă 
enormă, tot ce avea de făcut era să decidă ce cărți 
să oprească pentru el însuşi şi ce să trimită la SPA 
ori la biblioteca vechiului colegiu al unchiului său. 
Nu, mai devreme sau mai târziu va fi nevoit să se 
ia la trântă cu biroul enorm ale cărui sertare erau 
umplute până la refuz cu documente şi hârtii ieșind 
din zecile de nişe înguste. Şi va fi nevoit să dea jos 
şi să arunce toate mărunțişurile care decorau 
peretele din plută ce acoperea o latură a camerei — 
o sarcină menită să descurajeze şi cele mai 
neînfricate inimi. 


Pe lângă sila generală de a începe această sarcină 
anevoioasă, Roger mai avea şi un alt motiv să 
tărăgăneze lucrurile. Nu voia să facă nimic din 
toate astea, oricât de necesare ar fi fost ele; în 
schimb voia să lucreze la proiectul lui Claire 
Randall, să dea de urma bărbaţilor de pe Câmpia 
de la Culloden. 


Era un proiect destul de interesant în sine, deși 
probabil o muncă de cercetare minoră. Însă nu 
acesta era motivul. Nu, s-a gândit Roger, dacă era 
sincer cu sine însuși, voia să se ocupe de proiectul 
lui Claire Randall pentru că-și dorea să se ducă 
până la pensiunea doamnei Thomas şi să aștearnă 
rezultatele la picioarele Briannei Randall, precum 
trebuie să fi făcut odinioară cavalerii cu capetele 
balaurilor. Chiar și dacă nu deţinea o pradă de o 
asemenea grandoare, avea nevoie urgentă de o 
scuză pentru a o căuta și a sta de vorbă din nou cu 
ea. 


li amintea de un tablou al lui Bronzino, s-a decis 
el. Atât ea cât şi mama ei dădeau impresia stranie 

de a fi fost cumva desenate, schiţate în linii atât de 
vii şi în detalii atât de delicate, încât ieșeau în 
evidență din fundal ca şi cum ar fi fost gravate. 
Însă Brianna avea o strălucire aparte şi acel aer al 
prezenţei fizice absolute care făcea modelele lui 
Bronzino să pară a te urmări cu privirea, a fi pe 
punctul de a-ţi vorbi din ramele lor. Roger nu 
văzuse niciodată un tablou al lui Bronzino 
strâmbându-se la un pahar de whisky, însă dacă ar 
fi existat unul, era convins că ar fi avut întocmai 
înfățișarea Briannei Randall. 


— Păi, la dracu”, a exclamat el cu voce tare. Doar n- 
o să-mi ia prea mult timp să mă uit mâine peste 
registrele de la Culloden House, nu-i aşa? Pe când 
domnia ta, a continuat el, adresându-se biroului cu 
nenumăratele sale poveri, mai poţi aştepta o zi. La 
fel și domnia ta, a spus el întorcându-se spre perete 
şi trăgând sfidător un roman polițist din raft. A 
aruncat o privire beligerantă în jur, parcă 
provocând mobilele din cameră să obiecteze dacă 
îndrăznesc, însă nu s-a auzit niciun sunet cu 
excepția  bâzâitului venind dinspre focul din 
şemineul electric. L-a stins şi, punând cartea la 
subsuoară, a ieșit din birou închizând lumina. 


O clipă mai târziu s-a întors, a traversat camera pe 
întuneric şi a luat de pe masă lista cu numele. 


-La dracu”! a spus el, îndesând-o în buzunarul 
cămăşii. Nu vreau să uit blestemata de listă mâine- 
dimineaţă. 


Şi-a bătut buzunarul uşor cu palma, simțind 
foşnetul discret al hârtiei chiar în dreptul inimii și 
a urcat în dormitor. 


Ne întorseserăm de la Loch Ness bătute de vânt şi 
îngheţate de ploaie la confortul cald oferit de cina 
fierbinte și de focul care ardea vesel în şemineul 

din salon. Brianna începuse să caşte în timp ce 
mânca omleta şi în curând s-a scuzat şi a plecat să 
facă o baie fierbinte. Eu am mai rămas o vreme în 
salon, de vorbă cu doamna Thomas, gazda noastră, 
şi era aproape de ora zece când am urcat la rândul 
meu să fac baie şi să mă bag în pat. 


Brianna de obicei se trezeşte devreme şi se culcă 
devreme, prin urmare, când am deschis ușa 
dormitorului, am fost întâmpinată de respirația ei 
uşoară. Adoarme repede şi are un somn profund; 
m-am mișcat cu grijă prin cameră, agățându-mi 
hainele în şifonier și făcând puţină ordine, însă nu 
mă temeam că o voi trezi atât de uşor. Casa a 
devenit tot mai tăcută pe măsură ce îmi vedeam de 
treburile mele, așa încât foşnetul propriilor mele 
mișcări parcă îmi răsuna în urechi. 


Adusesem cu mine câteva dintre cărțile lui Frank, 
cu intenția de a le dona Bibliotecii din Inverness. 
Erau rânduite grijuliu pe fundul valizei mele, 
formând o bază pentru lucrurile ceva mai fragile 
aşezate peste ele. Le-am scos una câte una, 
punându-le pe pat. Cinci volume cartonate, cu 
coperte în culori vii, strălucitoare. Cărți însemnate, 
frumoase; fiecare a câte cinci, şase sute de pagini, 
fără a mai pune la socoteală indicele și ilustrațiile. 


Operele integrale ale răposatului meu soţ, în 
edițiile complet adnotate. Copertele erau pline de 
sus până jos de cuvinte elogioase, comentarii din 
partea fiecărui expert recunoscut în domeniul 
istoric. Nu era deloc rău pentru o muncă de o viaţă, 
mi-am spus în sinea mea. O realizare cu care te 
puteai mândri. Compactă, grea, competentă. Am 
ordonat volumele unul peste altul pe masă, lângă 
poşetă, ca să nu le uit dimineaţă. Titlurile de pe 
cotor erau diferite, însă le-am așezat astfel încât 
numele „Frank W. Randall“, prezent pe fiecare 
dintre tomuri, să se alinieze unul peste celălalt. 

Străluceau precum bijuteriile în lumina palidă a 
veiozei de pe noptieră. 


Pensiunea era liniștită; era început de an, prea 
devreme pentru turiști, iar cei cazați acum se 
duseseră de mult la culcare. În celălalt pat, Brianna 
a pufăit uşor şi s-a întors în somn, câteva şuviţe 
lungi de păr roșcat căzându-i peste chipul adormit. 
Un picior lung şi gol ieșea din aşternut şi l-am 
acoperit uşor cu plapuma. Impulsul de a mângâia 
un copil adormit nu dispare niciodată, chiar dacă 
acel copil este cu mult mai mare decât mama sa, 
de acum femeie în toată puterea cuvântului, chiar 
dacă încă tânără. l-am îndepărtat părul de pe faţă și 
i-am mângâiat uşor fruntea. A surâs în somn, o 
expresie fugară de mulţumire, care a dispărut la fel 
de repede cum apăruse. Eu am continuat să 
zâmbesc în vreme ce o priveam și i-am şoptit în 
urechea cufundată în somn, cum o făcusem de 
atâtea ori înainte: 


— Dumnezeule, cât de mult semeni cu el! 


Am înghițit micul nod din gât— de acum aproape 
un obicei— și mi-am luat halatul de pe spătarul 
scaunului. În aprilie, nopţile în Highlands sunt al 
naibii de friguroase, însă nu mă simţeam pregătită 
să caut sanctuarul cald al propriului meu pat. 


O rugasem pe gazdă să lase focul aprins în salon, 
asigurând-o că îl voi acoperi eu cu cenuşă înainte 
de a mă retrage. Am închis încetişor uşa, cu ochii 
încă la picioarele lungi, depărtate şi la părul roșcat, 
mătăsos şi încâlcit, răsfirat pe plapuma albastră. 


— Nu e rău nici aşa ca Operă Completă, am şoptit 
în coridorul întunecat. Poate nu la fel de mare, însă 
a dracului de remarcabilă. 

Salonaşul era înghesuit şi întunecat, focul ardea 


liniştit cu o flacără aurie ce cuprinsese un buștean 

în întregime. Am tras un fotoliu micuț în faţa 
şemineului și mi-am ridicat picioarele pe unul 
dintre braţe. Auzeam în jurul meu toate sunetele 
discrete şi obișnuite ale vieții moderne: torsul slab 
al frigiderului de la subsol, zumzetul și bâzâitul 
centralei care făcea focul din șemineu mai degrabă 
un moft decât o necesitate şi zgomotul mașinilor 
care treceau din când în când pe stradă. 


Dar dincolo de toate aceste sunete se întindea 
liniștea adâncă a nopţii scoțiene. Am rămas cu 
totul nemişcată, căutând-o. Trecuseră douăzeci de 
ani de când nu o mai simţisem, însă puterea 
mângâietoare a întunericului era încă acolo, 
cuibărită între munţi. Am băgat mâna în buzunarul 
halatului și am scos hârtia împăturită — o copie a 
listei pe care i-o dădusem lui Roger Wakefield. Era 
prea întuneric pentru a o putea citi la lumina 
focului, însă nu aveam nevoie să disting numele. 
Am  despăturit hârtia pe genunchiul meu 
înveşmântat în mătase şi am rămas privind fără să 
discern rândurile ininteligibile scrise la mașină. 
Mi-am plimbat încet degetul peste fiecare rând, 
murmurând pentru mine însămi toate numele 
înscrise, ca într-o rugăciune. Ei aparțineau nopții 
reci de primăvară mai mult decât mine. Cu toate 
acestea am rămas cu privirea îndreptată spre 
flăcări, lăsând întunericul de afară să umple 
cotloanele goale din mine. 


Şi rostindu-le numele ca și cum i-aş fi invocat, am 
făcut primii paşi în urmă, traversând întunericul 
pustiu unde mă așteptau. 

SE ÎNGROAŞĂ GLUMA 


A doua zi dimineaţă Roger a plecat de la Culloden 
House cu douăsprezece pagini de notițe şi un 
sentiment crescând de neputinţă. Ceea ce inițial 
păruse o simplă muncă de cercetare istorică 
devenea o treabă tot mai stranie şi mai 
întortocheată. 


Găsise doar trei dintre numele de pe lista lui Claire 
Randall printre registrele cu victime de la 
Culloden. Aceasta în sine nu era ceva remarcabil. 
Armata lui Charles Stuart rareori avusese un 
registru de recrutare coerent, căci unele căpetenii 
de clan se alăturaseră Prinţului-Cel-Frumos dintr-o 
toană, după câte se părea, iar mulți dintre ei îl 
părăsiseră din motive chiar mai puțin solide, 
înainte ca numele oamenilor lor să poată fi înscrise 
în vreun document oficial. Registrele armatei 
scoțiene, care în cele mai bune timpuri fuseseră 
completate ocazional, spre sfârşitul bătăliei 
deveniseră aproape inexistente; la urma urmelor, 
nu avea niciun rost să ţii un registru de plăţi, dacă 
nu aveai niciun sfant cu care să îi plătești pe 
soldați. 


Şi-a încovoiat cu grijă trupul deşirat şi s-a strecurat 


în Morris-ul său antic, aplecându-și automat capul 
pentru a nu se lovi. Scoţând dosarul de la 

subsuoară, l-a deschis şi a privit încruntat paginile 
pe care le copiase. Neobişnuit era faptul că toți 
bărbații de pe lista lui Claire apăruseră pe o altă 
listă a armatei. 


Oamenii dintr-un regiment de clan puteau să fi 
dezertat, pe măsură ce dezastrul iminent devenea 
tot mai clar, un lucru nu tocmai neobişnuit. Nu, 
detaliul care făcea întreaga situație de neînțeles era 
că numele de pe lista lui Claire apăruseră — întregi 
şi complete— ca parte a regimentului lordului 
Lovat, trimis târziu în campanie pentru a îndeplini 
promisiunea de sprijin făcută Stuarzilor de către 
Simon Fraser, lord Lovat. 


Cu toate acestea, Claire spusese clar -— şi o privire 
aruncată peste hârtia originală i-a confirmat — că 
aceşti bărbaţi veniseră cu toții de la o moșie mică 
numită Broch Tuarach, aflată departe, spre sud- 
vest, pe pământurile clanului Fraser, aproape mai 
degrabă de pământurile clanului MacKenzie. Mai 
mult decât atât, ea susținuse că aceşti bărbați 
fuseseră cu armata scoțiană încă de la bătălia de la 
Prestonpans, care avusese loc pe la începuturile 
campaniei. 


Roger a clătinat din cap. Informațiile primite nu 
aveau niciun sens. Lucru cert, Claire trebuie să fi 
greşit perioada — chiar ea mărturisise că nu este 
istoric de profesie. Însă nici regiunea să nu o 
cunoască? Şi cum puteau bărbaţii de pe moşia de 
la Broch Tuarach, care nu făcuseră niciun fel de 
legământ de alianță față de căpetenia clanului 
Fraser, să fi ajuns la dispoziția lui Simon Fraser? E 
adevărat că lordul Lovat fusese cunoscut drept 
„Bătrânul Vulpoi“, şi pe bună dreptate, însă Roger 
se îndoia că puterea de convingere a redutabilului 
bătrân conte, oricât de impresionantă ar fi fost, 
putea atinge asemenea performanţă. 


39 


Încruntându-se, Roger a pornit mașina și a ieşit din 
parcare. Arhivele de la Culloden erau deprimant de 
incomplete; cele mai multe constau dintr-un 
mănunchi de scrisori pitoreşti întocmite de lordul 
George Murray, care se plângea de lipsa de 
provizii, şi lucruri care arătau bine în vitrinele 
muzeelor pentru turişti. Avea nevoie de mult mai 
mult decât atât. 


— Stai cuminte, cocoșule, şi-a amintit în sinea lui, 
mijind ochii în oglinda retrovizoare la curbă. 
Treaba ta e să afli ce s-a întâmplat cu cei care n-au 
dat ortul popii la Culloden. Ce contează cum au 
ajuns acolo, atât timp cât au plecat de la război vii 
şi nevătămaţi? 


Însă povestea nu îi ieşea din minte. Erau niște 
împrejurări atât de stranii... Numele se amestecau 
cu o frecvență ameţitoare, mai ales în Highlands, 
unde jumătate din populaţie părea în orice moment 
să se numească „Alexander“. În consecinţă, se 
crease un obicei din a deosebi oamenii după locul 
de baştină, precum şi după numele clanului și cel 
de familie. Uneori, în loc de numele de familie. 
„Lochiel“, una dintre cele mai proeminente 
căpetenii de clan iacobite, era de fapt Donald 
Cameron, din Lochiel, care îl distingea clar de 
celelalte sute de bărbați Cameron, botezați Donald. 


Şi toți bărbaţii scoțieni care nu primiseră numele 
de Donald ori Alec fuseseră numiţi John. Dintre 
cele trei nume găsite de Roger în registrele de 
decese care se potriveau cu numele de pe lista lui 
Claire, unul era Donald Murray, altul, Alexander 
Mackenzie Fraser şi celălalt era John Graham 
Fraser. Toate fără numele de baştină atașat; doar 
numele simplu şi regimentul de care aparținuseră. 
Regimentul clanului Fraser, condus de lordul 
Lovat. 

Însă fără un nume de baştină, nu putea fi sigur că 
erau aceiaşi bărbați de pe lista lui Claire. Pe lista 
persoanelor decedate existau cel puțin şase John 
Fraser, şi chiar şi aceasta era inexactă; englezii nu 
consideraseră foarte important ca necrologul să fie 
complet sau măcar corect - cele mai multe liste 
fuseseră întocmite după bătălie de către căpeteniile 
clanurilor, numărând pe cei prezenți şi aflând 
astfel cine nu se întorsese acasă. În cele mai multe 
cazuri căpeteniile însele nu mai ajunseseră înapoi, 
lucru care complica şi mai mult situația. 


Roger şi-a trecut mâna prin păr, masându-și 
viguros scalpul ca şi cum asta i-ar fi putut stimula 
mintea. Şi dacă cele trei nume nu erau persoanele 
căutate, misterul se adâncea şi mai mult. O bună 
jumătate din armata lui Charles Stuart fusese 
măcelărită la Culloden. Şi oamenii lui Lovat 
fuseseră în grosul armatei, chiar în miezul bătăliei. 
Era de neconceput ca un grup de treizeci de bărbaţi 
să fi supravieţuit în acea poziție fără vreo 
intervenție divină. (Oamenii lordului Lovat 
apăruseră târziu în răscoală; în vreme ce în alte 
regimente soldații dezertau cu regularitate, cei din 
clanul Fraser fuseseră remarcabil de loiali... şi, în 
consecință, avuseseră de suferit. 


Un sunet puternic de claxon din spate l-a făcut să 
tresară speriat din gândurile lui şi s-a tras într-o 
parte pentru a lăsa să treacă huruind un camion 
mare, condus de un șofer nerăbdător. Gânditul şi 
condusul nu erau activități compatibile, a 
concluzionat Roger. O să sfârşească zdrobit de un 
zid de piatră, dacă va continua aşa. 


A rămas o clipă nemișcat, cântărind situația. 
Impulsul de moment îi spunea să se îndrepte spre 
pensiunea doamnei Thomas și să îi povestească lui 
Claire ce găsise până în acel moment. Faptul că 

astfel se putea bucura câteva minute de prezența 
Briannei Randall îmbogăţea savoarea acestei idei. 


Pe de altă parte, toate instinctele sale de istoric îi 
dictau să adune mai multe date. Și nu era sigur că 
Claire era persoana care să 1 le dezvăluie. Nu își 
putea imagina de ce îl însărcinase ea cu acest 
proiect, zădărnicindu-i totodată ducerea lui la 
îndeplinire prin informaţiile incorecte oferite. Nu 
părea logic, şi în plus Claire Randall îi făcuse 
impresia unei persoane eminamente raționale. Cu 
toate acestea, mai fusese și păţamia aceea cu 
whisky-ul. Simţi sângele năvălindu-i în obraji 
amintindu-și. 


Era convins că o făcuse intenționat... şi cum nu 
părea tocmai genul de persoană căreia să îi placă 
farsele, era înclinat să presupună că o făcuse 
pentru a-l opri să o invite pe Brianna la Broch 
Tuarach. Voia să îl țină pe el departe de acel loc, 
sau doar să îl împiedice să o ducă acolo pe 
Brianna? Cu cât se gândea mai mult la incident, cu 
atât devenea mai convins că doamna Claire 
Randall îi ascundea ceva fiicei sale, dar nu își 
putea da seama ce anume. Cu atât mai puţin 
înțelegea ce legătură avea cu el sau cu proiectul la 
care se angajase. 


S-ar fi lăsat păgubaș, dacă nu ar fi fost mânat de 
două motive: Brianna şi simpla curiozitate. Voia să 
ştie ce se petrecea și avea să facă pe dracu-n patru 
ca să afle. 


A început să bată uşor cu pumnul în volan, 
cumpănind, ignorând vuietul traficului care trecea 
pe lângă el. În cele din urmă, luând o hotărâre, a 
pornit din nou motorul şi a intrat în trafic. A părăsit 
sensul giratoriu la a treia ieşire şi s-a îndreptat spre 
centrul oraşului Inverness, acolo unde se afla gara. 

Scoţianul Zburător îl putea duce până la Edinburgh 
în trei ore. Custodele însărcinat cu documentele 
Stuart fusese un prieten apropiat al reverendului. 
În plus, Roger avea o idee de unde să înceapă, 
oricât de încurcate ar fi părut itele. În registrul în 
care fuseseră listate numele din regimentul 
lordului Lovat era menţionat că acei treizeci de 
bărbaţi se aflaseră sub comanda căpitanului James 
Fraser... de la Broch Tuarach. Acest bărbat fusese 
singura legătură aparentă dintre Broch Tuarach şi 
bărbați clanului Fraser ai lordului Lovat. Se 
întreba de ce James Fraser nu apăruse în lista lui 
Claire. 


Soarele strălucea, un eveniment rar pentru 
Jumătatea lunii aprilie şi Roger a profitat de el, 
coborând geamul de la portiera şoferului, pentru a 
lăsa vântul uşor să îi sufle pe lângă ureche. 


Fusese nevoit să rămână peste noapte în 
Edinburgh, să se întoarcă a doua zi târziu, şi 
călătoria lungă cu trenul îl obosise atât de mult, 
încât abia reușise să mănânce cina fierbinte pe care 
Fiona insistase să i-o pregătească înainte să se 
prăbuşească în pat, doborât de oboseală. Dar astăzi 
se trezise plin de energie şi îndârjire şi plecase cu 
maşina până în sătucul Broch Mordha, în 
apropierea pământurilor moşiei numite Broch 
Tuarach. Dacă mama Briannei Randall nu dorea ca 
fiica ei să ajungă la Broch Tuarach, nimic nu îl 
împiedica pe el să arunce o privire peste moşie. 


Găsise chiar Broch Tuarach, sau cel puţin așa 
credea: o movilă enormă de pietre prăbuşite, 
înconjurând rămășițele dărăpănate ale unuia din 
acele broch-uri circulare, sau turnuri, folosite în 
vremuri îndepărtate atât ca locuință, cât şi ca turn 
de apărare. Vorbea destul de bine galica, încât să 
ştie că numele însemna „turnul cu fața spre nord“ 

şi se întrebase o clipă cum poate un turn circular să 
capete un asemenea nume. 


În apropiere se afla un conac şi câteva dependinţe, 
de asemenea în ruină, deşi se mai păstrase destul 
de mult din ele. Un panou al unei agenții 
imobiliare, şters de vreme, aproape ininteligibil, 
stătea înfipt într-un tăruş în curte. Roger a rămas în 
picioare pe dealul de deasupra conacului, uitându- 
se în jur. La o simplă privire, nu se vedea nimic 
care ar fi explicat dorinţa lui Claire de a-și 
împiedica fiica să vină aici. Apoi a parcat Morris- 
ul în curte şi s-a dat jos. Era un loc splendid, însă 
foarte izolat; îi luase aproape patruzeci și cinci de 
minute de manevre grijuliu să străbată cu maşina 
drumul de ţară brăzdat de urme de căruţă ce se 
desprindea de şoseaua principală, fără să-şi spargă 
baia de ulei. 


Nu a intrat în casă; era clar abandonată și putea fi 
periculos să intre. Oricum nu avea să găsească 
nimic acolo. Numele FRASER era cioplit în tocul 
uşii, însă acelaşi nume împodobea aproape toate 
micuţele lespezi funerare din ceea ce trebuie să fi 
fost cimitirul familiei — cele pe care le putea citi. 
Asta, a reflectat Roger, nu îi era de mare ajutor. 
Niciuna dintre pietrele funerare nu purta numele 
bărbaților de pe lista lui. Va fi nevoit să meargă 
mai departe; conform hărți AA, satul Broch 
Mordha se afla la cinci kilometri de aici. 


După cum se temuse, bisericuţa din sat nu mai 
fusese folosită, fiind demolată cu ani în urmă. 
Bătăile lui insistente la uşi au stârnit priviri 
nedumerite, căutături aspre şi în cele din urmă 
speculațiile sceptice ale unui fermier în vârstă cum 
că registrele parohiei ar fi putut fi duse la muzeul 
din Fort William, sau poate tocmai în Inverness; 
era un preot acolo care colecționa astfel de prostii. 

Obosit și plin de praf, însă încă optimist, Roger şi- 
a târât picioarele până la mașina adăpostită pe 
străduța de lângă cârciuma din sat. Era genul de 
obstacol des întâlnit în domeniul cercetării istorice, 
iar el era obişnuit cu aşa ceva. O halbă de bere în 
fugă -— sau, mă rog, poate două, căci era o zi 
neobişnuit de caldă — şi pe urmă la drum spre Fort 
William. 


l-ar fi învățătură de minte, şi-a spus el mustrător în 
sinea lui, dacă registrele pe care le căuta s-ar 
dovedi a se fi aflat în tot acest timp în arhivele 
reverendului. Asta merita pentru că își neglijase 
munca, umblând după potcoave de cai morți 
pentru a impresiona o domnişoară. Călătoria la 
Edinburgh nu servise decât la a-l ajuta să elimine 
cele trei nume pe care le găsise la Culloden House; 
toţi trei bărbaţii s-au dovedit a fi provenit de la alte 
regimente, nu din grupul de la Broch Tuarach. 


Documentele Stuart ocupau trei camere întregi 
precum şi un număr nedeterminat de cutii de 
arhivă depozitate în subsolul muzeului, așa încât 
nu putea pretinde că realizase o cercetare 
exhaustivă. Cu toate acestea, găsise un duplicat al 
registrului de plăți pe care îl văzuse la Culloden 
House, unde erau menţionaţi bărbații care se 
înrolaseră ca parte a unui regiment sub comanda 
generală a lordului Lovat — fiul Bătrânului Vulpoi, 
care trebuie să fi fost Tânărul Simon. Hoţomanul 
bătrân și-a împărțit votul, şi-a spus Roger în sinea 
lui; l-a trimis pe moştenitor să lupte pentru Stuarzi 
în timp ce el a rămas acasă, pretinzând că fusese 
un supus loial al regelui Geordie în tot acel timp. 
Mult bine îi mai făcuse. 


Conform acelui document, Simon Fraser cel tânăr 
fusese comandant, pe când numele de James 
Fraser nu era menţionat. Un James Fraser apărea 
însă într-un număr de telegrame, memorandumuri 

şi alte documente militare. Dacă era vorba despre 
același bărbat, fusese destul de activ în campanie. 
Totuşi, neavând la dispoziție decât numele de 
„James Fraser“, era imposibil de aflat dacă era cel 
de la Broch Tuarach; James era un nume scoțian la 
fel de comun precum Duncan sau Robert. Doar 
într-un singur loc apărea listat un James Fraser cu 
alte prenume în plus care puteau ajuta la 
identificarea sa, însă acel document nu menţiona 
pe niciunul dintre oamenii săi. 


Şi-a scuturat umerii, alungând iritat un roi de 
musculițe vorace apărute din senin. l-ar lua câţiva 
ani ca să parcurgă toate acele registre într-o 
manieră coerentă. Incapabil să scape de 
musculițele insistente, s-a aplecat şi a intrat în 
cârciuma întunecată, încărcată de arome stătute, 
lăsându-le să se rotească afară într-un nor agitat şi 
nedumerit. 


Sorbindu-şi berea amară şi răcoroasă, a trecut 
mental în revistă pașii pe care îi făcuse până atunci 
şi opțiunile care i se dezvăluiseră. Avea timp să se 
ducă până la Fort William astăzi, deşi asta ar fi 
însemnat să se întoarcă târziu la Inverness. Şi, dacă 
la muzeul din Fort William nu avea să găsească 
nimic, atunci următorul pas logic, deşi ironic, era 
să scotocească prin arhivele reverendului. 


Şi după asta? A scurs ultimele picături de bere 
amară şi i-a făcut semn cârciumarului să-i mai 
aducă un pahar. Păi, dacă se ajungea la asta, o 
plimbare în jurul fiecărei curți bisericești și a 
tuturor cimitirelor din vecinătatea vagă a moşiei de 
la Broch Tuarach era probabil cea mai bună soluție 
pe termen scurt. Se îndoia că cele două femei ar 
rămâne în Inverness pentru următorii doi, trei ani, 
așteptând răbdătoare răspunsurile. 


46 


A băgat mâna în buzunar pipăind carnetul de 
notițe, cel mai bun companion al unui istoric. 
Înainte de a pleca din Broch Mordha, ar trebui 
măcar să arunce o privire prin ceea ce mai 
rămăsese din vechea curte a bisericii. Niciodată nu 
ştiai de ce surprize ai putea avea parte și cel puţin 
l-ar scuti să mai facă un drum până aici. 


In după-amiaza următoare, doamna şi domnişoara 
Randall au venit să ia ceaiul la invitația lui Roger, 
pentru a afla ultimele noutăţi. 


—Am găsit câteva dintre numele de pe lista 
dumneavoastră, i-a spus lui Claire, conducându-le 
în birou. Este foarte neobişnuit; încă nu am aflat să 
fi murit vreunul cu certitudine la Culloden. 
Credeam că i-am descoperit pe trei dintre ei, însă 
s-au dovedit a fi alți bărbaţi cu aceleași nume. 


A aruncat o privire spre doamna Randall; stătea în 
picioare aproape nemișcată, o mână strângând 
spătarul fotolului, ca şi cum ar fi uitat unde se 
află. 


— A... nu doriţi să luaţi loc? a invitat-o Roger și cu 
o tresărire ea a încuviințat din cap şi s-a așezat 
deodată pe marginea fotohului. 


Roger i-a aruncat o privire curioasă, însă a 
continuat, scoțându-și dosarul cu notițe pe care îl 
întocmise şi întinzându-i-l. 


— După cum spuneam, e straniu. Nu am reuşit să 
găsesc toate numele; cred că va fi nevoie să îmi 
bag nasul prin registrele parohiei şi ale cimitirelor 
din apropiere de Broch Tuarach. Am găsit cele mai 
multe dintre aceste registre prin hârtiile tatălui 
meu. Dar probabil că voi descoperi cel puţin unul 
sau doi morți în bătălie, având în vedere că toți au 
fost la Culloden. Mai ales dacă, după cum spuneţi, 

făceau parte dintr-unul din regimentele clanului 
Fraser, erau aproape toate în inima bătăliei, unde 
lupta era cea mai aprigă. 


— Ştiu. 


Ceva din glasul ei l-a făcut să se uite la ea 
nedumerit, însă chipul ei era ferit privirii lui când 
s-a aplecat peste birou. Cele mai multe însemnări 
erau copii făcute de mâna lui Roger, căci 
tehnologia exotică a fotocopiatului nu pătrunsese 
în arhivele guvernamentale care aveau în grijă 
Documentele Stuart, însă printre ele se aflau și 
câteva acte originale, dezgropate din mormanul de 
documente din secolul al optsprezecelea ale 
răposatului reverend Wakefield. Claire a întors 
filele uşor cu degetul, atentă să nu atingă hârtia 
fragilă mai mult decât era necesar. 


— Ai dreptate, e neobişnuit. 


Acum recunoștea emoția din glasul ei— era 
nerăbdare, însă amestecată cu satisfacție şi uşurare. 
Cumva se așteptase la asta — sau sperase că așa va 
fi. 


— Spune-mi, a ezitat ea. Numele pe care le-ai găsit. 
Ce s-a întâmplat cu ei, dacă nu au murit la 
Culloden? 


Roger a băgat de seamă cu o oarecare uimire că 
această chestiune părea de © importanță 
extraordinară pentru ea, însă a scos îndatoritor 
dosarul care conținea notele lui și l-a deschis. 


— Doi dintre ei sunt pe lista de pasageri ai unui 
vapor; au emigrat în America la scurt timp după 
Culloden. Alți patru au murit de cauze naturale 
cam un an mai târziu — nu e de mirare, căci după 
Culloden a urmat o foamete teribilă şi mulți 
oameni au murit în Highlands. Iar pe acesta l-am 

găsit într-un registru al parohiei, însă nu al 
parohiei de unde provenea. Totuşi, sunt aproape 
sigur că este unul din bărbaţii pe care îi căutaţi. 


Abia când umerii ei s-au mai detensionat puţin, 
Roger şi-a dat seama că fusese acolo. 


— Incă mai doriți să îi caut şi pe ceilalți? a întrebat 
el, sperând că răspunsul va fi „da“. 


O privea pe Brianna peste umărul mamei ei. Stătea 
în picioare lângă peretele din plută, pe jumătate 
întoarsă, ca şi cum nu ar fi fost interesată de 
proiectul lui Claire, însă Roger putea vedea o 
uşoară cută verticală între sprâncenele ei. Poate că 
şi ea simţea acelaşi lucru ca şi el, entuziasmul 
straniu și suprimat care o anima pe Claire precum 
un câmp electric. Fusese conştient de el din 
momentul în care ea păşise în cameră şi revelațiile 
lui nu făcuseră altceva decât să îl intensifice. Îşi 
imagina că, dacă ar fi atins-o, între ei s-ar fi aprins 
o scânteie de electricitate statică. 


Un ciocănit în ușa biroului i-a întrerupt gândurile. 
Uşa s-a deschis şi a intrat Fiona Graham, 
împingând un cărucior de ceai echipat complet cu 
un ceainic, cești, şerveţele din pânză brodată, trei 
feluri de sendvişuri, prăjituri cu cremă, pandişpan, 
tarte cu dulceaţă şi biscuiţi cu smântână groasă. 


— Vai, ce de bunătăți! a exclamat Brianna văzând 
dulciurile. Toate sunt pentru noi sau mai așteptați 
încă alte zece persoane? 


Claire Randall şi-a întors privirea spre gustările 
pregătite pentru ceai, zâmbind. Câmpul electric era 
încă prezent, însă estompat cu un efort vizibil. 
Roger îi vedea unul dintre pumni atât de strânși 
între faldurile fustei, încât muchia inelului îi tăia în 
carne. 

— Gustarea e atât de îmbelşugată, că nu vom mai 
avea nevoie de mâncare săptămâni întregi, a spus 
ea. Arată minunat! 


Fiona radia. Era micuță, durdulie şi drăguță, 
precum o găinuşă maronie. Roger a oftat în sinea 
lui. Deşi era încântat să le poată oferi musafirelor 
lui o asemenea desfătare, era perfect conştient că 
generozitatea acestei gustări era menită a-l 
impresiona pe el, şi nicidecum pe oaspeţi. Fiona, 
în vârstă de nouăsprezece ani, avea o ambiţie 
arzătoare în viaţă. Să devină soție. De preferat, 
soţia unui bărbat cu serviciu. Îi aruncase o privire 
lui Roger când sosise cu o săptămână în urmă 
pentru a se ocupa de moștenirea reverendului şi 
ajunsese la concluzia că lector în istorie era cea 
mai bună perspectivă pe care i-o putea oferi oraşul 
Inverness. 


Din acel moment, îl îndopase pe Roger ca pe o 
gâscă de Crăciun, îi lustruise pantofii, îi pregătise 
papucii de casă şi periuţa de dinţi, îi făcuse patul, îi 
periase pardesiul, îi adusese ziarul de seară şi 1-l 
aşezase lângă farfurie la cină, îi masase gâtul după 
ce muncise ore lungi la birou și îl întrebase 
neîncetat despre confortul său fizic, mental și 
despre sănătatea lui în general. Roger nu mai 
fusese niciodată expus unui asemenea asalt 
domestic. Pe scurt, Fiona îl scotea din minţi. 
Faptul că umbla neras şi dezordonat era mai 
degrabă o reacție a insistențelor ei constante decât 
o decădere în acea mizerie naturală de care se 
bucură bărbații eliberați temporar de încorsetarea 
unei slujbe sau a unei vieţi sociale. 


Gândul de a fi legat prin taina căsătoriei de Fiona 
Graham îl îngheţa până în măduva oaselor. L-ar 
înnebuni într-un an cu cicăleala ei permanentă. Dar 
lăsând asta la o parte, Brianna Randall se afla 
acum înaintea lui, privind contemplativ spre 


50 


platourile pentru ceai, parcă întrebându-se de unde 
să înceapă. 


Toată după-amiaza Roger își canalizase ferm 
atenția asupra lui Claire Randall, evitând să își 
îndrepte privirile spre fiica ei. Claire era frumoasă, 
tenul său translucid şi osatura fină o făceau să 
arate la şaizeci de ani de parcă ar fi avut douăzeci. 
Însă privind-o pe Brianna Randall avea vaga 
senzaţie că 1 se taie răsuflarea. 


Stătea semeaţă ca o regină, lucru neobişnuit pentru 
o fată înaltă. Remarcând spatele drept şi postura 
grațioasă a mamei ei, Roger își imagina de unde 
moştenise tânăra această trăsătură. Însă nu ştia de 
unde venea înălțimea remarcabilă, cascada de păr 
roşu cu sclipiri aurii şi arămii, cu şuvițe de 
chihlimbar şi scorţişoară care îi curgea în bucle 
generoase în jurul obrajilor şi al umerilor până la 
talie, precum o mantie. Ochii, de un albastru atât 
de întunecat încât în unele momente păreau negri. 
Nici gura aceea mare şi generoasă, cu buza de jos 
plină, invitând să fie sărutată cu mușcături uşoare 
sau devorată cu mușcături pasionale. Trebuie să le 
fi moştenit toate aceste trăsături de la tatăl ei. 


Roger era mai degrabă ușurat că tatăl ei nu era de 
față, un tată care cu siguranţă nu ar fi avut o părere 
prea bună despre gândurile care îi treceau prin 
minte lui Roger; gânduri pe care încerca cu 
disperare să le ascundă. 


— Ceai, da? a spus el voios. Splendid. Minunat. 
Arată delicios, Fiona. A... mulțumim, Fiona. Nu 
cred că mai avem nevoie de altceva. 


Ignorând aluzia mai mult decât evidentă de a se 
retrage, Fiona a înclinat binevoitoare fruntea 
acceptând complimentele din partea musafirilor, a 
aşezat şervetele şi ceştile cu economie de gesturi, a 
turnat ceaiul, a servit musafirele cu primul platou 

de prăjituri, fără a da vreun semn că ar vrea să 
plece, prezidând precum stăpâna casei. 


— Servește puţină smântână cu biscuiţi, Rog... 
pardon, domnule Wakefield, a rostit ea sugestiv, 
punându-i o lingură de smântână în farfurie fără a 
mai aștepta răspunsul lui. Eşti mult prea sfrijit, 
trebuie să mănânci mai mult. Ştiţi cum sunt 
bărbații, a adăugat ea, aruncând o privire 
conspirativă spre Brianna Randall, niciodată nu se 
hrănesc așa cum trebuie, dacă nu au o femeie care 
să îngrijească de ei. 


— Ce norocos este că te are pe dumneata să ai grijă 
de el, a răspuns Brianna politicos. 


Roger a tras adânc aer în piept, flexându-și 
degetele de câteva ori, până când pofta nebună de 
a strânge-o de gât pe Fiona trecuse. 


— Fiona, a spus el, n-ai vrea să... ai putea să îmi 
faci un mic serviciu? 


Tânăra s-a luminat la chip precum un dovleac de 
Halloween, cu gura lăbărţată într-un zâmbet zelos, 
la gândul că el îi cere o favoare. 


Desigur Rog... domnule Wakefield! Orice pentru 
dumneata! 


Roger se simțea oarecum jenat însă, la urma 
urmelor, şi-a spus în sinea lui, era pentru binele ei 
la fel de mult ca şi pentru al său. Dacă nu pleca, în 
scurt timp nu va mai fi responsabil şi va comite un 
act pe care amândoi îl vor regreta. 


— Ah, mulțumesc, Fiona. Nu e mare lucru. Doar că 
am comandat nişte... nişte... căuta cu frenezie 
prin gând încercând să îşi amintească numele 
unuia din negustorii din sat-— nişte tutun de la 
domnul Buchan pe High Street. Mă întrebam dacă 

nu ai putea să te duci să îl iei pentru mine; mi-ar 
prinde bine o pipă după ceaiul acesta minunat. 


Fiona îşi dezlega deja şorțul — cel cu volane din 
dantelă, a remarcat Roger înspăimântat. Când ușa 
biroului s-a închis în urma ei, a răsuflat o clipă 
liniştit, alungând din minte pentru moment gândul 
că nu era fumător. Cu un oftat de ușurare, s-a 
întors la conversaţia pe care o avea cu musafirele 
lui. 


— Mă întrebai dacă voiam să cauţi şi celelalte nume 
din lista mea, a spus Claire aproape imediat. 


Roger a avut strania impresie că femeia îi 
împărtășea uşurarea la plecarea Fionei. 


— Da, vreau să le cauţi... dacă nu ar fi prea mare 
deranjul? 


— Nu, nu! Deloc, a răspuns Roger cu o uşoară urmă 
de ipocrizie. Imi face plăcere. 


Mâna lui Roger a zăbovit nesigură deasupra 
căruciorului ce abunda de prăjituri şi ceai, apoi a 
coborât şi a înșfăcat carafa din cristal cu whisky-ul 


de doisprezece ani Muir Breame. După discuţia 
delicată cu Fiona, simţea că merită măcar atât. 


- Doriţi puţin? le-a întrebat el politicos pe 
musafire. 


Observând expresia dezgustată de pe chipul 
Briannei, a adăugat repede: 


— Sau poate nişte ceai? 
— Ceai! a răspuns ea uşurată. 


—Nu ştii ce pierzi, i-a spus Claire fiicei sale, 
inhalând extaziată aroma de whisky. 

— Ah, ba ştiu, a răspuns Brianna. Tocmai de aceea 
prefer să pierd. 


A scuturat din umeri arcuind o sprânceană spre 
Roger. 


— În Massachusetts consumul de alcool este legal 
abia după vârsta de douăzeci şi unu de ani, i-a 
explicat Claire lui Roger. Bree mai are opt luni 
până atunci, aşa că nu e obişnuită cu whisky-ul. 


— Vorbeşti de parcă e o crimă să nu îți placă 
wWhisky-ul, a protestat Brianna, zâmbindu-i lui 
Roger peste ceaşca de ceai. 


— Dragă domnişoară, a răspuns cu severitate Roger 
ridicând la rândul său din sprâncene, aici suntem 
în Scoţia. Sigur că este o crimă să nu îți placă 
whisky-ul! 


—0O, da? a rostit suav Brianna, imitând perfect 
uşorul accent scoțian al lui Roger. Păi, sper că nu e 
o infracțiune la fel de gravă precum crrrima, nu-i 
aşa? 


Luat prin surprindere, Roger a înghițit whisky-ul 
râzând şi s-a înecat. 


Tuşind şi lovindu-se cu pumnul peste piept, i-a 
aruncat o privire lui Claire pentru a se amuza 
împreună de glumă. Buzele ei arborau un surâs 
forţat, iar chipul îi devenise foarte palid. Apoi a 
clhpit şi zâmbetul i-a devenit mai natural, iar 
momentul de încordare a trecut. Roger era surprins 
cât de uşor legau orice conversaţie-— atât pe 
subiecte banale, cât şi despre proiectul lui Claire. 
Brianna fusese clar interesată de munca tatălui ei, 
căci ştia mult mai multe despre iacobiți decât 
mama ei. 

— Este uimitor că au ajuns până la Culloden, a spus 
ea. Ştiai că scoțieni au câștigat bătălia de la 
Prestonpans cu doar două mii de oameni? 
Împotriva armatei engleze care avea opt mii? 
Incredibil! 


— Păi, şi bătălia de la Falkirk a fost aproape la fel, a 
intervenit Roger. Mult mai puţini, cu arme mult 
mai puține, mărşăluind pe jos... nu aveau cum să 
facă ce au făcut... și totuşi au izbutit! 


— Exact, a spus Claire, luând o gură zdravănă de 
whisky. Au izbutit. 


-Mă gândeam, a zis Roger întorcându-se spre 
Brianna cu un aer relaxat, poate ţi-ar face plăcere 
să vii cu mine să vizităm câteva locuri — câmpuri 
de bătălie sau alte ținuturi? Sunt interesante și sunt 
sigur că m-ai ajuta foarte mult în căutările mele. 


Brianna a râs, netezindu-şi pe spate părul care avea 
mereu tendința să-i cadă în ceai. 


-Nu ştiu despre ajutor, dar mi-ar face mare 
plăcere să vin. 


— Minunat! 


Surprins şi entuziasmat de învoiala ei, a bâjbâit 
după carafă şi a fost la un pas să o scape. Claire a 
prins-o din zbor şi 1-a umplut paharul cu o mână 
sigură. 


— Măcar atât pot face, după ce data trecută am 
scăpat paharul din mână, a spus ea, zâmbindu-i 
drept răspuns la mulțumiri. 


Văzând-o acum, relaxată şi stăpână pe ea, Roger 


era înclinat să pună la îndoială suspiciunile lui din 
urmă cu câteva zile. Poate că fusese doar un 

accident? Chipul acela frumos şi degajat nu îi 
spunea nimic. 


O jumătate de ceas mai târziu, căruciorul de ceai 
zăcea devalizat, carafa era goală şi toți trei stăteau 
cuprinși deopotrivă de o stare de ameţeală 
mulțumită. Brianna s-a foit de câteva ori pe scaun, 
a aruncat o privire spre Roger şi în cele din urmă 
şi-a făcut curaj să îi ceară permisiunea de a-i folosi 
„privata“. 


— O, toaleta! Cum să nu! 


Roger s-a ridicat cu greu pe picioare, plin până la 
refuz de cozonac Dundee şi chec cu migdale. Dacă 
mai stătea mult în preajma Fionei, avea să 
cântărească o sută treizeci de kilograme înainte să 
se întoarcă la Oxford. 


— Este una de modă veche, i-a explicat el, 
arătându-i spre capătul holului în direcția băii. Cu 
rezervorul sus și lanţ de care să tragi. 


— Am mai văzut la British Museum, a spus Brianna 
înclinând fruntea. Doar că nu erau la expoziţie, ci 
la toaleta pentru femei. 


A ezitat, apoi a întrebat: 


— Folosiţi cumva acelaşi fel de hârtie igienică 
precum cea de la British Museum? Dacă da, atunci 
am nişte şervețele în poșetă. 


Roger a închis un ochi și a privit-o cu celălalt. 


— Fie remarca dumitale a fost un non sequitur 
foarte straniu, fie cu am băut mult mai mult decât 
trebuia. 


De fapt, Claire şi Roger găsiseră carafa de Muit 
Breame foarte  savuroasă, deşi Brianna se 

mulțumise cu ceaiul. 


La auzul schimbului de replici Claire a început să 
râdă, s-a ridicat şi i-a întins Briannei câteva 
şerveţele de faţă împăturite din poşeta ei. 


— Nu va fi hârtie cerată ştampilată cu „Proprietatea 
Guvernului Maiestăţii Sale“ ca la Muzeu, însă cel 
mai probabil nu va fi cu mult mai bună, i-a spus ea 
fiicei sale. Hârtia de toaletă englezească e destul 
de rigidă. 


— Mulţumesc. 


Brianna a luat şerveţelele şi a pornit spre ușă, dar 
pe urmă s-a întors: 


-De ce Dumnezeu ar face cineva în mod 
intenționat o hârtie de toaletă tare ca stamolul? a 
întrebat ea. 


— Bărbaţii noștri sunt falnici ca stejarii, a intonat 
Roger, şi fundul lor e din oţel inoxidabil! Aşa se 
clădeşte caracterul național. 


-În cazul scoţienilor, suspectez că este o 
amorțeală ereditară, a adăugat Claire. Bărbaţii care 
pot călări purtând doar kilturi au fundurile tăbăcite 
ca pielea de pe şei. 


Brianna a izbucnit într-un hohot de râs. 
— In cazul acesta n-aş vrea să știu ce foloseau drept 
hârtie igienică. 


— De fapt, hârtia lor igienică nu era rea deloc, a 
răspuns Claire, luându-i prin surprindere. Frunzele 
de lumânărică sunt chiar plăcute; aproape la fel de 
bune ca hârtia igienică în două straturi. Şi în casă 
ori în vreme de iarnă, erau folosite de obicei bucăţi 

de cârpă umedă; nu era foarte igienic, însă destul 
de confortabil. 


Roger şi Brianna au privit-o un moment cu gurile 
căscate. 


— A... am citit într-o carte, a explicat ea înroşindu- 
se ca focul. 


In vreme ce Brianna, încă chicotind, își croia drum 
de-a lungul coridorului în căutarea toaletei, Claire 
a rămas în picioare lângă ușă. 


— A fost foarte drăguţ din partea ta să ne tratezi cu 
atâtea bunătăţi, a spus ea, zâmbindu-i lui Roger. 


Neliniştea momentului dispăruse, înlocuită cu 
stăpânirea ei obişnuită de sine. 


— Şi remarcabil de amabil din partea ta să cauţi 
numele acelea pentru mine. 


— E întru totul plăcerea mea, a asigurat-o Roger. A 
fost o schimbare plăcută după atâtea pânze de 
păianjen şi naftalină. Vă voi anunţa de îndată ce 
găsesc alte detalii despre iacobiţii dumneavoastră. 


— Mulţumesc. 


Claire a ezitat, a aruncat o privire peste umăr şi a 
rostit, coborând vocea: 


— De fapt, dacă tot nu e Bree aici pentru moment... 
aş dori să te rog ceva, dar să rămână între noi. 


Roger şi-a dres glasul, şi-a îndreptat cravata pe 
care şi-o pusese special pentru această ocazie. 


— Spuneţi, a rostit el, simțindu-se vesel şi expansiv 


după succesul acestui ceai. Sunt cu totul la 
dispoziția dumneavoastră. 

— Ai întrebat-o pe Bree dacă ar dori să meargă în 
expediția de cercetare. Voiam să te rog... e un loc 
în care aş prefera să nu o duci, dacă nu te 
deranjează. 


Semnalul de alarmă a început să sune deodată în 
capul lui Roger. Avea să afle ce taină ascundea 
Broch 'Tuarach? 


— Cercul de megaliti — i se spune Craigh na Dun. 


Chipul lui Claire era sincer în timp ce se înclina 
discret spre el. 


-— Dacă nu aş avea un motiv important, nu ți-aş 
cere asta. Vreau să o duc eu însămi pe Brianna 
acolo, însă mi-e teamă că nu îţi pot dezvălui 
motivul, cel puţin nu acum. O voi face, în timp, 
însă nu e momentul deocamdată. Îmi promiţi? 


Gândurile goneau prin mintea lui Roger. Aşadar nu 
de moşia de la Broch Tuarach voia să o ţină 
departe pe fată, la urma urmelor! Un mister era 
dezvăluit, pe când un altul se adâncea. 


— Desigur, dacă aşa doriţi, a răspuns el în cele din 
urmă. 


— Îți mulţumesc. 


I-a atins ușor braţul o dată, apoi s-a întors să iasă. 
Văzându-i silueta conturându-se în lumină, Roger 
şi-a amintit deodată de ceva. 


— Ah, doamnă Randall... Claire? 


Claire a revenit cu faţa spre el. Nemaifiind distras 
de prezența Briannei, Roger putea vedea limpede 
că Claire Randall era o femeie foarte frumoasă în 
felul ei. Chipul îi era îmbujorat de whisky, iar 
ochii aveau o culoare din cele mai neobişnuite, de 

un căprui auriu luminos, şi-a spus în sinea lui... 
precum chihlimbarul în cristal. 


— În toate documentele pe care le-am găsit în timp 
ce-i căutam pe acei bărbaţi, a spus Roger 
alegându-și cu grijă cuvintele, era menţionat un 
anume căpitan James Fraser, care pare să fi fost 
conducătorul lor. Dar el nu se află în lista 
dumitale. Mă întrebam doar dacă ştiai de existența 
lui? 


Claire a rămas stană de piatră pentru o clipă, 
amintindu-i despre felul în care se purtase de la 
sosirea ei în acea după-amiază. Însă după un 
moment s-a scuturat uşor şi a răspuns cu o 
aparentă indiferenţă: 


— Da, ştiam de el. 


Vorbea calm, dar sângele îi pierise din obraji și 
Roger vedea pulsul bătându-i repezit la baza 
gâtului. 


— Nu l-am pus pe listă pentru că știu deja ce s-a 
întâmplat cu el. Jamie Fraser a murit la Culloden. 


— Ştii cu certitudine? 


Parcă nerăbdătoare să plece, Claire şi-a înşfăcat 
poşeta şi a aruncat o privire de-a lungul coridorului 
spre toaletă, unde zăngănitul mânerului antic 
sugera că Brianna încearcă să iasă. 


— Da, a spus ea, fără a se uita în urmă. Sunt absolut 
sigură. Oh, domnule Wakefield... Roger. 


S-a întors iute, pironindu-şi ochii de o culoare atât 
de stranie asupra lui. În lumină, păreau aproape 
aurii, precum ochii unei pisici mari, nişte ochi de 
leopard. 

— Te rog să nu îl menţionezi pe Jamie Fraser fiicei 
mele. 


Era târziu și Roger ar fi trebuit să doarmă de mult, 
însă nu reușea să închidă ochii. Fie din cauza stării 
de iritare pe care 1-o dădea Fiona, ori din cauza 
contradicțiilor enigmatice din spusele lui Claire 
Randall, sau poate din cauza exaltării cauzate de 
prospectul călătoriei de cercetare împreună cu 
Brianna Randall, era treaz de-a binelea, cu puţine 
şanse de a pune geană pe geană. În loc să se 
sucească de pe o parte pe alta, să se perpelească şi 
să numere oi, Roger s-a decis să facă ceva util, 
dacă tot era treaz. Un mic inventar al 
documentelor reverendului avea să îi aducă 
somnul cât ai clipi. 


Lumina din camera Fionei aflată în capătul 
coridorului era încă aprinsă, dar Roger a coborât 
scările în vârful picioarelor pentru a nu o deranja. 
Apoi, aprinzând lumina în birou, a rămas o clipă în 
picioare lângă uşă, contemplând magnitudinea 
proiectului dinaintea ochilor săi. 


Peretele era oglinda minţii reverendului Wakefield. 
Un panou imens din plută, măsurând şase metri pe 
aproape patru metri, acoperea cu totul unul dintre 
zidurile biroului. Practic, niciun punct din pluta 
originală nu mai era vizibil de sub multiplele 
straturi de hârtie, notițe, fotografii, coli de 
şapirograf, note de plată, facturi, pene de păsări, 
colțuri de plicuri rupte conţinând timbre poștale 
interesante, etichete cu adrese, inele de chei, 
vederi, zgârciuri din cauciuc şi alte fleacuri, toate 
prinse cu piuneze ori legate cu bucăţi de sfoară. 


Pe alocuri, nenumăratele obiecte erau îngrămădite 
chiar şi pe câte douăsprezece straturi, şi cu toate 
acestea reverendul fusese întotdeauna capabil să 

pună mâna fără greş pe obiectul de care avea 
nevoie. Roger credea că peretele trebuia să fie 
organizat conform unui principiu ascuns atât de 
subtil, încât nici măcar oameni de știință 
americani de la NASA nu l-ar putea descifra. 


Roger a măsurat peretele cu o privire 
neîncrezătoare. Nu găsea niciun punct logic de la 
care să pornească. A întins şovăitor braţul spre lista 
şapirografiată a datelor de la şedinţa Adunării 
Generale, emisă de către Secretariatul Episcopal, 
dar atenția i-a fost distrasă de un desen în creion 
aflat dedesubt, înfățișând un balaur din nările 
căruia ieșeau norișori de fum realizați cu măiestrie 
şi care scuipa flăcări verzi pe gura deschisă. 


ROGER era scris cu litere mari și lăbărțate în 
partea de jos a paginii. Îşi amintea vag cum 
explicase atunci că balaurul scuipa flăcări verzi 
pentru că nu mânca decât spanac. A lăsat lista de la 
Adunarea Generală la locul ei şi s-a întors cu 
spatele la perete. Avea să se ocupă de tot acel 
talmeş-balmeş mai târziu. 


Biroul uriaş cu capac, prevăzut cu cel puţin 
patruzeci de nișe pătrate, pline până la refuz, părea 
floare la ureche în comparație cu peretele. Cu un 
oftat, Roger a tras scaunul ponosit şi s-a așezat 
pentru a desluşi semnificația tuturor documentelor 
pe care reverendul le găsise demne de păstrat. 


Un teanc de facturi încă neplătite. Încă un vraf de 
documente cu aspect oficial: acte de mașină, 
rapoarte de topografie, certificate de inspecție de 
imobil. Un altul conținând note istorice și 
înregistrări. Încă un teanc cu amintiri de familie. Şi 
apoi un altul — de departe cel mai impresionant — 
cu hârtii bune de aruncat. 


Adâncit în treburile lui, nu a auzit ușa 
deschizându-se în spatele lui, nici paşii care se 

apropiau. Deodată, un ibric uriaș a poposit pe 
birou, în faţa lui. 


— Ha? 
S-a îndreptat de spate, clipind. 


-Mă gândeam că poate ai nevoie de niște ceai, 
domnule Wake... pardon, Roger. 


Fiona a pus pe birou o tavă pe care se aflau o 
ceşcuţă cu farfurioară şi o farfurie cu biscuiţi. 


— Ah, mulţumesc. 


Chiar îi era foame. I-a zâmbit prietenos Fionei, 
căreia sângele i-a năvălit în obrajii rotunzi și albi 
precum laptele. Aparent încurajată de gestul lui, 
Fiona s-a decis să mai rămână în cameră, 
cocoţându-se pe un colţ al biroului şi sorbindu-l 
din priviri în vreme ce el îşi vedea de treabă printre 
înghiţiturile de biscuiţi cu ciocolată. 


Simţindu-se cumva obligat să-i vorbească, Roger a 
ridicat biscuitul pe jumătate mușcat şi a bâiguit: 


— Buni! 
— Aşa-1? Eu i-am făcut, ştii? 


Roşeaţa din obrajii Fionei a devenit şi mai 
pronunţată. O fătucă destul de atrăgătoare, Fiona. 
Micuţă, binefăcută, cu părul negru, buclat şi ochi 
mari, căprui. S-a pomenit deodată întrebându-se 
dacă Brianna Randall ştie să gătească, dar a 
scuturat din cap încercând să își limpezească 
gândurile. 


Luând probabil gestul lui drept îndoială, Fiona s-a 
aplecat, apropiindu-se mai mult. 

— Nu, vorbesc serios că eu i-am făcut, a insistat ea. 
După o reţetă de-a bunică-mu. A susținut 
întotdeauna că erau preferaţii reverendului. 


Lacrimi mici, discrete i-au invadat ochii mari şi 
căprui. 


— Bunică-mea mi-a lăsat toate cărțile ei de bucate 
şi alte lucruri moştenire. Eu fiind singura ei 
nepoată, înţelegi? 


— Mi-a părut foarte rău să aud despre bunica ta, a 
spus sincer Roger. A fost neașteptat, nu-i așa? 


Fiona a încuviinţat trist din cap. 


— O, da. Toată ziua a fost bine mersi şi pe urmă, 
după cină, s-a simțit niţel ostenită şi a urcat în 
camera ei să se odihnească. 


Fata a ridicat umerii, apoi i-a lăsat să cadă. 
— A adormit şi nu s-a mai trezit. 


— O moarte uşoară, a conchis Roger. Mă bucur că 
nu s-a chinuit. 


Doamna Graham fusese o persoană importantă în 
casa parohială încă dinainte ca Roger, un băieţel de 
cinci ani, speriat, proaspăt orfan, să vină să 
locuiască acolo. Deşi era de pe atunci între două 
vârste, văduvă şi cu copii mari, îi oferise din 
abundență o afecţiune maternă fermă şi fără 
fasoane în perioadele în care Roger venea acasă, în 
locuința parohială. Ea şi reverendul formau o 
pereche stranie, și cu toate acestea făcuseră din 
casa veche un cămin în toată puterea cuvântului. 


Emoţionat de amintiri, Roger a întins braţul şi a 
strâns-o uşor de mână pe Fiona. Ea i-a întors gestul 
şi ochii căprui deodată s-au topit. Buzele mici 

precum bobocul de trandafir s-au întredeschis şi 
fata s-a aplecat spre Roger, mângâindu-i urechea 
cu respirația ei caldă. 


—Ă... mulţumesc, s-a bâlbâit Roger, trăgându-şi 
palma din strânsoarea ei de parcă l-ar fi ars. 
Mulţumesc foarte mult. Pentru... pentru... ă... 
ceai și tot restul. Bune. Toate. Foarte bune. 
Mulţumesc. 


S-a întors şi a întins braţul spre un nou teanc de 
hârțoage pentru a-și ascunde confuzia, înşfăcând 
dintr-o nişă aleasă la întâmplare un snop de 
articole decupate din ziare şi făcute sul. 


A desfășurat bucăţile de hârtie îngălbenită şi le-a 
împrăştiat pe birou, ținându-le locului cu palmele. 
Încruntându-se ca şi cum s-ar fi adâncit în gânduri, 
s-a aplecat şi mai mult peste literele şterse. După 
un moment, Fiona s-a ridicat cu un oftat adânc și a 
auzit-o retrăgându-se spre uşă. Roger nu şi-a 
înălțat privirea. Oftând profund la rândul lui, a 
închis o clipă ochii și a recitat o scurtă rugăciune 
de mulțumire că scăpase ca prin urechile acului. 
Da, Fiona era atrăgătoare. Da, era fără îndoială o 
gospodină minunată. Dar era totodată băgăcioasă, 
curioasă, sâcâitoare şi pusă cu toată convingerea 
pe măritiş. Dacă mai atingea o dată pielea aceea 
trandafirie, luna viitoare apărea în ziar anunţul 
căsătoriei lor. Dar dacă se va face vreun anunţ de 
căsătorie şi dacă în registrul parohiei va apărea 
numele lui Roger Wakefield, atunci lângă el se va 
afla numele Briannei Randall, în caz că Roger 
avea un cuvânt de spus în această chestiune. 


Întrebându-se ce cuvânt ar putea avea el în această 
problemă, Roger a făcut ochii mari şi pe urmă a 
clhpit de câteva ori. Căci în faţa lui se afla scris 
numele pe care şi-l imaginase întotdeauna pe un 
certificat de căsătorie — Randall. 

Nu, sigur că nu era Brianna Randall. Era Claire 
Randall. Şi titlul spunea REVENITĂ DINTRE 
MORȚI. Dedesubt, o fotografie a lui Claire 
Randall, cu douăzeci de ani mai tânără, însă 
arătând aproape identic cu cea de acum, mai puţin 
expresia de pe chipul ei. Fotografia o înfățișa stând 
în capul oaselor, cu spatele ţeapăn pe un pat de 
spital, cu buclele zbârlite, fluturând precum 
panglicile, gura delicată deschisă precum o 
capcană de oţel, iar ochii ei extraordinari fixau 
camera cu o privire înfiorătoare. 


Şocat, Roger a frunzărit iute mănunchiul de 
decupaje, apoi s-a întors să le citească mai cu 
atenție. Deşi ziarele făcuseră cât de multă senzație 
posibil cu povestea, faptele relatate erau vagi. 
Claire Randall, soția remarcabilului istoric Dr. 
Franklin W. Randall, dispăruse în timpul unei 
vacanțe scoțiene la Inverness, spre sfârşitul 
primăverii anului 1946. Maşina la volanul căreia 
se aflase fusese găsită, însă femeia dispăruse fără 
urmă. Toate căutările fuseseră în zadar, poliția şi 
soțul îndurerat ajunseseră în cele din urmă la 
concluzia că tânăra fusese ucisă, poate de un 
vagabond nebun, iar trupul îi zăcea probabil 
ascuns undeva în masivele stâncoase din zonă. 


Apoi, în 1948, aproape trei ani mai târziu, Claire 
Randall se întorsese. Fusese găsită, murdară, 
îmbrăcată în zdrenţe, rătăcind în apropierea locului 
în care dispăruse. Deşi părea într-o stare fizică 
bună, poate doar uşor malnutrită, doamna Randall 
era dezorientată şi incoerentă. 


Ridicând uşor din sprâncene la gândul că doamna 
Randall ar putea fi vreodată incoerentă, Roger a 
răsfoit mai departe decupajele din ziare. Nu 
conțineau prea multe alte informații în afară de 
aceea că doamna Randall era tratată pentru 
epuizare și şoc la spitalul din localitate. Mai erau și 

fotografii ale soţului, Frank Randall, despre care se 
spunea că ar fi în culmea fericirii. Privindu-l critic, 
Roger a observat că Frank Randall arăta mai 
degrabă uluit decât fericit. 


A examinat curios fotografiile. Frank Randall 
fusese un bărbat cu o înfățișare aristocratică, un 
trup suplu şi un chip frumos. Brunet, stăpân pe 
sine, cu o grație zveltă care se ghicea din alura 
corpului său surprins de fotograf în ușa spitalului, 
în timp ce se îndrepta spre salonul în care se afla 
soția sa proaspăt revenită. Roger a trasat cu 
degetul linia bărbiei lungi, înguste şi curba 
capului, dându-și seama că de fapt căuta asemănări 
între chipul Briannei și figura tatălui ei. Intrigat de 
acest gând, s-a ridicat şi a luat din raft una dintre 
cărţile lui Frank Randall. Întorcând supracoperta 
din spate, a găsit o fotografie mai bună. Poza color 
de pe carte îl înfățișa pe Frank Randall de aproape. 
Nu, părul era categoric castaniu-închis, nu roșcat. 
Coama înflăcărată trebuie să o fi moştenit de la 
vreun bunic, împreună cu ochii de un albastru 
întunecat, oblici precum cei ai unei pisici. Oricât 
de frumoşi ar fi fost, nu se comparau cu ai mamei 
ei. Şi nici cu ai tatălui ei nu semănau. Oricât s-ar fi 
străduit, Roger nu găsea nimic din zeiţa înflăcărată 
în chipul faimosului om de istorie. 


Cu un oftat, a închis cartea şi a strâns laolaltă 
decupajele. Trebuia să înceteze să se mai țină de 
fleacuri şi să treacă la treabă, altfel avea să își 
petreacă următorul an făcând curat în birou. 


Era pe punctul de a aşeza hârtiile în teancul cu 
amintiri de păstrat când una, intitulată RĂPITĂ 
DE ZÂNE? i-a atras atenţia. Sau mai degrabă, nu 
articolul în sine, cât data înscrisă chiar deasupra 
titlului. 6 mai 1948. 

A aşezat fragmentul de hârtie pe masă cu blândețe, 
ca şi cum ar fi ținut în mână o bombă care putea 
exploda în orice clipă. Strângând din pleoape, a 
încercat să îşi amintească prima conversaţie pe 
care o avusese cu cele două femei. 


„În Massachusetts consumul de alcool este legal 
abia după vârsta de douăzeci şi unu de ani“, 
spusese Claire. „Brianna mai are opt luni până 
atunci.“ 


Vasăzică douăzeci. Brianna Randall avea douăzeci 
de ani. 


Incapabil să socotească suficient de rapid, s-a 
ridicat şi s-a repezit spre calendarul perpetuu pe 
care îl ținea vicarul într-un spațiu special destinat, 
pe peretele aglomerat din plută. A găsit data şi a 
rămas în picioare, cu degetul apăsat pe hârtie, 
simţindu-și sângele scurgându-i-se din obraji. 


Claire Randall se întorsese după enigmatica 
dispariție murdară, malnutrită, incoerentă... şi 
însărcinată. 


După câteva ceasuri bune, Roger a adormit în cele 
din urmă, dar ca urmare a stării de veghe în care își 
petrecuse noaptea, s-a trezit târziu, cu pleoapele 
grele şi cu un început de migrenă pe care nici 
dușul rece, nici veselia Fionei de la micul dejun nu 
au putut-o alunga. 


Sentimentul era atât de apăsător, încât şi-a 
abandonat lucrul şi a ieşit la plimbare. Mergând 
prin ploaia uşoară, simţea că aerul proaspăt îi face 
bine la durerea de cap, însă din păcate îi limpezea 
şi mintea suficient încât să înceapă a cumpăni din 
nou implicaţiile descoperirii din noaptea trecută. 


Brianna nu ştia. Era limpede ca lumina zilei din 
felul în care vorbea despre răposatul ei tată — sau 


68 


despre bărbatul pe care îl credea tatăl ei, Frank 
Randall. Şi probabil Claire nu voia ca ea să ştie, 
altfel i-ar fi destăinuit ea însăși acest lucru. Ori 
poate că excursia în Scoţia era menită a fi un 
preludiu al unei asemenea dezvăluiri. Adevăratul 
tată trebuie să fi fost un scoțian. La urma urmelor, 
Claire dispăruse — şi reapăruse — în Scoţia. Mai era 
el aici? 


Era un gând tulburător. Să o fi adus Claire pe fiica 
ei în Scoţia pentru a i-o prezenta adevăratului ei 
tată? Roger a clătinat din cap, sceptic. A naibii de 
riscantă, o asemenea treabă. Avea să îi întoarcă 
Briannei lumea pe dos, iar lui Claire cu siguranță îi 
va deschide răni vechi. Cât despre tatăl Briannei, 
va avea surpriza vieţii lui. În plus, fata îi era vădit 
devotată lui Frank Randall. Cum se va simţi ea 
când își va da seama că între ea şi bărbatul pe care 
îl iubise şi îl idolatrizase întreaga ei viață nu exista 
nicio legătură de sânge? 


Roger simţea o strângere de inimă pentru toți cei 
implicaţi, inclusiv pentru el însuși. Nu ceruse să fie 
parte din povestea asta, şi îşi dorea să fi rămas în 
aceeaşi stare de veselă ignoranță precum fusese 
ieri. Îi plăcea de Claire Randall, chiar foarte mult, 
şi găsea dezgustător gândul că ea ar fi putut comite 
un adulter. Totodată îi venea să-şi râdă de 
sentimentalismul lui demodat. Cine ştia cum 
fusese viața ei alături de Frank Randall? Poate că 
avusese un motiv bun să fugă în lume cu un alt 
bărbat. Şi dacă-i aşa, de ce se întorsese? 


Transpirat şi îmbufnat, Roger a luat-o încet înapoi 
spre casă. Şi-a azvârlit jacheta în hol și s-a dus să 
facă o baie. Cumva baia l-a ajutat să se mai 
liniştească, lucru de care avea mare nevoie. 


Şi-a trecut o mână peste şirul de umeraşe din 
dulap, căutând pe dibuite umărul flauşat al 

halatului său alb de baie uzat. Apoi, oprindu-se o 
clipă, s-a răzgândit şi a scotocit până în fundul 
dulapului, dând la o parte umerașele pe bară până 
când a ajuns la cel pe care îl dorea. 


A privit sentimental halatul de casă vechi şi 
ponosit. Mătasea galbenă de pe fundal se fanase, 
înlocuită de o nuanță de ocru, însă păunii cu pene 
multicolore erau la fel de  îndrăzneţi ca 
întotdeauna, răsfirându-și cozile cu nonşalanţă 
nobilă, fixând privitorul cu ochii lor precum 
mărgelele negre. A dus mătasea fină la nas şi a 
inspirat adânc, închizând ochii. Adierea uşoară de 
Borkum Riff și whisky i l-a adus înapoi pe 
reverendul Wakefield, atât de viu, cum nici măcar 
peretele plin de amintiri mărunte nu o putea face. 
De-a lungul anilor adulmecase de multe ori acea 
aromă reconfortantă, cu nota de colonie Old Spice, 
cu chipul adâncit în mângâierea moale a mătăsii 
acestuia, cu braţele durdulii ale reverendului 
încolăcite protector în jurul lui, promițându-i 
adăpost. Donase hainele bătrânului la Oxfam, dar 
cumva simţise că nu se poate despărți de halat. 


Dintr-un impuls, şi-a trecut halatul peste umerii 
goi, ușor surprins de căldura vaporoasă, precum 
mângâierea unor degete peste piele. Şi-a aşezat 
halatul de mătase confortabil pe umeri, apoi şi l-a 
strâns în jurul corpului, legând cordonul într-un 
nod neglijent. 


Pândind precaut să nu dea nas în nas cu Fiona în 
vreun raid inopinat, s-a strecurat de-a lungul 
coridorului de la etaj spre sala de baie. Boilerul 
trona în picioare la capătul căzii precum paznicul 
unui izvor sacru, îndesat şi etern. Una dintre 
amintirile sale cele mai timpurii era teroarea 
săptămânală de a aprinde boilerul cu un amnar 
pentru a-şi încălzi apa de baie, gazul scăpând pe 
lângă urechile lui cu un fluierat ameninţător, în 

vreme ce palmele sale, transpirate de teama 
exploziei şi a morții iminente,  alunecau 
neputincioase peste metalul amnarului. 


Automatizat cu mult timp în urmă printr-o 
operaţiune la măruntaiele-i misterioase, boilerul 
bolborosea acum încetișor ca pentru sine, cu ochiul 
de gaz de la bază mormăind și fojgăind cu flacără 
nevăzută pe sub scutul din metal. Roger a răsucit 
până la capăt robinetul crăpat de apă fierbinte şi pe 
cel de apă rece până la jumătate, apoi s-a ridicat, 
studiindu-se în oglindă în timp ce aştepta să se 
umple cada. Nu era mai nimic în neregulă cu el, şi- 
a spus în sinea lui, sugându-și burta și 
îndreptându-se de spate dinaintea oglinzii lungi de 
pe dosul uşii, în care își vedea întregul trup. Ferm. 
Suplu. Cu picioare lungi, însă nu slăbănog. Poate 
ceva mai sfrijit în zona umerilor? S-a încruntat cu 
o privire critică, învârtindu-și corpul zvelt într-o 
parte şi în alta. 


Şi-a trecut degetele prin părul negru şi des până 
când vârfurile au rămas în sus precum perii unui 
pămătuf de bărbierit, încercând să se imagineze cu 
barbă şi păr lung, asemenea unora dintre studenţii 
lui. Ar arăta fermecător sau ca un moş mâncat de 
molii? Și dacă şi-ar pune un cercel, că tot jongla cu 
imaginația. Poate aşa ar căpăta o înfăţişare de 
pirat, ca Edward Teach ori Henry Morgan. Şi-a 
încruntat sprâncenele, dezvelindu-şi dinții. 


— Grrr, a mârâit spre imaginea din oglindă. 
— Domnule Wakefield? a spus reflexia. 


Roger a sărit în spate, speriat, lovind cu un deget 
piciorul proeminent, în formă de gheară, al căzii 
antice. 


— Au! 

— Sunteţi bine, domnule Wakefield? a întrebat 
oglinda. 


Mânerul de porțelan al uşii a început să se zgâlţâie. 


— Bineînţeles! a replicat el pe un ton iritat, 
aruncând o privire furioasă spre ușă. Lasă-mă în 
pace, Fiona, fac baie! 


De cealaltă parte a ușii s-a auzit un chicotit. 

— 0oo, de două ori în aceeași zi. Nu exagerăm 
puţin? Vrei nişte săpun cu rom şi dafin? E în 
dulapul din baie, dacă doreşti. 


— Nu, nu doresc, a mormăit el. 


Cada se umpluse pe jumătate, aşa că Roger a 
închis robinetele. În tăcerea neașteptată şi 
reconfortantă, a tras adânc în piept aburi din 
încăpere. A păşit în vană şi s-a scufundat în apă, 
strâmbându-se uşor din cauza fierbinţelii acesteia 
şi simțind mici broboane de transpirație formându- 
1-se pe frunte în vreme ce căldura îi invada trupul. 


— Domnule Wakefield? 


Vocea se întorsese, ciripind din cealaltă parte a ușii 
precum un prihor gălăgios. 


— Pleacă de aici, Fiona, a spus el scrâşnind din 
dinţi în timp ce se lăsa pe spate în cadă. 


Apa aburindă se ridica în jurul lui, moale ca 
îmbrățişarea unei iubite. 


— Am tot ce îmi trebuie. 
— Ba nu, a insistat vocea. 


— Ba da. 

A inventariat cu privirea numărul impresionant de 
sticle, borcane şi ustensile înşiruite pe raftul de 
deasupra căzii. 


— Şampon de trei feluri. Balsam de păr. Cremă de 
bărbierit. Aparat de ras. Săpun de corp. Săpun de 
față. Aftershave. Apă de colonie. Deodorant sold. 
Nu-mi lipsește nimic, Fiona. 


— Dar prosoapele unde sunt? a spus vocea pe un 
ton mieros. 


După ce s-a uitat disperat în jur în căutarea unui 
prosop inexistent, Roger a închis ochii, şi-a 
încleştat fălcile și a numărat rar până la zece. 
Constatând că nu era îndeajuns, a numărat până la 
douăzeci. Apoi, simțindu-se capabil să răspundă 
fără să facă spume la gură, a rostit calm: 


— Prea bine, Fiona. Lasă-le, te rog, la uşă. Şi pe 
urmă, te rog... te rog, Fiona... pleacă. 


În hol s-a auzit un foşnet, succedat de sunetul 
paşilor care se retrăgeau fără râvnă, aşa că oftând 
de uşurare, Roger s-a lăsat în voia plăcerii 
singurătăţii. 


Linişte. Pace. Fără Fiona. 


Acum, capabil să analizeze mai obiectiv 
descoperirea sa tulburătoare, s-a trezit întrebându- 
se cine era misteriosul adevărat tată al Briannei. 
Judecând după înfăţişarea fiicei sale, bărbatul 
trebuie să fi fost cu adevărat atrăgător; dar să fi 
fost aceasta o calitate suficientă pentru a cuceri o 
femeie precum Claire Randall? 


Se întrebase şi mai devreme dacă tatăl Briannei 
putea fi scoțian. Trăia — sau trăise — în Inverness? 
Roger bănuia că o asemenea apropiere putea 
justifica starea de nervozitate a lui Claire şi aerul 

că ascunde ceva. Dar să fi fost acesta și motivul 
din spatele rugăminților ei atât de bizare? Nu voia 
să o ducă pe Brianna la Craigh na Dun, nici să-i 
menționeze fiicei ei numele căpitanului de la 
Broch Tuarach. De ce Dumnezeu se ferea? 


Un gând neaşteptat l-a făcut să se ridice brusc în 
picioare, cu apa revărsându-se neglijent peste 
marginile din fontă ale căzu. Şi dacă nu era 
îngrijorată în privinţa soldatului iacobit, ci doar în 
privinţa numelui său? Dacă bărbatul cu care 
rămăsese însărcinată în 1947 se numea tot James 
Fraser? Era un nume destul de comun în Scoţia. 


Da, şi-a spus el gând, asta ar explica multe. Cât 
despre dorinţa lui Claire de a-i arăta ea însăși fiicei 
sale cercul din pietre, poate că avea legătură cu 
misterul tatălui ei; poate că acolo îl întâlnise pe 
acel bărbat sau acolo fusese concepută Brianna. 
Roger ştia foarte bine că acel cerc de pietre era 
folosit adesea pentru întâlniri romantice; el însuși 
dusese acolo fete în liceu, bazându-se pe aerul de 
mister păgân al monumentului pentru a le 
dezinhiba. Şi nu dăduse greş niciodată. 


Deodată a avut o viziune tulburătoare: Claire 
Randall, cu picioarele ei fine şi albe încolăcite în 
abandon sălbatic în jurul trupului încordat şi gol al 
unui bărbat roșcat, două trupuri ude din cauza ploii 
şi murdare de la iarba zdrobită, zvârcolindu-se în 
extaz în mijlocul megaliților de piatră. Viziunea 
era atât de șocantă încât l-a făcut să tremure, 
transpiraţia scurgându-1-se pe piept în jos pentru a 
dispărea în apa aburindă a căzii. 


Dumnezeule! Cum o să mai dea el ochii cu Claire 
Randall data viitoare când se vor întâlni? ŞI ce să-i 
spună Briannei când se vor revedea? „Ai mai citit 
vreo carte interesantă în ultima vreme?“, „Ai mai 
văzut vreun film interesant?“, „Ştii că eşti copil 

din flori?“ A scuturat din cap, încercând să-și 
limpezească gândurile. Adevărul era că nu ştia 
încotro să o apuce. Era o situaţie complicată. Nu 
voia să se amestece, şi totuşi o făcea. O plăcea pe 
Claire Randall; o plăcea şi pe Brianna — ba chiar 
simţea mai mult decât simpatie faţă de Brianna, 
dacă era să fie sincer cu sine însuşi. Dorea să o 
protejeze şi să o cruțe de durere, atât cât era 
posibil. Cu toate acestea, i se părea că e legat de 
mâini şi de picioare. Tot ce putea face era să își 
țină gura până când Claire îşi ducea la îndeplinire 
planul. Şi pe urmă, să salveze ce mai era de salvat. 

MAME ȘI FIICE 


Mă întrebam oare câte ceainării micuţe pot exista 
în Inverness. Cât vedeai cu ochiul, de o parte şi de 
cealaltă a High Street erau aliniate mici cafenele şi 
magazinaşe de suvenire. Îndată ce regina Victoria 
făcuse ținuturile din Highland sigure pentru 
călători dându-și încuviințarea regală în privința 
locurilor, tot mai mulţi turiştii dăduseră năvală în 
zonele nordice. Scoţienii, obişnuiţi să fie invadați 
dinspre sud doar de armate războinice, făcuseră 
față cu brio acestei noi provocări. 


Nu puteai face mai mult de câțiva paşi pe strada 
principală a oricărui orăşel din Highland fără să 
întâlneşti un magazin de turte, dropsuri de 
Edinburgh, batiste brodate cu ciulini, cimpoaie de 
jucărie, fibule turnate din aluminiu cu însemnele a 
diferite clanuri, cuţitașe-paloş pentru desfăcut 
corespondenţa, portmonee pentru mărunțiş în 
formă de geantă pentru kilt (unele cu un „scoțian“ 
cu o anatomie perfectă atașat dedesubt) şi o 
varietate uimitoare de aşa-zise tartane de clan care 
decorau orice obiect posibil confecționat din stofă, 
de la şepci, cravate și şervete până la un fel de 
tartan absolut oribil, pe fond galben, numit 
„Buchanan“, folosit pentru a confecționa chiloți 
din nylon cu prohab pentru bărbaţi. 

Plimbându-mi privirea peste asortimentul de 
prosoape de bucătărie inscripționate cu un desen 
complet nepotrivit al monstrului din Loch Ness 
cântând „Auld Lang Syne“, mi-am zis că regina 
Victoria era responsabilă pentru toate acestea. 


Brianna se plimba cu pași rari de-a lungul 
culoarului îngust al prăvăliei, cu capul dat pe spate 
în vreme ce privea cu ochi mari de uimire 
expoziția de mărfuri atârnând de căpriorii din 
tavan. 


— Crezi că sunt reale? a întrebat ea, arătând cu 
degetul spre o pereche de coarne de cerb fixate în 
perete, care parcă încercau să-și croiască drum 
curioase prin pădurea deasă de tuburi de cimpoi. 


— Coarnele? Oh, da. Nu îmi vine a crede că 
tehnologia a avansat într-atât încât să fie din 
plastic și să pară atât de reale, cel puţin nu încă, 1- 
am răspuns. În afară de asta, uită-te la preţ. Orice 
obiect care depăşeşte o sută de lire este foarte 
probabil real. 


Brianna a lăsat capul în jos, mirată. 


— Iisuse. Cred că mai bine îi cumpăr lui Jane nişte 
tartan să îşi facă o fustă. 


— Tartanul din lână de bună calitate te va costa tot 
cam atât, i-am răspuns sec, însă va fi mult mai uşor 
de dus acasă cu avionul. Hai peste stradă la 
magazinul Kiltmaker, ei au tartan de cea mai bună 
calitate. 


Începuse să plouă, desigur, aşa că ne-am adăpostit 
cumpărăturile împachetate în hârtie sub mantalele 
de ploaie pe care, prudent fund, insistasem să le 
luăm cu noi. Brianna a pufnit pe nări, deodată 
amuzată. 

— Te obişnuieşti atât de uşor să le spui hainelor de 
ploaie „mac“-uri, încât uiţi cum se numesc de fapt. 
Nici nu mă surprinde că le-a inventat un scoțian, a 
adăugat ea, ridicându-şi privirea spre perdeaua de 
apă care se scurgea de pe marginea copertinei de 
deasupra. Aici plouă tot timpul? 


— Aproape tot timpul, am zis, uitându-mă dintr-o 
parte în alta la maşinile care treceau în ploaie prin 
fața noastră. Deşi dintotdeauna am crezut că 
domnul Macintosh a fost genul de om smiorcăit; 
cei mai mulți dintre scoțienii pe care i-am cunoscut 
erau destul de imuni la ploaie. 


În acea clipă mi-am muşcat limba, însă Brianna nu 
băgase de seamă mica mea scăpare; stătea cu ochii 
la pârâiaşul până la glezne care curgea spre 
canalizarea din stradă. 


— Ştii ceva, mamă? Poate ar fi mai bine să mergem 
până la intersecție, un loc de traversat mai potrivit 
decât acesta. 


Încuviințând din cap, am urmat-o de-a lungul 
străzii, cu inima bătându-mi cu putere din cauza 
adrenalinei pe sub pânza umedă și lipicioasă a 
hainei de ploaie. Când o să scapi de povara asta? 
m-am întrebat în sinea mea. Nu poți să stai mereu 
cu teama că te ia gura pe dinainte și să îţi înghiți 
jumătate din lucrurile pe care începi să le spui. De 
ce nu îi povestești și gata? 


Nu încă, mi-am răspuns. Nu sunt o laşă — sau dacă 
sunt, nu contează. Dar încă nu a sosit momentul. 
Voiam ca întâi să vadă Scoţia. Nu partea aceasta — 
treceam pe lângă un magazin la intrarea căruia 
erau expuși o mulțime de papucei din tartan pentru 
copii—, ci părțile mai puţin comerciale. Şi 
Culloden-ul. Cel mai mult vreau să îi pot împărtăși 
sfârşitul poveştii. Şi pentru asta am nevoie de 
Roger Wakefield. 

Ca și cum gândul meu îl materializase, capota de 
un portocaliu aprins a unui Morris rablagit, 
strălucind precum un semafor în umezeala ceţoasă, 
mi-a atras privirea în parcarea din stânga. 


Brianna îl văzuse de asemenea- nu puteau fi 
multe mașini în Inverness cu acea culoare specială 
şi într-o stare atât de proastă — și mi-a făcut semn 
spre ea, zicând: 


— Ia uite, mamă, nu e mașina lui Roger Wakefield? 
— Ba cred că da, am răspuns. 


În dreapta se afla o cafenea dinspre care adia un 
miros de biscuiţi proaspeţi, pâine prăjită şi cafea, 
amestecat cu parfumul ploii. Am luat-o iute pe 
Brianna de braţ și am tras-o în cafenea. 


— Imi e cam foame, m-am scuzat eu. Hai să bem o 
cacao cu lapte şi să mâncăm niște biscuiţi. 


Încă suficient de tânără încât să fie tentată de 
ciocolată şi să fie oricând pregătită să mănânce, 
Brianna a acceptat cu dragă inimă, s-a aşezat 
imediat cum am intrat şi a început să studieze foaia 
de hârtie verde, pătată cu urme de ceai, care servea 
drept meniul zilei. Nu doream neapărat să beau o 
ciocolată caldă, ci mai degrabă aveam nevoie de 
câteva clipe de gândire. 


Pe zidul de ciment din parcarea de peste stradă se 
vedea un panou mare pe care scria: PARCAREA 
PERMISĂ DOAR PASAGERILOR SCOTRAIL, 
urmat de diverse ameninţări scrise cu litere mici la 
adresa vehiculelor celor care parcau acolo fără a fi 
pasageri ai trenurilor căilor ferate scoțiene. Dacă 
nu cumva Roger cunoştea nişte legi din Inverness 
despre care eu habar n-aveam, atunci tânărul sigur 
luase trenul. Putea merge oriunde, însă Londra sau 

Edinburgh păreau destinațiile cele mai probabile. 
Işi lua proiectul de cercetare în serios, dragul de el. 


Şi noi veniserăm cu trenul de la Edinburgh. Am 
încercat să îmi amintesc orarul trenurilor, însă fără 
prea mult succes. 


— Oare Roger se întoarce cu trenul de seară? a 
întrebat Bree, dând glas gândurilor mele cu o 
intuiție atât de stranie încât m-am înecat cu 
ciocolata caldă. Faptul că se întreba dacă Roger își 
va face din nou apariția m-a făcut să mă întreb cât 
interes îi stârnise tânărul domn Wakefield. 


Destul de mult, după toate aparențele. 


-Mă gândeam că, a spus ea pe un ton relaxat, 
poate ar trebui să cumpărăm ceva pentru Roger 
Wakefield cât suntem în oraş... în semn de 
recunoştinţă pentru proiectul la care lucrează 
pentru tine? 


— O idee excelentă, am răspuns, amuzată. Ce crezi 
că i-ar plăcea? 


A privit încruntată în ceașca de ciocolată, căutând 
parcă inspiraţie. 


-Nu ştiu. Ceva simpatic; se pare că proiectul 
implică destul de multă alergătură. 


S-a întors spre mine pe neașteptate, cu sprâncenele 
ridicate. 


— De ce i-ai cerut tocmai lui să facă asta? a întrebat 
ea. Dacă voiai să dai de urma unor oameni care au 
trăit în secolul al optsprezecelea, sunt firme care se 
ocupă cu așa ceva. Genealogii şi chestii din astea, 
vreau să spun. Tati obişnuia să apeleze la Scot- 
Search, când voia să caute strămoşul cuiva şi nu 
avea timp să o facă el însuşi. 

— Da, ştiu, am spus trăgând adânc aer în piept. 
Păşeam pe nisipuri mișcătoare. 


— Acest proiect... era ceva special pentru... tatăl 
tău. El ar fi vrut ca Roger Wakefield să îl ducă la 
bun sfârșit. 


— Ah! 


A rămas tăcută o vreme, urmărind picăturile mari 
şi rotunde de ploaie care loveau în geamul 
cafenelei. 


— Ţie îți este dor de tati? a întrebat ea deodată, cu 
nasul în cană, cu genele coborâte, evitând să mă 
privească. 


— Da, am răspuns. 


Mi-am plimbat degetul arătător peste marginea 
ceştii mele neatinse, ștergând o urmă de cacao 
prelinsă la exterior. 


— Nu ne înţelegeam întotdeauna, ştii bine, însă... 
da. Ne respectam unul pe celălalt, iar asta contează 
foarte mult. Şi ne plăceam unul pe celălalt, în 
ciuda a tot ce s-a întâmplat. Da, îmi este dor de el. 


A înclinat capul fără să scoată o vorbă şi a aşezat o 
mână peste a mea, strângându-mi-o uşor. Mi-am 
împletit degetele cu ale ei, lungi şi calde, şi am 
rămas astfel preţ de câteva clipe, sorbindu-ne 
ciocolata în tăcere. 


— Ah, am spus, ridicându-mă în cele din urmă şi 
împingându-mi în spate scaunul cu un scârţâit de 
metal pe linoleum, am uitat ceva. Trebuie să 
expediez o scrisoare pentru spital. Aveam de gând 
să o fac în drum spre centru, dar am uitat. Dacă mă 

grăbesc, cred că prind ultima expediere. De ce nu 
te duci tu la Kiltmaker — este puțin mai încolo, pe 
partea cealaltă a străzii — şi ne întâlnim acolo după 
ce termin la poștă? 


Bree părea surprinsă, dar a încuviinţat repede din 
cap. 


— Bine. Dar poşta nu e mai departe? O să te ude 
până la piele. 


— E în regulă. O să iau un taxi. 


Am lăsat o bancnotă de o liră pe masă pentru 
consumaţie şi mi-am pus din nou haina de ploaie. 


În majoritatea oraşelor, odată cu apariţia ploii, 
taxiurile obişnuiesc să se facă nevăzute, ca și cum 
s-ar dizolva în apă. În Inverness însă, un asemenea 
comportament ar duce iute la dispariția speciei. 
Nici nu am ajuns bine la capătul străzii, când am 
dat de două taxiuri joase şi negre ce așteptau la 
intrarea unui hotel şi, cu un sentiment de 
familiaritate, m-am strecurat în interiorul cald, 
mirosind a tutun. În afară de spaţiul mai mare la 
picioare şi de confort, taxiurile englezești miros 
diferit de cele americane; niciodată nu realizasem 
că dusesem dorul acestor detalii mărunte în ultimii 
douăzeci de ani. 


— Numărul şaizeci şi patru? E vechea casă 
parohială, aşa-i? 


În ciuda eficienţei radiatorului, şoferul era înfofolit 
până peste urechi cu un fular și încotoșmănat cu o 
Jachetă groasă, iar pe cap purta o şapcă care să îl 
ferească de cea mai mică pală de vânt. Scoţienii 
moderni sunt ceva mai sensibili, am reflectat în 
sinea mea; departe erau zilele în care muntenii 
căliți dormeau sub cerul liber înveșmântați doar în 
cămașă şi tartan. Pe de altă parte, nici mie nu-mi 

prea surâdea să mă culc prin tufăriş învelită cu un 
tartan îmbibat cu apă. l-am făcut semn şoferului și 
am pornit, împroşcând cu apă în toate părțile. 


Mă simţeam puţin vinovată că mă strecuram 
viclean pe la spatele lui Roger pentru a sta de 
vorbă cu menajera lui în timp ce el era plecat de 
acasă şi pe deasupra, păcălind-o pe Bree. Pe de 
altă parte, mi-ar fi fost greu să le explic ce voiam 
să fac. Nu stabilisem încă exact când şi cum aveam 
să le mărturisesc ce aveam de mărturisit, însă 
ştiam că momentul acela nu sosise deocamdată. 


Mi-am pipăit buzunarul interior al hainei de ploaie, 
iar la auzul foşnetului plicului de la Scot-Search 
m-am liniştit. Deşi nu acordasem prea multă 
atenție muncii lui Frank, ştiam despre existenţa 
firmei respective care dispunea de șase cercetători 
specialişti în genealogie scoțiană; nu era genul de 
firmă care să îți vândă un arbore genealogic 
plecând de la Robert the Bruce + şi apoi să se spele 


pe mâini. 


Ca de obicei, îşi îndepliniseră misiunea în privinţa 
lui Roger Wakefield discret şi conştiincios. Ştiam 
cine fuseseră părinții, bunicii și strămoşii săi în 
urmă cu șapte sau opt generaţii. Ce nu ştiam încă 
era din ce fel de aluat fusese plămădit. Timpul 
avea să îmi spună asta. 


Am plătit taxiul şi, împroşcând cu apă, mi-am croit 
drum de-a lungul potecii inundate până la treptele 
vechii case parohiale. Am sunat. Veranda era 
uscată şi am avut o clipă răgaz să mă scutur de apa 
de ploaie înainte ca ușa să se deschidă. 


Fiona m-a întâmpinat radiind; avea un chip rotund 
şi vesel, a cărui expresie naturală este una 
zâmbitoare. Purta jeanși şi un şorț cu volane din 
ale cărui falduri răzbătea o aromă de lămâie 


83 


provenind de la soluţia de lustruit mobila şi de 
pâine proaspăt coaptă, precum parfumul de tămâie. 


— Vai de mine, doamnă Randall! a exclamat ea. Vă 
pot ajuta cu ceva? 


-Cred că da, Fiona, i-am răspuns. Aş vrea să 
discutăm despre bunica ta. 


— Eşti sigură că te simţi bine, mamă? L-aş putea 
suna pe Roger să îl rog să mergem mâine, dacă 
vrei să rămân cu tine. 


Brianna rămăsese șovăind în pragul uşii camerei 
noastre de la pensiune, încruntându-se îngrijorată. 
Era îmbrăcată pentru plimbare, cu cizme, jeanși, 
un pulover, însă își pusese eșarfa de mătase viu 
colorată în oranj şi azuriu pe care i-o cumpărase 
Frank de la Paris chiar înainte să moară, în urmă 
cu doi ani. 


— Intocmai culoarea ochilor tăi, frumuseţe mică... 
îi spusese el zâmbind, în vreme ce îi înfășura 
eșarfa în jurul umerilor. 


Alintul „frumuseţe mică“ era o glumă a lor, căci 
încă de la vârsta de cincisprezece ani Bree îl 
depăşise în înălțime pe Frank, care avea abia un 
metru şaptezeci şi opt. Însă așa o strigase încă de 
când era bebeluș, iar tandreţea vechiului alint încă 
mai dăinuia când Frank a ridicat degetul pentru a-i 
atinge vârful nasului. 


Eşarfa — porțiunea azurie— chiar avea culoarea 
ochilor ei; culoarea lacurilor scoțiene și a cerurilor 
de vară, albastrul ceţos al munţilor din depărtare. 
Ştiam că Bree iubea acea eșarfă, aşadar cota de 
interes față de Roger Wakefield era destul de 
ridicată. 

— Nu, mă descurc, am asigurat-o. 


Am arătat spre noptiera pe care se aflau un ibric 
micut, învelit grijuliu într-o căciuliță împletită, și 
un suport din argint cu farfurie pentru feliile de 
pâine prăjită, reci şi crocante. 


— Doamna Thomas mi-a adus ceai cu pâine prăjită; 
poate mai târziu voi fi în stare să ciugulesc câte 
ceva. 


Speram ca Bree să nu îmi audă stomacul 
bolborosind pe sub plapumă şi să îşi dea seama că 
o mințisem. 


— Păi, bine atunci, a spus ea, întorcându-se fără 
tragere de inimă spre uşă. Ne întoarcem imediat 
după Culloden. 


— Nu vă grăbiţi din cauza mea, am strigat în urma 
ei. 


Am aşteptat până am auzit uşa de la parter 
închizându-se, asigurându-mă astfel că a plecat. 
Abia atunci am vârât mâna în sertarul noptierei, 
înhățând ciocolata mare Hershey cu migdale pe 
care o ascunsesem acolo cu o seară în urmă. Odată 
restabilite relațiile cordiale cu stomacul meu, m- 
am lăsat înapoi pe pernă privind absentă ceața 
groasă şi cenușie de pe cer. Vârful unei ramuri de 
tei îmbobocite se lovea din când în când de 
fereastră; vântul se înteţea. Era destul de cald în 
dormitor, cu gura de aerisire de la încălzirea 
centrală huruind la piciorul patului, şi cu toate 
astea m-a trecut un fior. Trebuie să fie un frig aprig 
pe Câmpia de la Culloden. 


Deşi poate nu la fel de aprig cum fusese în aprilie 
1746, când prințul Charlie cel Frumos îşi 
condusese soldații pe câmpul de luptă să înfrunte 

lapoviţa îngheţată şi mugetul tunurilor englezeşti. 
Unii au mărturisit că în acea zi fusese un ger 
muşșcător, iar scoțienii răniți şi cei morți zăceau 
unii peste alții, îmbibaţi în sânge şi apă de ploaie, 
așteptând îndurarea învingătorilor englezi. Ducele 
de Cumberland, aflat la comanda armatei engleze, 
nu arătase niciun fel de milă faţă de cei căzuţi. 


Morţii au fost stivuiți în grămezi ca lemnele de foc 
şi arşi pentru a preveni răspândirea maladiilor şi 
istoria spune că mulți dintre cei răniți avuseseră 
parte de aceeași soartă, fără îndurarea unui ultim 
glonţ. Cu toţii se odihneau acum, feniți de furtuni 
şi războaie, sub pământul acoperit cu iarbă al 
Câmpiei de la Culloden. 


Văzusem locul acela o dată, în urmă cu aproape 
treizeci de ani, când Frank mă dusese acolo în luna 
noastră de miere. Acum şi Frank era mort, iar eu 
îmi adusesem fiica înapoi, în Scoţia. Voiam ca 
Brianna să vadă Cullodenul, însă nicio putere de 
pe pământ n-ar fi reuşit să mă convingă să mai pun 
vreodată piciorul în acel ținut al morții. 


Probabil cel mai bine era să rămân în pat, să 
păstrez credibilitatea indispoziției mele subite care 
mă împiedicase să îi însoțesc pe Brianna și pe 
Roger în expediție; doamna Thomas m-ar putea da 
de gol dacă aş ruga-o să îmi pregătească prânzul. 
Am aruncat o privire în sertar; încă trei ciocolate şi 
un roman polițist. Cu puţin noroc, aveam să rezist 
până diseară. 


Romanul era destul de bun, însă zbuciumul tot mai 
puternic al vântului de afară era hipnotic, iar 
îmbrățișarea patului cald, reconfortantă. Am căzut 
liniştită într-un somn adânc și am visat scoțieni de 
la munte înveşmântați în kilturi, vorbind în şoaptă 
şi graseind cu dulcele accent scoțian în jurul 
focului, așa cum zumzăie albinele în iarba înaltă. 


86 


CULLODEN 


— Ce figură de porc răutăcios! 


Brianna s-a aplecat să privească fascinată la 
manechinul înveşmântat în tunică stacojie care 
trona ameninţător într-o parte a foaierului din 
Muzeul de la Culloden. Avea puțin peste un metru 
cincizeci, o perucă pudrată trântită bătăios peste o 
frunte îngustă şi o pereche de obraji rozalii, 
fleşcăiţi. 


— Păi, era un omuleţ grăsuliu, a încuviințat Roger, 
amuzat. Dar era un general dat dracului, cel puţin 
în comparaţie cu elegantul său văr de acolo. 


A fluturat un braţ spre silueta ceva mai înaltă a lui 
Charles Edward Stuart expusă în celălalt capăt al 
foaierului, privind semeţ în depărtare pe sub 
boneta din catifea albastră cu cocardă albă, 
ignorându-l trufaş pe ducele de Cumberland. 


—Îi spuneau Billy Măcelarul, a spus Roger 
gesticulând spre duce, imperturbabil în pantalonii 
lui albi până la genunchi și vestonul brodat cu fir 
auriu. Dintr-un motiv foarte bine întemeiat. Lăsând 
la o parte faptele de aici — a zis, arătând cu braţul 
spre întinderea de ierburi înalte de un verde 
primăvăratic de afară, cu un aer sumbru din cauza 
norilor întunecaţi de deasupra—, oamenii lui 

Cumberland au fost responsabili de cele mai 
crunte atrocități comise de englezi şi întâlnite 
vreodată în Highlands. l-au vânat pe 
supraviețuitorii bătăliei înapoi pe dealuri, 
incendiind și prădând satele în drumul lor. Femeile 
şi copiii au fost alungaţi şi lăsați să moară de 
foame, iar bărbaţii au fost împușcați acolo unde se 
aflau, fără să facă cineva vreun efort de a afla dacă 
luptaseră vreodată de partea prinţului Charlie cel 
Frumos sau nu. Unul din contemporanii ducelui a 
spus despre el că: „A creat un pustiu și l-a numit 
pace“ — şi mi-e teamă că ducele de Cumberland e 
în continuare un personaj extrem de urât prin 
aceste locuri. 


Era adevărat; custodele muzeului, un prieten al lui 
Roger, îi spusese că în vreme ce statuia prinţului 
Charlie cel Frumos era tratată cu un respect 
solemn, nasturii de la vestonul ducelui dispăreau în 
mod constant, iar figura lui în sine fusese de-a 
lungul timpului ţinta multor glume răutăcioase. 


— Mi-a povestit că într-o dimineaţă, când a venit 
devreme şi a aprins lumina, a găsit un jungher 
veritabil scoţian atârnând din burta Excelenței 
Sale, a povestit Roger, înclinând fruntea spre 
statueta măruntă şi îndesată. L-a cam speriat. 


-Cred şi eu, a murmurat Brianna, privind spre 
duce cu sprâncenele ridicate. Oamenii încă sunt 
supăraţi de-a binelea? 


— O, da. Scoţienii au memoria lungă şi nu sunt 
oamenii cei mai iertători. 


— Adevărat? a întrebat ea privindu-l curioasă. Tu 
eşti scoțian, Roger? Wakefield nu îmi sună a un 
nume scoțian, însă e ceva în felul în care vorbeşti 
despre ducele de Cumberland... 

Buzele ei abia schiţau o iluzie de zâmbet şi el nu 
era sigur dacă îl tachinează, cu toate acestea a 
răspuns cât de serios a putut: 


— Ah, da. Sunt scoțian, a zis zâmbind. Vezi tu, 
Wakefield nu e tocmai numele meu, reverendul mi 
l-a dat când m-a adoptat. El era unchiul mamei 
mele... Când părinții mei au fost ucişi în război, el 
m-a luat acasă la el. Dar numele meu adevărat e 
MacKenzie. Cât despre ducele de Cumberland — a 
înclinat el capul spre geamul din sticlă prin care se 
vedeau limpede monumentele de pe Câmpia de la 
Culloden — e o piatră de clan acolo, cu numele 
MacKenzie gravat pe ea, şi foarte mulți bărbaţi de 
acelaşi sânge cu al meu sunt îngropaţi sub ea. 


A întins braţul şi a lovit cu degetul un epolet auriu, 
lăsându-l să se legene în aer. 


— Nu o iau la fel de personal cum o fac unii, însă 
nici nu am uitat. Mergem afară? a întrebat, 
întinzându-i o mână. 


Afară era frig, două steaguri fluturau în vântul rece 
din vârful a două lănci înfipte într-o parte şi în 
cealaltă a câmpiei. Unul galben, altul roşu, marcau 
poziţiile celor doi comandanţi care stătuseră în 
spatele trupelor lor, așteptând deznodământul 
bătăliei. 


— Din câte văd, au stat mult în spatele bătăliei, a 
remarcat sec Brianna. Nu aveau nicio şansă să 
nimerească în calea vreunui glonţ rătăcit. 


Roger a băgat de seamă că fata tremura și a luat-o 
de braţ, trăgând-o mai aproape de el. Simţea o 
izbucnire neașteptată de fericire pe care atingerea 
ei i-o provocase, însă a încercat să şi-o ascundă în 
spatele unui monolog pe teme istorice. 

— Păi, aşa conduceau generalii bătăliile în acele 
vremuri — din spate. În special Charlie; a luat-o la 
goană atât de iute la sfârşitul bătăliei, încât şi-a 
lăsat în urmă serviciul de picnic din argint. 


— Serviciul de picnic? S-a bucurat de un picnic în 
timpul bătăliei? 


— O, da. 


Roger şi-a dat seama că îi plăcea să fie scoţian în 
ochii Briannei. De obicei făcea eforturi pentru a-şi 
modela vocea obișnuită de la Oxbridge pe care o 
folosea la universitate, însă acum o lăsa să zburde 
în voie de dragul zâmbetului care lumina chipul 
fetei când îl auzea. 


— Ştii de ce i se spune prințul Charlie? a întrebat 
Roger. Englezii întotdeauna cred că era o poreclă, 
în semn de preţuire din partea supușilor săi. 


— Şi nu era? 
Roger a scuturat din cap. 


— Nu. Oamenii lui îi spuneau prinţul Tcharlach, a 
spus Roger, pronunţând numele pe litere cu grijă, 
care este Charlie în scoțiană. Tceharlach mac 
Seamus, „Charles, fiul lui James“. Foarte 
ceremonios şi respectuos. Doar că acel Tcharlach 
în scoțiană sună al dracului de asemănător cu 
„Charlie“ din engleză. 


— Aşadar, nu a fost niciodată „prinţul Charlie cel 
Frumos“? a întrebat Brianna rânjind. 


— Nu atunci, a răspuns Roger, ridicând din umeri. 
Acum este, desigur. Una din acele mici erori 
istorice care au trecut din generație în generație 
drept fapte. Sunt multe de acest fel. 

— Şi tu eşti istoric! l-a tachinat Brianna. 


-De aceea le şi cunosc, a răspuns el, zâmbind 
strâmb. 


Au păşit fără grabă de-a lungul potecilor cu pietriş 
care traversau câmpul de bătaie, în timp ce Roger 
îi indica poziţiile diverselor regimente care 
luptaseră acolo, explicându-i desfăşurarea bătăliei 
şi povestindu-i mici istorioare despre comandanți. 


Pe măsură ce înaintau, vântul s-a mai domolit și 
tăcerea câmpului a început să se facă simțită. 
Încetişor, conversaţia lor s-a stins de asemenea 
până când abia dacă mai scoteau o vorbă din când 
în când, cu o voce joasă, aproape șoptită. Cerul era 
cenuşiu din cauza norilor care îl acopereau la 
orizont dintr-un capăt în celălalt, iar lumea de sub 
cupola sa părea amuțită, exceptând plantele ce 
creșteau pe câmpie şi murmurau cu glasurile 
bărbaţilor care le hrăneau. 


— Acesta e locul căruia i se spune Izvorul Morţii. 


Roger s-a aplecat peste pârâul firav. O fântână 
minusculă, de nici treizeci de centimetri lățime, 
umflându-se sub o bordură de piatră. 


— Una din căpeteniile de clan scoțiene a murit aici; 
supuşii lui i-au spălat sângele de pe față cu apă din 
acest izvor. Iar acolo sunt mormintele clanurilor. 


Lespezile clanurilor erau bolovani uriaşi din granit 
cenuşiu, șlefuiți de vreme şi năpădiți de licheni. 
Stăteau în picioare, împrăștiate pe petice de iarbă 
moale, la marginea câmpiei. Fiecare dintre lespezi 
purta un singur nume, iar șanțurile literelor erau 
atât de estompate de vreme, încât pe alocuri 
deveniseră aproape ininteligibile. MacGillivray. 
MacDonald. Fraser. Grant. Chisholm. MacKenzie. 

— Uite, a şoptit Brianna, arătând spre una dintre 
pietre. 


Un smoc micuţ de ramuri firave de un verde palid 
era aşezat la picioarele lespezii; câteva flori de 
primăvară timpurie se întrezăreau, ofilite, printre 
crengi. 


- larbă neagră, a răspuns Roger. Se găseşte mai 
ales vara, când înfloreşte câmpul- atunci vei 
vedea buchete din astea în dreptul fiecărei lespezi 
de clan. Purpurii şi din loc în loc câte o creangă cu 
flori albe-— albul este pentru noroc şi pentru 
solidaritate; a fost însemnul lui Charlie, iarba 
neagră şi trandafirul alb. 


— Cine le pune aici? 


Brianna s-a ghemuit pe călcâie lângă potecă, 
atingând uşor cu degetele smocul de ramuri. 


— Vizitatorii, a răspuns Roger, ghemuindu-se lângă 
ea şi plimbându-şi degetele peste literele şterse de 
pe piatră —- FRASER. Cei care se trag din familiile 
bărbaților care au fost ucişi aici. Sau simpli 
vizitatori care vor să le onoreze numele. 


Brianna 1-a aruncat o privire cu coada ochiului, cu 
părul fluturându-i în jurul obrajilor. 


— Ai făcut-o vreodată? 


Roger a zâmbit, coborându-și privirea spre braţele 
încolăcite în jurul genunchilor. 


— Da. Cred că e un gest foarte sentimental, dar o 
fac. 


Brianna s-a întors spre tufele de vizavi care 
mărgineau cărarea. 

— Arată-mi care e iarba neagră, l-a rugat ea. 


În drum spre casă, când melancolia de la Culloden 
se  spulberase, dar sentimentul emoțiilor 
împărtăşite încă mai dăinuia, au vorbit şi au râs ca 
doi vechi prieteni. 


— Păcat că mama nu a putut veni cu noi, a remarcat 
Brianna în timp ce intrau pe strada unde se afla 
pensiunea lor. 


Oricât de mult ar fi plăcut-o pe Claire Randall, lui 
Roger nu-i părea rău că nu putuse veni. În trei ar fi 
fost prea aglomerat, şi-a spus el în gând, hotărât. 
Însă a mormăit ceva fără nicio semnificaţie şi o 
clipă mai târziu a întrebat: 


— Cum se simte mama ta? Sper că nu e foarte 
bolnavă. 


— Ah, nu, e doar deranjată la stomac... sau cel 
puţin aşa mi-a spus. 


Brianna s-a încruntat o clipă ca pentru sine, apoi s- 
a întors spre Roger, aşezând uşor o mână pe 
piciorul lui. Roger şi-a simţit mușchiul fremătând 
de la genunchi până la vintre şi a avut nevoie de 
toată puterea de concentrare pentru a fi atent la 
ceea ce-i spunea ea. Vorbea încă despre mama ei. 


— „crezi că e bine? a încheiat ea. 


A scuturat din cap şi arama a sclpit dintre buclele 
părului ei chiar şi în lumina slabă a mașinii. 


-Nu ştiu, pare teribil de preocupată. Nu chiar 
bolnavă, ci mai curând îngrijorată de ceva. 


Roger a simțit deodată o greutate în capul 
pieptului. 

— Mhm, a răspuns. Poate e doar pentru că e departe 
de muncă. Sunt sigur că va fi bine. 


Brianna i-a zâmbit recunoscătoare în vreme ce 
trăgeau maşina în fața căsuţei de piatră a doamnei 
Thomas. 


—A fost minunat, Roger, a spus ea, atingându-l 
uşor pe umăr. Însă nu am găsit prea multe date 
care să ajute la proiectul mamei. Te pot ajuta cu 
treburile mai puţin plăcute? 


Roger şi-a simţit inima tresăltând de bucurie şi i-a 
zâmbit. 


-Cred că ai putea. Ai vrea să vii mâine să 
încercăm să facem ordine în garaj împreună? Dacă 
vrei ceva puțin plăcut, mai neplăcut decât atât nu 
cred că găsești. 


— Grozav! 


Brianna a zâmbit, rezemându-se de maşină ca să-l 
mai privească o dată. 


— Poate va dori și mama să vină să îţi dea o mână 
de ajutor. 


Roger şi-a simțit zâmbetul îngheţându-i pe buze, 
însă şi-a păstrat aerul galant. 


— Bine. Foarte bine. Aşa sper şi eu! 


Spre bucuria lui, a doua zi Brianna a venit singură 
la casa parohială. 


— Mama e la biblioteca publică, a explicat ea. 
Caută ceva în cărţile vechi de telefoane. Încearcă 
să găsească o persoană pe care a cunoscut-o 
demult. 

Roger şi-a simțit inima oprindu-se preţ de o clipă. 
Verificase cu o seară înainte cartea de telefoane a 
reverendului. În oraș se aflau trei persoane cu 
numele de James Fraser şi alte două cu prenume 
diferite, însă inițiala din mijloc era „J“. 


— Păi, să sperăm că îl găseşte, a spus el, încercând 
să sune cât mai degajat. Eşti absolut convinsă că 
vrei să mă ajuţi? E o muncă mizerabilă şi 
plictisitoare. 


Roger a privit-o temător, însă Brianna a încuviințat 
din cap, netulburată de perspectivă. 


— Ştiu. Obişnuiam să îl ajut din când în când pe 
tatăl meu să sape printre vechi registre şi să caute 
note de subsol. În afară de asta, e proiectul mamei; 
măcar pot să îţi dau o mână de ajutor aici. 


— Prea bine, a spus Roger uitându-se în jos, la 
cămașa lui albă. Doar să mă schimb şi mergem să 
aruncăm o privire. 


Uşa garajului a scârțâit, a mormăit, apoi s-a supus 
inevitabilului şi s-a smucit deodată în sus, printre 
zbârnâituri de arcuri și nori de praf. Tuşind, 
Brianna a fluturat din mână încercând să înlăture 
praful. 


— Pfuu! De când nu a mai fost nimeni pe aici? 
— De secole, cred, a răspuns Roger absent. 


Şi-a învârtit lanterna prin interiorul garajului, 
luminând pentru o clipă stive de cutii din carton și 
lăzi din lemn, vechi valize de călătorie acoperite 
cu timbre vechi, jupuite şi alte forme nedeslușşite 
învelite în pânză de cort. Din loc în loc, câte un 
picior răsucit de mobilă răzbătea prin întuneric 
precum oasele unor schelete de mici dinozauri 

ieşind la suprafaţă din formațiunile lor stâncoase 
native. 


În tot talmeș-balmeşul acela se întrezărea un soi de 
deschizătură; Roger s-a apropiat şi îndată a 
dispărut într-un tunel învăluit de praf şi umbre, 
pata luminoasă şi palidă a lanternei strălucind 
intermitent şi ghidându-l în întuneric. În cele din 
urmă, cu un strigăt triumfal, a apucat cu mâna 
capătul bălăbănindu-se al unei sfori care atârna și, 
smucind-o, garajul a fost brusc inundat de lumina 
orbitoare a unui bec mult prea puternic. 


—Pe aici, a spus Roger, reapărând deodată şi 
luând-o pe Brianna de mână. E un soi de spaţiu 
liber în spate. 


O masă antică stătea lipită de peretele din spate. 
Probabil la origine piesa centrală a salonului 
reverendului Wakefield, aceasta trecuse, după toate 
aparențele, prin diverse incarnări succesive, 
servind drept masă de bucătărie, masă de scule, 
masă de tăiat lemne şi masă de vopsit, înainte să 
îşi găsească odihna în acest sanctuar prăfuit. 
Deasupra ei se afla o fereastră năpădită de pânze 
de păianjen, prin care o lumină palidă se oglindea 
pe suprafața zgâriată şi stropită cu vopsea. 


— Putem lucra aici, a spus Roger, smulgând un 
scaun din învălmășşeala de obiecte şi scuturându-l 
iute de praf cu o batistă mare. Ia un loc şi eu voi 
vedea dacă reușesc să deschid fereastra, altfel 
riscăm să ne sufocăm. 


Brianna a încuviințat din cap, dar în loc să se 
aşeze, a început să îşi bage nasul curioasă prin 
maldărele de vechituri, în vreme ce Roger se lupta 
cu fereastra înţepenită de vreme. 


O auzea în spatele lui citind etichetele de pe unele 
dintre cutii. 

— Aici este 1930-33, a spus ea. Şi aici e 1942-46. 
Ce sunt astea? 


— Jurnale, a mormăit el sprijinindu-şi coatele de 
pervazul murdar. Tatăl meu — reverendul adică — a 
ținut întotdeauna un jurnal. Scria în el în fiecare 
seară, după cină. 


— Se pare că avea o mulțime de lucruri despre care 
să scrie. 


Brianna a dat jos câteva dintre cutii şi le-a aşezat 
grămadă în cealaltă parte, pentru a le inspecta pe 
următoarele. 


— Aici sunt câteva cutii cu nume pe ele... „Kerse“, 
„Livingston“, „Balnain“. Enorniaşi? 


— Nu. Sate. 


Roger s-a oprit o clipă, trăgându-şi sufletul. Şi-a 
şters fruntea, lăsând o dâră de murdărie de-a 
lungul mânecii cămăşii. Spre norocul lor, amândoi 
erau îmbrăcaţi în haine vechi, potrivite pentru a 
scotoci printre mizerii. 


—Acelea trebuie să fie note privind istoria 
diverselor sate din Highlands. De fapt, unele din 
aceste cutii au sfârşit drept cărți; le poţi vedea prin 
magazinele pentru turişti de pe întregul ținut al 
Scoției. 


S-a întors spre un panou de scule unde atârnau 
nişte unelte uzate și a ales o şurubelniţă mare, de 
care să se ajute în asaltul său asupra ferestrei. 


— Uită-te după cele pe care scrie „Registre de 
parohie“, a sfătuit-o el. Sau după nume de sate din 
apropiere de Broch Tuarach. 

— Nu cunosc niciun nume de sat din acea zonă, a 
răspuns Brianna. 


— O, da, am uitat. 


Roger a introdus vârful şurubelniţei între marginile 
ramei ferestrei, scobind concentrat prin straturile 
de vopsea antică. 


— Caută nume cum ar fi Broch Mordha... ă... 
Mariannan, şi... ah, Sf. Kilda. Mai sunt şi altele, 
dar acelea știu că aveau biserici de mărimi 
potrivite care au fost închise ori demolate. 


— Bine. 


Îndepărtând faldul unei pânze de cort atârnânde, 
Brianna a sărit deodată îndărăt, scoțând un țipăt 
ascuțit. 


— Ce? Ce s-a întâmplat? a ţâşnit Roger de lângă 
fereastră, cu şurubelniţa în pumn, gata de atac. 


— Nu ştiu. Ceva s-a mişcat când am atins pânza de 
cort. 


Brianna a arătat cu degetul spre pânză şi Roger şi- 
a coborât arma, uşurat. 


— Ah, asta e tot? Probabil un șoarece. Sau poate un 
şobolan. 


— Un şobolan! Aveţi șobolani aici? 
Glasul îi trăda agitația şi teama. 


— Păi, eu sper că nu, pentru că dacă sunt, înseamnă 
că rod registrele pe care le căutăm noi, a răspuns 
Roger, întinzându-i lanterna. la asta, îndreaptă 
lumina spre locurile întunecate; așa, măcar nu vei 
fi luată prin surprindere. 

— Mulţumesc mult. 


Brianna a luat lanterna, măsurând din priviri 
maldărele de cutii cu o oarecare repulsie. 


— Păi, ce mai aştepţi? a spus Roger. Sau vrei să îţi 
fac un descântec de șoareci acum, pe loc? 


Un zâmbet larg a luminat chipul Briannei. 
— Un descântec de șoareci? Ce-i asta? 


Roger nu a răspuns imediat, încercând din nou să 
deschidă fereastra. A împins până când şi-a simțit 
bicepşii pocnind pe sub materialul cămăşii, dar în 
cele din urmă, cu un scârțâit jalnic, fereastra a 
cedat şi o pală de aer răcoros şi revigorant a năvălit 
şuierând prin  deschizătura de cincisprezece 
centimetri pe care Roger reuşise să o creeze. 


— Dumnezeule, aşa e mult mai bine! 


Şi-a făcut vânt cu mâna, cu un gest exagerat, 
rânjind spre Brianna. 


— Acum să trecem la treabă. 
Ea i-a întins lanterna, făcând un pas în spate. 


— Ce-ar fi să găseşti tu cutiile de care avem nevoie 
şi eu să le sortez? Şi ce e un descântec de șoareci? 


— Ţi-e teamă de un biet şoarece, a spus el începând 
să scotocească pe sub pânza de cort. Un descântec 
de şoareci e un vechi obicei scoțian; dacă ai 
șoareci sau şobolani în casă ori în hambar, îi poti 
face să plece compunându-le o poezie — sau un 
cântecel — în care să le povesteşti cât de jalnică e 
mâncarea acolo unde se află ei și ce bună e în altă 
parte. Şi le zici încotro să se ducă, pe unde să o ia 

şi se spune că, dacă poezia e bună de ceva... vor 


pleca. 


A scos o cutie pe care scria IACOBIŢI, DIVERSE 
şi a cărat-o până la masă, cântând: 


Soricei, sunteți prea 
mulți. 

Dacă vreți să 
mâncaţi pe săturate, 
Trebuie să plecați, 
trebuie să plecați. 


Lăsând cutia să cadă cu o bufnitură, a făcut o 
plecăciune drept răspuns la chicotele Briannei şi s- 
a întors la stivele de cutii, continuând cu o voce 


tunătoare: 


— Duceţi-vă în 
grădina lui 
Campbell 

Unde nicio pisică nu 
stă de pază 


Și varza crește 
verde. 

Duceţi-vă şi vă 
umpleți burțile, 

Nu staţi să îmi 
roadeţi ciubotele, 
Haideţi, şoricei, 
plecați! 


Brianna a pufnit în râs, admirativ. 


— Nu cumva tocmai ai inventat cântecelul ăsta? 

— Ba chiar așa! 


Roger a depozitat o altă cutie pe masă cu o 
înfloritură a braţului. 


-Un  descântec de șoareci eficient trebuie 
întotdeauna să fie original, a spus el aruncând o 
privire spre şirurile ordonate de cutii. După acest 
spectacol nu ar trebui să mai prinzi picior de 
şoarece pe o rază de câţiva kilometri. 


— Bun! 


Brianna a scos din buzunar un briceag și a tăiat 
scotch-ul care sigila capacul cutiei de deasupra. 


— Ar trebui să vii să cânți un descântec şi la 
pensiunea noastră; mama e convinsă că avem 
şoareci în baie. Ceva 1-a ros săpuniera. 


— Dumnezeu ştie ce descântec puternic e necesar 
ca să convingi un şoarece capabil să ronțăie 
săpunuri; mi-e teamă că depăşeşte mult modestele 
mele puteri. 


Roger a scos o rogojină rotundă şi zdrenţuită din 
spatele unui teanc de enciclopedii vechi care 
stăteau să se prăbușească şi a aşezat-o pe jos, lângă 
Brianna. 


— Uite, ia tu registrele parohiilor, sunt ceva mai 
uşor de citit. 


Au lucrat întreaga dimineaţă într-o atmosferă de 
veselă camaraderie, descoperind din când în când 
pasaje interesante, ba chiar şi câte o lepismă, şi 
mulți nori de praf, însă nu au dat de nimic valoros 
pentru proiectul la care lucrau. 


— In curând ar trebui să ne oprim pentru prânz, a 
spus Roger într-un târziu. 

Nu prea voia să se întoarcă în casă, unde ar fi fost 
din nou la mila atenţiilor Fionei, dar stomacul 
Briannei începuse a chiorăi aproape la fel de 
zgomotos ca al lui. 


— Prea bine. Putem continua după ce mâncăm, dacă 
nu ești obosit. 


Brianna s-a ridicat în picioare şi s-a întins, pumnii 
strânşi ajungând aproape de căpriorii vechiului 
garaj. Şi-a şters palmele de jeanși şi s-a aplecat 
între stivele de cutii. 


— Hei! 


S-a oprit deodată, în apropierea uşii. Roger, venind 
în urma ei, a rămas locului, cu nasul aproape 
atingându-i ceafa. 


— Ce s-a întâmplat? Sper că nu ai văzut alt şoarece. 


A băgat de seamă încântat că soarele îi lumina 
părul împletit într-o coadă groasă, care strălucea în 
nuanţe de aramă și aur. Înconjurată de un nimb fin 
de pulbere aurie şi chipul cu nas lung conturat din 
profil de lumina amiezii, lui Roger 1 s-a părut că 
tânăra are o înfăţişare aproape medievală: Stăpâna 
Arhivelor. 


— Nu. Uite, Roger! 


A arătat cu mâna spre o cutie din carton aflată 
aproape în mijlocul maldărului. Pe o laterală se 
afla o etichetă cu un singur cuvânt scris cu negru, 
în caligrafia masculină a reverendului: „Randall“. 


Roger şi-a simțit inima tresăltând de încântare şi 


totodată de nelinişte. Incântarea Briannei era însă 
maximă. 

— Poate o să găsim acolo ceea ce căutăm! a 
exclamat ea. Mama spunea că şi tata era interesat 
de subiect; poate că îi vorbise deja reverendului 
despre asta! 


— Poate. 


Roger şi-a înăbuşit sentimentul brusc de groază 
care îl lovise la vederea numelui. A îngenuncheat 
pentru a extrage lada din locașul ei. 


— Hai să o ducem în casă; ne putem uita în ea după 
prânz. 


Cutia, desfăcută în biroul reverendului, conținea o 
colecţie stranie de obiecte. Câteva fotocopi vechi 
ale unor registre parohiale, două sau trei liste 
militare de necesar, câteva scrisori şi hârtii 
disparate, un carneţel mic şi subțire legat în 
coperte din carton cenușiu, o colecție de fotografii 
vechi, îndoite la colţuri şi un dosar din carton rigid 
cu numele „Randall“ scris pe copertă. 


Brianna a ridicat dosarul şi l-a deschis. 


— Ha, e arborele genealogic al tatei! a exclamat ea. 
Uite! a spus ea întinzându-l spre Roger. 


Înăuntru se aflau două foi groase de pergament, cu 
liniile de descendență frumos aliniate în jos şi de-a 
curmezișul. Prima dată era în 1633; iar intrarea 
finală, la baza celei de-a doua pagini, indica: 


Frank Wolverton Randall c. Claire Elizabeth 
Beauchamp, 1937. 


—A fost scris înainte ca tu să te fi născut, a 
murmurat Roger. 

Brianna a aruncat o privire peste umărul lui, în 
timp ce el urmărea cu degetul liniile arborelui 
genealogic. 


-L-am mai văzut înainte; tati avea o copie în 
biroul său. Mi-l arăta mereu. Doar că în 
exemplarul lui numele meu figura în josul paginii; 
aceasta trebuie să fie un exemplar anterior. 


— Poate că reverendul a făcut nişte săpături pentru 
el. Roger 1-a înapoiat dosarul şi a ridicat una dintre 
hârtiile din teancul de pe birou. 


— Şi o amintire de familie pentru tine, a spus el, 
trasând cu degetele blazonul imprimat pe antetul 
foii. Un brevet militar semnat de Maiestatea Sa, 
regele George al II-lea. 


— George al II-lea? Iisuse, asta e chiar mai înainte 
de Revoluția Americană. 


-Cu mulți ani înaintea revoluției. Este datată 
1735. In numele lui Jonathan Wolverton Randall. 
Ţi-e cunoscut acest nume? 


— Da. 


Brianna a încuviinţat din cap, şuviţe rebele de păr 
căzându-i peste obraji. Şi le-a netezit pe frunte 
nepăsătoare şi a luat brevetul. 


— Tati obişnuia să vorbească despre el din când în 
când; unul din puţinii strămoşi despre care 
cunoştea multe. A fost căpitan în armata care a 
luptat împotriva prinţului Charlie cel Frumos la 
Culloden. 


A ridicat privirea spre Roger, clipind. 


-De fapt, am impresia că a fost ucis în bătălie. 
Oare o fi înmormântat acolo, ce crezi? 

Roger a clătinat din cap. 


-Nu cred. Englezii au fost cei care au curăţat 
câmpul după bătălie. Și-au trimis propriii soldați 
acasă pentru a fi înmormântați ... ofiţerii, în orice 
caz. 


Era pe punctul de a face alte comentarii când 
deodată Fiona şi-a făcut apariția în pragul ușii, 
înarmată cu un pămătuf de şters praful din pene 
precum un stindard de luptă. 


— Domnule Wakefield, a strigat ea. A venit un 
bărbat să ridice camioneta reverendului, dar nu 
poate s-o pornească. Zice că poate îi dai o mână de 
ajutor? 


Roger a sărit în sus cuprins de mustrări de 
conștiință. Dusese bateria la un service auto pentru 
a o verifica şi o uitase pe bancheta din spate a 
mașinii lui. Nici nu era de mirare că maşina 
reverendului nu pornea. 


— Trebuie să rezolv problema asta, i-a spus el 
Briannei. Mi-e teamă că s-ar putea să dureze o 
vreme. 


— Este în regulă, a zis zâmbindu-i, ochiu ei albaştri 
îngustându-se ca două triunghiuri. Şi eu trebuie să 
plec. Mama trebuie să se fi întors de acum; ne 
gândeam că am putea ieși la Clava Cairns, dacă 
avem timp. Mulţumesc pentru prânz. 


— Plăcerea a fost de partea mea... şi a Fionei. 


Roger şi-a simțit inima strângându-i-se cu părere 
de rău că nu se putea oferi să o însoţească, dar îl 
chema datoria. A aruncat o privire spre hârtiile 
împrăștiate pe birou, apoi le-a adunat cu o mână și 
le-a aşezat la loc, în cutie. 

— Uite, a spus el. Aici sunt datele familiei tale. Ia- 
le. Poate mama ta ar fi interesată. 


— Adevărat? Ah, mulțumesc, Roger. Eşti sigur? 


— Absolut, a răspuns el, aşezând cu grijă dosarul cu 
arborele genealogic deasupra. Oh, numai o clipă. 
Poate nu tot. 


Colţul carnețelului cenușiu ieşea de sub brevetul 
militar; l-a tras afară şi a aranjat hârtiile răvăşite 
înapoi în cutie. 


— Acesta pare a fi unul dintre jurnalele 
reverendului. Nu îmi pot imagina ce căuta acolo, 
dar cred că ar fi mai bine să îl pun împreună cu 
celelalte; Societatea Istorică a spus că vrea colecția 
întreagă. 


— O, sigur. 


Brianna se ridicase de plecare, strângând cutia la 
piept, însă a rămas locului ezitând, uitându-se la el. 


— Ai vrea să... ți-ar face plăcere să mai vin? 


Roger 1-a zâmbit. In păr 1 se prinseseră pânze de 
păianjen şi o dungă lungă de murdărie cobora de-a 
lungul nasului. 


— Nimic nu mi-ar face mai mare plăcere, a spus el. 
Atunci ne vedem mâine, ce zici? 


Gândul la jurnalul reverendului l-a însoțit pe 
Roger pe toată durata încercărilor anevoioase de a 
porni camioneta antică şi a vizitei care a urmat din 
partea evaluatorului de mobilă venit pentru a sorta 
antichitățile valoroase de nimicurile ieftine şi a 
stabili un preţ pentru mobilele reverendului în 
vederea licitației. 

Această lepădare de lucrurile reverendului l-a 
umplut pe Roger de o melancolie neliniştită. 
Reprezenta, la urma urmelor, despărțirea de 
propria tinereţe şi totodată debarasarea de un 
talmeş-balmeș inutil. Până să se aşeze în birou 
după cină, nu putea spune dacă luase jurnalul din 
curiozitate vizavi de familia Randall sau din 
nevoia de a reface cumva o legătură firavă cu 
bărbatul care îi ținuse loc de tată vreme de atâţia 
ani. 


Jurnalele erau ținute cu meticulozitate, liniile 
drepte de cerneală înregistrând toate evenimentele 
importante ale parohiei și ale comunității din care 
reverendul Wakefield făcuse parte atâția ani. 
Simțind între degete carnetul simplu şi cenușiu, 
răsfoindu-i paginile, Roger parcă îl vedea 
dinaintea ochilor pe reverend, cu capul chel 
strălucind în lumina aurie a lămpii de birou, în 
vreme ce însemna conştiincios întâmplările zilei. 


— Este o disciplină, îi explicase el odată lui Roger. 
Atunci când faci în mod regulat ceva care îţi 
ordonează mintea ai un mare beneficiu, ştii? 
Călugării catolici au slujbe la intervale regulate în 
fiecare zi, preoții îşi au breviarele lor. Mi-e teamă 
că eu nu am înclinaţie spre o asemenea devoțiune 
imediată, dar consemnarea întâmplărilor zilei mă 
ajută să îmi limpezesc mintea; apoi îmi pot spune 
rugăciunile de seară cu sufletul liniștit. 


Sufletul liniştit. Roger îşi dorea să reuşească 
acelaşi lucru el însuşi, dar liniştea îl părăsise în 
ziua în care găsise decupaele în biroul 
reverendului. 


A deschis jurnalul la întâmplare şi a întors încet 
paginile, căutând numele „Randall“. Datele scrise 
pe coperta carnetului erau lanuarie — Iunie 1948. 
Deşi îi spusese Briannei adevărul în legătură cu 

Societatea Istorică, acesta nu fusese motivul cel 
mai important pentru care păstrase jurnalul. În mai 
1948 Claire Randall se întorsese din misterioasa ei 
dispariţie. Reverendul îi cunoscuse bine pe cei doi 
soți Randall; un asemenea eveniment trebuie să își 
fi găsit locul în paginile jurnalului său. 


După cum era de aşteptat, intrarea din 7 mai: 


Astă-seară o vizită de la Frank 
Randall; povestea cu soția lui. 
Atât de tulburătoare! Am 
văzut-o ieri— atât de firavă, 
dar cu o privire atât de 
aprinsă; mi-a fost greu să stau 
cu ea, biata femeie, deşi 
vorbea coerent. 


Oricine ar fi fost tulburat să 
treacă prin ce a trecut ea... ce- 
o fi fost. Și acum toată lumea 
vorbește— a fost atât de 
neglijent din partea doctorului 
Bartholomew să lase să îi 
scape că e însărcinată! Atât de 
greu pentru Frank... şi pentru 
ea, desigur! Îmi pare tare rău 
pentru amândoi. 


Doamna Graham e bolnavă 
săptămâna asta-— acum şi-a 
găsit! Săptămâna viitoare 
avem talcioc şi veranda e 
plină de haine vechi... 


Roger a răsfoit rapid paginile căutând următoarea 
mențiune despre familia Randall și a găsit-o mai 
târziu, în aceeaşi săptămână. 

10 mai- Frank Randall la 
cină. Îmi dau silința să mă văd 
atât cu domnul, cât şi cu soția 
lui; stau cu ea vreme de o oră 
în cele mai multe zile, în 
speranța de a mai înăbuși din 
bârfe. Acum lumea aproape că 
o compătimeşte, s-a dus vorba 
că e nebună. Cunoscând-o pe 
Claire Randall, nu sunt sigur 
dacă nu ar fi mai ofensată că 
lumea o crede nebună decât că 
e considerată imorală — dar 
trebuie să fie neapărat una sau 
alta? 


Am încercat în repetate 
rânduri să discut cu ea despre 
experienţele ei, însă nu vrea să 
spună nimic. Vorbeşte despre 
orice altceva, totuşi ai mereu 
impresia că e cu gândurile în 
altă parte. 


Să îmi notez să predic în 
duminica asta despre păcatul 
clevetirii, deşi mi-e teamă că, 
dacă atrag atenția asupra 
cazului cu o predică, voi 
înrăutăţi şi mai mult lucrurile. 


12 mai. Sunt tot mai convins 
că doamna Claire Randall nu 
este nebună. Am auzit bârfele, 
desigur, însă eu nu văd nimic 
în comportamentul ei care să 
pară câtuşi de puţin instabil. 

Cred că poartă cu ea o taină 
teribilă, una pe care este 
hotărâtă să nu o dea în vileag. 
I-am vorbit— cu mare băgare 
de seamă — lui Frank despre 
asta; e reticent, dar sunt 
convins că ea i-a povestit ceva. 
Am încercat să îl fac să 
înțeleagă limpede că doresc să 
îi ajut, cum pot mai bine. 


14 mai. O vizită din partea lui 
Frank Randall. Foarte 
enigmatică. Mi-a cerut 
ajutorul, însă nu îmi dau 
seama de ce mi-a cerut ceea ce 
mi-a cerut. Pare foarte 
important pentru el; îşi ţine 
bine firea, deşi e încordat ca 
un arc. Mi-e teamă de ce se 
poate întâmpla dacă 
cedează... dacă va veni acel 
moment. 


Claire este destul de 
înzdrăvenită încât să poată 
călători, intenționează să o 
ducă înapoi la Londra 
săptămâna aceasta. L-am 
asigurat că îi voi comunica 
rezultatele direct printr-o 
scrisoare pe adresa 
Universității; nicio vorbă 
sofiei lui. 


Am câteva lucruri interesante 
despre Jonathan Randall, deşi 
nu îmi pot imagina importanța 
strămoşului lui Frank în toată 

această poveste tristă. Cu 
James Fraser, după cum i-am 
spus lui  Frank-— nicio 
legătură, un mister total. 


Un mister total. Din mai multe puncte de vedere, 
şi-a spus Roger în sinea lui. Ce îi ceruse Frank 
Randall reverendului? Să găsească tot ce putea în 
legătură cu Jonathan Randall şi cu James Fraser, 
din câte se părea. Așadar Claire îi povestise soţului 
ei despre James Fraser; îi povestise ceva, cel puţin, 
dacă nu totul. Dar ce legătură putea exista între un 
căpitan englez care murise la Culloden în 1746 şi 
un bărbat al cărui nume părea legat de misterul 
disparitiei lui Claire în 1945 şi enigma mai 
încurcată a paternității Briannei? 


Restul jurnalului era plin cu obişnuitele întâmplări 
ale parohiei; patima băuturii lui Derick Gowan 
culminând cu pescuitul unui membru al parohiei 
din River Ness, unde plutea plin cu apă la sfârşitul 
lui mai; căsătoria pripită a lui Maggie Brown cu 
William Dundee, cu o lună înainte de botezul fiicei 
lor, June; operația de apendic a doamnei Graham și 
încercările reverendului de a se lupta cu afluxul 
care a urmat de vase acoperite, provenind de la 
diverse doamne generoase ale parohiei — Herbert, 
câinele reverendului la acea vreme, părând să fi 
fost beneficiarul celor mai multe dintre ele. 


Citind paginile, Roger s-a trezit zâmbind, văzând 
interesul viu al reverendului în turma sa înviind 
încă o dată prin cuvintele bătrânului preot. 
Frunzărind şi citind pe sărite, a fost cât pe ce să 
omită ultima notiță privind cererea lui Frank 
Randall. 


18 iunie. Am primit o scrisoare 
scurtă de la Frank Randall în 

care îmi spune că sănătatea 
soției sale este cumva precară, 
sarcina este dificilă şi mi-a 
cerut să mă rog pentru ea. 


I-am răspuns, asigurându-l de 
toate gândurile mele bune atât 
pentru el, cât şi pentru soția 
lui. Am inclus şi informațiile 
pe care le-am găsit până acum 
pentru el; nu ştiu la ce îi vor 
folosi, însă asta rămâne la 
propria sa latitudine. I-am 
povestit despre descoperirea 
surprinzătoare a mormântului 
lui Jonathan Randall la St 
Kilda; l-am întrebat dacă 
doreşte să îi fotografiez piatra 
de mormânt. 


Şi asta a fost tot. Nu mai exista nicio altă menţiune 
despre cuplul Randall sau despre James Fraser. 
Roger a lăsat jurnalul jos, apoi şi-a masat tâmplele; 
citind rândurile în caligrafia aplecată a 
reverendului, se alesese cu o uşoară durere de cap. 


Pe lângă confirmarea suspiciunilor sale că un 
bărbat pe nume James Fraser era amestecat în toată 
această poveste, chestiunea rămânea la fel de 
enigmatică. Ce legătură avea Jonathan Randall cu 
asta şi de ce era acest bărbat înmormântat la St 
Kilda? Brevetul lui militar stipula drept locul 
nașterii o moşie din Sussex; cum sfârşise într-un 
cimitir uitat de lume din Scoţia? Adevărat, nu era 
foarte departe de Culloden, dar de ce nu fusese 
expediat înapoi în Sussex? 


— Mai aveţi nevoie de ceva în seara asta, domnule 
Wakefield? 


112 


Vocea Fionei l-a trezit din meditaţiile fără rost în 
care se pierduse. S-a ridicat, clipind şi a văzut-o 
tinând în mână o mătură şi o cârpă de şters praful. 


— Poftim? A... nu. Nu, mulţumesc, Fiona. Dar ce 
faci cu toate astea? Incă mai faci curăţenie la ora 
asta târzie? 


— Păi, vin doamnele de la biserică, i-a explicat 
Fiona. Îţi aminteşti că le-ai spus că pot ţine şedinţa 
lunară aici mâine? M-am gândit să fac puţină 
curăţenie înainte. 


Doamnele de la biserică? Roger a simțit cum îl 
trece un fior gândindu-se la patruzeci de 
gospodine, mustind de compasiune, năvălind în 
casa parohială într-o avalanșă de fuste de tweed, 
bluze asortate cu jacheta și şiraguri de perle de 
cultură. 


— Vei lua ceaiul cu doamnele? a întrebat Fiona. 
Reverendul întotdeauna lua ceaiul cu dumnealor. 


Gândul de a le întreține pe doamne şi pe Brianna 
Randall în acelaşi timp era mai mult decât putea 
Roger concepe cu calm. 


— A... nu, a răspuns el abrupt. Am... am o altă 
treabă mâine. 


Mâna i-a căzut pe telefonul îngropat pe jumătate în 
vălmăşagul de hârtii de pe biroul reverendului. 


— Scuze, Fiona, dar trebuie să dau un telefon. 


Brianna s-a retras în dormitor, cu un zâmbet pe 
buze. Am ridicat privirea de pe carte, arcuind 
interogativ o sprânceană. 


— Un telefon de la Roger? am întrebat. 

— De unde ai ştiut? 


Pentru o chpă m-a privit uluită, apoi a început să 
zâmbească cu gura până la urechi, scoţându-și 
mantia. 


— O, pentru că e singurul bărbat pe care îl cunosc 
în Inverness? 


— Nu m-am gândit că vreunul din prietenii tăi ar 
risca un apel la distanță tocmai din Boston, am 
spus, aruncând o privire spre ceasul de pe masă. 
Nu la această oră, oricum; trebuie să fie cu toții pe 
terenul de fotbal, la antrenament. 


Brianna a ignorat remarca mea, vârându-și 
picioarele sub plapumă. 


— Roger ne-a invitat mâine la un loc numit St 
Kilda. Zice că e o biserică veche, interesantă. 


— Am auzit de ea, am spus, căscând. Prea bine, de 
ce nu? lau cu mine ierbarul, poate găsesc niște 
coronițe— i-am promis câteva exemplare 
doctorului Abernathy pentru lucrarea lui. Dar dacă 
vom petrece toată ziua bântuind printre pietre 
vechi de mormânt citind inscripțiile, eu mă culc 
acum. Să dezgropi trecutul e o treabă istovitoare! 


Pe chipul Briannei a sclipit ceva o clipă, şi am avut 
impresia că era pe punctul de a spune ceva. În 
schimb s-a mulțumit să încuviinţeze doar din cap 
şi a întins braţul să stingă lumina, cu un zâmbet 
secret în colțul buzelor. 


Stăteam cu ochii în tavan pe întuneric, ascultând-o 
cum se învârte şi se frământă până când adoarme, 
respirând tot mai ușor şi mai regulat. St Kilda 
vasăzică. Nu mai fusesem niciodată acolo, însă 
auzisem de acel loc; era o veche biserică, așa cum 
spusese Brianna, de mult părăsită și ferită din calea 

turiştilor— doar câte un istoric mai poposea din 
când în când acolo. Poate aceasta o fi ocazia pe 
care o aşteptasem? Îi voi avea pe Roger şi Brianna 
împreună acolo, singuri, fără să ne fie teamă că ne- 
ar putea întrerupe cineva. Şi poate era şi un loc 
potrivit pentru destăinuiri — printre enoriașii de 
mult răposaţi ai parohiei St Kilda. Roger nu aflase 
încă unde erau bărbații care mai rămăseseră de la 
Lallybroch, însă părea destul de sigur că măcar 
părăsiseră Câmpia de la Culloden vii şi, pentru 
moment, asta era tot ce doream să aflu. Astfel îi 
puteam spune lui Bree sfârşitul poveștii. 


Mi-am simțit gura uscată la gândul discuţiei care 
avea să urmeze. Unde voi găsi cuvintele? Am 
încercat să vizualizez cum ar putea decurge 
discuția, ce aş putea spune şi cum ar putea ei 
reacționa, însă imaginația m-a trădat. Mai mult ca 
niciodată, regretam promisiunea pe care 1-0 
făcusem lui Frank de a nu-i scrie reverendului 
Wakefield. Dacă aş fi făcut-o, cel puțin Roger ar 
şti deja. Sau poate nu, e posibil ca reverendul să nu 
mă fi crezut. 


Mă foiam fără astâmpăr, căutând inspirație, dar 
îngrijorarea mă copleşea. În cele din urmă m-am 
dat bătută şi m-am întors pe spate, închizând ochii 
în întunericul care mă învăluia. Ca și cum 
gândurile mele ar fi invocat spiritul reverendului, 
un citat biblic a plutit la hotarul dintre conștiință şi 
vis: „Nu te îngrijora de ziua de mâine“, părea să 
murmure vocea reverendului, „căci ziua de mâine 
se va îngrijora de sine însăși. Ajunge zilei necazul 
ei.“ Şi apoi am adormit. 


M-am deșteptat în întuneric, cu pumnii încleștați 
între aşternuturi, cu inima bătându-mi cu o forță 
care mă făcea să vibrez precum pielea pe o tobă. 

— Iisuse! am spus. 


Mătasea cămăşii de noapte era încinsă şi umedă; 
privind în jos, vedeam vag sfârcurile împungând 
materialul, tari precum marmura.  Spasmele 
tremurătoare încă reverberau prin încheieturile 
mâinilor și pulpe, precum replicile unui cutremur. 
Speram să nu fi tipat. Probabil că nu; auzeam 
respirația Briannei, netulburată şi regulată, din 
celălalt capăt al camerei. 


Am căzut înapoi pe pernă, tremurând de 
slăbiciune, căldura ivită din senin scăldându-mi 
tâmplele în transpirație. 


—lisuse Roosevelt Hristoase, am  murmurat, 
respirând adânc în timp ce bătăile inimii mele 
reveneau la normal. 


Unul din efectele întreruperii subite a unui ciclu de 
somn este că te opreşti din visare coerent. Pe 
parcursul lungilor ani de maternitate timpurie şi 
apoi de practică, rezidenţiat şi gărzi de noapte, mă 
obişnuisem să adorm imediat cum puneam capul 
Jos, cu vise care nu erau mai mult decât fragmente 
şi scântei, sclipiri neliniștite în întuneric după cum 
se  scurteircuitau  sinapsele la întâmplare, 
reîncărcându-se pentru munca zilei care avea să 
vină în curând. 


În ultimii ani, odată cu revenirea la un program 
care aducea cât de cât cu unul normal, începusem 
din nou să visez. Vise normale — fie coşmaruri, fie 
vise frumoase —, lungi secvenţe de imagini, rătăciri 
prin codri minţii. Eram de asemenea familiară cu 
acest soi de vis; era des întâlnit în ceea ce ar putea 
fi politicos numit drept perioade de deprivare. 


In mod obișnuit însă, asemenea vise veneau 


plutind, moi precum atingerea unor cearşafuri de 
satin şi, dacă mă trezeau, îndată adormeam la loc, 

păstrând o amintire vagă, care se va stinge până 
dimineaţă. 


De data aceasta a fost altfel. Nu că îmi aminteam 
mult din vis, însă aveam o vagă senzație de mâini 
care mă strângeau, brutale şi repezite, care nu mă 
mângâiau, ci mă constrângeau. Şi o voce aproape 
strigată ce răsuna în coridoarele urechii mele 
interne, amestecată cu sunetul tot mai stins al 
bătăii mele de inimă. 


Mi-am aşezat palma pe piept, simțind pulsul agitat, 
sub sânul rotund şi moale, acoperit de mătase. 
Brianna a sforăit uşor, apoi respiraţia şi-a reluat 
ritmul regulat. Mi-am amintit cum ascultam acel 
sunet când era mică; ritmul lent al liniștii, 
răsunând în camera întunecată, cadenţat precum 
bătăile inimii. 


Bătăile propriei mele inimii încetineau sub palmă, 
sub mătasea de un roz aprins, precum obrajii 
îmbujorați ai unui prunc dormind. Când ţii un 
copil la pieptul tău pentru a-l alăpta, curba capului 
micuţ imită exact curba sânului pe care îl suge, ca 
şi cum această mică ființă oglindește carnea din 
care a răsărit. Copiii sunt fragezi. Oricine îi 
privește poate vedea pielea moale şi fragilă şi ştie 
catifelarea de petală de trandafir care te invită să o 
mângâi abia simțit. Dar când trăieşti cu ei şi îi 
iubeşti, simţi catifelarea în profunzime, carnea 
obrăjorilor rotunzi moale precum budinca și 
mânuţele minuscule, cu degete mici şi răsfirate. 
Încheieturilor lor sunt gumă flexibilă şi chiar şi 
atunci când îi săruți apăsat, din iubirea pe care le-o 
porți, buzele ți se afundă şi parcă nu dai niciodată 
de oscioare. Când îi ţii la pieptul tău, se topesc și 
se mulează după tine, de parcă în orice moment ţi 
s-ar putea strecura înapoi în pântece. 

Însă chiar de la bun început, în fiecare copil se află 
un firicel de oţel. Acel firicel care spune „Eu sunt“ 
şi formează miezul personalităţii lui. În cel de-al 
doilea an, oasele se întăresc şi copilul stă drept în 
picioare, cu capul mare şi solid, o cască de 
protecție pentru moliciunea dinăuntru. Şi „Eu 
sunt“ creşte de asemenea. Privindu-i, aproape îl 
poţi vedea, ferm precum inima lemnului, 
strălucind prin pielea translucidă. 


Oasele feţei ies în relief la vârsta de şase ani și 
sufletul se fixează la interior la şapte ani. Procesul 
de încapsulare continuă, atingând apogeul în 
cochilia strălucitoare a adolescenţei, când toată 
moliciunea este atunci ascunsă pe sub straturile 
sidefate ale multiplelor noi personalități pe care 
adolescenţii le încearcă pentru a se proteja de 
lumea din afară. 


În anii următori, duritatea se întinde de la centru, 
când individul îşi găseşte şi îşi fixează faţetele 
sufletului, până când „Eu sunt“ e aşezat, delicat şi 
complex precum o insectă într-un strop de 
chihlimbar. 


Crezusem că depăşisem de mult acel stadiu, că 
pierdusem orice urmă de moliciune şi eram bine 
înfiptă în vârsta de mijloc a oţelului inoxidabil. 
Însă acum mă gândeam că moartea lui Frank 
fisurase cumva această duritate. Și fisurile se 
căscau tot mai mult, încât nu mai puteam să le 
peticesc, prefăcându-mă că nu există. O adusesem 
pe fiica mea înapoi în Scoţia, ea care avea oasele 
tari precum coastele munţilor Scoției, în speranţa 
că cochilia ei era suficient de puternică încât să o 
protejeze, păstrând miezul ei la fel de deschis ca şi 
până acum. 


Insă propriul meu miez nu mai putea izola eul meu 
şi nu mai aveam nicio cochilie care să mă apere de 

moliciunea provenită din interior. Nu mai știam 
cine sunt sau cine va fi ea; ştiam doar ce trebuie să 
fac. 


Căci mă întorsesem și visasem din nou în aerul 
răcoros al Scoției. Şi glasul din visul meu încă îmi 
mai răsuna în urechi şi în inimă, în ritmul 
respirației adormite a Briannei. 


— Eşti a mea, spusese glasul. A mea! Şi nu te voi 
lăsa să pleci. 


119 


ÎUBITA SOŢIE 


Curtea bisericii de la St Kilda zăcea tăcută în 
soare. Deşi nu în totalitate plată, ocupa platoul 
săpat într-o parte a dealului de un geolog 
extravagant. 


Terenul era aplecat şi curbat, astfel încât pietrele 
de mormânt zăceau ascunse în mici adâncituri ori 
țâşneau pe neașteptate de pe muchia unei 
ridicături. Mişcarea pământului desțelenise multe 
lespezi, aplecându-le ca pe nişte beţivi ori 
doborându-le cu totul la pământ, unde zăceau 
culcate şi sparte în iarba înaltă. 


—E cam neîngrijit, a spus Roger, parcă vrând să se 
scuze. 


S-au oprit în poartă, privind spre un pâlc de lespezi 
antice, înghițite de iarbă şi umbrite de un şir de tise 
gigantice, plantate cu mulți ani în urmă ca zid de 
apărare împotriva furtunilor care dădeau năvală 
dinspre mările nordice. În depărtare, deasupra 
estuarului, se adunaseră acum nori, însă pe culmea 
dealului strălucea soarele şi aerul era nemișcat şi 
cald. 


— Tatăl meu obişnuia să adune un grup de bărbați 
din parohie o dată sau de două ori pe an şi să îi 

aducă aici să curețe cimitirul, dar mi-e teamă că în 
ultima vreme a căzut în paragină. 


A încercat să împingă poarta cu acoperiş, 
observând balamaua crăpată şi zăvorul legănându- 
se într-un cul. 


-Ce loc drăguţ şi liniștit, a rostit Brianna 
strecurându-se cu grijă pe poarta cu lemnul crăpat. 
E foarte vechi, nu-i așa? 


— Da, este. Tata credea că biserica în sine a fost 
construită pe locul unei biserici mai vechi sau 
poate peste vreun soi de templu străvechi; de aceea 
este tocmai aici sus, într-un loc atât de incomod. 
Unul din prietenii săi de la Oxford întotdeauna 
ameninţa că va urca până aici să excaveze locul ca 
să vadă ce se află dedesubt, dar bineînţeles că nu a 
putut obține acordul autorităților catolice, deşi 
locul a fost trecut în proprietatea statului de mulți 
ani. 


— E destul de urcat până aici. 


Imbujorarea din obrajii Briannei începea să se 
estompeze în vreme ce își făcea vânt cu un ghid de 
călătorie. 


— Dar e frumos. 


A studiat admirativ faţada bisericii. Ridicată într-o 
deschidere naturală din stâncă, piatra şi lemnul 
fuseseră potrivite manual, crăpăturile, cârpite cu 
turbă şi lut, așa încât părea să fi răsărit din stâncă, 
în mod natural. Sculpturi antice decorau cadrul uşii 
şi rama ferestrei, unele ilustrând simboluri 
creştine, altele în mod evident mult mai vechi. 


— Piatra lui Jonathan Randall e acolo? a întrebat ea 
fluturând o mână spre cimitir, vizibil dincolo de 
poartă. Mama va avea o mare surpriză! 

— Da, sper. Nici eu n-am văzut mormântul cu ochii 
mel. 


Roger spera că surpriza va fi una plăcută; când 
menționase prudent despre existența pietrei 
funerare Briannei la telefon cu o seară înainte, ea 
fusese entuziasmată. 


— Mi-e cunoscut Jonathan Randall, i-a zis ea lui 
Roger. Tati întotdeauna l-a admirat; spunea că e 
unul dintre puținii strămoşi interesanți din arborele 
genealogic. Cred că a fost un soldat bun; Tati are 
multe scrisori de recomandare şi insigne de merit 
pe care le-a obținut. 


— Adevărat? a întrebat Roger privind în spate, 
căutând-o pe Claire. Mama ta are nevoie de ajutor 
cu ierbarul? 


— Nu, a clătinat Brianna din cap. Doar că a găsit o 
plantă lângă potecă și nu a putut rezista să nu o 
culeagă. Vine într-o chpă. 


Era un loc liniștit. Chiar şi păsările îşi încetau 
zarva când se apropia amiaza şi coniferele care 
mărgineau platoul rămâneau nemișcate, fără briza 
care să le înfioare ramurile. Lipsită de cicatricile 
încă nevindecate ale mormintelor recente ori de 
culorile aprinse ale florilor artificiale care stăteau 
mărturie a durerii încă proaspete, curtea bisericii 
respira doar pacea celor de mult duși în lumea 
cealaltă. Departe de lumea dezlănțuită, doar 
amintirea vieţii lor întârzia pentru a alina prezenţa 
oamenilor pe înălțimile singuratice ale unei bucăți 
de pământ goale. 


Cei trei drumeţi înaintau cu greu, îşi croiau drum 
fără grabă prin vechiul cimitir, Roger și Brianna 
oprindu-se să citească cu voce tare inscripțiile 
învechite de pe lespezile bătute de vremuri, Claire, 
de una singură, oprindu-se din loc în loc pentru a 

tăia o tulpină ori pentru a scoate cu tot cu rădăcini 
câte o floare micuță. 


Roger s-a aplecat peste o piatră funerară și, 
zâmbind cu gura până la urechi, i-a făcut semn 
Briannei să citească inscripția. 


— „Apropie-te şi citeşte, dar scoate-ţi pălăria“, a 
citit ea. 


Aici zace Bailie 
William Watson 

Pe care toată lumea 
íl ştia 

Că bine mai gândea 
şi cumpătat bea. 


Brianna s-a ridicat după ce a examinat lespedea, cu 
obrajii îmbujoraţi de atâta râs. 


— Nu sunt trecute datele... mă întreb când a trăit 
William Watson. 


— Cel mai probabil în secolul al optsprezecelea, a 
spus Roger. Pietrele funerare din secolul al 
șaptesprezecelea sunt prea şterse ca să le mai poți 
citi şi nimeni nu a mai fost înmormântat aici în 
ultimele două secole; biserica a fost secularizată în 
1800. 


O clipă mai târziu, Brianna a scos un chiot 
înfundat. 


— L-am găsit! 


S-a îndreptat de spate și a fluturat braţul spre 
Claire, care stătea în capătul îndepărtat al curții 
bisericii, studiind curioasă o plantă lungă, pe care 
o ținea într-o mână. 

— Mama! Vino să vezi! 


Claire a ridicat braţul drept răspuns şi a pornit spre 
locul unde stăteau, lângă lespedea pătrată şi plată, 
păşind cu grijă pe lângă mormintele înghesuite. 


-Ce este? a întrebat ea. Aţi găsit un mormânt 
interesant? 


— Cred că da. Recunoaşteţi numele acesta? 


Roger a făcut un pas în spate, astfel încât Claire să 
poată vedea mai bine. 


— Iisuse Roosevelt Hristoase! 


Uşor speriat, Roger a aruncat o privire spre Claire, 
băgând de seamă cu îngrijorare cât de palidă era. 
Rămăsese cu privirile pironite pe lespedea bătută 
de vreme şi muşchii gâtului i se mișcau într-o 
înghițitură convulsivă. Planta pe care o culesese 
zăcea zdrobită absent în pumnul ei. 


— Doamnă Randall... Claire... vă simțiți bine? 


Ochii de chihlimbar erau pierduţi şi pentru o clipă 
nu a dat semne că l-ar auzi. Apoi a clipit și a 
ridicat privirea. Era încă palidă, însă părea mai 
bine acum; avea din nou situaţia sub control. 


— Sunt bine, a spus ea cu o voce lipsită de orice 
sentiment. 


S-a aplecat, plimbându-şi degetele peste literele 
cioplite în piatră, parcă citindu-le în Braille. 


— Jonathan Wolverton Randall, a spus ea încet. 
1705-1746. i-am spus, nu-i aşa? Ticălosule, ţi-am 


spus! 


Glasul ei, atât de rece cu o clipă înainte, acum 
vibra de furie abia stăpânită. 

— Mama! Ce s-a întâmplat? 
Brianna, vădit tulburată, o trăgea de braţ. 


Lui Roger i s-a părut că ochii lui Claire au fost 
umbriți de ceva neașteptat; sentimentul care se 
aprinsese acolo s-a ascuns deodată, apoi a revenit 
într-o fracțiune de secundă la realitate, unde doi 
oameni o priveau uluiţi. A zâmbit, cu o grimasă 
scurtă, mecanică şi a înclinat capul. 


— Da. Da, sunt bine, desigur. 


Pumnul i s-a desfăcut şi tulpina zdrobită a florii a 
căzut la pământ. 


— Am crezut că vei fi surprinsă, a spus Brianna 
privindu-și mama cu îngrijorare. Nu e strămoșul 
lui tati? Soldatul care a murit la Culloden? 


Claire a privit din nou spre piatra de la picioarele 
el. 


— Da, el este, a răspuns ea. Şi e mort, nu-i aşa? 


Roger şi Brianna s-au privit nedumeriți. Simţindu- 
se vinovat, Roger a atins uşor umărul lui Claire. 


—E o zi destul de fierbinte, a zis el încercând să 
sune cât mai relaxat. Poate ar fi bine să intrăm în 
biserică, la răcoare. Sunt câteva sculpturi foarte 
interesante pe cristelniţă, merită văzute. 


Claire 1-a zâmbit, de data aceasta un zâmbet sincer, 
uşor obosit, însă eminamente sănătos. 


— Mergeţi voi, i-a îndemnat ea, incluzând-o pe 
Brianna cu o înclinare a frunții. Eu am nevoie de 


aer. Mai rămân aici puţin. 


— Rămân şi eu cu tine. 


125 


Brianna şovăia, evident nedorind să o lase pe 
mama ei de una singură, însă Claire şi-a recăpătat 
stăpânirea de sine şi aerul autoritar. 


— Prostii, a replicat ea abrupt. Mă simt foarte bine. 
Mă voi aşeza la umbra copacilor de acolo. Voi 
duceţi-vă. Aş prefera să rămân singură o clipă, a 
adăugat ea ferm, văzându-l pe Roger că deschide 
gura să protesteze. 


Fără alte comentarii, s-a întors pe călcâie și s-a 
îndepărtat, luând-o spre linia tisei întunecate care 
mărginea cimitirul. Brianna a rămas locului, 
privind în urma ei, însă Roger a luat-o pe fată de 
după umeri, conducând-o spre biserică. 


— Cel mai bine ar fi să o lăsăm singură, a murmurat 
el. La urma urmelor, mama ta e doctor, nu-i aşa? 
Va şti dacă e bine. 


— Da... probabil că da. 


Cu o ultimă privire îngrijorată spre silueta lui 
Claire care se îndepărta, Brianna s-a lăsat condusă 
spre biserică. 


Biserica nu era decât o cameră goală, cu podele 
din lemn, cu cristelnița abandonată lăsată acolo 
doar pentru că nu putuse fi ridicată. Bazinul puţin 
adânc fusese săpat în bordura de piatră care se 
întindea de-a lungul unei laturi a încăperii. 
Deasupra bazinului, chipul cioplit al Sfântului 
Kilda privea în gol spre tavan, cu ochii întorși 
evlavios spre ceruri. 


— Probabil că inițial a fost unul din zeii păgâni, a 
comentat Roger, urmărind linia sculpturii cu un 
deget. Poţi vedea unde au adăugat vălul şi 
acoperământul statuii originale — ca să nu mai spun 
de ochi. 

— Arată precum ochiurile în apă, a încuviinţat 
Brianna, dându-și ochii peste cap, imitând expresia 
statuii. Ce e sculptura de acolo? Arată aproape 
identic cu motivele de pe pietrele picte de la Clava. 


Păşeau agale în jurul zidurilor bisericii, inspirând 
aerul încărcat de praf, examinând sculpturile antice 
din pereții de piatră şi citind plăcile mici din lemn 
bătute în cuie de enoriaşi de mult plecați în altă 
lume în memoria strămoşilor dispăruți cu şi mai 
mult timp în urmă. Vorbeau în şoaptă, amândoi cu 
urechile ciulite ca să prindă orice sunet din curte, 
însă nu se auzea niciun zgomot şi încetul cu 
încetul au început din nou să se relaxeze. Roger a 
urmat-o pe Brianna spre capătul încăperii, sorbind 
din priviri șuvițele subțiri scăpate din coada groasă 
ŞI care 1 se răsuceau umede pe gât. 


Tot ce mai rămăsese acum din partea din față a 
bisericii era un prag din lemn nedecorat deasupra 
unei găuri de unde fusese scoasă piatra de altar. Cu 
toate acestea, Roger a simțit un fior pe şira spinării 
în vreme ce stătea alături de Brianna privind locul 
gol unde cândva se aflase altarul. 


Intensitatea pură a emoțiilor lui părea să rezoneze 
în spațiul gol. Spera ca Brianna să nu o simtă. Abia 
se cunoşteau de o săptămână, la urma urmelor și 
nu apucaseră să discute prea multe. Cu siguranţă 
ea ar fi uluită, poate chiar speriată, dacă ar afla ce 
simte el. Sau mai rău, ar râde. Cu toate acestea, 
când a îndrăznit să-i arunce o privire, chipul ei era 
calm şi serios. Se uita la el, cu niște ochi de un 
albastru întunecat care l-au făcut să se întoarcă 
spre ea și să o cuprindă în braţe fără a-și da seama 
ce face. Sărutul a fost scurt şi tandru, abia uşor mai 
pasional decât sărutul formal care încheie o 
ceremonie de nuntă, însă a avut un impact la fel de 
uluitor ca şi cum astfel şi-ar fi jurat credință 
veşnică. 

Roger i-a dat drumul, însă a continuat să-i simtă 
căldura corpului în mâini, în buze şi în trup, de 
parcă ar fi strâns-o încă în braţe. Au rămas o clipă 
nemişcaţi, cu trupurile abia  atingându-se, 
respirându-se unul pe celălalt, apoi ea a făcut un 
pas înapoi. El încă mai simţea atingerea ei în 
palmă. A strâns pumnii, încercând să prelungească 
acea senzație cât mai mult. 


Aerul nemișcat al bisericii s-a spart deodată în 
fărâme, ecourile unui țipăt spulberând firişoarele 
de praf. Fără a sta pe gânduri, Roger a luat-o la 
fugă ieşind din biserică, împiedicându-se şi căzând 
peste lespezile prăbuşite, îndreptându-se spre linia 
întunecată a tiselor. A îndepărtat crengile care-i 
tăiau calea fără a se mai gândi să țină la o parte 
rămurelele acoperite cu ace pentru Brianna, care 
venea imediat în urma lui. A văzut chipul lui Claire 
Randall, palid în umbra copacilor. Cu obrajii 
complet lipsiți de culoare, arăta precum o nălucă în 
contrast cu frunzișul întunecat al tisei. A rămas în 
picioare o clipă, legănându-se, apoi s-a prăbușit în 
genunchi pe iarbă, de parcă picioarele nu o mai 
puteau ține. 


— Mamă! a strigat Brianna, căzând în genunchi 
lângă femeia ghemuită, mângâindu-i una dintre 
mâinile lipsite de vlagă. Mamă, ce s-a întâmplat? 
Te simţi slăbită? Ar trebui să îți pui capul între 
genunchi. Hai, întinde-te puţin. 


Claire a rezistat insistențelor binevoitoare ale fiicei 
sale, ridicându-şi încă o dată capul plecat şi 
îndreptându-și gâtul suplu. 


-Nu vreau să mă întind, a spus ea trăgând cu 
putere aer în piept. Vreau să... Oh, Doamne! Oh, 
Dumnezeule sfânt! 


Lăsându-se pe iarba necosită a întins o mână 
tremurândă spre suprafața pietrei. Era o lespede 

simplă, tăiată în granit. 
— Doamnă Randall! Ă... Claire? 


Roger s-a lăsat într-un genunchi lângă ea în partea 
opusă, apucând-o cu o mână de sub celălalt braţ 
pentru a o sprijini. Înfăţişarea ei îl îngrijora teribil. 
Pe la tâmple începuseră să-şi facă apariția 
broboane fine de transpiraţie şi arăta ca şi cum era 
pe punctul de a se prăbuși în orice clipă. 


— Claire, a insistat el, încercând să o scoată din 
transa în care părea să fi căzut. Ce s-a întâmplat? 
Este vreun cunoscut? 


Chiar în timp ce vorbea, propriile lui cuvinte îi 
răsunau în urechi: „Nimeni nu a mai fost îngropat 
aici din secolul al optsprezecelea“, îi spusese el 
Bnannei. „Nimeni nu mai fusese înmormântat aici 
de două sute de ani.“ 


Degetele lui Claire le-au dat la o parte pe ale lui și 
au atins lespedea, mângâind-o ca şi cum ar fi 
mângâiat pielea cuiva, urmărind cu blândeţe 
literele, şanţurile estompate cu timpul, dar clare 
încă. 


— JAMES ALEXANDER MALCOLM 
MACKENZIE FRASER“, a citit ea cu voce tare. 
Da, îl cunosc. 


Mâna ei a alunecat mai Jos, dând într-o parte iarba 
groasă care creştea în jurul lespezii, ascunzând 
şirul de litere mai mărunte de la bază. 


— „Soţul iubit al lui Claire“, a citit ea. Da, l-am 
cunoscut, a mai spus, cu o voce atât de moale încât 
Roger abia o putea auzi. Eu sunt Claire. El a fost 
soțul meu. 

Apoi şi-a ridicat faţa spre chipul palid şi uluit al 
fiicei sale. 


— Şi tatăl tău. 


Roger și Brianna o priveau muţi şi curtea bisericii 
a fost învăluită într-o tăcere mângâiată doar de 
foşnetul acelor de tisă de deasupra. 


— Nu! am spus enervată. Pentru a cincea oară — nu! 
Nu vreau să beau apă! Nu m-a bătut soarele în cap. 
Nu mă simt slăbită. Nu sunt bolnavă. ŞI nici nu 
mi-am pierdut mințile, deşi îmi imaginez că la asta 
vă gândiţi. 


Roger și Brianna s-au privit unul pe celălalt cu o 
expresie în care se vedea limpede că exact asta 
gândeau. Reușiseră, împreună, să mă scoată din 
cimitir şi să mă urce în maşină. Refuzasem să 
merg la spital, aşa încât ne întorseserăm în casa 
parohială. Roger îmi administrase un pahar de 
whisky ca medicament pentru şoc, însă privirea îi 
era atrasă de telefon, parcă întrebându-se dacă să 
ceară ajutoare... cum ar fi o cămașă de forță, 
probabil. 


— Mama, a început Brianna pe un ton liniştitor, 
întinzând mâna să îmi netezească părul de pe 
frunte. Eşti supărată. 


— Bineînţeles că sunt supărată! am replicat tăios. 


Am tras adânc aer în piept și am strâns din buze 
până când am simţit că sunt suficient de stăpână pe 
mine însămi încât să vorbesc calm. 


— Cu siguranţă sunt supărată, am reluat, dar nu mi- 
am pierdut minţile. 

M-am oprit, încercând să mă stăpânesc. Nu așa 
intenționasem să îi spun. De fapt, nici nu prea ştiu 
care fusese intenția mea, însă nu asta, să vărs 
adevărul fără o pregătire prealabilă sau fără să-mi 
acord răgaz ca să îmi pun ordine în gânduri. 
Văzând blestematul acela de mormânt am uitat de 
orice plan pe care mi l-aş fi formulat în minte 
înainte. 


—Fir-ai tu să fu, Jamie Fraser! am exclamat, 
funoasă. ȘI, oricum, ce cauţi acolo? Suntem la 
kilometri depărtare de Culloden! 


Ochii Briannei erau pe jumătate ieşiţi din orbite, 
iar Roger stătea cu mâna pregătită deasupra 
telefonului. M-am oprit deodată, încercând să mă 
controlez: Stai calmă, Beauchamp, m-am instruit 
în sinea mea. Respiră adânc. Unu... doi... şi încă o 
dată. Mai bine. Acum. E foarte simplu; tot ce 
trebuie să faci e să le spui adevărul. De aceea ai și 
venit în Scoţia, nu-i așa? 


Am deschis gura, însă nu am scos niciun sunet. 
Am închis și gura şi ochii, sperând că îmi va 
reveni curajul, dacă nu vedeam cele două chipuri 
palide din fața mea... Doar... lasă-mă... să... le... 
spun... adevărul, am cerut, deși nu am idee cui mă 
adresam. Jamie, probabil. Mai spusesem cândva 
adevărul. Şi nu fusese prea bine. 


Am strâns mai tare din pleoape. Încă o dată mi-a 
venit în nări mirosul de dezinfectant de spital şi 
atingerea nefamiliară a unei feţe de pernă apretate 
pe obraz. Din coridor s-a auzit vocea lui Frank, 
gâtuită de furie uimită. 


— Cum adică să nu o presez? Să nu o presez? Soţia 
mea a dispărut vreme de trei ani şi s-a întors 
murdară, abuzată şi însărcinată, pentru numele lui 
Dumnezeu şi eu să nu îi pun întrebări? 

Apoi vocea doctorului, murmurând blajin. Am 
prins cuvintele „delir“ şi „stare traumatică“ şi „las- 
o pe mai târziu, bătrâne — doar puţin“ când vocea 
lui Frank, încă ridicată şi întrerupându-l pe medic, 
devenea tot mai îndepărtată. Vocea aceea atât de 
familiară, care stârnea din nou în mine furtuna de 
durere, de furie şi de spaimă. 


Mă făcusem ghem, într-o atitudine defensivă, cu 
perna strânsă la piept şi muşcând-o cât de tare 
putusem până când simţisem fața de pânză din 
bumbac  rupându-se şi penele scrâșnind şi 
pocnindu-mi între dinți. 


Şi acum scrâşneam, muşcând din altceva. M-am 
oprit şi am deschis ochii. 


— Uitaţi, am spus cât de rezonabil am putut. Imi 
pare rău, ştiu cum sună. Dar e adevărat şi nu pot 
face nimic. 


Acest mic discurs nu a liniştit-o nicicum pe 
Brianna, care s-a apropiat mai mult de Roger. La 
rândul său, Roger nu mai arăta de parcă ar fi 
mâncat ceva stricat, ci părea acum interesat, deși 
precaut. Oare era posibil ca tânărul să aibă 
suficientă imaginație încât să poată înţelege 
adevărul? 


M-am agăţat de expresia lui promițătoare şi mi-am 
descleştat pumnii. 


— Sunt blestematele acelea de pietre, am spus. Ştii 
cercul de megaliți de pe dealul zânelor, dinspre 
apus? 


— Craigh na Dun, a murmurat Roger. Acela? 


— Acela, am respirat precaută. Ştii legendele despre 
dealurile zânelor, nu-i aşa? Despre oameni care se 

rătăcesc pe dealurile stâncoase şi se trezesc cu 
două sute de ani mai târziu? 


Brianna arăta tot mai alarmată cu fiecare secundă 
care trecea. 


— Mamă, vorbesc serios, ar trebui să mergi să te 
bagi în pat, a sfătuit-o ea, ridicându-se pe jumătate 
din scaun. Aș putea să o rog pe Fiona... 


Roger a pus o mână pe braţul ei să o oprească. 
— Nu, aşteaptă, a spus el. 


M-a privit cu genul de curiozitate înfrânată, 
specifică unui om de știință care aşază o lamelă 
nouă sub lupa microscopului. 


— Continuă, m-a îndemnat el. 


— Mulţumesc, i-am răspuns sec. Nu vă faceţi 
probleme, nu am de gând să încep să vă depăn 
povești cu zâne; credeam doar că ar trebui să ştiţi 
că legendele conțin un oarecare sâmbure de 
adevăr. Nu am nici cea mai vagă idee ce e de fapt 
acolo sus, nici cum funcţionează, însă adevărul 
este că... 


Am tras adânc aer în piept. 


-Mă rog, adevărul este că am intrat prin 
deschizătura unei blestemate de pietre din cercul 
acela în anul 1945 şi am ieşit pe dealul de 
dedesubt, în anul 1743. 


Exact același lucru 1-l spusesem şi lui Frank. El mă 
fixase o clipă cu privirea, apoi luase în mână o 
vază cu flori de pe noptieră şi o făcuse țăndări 
aruncând-o pe podea. Roger arăta ca un om de 
ştiinţă al cărui microb proaspăt descoperit 1eșise 
învingător. Mă întrebam de ce, însă eram prea 

absorbită în efortul de a găsi cuvintele care să sune 
măcar pe jumătate lucide. 


— Prima persoană pe care am întâlnit-o a fost un 
dragon englez, în uniformă militară completă, am 
început eu. Lucru care mi-a sugerat că ceva nu era 
în regulă. 


Un zâmbet a luminat deodată chipul lui Roger, 
deşi Brianna şi-a păstrat expresia speriată. 


— Cred şi eu, a spus el. 


— Vezi tu, partea cea mai grea a fost că nu mă 
puteam întoarce. 


M-am gândit că cel mai bine ar fi să vorbesc cu 
Roger, care măcar părea dispus să mă asculte, fie 
că îmi dădea crezare ori ba. 


— Problema e că în acele vremuri doamnele nu 
umblau de colo până colo fără escortă şi dacă o 
făceau, nu erau îmbrăcate în rochii până la 
genunchi şi pantofi sport, i-am explicat. Toată 
lumea pe care am întâlnit-o, începând cu căpitanul 
de dragoni, ştia că ceva nu era în regulă cu mine, 
însă nu ştia ce anume. ŞI cum ar fi putut şti? Eu nu 
puteam să le explic la fel cum nu pot nici acum... 
iar azilele de nebuni pe vremea aceea erau şi mai 
puţin plăcute decât sunt acum. Pe atunci nu se 
împleteau coşuri de răchită la azil, am adăugat, 
încercând să fac o glumă, care însă nu a avut prea 
mare succes. Brianna s-a strâmbat şi a părut mai 
îngrijorată ca oricând. 


— Dragonul acela, am spus eu şi m-am simțit 
străbătut de un fior scurt la amintirea lui Jonathan 
Wolverton Randall, căpitan al Regimentului al 
Optulea de Dragoni ai Maiestăţii Sale. La început 
am crezut că am halucinații, pentru că bărbatul 

semăna atât de bine cu Frank; la prima vedere am 
crezut că este chiar el. 


Am aruncat o privire spre masă unde era aşezată 
una din cărțile scrise de Frank, pe a cărei copertă 
era o fotografie înfățişând un bărbat brunet, cu 
chipul oval şi chipeș. 


— Asta e o coincidenţă destul de stranie, a comentat 
Roger. 


Privirea lui mă fixa alertă. 


— Păi, e şi nu e, i-am răspuns eu, făcând un efort de 
a-mi dezhpi privirea de la teancul de cărți. Tu știi 
că el e strămoșul lui Frank. Toţi bărbații din 
familie seamănă foarte bine între ei — cel puţin din 
punct de vedere fizic, am adăugat, gândindu-mă la 
diferenţele non-fizice destul de surprinzătoare. 


— Cum... cum era? a întrebat Brianna, părând să 
iasă, măcar puţin, din starea de uluire. 


— Era un pervers nenorocit, asta era, am răspuns. 


Două perechi de ochi s-au căscat deodată şi s-au 
privit cu expresii identice de consternare. 


— Nu fiți șocați, am spus. Şi în secolul optsprezece 
existau perverşi; nu e nimic nou. Ba atunci era 
chiar mai rău, cred, din moment ce nimănui nu îi 
păsa, atât timp cât totul era trecut sub tăcere şi 
aparențele erau salvate. Iar Jack cel Negru Randall 
era soldat; căpitan al garnizoanei scoțiene, 
însărcinat să țină clanurile sub control-— avea o 
rază largă în care să îşi desfăşoare activităţile, toate 
stabilite oficial. 


Am mai luat o gură binefăcătoare de whisky din 
paharul pe care încă îl ţineam în mână. 

— Ii făcea plăcere să chinuie oameni, am spus. li 
făcea mare plăcere. 


— Te-a... chinuit şi pe dumneata? 


Roger a pus întrebarea cu o oarecare delicateţe, 
după o pauză destul de apăsătoare. Bree părea să 
se retragă în sine însăși, cu obrajii încordaţi. 


— Nu în mod direct. Sau nu foarte mult, am spus, 
clătinând din cap. 


Simţeam un punct rece în coşul pieptului, pe care 
whisky-ul nu reușea să îl încălzească. Jack Randall 
mă lovise acolo cândva. Amintirea durerii era încă 
vie, precum durerea unei răni de mult vindecate. 


— Avea gusturi destul de eclectice. Însă Jamie a 
fost cel pe care... l-a dorit. 


Sub nicio formă nu aş fi folosit cuvântul „iubit“. 
Îmi simţeam gâtul uscat şi am înghiţit ultimele 
picături de whisky. Roger a luat carafa în mână, 
ridicând o sprânceană interogativ şi eu am 
încuviinţat din cap, întinzând paharul. 

— Jamie? Adică Jamie Fraser. Şi el era... 


— El era soţul meu, am răspuns. 


Brianna a scuturat capul ca şi cum ar fi vrut să 
alunge un nor de muşte. 


— Dar tu aveai un soţ, a spus ea. Nu puteai... chiar 
dacă... adică... nu puteai. 


— Am fost nevoită, am răspuns sec. Nu am făcut-o 
intenționat, la urma urmelor. 


— Mamă, nu te poţi căsători accidental! 

Brianna începea să îşi piardă din atitudinea ei de 
asistentă-răbdătoare-cu-pacient-dement. M-am 
gândit că poate era un lucru bun, deşi alternativa 
era furia. 


— Păi, nu a fost chiar un accident, am spus. A fost 
cea mai bună alternativă. Altfel aş fi fost predată 
lui Jack Randall. Jamie s-a căsătorit cu mine 
pentru a mă proteja şi a fost extraordinar de 
generos din partea lui, am încheiat înfruntând-o cu 
privirea pe Bree peste paharul de whisky. Nu era 
obligat să o facă, însă a făcut-o. 


Am alungat amintirea primei nopți petrecute 
împreună. Era virgin; palmele îi tremurau când mă 
atingeau. Şi mie mi se făcuse teamă — din motive 
mult mai întemeiate. Şi apoi în zori mă ţinuse în 
braţe, goală la pieptul lui gol, pulpele lui calde şi 
puternice în spatele pulpelor mele, murmurând în 
părul meu: 


— Nu-ţi fie teamă. Acum suntem amândoi. 


— Vezi tu, m-am întors din nou spre Roger. Eu nu 
mă puteam întoarce. Când m-au găsit scoțienii, eu 
fugeam de căpitanul Randall. Un grup de hoți de 
vite. Jamie era cu ei, erau rudele mamei sale, din 
clanul MacKenzie de la Leoch. Ei nu au știut ce e 
cu mine, însă m-au luat cu ei pe post de captivă. Și 
nu am mai putut scăpa de ei. 


Îmi aminteam eforturile mele zadarnice de a scăpa 
din Castelul Leoch. Şi pe urmă ziua când i-am 
mărturisit adevărul lui Jamie şi el-— fără să mă 
creadă, la fel cum nici Frank nu mă crezuse, însă 
cel puţin încercând să se poarte ca şi cum m-ar fi 
crezut — mă dusese înapoi la dealul cu pietre. 


— Poate că m-a considerat vrăjitoare, am spus, cu 


ochii închiși, zâmbind într-un colţ al buzelor la 
gândul acesta. 

Acum ei te cred nebună; pe vremea aceea te 
credeau vrăjitoare. 


— Obiceiuri culturale, am explicat, deschizând 
ochii. În zilele noastre se cheamă psihologie ceea 
ce demult era luat drept magie. Nu e o diferenţă 
chiar atât de mare. 


Roger a încuviinţat din cap, oarecum uluit. 


— M-au judecat pentru vrăjitorie, am spus. În satul 
Cranesmuir, chiar la poalele castelului. Jamie m-a 
salvat însă, și atunci i-am povestit. Şi el m-a dus pe 
deal și mi-a spus să mă întorc. La Frank. 


M-am oprit, trăgând adânc aer în piept, amintindu- 
mi acea după-amiază de octombrie când frâiele 
propriului meu destin, care-mi fuseseră luate 
pentru atât de mult timp, îmi fuseseră deodată 
azvârlite înapoi în mâini și alegerea nu mi-a fost 
dată, ci cerută. 
„— Întoarce-te!“ îmi spusese el. „Nu e nimic pentru 
tine aici! Nimic în afară de primejdie.“ 


„— Chiar nu e nimic aici pentru mine?“ întrebasem 
eu. 


Prea onorabil pentru a spune ceva, el îmi 
răspunsese însă, iar eu făcusem alegerea. 


— A fost prea târziu, am spus, privindu-mi palmele 
deschise, aşezate pe genunchi. 


Afară se întunecase de ploaie, însă cele două 
verighete ale mele încă mai sclipeau în lumina ce 
se stingea, una aurie, cealaltă argintie. Când mă 
căsătorisem cu Jamie nu îmi scosesem verigheta 
din aur de la Frank, însă purtasem inelul din argint 
de la Jamie pe inelarul mâinii drepte în fiecare zi 

din cei douăzeci şi ceva de ani de când el îl 
aşezase acolo. 


— L-am iubit pe Frank, am spus şoptit, fără să o 
privesc pe Bree. L-am iubit mult. Însă în acel 
moment, Jamie era deja inima și sufletul trupului 
meu. Nu îl puteam părăsi. Mi-a fost imposibil. 


Deodată mi-am ridicat ridicat privirea rugătoare 
spre Bree. Ea mă privea cu chipul împietrit. Mi-am 
coborât din nou ochii spre palme şi am continuat: 


— M-a luat acasă la el-— Lallybroch, aşa se numea. 
Un loc atât de frumos! 


Am închis din nou ochii, să scap de expresia de pe 
chipul Briannei, şi am invocat imaginea moşiei de 
la Broch 'Tuarach... Lallybroch pentru cei care 
trăiau acolo. O fermă scoțiană frumoasă, cu păduri 
şi râuri; chiar și puţin pământ fertil — o raritate în 
Highlands. Un loc frumos şi liniştit, cuibărit între 
dealurile înalte de deasupra unei trecători în munți 
care îl ținea ferit de conflictele recurente care 
tulburau pământurile Highlands. Dar nici la 
Lallybroch nu am reușit să rămânem protejați 
pentru totdeauna. 


— Jamie era proscris, am spus, revăzând pe sub 
pleoapele coborâte urmele de bici pe care englezii 
le lăsaseră pe spatele lui. 


O reţea de linii subțiri şi albe, împânzite peste 
umerii largi precum o rețea de însemne arse în 
piele. 


— Se pusese un preţ pe capul lui. Unul din propriii 
lui chiriași l-a trădat, dându-l pe mâna englezilor. 
L-au capturat și l-au dus la Închisoarea Wentworth, 
să îl spânzure. 


Roger a scos un fluierat prelung şi Jos. 

— O închisoare teribilă, a remarcat el. Aţi văzut-o? 
Zidurile trebuie să aibă trei metri grosime. 


— Aşa e, am spus cu tristeţe, deschizând ochii. Am 
fost între acele ziduri. Insă chiar şi cele mai groase 
ziduri au uşi. 


Am simţit o scânteie slabă din curajul nebunesc şi 
disperat care mă purtase în interiorul Inchisorii 
Wentworth, pe urmele inimii mele. 


„— Dacă am putut intra aici pentru tine“, i-am spus 
încet lui Jamie, „pot să te și scot. Dar ajută-mă, 
matahală scoțiană nenorocită — ajută-mă!“ 


— L-am scos de acolo, am zis, trăgând adânc aer în 
piept. Ce mai rămăsese din el. Jack Randall 
comanda garnizoana de la Wentworth. 


În aceste momente nu doream să îmi amintesc 
imaginile pe care cuvintele mele le aduceau înapoi, 
însă nu le puteam opri. Jamie, dezbrăcat şi plin de 
sânge, pe podeaua conacului de la Eldridge, unde 
găsiserăm adăpost. 


„— Nu îi voi lăsa să mă ia înapoi, englezoaico“, îmi 
spusese, cu dinţii încleştaţi de durere în timp ce îi 
îngrijeam oasele zdrobite ale mâinii şi îi spălam 
rănile. „Englezoaică.“ Aşa mă strigase de prima 
dată; cuvântul galic pentru străină, venetică. 
Englezoaică. Mai întâi cu ironie, apoi cu afecţiune. 


Şi eu nu i-am lăsat să îl ia înapoi; cu ajutorul unui 
bărbat mărunţel din clanul Fraser, Murtagh, cu 
care era şi înrudit, am reușit să îl trec Canalul până 
în Franţa şi să ne refugiem în abația Sainte Anne 
de Beaupré, unde unul dintre unchii săi din neamul 
Fraser era abate. Însă odată ajunși acolo la adăpost, 
am aflat că misiunea mea de a-i salva viaţa încă nu 
se încheiase. 


140 


Tortura lui Jack Randall îi lăsase în suflet urme la 
fel de adânci precum urmele biciului pe spatele 
său, cu cicatrici la fel de permanente. Nu eram 
sigură nici măcar acum ce anume făcusem când 
invocasem demonii și mă luptasem cu ei de una 
singură, în bezna minţii lui; este o diferenţă foarte 
mică între medicină şi magie atunci când vine 
vorba despre anumite feluri de vindecare. Încă mai 
simţeam piatra tare şi rece rănindu-mă și puterea 
funiei pe care o scosesem din el, mâinile care s-au 
încleştat în jurul gâtului meu și creatura arzândă 
care mă vânase prin întuneric. 


— Dar l-am vindecat, am spus în şoaptă. Şi el s-a 
întors la mine. 


Brianna dădea din cap dintr-o parte în alta, uluită, 
dar cu o încleştare a chipului pe care o cunoșteam 
prea bine. 


„— Cei din clanul Graham sunt proşti, cei din 
neamul Campbell sunt vicleni, cei ai lui 
MacKenzie sunt fermecători, dar şireți, iar cei din 
neamul Fraser sunt încăpăţânaţi“, îmi spusese 
Jamie cândva, conturându-mi în linii foarte 
generale trăsăturile clanurilor. Şi nu fusese departe 
de adevăr, cei din neamul Fraser erau din cale- 
afară de încăpăţânați. El unul era. Și Bree de 
asemenea. 


— Eu nu cred, a spus ea sec. 
S-a îndreptat de spate, privindu-mă atent. 


-Cred că poate te-ai gândit prea mult la toți 
bărbaţii aceia de la Culloden, a spus ea. La o adică, 
în ultima vreme ai avut multe pe cap, şi poate 
moartea tatei... 


-Frank nu a fost tatăl tău, i-am spus fără 
menajamente. 


141 


— Ba a fost! a ripostat ea vehement, atât de brusc 
încât ne-a surprins pe amândouă. 


Frank primise cu timpul insistenţele doctorilor că 
orice încercare de a mă „forța să accept 
realitatea“ — după cum a spus unul din ei, ar putea 
dăuna sarcinii. Pe coridoare se auziseră multe 
murmure — şi din când în când strigăte—, însă 
renunțase să îmi mai ceară să-i dezvălui adevărul. 
Şi eu, cu sănătatea șubredă şi inima zdrobită, 
renunţasem să i-l mai spun. 


De data aceasta însă nu aveam de gând să mă dau 
bătută. 


-I-am promis lui Frank, am spus. În urmă cu 
douăzeci de ani, când te-ai născut tu. Am încercat 
să plec, însă nu mi-a dat drumul. Te iubea atât de 
mult, am spus simțind cum mi se înmoaie glasul 
când am privit-o pe Brianna. El nu putea să creadă 
adevărul, însă ştia — desigur -— că nu este tatăl tău. 
Mi-a cerut să nu îți spun-— să îl las să fie singurul 
tău tată — atât timp cât era în viaţă. Pe urmă, a spus 
el, rămâne la latitudinea mea. 


Am înghițit, umezindu-mi buzele uscate. 


— Îi datoram asta, am explicat, pentru că te iubea 
atât de mult. Dar acum Frank a murit... şi tu ai 
dreptul să ştii cine eşti. Dacă ai vreo îndoială, 
mergi la Muzeul de Artă. Au acolo un tablou 
înfățişând-o pe Ellen MacKenzie, mama lui Jamie. 
Poartă astea, am spus atingând colierul de perle de 
la gâtul meu, un şirag de perle de cultură baroce 
din râurile scoțiene, intercalate cu sfere mici, din 
aur filigranat. Jamie mi le-a dăruit în ziua nunții 
noastre. 


M-am uitat la Brianna, stând în picioare, înaltă și 


neclintită, cu oasele pomeţilor proeminente, într-o 
atitudine trufașă. 

-Ia şi o oglinjoară, i-am spus. Uită-te bine la 
portret, apoi în oglindă. Nu semănaţi leit, dar se 
vede cu ochiul liber că e bunica ta. 


Roger o privea pe Brianna de parcă nu ar mai fi 
văzut-o niciodată. Îşi plimba privirile de la mine la 
ea, apoi, ca şi cum ar fi luat o hotărâre, a dat 
deodată din umeri şi s-a ridicat de pe sofaua în 
care stătuse alături de ea. 


— Trebuie să îţi arăt ceva, a spus el, hotărât. 


A traversat rapid camera, îndreptându-se spre 
biroul cu capac glisant al reverendului şi a scos 
dintr-un sertar un mănunchi de decupaţe de ziar 
legate cu o bandă de elastic. 


— După ce le citeşti, analizează datele, i-a spus el 
Bnannei, întinzându-i mănunchiul. 


Apoi, încă în picioare, s-a întors spre mine şi m-a 
măsurat cu o privire lungă şi critică pe care am 
recunoscut-o ca fiind a unui om de știință educat 
să fie obiectiv. Încă nu credea, însă îşi imagina că 
totul era posibil. 


— O mie şapte sute patruzeci şi trei, a spus el ca 
pentru sine, clătinând din cap uluit. Şi eu care am 
crezut că era un bărbat pe care l-aţi întâlnit aici, în 
1945. Dumnezeule, n-aş fi crezut niciodată... dar, 
Dumnezeule, cine ar fi crezut? 


— Dumneata ştiai? am întrebat surprinsă. Despre 
tatăl Briannei? 


Roger şi-a plecat fruntea spre decupajele din ziare. 
Ea nu începuse a le citi încă, deoarece rămăsese cu 
privirea ațintită spre Roger, pe jumătate uimită, pe 
jumătate furioasă. Vedeam furtuna ce se forma în 
privirea ei şi acelaşi lucru, m-am gândit, vedea şi 

Roger. l-a ocolit repede privirea, întorcându-se 
spre mine, cu o întrebare. 


— Aşadar, bărbaţii aceia ale căror nume mi le-aţi 
dat, cei care au luptat la Culloden — i-ați cunoscut? 


M-am relaxat uşor. 
— Da, i-am cunoscut. 


Dinspre răsărit s-a auzit un bubuit de tunet și 
ploaia a pornit în rafale peste ferestrele lungi, 
înalte până la tavan şi mari cât tot peretele, care 
luminau biroul. Capul Briannei era aplecat peste 
decupajele din ziare, chipul ascuns cu totul în 
spatele buclelor ei, dintre care nu ieşea la iveală 
decât vârful nasului de un roşu-aprins. Jamie 
întotdeauna se îmbujora la faţă când era furios sau 
supărat. Eram mult prea obişnuită cu priveliștea 
unui Fraser aflat în pragul unei crize. 


— Şi aţi fost în Franţa, a murmurat Roger ca pentru 
sine, continuând să mă studieze îndeaproape. 


Șocul de pe chipul său începea să se estompeze 
într-o expresie speculativă şi un soi de agitație. 


— Probabil că nu l-aţi cunoscut... 


— Ba l-am cunoscut, i-am spus. De aceea ne-am 
dus la Paris. l-am povestit lui Jamie despre 
Culloden — despre bătălia din '45 şi despre ce se va 
întâmpla. Ne-am dus la Paris pentru a încerca să îl 
oprim pe Charles Stuart. 


144 


PARTEA A DOUA 


PRETENDENŢII 


Le Havre, Franța 
Februarie 1744 


145 


ARTA NEGUSTORIEI 


— Pâine, am murmurat slab, cu pleoapele strânse în 
continuare. 


Individul cald şi masiv de lângă mine nu mi-a dat 
niciun răspuns, n-am auzit decât oftatul slab al 
respirației sale. 


— Pâine! am spus, ceva mai tare. 


Matahala s-a mișcat deodată pe sub cearşafuri şi 
m-am apucat de marginea saltelei, încordându-mi 
toți mușchii, sperând să țin sub control agitația 
organelor mele interne. 


De cealaltă parte a patului, cineva a deschis un 
sertar pe bâjbâite, apoi s-au auzit o exclamație 
camuflată în galeză şi zgomot înfundat de paşi pe 
podeaua din lemn, urmat de scârțâitul saltelei sub 
greutatea unui corp greu. 


— la de aici, englezoaico, a spus o voce îngrijorată 
şi am simţit atingerea unei coji uscate de pâine pe 
buza de jos. 


Bâjbâind orbește, fără a-mi deschide ochii, am 
înhățat-o şi am început să o mestec încet, forțând 
fiecare înghițitură înecăcioasă de-a lungul gâtului 
uscat. Însă nu ceream apă nici în ruptul capului. 

Bucăţile uscate de pâine şi-au croit cu greu drum 
în jos pe esofag şi mi s-au instalat în stomac, unde 
au rămas precum mici grămăjoare de balast. 
Tumultul valurilor de greață din interiorul meu s-a 
mai domolit şi în cele din urmă organele mele 
interne și-au încetat revolta. Am deschis ochii și 
am dat de chipul îngrijorat al lui Jamie Fraser aflat 
la doar câţiva centimetri deasupra mea. 


— Ha! am tresărit, speriată. 
— Eşti mai bine acum? a întrebat el. 


Când am încuviințat din cap şi am dat să mă ridic 
în capul oaselor abia mișcându-mă, şi-a pus un 
braț în jurul spatelui meu pentru a mă ajuta. 
Aşezându-se lângă mine pe patul tare al hanului, 
m-a tras încetişor spre el, mângâindu-mi părul 
încâlcit de somn. 


— Biata mea iubită! a spus el. Crezi că o gură de 
vin te-ar ajuta? Avem o ploscă de hock 2 în desagă. 


— Nu, mulţumesc. 


M-am scuturat o clipă la gândul unei înghiţituri de 
hock-— am simțit în nări aroma întunecată, de 
fructe, doar pronunțând cuvântul — şi m-am ridicat 
în capul oaselor. 


— Imi revin imediat, am spus, cu o veselie forțată. 
Nu îți face griji, e destul de normal pentru o 
femeie gravidă să aibă grețuri dimineaţa. 


Cu o uitătură nedumerită, Jamie s-a ridicat şi s-a 
aplecat să îşi ridice hainele de pe taburetul de 
lângă fereastră. În timpul iernii, în Franţa e un frig 
de îngheață pietrele şi ochiurile de sticlă de la 
ferestre erau acoperite cu o pojghiță groasă de 
gheaţă. 

Jamie era dezbrăcat şi un fior de frig i-a mângâiat 
pielea umerilor, zburlindu-i firele de păr auriu- 
roşcate de pe braţe şi picioare. Obișnuit însă cu 
frigul, nici nu a tremurat, nici nu s-a grăbit în 
vreme ce îşi punea ciorapii şi cămaşa. Oprindu-se 
din îmbrăcat, s-a întors în pat şi m-a îmbrățișat o 
clipă. 


— Bagă-te în pat, m-a sfătuit el. Voi trimite slujnica 
să aprindă focul. Acum poate te odihneşti putin, 
dacă ai mâncat. Sau crezi că o să-ți fie rău din 
nou? 


Nu puteam băga mâna în foc, însă am aprobat din 
cap încercând să-i spulber îngrijorarea. 


— Nu cred. 


Am aruncat o privire înapoi spre pat; cearşafurile, 
ca majoritatea lenjeriilor de pat dintr-un han la 
drumul mare, nu erau foarte curate. Cu toate 
acestea, argintul din punga lui James ne asigurase 
cea mai bună cameră din han, iar patul îngust avea 
saltea cu pene de gâscă în loc de paie sau lână. 


— Ă... cred că o să mă întind puţin, am murmurat, 
ridicându-mi iute picioarele de pe podeaua 
îngheţată şi vârându-le sub plapumă, căutând 
ultimele rămășițe de căldură. 


Stomacul părea să mi se fi liniştit suficient de mult 
încât să risc o înghițitură de apă şi am turnat o 


cană din carafa crăpată din cameră. 


— Ce-ai strivit cu piciorul? am întrebat, sorbind 
precaută. Sper că nu avem păianjeni! 


Încheindu-și kiltul în jurul mijlocului, Jamie a 
clătinat din cap. 


— Ah, nu, a răspuns el. 

Mâinile fiindu-i ocupate, a înclinat din cap spre 
masă. 


-Doar un şobolan. L-a atras mirosul de pâine, 
probabil. 


Aruncând o privire în jos, am zărit silueta cenușie, 
lipsită de viață, de pe podea şi o picătură mică de 
sânge strălucindu-i pe bot. Am tâşnit din pat la 
tanc. 


— Gata, am îngăimat slab câteva minute mai târziu. 
Nu a mai rămas nimic de vărsat. 


— Clăteşte-ţi gura, englezoaico, dar nu înghiţi, 
pentru numele lui Dumnezeu. 


Jamie mi-a ținut cana la buze, mi-a şters gura cu o 
bucată de pânză de parcă aş fi fost un copil mic şi 
murdar, apoi m-a ridicat în brațe şi m-a aşezat cu 
grijă înapoi în pat. M-a privit încruntat și 
îngrijorat. 


— Poate ar fi mai bine să rămân cu tine, a spus el. 
Aş putea trimite vorbă. 


— Nu, nu, mă simt bine, am zis. 


Şi chiar aşa era. Oricât mă luptam să nu vomit în 
fiecare dimineață, nu puteam reține nimic în 
stomac pentru multă vreme. Dar odată ce trecea 
criza, mă simțeam cu totul întremată. Cu excepția 
gustului amar din gură şi a uşoarei sensibilități a 
muşchilor abdominali, mă simțeam ca de obicei. 
Am aruncat într-o parte cearșafurile şi m-am 
ridicat, pentru a ilustra. 


— Vezi? Sunt bine. Şi tu trebuie să pleci; nu e 


frumos să îl laşi pe vărul tău să aştepte, la urma 
urmelor. 

Începeam să mă simt din nou veselă, în ciuda 
aerului înghețat care sufla cu putere pe sub uşă și 
pe sub poalele cămășii mele de noapte. Jamie încă 
stătea pe gânduri, ezitând să mă lase singură, aşa 
că m-am dus spre el şi l-am îmbrățișat strâns, pe de 
o parte ca să îl asigur că sunt bine și pe de altă 
parte pentru că era delicios de cald. 


— Brrr, am exclamat. Cum Dumnezeu reușești să fu 
cald ca o sobă, îmbrăcat doar într-un kilt. 


-Mai am şi cămașă pe mine, a protestat el 
zâmbind în jos spre mine. 


Am rămas câteva clipe strâns îmbrăţişați, savurând 
căldura trupurilor noastre la primele ceasuri ale 
dimineţii înghețate în Franța. Pe coridor se auzeau 
paşii târşâiți ai slujnicei care se apropia cu coşul de 
surcele. 


Jamie s-a mișcat putin, hpindu-și trupul de al meu. 
Din cauza dificultăților călătoriei pe timpul iernii, 
petrecuserăm aproape o săptămână pe drumul de la 
Abația Sainte Anne până la Le Havre. Şi între 
popasurile târzii în hanuri posomorâte, uzi, 
murdari și tremurând de oboseală şi de frig şi 
trezirile tot mai zbuciumate pe măsură ce greţurile 
mele de dimineață se intensificaseră, abia 
apucasem să ne atingem de la ultima noastră 
noapte petrecută împreună la Abaţie. 


— Vrei să vii în pat cu mine? l-am invitat, cu glas 
şoptit. 


Jamie a ezitat. Puterea dorinţei lui era evidentă 
prin stofa tartanului său, iar braţele îi erau fierbinţi 
pe pielea mea rece, însă nu a schițat vreun gest să 
mă ia în brațe. 


— Păi... a început el şovăitor. 


150 


— Dar vrei, nu? am spus, strecurându-i o mână 
îngheţată pe sub kilt, ca să mă asigur. 


— Ah! Ă... da. Da, vreau. 


Dovada era chiar în mâinile mele. A scos un 
geamăt slab când mi-am aşezat mâna între 
picioarele sale. 


— O, Doamne! Nu face asta, englezoaico, nu știu 
dacă mă mai pot opri. 


Apoi m-a îmbrățișat, aşezându-şi braţele lungi în 
jurul meu și trăgându-mi faţa în faldurile ca neaua 


ale cămășii sale, mirosind uşor a scrobeala folosită 
de Fratele Alfonse la Abaţie. 


— Şi de ce ai face-o? am spus, cu vocea înfundată 
în pânza cămășii. Ai puţin timp la dispoziție, nu? 
Până la docuri ajungi într-o clipă. 

— Nu e asta, a spus el, netezindu-mi părul rebel. 


— Ah, sunt prea grasă? 


De fapt, burta mea era încă aproape plată şi eram 
mai slabă decât de obicei din cauza grețunilor. 


— Sau este...? 

— Nu, a spus el zâmbind. Vorbeşti prea mult. 

S-a aplecat şi m-a sărutat, apoi m-a ridicat în braţe 
şi m-a aşezat pe pat, ținându-mă în poala lui. M- 
am lăsat pe spate şi l-am tras cu putere în jos peste 


mine. 


— Claire, nu! a protestat când am început să îi 
desfac cureaua de la kilt. 


— De ce, mă rog? am spus, privindu-l nedumerită. 

— Păi, a început el stânjenit, roşindu-se puţin. 
Copilul... înţelegi, nu vreau să îi fac rău. 


Am început să râd. 


— Jamie, nu îi poţi face rău. Abia este cât buricul 
degetului meu. 


Am ridicat un deget pentru a ilustra, apoi am trasat 
cu el conturul buzei sale de jos. Mi-a prins mâna și 
s-a aplecat deodată să mă sărute, parcă vrând să 
şteargă furnicătura atingerii mele. 


— Eşti sigură? a întrebat. Adică... mă tot gândesc 
că nu i-ar plăcea să fie zdruncinat acolo... 


—Nici nu va băga de seamă, l-am asigurat, cu 
mâinile din nou ocupate cu centura kiltului său. 


— Păi... dacă eşti sigură. 


În uşă s-a auzit o bătaie hotărâtă şi, cu o 
promptitudine franceză impecabilă, slujnica a 
intrat cu spatele în cameră, lovind nepăsătoare ușa 
cu o bucată de lemn când s-a întors. Din urmele de 
pe suprafaţa uşii şi a ramei ei, se părea că aceasta 
era metoda ei uzuală de a intra în cameră. 


— Bonjour, monsieur, madame, a bombănit ea, 
înclinând scurt din cap în direcția patului în vreme 
ce se îndrepta cu paşi târşâiți spre şemineu. 


Fiecare face ce pofteşte, spunea atitudinea ei mai 
tare decât cuvintele. Obişnuită de pe acum cu 
degajarea cu care servitorii reacționau atunci când 
îi surprindeau pe clienți în orice formă de 
goliciune, abia am  murmurat „Bonjour 
mademoiselle“ drept răspuns şi am tăcut. În acelaşi 
timp, am dat drumul kiltului lui James şi m-am 
strecurat sub cearşafuri, trăgând plapuma peste cap 
să îmi ascund obrajii în flăcări. 

Cu ceva mai mult sânge rece, Jamie şi-a aşezat una 
dintre perne strategic în poală, şi-a înfipt coatele în 
ea, odihnindu-și bărbia în palmele întoarse în sus 
şi a început să vorbească cu servitoarea, lăudând 
bucatele hanului. 


— Şi de unde vă procuraţi vinul, Mademoiselle? a 
întrebat el politicos. 


— De ici, de colo, a scuturat ea din umeri, îndesând 
iute surcele sub lemnele de foc cu o mână exersată. 
De unde e mai ieftin. 


Chipul dolofan al femeii s-a încrețit uşor când i-a 
aruncat lui Jamie o privire cu coada ochiului din 
faţa focului. 


— Aşa m-am gândit şi eu, a spus el, zâmbindu-i 
larg, la care ea a pufnit scurt, amuzată. 


— Pun rămășag că vă pot aduce vin la acelaşi preţ, 
dar de o calitate de două ori mai bună, a spus el. 
Aşa să-i spui stăpânei dumitale. 


— Şi care e comisionul dumitale, monsieur? a 
întrebat ea ridicând sceptic o sprânceană. 


Jamie a făcut un gest specific galic de mare 
generozitate. 


— Nimic, mademoiselle. Voi lua legătura cu un 
tovarăş de-al meu care vinde vin. Poate îi fac rost 
de o nouă afacere ca să am ușa deschisă la han, ce 
ZICI? 


Ea a încuviinţat din cap, mormăind în vreme ce se 
ridica din genunchi. 


— Prea bine, monsieur. Voi vorbi cu stăpâna mea. 

Uşa s-a trântit în urma slujnicei, care a împins-o 
expert cu şoldul când a trecut pe lângă ea. Punând 
perna deoparte, Jamie s-a ridicat și a început să îşi 
lege din nou centura la kilt. 


— Unde crezi că te duci? am protestat. 


El mi-a aruncat o privire şi gura lui mare a schițat 
un zâmbet șovăielnic. 


—Ah. Păi... eşti sigură că vrei să faci asta, 
englezoaico? 


— Sunt, dacă şi tu eşti, i-am răspuns, incapabilă să 
rezist. 


M-a măsurat sobru din ochi. 


— Chiar şi pentru răspunsul acesta şi ar trebui să 
plec îndată, a spus el. Totuşi, am auzit că e bine să 
le satisfaci mofturile femeilor însărcinate. 


Şi-a lăsat kiltul să alunece pe podea și s-a aşezat 
lângă mine doar în cămașă, patul scârţâind sub 
greutatea lui. 


Respirația i s-a ridicat într-un nor fin de aburi când 
a dat la o parte plapuma şi mi-a desfăcut gulerul 
cămăşii de noapte pentru a-mi dezveli sânii. 
Aplecându-şi capul, a sărutat unul, atingând uşor 
sfârcul cu vârful limbii astfel încât acesta s-a 
ridicat ca prin farmec, un boboc roz întunecat pe 
pielea albă a sânului. 


— Dumnezeule, ce frumoşi sunt! a murmurat el, 
procedând la fel şi cu celălalt sân. 


I-a prins pe amândoi în palme, admirându-i. 


— Sunt puţin mai grei, a constatat. Şi sfârcurile sunt 
uşor mai întunecate. 

A urmărit cu un deget curba arcuită a unui fir de 
păr fin crescut lângă aureola întunecată, argintiu în 
lumina înghețată a dimineții. 


Ridicând plapuma, s-a rostogolit lângă mine şi eu 
m-am strecurat în braţele lui, agățându-mă de 
curbele largi ale spatele lui, coborându-mi mâinile 
să cuprind rotunjimile ferme ale feselor. Era rece 
în aerul dimineții, însă pielea de găină 1 se netezea 
sub atingerea mea caldă. 


Am încercat să îl trag spre mine imediat, însă a 
rezistat blând, ţintuindu-mă pe pernă în vreme ce 
îmi mușca uşor pielea gâtului și a urechii. O palmă 
a urcat de-a lungul pulpei, vălurind materialul 
subțire al cămășii de noapte. Și-a plecat capul mai 
mult şi mâinile mi-au depărtat tandru pulpele. 
Pentru o clipă am tremurat când aerul rece mi-a 
mângâiat pielea goală a picioarelor, apoi m-am 
relaxat cu totul sub porunca fierbinte a buzelor 
sale. 


Avea părul desfăcut, căci încă nu apucase să şi-l 
lege pentru zi şi atingerea delicată a şuviţelor 
arămii mi-a gâdilat coapsele. Trupul său solid s-a 
cuibărit confortabil între picioarele mele, palmele 
largi strângându-mi rotunjimile coapselor. 


— Mmm? a murmurat el interogativ. 


Mi-am arcuit uşor spatele drept răspuns şi un surâs 
scurt mi-a mângâiat cald pielea. 


Mâinile i-au alunecat sub coapse şi m-au ridicat, 
iar eu am simțit că mă topesc în vreme ce fiorul 
discret s-a intensificat şi s-a propagat, crescând în 
câteva clipe până la o stare de extaz care m-a lăsat 
suspinând fără vlagă, cu capul lui Jamie 
odihnindu-se pe coapsa mea. M-a așteptat o clipă 
să îmi revin, mângâindu-mi curba piciorului 
înainte de a se întoarce la sarcina lui. 

I-am netezit pe spate părul încâlcit, mângâindu-i 
urechile atât de mici şi fine pentru un bărbat atât 
de solid şi puternic. Străluceau într-un roziu slab şi 
translucid şi mi-am plimbat degetul mare de-a 
lungul muchiei curbate. 


— Sunt ascuţite la vârfuri, am spus. Doar puţin. Ca 
urechile unui faun. 


— O, da? a spus el, întrerupându-și pentru o clipă 
îndeletnicirea. Ca ale unei căprioare tinere, vrei să 
spui, ori ca ale chestiilor ălora cu picioare de ţap 
din picturile clasice, care fugăresc femei 
despuiate? 


Am ridicat capul şi am privit peste încurcătura de 
cearşafuri, cămaşă de noapte şi piele goală spre 
ochii de pisică de un albastru ca noaptea, 
strălucind peste buclele umede de păr castaniu. 

— Dacă pantoful se potriveşte, i-am spus, poartă-l. 
Şi mi-am lăsat capul să cadă înapoi pe pernă când 
un râs înfundat a vibrat peste pielea mea atât de 


sensibilă. 


— Hai, am spus, încordându-mă. Ah, da. Jamie, 
vino aici. 

-Nu încă, s-a opus el, atingându-mă cu vârful 
limbii într-un fel care m-a făcut să mă zvârcolesc 
incontrolabil. 


— Acum, am spus. 


Nu s-a deranjat să îmi răspundă, iar eu nu mai 
aveam suflare să vorbesc. 


— Ah! am exclamat după o vreme. E... 


— Mmmm? 


156 


— Bine, am murmurat. Vino aici. 


—Nu, o să vin ... a spus el cu faţa ascunsă între 
buclele încâlcite castanii şi roşcovane. Ţi-ar plăcea 
dacă... 


— Jamie, am spus. Te doresc. Ridică-te! 


Oftând resemnat, s-a ridicat în genunchi și m-a 
lăsat să îl trag în sus spre mine, odihnindu-se în 
cele din urmă pe coate, solid, dar confortabil, 
deasupra mea, burtă peste burtă, buze peste buze. 
A deschis gura să protesteze, însă l-am sărutat 
imediat şi a alunecat între coapsele mele înainte de 
a se putea dezmetici. Un geamăt de plăcere i-a 
scăpat involuntar când m-a pătruns, muşchii 
încordându-se când m-a prins de umeri. 


Blând şi încet, se oprea din când în când să mă 
sărute adânc, mișcându-se din nou doar atunci 
când protestam. Mi-am plimbat palmele uşor în jos 
de-a lungul spatelui, cu grijă să nu apăs pe 
marginile  cicatricelor proaspete, în curs de 
vindecare. l-am simțit muşchii lungi ai pulpelor 
tremurând o clipă, însă s-a stăpânit, nedorind să se 
miște atât de repede pe cât simţea nevoia. 


Mi-am încordat coapsele aducându-l mai adânc. 


A închis ochii, încruntându-se uşor de concentrare. 
Avea buzele întredeschise şi răsuflarea greoaie. 


— Nu mai pot, a spus el. Oh, Dumnezeule, nu mă 
mai pot stăpâni. 


Fesele i s-au încordat deodată sub palmele mele. 


Am oftat cu satisfacție, strângându-l cu putere în 
braţe. 


— Eşti bine? a întrebat el câteva clipe mai târziu. 

-N-o să mă sparg, să ştii, l-am asigurat, zâmbind 
şi privindu-l drept în ochi. 


— Poate că nu, a spus el râzând răguşit, însă eu s-ar 
putea s-o fac. 


M-a strâns la pieptul lui, cu obrazul lipit de părul 
meu. Am ridicat plapuma şi i-am aşezat-o pe 
umeri, învelindu-ne într-un ghem de căldură. 
Dogoreala focului încă nu ajunsese până la pat, 
însă gheaţa de pe fereastră începea să se înmoaie, 
marginea subțire a florilor de gheață topindu-se în 
diamante sclipitoare. 


Am rămas tăcuţi o vreme, ascultând cum pocneşte 
când şi când lemnul de măr ce ardea în cămin și 
sunetele discrete ale hanului pe măsură ce 
muşteriii se trezeau la viaţă. De la balcoanele ce se 
întindeau de-a lungul curții se auzeau strigăte 
dintr-o parte în cealaltă, de afară veneau foșnetul și 
tropotul copitelor pe caldarâmul acoperit cu 
zăpadă topită, dedesubt, purceii pe care hangiţa îi 
hrănea în bucătărie, în spatele sobei scoteau din 
când în când câte un guitat. 


— Très francais, n est-ce pas? am comentat, 
zâmbind la auzul zgomotelor altercaţiei care 
pătrundeau printre scândurile din podea, o reglare 
amiabilă de conturi între soția hangiului și 
negustorul local de vinuri. 


— Avorton de târfă leproasă! se auzea rostind vocea 
feminină. Conacul de săptămâna trecută avea gust 
de pişat de cal. 


Nu era nevoie să văd cu ochii mei scena pentru a 
mi-l imagina răspunzând şi ridicând dintr-un umăr. 


-De unde să ştii dumneata, madame? După al 
şaselea pahar, toate au același gust, nu-i aşa? 

Patul s-a scuturat uşor când eu şi Jamie am început 
să râdem. Jamie a ridicat capul de pe pernă şi a 
adulmecat apreciativ mirosul de şuncă prăjită care 
se strecura printre crăpăturile blănilor de lemn din 
podea pe unde intra curentul. 


-Da, asta-i Franţa! a încuviințat el. Mâncare, 
băutură... şi dragoste. 


M-a bătut uşor cu palma peste coapsa dezvelită, 
apoi a acoperit-o, trăgând în jos cămaşa de noapte 
încrețită. 


— Jamie, am spus tandru, tu ești fericit? Că vom 
avea un copil? 


Proscris în Scoţia, alungat din propria lui casă şi cu 
doar vagi speranţe de viitor în Franţa, nu l-aş fi 
condamnat dacă ar fi fost mai puţin entuziasmat la 
gândul că s-a pricopsit cu o bătaie de cap în plus. 


A rămas tăcut o clipă, strângându-mă în braţe cu 
mai multă ardoare, apoi a oftat scurt înainte de a 
răspunde: 


— Da, englezoaico. 
Şi-a coborât palma, mângâindu-mi uşor pântecul. 


— Eu sunt fericit. Și mândru ca un armăsar. Dar 
sunt şi teribil de speriat. 


— De naștere? O să mă descurc. 


Nu îl puteam învinui că e rezervat; propria sa 
mamă murise la naşterea unui copil; în plus, 
nașterea şi complicațiile sale erau principalele 
cauze de deces ale femeilor în acele vremuri. 
Totuşi, mă pricepeam și eu cât de cât şi nu 
intenționam să mă expun la ceea ce era considerat 
aici îngrijire medicală. 

— Da, asta... şi toate celelalte, a şoptit el. Vreau să 
te protejez, englezoaico... să mă întind peste tine 
precum o mantie şi să vă apăr, pe tine şi pe copil, 
cu propriul meu trup. 


Vocea îi era înceată şi răgușşită, cu o nuanţă abia 
simțită. 


— Aş face orice pentru tine... cu toate astea... nu 
pot face nimic. Nu contează cât sunt de puternic 
sau cât de mult îmi doresc; nu pot fi alături de tine 
acolo unde trebuie să fu tu... nici măcar nu te pot 
ajuta. Şi gândul la lucrurile care se pot întâmpla, 
iar eu, incapabil să le opresc... da, îmi e teamă, 
englezoaico. 


— Şi cu toate astea... a spus întorcându-mă spre el, 
palma strângându-i-se blând peste unul din sânii 
mei, ... cu toate astea, când mă gândesc la copilul 
nostru aşezat la sânul tău... mă simt ca într-un 
balon de săpun şi mi-e teamă că voi exploda de 
atâta bucurie. 


M-a strâns tare la pieptul lui, şi eu l-am îmbrățișat 
cu toată puterea. 


— O, Claire, mi se rupe inima de atâta iubire pentru 
tine. 


Am dormit o vreme şi m-am trezit încet, auzind 
dăngănitul unui clopot de biserică în piața din 
apropiere. Proaspăt plecată de la Abația Sainte 
Anne, unde toate activitățile zilnice aveau loc în 
ritmurile bătăilor de clopot, mi-am întors din reflex 
privirile spre fereastră pentru a măsura lumina de 
afară şi a încerca să ghicesc momentul zilei. 
Lumina era limpede şi strălucitoare şi gheaţa de pe 
fereastră se topise. Așadar, clopotele trebuie să fi 
sunat pentru Angelus, și era prânzul. 

M-am întins, savurând momentul, ştiind că nu era 
nevoie să mă ridic imediat. Perioada de început de 
sarcină îmi dădea o stare de oboseală şi rigorile 
călătoriei amplificau oboseala, făcând acest repaos 
de două ori bine venit. 


Plouase şi ninsese fără încetare pe parcursul 
călătoriei, în vreme ce furtunile de iarnă măturau 
coasta franceză. Însă ar fi putut fi şi mai rău. La 
început intenționasem să mergem la Roma, nu la 
Le Havre. Pe o asemenea vreme, călătoria ar fi 
durat cam trei, patru săptămâni. 


În faţa perspectivei de a-și câștiga existenţa în 
afara granițelor Scoției, Jamie obținuse o 
recomandare ca tălmaci pentru James Francis 
Edward Stuart, regele exilat al Scoției — sau mai 
degrabă Cavalerul Sfântului Gheorghe, 
Pretendentul la tron, depinzând de loialitățile 
supuşilor— şi noi ne hotărâserăm să ne alăturăm 
curții Pretendentului în apropiere de Roma. 


Am fost la un pas de asta; fusesem pe punctul de a 
pleca în Italia când Alexander, unchiul lui Jamie, 
abatele de la Sainte Anne, ne chemase în biroul 
său. 


— Am veşti de la Maiestatea Sa, a intrat el direct în 
subiect. 


— Care din ele? a întrebat Jamie. 


Trăsăturile similare de familie erau amplificate de 
postura bărbaților— amândoi stăteau băţoşi în 
scaunele lor, cu umerii drepți. Din partea abatelui, 
postura se datora ascetismului natural; din partea 
lui Jamie, venea din teama lui de a permite 
proaspăt vindecatelor cicatrici de pe spate să vină 
în contact cu lemnul spătarului. 

— Maiestatea Sa regele James, a replicat unchiul 
său, încruntându-se discret la mine. 


Eu mă luptam să îmi păstrez chipul golit de orice 
expresie; prezența mea în biroul abatelui 
Alexandru era un gest de încredere pe care nu 
voiam să o pierd. Mă cunoştea de abia şase 
săptămâni, din prima zi după Crăciun, când 
apărusem la poarta sa cu Jamie, care era la un pas 
de moarte din cauza torturii şi a încarcerării. 
Următoarele noastre întâlniri îi dăduseră probabil 
abatelui o oarecare încredere în mine. Pe de altă 
parte, rămâneam o englezoaică. Şi numele regelui 
englez era George, nu James. 


— Aşa? Vasăzică nu mai are nevoie de un tălmaci? 


Jamie era încă slăbit, însă lucrase afară cu frații 
care se îngrijeau de grajdurile şi ogoarele abației și 
chipul său începea să-şi recapete nuanțele naturale 
sănătoase. 


— Are nevoie de un supus loial... şi de un prieten. 


Abatele a lovit cu degetele peste o scrisoare 
împăturită aşezată pe biroul său, cu sigiliul cu 
blazon desfăcut. Și-a ţuguiat buzele, mutându-și 
privirea de la nepotul său la mine și înapoi. 


-Ce am să vă spun nu trebuie să ajungă mai 
departe, a rostit el cu severitate. Curând toată 
lumea va afla despre asta, însă pentru moment... 


Am încercat să arborez o expresie discretă şi 
demnă de încredere; Jamie a încuviinţat uşor din 
cap, cu o nuanţă de nerăbdare. 


— Înălţimea Sa, prințul Charles Edward, a părăsit 
Roma şi va sosi în Franţa într-o săptămână, a spus 
abatele, aplecându-se uşor în faţă ca pentru a întări 
importanţa veştilor sale. 

Şi erau importante. James Stuart pusese la cale o 
încercare nereușită de a-şi recâștiga tronul în 
1715-— o operațiune militară prost gândită, care 
eşuase aproape imediat din cauza lipsei de 
susținere. De atunci, conform spuselor lui 
Alexander, exilatul James de Scoţia lucrase 
neobosit, scriind fără încetare confraților săi 
monarhi, în mod special vărului său, Louis al 
Franţei, reiterând legitimitatea pretenției sale la 
tronul Scoției şi al Angliei și poziția fiului său, 
prințul Charles, ca moştenitor al tronului. 


— Vărul său, regele Louis a fost îngrijorător de surd 
la aceste pretenţii îndreptățite, a spus abatele, 
încruntându-se spre scrisoare de parcă ar fi fost 
Louis în persoană. Dacă acum a început să 
realizeze care-i sunt responsabilitățile în această 
chestiune, e un motiv de mare bucurie în rândul 
celor care consideră sacru dreptul monarhic. 


Adică în rândul iacobiţilor, susținătorii lui James. 
Printre ei, şi abatele Alexander de la Abația Sainte 
Anne, născut Alexander Fraser de Scoţia. 


Jamie îmi povestise că Alexander era unul dintre 
cei mai activi corespondenți ai exilatului rege şi 
era la curent cu tot ce avea legătură cu cauza 
Stuarzilor. 


—E bine plasat pentru asta, mi-a explicat Jamie, 
discutând detaliile aventurii în care urma să 
pornim. Sistemul papal de mesagerie traversează 
Italia, Franța, Spania mai repede decât aproape 
oricare alt sistem. Şi mesageri papali nu pot fi 
chestionaţi de ofițerii guvernamentali de la graniţe, 
astfel încât scrisorile pe care ei le poartă sunt mai 
puţin expuse riscului de a fi interceptate. 


James de Scoția, exilat la Roma, era susținut în 
mare parte de Papă, care era extrem de interesat să 
vadă monarhia catolică restaurată în Anglia şi 

Scoţia. Așadar, cea mai mare parte a 
corespondenţei private a lui James era transmisă 
prin curier papal— şi trecută prin mâinile 
suporterilor loiali din ierarhia bisericească, precum 
abatele Alexander de la Sainte Anne de Beaupre, 
căruia i se putea încredința comunicarea cu 
susţinătorii regelui din Scoţia, cu un risc mai mic 
decât acela de a trimite scrisori deschise de la 
Roma la Edinburgh şi în Highlands. 


L-am urmărit pe Alexander cu interes cât timp ne-a 
expus importanța vizitei prințului Charles în 
Franţa. Un bărbat îndesat, cam de înălțimea mea, 
avea părul negru şi era mult mai scund decât 
nepotul său, însă aveau aceiaşi ochi uşor oblici, 
inteligența ascuţită şi talentul de a discerne esența 
ascunsă a lucrurilor, care părea să-i caracterizeze 
pe cei din familia Fraser pe care îi întâlnisem. 


— Aşadar, a încheiat el, mângâindu-şi barba 
castaniu-închis care îi acoperea obrazul, nu pot 
spune dacă Înălțimea Sa este în Franţa la invitaţia 
lui Louis sau a venit neinvitat, în numele tatălui 
său. 


-— Asta e o mică diferență, a remarcat Jamie, 
ridicând sceptic o sprânceană. 


Unchiul său a încuviinţat din cap, un zâmbet 
îngrijorat ivindu-se pentru o clipă în desişul bărbu 
sale. 


— E adevărat, flăcăule, a spus cu un accent scoțian 
abia perceptibil în engleza lui  protocolară 
obişnuită. Foarte adevărat. Şi de aceea tu şi cu 
soția ta puteți fi de ajutor dacă doriți. 


Propunerea era simplă: Maiestatea Sa regele James 
va suporta cheltuielile de călătorie şi o mică sumă 
dacă nepotul celui mai loial și mai stimat prieten al 
lui, Alexander, se va învoi să călătorească la Paris, 

pentru a-l asista pe fiul său, Inălţimea Sa prinţul 
Charles Edward, în orice chestiune în care acesta îi 
va cere ajutorul. 


Eram uluită. Iniţial intenționasem să călătorim la 
Roma pentru că acolo părea cel mai potrivit punct 
de plecare în expediția noastră al cărei scop era 
împiedicarea celei de-a doua răscoale iacobite — 
cea din 1745. Din propriile mele cunoştinţe de 
istorie, știam că răscoala, finanțată din Franţa şi 
dusă la îndeplinire de Charles Edward Stuart, avea 
să ajungă mult mai departe decât încercarea tatălui 
său din 1715, însă nu îndeajuns de departe. Dacă 
faptele aveau să evolueze așa cum credeam eu că 
vor evolua, trupele aflate sub comanda prinţului 
Charlie cel Frumos urmau să sufere o înfrângere 
catastrofală la Culloden în 1746, iar oamenii din 
Highlands aveau să resimtă repercusiunile acestei 
înfrângeri şi după două secole. 


Acum, în 1744, se părea că Charles însuși abia 
începea căutările de adepți în Franţa. Unde era mai 
potrivit să opreşti o rebeliune dacă nu alături de 
conducătorul ei? 


Am aruncat o privire spre James, care se uita peste 
umărul unchiului său la un mic altar așezat în zid. 
Privirile 1 s-au odihnit pe statueta poleită cu aur a 
Sfintei Anne şi pe mănunchiul mic de flori de seră 
aşezat la picioarele ei, în vreme ce era frământat de 
gânduri ascunse sub chipul lipsit de orice expresie. 
În cele din urmă a clipit o dată și i-a zâmbit 
unchiului său. 


-In orice chestiune va cere ajutorul? Da, a 
încuviinţat cu voce joasă, cred că pot face asta. 
Vom merge. 


Şi am mers. Dar în loc să ne îndreptăm direct spre 
Paris, coborâserăm de-a lungul coastei de la Sainte 

Anne la Le Havre, mai întâi pentru a ne întâlni cu 
vărul lui Jamie, Jared Fraser. 


Emigrant scoțian prosper, Jared se ocupa cu 
importul de vinuri şi alte băuturi tari chiar în Le 
Havre, unde îi ceruse lui Jamie să se întâlnească, 
atunci când Jamie îi scrisese pentru a-i spune că 
suntem în drum spre Paris. 


Suficient de odihnită acum, începea să mi se facă 
foame. Pe masă era mâncare; Jamie trebuie să îi fi 
cerut slujnicei să o aducă în vreme ce dormeam. 
Nu aveam halat de casă, însă mantia mea de 
călătorie era numai bună; m-am ridicat şi mi-am 
tras materialul călduros şi greu peste umeri înainte 
de a mă ridica să mă uşurez, să mai pun un lemn 
pe foc şi să mă așez la masă pentru un mic dejun 
întârziat. 


Am mestecat fericită chiflele şi şunca prăjită, 
însoţindu-le de o cană de lapte. Speram că Jamie 
era şi el hrănit aşa cum trebuie; insista că Jared era 
prieten bun, însă eu aveam îndoielile mele privind 
ospitalitatea unora dintre rudele lui Jamie, după ce 
le cunoscusem pe câteva. Într-adevăr, abatele 
Alexander ne primise cu bunăvoință- atât cât 
putea să îi omenească un om în poziția abatelui pe 
nepotul său proscris şi pe soția lui suspectă, sosiți 
pe neașteptate. Dar în timpul petrecut în toamna 
anului trecut la rudele lui James din partea mamei 
sale, cei din clanul Mackenzie de la Leoch, 
ajunsesem la un pas de a fi ucisă, când fusesem 
arestată şi condamnată pentru vrăjitorie. 


— Măcar e bine că Jared e din neamul Fraser, căci 
par ceva mai puţin primejdioşi decât rudele tale 
din partea MacKenzie, îi spusesem lui Jamie. Dar 
tu l-ai întâlnit vreodată în carne şi oase? 


—Am locuit împreună o vreme când aveam 
optsprezece ani, mi-a răspuns el, picurând ceară 

peste scrisoarea de răspuns şi apăsând inelul de 
nuntă al tatălui său peste ceara moale verzui- 
cenuşie care se întinsese pe hârtie. 


Un mic rubin caboşonat, montura sa era gravată cu 
deviza clanului Fraser: Je suis pret, sunt pregătit. 


— M-a găzduit când am venit la Paris să îmi termin 
şcoala şi am învăţat câte ceva despre lumea lui. A 
fost foarte bun cu mine; prieten de nădejde al tatei. 
Şi nimeni nu ştie mai multe despre societatea 
pariziană decât omul care îi vinde vinuri, a adăugat 
el, dezlipindu-şi inelul de pe ceara întărită. Vreau 
să stau de vorbă cu Jared înainte de a intra în 
curtea lui Louis alături de Charles Stuart; aş vrea 
să mă asigur că am o şansă de a putea ieși din nou, 
a încheiat el pe un ton grav. 


— De ce? Crezi că vor fi probleme? am întrebat. 
„Chestiunile în care ar solicita asistență Inălțimea 
Sa“ păreau a fi dintre cele mai variate. 


Mi-a zâmbit cu un aer îngrijorat. 


—Nu, nu mă aştept la nimic dificil. Dar ştii cum 
spune Biblia, englezoaico? „Nu-ţi pune nădejdea 
în prinți?“ 


S-a ridicat şi m-a sărutat iute pe frunte, vârându-şi 
inelul la loc în geanta de la cingătoare. 


-Şi cine sunt eu să  nesocotesc cuvântul 
Domnului? 


Mi-am petrecut după-amiaza citind una din cărțile 
despre plante pe care prietenul meu, Fratele 
Ambrose mi le pusese în braţe, drept cadou de 
despărțire, apoi am cârpit veșmintele rupte. 
Niciunul dintre noi nu avea multe haine şi deşi pe 
de o parte călătoriile cu puţine bagaje aveau 

avantajele lor, pe de altă parte, însemna că găurile 
din ciorapi şi tivurile descusute trebuiau imediat 
reparate. Trusa mea de cusut era aproape la fel de 
prețioasă pentru mine ca şi cufărul mic în care îmi 
tineam ierburile şi leacurile. 


Acul intra şi ieşea din pânză, sclhpind în lumina 
care intra pe fereastră. Mă întrebam cum merge 
vizita lui Jamie la Jared. De asemenea, eram chiar 
mai curioasă cum va fi prinţul Charles. Ar fi prima 
personalitate istorică importantă pe care o 
cunoscusem şi deşi nu eram atât de naivă încât să 
cred toate legendele care se ţesuseră (nu se 
țesuseră, ci se vor ţese, mi-am amintit în gând) în 
jurul lui, realitatea personajului rămânea un mister. 
Răscoala de la 1745 va depinde aproape în 
totalitate de personalitatea acestui tânăr— eşecul 
sau succesul ei. lar dacă aceasta va avea loc 
vreodată, depindea de eforturile unui alt tânăr, 
Jamie Fraser. Şi de ale mele. 


Eram încă absorbită de gândurile şi de cusutul meu 
când paşi grei pe coridor m-au trezit din visare, 
făcându-mă să conştientizez că se făcuse târziu; 
picăturile de gheaţă topită de la streșşini își 
încetiniseră ritmul pe măsură ce temperatura 
scăzuse şi razele soarelui ce apunea se oglindeau 
în ţurţurii care atârnau din acoperiş. Uşa s-a 
deschis şi Jamie a pășit în cameră. 


Mi-a zâmbit uşor, apoi s-a oprit deodată lângă 
masă, cu o expresie preocupată, ca şi cum ar fi 
încercat să îşi amintească ceva. Şi-a scos mantia, a 
împăturit-o şi a aşezat-o frumos peste tăblia 
patului, s-a îndreptat de spate, s-a îndreptat spre 
celălalt scaun, s-a aşezat cu o precizie uimitoare şi 
a închis ochii. 


Eu am rămas nemişcată, cu lucrul uitat în poală, 
urmărindu-l cu deosebit interes. După o clipă, a 

deschis ochii şi a zâmbit spre mine, însă nu a rostit 
nicio vorbă. S-a aplecat înainte, studiindu-mi 
trăsăturile feței cu mare atenţie, ca şi cum nu mă 
văzuse de săptămâni întregi. In cele din urmă, o 
expresie de profundă revelație i s-a aşternut pe 
chip și s-a relaxat, coborând umerii când și-a 
sprijinit coatele pe genunchi. 

— Whisky, a spus el cu o satisfacție imensă. 

— Inţeleg, am răspuns precaută. Mult? 


Şi-a scuturat lent capul dintr-o parte în cealaltă, de 
parcă ar fi fost foarte greu. Aproape că îi puteam 
auzi creierul legănându-se înăuntru. 


— Nu eu, a răspuns el foarte clar. Tu. 
— Eu? am întrebat indignată. 
— Ochii tăi, a spus el, zâmbindu-mi îngereşte. 


Ochii lui mă priveau molatic şi visător, tulburi ca 
un iaz cu păstrăvi într-o zi ploioasă. 


— Ochii mei? Ce legătură au ochii meu cu... 


— Sunt de culoarea whisky-ului din cel mai fin, 
când soarele îl luminează din spate. Azi-dimineaţă 
mă gândeam că sunt precum sherry-ul, dar mă 
înşelam. Nu sherry. E whisky. Asta e. 


Arăta atât de mulţumit de sine în timp ce vorbea, 
încât nu m-am putut împiedica să nu râd. 


— Jamie, eşti teribil de beat. Ce ai făcut? 
Expresia 1 s-a schimbat într-o încruntătură ușoară. 
— Nu sunt beat. 


— Ah, nu? 

Am lăsat deoparte lucrul şi am venit spre el, 
punându-i o mână pe frunte. Era rece şi umedă, 
deşi obrajii îi ardeau. Imediat şi-a încolăcit braţele 
în jurul mijlocului meu şi m-a tras mai aproape, 
împungându-mi uşor sânii cu vârful nasului. 
Emana un miros de băuturi amestecate precum o 
ceaţă — atât de puternic încât era aproape vizibil. 


— Vino la mine, englezoaico, a murmurat el. 
Iubirea mea, fata mea cu ochii de whisky. Vreau să 
fac dragoste cu tine. 


Deși mi se părea un discutabil cine cu cine avea să 
facă dragoste, nu am comentat. La urma urmelor 
nu conta motivul pentru care credea el că ajunge în 
pat, important era să ajungă acolo. M-am aplecat şi 
mi-am vârât un umăr sub braţul lui pentru a-l ajuta 
să se ridice, dar s-a aplecat ferindu-se şi s-a ridicat 
tacticos şi maiestuos pe propriile lui picioare. 


— N-am nevoie de ajutor, a spus el, întinzând braţul 
spre eşarfa de la gulerul cămăşii sale. Ţi-am spus 
că nu sunt beat. 


— Ai dreptate, am răspuns. „Beat“ nu e nici pe 
departe suficient pentru a descrie starea în care te 
afli. Jamie, te pişi pe tine de beat ce eşti. 


Şi-a coborât privirea spre kilt, plimbând-o apoi de- 
a lungul podelei şi în cele din urmă s-a uitat la 


cămaşa mea. 


— Ba nu, a negat el cu multă demnitate. M-am pişat 
deja afară. 


A făcut un pas în față, cu chipul radiind de 
pasiune. 


— Vino aici, englezoaico. Sunt gata. 

M-am gândit că „gata“ era prea mult spus. Îşi 
desfăcuse pe jumătate butoni și cămașa îi atârna 
strâmbă peste umeri, însă asta era tot ce părea să 
poată face de unul singur. 


Din alte puncte de vedere însă... pieptul lat era 
dezgolit, lăsând la vedere mica scobitură din 
centru unde eram obișnuită să îmi odihnesc 
obrazul, iar firele scurte şi creţe de păr se răsfirau 
vesele în jurul sfârcurilor. M-a văzut uitându-mă la 
el şi a întins braţul, prinzându-mi strâns mâna și 
ducând-o la pieptul lui. Era surprinzător de cald și 
m-am apropiat instinctiv de el. Şi-a încolăcit 
celălalt braţ în jurul meu şi s-a aplecat să mă 
sărute. M-a sărutat atât de pasional, încât am 
amețit puțin, doar simţindu-i respirația. 


— Prea bine, am spus râzând, dacă ești gata, atunci 
sunt şi eu. Dar lasă-mă să te dezbrac întâi; mi-a 
ajuns cât am cusut haine astăzi. 


A rămas nemişcat în vreme ce îi dădeam hainele 
Jos, abia schițând un gest. Nu a făcut nicio mișcare 
nici când m-am dezbrăcat la rândul meu şi am dat 
plapuma la o parte. 


M-am urcat în pat şi m-am întors să-l privesc, 
roşcovan şi magnific în strălucirea apusului. Era 
bine făcut, ca o statuie grecească, cu nasul lung şi 
pomeţii obrajilor ridicați precum profilele de pe 
monedele romane. Buzele late și moi zâmbeau 
visător, iar ochii oblici priveau pierduţi în 
depărtări. Era perfect imobil. L-am privit cu o 
oarecare îngrijorare. 


— Jamie, am spus, cum anume îți dai seama când 
ești beat? 


Trezit din reverie de vocea mea, s-a aplecat într-o 


parte gata să se prăbușească, dar s-a sprijinit de 
polita șemineului. Privirea i-a rătăcit prin cameră, 

apoi s-a oprit pe chipul meu. Pentru o clipă, ochii 
i-au sclipit — clari, lucizi, inteligenți. 


— Ah, floare la ureche, englezoaico. Atât timp cât 
te poți ţine pe picioare, nu eşti beat. 


A dat drumul poliţei, a făcut un pas spre mine şi s- 
a prăbuşit încet peste șemineu, cu privirea goală şi 
un zâmbet lat şi dulce pe chipul visător. 


— Ah! am spus. 


Cântatul cocoşilor de afară şi zgomotul oalelor de 
dedesubt m-au trezit imediat după răsăritul 
soarelui, a doua zi dimineaţa. Bărbatul de lângă 
mine s-a scuturat, trezindu-se deodată, apoi s-a 
oprit ca şi cum mișcarea bruscă l-ar fi lovit în 
moalele capului. 


M-am ridicat într-un cot să-l examinez. Nu era rău 
deloc, mi-am spus critic în sinea mea. Pleoapele îi 
erau strâns închise, ferindu-i ochii de razele de 
soare, iar părul îi stătea zbârlit în toate direcțiile 
precum țepii unui arici, însă pielea îi era palidă şi 
curată, iar mâinile care strângeau plapuma nu 
tremurau. 


Am ridicat o pleoapă, analizându-i ochiul şi am 
spus jucăuş: 


— E cineva acasă? 


Ochiul geamăn al celui pe care-l examinam s-a 
deschis, adăugând o căutătură amenințătoare 
primului. Mi-am retras mâna și i-am zâmbit 
fermecător. 


— Bună dimineaţa. 

— Asta e o chestiune foarte subiectivă, englezoaico, 
a comentat el şi a închis din nou amândoi ochii. 


— Ai idee măcar cât de mult cântăreşti? l-am 
întrebat ca fapt divers. 


— Nu. 


Bruscheţea răspunsului mi-a sugerat nu doar că nu 
ştia, ci că nici măcar nu îi păsa. Dar eu nu m-am 
dat bătută. 


— Undeva în jur de nouăzeci şi cinci de kilograme, 
aş spune. Cam cât cântărește un porc mistreţ 
numai bun. Din păcate, nu am avut niciun hăitaș la 
dispoziție să te atârne cu capul în jos de o ţeapă și 
să te care acasă, până la afumătoare. 


Un ochi s-a deschis din nou, privindu-mă gânditor, 
apoi s-a îndreptat spre şemineul din celălalt capăt 
al camerei. Un colţ al buzelor s-a ridicat într-un 
zâmbet involuntar. 


— Cum ai reușit să mă cari în pat? 

— Nu te-am cărat. Nu te-am putut mișca, deci te-am 
învelit pur şi simplu cu o pătură şi te-am lăsat 
acolo. Te-ai trezit la un moment dat şi te-ai târât în 


pat pe picioarele tale cândva, în toiul nopţii. 


Jamie a părut surprins şi a deschis din nou celălalt 
ochi. 


— Serios? 


Am încuviințat din cap şi am încercat să îi 
netezesc părul ciufulit în toate direcțiile deasupra 
urechii stângi. 


— O, da. Erai foarte hotărât. 


— Hotărât? 

S-a încruntat, pe gânduri, după care s-a întins, 
aruncându-și braţele deasupra capului. Apoi a 
tresărit speriat. 

— Nu se poate! N-aveam cum! 

— Ba ai avut cum. De două ori. 

A mijit ochii în jos spre piept, parcă încercând să 
găsească o confirmare a acestei afirmaţii 
improbabile, apoi şi-a ridicat din nou privirea spre 


mine. 


— Adevărat? In cazul ăsta, nu e drept; eu nu-mi 
amintesc nimic. 


A şovăit un moment, privindu-mă timid. 


— Deci a fost bine? Sper că nu am făcut vreo 
prostie. 


M-am întins lângă el şi mi-am sprijinit capul în 
curba umărului său. 


— Nu, nu aş putea spune că ai făcut vreo prostie. In 
schimb nici nu prea aveai chef de vorbă. 


— Mulţumeşte-i lui Dumnezeu pentru micile 
bucurii, a spus el şi un râs înfundat i-a zguduit 
pieptul. 


— Mm. Uitaseşi să mai vorbeşti. Nu ştiai decât , te 
iubesc“ şi ai spus-o de foarte multe ori. 


Râsul s-a auzit din nou, de data asta mai tare. 
— Ah, da? Păi, cred că se putea și mai rău. 
A tras aer în piept, apoi s-a oprit. Şi-a întors capul 


şi a mirosit suspicios smocul roşcovan de păr de 
sub braţul ridicat. 

— Iisuse! a exclamat el, încercând să mă împingă 
într-o parte. Eu în locul tău nu mi-aş pune capul 
aproape de subsuoara mea. Miros ca un porc mort 
de-o săptămână. 


-Şi pe urmă murat în brandy, am completat, 
ghemuindu-mă mai aproape. Cum Dumnezeu ai 
reuşit să ajungi atât de ... ă, împuţit de beat? 


— Ospitalitatea lui Jared. 


S-a aşezat pe perne cu un oftat adânc, cu braţul 
petrecut pe după umărului meu. 


— M-a dus să îmi arate depozitele lui de la docuri. 
Şi crama unde ține vinurile vechi şi rare şi brandy- 
ul portughez şi romul jamaican, mi-a povestit el 
strâmbându-se uşor pe măsură ce îşi amintea. 
Vinul nu a fost chiar rău, pentru că doar îl guști și 
după ce te saturi să îl plimbi prin gură, îl scuipi. 
Dar nu ne-a lăsat inima să irosim brandy-ul în felul 
ăsta. Oricum, Jared susține că nu poți aprecia 
brandy-ul cu adevărat dacă nu îl lași să îţi alunece 
pe gât în jos. 


— Şi voi cât aţi apreciat? am întrebat, curioasă. 


— Am pierdut socoteala pe la jumătatea celei de-a 
doua sticle. 


Chiar în acel moment a început să bată clopotul 
unei biserici, pentru slujbă. Jamie a sărit drept în 
capul oaselor, cu ochii țintă la geamul luminat de 
razele strălucitoare ale soarelui. 


— Iisuse, englezoaico! Cât e ora? 
— Cam şase, cred, am răspuns, nedumerită. De ce? 


S-a relaxat uşor, deşi a rămas ridicat în capul 
oaselor. 

—Ah, e bine atunci. Mi-era teamă că băteau 
clopotele pentru Angelus. Pierdusem noţiunea 
timpului. 


— Te cred. Dar contează? 


Într-o explozie de energie, a aruncat deoparte 
plapuma şi s-a ridicat. O clipă s-a legănat, dar şi-a 
păstrat echilibrul, deşi s-a apucat cu mâinile de 
cap, pentru a se asigura că e încă ataşat de restul 
trupului. 


— Da, a spus el, rămânând o secundă fără respiraţie. 
Avem o întâlnire în dimineaţa asta pe docuri, la 
depozitele lui Jared. Amândoi. 


— Adevărat? 


M-am dat jos din pat la rândul meu şi am bâjbâit 
după oala de noapte de sub pat. 


-Dacă vrea să termine treaba, nu cred că își 
doreşte să aibă martori. 


Capul lui Jamie s-a ițit prin gura cămăşii, cu 
sprâncenele ridicate. 


— Ce treabă să termine? 


— Păi, majoritatea rudelor tale par să vrea să te 
ucidă; de ce nu şi Jared? A reușit deja să te 
otrăvească, după câte se pare. 


— Foarte hazliu, englezoaico, mi-a răspuns el fără 
umor. Ai ceva decent cu care să te îmbraci? 


În timpul călătoriilor noastre purtasem o rochie din 
serj gri foarte rezistent, achiziționată prin 
amabilitatea binefăcătorului Abației Sainte Anne, 
însă mai aveam și rochia cu care scăpasem din 
Scoţia, un dar de la Lady Annabelle MacRannoch. 

Dintr-o catifea de un verde precum frunza, mă 
făcea să par destul de palidă, însă era suficient de 
elegantă. 


— Cred că am o rochie, dacă nu are prea multe pete 
de apă sărată pe ea. 


Am îngenuncheat lângă micul cufăr de călătorie, 
despăturind catifeaua verde. Îngenunchind lângă 
mine, Jamie a ridicat repede capacul cutiei cu 
medicamente, studiind şirurile de flacoane, cutiuţe 
şi ierburi învelite în pânză. 


— Al ceva aici pentru o durere de cap foarte 
afurisită, englezoaico? 


Am privit înăuntru peste umărul lui, apoi am întins 
braţul şi am atins un flacon. 


— Voronicul ar putea ajuta, deşi nu e cel mai bun. 
Şi nişte ceai de salcie cu seminţe de fenicul merge 
destul de bine, dar durează ceva timp până fierbe. 
Uite ce... îți prepar o reţetă pentru ficat cirotic? 
Imediat îţi trece mahmureala. 


Şi-a coborât spre mine ochii albaştri, suspicioşi. 
— Sună groaznic! 


— Chiar este, am răspuns veselă. Dar o să te simţi 
mai bine după ce vomiţi. 


— Aha. 


S-a ridicat şi a împins oala de noapte spre mine cu 
piciorul. 


— Vomitatul dimineaţa e treaba ta, englezoaico, a 
spus el. Hai la treabă și pe urmă îmbracă-te. Eu o 
să suport durerea. 

Jared Munroe Fraser era un bărbat scund, uscăţiv, 
cu ochii negri, care semăna uluitor de bine cu vărul 
său de departe, Murtagh, bărbatul din clanul Fraser 
care ne însoţise până la Le Havre. Când l-am văzut 
pentru prima dată pe Jared stând maiestuos în uşile 
deschise ale depozitului său, astfel încât şirurile de 
hamali cărând lăzi erau obligate să îl ocolească, 
asemănarea era atât de puternică încât am clipit de 
câteva ori şi m-am frecat la ochi. Murtagh, din câte 
ştiam eu, era încă la han, unde îngrijea un cal olog. 


Jared avea aceleași laţe întunecate şi aceiași ochi 
pătrunzători, aceeaşi siluetă atletică, precum a unei 
maimuțe. Dar aici se oprea asemănarea, căci pe 
măsură ce ne-am apropiat, Jamie făcându-mi 
galant loc prin mulțime cu coatele și umerii, am 
început să văd deosebirile dintre cei doi bărbaţi. 
Chipul lui Jared era alungit, mai degrabă decât 
colțuros, cu un nas cârn şi vesel care pur şi simplu 
anula aerul maiestuos conferit de la distanţă de 
tinuta excelent croită şi de alura ţanţoşă. Un 
comerciant de succes şi nu un hoț de vite, ştia de 
asemenea să zâmbească — nu ca Murtagh, a cărui 
expresie naturală era una acră şi încruntată — şi un 
zâmbet larg de bun venit i-a luminat chipul în 
vreme ce noi ne croiam drum spre el, împingând în 
stânga şi în dreapta pe rampă. 


— Draga mea! a exclamat el, apucându-mă de braţ 
şi smucindu-mă fără prea multă ceremonie din 
calea a doi docheri ce rostogoleau un butoi 
gigantic prin uşa masivă. Ce încântare să te cunosc 
în cele din urmă! 


Butoiul s-a lovit cu zgomot de scândurile din 
rampă şi auzeam  clipocitul conținutului 
rostogolindu-se când a trecut pe lângă mine. 


- Poţi face asta cu romul, a precizat Jared, 
urmărind cu privirea înaintarea greoaie a butoiului 

imens printre obstacolele depozitului. Dar nu 
același lucru îl poţi face cu vinul. Întotdeauna eu îl 
duc pe sus, la fel şi pe cel îmbuteliat. De fapt, 
tocmai mă pregăteam să plec să văd un nou 
transport de Belle Rouge. Poate doriți să mă 
însoțiți? 


I-am aruncat o privire lui Jamie, care a încuviințat 
din cap şi am pornit îndată pe urmele lui Jared, 
păşind cu grijă prin mulțimea de butoaie mai mici 
şi mai mari, căruţe și roabe, şi printre bărbaţi şi 
băieţi de toate înfățişările cărând cupoane de stofă, 
cutii cu grâne şi tot soiul de alimente, rulouri de 
cupru bătut cu ciocanul, saci cu făină şi tot soiul de 
produse ce puteau fi transportate cu vaporul. 


Le Havre era un centru important de transport 
naval şi docurile erau inima oraşului. Un 
debarcader lung şi solid construit se întindea pe 
aproape patru sute de metri în jurul marginii 
portului, din care ieșeau docuri mai mici, de-a 
lungul cărora erau ancorate corăbii cu trei catarge 
şi brigantine, bărci de pescuit cu fundul plat şi mici 
galere; o gamă întreagă de nave care aprovizionau 
Franţa. 


Jamie mă ţinea strâns de braţ, pentru a mă trage 
mai bine din calea cărucioarelor, a butoaielor 
rostogolindu-se înainte şi înapoi şi a 
comercianților neatenţi și a marinarilor care nu 
păreau înclinați să se uite pe unde merg, ci mai 
degrabă să se lase în voia sorții pentru a-şi croi 
drum prin învălmășeala de pe docuri. 


În vreme ce înaintam de-a lungul cheiurilor, Jared 
striga amabil în urechea mea din cealaltă parte, 
arătându-mi în trecere lucruri care mă puteau 
interesa şi îmi povestea istoria şi patronajul 
diverselor vase, într-o manieră dezlânată, cu o 
voce sacadată. Arianna, spre care ne îndreptam, 

era de fapt unul dintre vasele din proprietatea lui 
Jared. Vasele, am înțeles, puteau aparține unui 
singur proprietar, cel mai adesea unei companii de 
comercianți care le dețineau colectiv sau, 
ocazional, unui căpitan care contracta vasul, 
echipajul şi serviciile pentru un voiaj. Văzând 
numărul de vase deţinute de o companie 
comparativ cu relativ puţinele vase aflate în 
proprietate personală, am început să îmi formez o 
părere respectuoasă despre afacerile lui Jared. 


Arianna se afla în mijlocul unui rând de vase 
ancorate, în apropierea unui depozit larg cu 
numele FRASER pictat pe el în litere văruite în alb 
şi aplecate într-o parte. Văzând numele, am simţit 
o vagă euforie destul de stranie, un sentiment subit 
de alianță şi familie, odată ce am realizat că 
împărțeam același nume şi cu el, o legătură 
subînțeleasă cu cei care îl purtau. 


Arianna era un vas cu trei catarge, cu o lungime de 
aproximativ optsprezece metri şi un fund lat. Într-o 
parte a vasului tronau două tunuri îndreptate spre 
doc; pentru cazurile în care ar fi fost atacați pe 
mare, am bănuit. Pe punte mișunau o mulțime de 
bărbaţi, probabil fiecare cu treaba lui, deşi arăta ca 
un mușuroi de furnici sub asediu. 


Toate pânzele erau strânse şi legate, însă fluxul 
clătina uşor vasul, legănând bompresul spre noi. 
Era decorat cu o figură cu o înfăţişare destul de 
încruntată; cu formidabilul ei piept dezgolit şi 
buclele încâlcite, acoperită în întregime cu sare, 
femeia părea că nu agreează prea mult aerul marin. 


—O frumuseţe, nu-i așa? a întrebat Jared, făcând 
un gest amplu cu braţul. 


Am bănuit că se referea la vas şi nu la statuetă. 


— Foarte frumos, a încuviinţat Jamie politicos. 

I-am surprins privirea pironită pe linia apei, lângă 
vas, unde valurile mici şi cenușii-întunecat se 
loveau de carenă. Expresia chipului său trăda 
faptul că spera să nu fie obligat să urce la bord. Un 
războinic neînfricat, strălucitor, îndrăzneţ şi viteaz 
în luptă, Jamie Fraser nu se împăca deloc cu viaţa 
pe mare. 


Nefiind nici pe departe unul dintre scoţienii aceia 
încercaţi de ape, exploratori care vânau balenele de 
la Tarwathie sau care înconjurau Pământul în 
căutare de bogății, Jamie suferea de rău de mare 
atât de acut, încât călătoria noastră peste Canal în 
decembrie aproape că îl omorâse, slăbit cum era de 
efectele torturii şi ale închisorii. Și deși orgia 
bahică de ieri cu Jared nu intra în aceeaşi 
categorie, era greu de crezut că îl făcuse ceva mai 
rezistent pe mare. Vedeam amintirile întunecate 
traversându-i chipul în vreme ce îl asculta pe vărul 
său preaslăvind robusteţea şi viteza Ariannei şi m- 
am apropiat suficient încât să îi pot şopti: 


— Nici măcar acum, când e ancorată? 
— Nu ştiu, englezoaico, a răspuns el, aruncând spre 
vas o privire în care se amestecau armonios 


dezgustul şi resemnarea. Dar cred că vom afla 
curând. 


Jared era deja la jumătatea pasarelei, salutându-l 
pe căpitan cu strigăte vesele de bun găsit. 


— Dacă încep să mă înverzesc, te poţi preface că 
leşini sau ceva de genul ăsta? Aş face o impresie 
jalnică dacă aş vomita pe pantofii lui Jared. 


L-am bătut uşor cu palma peste braţ, liniştindu-l. 


— Nu-ţi face griji. Am încredere în tine. 

— Nu depinde de mine, a spus el cu o ultimă privire 
de rămas-bun spre pământul ferm, ci de stomacul 
meu. 


Vasul rămânea însă confortabil de stabil sub tălpile 
noastre şi atât Jamie, cât şi stomacul lui s-au 
achitat remarcabil de sarcină, ajutați poate şi de 
coniacul cu care ne-a servit căpitanul. 


-Bună marfă! a comentat Jamie, trecându-și o 
clipă paharul pe sub nas şi închizând ochii, 
încântat de parfumul aromat și bogat. Portughez, 
nu-i aşa? 


Jared a râs încântat și 1-a dat un ghiont căpitanului. 


— Vezi, Portis? Ţi-am spus eu că are fler? Nu l-a 
mai gustat decât o dată înainte. 


Mi-am mușcat obrazul, evitând privirea lui Jamie. 
Căpitanul, un tip solid, cu înfăţişare zburlită, părea 
plictisit, dar a făcut o grimasă politicoasă în 
direcția lui Jamie, dezvelindu-și trei dinți din aur. 
Un bărbat căruia îi plăcea să își ţină averea la 
purtător. 


— Ung, a spus el. Asta-i flăcăul care o să-ţi ţină 
santinelele uscate, eh? 


Jares a părut deodată ruşinat, obrajii colorându-se 
uşor pe sub pielea tăbăcită. Am băgat de seamă cu 
fascinaţie că una din urechi îi era găurită pentru un 
cercel și m-am întrebat ce soi de activităţi duseseră 
la actualul său succes comercial. 


— Da, păi, a spus el, trădându-și pentru întâia dată 
uşorul accent scoțian, asta rămâne de văzut. Dar 


cred... 


A aruncat o privire prin port spre activitatea de pe 
doc, apoi spre paharul căpitanului, golit din trei 

înghițituri în timp ce noi, ceilalți, abia sorbeam. 


—Ă... ştii ce, Portis, pot folosi puţin cabina 
dumitale? Aş dori să stau niţel de vorbă cu nepotul 
meu și soția lui... şi văd că magazia de la pupa 
pare să aibă probleme cu plasele de cargo, după 
cum se aude. 


Observaţia măiestrit adăugată a fost suficientă 
pentru a-l face pe căpitanul Portis să ţâşnească din 
cabină precum un mistreţ înfuriat, glasul răgușit 
ridicat într-o tiradă spamolo-franceză pe care spre 
norocul meu nu am înţeles-o. Jared a făcut uşor 
câțiva paşi spre uşă şi a închis-o cu fermitate în 
urma siluetei  mătăhăloase a căpitanului, 
diminuând substanțial nivelul sunetelor. S-a întors 
spre măsuţa căpitanului şi ne-a umplut încă o dată 
ceremonios paharele înainte de a vorbi. Apoi şi-a 
mutat privirea de la Jamie la mine şi a zâmbit din 
nou, cu o dezaprobare de sine șarmantă. 


— E puțin mai din scurt decât aş fi vrut să vorbesc 
despre acest subiect, a început el, dar văd că bunul 
meu căpitan m-a cam dat de gol. Adevărul este 
că... 


A ridicat paharul astfel încât mişcările valurilor din 
port au făcut să tremure brandy-ul, aruncând petice 
sclipitoare de lumină fremătândă de pe feroneria 
din alamă a cabinei. 


—... am nevoie de un om. 


A închinat paharul în onoarea lui James, apoi l-a 
dus la buze şi l-a dat pe gât. 


— Un om de încredere, a subliniat el, coborându-și 
paharul. Vezi dumneata, draga mea, a continuat el 
făcând o plecăciune spre mine, am acum ocazia de 
a face o investiție excepțională într-o nouă 
podgorie în regiunea Moselle. Dar pentru 

evaluarea ei nu mă pot încrede într-un subordonat; 
aş avea nevoie să văd facilitățile cu ochii mei și să 
avizez lucrările de dezvoltare. O asemenea 
întreprindere ar cere câteva luni. 


A privit gânditor în pahar, învârtind uşor lichidul 
brun şi parfumat astfel încât aroma lui a umplut 
cabina înghesuită. Eu abia băusem câteva 
înghițituri din propriul meu pahar, dar începusem 
să mă simt uşor amețită, mai degrabă din cauza 
agitației decât din cauza băuturii. 


—E o ocazie prea bună pentru a fi ratată, a spus 
Jared. Şi mai e şi ocazia de a face câteva contracte 
bune cu podgoriile de-a lungul Ronului; produsele 
de acolo sunt excelente, dar relativ rare în Paris. 
Dumnezeule, s-ar vinde printre nobili precum 
zăpada vara! 


Ochii lui vicleni şi negri au sclipit o clipă, cuprinși 
de vise de agoniseală, apoi au strălucit veseli când 
a privit spre mine. 


— Insă... a spus el. 


— Insă, am terminat eu în locul lui, nu îţi poţi lăsa 
afacerile aici fără o mână sigură care să le ţină în 
frâu. 


-— Pe cât de frumoasă şi fermecătoare, pe atât de 
inteligentă! Te felicit, vere. 


A înclinat un cap bine îngrijit spre Jamie, o 
sprânceană ridicată în semn de încuviinţare veselă. 


— Mărturisesc că nu prea ştiam cum să procedez, a 
spus el, aşezând paharul pe măsuţă cu aerul unui 
om care pune deoparte frivolitatea socială pentru a 
se ocupa de treburi serioase. Dar când mi-ai scris 
de la Sainte Anne spunându-mi că intenţionezi să 
vizitezi Parisul... 

A şovăit o clipă, apoi i-a zâmbit lui Jamie, 
fluturând stângace din mâini. 


— Știind că tu, flăcăule, a spus el înclinând capul 
spre Jamie, ai talent la afaceri, am fost înclinat din 
toată inima să consider sosirea ta drept un răspuns 
la rugăciunile mele. Cu toate acestea, m-am gândit 
că poate ar trebui să ne întâlnim mai întâi să ne 
reapropiem înainte de a mă încumeta să îți fac o 
propunere categorică. 


Vrei să spui că te-ai gândit că ar fi mai bine să vezi 
cât de prezentabilă eram eu, am comentat cinic în 
sinea mea, însă i-am zâmbit. Am prins privirea lui 
Jamie şi una din sprâncenele lui a tresărit. Era 
evident săptămâna propunerilor. Pentru un proscris 
lipsit de avere şi o presupusă spioană englezoaică, 
serviciile noastre păreau a fi la mare căutare. 


Propunerea lui Jared era mai mult decât generoasă; 
drept răsplată pentru următoarele şase luni în care 
Jamie îi va conduce afacerile pe teritoriul Franţei, 
Jared nu doar se oferea să îi plătească un salariu, 
dar ne punea la dispoziţie casa lui din Paris, cu 
personal cu tot. 


— Nu este nicio problemă, niciuna, a intervenit el 
când Jamie a încercat să protesteze la auzul acestui 
detaliu. 


Şi-a apăsat vârful nasului cu un deget, zâmbindu- 
mi fermecător. 


— O femeie drăguță găzduind dineuri este un bun 
de mare preţ pentru un comerciant de vinuri, vere. 
Nici nu ai idee cât vin poţi vinde dacă le dai ocazia 
clienților să îl deguste mai întâi. Nu, a spus el 
clătinând hotărât din cap, va fi un mare serviciu 
pentru mine dacă soția ta nu va fi deranjată să 
întrețină viaţa socială. 

Gândul de a găzdui dineuri pentru societatea 
pariziană era destul de înspăimântător. Jamie s-a 
uitat spre mine, ridicând din sprâncene interogativ, 
dar eu, înghițind cu greu, am zâmbit, încuviinţând 
din cap. Era o ofertă bună; dacă el se simţea 
suficient de competent să se ocupe de o afacere 
importantă, eu puteam măcar să comand cina şi să 
îmi pun la punct franceza pentru a purta 
conversații ușoare. 


— Nu e niciun deranj, am murmurat, însă Jared îmi 
luase înclinarea frunți drept învorală şi a 
continuat, privindu-l pe Jamie cu ochii lui negri, 
plini de însuflețire. 


— Şi pe urmă, m-am gândit că poate vei avea 
nevoie de un stabiliment de vreun fel, pentru 
celelalte interese care te duc la Paris. 


Jamie a zâmbit evaziv, la care Jared a râs scurt şi a 
ridicat paharul de brandy. Fiecare primiserăm de 
asemenea câte un pahar cu apă pentru curăţarea 
gurii între sorbituri şi Jared a tras unul aproape de 
el cu cealaltă mână. 


— Aşadar, să toastăm! a exclamat el. Pentru 
asocierea noastră, vărule... şi pentru Maiestatea 
Sa! 


A ridicat paharul de brandy drept salut, apoi l-a 
trecut ostentativ peste paharul cu apă şi l-a dus la 
buze. 


Am urmărit cu surprindere gestul lui neobișnuit, 
dar după toate aparențele, acesta avea o oarecare 
semnificație pentru Jamie, căci i-a zâmbit lui 
Jared, şi-a ridicat propriul pahar şi l-a trecut peste 
apă. 


— Pentru Maiestatea Sa! a repetat el. 

Apoi, văzându-mă cum îl priveam nedumerită, a 
zâmbit şi a explicat: 


— Pentru Maiestatea Sa de peste apă, englezoaico! 


— Poftim? am întrebat, apoi mi-am dat seama ce 
voia să spună. Ah! 


Regele de peste apă, adică regele James. Ceea ce 
explica oarecum nevoia bruscă a tuturor de a ne 
vedea pe mine şi pe Jamie stabiliți la Paris, situație 
care altfel ar fi părut o coincidență cusută cu aţă 
albă. 


Dacă şi Jared era iacobit, atunci corespondenţa lui 
cu abatele Alexander era foarte probabil mai mult 
decât întâmplătoare; era posibil ca scrisoarea lui 
Jamie anunțând sosirea noastră să fi ajuns 
împreună cu o scrisoare din partea lui Alexander, 
explicându-i misiunea din partea regelui James. Şi 
dacă prezenţa noastră la Paris se potrivea cu 
planurile personale ale lui Jared, cu atât mai bine. 
Cu un respect neașteptat față de reţeaua iacobită, 
mi-am ridicat propriul pahar şi am băut în 
sănătatea Maiestăţii Sale peste apă şi pentru noul 
nostru parteneriat cu Jared. 


Pe urmă Jared şi James au început o discuţie 
despre afacere şi nu după mult timp stăteau 
aplecați deasupra unor coli de hârtie scrise cu 
cerneală, evident declaraţii de încărcare şi de 
transport de mărfuri pe navă. Micuța cabină 
duhnea a tutun, aburi de brandy şi marinari 
nespălați şi începeam din nou să mă simt uşor 
ameţită. Înţelegând că nu va fi nevoie de mine o 
vreme, m-am ridicat pe tăcute şi am ieşit pe punte. 


Cu băgare de seamă am evitat altercaţia care încă 
era în toi în jurul trapei magaziei de la pupa şi mi- 
am croit drum printre rotocoalele de funie şi 
obiecte pe care le-am luat drept cavile, şi m-am 

îndreptat împiedicându-mă peste maldăre de pânză 
de catarg spre un loc liniștit de la proră. De acolo, 
vedeam întreaga panoramă a portului. 


M-am aşezat pe un cufăr de lângă balustradă, 
savurând briza sărată şi aromele de gudron şi de 
peşte ale portului şi ale vaselor pescăreşti. Era încă 
răcoare, dar cu mantia strâns înfășurată în jurul 
meu îmi era destul de cald. Vasul se legăna ușor, 
ridicându-se odată cu mareea; vedeam smocurile 
de alge de pe pilonii docurilor ridicându-se și 
învârtindu-se, ascunzând peticele întunecate şi 
sclipitoare de valve de midi care creşteau printre 
ele. Gândul la midu mi-a amintit de midiile fierte 
cu unt pe care le servisem la cină cu o seară înainte 
şi dintr-odată mi s-a făcut foame. Contrastele 
absurde ale sarcinii mă ţineau întotdeauna 
conştientă de digestia mea; dacă nu vomam, eram 
lihnită de foame. Gândul la mâncare m-a făcut să- 
mi imaginez meniuri, care m-au dus mai departe la 
ideea dineurilor pe care le menţionase Jared. 
Petreceri, nu? Părea o cale neobişnuită de a începe 
misiunea de salvare a Scoției, dar la urma urmelor, 
nici nu îmi venea în minte o idee mai strălucită. 


Cel puţin dacă îl aveam pe Charles Stuart în faţa 
mea, la masă, în timpul unui dineu, puteam să stau 
cu ochii pe el, mi-am spus în minte, zâmbind în 
sinea mea la glumă. Dacă dădea vreun semn că ar 
putea sări pe un vas care să îl ducă în Scoţia, în 
puteam strecura ceva în supă. Poate că nu era chiar 
atât de distractiv, la o adică. Gândul mi-a amintit 
de Geillis Duncan şi mi-a pierit zâmbetul. Soția 
perceptorului din Cranesmuir îşi ucisese soţul 
strecurându-i pudră de cianură în mâncare în 
timpul unui banchet. Acuzată de vrăjitorie la scurt 
timp după aceea, fusese arestată în timp ce eu eram 
cu ea, şi fuseserăm duse la judecată împreună; 
judecată de care mă salvase Jamie. Amintirile celor 
câteva zile petrecute în groapa întunecată şi rece a 


188 


hoților din Cranesmuir erau încă foarte proaspete 
în mintea mea și vântul care sufla mi s-a părut 
deodată foarte rece. 


Tremuram şi nu doar din cauza frigului. Nu mă 
puteam gândi la Geillis Duncan fără să simt un fior 
rece pe şira spinării. Nu mă îngrozise doar ce 
făcuse, dar şi ce fusese ea. O iacobită; una a cărei 
susţinere a cauzei Stuarzilor fusese destul de strâns 
împletit cu nebunia. Mai rău decât atât, era şi ea ce 
eram şi eu — o călătoare prin cercul de pietre. 


Nu ştiam dacă venise în trecut la fel ca mine 
printr-o pură întâmplare sau călătoria ei fusese 
deliberată. Şi nici nu ştiam cu siguranţă de unde 
venise. Dar ultima imagine pe care o aveam cu ea, 
urlând sfidător la judecătorii care o condamnaseră 
la rug, era a unei femei frumoase și înalte, cu 
braţele întinse spre cer, dintre care unul purta 
cicatricea rotundă şi trădătoare a unui vaccin. Am 
întins instinctiv mâna spre peticul micut de piele 
întărită de pe braţ, pe sub faldurile reconfortante 
ale mantiei și m-am cutremurat simţindu-l. 


Gândul mi-a fost distras de la aceste amintirii 
nefericite de o zguduire crescândă pe dana de 
acostare de lângă a noastră. O mulțime de oameni 
se strânseseră lângă pasarela unui vas şi toată 
lumea striga şi se îmbulzea. Nu era o luptă; am 
privit într-acolo, punându-mi mâna streaşină la 
ochi, dar nu am văzut să se împartă lovituri. În 
schimb, cineva încerca să-şi croiască drum prin 
mulțimea fremătândă spre uşile unui depozit mare 
din capătul de sus al cheiurilor. Mulțimea însă 
rezista  încăpățânată tuturor acestor eforturi, 
strângându-se imediat laolaltă precum valurile 
după fiecare încercare de a o despica. 


Jamie a apărut deodată în spatele meu, urmat 
îndeaproape de Jared, care a mijit ochii spre scena 

de dedesubt. Absorbită de strigăte, nu îi auzisem 
urcând din cabină. 


— Ce s-a întâmplat? 


M-am ridicat şi m-am sprijinit de Jamie, încercând 
să mă țin pe picioare sub mișcarea tot mai 
accentuată a vasului. Atât de aproape de el, îi 
simţeam parfumul pielii; se spălase la han şi 
mirosea a curat, deși încins de soare şi uşor prăfuit. 
Din câte observasem în ultima vreme, simţul acut 
al mirosului era un alt efect al sarcinii; îi puteam 
distinge mirosul chiar şi prin miriada de arome 
grele ale portului, la fel cum poţi auzi o voce 
şoptindu-ţi în ureche în mijlocul unei mulțimi 
gălăgioase. 


— Nu ştiu. O problemă cu celălalt vas, din câte se 
pare. 


A coborât braţul și m-a apucat de cot pentru a mă 
sprijini. Jared s-a întors și a lătrat un ordin într-o 
franceză guturală spre unul din marinarii din 
apropiere. Bărbatul s-a conformat imediat, a sărit 
peste balustradă şi a alunecat de-a lungul uneia din 
sfori până pe chei, coada gudronată legănându-se 
spre apă. L-am urmărit de pe punte cum s-a 
alăturat mulțimii, a împuns un alt marinar în coaste 
şi a primit un răspuns, acompaniat de gesturi 
elocvente. 


Jared a încruntat sprâncenele în vreme ce omul cu 
coadă s-a urcat pe pasarela aglomerată. Marinarul 
1-a spus ceva în aceeaşi franceză guturală, prea iute 
pentru înţelesul meu. După o conversaţie de câteva 
cuvinte, Jared s-a întors deodată şi a venit lângă 
mine, braţele suple strângând balustrada. 


— Spune că e o boală la bordul Patagoniei. 


— Ce soi de boală? 

Nu îmi trecuse prin minte să aduc cu noi cufărul cu 
medicamente, așadar nu puteam face prea multe în 
acest caz, însă eram curioasă. Jared avea un aer 
îngrijorat şi nefericit. 


— Le e teamă că ar putea fi vărsat, dar încă nu ştiu. 
Au fost chemaţi inspectorul portului şi proprietarul 
cheilor. 


— Ai vrea să arunc o privire? m-am oferit. V-aş 
putea măcar spune dacă e o boală contagioasă. 


Sprâncenele subțiri ale lui Jared au dispărut sub 
bretonul moale și întunecat de pe fruntea sa. Jamie 
părea uşor stânjenit. 


— Soţia mea e o vindecătoare bine cunoscută, 
vărule, a explicat el, apoi s-a întors și, clătinând 
din cap, mi-a zis: Nu, englezoaico. Nu ai fi în 
siguranţă. 


Vedeam clar pasarela Patagoniei; în acel moment 
mulțimea adunată s-a dat deodată în spate 
înghiontindu-se şi călcându-se în picioare. Doi 
marinari au coborât de pe punte ducând o pânză de 
catarg legată pe post de targă. Pânza albă 
marinărească atârna sub greutatea bărbatului pe 
care îl cărau şi nişte braţe goale cu pielea arsă de 
soare se legănau din hamacul improvizat. 
Marinarii purtau fâşii de pânză legate în jurul 
nasurilor şi a gurilor şi înaintau cu feţele întoarse 
de la targă, manevrându-și povara peste scândurile 
roase. Perechea a trecut prin dreptul mulțimii 
fascinate şi a dispărut într-un depozit din 
apropiere. 


Luând iute o hotărâre, m-am întors şi am pornit 
spre pasarela de la pupa Ariannei. 


— Nu-ţi face griji, i-am strigat peste umăr lui Jamie, 
dacă e vărsat, nu mă pot molipsi. 

Unul dintre marinari, auzindu-mă, s-a oprit şi a 
căscat gura, însă eu am trecut pe lângă el 
zâmbindu-. 


Mulțimea se liniștise acum, nu se mai agita înainte 
şi înapoi şi nu a fost foarte dificil să îmi fac loc 
printre grupurile de marinari şuşotind, mulți dintre 
ei încruntându-se ori privindu-mă nedumeriți în 
vreme ce mă strecuram pe lângă ei. Depozitul era 
nefolosit; nu se zăreau butoaie ori lăzi în încăperea 
largă, umbroasă, care răsuna a gol, însă aromele de 
cherestea rindeluită, carne afumată şi peşte încă 
mai pluteau în aer, ușor de reperat în amestecul de 
mirosuri. 


Bolnavul fusese aruncat în grabă pe un maldăr de 
paie abandonate în apropierea uşii. Brancardierii 
au gonit pe lângă mine când intram, bucuroşi să 
scape cât mai repede de acolo. 


M-am apropiat cu băgare de seamă, oprindu-mă la 
câțiva paşi de bolnav. Avea obrajii încinși de febră, 
pielea îi era de un vişiniu nesănătos, plină de 
cruste şi pustule albe. Gemea şi îşi întorcea capul 
neliniștit dintr-o parte în cealaltă, buzele crăpate 
mișcându-se, căutând parcă apă. 


— Aduceţi-mi niște apă, i-am spus unuia dintre 
marinarii care stătea în picioare în apropiere. 


Bărbatul, un individ scund și musculos, cu o barbă 
gudronată în ţepi decorativi, se holba la mine fără 
să schiţeze un gest, ca şi cum s-ar fi găsit deodată 
față în faţă cu un peşte vorbitor. Întorcându-mă 
iritată cu spatele la el, m-am lăsat în genunchi 
lângă bolnav şi i-am desfăcut cămaşa murdară. 
Mirosea îngrozitor; probabil nu fusese niciodată 
foarte curat, însă fusese lăsat să zacă în propria sa 
murdărie, tovarăşi lui fiind prea înspăimântați ca 
să îl atingă. Braţele îi erau relativ curate, însă 

pustulele îi acopereau pieptul și stomacul, iar 
pielea îi era fierbinte la atingere. 


Jamie intrase, însoțit de Jared, în timp ce eu îl 
examinam pe bolnav. Împreună cu ei mai era un 
bărbat mărunt, cu un trup ca o pară, înveşmântat în 
vestonul brodat cu fir de aur al persoanelor oficiale 
şi alți doi bărbaţi, unul nobil sau burghez bogat 
după înfăţişare, celălalt un individ înalt şi suplu, în 
mod evident om al mării după culoarea obrajilor. 
Probabil căpitanul vasului atins de variolă, dacă 
asta era boala de care suferea bărbatul întins pe 
Jos. 


Şi toate semnele duceau spre această concluzie. 
Văzusem variolă de multe ori înainte, în regiunile 
necivilizate ale lumii în care unchiul Lamb, un 
eminent arheolog, mă purtase în timpul primilor 
mei ani de viață. Acest individ nu urina sânge, așa 
cum se întâmpla uneori când boala ataca rinichii, 
însă altfel avea toate simptomele clasice. 


— Mă tem că este vărsat, am spus. 
Căpitanul Patagoniei a scos deodată un muget de 
teamă şi a păşit spre mine, cu chipul contorsionat, 


ridicându-și brațul gata parcă să mă lovească. 


— Nu! a strigat el. Femeie proastă! Salope! Femme 
sans cervelle! Vrei să mă ruinezi? 


Ultimele cuvinte i-au ieşit cu greu, căci mâna lui 
Jamie s-a strâns în jurul gâtului său. 


Cu cealaltă mână l-a apucat puternic de partea din 
față a vestonului, ridicându-l pe vârfuri. 


— Aş prefera să te adresezi soției mele cu respect, 
monsieur, a spus Jamie, cu un ton destul de blând. 

Căpitanul, cu chipul tot mai purpuriu, a reuşit să 
încuviinţeze cu o smucitură scurtă din cap şi Jamie 
i-a dat drumul. A făcut un pas în spate, răsuflând 
şuierat şi s-a retras în spatele tovarăşului său, 
căutând parcă adăpost, în vreme ce îşi freca gâtul 
cu degetele. 


Funcţionarul scund și îndesat era aplecat precaut 
peste bolnav, ținând în acest timp la nas un pomme 
d'ambre mare, din argint, legat cu un lanţ. Afară, 
nivelul zgomotului a scăzut deodată când 
mulțimea s-a retras din faţa uşilor depozitului 
pentru a lăsa să intre o altă targă improvizată din 
pânză de catarg. 


Bărbatul din faţa noastră s-a ridicat deodată în 
capul oaselor, speriindu-l atât de tare pe micul 
funcţionar, încât aproape a căzut pe spate. Bărbatul 
a aruncat priviri speriate în jurul depozitului, apoi 
a dat ochii peste cap şi a căzut la loc pe grămada 
de paie de parcă ar fi fost lovit cu o halebardă. Nu 
fusese, însă rezultatul era același. 


— E mort, am spus, inutil. 


Oficialul, recăpătându-şi demnitatea împreună cu 
sfera parfumată, a făcut din nou un pas în față, 
cercetând îndeaproape trupul, apoi s-a ridicat şi a 
anunţat: 


— Variolă. Doamna are dreptate. Imi pare rău, 
monsieur le comte, însă dumneata cunoşti legea la 
fel de bine ca toată lumea. 


Bărbatul căruia 1 se adresase a scos un oftat 
enervat. Mi-a aruncat o privire, încruntându-se, 
apoi şi-a smucit capul spre oficial. 


-Sunt sigur că poate fi aranjat, monsieur 
Pamplemousse. Putem discuta, rogu-te, între patru 
ochi... 

A arătat cu braţul spre cabina părăsită a 
supraveghetorului aflată la o oarecare distanţă, o 
structură mică şi dărăpănată din interiorul clădirii 
mai mari. Un nobil atât după înfăţişare cât şi după 
titlu, monsieur le comte era tipul acela de bărbat 
elegant şi suplu, cu sprâncene groase şi buze 
subțiri. Întreaga sa atitudine sugera că era obişnuit 
să 1 se facă voia. 


Insă micuțul oficial se dădea în spate, cu palmele 
ridicate dinaintea lui, parcă vrând să se protejeze. 


— Non, monsieur le comte, a spus el. Je le regrette, 
mais c'est impossible... Nu se poate. Prea mulți 
oameni au aflat deja. Vestea trebuie să fi făcut 
înconjurul docurilor deja. 


A aruncat o privire neajutorată spre Jamie şi Jared, 
apoi a fluturat mâna uşor spre uşa depozitului, 
unde capetele întunecate ale spectatorilor se 
profilau în lumina de afară, soarele după-amiezii 
târzii conturându-le cu nimburi aurii. 


—Nu, a rostit el din nou, chipul durduliu 
crispându-se cu determinare. Vă rog să mă scuzaţi, 
monsieur... şi madame, a adăugat el într-un târziu, 
parcă observându-mă acum pentru prima oară. 
Trebuie să plec să demarez procedurile de 
distrugere a vasului. 


Căpitanul a scos un nou muget înecat la auzul 
acestor vorbe şi l-a prins de mânecă, însă bărbatul 
scund s-a tras într-o parte şi a ieşit în mare grabă 
din clădire. 


Atmosfera care a urmat plecării sale era încordată, 
monsieur le comte şi căpitanul străpungându-mă 
cu privirile, Jamie încruntându-se ameninţător spre 
ei, şi bărbatul mort holbându-se orbeşte în sus spre 
tavanul aflat la doisprezece metri deasupra. 

Contele a făcut un pas spre mine, cu ochii 
scăpărând: 


— Ai măcar idee ce ai făcut? a mârâit spre mine. Te 
avertizez, madame, dumneata vei plăti pentru ziua 
asta de lucru! 


Jamie s-a întors iute în direcția contelui, însă Jared 
a fost şi mai rapid, prinzându-l pe Jamie de 
mânecă, împingându-mă pe mine blând înspre ușă 
şi murmurând ceva ininteligibil spre căpitanul 
cuprins de spaimă, care abia a clătinat din cap 
prosteşte drept răspuns. 


— Bietul prost! a exclamat Jared afară, dând din 
cap. Pfuu! 


Cheiul era îngheţat, un vânt rece şi cenușiu 
legănând vasele la ancoră, însă Jared şi-a şters faţa 
şi gâtul cu o batistă mare, grosolană din pânză 
roşie,  marinărească, trasă din buzunarul 
vestonului. 


— Hai, flăcăule, să găsim o tavernă. Simt nevoia să 
beau ceva. 


Adăpostiți în siguranță în camera de sus a uneia 
dintre tavernele de pe chei, cu o carafă de vin pe 
masă, Jared s-a prăbuşit într-un scaun, făcându-și 
vânt cu mâna şi răsuflând zgomotos. 


— Dumnezeule, ce noroc! 

Şi-a turnat un pahar întreg de vin, l-a dat pe gât, 
apoi şi-a mai turnat unul. Văzându-mă că mă uit la 
el, a zâmbit cu gura până la urechi și a împins 


carafa spre mine. 


—E şi vinul ăsta de mai multe feluri, domniţă, mi-a 
explicat el. Ai vinul de băut şi pe urmă ai vinul cu 

care speli praful de la drum. Îl dai repede pe gât, 
înainte să ai timp să îl gușşti, şi îşi face treaba. 


Urmându-şi propriul sfat, a golit paharul și a întins 
din nou mâna după carafă. Incepeam să înţeleg 
mai bine ce se întâmplase cu Jamie cu o zi înainte. 


— Noroc sau ghinion? l-am întrebat, precaută, pe 
Jared. 


Aş fi zis că răspunsul va fi „ghinion“, dar aerul de 
veselie jovială al micului comerciant părea prea 
pronunțat pentru a se datora vinului, care semăna 
dubios de bine cu acidul de baterie. Mi-am așezat 
paharul pe masă, nădăjduind că smalţul îmi era 
încă intact pe măsele. 


— Ghinion pentru Saint Germain, noroc pentru 
mine, a răspuns el succint. 


S-a ridicat de pe scaun și a privit pe fereastră. 


— Noroc, a spus el, așezându-se din nou cu un aer 
satisfăcut. Vor cobori vinul şi îl vor băga în 
depozite până la apusul soarelui. In siguranță. 


Jamie s-a lăsat pe spătarul scaunul său, privindu-și 
atent vărul cu o sprânceană ridicată şi cu un 
zâmbet pe buze. 


-Să înţelegem că vasul domnului conte Saint 
Germain căra de asemenea spirtoase, vere? 


Un zâmbet de la o ureche la cealaltă s-a ivit drept 
răspuns, dezvăluind doi dinţi din aur în maxilarul 
inferior, dându-i lui Jared o înfăţişare și mai 
piraterească. 


— Cel mai bun vin vechi din Pinhão, a răspuns el 
fericit. L-a costat o avere. Jumătate din vinurile 

vechi din podgoriile de la Noval, de care nu mai 
pupă un an de acum înainte. 


— Şi presupun că cealaltă jumătate a vinului de la 
Noval este descărcată în depozitul dumitale? 


Am început să îi înţeleg veselia. 


— Chiar aşa, domniţa mea, bine ghicit! a chicotit 
Jared, aproape îmbrăţişându-se singur la acest 
gând. Ştii cu cât se vinde ăsta la Paris? a întrebat el 
legănându-se în faţă şi lovindu-și paharul de masă. 
O cantitate limitată şi eu dețin monopolul? 
Dumnezeule, mi-am făcut profitul pe anul ăsta! 


M-am ridicat şi m-am îndreptat spre fereastră. 
Arianna se mişca lin la ancoră, deja vizibil mai 
înaltă în apă, pe măsură ce plasele cu încărcături 
ieșeau legănându-se din estacadă pe puntea pupei, 
pentru a fi descărcate cu grijă, sticlă cu sticlă în 
cărucioare spre a fi transportate în depozit. 


— Nu vreau să stric bucuria generală, am spus cu 
sfială, însă ai spus că vinul dumitale provine din 
acelaşi loc ca şi transportul lui Saint Germain? 


— Da, așa am spus. 


Jared s-a ridicat și a venit lângă mine, mijind 
privirea în jos spre procesiunea de hamali de 
dedesubt. 


— În Noval se face cel mai bun vin din întreaga 
Spanie şi Portugalie; mi-ar fi convenit să cumpăr 
întreaga încărcătură, însă nu aveam capital. Și ce e 
cu asta? 


— Păi, dacă vasele vin din același port, există riscul 


ca unii dintre marinarii dumitale să aibă şi ei 
variolă, am continuat. 

Gândul acesta a scurs roşeaţa datorată vinului din 
obrajii slabi lui Jared şi a întins braţul pentru a mai 
lua o duşcă. 


— Dumnezeule, ce gând! a exclamat el, trăgând aer 
în piept în vreme ce punea paharul pe masă. Dar 
cred că suntem în siguranţă, a continuat el, 
îmbărbătându-se. Vinul e deja pe jumătate 
descărcat. Cred că cel mai bine ar fi să vorbesc cu 
căpitanul, pentru orice eventualitate, a zis el 
încruntându-se. Îi voi cere să plătească oamenii de 
îndată ce termină de descărcat, iar dacă cineva 
pare bolnav, să fie plătit şi să plece imediat. 


S-a întors hotărât şi s-a repezit spre ușă, oprindu-se 
în prag o clipă şi strigând peste umăr înainte de a 
dispărea în jos pe scări, bubuind precum o mică 
turmă de elefanți: 


— Comandaţi ceva de mâncare! 


M-am întors spre Jamie care se uita amuzat în 
paharul său de vin, neatins. 


— Nu ar trebui să facă asta! am exclamat. Dacă are 
vărsat la bord, ar putea-o răspândi în tot orașul, 
trimițţându-și oamenii bolnavi acasă. 


Jamie a încuviințat încet din cap. 


— In acest caz, să sperăm că nu are vărsat la bord, a 
remarcat el încet. 


M-am întors şovăind spre uşă. 


— Dar... nu ar trebui să facem ceva? Măcar m-aş 
putea duce să examinez oamenii. Şi să le spun ce 
să facă cu trupurile bărbaţilor de pe celălalt vas. 


— Englezoaico! 

Vocea adâncă îşi păstrase tonul blând, însă acum 
puteam ghici în ea o notă de avertisment imposibil 
de ignorat. 


— Ce e? 


Când m-am întors, l-am văzut aplecându-se în faţă, 
studiindu-mă sever peste buza paharului. M-a 
privit gânditor preţ de un minut înainte de a 
deschide gura. 


— Eşti de părere că sarcina la care ne-am angajat e 
importantă, englezoaico? 


Mâna mi-a căzut de pe mânerul uşii. 


-Să îi împiedicăm pe Stuarzi să stârnească o 
răscoală în Scoţia? Da, sigur că e importantă. De 
ce întrebi? 


A înclinat fruntea, precum un profesor răbdător în 
faţa unui elev mai încet. 


— Păi, dacă aşa crezi, atunci o să vii aici, o să te 
aşezi la masă şi o să bei vin cu mine până se 
întoarce Jared. Şi dacă nu o să faci asta... 


A făcut o pauză şi a respirat lung, suflându-şi 
şuvița de păr roşcovan de pe frunte. 


— Dacă nu o să faci asta, o să cobori pe chei şi o să 
le spui ce trebuie unor marinari şi negustori care 
cred că femeile care se apropie de vasele pescăreșşti 
aduc nenorocire şi care deja împrăștie bârfa că i-ai 
blestemat vasul lui Saint Germain. Dacă ai noroc, 
le va fi prea frică de tine ca să te mai violeze 
înainte să îți taie beregata și să te arunce în apă, și 
pe mine după tine. Dacă Saint Germain nu te 
strânge de gât cu mâna lui înainte. Ai văzut ce 
privire avea? 

M-am întors brusc la masă şi m-am aşezat. 
Genunchii îmi tremurau. 


— Am văzut cu ochii mei, am spus. Dar ar putea... 
nu ar îndrăzni.... 


Jamie a ridicat sprâncenele şi a împins un pahar de 
vin spre mine. 


— Ar putea şi ar face-o dacă ar crede că aşa ar putea 
muşamaliza întreaga poveste. Pentru Dumnezeu, 
englezoaico, l-ai costat pe om aproape întregul 
profit pe un an! Nu pare genul care să privească o 
astfel de pierdere filozofic. Dacă nu i-ai fi spus tu 
clar și răspicat, în prezența martorilor, căpitanului 
portului că e vărsat, câțiva bani de mită ar fi 
rezolvat problema. Dar la cum s-au petrecut 
lucrurile, de ce crezi că ne-a adus Jared aici atât de 
repede? Pentru calitatea vinului? 


Imi simţeam buzele amorțite de parcă băusem 
realmente jumătate din carafa de vitriol. 


— Vrei să spui că... suntem în pericol? 
Jamie s-a lăsat pe spate, încuviinţând din cap. 


— În sfârşit ai înţeles, a răspuns el cu blândețe. 
Probabil că Jared nu a dorit să te alarmeze. Cred că 
s-a dus să aranjeze vreun soi de pază pentru noi, pe 
lângă o vizită la echipajul său. Cred că e destul de 
în siguranţă — toată lumea îl cunoaște, iar marinarii 
şi hamalii lui sunt chiar afară. 


Mi-am plimbat palmele peste pielea de găină care 
mi se ridicase pe braţe. În şemineu ardea un foc 
vesel şi în cameră era fum şi cald, însă mie îmi era 
frig. 


— De unde ştii atât de bine ce ar putea face contele 
Saint Germain? 

Nu aveam nicio îndoială în privinţa spuselor lui 
Jamie — îmi aminteam prea bine privirea neagră și 
răuvoitoare pe care mi-o aruncase contele în 
depozit —, însă mă întrebam cât de bine îl cunoștea 
Jamie. 


A sorbit o înghițitură de vin, s-a strâmbat și a pus 
paharul pe masă. 


— În primul rând, e destul de vestit pentru cruzimea 
sa... şi alte lucruri. Am auzit câte ceva despre el 
când am locuit înainte la Paris, deși atunci am fost 
destul de norocos să nu dau nas în nas cu el. În al 
doilea rând, Jared şi-a petrecut ieri ceva timp 
punându-mă în gardă în privința lui; el este 
principalul rival în afaceri al lui Jared la Paris. 


Mi-am odihnit coatele pe masa roasă, sprijinindu- 
mi bărbia în căușul palmelor. 


— Am cam făcut-o de oaie, nu-i aşa? am spus cu 
tristeţe. Ai început cariera de negustor cu stângul. 


Jamie a zâmbit, apoi s-a ridicat şi a venit în spatele 
meu, aplecându-se să mă strângă în braţe. Eram 
încă puțin zdruncinată de aceste revelații 
neaşteptate, însă era mult mai bine când îi simţeam 
aproape trupul masiv şi puternic. M-a sărutat uşor 
în vârful capului. 


— Nu te îngrijora, englezoaico, a spus el. Eu îmi 
port singur de grijă. Şi pot avea grijă şi de tine... 
dacă o să îmi dai voie. 


In vocea lui se ghicea un zâmbet, dar şi o întrebare 
şi am încuviinţat uşor, lăsându-mi capul pe spate şi 


sprijinindu-l de pieptul său. 


-Te las, am spus. Cetăţenii din Le Havre vor fi 
nevoiţi să se descurce singuri cu vărsatul. 

A trecut aproape un ceas până când s-a întors 
Jared, cu urechile roşii de frig, dar cu beregata încă 
întreagă și după toate aparențele viu și nevătămat. 
Eram fericită să îl văd. 


— Este totul în regulă, a anunţat el, cu chipul 
radiind. Nimic altceva decât scorbut şi obișnuita 
diaree şi frigurile de la bord. Dar nu vărsat. 


A aruncat o privire în jurul camerei, frecându-și 
mâinile. 


— Unde e prânzul? 


Obraju îi erau îmbujoraţi de la vânt şi avea o 
înfățișare veselă şi capabilă. După toate aparențele, 
conflictele cu rivalii de afaceri care îşi rezolvau 
disputele aranjând asasinate făceau parte din 
sarcinile zilnice ale unui negustor. Şi de ce nu? mi- 
am spus cinic în sinea mea. Era scoțian, la urma 
urmelor. 


Ca pentru a-mi întări părerea, Jared a comandat 
mâncarea, a cerut şi un vin excelent care să o 
completeze, trimițând pur şi simplu pe cineva să îl 
aducă din depozitul lui, iar după masă s-a aşezat la 
o discuţie tihnită cu Jamie despre metode și căi de 
a face afaceri cu negustorii francezi. 


— Sunt niște bandiți, a spus el. Fiecare îţi rânjeşte 
în față, dar e gata să te înjunghie în clipa în care te- 
ai întors cu spatele. Nişte hoți împuţiţi. Să n-ai 
încredere în ei nici cât negru sub unghie. Jumătate 
din bani înainte, iar jumătate la livrare şi niciodată 
să nu laşi un nobil să plătească pe credit. 


În ciuda asigurărilor lui Jared că a lăsat doi oameni 
Jos de pază, eram încă uşor speriată și după masă 
m-am așezat lângă fereastră, de unde puteam 
vedea cine vine și cine pleacă de-a lungul 
cheiurilor. Nu că paza mea avea să ne fie de mare 

folos, m-am gândit; fiecare bărbat de pe docuri 
arăta în ochii mei ca un asasin. 


Norii se strângeau deasupra portului; avea să ningă 
din nou în seara asta. Velele strânse se zbăteau cu 
sălbăticie în vântul care se întețea, smulgându-se 
violent de vergi cu un bubuit care aproape că 
acoperea strigătele hamalilor. Portul a strălucit o 
clipă în lumina de un verde pal a soarelui la apus, 
împins parcă în mare de norii grei. 


Pe măsură ce cădea întunericul, zarva de pe chei s- 
a domolit, hamalii cu cărucioarele lor făcându-se 
nevăzuţi pe străzile orașului şi marinarii dispărând 
prin ușile luminate ale cârciumilor precum cea în 
care mă aflam eu. Cu toate acestea, cheiurile erau 
departe de a rămâne pustii; în special un mic grup 
mai întârzia încă, adunat în apropierea Patagoniei, 
vasul bântuit de nenorocire. Bărbaţi într-un soi de 
uniformă alcătuiau un cordon la piciorul pasarelei, 
fără îndoială pentru a împiedica pe oricine să urce 
la bord sau să descarce marfa. Jared ne explicase 
că membrilor sănătoşi ai echipajului li se va 
permite să coboare pe uscat, însă nu şi să ia lucruri 
de pe vas, în afară de hainele de pe ei. 


—E mai bine decât la olandezi, a decis el 
scărpinându-și obrazul pe care începuseră să se 
ivească peri aspri de păr negru. Dacă un vas 
acostează dintr-un port cunoscut ca purtând vreo 
boală, blestemaţii de olandezi îi pun pe marinari să 
înoate despuiați până la mal. 


— Şi de unde iau haine când ajung pe uscat? am 
întrebat, curioasă. 


— Nu ştiu, a spus Jared absent, dar având în vedere 
că găsesc un bordel la câțiva metri după ce pășesc 
pe uscat, nu cred că au mare nevoie de haine... 
Rogu-te să mă ierţi, draga mea, a adăugat el, 
amintindu-și deodată că se adresează unei doamne. 

Mascându-și confuzia momentană în spatele unei 
dispoziţii vesele, s-a ridicat şi a venit lângă mine 
să arunce o privire afară. 


— Ah! a exclamat el. Se pregătesc să dea foc 
vasului. Ţinând cont de încărcătură, ar fi cel mai 
bine să o scoată mai întâi în larg. 


Parâme fuseseră atașate de vasul sortit pieirii şi 
câteva bărci mici, manevrate de vâslași stăteau 
pregătite, așteptând un semnal. Acesta era dat de 
căpitanul portului, a cărui coadă aurie era abia 
vizibilă în schpirea luminii tot mai slabe a 
înserării. Striga, fluturându-și ambele braţe înainte 
şi înapoi deasupra capului ca un semafor. 


Strigătul lui a fost preluat de căpitanii vaselor cu 
vâsle şi ai galerelor şi parâmele au fost încet 
ridicate din apă în vreme ce ei trăgeau, apa 
prelingându-se din spiralele de cânepă cu un 
pleoscăit audibil în tăcerea coborâtă deodată peste 
docuri. Nu se auzeau decât strigătele vâslaşilor, în 
vreme ce trupul uriaș al vasului condamnat a 
scârţâit, a tremurat şi s-a întors împotriva vântului, 
catargele gemând când a pornit pe ultimul şi cel 
mai scurt voiaj al său. 


Au lăsat vasul în mijlocul apelor din port, la 
distanţă sigură de celelalte. Punţile îi fuseseră unse 
cu petrol şi în vreme ce parâmele erau aruncate 
peste bord şi galerele trase departe, silueta mică şi 
rotofeie a căpitanului a răsărit de pe băncuţa bărcii 
care îl adusese în larg. S-a aplecat în faţă, 
apropiindu-şi capul de una din siluetele aşezate, 
apoi s-a ridicat brusc, cu flacăra unei torţe aprinse 
într-o mână. 


Vâslașul din spatele lui s-a ferit când căpitanul şi-a 
luat avânt şi a aruncat torța. O bâtă grosolană, 
înfăşurată cu cârpe îmbibate în petrol s-a rostogolit 
în aer, flacăra strângându-se într-o pâlpâială 

albăstruie, şi a căzut nevăzută în spatele catargului. 
Căpitanul portului nu a aşteptat să vadă efectele 
acțiunii sale; s-a aşezat îndată la loc pe băncuţă, 
gesticulând nebunește spre barcagiu, care s-a 
repezit la vâsle, şi mica ambarcaţiune a ţâşnit, 
tăind apele întunecate. 


Vreme îndelungată nu s-a întâmplat nimic, însă 
mulțimea de pe docuri rămăsese nemișcată, 
murmurând încet. Vedeam reflexia palidă a 
chipului lui Jamie plutind deasupra propriei mele 
imagini în oglinda întunecată a ferestrei. Geamul 
era rece şi se aburea imediat din cauza respirației 
noastre; l-am şters cu poala mantiei mele. 


— Gata, a spus Jamie în șoaptă. 


Flacăra a răsărit pe neaşteptate din spatele 
catargului, o linie subțire, strălucind albastru. Apoi 
o scânteie şi flăcări s-au repezit în toate părțile, 
vâlvătăi roşii, incandescente urcând spre cer. Un 
salt tăcut şi limbile focului au dansat de-a lungul 
balustradelor unse cu petrol, iar o velă strânsă a 
scos scântei și a izbucnit în flăcări. În mai puţin de 
un minut catargul principal s-a desfăcut, stâlpu 
arzând ca o perdea de foc căzând din cer. Apoi 
flăcările s-au întins prea iute ca să le mai pot 
urmări şi deodată întregul vas a părut înghițit de 
flăcări. 


— Acum, a spus Jared deodată. Veniţi jos. Toată 
lumea va fi cu ochii pe vas într-o clipă, așa că 
acum e cel mai bine să dispărem. Nimeni nu ne va 
observa. 


Avea dreptate; în timp ce ne strecuram afară pe ușa 
tavernei cu băgare de seamă, doi bărbați şi-au 
făcut apariția de o parte şi de alta a lui Jared-— 
propriii lui marinari, înarmaţi cu pistoale şi 
crampoane marinărești —, însă nimeni altcineva nu 
a observat apariția noastră. Toată lumea era cu 

privirea  aţintită spre port, unde structura 
Patagoniei era acum vizibilă ca un schelet 
întunecat într-un trup cuprins de flăcări. S-au auzit 
câteva pocnituri, atât de aproape una de cealaltă 
încât sunau ca focul unei arme automate, urmate 
de o explozie teribilă care a izbucnit din inima 
navei într-o fântână de scântei şi lemne arzând. 


— Să mergem. 


Jamie mă ţinea ferm de braţ și nu am făcut niciun 
gest de împotrivire. 


Urmându-l pe Jared, sub protecția marinarilor săi, 
ne-am furișat departe de chei, de parcă noi am fi 
început focul. 

AUDIENŢĂ REGALĂ 


Casa lui Jared din Paris se afla pe Rue Tremoulins. 
Era un cartier bogat, cu case cu faţade din piatră și 
trei, patru sau cinci etaje, înghesuite una în alta. 
Din loc în loc, câte o casă mare se înălța singură în 
propriul său parc, însă aproape în cazul fiecăreia, 
un hoţ suficient de atletic putea sări de pe un 
acoperiş pe celălalt fără nicio problemă. 


— Mhm... a fost singura remarcă a lui Murtagh, 
văzând casa lui Jared. Eu o să mă duc să-mi caut 
un loc de dormit. 


— Dacă te simți neliniștit să ai un acoperiş decent 
deasupra capului, poţi dormi în grajduri, a sugerat 
Jamie, rânjind spre nașul său mărunţel și acru. O 
să-ți trimitem valetul să-ți aducă terciul de ovăz pe 
o tavă de argint. 


Înăutru, casa era mobilată elegant și confortabil, 
deşi mai târziu am realizat că era spartană în 
comparație cu majoritatea caselor nobililor şi ale 
burghezilor bogaţi. Am bănuit că aceasta se datora 
faptului că locuinţa nu avea o stăpână care să se 
ocupe de ea; Jared nu fusese niciodată căsătorit şi 
nici nu dădea semne că ar simţi lipsa unei soții. 


— Păi, are o amantă, fireşte, îmi explicase Jamie 
când eu speculasem în legătură cu viaţa privată a 

vărului său. 
— Ah, fireşte, am murmurat. 


— Dar ea e căsătorită. Jared mi-a spus odată că un 
om de afaceri nu trebuie să se încurce niciodată cu 
femei necăsătorite; zicea că cer prea multe în 
termeni de bani şi timp. Şi, dacă te căsătoreşti cu 
ele, îți cheltuiesc banii şi sfârşești pe drumuri. 


-Ce părere bună are Jared despre soții! am 
constatat. Şi ce părere are că tu te-ai însurat, în 
ciuda sfaturilor lui prețioase? 


Jamie a început să râdă. 


— Păi, pentru început, eu nici măcar nu am bani, 
deci mai rău de atât nu pot ajunge. El crede că tu 
eşti foarte drăguță; însă m-a sfătuit să îţi cumpăr o 
rochie nouă. 


Am desfăcut fusta din catifea de un verde precum 
coaja mărului, destul de ponosită de atâta purtat. 


— Aici sunt de acord cu el, am încuviinţat. Altfel, 
după o vreme mă voi plimba înfășurată într-un 
cearșaf; asta şi aşa mă strânge la mijloc. 


— Te mai strânge şi prin alte părți, a spus el rânjind 
şi măsurându-mă cu privirea. Ţi-a revenit pofta de 
mâncare, aşa-i, englezoaico? 


— Bădăranule! i-am răspuns cu răceală. Ştii foarte 
bine că Annabelle MacRannoch e mică şi subțire 
precum coada unei furculiţe, pe când eu nu. 


-Nu eşti, a răspuns el, sorbindu-mă din priviri. 
Mulţumesc lui Dumnezeu, a continuat bătându-mă 
uşor, cu familiaritate peste fund. Trebuie să mă 
întâlnesc în dimineaţa asta cu Jared la depozit, să 

trecem în revistă registrele şi pe urmă mergem la 
câțiva clienți să mă prezinte. Te descurci singură? 


— Da, sigur, am răspuns. Voi explora puţin casa şi 
vol face cunoștință cu servitorii. 


Servitorii îmi fuseseră prezentați laolaltă când 
ajunseserăm ieri după-amiaza, târziu, însă din 
moment ce luaserăm cina în camera noastră, nu 
văzuserăm pe nimeni cu excepţia valetului care ne 
adusese mâncare şi a slujnicei care venise dis-de- 
dimineaţă să tragă draperiile, să aducă lemnele, să 
facă focul şi să ia oala de noapte. Mă perpeleam 
oarecum la gândul că mă trezisem peste noapte cu 
„servitori“ în grijă, dar m-am mai liniștit la gândul 
că nu putea fi cu mult diferit de un spital unde 
trebuia să dai ordine infirmierilor şi surorilor 
medicale începătoare şi asta o mai făcusem înainte 
ca asistentă-şefă într-un spital de campanie francez 
în 1943. 


După plecarea lui Jamie, m-am aranjat încet, atât 
cât puteam cu un pieptene și apă, singurele obiecte 
de toaletă disponibile. Dacă Jared vorbea serios 
când spunea că noi vom da petreceri aici, eram tot 
mai convinsă că o nouă rochie avea să fie abia 
începutul. 


În buzunarul lateral al cufărului cu leacuri aveam 
scobitorile din lemn de salcie pentru curăţat dinții 
şi m-am pus pe treabă, gândindu-mă la norocul 
uluitor care ne adusese aici. 


Practic alungaţi din Scoţia, fuseserăm nevoiți să 
găsim un loc în care să ne clădim viitorul, fie în 
Europa, fie emigrând în America. Şi ştiind ce ştiam 
acum despre aversiunea lui Jamie faţă de vapoare, 
nu eram deloc surprinsă că primul loc în care 
încercase fusese Franţa. 

Clanul Fraser avea legături strânse cu Franța; mulți 
dintre ei, precum abatele Alexander şi Jared Fraser 
îşi clădiseră vieţile aici, întorcându-se rareori în 
Scoţia natală. Şi de asemenea erau mulți iacobiţi, 
din câte îmi spusese Jamie, aceia care îl urmaseră 
pe regele lor în exil și care acum se descurcau cum 
puteau în Franţa sau în Italia, așteptând restaurația. 


— Întotdeauna se vorbeşte despre asta, îmi spusese 
el. În case de cele mai multe ori, nu în taverne. De 
aceea nici nu se întâmplă nimic. Abia când 
discuțiile ajung în taverne vei şti că e ceva serios. 


— Spune-mi, am zis urmărindu-l cum îşi peria 
praful de pe veston, toți scoțieni sunt născuţi 
experţi în politică sau doar tu? 


A râs, dar pe urmă a redevenit serios şi a deschis 
dulapul uriaș ca să îşi agaţe vestonul. Arăta ponosit 
şi destul de ridicol, atârnând de unul singur în 
dulapul enorm, cu miros de cedru. 


— Păi, drept să îţi spun, englezoaico, habar n-am. 
Cum m-am născut între clanul Mackenzie și 
clanul Fraser, nu prea aveam încotro. Şi nu poți să 
îti petreci un an în societatea franceză şi doi ani în 
armată fără să înveţi să asculți la ce se vorbeşte, să 
distingi sensul vorbelor şi să înţelegi diferenţa 
dintre cele două. Având în vedere timpurile astea, 
însă, nu sunt doar eu; de la vlădică până la opincă 
în Scoţia nu e nimeni care să poată sta deoparte în 
vremurile care vor veni. 


„Vremurile care vor veni.“ Ce vremuri vor veni? 
m-am întrebat în sinea mea. Ceea ce va veni, dacă 
eforturile noastre aici vor fi în zadar, va fi o 
rebeliune armată, o încercare de a restaura 
monarhia Stuarzilor, condusă de fiul regelui exilat, 
prințul Charles Edward (Casimir Maria Sylvester) 
Stuart. 

— Prinţul Charlie cel Frumos, am şoaptit ca pentru 
mine, privindu-mi reflexia în oglinda mare de 
perete. 


Era aici, acum, în acelaşi oraş, poate la o 
aruncătură de băț. Cum va fi? Mă puteam gândi la 
el doar în termenii portretului său istoric obişnuit, 
care înfățișa un tânăr chipeș, uşor efeminat, în jur 
de şaisprezece ani, cu buze trandafirii şi păr 
pudrat, după moda timpurilor. Sau tablourile 
inspirate din imaginaţie, înfățișând o versiune mai 
robustă a aceluiaşi personaj, agitând un paloş în 
timp ce cobora dintr-o barcă pe ţărmul Scoției. 


O Scoţie pe care o va ruina şi o va devasta în 
ambiția de a o redobândi pentru tatăl său şi pentru 
el însuşi. Sortit eșecului, va atrage suficient sprijin 
încât va scinda ţara şi îi va conduce pe adepţii săi 
într-un război civil spre un sfârșit sângeros pe 
câmpule de la Culloden. Apoi se va refugia din 
nou în siguranţă în Franța, însă duşmanii săi se vor 
răzbuna pe cei pe care îi va lăsa în urmă. Tocmai 
de aceea venisem aici, pentru a preveni un 
asemenea dezastru. Părea incredibil că ne gândeam 
la viitor în liniștea şi luxul casei lui Jared. Cum 
poţi împiedica o rebeliune? Păi, dacă răscoalele 
erau puse la cale în taverne, puteau fi oare 
împiedicate la dineuri? Am scuturat din umeri spre 
imaginea mea în oglindă, am suflat un cârlhonţ din 
ochi și am coborât să mă bag pe sub pielea 
bucătăresei. 


Personalul casei, înclinat la început să mă 
privească cu o suspiciune înspăimântată, curând a 
realizat că nu aveam nicio intenție de a-mi băga 
nasul în treburile lui şi s-a relaxat într-o dispoziție 
de amabilitate precaută. La început crezusem, în 
amețeala oboselii, că erau cel puţin o duzină de 
servitori aliniați în holul de la intrare pentru a ne 
ura bun venit. De fapt, erau şaisprezece, cu tot cu 

rândaş, grăjdar şi un băiat bun la toate, pe care nu 
îl băgasem de seamă în învălmăşeala generală. 
Eram încă impresionată de succesul în afaceri al 
lui Jared până mi-am dat seama cât de puţin erau 
plătiți servitorii: o nouă pereche de papuci şi două 
livre pe an pentru valeţi, ceva mai puţin pentru 
servitoare şi ajutoarele de la bucătărie şi o idee mai 
mult pentru personajele cu un rang atât de 
impresionant precum  bucătăreasa, madame 
Vionnet şi majordomul Magnus. 


În vreme ce eu exploram mecanismele gospodăriei 
şi băgam la cap orice informație puteam prinde din 
bârfele servitoarelor din salon, Jamie era cu Jared 
în fiecare zi, vizitând clienţii, întâlnind oameni, 
pregătindu-se pentru „a-l asista pe Înălţimea Sa“, 
făcându-şi legături sociale care 1 se puteau dovedi 
utile unui prinţ exilat. Printre invitaţii la cină putea 
găsi aliați... sau duşmani. 


— Saint Germain? am spus, prinzând deodată un 
nume familiar în toiul sporovăielii Marguernitei în 
vreme ce lustruia cu ceară podelele din lemn. 
Contele Saint Germain? 


— Oui, madame. 


Era o fată micuță și grasă, cu o față neobișnuit de 
turtită şi nişte ochi bulbucaţi care o făceau să arate 
precum un calcan, însă era prietenoasă şi doritoare 
să-ți facă pe plac. Şi-a ţuguiat buzele exagerat, 
anunțând astfel împărtăşirea unei bârfe cu adevărat 
scandaloase. Eu o priveam cât de încurajator 
puteam. 


— Contele, madame, are o reputaţie foarte proastă, 
mi-a spus ea, parcă anticipând ceva teribil. 


Din moment ce era valabil din spusele 
Marguerite: — efectiv pentru toată lumea care 

venea la cină, mi-am arcuit sprâncenele şi am 
așteptat mai multe detalii. 


— Şi-a vândut sufletul diavolului, înţelegeți? mi-a 
dezvăluit ea, coborându-şi vocea şi aruncând 
priviri în jur ca şi cum contele se putea piti în 
spatele șemineului. Celebrează Liturghia Neagră, 
în timpul căreia sângele şi carnea copiilor inocenți 
sunt consumate printre cei mai perverşi! 


Ce specimen deosebit ţi-ai ales drept dușman! mi- 
am spus în sinea mea. 


— Ah, toată lumea știe, madame, m-a asigurat 
Marguerite. Dar nu contează, femeile oricum sunt 
înnebunite după el; oriunde se duce, toate se 
aruncă la picioarele lui. Dar la urma urmelor, 
contele e bogat. 


In mod clar, această ultimă calitate era cel puţin 
suficientă pentru a echilibra, dacă nu a cântări mai 
greu decât faptul că bea sânge şi că era canibal. 


-Ce interesant! am spus. Dar credeam că 
monsieur le comte este un competitor al lui 
monsieur Jared; nu importă şi el vinuri? În acest 
caz, de ce l-a invitat aici monsieur Jared? 


Marguerite şi-a ridicat privirea de pe podelele pe 
care le lustruia şi a început să râdă. 


— Păi, cum de ce, madame? Pentru ca monsieur 
Jared să poate servi la cină cel mai bun Beaune, să 
îi spună lui monsieur le comte că tocmai a 
achiziționat zece lăzi şi la sfârşitul serii să îi ofere 
o sticlă să o ia cu dumnealui acasă! 


— Inţeleg, am spus rânjind. Şi monsieur Jared este 
la rândul lui invitat să cineze cu monsieur le 
comte? 

Marguerite a încuviințat din cap, boneta albă 
înclinându-se peste sticla ei cu unsoare şi cârpa de 
şters pe Jos. 


—O, da, madame. Însă nu la fel de des! 


Din fericire, contele Saint Germain nu era invitat 
în această seară. Am cinat simplu în familie, astfel 
încât Jared să poată repeta cu Jamie câteva detalii 
rămase pentru a fi puse la punct înainte de plecarea 
sa. Dintre acestea, cea mai importantă era trezirea 
regelui la Versailles. 


Fiind invitat să asiste la trezirea regelui era un 
semn de mare considerație, a explicat Jared în 
timpul cinei. 


-Nu pentru tine, flăcăule, a spus el blând, 
îndreptând o furculiță spre Jamie. Pentru mine. 
Regele vrea să se asigure că mă întorc din 
Germania — sau cel puţin Duverney, ministrul de 
Finanţe doreşte asta. Ultimul val de taxe i-a lovit 
aspru pe negustori şi mulți dintre străini au plecat — 
cu repercusiunile neplăcute asupra Trezoreriei 
Regale pe care ţi le poţi imagina. 


S-a strâmbat la gândul taxelor, încruntându-se la 
puiul de ţipar din furculita sa. 


—Intenţionez să fiu plecat până lunea viitoare. 
Aştept doar vestea că Wilhelmina a ajuns în 
siguranţă la Calais; pe urmă am plecat. 


Jared a mai luat o gură de ţipar şi a înclinat capul 
spre Jamie, vorbind cu gura plină: 


— Las afacerea pe mâini bune, flăcăule; în privinţa 
asta nu am nicio grijă. Dar s-ar putea să mai 
discutăm puţin înainte să îmi văd de alte treburi. 
Am aranjat cu lordul Mareşal să mergem împreună 

cu el în Montmartre de azi în două zile, să îi facem 
o vizită Inălțimui Sale, prințul Charles Edward. 


Am simțit deodată o emoție puternică în capul 
pieptului și i-am aruncat o privire furișă lui Jamie. 
El a înclinat capul spre Jared de parcă ar fi auzit 
ceva cât se poate de firesc, însă privirea îi sclipea 
de anticipație când s-a uitat la mine. Aşadar, acesta 
era începutul. 


— Înălțimea Sa duce o viaţă foarte retrasă la Paris, 
spunea Jared în vreme ce fugărea ultimii tipari 
alunecoşi, scăldat în unt, în jurul marginii 
farfuriei. Nu se cade să apară în societate înainte 
ca sau fără ca regele să îl primească în mod oficial. 
Aşadar Înălţimea Sa iese rareori din casă şi vede 
foarte puțină lume, cu excepția susținătorilor 
tatălui său care vin în vizită de curtoazie. 


— Eu nu am auzit asta, am intervenit. 
— Poftim? 


Două perechi de ochi uluiți s-au întors în direcția 
mea şi Jared şi-a pus jos furculita, abandonând 
ultimul ţipar în voia sorții. 


Jamie a arcuit o sprânceană spre mine: 
— Ce ai auzit, englezoaico, şi de la cine? 


— De la servitori, am spus, concentrându-mă acum 
pe propriii mei țipari. 


Văzând încruntătura lui Jared, mi-a trecut pentru 
prima dată în minte că poate nu e un lucru tocmai 
potrivit ca stăpâna casei să stea la bârfă cu 
slujnicele. La naiba cu protocolul! mi-am spus în 
sinea mea, într-un impuls rebel. Nu aveam altă 
soluție. 

— Slujnica spune că Înălţimea Sa prinţul Charles îi 
face vizite prinţesei Louise de La Tour de Rohan, 
am spus, culegând un tipar de pe furculiță și 
mestecându-l pe îndelete. 


Erau delicioși, însă mi se părea ciudat să îi înghit 
întregi, ca și cum creatura ar mai fi fost încă vie. 
Am înghițit cu grijă. Până acum, totul în regulă. 


— In absenţa soțului doamnei, am adăugat delicat. 
Jamie avea un aer amuzat, Jared părea îngrozit. 


— Prinţesa de Rohan? a spus Jared. Marie-Louise- 
Henriette-Jeanne de La Tour d'Auvergne? Familia 
soțului ei este foarte apropiată regelui. 


Şi-a trecut degetele peste buze, lăsând în jurul 
gurii o urmă strălucitoare de unt. 


— Asta ar putea fi foarte primejdios, a murmurat el, 
ca pentru sine. Mă întreb dacă micul zevzec... dar 
nu. Cu siguranță are mai multă minte decât atât. 
Trebuie să fie doar lipsă de experienţă; nu a ieșit 
prea mult în societate şi obiceiurile sunt diferite la 
Roma. Cu toate acestea... 


S-a oprit din bombănit şi s-a întors spre Jamie cu 
un aer hotărât. 


— Aceasta va fi prima ta sarcină, flăcăule, în 
serviciul Maiestăţii Sale. Ai cam aceeaşi vârstă cu 
Înălțimea Sa, însă ai experiența și judecata 
timpului petrecut la Paris... şi instruirea mea, îmi 
place să cred, a adăugat el zâmbindu-i scurt lui 
Jamie. Te poţi apropia de Înălţimea Sa; netezeşte-i 
calea atât cât poţi cu acei oameni care i-ar putea fi 
de folos; i-ai întâlnit deja pe majoritatea dintre ei. 
Şi explică-i Înălţimii Sale cât de diplomatic poţi că 
galanteria în direcția greşită poate aduce mari 
neajunsuri cauzei tatălui său. 

Jamie a încuviințat absent, în mod evident cu 
gândurile în altă parte. 


— Cum a ajuns slujnica noastră să ştie de vizitele 
Înălţimii Sale, englezoaico? a întrebat el. Ea nu 
iese din casă mai des de o dată pe săptămână, să se 
ducă la slujbă, nu-i aşa? 


Am clătinat din cap şi am înghițit următoarea 
îmbucătură înainte să îi răspund: 


— Din câte săpături am făcut până acum, slujnica 
de la bucătărie a auzit de la argat, care a auzit de la 
băiatul de la grajduri, care a auzit de la valetul 
vecinilor. Nu ştiu câți oameni sunt pe fir, dar casa 
Rohan este la trei case mai jos pe stradă. Îmi 
imaginez că şi prințesa ştie totul despre noi, am 
adăugat veselă. Sau cel puţin poate afla, dacă 
vorbeşte cu fata de la bucătărie. 


— Doamnele nu bârfesc cu slujnicele lor, a răspuns 
Jared cu un ton rece. 


Şi-a îngustat ochii spre Jamie, mustrându-l mut să 
îşi țină soția mai în frâu. Vedeam colțurile buzelor 
lui Jamie tresărind, însă a sorbit din Montrachetul 
lui şi a schimbat subiectul, vorbind despre ultima 
afacere a lui Jared, un transport de rom din 
Jamaica aflat pe drum. 


Când Jared a sunat clopoţelul pentru ca masa să fie 
strânsă şi coniacul servit, m-am retras. Jared avea 
obiceiul să savureze nişte trabucuri lungi și închise 
la culoare împreună cu brandy-ul și aveam 
sentimentul limpede că ţipaii pe care îi 
serviserăm, mestecaţi cu atenție sau nu, nu s-ar 
bucura foarte tare să fie afumaţi. 


M-am aşezat pe pat şi am încercat, cu un oarecare 
succes, să nu mă gândesc la tipari. Am închis ochii 
şi am încercat să mă gândesc la Jamaica ... plaje 

albe şi îmbietoare sub soarele tropical. Însă 
gândurile la Jamaica m-au dus cu gândul la 
Wilhelmina, iar gândul la vapoare m-a făcut să mă 
gândesc la mare, care m-a dus direct înapoi la 
imagini cu țipari uriaşi, învârtindu-se şi zbătându- 
se pe sub valurile verzi și înalte. M-am bucurat de 
apariția lui Jamie care mi-a distras gândurile și m- 
am ridicat în timp ce intra în cameră. 


— Pfuu! 


S-a rezemat de uşa închisă, făcându-și vânt cu 
capătul liber al jaboului. 


— Parcă sunt un cârnat afumat. Mi-e simpatic Jared, 
dar aş aprecia şi mai mult dacă şi-ar lua 
blestematele de trabucuri în Germania. 


— Să nu te apropii de mine dacă miroși a ţigări de 
foi, am spus. Tiparilor nu le place fumul. 


— Şi nu au nicio vină, a adăugat Jamie scoţându-și 
haina şi descheindu-şi nasturii cămăşii. Cred că e 
un plan, ştii? m-a întrebat el, făcând semn din cap 
spre ușă în timp ce îşi scotea cămaşa. Ca şi 
albinele. 


— Albinele? 


-Cum muţi un stup de albine, a explicat el, 
deschizând fereastra și agăţându-şi cămașa afară 
de mânerul tocului. lei o pipă plină cu cel mai 
puturos tutun pe care îl poţi găsi, o vâri în stup şi 
sufl fumul prin faguri. Albinele pică toate ca 
secerate şi le poţi duce unde vrei. La fel cred că 
face şi Jared cu clienții lui; îi afumă până le ia 
mințile și pe urmă ei semnează comenzi pentru vin 
de trei ori mai mult decât au vrut înainte să își 
revină în simţiri. 

Am început să chicotesc şi Jamie a zâmbit cu gura 
până la urechi, ducându-şi un deget la buze la 
sunetul paşilor uşori ai lui Jared auzindu-se de-a 
lungul coridorului, trecând pe lângă uşa noastră în 
drum spre propria cameră. 


Odată trecut pericolul de a fi descoperiți, Jamie a 
venit şi s-a întins lângă mine, îmbrăcat doar în kilt 
ŞI ciorapi. 


— Miros prea tare? a întrebat el. Pot dormi în 
camera de toaletă dacă te deranjează sau să scot 
capul pe fereastră să se aerisească. 


I-am adulmecat părul, unde mirosul de tabac încă 
se simţea, captiv între buclele arămii. Flacăra 
lumânării arunca sclipiri de aur în părul lui, şi mi- 
am plimbat degetele prin el, savurând moliciunea 
deasă şi senzaţia tare, solidă a osului de dedesubt. 


— Nu, nu e foarte rău. Așadar, nu ești îngrijorat că 
Jared va pleca atât de curând? 


Jamie mi-a sărutat fruntea şi s-a întins cu capul pe 
căpătâiul patului. Mi-a zâmbit, scuturând din cap. 


— Nu. I-am cunoscut pe toți clienții importanți şi pe 
toți căpitanii, cunosc toți șefii de depozite şi 
oficialii, am listele cu preţuri și am memorat 
inventarele. Ce a mai rămas de aflat despre afacere 
trebuie să deprind încercând; Jared nu mai are ce 
să mă înveţe. 


— Şi prinţul Charles? 


A închis pe jumătate pleoapele şi a scos un 
mormăit discret a resemnare. 


— Ah, păi, pentru asta trebuie să am încredere în 
mila lui Dumnezeu, nu în Jared. Şi îndrăznesc să 

cred că va fi mai ușor dacă Jared nu va fi aici să 
stea cu ochii pe mine. 


M-am întins alături de el şi el s-a întors spre mine, 
cuprinzându-mi mijlocul cu braţul astfel încât să 
stăm mai aproape. 


— Ce ar trebui să facem? am întrebat. Ai vreo idee, 
Jamie? 


Respirația lui era caldă pe obrazul meu, mirosind a 
brandy şi mi-am ridicat capul să îl sărut. Buzele lui 
moi şi late s-au deschis peste ale mele și a 
prelungit o clipă sărutul înainte de a-mi răspunde: 


— O, am eu ideile mele, a spus el, retrăgându-se cu 
un oftat. Dumnezeu ştie ce se va alege de ele, dar 
am idei. 


— Spune-mi. 
— Mhm. 


S-a aşezat mai confortabil, lăsându-se pe spate şi 
cuprinzându-mă cu braţul, cu capul pe umărul lui. 


— Păi, a început el, după cum văd eu situația, e o 
chestiune de bani, englezoaico. 


— Bani? Aş fi crezut că e o chestiune de politică. 
Nu îl vor francezii reînscăunat pe James pentru că 
le-ar face necazuri englezilor? Din puţinul pe care 
mi-l amintesc eu, Louis dorea-— va dori, m-am 
corectat — ca Charles Stuart să îi distragă regelui 
George atenţia de la ceea ce pune la cale Louis la 
Bruxelles. 


— Aşa cred că intenționează, a încuviinţat el, însă 
restaurarea regilor costă bani. Şi Louis nu are 
atâția bani încât cu o mână să îi dea pentru a lupta 
războaie în Bruxelles şi cu cealaltă să finanțeze 

invazii în Anglia. Ai auzit ce a spus Jared despre 
Trezoreria Regală şi taxe? 


— Da, dar... 


— Nu, nu Louis va face ca lucrurile să se întâmple, 
mi-a explicat el. Deşi are şi el un cuvânt de spus, 
desigur. Nu, sunt alte surse de bani pe care James 
şi Charles le vor încerca de asemenea, şi acestea 
sunt familiile de bancheri francezi, Vaticanul și 
Curtea spaniolă. 


— James acoperă Vaticanul şi Spania, iar Charles pe 
bancherii francezi, aşa crezi? am întrebat, curioasă. 


Jamie a încuviinţat din cap, cu privirea aţintită 
asupra panourilor din lemn sculptat de pe tavan. 
Lemnul de nuc era de un brun-deschis şi cald în 
lumina aurie a lumânării, rozetele mai întunecate și 
panglicile împletindu-se în fiecare colţ. 


-Da, aşa cred. Unchiul Alex mi-a arătat 
corespondenţa de la Maiestatea Sa, regele James și 
aş spune că spaniolii sunt cea mai bună şansă a sa, 
judecând după acele scrisori. Papa e înclinat să îl 
ajute, după cum e de înţeles, pentru că ar fi un rege 
catolic; Papa Clement l-a susținut pe James de 
mulți ani şi acum Clement fiind mort, Benedict 
continuă aceeaşi politică, însă nu la un nivel atât 
de înalt. Totuși, atât Philip al Spaniei, cât şi Louis 
sunt verişorii lui James; James se bazează pe 
glasul sângelui Burbonilor. 


Mi-a zâmbit fals, într-un colţ al buzelor. 
— Din câte am văzut eu până acum, sângele regal 
este al dracului de apos când vine vorba de bani, 


englezoaico. 


Ridicând pe rând câte un picior, şi-a scos ciorapii 
cu o singură mână și i-a azvârlit pe taburetul de 

lângă pat. 


— James a făcut rost de nişte bani de la spanioli 
acum vreo treizeci de ani, a remarcat el. O mică 
flotă de vase şi ceva oameni. Asta a fost Răscoala 
din 1715. Însă a avut ghinion și forțele lui James 
au fost înfrânte la Sheriffsmuir, înainte ca James să 
fi ajuns măcar acolo. Așa încât aş spune că 
spaniolii s-ar putea să nu fie foarte amatori de a 
finanța o a doua încercare de restaurare a 
Stuarzilor; nu fără un indiciu clar că planul ar 
putea reuși. 


— Aşadar Charles a venit în Franţa pentru a-i 
convinge pe Louis și pe bancheri, am presupus. Și 
conform cărților de istorie, va reuşi. În situaţia 
actuală, ce ne rămâne nouă de făcut? 


Jamie şi-a retras brațul din jurul umerilor mei, 
întinzându-se şi făcând salteaua să se ridice sub 
mine. 


— Păi, mie îmi rămâne să vând vin bancherilor, 
englezoaico, a spus el, căscând. Şi ție îți rămâne să 
stai la bârfe cu slujnicele. Şi dacă suflăm destul de 
mult fum, poate o să ameţim albinele. 


Chiar înainte de a pleca, Jared l-a dus pe Jamie în 
căsuţa din Montmartre unde Înălţimea Sa, prinţul 
Charles Edward Louis Philip Casimir etc. Stuart își 
avea reşedinţa, îşi petrecea timpul așteptând să 
vadă ce va face sau nu va face Louis pentru un văr 
lefter, cu aspirații la tron. Eu îi condusesem până la 
uşă, amândoi îmbrăcaţi în hainele lor cele mai 
bune, şi îmi petrecusem timpul în care fuseseră 
plecați imaginându-mi întâlnirea şi întrebându-mă 
cum decursese. 


— Cum a fost? l-am întrebat pe Jamie în clipa în 
care am reușit să rămân singură cu el când s-a 
întors. Cum arată regele? 


223 


Jamie s-a scărpinat în cap, concentrat. 


— Păi, a spus el în cele din urmă, avea o durere de 
măsele. 


— Poftim? 


— Aşa a zis el. Şi părea în mari dureri; Avea un 
obraz schimonosit şi falca îi era puţin umflată. N- 
aş putea să-mi dau seama dacă de obicei e aşa 
scorțos sau doar acum avea dureri când vorbea, 
pentru că nu a spus foarte multe. 


De fapt, după prezentările protocolare, bărbații mai 
în vârstă, Jared, Maestrul de ceremonii şi un 
individ cu o înfăţişare destul de ponosită căruia i 
se spunea „Balhaldy“ se învârteau unul în jurul 
celuilalt şi începuseră să discute politică scoțiană, 
lăsându-i pe Jamie și pe Înălţimea Sa mai mult sau 
mai puţin singuri. 


— Am băut amândoi un pahar de vinars, a raportat 
ascultător, la insistenţele mele. Şi eu l-am întrebat 
cum găseşte Parisul, iar el mi-a răspuns că i se 
pare extrem de obositor şi limitat în privința 
oportunităţilor, căci nu putea vâna nicăieri. Aşadar 
într-un final am discutat despre vânătoare. El 
preferă să vâneze cu ogari mai degrabă decât cu 
hăitaşi şi i-am mărturisit că şi eu prefer acelaşi stil. 
Apoi mi-a povestit câți fazani a împuşcat în timpul 
unei vânători în Italia. Şi mi-a relatat despre Italia 
până când a spus că aerul rece care intra pe 
fereastră îi făcea rău la măsea — nu e o casă foarte 
bine construită, ci doar o vilă mică. Apoi a mai 
băut nişte vinars pentru măsea şi eu i-am povestit 
despre vânătorile de cerbi din Highlands, iar el a 
spus că i-ar plăcea să încerce cândva şi m-a 
întrebat dacă sunt bun arcaș. Am recunoscut că 
sunt și a zis că speră că va avea ocazia să mă invite 
să vânez cu el în Scoţia. Şi pe urmă Jared a spus că 
trebuie să treacă pe la depozit în drum spre casă, 

aşa încât Inălţimea Sa mi-a oferit mâna şi eu i-am 
pupat-o şi am plecat. 


— Hm, am făcut eu. 


Deşi rațiunea ne spune că în mod normal 
personajele faimoase — ori pe cale de a deveni 
faimoase — e de aşteptat să fie la fel ca toată lumea 
în comportamentul lor de zi cu zi, am fost nevoită 
să admit că am găsit această descriere a prințului 
Charlie dezamăgitoare într-o oarecare măsură. Cu 
toate acestea Jamie fusese invitat încă o dată. Cel 
mai important lucru, după cum a subliniat el, era 
să devină apropiat al Înălţimii Sale pentru a putea 
rămâne la curent cu planurile sale pe măsură ce ele 
evoluau. Mă întrebam dacă regele Franţei o fi fost 
ceva mai impresionant în persoană. 


Nu a trecut mult până să aflăm. O săptămână mai 
târziu, Jamie s-a trezit într-o dimineață întunecată 
şi rece şi s-a îmbrăcat pentru călătoria lungă până 
la Versailles pentru a lua parte la ceremonia de 
trezire a regelui. Louis se trezea cu sfinţenie la ora 
şase în fiecare dimineață. Atunci, cei câțiva 
favoriți aleşi pentru a participa la toaleta regelui 
erau adunaţi în anticameră, gata să se alăture 
procesiunii de nobili şi servitori necesari pentru a-l 
asista pe monarhul la întâmpinarea noii zile. 


Trezit la primele ore ale dimineţii de către 
majordomul Magnus, Jamie s-a ridicat adormit din 
pat şi s-a îmbrăcat, căscând și bombănind. La 
această oră, stomacul meu era liniștit și am savurat 
sentimentul delicios resimțit atunci când urmărești 
pe cineva făcând un lucru neplăcut, pe care tu nu 
trebuie să îl faci. 


— Să ții minte tot ce vezi, i-am spus, cu vocea 
răguşită de somn, ca să îmi povesteşti în cel mai 
mic detaliu. 

Cu un mormăit somnoros de încuviinţare, s-a 
aplecat peste mine să mă sărute, apoi s-a strecurat 
afară, cu o lumânare în mână ca să se ocupe de 
înşeuarea calului său. Ultimul lucru pe care l-am 
auzit înainte de a mă adânci în braţele somnului a 
fost vocea lui Jamie la parter, deodată limpede și 
alertă în aerul răcoros al nopţii, schimbând câteva 
vorbe la plecare cu valetul pe stradă, în faţa casei. 


Ținând cont de distanţa până la Versailles şi de 
posibilitatea — despre care Jared ne avertizase — de 
a fi invitat la prânz, nu am fost surprinsă că Jamie 
nu s-a întors înainte de amiază, însă n-am putut să 
nu fiu curioasă şi să aştept cu o nerăbdare 
crescândă sosirea lui — în sfârşit! — aproape de ora 
ceaiului. 


— Şi cum a fost deşteptarea regelui? am întrebat, 
apropiindu-mă să îl ajut pe Jamie să-şi scoată 
vestonul. 


Purtând mănușşile strâmte, din piele de porc care se 
impuneau la curte, nu se descurca cu butonii din 
argint cu monogramă pe catifeaua alunecoasă. 


— Ah, așa e mult mai bine! a spus el dând relaxat 
din umerii laţi când butoni s-au desfăcut. 


Vestonul îi era mult prea strâmt la umeri; dându-i 
Jos vestonul era ca şi cum ai fi decojit un ou. 


— A fost interesant, englezoaico, a răspuns el, sau 
cel puţin pentru prima oră. 


Pe măsură de procesiunea de nobili intra în 
Dormitorul Regal, fiecare dintre ei purtând 
instrumentul ceremonial desemnat — prosop, lamă 
de ras, cupă cu bere, sigiliul regal—, domnii din 
încăpere au tras de la geamuri perdelele groase 
care ţineau departe lumina răsăritului, au dat într-o 
parte draperiile măreţului pat regal şi au dezvăluit 

chipul regelui Louis ochiului curios al soarelui 
care răsărea. 


Ajutat să se ridice în capul oaselor pe marginea 
patului, regele rămăsese sprijinit, căscând şi 
scărpinându-și obrazul cu barbă crescută peste 
noapte, în vreme ce ajutoarele sale i-au acoperit 
umerii cu o robă din mătase grea, cu broderii din 
argint şi aur şi au îngenuncheat pentru a scoate 
ciorapii din flanelă groasă cu care dormea regele, 
pentru a-i înlocui cu ciorapi lungi, din mătase fină 
şi saboţi moi, căptuşiți cu blană de iepure. 


Unul câte unul, nobilii curții s-au apropiat și au 
îngenuncheat la picioarele suveranului lor, pentru 
a-l saluta respectuos şi a-l întreba cum petrecuse 
Maiestatea Sa noaptea? 


— Aş zice că nu foarte bine, a întrerupt Jamie firul 
povestirii. Arăta ca şi cum nu dormise mai mult de 
un ceas, două, şi astea pline de coşmaruri. 


În ciuda ochilor injectaţi și a fălcilor atârnânde, 
Maiestatea Sa înclinase capul uşor şi grațios spre 
curtenii săi, apoi se ridicase în picioare şi făcuse o 
plecăciune mai adâncă spre invitaţii de seamă 
aflați în capătul îndepărtat al camerei. Cu o 
fluturare anemică de mână a chemat un nobil în 
dormitor care l-a condus pe Maiestatea Sa spre 
scaunul care-l aștepta, unde s-a aşezat cu pleoapele 
închise, bucurându-se de îngrijirile servitorilor săi, 
în vreme ce musafirii erau invitați în față unul câte 
unul de către ducele de Orléans, să îngenuncheze 
dinaintea regelui şi să rostească un scurt omagiu. 
Petițiile oficiale urmau să fie prezentate puţin mai 
târziu, când Louis avea să fie suficient de treaz 
încât să le audă. 


— Eu nu eram invitat acolo cu o petiție, ci ca un 
semn de favoare, a explicat Jamie, aşadar am 
îngenuncheat doar şi am spus: „Bună dimineaţa, 

Maiestatea Voastră“, în timp ce ducele i-a explicat 
regelui cine sunt. 


— Şi regele ţi-a spus ceva? am întrebat. 


Jamie a început să rânjească, cu palmele împletite 
la ceafă, în timp ce se întindea. 


— Ah, da. A deschis un ochi și m-a privit de parcă 
nu îi venea a crede. 


Cu un ochi încă deschis, Louis îl măsurase pe 
vizitator cu un soi de interes apatic, apoi 
remarcase: „Cam mare, nu?“ 


— Eu am răspuns: „Aşa este, Maiestatea Voastră“, a 
povestit Jamie. Apoi regele m-a întrebat: „ȘI poţi 
dansa?“ şi eu am răspuns că pot. În cele din urmă a 
închis ochiul din nou şi ducele mi-a făcut semn să 
mă retrag. 


Odată introducerea încheiată, nobilii din dormitor, 
asistați  ceremonios de nobilii însărcinați, 
începuseră apoi să facă toaleta regelui. În vreme ce 
se ocupau cu asta, diverşi petiționari păşeau în față 
la semnalul ducelui de Orleans, pentru a murmura 
în urechea regelui în vreme ce acesta îşi întorcea 
capul pentru a fi bărbierit, ori îşi apleca gâtul 
pentru a 1 se ajusta peruca. 


— Ah? Şi ai avut onoarea să îi sufli nasul Maiestăţii 
Sale? am întrebat. 


Jamie a zâmbit cu gura până la urechi, întinzându- 
şi mâinile împreunate până i-au pocnit degetele. 


—Nu, slavă Domnului! Am rezemat un dulap, 
încercând să par parte din mobilier, în timp ce 
mărunţeii de conți şi duci îmi aruncau priviri furişe 
de parcă faptul că eram scoţian însemna că am o 
boală molipsitoare. 


228 


— Ei, măcar erai destul de înalt încât să vezi totul? 


— Ah, da. Am văzut totul, chiar şi când s-a uşurat 
în chaise percee-ul lui. 


— Nu pot să cred! Chiar a făcut-o în faţa tuturor? 
am întrebat fascinată. 


Citisem despre asta, desigur, însă mi se părea greu 
de crezut. 


— Ah, da, şi toată lumea se comporta la fel ca 
atunci când s-a spălat pe faţă şi a suflat nasul. 
Ducele de Neve a avut deosebita onoare, a adăugat 
el ironic, de a-l şterge pe Maiestatea Sa la fund. Nu 
am băgat de seamă ce au făcut cu prosopul; l-au 
scos din cameră şi fără îndoială l-au poleit cu aur. 
Și a fost şi o treabă anevoioasă, a adăugat el, 
aplecându-se şi aşezându-şi mâinile pe podea 
pentru a-și întinse mușchii picioarelor. I-a luat o 
veşnicie; Maiestatea Sa era băţos ca o bufniţă. 


-Băţos ca o bufniţă? am întrebat, amuzată de 
expresie. Constipat vrei să spui? 


— Da, era strâns la burtă. Și nici nu e de mirare, la 
ce mâncare au cei de la Curte, a adăugat el, critic, 
întinzându-se pe spate. Toată ziua mănâncă numai 
prostii, o grămadă de smântână și de unt. Ar trebui 
să mănânce terci de ovăz în fiecare dimineață; să 
vezi ce l-ar destupa. E foarte bun pentru mate, ştii? 


Dacă scoțieni erau încăpăţânaţi în legătură cu 
ceva — şi, la drept vorbind, aveau tendinţa de a fi 
încăpăţânați în multe privinţe —, acela era marele 
beneficiu al mucilagiului de ovăz la micul dejun. 
Deşi trăiseră vreme de secole pe un pământ sărac, 
ce nu dădea mare lucru în afară de ovăz, ei 
transformaseră, după cum le era obiceiul, 
necesitatea în virtute şi insistau că le place terciul. 

Jamie se trântise între timp pe podea şi făcea 
exerciţiile soldaților de la Forţa Regală Aeriană pe 
care 1 le recomandasem pentru a-i întinde muşchii 
spatelui. Revenind la remarca sa de mai devreme, 
am întrebat: 


— De ce ai spus că era „băţos ca o bufniţă“? Am 
mai auzit expresia asta înainte, dar ştiam că 
înseamnă a fi beat, nu constipat. Vasăzică bufnițele 
sunt constipate? 


Incheindu-și exercițiile, Jamie s-a întors repede și 
s-a întins pe podea, răsuflând din greu. 


— Ah, da. 


A respirat îndelung, apoi şi-a ținut respirația. S-a 
ridicat în picioare, suflându-și părul din ochi. 


— Sau nu neapărat, dar eu aşa am auzit. Oamenii 
spun că bufnițele nu au fund, deci nu pot să 
evacueze ce mănâncă — precum şoareci, înţelegi? 
Aşa încât oasele şi firele de păr sunt strânse într-un 
ghem pe care bufniţele îl vomită, pentru că nu îl 
pot da afară pe fund. 


— Adevărat? 


— Ah, sigur că da, aşa fac. Așa poţi să găseşti un 
copac cu bufniţe: te uiţi la pământ după căcăreze. 
Fac mare mizerie bufniţele, a adăugat el, trăgându- 
şi gulerul cămăşii într-o parte, să lase aerul să 
intre. 


— Dar au gaură în fund, m-a informat el. Odată am 
doborât una cu o praștie şi m-am uitat. 


— Un flăcău cu o minte curioasă, nu? am remarcat, 
râzând. 

— Păi, cum să nu, englezoaico? a răspuns el 
rânjind. Şi se găinățează şi pe acolo. Mi-am 
petrecut o zi întreagă cu lan sub un copac cu 
bufniţe, ca să fiu sigur. 


— Iisuse, te rodea rău curiozitatea, am remarcat. 


— Păi, trebuia să ştiu. lan nu voia să stea nemişcat 
atât de mult timp. Am fost nevoit să îi îndes câțiva 
pumni ca să-l fac să stea locului, a spus el amuzat, 
amintindu-și întâmplarea. Aşa că a stat cuminte cu 
mine până la final şi pe urmă a luat un pumn de 
căcăreze de bufniță şi mi le-a îndesat pe gulerul 
cămășşii şi a țâşnit ca din pușcă. Doamne, fugea 
iute ca vântul! 


O umbră de tristeţe i-a trecut peste chip, amintirea 
prietenului său iute de picior din copilărie 
întretăindu-se cu amintirile mai recente ale 
cumnatului său, umblând de colo până colo ţeapăn, 
deşi vesel, cu un picior de lemn, căpătat în urma 
căderii unui obuz, într-un război străin. 


— O viaţă destul de tristă, după cum spui tu, am 
remarcat, vrând să îi distrag atenția. Nu să stai cu 
ochii pe bufniţe... ci să fii în pielea regelui. Să nu 
ai niciun fel de intimitate niciodată, nici măcar la 
toaletă. 


— Nici mie nu mi-ar plăcea, a încuviinţat Jamie. 
Dar pe urmă, el e rege. 


— Mmm. Bănuiesc totuşi că puterea, luxul şi toate 
celelalte compensează. 


— Păi, compensează sau nu, a spus el ridicând din 
umeri, asta e soarta pe care i-a dat-o Dumnezeu şi 
nu are încotro, trebuie să şi-o facă bună. 


Şi-a ridicat tartanul şi a tras capătul prin cingătoare 
până la umăr. 

— Stai să te ajut. 


Am luat fibula rotundă din argint şi i-am prins 
materialul în culori aprinse pe umăr. Şi-a aranjat 
faldurile, netezind lâna colorată între degete. 


— Şi eu am o soartă complicată, englezoaico, a 
şoptit el, plecându-și privirea spre mine. Deşi slavă 
Domnului că nu trebuie să îl invit pe lan să mă 
şteargă la fund! a adăugat zâmbind scurt. Dar am 
fost născut nobil. E de datoria mea să am grijă de 
pământ şi de oamenii care trăiesc acolo și trebuie 
să mă achit de obligația pe care o am faţă de ei. 


A întins braţul şi mi-a atins uşor părul. 


— De aceea m-am bucurat când ai zis să venim, să 
încercăm și să vedem ce putem face. Pentru că o 
parte din mine ar vrea să te ia pe tine şi pe copil şi 
să plecăm departe, să ne petrecem restul vieții 
lucrând la câmp şi îngrijind animalele, să vin seara 
şi să dorm lângă tine în linişte întreaga noapte. 


Ochii lui albaștri erau întunecaţi la gândul acesta și 
palma i s-a întors spre faldurile tartanului său, 
mângâind carourile vesele are clanului Fraser, cu 
dunga fină, albă care îi distingea pe cei de la 
Lallybroch de celelalte familii. 


— Dar dacă aş face-o, a continuat el, parcă vorbind 
mai degrabă cu el însuși decât cu mine, o altă parte 
din mine s-ar simți trădată şi cred... cred că 
întotdeauna aş auzi glasurile oamenilor mei 
strigându-mă din urmă. 


I-am pus o mână pe umăr şi el şi-a ridicat privirea, 
un zâmbet palid ridicându-i colţul buzelor late. 


— Şi eu cred la fel, am spus. Jamie... indiferent ce 
se întâmplă, indiferent ce vom putea face... 

M-am oprit, căutându-mi cuvintele. Ca de atâtea 
ori înainte, enormitatea misiunii pe care ne-o 
asumaserăm mă copleşea şi mă lăsa fără cuvinte. 
Cine eram noi, să schimbăm cursul istoriei, să 
schimbăm mersul evenimentelor, nu pentru noi, ci 
pentru prinți şi ţărani, pentru întregul ținut al 
Scoției? 


Jamie şi-a pus mâna peste a mea, strângându-mi-o 
uşor, îmbărbătându-mă. 


— Nimeni nu ne poate cere mai mult decât tot ce 
putem face, englezoaico. Nu, dacă va fi vărsat 
sânge, cel puţin nu va fi pe mâinile noastre, şi mă 
rog la Dumnezeu să nu se ajungă la asta. 


Gândul mi-a fugit spre lespezile pământii ale 
clanurilor de pe Câmpia de la Culloden, şi la 


scoțienii care vor zăcea sub ele dacă misiunea 
noastră eşua. 


— Să te audă Dumnezeu! am spus şi eu. 

FANTOME ȘI CROCODILI 


Între audienţele regale şi cerințele zilnice ale 
afacerii lui Jared, Jamie părea să aibă o viaţă plină. 
Dispărea cu Murtagh la puţin timp după micul 
dejun în fiecare dimineață, pentru a verifica noile 
livrări la depozit, pentru a face inventare, a vizita 
docurile Senei şi a pune la cale drumuri pe la 
cârciumi care, din descrierile sale, păreau a fi 
extrem de dezgustătoare. 


— Păi, bine măcar că îl ai pe Murtagh cu tine, am 
spus eu, consolându-mă cu gândul acesta, căci 
amândoi nu puteţi intra în bucluc ziua în amiaza 
mare. 


Bărbatul mărunţel şi sfrijit nu era impresionant la 
prima vedere, veșmintele sale deosebindu-se de ale 
borfaşilor de pe docuri prin simplul fapt că 
jumătatea inferioară era din tartan simplu. Însă eu 
călătorisem jumătate de Scoţie alături de Murtagh 
pentru a-l salva pe Jamie din Închisoarea 
Wentworth şi nu era nimeni în lume în care să am 
mai multă încredere să îi păzească spatele lui 
Jamie. 


După prânz, Jamie făcea vizitele obişnuite — 
sociale sau de afaceri, şi ambele într-un număr tot 
mai mare —, apoi se retrăgea în biroul său o oră, 

două cu registrele de inventar şi de contabilitate 
până la cină. Era ocupat. 


Eu însă nu eram. Câteva zile de tatonări 
politicoase cu madame Vionnet, bucătăreasa-şefă, 
ne lămurise cine conducea gospodăria și aceea nu 
eram eu. Madame venea în salonul meu în fiecare 
dimineaţă pentru a mă consulta în privinţa 
meniului zilei și a-mi prezenta lista cu cheltuielile 
necesare prevăzute pentru aprovizionarea 
bucătăriei— fructe, legume, unt şi lapte de la o 
fermă de lângă oraş, livrate proaspete în fiecare 
dimineață, peşte prins din Sena şi cumpărat de la 
un vânzător ambulant de pe stradă, împreună cu 
midii proaspete care îşi scoteau cochiliile închise 
şi negre din maldărele de alge ofilite. Mă uitam 
peste listă de dragul ritualului, aprobam totul, 
lăudam cina din seara precedentă şi asta era totul. 


În afară de solicitările ocazionale de a deschide 
dulapul cu lejerie, crama, pivniţa sau cămara cu o 
cheie din legătura de care aveam grijă, aveam timp 
berechet la dispoziție la ora când trebuia să mă 
îmbrac pentru cină. Viața socială pe care o stabilise 
Jared continua aproape neîntreruptă ca atunci când 
se afla el la Paris. Eu eram încă precaută în 
privința petrecerilor la scară largă, însă în fiecare 
seară organizam dineuri la care erau invitați nobili, 
cavaleri şi doamne, bieți iacobiți în exil, negustori 
bogaţi și soțiile lor. 


Cu toate acestea, găseam că a mânca şi a bea, 
precum şi pregătirea pentru mâncat și băut nu erau 
cu adevărat o ocupaţie satisfăcătoare. Eram atât de 
agitată, încât în cele din urmă Jamie a sugerat să 
vin în birou la el să copiez intrările în registrul 
contabil. 


— Mai bine să faci asta decât să te torturezi singură, 
a spus el, privind mustrător spre unghiile mele 

roase. Oricum, ai o caligrafie mai frumoasă decât 
funcţionarii de la depozite. 


Aşadar eram în birou, aplecată conştiincios peste 
registrele contabile, când a apărut domnul Silas 
Hawkins într-o după-amiază târzie, cu o comandă 
pentru două butoaie de brandy flamand. Domnul 
Hawkins era solid și prosper; emigrant ca şi Jared, 
era un englez specializat în exportul mărfurilor 
franţuzeşti în patria-mamă. 


Eu credeam că un negustor care pare să nu pună 
niciodată gura pe băutură va avea dificultăți în a 
vinde oamenilor vinuri şi spirtoase în cantități 
uriaşe. În această privinţă domnul Hawkins era 
norocos, căci avea obrajii veşnic roşcovani şi 
zâmbetul vesel al unui chefliu, deşi Jamie îmi 
povestise că nu gusta niciodată din marfa lui şi că 
de fapt nu bea decât bere ordinară, deși pofta lui de 
mâncare era legendară în tavernele pe care le 
vizita. O expresie de istețime calculată îi însufleţea 
ochii de un căprui arzător, ascunsă în spatele 
bonomiei blânde care îi facilita tranzactiile. 


— Cei mai buni furnizori ai mei, o spun cu mâna pe 
inimă, a declarat el, semnând o comandă 
importantă cu o înfloritură. Întotdeauna la timp, 
întotdeauna cea mai bună calitate. Îmi va lipsi mult 
vărul dumitale cât va fi departe, a spus el, făcând o 
plecăciune spre Jamie, însă şi-a ales un înlocuitor 
excelent.  Scoţienii întotdeauna şi-au păstrat 
afacerile în familie. 


Ochii sclipitori și mici au întârziat pe kiltul lui 
Jamie, roșul Fraserilor contrastând cu lambriul din 
lemn închis la culoare al salonului. 


— Aţi venit recent din Scoţia? a întrebat domnul 
Hawkins relaxat, pipăindu-și buzunarul interior al 
vestonului. 

— Nu, suntem în Franţa de ceva vreme, a răspuns 
evaziv Jamie, zâmbind. 


A luat peniţa de scris din mâna domnului Hawkins, 
dar găsind-o prea groasă pentru gustul său, a pus-o 
deoparte şi a scos una nouă din smocul de pene de 
gâscă aflate într-un mic borcan de sticlă de pe 
bufet. 


— Ah. După veşminte, văd că eşti scoţian din 
Highlands; crezusem că poate mi-ai putea povesti 
care mai e starea de spirit în părțile acelea ale țării. 
Circulă tot felul de zvonuri, ştii? 


Domnul Hawkins s-a aşezat într-un scaun la un 
semn al mâinii lui Jamie, chipul său rotund și 
roşcovan concentrat asupra portofelului gros, din 
piele pe care îl scosese din buzunar. 


— Cât despre zvonuri... păi, asta e situația normală 
în Scoţia, nu? a spus Jamie, ascuţindu-și 
concentrat noua pană. Dar starea de spirit? Nu, 
dacă te referi la politică, mă tem că pe mine nu 
prea mă interesează politica. 


Cuţitașul scotea un râcâit ascuţit când aşchiile dure 
săreau de pe tija penei. 


Domnul Hawkins a scos câteva monede de argint 
din portofel, aşezându-le ordonat una peste 
cealaltă într-un teanc micuţ între el și Jamie. 


— Serios? a întrebat el aproape absent. Dacă e 
precum zici, eşti primul scoțian pe care l-am 
întâlnit căruia nu îi pasă de politică. 


Jamie a terminat de ascuţit pana şi a ridicat-o cu 
vârful în sus, mijind ochii pentru a analiza mai 
bine unghiul ascuţișului. 

— Mm? a spus el, distras. Ah, păi am alte chestiuni 
pe cap: o afacere ca aceasta îți consumă timp, după 
cum știi chiar dumneata, îmi imaginez. 


— Aşa este. 


Domnul Hawkins a numărat monedele din teanc 
încă o dată, a scos una şi a înlocuit-o cu alte două 
mal MICI. 


— Am auzit că Charles Stuart a venit la Paris 
recent, a spus el. 


Chipul său rotund, de chefliu exprima doar un 
interes vag, însă ochii îi jucau alerți în orbitele lor 
înconjurate de pungi de grăsime. 


— Ah, da, a bombănit Jamie, tonul său putând 
însemna orice, fie o confirmare a acestui fapt, fie o 
expresie de indiferență politicoasă. 


Avea comanda în fața lui şi semna fiecare pagină 
cu o grijă excesivă, caligrafiind literele mai 
degrabă decât mâzgălindu-le, așa cum făcea de 
obicei. Stângaci fiind, obligat de copil să scrie cu 
mâna dreaptă, întotdeauna găsea scrisul dificil, 
însă rareori își dădea atâta silinţă. 


— Vasăzică dumneata nu împărtășeşti simpatiile 
politice ale vărului dumitale? 


Hawkins s-a lăsat uşor pe spate, studiind fruntea 
aplecată a lui Jamie, care nu trăda niciun gând. 


— Contează asta pentru dumneata, domnul meu? a 
întrebat Jamie, ridicându-şi fruntea și fixându-l pe 
domnul Hawkins cu ochii lui albaştri și blânzi. 


Negustorul rotofei i-a întors privirea pentru o 
clipă, apoi a fluturat o mână durdulie cu un aer 
relaxat. 


238 


— Deloc chiar, a spus el diplomat. Doar că 
înclinațiile iacobite ale vărului dumitale îmi sunt 
familiare — nu face un secret din ele. Mă întrebam 
doar dacă toți scoțieni au aceleași opinii în 
chestiunea pretențiilor Stuarzilor la tron. 


— Dacă ai avut atât de mult de-a face cu scoțienii 
din Highlands, a răspuns Jamie sec, înmânându-i o 
copie a comenzii, atunci ştii deja că rareori găsești 
doi scoțieni care să fie de acord unul cu celălalt 
mai departe de culoarea cerului; şi chiar și 
chestiunea asta e supusă disputelor din când în 
când. 


Domnul Hawkins a început să râdă, burdihanul 
zdravăn tremurându-i sub vestă, şi a strecurat 
hârtia împăturită în veston. Văzând că Jamie nu 
părea dispus să răspundă acestui interogatoriu, am 
intervenit în discuţie, oferindu-i oaspetelui, ca 
gazdă primitoare, un pahar de Madeira şi biscuiţi. 


—Nu, nu, doamna mea, mulțumesc, dar nu. 
Arabella soseşte joia aceasta şi eu trebuie să fiu la 
Calais să o întâmpin. Şi am o mulțime de lucruri 
de făcut înainte să mă urc în trăsură și să plec. 


S-a strâmbat la teancul uriaş de comenzi și chitanţe 
pe care îl scosese din buzunar, adăugând deasupra 
chitanta de la Jamie şi l-a îndesat înapoi în 
portofelul mare din piele, de călătorie pe care îl 
avea cu el. 


— Cu toate acestea, a spus el, luminându-se la față, 
pe drum o să mă pot ocupa puțin şi de afaceri: voi 
vizita toate hanurile și cârciumile de aici până la 
Calais. 


— Dacă ai de gând să intri în toate tavernele de aici 


şi de pe coastă, nu vei ajunge la Calais nici într-o 
lună, a remarcat Jamie. 

Şi-a pescuit propriul portmoneu din geantă şi a dat 
drumul micului teanc de monede în el. 


— Foarte adevărat, domnul meu, a spus Hawkins, 
încruntându-se trist. Presupun că va trebui să mai 
sar câte una sau două, pe care să le vizitez la 
întoarcere. 


— N-ai putea trimite pe cineva la Calais în locul 
dumitale, dacă timpul este atât de prețios? am 
sugerat. 


Şi-a rotit ochii sugestiv, strângându-şi buzele mici 
şi vesele într-o expresie aproape tristă, atât cât îi 
permitea forma lor. 


— Aş putea face asta, doamna mea. Însă din păcate 
încărcătura Arabellei nu poate fi încredinţată unui 
funcţionar. Nepoata mea, Mary, se află la bord, ne- 
a mărturisit, îndreptându-se chiar în timp ce 
vorbim spre coasta franceză. Are doar 
cincisprezece ani şi niciodată nu a fost departe de 
casă. Mi-e teamă că nu o pot lăsa să își găsească 
singură drumul spre Paris. 


— Ai dreptate, am încuviinţat politicos. 


Numele mi se părea familiar, însă nu știam unde îl 
mai întâlnisem. Mary Hawkins. Destul de banal; 
nu îl puteam lega de nimic în particular. Încă mă 
mai gândeam unde îl auzisem când Jamie s-a 
ridicat pentru a-l conduce pe domnul Hawkins la 
ușă. 


— Nădăjduiesc că voiajul nepoatei dumitale va fi 
unul plăcut, a spus el politicos. Vine la studii? Sau 
în vizită la rude? 


— Vine să se căsătorească, a explicat unchiul ei cu 
satisfacție. Fratele meu a avut norocul să îi asigure 

o partidă dintre cele mai avantajoase, cu un 
membru al nobilimii franceze. 


Părea să se umfle de atâta mândrie, butonii aurii, 
simpli, cât pe ce să-i sară de la vestonul din stofă. 


— Fratele meu mai mare este baronet, înţelegi 
dumneata. 


— Ea are cincisprezece ani? am întrebat neliniștită. 


Ştiam că fetele se căsătoreau la vârste fragede, dar 
la cincisprezece ani? Cu toate acestea, eu mă 
căsătorisem la nouăsprezece... şi pe urmă din nou 
la douăzeci şi şapte. La douăzeci şi şapte 
cunoșteam mult mai bine viaţa. 


—Ă... şi nepoata dumitale îl cunoaşte pe logodnic 
de multă vreme? am întrebat, precaută. 


-Nu l-a văzut în viaţa ei. De fapt... domnul 
Hawkins s-a aplecat mai aproape, aşezându-și un 
deget peste buze şi coborându-și vocea... nici 
măcar nu ştie despre căsătorie. Negocierile încă nu 
au fost finalizate, înțelegeți? 


Nu mi-a venit să-mi cred urechilor şi am dat să 
spun ceva, însă Jamie m-a apucat strâns de cot, 
avertizându-mă să tac. 


— Păi, dacă domnul face parte din nobilime, atunci 
poate o vom vedea pe nepoata dumitale la Curte, a 
sugerat el, împingându-mă cu fermitate spre uşă 
precum lama unui buldozer. 


Domnul Hawkins, ferindu-se la timp din calea 
mea, a făcut un pas în urmă, continuând să 
vorbească: 


—Intr-adevăr, o veţi putea vedea, Lord Broch 
Tuarach. Într-adevăr, ar fi o mare onoare să o 

cunoşti pe nepoata mea. Sunt convins că îi va 
prinde foarte bine compania unei doamne 
compatrioate, a adăugat el, adresându-mi un 
zâmbet linguşitor. Nu că aş îndrăzni să sper la mai 
mult decât o cunoştinţă de afaceri, cu siguranță. 


Nu îndrăznești pe naiba, mi-am spus eu indignată. 
Ai face orice să-ți strecori familia în nobilimea 
franceză, inclusiv să îți măriți nepoata cu... cu... 


—Ă... şi cine este logodnicul nepoatei dumitale? 
am întrebat fără ocolișuri. 


Domnul Hawkins a arborat o expresie vicleană și 
s-a aplecat spre mine să îmi șoptească răguşit în 
ureche: 


— Chiar nu ar trebui să spun înainte să fie semnate 
contractele, însă ținând cont de discreția domniei 
tale... îți pot spune că este un membru al Casei de 
Gascogne. Chiar un membru de rang foarte înalt! 


— Chiar așa, am spus. 


Domnul Hawkins a plecat frecându-şi palmele, 
cuprins de o frenezie absolută a anticipaţiei, iar eu 
m-am întors îndată spre Jamie. 


— Gascogne! Înseamnă că vorbește despre... dar nu 
ar putea, sau ar putea? Bestia aceea bătrână, 
revoltătoare, cu pete de tutun pe obraz, care a venit 
la cină săptămâna trecută? 


— Vicontele Marigny? a spus Jamie, zâmbind la 
auzul descrierii mele. Cred că da; e văduv și 
singurul bărbat neînsurat din acea familie, din câte 
ştiu eu. Nu cred însă că era tutun; aşa îi crește lui 
barba. E cam mâncată de molii, a admis el, însă 
trebuie să fie al naibii de greu să se radă, cu toți 
negii aceia de pe față. 

— Nu poate să căsătorească o fată de cincisprezece 
ani cu... cu... ăsta! ȘI fără ca măcar să o întrebe! 


— Tu auzi ce vorbesc eu? Ştiu că pentru tine e 
neobișnuit, însă aşa se întâmplă lucrurile. La urma 
urmelor, a spus el, buzele lui mari ridicându-se 
într-un colţ, şi tu ai fost obligată să te mănți 
împotriva voinţei tale. Şi te-ai resemnat cu gândul 
între timp, nu? 


— Uneori mai am îndoieli! 


M-am smucit încercând să îmi eliberez mâinile, 
însă Jamie m-a cuprins în braţe, râzând şi m-a 
sărutat. După câteva clipe, m-am dat bătută. M-am 
relaxat în îmbrățişare, admițând înfrângerea, chiar 
dacă doar temporar. O voi cunoaște pe Mary 
Hawkins, mi-am spus în sinea mea, şi vom vedea 
ce părere are ea despre această căsătorie aranjată. 
Dacă ea nu va dori să îşi vadă numele pe un 
contract de căsătorie, legat de cel al vicontelui 
Marigny, atunci... Deodată m-am  crispat, 
smulgându-mă din îmbrătțişarea lui Jamie. 


— Ce s-a întâmplat? a întrebat el pe un ton alarmat. 
Te simți rău? Te-ai albit la față! 


Şi nici nu era de mirare că mă albisem. Căci îmi 
amintisem deodată unde văzusem numele lui Mary 
Hawkins. Jamie se înșela. Aceasta era problema 
mea. Căci eu văzusem numele ei, scris cu 
caligrafie elaborată în vârful unui arbore 
genealogic, cerneala veche şi fanată de timp într- 
un cafeniu sepia. Mary Hawkins nu urma să fie 
soția ramolitului viconte Marigny, ci urma să se 
căsătorească cu Jonathan Randall, în anul 
Domnului nostru 1745. 


— Păi, nu poate, nu-i aşa? a întrebat Jamie. Jack 
Randall e mort. 

A turnat un pahar cu brandy şi mi l-a întins. Mâna 
lui ținea ferm paharul de cristal, însă buzele îi erau 
strânse şi a muşcat practic din cuvântul „mort“, 
dându-i o finalitate crudă. 


— Ridică-ţi picioarele, englezoaico, a spus el. Incă 
eşti palidă. 


La semnul lui, mi-am ridicat ascultătoare 
picioarele şi m-am întins pe sofa. Jamie s-a aşezat 
lângă capul meu, odihnindu-și absent o mână pe 
umărul meu. Îi simțeam degetele calde şi 
puternice, masând blând mica adâncitură a 
articulației. 


— Marcus MacRannoch mi-a povestit că îl văzuse 
pe Randall călcat în picioare de vite în temniţele 
subterane de la Închisoarea Wentworth, a spus el 
din nou, căutând parcă astfel să se asigure de 
veridicitatea faptelor. „O păpuşă din cârpe, plină 
de sânge.“ Așa l-a descris Sir Marcus. Era foarte 
sigur în privinţa asta. 


— Da. 


Imi sorbeam coniacul, simțind căldura revenindu- 
mi în obraji. 


— La fel mi-a spus şi mie. Nu, ai dreptate, căpitanul 
Randall este mort. Doar că m-a tulburat, 
amintindu-mi deodată de Mary Hawkins. Din 
cauza lui Frank. 


Am aruncat o privire în jos spre mâna mea stângă, 
odihnindu-se pe burtă. În șemineu ardea un foc 
micuţ şi lumina lui s-a oglindit în aurul primului 
meu inel de nuntă. Inelul de la Jamie, din argint 
scoțian, își ocupa locul pe inelarul celeilalte mâini. 


— Ah! 


244 


Mâna lui Jamie a rămas nemişcată pe umărul meu. 
Tinea capul plecat, însă a ridicat ochii pentru a-mi 
întâlni privirea. Nu mai vorbiserăm despre Frank 
din ziua în care îl salvasem pe Jamie de la 
Wentworth, şi nici moartea lui Jonathan Randall 
nu mai fusese pomenită între noi. La acel moment, 
ni se păruse prea lipsit de importanţă, căci Jack cel 
Negru nu ne mai putea ameninţa. Și de atunci, 
avusesem o strângere de inimă să aduc la lumină 
orice amintire despre Wentworth. 


— Tu ştii că e mort, nu-i așa, mo duinne? a şoptit 
Jamie, degetele odihnindu-i-se pe încheietura 
mâinii mele, şi eu ştiam că vorbeşte despre Frank, 
nu despre Jonathan. 


— Poate că nu, i-am răspuns, cu privirea încă 
ațintită asupra verighetei. 


Am ridicat mâna şi metalul a sclipit în lumina 
palidă a după-amiezii. 


— Dacă e mort, Jamie — dacă el nu va mai exista, 
pentru că Jonathan e mort —, atunci eu de ce mai 
am încă inelul pe care mi l-a dat? 


Jamie s-a uitat la inel şi am văzut un muşchi 
zbătându-1-se lângă buze. Şi el era palid la faţă. Nu 
ştiam dacă îi făcea rău să se gândească acum la 
Jack, dar se părea că nu aveam încotro. 


— Eşti sigur că Randall nu a avut niciun copil 
înainte de a muri? a întrebat el. Pentru că asta ar fi 
o posibilitate. 


— Ar fi, am spus. Dar nu, nu sunt sigură. Frank... 


Glasul mi-a tremurat uşor când i-am pronunțat 
numele și degetele lui Jamie s-au strâns pe 
încheietura mea. 

— Frank mi-a vorbit destul de mult despre 
circumstanţele tragice în care a murit Jonathan 
Randall. Zicea că el, Jack Randall, murise pe 
Câmpia de la Culloden, în ultima bătălie din 
timpul răscoalei şi că fiul său, adică străbunicul 
său de cinci generaţii, s-a născut la câteva luni 
după moartea tatălui său. Văduva lui s-a recăsătorit 
câțiva ani mai târziu. Dacă ar fi un copil din flori, 
nu ar apărea în arborele genealogic al lui Frank. 


Fruntea lui Jamie era încruntată şi o linie subțire 
verticală îi cobora între sprâncene. 


— Atunci ar putea fi o greșeală-— că acel copil nu 
era al lui Randall? Frank ar putea veni doar pe 
linia familiei lui Mary, căci ştim cu siguranţă că ea 
încă trăieşte. 


Am clătinat din cap, neputincioasă. 


— Nu văd cum. Dacă l-ai fi cunoscut pe Frank... 
dar nu, cred că nu ţi-am povestit niciodată. Când l- 
am văzut pentru prima dată pe Jonathan Randall, 
în prima clipă am crezut că este Frank. Nu erau 
identici, desigur, însă asemănarea era... 
tulburătoare. Nu, Jack Randall e strămoșul lui 
Frank, fără îndoială. 


— Înţeleg. 


Degetele lui Jamie se umeziseră; şi le-a desprins 
de braţul meu, ștergându-le absent de kilt. 


— Atunci... poate că inelul nu înseamnă nimic, mo 
duinne, a sugerat el blând. 


— Poate că nu. 


Am atins metalul cald precum carnea mea, apoi 
mi-am lăsat mâna în jos, neştiind ce să mai cred. 

— O, Jamie, nu ştiu. Nu ştiu nimic! 


Jamie şi-a frecat pumnul obosit pe cuta dintre 
sprâncene. 


— Nici eu, englezoaico. 
Şi-a coborât mâna și a încercat să îmi zâmbească. 


— Mai e ceva, a reluat el. Ziceai că Frank ţi-a 
povestit că Jonathan Randall va muri la Culloden. 


- Da. De fapt, eu i-am spus asta chiar lui Jack 
Randall, ca să îl sperii... la Wentworth, când m-a 
aruncat afară, în zăpadă, înainte... înainte să se 
întoarcă la tine. 


Buzele şi ochii i s-au închis deodată într-un spasm 
subit, iar cu mi-am aruncat picioarele jos de pe 
sofa, speriată. 


— Jamie! Te simţi bine? 


Am încercat să îi ating fruntea, însă el s-a ferit de 
atingerea mea, s-a ridicat şi s-a îndreptat spre 
fereastră. 


— Nu. Da. Sunt bine, englezoaico. Toată dimineaţa 
m-am ocupat de corespondenţă şi simt că îmi 
explodează capul. Nu îţi face griji pentru mine. 


Mi-a făcut semn să îl las în pace, lipindu-şi fruntea 
de geamul rece al ferestrei, cu pleoapele strânse. A 
continuat să vorbească, parcă pentru a-și distrage 
atenția de la durere. 


— Aşadar, dacă tu... şi Frank ştiaţi că Jack Randall 
va muri la Culloden, însă noi ştim că nu va fi 
așa... înseamnă că se poate face, Claire. 


— Ce se poate face? 

Şovăiam neliniștită, dorind să îl ajut, însă neștiind 
ce să fac. Era limpede că nu dorea să fie atins. 


-Ceea ce ştii tu că se va întâmpla poate fi 
schimbat. 


Şi-a dezlipit fruntea de fereastră şi mi-a zâmbit 
obosit. Chipul îi era încă alb, însă urmele 
spasmului dispăruseră momentan. 


— Jack Randall a murit înainte de vreme şi Mary 
Hawkins se va căsători cu un alt bărbat. Chiar dacă 
asta înseamnă că Frank al tău nu se va mai naște — 
sau poate se va naște din alți strămoşi, a adăugat 
pentru a mă consola, atunci înseamnă de asemenea 
că avem o şansă să reuşim în ceea ce ne-am propus 
să facem. Poate că Jack Randall nu a murit pe 
Câmpia de la Culloden pentru că bătălia nu a avut 
loc niciodată. 


Îl vedeam străduindu-se să se mişte din loc, să vină 
la mine şi să mă cuprindă în braţe. L-am strâns de 
mijloc uşor, fără să fac vreo mişcare. Şi-a aplecat 
capul, odihnindu-și fruntea pe părul meu. 


— Ştiu că asta te îndurerează, mo duinne. Dar nu te 
consolează gândul că din asta poate ieşi ceva bun? 


-Ba da, am șoptit în cele din urmă, cu chipul 
ascuns în faldurile cămăși lui. 


M-am desprins încet din îmbrățișare şi i-am pus 
palma pe obraz. Cuta dintre sprâncene se adâncise 
şi privirea îi era uşor pierdută, însă mi-a zâmbit. 


— Jamie, am spus, du-te şi te întinde. Voi trimite un 
bilet familiei d'Arbanville să-i înștiințez că nu 


putem veni în seara asta. 


— Ah, nu, a protestat el. Îmi revin imediat. Cunosc 
durerea asta de cap, englezoaico; e de la atâta 

scris, şi scap de ea după un pui de somn. Mă duc 
acum sus. 


S-a întors spre ușă, apoi a şovăit şi s-a întors, 
zâmbind cu jumătate de gură. 


— Şi dacă o să strig în somn, englezoaico, să mă 
mângâi şi să-mi spui „Jack Randall e mort“. Şi voi 
dormi ca un prunc. 


Atât mâncarea cât şi compania erau plăcute la 
familia d'Arbanville. Ne-am întors acasă târziu şi 
eu am adormit buştean în clipa în care mi-am pus 
capul pe pernă. Am avut un somn fără vise, însă 
m-am trezit deodată în toiul nopții, ştiind că ceva 
nu era în regulă. 


Noaptea era rece şi plapuma de la picioare 
alunecase pe podea, ca de obicei, lăsându-mă 
învelită doar cu o pătură subțire din lână. M-am 
învârtit, pe jumătate adormită, întinzând braţul în 
căutarea trupului cald al lui Jamie. Nu era în pat. 
M-am ridicat în capul oaselor, cercetând cu 
privirea și l-am văzut imediat, stând pe pervazul 
ferestrei, cu capul sprijinit în mâini. 


— Jamie? Ce s-a întâmplat? Iarăşi te doare capul? 


Am bâjbâit după lumânare, cu intenția de a găsi 
cufărul cu leacuri, însă ceva din postura lui m-a 
făcut să îmi abandonez căutările şi să mă duc 
îndată la el. 


Respira sacadat, ca şi cum ar fi alergat şi deşi în 
cameră era răcoare, trupul său era scăldat în 
sudoare. l-am atins umărul și l-am simțit tare și 
rece precum o statuie din oțel. 


S-a tras în spate la atingerea mea şi a sărit în 
picioare, cu ochii larg deschişi şi negri în camera 

înecată în întunericul nopții. 
— Nu am vrut să te sperii, am spus. Te simţi bine? 


Pentru o clipă m-am întrebat dacă era somnambul, 
căci expresia chipului său nu s-a schimbat; privea 
direct prin mine şi, indiferent ce vedea, nu îi 
plăcea. 


— Jamie! am spus răspicat. Jamie, trezeşte-te! 
Atunci a clipit şi m-a văzut, deşi avea în 
continuare întipărită pe chip aceeaşi expresie de 
disperare a unei fiare hăituite. 


— Mă simt bine, a zis el. Sunt treaz. 


Vorbea ca şi cum ar fi vrut să se convingă pe el 
însuşi. 


— Ce s-a întâmplat? Ai avut un coşmar? 

— Un vis. Da. A fost un vis. 

Am păşit în faţă și i-am pus o mână pe braţ. 

— Povesteşte-mi-l. Va trece dacă mi-l povesteşti. 


M-a prins cu putere de antebraţe, pe de o parte să 
mă împiedice să îl ating şi pe de cealaltă parte, să 
se ţină pe picioare. În lumina lunii pline îi vedeam 
fiecare muşchi al trupului crispat, tare şi nemișcat 
ca stânca, însă pulsând cu energie furioasă, gata să 
țâșnească în acțiune. 


— Nu, a spus el, cu o voce încă ameţită. 


— Ba da, am zis. Jamie, vorbeşte cu mine. Spune- 
mi. Povesteşte-mi ce vezi. 


— Nu... văd. Nimic. Nu pot vedea. 

L-am tras, întorcându-l cu faţa spre fereastra 
luminată de razele clare ale lunii. Lumina părea să 
ajute, căci respirația 1 s-a domolit şi cuvintele au 
început să iasă, în reprize lente, dureroase. 


Visase lespezile de la Închisoarea Wentworth. Şi 
pe măsură ce vorbea, silueta lui Jonathan Randall a 
păşit în cameră. Şi s-a aşezat gol pe patul meu, 
peste pătura din lână. 


S-a auzit sunetul respirației greoaie chiar în spatele 
lui, şi senzația de piele scăldată în transpiraţie, 
alunecând peste a sa. A scrâşnit din dinţi în agonia 
frustrării. Bărbatul din spatele lui a simțit mişcarea 
discretă şi a început să râdă. 


— O, mai avem ceva timp la dispoziţie înainte să te 
spânzure, băiete, a şoptit el. Timp berechet să 
savurezi ce urmează. 


Randall s-a mişcat deodată, neașteptat şi puternic 
şi a scos un icnet involuntar. 


Degetele lui Randall i-au îndepărtat părul de pe 
frunte, netezindu-i-l după ureche. Îi simţea în 
obraz respirația fierbinte și a întors capul 
încercând să scape, însă l-a urmărit, șoptindu-i: 


— Ai văzut vreodată un om spânzurat, Fraser? 


Cuvintele curgeau, fără să aştepte răspunsul lui și 
o mână lungă și suplă s-a ivit în jurul mijlocului 
său, mângâindu-i senzual unduirea pântecului, 
insinuându-se tot mai jos cu fiecare cuvânt. 


— Da, bineînţeles că ai văzut; ai fost în Franţa, 
trebuie să fi văzut dezertori spânzurați din când în 
când. Un om spânzurat îşi dă drumul la maţe, nu-i 
aşa? Pe măsură ce laţul se strânge în jurul lui. 

Mâna îl strângea uşor, dar ferm, presând și 
mângâind. Și-a încleştat mâna bună în jurul 
marginii patului şi a băgat obrazul adânc în pătura 
aspră, însă cuvintele l-au urmărit. 


— Asta se va întâmpla şi cu tine, Fraser. Doar 
câteva ore mai sunt şi vei simţi laţul, a spus vocea 
râzând, încântată de propriile cuvinte. Vei merge la 
moarte cu fundul arzând de plăcerea mea şi când o 
să-ți dai drumul la maţe, sperma mea o să ţi se 
prelingă pe picioare, picurând pe pământul de sub 
eşafod. 


Nu a scos niciun sunet. Îşi putea simţi propriul 
trup, murdar după zilele petrecute în închisoare, 
mirosind acru a transpirație din cauza fricii şi a 
furiei. Şi bărbatul din spatele lui, cu putoarea 
râncedă de animal răzbătând prin parfumul delicat 
de lavandă al apei de toaletă. 


— Pătura, a spus el. 


Pleoapele îi erau închise, iar chipul, încordat în 
lumina lunii. 


— Era aspră pe obraz şi tot ce puteam vedea erau 
pietrele din zidul din faţă. Nu găseam nimic asupra 
căruia să mă concentrez... nu vedeam nimic. Așa 
că am ţinut ochii închişi şi m-am gândit la pătura 
de sub obraz. Era tot ce puteam simţi în afară de 
durere... şi de trupul lui. Şi... m-am agăţat de ea. 


— Jamie, lasă-mă să te ţin în braţe. 


Vorbeam în şoaptă, încercând să calmez frenezia 
pe care o simțeam alergându-i prin sânge. 
Strânsoarea degetelor sale îmi amorţise braţele. 
Însă nu voia să mă lase să mă apropii; mă ţinea la 
distanţă şi în acelaşi timp se agăța de mine. 

Deodată mi-a dat drumul, smulgându-se și 
întorcându-se spre fereastra inundată de lumina 
lunii. A rămas în picioare încordat şi vibrând 
precum un arc cu care tocmai s-a tras, însă vocea îi 
era calmă. 


— Nu. Nu mă voi folosi de tine așa, fetiţo. Nu te voi 
amesteca în asta. 


Am făcut un pas spre el, însă m-a oprit cu o 
mișcare iute. Şi-a întors din nou chipul spre 
fereastră; calm acum şi golit de expresie precum 
sticla prin care privea. 


— Du-te la culcare, englezoaico. Vreau să fiu singur 
câteva clipe; mă simt deja mai bine. Nu ai de ce să 
în faci griji pentru mine. 


Şi-a întins braţele, prinzându-se de rama ferestrei, 
împiedicând lumina să intre în cameră cu propriul 
lui trup. Umerii i s-au umflat din cauza efortului și 
îmi dădeam seama că împingea în lemn cu toată 
forţa. 


— A fost doar un vis. Jack Randall e mort. 


În cele din urmă am adormit, cu Jamie în 
continuare nemișcat la fereastră, privind afară spre 
chipul lunii. Când m-am trezit în zori însă, Jamie 
dormea, ghemuit pe pervazul ferestrei, învelit în 
tartan, cu mantia mea trasă peste picioare pentru a 
se încălzi. 


S-a trezit când m-a auzit mișcându-mă şi părea să 
își fi recăpătat dispoziţia obişnuită şi iritant de 
veselă pe care o avea de obicei dimineaţa. Însă eu 
nu aveam de gând să uit întâmplările nopţii trecute 
și după micul dejun mi-am căutat cufărul cu 
leacuri. 

Spre iritarea mea, îmi lipseau câteva din ierburile 
de care aveam nevoie ca să prepar tonicul pentru 
somn la care mă gândeam. Însă mi-am amintit de 
bărbatul despre care îmi vorbise Marguerite. 
Raymond, vânzătorul de ierburi din Rue de 
Varennes. Un vrăjitor, îmi spusese ea. Un loc care 
merita văzut. Păi, foarte bine. Jamie urma să fie la 
depozit întreaga dimineață. Aveam o trăsură şi un 
valet la dispoziţe; mă voi duce la vrăjitor. 


O tejghea curată din lemn se întindea de-a lungul 
prăvălie pe ambele părți, iar în spatele ei se aflau 
rafturi înalte din podea până în tavan, de două ori 
mai mari decât un om. Unele dintre rafturi erau 
închise cu uși rabatabile din sticlă, protejând, am 
presupus, substanțele mai rare şi mai scumpe. 
Cupidoni grași, poleiţi cu aur stăteau tolăniți într-o 
atitudine desfrânată deasupra dulapurilor, sunându- 
şi trâmbițele şi fluturându-şi mantiile, aparent 
îmbătaţi de substanţele alcoolice ale prăvăliei. 


— Domnul Raymond? am întrebat-o politicos pe 
tânăra din spatele tejghelei. 


— Maître Raymond, m-a corectat ea. 


Şi-a şters nasul roşu cu mâneca într-un gest lipsit 
de eleganță şi mi-a făcut semn cu mâna spre 
capătul îndepărtat al prăvăliei, unde nori siniştri de 
fum maroniu pluteau deasupra traverse unei 
jumătăţi de uşă. 


Vrăjitor sau nu, Raymond crease cadrul perfect. 
Fumul ieșea dintr-un şemineu negru pentru a se 
strecura în rotocoale pe sub bârnele joase, din 
lemn întunecat ale tavanului. 


Deasupra focului, o masă din piatră, cu găuri în 


care erau vârâte alambicuri, „pelicani“ din cupru — 
căni din metal cu gâturi lungi din care picurau 


254 


substanţe sinistre în cupe — şi ceea ce părea a fi un 
distilator mic, însă funcțional. Am adulmecat aerul 
precaută. Printre celelalte arome puternice ale 
prăvăliei o notă grea de alcool venea din direcția 
focului. Un şir ordonat de sticle curate de-a lungul 
bufetului mi-a confirmat suspiciunile iniţiale. 
Oricare ar fi fost negustoria lui constând în 
amulete şi poţiuni, maestrul Raymond conducea în 
mod evident o afacere prosperă cu un coniac de 
cea mai bună calitate. 


Maestrul distilator însuşi era aplecat peste foc, 
împingând bucăţi rătăcite de cărbune înapoi în 
grătar. Când m-a auzit intrând, s-a îndreptat de 
spate şi s-a întors să mă întâmpine cu un zâmbet 
amabil. 


— Bună ziua, am spus politicos. 


Atât de puternică era împresia că păşisem în 
vizuina unui vrăjitor, încât nu aș fi fost surprinsă 
să aud un croncănit drept răspuns. 


Căci maestrul Raymond era imaginea perfectă a 
unui broscoi mare şi bonom. Puțin mai înalt de un 
metru douăzeci, cu pieptul bombat şi picioare 
crăcănate, avea pielea groasă şi cleioasă a unui 
locuitor al mlaștinilor şi nişte ochi negri, prietenoși 
şi uşor bulbucaţi. Dincolo de faptul prea puţin 
important că nu era verde, singurul lucru care îi 
lipsea erau negii. 


— Madonna! a spus el, cu chipul luminat de 
încântare. Cu ce am nemăsurata plăcere de a te 
ajuta? 


Nu avea niciun dinte în gură, îmbogățind şi mai 


mult impresia de broscoi și am rămas locului 
privindu-l fascinată. 

— Madonna? a repetat el, ridicând privirea 
întrebătoare spre mine. 


Dându-mi seama deodată cât de nepoliticos de 
insistent îl priveam, m-am înroşit şi am spus fără 
să mă gândesc: 


— Tocmai mă întrebam dacă ai fost vreodată sărutat 
de o tânără. 


M-am înroșit şi mai tare când el a izbucnit în râs. 
Cu un zâmbet larg, mi-a răspuns: 


— De multe ori, madonna. Dar din păcate, nu ajută. 
După cum vezi. Oac. 


Am izbucnit într-un râs nestăpânit, atrăgând atenția 
vânzătoarei, care ne-a aruncat o privire alarmată 
prin ușă. Maestrul Raymond a concediat-o cu o 
fluturare a mâinii, apoi s-a îndreptat şonticăit spre 
fereastră, tuşind şi ținându-se de coaste, pentru a 
deschide geamurile înnegrite, lăsând o parte din 
fum să iasă. 


— O, aşa e mai bine! a comentat el, inhalând adânc 
aerul rece de primăvară care a năvălit înăuntru. 


S-a întors spre mine, netezindu-şi pe spate părul 
lung și argintiu, lung până la umeri. 


— Acum, madonna. Dacă tot suntem prieteni, poate 
mă vei aştepta o clipă până termin ceva? 


Încă roşind, m-am învoit imediat şi el s-a întors la 
masa lui de deasupra focului, sughițând încă de râs 
în timp ce reumplea rezervorul distilatorului. 
Profitând de ocazie pentru a-mi recăpăta stăpânirea 
de sine, am făcut câțiva paşi în jurul atelierului, 
studiind lucrurile extraordinare adunate acolo. 

Un crocodil de dimensiuni destul de 
impresionante, probabil împăiat, atârna din tavan. 
Mi-am ridicat privirea spre plăcile osoase şi 
galbene de pe burtă, tari şi strălucitoare precum 
ceara presată. 


— Este adevărat? am întrebat, aşezându-mă pe un 
scaun la masa zgâriată din stejar. 


Maestrul Raymond şi-a ridicat ochii, zâmbind. 


— Crocodilul meu? Ah, desigur, madonna. Le dă 
încredere clienților mei. 


Şi-a înclinat capul spre raftul care se întindea de-a 
lungul peretelui chiar deasupra nivelului ochilor. 
Pe el erau aliniate borcane din porțelan ars alb, 
fiecare ornamentat cu înflorituri aurite, picturi cu 
flori și fiare sălbatice şi o etichetă, scrisă într-o 
caligrafie neagră şi elaborată. Trei dintre borcanele 
din apropierea mea aveau eticheta scrisă în latină, 
pe care am tradus-o cu o oarecare dificultate — 
sânge de crocodil şi ficatul şi bila aceleiași fiare, 
probabil ale fiarei care se legăna sinistru deasupra 
noastră în curentul provenind din camera 
principală a prăvălie. 


Am luat în mână unul dintre borcane, i-am ridicat 
capacul și am adulmecat delicat. 


— Muştar, am spus, strâmbând din nas, şi cimbru. 
In ulei de castane, cred, dar ce aţi folosit pentru a-l 
face atât de scârbos? 


Am aplecat borcanul, examinând curioasă lichidul 
gros şi negru dinăuntru. 


— Ah, vasăzică nasul dumitale nu e pur decorativ, 
madonna! 

Un zâmbet larg a despicat chipul de broscoi, 
dezvelind gingiile tari şi vineţii. 


— Chestia aia neagră e tulpină putrezită de dovleac, 
a mărturisit el, apropiindu-se şi coborându-și 
vocea. Cât despre miros... ei bine, e chiar sânge. 


— Dar nu de crocodil, am spus, ridicând privirea. 


— Cât cinism pentru cineva atât de tânăr, s-a jelit 
Raymond. Din fericire doamnele şi domnu de la 
Curte au o natură mai încrezătoare, nu că 
încrederea ar fi emoția care îți vine în minte 
imediat când te gândeşti la un aristocrat. Nu, în 
realitate e sânge de porc, madonna. Porcii fund 
mult mai la îndemână decât crocodilii. 


— Mmm, da, am încuviinţat eu. Asta trebuie să te fi 
costat o sumă frumuşică. 


— Din fericire, l-am moştenit de la fostul proprietar, 
împreună cu aproape întregul stoc actual. 


Mi s-a părut că zăresc un licăr slab de neliniște în 
străfundunile ochilor blânzi și negri, însă în ultima 
vreme devenisem mult prea sensibilă la nuanțele 
expresiilor de pe chipurile oamenilor, căutând în 
privirile celor invitaţi la petreceri indicii cât de 
discrete i-ar putea fi de folos lui Jamie în intrigile 
sale. 


Negustorul bondoc s-a apropiat şi mai mult, 
aşezând o mână peste a mea, cu aerul unui 
confident. 


— Suntem din aceeaşi breaslă, nu-i aşa? a întrebat 
el. Deşi, trebuie să mărturisesc, nu dai această 
impresie. 


Primul meu impuls a fost să îmi smulg mâna, însă 
atingerea lui era straniu de reconfortantă; destul de 

impersonală, însă neaşteptat de caldă și 
mângâietoare. Am aruncat o privire spre gheaţa 
sclipind pe marginea ferestrelor înnegrite şi mi-am 
dat seama ce era atât de ciudat în atingerea lui; 
mâinile sale neînmănușate erau calde, lucru 
neobișnuit pentru oricine în această perioadă a 
anului. 


— Depinde în totalitate de ce vreți să spuneţi cu 
termenul „breaslă“, am răspuns cu afectare. Sunt 
vindecătoare. 


— Ah, vindecătoare? 


S-a lăsat pe spate în scaun, măsurându-mă cu o 
privire curioasă. Da, mă gândeam eu că asta 
trebuie să fie. Doar vindecătoare? Fără a ghici 
viitorului, fără poțiuni de dragoste? 


Am simțit o strângere de inimă amintindu-mi de 
zilele petrecute pe drum cu Murtagh, atunci când îl 
căutasem pe Jamie prin ţinuturile nordice ale 
Scoției, ghicind viitorul şi cântând pentru mâncare 
precum doi țigani. 


-Nu mă ocup cu aşa ceva, am răspuns, 
îmbujorându-mă uşor. 


— Dar nici la minciuni nu prea te pricepi, a spus el, 
privindu-mă amuzat. Păcat! Dar în fine, cu ce îți 
pot fi de folos, madonna? 


I-am explicat ce îmi trebuia şi el încuviinţa din cap 
în vreme ce mă asculta, părul argintiu şi des 
legănându-i-se înainte şi înapoi deasupra umerilor. 
Nu purta perucă în interiorul magazinului, nici nu 
îşi pudra părul. Avea o frunte înaltă şi lată, iar 
părul pieptănat pe spate îi cădea drept ca băţul pe 
umeri, unde se termina abrupt, ca şi cum ar fi fost 
retezat fără milă cu un foarfece. 

Era foarte plăcut ca interlocutor şi avea cunoştinţe 
aprofundate despre folosirea ierburilor şi a 
plantelor medicinale. A scos câteva borcane micuţe 
de ici şi de colo, scuturând fragmente şi zdrobind 
frunze în palmă pentru a le mirosi şi a le gusta. 


Conversaţia noastră a fost întreruptă de sunetul 
unor voci ridicate provenind din prăvălie. Un valet 
spilcuit stătea aplecat peste tejghea, spunându-i 
ceva vânzătoarei. Sau mai degrabă, dorind să 
spună ceva. Încercările sale anemice erau 
contracarate de un ropot de vorbe într-o provensală 
nimicitoare, venind din cealaltă parte a tejghelei. 
Era prea idiomatică pentru mine să o înţeleg în 
totalitate, însă am prins nuanța remarcilor sale. 
Ceva în legătură cu verze şi cârnaţi, însă niciunele 
măgulitoare. 


Tocmai mă gândeam la tendinţa interesantă a 
francezilor de a include mâncarea în practic orice 
gen de discuţie, când ușa prăvăliei s-a trântit 
deodată de perete. În spatele valetului s-a strecurat 
în magazin un alt personaj, pudrat, rujat şi 
înveșmântat în volane din cap până în picioare. 


— Ah, a murmurat Raymond, privind curios pe sub 
brațul meu la spectacolul ce avea loc în prăvălia 
sa. Vicontesa de Rambeau. 


— O cunoşti? 


Evident, vânzătoarea o cunoştea, căci a abandonat 
imediat atacul asupra valetului şi s-a retras speriată 
lângă un dulap cu ierburi depurative. 


— Da, madonna, a spus Raymond, încuviinţând din 
cap. E destul de scumpă. 


Şi am înţeles ce vrea să spună, când doamna în 
chestiune a ridicat sursa clară a altercaţiei, un 
borcan mic conţinând o oarecare plantă murată, a 

țintit şi l-a azvârlit cu forță considerabilă și 
precizie admirabilă în uşa de sticlă a dulapului. 
Zgomotul asurzitor a întrerupt pe loc orice 
altercație. Vicontesa a îndreptat un deget lung și 
noduros spre fată. 


- Tu, a spus cu o voce rece ca oţelul, adu-mi 
poţiunea neagră. Acum. 


Fata a deschis gura pentru a protesta, apoi, văzând 
că vicontesa întinde mâna după un alt proiectil, a 
închis-o şi a pornit în grabă spre camera din spate. 
Anticipându-i venirea, Raymond a întins resemnat 
brațul deasupra capului şi i-a aruncat o sticlă în 
braţe chiar în clipa în care intra pe ușă. 


— Dă-1-o, a spus el, ridicând din umeri. Inainte să 
spargă totul. 


In timp ce fata revenea timid în magazin pentru a 
livra sticla, Raymond s-a întors spre mine, făcând 
o grimasă. 


— Otravă pentru o rivală, a comentat el. Sau cel 
puţin așa crede ea. 


— Ah! am spus. Şi ce este de fapt? Cruşin? 
M-a privit, plăcut surprins. 


— Chiar te pricepi! a observat el. Talent natural sau 
ai fost învățată? În fine, nu contează, a rostit el 
fluturând o palmă lată, abandonând chestiunea. 
Da, ai dreptate, este crușin. Rivala sa va cădea 
bolnavă mâine şi evident toată lumea va vedea cât 
suferă. Setea vicontesei de răzbunare va fi potolită 
şi ea va rămâne convinsă că otrava a avut efect. 
Apoi rivala îşi va reveni, fără urmări permanente şi 
vicontesa va pune această recuperare pe seama 
intervenției vreunui preot ori a descântecului 
vreunei vrăjitoare la cererea victimei. 

-Mm, am spus. Şi pagubele magazinului 
dumitale? 


Soarele târziu al după-amiezii se reflecta în 
fragmentele de sticlă de pe tejghea şi pe singurul 
ECU din argint pe care vicontesa îl aruncase drept 
plată. 


Raymond a înclinat palma dintr-o parte în cealaltă, 
după obiceiul împământenit care semnifică 
ambiguitatea. 


— Se echivalează, a răspuns el calm. Când va veni 
luna viitoare pentru un abortiv, îi voi cere suficient 
încât nu doar să repar stricăciunea, dar să și 
construiesc trei noi dulapuri. Şi va plăti fără să 
crâcnească. 


A zâmbit scurt, însă fără umorul pe care îl arborase 
mai devreme. 


— Toate la momentul potrivit, înţelegi. 


Eram conştientă de ochii negri care mă studiau 
cunoscători. Incă nu mi se vedea sarcina, dar eram 
destul de sigură că îşi dăduse seama. 


— Şi medicamentul pe care i-l vei da luna viitoare 
vicontesei va funcţiona? am întrebat. 


— Totul la momentul potrivit, a răspuns el din nou, 
aplecându-şi interogativ capul într-o parte. Dacă îl 
iei din timp, totul decurge fără probleme. Dacă 
aștepți prea mult, e primejdios. 


Nota de avertisment din vocea lui era clară şi am 
zâmbit. 


-Nu pentru mine, am spus. Pentru cultura mea 
generală. 

Raymond s-a relaxat din nou. 
— Ah, mă gândeam eu. 


Un huruit în stradă a anunţat plecarea trăsurii în 
albastru şi argintiu a vicontesei. Valetul a fluturat 
mâna şi a strigat din spate la oamenii din stradă, 
forţaţi să fugă care încotro la adăpostul uşilor și al 
aleilor pentru a nu fi striviţi. 


— A la lanterne! 3 am murmurat în barbă. 


Rareori perspectiva mea neobişnuită asupra 
situației politice îmi oferea mare satisfacție, însă 
aceasta era cu siguranţa una din ocaziile în care mă 
bucuram. 


-Să nu întrebi pentru cine bat clopotele, am 
remarcat,  întorcându-mă spre Raymond. Bat 
pentru dumneata. 


Raymond m-a privit oarecum nedumerit. 


—0? In fine, îmi povesteai despre vindeceaua 
neagră pe care o foloseşti ca purgativ? Eu aş 
folosi-o pe cea albă. 


— Adevărat? De ce? 


Şi fără alte aluzii la recenta vizită a vicontesei, ne- 
am așezat să încheiem afacerea. 

SPLENDORILE DE LA VERSAILLES 


Am închis încet uşa salonului în urma mea şi am 
rămas în picioare nemișcată o clipă, făcându-mi 
curaj. Am încercat să trag aer adânc în piept să mă 
liniştesc, dar strânsoarea corsetului cu oase de 
balenă l-a transformat într-un oftat gâtuit. Jamie, 
cufundat într-un maldăr de comenzi de livrare, a 
ridicat privirea la auzul zgomotului şi a îngheţat, 
cu ochii larg căscați. A deschis gura, însă nu a scos 
niciun sunet. 


— Cum îți place? 


Manevrând oarecum stângaci trena, am păşit în 
cameră, unduindu-mă uşor, aşa cum mă instruise 
croitoreasa, pentru a dezvălui clinii diafani, din 
mătase plisată, prinşi de fusta de deasupra. 


Jamie a închis gura şi a clipit de câteva ori. 
— Este... ă... roşie, nu-i aşa? a observat el. 
— Aproximativ. 


Sang du Christ, mai precis. Sângele lui Hristos, 
cea mai în vogă culoare a sezonului, sau cel puţin 
aşa mi se dăduse de înţeles. 

-Nu orice femeie o poate purta, madame, a 
declarat croitoreasa, articulând cuvintele perfect, 
în ciuda unui pumn de ace de siguranţă pe care le 
ținea între buze. Dar dumneata, cu tenul acesta! 
Fecioară Maria, bărbaţii ţi se vor strecura pe sub 
fuste întreaga noapte. 


— Dacă încearcă vreunul, îl calc pe degete, am 
răspuns. 


Nu era, la urma urmelor, acesta efectul intenționat. 
Dar voiam să mă fac vizibilă. Jamie îmi dăduse 
ordin să comand ceva care m-ar scoate în evidenţă 
din mulțime. În ciuda ceţii de la primele ore ale 
dimineţii, regele îşi amintise de el din timpul 
ceremoniei de trezire și fuseserăm invitați la un bal 
la Versailles. 


— Trebuie să ajung la urechile oamenilor cu bani, 
spusese Jamie, făcând planuri cu mine mai 
devreme. Şi cum nu am nicio poziţie privilegiată, 
nici putere, va trebui să îi facem să îmi caute 
compania. 


A oftat din greu, privindu-mă, lipsită de orice 
farmec în cămașa mea de noapte din lână. 


— Mi-e teamă că, fiind la Paris, vom fi nevoiți să 
ieşim puțin în lume, să apărem la Curte, dacă 
reuşim. Ei vor şti că sunt scoţian, se înțelege de la 
sine că mă vor întreba despre prințul Charles și 
dacă Scoţia abia așteaptă întoarcerea Stuarzilor. Pe 
urmă îi pot asigura discret că scoțienii ar plăti un 
preţ bun să nu îi aibă pe Stuarzi înapoi, deși e cam 
împotriva firii să spun asta. 


— Da, ai face bine să fii discret, am încuviințat. Ori 
prințul Charlie ar putea pune câinii pe tine data 
viitoare când te duci în vizită. 

Conform planului său de a se ţine la curent cu 
activitățile lui Charles, Jamie îşi făcuse obiceiul de 
a merge săptămânal în vizite de curtoazie la căsuţa 
din Montmartre. 


— Da, a spus el zâmbind o clipă. Păi, în ceea ce o 
priveşte pe Înălţimea Sa și pe susținătorii iacobiţi, 
eu sunt un susţinător loial al cauzei Stuarzilor. Atât 
timp cât Charles Stuart nu e primit la Curte, şi eu 
sunt, şansele să afle ce vorbesc la Palat sunt destul 
de slabe. Iacobiţii din Paris sunt destul de retrași, 
de regulă. În primul rând nici nu au banii să apară 
în cercurile mondene. Dar noi avem, mulțumită lui 
Jared. 


Jared acceptase — din motive cu totul diferite — 
propunerea lui Jamie de a ne lărgi cercul obișnuit 
de cunoștințe de afaceri ale lui Jared, aşa încât 
nobilii francezi şi capetele familiilor bogate de 
bancheri să ne calce pragul și să fie seduşi şi 
amăgiți cu vin de Rin, discuţii captivante, distracții 
fine şi cantități uriaşe de whisky scoțian pe care 
Murtagh îşi petrecuse ultimele două săptămâni să 
le aducă peste Canal şi prin ținuturile franceze 
până în beciurile noastre. 


— Distracţia de un fel sau de altul e cea care îi 
atrage, înţelegi? spusese Jamie, schiţând planurile 
noastre pe spatele unei foi mari pe care era tipărit 
un poem descriind amorul indecent dintre contele 
de Sévigny şi soția ministrului Agriculturii. 
Nobililor nu le pasă decât de aparenţe. Așadar, 
pentru început, trebuie să le oferim ceva interesant 
la care să se uite. 


Judecând după expresia uluită de pe chipul său 
acum, începutul era promiţător. M-am unduit 
puţin, făcând poala uriaşă a rochiei să se legene ca 
un clopot. 

-Nu e rău deloc, nu-i aşa? am întrebat. Foarte 
vizibilă, asta e clar. 


In cele din urmă, 1-a revenit vocea. 


— Vizibilă? a întrebat cu glas răgușit. Vizibilă? 
Dumnezeule, pot vedea fiecare centimetru din tine 
până la a treia coastă! 


Am aruncat o privire în jos. 


— Ba nu. Asta de sub dantelă nu e pielea mea, e o 
căptuşeală din satin alb. 


— Ah, mă rog, arată ca pielea ta! 


S-a apropiat, aplecându-se pentru a inspecta 
corsajul rochiei. Și-a aţintit privirile în decolteul 
meu. 


— Iisuse, pot vedea în jos până la buric! Doar nu ai 
de gând să ieși în public așa! 


La această remarcă m-am zburlt puțin. Mă 
simţisem uşor stânjenită gândindu-mă la decolteul 
generos al rochiei, însă reacția lui Jamie mă făcea 
acum să mă simt defensivă şi deci rebelă. 


— Tu mi-ai spus să fiu vizibilă, i-am amintit. Şi asta 
e o nimica toată în comparaţie cu ultima modă de 
la curte. Crede-mă, voi fi îmbrăcată absolut 
modest spre deosebire de madame de Perignon și 
ducesa de Rouen. 


Mi-am înfipt mâinile în şolduri şi l-am măsurat cu 
o privire rece. 


— Sau vrei să apar la Curte în rochia mea de catifea 
verde? 


Jamie și-a mutat ochii de la decolteul meu și a 
strâns din buze. 

— Ihi, a spus el cu o privire tipic scoțiană. 


Incercând să fiu conciliantă, m-am apropiat de el și 
mi-am aşezat o mână pe braţul lui. 


— Hai să fim rezonabili, i-am sugerat. Tu ai mai 
fost la Curte înainte; sigur ştii cum se îmbracă 
doamnele. Eşti conştient că rochia asta nu e teribil 
de îndrăzneață după standardele de la Curte. 


A privit în jos spre mine şi a zâmbit, oarecum 
ruşinat. 


— Da, a admis. Da, e adevărat. Doar că... în fine, tu 
ești soția mea, englezoaico. Nu vreau ca alți 
bărbați să se uite la tine așa cum mă uitam eu la 
acele femei. 


Am început să râd şi mi-am încolăcit braţele în 
jurul gâtului său, trăgându-l înspre mine pentru o 
sărutare. M-a prins de mijloc, degetele mari 
mângâind inconştient moliciunea mătăsii roşii 
învelindu-mi trupul. Palmele lui au urcat peste 
materialul cald până la baza gâtului. Cealaltă mână 
mi-a mângâiat rotunjimea sânului, umflându-se 
deasupra strânsorii rigide a corsajului, voluptuos 
de liber pe sub un singur volan de mătase 
transparentă. În cele din urmă mi-a dat drumul și s- 
a îndreptat de spate, scuturând sceptic din cap. 


— Probabil că va trebui s-o porți, englezoaico, dar 
pentru numele lui Dumnezeu, fii cu băgare de 
seamă. 


— Cu băgare de seamă? La ce? 
Buzele i s-au arcuit într-un zâmbet trist. 
— Doamne, femeie, tu nu înţelegi cum arăţi în 


rochia asta? Imi face poftă să te devorez pe loc. Şi 
blestemaţii ăștia de mâncătorni de broaște nu au 

stăpânirea mea. Nu ai putea... să te acoperi aici 
sus puțin? a întrebat el încruntându-se uşor. 


A fluturat vag o mână în direcția propriului jabou 
din dantelă, prins cu un ac cu rubin. 


— Un volan ori ceva? O batistă? 


— Bărbaţii, i-am spus, habar nu au ce e moda. Dar 
nu îţi face griji. Croitoreasa mi-a sugerat că pentru 
asta este bun evantaiul. 


Mi-am desfăcut evantaiul din dantelă asortată cu 
un gest al mâinu pe care îl exersasem un sfert de 
oră până să îl stăpânesc la perfecţie şi l-am fluturat 
seducător deasupra sânilor. 


Jamie a clipit meditativ la spectacolul meu și s-a 
întors să îmi ia mantia din dulap. 


—Fă-mi o favoare, englezoaico, a zis el, 
înfăşurându-mi umerii cu catifeaua grea. Ia-ţi un 
evantai mai mare. 


Din punct de vedere al impactului, rochia a fost un 
succes răsunător. Cât despre tensiunea lui Jamie, a 
fost cumva mai discretă. Jamie a stat toată seara 
lângă mine, ţintuind cu o privire feroce pe orice 
bărbat care îndrăznea să îşi îndrepte ochii spre 
mine, până când Annalise de Marillac, zărindu-ne 
din celălalt capăt al camerei, a păşit plutind în 
direcția noastră, trăsăturile ei delicate luminate de 
un zâmbet de bun venit. Eu mi-am simțit zâmbetul 
îngheţând pe față. Annalise de Marillac era o 
„cunoştinţă“ — din spusele lui— a lui Jamie din 
timpul perioadei anterioare petrecute la Paris. Era 
de asemenea frumoasă, fermecătoare şi delicată ca 
un bibelou. 

— Mon petit sauvage! l-a întâmpinat ea pe Jamie. 
Trebuie să îţi prezint pe cineva. De fapt, pe mai 
mulți. 


A înclinat capul ca o păpușă din porțelan în 
direcția unui grup de bărbaţi adunaţi în jurul unei 
mese de șah din colţ, discutând aprins despre ceva. 
L-am recunoscut pe ducele de Orléans şi pe Gerard 
Gobelin, un bine cunoscut bancher. Vasăzică un 
grup de bărbaţi influenți! 


— Vino să joci şah cu ei, l-a îndemnat Annalise, 
aşezând o mână fină şi străvezie pe braţul lui 
Jamie. Va fi un loc bun în care să te întâlnească 
mai târziu Maiestatea Sa. 


Regele era aşteptat să îşi facă apariția după cina pe 
care o găzduia, cândva peste un ceas, două. Între 
timp, invitații se plimbau de colo până colo, 
conversând, admirând picturile de pe pereţi, 
flirtând în spatele evantaielor, mâncând cărnuri, 
tartine și vin, şi dispărând la intervale mai mult sau 
mai puţin discrete în alcovurile neobişnuite, 
strâmte, învăluite în draperii. Acestea erau 
inteligent montate în lambriurile camerelor, astfel 
încât la prima vedere nu le observai dacă nu te 
apropia suficient de mult încât să auzi sunete 
venind dinăuntru. 


Jamie a ezitat şi Annalise l-a tras de mână mai tare. 
— Hai, vino, l-a zorit ea. Nu-ţi face griji pentru 
doamna dumitale, l-a îndemnat ea, aruncând o 


privire admirativă spre rochia mea, nu va rămâne 
singură multă vreme. 


-De asta mi-era şi teamă, a bombănit Jamie în 
barbă. Prea bine, atunci, într-o clipă. 


S-a desprins pentru moment din strânsoarea lui 
Annalise şi s-a aplecat să îmi şoptească la ureche. 

— Dacă te prind în vreunul din alcovurile astea, 
englezoaico, bărbatul cu care te găsesc e mort. Cât 
despre tine... 


Mâinile i-au zvâcnit inconştient în direcția centurii 
în care avea prinsă sabia. 


— Ah, ba nu, am răspuns. Ai jurat pe pumnalul tău 
că niciodată nu vei mai ridica mâna la mine. Ce e 
mai sfânt decât oţelul sfânt, eh? 


Un zâmbet fără voie i-a înflorit în colțul buzelor. 
— Nu, n-o să te bat, oricât de mult mi-aş dori. 


— Bun. Atunci ce ai de gând să îmi faci? am 
întrebat, tachinându-l. 


— Găsesc eu ceva, a răspuns el cu un aer uşor 
întunecat. Nu ştiu încă ce, dar n-o să-ți placă. 


ŞI cu o ultimă privire aprigă în jur şi o strângere 
sugestivă a umărului meu, i-a permis lui Annalise 
să îl conducă spre masa de șah, precum un 
remorcher mic, dar entuziast, trăgând după sine o 
șalupă mare și încăpăţânată. 


Annalise avea dreptate. Nemaifiind intimidaţi de 
prezenţa fioroasă a lui Jamie, domnii de la Curte s- 
au repezit asupra mea precum un stol de papagali 
asupra unei rodii coapte. 


Mâinile mi-au fost sărutate în repetate rânduri și 
strânse senzual, am fost măgulită cu zeci de 
complimente şi nenumărate cupe cu vin aromat 
mi-au fost aduse într-o procesiune fără sfârșit. 
După o jumătate de oră, picioarele au început să 
mă doară. La fel şi obrajii, de la atâta zâmbit. Și 
mâna, din cauza fluturării evantaiului. 

Am fost nevoită să îi mulțumesc în gând lui Jamie 
pentru intransigența sa în privinţa evantaiului. 
Cedând pudorii lui, luasem cel mai mare evantai 
pe care îl aveam, o enormitate cu o lungime de 
treizeci de centimetri, pictat cu ceva care se voia a 
fi cerbi scoțieni sărind prin ierburi. Lui Jamie nu îi 
plăcuse în mod deosebit pictura, însă fusese de 
acord cu mărimea. Respingând grațios atențiile 
înflăcărate ale unui tânăr înveşmântat într-un 
costum purpuriu, mi-am desfăcut nevinovat 
evantaiul sub bărbie, pentru a împiedica 
firimiturile să îmi intre în decolteu în vreme ce 
ronțăiam o bucată de pâine prăjită cu somon. 


Şi nu împiedicam doar firimiturile să îmi intre în 
decolteu. În vreme ce Jamie, de la înălțimea 
privirii lui, cu treizeci de centimetri deasupra mea, 
afirmase că îmi putea vedea burta, buricul meu era 
la adăpost de privirile curtenilor francezi, care erau 
în mare parte mai scunzi decât mine. Pe de altă 
parte... 


Adeseori savurasem sentimentul de a mă cuibări la 
pieptul lui Jamie, cu nasul potrivindu-se 
confortabil în mica scobitură din centru. Câţiva 
dintre admiratorii mei mai scunzi și mai îndrăzneți 
păreau înclinați să se bucure de o experiență 
similară şi eu eram foarte ocupată, fluturându-mi 
evantaiul cu suficientă putere încât să le suflu 
buclele de pe frunte, sau dacă asta nu era suficient 
pentru a-i descuraja, pocnind evantaiul cu putere, 
închizându-l şi plesnindu-i cochet peste cap cu el. 


Spre marea mea uşurare l-am auzit pe valetul de la 
ușă îndreptându-se deodată de spate şi intonând: 


— Sa Maieste, Le Roi Louis! 


Poate că regele se trezea la răsăritul soarelui, însă 
noaptea înflorea. Nu cu mult mai înalt de un metru 
şaptezeci cât aveam eu, Louis a intrat cu aerul unui 

bărbat mult mai mare, aruncând priviri semeţe în 
stânga şi în dreapta, înclinând fruntea grațios, 
salutându-și astfel supușii plecaţi. 


În sfârşit, iată, mi-am spus în sinea mea, 
măsurându-l cu privirea, era mult mai apropiat de 
ideile mele despre cum ar trebui să arate un rege. 
Nu era un bărbat neapărat chipeș, dar se purta de 
parcă ar fi fost; o impresie întărită nu doar de 
bogăţia veşmintelor sale, ci şi de atitudinea celor 
din jurul său. Purta perucă pieptănată pe spate 
după ultima modă, iar vestonul său era din catifea 
plușată, brodată peste tot cu sute de fluturi 
ornamentali, din mătase. Era tăiat în talie pentru a 
pune în evidenţă vesta dintr-o mătase voluptoasă, 
de culoarea smântânii, cu butoni din diamant, 
asortați cu cataramele în formă de fluturi de la 
pantofi. 


Ochii întunecaţi, cu pleoapele căzute, s-au plimbat 
pe deasupra mulţimii, nasul trufaş ridicat, parcă 
mirosind orice lucru interesant. 


Îmbrăcat în kilt şi tartan, însă cu un veston şi o 
vestă din mătase galbenă, apretată şi cu părul 
roşcovan lăsat liber până la umeri, cu o singură 
coadă într-o parte, în vechiul stil scoțian, Jamie cu 
siguranță putea fi considerat interesant. Cel puţin 
eu am avut impresia că Jamie a fost cel care i-a 
atras atenția regelui, când Le Roi Louis şi-a 
schimbat în mod deliberat direcția şi s-a întors spre 
noi, despicând mulțimea înaintea lui precum 
valurile Mării Roşii. Madame Nesle de La 
Tourelle, pe care am recunoscut-o de la o petrecere 
anterioară, l-a urmat îndeaproape, precum o 
muscă. 


Uitasem de rochia mea roşie; Maiestatea Sa s-a 


oprit direct în faţa mea şi a făcut o plecăciune 
extravagantă, cu mâna la talie. 

— Chere madame! a spus el. Suntem încântați! 


L-am auzit pe Jamie inspirând adânc, apoi a făcut 
un pas în față și s-a înclinat înaintea regelui. 


— Maiestatea Voastră, daţi-mi voie să v-o prezint pe 
soția mea — Lady Broch Tuarach. 


S-a îndreptat şi a făcut un pas în spate. Atrasă de 
freamătul iute al degetelor lui Jamie, m-am uitat la 
el pentru un moment, neînțelegând, înainte să 
realizez deodată că îmi făcea semn să fac o 
reverență. 


Fără să stau pe gânduri m-am lăsat în jos, 
străduindu-mă să îmi țin privirea în podea şi 
întrebându-mă încotro să mă uit când aveam să mă 
ridic din nou. Madame Nesle de La Tourelle stătea 
în picioare chiar în spatele lui Louis, privind aceste 
prezentări cu o expresie destul de plictisită pe chip. 
Bârfele spuneau că „Nesle“ era favorita curentă a 
lui Louis. Purta, după moda actuală, o rochie cu 
decolteul până sub sâni, acoperit cu o fâşie de 
pânză vaporoasă, care era evident doar de dragul 
modei, căci nu putea servi nici să îi ţină cald, nici 
să îi ascundă sânii. 


Însă nici rochia, nici perspectiva pe care o revela 
nu au fost cele care m-au uluit. Sânii lui „Nesle“, 
de o mărime potrivită, plăcuți ca proporție şi 
înzestrați cu o aureolă mare și întunecată, erau 
împodobiţi cu o pereche de bijuterii de sfârcuri 
care făceau ca decorul în care erau aşezaţi să cadă 
în derizoriu. O pereche de lebede incrustate cu 
diamante, cu ochi de rubine, îşi întindeau gâturile 
una spre cealaltă, legănându-se primejdios în 
verigile curbate, de aur, în care erau aşezate. 
Lucrătura era superbă şi materialele, extraordinare, 
însă faptul că fiecare verigă de aur era trecută prin 
sfârcul ei m-a adus aproape în pragul leşinului. 
Sfârcurile în sine erau destul de puternic retrase, 

însă acest amănunt era ascuns de o perlă mare, 
care îl acoperea pe fiecare, atârnând de un lanţ 
subțire din aur, ce se prelungea într-o parte și în 
cealaltă a lanţului principal. 


M-am ridicat, îmbujorată și tuşind şi am reuşit să 
mă scuz, icnind politicos într-o batistă în vreme ce 
mă dădeam înapoi. Am simţit o prezenţă în spatele 
meu și m-am oprit chiar la timp pentru a evita să 
mă ciocnesc de Jamie, care o privea pe amanta 
regelui fără a simula cât de cât o discreție 
politicoasă. 


-I-a povestit lui Marie d'Arbanville că maestrul 
Raymond însuși i-a făcut găurile, am remarcat 
printre dinţi. 


Privirea lui fascinată nu s-a clintit. 


— Să îmi fac şi eu o programare? am întrebat. Imi 
imaginez că m-ar servi dacă i-aş da reţeta pentru 
tonicul cu chimen. 


In cele din urmă Jamie şi-a coborât privirea spre 
mine. Luându-mă de braţ, m-a condus spre alcovul 
cu răcoritoare. 


-Dacă mai vorbeşti vreodată cu maestrul 
Raymond, a spus el în colţul buzelor, îți fac eu 
însumi găurile — cu dinții. 


Regele plecase de acum spre Salonul lui Apollo, 
spațiul lăsat de trecerea lui fiind iute ocupat de 
alții, veniți din camera de cină. Văzându-l pe 
Jamie absorbit într-o conversație cu un anume 
monsieur Genet, capul unei familii bogate de 
transportatori, am aruncat o privire furișă în jur 
după un locşor în care să îmi scot pantofii pentru o 
clipă. 

Unul dintre alcovuri era la îndemână şi părea gol. 
Am rugat un admirator de care nu mai puteam 
scăpa să îmi mai aducă nişte vin, apoi, cu o privire 
iute împrejur, m-am strecurat în alcov. 


Era mobilat destul de sugestiv cu o canapea, o 
măsuţă joasă şi două scaune -— mai potrivite să 
aşezi haine pe ele decât să te aşezi tu însuţi, am 
gândit critic. Cu toate acestea, eu m-am aşezat, mi- 
am scos pantofii și, cu un oftat de uşurare, mi-am 
cocoţat picioarele pe celălalt scaun. 


Un clinchet de inele de draperie în spatele meu mi- 
a dat de veste că dispariția mea nu trecuse tocmai 
neobservată. 


— Madame! În sfârşit suntem singuri! 
— Da, din păcate, am spus oftând. 


Trebuie să fie unul din nenumăraţii conți, mi-am 
spus în sinea mea. Sau nu, acesta era un viconte; 
cineva mi-l prezentase mai devreme drept 
vicontele de Rambeau. Unul din cei scunzi. Parcă 
îmi aminteam ochişorii ca mărgelele privindu-mă 
admirativ de sub marginea evantaiului. 


Fără să mai piardă timpul, vicontele s-a aşezat 
îndemânatic pe celălalt scaun, ridicându-mi 
picioarele în poala lui. Mi-a lipit cu ardoare 
degetele strânse în ciorapi de mătase de vintrele 
lui. 


—Ah, ma petite! Câtă delicateţe! Frumuseţea 
dumitale îmi ia minţile! 


De aceeaşi părere eram şi eu, dacă își imagina că 


picioarele mele ar fi delicate. Ridicând o talpă la 
buze, a început să îmi ciugulească degetele. 

— C'est un cochon qui vit dans la ville, c’est un 
cochon qui vit... 


Mi-am smuls piciorul din strânsoare şi m-am 
ridicat în grabă, împiedicându-mă de jupoanele 
mele voluminoase. 


— Apropo de purceluși care trăiesc în oraş, i-am 
spus, destul de speriată. Nu cred că soțul meu va fi 
deosebit de încântat să te găsească aici, domnule. 


— Soțul dumitale? Ei! 


L-a concediat pe Jamie cu o fluturare uşuratică a 
mâinii. 


— Va fi ocupat o vreme, sunt sigur. Şi când pisica 
nu-i acasă... vino la mine, şoricelul meu, chiţăie- 
mi puțin la ureche. 


Pentru mai mult chef de joacă, vicontele a scos din 
buzunar o cutie emailată de tutun, şi-a vărsat 
expert nişte granule întunecate pe dosul palmei şi a 
ridicat-o la nas. 


A tras adânc aer în piept, cu ochii sclipindu-i de 
anticipație, apoi a întors capul brusc, căci perdeaua 
a fost smucită deodată într-o parte, cu zgomot de 
inele din alamă. Distras de apariția neașteptată, 
vicontele a strănutat cu o vigoare surprinzătoare 
direct între sânii mei. 


— Porc dezgustător! am ţipat şi l-am plesnit peste 
obraz cu evantaiul meu închis. 


Vicontele a făcut câțiva pași împiedicaţi în spate, 
cu ochii în lacrimi. S-a împiedicat de pantofii mei 
mărimea patruzeci, ce zăceau pe podea, şi a căzut 
cu capul înainte în braţele lui Jamie care stătea în 
cadrul uşii. 

— Mă rog, nu ai trecut tocmai neobservat, am spus 
în cele din urmă. 


— Ha, a spus el. Nenorocitul a avut noroc că nu i- 
am smuls capul şi nu l-am pus să şi-l înghită. 


— Ah, ar fi fost chiar un spectacol interesant, am 
încuviinţat sec. Dar şi când l-ai aruncat în fântână 
a fost destul de palpitant. 


A ridicat privirea, încruntătura făcând loc unui 
rânjet fără voie. 


— Păi, la urma urmelor nu l-am înecat. 


— Sunt convinsă că  vicontele apreciază 
autocontrolul tău. 


Jamie a pufnit din nou. Stătea în picioare în 
mijlocul unui salon, parte a unui mic apartament 
din palat, unde regele, îndată ce se oprise din râs, 
ne poftise, insistând să nu ne obosim cu drumul 
până la Paris în această seară. 


— La o adică, mon chevalier, spusese el, măsurând 
cu privirea silueta uriașă, udă până la piele a lui 
Jamie pe terasă, ne-ar displăcea profund să răcești. 
Sunt convins că în acest caz Curtea ar fi vitregită 
de compania dumitale atât de antrenantă și 
madame nu mi-ar ierta-o niciodată. Nu-i aşa, draga 
mea? 


A întins braţul şi a ciupit-o jucăuş pe madame de 
La Tourelle de unul dintre sfârcuri. Amanta lui 
părea uşor iritată, dar a zâmbit obedient. Am băgat 
de seamă că, de îndată ce atenția regelui fusese 
distrasă, privirea ei rătăcea asupra lui Jamie. Care 
era impresionant, am fost nevoită să recunosc, 
stând în picioare cu apa şiroind, în lumina 
lămpilor, cu hainele lipite de trup. Asta nu însemna 
că îmi plăcea privirea doamnei de La Tourelle. 

Şi-a dezbrăcat cămașa udă şi a lăsat-o să cadă 
grămadă pe podea. Arăta mai bine fără ea. 


— Cât despre tine, a spus el, cu o uitătură sinistră, 
nu ţi-am zis eu să stai departe de alcovurile acelea? 


— Ba da. Ţara arde şi ţie îți pasă de alcovuri, am 
spus înţelept. 


— Poftim? 


Se uita la mine de parcă mi-aş fi pierdut mințile 
deodată. 


— Nu contează; nu ai cum să ştii despre ce vorbesc. 
Voiam să spun, ai întâlnit pe cineva util înainte de 
a te repezi să îți aperi drepturile conjugale? 


Jamie şi-a frecat părul viguros cu un prosop cules 
de pe lavoar. 


— O, da. Am jucat o partidă de şah cu monsieur 
Duverney. L-am şi bătut şi l-am enervat. 


—Ah, sună promițător. Şi cine e monsieur 
Duverney? 


Mi-a aruncat prosopul, rânjind cu gura până la 
urechi. 


— Ministrul francez de Finanţe, englezoaico. 

— Aha. Şi tu eşti încântat că l-ai enervat? 

— S-a enervat pe el însuşi că mânca bătaie, mi-a 
explicat el. Acum nu va avea somn până nu mi-o 


plăteşte. Vine pe la noi sâmbătă să îşi ia revanșa. 


— O, excelent! am exclamat. Şi între timp, îl poți 
asigura că perspectivele Stuarzilor sunt extrem de 
scăzute şi îl poţi convinge că Louis nu vrea să îl 
ajute financiar, rudă sau nu. 

A încuviinţat din cap, dându-și pe spate părul ud 
cu ambele mâini. Focul încă nu fusese aprins și 
tremura uşor. 


— Unde ai învăţat să joci şah? am întrebat curioasă. 
Habar n-aveam că ştii să joci. 


-Colum Mackenzie m-a învăţat, a răspuns el. 
Când aveam şaisprezece ani şi mi-am petrecut un 
an la Castelul Leoch. Am avut profesori de 
franceză, germană, matematică şi alte din astea, 
însă în fiecare seară urcam în camera lui Colum 
pentru o oră să jucăm șah. Nu că i-ar fi luat o oră 
ca să mă bată, a adăugat el cu tristeţe. 


— Nici nu e de mirare că ai ajuns să joci atât de 
bine, am constatat. 


Unchiul lui Jamie, Colum, victima unei boli 
deformante care îl lăsase aproape imobil, 
compensa cu o minte care l-ar fi făcut de ruşine pe 
Machiavelli. 


Jamie s-a ridicat şi şi-a desfăcut centura de care îşi 
ținea legată sabia, mijindu-şi ochii spre mine. 


—Să nu crezi că eu nu-mi dau seama ce faci, 
englezoaico. Schimbând subiectul ŞI 
complimentându-mă ca o curtezană. Nu te-am 
avertizat despre acele alcovuri? 


— Mi-ai spus că nu ai de gând să mă baţi, i-am 
amintit, retrăgându-mă uşor în scaun, ca să fiu 
sigură. 

A pufnit din nou în râs, azvârlindu-şi centura pe o 
comodă și lăsându-și kiltul să cadă lângă cămașa 
îmbibată cu apă. 


— Arăt eu ca genul de bărbat care să bată o femeie 
însărcinată? a întrebat el. 

L-am măsurat cu o privire sceptică. Gol pușcă, 
părul ud, roșcat şi inelat, dat pe spate şi cicatricile 
albe încă vizibile pe întregul trup, arăta de parcă 
tocmai coborâse dintr-o barcă vikingă, cu gândul 
doar la jafuri şi siluiri. 


— De fapt, pari capabil de aproape orice, i-am spus. 
Cât despre alcovuri, da, m-ai avertizat. Probabil ar 
fi trebuit să ies din clădire ca să îmi scot pantofii, 
însă cum era să ştiu că idiotul acela mă va urmări 
înăuntru şi se va apuca să îmi roadă degetele de la 
picioare? Şi dacă nu intenționezi să mă baţi, atunci 
ce ai de gând să îmi faci? am întrebat, apucându- 
mă strâns de mânerele scaunului în care stăteam. 


S-a aşezat pe pat şi mi-a zâmbit larg. 


— Scoate-şi rochia aia de târfă, englezoaico, şi vino 
în pat! 


— De ce? 


— Păi, de bătut nu te pot bate, de înecat în fântână 
nu te pot îneca, a spus el ridicând din umeri. 
Aveam de gând să îţi trag o muștruluială zdravănă, 
dar nu cred că îmi pot ţine ochii deschişi suficient 
de mult timp. 


A căscat gata să-i trosnească fălcile, apoi a chpit şi 
a rânjit din nou. 


— Adu-mi aminte mâine-dimineață, da? 


— Te simţi mai bine? 


Ochii albaştri ca noaptea ai lui Jamie erau extrem 
de îngrijorați. 


— E normal să îţi fie aşa de rău, englezoaico? 


281 


Mi-am dat la o parte părul de pe tâmplele 
transpirate și mi-am tamponat faţa cu un prosop 
îmbibat cu apă. 


— Nu ştiu dacă e bine, am răspuns cu glas slab, dar 
cel puţin cred că e normal. Unele femei au greţuri 
pe toată durata sarcinii. 


Un gând nu foarte plăcut în acel moment. 


Jamie s-a uitat într-o parte, nu spre ceasul pictat în 
culori vesele de pe masă, ci, ca de obicei, spre 
soarele care îşi trimitea razele pe fereastră. 


— Te simţi suficient de înzdrăvenită încât să cobori 
la micul dejun, englezoaico, sau să îi spun 
cameristei să îți aducă ceva de mâncare aici? 


— Nu, acum mă simt mai bine. 


Și chiar mă simţeam. În maniera ciudată a răului 
de dimineaţă, îndată ce greața neîndurătoare își 
făcea de cap, în câteva minunte mă simțeam 
perfect. 


— Aşteaptă-mă puţin să îmi clătesc gura. 


Tocmai când mă aplecam peste chiuvetă stropindu- 
mă cu apă rece pe față, s-a auzit o bătaie ușoară în 
uşa apartamentului. Probabil e servitorul care 
fusese trimis la casa noastră din Paris pentru a ne 
aduce haine curate, mi-am zis. 


Spre surpriza mea însă, era un curtean, cu o 
invitaţie scrisă pentru prânz. 


— Maiestatea Sa ia prânzul astăzi în compania unui 
nobil englez proaspăt sosit la Paris, ne-a explicat 
curteanul. Maiestatea Sa i-a invitat la prânz pe 
câțiva dintre cei mai prosperi oameni de afaceri 
englezi din Paris, cu scopul de a-i oferi Excelenței 

Sale ducele compania unora dintre conaționalii săi. 
Şi cineva i-a amintit Maiestăţii Sale că soția 
dumitale este de asemenea englezoaică, și astfel ar 
trebui să fiți invitați să participaţi. 


— Prea bine, a răspuns Jamie după ce m-a privit 
scurt. li poţi spune Maiestăţii Sale că vom fi 
onorați să rămânem. 


Curând după aceea a sosit Murtagh, serios ca 
întotdeauna, purtând o boccea mare, cu haine 
curate şi cufărul meu cu leacuri, pe care îl 
cerusem. Jamie l-a dus în salon pentru a-i da 
instrucțiunile pentru acea zi şi eu m-am chinuit să 
mă îmbrac în grabă în rochia mea cea nouă, 
regretând pentru prima dată că refuzasem să 
angajez o cameristă. Întotdeauna încăpățânat, părul 
meu era acum și mai rebel după ce dormisem în 
brațele uriașe și ude ale scoțianului; șuviţele 
sălbatice stăteau rebele în toate direcțiile, refuzând 
îndărătnice să se lase îmblânzite de perie și 
pieptene. 


În cele din urmă am ieşit din cameră, îmbujorată şi 
enervată, însă cu părul aranjat într-o așa-zisă 
coafură. Jamie m-a privit şi a murmurat în barbă 
ceva în legătură cu aricii, însă a primit drept 
răspuns o privire ucigătoare și a avut prezenţa de 
spirit să închidă gura. 


O plimbare printre florile şi fântânile arteziene din 
grădinile palatului mi-a redat buna dispoziție. Cei 
mai mulți dintre copaci erau încă golașşi, însă ziua 
era neaşteptat de caldă pentru sfârşitul lui martie și 
mirosul mugurilor aproape desfăcuţi de pe ramuri 
era crud și înţepător. Aproape că puteai simţi seva 
ridicându-se în castani impunători şi plopii care 
mărgineau aleile ținând companie sutelor de statui 
din marmură albă. 

M-am oprit lângă o statuie înfățișând un bărbat 
înveşmântat până în talie, cu ciorchini de struguri 
în păr și un flaut la buze. O capră mare și 
mătăsoasă ronţăia strugurii care cădeau din belşug 
din  faldurile de marmură ale  veşmântului 
bărbatului. 


— Cine e? am întrebat. Pan? 


Jamie a clătinat din cap, zâmbind. Era îmbrăcat în 
vechiul său kilt şi vestonul vechi şi confortabil, 
însă arăta mult mai bine în ochii mei decât curtenii 
îmbrăcați luxos care treceau pe lângă noi în 
grupuri, sporovăind între ei. 


— Nu, cred că există o statuie a lui Pan pe aici, pe 
undeva, însă nu e asta. Asta e una din cele Patru 
Umori Ale Omului. 


— Păi, el pare destul de umoristic, am spus, 
ridicându-mi privirea spre prietenul zâmbitor al 
caprei. 


Jamie a început să râdă. 


-Şi zici că eşti vindecătoare, englezoaico! Nu 
umor, ci umori. Ştii cele patru umori care 
formează corpul omenesc. Acela este Sângele, a 
spus el arătând cu mâna spre bărbatul cântând la 
flaut, apoi a arătat mai departe pe alee, şi acolo e 
Bila neagră. 


Aceasta era reprezentată de un bărbat înalt, 
înveşmântat într-un soi de togă, ținând în mână o 
carte deschisă. 


Jamie a arătat în cealaltă parte a aleii. 


— Iar acolo este Bila galbenă. 

Un bărbat tânăr, musculos şi dezbrăcat, care se 
încrunta feroce, fără să bage de seamă leul de 
marmură pe punctul de a-l mușca de picior. 


— Şi acolo este Flegma. 
— Flegma zici? 


Flegma, un bărbat de origine nobilă, cu o bonetă 
pe cap, cu ambele brațe încrucişate pe piept şi o 
broască țestoasă la picioare. 


— Aha, am remarcat. 


— Vindecătorii nu învață despre umori pe vremea 
ta? m-a întrebat Jamie curios. 


— Nu, am răspuns. In vremea noastră se vorbeşte 
despre microbi în schimb. 


— Adevărat? Microbi, a spus el pentru sine, 
încercând cuvântul, pronunţându-l cu accentul lui 
puternic scoțian, care îl făcea să sune teribil de 
sinistru. Micrrrrooobi. Şi cum arată microbii? 


Am ridicat privirea spre o statuie înfățișând 
„America“, o slujnică tânără şi voluptuoasă, cu o 
fustă din pene şi o coroană tot din pene, cu un 
crocodil la picioare. 


— Păi, nu atât de pitoreşti ca statuile astea, am spus. 


Crocodilul de la picioarele Americii îmi amintea 
de prăvălia maestrului Raymond. 


— Ai vorbit serios când ai zis că nu vrei să mă mai 
duc pe la prăvălia Maestrului Raymond? am 
întrebat. Sau doar că nu eşti de acord să îmi 
găuresc sfârcurile? 


— Categoric nu vreau să îți găurești sfârcurile, a 
răspuns el cu tărie, apucându-mă de braț și 

zorindu-mă înainte, ca nu care cumva să îmi vină 
vreo idee năstrușnică, inspirată de sânii goi ai 
Americii. Dar nu, nici nu vreau să te mai duci pe la 
maestrul Raymond. Circulă tot soiul de zvonuri pe 
seama lui. 


— Zvonuri circulă despre toată lumea din Paris, am 
remarcat, şi aş fi dispusă să pariez că maestrul 
Raymond este la curent cu toate. 


Jamie a încuviinţat din cap, părul sclipindu-i în 
soarele palid de primăvară. 


— Ah, da, sunt convins. Dar cred că pot afla ce mă 
interesează din taverne şi saloane. Se zvoneşte că 
maestrul Raymond ar fi centrul unui cerc anume, 
însă nu unul de simpatizanți iacobiţi. 


— Adevărat? Ce fel de cerc, atunci? 
— De cabalişti și ocultişti. De vrăjitoare, poate. 


— Jamie, sper că nu eşti serios îngrijorat de 
vrăjitoare şi demoni! 


Ajunsesem în partea grădinilor cunoscută drept 
„Covorul verde“. Primăvara fiind atât de timpurie, 
verdele peluzei uriaşe era doar o nuanţă abia 
vizibilă, însă oamenii se plimbau de-a lungul ei, 
profitând de ziua neobișnuit de caldă. 


—Nu de vrăjitoare, nu, a răspuns el în cele din 
urmă, găsind un loc în apropierea unei tufe de 
forsiția şi aşezându-se pe iarbă. De contele de 
Saint Germain, mai degrabă. 


Mi-am amintit de privirea din ochii întunecați ai 
contelui Saint Germain la Le Havre şi m-am 
înfiorat, în ciuda soarelui şi a șalului de lână cu 
care eram înfășurată. 

— Crezi că este asociat cu maestrul Raymond? 
Jamie a ridicat din umeri. 


-Nu ştiu. Dar tu mi-ai povestit despre zvonurile 
care circulă despre Saint Germain, nu? Şi dacă 
maestrul Raymond face parte din acel cerc, atunci 
cred că trebuie să stai cât mai departe de el, 
englezoaico. La urma urmelor, a continuat el abia 
zâmbind, cu un aer îngrijorat, aș prefera să nu te 
mai scap o dată de rug. 


Umbrele de sub copaci mi-au amintit de 
întunericul înghețat din groapa hoților din 
Cranesmuir şi m-am cutremurat, apropiindu-mă 
mai mult de Jamie, în bătaia soarelui. 


— Nici eu nu aş vrea să trec din nou prin ce am 
trecut. 


Porumbeii se curtau pe iarba de sub tufişul înflorit 
de forsiția. Doamnele şi domnii de la Curte 
săvârşeau un ritual asemănător pe potecile care 
traversau grădinile cu statui. Marea deosebire era 
că porumbeii erau mai tăcuţi. 


O apariție în mătase de un acvamarin în ape s-a 
ivit în spatele locului unde poposiserăm, lăudând 
gălăgios piesa de teatru din seara precedentă. Cele 
trei doamne din compania lui, deşi înveşmântate 
mai puţin spectaculos, îi împărtăşeau cuminţi 
opiniile. 


— Superb! O voce absolut superbă, La Couelle! 
— O, superbă! Da, minunată! 


— Incântătoare, încântătoare. Superb este singurul 
cuvânt potrivit. 


— O, da, superb! 

Glasurile — toate patru- erau ascuţite precum 
cuiele smulse din lemn. Prin contrast, porumbelul 
mascul, plimbându-se la mică distanţă în faţa mea, 
gângurea discret şi muzical, trecând de la un 
murmur adânc, amoros, spre un şuierat puternic, în 
vreme ce îşi umfla pieptul şi își pleca gâtul în mod 
repetat, depunându-şi inima la picioarele alesei 
sale, care până acum nu părea deloc impresionată. 


Mi-am îndreptat privirea dincolo de porumbel, 
spre curteanul înveşmântat în satin acvamarin, care 
se întorsese în grabă pentru a ridica iute de jos o 
batistă cu margini de dantelă, scăpată viclean drept 
momeală de una dintre însoțitoarele sale de mai 
devreme. 


— Doamnele îl numesc „L Andouille“, am 
comentat. Mă întreb de ce. 


Jamie a mormăit somnoros şi a deschis un ochi, 
privind în urma curteanului care se îndepărta. 


—Mmm? Ah, „Cârnatul“. Înseamnă că nu poate să 
își țină cocoşelul în pantaloni. Ştii genul... 
doamne, valeți, curtezane, paji. Şi căţeluşi, dacă 
zvonurile au vreun sâmbure de adevăr, a adăugat 
el, mijind ochii în direcţia în care dispăruse 
individul în mătase acvamarină și din care se 
apropia acum o doamnă de curte, cu un câine alb şi 
pufos strâns protector la pieptul ei generos. 


— Curată nebunie! Eu nu mi l-aş risca pe al meu în 
apropierea unui ghem din ăsta de păr gălăgios. 


— Cocoşelul tău? am întrebat amuzată. Pe vremuri 

obișnuiam să îl numesc ştiulete. Și americanii, 

dintr-un motiv oarecare, obișnuiau să-i spună puţă. 

Odată i-am spus unui pacient care mă tachina 
zcc 


„Puţă şmecheră“ şi era cât pe ce să îi pocnească 
firele de la operaţie de atâta râs. 

Jamie a început să râdă şi el, întinzându-se copios 
în soarele călduţ de primăvară. A clipit de câteva 
ori, apoi s-a rostogolit, rânjind în sus spre mine. 


-Şi tu ai cam același efect asupra mea, 
englezoaico, mi-a spus el. 


I-am netezit pe spate părul de pe frunte, sărutându- 
l între ochi. 


-De ce îşi botează bărbaţii mădularul? am 
întrebat. Cum ar fi „John Thomas“. Ori Roger, de 
exemplu. Femeile nu fac asta. 


— Nu? a întrebat Jamie, intrigat. 


— Sigur că nu. Mai degrabă mi-aş boteza nasul 
Jane. 


A început să hohotească, cu pieptul zguduindu-i-se 
de râs. M-am rostogolit deasupra lui, bucurându- 
mă să îl simt sub mine. L-am apăsat cu coapsele, 
dar straturile de jupoane dintre noi mi-au camuflat 
intenția, transformând-o într-un gest oarecare. 


— Păi, a spus Jamie pragmatic, a ta nu se mişcă de 
bunăvoie în sus şi în jos, nici nu are o voință 
proprie. Cel puţin din câte mă pricep eu, a adăugat 
el, ridicând o sprânceană, întrebător. 


-Aşa este, slavă Domnului! Mă întreb dacă 
francezii îl strigă pe al lor „Pierre“, am spus, 
aruncând o privire discretă spre un dandy care 
trecea, îmbrăcat în catifea verde, moarată. 


Jamie a izbucnit într-un râs care a speriat 
porumbeii, făcându-i să-şi ia zborul din tufa de 
forsiția. Au dat din aripi într-o fluturare indignată, 
împrăştiind fulgi cenușii în urma lor. Căţelul alb și 
pufos, până atunci mulțumit să se legene în braţele 
stăpânei sale ca un mănunchi de cârpe, s-a trezit pe 

dată să îşi asume responsabilităţile de câine. A sărit 
din cuibul său cald precum o minge de ping-pong 
şi a luat-o la fugă entuziasmat pe urmele 
porumbeilor, lătrând nebunește, cu stăpâna sa 
tpând după el. 


-Nu ştiu, englezoaico, a răspuns Jamie, 
recăpătându-şi cumpătul suficient cât să își şteargă 
lacrimile de râs. Singurul francez pe care l-am 
auzit îl striga pe al lui „Georges“. 


— Georges! am exclamat, suficient de tare încât să 
atrag atenția unui grup restrâns de curteni care 
treceau pe acolo. 


Unul, un specimen scund, însă vivace, înveşmântat 
în satin negru, cu dungi albe s-a oprit din plimbare 
şi a făcut o plecăciune adâncă, măturând pământul 
de la picioarele mele cu pălăria sa. Unul dintre 
ochi îi era încă prea umflat pentru a sta deschis, și 
o urmă vânătă 1 se întindea peste rădăcina nasului, 
dar stilul îi era neafectat. 


— A votre service, madame, a spus el. 


Aş fi reuşit dacă n-ar fi fost blestematele de 
privighetori. Salonul de masă era înăbuşitor şi plin 
de gură-casă şi curteni, una dintre balenele 
corsetului meu se desfăcuse şi mă împungea 
îngrozitor sub rinichiul stâng de fiecare dată când 
trăgeam aer în piept şi sufeream de cea mai 
insistentă pacoste a sarcinii, nevoia de a face pipi 
la fiecare câteva minute. Cu toate acestea, m-aș fi 
putut descurca. Era la urma urmelor o încălcare 
serioasă a codului bunelor maniere să te ridici de 
la masă înaintea regelui, deşi prânzul era o 
chestiune destul de relaxată în comparaţie cu 
dineurile protocolare care aveau loc de obicei la 
Versailles — sau aşa mi se spusese. „Relaxat“ însă e 
un termen relativ. 

Într-adevăr, erau doar trei varietăţi de castraveți 
muraţi în loc de opt. Şi doar un fel de supă, 
limpede, nu deasă. Vânatul era doar la proţap, nu 
era prezentat en brochette, iar peştele, deşi era 
gustos fiert puţin în vin, era servit filetat, nu întreg 
şi nu pe un platou într-o mare de aspic, plină cu 
creveţi. 


Parcă frustrat de atâta simplitate rustică, unul 
dintre bucătari ne oferise un aperitiv încântător — 
un cuib, măiestrit realizat din fâşii de aluat de 
patiserie, ornamentat cu ramuri adevărate de măr 
înflorit, la capătul cărora stăteau două privighetori, 
Jumulite şi fripte, umplute cu măr și scorţişoară, 
apoi reînvelite în propriile pene. În plus, în cuib se 
afla întreaga familie de pui, cioturi minuscule de 
aripi întinse, arămii şi crocante, piele fragedă, 
glazurată cu miere, ciocuri înnegrite, căscate doar 
cât să sugereze umplutura de pastă de migdale 
dinăuntru. 


După un tur triumfal al mesei pentru expunere — în 
acompaniamentul murmurelor de admiraţie de jur 
împrejur —, aperitivul rafinat a fost aşezat dinaintea 
regelui care s-a întrerupt din conversaţia pe care o 
purta cu madame de La Tourelle suficient cât să 
culeagă unul dintre puii din cuib şi să-l arunce în 
gură. Cranţ, cranţ, cranţ făceau măselele Maiestăţii 
Sale.  Vrăjită,  urmăream muşchii gâtului 
încordându-se şi am simțit parcă alunecarea 
oaselor mici de-a lungul propriului meu esofag. 
Degetele maronii s-au întins după încă un pui. În 
acest punct, am ajuns la concluzia că există 
probabil lucruri mai grave care l-ar insulta pe 
Maiestatea Sa decât de a mă ridica de la masă, așa 
că am luat-o la goană. 


Săltându-mă din genunchi în mijlocul tufelor din 
grădină câteva minute mai târziu, am auzit un 
sunet în spatele meu. Așteptându-mă să întâlnesc 

privirea unui grădinar pe bună dreptate furios, m- 
am întors vinovată ca să dau cu ochii de un soţ 
furios. 


— La naiba, Claire, chiar trebuie să faci asta mereu? 
a întrebat el. 


— Intr-un cuvânt... da, am spus, lăsându-mă 
epuizată pe marginea fântânii arteziene. Palmele 
îmi erau umede şi le-am şters de rochie. 


— Crezi că o fac de distracţie? 


Mă simţeam amețită și am închis ochii, încercând 
să îmi recapăt echilibrul interior înainte de a cădea 
în fântână. 


Deodată am simțit o mână cuprinzându-mă de 
mijloc şi m-am aplecat puţin, aproape prăbușindu- 
mă în brațele sale în timp ce s-a aşezat lângă mine. 


—- O, Dumnezeule. Imi pare rău, mo duinne. Te 
simţi bine, Claire? 


M-am tras uşor în spate cât să îmi ridic privirea și 
să zâmbesc. 


— Da, sunt bine. Doar puţin amețită, atâta tot. 


Am întins braţul și am încercat să netezesc cuta 
adâncă de îngrijorare de pe fruntea lui. Mi-a întors 
zâmbetul, însă ridul a rămas, o linie subțire și 
dreaptă între curbele groase ale sprâncenelor de 
culoarea nisipului. A băgat o mână în fântână, apoi 
mi-a umezit obrajii. Trebuie să fi părut destul de 
palidă. 


— Imi pare rău, am spus. Serios, Jamie, nu m-am 
putut abtine. 

Mâna lui udă m-a mângâiat reconfortant pe ceafă, 
puternică şi sigură. O pulbere fină de stropi de apă 
din gura unui delfin cu ochi căscați mi-a umezit 
părul. 


— Ah, nu mă băga în seamă, englezoaico. N-am 
vrut să te cert. Doar că... a început el făcând un 
gest neajutorat cu mâna,... doar că mă simt aşa ca 
un prost. Văd că te simţi rău, şi ştiu că din cauza 
mea eşti aşa, şi habar nu am cum să te ajut. Așa că 
dau vina pe tine şi sunt morocănos şi mă răstesc la 
tine... de ce nu mă trimiți pur şi simplu la dracu”, 
englezoaico? a izbucnit el. 


Am râs până când au început să mă doară coastele 
pe sub corsetul strâmt, inându-mă de braţul lui. 


— Du-te dracului, Jamie, am exclamat în cele din 
urmă, ştergându-mă la ochi. Du-te direct la dracu”. 
Intoarce-te la Start. Nu încasa două sute de dolari 


4 Gata. Te simţi mai bine acum? 


— Da, a spus el, expresia chipului luminându-se. 
Când începi să vorbeşti păsăreşte, ştiu că eşti bine. 
Te simți mai bine, englezoaico? 


-—Da, am spus, ridicându-mă şi cuprinzând cu 
privirea împrejurimile. 


Grădinile de la Versailles erau deschise publicului 
şi grupuri mici de negustori şi muncitori se 
amestecau ciudat cu nobilii înveşmântaţi în culori 
vii, savurând cu toţii vremea bună. 


Deodată uşa din apropiere, care dădea în terasă, a 
țâşnit în lături, invitaţii regelui revărsându-se în 
grădină într-o mare gălăgioasă. Exodul de la prânz 
fusese îmbogăţit de o nouă delegaţie, după toate 
aparențele proaspăt coborâtă din cele două trăsuri 

mari pe care le vedeam retrăgându-se pe la 
marginea grădinii, spre grajdurile din depărtare. 


Era un grup mare de oameni, bărbați şi femei, 
îmbrăcaţi sobru, în comparaţie cu hainele țipătoare 
ale curtenilor din jur. Însă vocile lor, mai degrabă 
decât înfăţişarea, mi-au atras atenția. Franceza, 
vorbită de mai mulți oameni la distanță, seamănă 
foarte bine cu măcănitul rațelor şi al gâştelor, cu 
tonuri nazale. Engleza, pe de altă parte, are o 
cadență mai lentă şi intonația are mai puţine 
suişuri şi coborâșuri. Auzită de la distanţă, unde 
vocile individuale sunt imposibil de distins, are 
monotonia  răgușită, prietenoasă, a câinilor 
ciobănești lătrând. Şi efectul general al exodului 
care se apropia în direcția noastră era a unei larme 
de gâşte mânate de la spate spre piaţă de o haită de 
câini ciobăneşti. 


Grupul de englezi ajunsese, cumva mai târziu. 
Fără îndoială erau diplomatic conduşi în grădină în 
vreme ce personalul bucătăriei pregătea alt prânz 
ŞI reaşeza masa uriaşă pentru el. 


Am studiat curioasă adunarea. Pe ducele de 
Sandringham îl cunoşteam, desigur, după ce îl 
întâlnisem odată înainte în Scoţia la Castelul 
Leoch. Silueta sa cu pieptul bombat era uşor de 
recunoscut, păşind alături de Louis, cu peruca la 
modă înclinată cu o atenție politicoasă. 


Majoritatea celorlalți invitați erau necunoscuţi, 
deşi mi-a părut că doamna elegantă, între două 
vârste, intrând pe ușă trebuia să fie ducesa de 
Claymore, despre care auzisem că era așteptată. 
Regina, în mod obişnuit lăsată în urmă în vreun 
castel la ţară să se distreze cum poate, fusese adusă 
la Palat pentru această ocazie. Stătea de vorbă cu 
musafira, chipul ei blând şi anxios acum îmbujorat 
de agitația ocaziei, cu care nu era obişnuită. 

Fetiţa din spatele Ducesei mi-a atras atenția. 
Îmbrăcată destul de simplu, era genul de frumuseţe 
care ar scoate-o în evidenţă în orice context. Era 
minionă, cu un chip cu osatură fină, însă frumos 
rotunjit, cu părul negru şi lucios, nepudrat şi un ten 
de alabastru fermecător, îmbujorat în obraji cu un 
roz aprins care o făcea să arate exact ca o petală de 
trandafir. Înfăţişarea ei îmi amintea de o rochie pe 
care o avusesem cândva pe timpul meu, o rochie 
din bumbac, decorată cu maci roşii. Gândul m-a 
lovit deodată, umplându-mă cu un val neașteptat 
de dor de casă şi m-am prins de marginea băncii de 
marmură, cu pleoapele înlăcrimate. Trebuie să fi 
fost din cauza englezei brute pe care o auzisem 
vorbindu-se, mi-am zis, după atâtea luni petrecute 
în compania muzicalităţii scoțiene şi a măcănitului 
franțuzesc. Vizitatorii vorbeau ca acasă. 


Apoi l-am văzut. Îmi simţeam sângele scurgându- 
mi-se din obraji, în vreme ce privirea urmărea fără 
a putea înţelege curba elegantă a craniului, părul 
negru şi îndrăzneț printre perucile pudrate din jurul 
său. Alarmele sunau în capul meu precum sirenele 
de raid aerian şi m-am luptat să accept şi să 
resping, senzațiile care m-au asaltat. Subconştientul 
meu a sesizat linia nasului şi a exclamat: „Frank!“, 
dictându-i trupului meu să sară în întâmpinarea lui. 
Dar centrul rațional al creierului meu a strigat ceva 
mai tare. „Ştii că nu are cum să fie Frank“, 
înghețându-mă pe loc în timp ce vedeam curba 
familiară a buzelor arcuite într-o părere de zâmbet, 
repetând: „Ştii că nu poate fi Frank“ și muşchii 
picioarelor m-au țintuit locului. Apoi au urmat 
tremurul de panică, încleştarea mâinilor şi nodul 
din stomacul, pe măsură ce procesele mai lente ale 
gândurilor logice au venit cuminţi din urmă, pe 
calea instinctului sau a rațiunii, văzând fruntea 
înaltă şi capul ridicat arogant, convingându-mă de 
ceea ce nu puteam crede. Nu putea fi Frank. Şi 
dacă nu era Frank, atunci nu putea fi decât... 


295 


— Jack Randall. 


Nu eu i-am rostit numele, ci Jamie, cu o voce 
straniu de calmă și detaşată. Atenţia fiindu-i atrasă 
de comportamentul meu bizar, își întorsese ochii în 
direcția privirii mele şi văzuse ceea ce văzusem și 
eu. 


Nu a făcut nicio mişcare. Din câte îmi puteam da 
seama în groaza crescândă, Jamie nu respira. Eram 
vag conştientă de un servitor din apropiere care 
privea curios în sus la silueta nemişcată a 
războinicului scoțian de lângă mine, tăcut precum 
statuia lui Marte. Însă grija mea nu era pentru 
Jamie. 


El era complet nemişcat. Nemişcat aşa cum un leu 
poate sta nemişcat, contopit cu iarba câmpiei, 
privirea fierbinte şi neclintită precum soarele care 
pârjoleşte savana. Şi am văzut ceva mişcându-se în 
adâncurile privirilor sale. O zvâcnire trădătoare a 
pisicii aflate la pândă, mica tresărire a pufului de la 
capătul cozii, înainte de carnaj. 


A scoate armele în prezența regelui însemna 
condamnarea la moarte. Murtagh se afla în celălalt 
capăt al grădinii, mult prea departe pentru a sări în 
ajutor. Încă doi paşi îl aduceau pe Randall mult 
prea aproape. În bătaia paloșului. Mi-am aşezat o 
mână pe brațul lui. Era rigid precum oţelul 
plăselelor de sub pumnul încleştat. Am simțit 
sângele dându-mi năvală în urechi. 


— Jamie, am strigat. Jamie! 


Şi am leşinat. 

O DOAMNĂ CU BUCLE BOGATE, CASTANII 


M-am ridicat dintr-o ceaţă gălbuie, sclipitoare, 
compusă din raze de soare, praf şi frânturi de 
amintiri, simțindu-mă complet dezorientată. 


Frank stătea aplecat asupra mea, încruntat de 
îngrijorare. Mă ţinea de mână. De fapt, nu mă ţinea 
de mână. Mâna de care mă ţineam eu era mult mai 
mare decât a lui Frank şi degetele mele au 
mângâiat încheietura acoperită cu fire de păr creţe 


şi aspre. Mâinile lui Frank erau fine ca ale unei 
fete. 


— Te simţi bine? 
Vocea nu era a lui Frank, joasă şi cultivată. 
— Claire! 


Vocea, mai groasă și mai răgușită, nu era deloc a 
lui Frank. Nici nu era cultivată. Era încărcată de 
teamă și îngrijorare. 


— Jamie. 


In cele din urmă am găsit numele care se potrivea 
imaginii mentale. 


— Jamie. Te rog, nu... 

M-am ridicat în capul oaselor, privind speriată de 
la un chip la celălalt. Eram înconjurată de un cerc 
de feţe curioase. Curtenii făcuseră două, trei 
rânduri în jurul meu, printre ei aflându-se și 
Maiestatea Sa, care stătea aplecat, privind în jos 
spre mine cu o expresie de interes compătimitor. 


Doi bărbaţi erau îngenuncheaţi în praf, alături de 
mine. Jamie la dreapta, cu ochii mari şi chipul 
palid precum florile de păducel de deasupra lui. Şi 
la stânga mea... 


— Vă simţiţi bine, madame? 


Ochii precum alunele vădeau doar o îngrijorare 
respectuoasă şi sprâncenele de un castaniu 
întunecat erau arcuite întrebător. Nu era Frank, 
desigur. Dar nu era nici Jonathan Randall. Acest 
bărbat era mai tânăr decât căpitanul cu cel puţin 
zece ani, poate apropiat de vârsta mea, chipul palid 
şi neridat din cauza expunerii la soare. Buzele 
aveau aceleaşi linii bine conturate, însă le lipseau 
ridurile de cruzime care mărgineau buzele 
căpitanului. 


— Dumneata... am spus răgușit, ferindu-mă de el. 
Dumneata eşti... 


— Lord Alexander Randall, madame, a răspuns el 
repede, ducând mâna la cap, ca şi cum ar fi 
intenționat să îşi scoată o pălărie pe care nu o 
purta. Nu cred că ne cunoaștem, a continuat, cu o 
nuanţă de îndoială. 


— Eu... adică, nu, nu te cunosc, am spus, 
prăbuşindu-mă pe spate pe braţul lui Jamie. 


Braţul era neclintit precum o bară de oţel, dar 
mâna care o strângea pe a mea tremura, aşa că am 
tras mâinile noastre încleştate între faldurile 
rochiei pentru a le ascunde. 

— O prezentare cam neortodoxă, doamnă, ă... nu, e 
lady Broch Tuarach, nu-i așa? 


Vocea înaltă şi afectată mi-a atras atenţia deasupra 
mea, spre chipul îmbujorat şi bucălat al ducelui de 
Sandringham care privea intrigat peste umerii 
contelui de Sévigny şi ai ducelui de Orléans. Şi-a 
împins trupul greoi prin spațiul îngust dintre cei 
doi bărbaţi și a întins o mână pentru a mă ajuta să 
mă ridic în picioare. Încă ţinându-mi palma 
transpirată în propria sa mână, a făcut o plecăciune 
în direcția lordului Alexander Randall, care privea 
cu o încruntătură nedumerită. 


— Domnul Randall lucrează pentru mine ca 
secretar, lady Broch Tuarach. Ordinele Sfinte sunt 
o chemare nobilă, însă din păcate misiunile 
caritabile nu ţin de foame, nu-i așa, Alex? 


Tânărul s-a îmbujorat uşor la auzul unei asemenea 
grosolănii, însă şi-a înclinat fruntea politicos spre 
mine, încuviinţând prezentarea făcută de patronul 
său. Abia atunci am băgat de seamă costumul 
sobru, din stofă neagră şi gulerul înalt, alb, care îl 
identifica drept cleric junior al unui ordin. 


— Excelenţa Sa spune adevărul, doamna mea. Şi 
aceasta fiind situația, sunt profund recunoscător 
pentru oferta domniei sale de a mă angaja. 


Crisparea abia perceptibilă a buzelor din timpul 
acestui discurs părea să indice că recunoştinţa lui 
ar putea să nu fie chiar atât de profundă, în ciuda 
cuvintelor măgulitoare. Am aruncat o privire spre 
duce, văzându-i ochii albaştri, miţiţi în lumina 
soarelui, expresia chipului de o amabilitate 
impenetrabilă. Această mică scenă a fost întreruptă 
de o bătaie din palme a regelui chemând doi valeți 
care, la porunca lui, m-au apucat de ambele 
subsuori şi m-au ridicat pe sus într-o lectică, în 
ciuda protestelor mele. 

— Categoric nu, madame, a spus el, ignorând atât 
protestele, cât şi mulțumirile. Du-te acasă şi 
odihnește-te; nu dorim să fii indispusă pentru balul 
de mâine, non? 


M-a privit cu ochii lui mari şi căprui în timp ce mi- 
a ridicat mâna la buzele sale. Fără a-şi desprinde 
privirea de pe chipul meu, a făcut o plecăciune 
formală spre Jamie, care între timp îşi recăpătase 
prezența de spirit suficient încât să rostească un 
discurs amabil de mulțumire şi a spus: 


— Probabil ar trebui să accept mulţumirile 
dumitale, domnul meu, sub forma permisiunii de a 
cere un dans din partea soției dumitale. 


Buzele lui Jamie s-au crispat auzind acestea, însă a 
făcut la rândul său o plecăciunc: 


— Soţia mea este la fel de onorată ca şi mine de 
atenţiile Maiestăţii Sale, a spus aruncând o privire 
înspre mine. Dacă se va simți suficient de 
înzdrăvenită mâine-seară pentru a veni la bal, sunt 
sigur că abia va aştepta să danseze cu Maiestatea 
Sa. 


S-a întors fără a mai aștepta un răspuns din partea 
regelui şi a înclinat din cap spre valeţii care duceau 
lectica. 


— Acasă, le-a cerut el. 


Ajunşi în cele din urmă acasă după o călătorie 
înăbușitoare și zdruncinătoare de-a lungul străzilor 
mirosind a flori şi a canalizări desfundate, mi-am 
aruncat rochia grea şi corsajul inconfortabil, 
înlocuind-o cu un halat de casă din mătase. 


L-am găsit pe Jamie stând lângă şemineul gol, cu 
ochii închişi, palmele aşezate pe genunchi, 

cufundat parcă în gânduri. Era palid ca pânza 
cămăşii, strălucind în umbra căminului precum o 
nălucă. 


— Fecioară Maria! a murmurat el, clătinând din 
cap. Dumnezeule şi toți sfinții, am fost atât de 
aproape. Eram cât pe ce să îl ucid pe bărbatul 
acela. Îţi dai seama, Claire, dacă nu ai fi leșinat... 
lisuse, voiam să îl omor cu toată puterea voinţei 
mele. 


S-a oprit deodată, scuturându-se din nou tulburat. 


— Uite, ridică-ţi picioarele, i-am spus, trăgând de 
un taburet greu, din lemn sculptat. 


— Nu, mă simt bine acum, a refuzat el, fluturându- 
şi mâna. Era... fratele lui Jack Randall, vasăzică. 


-Cred că asta e cea mai bună explicație, am 
răspuns sec. Altcineva nu are cum să fie, la urma 
urmelor. 


— Mmm. Ştiai că lucrează pentru Sandringham? 


—Nu știam, am spus scuturând din cap. Nu știu 
nimic despre el în afară de numele său şi de faptul 
că e preot. F-Frank nu era interesat în mod special 
de el, nefiind un strămoș direct al său. 


Tremurul uşor al vocii când am pronunţat numele 
lui Frank m-a trădat. 


Jamie a lăsat jos sticla şi a venit spre mine. 
Oprindu-se hotărât, m-a ridicat în brațe şi m-a 
strâns la pieptul lui. Parfumul grădinilor de la 
Versailles emana proaspăt şi înțepător din faldunile 
cămăşii sale. Mi-a sărutat creștetul capului şi s-a 
întors spre pat. 

— Hai să te întinzi, Claire, a şoptit el. A fost o zi 
lungă pentru amândoi. 


Mă temusem că întâlnirea cu Alexander Randall va 
declanșa din nou coşmarurile lui Jamie. Nu se 
întâmpla adesea, însă din când în când îl simţeam 
trezindu-se lângă mine, cu trupul încordat într-o 
bătălie iscată din senin. În momentele acelea sărea 
din pat şi își petrecea restul nopții lângă fereastra 
care parcă îi oferea o cale de evadare, refuzând 
orice gest de consolare ori compania cuiva. Şi 
până dimineaţă, Jack Randall şi ceilalți demoni ai 
orelor întunecate erau alungaţi din nou în cufărul 
lor, cu capacul trântit și ferecat cu benzile de oţel 
ale voinţei lui Jamie, şi totul era din nou bine. 


De astă dată Jamie a adormit imediat şi emoțiile 
din timpul zilei se evaporaseră deja de pe chipul 
său, lăsându-l liniştit şi neted când am stins eu 
lumânarea. Era o binecuvântare să stau întinsă fără 
să mă mişc, cu căldura strecurându-se prin 
membrele mele îngheţate, o miriadă de ace de pe 
spate, de pe gât și din genunchi dispărând în 
moliciunea somnului care se apropia. Însă mintea 
mea, eliberată din starea de alertă, derula de o mie 
de ori scena din grădina palatului — părul negru și 
fruntea înaltă, urechi lipite de cap şi bărbie fină — 
şi acel prim şoc al recunoaşterii greșite, care mi-a 
fulgerat inima cu o lovitură de bucurie şi de teamă. 
Frank, îmi spusesem în gând. Frank. Şi cu chipul 
lui Frank dinaintea ochilor, m-am cufundat în 
somn. 


Era una dintre sălile de lectură de la London 
University; tavanul antic, din lemn şi podelele 
moderne, acoperite cu linoleum uzat de picioare 
neliniştite. Băncile erau vechi și tocite; birourile 
noi erau rezervate pentru conferințele științifice. 

Istoria se putea descurca cu lemnul zgâriat de 
şaizeci de ani; la urma urmelor, subiectul era 
definitivat şi nu avea să se schimbe — de ce 1 s-ar 
schimba decorul? 


— Obiecte de pus în vitrină, spune vocea lui Frank, 
şi obiecte de utilizat. 


Degetele sale fine au atins muchia sfeşnicului din 
argint şi soarele intrând pe fereastră a sclipit pe 
metal, ca și cum atingerea lui ar fi fost electrică. 


Obiectele, toate împrumutate din colecțiile de la 
British Museum, erau aliniate pe marginea mesei, 
suficient de aproape încât studenţii din primul rând 
să bage de seamă crăpăturile fine din fildeșul 
îngălbenit al cutiei franțuzești cu jetoane pentru 
ruletă, petele de tutun fumat în urmă cu atât de 
mult timp încât înnegrise marginile pipei din argilă 
albă, o lingură din os de corn şi un ceas mic, din 
marmură, deasupra căruia stăteau două lebede cu 
gâturile plecate. 


Şi în spatele șirului de obiecte, un rând de 
miniaturi pictate, culcate pe masă, ale căror detalii 
erau ascunse de lumina reflectată pe suprafaţa lor. 


Frank s-a aplecat asupra obiectelor, absorbit. 
Soarele de după-amiază a aprins o sclipire roșcată, 
stingheră în părul lui. A ridicat pipa din argilă în 
podul palmei precum coaja unui ou. 


— Pentru unele perioade istorice, a spus el, avem 
istoria în sine; mărturia scrisă a oamenilor care au 
trăit în acele vremuri. În cazul altora, avem doar 
obiectele acelei perioade, pentru a ne arăta cum 
trăiau oamenii. 


A băgat pipa în gură, strângându-şi buzele în jurul 
tubului, pufnindu-și fălcile, cu sprâncenele ridicate 

comic. S-a auzit un chicotit înfundat dinspre 
audienţă și el a zâmbit și a aşezat pipa pe masă. 


— Arta şi obiectele de artă, a reluat el fluturând o 
mână peste aglomerarea sclipitoare de obiecte, pe 
acestea le vedem cel mai adesea, decoraţiunile 
unei întregi societăți. Şi de ce nu? 


A ales din public un băiat cu părul castaniu şi o 
înfăţişare inteligentă căruia să 1 se adreseze. Un 
truc al lectorului experimentat: alege unul din 
membrii publicului şi discută cu el ca şi cum ar fi 
doar ei doi. O clipă mai târziu, alege un altul. Şi 
fiecare individ din public va avea senzația că este 
interlocutorul său. 


— Acestea sunt nişte lucruri drăguțe, la urma 
urmelor. 


O atingere a degetului a făcut ca lebedele de pe 
ceas să înceapă să se învârtă, cu gâturile curbate 
într-o procesiune împerecheată. 


— Merită să fie păstrate. Insă cine s-ar deranja să 
păstreze un înveliş vechi pentru ibric sau un 
cauciuc uzat de maşină? 


O blondă drăguță, cu ochelari de data aceasta, care 
a zâmbit şi a chicotit uşor drept răspuns. 


— Dar obiectele uzuale, lucrurile care nu sunt 
menționate în documente, care sunt folosite, 
stricate şi abandonate fără remuşcări sunt cele care 
ne spun ceva despre cum trăiau oamenii obişnuiţi. 
Numărul acestor pipe, de exemplu, ne spune ceva 
despre frecvenţa și tipurile de tutun folosit printre 
clasele sociale, de la cele înalte — a spus bătând cu 
degetul peste capacul cutiei smălţuite de tutun — 
până la cele de Jos. 

A mângâiat apoi cu degetul tubul lung şi drept al 
pipei, cu o familiaritate afectuoasă. 


Acum, o femeie între două vârste, mâzgălind 
frenetic pentru a prinde fiecare cuvânt, abia 
conștientă de privirea aţintită asupra ei. Liniile s- 
au adâncit în colțurile ochilor zâmbitori, de 
culoarea alunei. 


— Nu e nevoie să scrieți totul, domnişoară Smith, a 
spus el râzând. Este o prezentare de o oră, la urma 
urmelor, creionul dumneavoastră nu va rezista atât. 


Femeia s-a îmbujorat și a lăsat creionul să cadă, 
însă a zâmbit timid drept răspuns la zâmbetul larg 
şi prietenos de pe chipul slab şi întunecat al lui 
Frank. Acum îi avea sub farmecul său, cu toții 
încălziți de strălucirea umorului plăcut, atenția lor 
atrasă de micile sclipiri de poleială şi lux. Acum îl 
urmau, fără să se opună şi fără să se întrebe, de-a 
lungul potecii logicii şi în desișurile discuţiei. 
Încordarea i-a părăsit muşchii gâtului în vreme ce 
simţea atenția studenților concentrându-se şi 
fixându-se asupra lui. 


— Cel mai bun martor al istoriei este bărbatul... sau 
femeia-— o înclinare a capului spre blonda 
drăguță — care a trăit-o, corect? 


A zâmbit şi a ridicat lingura crăpată din os. 


-Mă rog, poate. La urma urmelor, este în natura 
umană să arate cea mai bună față a lucrurilor când 
ştii că cineva va citi ce ai scris. Oamenii tind să se 
concentreze pe lucruri pe care ei le consideră 
importante şi, cel mai adesea, cosmetizează 
lucrurile pentru consumul public. Rar găseşti un 
Pepys care să consemneze cu interes egal detalii 
ale unei procesiuni regale şi de câte ori pe noapte e 
obligat să folosească oala de noapte. 

De data aceasta râsul a fost general şi Frank s-a 
relaxat, rezemându-se nonşalant cu spatele de 
masă, gesticulând cu lingura. 


—În mod similar, obiectele drăguţe, artefactele 
frumoase sunt cel mai adesea păstrate. Însă oalele 
de noapte, lingurile şi pipele ieftine, din lut, ne pot 
dezvălui la fel de multe, ori chiar mai multe despre 
oamenii care le-au folosit. Şi ce putem spune 
despre aceşti oameni? Noi considerăm persoanele 
istorice ca fiind diferite de noi înşine, câteodată 
aproape mitologice. Însă cineva a folosit cutia 
asta— degetul suplu a mângâiat cutia pentru 
jetoane —, o doamnă a folosit asta — mâna a mişcat 
sticla cu parfum -—, picurând parfum în spatele 
urechilor, pe încheieturile mâinilor... unde mai 
picurați dumneavoastră doamnelor parfum? 


Ridicându-şi deodată fruntea, a zâmbit spre blonda 
planturoasă din rândul din faţă, care a roşit, a 
chicotit şi s-a atins cochet deasupra decolteului 
bluzei. 


— Ah, da. Chiar acolo. Păi, proprietara acestui 
parfum a făcut aceleași gesturi. 


Incă zâmbind spre fată, a scos dopul sticlei cu 
parfum şi l-a trecut uşor pe sub nas. 


— Ce este, domnule profesor? Arpege? 


Studenta aceasta nu era chiar atât de timidă; cu 
părul închis la culoare, ca al lui Frank și ochi 
cenușii care transmiteau mai mult decât o nuanță 
de flirt. 


— Nu. Este L’Heure Bleue. Preferatul meu. 
S-a întors din nou, concentrat, spre masă, părul 


căzându-i peste frunte în timp ce mâna îi şovăia 
peste șirul de miniaturi. 

— Şi apoi mai este o clasă specială de obiecte... 
portretele. Puţină artă şi în acelaşi timp putem 
vedea şi oamenii în sine. Dar cât de reali sunt ei 
pentru noi? 


A ridicat un oval minuscul şi l-a întors cu faţa spre 
public, citind de pe eticheta hpită pe spate. 


-O doamnă, de Nathaniel Plimer, semnat cu 
inițiale și datat 1786, cu părul castaniu, ondulat și 
adunat în vârful capului, purtând o fustă roz şi 
cămașă cu volan la guler, într-un decor cu cer şi 
nori. 


A ridicat un tablou pătrat de lângă el. 


-Un domn, de Horace Hone, semnat cu 
monogramă şi datat 1780, cu părul pudrat, prins în 
coadă, purtând un veston cafeniu, vestă bleu, jabou 
din dantelă şi un ordin de cavaler, posibil Cel mai 
de vază ordin din Bath. 


Miniatura înfățișa un bărbat cu faţa rotundă, gura 
rozie special ţuguiată ceremonios în vederea 
realizării portretelor din secolul al optsprezecelea. 


— Cunoaştem artiştii, a spus el, aşezând portretul pe 
masă. Ei şi-au semnat opera sau au lăsat indicii ale 
identității lor în tehnica şi în subiectele folosite. 
Dar oamenii pe care i-au pictat? Îi vedem, însă nu 
ştim nimic despre ei. Coafurile stranii, veșmintele 
neobişnuite — nu par oameni pe care i-am cunoaște, 
nu-i aşa? Şi felul în care atâţia artiști i-au pictat, 
chipurile arată toate la fel; turtite şi palide, cele 
mai multe dintre ele, şi nu poţi spune foarte mult 
despre ele. Din când în când câte una iese în 
evidenţă... 


Mâna şovăind peste şirul de miniaturi a ales un alt 
oval. 

— Un domn... 


A ridicat o miniatură şi ochii albaştri ai lui Jamie 
au sclipit pe sub smocul înflăcărat de păr, în sfârşit 
pieptănat, împletit şi prins cu panglici într-o 
manieră neobişnuit de formală. Nasul subțire, 
semeţ peste dantela gulerului şi buzele late parcă 
stăteau să vorbească, ridicate uşor într-un colţ. 


— Însă ei au fost oameni în carne și oase, a insistat 
vocea lui Frank. Și ei făceau aproape aceleași 
lucruri pe care le faceţi şi dumneavoastră — mai 
mult sau mai puţin câteva detalii minore, cum ar fi 
mersul la film ori condusul pe autostradă... 


Din rândul studenților s-au auzit chicoteli 
apreciative. 


—... însă şi ei aveau grijă de copiii lor, îşi iubeau 
soții sau soțiile... mă rog, uneori chiar îi iubeau... 


Şi mai multe râsete. 


— O doamnă, a spus el în şoaptă, cuibărind ultimul 
dintre portrete în palmă, ascunzându-l pentru o 
clipă. Cu părul castaniu, cu bucle luxuriante peste 
umeri şi un colier de perle. Nedatat. Artist 
necunoscut. 


Era o oglindă, nu o miniatură. Obrajii îmi erau 
îmbujorați şi buzele îmi tremurau în vreme ce 
degetul lui Frank îmi trasa linia bărbiei, linia 
grațioasă a gâtului. Lacrimile mi s-au adunat sub 
pleoape şi s-au revărsat peste obrajii mei când i-am 
auzit vocea, continuându-și prezentarea, în timp ce 
a lăsat din mână miniatura şi eu am rămas cu 
privirile în sus spre tavanul cu panouri din lemn. 


— Nedatat. Necunoscut. Insă cândva... cândva ea a 
fost reală. 

Simţeam că nu mai am aer și am crezut la început 
că mă înăbuşea sticla aşezată deasupra portretului. 
Însă materialul apăsând pe nasul meu era moale şi 
umed, așa că mi-am întors capul şi m-am trezit, 
simțind pânza pernei udă de lacrimile ce mi se 
scurseseră sub obraz. Mâna lui Jamie era mare și 
caldă pe umărul meu, scuturându-mă cu blândețe. 


— Gata, fetiţo. Gata! Ai visat doar... sunt aici. 


Mi-am ascuns faţa în căldura umărului său gol, 
simțind urma lacrimilor între obraz şi pielea lui. 
M-am agăţat cu toată puterea de trupul lui solid şi 
zgomotele discrete ale casei din Paris au început 
încet să ajungă la urechile mele, aducându-mă 
înapoi la viaţa mea de acum. 


—Îmi pare rău, am şoptit. Visam despre... 
despre... 


M-a bătut uşor cu palma pe spate şi a întins braţul 
sub pernă după o batistă. 


— Ştiu. Îi strigai numele. 


Vocea lui suna resemnată. Mi-am aşezat capul 
înapoi pe umărul lui. Mirosea cald şi dezordonat, 
propriul său miros de somn amestecându-se cu 
mirosul plăpumii din puf şi al cearşafurilor din 
pânză curată. 


— Imi pare rău, am spus din nou. 
A pufnit scurt, însă nu era chiar râs. 


— Fi, nu o să neg că nu sunt verde de gelozie, a 
răspuns el trist, pentru că sunt. Dar nu prea îi pot 
cere socoteală pentru visele tale. Sau pentru 
lacrimile tale. 


309 


Degetul său s-a plimbat încetişor de-a lungul 
urmei lăsate de lacrimi pe obraz, apoi a şters-o 
blând cu batista. 


— Nu poţi? 

A zâmbit pieziş în lumina întunecată. 

— Nu. L-ai iubit. Şi nu mă pot supăra pe niciunul 
din voi dacă plângi după el. Şi mă consolează 


cumva să știu... 


A ezitat şi am întins mâna să îi netezesc pe spate 
părul ciufulit, căzut pe frunte. 


— Să ştii ce? 


— Că dacă ar fi să mi se întâmple ceva, m-ai jeli și 
pe mine la fel, a șoptit el. 


Mi-am apăsat obrazul cu putere la pieptul lui, 
astfel încât cuvintele îmi erau înăbușite. 


— Nu te-aş jeli pentru că nu aş avea de ce. Pe tine 
nu te voi pierde niciodată! 


Un gând mi-a venit în minte şi mi-am ridicat 
privirea spre el, asprimea discretă a bărbii nerase 


umbrindu-i obrazul. 


— Sper că nu ţi-e teamă că m-aş întoarce. Doar nu 
crezi asta pentru că eu... mă gândesc la Frank. 


— Nu. 


Răspunsul a venit repede şi blând, la fel de iute ca 
şi strânsoarea posesivă a braţelor lui în jurul meu. 


— Nu, a spus el din nou, mai blând. Noi suntem 


legaţi, tu şi cu mine, şi nimic de pe pământ nu mă 
va despărți de tine. 

O mână mare s-a ridicat pentru a-mi mângâia 
părul. 


— Mai ţii minte jurământul de sânge pe care l-am 
făcut când ne-am căsătorit? 


— Da, cred că da. „Sânge din sângele meu şi carne 
din carnea mea....“ 


— „Ii dăruiesc trupul meu, până când noi doi vom 
fi unul“, a încheiat el. Da, şi eu am respectat 
Jurământul acela, englezoaico, la fel şi tu. 


M-a întors uşor şi cu un gest firesc şi-a așezat 
blând o mână deasupra micii umflături a burţii 
mele. 


— Sânge din sângele meu, a şoptit el, şi os din osul 
meu. Mă porți în pântecele tău, Claire, şi nu mă 
poți părăsi acum; indiferent de ce se întâmplă. Eşti 
a mea pentru totdeauna, fie că vrei sau nu, fie că 
mă doreşti sau nu. A mea și eu nu te voi lăsa să 
pleci. 


Mi-am aşezat o mână peste a lui, apăsând-o peste 
pântecul meu. 


— Nu, am spus încetişor, nici tu nu mă poți părăsi. 


— Nu, a răspuns el, zâmbind într-un colţ al buzelor. 
Căci eu mi-am respectat şi ultimul jurământ. 


Şi-a strâns ambele mâini în jurul meu, aplecându- 
şi capul peste umărul meu, încât să îi simt 
respirația caldă a cuvintelor în ureche, şi mi-a 
şoptit în noapte: 


— Căci îti dăruiesc sufletul meu, până când viaţa 
noastră se va sfârși. 

11 


OCUPAȚI FOLOSITOARE 


— Cine este omulețul acela bizar? l-am întrebat 
curioasă pe Jamie. 


Bărbatul în chestiune îşi făcea loc încet printre 
grupurile de invitați adunaţi în salonul principal al 
familiei Rohan. Se oprea o clipă, studiind 
mulțimea cu un ochi critic, apoi fie scutura dintr- 
un umăr osos şi trecea mai departe, fie se apropia 
deodată de un bărbat ori de o femeie, ridicând ceva 
spre ochii lor, parcă poruncitor. Nu ştiu ce făcea, 
dar faptele lui păreau să stârnească hohote de râs. 


Înainte ca Jamie să poată răspunde, bărbatul, un 
individ mic de statură şi uscăţiv, îmbrăcat într-un 
costum din serj cenușiu, ne-a zărit și chipul 1 s-a 
luminat. S-a repezit la Jamie precum o mică pasăre 
de pradă coborând deodată asupra unui iepure 
mare şi speriat. 


— Cântă! a poruncit el. 

— Ce? a clipit nedumerit Jamie spre silueta scundă. 
— Am spus „Cântă“, a răspuns bărbatul, răbdător, 
împungându-l pe Jamie admirativ în piept. Cu o 


cavitate rezonantă precum asta, trebuie să ai un 
volum minunat. 

— O, are volum, am răspuns, amuzată. Il poţi auzi 
din cealaltă parte a orașului când începe să strige. 


Jamie mi-a aruncat o privire înciudată. Bărbatul îl 
încercuia, măsurându-i lățimea spatelui şi bătându- 
l cu palma precum o ciocănitoare încercând un 
copac numai bun. 


— Nu pot să cânt, a protestat el. 


— Prostii, prostii. Sigur că poţi. Şi chiar ai o voce 
frumoasă, adâncă, de bariton, a murmurat omuleţul 
aprobator. Excelent. Exact ceea ce ne trebuia. la să 
vedem, un mic ajutor. Încearcă să cânţi pe acest 
ton. 


Sustrăgând dibace un mic diapazon din buzunar, l- 
a lovit iscusit de un stâlp şi l-a ridicat la urechea 
stângă a lui Jamie. 


Jamie şi-a ridicat ochii spre cer, dar a scuturat din 
umeri şi amabil a cântat nota. Bărbatul mărunt a 
sărit în spate ca ars. 


— Nu, a spus el, nevenindu-i a crede. 


-Ba mă tem că da, am răspuns eu, 
compătimitoare. Nu minte, ai auzit cu urechile 
dumitale. Chiar nu poate cânta. 


Bărbatul a mijit ochii acuzator spre Jamie, apoi a 
lovit din nou diapazonul şi l-a ridicat, invitându-l: 


— Incă o dată, a insistat el. Doar ascultă-l şi scoate 
acelaşi sunet. 


Răbdător ca de obicei, Jamie a ascultat atent La-ul 
diapazonului şi a intonat din nou, producând un 
sunet care se strecura undeva la hotarul dintre un 
Mi bemol şi un Re diez. 

— Imposibil! a exclamat omuleţul, cu o expresie 
absolut dezamăgită. Nimeni nu poate fi atât de 
afon, nici măcar intenţionat. 


-Eu pot, l-a contrazis Jamie vesel, făcând o 
plecăciune politicoasă spre individ. 


Începusem de pe acum să strângem în jur o mică 
mulțime de gură-cască interesați. Louise de Rohan 
era o gazdă excelentă şi saloanele ei atrăgeau 
crema elitei pariziene. 


- Ba poate, l-am asigurat eu pe invitatul nostru. 
Vezi dumneata, el este total afon. 


-De văzut, văd, a spus omulețul cu un aer 
deprimat la culme, apoi a început să mă privească 
gânditor. 


— Nu eu! am spus, râzând. 
— Dumneata cu siguranţă nu ești afonă, madame! 


Cu ochii sclipind ca a unui şarpe alunecând spre o 
pasăre paralizată, omuleţul a început să se 
insinueze spre mine, diapazonul tremurând precum 
limba iute a unei vipere. 


— Stai o clipă, am spus, ridicând o palmă pentru a 
mă apăra. Cine eşti dumneata? 


— Dumnealui este Herr Johannes Gerstmann, 
englezoaico. 


Cu o expresie amuzată, Jamie a făcut din nou o 
plecăciune spre bărbatul scund. 


— Este dirijorul corului regelui. Herr Gerstmann, 


îmi dai voie să ţi-o prezint pe soția mea, lady 
Broch Tuarach? 

Numai Jamie putea cunoaște până la ultimul 
membru al Curţii, indiferent cât de lipsit de 
importanţă. 


Johannes Gerstmann. Ei bine, asta explica accentul 
uşor pe care îl detectasem sub formalitatea 
francezei de Curte. German, mă întrebam, sau 
austriac? 


— Mă ocup cu formarea unui cor ad hoc, a explicat 
dirijorul mărunţel. Vocile nu au nevoie să fie 
cultivate, însă ele trebuie să fie puternice și 
frumoase. 


A aruncat o privire deziluzionată spre Jamie, care 
doar a zâmbit nevinovat drept răspuns. A luat 
diapazonul din mâna lui Herr Gerstmann și l-a 
ridicat întrebător spre mine. 


— Bine, fie, am spus şi am cântat. 


Herr Gerstmann a părut încurajat de ceea ce auzea, 
căci a pus deoparte diapazonul şi m-a studiat cu 
interes. Peruca sa era puţin prea largă şi avea 
tendința de a aluneca în faţă când înclina capul. 
Acelaşi lucru l-a făcut şi acum, apoi a împins 
neatent peruca pe spate şi a spus: 


—Un ton excelent, madame! Cu adevărat foarte 
plăcut, foarte plăcut într-adevăr. Eşti poate 
familiară cu Le Papillon? a întrebat, fredonând 
câteva acorduri. 


— Păi, cel puţin îmi sună cunoscut, am răspuns 
precaută. A... melodia, vreau să spun; nu cunosc 


versurile. 


— Ah! Nu este dificil, madame. Refrenul este 
simplu, aşa... 

Cu braţul prins în strânsoarea dirijorului, m-am 
trezit trasă fără cale de scăpare spre sunetul unui 
clavecin venind dintr-o cameră îndepărtată, Herr 
Gerstmann bâzâind în urechea mea precum un 
bondar nebun. Am aruncat o privire neajutorată 
înapoi spre Jamie, care a început să zâmbească cu 
gura până la urechi şi a ridicat cupa sa cu sorbet 
într-un salut de drum-bun înainte de a se întoarce 
pentru a începe o conversaţie cu monsieur 
Duverney cel tânăr, fiul ministrului de finante. 
Casa familiei Rohan — dacă poţi folosi un cuvânt 
simplu precum „casă“ pentru a descrie o asemenea 
locuință — era luminată cu felinare atârnate în 
spatele grădinii şi pe marginea terasei. În vreme ce 
Herr  Gerstmann mă conducea cu forța pe 
coridoare, vedeam servitori grăbiţi intrând şi ieşind 
din saloanele în care era servită cina, aşezând feţe 
de masă și argintărie pentru cina care avea să aibă 
loc mai târziu. Cele mai multe dintre saloane erau 
camere mici, intime, însă prințesa Louise de La 
Tour de Rohan era o personalitate expansivă. 


O întâlnisem pe prințesă cu o săptămână înainte, în 
timpul unei alte serate şi cunoscând-o avusesem o 
oarecare surpriză. Durdulie şi destul de obişnuită, 
avea o față rotundă, cu obrajii mici şi bucălaţi, 
ochi albaștri, mărginiți de gene palide şi o aluniță 
falsă, în formă de stea care nu îşi îndeplinea prea 
bine rolul de semn de frumuseţe. Așadar aceasta 
era doamna care îl vrăjise pe prinţul Charles într- 
atât încât să ignore dictatele de protocol? m-am 
întrebat în sinea mea, făcând o reverență împreună 
cu ceilalți invitați din rând. 


Cu toate acestea, plutea în jurul ei un aer de 
animație vivace destul de atrăgător şi avea o gură 
drăguță, de un roz palid. De fapt, buzele erau cea 
mai animată parte a el. 

— Sunt încântată! a exclamat ea, apucându-mi 
mâna când i-am fost prezentată. Ce minunat să te 
cunosc în sfârşit! Soţul şi tatăl meu nu mai 
contenesc cu laudele la adresa lordului Broch 
Tuarach, dar despre încântătoarea lui soţie nu au 
spus nimic. Sunt deosebit de încântată de venirea 
dumitale, draga şi dulcea mea doamnă- chiar 
trebuie să spun Broch Tuarach sau merge şi dacă 
spun doar lady Tuarach? Nu sunt sigură că îmi 
amintesc întregul nume, dar un singur cuvânt, cu 
siguranță, chiar dacă este un cuvânt atât de 
neobişnuit... E scoțian? Ce încântător! 


De fapt, Broch Tuarach însemna „turnul cu faţa 
spre nord“, dar dacă ea voia să mă strige „doamna 
cu faţa spre nord“ eu nu aveam nimic de obiectat. 
Însă la scurt timp a renunţat să mai încerce să îşi 
amintească ,„Tuarach“ și de atunci mă strigase doar 
„ma chère Claire“. 


Louise în persoană făcea parte din grupul de 
cântăreți din salonul de muzică, agitându-se 
durdulie printre invitați, stând de vorbă şi râzând. 
Când m-a văzut, a traversat camera cât de repede îi 
permiteau poalele rochiei, cu chipul şters animat 
de entuziasm. 


— Ma chère Claire! a exclamat ea, smulgându-mă 
fără scrupule de lângă Herr Gerstmann. Ai sosit 
chiar la timp. Vino, trebuie să vorbeşti cu această 
copilă prostuță din Anglia pentru mine. 


„Copila prostuţă din Anglia“ era într-adevăr foarte 
tânără; o fată ce nu putea să fi avut mai mult de 
cincisprezece ani, cu bucle negre şi strălucitoare și 
obrajii atât de îmbujorați de ruşine încât îmi 
amintea de un mac. De fapt, chiar obrajii mi-au 
amintit de ea; era fata pe care o surprinsesem în 
grădina de la Versailles, chiar înainte de apariția 
tulburătoare a lui Alexander Randall. 

— Madame Fraser este de asemenea englezoaică, 1- 
a explicat ea fetei. În curând te va face să te simţi 
ca acasă. Este timidă, mi-a explicat Louise 
întorcându-se către mine fără să se oprească să îşi 
tragă sufletul. Vorbeşte cu ea, convinge-o să cânte 
cu noi. Are o voce încântătoare, mi s-a spus. Gata, 
mes enfants, distracție plăcută! 


Şi cu o atingere ușoară a mâinii în semn de 
binecuvântare, a zbughit-o în celălalt capăt al 
camerei exclamând, linguşind, minunându-se de 
rochia unei nou-venite, oprindu-se să îl alinte pe 
băiatul  grăsuț care stătea lângă clavecin, 
învârtindu-i buclele în jurul degetului ei în timp ce 
stătea de vorbă cu ducele din Castellotti. 


— Te oboseşte puţin doar urmărind-o, nu-i așa? am 
întrebat în engleză, zâmbind spre fată. 


Un zâmbet abia vizibil a apărut pe buzele ei şi a 
înclinat uşor fruntea, însă nu a scos niciun cuvânt. 
Am presupus că toate acestea trebuie să fie destul 
de copleşitoare; petrecerele lui Louise aveau 
tendința de a îmi provoca amețeli și domnişoara 
mac de câmp abia părea ieșită de pe băncile 
pensionului. 


— Eu sunt Claire Fraser, am spus, dar Louise a uitat 
să îmi spună numele dumitale. 


M-am oprit așteptând, însă fata nu mi-a răspuns. 
Chipul ei a devenit din ce în ce mai roșu, buzele 
strânse şi pumnii încleştați pe lângă trup. Eram 
oarecum alarmată de atitudinea ei, însă în cele din 
urmă şi-a făcut curaj să vorbească. A tras adânc aer 
în piept, şi-a ridicat bărbia precum un condamnat 
care urmează să urce pe eșafod. 


— N-n-numele meu e... M-M-M, a început ea şi am 


înțeles pe dată motivul tăcerii şi al timidităţii ei 
dureroase. 

A strâns pleoapele, muşcându-și buza cu sălbăticie, 
apoi a deschis ochii și a încercat cuminte încă o 
dată. 


—M-M-Mary Hawkins, a reuşit ea în cele din 
urmă. N-n-nu pot cânta, a adăugat ea defensiv. 


Dacă înainte o găsisem interesantă, acum eram 
fascinată. Aşadar aceasta era nepoata lui Silas 
Hawkins, fiica baronetului și logodnica promisă a 
vicontelui Marigny! Se părea că bărbaţii aveau 
aşteptări prea mari de la fata aceasta atât de tânără. 
Am aruncat o privire în jur să văd dacă vicontele 
era în cameră şi spre ușurarea mea am văzut că nu 
era. 


— Nu îţi face griji, am spus, păşind în faţa ei, pentru 
a o proteja de valurile de oameni care umpleau 
acum salonul de muzică. Nu e nevoie să vorbeşti 
dacă nu dorești. Deşi poate ar trebui să încerci să 
cânți, am spus, venindu-mi o idee. Am cunoscut 
cândva un doctor specialist în tratarea bâlbâitului; 
spunea că oamenii care se bâlbâie nu o fac atunci 
când cântă. 


Ochu lui Mary Hawkins s-au făcut mari de uimire 
auzind asta. Am privit în Jur şi am văzut un alcov 
în apropiere, cu perdele în spatele cărora se 
ascundea o banchetă confortabilă. 


— Aici, am spus, luând-o de mână. Poţi sta aici, 
astfel încât să nu fii nevoită să vorbeşti cu nimeni. 
Dacă vrei să cânţi, poţi ieşi când începem; dacă nu 
vrei, rămâi înăuntru până când se termină 
petrecerea. 


A rămas cu privirea aţintită spre mine o clipă, apoi 
mi-a dăruit un zâmbet strălucitor de recunoștință și 
s-a ascuns în alcov. Am mai zăbovit puţin afară 
pentru a împiedica orice servitor curios să o 

deranjeze în ascunzătoare, stând de vorbă cu 
diverși invitați care treceau pe acolo. 


— Arăţi splendid în seara asta, ma chère! 


Era madame de Ramage, una dintre doamnele de 
companie ale reginei. O femeie mai în vârstă, 
elegantă, venise la câteva dineuri în Rue 
Tremoulins. M-a îmbrățişat călduros, apoi a 
aruncat o privire în jur pentru a se asigura că nu 
eram observate. 


— Sperasem să te întâlnesc aici, draga mea, a zis ea, 
aplecându-se mai aproape şi coborând vocea. 
Voiam să te avertizez să ai grijă în privința 
contelui Saint Germain. 


Întorcându-mă pe jumătate în direcţia privirii ei, 1l- 
am zărit pe bărbatul cu chipul slab de pe docurile 
din Le Havre intrând în salonul de muzică la braţ 
cu o femeie elegantă, mai tânără. Din câte se 
părea, nu mă văzuse şi m-am întors în grabă spre 
madame de Ramage. 


— Ce... caută... adică... 


Simţeam obrajii arzându-mi tot mai tare, tulburată 
de apariția posomorâtului conte. 


— Păi, da, a fost auzit vorbind despre dumneata, a 
spus madame de Ramage, ajutându-mă amabil să 
îmi revin din confuzie. Înţeleg că aţi avut oarece 
neînțelegeri la Le Havre? 


— Da, cam aşa, am încuviinţat. Tot ce am făcut a 
fost să identific un caz de variolă, dar a rezultat în 
distrugerea unui vas şi... Contele nu a fost prea 
bucuros de asta, am încheiat jalnic. 


— Ah, deci asta a fost! 


320 


Madame de Ramage părea încântată. Îmi 
imaginam că acum, când ştia povestea din interior, 
cum ar veni, avea un avantaj în schimbul de bârfe 
şi informaţii care era activitatea principală a vieții 
mondene pariziene. 


— Le spune tuturor că el crede că dumneata ai fi 
vrăjitoare, a continuat ea, zâmbind şi făcând cu 
mâna unei prietene din celălalt capăt al încăperii. 
O poveste interesantă! Ah, nimeni nu îl crede, m-a 
asigurat ea. Toată lumea ştie că, dacă e cineva 
implicat în astfel de chestiuni, acela e monsieur le 
comte în persoană. 


— Adevărat? 


Tocmai voiam să o întreb mai multe despre asta, 
când Herr Gerstmann a izbucnit, bătând din palme, 
parcă vrând să strângă laolaltă un cârd de gâște. 


— Haideţi, haideţi, doamnele mele! a strigat el. 
Suntem în formaţie completă; muzica poate să 
înceapă! 


În vreme ce corul se aduna în grabă lângă clavecin, 
am aruncat o privire în spate, spre alcovul unde o 
lăsasem pe Mary Hawkins. Mi s-a părut că zăresc 
draperia mișcându-se, însă nu eram sigură. Când 
muzica a început şi glasurile s-au ridicat la unison, 
am avut senzația că aud o voce înaltă şi limpede de 
soprană venind din direcţia alcovului, însă din nou, 
nu eram sigură. 


— Foarte frumos, englezoaico, a zis Jamie când am 
revenit alături de el, îmbujorată şi cu răsuflarea 
tăiată, după ce cântasem. A rânjit spre mine şi m-a 
bătut ușor cu palma peste umăr. 


— De unde ştii? am întrebat, acceptând un pahar de 
punch de la un valet care trecea pe acolo. Habar nu 
ai să deosebeşti o melodie de cealaltă. 

— Păi, oricum, cântați suficient de tare, a spus el, 
netulburat. Am auzit fiecare cuvânt. 


L-am simțit crispându-se lângă mine şi m-am 
întors să văd ce — sau pe cine — privea. 


Femeia care tocmai intrase era micuță, abia 
ajungându-i lui Jamie până la coaste, cu mâini și 
picioare ca ale unei păpuși, sprâncene delicate ca 
în picturile chinezeşti, peste ochii de un negru 
adânc precum fructele de porumbar. A înaintat cu 
un pas care parcă îşi lua în râs propria lejeritate, 
astfel încât părea că dansează la câțiva centimetri 
de podea. 


—Uite-o pe Annalise de Marillac, am spus cu 
admirație. Nu-i aşa că e foarte drăguță? 


— O, da. 


Ceva din vocea lui m-a făcut să ridic iute privirea. 
Vârfunile urechilor îi erau colorate ușor într-un roz 
pal. 


— Şi eu care credeam că ţi-ai petrecut cei patru ani 
în Franţa luptând, nu făcând cuceriri romantice, 
am spus tăios. 


Spre surpriza mea, Jamie a început să râdă la 
replica mea. Prinzând sunetul, femeia s-a întors 
spre noi. Un zâmbet strălucitor i-a luminat chipul 
când l-a văzut pe Jamie cu un cap mai înalt decât 
ceilalți invitați din salon. S-a întors parcă vrând să 
se îndrepte în direcţia noastră, dar a fost distrasă de 
un domn cu perucă şi un costum splendid din satin 
de culoarea lavandei, care a aşezat o mână 
insistentă pe braţul ei fragil. Annalise a fluturat 
eventaiul fermecător spre Jamie într-un gest de 
regret cochet înainte de a-şi îndrepta întreaga 
atenție spre noul ei companion. 

— Ce e atât de distractiv? am întrebat, când l-am 
văzut încă rânjind cu gura până la urechi în urma 
fustelor din dantelă legănându-se ale doamnei. 


S-a trezit, brusc conştient de prezența mea şi mi-a 
zâmbit. 


— Ah, nimic, englezoaico. Doar ce spuneai tu 
despre lupte. M-am luptat în primul duel — mă rog, 
singurul, de fapt- pentru Annalise de Marillac. 
Când aveam optsprezece ani. 


Glasul îi era uşor visător, privind cocul întunecat 
mișcându-se prin mulțime, înconjurat oriunde 
mergea de ciorchine de peruci şi păr pudrat, cu 
câte o perucă nuanţată în roz după ultima modă, 
din loc în loc, pentru divertisment. 


— Un duel? Cu cine? am întrebat, aruncând priviri 
îngrijorate în jur spre orice bărbat aflat în 
compania păpuși din porțelan care s-ar simţi 
înclinat să îşi amintească de o veche dispută. 


—Ah, nu e aici, a spus Jamie, prinzând şi 
interpretând corect privirea mea. A murit. 


— Tu l-ai omorât? 


Agitată, am ridicat vocea ceva mai mult decât 
intenționasem. Câteva capete s-au întors curioase 
în direcția noastră şi Jamie m-a luat de cot, 
împingându-mă în grabă spre cele mai apropiate 
uși franțuzeşti. 


— Mai încet, englezoaico, a spus el cu o voce 
surprinzător de blândă. Nu, nu l-am omorât. Aș fi 
vrut, a adăugat cu tristeţe, însă nu am făcut-o. A 
murit în urmă cu doi ani de o infecţie nenorocită la 
gât. Mi-a povestit Jared. 

M-a condus de-a lungul uneia din aleile grădinii, 
luminată de servitori purtând felinare ce stăteau 
precum bolarzii la intervale de aproape trei metri 
de la terasă până la fântâna din capătul aleii. În 
centrul unui bazin mare în care se oglindea 
grădina, patru delfini stropeau perdele de apă spre 
un Triton din mijloc cu o înfăţişare încruntată, 
ameninţându-i cu un trident. 


— Păi, nu mă mai ţine în suspans, l-am zorit când 
am ieşit din raza grupurilor de pe terasă. Ce s-a 
întâmplat? 


— Of, prea bine, a spus el resemnat. Păi, ai băgat de 
seamă probabil că Annalise e destul de drăguță? 


— Oare, am observat? Hm, acum, că ai menţionat, 
parcă aş zice că e destul de atrăgătoare, am răspuns 
dulce, făcându-l să-şi îndrepte iute privirea spre 
mine şi să înceapă să zâmbească strâmb. 


— Aşa. Păi, nu eram singurul cavaler din Paris de 
această părere, nici singurul care să îşi piardă 
capul după ea. Umblam de colo până colo ca într- 
un vis, împiedicându-mă în propriile picioare. 
Aşteptam în stradă, sperând să o zăresc ieşind din 
casă să ia trăsura. Ba chiar uitam să şi mănânc; 
Jared spunea că atârnă vestonul pe mine ca pe o 
sperietoare de ciori şi starea părului meu ajuta şi 
mai mult la asemănare. 


A ridicat absent o mână spre cap, mângâind coada 
imaculată care cobora, legată strâns pe lângă gât, 
cu o panglică albastră. 


— Ai uitat să mănânci? Iisuse erai prins rău! am 
remarcat. 


—0O, da, a chicotit el. Şi mai rău a fost când a 
început să flirteze cu Charles Gauloise. Adevărul 
este, a adăugat el de dragul dreptăţii, că ea flirta cu 

oricine — asta nu era o problemă —, dar l-a ales pe 
el drept partener pentru dineuri de prea multe ori 
pentru gustul meu şi dansa prea des cu el la baluri 
ŞI... ca să nu mai lungesc povestea, englezoaico, l- 
am prins sărutând-o în lumina lunii pe terasa 
tatălui ei într-o noapte şi l-am provocat la duel. 


Acum ajunseserăm la fântână în plimbarea noastră. 
Jamie s-a oprit şi ne-am aşezat pe marginea ei, cu 
stropi de apă venind dinspre delfinii cu buze 
umflate şi împroşcându-ne în faţă. Jamie și-a trecut 
mâna prin fântâna întunecată şi a ridicat-o cu apa 
şiroind, privind absent picăturile argintii 
alunecându-i de-a lungul degetelor. 


— Pe vremea aceea duelurile erau interzise la Paris, 
cum sunt și acum. Însă existau şi locuri; cum sunt 
întotdeauna. Alegerea a fost a lui, iar el a optat 
pentru un loc în Bois de Boulogne. În apropierea 
Străzii celor şapte sfinți, însă ascuns de o perdea 
de stejari. Tot el a ales şi armele. Eu mă aşteptam 
la pistoale, dar el a preferat săbiile. 


— De ce ar face asta? Trebuie să fi avut un avantaj 
de cincisprezece centimetri dacă nu mai mult. 


Nu eram expertă, însă ştiam câte ceva despre 
strategie şi tactică în mânuirea sabiei, prin natura 
situației în care mă aflam; Jamie și Murtagh se 
antrenau o dată la câteva zile pentru a se menţine 
în formă, încrucișşându-şi săbiile, parând și fandând 
de-a lungul şi de-a latul grădinii, spre deliciul 
dezlănțuit al servitorilor, bărbați şi femei 
deopotrivă, care cu toţii se repezeau la balcoane 
pentru a privi. 


— De ce a ales săbiile scurte? Pentru că era foarte 
priceput în mânuirea lor. De asemenea, am bănuit 
că el se temea că l-aş putea ucide accidental cu 
pistolul, pe când cu un tăiș era convins că voi fi 
mulțumit să îi fac chiar şi o rană superficială. Nu 

aveam intenția să îl ucid, înţelegi, a explicat el. 
Doar să îl umilesc. Şi el ştia asta. Charles al nostru 
nu era prost, mi-a zis el, scuturând trist din cap. 


Stropii de apă de fântână îmi făceau șuviţele să se 
desprindă din coafură şi să se încrețească în jurul 
frunţii şi a obrajilor. 


— Şi l-ai umilit? am întrebat, îndepărtându-mi o 
buclă de pe frunte. 


— Păi, măcar l-am rănit. 


Am fost surprinsă să aud o notă abia sesizabilă de 
satisfacție în vocea lui şi am ridicat spre el o 
sprânceană. 


— Deprinsese arta scrimei de la LeJeune, unul din 
cei mai buni spadasini din Franţa, mi-a explicat el. 
Zbura ca o blestemată de muscă și eu mă mai 
băteam şi cu braţul drept. 


Şi-a trecut din nou mâna prin păr, parcă vrând să 
vadă cât de bine era prins. 


— Părul mi s-a dezlegat pe la jumătatea luptei, a 
continuat el. Șiretul cu care era prins s-a rupt şi 
vântul mi-l sufla în ochi, așa că tot ce puteam 
vedea era silueta măruntă a lui Charles în cămașă, 
țâşnind înainte şi înapoi precum o plevuşcă. Şi așa 
l-am nimerit în cele din urmă — cum prinzi un peşte 
cu o țepușă, a încheiat el pufnind pe nări. A scos 
un urlet de parcă l-aş fi sfârtecat, deşi eu ştiam că 
abia îl ciupisem de un braț. Mi-am dat părul din 
ochi în cele din urmă şi când mi-am aruncat 
privirea în spatele lui am văzut-o pe Annalise stând 
la marginea poienii, cu ochii mari și negri precum 
fântâna asta, a spus el arătând cu mâna spre 
suprafața întunecată, cu sclipiri argintii de lângă 
noi. Așa că mi-am băgat sabia în teacă, mi-am 
netezit părul pe spate şi am rămas acolo neclintit, 

așteptând probabil ca ea să vină să mi se arunce în 
braţe. 


— Şi... am spus delicat, să înțeleg că nu a venit? 


— Păi, pe vremea aceea eu nu știam nimic despre 
mintea femeilor, nu-i aşa? a întrebat el. Nu, a venit 
şi s-a aruncat în braţele lui, bineînţeles. 


A scos din gât un sunet de autoironie și dezgust 
amuzat, specific scoțian. 


— Am auzit că s-a căsătorit cu el o lună mai târziu. 
În fine, a scuturat el deodată din umeri, cu un 
zâmbet trist. Aşa că mi-a frânt inima. Am plecat în 
Scoția și am suferit câteva săptămâni până când 
tata şi-a pierdut răbdarea cu mine. Chiar mi-a 
trecut prin minte să mă călugăresc, a mărturisit el 
şi a început să râdă. Într-o seară, la cină, i-am spus 
tatei că mă gândeam că poate în primăvară mă 
întorc în Franţa, la Abaţie, să devin novice. 


Auzindu-l mi-a venit să râd. 


— Măcar n-ai avea nicio dificultate cu jurământul 
de sărăcie; castitatea şi supunerea ar fi ceva mai 
dificile. Şi tatăl tău ce a zis? 


A rânjit, dinţii albi contrastând cu chipul întunecat. 


— Tocmai mânca un castron cu terci. Și-a pus 
lingura jos şi m-a privit o clipă. Apoi a oftat, a 
clătinat din cap şi a conchis: „A fost o zi grea 
astăzi, Jamie.“ Apoi a ridicat din nou lingura, şi-a 
reluat cina, şi n-a mai adus niciodată vorba despre 
asta. 


A privit în sus spre panta care ducea la terasă, unde 
cei care nu dansau se plimbau înainte și înapoi, 
răcorindu-se între dansuri, sorbind vin și flirtând în 
spatele evantaielor. A oftat, cuprins de nostalgie. 

— Da, o fată foarte drăguță, Annalise de Marillac. 
Graţioasă precum vântul și atât de mică încât îți 
vine să o bagi pe gura cămăşii şi s-o porți la sân ca 
pe o pisicuţă. 


Am rămas tăcută, ascultând muzica abia 
perceptibilă prin uşile deschise ale terasei, în 
vreme ce contemplam condurul din satin sclipitor, 
mărimea patruzeci, pe care îl purtam. 


După o clipă, Jamie a băgat de seamă tăcerea mea. 


-Ce s-a întâmplat, englezoaico? a întrebat el, 
punându-mi o mână pe braţ. 


— Ah, nimic, am răspuns cu un oftat. Mă gândeam 
doar că nu cred că pe mine m-ar descrie cineva 
vreodată drept „grațioasă precum vântul“. 


— Ah. 


Capul îi era pe jumătate întors, nasul lung şi drept 
și barba fermă, luminate din spate de strălucirea 
unui felinar din apropiere. L-am observat zâmbind 
discret într-un colţ al buzelor când s-a întors din 
nou spre mine. 


— Păi, la drept vorbind, englezoaico, „graţioasă“ nu 
e probabil primul cuvânt la care te gândești când 
vine vorba de tine. 


Şi-a strecurat un braţ în spatele meu, punându-mi o 
mână mare și caldă pe umărul îmbrăcat în mătase. 


— Dar când vorbesc cu tine, vorbesc cu propriul 
meu suflet, a spus el, întorcându-mi faţa spre el. 


A ridicat mâna şi mi-a prins obrazul în palmă, 
degetele abia atingându-mi tâmplele. 

— Şi, englezoaico, a şoptit el, chipul tău e inima 
mea. 


Câteva minute mai târziu, o boare de vânt, ne-a 
despărțit în cele din urmă, stropindu-ne cu o 
miriadă de stropi fini de apă aduşi dinspre fântână. 
Ne-am desprins şi ne-am ridicat în grabă, râzând 
de răcoarea neașteptată a apei. Jamie mi-a făcut 
semn întrebător spre terasă şi l-am luat de braţ, 
încuviinţând din cap. 


— Aşadar, am observat, în vreme ce ne croiam 
drum în sus de-a lungul treptelor late care duceau 
spre sala de bal, între timp ai mai învăţat câte ceva 
despre femei, din câte observ. 


A început să râdă, discret şi amuzat, întețindu-și 
strânsoarea în jurul taliei mele. 


-Cel mai important lucru pe care l-am învăţat 
despre femei, englezoaico, este pe care să o aleg. 


A făcut un pas într-o parte, executând o plecăciune 
spre mine şi arătând cu braţul uşile deschise, ce 
dădeau spre scena strălucitoare din interior. 


— Mi-aţi putea acorda acest dans, doamna mea? 


Mi-am petrecut următoarea după-amiază la familia 
d'Arbanville, unde l-am întâlnit din nou pe 
dirijorul de cor al regelui. De data aceasta, am avut 
răgazul să purtăm o mică discuţie, pe care i-am 
povestit-o lui Jamie după cină. 


-Să faci ce? a mijit el ochii spre mine, parcă 
suspectându-mă că pun la cale vreo farsă. 


— Am spus că Herr Gerstmann a sugerat că poate 


aş fi interesată să o cunosc pe o prietenă de-a lui. 
Maica Hildegarde se ocupă de D’ Hôpital des 

Anges — îl ştii, spitalul de caritate din apropierea 
catedralei. 


— Ştiu unde este. 


Glasul lui nu vădea nici cel mai mic semn de 
entuziasm. 


— Îl durea gâtul, aşa că i-am spus ce să ia și am 
discutat puțin despre leacuri în general, despre 
cum mă interesează pe mine să tratez diverse boli 
şi în fine, ştii cum dintr-una dai în alta. 


— Cu tine, de obicei așa se întâmplă, a încuviinţat 
el cu o notă distinctiv cinică. 


Am ignorat tonul său şi am continuat: 
— Aşadar mâine mă duc la spital. 


M-am întins pe vârfuri pentru a-mi lua cufărul cu 
medicamente de pe raft. 


— Poate n-o să-l iau cu mine în prima zi, am 
comentat, plimbându-mi meditativ privirea peste 
conținut. Aş putea părea prea băgăreață. Ce părere 
ai? 


— Băgăreață? a spus el o voce uluită. Ai de gând să 
vizitezi spitalul sau să te muţi în el? 


— Păi... am început, trăgând adânc aer în piept. 
Eu... mă gândeam că aş putea lucra acolo regulat. 
Herr  Gerstmann spune că toți doctorii și 
vindecătorii de acolo sunt voluntari. Cei mai mulți 
dintre ei nu vin în fiecare zi, dar eu am o grămadă 
de timp şi aş putea... 


— O grămadă de timp? 


— Incetează să repeți tot ce spun! i-am zis. Da, o 
grămadă de timp. Ştiu că e important să mergem la 

baluri şi dineuri şi toate astea, însă nu îmi ocupă 
întreaga zi — sau cel puţin nu e nevoie să îmi ocupe 
întreaga zi. Aş putea... 


— Englezoaico, tu eşti gravidă! Doar nu ai de gând 
să te duci să îngrijeşti cerşetori şi criminali! 


Vocea lui căpătase un uşor ton disperat, parcă 
întrebându-se cum să se poarte cu cineva care își 
pierduse brusc minţile înaintea ochilor săi. 


— Nu am uitat, l-am asigurat. 


Mi-am apăsat palmele peste pântec, mijindu-mi 
ochii în jos. 


— Încă nu se cunoaște foarte tare; cu o rochie largă 
mă pot descurca o vreme. Şi nu am nicio problemă 
în afară de grețurile de dimineaţă; nu am niciun 
motiv pentru care să nu muncesc încă vreo câteva 
luni. 


— Niciun motiv în afară de acela că eu nu îți dau 
voie! 


Cum nu aşteptam companie în seara aceasta, Jamie 
îşi scosese jaboul şi îşi desfăcuse gulerul când 
venise acasă. Puteam vedea valul de roşeață 
întunecată care 1 se răspândea pe gât. 


— Jamie, am spus, încercând să îl fac să gândească 
rațional. Tu ştii ce sunt eu. 


— Eşti soția mea! 
— Păi, da, şi asta, am încuviinţat, fluturând din 
degete. Dar sunt infirmieră, Jamie. Vindecătoare. 


ŞI tu ştii foarte bine asta. 


— Da, ştiu, a admis el, înroşindu-se în obraji. Şi 
pentru că tu m-ai îngrijit când am fost rănit, eu ar 

trebui să consider potrivit pentru tine să îngrijești 
cerşetori şi prostituate? Englezoaico, ai idee ce fel 
de oameni sunt internaţi în L’Hôpital des Anges? 


M-a privit implorator, parcă așteptându-mă să îmi 
revin în simțiri dintr-o clipă într-alta. 


— Dar ce contează? 


A privit disperat în jurul camerei, parcă implorând 
portrete mute, atârnate deasupra şemineului să fie 
martore la nebunia mea. 


— Ai putea căpăta o boală mizerabilă, pentru 
numele lui Dumnezeu! Gândeşte-te la copilul tău, 
dacă nu vrei să te gândeşti la mine! 


Cu fiecare clipă care trecea, părea tot mai greu să 
mă facă să văd lucrurile rațional. 


— Sigur că mă gândesc! Ce fel de persoană lipsită 
de grijă şi de responsabilitate crezi că sunt? 


— Genul de persoană care şi-ar abandona soţul şi s- 
ar duce să se joace cu gunoaiele în canale! a sărit 
el. Dacă tot ai întrebat. 


Şi-a trecut o mână prin păr, făcându-l să se ridice 
în vârful capului. 


-Să te abandonez? De când înseamnă abandon 
sugestia de a face cu adevărat ceva în loc că 
putrezesc în salonul familiei d'Arbanville, privind- 
o pe Louise de Rohan cum se îndoapă cu prăjituri, 
ascultând poezii proaste şi muzică şi mai proastă? 
Vreau să fiu utilă! 


— Să ai grijă de casa ta nu e util? Să fii măritată cu 
mine nu e util? 

Dantela din părul său s-a desfăcut sub presiune și 
buclele dese au ţâşnit în sus precum o aureolă 
înflăcărată. M-a țintuit cu o privire aspră, precum 
un înger al răzbunării. 


— Adică tu poţi face ce vrei, dar eu nu, am replicat 
cu răceală. Să fii însurat cu mine nu este o 
ocupație suficientă pentru tine? Nu am observat ca 
tu să stai acasă toată ziua, adorându-mă. Cât 
despre gospodărie, vax albina! 


— Vax albina? Ce înseamnă asta? a întrebat el. 


— Prostii, nonsensuri. Pârţ. Scârţ. Cu alte cuvinte, 
nu fi ridicol. Madame Vionnet face totul şi îl face 
de câteva ori mai bine decât aş putea face eu. 


Această afirmaţie era atât de evident adevărată 
încât pentru o clipă l-a lăsat fără grai. M-a săgetat 
cu privirea, scrâşnind din dinți. 


— O, da? Şi dacă îți interzic să te duci? 


Asta m-a lăsat pe mine fără grai o clipă. M-am 
ridicat şi l-am măsurat cu privirea din cap până în 
picioare. Ochii îi erau precum o ardezie întunecată 
de ploaie şi buzele late şi generoase erau strânse 
într-o linie subțire. Umerii ridicaţi şi spatele drept, 
braţele încrucișate peste piept precum o statuie 
turnată în oţel, „interzis“ era exact cuvântul care îl 
descria în acel moment. 


— Îmi interzici? 


Tensiunea dintre noi atingea cote alarmante. Îmi 
venea să clipesc, însă nu voiam să îi dau satisfacția 
de a ceda sub privirea sa neclintită. Ce puteam face 
dacă îmi interzicea să mă duc? Variantele îmi 
goneau prin minte, de la a-i împlânta cuțitașul de 
scrisori între coaste până la a da foc casei cu el în 

ea. Singura idee pe care o respingeam categoric 
era aceea de a mă da bătută. 


A făcut o pauză și a tras aer adânc în piept înainte 
de a vorbi. Ţinea pumnii pe lângă trup și i-a 
desfăcut cu un efort conştient. 


— Nu, a spus el. Nu ţi-am interzis. 
Vocea îi tremura uşor în încercarea de a o controla. 
— Dar dacă ţi-aş cere-o? 


Atunci mi-am coborât privirea şi m-am uitat la 
chipul său reflectat în furnirul mesei. La început, 
ideea de a vizita L’Hôpital des Anges îmi păruse 
vag, interesantă, ca o alternativă atractivă la 
nesfârșitele bârfe şi intrigile meschine ale societății 
pariziene. Însă acum... îmi simţeam muşchii 
braţelor încordându-se când am strâns pumnii. Nu 
doar că voiam să lucrez din nou, ci aveam nevoie 
de o activitate utilă. 


— Nu ştiu, am spus în cele din urmă. 

A tras adânc aer în piept și l-a expirat încet. 

— O să te mai gândeşti, Claire? 

li simţeam privirea ţintuindu-mă. După o clipă 
care mi s-a părut cât o veşnicie, am încuviințat din 
cap. 

— O să mă gândesc. 

— Bine. 

Tensiunea dintre noi risipindu-se, s-a întors 
neliniștit. S-a plimbat în jurul salonului, ridicând 
mici obiecte şi punându-le jos la întâmplare, în 


cele din urmă s-a oprit lângă bibliotecă, unde s-a 
aplecat, privind absent volumele legate în piele. 

Am venit şovăind lângă el şi mi-am aşezat o mână 
pe braţul lui. 


— Jamie, nu am vrut să te supăr. 


A coborât privirea spre mine şi a schiţat un zâmbet 
strâmb. 


-— Da, mă rog. Nici eu nu am vrut să mă cert cu 
tine, englezoaico. Mă enervez din orice şi sunt 
prea sensibil, probabil. 


M-a bătut uşor peste mână drept scuză, apoi s-a dat 
într-o parte, rămânând în picioare lângă birou, cu 
privirea în Jos. 


-Ai muncit mult în ultima vreme, i-am spus 
liniştitor, urmându-l. 


— Nu e asta. 


A scuturat din cap şi a întins braţul, deschizând 
registrul uriaş, aşezat în centrul biroului. 


— Afacerea cu vinul merge bine. Este mult de 
muncă, dar nu mă deranjează. Cealaltă treabă mă 
supără. 


A făcut semn spre un teanc mic de scrisori, pe care 
era aşezat un prespapier din alabastru. Unul de-al 
lui Jared, sculptat în forma unui trandafir alb — 
blazonul casei Stuart. Teancul de scrisori provenea 
de la abatele Alexander, de la lordul de Mar şi de 
la alți iacobiți de vază. Toate conţineau întrebări 
voalate, promisiuni ascunse şi aşteptări 
contradictorii. 


— Am senzația că mă lupt cu pene! a izbucnit Jamie 
cu violență. O luptă reală, ceva în care să mă 
implic concret, la aia m-aş pricepe. Insă asta... 

A înhăţat teancul de scrisori de pe birou și le-a 
aruncat în aer. Luate de curentul din cameră, 
scrisorile au zburat în toate părțile, plonjând sub 
mobilă şi aterizând tremurat pe mochetă. 


-Nu ai nimic de care să te agăţi, a spus el 
descurajat. Pot sta de vorbă cu o mie de oameni, 
pot scrie o sută de scrisori sau bea cu Charles până 
nu mai văd în faţa ochilor şi tot nu voi şti vreodată 
dacă dau înainte sau înapoi. 


Am lăsat scrisorile împrăștiate pe podea; una 
dintre slujnice le putea culege mai târziu. 


— Jamie, am şoptit. Singurul lucru pe care îl putem 
face este să încercăm. 


A zâmbit şters, cu mâinile întinse pe birou. 


ce 


-Da. Mă bucur măcar că ai spus „noi, 
englezoaico. Câteodată mă simt foarte singur cu 
toate astea. 


Mi-am strecurat braţele în jurul mijlocului său, 
lipindu-mi obrazul de spatele lui. 


— Ştii că nu te-aş lăsa singur cu asta, i-am spus. La 
urma urmelor, eu te-am băgat în toată încurcătura 
de la bun început. 


Am simţit o vibraţie slabă de râs sub obraz. 


-—Da, aşa-i. Dar nu o să mă supăr pe tine, 
englezoaico. 


S-a întors şi, aplecându-se, m-a sărutat uşor pe 
frunte. 


— Arăţi obosită, mo duinne. Urcă în dormitor acum. 
Mai am puţin de lucru şi vin şi eu curând. 


— Bine. 

Eram obosită în seara aceasta, deşi oboseala 
cronică a primelor săptămâni de sarcină făcea loc 
unei noi energii; începeam să mă simt alertă în 
timpul zilei, fremătând de dorinţa de a fi activă. 


In drum spre dormitor, m-am oprit în ușa de la 
salon. Jamie stătea încă în picioare lângă birou, cu 
privirile coborâte pe paginile registrului. 


— Jamie? am întrebat. 
— Da? 


— Spitalul... eu am promis că mă voi gândi. Dar te 
vei gândi şi tu, da? 


Şi-a întors capul, cu sprâncenele arcuită tăios. 
Apoi a zâmbit şi a încuviinţat scurt din cap. 


— Vin şi eu acuși, englezoaico, a spus. 


Era încă lapoviţă şi particule minuscule de ploaie 
îngheţată se loveau de geamuri şi sfârâiau căzând 
în foc, atunci când vântul nopţii le purta pe horn în 
Jos. Vântul bătea cu putere, mârâia şi huruia prin 
coş, făcând dormitorul să pară foarte confortabil în 
contrast cu vremea de afară. Patul era o oază de 
căldură şi confort, prevăzut cu plăpumi din puf de 
gâscă, perne uriaşe şi pufoase. În plus, Jamie radia 
conştiincios căldură precum un reşou electric. 


Mâna lui mare mi-a mângâiat abdomenul, caldă 
prin mătasea subțire a cămăşii mele de noapte. 


— Nu, acolo. Trebuie să apeşi puțin mai tare. 
I-am luat mâna şi i-am apăsat degetele în jos, chiar 
deasupra osului pubian, acolo unde uterul începuse 


să se simtă, o umflătură rotundă și rigidă, puţin 
mai mare decât un grapefruit. 

— Da, îl simt, a murmurat el. Chiar e acolo. 


Un zâmbet micut de încântare uluită i-a înflorit în 
colțul buzelor şi a ridicat spre mine ochii sclipitor. 


— Şi tu îl simţi deja mişcându-se? 


— Nu încă, am spus, clătinând din cap. Peste încă o 
lună, cred, din ce mi-a povestit sora ta, Jenny. 


— Mmm, a spus el, sărutând mica umflătură. Ce 
părere ai despre „Dalhousie“, englezoaico? 


— Ce părere am despre „Dalhousie“ ca ce? am 
întrebat. 


— Păi, ca nume, a răspuns el, bătându-mă uşor cu 
mâna pe burtă. Băieţelul va avea nevoie de un 
nume. 


— Adevărat, am spus. Dar ce te face să crezi că e 
băiat? Ar putea la fel de bine să fie şi fată. 


— O, da, e adevărat, a admis el, ca şi cum această 
posibilitate abia acum îi trecuse prin minte. Totuşi, 
de ce să nu începem cu nume de băieți? L-am 
putea numi după unchiul care te-a crescut pe tine. 


v 


SA sa 


M-am încruntat spre burta mea. Oricât de mult l-aş 
fi iubit pe unchiul Lamb, nu ştiu dacă voiam să 
nenorocesc un copil nevinovat numindu-l cu 
„Lambert“ ori „Quentin“. 


— Nu, nu cred. Pe de altă parte, nu cred că aş vrea 
să poarte nici numele vreunuia dintre unchii tăi. 


Jamie îmi mângâia absent burta, adâncit în 
gânduri. 

— Care e numele tatălui tău, englezoaico? a întrebat 
el. 


Am avut nevoie de un moment pentru a-mi aminti. 


— Henry, am răspuns. Henry Montmorency 
Beauchamp. Jamie, eu nu-mi voi numi copilul 
„Montmorency Fraser“, indiferent ce se va 
întâmpla. Nici după „Henry“ nu mă dau în vânt, 
deşi e mai bun decât „Lambert“. Ce părere ai de 
William? am sugerat. Ca pe fratele tău? 


Fratele mai mare al lui Jamie murise în ultimii ani 
al copilăriei, însă trăise suficient de mult încât 
Jamie să îşi amintească de el cu mare afecțiune. 


A rămas pe gânduri, încruntat. 
— Hmm. Da, poate, a zis el. Sau l-am putea numi... 


— James, s-a auzit o voce dogită şi funebră din 
şemineu. 


— Poftim? am strigat, țâşnind în capul oaselor. 


— James, a spus șemineul, nerăbdător. James, 
James! 


— Sfinte Iisuse răstignit! a exclamat Jamie, cu 
privirea ațintită la flăcările care se ridicau în 
şemineu. 


Îi simţeam firele de păr ridicându-i-se pe antebraţ, 
țepene precum sârma. A rămas neclintit în capul 
oaselor o clipă, apoi, trecându-i prin minte un 
gând, a sărit în picioare şi s-a dus la fereastra 
dormitorului, fără a se mai obosi să își pună ceva 
peste cămașă. 


A deschis fereastra, lăsând să intre o pală de aer 
îngheţat și scoțându-şi capul în noapte. Am auzit 

un strigăt înfundat, apoi un sunet de pași repezi pe 
tiglele din acoperiş. Jamie s-a aplecat în afară, 
ridicându-se pe vârfuri pentru a se întinde, apoi s-a 
dat încet în spate în cameră, murat de ploaie și 
gâfâind de efort. Târa cu el, cu braţele încleştate în 
jurul gâtului, silueta unui băiat chipeş, în veşminte 
negre, ud până la piele şi o bucată de pânză pătată 
cu sânge, legată în jurul unei mâini. 


Musafirul şi-a prins piciorul în pervazul ferestrei şi 
s-a prăbuşit, împiedicându-se, pe podea. S-a ridicat 
îndată în picioare însă şi a făcut o plecăciune spre 
mine, smulgându-şi de pe cap pălăria turtită. 


— Madame, a spus el cu un accent puternic 
franțuzesc. Trebuie să îți cer iertare că am dat 
buzna în felul acesta lipsit de politeţe. Vă deranjez, 
însă nevoia m-a împins să îi fac o vizită prietenului 
meu James la o oră atât de nepotrivită. 


Era un băiat bine făcut, cu o înfăţişare plăcută, cu 
părul şaten deschis revărsându-se în valuri peste 
umeri şi un chip frumos, cu obrajii îmbujorați din 
cauza frigului şi a oboselii. Nasul îi curgea puţin și 
l-a şters cu dosul mâinii bandajate, strâmbându-se 
Uşor. 


Jamie, ridicând ambele sprâncene, a făcut o 
reverență politicoasă spre musafir. 


— Casa mea vă stă la dispoziţie, Inălţimea Voastră, 
a spus el, măsurând dintr-o privire ţinuta 
dezordonată a musafirului. 


Jaboul îi era desfăcut şi îi atârna liber în jurul 
gâtului, jumătate din butoni erau închişi strâmb, iar 
nasturii prohabului de la pantalonii până la 
genunchi erau parțial desfăcuţi. L-am văzut pe 
Jamie încruntându-se uşor la vederea lor şi s-a 
mișcat discret în faţa băiatului, pentru a mă feri de 
acest detaliu lipsit de delicateţe. 

—Daţi-mi voie să v-o prezint pe soția mea, 
Înălțimea Voastră, a spus el. Claire, lady Broch 
Tuarach. Claire, dumnealui este Înălţimea Sa 
prințul Charles, fiul regelui James de Scoţia. 


— A... da, am spus. Mi-am cam dat seama. Bună 
seara, Inălțimea Voastră. 


Am înclinat fruntea grațios, trăgând cearşafurile în 
jurul meu. Am presupus că în împrejurările de față 
nu era nevoie de reverenţa obișnuită. prințul 
profitase de introducerea extinsă a lui Jamie pentru 
a-şi aranja iute pantalonii, iar acum a înclinat capul 
spre mine, cu toată demnitatea regală. 


— Plăcerea este a mea, madame, a spus el, făcând o 
nouă plecăciune, de data aceasta mult mai 
elegantă. 


S-a îndreptat de spate şi a rămas în picioare, 
răsucindu-și pălăria în mâini, evident încercând să 
își găsească cuvintele. Jamie, stând lângă el cu 
picioarele goale şi în cămaşă, se uita de la mine la 
Charles, părând să fie la fel de surprins. 


— AI... am spus, încercând să rup tăcerea. Aţi 
suferit un accident, Înălţimea Voastră? am întrebat 
cu un semn discret din cap spre batista înfășurată 
în jurul mâinii. 


Charles a coborât privirea, ca şi cum abia acum ar 
fi observat-o pentru prima dată. 


— Da, a răspuns, ah... nu. Adică... o nimica toată, 
my lady. 


S-a îmbujorat mai mult, cu privirea aţintită spre 
mână.  Manierele sale erau neobişnuite, o 
combinaţie de jenă şi furie. Însă vedeam pata de pe 
bandaj întinzându-se și mi-am coborât picioarele 
din pat, bâjbâind după halatul de casă. 

— Poate că ar fi bine să mă uit puţin, am sugerat. 


Rana, expusă cu o oarecare reticenţă de prinţ, nu 
era serioasă, însă era neobișnuită. 


— Arată ca o mușcătură de animal, am spus uluită, 
tamponând semicercul micuţ de răni ce se 
întindeau pe pielea dintre degetul mare şi arătător. 


Prinţul Charles a făcut o grimasă când am strâns 
pielea din jur, cu intenția de a curăța rana prin 
sângerare înainte de a o pansa. 


-Da, a răspuns el. Muşcătură de maimuţă. O 
bestie dezgustătoare şi plină de purici! a izbucnit 
el. l-am spus că trebuie să scape de ea. Fără 
îndoială că animalul e bolnav! 


Imi găsisem cufărul cu medicamente şi aplicam 
acum un strat fin de alifie de gențiană. 


— Nu cred că trebuie să vă îngrijoraţi, am spus, 
atentă la sarcina mea. Atât timp cât nu e rabie, 
vreau să spun. 


— Rabie? a întrebat prinţul albindu-se la față. Crezi 
că ar putea fi? 


Era evident că habar nu avea ce este „rabia“, însă 
nu voia să audă de ea. 


— Orice este posibil, am răspuns veselă. 


Surprinsă de această subită apariție, tocmai 
începeam să îmi dau seama că, dacă acest tânăr ar 
cădea pradă unei boli rapide şi mortale, ar salva pe 
toată lumea de o mare bătaie de cap pe termen 
lung. Cu toate acestea, nu aveam inima să îi doresc 
o cangrenă ori rabie, așa că i-am pansat frumos 
mâna cu o fâşie de pânză curată. 

Mi-a zâmbit, făcând din nou o plecăciune şi mi-a 
mulțumit într-o amestecătură simpatică de franceză 
şi italiană. Scuzându-se din nou pentru vizita sa 
inoportună, a fost condus afară din cameră de 
Jamie, acum respectabil îmbrăcat în kilt, pentru un 
pahar de whisky în camerele de jos. 


Simţind frigul din încăpere strecurându-mi-se prin 
halat și cămașă de noapte, m-am ghemuit din nou 
în pat, trăgându-mi plapuma până sub bărbie. 
Vasăzică aşa arăta prinţul Charles! Destul de 
chipeș, asta era cert; cel puţin la prima vedere. 
Părea foarte tânăr-— mult mai tânăr decât Jamie, 
deşi știam că Jamie era cu doar un an sau doi mai 
în vârstă. Înălțimea Sa avea o purtare foarte 
şarmantă şi destul de multă demnitate înfumurată, 
în ciuda înfățișării dezordonate. Dar era asta 
îndeajuns pentru a-l purta spre Scoţia, în fruntea 
unei armate a restauraţiei? În timp ce adormeam, 
mă întrebam ce anume făcuse moștenitorul 
tronului Scoției, hălăduind peste acoperișurile 
pariziene în toiul nopţii, cu o mușcătură de 
maimuţă pe mână? 


Întrebarea îmi mai bântuia gândurile când Jamie 
m-a trezit ceva mai târziu, strecurându-se în pat și 
cuibărindu-și picioarele mari şi reci ca gheaţa în 
spatele genunchilor mei. 


— Nu mai țipa așa, a spus el, o să trezești vecinii. 


-Ce naiba căuta Charles Stuart să ţopăie pe 
acoperișuri cu maimuțele? am întrebat, abia 
mișcându-mă. Şi ia-ti cuburile de gheață 
blestemate de pe mine. 


-In vizită la amantă, a răspuns Jamie succint. 
Gata, gata, nu mă mai lovi. 


Şi-a retras picioarele şi m-a îmbrățișat, tremurând, 
în vreme ce mă întorceam cu faţa spre el. 

— Are o amantă? Cine e? 


Stimulată de valurile de frig şi de bârfe, reveneam 
la realitate cu paşi iuți. 


—E Louise de La Tour, mi-a explicat Jamie fără 
tragere de inimă, drept răspuns la insistenţele 
mele. 


Nasul îi părea mai lung şi mai ascuțit decât de 
obicei, cu sprâncenele groase împreunate deasupra 
lui. Să ai o amantă era destul de grav în concepția 
lui de scoțian catolic, însă era bine cunoscut faptul 
că membrii familiei regale aveau anumite 
privilegii în această privință. Totuşi, prințesa 
Louise de La Tour era căsătorită. Membru al 
familiei regale sau nu, o amantă căsătorită era cât 
se poate de imoral, vărul său Jared fund un astfel 
de exemplu. 


— Ha! am exclamat cu satisfacție. Ştiam eu! 


— Susţine că e îndrăgostit de ea, mi-a destăinuit el 
fără prea multe înflorituri, ridicând plapuma peste 
umeri. Insistă că şi ea îl iubește; spune că i-a fost 
fidelă doar lui în ultimele trei luni. Pff! 


— Păi, orice e posibil, am răspuns, amuzată. Aşadar 
acum era în vizită la ea? Dar cum a reuşit să 
ajungă pe acoperiș? Ţi-a povestit? 


— Ah, da. Mi-a povestit. 


Charles, pregătit să facă față nopții cu ajutorul 
câtorva pahare din cel mai bun vin învechit, fusese 
destul de vorbăreţ. Puterea dragostei adevărate 
fusese aspru pusă la încercare în această seară, din 
spusele lui Charles, de devotamentul iubitei sale 
față de animalul ei de companie, o maimuţă cu un 
temperament destul de îndărătnic și care răspundea 
antipatiei Înălţimii Sale față de ea cu acelaşi 

sentiment, doar că dispunea de metode mai 
concrete de a-şi exprima opiniile. Pocnindu-și 
degetele  batjocoritor sub nasul  maimuţei, 
Înălţimea Sa simţise la început o muşcătură în 
mână, apoi, mușcătură mai dureroasă a vorbelor 
amantei sale, care îi făcuse reproşuri amare. 
Cuplul avusese o ceartă aprinsă până în punctul în 
care Louise, prințesă de Rohan, îl concediase pe 
Charles. La rândul său, prințul își exprimase 
dorinţa de a pleca și a nu se mai întoarce niciodată, 
după cum declarase el dramatic. Însă dramatismul 
plecării prinţului fusese considerabil diminuat de 
descoperirea că soțul prințesei se întorsese 
devreme de la seara de jocuri de noroc şi era 
confortabil aşezat în anticameră, cu o sticlă de 
brandy alături. 


— Aşadar, a povestit Jamie, zâmbind fără să vrea, 
imaginându-și situația, prințul nu putea să stea cu 
fătuca, dar nici nu putea ieși pe uşă... aşa încât a 
deschis fereastra şi s-a suit pe acoperiş. A mers 
până aproape de stradă, a spus el, coborând pe 
ţevile de scurgere; dar pe urmă a apărut o patrulă 
de gardieni şi a fost nevoit să se caţere iar pe 
acoperiş ca să nu fie văzut. S-a chinuit ca vai de el, 
a zis, ascunzându-se pe după hornuri şi alunecând 
pe şindrilele ude de ploaie, până când şi-a amintit 
că noi locuiam la doar trei case mai departe, iar 
şirul de case şi acoperișurile lor erau suficient de 
aproape încât să poată sări de pe unul pe celălalt ca 
pe nişte frunze de nufăr. 


— Mm, am spus, simțind căldura revenindu-mi în 
degetele de la picioare. L-ai trimis acasă cu 
trăsura? 


— Nu, a luat un cal din grajd. 


— Dacă a băut din vinul de Porto al lui Jared, sper 
că or să ajungă amândoi până în Montmartre, am 

remarcat. E cale lungă până acolo. 


— Păi, o să fie o plimbare lungă şi udă, asta e cert, a 
spus Jamie cu îngâmfarea omului cuibărit cuminte 
în aşternuturi calde împreună cu nevasta lui cu 
cununie. 


A suflat în lumânare şi m-a tras aproape, lipindu-şi 
pieptul de spatele meu. 


— Să-i fie învăţătură de minte! a murmurat el. 
Bărbatul ar trebui să fie însurat. 


Servitorii se trezeau înainte de ivirea zorilor, 
lustruind și curățând camerele înainte de venirea 
domnului Duverney la o cină intimă în această 
seară. 


— Nu ştiu de ce se mai chinuie, i-am spus lui Jamie, 
stând în pat cu ochii închişi, ascultând vânzoleala 
de la parter. Tot ce e nevoie să facă e să şteargă de 
praf piesele de şah şi să scoată la iveală o sticlă de 
brandy; nici nu va băga de seamă altceva. 


Jamie a râs şi s-a aplecat să mă sărute de plecare. 


-Lasă că e bine așa; am nevoie de o cină 
consistentă, dacă am de gând să câştig, a spus el 
bătându-mă uşor pe umăr de la revedere. Mă duc 
la depozit, englezoaico; mă întorc însă acasă ca să 
mă schimb înainte de cină. 


Căutând ceva de făcut, astfel încât să nu le stau în 
cale servitorilor, am decis în cele din urmă să iau 
un valet cu mine până la casa familiei Rohan. 
Poate Louise ar avea nevoie de companie drept 
consolare, m-am gândit, după cearta din seara 
trecută. Curiozitatea vulgară, mi-am spus înţepat în 
sine mea, nu avea nimic de a face cu vizita mea. 

Când m-am întors la sfârşitul după-amiezii, l-am 
găsit pe Jamie gârbovit într-un scaun de lângă 
fereastra dormitorului, cu picioarele ridicate pe 
masă, gulerul desfăcut şi părul vâlvoi, în vreme ce 
se chinuia să lucreze, aplecat peste un teanc de 
hârtii mâzgălite. La sunetul uşii închizându-se, a 
ridicat privirea şi expresia absorbită s-a topit într- 
un zâmbet larg. 


— Englezoaico! In sfârşit! 


Şi-a coborât picioarele lungi pe podea şi a traversat 
camera să mă îmbrățişeze. Şi-a îngropat faţa în 
părul meu, împungându-mă cu vârful nasului, apoi 
s-a dat înapoi şi a strănutat. A strănutat din nou și 
mi-a dat drumul pentru a bâjbâi în mâneca 
vestonului după batista pe care o ţinea acolo, în stil 
militar. 


—A ce miroşi, englezoaico? a întrebat el, 
apăsându-şi pătratul de pânză la nas la timp pentru 
a înfunda un nou strănut exploziv. 


Am băgat mâna în decolteul rochiei și am scos 
dintre sâni un săculeţ. 


-— lasomie, trandafir, zambilă şi lăcrămioară... şi 
ambrozie din câte se pare, am adăugat în timp ce 
Jamie strănuta și îşi sufla nasul în străfundurile 
încăpătoare ale batistei. Te simţi bine? am întrebat, 
căutând din priviri un loc unde să pun săculeţul și 
punându-l în cele din urmă într-o cutie cu obiecte 
de scris de pe biroul meu din colțul îndepărtat al 
camerei. 


— Da, mă descurc. Este zam... zam...zamPCIUU! 
— Dumnezeule! 


Am deschis în grabă fereastra și i-am făcut semn 
să se apropie. Cuminte, şi-a scos capul şi umerii pe 

geam în ploaia măruntă, inspirând aerul proaspăt, 
fără parfum de zambile. 


—Ah, acum e mai bine, a spus el uşurat, 
retrăgându-se de la fereastră câteva minute mai 
târziu. Ce faci acolo, englezoaico? a întrebat, 
făcând ochii mari. 


— Mă spăl, i-am explicat, luptându-mă cu șnururile 
de la spate ale rochiei. Sau măcar mă pregătesc. 
Am pielea unsă cu ulei de zambilă, i-am explicat 
văzându-l cum clipeşte nedumerit. Dacă nu îl spăl, 
rişti să explodezi. 


Şi-a tamponat meditativ nasul și a încuviinţat din 
cap. 


— Aici ai dreptate, englezoaico. Să chem valetul să 
în aducă nişte apă caldă? 


—Nu, nu te deranja. Puţină apă îl va îndepărta 
imediat, l-am asigurat, desfăcându-mi nasturii şi 
panglicile cât de repede puteam. 


Mi-am ridicat brațele, întinzându-mi mâinile la 
ceafă pentru a-mi aduna părul într-un coc. Deodată 
Jamie s-a aplecat în faţă şi mi-a prins încheietura 
mâinii, trăgându-mi braţul în aer. 


— Ce faci? l-am întrebat, speriată. 


-Ce ţi-ai făcut, englezoaico? a întrebat el, cu 
privirea aţintită la subsuoara mea. 


— M-am ras, am spus mândră. De fapt, m-am epilat 
cu ceară. Louise o avea pe sa servante aux petits 
soins — ştii, cosmeticiana ei? — la ea în dimineaţa 
asta şi m-a făcut şi pe mine. 


— Epilat cu ceară? a întrebat el, privind speriat la 
lumânarea de lângă urciorul cu apă, apoi spre 

mine. Ţi-ai pus ceară la subsuori? 


-Nu ceară din aceea, l-am liniştit. E ceară de 
albine, parfumată. Cosmeticiana a încălzit-o, apoi 
a aplicat-o. Când se răceşte şi se întărește, doar o 
smulgi, am spus, strâmbându-mă puţin la amintirea 
acelui moment, şi eşti ca atunci când te-a făcut 
mama ta! 


-Nu cred că mama mea ar fi bucuroasă de 
asemenea isprăvi, a spus Jamie sever. Şi de ce 
naiba ai făcut asta? a întrebat, apropiindu-se pentru 
a inspecta locul, ținându-mi încă braţul ridicat. Nu 
te-a du... rrut... pciuu! 


A dat drumul braţului meu şi a făcut repede câțiva 
paşi în spate. 


— Nu te-a durut? a întrebat el, ducându-și din nou 
batista la nas. 


-Ba da, puţin, am recunoscut. Dar a meritat, nu 
crezi? am întrebat, ridicându-mi ambele braţe 
precum o balerină şi întorcându-mă uşor într-o 
parte şi în cealaltă. E pentru prima dată în ultimele 
luni când mă simt cu adevărat curată. 


— A meritat? a spus el cu o voce uşor amețită. Ce 
legătură are curăţenia cu smulsul firelor de păr de 
la subraţ? 


Puțin tardiv, am realizat că niciuna din femeile 
scoțiene pe care le cunoscusem nu folosea nicio 
formă de epilare. Mai mult, eram aproape sigură că 
Jamie nu fusese niciodată suficient de aproape de o 
pariziancă din clasa de sus pentru a şti că multe 
dintre ele se epilau. 


— Păi, am spus, realizând deodată dificultățile pe 


care le are de îndurat un antropolog care încearcă 
să interpreteze obiceiurile specifice ale unui trib 

primitiv, miroase mult mai puţin, am încercat eu 
să-l explic. 


— Şi ce e în neregulă cu mirosul tău? a întrebat el 
aprins. Cel puţin miroşi ca o femeie, nu ca o 
blestemată de grădină cu flori. Şi tu ce crezi că 
sunt eu, bărbat ori bondar? Vrei rogu-te să te speli, 
englezoaico, să mă pot apropia la mai puţin de trei 
metri de tine? 


Am luat o bucată de pânză și am început să mă 
spăl. Madame Laserre, cosmeticiana Louisei, îmi 
aplicase ulei parfumat pe tot corpul şi acum 
speram să se spele cu uşurinţă. Jamie plimbându- 
se în afara razei olfactive, țintuindu-mă cu privirea 
precum un lup care dă târcoale prăzii, îmi dădea o 
stare de neliniște. 


M-am întors cu spatele şi, înmuind pânza în 
lghean, am spus peste umăr cât se poate de 
degajat: 


— M-am... epilat şi pe picioare. 


Am aruncat o privire pe furiș în spate. Şocul 
original făcea loc unei expresii de uluire totală. 


— Picioarele tale nu miroseau a nimic, a spus el. 
Decât dacă mergeai prin balegă până la genunchi. 


M-am întors şi mi-am ridicat fusta până la 
genunchi, întinzând un picior în faţă, pentru a 
expune curbele delicate ale pulpei şi ale gleznei. 


—Dar arată mult mai frumos, am observat eu. 
Drăguţe şi fine, nu ca ale lui Harry, maimuța 
păroasă. 


S-a uitat în jos ofensat, spre genunchii săi acoperiți 
de păr. 

— Eu sunt o maimuţă? 
— Nu tu, eu! am spus, pierzându-mi răbdarea. 


— Picioarele mele sunt de o mie de ori mai păroase 
decât au fost ale tale vreodată! 


— Păi, aşa şi trebuie să fie; tu eşti bărbat! 


Jamie a tras aer în piept, ca şi cum ar fi fost pe 
punctul de a răspunde, apoi i-a dat din nou drumul, 
clătinând din cap şi bombănind ceva în galeză ca 
pentru sine. S-a aruncat pe spate în scaun şi s-a 
rezemat, privindu-mă prin ochii mijiţi şi mormăind 
din când în când câte ceva în barbă. M-am hotărât 
să nu-i cer să-mi traducă. 


După ce baia mea fusese aproape complet 
încheiată în ceea ce ar putea fi cel mai bine descris 
drept atmosferă încărcată, am făcut o încercare de 
împăcare. 


— Ar fi putut fi şi mai rău, am spus, ştergându-mi 
pielea de pe interiorul unei pulpe. Louise şi-a 
epilat părul de pe tot corpul. 


Asta l-a uluit în asemenea măsură, încât a început 
din nou să vorbească în engleză. 


— Poftim? Şi-a smuls părul de pe fagure? a spus el, 
îngrozit. 


— Înî, am răspuns, încântată că această imagine cel 
putin îi lua gândurile de la lipsa mea de păr, care 
părea să îl tulbure. Fiecare firicel de păr. Madame 
Laserre i le-a pensat pe cele încăpățânate. 


— Doamne fereşte! 


Şi-a închis strâns pleoapele, fie pentru a evita, fie 
pentru a contempla mai bine tortura pe care i-o 

descrisesem. Evident ultima variantă, căci a 
deschis din nou ochii, privindu-mă întrebător: 


— Şi acum o să umble fără niciun fir de păr ca o 
fetiţă? 


— Ea spune, am răspuns delicat, că bărbaţii găsesc 
asta erotic. 


Sprâncenele îi ajungeau aproape de linia părului, 
un truc destul de impresionant pentru cineva cu o 


frunte atât de înaltă, după moda clasică. 


— Aş prefera să nu mai mormăi, am remarcat, 
întinzând pânza la uscat pe spătarul unui scaun. Nu 
înțeleg nici măcar o iotă. 


— Asta-i foarte bine, a replicat el. 

L- HÔPITAL DES ANGES 


— Prea bine, a spus Jamie resemnat la micul dejun, 
îndreptând ameninţător o lingură spre mine. Du-te, 
dar pe lângă lacheu, îl iei şi pe Murtagh cu tine 
drept escortă; în apropierea catedralei e un cartier 
sărac. 


— Escortă? am spus ridicându-mă brusc în picioare 
şi împingând în spate castronul cu terci pe care îl 
măsurasem din priviri cu o lipsă totală de 
entuziasm. Jamie! Vrei să spui că eşti de acord să 
vizitez L’ Hôpital des Anges? 


— Nu știu dacă asta vreau să spun cu exactitate, a 
zis el, mestecându-și propriul terci cu un aer foarte 
serios. Dar cred că m-ar deranja mai mult dacă nu 
te-ai duce. Dacă muncești la spital, măcar n-o să-ți 
mai petreci toată ziua cu Louise de Rohan. Am 
impresia că sunt lucruri şi mai rele decât să stai în 
compania cerşetorilor şi borfaşilor, a comentat el 
îngrijorat. Cel puţin nu mă aştept să vii de la spital 
cu părțile intime jumulite ca la găini. 


— Îmi voi da toată silinţa, l-am asigurat. 


Văzusem la viața mea multe asistente-şefe de 
spital, și câteva dintre ele cu adevărat excelente, 
care au ridicau profesia la stadiul de vocație. Cu 

maica Hildegarde procesul fusese invers, cu 
rezultate impresionante. Hildegarde de Gascogne 
era cea mai potrivită persoană pe care mi-o puteam 
imagina la cârma unui spital precum L’ Hôpital des 
Anges. Înaltă de aproape de un metru optzeci, 
silueta ei uscățivă şi osoasă, înfășurată în metri 
întregi de lână neagră, se înălța peste surorile ei 
infirmiere precum o sperietoare de ciori păzind un 
câmp de dovleci. Brancardierii, pacienţii, surorile, 
infirmierele, novicele, vizitatorii, spiţerii, erau cu 
toții spulberați de forța prezenţei sale pentru a fi 
dispuşi ordonat, acolo unde decreta maica 
Hildegarde. 


Cu o asemenea înălțime şi cu un chip de o sluţenie 
atât de transcendentală încât să pară grotesc de 
frumos, era de la sine înțeles de ce îmbrăţișase 
viața monahală. Hristos era singurul bărbat de la 
care se putea aştepta la o mângâiere drept răspuns. 
Vocea ei era blândă, dar răsunătoare; cu accentul 
nazal gascon, glasul ei răzbătea de-a lungul 
coridoarelor spitalului precum ecoul clopotelor 
bisericii de alături. Uneori o auzeam înainte de a o 
vedea, vocea puternică intensificându-se în volum 
pe măsură ce se apropia pe coridor, intrând în 
biroul unde şase doamne de la Curte împreună cu 
mine ne strângeam ghem în spatele lui Herr 
Gerstmann, precum nişte naufragiați pe o insulă 
care aşteaptă sosirea unui uragan, pitiți în spatele 
unei baricade şubrede. 


A umplut cadrul îngust al ușii cu o fluturare de 
mâneci largi şi s-a aruncat asupra lui Herr 
Gerstmann cu un strigăt de încântare, depunând 
câte un sărut zgomotos pe fiecare obraz. 


— Mon cher ami! Ce plăcere neașteptată — pe cât de 
neaşteptată, pe atât de dulce. Ce te aduce la mine? 

Îndreptându-se, ne-a adresat un zâmbet larg, care 
nu 1 s-a şters de pe chip cât timp Herr Gerstmann 1- 
a explicat misiunea noastră, deşi chiar şi o 
ghicitoare mai puţin experimentată decât mine ar fi 
putut vedea muşchii obrazului încordându-se şi 
transformând zâmbetul dintr-o amabilitate socială 
într-o strâmbătură necesară. 


-Vă suntem nespus de recunoscătoare pentru 
gândurile şi generozitatea dumneavoastră, 
doamnelor. 


Glasul îi era blând și răsunător, ca de clopot, iar 
ochii, inteligenți, înfundați în orbite, pe sub 
arcadele osoase, mişcându-se înainte și înapoi, 
hotărând cum să se descotorosească mai bine de 
această pacoste venită fără veste pe capul ei, dar în 
acelaşi timp să le convingă pe aceste doamne 
pioase să doneze atâția bani cât le-ar lăsa inima, 
pentru liniștea lor sufletească. 


Ajungând la o decizie, a bătut iute din palme. O 
călugăriță scundă și îndesată ca un prihor a apărut 
în cadrul uşii precum un hopa-Mitică. 


— Soră Angelique, fii drăguță şi du-le pe aceste 
doamne la dispensar, a poruncit ea. Dă-le nişte 
veşminte potrivite şi pe urmă condu-le în saloane. 
Ar putea ajuta să împartă hrană pacienților dacă 
doresc. 


O tresărire uşoară a buzelor subțiri şi late a lăsat de 
înțeles că maica Hildegarde nu se aştepta ca 
înclinațiile pioase ale doamnelor să 
supraviețuiască turului prin saloane. 


Maica Hildegarde avea un nas fin pentru natura 
umană. Trei dintre doamne au rezistat să treacă 
prin primul salon, în care erau cazuri de 
scrofuloză, râie, egzeme, inflamații şi piemie 
puturoasă, înainte de a ajunge la concluzia că 

înclinațiile lor caritabile pot fi satisfăcute în 
întregime de o donație către spital şi a o lua la 
goană înapoi, spre dispensar pentru a se lepăda de 
halatele din pânză scorțoasă cu care fuseseră 
înzestrate. 


În centrul următorului salon, un bărbat înalt şi 
slăbănog, într-o haină dintr-o stofă întunecată 
conducea ceea ce părea a fi amputarea iscusită a 
unui picior, deosebit de iscusită, deoarece 
pacientul nu dădea niciun semn că ar fi sedat şi era 
în acel moment ţinut locului prin eforturile a doi 
îngrijitori voinici şi a unei călugărițe cu o 
constituție solidă care stătea peste pieptul 
pacientului, faldurile veșmântului său acoperind 
din fericire chipul bărbatului. 


Una dintre doamnele din spatele meu a scos un 
sunet îngrețoşat;, când am aruncat o privire în 
urmă, tot ce am văzut au fost posterioarele mari a 
două dintre potențialele samaritene, îngrămădite 
şold în şold în cadrul micuţ al uşii care ducea spre 
dispensar şi deci spre libertate. Cu o ultimă 
smucitură și un sunet de mătase ruptă, au reuşit să 
țâşnească prin uşă şi au zburat agitate de-a lungul 
coridorului întunecat, aproape trântind la pământ 
un infirmier mai în vârstă care venea alergând cu o 
tavă pe care erau stivuite cearşafuri şi instrumente 
chirurgicale. 


Am aruncat o privire într-o parte şi m-a amuzat să 
o găsesc pe Mary Hawkins încă acolo. Cumva mai 
albă la chip decât cearşafurile chirurgicale — care 
erau de o dubioasă nuanţă de cenușiu, la drept 
vorbind — şi cu o expresie îngreţoşată, dar încă pe 
poziţii. 


— Vite! Depechez vous! a emis chirurgul un strigăt 
poruncitor, îndreptat probabil spre infirmierul 
şovăitor care şi-a reaşezat în grabă tava şi a venit 

în goană în locul unde bărbatul înalt şi cu părul 
întunecat stătea neclintit, cu un ferăstrău de oase în 
mână, gata să amputeze osul expus al unei coapse. 
Infirmierul s-a aplecat să lege un al doilea bandaj 
de compresie peste locul operaţiei şi ferăstrăul s-a 
lăsat în jos cu un scrâșnet indescriptibil de os și, 
făcându-mi-se milă de Mary Hawkins, am întors-o 
în cealaltă direcție. Braţul îi tremura sub mâna mea 
şi buzele de culoarea bujorului erau acum palide şi 
crăpate precum ale unei flori atinse de brumă. 


— Ai vrea să pleci? am întrebat politicos. Sunt 
convinsă că maica Hildegarde ti-ar putea chema o 
trăsură. 


Am privit peste umăr spre coridorul întunecat şi 
pustiu. 


— Mi-e teamă că madame Lambert şi contesa au 
plecat deja. 


Mary şi-a înghițit cu zgomot un nod din gât, însă 
şi-a încleştat cu încăpățânare maxilarul şi aşa ferm. 


— Nu... a răspuns ea. Dacă dumneata rămâi, rămân 
ŞI eu. 


Eu eram hotărâtă să stau; curiozitatea şi dorința de 
a mă introduce în operațiunile Spitalului erau prea 
puternice pentru a se lăsa înfrânte de mila pe care 
o simţeam față de sensibilitatea lui Mary. 


Sora Angelique ajunsese la o oarecare distanță 
când a băgat de seamă că noi ne oprisem. 
Întorcându-se, a rămas locului așteptându-ne 
răbdătoare, cu un zâmbet abia schiţat pe chipul 
dolofan, parcă aşteptându-se ca și noi să ne 
întoarcem şi să plecăm. M-am aplecat peste o 
saltea din paie dintr-un colț al încăperii. O femeie 
îngrozitor de slabă stătea apatică pe o pătură fără 
aşternuturi, privirea ei alunecând plictisită peste 

chipurile noastre, lipsită de interes. Nu femeia îmi 
atrăsese atenția, cât vasul de o formă neobişnuită 
aflat pe podea, lângă patul ei. 


Vasul era plin ochi cu un lichid galben — urină, fără 
îndoială. Eram ușor surprinsă; fără teste chimice 
sau chiar fără hârtie de turnesol, cum se puteau 
face teste de urină? Trecând însă în revistă 
diversele metode prin care se putea testa urina, mi- 
a venit o idee. 


Am ridicat cu grijă vasul, ignorând strigătul 
alarmat de protest al Sorei Angelique. Am mirosit 
cu grijă. Precum era de aşteptat, pe jumătate 
ascuns de aburii acri de amoniac, mirosea 
înecăcios de dulce — ca mierea acrită cumva. Am 
ezitat, însă nu era decât o singură cale de a mă 
convinge. Cu o strâmbătură de greață, am băgat cu 
strângere de inimă vârful unui deget în lichid și l- 
am atins delicat de limbă. 


Mary, stând lângă mine şi urmărindu-mă cu ochii 
căscaţi, a icnit uşor, însă sora Angelique mă privea 
cu un interes proaspăt trezit. Mi-am așezat palma 
pe fruntea femeii; era rece, deci nu febra era 
responsabilă pentru starea ei de apatie. 


— Vă este sete, madame? am întrebat-o pe pacientă. 


Ştiam răspunsul înainte ca ea să deschidă gura, 
văzând carafa goală de la căpătâiul ei. 


— Intotdeauna, madame, a răspuns ea. Şi foame îmi 
este. Cu toate acestea, nimic nu se pune pe mine, 
oricât de mult aş mânca. 


A ridicat un braț uscat ca un băț, cu încheietura 
osoasă, apoi l-a lăsat să cadă, ca şi cum efortul o 
istovise. Am bătut uşor palma slăbănoagă şi i-am 
murmurat câteva cuvinte de  rămas-bun, 
entuziasmul de a fi intui corect diagnosticul 

substanțial temperat de realizarea că nu exista 
niciun posibil tratament pentru vindecarea 
diabetului zaharat în acea epocă; femeia dinaintea 
mea era condamnată. 


Cu inima strânsă, m-am ridicat pentru a o urma pe 
sora Angelique, care și-a încetinit mersul sprinten 
pentru a păşi alături de mine. 


— Puteţi spune de ce suferă femeia, madame? a 
întrebat călugăriţa, curioasă. Doar din urină? 


— Nu doar din asta, am răspuns. Dar da, ştiu. Are... 


La naiba. Oare cum îi spuneau în vremurile 
acestea? 


— Are... ă... boala zahărului. Nu asimilează 
nutrienți din mâncare și îi este cumplit de sete. In 
consecinţă, produce cantități mari de urină. 


Sora Angelique încuviinţa din cap, cu o expresie 
de mare curiozitate întipărită de trăsăturile-i 
grăsuțe. 


— Şi ai putea spune dacă îşi va reveni, madame? 


—Nu, nu îşi va reveni, am răspuns fără 
menajamente. Boala e deja foarte avansată; nu mai 
are de trăit mai mult de o lună. 


— Ah, 


Sprâncenele blonde s-au ridicat şi expresia de 
curiozitate a fost înlocuită de una de respect. 


— Asta a spus şi monsieur Parnelle. 


— Şi cine este dumnealui, în timpul liber? am 
întrebat, fără ocolişuri. 


Călugăriţa rotofeie s-a încruntat, nedumerită. 

— Păi, când este acasă la dumnealui, cred că face 
brâie și bijuterii. Când vine aici însă, are rolul de 
urinoscopist. 


Am ridicat din sprâncene nedumerită. 


— Urinoscopist? am întrebat, nevenindu-mi a crede. 
Există cu adevărat o asemenea îndeletnicire? 


— Oui, madame. Şi dumnealui a spus acelaşi lucru 
ca şi dumneata despre biata doamnă slabă. Nu am 
văzut niciodată o femeie care să cunoască știința 
urinoscopiei, a adăugat sora Angelique, privindu- 
mă cu o fascinaţie sinceră. 


— Păi, mai sunt multe lucruri în cer și pe pământ 
decât putem cunoaşte noi oamenii, soră, am 
răspuns amabil. 


Călugărița a încuviințat serioasă, făcându-mă să 
mă ruşinez într-o oarecare măsură de ipocrizia 
mea. 


— Este adevărat, madame. Ai dori să-l examinezi pe 
domnul din patul de la capăt? Dumnealui are o 
problemă cu ficatul, credem. 


Am continuat, de la un pat la celălalt, făcând un tur 
complet al salonului enorm. Am văzut exemple de 
boli pe care eu le întâlnisem doar în cărți şi tot 
soiul de traumatisme, de la răni la cap cauzate de 
încăierări la beţie până la un căruțaş al cărui torace 
fusese zdrobit de un butoi cu vin care se 
rostogolise peste el. M-am oprit la unele paturi, 
punând întrebări pacienților care păreau capabili să 
răspundă. O auzeam pe Mary respirând pe gură în 
spatele meu, însă nu m-am întors să văd dacă își 
dusese mâna la nas. 


La sfârşitul plimbării noastre, sora Angelique s-a 
întors spre mine cu un zâmbet ironic. 

— Aşadar, madame, încă doriți să îl serviţi pe 
Domnul ajutându-i pe aceşti năpăstuiți de soartă? 


Eu începusem deja să îmi suflec mânecile rochiei. 
— Adu-mi un lighean cu apă fierbinte, soră, am 
cerut, şi nişte săpun. 

— Cum a fost, englezoaico? a întrebat Jamie. 


— Oribil! am răspuns, rânjind cu gura până la 
urechi. 


A ridicat o sprânceană, zâmbind în jos spre mine, 
care stăteam întinsă pe sofa. 


— Ah, vasăzică te-ai distrat! 


— O, Jamie, a fost atât de plăcut să fac din nou ceva 
util! Am spălat podelele și i-am hrănit pe bolnavi 
cu terci, iar când sora Angelique se uita în altă 
parte, am reușit să schimb câteva bandaje murdare 
şi să drenez un abces. 


— Ah, bun, a răspuns el. Ţi-ai amintit să și mănânci 
în toiul acestor frivolități? 


—Nu... chiar nu am mâncat, am recunoscut 
vinovată. Pe de altă parte, am uitat să şi vomit. 


Parcă amintindu-și de această scăpare, pereții 
stomacului meu s-au întors deodată pe dos. Mi-am 
apăsat cu pumnul în capul pieptului. 


— Poate ar trebui să mănânc ceva. 


- Poate că aşa ar trebui, a încuviinţat el, puţin 
sever, întinzând braţul să sune valetul. 


M-a urmărit cu privirea în timp ce eu, ascultătoare, 
înfulecam plăcintă cu carne și brânză, descriindu-i 

entuziast, în detaliu şi printre înghițituri, atât 
L’ Hôpital des Anges, cât şi pe pacienţii săi. 


— În unele saloane este foarte aglomerat — câte doi 
sau trei în pat, ceea ce e teribil. Nu vrei și tu o 
bucăţică? m-am întrerupt pentru a-l întreba. E 
foarte bună. 


Jamie a privit sceptic bucata de plăcintă pe care i-o 
tineam întinsă sub nas. 


— Dacă tu crezi că te poţi abține să îmi povesteşti 
despre unghii de la picioare gangrenoase suficient 
de mult timp cât să apuce îmbucătura să îmi 
ajungă în stomac, atunci da, vreau. 


Într-un târziu am băgat de seamă paloarea obrajilor 
săi şi nările strânse. Am turnat un pahar de vin şi i 
l-am întins înainte de a mă întoarce din nou la 
farfuria mea. 


— Şi cum a fost ziua ta, dragul meu? am întrebat 
sfioasă. 


L’Hôpital des Anges a devenit un refugiu pentru 
mine. Sinceritatea abruptă şi nesofisticată a 
călugărițelor și a pacienţilor era o minunată gură 
de aer proaspăt, o evadare de la intrigile 
clevetitoare neîntrerupte ale doamnelor şi ale 
domnilor de la Curte. Eram de asemenea convinsă 
că, fără răgazul în care permiteam mușchilor mei 
faciali să se relaxeze în expresia lor naturală la 
spital, chipul meu se va crispa foarte curând într- 
un surâs prostesc permanent. 


Văzând că păream să ştiu ce fac şi că nu ceream 
nimic de la ele în afară de câteva pansamente și 
cearşafuri, călugărițele mi-au acceptat imediat 
prezenţa. Şi, după șocul inițial al accentului și al 
titlului meu, la fel s-au acomodat şi pacienţii. 

Prejudecata socială este o forță puternică, însă nu 
se compară cu simpla competență atunci când 
ajutorul este la mare cerere şi în cantități foarte 
limitate. 


Maicii Hildegarde, aşa ocupată cum era, i-a luat 
ceva mai mult timp să își facă propria părere 
despre mine. La început nu vorbea niciodată cu 
mine dincolo de simplul „Bonjour madame“ 
adresat în trecere, însă adesea simţeam greutatea 
acelor ochi mici şi pătrunzători sfredelindu-mi 
ceafa în vreme ce mă aplecam peste patul unui 
bătrân cu zona zoster sau aplicam o alifie cu aloe 
peste plăgile unui copil ars într-unul din 
frecventele incendii izbucnite în casă, care 
devastau cartierele cele mai sărace ale orașului. 


Niciodată nu dădea impresia că se grăbeşte, însă 
făcea o mulțime de treburi în timpul zilei, 
străbătând lespezile tocite de piatră cenuşie ale 
curții spitalului cu un pas care acoperea un metru 
odată, micul ei câine alb Bouton alergând în urma 
ei pentru a ține pasul. 


Total diferit de cățeluşii pufoşi care stăteau în 
poala doamnelor de la Curte, Bouton părea o 
încrucișare între un pudel şi un şoricar, cu o blană 
aspră, creață, ale cărei laţe fâlfâiau sub burta 
bombată şi în jurul unor picioare scurte şi 
crăcănate. Picioarele, cu degetele răsfirate şi 
gheare negre, ţăcăneau frenetic pe lespezile de 
piatră în timp ce Bouton gonea pe urmele maicii 
Hildegarde, botul ascuțit aproape atingând 
faldurile negre ale veşmântului ei ce mătura 
caldarâmul. 


— Ala e un câine? l-am întrebat cu uimire pe unul 


din îngrijitori când l-am văzut pentru prima dată pe 
Bouton trecând prin spital pe urmele stăpânei sale. 

Ingrijitorul s-a oprit din măturatul podelelor pentru 
a arunca o privire în urma cozii îmbârligate și 
stufoase care dispărea în următorul salon. 


— Păi, a răspuns el aplecându-se, maica Hildegarde 
susţine că e câine. Şi n-aş vrea să fiu eu ăla care o 
contrazice. 


Pe măsură ce m-am apropiat mai mult de 
călugărițele, îngrijitorii şi medicii care veneau la 
spital, am auzit diverse păreri despre Bouton, 
trecând de la toleranță la superstiție. Făcuse parte 
din personalul spitalului vreme de câțiva ani cu un 
rang — în opinia maicii Hildegarde, care era 
singura care conta- cu mult peste infirmiere şi 
cam pe picior de egalitate cu majoritatea medicilor 
şi farmaciştilor. 


Unii din această ultimă categorie îl priveau cu o 
antipatie  suspicioasă, alții, cu o amabilitate 
amuzată. Unul dintre chirurgi îl denumea în mod 
curent — departe de urechile Maicii — „șobolanul 
scârbos“, altul îi spunea „iepurele împuțit“ și altul, 
un ortoped scund şi îndesat, îl striga fără ocolişuri 
„Monsieur Cârpă-de-vase“. Călugăriţele îl luau 
drept ceva între o mascotă şi un totem, în vreme ce 
preotul tânăr de la catedrala de lângă spital, care 
fusese muşcat de picior când venise să 
împărtăşească pacienţii, mi-a mărturisit că părerea 
lui personală era că Bouton era unul din diavolii de 
rang inferior, ascuns într-un trup de câine pentru a- 
şi face propriile mendre. 


În ciuda tonului mai puţin măgulitor al remarcilor 
preotului, îl consideram poate cel mai aproape de 
adevăr. După câteva săptămâni în care observasem 
perechea, ajunsesem la concluzia că Bouton era de 
fapt cel mai bun prieten al maicii Hildegarde. 


Adesea stătea de vorbă cu el, însă nu pe tonul 
obişnuit cu care i te adresezi unui câine, ci precum 

două persoane care discută chestiuni importante de 
la egal la egal. Când se oprea lângă un pat sau 
altul, Bouton sărea adesea pe saltea, împungând cu 
botul şi mirosind pacientul speriat. Apoi se așeza, 
de regulă, la picioarele pacientului, lătra o dată şi 
ridica privirea inchizitorie spre Maică, dând din 
coada stufoasă parcă cerându-i părerea în legătură 
cu diagnosticul lui— lucru pe care dumneaei îl 
făcea întotdeauna. 


Deşi eram destul de  intrigată de acest 
comportament, nu avusesem ocazia să observ 
îndeaproape această pereche neobişnuită la lucru 
până într-o dimineaţă întunecată şi ploioasă de 
martie. Stăteam în picioare lângă patul unui 
căruțaş între două vârste, de vorbă despre una, 
despre alta, în timp ce încercam să înţeleg ce naiba 
era în neregulă cu el. 


Era un caz internat în urmă cu o săptămână. 
Piciorul îi fusese prins în roata unei căruțe când 
coborâse neatent, înainte ca vehiculul să se 
oprească. Era o fractură multiplă, însă una relativ 
lipsită de complicaţii. Îi reaşezasem oasele şi rana 
părea să se vindece bine. Țesutul era de un roz 
sănătos, cu granulaţie bună, fără miros neplăcut şi 
fără striații roşii care să prevestească o infecţie, 
fără moliciune extremă, absolut nimic care să 
explice de ce bărbatul încă ardea de febră și 
producea urina întunecată şi urât mirositoare 
specifică unei infecții. 


— Bonjour, madame. 


Glasul adânc şi timbrat venea de deasupra mea și 
am privit în sus spre silueta impunătoare a maicii 
Hildegarde. Am simțit o mişcare pe lângă cotul 
meu şi Bouton a aterizat pe saltea cu o 
zdruncinătură care l-a făcut pe pacient să geamă 
slab. 

— Ce părere ai? a întrebat maica Hildegarde. 


Habar nu aveam dacă vorbea cu mine sau cu 
Bouton, însă am profitat de propria-mi confuzie 
pentru a-i prezenta observațiile mele. 


— Aşadar, trebuie să existe o a doua infecţie, am 
concluzionat, însă nu îmi dau seama unde e 
localizată. Mă întreb acum dacă nu cumva este o 
infecție internă, fără legătură cu piciorul rănit. O 
apendicită uşoară, ori poate o infecție a vezicii 
urinare, deşi nici la palpare abdominală nu se 
simte nimic. 


Maica Hildegarde a încuviinţat din cap. 
— Desigur, e o posibilitate. Bouton! 


Câinele şi-a ridicat capul spre stăpâna lui, care a 
făcut un semn cu bărbia ascuţită în direcția 
pacientului. 


— A la bouche, Bouton, a ordonat ea. 


Cu pas mărunţel, câinele și-a apropiat năsucul 
negru și rotund, care probabil îi dăduse şi numele, 
de chipul bărbatului. Simţindu-i prezența, omul a 
deschis ochii, cu pleoape grele de la febră, însă o 
privire spre silueta impunătoare a maicii 
Hildegarde l-a făcut să-și înghită orice comentariu 
îi stătea pe limbă. 


— Deschide gura, l-a instruit maica Hildegarde și 
atât de puternică era personalitatea ei încât omul s- 
a conformat, deşi buzele îi zvâcneau simțind 
apropierea lui Bouton. 


Statul bot în bot cu un câine nu era, în mod 
evident, una dintre activitățile lui preferate. 

—Nu, a spus maica Hildegarde gânditoare, 
privindu-l pe Bouton. Nu e asta. Trebuie să căutăm 
în altă parte, Bouton, însă cu băgare de seamă. Nu 
uita că omul are un picior rupt. 


Ca şi cum ar fi înțeles fiecare cuvinţel, câinele a 
început să-l adulmece curios pe pacient, vârându-și 
nasul la subsuorile lui, așezându-și picioarele 
scurte şi groase pe pieptul lui pentru a-l cerceta, 
împingându-l uşor cu botul de-a lungul vintrelor. 
Când s-a apropiat de piciorul rănit, a păşit cu grijă 
peste membru, înainte de a-şi aşeza nasul pe 
suprafaţa bandajelor. 


S-a întors în zona vintrelor — păi, unde altundeva, 
mi-am spus în sinea mea, pierzându-mi răbdarea, 
doar e câine-— a amuşinat pielea de deasupra 
coapsei, apoi s-a așezat pe pat și a lătrat o dată, 
fluturându-și coada triumfător. 


— Acolo este, a spus maica Hildegarde, arătând cu 
degetul spre o crustă mică şi maronie vizibilă în 
pliul inghinal. 


-Dar e aproape vindecată, am protestat. Nu e 
infectată. 


— Nu? 


Călugărița înaltă a aşezat o palmă peste coapsa 
bărbatului şi a apăsat cu putere. Degetele 
musculoase au intrat adânc în carnea palidă și 
moale, iar căruțașul a urlat ca ars cu fierul încins. 


- lată, a spus ea cu satisfacţie, observând urmele 
adânci lăsate de atingerea ei. O pungă de puroi. 


Aşa era; crusta s-a desprins într-o parte, lăsând la 
vedere punga groasă de puroi galben de dedesubt. 
Un examen scurt, cu maica Hildegarde ținându-l 
pe bărbat de umăr și de picior, a dezvăluit 

problema. O aşchie lungă de lemn, desprinzându- 
se de roata zdrobită, se ridicase, înfigându-se 
adânc în pulpă. Trecută cu vederea din cauza rănii 
de intrare aparent nesemnificative, fusese ignorată 
de pacientul însuși, al cărui întreg picior era 
străbătut de o durere cruntă. În vreme ce rana de 
intrare se vindecase frumos, rana mai adâncă se 
infectase şi formase o pungă de puroi, îngropată în 
țesutul muscular unde niciun simptom de suprafaţă 
nu era vizibil- cel puţin nu pentru simţurile 
omenești. 


Am lărgit încet rana de la suprafaţă cu un scalpel, 
am introdus repede un forceps cu brațele lungi în 
rană şi pe urmă am extras uşor, dar ferm o aşchie 
din lemn, lungă de aproape opt centimetri, 
acoperită cu sânge și puroi. 


—N-a fost rău deloc, Bouton, am exclamat, 
plecându-mi capul admirativ spre câine. 


Limba lui lungă şi rozalie s-a legănat fericită şi 
nările negre m-au adulmecat. 


— Da, este pricepută, a spus maica Hildegarde şi de 
această dată nu mai exista nicio îndoială cu cine 
vorbea, Bouton fiind mascul. 


Bouton s-a aplecat în faţă şi mi-a mirosit politicos 
mâna, apoi mi-a lins o dată monturile degetelor în 
aprecierea reciprocă a unui confrate. Mi-am 
reprimat impulsul de a-mi șterge palma de rochie. 


— Uimitor, am exclamat sincer. 


— Da, a răspuns maica Hildegarde relaxată, dar cu 
o notă evidentă de mândrie în glas. Se pricepe 
foarte bine să localizeze și tumorile de sub piele. 
Şi deşi nu întotdeauna pot ghici ce găseşte în 
mirosurile din respirație şi urină, latră cu un 

anumit ton, care indică fără greş prezenţa unui 
deranjament la stomac. 


În aceste circumstanţe, nu aveam niciun motiv să 
mă îndoiesc de asta. M-am înclinat înaintea 
nasului lui Bouton și am luat în mâna un flacon de 
pudră de sunătoare pentru a trata infecția. 


— Mulţumesc pentru ajutor, Bouton. Poţi lucra cu 
mine oricând. 


— Foarte amabil din partea dumitale, a spus maica 
Hildegarde dezvelindu-şi o clipă dinții puternici. 
Multi dintre doctorii şi chirurgii care lucrează aici 
sunt mai puţin înclinați să profite de talentele lui. 


— A... păi... 


Nu doream să compromit reputația nimănui, însă o 
privire aruncată în celălalt capăt al salonului spre 
monsicur Voleru trebuie să fi fost grăitoare. Maica 
Hildegarde a început să râdă. 


— Trebuie să profităm de toate ajutoarele pe care ni 
le trimite Dumnezeu, deşi uneori mă întreb dacă 
nu cumva ni le trimite pentru a le feri de o 
primejdie mai mare în altă parte. Cu toate acestea, 
grupul nostru de doctori e mai bun decât nimic — 
chiar dacă nu cu mult mai bine. Dumneata însă — și 
dinţii s-au arătat din nou, amintindu-mi de un cal 
blând, de povară- eşti cu mult mai bine decât 
NIMIC, madame. 


— Vă mulțumesc! 


— Cu toate astea, mă întrebam, a continuat maica 
Hildegarde, urmărindu-mă cu privirea în timp ce 
aplicam o fașă cu alifie, de ce îngrijeşti doar 
pacienţii cu răni şi oase rupte? Îi eviţi pe cei cu 
bube, tuse şi febră, deşi de obicei les maîtresses se 
ocupă de asemenea chestiuni. Nu cred că am mai 


369 


văzut până acum o femeie chirurg. Les maîtresses 
erau vindecătoare amatoare, cele mai multe din ele 
venite din diverse sate, care se ocupau cu ceaiuri, 
poțiuni şi farmece. Les maîtresses sage-femme 
erau moașele, treapta cea mai de sus a profesiei în 
ceea ce priveşte vindecătorii. Multe dintre ele erau 
privite cu mai mult respect decât doctorii lcențiaţi 
şi erau mult mai agreate de pacienţii din clasele de 
Jos, căci erau probabil deopotrivă mai capabile şi 
mai puţin scumpe. 


Nu eram surprinsă că maica Hildegarde îmi 
observase obiceiurile; de multă vreme înţelesesem 
că foarte puţine lucruri care se petreceau la spital 
scăpau atenţiei maicii Hildegarde. 


— Nu este lipsă de interes, am asigurat-o. Doar că 
sunt însărcinată, deci nu mă pot expune la nimic 
contagios din cauza copilului. Oasele rupte nu sunt 
molipsitoare. 


-Uneori mă întreb dacă nu or fi şi astea 
molipsitoare, a comentat maica Hildegarde, 
aruncând o privire spre o targă pe care era adus un 
pacient. Săptămâna aceasta am avut un număr 
impresionant de oase rupte. Nu, nu te duce, a spus 
ea, făcându-mi semn să mă întorc. Sora Cecile se 
va ocupa de el. Te va chema dacă va fi nevoie. 


Ochii mici şi cenușii ai călugăriţei mă cântăreau cu 
o privire curioasă. 


— Vasăzică nu doar că faci parte din înalta 
societate, ci eşti şi însărcinată, dar soţul dumitale 
nu te ceartă că vii aici? Trebuie să fie un bărbat 
extraordinar. 


— Păi, e scoţian, am spus în loc de explicaţii, 


nedorind să intru în detalii privitoare la obiecțiile 
soțului meu. 

— Ah, scoțian! a înclinat maica Hildegarde din cap, 
binevoitor. Am înţeles. 


Patul s-a cutremurat lângă coapsa mea când 
Bouton a sărit jos şi a luat-o la pas spre ușă. 


— Miroase un străin, mi-a explicat maica 
Hildegarde. Bouton îl asistă pe portar la fel ca și 
pe doctori; cu la fel de puţină recunoştinţă pentru 
eforturile sale, mă tem. 


Lătrături energice şi o voce ridicată de spaimă s-au 
făcut auzite prin uşile duble de la intrare. 


— Ah, e Părintele Balmain din nou. Dumnezeule, 
de ce nu înţelege omul ăsta că trebuie să stea 
locului și să îl lase pe Bouton să îl miroase? 


Maica Hildegarde a plecat în grabă în ajutorul 
companionului său, întorcându-se în ultimul 
moment pentru a-mi trimite un zâmbet frumos: 


— L-aş putea trimite pe Bouton la dumneata să te 
asiste, madame, în timp ce eu mă îngrijesc de 
Părintele Balmain? Deşi e fără îndoială un sfânt, îi 
lipseşte cu desăvârșire aprecierea pentru munca 
unui artist. 


S-a îndreptat spre ieşire cu pasul ei lung şi relaxat, 
iar eu, luându-mi rămas-bun de la căruţaș, m-am 
întors la sora Cecile și la ultimul ei caz. 


Jamie stătea întins pe covorul din salon când m-am 
întors acasă, cu un băieţel așezat cu picioarele 
încrucişate pe podea, lângă el. Jamie ţinea un 
bilboquet cu o mână şi pe cealaltă o ţinea peste un 
ochi. 


— Sigur că pot, spunea el. Și cu ochii închiși, 
priveşte. 

Acoperindu-şi ochiul, a înfipt un deget în 
bilboquet şi a scuturat cupa din fildeş. Mingea 
legată cu sfoară a sărit din locaşul ei şi a zburat 
într-un arc, apoi a căzut parcă ghidată de un radar, 
aterizând înapoi în cupă ca şi cum ar fi ştiut unde îi 
e locul. 


— Vezi? a spus el, luându-și palma de pe ochi. 
S-a ridicat şi i-a întins băiatului cupa. 
— Ia, încearcă şi tu. 


A rânjit spre mine și a strecurat o mână pe sub 
poala rochiei mele, atingându-mi fin glezna 
îmbrăcată în mătase verde în semn de bun venit. 


— Vă distraţi? am întrebat. 


—Incă nu, a răspuns el, strângându-mi uşor 
piciorul. Te aşteptam, englezoaico. 


Degetele lungi şi calde s-au lipit de glezna mea şi 
au alunecat mai sus, mângâindu-mi jucăuş curba 
coapsei, în vreme ce o pereche de ochi albaştri și 
limpezi s-au ridicat spre mine, întruchipând 
inocenţa. O dâră de noroi uscat îi brăzda un obraz 
într-o parte şi pe cămașa şi kiltul lui se vedeau 
stropi de murdărie. 


-Chiar aşa? am spus, încercând să îmi retrag 
discret piciorul din strânsoare. Aş fi crezut că 
micul tău tovarăş de joacă e compania perfectă 
pentru seara aceasta. 


Neînţelegând o iotă din engleza în care avea loc 
acest schimb de replici, băieţelul îi ignora, 
concentrat să încerce mânuirea bilboquet-ului cu 
un ochi închis. După ce primele două încercări au 
eşuat, a deschis şi celălalt ochi, ţintuind cu privirea 
jucăria, parcă provocând-o să îndrăznească să nu 

se supună voinței lui. A închis din nou un ochi, 
însă nu complet; a rămas uşor întredeschis, 
sclhpind alert pe sub genele dese şi întunecate. 


Jamie a plescăit din limbă dezaprobator şi ochiul s- 
a închis ferm într-o clipită. 


— Hei, Fergus, fără potlogării, dacă nu ţi-e cu 
bănat, a spus el. Cinstea-i cinste. 


Băiatul evident a prins ideea, chiar dacă nu a 
înțeles cuvintele; a zâmbit, prins cu mâţa-n sac, 
dezvelind o pereche de dinți perfecţi, mari, albi şi 
schpitori, pătrați ca ai unei veveriţe. 


Mâna lui Jamie mi-a tras piciorul pe nevăzute, 
forțându-mă să mă apropii mai mult de el, pentru a 
evita să mă împiedic în pantofii mei cu toc, din 
piele. 


— Ah, a spus el. Fergus aici de față e un băiat cu 
multe talente şi un tovarăș pe cinste pentru orele în 
care nu ai ce face și soția te-a părăsit şi te-a lăsat să 
îti faci de cap în oraşul depravat — degetele lungi s- 
au strâns delicat, atingându-mă în spatele 
genunchiului şi gâdilându-mă sugestiv —, însă nu e 
bun ca partener pentru o anumită activitate, la care 
mă gândesc eu. 


— Fergus? am întrebat, privindu-l pe băiat şi 
încercând să ignor ce se petrecea sub fusta mea. 


Băiatul avea nouă sau zece ani, însă era micut 
pentru vârsta lui şi cu nişte oase delicate, ca ale 
unei nevăstuici. Îmbrăcat în haine curate și uzate, 
cu câteva numere mai mari, era de asemenea tipic 
francez, cu pielea pământie și palidă şi ochii 
întunecaţi ai unui copil de pe străzile Parisului. 


— Păi, adevăratul lui nume e Claudel, dar am 
hotărât că nu suna foarte masculin, aşadar o să-l 


373 


strigăm Fergus. Un nume potrivit unui luptător. 


Auzindu-se strigat pe nume, băiatul a ridicat 
privirea şi mi-a zâmbit timid. 


— Dumneai este madame, i-a explicat Jamie 

băiatului, gesticulând spre mine cu mâna liberă. Ii 
> 

poţi spune „Doamnă“. Nu cred că poate pronunţa 

„Broch Tuarach“, a adăugat el privindu-mă, nici 

măcar Fraser nu cred că poate. 


— Doamnă este bine, am spus, zâmbind. 


Mi-am scuturat piciorul ceva mai tare, încercând 
să mă eliberez din strânsoarea de lipitoare. 


— Dar... de ce, mă rog? 
— Cum adică de ce? Oh, de ce Fergus, vrei să spui? 
— Da, asta vreau să spun. 


Nu ştiam cât va putea înainte brațul său, însă 
palma 1 se strecura încet în sus, pe spatele pulpei 
mele. 


— Jamie ia-ţi mâna de pe mine în secunda asta! 


Degetele s-au mutat într-o parte şi mi-au desfăcut 
abil panglica de la dres. Acesta mi-a alunecat în jos 
pe picior, căzând într-o grămăjoară în jurul gleznei 
mele. 

— Bestie ce eşti! 

Am dat să-l lovesc, dar s-a ferit, râzând. 


— Ah, sunt bestie! Ce fel de bestie? 


— O Javră sălbatică! i-am strigat, încercând să mă 
aplec în față să îmi ridic jartiera fără să cad în nas. 

Băieţelul Fergus, după ce ne aruncase o privire 
scurtă şi lipsită de curiozitate, îşi reluase 
încercările cu bi/boguet-ul. 


— Cât despre flăcău, a continuat el vesel, Fergus 
este acum în slujba mea. 


— Să facă ce? am întrebat. Avem deja un băiat care 
curăță cuțitele şi cizmele și un ajutor de grăjdar. 


— Da, e adevărat, a încuviinţat Jamie din cap. Dar 
nu avem un hoț de buzunare. Sau mai bine spus, 
nu aveam; avem acum. 


Am tras aer în piept şi am expirat încet. 


— Inţeleg. Presupun că ar fi prostesc din partea mea 
să întreb de ce anume avem noi nevoie să adăugăm 
la personalul casei noastre un hoţ de buzunare? 


— Pentru a fura scrisori, englezoaico, a răspuns 
Jamie calm. 


— Ah, am rostit, începând să înțeleg unde voia să 
ajungă. 


— Nu pot obţine nimic inteligent de la Înălţimea Sa; 
când e cu mine, nu face altceva decât să suspine 
după Louise de La Tour sau să scrâşnească din 
dinți și să blesteme pentru că s-au certat din nou. 
În ambele cazuri, tot ce vrea să facă este să se 
îmbete cât mai repede posibil. Mar îşi pierde şi 
ultima brumă de răbdare cu el, căci e când arogant, 
când botos. Nici de la Sheridan nu pot scoate 
NIMIC. 


Contele de Mar era cel mai respectat dintre 
iacobiţii scoțieni exilați în Paris. Un bărbat a cărui 
strălucită şi îndelungată vigoare abia începea acum 
să facă loc vârstei înaintate, fusese principalul 
susținător al regelui James în răscoala înăbuşită 

din 1715, şi îl urmase pe regele său în exil după 
înfrângerea de la Sheriffsmuir. 


ÎI cunoscusem pe conte şi îmi plăcuse; un bărbat în 
vârstă, curtenitor, cu o personalitate dreaptă 
precum coloana sa vertebrală. Acum făcea tot ce 
putea — cu puţine rezultate, se părea — pentru fiul 
stăpânului său. Îl întâlnisem şi pe Thomas 
Sheridan; tutorele prințului — un bărbat în vârstă 
care se ocupa de corespondenţa Înălțimii Sale, 
traducând nervozitatea şi greșelile de exprimare 
într-o franceză şi engleză manierată. M-am așezat 
şi mi-am ridicat dresul. Fergus, după toate 
aparențele obişnuit să vadă picioare de femei, m-a 
ignorat cu totul, concentrându-se încruntat pe 
bilboquet. 


— Scrisori, englezoaico, a spus el. Am nevoie de 
scrisori. Scrisori de la Roma, sigilate cu blazonul 
familiei Stuart. Scrisori din Franța, scrisori din 
Anglia, scrisori din Spania. Le putem obține fie 
din casa prinţului — Fergus poate merge cu mine, 
ca paj—, fie de la mesagerul papal care le aduce; 
asta ar fi cel mai bine, căci am avea informația în 
avans. Aşadar, am ajuns la o înțelegere, a spus 
Jamie, înclinând fruntea spre noul său servitor. 
Fergus își va da toată silința pentru a obține 
lucrurile de care am nevoie şi eu îi voi da în 
schimb haine, mâncare, adăpost şi treizeci de 
ludovici de argint pe an. Dacă e prins în timp ce 
îmi face servicii, voi face tot posibilul să îl 
răscumpăr. Dacă nu pot face nimic și își pierde o 
mână sau o ureche, atunci îl voi păstra în serviciul 
meu pentru tot restul vieții lui, căci nu va mai fi 
capabil să își continue profesia. lar dacă e 
spânzurat, atunci eu mă angajez să îi port slujbele 
pentru iertarea păcatelor vreme de un an. Cred că e 
echitabil, nu? 


Am simţit un fior rece străbătându-mi șira spinării. 

— Iisuse Hristoase, Jamie, a fost tot ce am putut 
spune. 


Jamie a scuturat din cap şi a întins o mână după 
bilboquet. 


-Nu rugăciuni adresate Dumnezeului nostru, 
englezoaico, ci Sfântului Dismas. Patronul hoților 
şi al trădătorilor. 


Jamie s-a întins şi a luat bilboquet-ul din mâna 
băiatului. Şi-a răsucit scurt încheietura mâinii şi 
mingea din fildeş s-a ridicat descriind un semicerc 
perfect, apoi a coborât în cupă, după cum era de 
aşteptat. 


— Înţeleg, am spus. 


L-am privit pe noul nostru servitor cu interes în 
vreme ce lua jucăria pe care i-a oferit-o Jamie și a 
început din nou să se lupte cu ea, ochii întunecaţi 
sclipind de concentrare. 


— Unde l-ai găsit? am întrebat, curioasă. 

— Într-un bordel. 

— Ah, desigur, am spus. Aşa, ca să fiu sigură, am 
spus, studiind dâra de mudărie de pe obraz şi de pe 


haine, erai acolo în vizită dintr-un motiv bine 
întemeiat, nu-i aşa? 


— O, da, a admis el. 
S-a lăsat pe spate, cu braţele încolăcite în jurul 
genunchilor, rânjind în vreme ce mă privea 


aranjându-mi jartiera. 


— Credeam că ai prefera să fiu găsit într-un astfel 
de stabiliment, decât pe o alee întunecată, cu ţeasta 
zdrobită. 

Am văzut că privirea lui Fergus era concentrată 
într-un punct dincolo de bilboquet, unde, pe o 
masă lângă perete, se afla o tavă cu prăjituri 
glazurate. O limbă mică şi ascuţită a trecut peste 
buza de jos. 


— Cred că protejatului tău îi e foame, am remarcat. 
Ce-ar fi să îi dai ceva de mâncare și pe urmă să îmi 
povesteşti ce naiba s-a întâmplat în după-amiaza 
asta? 


— Păi, mă îndreptam spre docuri, a început el, 
ridicându-se ascultător în picioare, tocmai 
trecusem de Rue Eglantine, când am început să 
simt furnicături în ceafă. 


Jamie Fraser își petrecuse doi ani în armata 
franceză, luptase și furase alături de o bandă de 
„bărbaţi fără căpătâi“, apoi fusese vânat ca un 
proscris prin mlaștinile și munții ţării de baştină. 
După toate acestea, căpătase o sensibilitate 
deosebită la senzația când cineva îl urmărea. 


Nu ar fi putut spune dacă era sunetul unui pas, 
prea aproape în spatele său, ori vederea unei 
umbre care nu ar fi trebuit să se afle acolo sau ceva 
mai puţin tangibil — sau poate mireasma unui rău 
care plutea în aer—, însă învățase că fiorul de 
alarmă de pe puful de la ceafă era ceva care nu 
trebuie ignorat dacă ţinea la viaţa lui. 


Supunându-se prompt poruncilor vertebrelor sale 
cervicale, la următorul colţ a luat-o spre stânga în 
loc de dreapta, s-a întors în jurul tarabei unui 
vânzător de melci de mare, a tăiat-o printre o roabă 
plină cu budinci aburinde și o alta cu dovlecei 
proaspeţi şi a intrat într-o mică băcănie. 


Lipit de peretele din apropierea intrării, a aruncat o 


privire afară printr-o perdea de carcase de rață. O 
clipă mai târziu, doi bărbați au intrat în stradă, 

păşind unul lângă celălalt și aruncând priviri repezi 
dintr-o parte în cealaltă. 


Fiecare om al muncii din Paris purta cu sine 
însemnele profesiei practicate şi nu a durat mult 
până când aroma de apă sărată a putut fi simțită la 
cei doi. Dacă mica verigă de aur din urechea 
bărbatului mai scund nu fusese un indiciu 
suficient, nuanța arămie, profundă a chipurilor lor 
ar fi sugerat în mod cert că cei doi erau marinari de 
cursă lungă. 


Obişnuiţi cu spațiile înghesuite ale vaselor și ale 
tavernelor de pe chei, marinarii rareori mergeau în 
linie dreaptă. Aceştia doi se strecurau prin aleea 
aglomerată precum ţiparii printre stânci, cu ochii 
sclhpind pe lângă cerşetori, servitoare, gospodine, 
negustori; lupi de mare cântărind potențiala pradă. 


-—l-am lăsat să treacă de băcănie, mi-a explicat 
Jamie, şi eram pe punctul de a ieşi şi a mă întoarce 
în direcția opusă, când l-am văzut pe un altul de-al 
lor la intrarea pe alee. 


Acest bărbat purta aceeaşi uniformă ca şi ceilalți 
doi; părul acoperit cu grăsime, un cuțit de pescar 
într-o parte şi o ţepuşă marinărească, lungă cât un 
antebraţ, vârâtă la cingătoare. Scund şi îndesat, 
bărbatul stătea nemișcat în capătul aleii, țeapăn 
împotriva valurilor de comercianţi care se loveau 
de el când intrau prin pasajul strâmt. Era limpede 
că fusese lăsat de strajă, în vreme ce tovarășii lui 
testau terenul. 


— Aşadar, m-am trezit întrebându-mă cum ar fi cel 
mai bine să procedez, a spus Jamie, scărpinându-și 
nasul. Acolo unde mă aflam eram destul de în 
siguranță, însă băcănia nu avea ieşire prin spate şi 
în secunda în care aş fi pășit pe uşă, aş fi fost 
văzut. 

A privit în jos gânditor, netezindu-și stofa purpurie 
a kiltului peste coapsă. Un uriaş barbar, roșcovan 
avea să iasă în evidenţă, indiferent cât de densă era 
mulțimea. 


— Deci ce ai făcut? am întrebat. 


Fergus, ignorând conversaţia noastră, își burduşea 
metodic buzunarele cu prăjituri, oprindu-se din 
când în când să mai muște în grabă câte o gură. 
Jamie m-a observat uitându-mă spre băiat şi a 
ridicat din umeri. 


— Până acum nu a ştiut când va fi următoarea masă, 
l-a scuzat el. Lasă-l în pace. 


— Prea bine, am spus. Dar continuă... ce ai făcut 
mai departe? 


— Am cumpărat un cârnat, a răspuns el prompt. 


Un Dunedin, mai precis. Făcut din carne 
condimentată de rață, porc şi vânat, fiert, umplut şi 
uscat la soare, un cârnat Dunedin măsura o 
jumătate de metru de la un capăt la celălalt şi era 
tare ca o pingea. 


-Nu puteam păşi afară cu sabia trasă, mi-a 
explicat Jamie, dar nici nu mă încânta ideea de a 
trece pe lângă individul din capătul aleii fără un 
spate acoperit şi cu mâinile goale. 


Purtând cârnatul în faţă ca pe o puşcă şi ținând 
precaut sub supraveghere mulțimea care trecea, 
Jamie ieşise îndrăzneţ pe alee, îndreptându-se spre 
tipul care păzea intrarea. 


Bărbatul îi întâlnise privirea destul de calm, fără a 
da vreun semn de intenţii necurate. Poate că Jamie 
s-ar fi gândit că presimtirile lui inițiale fuseseră 
greşite, dacă nu i-ar fi zărit privirea fugind iute 

spre ceva aflat în spatele lui Jamie. Ascultându-şi 
instinctele care îl ținuseră până atunci în viaţă, 
Jamie se aruncase în față, răsturnându-l pe bărbat 
la pământ şi alunecând pe burtă peste pietricelele 
murdare ale caldarâmului. 


Mulțimea s-a retras din calea lui scoțând strigăte 
speriate şi Jamie s-a rostogolit pe picioare la timp 
pentru a vedea pumnalul aruncat, care nu-și 
nimerise ținta, înfigându-se şi trepidând în 
scândurile unei gherete de panglici. 


— Dacă mai avusesem vreo îndoială că pe mine mă 
doreau, acum aceasta era complet spulberată, a 
remarcat el cu o voce seacă. 


Ținând încă în mâini cârnatul, s-a folosit de el ca 
să-şi pocnească cu putere atacatorul peste față. 


-Cred că i-am spart nasul, a spus el gânditor. 
Oricum, s-a dat îndărăt şi eu am ţâşnit pe lângă el 
şi am luat-o la fugă, pe Rue Pelletier. 


Locuitorii străzii s-au împrăștiat din calea lui 
precum gâştele, speriaţi la vederea unui scoțian 
dezlănțuit, cu fustele învolburându-i-se în jurul 
genunchilor încordați. Jamie nu s-a oprit să 
privească în spate; din strigătele trecătorilor 
indignati îşi dădea seama că atacatorii erau încă pe 
urmele sale. 


Această parte a orașului era arareori patrulată de 
Garda regelui şi mulțimea în sine nu oferea mare 
protecție în afară de o simplă obstrucționare care îi 
putea încetini pe urmăritori. Probabil că nimeni nu 
avea să se bage într-o încăierare pentru a apăra un 
străin. 


— Din Rue Palletier nu iese nicio alee. Aveam 
nevoie măcar să ajung într-un loc unde să îmi pot 
scoate sabia şi să am un zid în spate, mi-a explicat 

Jamie. Așadar împingeam uşile pe măsură ce 
treceam pe lângă ele până când am nimerit una 
deschisă. 


Intrând într-un coridor întunecat, trecând pe lângă 
un portar prea uluit pentru a reacționa şi printr-o 
draperie atârnândă, Jamie nimerise în centrul unei 
camere largi şi bine luminate şi se oprise țintuit 
locului în mijlocul salonului unei anume madame 
Elise, cu parfumul greu invadându-i nările. 


— Aha, am spus, muşcându-mi buza. Sper că nu ți- 
ai scos sabia acolo. 


Jamie a mijit ochii spre mine, însă nu s-a deranjat 
să îmi răspundă imediat. 


— Las în seama ta, englezoaico, a spus el fără umor, 
să îţi imaginez cum e să pici pe neașteptate în 
mijlocul unui bordel, în posesia unui cârnat foarte 
lung. 


Imaginaţia mea s-a achitat remarcabil de sarcină și 
am izbucnit în râs. 


— Doamne, cât mi-ar fi plăcut să te văd! am spus. 


— Slavă Domnului că nu m-ai văzut! a răspuns el 
înflăcărat. 


O roşeaţă aprinsă îi lumina obrajii. 


Ignorând remarcile doamnelor fascinate, Jamie îşi 
croise drum stânjenit prin ceea ce a descris, 
scuturându-se înfiorat, drept „ o încâlceală de 
membre despuiate“ până când îl zărise pe Fergus 
rezemând un perete şi privind spre instrus cu ochii 
căscaţi de uimire. 


Profitând de această manifestare neașteptată de 
masculinitate, Jamie îl apucase pe băiat de umăr și 

îl implorase disperat să îi arate fără întârziere cea 
mai apropiată ieşire. 


— Auzeam vacarmul care se iscase pe coridor, a 
explicat, şi ştiam că vin după mine. Nu voiam să 
fiu nevoit să mă lupt pentru viaţa mea cu o 
grămadă de femei goale, care-mi stăteau în cale. 


— Inţeleg că perspectiva te-ar putea speria, am 
încuviinţat, muşcându-mi buza de sus. Dar 
evident, Fergus te-a salvat. 


— Aşa-i. Dragul de flăcău nu a ezitat o clipă. „Pe 
aici, monsieur!“ mi-a spus şi am urcat împreună pe 
o scară, am trecut printr-o cameră, am sărit printr-o 
fereastră pe acoperiş şi duşi am fost amândoi, a 
continuat el aruncând o privire mândră spre noul 
său angajat. 


— Ştii, am remarcat eu, unele neveste nu ar crede o 
poveste ca asta. 


Ochii lui Jamie s-au căscat de uimire. 
— N-ar crede? Şi de ce, mă rog? 


— Poate pentru că nu sunt măritate cu tine, am 
răspuns eu serioasă. Mă bucur că ai scăpat cu 
virtutea neatinsă, dar pentru moment mă 
interesează mai mult indivizii care te-au fugărit în 
bordel. 


-Nu am prea avut timp să mă gândesc la ei în 
acele momente, a răspuns Jamie. Dar acum că am, 
tot nu pot spune cine erau sau de ce mă vânau. 


— Crezi că voiau să-ţi fure banii? 


Banii peşin din afacerea de vinuri erau plimbaţi 
între depozitul Fraser, Rue Tremoulins şi banca lui 
Jared într-un seif sub pază strictă. Cu toate acestea, 

Jamie sărea în ochi în mulţimea din apropierea 
docurilor și era fără îndoială cunoscut drept un 
negustor străin bogat... sau mă rog, bogat în 
contrast cu cei mai mulți dintre locuitorii acelui 
cartier. 


Jamie a clătinat din cap, scuturându-se de 
bucăţelele de noroi uscat care 1 se prinseseră de 
partea din faţă a cămăşii. 


— Ar putea fi, cred. Dar nu au încercat să mă 
acosteze; ei aveau de gând să mă omoare direct. 


Tonul său era destul de degajat, însă am simţit că 
mi se înmoaie genunchii și m-am lăsat să cad pe 
sofa. Mi-am lins buzele, deodată uscate. 


— Cine... cine crezi...? 


A ridicat din umeri, încruntându-se în vreme ce a 
luat pe deget un strop de glazură de pe farfurie şi l- 
a lins. 


— Singurul la care mă pot gândi că m-a ameninţat 
este contele Saint Germain. Dar nu ştiu ce ar 
câştiga dacă ar pune pe cineva să mă omoare. 


— A1 spus că e rivalul de afaceri al lui Jared. 


— Ah, da. Însă pe conte nu îl interesează vinurile 
din Germania şi nu îl văd deranjându-se să mă 
omoare doar ca să îi strice lui Jared noua afacere, 
forțându-l să se întoarcă în Paris. Pare cam 
exagerat, a spus el rece, chiar şi pentru un om cu 
temperamentul contelui. 


— Păi, crezi că.... 


Ideea îmi dădea o senzație uşoară de greață și am 
înghițit de două ori înainte de a continua. 

— Crezi că ar fi putut fi... răzbunare? Pentru faptul 
că s-a ordonat arderea vasului Patagonia? 


Jamie a scuturat din cap, nedumerit. 


— E o posibilitate, însă a trecut cam mult de atunci. 
Şi la o adică, de ce să mă omoare pe mine, a 
adăugat el. Pentru că tu l-ai enervat, englezoaico. 
De ce nu te-ar omori pe tine, dacă doreşte 
răzbunare? 


Senzaţia de greață s-a înrăutățit puţin. 


— De ce trebuie să fii atât de cinic de logic? am 
spus. 


A văzut expresia de pe chipul meu şi a zâmbit 
deodată,  înconjurându-mă cu braţul, să mă 
liniştească. 


—Nu, mo duinne. Contele are un temperament 
vucanic, însă nu îl văd să se deranjeze şi să 
cheltuie bani ca să ne ucidă, doar aşa, din 
răzbunare. Dacă asta i-ar aduce vasul înapoi, 
atunci da, a adăugat el, dar în situația de față, cred 
că nu ar arunca banii degeaba ca să angajeze niște 
asasini, după ce a pierdut deja o avere. 


M-a bătut uşor pe umăr şi s-a ridicat. 


— Nu, cred că la urmelor a fost doar o încercare de 
tâlhărie. Nu te mai gândi la asta. De acum înainte 
îl voi lua pe Murtagh cu mine la docuri, ca să stau 
mai liniștit. 


S-a întins şi a scuturat ultimele firimituri de 
murdărie de pe kilt. 


— Sunt decent să cinez așa? a întrebat, privind critic 
în jos, spre piept. Trebuie să fie aproape gata. 

— Ce trebuie să fie gata? 


A deschis uşa şi o aromă bogată și condimentată a 
năvălit îndată din salonul de masă de dedesubt. 


— Păi, cârnatul, bineînţeles, a spus el, aruncându- 


mi un zâmbet larg peste umăr. Doar nu credeai că 
l-am aruncat la câini! 

13 


LUCRURI CARE NU SUNT CE PAR A FI 


„Frunze de agrișă, trei mâini într-un decoct, lăsat 

3 > 
peste noapte, scurs peste o jumătate de mănunchi 
de spânz negru.“ 


Am așezat lista cu ingredientele pe masa 
ornamentată ca şi cum ar fi fost ușor alunecoasă la 
atingere. 


-0O am de la madame Rouleaux. Dar chiar și 
dumneaei, care se pricepe cel mai bine să facă 
avorturi, spune că e primejdios. Louise, eşti sigură 
că vrei să faci asta? 


Faţa ei rotundă era congestionată şi buza de jos, 
groasă, îi tremura din când în când. 


— Păi, am de ales? 
A ridicat reţeta pentru licoarea cauzatoare de 
avorturi şi a rămas cu privirea aţintită spre ea, într- 


o fascinație plină de repulsie. 


— Spânz negru, a rostit ea, cutremurându-se. Până 
şi numele sună a piază rea! 


— Păi, e o porcărie nenorocită, am răspuns fără 
menajamente. Te va face să te simţi ca şi cum ti-ar 

ieşi maţele pe afară. Dar s-ar putea să iasă şi 
copilul. Nu întotdeauna funcționează. 


Mi-am amintit de avertismentul maestrului 
Raymond — „E primejdios să aștepți prea mult.“ — 
şi m-am întrebat cât de avansată era sarcina ei. Cu 
siguranță nu mai mult de şase săptămâni sau cam 
așa; îmi spusese în clipa în care începuse să 
bănuiască. 


A ridicat privirea speriată spre mine, cu ochii 
înroşiţi. 


— Ai folosit-o şi dumneata? 


— Nu, Doamne-ferește! m-am speriat eu însămi de 
vehemenţa exclamaţiei mele și am tras adânc aer 
în piept. Nu. Însă am văzut femei care o făcuseră, 
la L’Hôpital des Anges. 


Femeile care făceau avorturi — sau făcătoarele de 
îngeri — cele mai multe dintre ele o făceau în 
intimitatea locuinţelor propriilor cliente. Operaţiile 
care reușeau nu erau cele care ajungeau la spital. 
Mi-am aşezat propria palmă pe abdomen, parcă 
pentru a-l proteja pe ocupantul ei cel lipsit de 
apărare. Louise a observat gestul meu şi s-a lăsat 
să cadă pe sofa, sprijinindu-și capul în mâini. 


— Of, mai bine aş muri! a gemut ea. De ce, de ce nu 
pot fi și eu la fel de norocoasă ca dumneata... să 
port copilul soţului meu pe care să îl iubesc? 


Şi-a prins burta durdulie cu ambele mâini, 
tintuind-o cu privirea, parcă aşteptând copilul să se 
iţească printre degetele ei. 


Existau câteva răspunsuri la această întrebare a ei, 
însă nu cred că voia cu adevărat să audă niciunul 
dintre ele. Am tras adânc aer în piept şi m-am 

aşezat lângă ea, bătând-o uşor cu palma pe umărul 
îmbrăcat în damasc, tresăltând trist. 


— Louise, am spus. Tu doreşti acest copil? 
Louise a ridicat fruntea şi m-a privit uluită. 


— Bineînţeles că mi-l doresc! a exclamat. E al lui... 
al lui Charles! E... 


Chipul i s-a schimonosit şi a aplecat din nou capul 
peste mâinile cu care îşi ținea strâns burta. 


— E al meu, a suspinat ea. 
După o vreme, şi-a ridicat chipul ud de lacrimi și 
cu o încercare jalnică de a se aduna, şi-a şters 


nasul cu o mânecă lungă. 


— Dar nu îmi ajută cu nimic, a spus ea. Dacă eu 
nu... 


A aruncat o privire spre rețeta de pe masă şi a 
înghițit un nod din gât. 


— Atunci Jules o să divorţeze de mine; o să mă 
alunge de acasă. O să fie un scandal monstru. Aș 
putea fi excomunicată! Nici măcar părintele n-o să 
mă poată proteja. 


— Da, am spus. Dar... 
Am ezitat, apoi am lăsat deoparte precauţia. 


— Există vreo şansă ca Jules să poată fi convins că 
acest copil este al lui? am întrebat direct. 


Pentru o clipă, m-a privit prostește. Imi venea să o 
scutur. 


— Nu văd cum, dacă nu... ah! 

Dumirindu-se, a îndreptat privirea spre mine, 
oripilată. 


— Adică să mă culc cu Jules? Dar Charles ar fi 
furios! 


— Charles nu e gravid! am mârâit eu printre dinţi. 
— Păi, dar el e... adică... n-aş putea! 


Groaza din privirea ei se estompa însă, fiind încet 
înlocuită de realizarea crescândă a unei posibilităţi. 
Eu nu voiam să o presez; cu toate acestea, nici nu 
vedeam un motiv întemeiat pentru a-și risca viaţa 
de dragul mândriei lui Charles Stuart. 


-Crezi că Charles ar dori să îți pui viaţa în 
pericol? am spus. Că tot veni vorba... el ştie 
despre copil? 


Louise a încuviințat din cap, cu buzele uşor 
întredeschise în vreme ce se gândea, cu palmele 
încă strâns lipite de burtă. 


-—Da. De asta ne-am şi certat data trecută, s-a 
smiorcăit ea. Era furios; a spus că e numai vina 
mea, că ar fi trebuit să aştept până când ar fi 
revendicat tronul tatălui său. Apoi, într-o bună zi, 
ar fi rege şi ar putea veni să mă ia departe de Jules 
şi Papa mi-ar anula căsătoria și fiii săi ar putea fi 
moştenitori ai Angliei şi ai Scoției... 


S-a lăsat din nou copleşită, smiorcăindu-se și 
bocind incoerent în faldurile rochiei. Mi-am dat 


ochii peste cap, exasperată. 


— Ah, mai taci din gură, Louise! m-am repezit la 
ca. 


A fost suficient de şocată încât să înceteze a se 
miorlăi, cel puţin pe moment, și am profitat de 

această clipă de tăcere pentru a insista cu planul 
meu. 


— Uite, am spus, cât mai convingător posibil, nu 
cred că Charles ar dori ca tu să îi sacrifici fiul, nu-i 
așa? Legitim sau nu. 


De fapt, eram mai degrabă de părere că Charles ar 
prefera orice pas care i-ar înlătura obstacolul din 
cale, indiferent de efectele pe care le-ar avea 
asupra lui Louis ori ale presupusei sale progenituri. 
Pe de altă parte, prinţul avea un filon puternic de 
romantism, poate ar putea fi convins să vadă 
această situație ca pe un obstacol temporar, 
întâmpinat adesea de monarhii exilați. Desigur, 
ştiam că voi avea nevoie de ajutorul lui Jamie. Am 
făcut o grimasă gândindu-mă la ce avea să spună 
despre asta. 


— Păi... 


Louise şovăia, dorind cu disperare să fie convinsă. 
O clipă am avut o strângere de inimă pentru Jules, 
prințul de Rohan, însă imaginea unei tinere 
servitoare murind într-o agonie însângerată și 
prelungită pe o saltea de paie întinsă pe lespezile 
de piatră de pe coridorul de la L’ Hôpital des Anges 
îmi era încă brutal de proaspătă în memorie. 


Apusul era aproape când am părăsit reşedinţa 
familiei Rohan, târându-mi picioarele. Louise, 
palpitând de nervozitate, era sus în budoarul ei, 
camerista coafându-i părul şi îmbrăcând-o în cea 
mai îndrăzneață ținută înainte de a cobori la o cină 
privată cu soțul ei. Mă simţeam complet sleită de 
puteri şi speram că Jamie nu adusese pe nimeni 
acasă la cină; aveam şi eu nevoie de puţină 
intimitate. 


Nu adusese; când am intrat în birou, stătea aşezat 
la masa de scris, aplecat peste câteva coli umplute 

de un scris mărunt. 


— Crezi că „negustorul de blănuri“ se referă mai 
degrabă la Louis al Franţei sau la ministrul său 
Duverney? a întrebat el fără a-şi ridica privirea. 


— Bine, mulţumesc, dragule, şi tu ce mai faci? am 
spus. 


— Bine, a răspuns el absent. 


Şuviţele de păr rebele din vârful capului îi stăteau 
drept în sus; şi-a masat viguros scapul în vreme ce 
îl priveam, încruntându-se la hârtie. 


— Sunt convins că „croitorul din Vend6me“ trebuie 
să fie monsieur Geyer, a spus el, plimbându-şi 
degetul de-a lungul rândurilor scrisorii, şi 
„prietenul nostru comun“ — ăsta poate fi contele de 
Mar, dacă nu chiar trimisul papal. Cred că e 
contele, din restul depeşei, însă... 


-Ce Dumnezeu e asta? am întrebat privind peste 
umărul său şi am rămas cu gura căscată văzând 
semnătură din josul paginii. 


James Stuart, regele Angliei şi al Scoției, cu 
îndurarea lui Dumnezeu. 


— Isuse Hristoase! Vasăzică a funcționat! 
Răsucindu-mă pe călcâie, l-am zărit pe Fergus 
ghemuit pe un taburet în faţa focului, înfundându- 
şi de zor plăcinte pe gât. 


— Băiat cuminte, am spus, zâmbindu-i. 


A rânjit spre mine, cu obrajii umflați ca ai unei 
veverite cu tartă de castane. 


-Am obținut-o de la mesagerul papal, mi-a 
explicat Jamie, revenindu-și din gânduri suficient 


392 


de mult încât să realizeze că eram acolo. Fergus i-a 
sustras-o din desagă în timp ce omul servea cina 
într-o tavernă. ȘI îşi va petrece noaptea acolo, deci 
va trebui să i-o punem la loc înainte de ivirea 
zorilor. Floare la ureche, aşa-i Fergus? 


Băiatul a înghiţit și a încuviinţat din cap. 


— Aşa-i, milord. Doarme singur; se teme că nişte 
eventuali tovarăși de cameră i-ar putea fura 
conținutul desăgii, a spus el rânjind. A doua 
fereastră la stânga, deasupra grajdurilor, a precizat 
apoi, fluturându-şi mâna, degetele dibace și 
soioase întinzându-se după o altă bucată de tartă. 
O nimica toată, milord. 


Am avut deodată o vedenie cu mâna aceea cu oase 
fine ținută cu teamă pe un bloc de piatră, cu tăişul 
ascuțit al lamei unui călău ridicat deasupra 
încheieturi cioturoase. Am înghițit cu greu, când 
stomacul mi-a tresărit. Fergus purta o medalie 
mică, din cupru verzui, legată de o sfoară în jurul 
gâtului; portretul Sfântului Dismas, speram. 


— Păi, am spus, trăgând adânc aer în piept pentru a- 
mi recăpăta stăpânirea de sine, care e povestea cu 
negustorii de blănuri? 


Nu aveam suficient răgaz pentru o inspecţie pe 
îndelete. În cele din urmă, am făcut iute o copie 
fidelă a scrisorii și originalul a fost reîmpăturit cu 
grijă, iar sigiliul original, pus la loc cu ajutorul 
unei lame de cuțit încălzită la flacăra lumânării. 


Urmărind cu un ochi critic întreaga operaţiune, 
Fergus a scuturat din cap spre Jamie. 


— Ai talent, milord. Păcat că o mână ţi-e beteagă! 


Jamie a privit rece spre mâna sa dreaptă. Nu era 
chiar atât de rău; avea două degete uşor strâmbe și 

o cicatrice groasă 1 se întindea de-a lungul 
degetului mijlociu. Singura mare stricăciune era 
degetul inelar, care se ridica ţeapăn, a doua 
încheietură atât de rău strivită încât vindecarea îi 
prinsese două oase împreună. Mâna îi fusese 
strivită în Închisoarea Wentworth, în urmă cu mai 
puţin de patru luni, de Jack Randall. 


— Nu contează, a spus el zâmbind. 


Şi-a flexat mâna şi a agitat degetele jucăuș spre 
Fergus. 


— Oricum, lăboanţele mele sunt prea mari ca să-mi 
câştig traiul furând din buzunare. 


Îşi recăpătase uluitor de mult mobilitatea în degete, 
m-am gândit. Încă mai ducea cu el mingea moale 
din cârpe pe care i-o făcusem, strângând-o pe 
nevăzute de sute de ori într-o zi în vreme ce își 
vedea de treburi. Şi dacă oasele de legătură îl 
dureau, nu se plângea niciodată. 


— Atunci ia-ți picioarele la spinare, i-a spus lui 
Fergus. Du-te şi când te întorci viu şi nevătămat, 
vino la mine, ca să ştiu că nu ai picat în mâinile 
poliției ori ale cârciumarului. 


Fergus a strâmbat din nas dispreţuitor la auzul unei 
asemenea idei, însă a încuviinţat din cap, vârând 
scrisoarea cu grijă în interiorul pardesiului înainte 
de a se face nevăzut pe scara din dos ieşind în 
noaptea care îi era deopotrivă cadru natural și 
paznic. Jamie a rămas multă vreme privind în 
urma lui, apoi s-a întors spre mine. Pentru prima 
dată în acea seară mă vedea cu adevărat și a ridicat 
din sprâncene surprins. 


— Hristoase, englezoaico! Eşti albă precum cămașa 
mea. Te simţi bine? 

— Mi-e doar foame, i-am răspuns. 


A sunat îndată pentru cină şi am mâncat împreună 
în faţa şemineului în vreme ce i-am povestit despre 
Louise. Spre surpriza mea, deşi s-a încruntat 
auzind situația şi a bombănit în galeză remarci 
înțepătoare pe sub mustață la adresa lui Louise şi a 
lui Charles Stuart, a fost de acord cu soluția mea la 
problemă. 


— Am crezut că te vei înfuria, am spus, înfulecând 
o gură de cassoulet suculent cu o bucată de pâine. 


Fasolea caldă, aromată cu şuncă, mă alina, 
umplându-mă de un sentiment de confort liniștit. 
Afară era frig şi noapte şi vântul şfichiuitor şuiera, 
dar aici, alături de Jamie era cald şi linişte lângă 
foc. 


— Ah, ideea că Louise de La Tour îi va băga pe sub 
nas soțului copilul ei din flori? a spus el 
încruntându-se spre farfurie şi plimbându-și 
degetul în jurul marginii pentru a prinde și ultimii 
stropi de sos. Mă rog, nu agreez foarte mult ideea, 
îti spun sincer, englezoaico. E o scamatorie 
scârboasă pe care i-o faci unui bărbat, dar ce 
altceva să facă biata femeie proastă? 


A clătinat din cap, apoi a aruncat o privire spre 
biroul din celălalt colț al camerei şi a zâmbit 
strâmb. 


— În afară de asta, nu-s eu ăla care să le ţin teorie 
altora. Să furi şi să spionezi şi în general să încerci 
să sabotezi un bărbat pe care familia ta îl consideră 
rege? Nici mie nu mi-ar conveni ca altcineva să 
mă judece pe mine după faptele mele, englezoaico. 


— Tu ai un motiv al dracului de bine întemeiat! am 
obiectat. 

Jamie a ridicat din umeri. Lumina șemineului 
Jucându-i pe chip îi scobea obrajii şi-i arunca 
umbre sub ochi, făcându-l să pară mai bătrân decât 
era. De multe ori uitam că nu avea decât douăzeci 
şi patru de ani. 


— Da, în fine. Şi Louise de La Tour are un motiv, a 
spus el. Vrea să salveze o viață, eu vreau să salvez 
zece mii de vieţi. Dar oare asta mă scuză că risc 
viaţa micului Fergus... şi afacerea lui Jared... şi pe 
tine? 


A întors capul şi a zâmbit spre mine, lumina 
schpind pe nasul său lung şi drept, strălucind 
precum safirul în ochiul întors spre foc. 


—Nu, nu cred că îmi voi mai încărca conştiinţa 
deschizând scrisorile altcuiva, a spus el. S-ar putea 
ajunge la mult mai rău înainte de sfârşit, Claire, şi 
nu pot şti dinainte cât va suporta conştiinţa mea, 
cel mai bine e să nu o pun la încercare prea 
devreme. 


Nu mai era nimic de spus, totul era adevărat. Am 
întins braţul şi i-am pus o mână pe obraz. Şi-a pus 
propria lui mână peste a mea, cuibărind-o pentru o 
clipă, apoi şi-a întors capul şi mi-a sărutat uşor 
palma. 


— Aşa, a spus el trăgând adânc aer în piept şi 
revenind la problema noastră. Acum că am 
mâncat, ce zici, aruncăm o privire pe scrisoarea 
asta? 


Scrisoarea era codificată; era evident. Pentru a-i 
deruta pe posibilii interceptori, mi-a explicat 
Jamie. 


— Cine ar dori să intercepteze corespondenţa 


Înălţimii Sale, am întrebat. În afară de noi, se 
înțelege. 

Jamie a pufnit în râs, amuzat de naivitatea mea. 


— Aproape toată lumea, englezoaico. Spionii lui 
Louis, spionii lui Duverney, spionii lui Philip al 
Spaniei. Lorzii iacobiţi şi cei care cred că ar putea 
deveni iacobiţi, dacă bate vântul în direcția bună. 
Traficanţi de informaţii, care nu dau o ceapă 
degerată pe cine trăiește și cine moare în toată 
treaba asta. Papa însuşi; Sfântul Părinte îi susține 
pe Stuarzi în exil de cincizeci de ani... îmi 
imaginez că stă cu un ochi pe el. 


A bătut cu un deget copia pe care o făcusem la 
scrisoarea lui James către fiul său. 


— Sigiliul scrisorii ăsteia a fost desfăcut cam de trei 
ori înainte să 1-l desfac eu însumi, a spus el. 


— Inţeleg, am zis. Nici nu e de mirare că James îşi 
codează scrisorile. Crezi că poţi descifra ce scrie? 


Jamie a luat în mână colile, încruntându-se. 


— Nu ştiu; unele fragmente cred că pot fi descifrate. 
Alte porțiuni, habar n-am. Cred însă că pot desluşi 
ceva, dacă reuşesc să pun mâna pe alte scrisori pe 
care le-a trimis regele James. O să-l întreb pe 
Fergus dacă mă poate ajuta. 


A împăturit copia şi a aşezat-o cu grijă într-un 
sertar pe care l-a încuiat. 


— Nu poţi avea încredere în nimeni, englezoaico, 
mi-a explicat el văzând că fac ochii mari. Unii 
dintre servitorii noștri ar putea foarte uşor să fie 
spioni. 


A dat drumul cheiţei în buzunarul hainei și a întins 
braţul spre mine. 

Am luat lumânarea într-o mână și cu cealaltă l-am 
apucat de braţ şi ne-am întors spre scări. Restul 
casei era cufundat în beznă, servitorii — toți cu 
excepția lui Fergus-— dormind conştiincios. M-a 
trecut un fior pe şira spinării, realizând că unul sau 
mai mulți din cei care dormeau în tăcere în 
camerele de dedesubt sau de deasupra ar putea fi 
altceva decât păreau. 


-Nu îţi dă un sentiment de nervozitate? am 
întrebat în timp ce urcam scările. 


— Să nu pot avea niciodată încredere în nimeni? 
A râs uşor. 


— Păi, nu aş putea spune că nu am încredere în 
nimeni, englezoaico. Am încredere în tine şi în 
Murtagh, şi în sora mea, Jenny, şi în cumnatul 
meu, lan. În voi patru am încredere cu viaţa mea — 
de fapt, chiar am avut, şi nu o singură dată. 


M-am scuturat înfiorată în timp ce Jamie a tras 
deoparte draperiile patului mare. Focul fusese stins 
pentru noapte şi camera se răcea. 


— Patru oameni în care să ai încredere nu par deloc 
mulți, am spus, dezlegându-mi panglicile rochiei. 


Jamie şi-a scos cămaşa pe cap şi a aruncat-o pe un 
scaun. Cicatricile de pe spate îi străluceau argintiu 
în lumina slabă a cerului nopţii de afară. 


— Da, mă rog, a spus el degajat. Sunt cu patru mai 
mulți decât are Charles Stuart. 


Afară se auzea o pasăre cântând, deşi mai erau 
câteva ceasuri bune până la ivirea zorilor. O 
mierlă, exersându-și trilurile şi ariile iar şi iar, 
cocoţată pe un burlan de apă undeva în apropiere, 
învăluită în noapte. 

Mişcându-se somnoros, Jamie și-a frecat obrazul 
de pielea moale a subsoarei mele proaspăt epilate, 
apoi şi-a întors capul şi a depus un sărut moale în 
scobitura caldă, trimițând un mic fior delicios pe 
trup în Jos. 


—Mmm, a murmurat el, mângâindu-mă uşor pe 
coaste. Imi place când te înfiori aşa, englezoaico. 


— Aşa? am întrebat, plimbându-mi unghiile mâinii 
drepte molcom pe pielea spatelui său, care s-a 
făcut ca pielea de găină sub tachinarea atingerii. 


— Ah! 


-Ah şi la tine, deci, am răspuns moale, 
mângâindu-l din nou. 


— Mmmmm. 


Cu un geamăt senzual, s-a rostogolit pe o parte, 
trecându-și brațele în jurul meu, în vreme ce mă 
lpeam de el, savurând contactul neaşteptat al 
fiecărui centimetru de piele goală, faţă în faţă, din 
cap până în picioare. Era fierbinte ca un foc mocnit 
şi căldura lui îmi ajungea întreaga noapte pentru a 
se aprinde din nou dogoritor în frigul întunecat al 
zorilor. 


Buzele i s-au strâns blând în jurul sfârcului meu și 
am gemut, arcuindu-mă puţin pentru a-l încuraja să 
îl ia mai adânc în căldura gurii sale. Sânu mei 
deveneau mai plini şi mai sensibili pe zi ce trecea; 
sfârcurile mă dureau și mă furnicau uneori pe sub 
corsajul strâns al rochiilor mele, râvnind să fie 
supte. 


—O să îmi dai voie să fac asta mai târziu? a 
murmurat el, mușcându-mă moale. După ce naști 
şi sânii îți vor fi plini de lapte? O să mă hrănești şi 
pe mine, atunci, lângă inima ta? 

I-am prins obrajii şi i-am cuibărit la sânul meu, 
înfigându-mi adânc degetele în părul moale ca de 
copil care îi creștea des la ceafă. 


— Întotdeauna, am şoptit. 

MEDITAȚII DESPRE CARNE 


Fergus era mai mult decât priceput în profesia lui 
şi aproape în fiecare zi aducea o nouă selecție din 
corespondenţa Înălțimii Sale; uneori lucram de zor 
să copiez totul înainte de următoarea expediție a 
lui Fergus, când avea să pună la loc scrisorile 
sustrase, înainte de a șterpeli altele noi. 


Unele din acestea erau alte mostre de mesaje 
codate din partea regelui James aflat la Roma; 
Jamie punea deoparte copiile acestora pentru mai 
târziu, când avea să le studieze pe îndelete. Cea 
mai mare parte a corespondenţei era inofensivă — 
bilete de la prieteni din Italia, un număr tot mai 
mare de note de plată de la negustorii locali — lui 
Charles îi plăceau îmbrăcămintea luxoasă și 
încălțămintea fină-— şi câte un bilet răzleţ din 
partea iubitei sale, Louise de La Tour de Rohan. 
Acestea erau destul de ușor de reperat; dincolo de 
caligrafia minusculă și elegantă pe care o folosea, 
care făcea ca scrisorile ei să arate de parcă o 
vrăbiuţă lăsase urme pe coala de hârtie, Louise 
satura invariabil hârtia cu parfumul ei cu aromă de 
zambile. Jamie refuza cu îndârjire să citească 
aceste scrisori. 


— Nu voi citi scrisorile de dragoste ale omului, a 
spus el cu fermitate. Chiar şi un complotist trebuie 

să aibă puţin respect. 


A strănutat şi a băgat ultima scrisoare înapoi în 
buzunarul lui Fergus. 


— Oricum, a spus el ceva mai practic, Louise îți 
povesteşte totul. 


Era adevărat, Louise îmi devenise prietenă 
apropiată şi îşi petrecea aproape la fel de mult timp 
în salonul meu precum și-l petrecea singură, 
frângându-şi mâinile de dorul lui Charles, apoi 
uitându-l fascinată, pierdută în discuţii despre 
minunile sarcinii— ea nu suferea de greţuri 
matinale, fir-ar ea să fie! Așa aiurită cum era, îmi 
făcea mare plăcere compania ei; cu toate acestea 
era o mare ușurare să evadez la D’Hôpital des 
Anges în fiecare după-amiază. 


Deși erau slabe şansele ca Louise să pună vreodată 
piciorul în L’Hôpital des Anges, nu eram niciodată 
singură când mergeam acolo. Netulburată de prima 
ei experienţă la spital, Mary Hawkins şi-a făcut 
curaj să mă însoţească din nou. Dar în ciuda 
faptului că nu avea încă tăria să privească direct 
spre o plagă, se făcea utilă hrănind pacienţii cu 
terci şi spălând podelele. După toate aparențele, 
considera aceste activități o schimbare bine venită 
de la adunările de la Curte sau de la viaţa în 
locuinţa unchiului său. 


Deşi era frecvent uluită de anumite gesturi pe care 
le vedea la Curte — nu că vedea cine ştie ce, însă 
era uşor impresionabilă —, nu lăsa să-i scape niciun 
gest de repulsie sau groază la vederea vicontelui 
Marigny, lucru care m-a făcut să înţeleg că familia 
ei încă nu finalizase negocierile mariajului ei, şi 
deci nu o înştiințase de acest lucru. 


Această concluzie mi-a fost confirmată într-o zi, 
pe la finele lui April, în drum spre L'HGpital des 

Anges, când roşind mi-a destăinuit că era 
îndrăgostită. 


— Ah, e atât de chipeș! a rostit ea entuziasmată, 
uitând cu totul de bâlbâială. Şi atât de... spiritual 
de asemenea. 


— Spiritual? am întrebat. Mm, da, foarte frumos. 


În sinea mea m-am gândit că această calitate nu 
era una pe care aş fi pus-o în capul listei cu 
calitățile pe care eu le-aş căuta la un iubit, însă 
gusturile diferă. 


— Şi cine este acest domn atât de apreciat? am 
tachinat-o uşor. Il cunosc? 


Roşeaţa obrajilor s-a întețit. 

— Nu, nu cred. 

Şi-a ridicat privirea, cu ochii scăpărând. 

— Dar... oh, nu ar trebui să îți spun, dar nu mă pot 
abține. I-a scris tatălui meu. Se întoarce la Paris 
săptămâna viitoare! 

— Adevărat? 

Asta era o veste interesantă. 

— Am auzit că contele de Palles este aşteptat la 
Curte săptămâna viitoare, am spus. Este... febleţea 
dumitale în anturajul contelui? 


Mary a părut oripilată de sugestia mea. 


— Un francez! O, nu, Claire; zău, cum m-aş putea 
mărita cu un francez? 


— Dar ce au francezii? am întrebat, luată puţin prin 
surprindere de vehemenţa ei. Dumneata vorbeşti 

franceza, la o adică. 


Poate însă că aceasta era chiar problema, căci, deşi 
Mary vorbea foarte bine franceza, timiditatea ei îi 
accentua bâlbâiala în franceză mai mult decât în 
engleză. Chiar cu o zi în urmă dădusem peste doi 
băieți de la bucătărie care se distrau copios 
imitând-o crud pe la petite Anglaise maladroite. 


— Nu ştii ce se spune despre francezi? a șoptit ea, 
cu ochii mari și îngroziți. Ah, dar desigur, nu ai de 
unde să ştii. Soțul dumitale este atât de blând şi 
liniştit... el nu ar, v-vreau să spun că ştiu că n-nu 
te supără în felul acela... 


Chipul îi era inundat de o roşeaţă precum petalele 
de bujor care se întindea de la gât până la frunte și 
cuvintele începeau să 1 se oprească în gât. 


— Vrei să spui... am început, încercând să găsesc o 
metodă blândă prin care să o liniştesc fără a mă 
adânci în speculații privind obiceiurile francezilor. 


Cu toate acestea, luând în considerare ceea ce 
domnul Hawkins îmi povestise despre tatăl lui 
Mary şi despre planurile lui de a o căsători, m-am 
gândit că poate ar fi bine să încerc să o scap de 
prejudecățile pe care clar le prinsese din bârfele de 
salon şi de budoar. Nu voiam să moară de spaimă 
dacă ajungea căsătorită cu un francez. 


— Ce f-fac în... în... în pat! a şoptit ea răgușit. 


— Păi, am spus pe un ton degajat, la urma urmelor, 
nu sunt foarte multe lucruri pe care le poţi face în 
pat cu un bărbat. Şi din moment ce văd un număr 
destul de mare de copii prin oraş, aş zice că 
francezii sunt destul de bine familiarizați cu 
metodele tradiționale. 

— Ah! Copii... păi, da, desigur, a spus ea vag, 
parcă neînțelegând prea bine legătura. D-d-dar se 
spune... a rostit ea, coborându-și privirea ruşinată 
şi glasul i-a scăzut şi mai mult, că la el, la francez, 
treaba aia... ştii... 


— Da, știu, am spus, încercând să îmi ţin răbdarea 
în frâu. Din câte ştiu eu, e la fel ca a oricărui alt 
bărbat. Englezii şi scoțienii sunt dotați cam la fel. 


— Da, însă ei... ei... o p-pun între p-p-picioarele 
unei doamne! Vreau să spun, chiar înăuntru! 


Reuşind să rostească în sfârșit o asemenea noutate 
îngrozitoare, a tras adânc aer în piept, lucru care a 
părut să o întremeze, căci roşeaţa violentă din 
obraji a părut să se mai estompeze. 


— Un englez sau chiar un scoţian... o, nu am vrut 
să sune așa! a exclamat ea stânțenită şi a dus o 
mână spre buze. Dar un bărbat decent precum 
soțul dumitale cu siguranță nu ar îndrăzni vreodată 
să îşi oblige soția să îndure așa ceva! 


Am așezat o mână peste burta mea uşor bombată şi 
am privit-o gânditor. Începeam să înţeleg de ce 
spiritualitatea era la rang de cinste în palmaresul 
calităților masculine în viziunea lui Mary 
Hawkins. 


— Mary, am spus, cred că trebuie să avem o mică 
discuţie. 


Încă mai zâmbeam în sinea mea când am ieşit în 
holul mare de la L’Hôpital des Anges, cu rochia 
acoperită de stofa posomorâtă şi bățoasă a 
veşmântului de novice. 


Foarte mulți chirurgi, urologi, ortopezi, medici 
generalişti şi alte feluri de vindecători îşi petreceau 

timpul oferindu-și serviciile în scopuri caritabile; 
alții veneau pentru a deprinde sau pentru a-şi 
rafina talentele. Nefericiții pacienţi de la L’ Hôpital 
des Anges nu erau în poziţia de a protesta că erau 
subiectele diverselor experimente medicale. În 
afară de călugăriţe, personalul medical se schimba 
aproape zilnic, în funcție de cine se găsea fără 
pacienți cu plată programaţi în acea zi sau cine 
avea de îmbogățit experienţa profesională. Cu 
toate acestea, cei mai mulți dintre medicii liber 
profesioniști veneau suficient de des, încât să învăţ 
în scurt timp a-i recunoaște pe cei care lucrau aici 
regulat. 


Unul din cei mai interesanți era bărbatul înalt şi 
slăbănog pe care îl văzusem amputând un picior în 
timpul primei mele vizite la spital. Când am 
întrebat, am înţeles că numele său era monsieur 
Forez. De profesie ortoped, din când în când își 
mai dădea mâna încercând diverse tipuri de 
amputări mai complicate, mai ales atunci când era 
vorba despre un membru întreg mai degrabă decât 
o articulație. Călugărițele și personalul medical 
păreau oarecum speriați în privinţa lui monsieur 
Forez; niciodată nu îl luau peste picior şi nu făceau 
glume proaste la adresa lui, cum procedau cu cei 
mai mulți dintre ajutoarele medicale voluntare. 


Monsieur Forez era astăzi de gardă. M-am apropiat 
în tăcere să văd ce face. Pacientul, un muncitor 
tânăr, zăcea palid la față şi cu respiraţia sacadată 
pe o saltea din paie. Căzuse de pe schela 
catedralei — mereu în construcție — şi își rupsese un 
braţ şi un picior. Am băgat de seamă că braţul nu 
era o problemă pentru un ortoped cu experienţă — 
doar o simplă fractură a radiusului. Piciorul însă 
era altă chestiune; o dublă fractură combinată 
impresionantă, implicând deopotrivă jumătatea 
femurului şi tibia. Fragmente ascuţite de os ieșeau 
prin pielea coapsei și a gambei, iar carnea sfâşiată 

era vânătă pe cea mai mare parte din suprafaţa 
superioară a piciorului. 


Nu doream să distrag atenția ortopedului de la 
cazul său, însă monsieur Forez părea adâncit în 
gânduri, încercuindu-l încet pe pacient, alunecând 
înainte şi înapoi precum o cioară neagră, mare în 
jurul unui stârv, precaută ca nu cumva victima să 
nu fie încă în viaţă. Chiar arăta ca un cioroi, m-am 
gândit, cu un nas proeminent și încovoiat ca un 
cioc şi părul negru şi drept pe care îl purta 
nepudrat, pieptănat pe spate şi legat într-o coadă 
subțire la ceafă. Straiele îi erau de asemenea negre 
şi sumbre, deşi de bună calitate, sugerând că deține 
un cabinet profitabil în afara orelor petrecute la 
L’ Hôpital. 


Hotărând în cele din urmă cum să acționeze, 
monsieur Forez şi-a ridicat barba din căuşul 
palmei şi a aruncat o privire în jur pentru asistență. 
Privirea 1 s-a aprins întâlnind-o pe a mea şi mi-a 
făcut semn să mă apropii. Eram îmbrăcată într-un 
veşmânt de novice din stofă aspră, şi pierdut în 
gândurile sale, nu a băgat de seamă că nu purtam 
acoperământul şi vălul unei călugărițe infirmieră. 


— Aici, ma sur, m-a ghidat el, apucând glezna 
pacientului. Apucă strâns chiar în spatele 
călcâiului. Nu aplica presiune până când nu îţi 
spun eu, dar când îţi zic, trage piciorul direct spre 
dumneata. Trage foarte încet, dar cu forță — va fi 
nevoie de putere considerabilă, înţelegi. 


— Înţeleg. 


Am apucat piciorul aşa cum fusesem instruită, în 
vreme ce monsieur Forez s-a strecurat încet şi fără 
grație spre celălalt capăt al saltelei, privind 
contemplativ piciorul fracturat. 

— Am aici un stimulent, poate ajută, a spus el, 
scoțând un flacon mic din buzunarul vestonului și 
aşezându-l la căpătâiul bolnavului. Contractează 
vasele sangvine de la suprafaţa pielu şi trage 
sângele înăuntru, unde i-ar putea fi mai de folos 
tânărului nostru prieten. 


Vorbind astfel, a apucat pacientul de păr şi i-a 
vârât flaconul în gură, golind îndemânatic 
medicamentul în gâtul lui fără a vărsa o picătură. 


— Aşa, a spus el aprobator când bărbatul a înghițit 
şi a tras adânc aer în piept. Asta o să ajute. Acum, 
cu durerea-— da, e mai bine dacă putem amorți 
piciorul, astfel încât să nu aibă tendinţa de a rezista 
eforturilor noastre când încercăm să îl îndreptăm. 


A băgat din nou mâna în buzunarul încăpător, de 
data aceasta scoțând un mic ac din alamă, lung 
cam de opt centimetri şi un cap mare şi turtit. O 
mână osoasă, cu încheieturi proeminente a 
explorat blând interiorul coapsei pacientului în 
apropierea  vintrelor, urmărind linia subțire, 
albăstruie a unei vene groase, vizibile sub piele. 
Degetele pipăinde au ezitat, s-au oprit, au palpat 
descriind un cerculeţ, apoi s-au oprit într-un punct. 
Înfigând un deget arătător ascuţit în piele, parcă 
pentru a marca locul, monsieur Forez a aşezat 
vârful ascuţit al acului de alamă în același loc. O 
altă incursiune rapidă în buzunarul comorilor a 
scos la iveală un mic ciocan din alamă cu care a 
împlântat acul drept în picior cu o lovitură scurtă. 


Piciorul a tresărit violent, apoi a părut să se 
relaxeze fără  vlagă. Leacul vasoconstrictor 
administrat mai devreme chiar părea să 
funcționeze; şuvoiul de sânge din țesuturile 
vătămate s-a diminuat considerabil. 


— Uimitor! am exclamat. Ce aţi făcut? 

Monsieur Forez a zâmbit timid, o paloare rozie 
colorându-i obrajii încercănați de plăcere la 
admirația mea. 


— Ah, nu întotdeauna funcționează atât de bine, a 
recunoscut el modeSaint Norocul a fost de partea 
mea de data aceasta. 


A arătat cu degetul spre acul din alamă, explicând: 


-Acolo se află un nod mare de terminațiuni 
nervoase, soră, în locul denumit plexus, din câte 1- 
am auzit pe anatomiști. Dacă eşti destul de norocos 
încât să îl înţepi direct, amorţeşte o mare parte din 
extremitățile inferioare. 


S-a îndreptat deodată de spate, parcă realizând că 
îşi pierdea vremea pălăvrăgind în loc să acţioneze. 


— Hai, ma sour, a poruncit el. Înapoi la postul 
dumitale! Acţiunea stimulentului nu durează mult; 
trebuie să operăm acum, cât sângerarea e 
suprimată. 


Aproape lipsit de viață, piciorul s-a îndreptat fără 
dificultate, capetele sparte ale oaselor retrăgându- 
se prin piele. Urmând indicațiile lui monsieur 
Forez, mi-am strecurat mâinile în jurul toracelui 
tânărului, în vreme ce ortopedul îi manevra gamba 
şi laba piciorului, astfel încât amândoi am tras 
constant până când am reuşit să facem ultimele 
mici ajustări. 

— E suficient, soră. Acum ţine-l nemișcat o clipă. 
L-a strigat pe un brancardier care a apărut cu două 
bețe groase şi nişte cârpe şi cât ai clipi aveam 


piciorul legat fedeleş şi rănile deschise frumos 
pansate cu bandaje de presiune. 

Monsieur Forez şi cu mine am zâmbit larg unul 
spre celălalt felicitându-ne peste trupul pacientului. 


— Excelentă treabă! am spus admirativ, dându-mi 
de pe frunte o șuviţă de păr care se desprinsese în 
timpul chinurilor noastre. 


Am văzut chipul lui monsieur Forez schimbându- 
se pe dată, dându-și seama că nu purtam văl, şi 
chiar în acea clipă s-a auzit sunetul puternic al 
clopotelor bătând pentru vecernie în biserica de 
lângă clădirea spitalului. Am privit cu gura căscată 
spre fereastra înaltă din capătul salonului, lăsată 
fără sticlă pentru a permite aerului încărcat 
dinăuntru să iasă liber. Bineînţeles, peticul lunguieţ 
de cer era de un indigo întunecat al primelor 
ceasuri de seară. 


-Mă scuzaţi, am spus, începând să îmi dau jos 
veşmântul de deasupra. Trebuie să plec imediat; 
soțul meu își va face griji că ajung acasă atât de 
târziu. Dar mă bucur foarte mult că mi-aţi dat 
ocazia să vă asist, monsieur Forez. 


Ortopedul m-a urmărit cum îmi scoteam veșmântul 
evident uluit. 


— Dar dumneata... mă rog, nu, bineînţeles că nu 
eşti călugăriță, trebuia să îmi dau seama de asta 
înainte... dar dumneata... cine ești? m-a întrebat 
curios. 


— Numele meu este Fraser, i-am spus scurt. Uitaţi, 
trebuie să plec, altfel soțul meu... 


S-a ridicat cât era de lung şi a făcut o plecăciune 
cu adânc respect. 


— Mi-aţi face o mare cinste dacă mi-aţi permite să 
vă conduc acasă, madame Fraser. 

— Vai, mulțumesc, am rostit, impresionată de 
galanteria lui. Dar am o escortă, i-am spus 
aruncând o privire fugară în jurul salonului 
căutându-l pe Fergus, care preluase datoria de 
escortă de la Murtagh, când nu era solicitat să mai 
şterpelească ceva. 


Era acolo, sprijinindu-se de cadrul uşii, foindu-se 
nerăbdător. Mă întrebam de cât timp stătea acolo — 
surorile nu i-ar fi îngăduit prezența în holul 
principal sau în saloane, insistând întotdeauna să 
mă aştepte lângă uşă. Monsieur Forez mi-a 
măsurat escorta cu o privire sceptică, apoi m-a 
apucat ferm de braţ. 


— Vă conduc până la uşa casei, madame, a declarat 
el. Această parte a oraşului e mult prea 
primejdioasă în ceasurile serii pentru ca să umblați 
pe drumuri doar cu un copil drept escortă. 


Îl vedeam pe Fergus umflându-se de indignare 
auzindu-se numit copil şi s-a grăbit să protesteze 
că el este o escortă excelentă, întotdeauna având 
grijă să mă conducă pe cele mai sigure străzi. 
Monsieur Forez ne-a ignorat pe amândoi, abia 
încuviințând din cap impunător spre sora 
Angelique în vreme ce mă conducea prin uşile 
duble, imense ale spitalului. 


Fergus alerga în urma mea, trăgându-mă de 
mânecă. 


— Madame! a şoptit el cu o voce repezită. Madame! 
l-am promis stăpânului că în fiecare zi vă voi 
conduce acasă în siguranţă şi că nu voi permite să 
vă asociaţi cu indezirabili... 


— Ah, gata. Madame, aşezaţi-vă aici, băiatul 
dumneavoastră poate ocupa celălalt scaun. 

Ignorând protestele lui Fergus, monsieur Forez l-a 
ridicat şi l-a aruncat fără prea multe menajamente 
în trăsura care aştepta. 


Trăsura era una mică și deschisă, însă echipată 
elegant, cu scaune tapiţate cu catifea de un albastru 
închis şi un mic baldachin pentru a proteja 
pasagerii de accesele subite de vreme rea ori de 
murdăria care ar putea pica de deasupra. Pe ușa 
trăsurii nu se vedea niciun blazon ori alte decorații; 
monsicur Forez nu făcea parte din nobilime, deci 
trebuie să fie un burghez bogat, m-am gândit. 


În drum spre casă am făcut conversaţie politicoasă, 
discutând chestiuni medicale, în vreme ce Fergus 
stătea bosumflat în colţ, aruncând priviri furioase 
pe sub claia de păr des. Când am oprit în Rue 
Tremoulins, a sărit din trăsură fără a mai aştepta 
valetul să deschidă uşa şi a ţâşnit în casă. Am 
privit în urma lui, întrebându-mă ce i-o fi venit, 
apoi m-am întors pentru a-mi lua rămas de la 
monsieur Forez. 


— Chiar nu e niciun deranj, m-a asigurat el amabil 
ca răspuns la mulțumirile mele exagerate. Casa 
dumneavoastră e în drum spre locuința mea 
oricum. Și nu puteam lăsa o doamnă atât de 
elegantă să colinde singură străzile Parisului la 
această oră. 


Mi-a întins mâna pentru a mă ajuta să cobor din 
trăsură şi deschidea gura pentru a mai spune ceva 
când poarta s-a deschis deodată în spatele nostru. 
M-am întors la timp pentru a vedea expresia lui 
Jamie trecând de la uşoară iritare la uluire. 


— O! a exclamat el. Bună seara, monsieur. 


A făcut o plecăciune spre monsieur Forez care i-a 
întors salutul cu mare solemnitate. 

— Soţia dumneavoastră mi-a făcut deosebita onoare 
de a-mi permite să o conduc în siguranţă până la 
uşa casei dumneavoastră, milord. Cât despre 
întârziere, vă implor să aruncaţi întreaga vină 
asupra mea, domnia sa doar m-a asistat cu 
milostenie nobilă într-o mică chestiune la 
L’ Hôpital des Anges. 


— Îmi închipui, a spus Jamie pe un ton resemnat. 
La urma urmelor, a adăugat el în engleză, ridicând 
o sprânceană la mine, nu te poți aştepta ca un biet 
soț să fie la fel de interesant precum o vezică 
inflamată sau un caz de bube dulci, nu-i aşa? 


Însă colţurile buzelor i-au tresărit şi mi-am dat 
seama că nu era cu adevărat enervat, ci doar 
îngrijorat că nu mă întorsesem mai devreme acasă; 
am simțit cum mi se strânge inima de regret că şi-a 
făcut griji pentru mine. 


Făcând o nouă plecăciune înaintea lui monsieur 
Forez, m-a prins de braţ şi m-a condus spre poartă. 


— Unde e Fergus? am întrebat, îndată ce poarta s-a 
închis în urma noastră. 


— În bucătărie, probabil, așteptându-şi răsplata, a 
spus Jamie pufnind pe nări. 


— Răsplată? Ce vrei să spui? am întrebat. 

A izbucnit pe neaşteptate în râs. 

— Păi, a început el, stăteam în birou, întrebându-mă 
pe unde naiba umbli, pe punctul de a pleca eu 
însumi la spital, când ușa s-a izbit de perete şi 
Fergus a ţâşnit înăuntru şi s-a aruncat pe podea la 


picioarele mele, implorându-mă să îl ucid pe loc. 


— Să-l ucizi? De ce? 

— Păi, acelaşi lucru l-am întrebat și eu, 
englezoaico. M-am gândit că poate v-au pândit 
nişte hoți pe drum- pe străzi bântuie cete 
primejdioase, ştii, și m-am gândit că singurul lucru 
care l-ar face să se comporte așa ar fi să te fi 
pierdut. Dar mi-a spus că eşti la poartă, deci am 
plecat în goană să văd dacă eşti bine, cu Fergus pe 
urmele mele, bălmăjind că mi-a trădat încrederea 
şi nu merită să fiu stăpânul lui și implorându-mă să 
îl omor în bătaie. Nu mă puteam concentra din 
cauza smiorcăielilor lui, aşa că i-am spus că mă 
voi ocupa de el mai târziu și l-am trimis la 
bucătărie. 


—0O, la naiba! am exclamat. Chiar crede că ţi-a 
trădat încrederea, doar pentru că am venit acasă 
puțin mai târziu? 


Jamie mi-a aruncat o privire într-o parte. 


— Da, aşa crede. Şi de fapt chiar a făcut-o, lăsându- 
te să vii în compania unui străin. El jură că s-ar fi 
aruncat în faţa cailor înainte de a te lăsa să urci în 
căruță, doar că tu, a adăugat el de dragul 
adevărului, părea să fii în relații amiabile cu 
bărbatul. 


— Normal că eram în relații amiabile cu el, am 
răspuns indignată. Tocmai îl ajutasem să îndrepte 
un picior rupt. 


—Îhî. 


Argumentele mele nu păreau să sune prea 
convingător în urechile lui Jamie. 


— Prea bine, am încuviințat fără tragere de inimă. 
Poate a fost puţin cam naiv. Însă părea cât se poate 
de respectabil, iar eu mă grăbeam să ajung, acasă — 
ştiam că vei fi îngrijorat. 

Cu toate acestea, acum îmi doream să fi fost mai 
atentă la bălmăjelile frenetice ale lui Fergus în 
timp ce mă trăgea de mânecă. Atunci singura mea 
grijă fusese să ajung acasă cât mai repede posibil. 


-Doar nu ai de gând să îl baţi, nu-i aşa? am 
întrebat uşor alarmată. El nu are absolut nicio vină; 
eu am insistat să merg împreună cu monsieur 
Forez. Vreau să spun, dacă merită cineva o bătaie, 
atunci eu sunt aceea. 


Intorcându-se în direcția bucătăriei, Jamie a ridicat 
sardonic o sprânceană spre mine. 


— Da, aşa e, a încuviinţat el. Dar cum am jurat să 
mă abțin de la astfel de acțiuni, va trebui să mă 
mulțumesc cu Fergus. 


— Jamie! Nu face asta! m-am oprit deodată locului, 
trăgându-l de braţ. Jamie! Te rog! 


Apoi am văzut zâmbetul ascuns în colţul buzelor şi 
am oftat de uşurare. 


— Nu, a spus el, îngăduind zâmbetului să iasă la 
iveală. Nu voiam să îl omor; nici măcar să îl bat. 
Dar s-ar putea să fiu nevoit să îl trag de urechi de 
câteva ori, să îi salvez onoarea, a adăugat el. 
Fergus consideră că a comis o mare greşeală când 
nu mi-a respectat ordinele de a te păzi; nu pot lăsa 
incidentul să treacă fără a da niciun semn oficial 
de supărare. 


S-a oprit în faţa ușii capitonate a bucătăriei pentru 
a-şi strânge butonii cămășii şi a-şi lega din nou 
eșarfa în jurul gâtului. 


— Sunt decent? a întrebat, netezindu-și pe spate 
părul des și dezordonat. Poate ar trebui să mă duc 
să îmi iau haina — nu ştiu prea bine care e ținuta 
adecvată muștruluielilor. 

— Arăţi bine, am spus, reținându-mi un zâmbet. 
Foarte sever. 


— O, asta-i bine, a zis el, îndreptându-şi umerii şi 
strângând din buze. Sper să nu mă apuce râsul, aş 
strica tot, a bombănit el, împingând uşa spre scara 
bucătăriei. 


Atmosfera din bucătărie era însă departe de a fi 
veselă. La intrarea noastră, pălăvrăgeala obişnuită 
a încetat imediat şi întregul personal s-a ridicat iute 
în picioare într-un colţ al camerei. Toată lumea a 
rămas stană de piatră o clipă, apoi am văzut o 
mișcare ușoară între două slujnice de la bucătărie 
şi Fergus a făcut un pas înainte în spațiul liber din 
faţa noastră. 


Obraju băiatului erau palizi şi brăzdaţi de urme de 
lacrimi, însă acum nu mai plângea. Cu o demnitate 
impresionantă a făcut o plecăciune întâi spre mine, 
apoi spre Jamie. 


— Madame, monsieur, îmi este ruşine, a spus el cu 
voce joasă, însă clară. Nu sunt demn să rămân în 
slujba dumneavoastră, cu toate acestea, vă implor 
să nu mă alungați. 


Vocea lui subțire a tremurat uşor la acest gând, 
însă mi-am mușcat buza. Fergus a privit într-o 
parte la rândurile de servitori, căutând parcă 
sprijinul lor moral şi a primit o încuviinţare de 
încurajare din partea vizitiului Fernand. Trăgând 
adânc aer în piept pentru a-și face curaj, s-a 
îndreptat de spate şi i s-a adresat direct lui Jamie. 


— Acum sunt pregătit să îmi primesc pedeapsa, 
milord, a spus el. 


Ca la un semn, unul dintre valeti a pășit în față din 
mulțimea nemișcată, a condus băiatul spre masa 
lustruită din scânduri şi, trecând de cealaltă parte, a 

apucat palmele băiatului, trăgându-l pe jumătate 
peste suprafaţa blatului şi ținându-l astfel întins. 


— Dar... a început Jamie, dezorientat de 
repeziciunea evenimentelor. 


Nu a mai apucat să spună altceva când Magnus, 
majordomul cel bătrân, a pășit grav şi i-a înmânat 
cureaua din piele folosită pentru ascuţirea cuţitelor 
de bucătărie, aşezată ceremonios pe tava de carne. 


— A... a spus Jamie privindu-mă neputincios. 
— Păi... am spus şi am făcut un pas în spate. 


Ingustându-şi pleoapele, m-a apucat de mână, 
strângându-mă cu putere. 


— Nici să nu te gândești, englezoaico, a mârâit el în 
engleză. Dacă eu trebuie să o fac, tu va trebui să 
asişti! 


Aruncând priviri disperate când la viitoarea lui 
victimă, când la instrumentul de tortură oferit, 
Jamie a ezitat îndelung, apoi s-a dat bătut. 


— O, futu-i paştele mă-sii, a bombănit el în engleză 
pe sub mustață, apucând cureaua de la Magnus. 


A flexat fâșia lată între mâini, curios; lată de opt 
centimetri şi groasă de o jumătate de centimetru, 
era o armă formidabilă. Blestemând situația în care 
era pus, a înaintat spre trupul întins al lui Fergus. 


— Prea bine, atunci, a spus el aruncând priviri 
feroce în cameră. Zece lovituri şi nu vreau să aud 
niciun piuit. 


Câteva dintre servitoare s-au albit la faţă auzind 
asta şi s-au agăţat una de cealaltă pentru a-şi face 

curaj, însă atunci când a ridicat cureaua s-a lăsat o 
tăcere solemnă în camera largă. 


Pocnetul rezultat din impact m-a făcut să tresat și 
s-au auzit câteva scânceli  îngrijorate ale 
servitoarei, însă Fergus nu a scos niciun sunet. 
Trupul micuţ a tremurat şi Jamie a închis o 
secundă pleoapele, apoi şi-a strâns buzele şi s-a 
apucat să aplice restul pedepsei, cu intervale egale 
între lovituri. Simţeam că mi se face rău şi mi-am 
şters pe furiș palmele umede de rochie. În același 
timp, simţeam un impuls nebun să izbucnesc în râs 
la teribilul ridicol al situaţiei. 


Fergus a îndurat totul într-o tăcere totală, şi când 
Jamie a terminat şi a păşit în spate, palid şi 
transpirat, trupul mic al băieţelului a rămas atât de 
cuminte, încât pentru o clipă mi-a fost teamă că 
murise — de şoc, dacă nu de efectele reale ale 
bătăi. Dar pe urmă un fior adânc a părut să treacă 
peste silueta fragilă şi băiatul s-a tras în spate şi s-a 
ridicat ţeapăn de pe blatul mesei. 


Jamie a sărit în față pentru a-l apuca de un braţ, 
netezindu-și îngrijorat părul ud de transpirație de 
pe frunte. 


— Eşti bine, bărbate? a întrebat. Pentru Dumnezeu, 
Fergus, spune-mi că eşti bine! 


Băiatul avea buzele albe şi ochii îi erau rotunzi ca 
nişte mărgele, însă a zâmbit la acest gest de 
bunăvoință din partea stăpânului său, dinţii lătăreţi 
schpind în lumina lămpii. 


— O, da, milord, a rostit el fără aer. Sunt iertat? 


— Iisuse Hristoase, a mormăit Jamie, strângându-l 
pe băiat la pieptul său cu putere. Da, bineînţeles că 
eşti iertat, nătărăule. 

L-a desprins de la pieptul lui scuturându-l uşor. 


— Nu mai vreau să te mai pedepsesc niciodată, ai 
înțeles? 


Fergus a încuviințat din cap, cu ochii scăpărând, 
apoi s-a desprins din strânsoare şi a căzut în 
genunchi dinaintea mea. 


— Mă iertați şi dumneavoastră, madame? a întrebat, 
încrucişându-și palmele solemn în față şi ridicând 
privirea plină de speranţă, precum o veveriță 
cerşind alune. 


Am crezut că o să intru în pământ de ruşine, însă 
am reușit să mă stăpânesc şi să mă aplec pentru a-l 
ridica pe băiat în picioare. 


-Nu e nimic de iertat, i-am spus cu fermitate, 
simţindu-mi obrajii în flăcări. Eşti un flăcău foarte 
curajos, Fergus. Ce-ai zice... să... mănânci ceva 
acum? 


La aceasta, atmosfera din bucătărie s-a relaxat de 
parcă toată lumea a scos un oftat imens de uşurare. 
Ceilalți servitori au păşit în faţă bombănind 
cuvinte de îngrijorare și de încurajare, iar Fergus a 
fost purtat pe sus ca un mic erou, în vreme ce 
Jamie şi cu mine ne-am luat tălpăşița cât mai 
repede în camerele noastre de la etaj. 


— O, Doamne! a exclamat Jamie, prăbuşindu-se în 
fotoliul său, sleit parcă de puteri. lisuse răstignit, 
Sfântă Fecioară, Sfint apostoli şi bunule 
Dumnezeu, am nevoie de ceva de băut. Nu suna! a 
exclamat alarmat, deși nu făcusem niciun gest spre 
sfoara cu clopoțel. Nu aş putea da ochii cu niciunul 
dintre servitori în clipa asta. 


S-a ridicat şi a scormonit în bufet. 

— Dar cred că am o sticlă pe aici pe undeva. 


Într-adevăr, avea un whisky vechi, foarte bun. 
Scoţându-i fără ceremonie dopul de plută cu dinții, 
a băut vreo câţiva centimetri, apoi mi-a întins 
sticla. l-am urmat exemplul fără a mai sta pe 
gânduri. 


— Iisuse Hristoase! am exclamat după ce mi-am 
recăpătat răsuflarea. 


— Da, a spus el, luând înapoi sticla şi dând pe gât o 
gură bună. 


Punând sticla jos, şi-a prins capul în mâini, 
trecându-şi degetele prin păr, zburlindu-l. A 
început să râdă uşor. 


— Niciodată nu m-am mai simțit atât de prost în 
viața mea. Dumnezeule, m-am simțit ca un idiot! 


— Şi eu la fel, am recunoscut, luând sticla. Chiar 
mai mult decât tine, cred. La urma urmelor, a fost 
vina mea. Jamie, nu am cuvinte să îți spun cât de 
rău îmi pare; nu mi-am imaginat niciodată... 


— Ah, nu-ți face griji. 


Tensiunea din ultima jumătate de oră se risipi, apoi 
îmi strânse umărul cu afecțiune. 


— Nu aveai de unde să ştii. Nici eu nu aveam cum 
să ştiu, a adăugat el gânditor. Cred că 1-a fost 
teamă că îl voi alunga și că se va întoarce pe 
stradă... bietul potlogar mic. Nici nu e de mirare 
că s-a considerat norocos că a scăpat cu o bătaie. 


M-am scuturat înfiorată, amintindu-mi de străzile 
prin care trecuse trăsura lui monsieur Forez. 
Cerşetori îmbrăcaţi în zdrenţe și acoperiţi cu bube 
care se luptau încăpățânați să-și apere teritoriile, 

dormeau pe pământ chiar şi în cele mai reci nopți, 
dacă nu se ivea vreun rival care să le ocupe 
colțişorul călduros. Copii mult mai mici decât 
Fergus se strecurau prin mulțimile din pieţe ca 
nişte şoricei flămânzi, cu privirile mereu ațintite 
spre vreo firimitură scăpată, spre vreun buzunar 
nepăzit. Pentru cei prea bolnavi pentru a munci, 
prea sluți pentru a se vinde în bordeluri sau pur şi 
simplu prea ghimoniști urma să fie o viață foarte 
scurtă şi cât se poate de tristă. Nici nu era de 
mirare că perspectiva de a fi azvârlit din luxul a 
trei mese pe zi şi haine curate înapoi în cazanul 
acela sordid fusese suficientă pentru a-l arunca pe 
Fergus în ghearele disperării dintr-o vină 
inexistentă. 


— Aşa e, am spus. 


De pe acum, trecusem de la a bea cu înghițituri 
mari la înghițituri mai mici şi mai blânde. Am mai 
sorbit puțin, apoi i-am dat înapoi sticla lui Jamie, 
băgând de seamă destul de relaxată că era acum 
mai bine de jumătate goală. 


— Cu toate acestea, sper că nu l-ai rănit. 
— Păi, sigur o să-l mai doară o vreme. 


Accentul său scoțian, de obicei abia simţit, 
devenea întotdeauna mai pronunţat când bea ceva 
mai mult. A clătinat din cap mijind ochii spre sticlă 
pentru a măsura cât whisky mai rămăsese în ea. 


— Ştii, englezoaico, niciodată până în seara asta nu 
mi-am dat seama cât de greu trebuie să îi fi fost 
tatălui meu să mă bată. Întotdeauna am zis că 
dintre noi doi, eu eram cel care suferea cel mai 
mult. 


Şi-a dat capul pe spate şi a băut din nou, apoi a pus 
sticla pe masă şi a rămas cu privirea holbată în foc. 

— Cred că e mai complicat să fii tată decât mi-am 
imaginat eu. Va trebui să mă gândesc la asta. 


— Ai grijă să nu te gândești prea mult, am spus. Ai 
băut cam mult. 


— Ah, nu îţi face griji, a răspuns el vesel. Mai am o 
sticlă în bufet! 

15 


ÎN CARE MUZICA JOACĂ UN ROL 


Am rămas până târziu savurând cea de-a doua 
sticlă, trecând iar şi iar peste ultimele scrisori 
încifrate ale Cavalerului de Saint George — altfel 
cunoscut drept Maiestatea Sa, James al III-lea — și 
peste scrisorile adresate prințului Charles de către 
susținătorii 1acobiţi. 


— Fergus a pus mâna pe un pachet mare, destinat 
Înălţimii Sale, mi-a explicat Jamie. Erau multe 
scrisori acolo şi nu aveam răgaz să le copiem pe 
toate, aşa că am păstrat câteva pe care să i le dăm 
mai târziu. Vezi, a spus el extrăgând o coală din 
teanc şi aşezând-o pe genunchiul meu, scrisorile 
sunt codate, precum e aceasta: „Aud că 
potârnichile sunt multe anul acesta în dealurile din 
apropiere de Salerno; vânătorii din zonă vor avea 
ce vâna.“ Asta e uşor; e o referire la Manzetti, 
bancherul italian; el e din Salerno. Am aflat că 
Charles a cinat în compania lui şi a reuşit să ia cu 
împrumut cincisprezece mii de livre; se pare că 
sfatul lui James a fost bun. Dar aici... 


A vânturat teancul de hârtii, scoțând o nouă coală. 


— Priveşte, a spus el, întinzându-mi o foaie 
acoperită cu mâzgălelile lui lăbărțate. 

Mi-am mijit ochii în hârtie, cuminte, însă abia 
puteam distinge litere disparate, legate între ele cu 
o reţea de săgeți şi semne de întrebare. 


-Ce fel de limbă e asta? am întrebat, studiind 
intens foaia. Poloneză? 


Mama lui Charles Stuart, răposata Clementina 
Sobieski, fusese la urma urmelor poloneză. 


— Nu, e engleză, a spus Jamie rânjind. Nu poţi s-o 
citeşti? 


— Tu poţi? 


—0O, da, a zis, mândru de el. E un cifru, 
englezoaico, şi nu e unul foarte complicat. Vezi tu, 
tot ce trebuie să faci e să grupezi literele câte cinci, 
pentru început — doar că nu trebuie să iei în calcul 
literele Q și X. X-urile reprezintă spaţiile dintre 
propoziţii, în timp ce Q-urile au rolul să te inducă 
în eroare. 


— Dacă spui tu, am zis, privind de la scrisoarea care 
arăta extrem de enigmatic, începând cu „Mrti 
ocruti dlopro gahstmin...““ spre coala din mâna lui 
Jamie, cu o serie de grupuri de câte cinci litere pe 
un rând, şi litere singuratice scrise îngrijit deasupra 
lor, fără nicio legătură. 


— Vasăzică, o literă trebuie înlocuită cu alta, însă în 
aceeaşi ordine, explica Jamie, dacă ai un text 
măricel de la care să pleci şi dacă poţi ghici câte 
un cuvânt ici şi colo, apoi tot ce ai de făcut este să 
transcrii dintr-un alfabet în altul... vezi? 


A fluturat o panglică lungă de hârtie pe sub nasul 
meu, cu două alfabete scrise unul deasupra 
celuilalt, uşor decalat. 

— Mă rog, mai mult sau mai puţin, am spus eu. Dar 
înțeleg că tu vezi şi asta e important. Ce spune? 


Expresia de interes intens cu care Jamie aborda 
orice fel de ghicitoare s-a estompat puţin şi a lăsat 
coala de hârtie să îi cadă în poală. M-a privit, 
muşcându-şi buza de jos, dus pe gânduri. 


— Păi, a spus el, tocmai asta nu pricep. Însă nici nu 
văd cum m-aş putea înşela. Tonul general al 
scrisorilor lui James este într-o anumită direcție, 
iar misiva asta cifrată o spune răspicat. 


M-a privit cu ochi lui albaştri pe sub sprâncenele 
groase şi roşcovane. 


— James vrea ca Charles să îl câştige de partea sa 
pe Louis, a rostit el rar, însă nu doreşte ajutor 
pentru invadarea Scoției. Pe James nu îl 
interesează revenirea la tron. 


— Poftim? 


Am înșfăcat scrisoarea din mâna lui, cercetând 
febril textul mâzgălit. 


Jamie avea dreptate; în vreme ce scrisorile din 
partea adepților vorbeau pline de speranță despre 
restaurația iminentă, scrisorile lui James către fiul 
său nu menţionau un asemenea lucru, însă toate îi 
cereau lui Charles să-i facă o impresie bună lui 
Louis. Chiar şi împrumutul din partea lui Manzetti 
din Salerno fusese cerut pentru a-i permite lui 
Charles să trăiască la Paris, dându-se drept 
gentilom; și nu pentru a ajuta vreo mobilizare 
armată. 


-Mă gândesc că James e un omuleţ viclean, 
spusese Jamie, bătând cu degetul într-una din 
scrisori. Pentru că vezi tu, englezoaico, el are 
foarte puţini bani ai lui; nevasta lui a avut mulți, 

însă Unchiul Alex mi-a spus că i-a lăsat pe toți 
bisericii când a murit. Papa a susținut familia lui 
James — la urma urmelor, e un monarh catolic și 
Papa e obligat să își susțină interesele împotriva 
intereselor Electorului de Hanovra. 


Și-a împreunat palmele în jurul unui genunchi, 
privind absent spre maldărul de hârtii aşezat acum 
între noi pe sofa. 


— Acum treizeci de ani Filip al Spaniei şi Louis — 
adică Bătrânul rege -— i-au dat un mic număr de 
trupe şi câteva nave cu care să încerce să-și 
recâștige tronul. Dar totul a decurs prost; vremea 
proastă a scufundat câteva nave, iar celelalte nu 
aveau căpitani şi au ajuns unde nu trebuia; totul a 
mers prost şi la sfârşit francezii pur şi simplu au 
ridicat din nou pânzele, iar James nici măcar nu a 
apucat să pună piciorul pe pământul Scoției. Așa 
că, în anii care s-au scurs de atunci, probabil că şi- 
a luat gândul de la a-şi mai recăpăta vreodată 
tronul. Cu toate acestea, are doi fii care se apropie 
de maturitate, dar nu au niciun rost în viaţă. Eu 
stau şi mă întreb, englezoaico, a continuat el, 
legănându-se uşor pe spate, ce aş face eu dacă aș fi 
în locul lui? Răspunsul ar fi că aş putea încerca să 
văd dacă bunul meu văr Louis- care la urma 
urmelor e regele Franţei — nu mi-ar putea aranja 
unul din fii într-o poziţie călduță; să i se dea poate 
un post de conducere în armată şi oameni în 
subordine. General al Franţei nu e o poziție rea în 
viaţă. 


—Mmm, am încuviinţat, adâncită în gânduri. Da, 
dar eu dacă aş fi un om foarte inteligent, nu m-aş 
duce pur și simplu la Louis cu căciula în mână să 
cerşesc, precum o rudă săracă. Mi-aş trimite fiul la 
Paris şi aş încerca să îi forţez mâna lui Louis să îl 
accepte de rușine la Curte. Și în tot acest timp aş 

menține vie iluzia că încerc activ să aranjez 
restaurația. 


— Căci în clipa în care James admite deschis că 
Stuarzii nu vor mai conduce niciodată Scoția, a 
adăugat Jamie cu glas blând, nu mai prezintă 
niciun interes pentru Louis. 


Și fără perspectiva unei invazii armate iacobite 
care să ocupe Anglia, Louis nu ar avea niciun 
motiv să îi ofere vărului său mai tânăr, Charles, 
altceva decât o mică sumă de consolare pe care 
decența şi opinia publică i-ar impune-o. 


Nu era sigur; scrisorile pe care Jamie reușise să le 
sustragă datau doar din ianuarie anul trecut, când 
Charles ajunsese în Franţa. Şi astfel codată și în 
general într-un limbaj ambiguu, situația era foarte 
incertă. Însă în mare, dovezile duceau în această 
direcție. Și dacă Jamie ghicise corect motivele 
Cavalerului, atunci sarcina noastră era deja 
îndeplinită; de fapt ea nici nu existase vreodată. 


Gândindu-mă la evenimentele nopții trecute, am 
fost cu mintea aiurea pe întregul parcus al zilei 
următoare, în timpul vizitei la salonul de dimineață 
organizat de Marie d'Arbanville pentru a asculta 
un poet ungur, când m-am dus la spiţerul din 
cartier să cumpăr nişte valeriană şi rădăcină de iris 
şi după-amiaza, pe toată durata vizitelor în 
saloanele de la L’Hôpital des Anges. În cele din 
urmă, mi-am abandonat munca, de teamă că, din 
neatenție, aş putea răni pe cineva fără să vreau. 
Nici Murtagh, nici Fergus nu ajunseseră la spital 
pentru a mă escorta acasă, aşa încât mi-am scos 
veşmântul cu care mă acoperisem şi m-am aşezat 
la biroul gol al maicii Hildegarde din holul 
spitalului pentru a-i aștepta. 

Stătusem acolo cam o jumătate de ceas, jucându- 
mă absent cu stofa rochiei când am auzit câinele 
afară. 


Portarul era absent, ca de obicei. Plecat să cumpere 
mâncare, fără îndoială, sau cu o misiune din partea 
vreuneia dintre călugărițe. Ca întotdeauna, în 
absenţa lui, paza intrării în spital era încredințată 
labelor — și colţilor — lui Bouton. Prima lătrătură de 
avertisment a fost urmată de o mârâitură joasă, 
care îl avertiza pe intrus să rămână pe loc, ori va 
face cunoştinţă cu colții lui Bouton. M-am ridicat 
și am scos capul pe uşa biroului, să văd dacă 
Părintele Balmain își va face curaj să înfrunte din 
nou demonul primejdios în exercitarea 
îndatoririlor sacre. Dar silueta profilată pe sticla 
pictată a holului de la intrare nu era forma uscăţivă 
a preotului novice. Era un trup înalt, al cărui kilt se 
contura legănându-se grațios în jurul picioarelor în 
vreme ce se retrăgea din calea caninilor 
animăluțului de la picioarele sale. 


Jamie a clipit, țintuit locului de asalt. Ferindu-și 
ochu de bătaia soarelui în fereastră, a mijit ochii 
privind în holul umbrit. 


— O, ziua bună, căţelușule, a spus el politicos și a 
făcut un pas în faţă cu mâinile întinse. 


Bouton și-a intensificat lătratul cu câțiva decibeli 
şi s-a retras un pas în spate. 


— O, vasăzică aşa? a spus Jamie, studiindu-l pe 
Bouton mai îndeaproape. la mai gândește-te, 
flăcăule, l-a sfătuit el, privindu-l. Din câte văd eu, 
sunt al naibii de mare față de tine. Dacă aş fi în 
locul tău, nu m-aş hazarda. 


Bouton s-a mişcat ușor, mârâind încă precum un 
Fokker îndepărtat. 

— Şi mai rapid, a spus Jamie, fandând într-o parte. 


Colţii lui Bouton au clănțănit la doar câţiva 
centimetri de glezna lui Jamie când acesta a făcut 
rapid un pas în spate. Rezemându-se de perete, şi-a 
încrucişat braţele şi a înclinat capul spre câine. 


— Sunt de acord, aici ai dreptate. Când vine vorba 
de colţi, ai avantaj în faţa mea, recunosc. 


Bouton a ciulit o ureche, circumspect la auzul 
acestui discurs amabil, şi-a reluat mârâitul discret. 


Jamie şi-a aşezat un picior peste celălalt, de parcă 
avea tot timpul din lume la dispoziţie și era 
pregătit să şi-l petreacă acolo. Lumina multicoloră 
din fereastră îi colora chipul în albastru, făcându-l 
să semene cu una dintre statuile de marmură 
îngheţată ale catedralei de alături. 


— Dar tu nu ai altceva mai bun de făcut decât să-i 
sperii pe musafirii nevinovaţi? a întrebat el 
prieteneşte. Am auzit multe despre tine; eşti un tip 
faimos care miroase de la o poştă boala, nu-i aşa? 
Păi, în cazul ăsta, de ce îți iroseşti talentul cu 
prostioare din astea precum păzitul uşii, când ai 
putea să te faci util adulmecând degete de picioare 
umflate de gută sau funduri buboase? Asta să-mi 
răspunzi tu, dacă nu te superi! 


Singurul răspuns a fost un lătrat ascuţit drept 
reacție când Jamie şi-a desfăcut picioarele. 


În spatele meu s-a auzit un foşnet de fuste când 
maica Hildegarde a intrat în biroul său. 


— Ce s-a întâmplat? a întrebat ea, văzându-mă că 
trag cu ochiul după colț. Avem vizitatori? 


— Bouton nu pare să fie de acord cu soţul meu, am 
spus. 

— Ştii, eu nu trebuie să stau aici cu tine, spunea 
Jamie pe un ton ameninţător. 


Şi-a strecurat o mână spre fibula care îi ţinea 
tartanul prins la umăr. 


— O mișcare iute cu tartanul meu şi te leg fedeleş 
ca pe un... o, bonjour, Madame! a spus el deodată 
în franceză la vederea maicii Hildegarde. 


— Bonjour, monsieur Fraser. 


A înclinat grațios vălul, mai mult pentru a-şi 
ascunde zâmbetul larg decât pentru a-l saluta, am 
băgat de seamă. 


— Văd că ați făcut deja cunoștință cu Bouton. O 
căutaţi poate pe soția dumneavoastră? 


Văzând asta ca pe un semnal de a-mi face apariţia, 
m-am strecurat afară din birou. Devotatul meu soţ 
şi-a plimbat privirea de la Bouton la uşa biroului, 
evident trăgând concluzii. 


-Şi cam de când stai acolo, englezoaico? a 
întrebat el cu o voce seacă. 


— De suficient de mult timp, am spus, umflându- 
mă în pene, căci eu eram în grațiile lui Bouton. Ce 
ai fi făcut cu el, după ce l-ai fi înfășurat în tartanul 
tău? 


— L-aş fi aruncat pe fereastră şi aş fi fugit mâncând 
pământul, a răspuns el, aruncând iute o privire 
mirată spre silueta impunătoare a maicii 
Hildegarde. Vorbeşte cumva engleză? 


— Nu, spre norocul tău, am răspuns, apoi am trecut 
la franceză pentru a face prezentările. 

— Ma mere, je vous présente mon mari, le seigneur 
de Broch Tuarach. 


— Milord. 


Maica Hildegarde îşi recăpătase de pe acum simțul 
umorului şi l-a salutat cu expresia sa obişnuită de 
formidabilă bună dispoziție. 


— Ne va lipsi soția dumitale, însă dacă ai nevoie de 
dumneaei, desigur... 


-Nu am venit pentru soția mea, a întrerupt-o 
Jamie. Am venit să vă văd pe dumneavoastră, ma 
mere. 


Instalat în biroul maicii Hildegarde, Jamie a aşezat 
teancul de hârtii pe care îl adusese pe lemnul 
strălucitor al mesei sale de scris. Bouton, stând 
vigilent cu ochii pe intrus, s-a culcat la picioarele 
stăpânei sale. Stând cu botul pe labe, a rămas însă 
cu urechile ciulite şi cu buza ridicată peste un 
canin în cazul în care 1 s-ar porunci să se repeadă 
să îl sfâșie pe musafir bucată cu bucată. 


Jamie a mijit ochii spre Bouton, ferindu-și 
intenționat picioarele de nasul negru şi nervos. 


— Herr Gerstmann m-a sfătuit să mă consult cu 
dumneavoastră, Maică, în legătură cu aceste 
documente, a început el, desfăşurând teancul și 
netezindu-l cu podul palmei. 


Maica Hildegarde l-a studiat o clipă pe Jamie, 
ridicând întrebător dintr-o sprânceană groasă. Apoi 
şi-a îndreptat atenția spre maldărul de hârtu, cu 
acea viclenie a administratorului care părea să se 
concentreze cu totul asupra chestiunii imediate, 
menținându-și totodată starea de alertă pentru a 

detecta cele mai mici urgențe din cotloanele 
îndepărtate ale spitalului. 


— Da? a spus ea. 


Un deget bont a alunecat uşor peste şirurile de note 
muzicale mâzgălite, unul câte unul, ca şi cum ar fi 
auzit notele atunci când le atingea. O atingere 
uşoară cu degetul şi coala a alunecat într-o parte, 
descoperind-o pe cealaltă pe jumătate. 


-Ce anume doreşti să afli, monsieur Fraser? a 
întrebat ea. 


— Nu ştiu, Maică. 


Jamie s-a aplecat în față, concentrat. A atins liniile 
cu propriile lui degete, insistând pe o pată, acolo 
unde mâna copistului ștersese neglijent portativele 
înainte ca cerneala să se fi uscat. 


— E ceva în neregulă cu muzica aceasta, Maică. 


Buzele călugăriței au tresărit uşor în ceea ce 
trebuie să fi fost un zâmbet. 


— Adevărat, monsieur Fraser? Cu toate acestea, eu 
înțeleg — nădăjduind că nu te vei ofensa — că pentru 
dumneata muzica este... un lacăt a cărui cheie nu 
o deţii? 


Jamie a început să râdă şi o infirmieră care trecea 
pe coridor s-a întors, speriată să audă un asemenea 
sunet între zidurile spitalului. Era un loc zgomotos, 
însă râsul era un sunet neobişnuit. 


- Asta e o descriere foarte diplomată a 
handicapului meu, maică. Şi e întru totul 
adevărată. Dacă ar fi să interpretați una dintre 
aceste bucăţi — degetul lui, mai lung şi mai suplu, 
însă aproape la fel de mare ca al maicii 

Hildegarde, a bătut uşor în pergamentul care a 
foşnit discret— eu nu aş deosebi-o de Kyrie 
Eleison sau de „La Dame fait bien“, cu excepția 
cuvintelor, a adăugat el cu un zâmbet larg. 


Acum era rândul maicii Hildegarde să izbucnească 
în râs. 


— Intr-adevăr, monsieur Fraser, a spus ea. Dar cel 
putin asculti cuvintele! 


A luat snopul de hârtii în mâinile ei, răsfoindu-le 
pe cele de deasupra. Vedeam uşoara pulsație a 
gâtului ei peste banda strânsă a acoperământului în 
timp ce citea, ca şi cum ar fi cântat în sinea ei, iar 
unul din picioare îi tresărea ușor, bătând ritmul. 
Jamie stătea complet nemişcat în scaunul său, cu 
mâna bună aşezată pe un genunchi, deasupra celei 
strâmbe, şi o urmărea cu privirea. Ochii oblici, 
albaştri erau concentrați şi ignora cu totul sunetul 
permanent venind din măruntaiele spitalului, din 
spatele său. Pacienţii urlau, îngrijitorii și 
călugărițele strigau unii la ceilalți, membrii 
familiilor țipau de jale sau de groază, şi clinchetul 
îndepărtat al instrumentelor metalice răsuna între 
pietrele antice ale zidurilor clădirii, însă nici 
Jamie, nici maica Hildegarde nu s-au mişcat. 


În cele din urmă, maica Hildegarde a coborât 
paginile, privindu-l pe Jamie peste marginea de 
sus. Ochii îi scăpărau şi arăta deodată ca o 
fetişcană. 


— Cred că ai dreptate! Acum nu îmi pot permite 
răgazul să le studiez cu atenţie, a spus ea aruncând 
o privire spre ușă, întunecată în acea clipă de 
silueta unui îngrijitor ce trecea pe coridor cu un 
sac mare de câlți, însă este ceva neobişnuit aici. 


A bătut uşor cu palma paginile de pe birou, 
aşezându-le într-un teanc ordonat. 

— Extraordinar! a exclamat ea. 


-Oricum ar fi, Maică, puteţi, cu darul 
dumneavoastră, discerne care este această structură 
neobişnuită? Este foarte dificil; am un motiv bine 
întemeiat să cred că este un cifru şi că limba 
mesajului este engleza, deși textul pieselor 
muzicale este în germană. 


Maica Hildegarde a scos un mormăit scurt de 
surpriză. 


— Engleză? Eşti sigur? 
Jamie a scuturat din cap. 


— Nu, sigur nu sunt, dar aşa cred. In primul rând, e 
țara de origine; cântecele au fost trimise din 
Anglia. 


— Păi, monsieur, a spus ea. Soţia dumitale vorbeşte 
engleza, nu-i așa? Şi îmi imaginez că ai fi dornic 
să te lipseşti de compania dumneaei pentru a-i 
permite să mă asiste în îndeplinirea acestei sarcini 
pentru dumneata? 


Jamie a măsurat-o din priviri, zâmbetul abia 
înflorit pe chipul său oglindindu-l pe al călugăriţei. 
A coborât ochii spre vârful picioarelor, unde 
mustățile lui Bouton tremurau cu amintirea unui 
mârâit. 


— Maică, facem o învoială, a propus el. Dacă nu 
mă muşcă de fund căţeluşul dumneavoastră în 
drum spre ieşire, v-o las pe soția mea. 


Şi astfel, în acea seară, în loc să mă întorc acasă în 
locuinţa lui Jared din Rue Tremoulins, am luat cina 
în compania surorilor de la Couvent des Anges la 
lunga lor masă din sala de mese, şi apoi m-am 

retras pentru restul serii să lucrez în camerele 
private ale maicii Hildegarde. 


Apartamentul maicii Superioare avea trei încăperi. 
Prima dintre ele era mobilată ca un salon, într-un 
stil oarecum luxos. Acolo, în fond, primea adesea 
musafirii oficiali. Cea de-a doua cameră a fost 
oarecum un şoc, pur şi simplu pentru că m-a luat 
pe nepregătite. La început, am avut impresia că în 
încăperea mică nu se afla nimic, cu excepţia unui 
clavecin mare, făcut din lemn de nuc, lustruit, 
strălucitor şi decorat cu flori mici, pictate manual, 
răsărind dintr-un rug răsucit care se întindea de-a 
lungul cutiei de rezonanță deasupra clapelor de 
abanos strălucitor. 


La o a doua privire, am zărit alte câteva piese de 
mobilier în cameră, inclusiv câteva rafturi de cărți 
care se întindeau pe toată lungimea unuia dintre 
pereți, ticsite cu lucrări de muzicologie şi 
manuscrise legate manual, asemănătoare celui pe 
care maica Hildegarde l-a aşezat acum pe stativul 
clavecinului. 


Mi-a făcut semn spre un scaun aşezat în fața unui 
mic birou de lângă un perete. 


— Vei găsi coli de hârtie şi cerneală acolo, milady. 
Acum, hai să vedem ce ne poate spune această 
mică arie muzicală. 


Era scrisă pe un pergament gros, liniile de portativ, 
trasate curat dintr-un capăt în celălalt al paginii. 
Notele însele, cheile, pauzele şi alteraţiile erau 
toate desenate cu deosebită grijă; era, în mod cert, 
o copie finală și curată, nu o ciornă sau o bucată 
muzicală mâzpălită la repezeală. În partea de sus a 
paginii era scris titul: „Lied des Landes“. Lied 
pastoral. 

— Vezi dumneata, titlul sugerează ceva simplu, 
precum un volkslied, a spus maica Hildegarde, 
întinzând un deget lung și cioturos spre pagină. Cu 
toate acestea, forma compoziției este cu totul 
diferită. Poţi citi un portativ la prima vedere? 


Palma ei dreaptă, mare, cu monturi proeminente și 
unghii scurte a coborât pe clape cu o atingere 
incredibil de delicată. 


Aplecându-mă peste umărul înveşmântat în negru 
al maicii Hildegarde, am cântat primele trei 
portative ale ariei, încercând să pronunţ cât mai 
bine versurile în germană. Apoi maica Hildegarde 
s-a oprit şi s-a întors spre mine, ridicând privirea. 


— Aceasta e linia melodică de bază. Apoi se repetă 
cu variațiuni — însă ce variațiuni! Ştii, am văzut 
unele acorduri care îmi amintesc de această piesă. 
La un bătrânel neamţ, pe nume Bach; îmi trimite 
compoziţii din când în când... 


A fluturat neglijent un braţ spre raftul cu 
manuscrise. 


— El le numeşte „Invenţii“ şi sunt chiar inteligente, 
jonglează variațiunile în două sau trei linii 
melodice simultan. Aceasta, a spus ea țuguindu-și 
buzele spre „Lied“-ul din faţa noastră, e ca o 
imitație stângace a uneia dintre aceste „Invenţii“. 
De fapt, aş putea jura că... 


Murmurând în barbă, a împins în spate bancheta 
de nuc şi s-a îndreptat spre raft, plimbând rapid un 
deget de-a lungul şirurilor de manuscrise. 


A găsit ce căuta şi s-a întors la banchetă cu trei 
manuscrise legate. 


— Aici sunt compozițiile lui Bach. Sunt destul de 
vechi, nu le-am mai cântat de câţiva ani. Cu toate 

acestea, sunt aproape sigură... 


S-a adâncit în tăcere, frunzărind la repezeală 
printre paginile manuscriselor lui Bach aşezate în 
poala ei, câte una o dată, aruncând din când în 
când câte o privire spre ledul de pe stativ. 


— Ha! a scos un strigăt de triumf şi a ridicat una 
dintre piesele lui Bach spre mine. Vezi? 


Hârtia era intitulată „Variaţiuni Goldberg“ într-o 
caligrafie ilizibilă şi ştearsă. Am atins hârtia cu 
venerație, am înghițit un nod din gât și am privit 
înapoi spre lied. Mi-a luat doar un moment să 
compar cele două piese înainte de a înţelege ce 
voia să spună. 


— Ai dreptate, este aceeaşi! am exclamat. O notă 
diferită ici şi colo, însă în esență este exact aceeaşi 
ca tema originală a compoziţiei lui Bach. Cât de 
straniu! 


— Nu-i aşa? a spus ea cu mare satisfacție. Acum, de 
ce ar fura acest compozitor anonim melodiile şi le- 
ar trata într-o asemenea manieră stranie? 


Fra clar o întrebare retorică la care nu m-am 
străduit să găsesc un răspuns, dar am pus la rândul 
meu o întrebare: 


— Este muzica lui Bach la modă în aceste zile, 
Maică? 


Eu cu siguranță nu o auzisem la saloanele 
muzicale pe care le frecventam. 


— Nu, a răspuns ea, clătinând din cap în vreme ce 
examina aria muzicală. Herr Bach nu este foarte 
cunoscut în Franţa; cred că s-a bucurat de puţină 
popularitate în Germania și Austria în urmă cu 
cincisprezece, douăzeci de ani, însă nici măcar 

acolo compozițiile lui nu sunt interpretate prea 
mult în public. Mi-e teamă că muzica lui nu este 
genul care să dăinuiască; este inteligentă, dar nu 
are suflet. Hmm. Acum, vezi aici? 


A bătut uşor cu arătătorul bont indicînd trei locuri 
distincte, întorcând paginile cu rapiditate. 


— Compozitorul a repetat aceeaşi  melodie— 
aproape aceeaşi —, însă de fiecare dată a schimbat 
gama. Cred că tocmai asta i-a atras atenţia soțului 
dumitale; este evidentă chiar şi pentru cineva care 
nu se pricepe la muzică, din cauza schimbării 
gamelor — nota tonică. 


Intr-adevăr! Fiecare schimbare de gamă era 
marcată de o linie verticală dublă, urmată de o 
nouă cheie sol și semnele de bemoli și diezi. 


— Cinci schimbări de gamă într-o bucată atât de 
scurtă, a remarcat ea, bătând cu degetul pe ultima, 
pentru a sublinia. Și schimbări care nu au niciun 
sens, din punct de vedere muzical. Uite, linia de 
bază este exact aceeaşi, totuşi ne mutăm de la o 
gamă cu doi bemoli, care este Si bemol major, la o 
gamă cu trei diezi, cum e La major. Şi mai straniu, 
acum merge pe o semnătură de doi diezi şi cu toate 
acestea folosește alteraţia Sol diez! 


— Foarte neobişnuit, am spus. 


Adăugând alterația Sol diez secțiunii în Sol major 
avea efectul de a face linia muzicală identică cu 
secţiunea în La major. Cu alte cuvinte, schimbarea 
gamei fusese complet inutilă. 


-Nu vorbesc germana, am spus. Inţelegeți 
versurile, Maică? 


A încuviințat din cap, faldurile vălului ei negru 
foşnind, cu ochii mici, concentrați pe manuscris. 

— Ce versuri cumplit de proaste! a murmurat ea ca 
pentru sine. Nu că te-ai putea aștepta la mare 
poezie din partea germanilor în general, şi totuşi... 


S-a oprit scuturându-şi vălul. 


— Trebuie să plecăm de la premisa că, dacă soțul 
dumitale are dreptate când consideră partitura un 
soi de cifru, mesajul este ascuns în aceste versuri. 
Aşadar ele în sine nu contează foarte mult. 


— Ce spun? am întrebat. 


— „Ciobăniţa mea zburdă cu mieii săi pe dealurile 
înverzite“, a tradus ea. Teribilă gramatică, deşi 
desigur anumite libertăți sunt permise adesea în 
compunerea cântecelor, dacă poeţii lirici insistă ca 
versurile să rimeze, cum se întâmplă aproape 
întotdeauna în cântecele de dragoste. 


— Ştiţi multe despre cântecele de dragoste? am 
întrebat curioasă. 


Maica Hildegarde era un izvor de surprize în seara 
aceasta. 


— Orice bucată muzicală este în esenţă un cântec de 
dragoste, a replicat ea ca fapt divers. Dar ca să 
răspund întrebării dumitale, da, am văzut multe. 
Când eram fetiță, a spus ea dezvelindu-şi dinții 
mari şi laţi într-un zâmbet, înțelegând dificultatea 
mea de a mi-o imagina copil, eram considerată 
cumva un talent precoce, înţelegi dumneata. 
Puteam reproduce din memorie tot ce auzeam și 
am scris prima mea compoziţie la vârsta de şapte 
anl. 


A fluturat mâna spre clavecin, cu furnirul elegant 
strălucind, bine lustruit. 

— Familia mea era înstărită; dacă aş fi fost bărbat, 
nu am nicio îndoială că aş fi ajuns muzician. 


Vorbea simplu, fără urmă de regret. 


— Dar cu siguranţă ai mai fi putut compune, dacă 
te-ai fi căsătorit, nu-i aşa? am întrebat, curioasă. 


Maica Hildegarde şi-a răsfirat degetele, groteşti în 
lumina lămpii. Văzusem acele mâini trăgând un 
pumnal împlântat în os, repunând o articulație la 
locul ei, prinzând capul mânjit de sânge al unui 
nou-născut între coapsele mamei sale. Apoi 
văzusem aceleași degetele atingând clapele de 
abanos cu delicateţea unei aripi de fluture. 


— Păi, a spus, după o clipă de contemplare, este 
vina Sfântului Anselm. 


— Ah, da? 


A zâmbit cu gura până la urechi văzându-mi 
expresia, chipul ei urât lepădându-şi masca rigidă 
pe care o afişa în public. 


— O, da. Naşul meu, bătrânul rege Soare, a adăugat 
ea relaxată, mi-a dăruit o carte cu Vieţile Sfinților 
de ziua propriului meu sfânt, când aveam opt ani. 
Era o carte superbă, a spus ea nostalgică, avea 
paginile aurite şi o copertă încrustată cu pietre 
prețioase; era mai mult o operă de artă decât o 
lucrare de literatură. Cu toate acestea, am citit-o. 
Și deşi mi-au plăcut toate poveştile-— în special 
cele ale martirilor —, o singură frază din povestea 
Sfântului Anselm mi-a ajuns la suflet. 


Şi-a închis ochii, lăsându-și capul pe spate, 
copleșită de amintiri. 


— Sfântul Anselm a fost un bărbat de o mare 
înțelepciune și cu o aleasă educaţie, Doctor în 

Teologie. A fost de asemenea episcop, un om 
căruia îi păsa de oamenii din turma sa și s-a îngrijit 
de nevoile lor vremelnice precum și de nevoile lor 
spirituale. Povestea detalia întreaga sa muncă şi se 
încheia cu următoarele cuvinte: „Și a murit, la 
capătul unei vieți eminamente folositoare şi astfel 
şi-a căpătat coroana în Paradis.“ 


S-a oprit, plimbându-și palmele ușor peste 
genunchi. 


— Ceva din această frază mi-a atins o coardă foarte 
sensibilă. „O viață eminamente folositoare“, a spus 
ea zâmbindu-mi. Am văzut şi epitafuri mult mai 
rele, milady. 


Şi-a răsfirat deodată palmele şi s-a scuturat, un 
gest neobişnuit de grațios. 


— Mi-am dorit să fiu folositoare. 


Apoi, dând la o parte pălăvrăgeala, s-a întors brusc 
spre partitura de pe stativ. 


— Aşadar, a reluat ea, în mod evident schimbarea 
de game — nota tonică- aceasta este ciudăţenia. 
Dar ce vrea să însemne? 


Am deschis gura, scoțând un țipăt uşor. Vorbind în 
franceză, nu băgasem de seamă mai devreme. Dar 
ascultând povestea maicii Hildegarde, gândisem în 
engleză şi când am privit din nou la partitură, mi-a 
picat fisa. 


— Ce e? a întrebat călugărița. Ţi-a venit vreo idee? 


— Cheia! am spus râzând pe jumătate. In franceză, 
o cheie muzicală e „o notă tonică“, însă cuvântul 
pentru un obiect care descuie... 

Am arătat spre o legătură mare de chei, pe care 
maica Hildegarde o ţinea de obicei la brâu şi pe 
care o pusese deoparte, pe raftul de cărți când 
intraserăm în cameră. 


— Acesta e un paspartu, nu-i aşa? 


— Aşa este, a răspuns ea, privindu-mă nedumerită, 
atingând la rândul ei cheia universală. Un 
paspartu. Aceasta, a reluat ea, arătând spre o cheie 
cu butuc şi dinţi, e de obicei numită clef. 


— Un clef! am exclamat bucuroasă. Perfect! 


Am împuns cu un deget coala cu portative de pe 
stativ. 


— Vezi dumneata, maică, în engleză se folosește un 
singur cuvânt. O „cheie“ dă baza unei bucăţi de 
muzică şi tot o „cheie“ descuie uși. În franceză, 
„Clef“ este o cheie și în engleză, „clef“-ul este de 
asemenea parte a semnăturii muzicale. lar cheia 
muzicală e de asemenea cheia cifrului. Jamie a 
spus că el crede că e un cifru englezesc! Făcut de 
un englez cu un simț al umorului cu adevărat 
diabolic! am adăugat. 


Cu această mică descoperire, cifrul s-a dovedit a fi 
destul de uşor de dezlegat. Dacă autorul era un 
englez, mesajul cifrat era probabil tot în engleză, 
ceea ce însemna că cuvintele nemţeşti erau folosite 
doar ca sursă pentru litere. Şi după ce văzusem cu 
o seară în urmă încercările lui Jamie de a jongla cu 
alfabetele şi cu literele, a fost nevoie doar de 
câteva încercări pentru a stabili şablonul cifrului. 


— Doi bemoli înseamnă că trebuie să iei fiecare a 
doua literă, plecând de la începutul secțiunii, am 
spus, mâzgălind frenetic rezultatele. Şi trei diezi 
înseamnă că trebuie să iei fiecare a treia literă, 
începând de la sfârşitul secțiunii. Cred că a folosit 

germana şi pentru a ascunde mesajul, dar şi pentru 
că are o grămadă de cuvinte; îţi ia aproape de două 
ori mai multe cuvinte să spui acelaşi lucru ca în 
engleză. 


— Ai cerneală pe nas, a observat maica Hildegarde, 
apoi a privit peste umărul meu. Are vreun sens? 


— Da, am spus, simţindu-mi deodată gura uscată. 
Da, are sens. 


Descifrat, mesajul era scurt şi simplu. De 
asemenea, profund tulburător. 


—„Supuşii loiali ai Maiestăţii Sale aşteaptă 
reînscăunarea Sa cuvenită. Suma de cincizeci de 
mii de lire este la dispoziția dumneavoastră. Ca un 
semn de bună-credinţă, aceasta va fi plătită doar în 
persoană, la sosirea Înălţimii Sale pe pământul 
Angliei“, am citit. Şi mai este o literă separată, un 
„©“. Nu ştiu dacă e vreun soi de semnătură sau 
doar ceva de care autorul a avut nevoie pentru a 
alcătui un cuvânt german corect. 


— Hmmm. 


Maica Hildegarde a aruncat o privire curioasă spre 
mesajul mâzgălit, apoi spre mine. 


—O ştii deja, desigur, a spus ea, plecându-și 
fruntea, însă îl poţi asigura pe soţul dumitale că nu 
voi spune nimănui nimic despre asta. 


-Nu ţi-ar fi cerut ajutorul dacă nu ar fi avut 
încredere în dumneata, am protestat. 


A ridicat din sprâncenele rare mărginite de 
acoperământ, apoi a bătut cu degetele ferm în 
hârtia pe care scrisesem. 

-Dacă acesta e genul de acţiune la care se 
angajează soţul dumitale, atunci riscă teribil având 
încredere în cineva. Asigură-l că am apreciat 
onoarea pe care mi-a făcut-o, a adăugat ea pe un 
ton sec. 


— Aşa voi face, am spus, zâmbind. 


— Vai de mine, chère madame, a exclamat ea, 
privindu-mă mai bine, arăţi foarte palidă! Şi eu 
mai rămân trează mult după ora de culcare când 
lucrez la o nouă partitură, încât uit să verific ce oră 
e, însă trebuie să fie foarte târziu pentru dumneata. 


A aruncat o privire spre lumânarea cu orele 
marcate, care ardea pe măsuţa de lângă ușă. 


— Dumnezeule! S-a făcut târziu. Să o chem pe sora 
Madeleine să te conducă în camera dumitale? 


Jamie acceptase, deşi nu prea încântat, sugestia 
maicii Hildegarde de a-mi petrece noaptea la 
Couvent des Anges, pentru a nu fi nevoită să mă 
întorc acasă pe străzile întunecate târziu în noapte. 


Am clătinat din cap. Eram obosită şi spatele mă 
durea de la atâta stat pe scaun, însă nu voiam să 
mă duc la culcare. Oricum, implicaţiile mesajului 
muzical erau prea tulburătoare pentru a-mi da voie 
să adorm imediat. 


— Păi, atunci, să servim ceva, pentru a sărbători 
descoperirea noastră. 


Maica Hildegarde s-a ridicat şi a ieşit în cealaltă 
cameră unde am auzit-o sunând clopoţelul. Câteva 
minute mai târziu, una dintre călugărițele 
servitoare a venit cu o tavă cu lapte fierbinte și 
prăjituri mici, glazurate, urmată de Bouton. Sora 
servitoare a pus o prăjitură pe o farfurie de 
porțelan şi a aşezat-o pe podea dinaintea lui ca şi 

cum era ceva absolut firesc, punând alături şi un 
castron cu lapte. 


În vreme ce îmi sorbeam laptele fierbinte, maica 
Hildegarde a lăsat deoparte sursa muncilor noastre, 
aşezând-o pe birou şi în locul ei, pe stativul 
clavecinului, a pus o singură foaie dintr-un 
manuscris muzical. 


— Acum voi cânta pentru dumneata, a anunţat ea. 
Te va ajuta să-ţi aduni gândurile pentru culcare. 


Muzica era uşoară şi liniştitoare cu o melodie care 
curgea lin de la vocea de sopran până la bas și 
înapoi pe o temă de o complexitate plăcută, dar 
fără forţa poruncitoare a lui Bach. 


— Este a dumitale? am întrebat, într-o pauză, când 
şi-a ridicat mâinile la finalul bucății. 


A scuturat din cap, fără a se întoarce spre mine. 


—Nu. A unui prieten al meu, Jean Philippe 
Rameau. Un bun teoretician, care însă nu pune 
mare pasiune în compoziţie. 


Trebuie să fi ațipit, muzica legănându-mi 
simţurile, căci m-am trezit deodată în murmurul 
vocii Surorii Madeleine în ureche, şi atingerea 
caldă şi fermă sub braţ, ridicându-mă în picioare și 
conducându-mă în altă cameră. 


Privind în urmă, am văzut spatele lat, înveşmântat 
în negru al maicii Hildegarde, şi încordarea 
umerilor puternici pe sub faldurile vălului ei în 
timp ce cânta, surdă acum la lumea aflată dincolo 
de sanctuarul camerei sale. 


Pe podea, la picioarele ei stătea Bouton, cu botul 


pe labe, trupul micut întins drept ca acul unei 
busole. 

— Aşadar, a spus Jamie, aţi mers ceva mai departe 
decât o simplă conversaţie... poate. 


— Poate? am repetat. O ofertă de cincizeci de mii 
de lire sună destul de concret. 


După standardele curente, cincizeci de mii de lire 
reprezentau venitul anual al unui ducat măricel. 


Jamie a ridicat cinic o sprânceană spre manuscrisul 
muzical pe care îl adusesem înapoi cu mine de la 
mănăstire. 


— Da, mă rog. O ofertă ca asta e destul de sigură, 
cu condiția ca fie Charles, fie James să pună 
piciorul în Anglia. Dacă Charles e în Anglia, 
înseamnă că a făcut rost de suport din altă parte 
pentru a ajunge mai întâi în Scoția. Nu, a spus el, 
frecându-și gânditor barba, interesant la oferta asta 
e că e primul semn clar pe care l-am văzut că 
Stuarzii — sau măcar unul din ei- fac eforturi 
concrete să pună la cale o încercare de restauraţie. 


— Unul din ei? am prins sublinierea. Deci tu crezi 
că James nu e implicat? 


Am privit spre mesajul codat cu şi mai mult 
interes. 


— Mesajul a venit la Charles, mi-a amintit Jamie, şi 
a venit din Anglia, nu pe la Roma. Fergus a luat-o 
de la un mesager obişnuit, într-un colet marcat cu 
sigilii englezeşti, nu de la un mesager papal. Și tot 
ce am văzut în scrisorile lui James... 


A clătinat din cap, încruntându-se. Incă nu se 


bărbierise şi lumina dimineţii aprindea din loc în 
loc scântei de cupru în barba lui scurtă, castanie. 

— Coletul fusese deschis; Charles văzuse 
manuscrisul. Nu are nicio dată pe el, deci nu ştiu 
acum cât timp a fost primit. Şi desigur, noi nu 
avem scrisorile pe care Charles le-a trimis tatălui 
său. Însă în niciuna din scrisorile lui James nu 
există vreo referință privitoare la cineva care ar 
putea fi compozitorul, cu atât mai puțin vreo 
referire la promisiuni concrete de ajutor din 
Anglia. 


Intuiam direcția în care se îndrepta. 


— Şi Louise de La Tour bâiguia despre cum Charles 
intenționa să îi anuleze căsătoria şi să o declare 
soția lui îndată ce avea să devină rege. Deci crezi 
că Charles nu vorbea doar aşa, ca să o 
impresioneze pe ea? 


— Poate că nu, a spus el. 


A turnat apă din carafa din dormitor în lighean şi 
şi-a clătit obrajii înainte de a se rade. 


— Deci e posibil ca Charles să acționeze pe cont 
propriu? am întrebat, îngrozită şi intrigată de 
această posibilitate. Şi ca James să îi pună la cale o 
mascaradă, în care să se prefacă a începe o 
încercare de restauraţie, pentru ca Louis să rămână 
impresionat de valoarea potențială a Stuarzilor, 
însă... 


— Insă Charles nu se preface? m-a întrerupt Jamie. 
Da, aşa se pare. E vreun prosop pe aici, 
englezoaico? 


Cu pleoapele strâns închise şi faţa picurând, pipăia 
pe suprafața mesei. Am ferit manuscrisul ca să nu 
fie udat și am găsit prosopul, aşezat peste tăblia 
patului. 

Jamie şi-a cercetat critic lama și s-a aplecat 
aprobator peste măsuţa mea de toaletă pentru a se 
privi în oglindă în timp ce îşi freca obrajii cu săpun 
de ras. 


— De ce e barbar din partea mea să scap de părul de 
pe picioare şi subsuori şi nu e barbar ca tu să te 
razi pe față? am întrebat, privindu-l cum își 
coboară buza de sus peste dinţi în timp ce se rădea 
sub nas cu mișcări scurte și delicate. 


— Este barbar, a răspuns el, mijind ochii în oglindă. 
Dar mă mănâncă în draci dacă nu mă rad. 


-Ţi-ai crescut vreodată barbă? am întrebat 
curioasă. 


— Nu de bunăvoie, a răspuns el, schițând un zâmbet 
în vreme ce-şi rădea un obraz, dar am avut barbă 
uneori, când nu aveam încotro — în perioada în care 
am trăit ca proscris în Scoția. Când am avut de ales 
între a mă rade în ger cu o lamă neascuțită în 
fiecare dimineață sau să mă mănânce, am ales să 
mă mănânce. 


Am început să râd, privindu-l cum plimbă lama 
de-a lungul maxilarului într-o singură mişcare 
lungă. 


— Nu îmi pot imagina cum ai arăta cu barbă lungă. 
Te-am văzut doar cu barba scurtă. 


A zâmbit într-un colţ al gurii, ridicându-l pe 
celălalt pentru a se rade sub pometele înalt și lat al 
obrazului. 


— Data viitoare când vom fi invitaţi la Versailles, 
englezoaico, voi cere permisiunea să vizităm 
grădina zoologică regală. Louis are acolo o 
creatură pe care unul din căpitanii săi a adus-o din 

Borneo, care se numeşte orangutan. Ai văzut 
vreodată unul? 


— Da, am spus, grădina zoologică din Londra avea 
o pereche înainte de război. 


— Atunci știi cum aş arăta cu barbă, a spus el, 
zâmbindu-mi în timp ce se termina de ras, 
înaintând cu grijă peste conturul obrazului. 
Neîngrijit şi mâncat de molii. Cam ca vicontele 
Marigny, a adăugat el, doar că roşcovan. 


Ca şi cum numele i-ar fi reamintit, a revenit la 
principalul subiect de discuție, ştergându-și 
rămăşiţele de săpun de pe faţă cu prosopul de 
bumbac. 


— Deci cred că ce trebuie să facem noi acum, 
englezoaico, a spus el, este să stăm cu ochii pe 
englezii din Paris. 


A ridicat manuscrisul de pe pat şi l-a răsfoit 
gânditor. 


— Dacă cineva chiar e dispus să ia în calcul un 
ajutor de o asemenea amploare, cred că i-ar putea 
trimite un emisar lui Charles. Dacă eu mi-aş risca 
cincizeci de mii de lire, măcar aş vrea să văd pe ce 
se duc banii ăştia, tu nu ai face la fel? 


-Ba da, am răspuns. Şi apropo de englezi, 
Înălțimea Sa, din patriotism, îşi cumpără coniacul 
de la tine și Jared, sau preferă cumva serviciile 
domnului Silas Hawkins? 


— Ale domnului Silas Hawkins, care este doritor să 
afle care e climatul politic în Highlands? a întrebat 
Jamie clătinând admurativ din cap. Şi eu care 
credeam că m-am însurat cu tine pentru că erai 
frumoasă şi aveai un fund mare şi fain. Şi când 
colo tu ai şi minte! 

S-a ferit la timp din calea unui pumn îndreptat spre 
urechea lui şi a rânjit spre mine. 


— Nu ştiu, englezoaico, dar voi afla până la apusul 
soarelui. 

16 


NATURA SULFULUI 


Prinţul Charles chiar îşi cumpăra coniacul de la 
domnul Hawkins. Dincolo de această descoperire 
însă, nu am mai aflat mare lucru în decursul 
următoarelor patru săptămâni. Lucrurile au 
continuat la fel ca şi înainte. Louis al Franţei a 
continuat să îl ignore pe Charles Stuart. Jamie a 
continuat să se ocupe de afacerea cu vin şi să îl 
viziteze pe prințul Charles. Fergus a continuat să 
fure scrisori. Louise, prințesa de Rohan, a apărut în 
public la brațul soțului ei, melancolică, însă 
înfloritoare. Eu am continuat să vomit dimineaţa, 
să lucrez la spital după-amiaza şi să zâmbesc 
grațios la cină seara. 


Două lucruri s-au petrecut însă care păreau să ne 
îndrepte spre telul nostru. Charles, plictisit de 
inactivitate, a început să îl invite pe Jamie să îl 
însoţească seara în taverne — adesea fără prezenţa 
restrictivă şi arbitrară a tutorelui său, domnul 
Sheridan, care s-a declarat mult prea bătrân pentru 
astfel de distracţii. 


— Dumnezeule, omul bea ca un peşte! a exclamat 
Jamie întorcându-se dintr-una din aceste escapade, 
duhnind a vin ieftin. Va trebui să comand o cămașă 
nouă, a spus el examinând critic o pată întinsă pe 
poalele cămăși sale. 

— Ar merita banii, am spus eu, dacă ţi-ar spune 
ceva în timp ce bea. Despre ce vorbeşte? 


— Vânătoare şi femei, a răspuns Jamie succint şi a 
refuzat categoric să detalieze. 


Fie că politica nu cântărea la fel de mult în mintea 
lui Charles precum Louise de La Tour, fie era 
capabil de discreţie, chiar şi în absenţa tutorelui 
său, domnul Sheridan. 


Al doilea lucru care s-a petrecut a fost că monsieur 
Duverney, ministrul de Finanţe, a pierdut la şah în 
faţa lui Jamie. Nu o dată, ci de mai multe ori. Şi 
aşa cum prevăzuse Jamie, eșecurile nu făceau 
altceva decât să îl îndârjească și mai mult pe 
monsieur Duverney, şi astfel eram invitaţi frecvent 
la Versailles, unde eu mă plimbam de colo până 
colo, colecționând bârfe și evitând alcovuri, şi 
Jamie juca şah, în general atrăgând spectatori 
admirativi, deşi eu personal nu consideram șahul 
un sport care să atragă audienţă. 


Jamie şi ministrul de Finanţe, un bărbat scund și 
rotofei, cu umeri gârboviţi, stăteau aplecaţi peste 
tabla de şah, amândoi părând atât de absorbiți de 
partida lor, încât nici nu simțeau ce se petrece în 
jurul lor, în ciuda murmurului de voci şi a 
clinchetului de pahare din apropiere. 


— Rareori am văzut ceva mai plictisitor decât şahul, 
îi şoptea o doamnă alteia. Şi i se mai spune 
amuzament! Aş fi mai amuzată privind-o pe 
camerista mea curăţându-i de purici pe paji. Cel 
puţin băieții aceia mai chițăie și mai chicotesc din 
când în când. 


— Pe mine nu m-ar deranja să îl fac pe roşcovan să 


chițăie şi să chicotească puţin, a spus prietena ei, 
zâmbind fermecător spre Jamie, care îşi ridicase 

fruntea şi privea absent peste umărul lui monsieur 
Duverney. 


Prietena ei m-a văzut şi a împuns-o pe doamnă, o 
blondă voluptoasă, în coaste. 


l-am adresat un zâmbet amabil, savurând uşor 
răutăcios roşeaţa aprinsă care i s-a ridicat din 
decolteul generos, acoperindu-i pielea cu pete roz. 
Cât despre Jamie, nici dacă doamna i-ar fi înfipt 
degetele grăsuţe în păr nu l-ar fi trezit la realitate, 
atât de absorbit părea. 


Mă întrebam chiar ce îl preocupa într-atât. Cu 
siguranță nu șahul; monsieur Duverney se 
încăpăţâna să joace cu mutări precaute, însă 
folosea aceleaşi gambituri de fiecare dată. Degetul 
mijlociu şi cel inelar al mâinii drepte a lui Jamie s- 
au deplasat uşor pe coapsă, o uşoară tresărire iute 
mascată de nerăbdare şi am înţeles că gândurile lui 
nu erau îndreptate spre partida de şah. Putea să 
dureze încă o jumătate de oră, însă îl avea pe 
monsicur Duverney la degetul său mic. 


Ducele de Neve stătea în picioare lângă mine. l-am 
văzut ochii mici şi negri fixându-se o clipă pe 
degetele lui Jamie, apoi mutându-se în altă parte. 
S-a oprit meditativ un moment, studiind tabla de 
şah, apoi s-a îndepărtat discret pentru a mări suma 
pe care o pariase. 


Un valet s-a oprit lângă mine şi s-a aplecat 
serviabil, oferindu-mi încă un pahar cu vin. l-am 
făcut semn că nu doresc, băusem destul în timpul 
serii şi îmi simțeam capul uşor şi picioarele, 
primejdios nesigure. 


Întorcându-mă să găsesc un loc să mă aşez, l-am 
zărit pe contele Saint Germain în celălalt capăt al 
camerei. Poate într-acolo privise Jamie. La rândul 
său, contele mă privea; de fapt mă sorbea din 

priviri, cu un zâmbet întipărit pe chip. Nu era 
expresia lui obișnuită şi nu i se potrivea. Prea puţin 
îmi păsa, însă am făcut o plecăciune cât mai 
grațioasă în direcția lui, apoi m-am strecurat prin 
mulțimea de doamne, pălăvrăgind despre una, 
despre alta, dar încercând oriunde aveam ocazia, 
să conduc conversaţia în direcția Scoției şi a 
regelui exilat. 


În general, perspectivele reînscăunării Stuarzilor 
nu păreau să preocupe aristocrația Franţei. Când îl 
menționam din când în când pe Charles Stuart, 
lumea de obicei dădea ochii peste cap şi ridica din 
umeri neinteresată. În ciuda recomandărilor 
ducelui de Mar şi a altor iacobiți din Paris, Louis 
refuza cu încăpățânare să îl primească pe Charles 
la Curte. Şi un exilat fără o leţcaie care nu era în 
grațiile regelui nu avea şanse să fie invitat în 
societate pentru a intra în legătură cu bancherii 
bogaţi. 


— Regele nu e deloc încântat că vărul său a venit în 
Franţa fără a-i cere permisiunea, mi-a spus contesa 
de Brabant când am deschis subiectul. A fost auzit 
spunând că Anglia poate rămâne protestantă, din 
partea lui, mi-a destăinuit ea. Şi dacă Anglia ar 
arde în focul iadului cu George de Hanovra, cu atât 
mai bine. Îmi pare rău, mi-a spus ea ţuguindu-și 
buzele compătimitor, fiind o fire sensibilă. Ştiu cât 
de dezamăgiți trebuie să fiți, dumneata și soțul 
dumitale, însă chiar... 


A scuturat din umeri. 


M-am gândit că am putea veni în întâmpinarea 
acestei dezamăgiri şi am încercat să aflu alte bârfe 
similare, însă nu am avut mare succes în seara 
aceasta. lacobiţii, din câte mi s-a dat de înţeles, 
erau nişte plicticoși. 

— Gabitul damei jucat de un amator, a murmurat 
Jamie mai târziu în noapte în timp ce ne pregăteam 
de culcare. 


Eram din nou invitaţi la Palat. Cum partida de şah 
se întinsese mult după miezul nopții, și ministrul 
nici nu voise să audă că ne întoarcem în Paris la o 
asemenea oră, fusesem invitaţi într-un mic 
apartament, situat cu un etaj sau două deasupra 
primului, din câte am observat. Era înzestrat cu pat 
din pene şi o fereastră cu vedere la parterul sudic. 


— Amatori, nu? am spus, strecurându-mă în pat şi 
întinzându-mă cu un mormăit. Ai de gând să visezi 
şah la noapte? 


Jamie a încuviinţat din cap, căscând atât de tare, 
încât i-au dat lacrimile. 


-Cu siguranță. Sper să nu te deranjez, 
englezoaico, dacă fac vreo rocadă în somn. 


Mi-am îndoit picioarele, savurând senzația de 
uşurare şi descătuşare a greutăţii mele tot mai 
incomode, şi șalele mele trimiteau săgeți ascuțite 
de durere surdă şi plăcută pe măsură ce se 
acomodau în poziție culcat. 


— Poţi să stai şi în cap în timpul somnului dacă 
vrei, am spus, căscând la rândul meu. Nimic nu mă 
va tulbura în noaptea asta. 


Rareori m-am înșelat atât de amarnic în viață. 


Îl visam pe bebeluş. Crescut aproape de termen, 
lovea şi se mișca în pântecul meu umflat. Mâinile 
mi s-au îndreptat spre burtă, masând pielea întinsă, 
încercând să liniştesc tumultul dinăuntru. Însă 
foiala a continuat Şi, în maniera perversă a viselor, 
mi-am dat seama că nu era un copil, ci un şarpe 
care mi se încolăcea în burtă. M-am încovoiat, 

ridicându-mi genunchii în vreme ce mă luptam cu 
şarpele, mâinile mele bâjbâind și lovind neîncetat, 
încercând să prind capul bestiei care se mișca iute 
şi lovea pe sub ţesuturi. Pielea îmi era fierbinte la 
atingere şi  intestinele mi se  încovrigau, 
transformându-se în şerpi la rândul lor, mușcându- 
mă şi lovindu-mă pe măsură ce se încâlceau 
laolaltă. 


— Claire! Trezeşte-te, fetiţo! Ce s-a întâmplat? 


Strigătele şi scuturăturile m-au trezit în cele din 
urmă, începând să înţeleg unde mă aflu. Eram în 
pat, cu mâna lui Jamie pe umărul meu sub 
cearşafurile de pânză. Însă şerpii au continuat să se 
zbată în pântecul meu şi am scos un geamăt 
puternic, sunetul speriindu-mă și pe mine la fel de 
tare ca şi pe Jamie. 


A smuls într-o parte cearşafurile şi m-a rostogolit 
pe spate, încercând să îmi împingă genunchii în 
jos. Am rămas încovrigată cu încăpățânare, 
tinându-mă cu mâinile de burtă, încercând să 
liniștesc săgețile ascuţite de durere care mă 
străpungeau. 


Jamie a trântit din nou plapuma peste mine şi a 
ieşit în fugă din cameră, abia oprindu-se să îşi 
înșface kiltul de pe scaun. 


Abia mă puteam concentra la altceva decât la 
zbuciumul din interiorul meu. Urechile îmi țiuiau 
şi o transpiraţie rece îmi scălda obrajii. 


— Madame? Madame! 


Am deschis ochii suficient cât să văd camerista 
care avea grijă de apartamentul nostru, cu privirea 
dezorientată şi părul dezordonat, aplecându-se 
peste pat. Jamie, pe jumătate despuiat şi încă mai 
dezorientat, stătea în spatele ei. Am strâns 

pleoapele, gemând, însă înainte l-am văzut 
apucând-o pe slujnică de umăr, scuturând-o atât de 
puternic, încât i-au ieşit zulufii de sub boneta de 
noapte. 


— Pierde copilul? Spune! 


Aşa se părea. M-am zvârcolit în pat, gemând şi m- 
am încovrigat şi mai strâns, parcă pentru a proteja 
ghemul de durere pe care îl tineam în pântec. 


În cameră, murmurul de voci s-a întețit, cele mai 
multe din ele femeieşti şi am simțit nişte mâini 
împungându-mă şi  pipăindu-mă. În toată 
cacofonia, am auzit o voce masculină; nu era a lui 
Jamie, vorbea franţuzeşte. La porunca acelei voci, 
niște mâini m-au prins de glezne şi de umeri şi m- 
au lungit cu totul pe pat. 


O mână s-a întins pe sub cămașa mea de noapte și 
mi-a pipăit burta. Am deschis ochii, cu răsuflarea 
tăiată şi l-am văzut pe monsieur Fleche, medicul 
regelui, îngenunchind lângă pat şi concentrându-se 
încruntat. Ar fi trebuit să fiu flatată de această 
favoare din partea regelui, însă nu mă puteam 
concentra. Durerea părea să îşi schimbe caracterul; 
deşi se intensifica în spasme, era mai mult sau mai 
puțin constantă, și părea aproape să se mute, 
călătorind de undeva din partea de sus a 
abdomenului într-un punct mai jos. 


-Nu e un avort, l-a asigurat monsieur Flèche pe 
Jamie, care stătea aplecat peste umărul medicului, 
îngrijorat. Nu sângerează. 


Am văzut-o pe una din doamnele prezente privind 
îngrozită spre cicatricile de pe spatele lui. A luat-o 
de mânecă pe una dintre prietenele ei, făcând-o 
atentă. 

- Poate e o inflamație a vezicii biliare, a spus 
monsieur Fleche. Sau o criză subită de ficat. 


— Idiotule! am zis, printre dinţii încleștaţi. 


Monsieur Fleche s-a uitat arogant spre mine peste 
nasul borcănat, punându-și pe urmă pince-nezul 
pentru a întări efectul. A aşezat o mână pe fruntea 
mea umedă de transpirație, acoperindu-mi cu 
ocazia asta ochii, ca să nu îmi mai vadă privirea 
furioasă. 


— Cel mai probabil ficatul, îi spunea el lui Jamie. 
Impactarea vezicii biliare cauzează această 
acumulare de umori biliare în sânge, care poate 
cauza durere— şi un deranj temporar, a adăugat 
autoritar, apăsând şi mai puternic pe măsură ce eu 
mă zbăteam pe toate părțile. Ar trebui să îi luăm 
sânge imediat. Plato, bazinul! 


Mi-am smucit o mână, elberând-o și am plesnit 
palma care mă apăsa pe cap. 


-la-ţi labele de pe mine, şarlatan nenorocit! 
Jamie! Nu-i lăsa să mă atingă cu ăla! 


Plato, asistentul lui monsieur Flèche, venea spre 
mine cu un cuțit şi cu un lighean, în vreme ce 
doamnele din spate ieneau de teamă şi își făceau 
vânt cu mâna una alteia, pentru a nu se lăsa 
copleșite de agitația acestei întâmplări. 


Jamie, palid la faţă, privea neajutorat când la mine, 
când la monsieur Flèche. Hotărându-se deodată, l- 
a înşfăcat pe neajutoratul Plato şi l-a tras de lângă 
pat, l-a întors şi l-a împins spre ușă, cu vârful 
cuțitului împungând aerul. Slujnicele şi doamnele 
s-au retras din calea lui, scoțând țipete îngrozite. 


— Monsieur! Monsieur chevalier! protesta medicul. 

Când fusese chemat, îşi pusese expert peruca pe 
cap, însă nu avusese timp să se îmbrace și 
mânecile cămășii sale de noapte fluturau ca niște 
aripi în timp ce îl urmărea pe Jamie prin cameră, 
scuturându-și braţele precum o sperietoare de ciori 
dementă. 


Durerea a crescut din nou în intensitate, 
strângându-mi măruntaiele ca într-o menghină, și 
am rămas fără glas, ghemuindu-mă din nou. Când 
m-a mai lăsat puţin, am deschis ochii şi am văzut-o 
pe una dintre doamne privindu-mă insistent. 
Expresia unei revelații teribile i-a trecut peste chip 
şi cu privirea încă aţintită spre mine, s-a aplecat 
pentru a-i şopti ceva uneia dintre companioanele 
ei. În cameră era prea mult zgomot pentru a o auzi, 
însă i-am citit limpede pe buze. 


„Otravă“ spusese. 


Durerea a coborât deodată cu un chiorăit interior, 
prevestitor de rele şi am înţeles în cele din urmă ce 
aveam. Nu pierdeam sarcina. Nici apendicită nu 
aveam şi cu atât mai puţin o criză de ficat. Şi 
niciotravă nu era. Era scoarță de crușin. 


— Dumneata! am spus înaintând ameninţător spre 
maestrul Raymond, ghemuit defensiv în spatele 
mesei sale de lucru, sub scutul protector al 
crocodilului său împănat. 


— Dumneata! Vierme prăpădit cu mutră de broscoi! 


— Eu, madonna? Nu ţi-am pricinuit niciun necaz, 
nu-i aşa? 


—În afară de faptul că mi-ai cauzat o diaree 
violentă în prezenţa a aproximativ treizeci de 
oameni, m-ai făcut să cred că avortez şi ai băgat 
spaima în soţul meu, alt necaz nu mi-ai pricinuit! 

— O, soțul dumitale era prezent? 
Maestrul Raymond părea stânjenit. 
— Era, l-am asigurat. 


De fapt dusesem o muncă grea de lămurire 
încercând să îl împiedic pe Jamie să vină în 
prăvălia spiţerului şi să smulgă cu forţa informaţia 
pe care o deţinea maestrul Raymond. Reuşisem în 
cele din urmă să îl conving să aştepte cu trăsura 
afară, în timp ce eu stăteam de vorbă cu 
proprietarul său amfibiu. 


— Dar nu ai murit, madonna, a subliniat micul 
vânzător de plante medicinale. 


Deşi nu avea nicio sprânceană pe care să o ridice, 
o jumătate a frunții late şi bombate s-a arcuit pe 
dată. 


— Ai fi putut muri, ştii? 


In vâltoarea serii şi în tulburarea fizică ce urmase, 
îmi cam scăpase din vedere această posibilitate. 


— Vasăzică nu a fost o simplă farsă? am întrebat, cu 
glas uşor tremurător. Cineva chiar a vrut să mă 
otrăvească, dar eu nu am murit datorită scrupulelor 
dumitale? 


— Poate că scrupulele mele nu sunt în totalitate 
responsabile pentru salvarea dumitale, madonna, e 
posibil să fi fost o glumă — îmi imaginez că sunt şi 
alui furnizori de la care cineva poate obţine coajă 
de crușin. Însă eu am vândut acea substanță către 
două persoane luna trecută — şi niciuna dintre ele 
nu a cerut asta. 


— Înţeleg. 

Am tras îndelung aer în piept şi mi-am şters 
transpiraţia de pe frunte cu mănușa. Vasăzică 
aveam doi potențiali ucigași pe urmele mele; exact 
de asta aveam nevoie. 


— Poţi să îmi spui cine? am întrebat direct. Data 
viitoare ar putea cumpăra de la altcineva. Cineva 
fără scrupulele dumitale. 


A încuviințat din cap, buzele lui lătărețe, de 
broscoi schimonosindu-se în timp ce se gândea. 


-E o posibilitate, madonna. Cât despre 
cumpărătorii de fapt, am îndoieli că această 
informaţie te va ajuta. Erau servitori; evident 
acționând la ordinele stăpânilor lor. Una era 
camerista vicontesei de Rambeau; şi un bărbat pe 
care nu l-am recunoscut. 


Am bătut cu degetele în tejghea. Singura persoană 
care mă amenințase vreodată era contele Saint 
Germain. Ar fi putut el tocmi un servitor oarecare 
pentru a procura ceea ce el credea că e otravă şi 
apoi să mi-o fi strecurat el însuşi în pahar? 
Ducându-mă cu gândul înapoi la întrunirea de la 
Versailles, am ajuns la concluzia că era o ipoteză 
posibilă. Cupele de vin fuseseră plimbate de 
servitori prin salon pe tăvi; deşi contele nu se 
apropiase de mine în persoană, nu ar fi fost pentru 
el o mare problemă să dea câţiva bani unui servitor 
care să îmi întindă un pahar anume. 


Raymond mă privea curios. 


— Dacă îmi permiţi să te întreb, madonna, ai făcut 
ceva pentru a o supăra pe vicontesă? E o femeie 
foarte geloasă; şi nu ar fi prima dată când îmi cere 
ajutorul pentru a se descotorosi de o rivală, deşi 
din fericire gelozia ei nu durează foarte mult. 
Vicontelui îi mai fug ochii, dacă mă înţelegi... 

întotdeauna există o nouă rivală care să ia locul 
ultimei în gândurile vicontesei. 


M-am aşezat, fără a aştepta să fiu invitată. 


— Rambeau? am întrebat, încercând să asociez 
numele unui chip. 


Apoi ceața memoriei s-a risipit, dezvăluind un trup 
înveşmântat elegant și un chip rotund, lipsit de 
frumuseţe, ambele duhnind a tutun. 


— Rambeau! am exclamat. Da, l-am cunoscut, însă 
tot ce am făcut a fost să îl plesnesc peste ochi cu 
evantaiul, când mi-a muşcat degetele de la 
picioare. 


—În unele situaţii, aceasta ar fi o provocare 
suficientă pentru vicontesă, a remarcat maestrul 
Raymond. Şi dacă e așa, atunci sunt aproape sigur 
că nu ai de ce să te temi de alte atacuri. 


— Mulţumesc, am răspuns sec. Şi dacă nu a fost 
vicontesa? 


Micul spiţer a ezitat o clipă, cu ochii mijiți în 
soarele sclipitor de dimineaţă care pătrundea prin 
geamurile romboidale din spatele meu. Apoi s-a 
hotărât şi s-a întors spre masa de piatră unde îi 
fierbeau alambicurile, făcându-mi semn din cap să 
îl urmez. 


— Vino cu mine, madonna. Am ceva pentru 
dumneata. 


Spre surpriza mea, s-a aplecat şi a dispărut sub 
masă. Cum nu se mai întorcea, m-am aplecat şi am 
aruncat o privire dedesubt. În cămin strălucea un 
pat de cărbuni, însă şi într-o parte, şi în cealaltă era 
un loc gol. Iar în peretele din spatele mesei, ascuns 
în umbre, se afla o intrare întunecată. 

Ezitând doar o clipă, mi-am ridicat fustele și m-am 
strecurat sub masă în urma lui. 


De cealaltă parte a zidului era suficient loc cât să 
stai în picioare, deşi încăperea era destul de 
înghesuită. De afară nici nu ai fi bănuit că aici mai 
există o cameră. Două laturi ale încăperii secrete 
erau ocupate de rafturi în formă de fagure, fiecare 
celulă strălucind de curăţenie şi găzduind câte un 
craniu de animal. Imaginea zidului era suficientă 
pentru a mă face să mă trag un pas în spate; toate 
găoacele lipsite de ochi păreau îndreptate spre 
mine, cu dinții dezveliți într-un rânjet strălucitor de 
bun venit. 


Am clipit de câteva ori înainte de a-l putea localiza 
pe Raymond, ghemuit precaut la baza osuarului 
său precum un slujitor credincios. Și-a ridicat 
braţele protejându-şi faţa cu o expresie cumva 
speriată, măsurându-mă din priviri de parcă s-ar fi 
aşteptat să țip ori să mă reped asupra lui. Însă eu 
văzusem la viaţa mea lucruri mult mai 
înfricoşătoare decât un şir de oase lustruite, așa că 
am înaintat cu calm pentru a le examina 
îndeaproape. 


Din câte se părea, avea de toate. Cranii minuscule 
de liliac, de şoarece şi de chițcan, cu oasele 
translucide şi dinții ascuțiți, trădând ferocitatea 
carnivoră. Cai, de la armăsarii uriaşi Percheron, cu 
maxilarele masive în formă de iatagan, părând 
oricând gata să nimicească armate întregi de 
filistini, până la cranii de măgar, îndurând la fel de 
încăpățânat în nișele lor miniaturale ca şi cranule 
uriașilor cai de povară. 


Aveau un anume farmec, atât de rigide şi de 


frumoase, ca şi cum fiecare dintre ele ascundea 
esenţa proprietarului său, ca şi cum liniile oaselor 

conțineau fantoma cărnii şi a blănii cu care cândva 
fuseseră învelite. 


Am întins mâna şi am atins unul dintre cranii; osul 
nu era atât de rece pe cât m-aş fi aşteptat, dar 
straniu de inert, ca şi cum căldura de mult 
dispărută plutea undeva în apropiere. 


Văzusem rămăşiţe omenești tratate cu mult mai 
puţină reverență; craniile primilor martiri creștini 
erau înghesuite unele într-altele în grămezi în 
catacombe, oasele picioarelor înghesuite dedesubt, 
într-un madăr, ca vreascurile. 


— Un urs? am întrebat în şoaptă. 


Era un craniu uriaş, cu caninii curbați pentru a 
rupe carnea, însă molarii turtiți nefiresc. 


— Da, madonna. 
Văzând că nu îmi este teamă, Raymond s-a relaxat. 


A întins mâna uşor, abia atingând curbele cramului 
dur şi tocit. 


— Vezi dinții? Ai unui mâncător de peşte, de 
carne — un deget scurt a urmărit curba lungă și 
nemiloasă a  caninului, și zimții plai ai 
molarului —, dar şi ai unui zdrobitor de fructe de 
pădure, de larve. Foarte rar urşii mor de foame, 
pentru că mănâncă orice. 


M-am întors încet dintr-o pare în alta, admirând, 
atingând diverse cranii. 


— Sunt frumoase, am spus. 
Vorbeam în șoaptă, ca şi cum, dacă am fi vorbit cu 


glas tare, i-am fi trezit pe locatarii scufundați în 
tăcere. 

— Da. 


Degetele lui Raymond le atingeau la fel ca şi ale 
mele, mângâind oasele frontale lungi, trasând 
arcada scuamoasă, delicată a obrazului. 


— Vezi dumneata, ele conţin caracterul unui animal. 
Poţi spune multe despre ce a fost doar analizând ce 
a rămas. 


S-a întors spre un craniu mai mic, arătând cu 
degetul spre umflăturile de dedesubt, ca niște 
baloane mici, cu pereți subțiri. 


— Aici, canalul urechii intră în acestea, astfel încât 
sunetele să răsune în craniu. De aici şi auzul 
ascuţit al şoarecilor, madonna. 


— Bula timpanică, am spus, încuviințând din cap. 


— Aşa? Eu nu cunosc termenii latini. Denumirile 
mele pentru asemenea lucruri sunt... ale mele. 


— Acelea... am arătat în sus. Acelea sunt speciale, 
nu-i aşa? 


— Ah. Da, madonna. Sunt cranii de lupi. Foarte 
vechi. 


A ridicat unul dintre cranii, manevrându-l cu o 
grijă respectuoasă. Botul era lung, specific 
canidelor, cu nişte canini masivi şi măsele 
carnasiere mari şi tăioase. Sutura sagitală se ridica 
ascuțită şi poruncitoare din spatele craniului, 
martor al mușchilor greoi ai grumazului puternic 
care cândva îl susținea. 


Spre deosebire de albul şters și catifelat al 
celorlalte cranii, acestea erau pătate şi dungate cu 
cafeniu şi sclipeau de la atâta lustruit. 

— Asemenea bestii nu mai trăiesc, madonna. 

— Nu mai trăiesc? Adică au dispărut ca specie? 
L-am atins încă o dată, fascinată. 

— De unde Dumnezeu le ai? 


— Nu de pe pământ, madonna. De dedesubt. Vin 
dintr-o mlaştină de turbă, îngropată la mulți metri 
sub pământ. 


Privind îndeaproape, vedeam deosebirile între 
aceste cranii şi cele mai noi, mai albe, aşezate pe 
peretele opus. Aceste animale fuseseră mai masive 
decât lupii obișnuiți, cu fălci care ar fi putut rupe 
oasele picioarelor unui elan aflat în fugă ori ar fi 
putut sfâşia grumazul unui cerb căzut. 


M-am înfiorat uşor la atingere, amintindu-mi de 
lupul pe care îl omorâsem sub Închisoarea 
Wentworth, şi de tovarăşi lui de haită care mă 
pândiseră în amurgul îngheţat, cu nici şase luni în 
urmă. 


— Nu îți plac lupii, madonna? a întrebat Raymond. 
Cu toate acestea, nu te supără urșşii şi vulpile? Şi 
aceștia sunt animale de pradă, mâncători de carne. 


-Da, dar nu a mea, am răspuns tulburată, 
înapoindu-i craniul înnegrit de ani. Simt mult mai 
multă simpatie faţă de prietenul nostru elan. 


Am bătut uşor cu palma botul ascuţit, cu o 
oarecare afecțiune. 


— Simpatie? a întrebat el, ochii negri şi catifelați 


privindu-mă curios. E un sentiment neobişnuit față 
de un os, madonna. 

— Păi... da, am spus, oarecum ruşinată, dar nu arată 
ca niște simple oase, ştii asta. Vreau să spun că 
poți înţelege ceva despre ele şi poţi intui cum arăta 
animalul respectiv doar privind aceste cranii. Nu 
sunt nişte simple obiecte lipsite de viaţă. 


Gura ştirbă a lui Raymond s-a lățit într-un zâmbet, 
ca şi cum aş fi spus întâmplător ceva pe placul lui, 
însă nu a răspuns nimic. 


— De unde ai toate aceste cranii? am întrebat 
brusc, realizând deodată că rafturile cu cranii de 
animale nu erau accesoriile obișnuite ale prăvăliei 
unui spițer. Crocodili împăiați, poate, însă nu tot 
acest arsenal. 


Raymond a scuturat din umeri binevoitor. 


— Păi, îmi ţin într-un fel companie în timp ce îmi 
văd de munca mea. 


A gesticulat spre o bancă de lucru dintr-un colţ, 
plină ochi. 


— Şi deşi îmi pot spune o mulțime de lucruri, nu 
sunt atât de gălăgioşi încât să atragă atenția 
vecinilor. Vino aici, a spus el, schimbând deodată 
subiectul. Am ceva pentru dumneata. 


L-am urmat spre un dulap înalt din capătul 
camerei, întrebându-mă ce avea să îmi arate. Nu 
era un naturalist, cu siguranță nu un om de ştiinţă, 
aşa cum înţelegeam eu acest termen. Nu avea 
notițe, nu făcea desene, nu păstra însemnări pe 
care alții să le poată consulta şi din care să înveţe. 
Şi cu toate acestea, aveam convingerea stranie că 
dorea foarte mult să mă înveţe lucrurile pe care el 
le ştia — o simpatie pentru oase, poate? Dulapul era 
pictat cu câteva semne ciudate, lunguiețe şi 
verticale, printre nişte semne care păreau a fi 
pentagoane şi cercuri; simboluri cabalistice. Am 

recunoscut câteva dintre referințele istorice ale 
unchiului Lamb. 


— Eşti interesat de Cabbala? am întrebat, studiind 
simbolurile cu un oarecare amuzament. 


Asta ar fi explicat prezenţa atelierului tainic. Deşi 
prin anumite cercuri intelectuale şi aristocrate 
franţuzeşti exista un interes puternic în chestiunile 
oculte, acest secret era păzit cu străşnicie, de teama 
mâniei purificatoare a Bisericii. 


Spre uimirea mea, Raymond a început să râdă. A 
apăsat ici şi colo pe partea din faţă a dulapului, cu 
degetele sale groase, cu unghii scurte, atingând 
când centrul unui simbol, când coada altuia. 


—Nu, madonna. Majoritatea cabaliştilor rămân 
destul de săraci, deci nu le caut compania prea des. 
Dar simbolurile îi ţin pe curioşi departe de dulapul 
meu. Care, dacă te gândeşti, e o forţă destul de 
puternică pentru o mână de vopsea. Dar poate că, 
la urma urmelor, cabaliștii au dreptate când spun 
că aceste simboluri sunt puternice. 


A zâmbit viclean când ușa dulapului s-a deschis. 
Atunci am văzut că dulapul era de fapt dublu; dacă 
cineva curios ignora avertismentul simbolurilor şi 
se apuca să deschidă ușa, fără îndoială avea să 
vadă doar conținutul inofensiv al dulapului unui 
farmacist. Dar, dacă zăvoarele tainice erau 
desfăcute în secvenţa corectă, atunci se deschideau 
şi rafturile interioare, dezvăluind în spatele lor o 
scobitură adâncă. 


A tras afară unul din sertarele mici care umpleau 
dulapul şi l-a răsturnat în palmă. Amestecând 
conţinutul, a cules o singură piatră cristalină, mare 
şi albă şi mi-a întins-o. 


— Pentru dumneata, a spus el. Ca să te protejeze. 

—Ce? Magie? am întrebat cinic, rostogolind 
cristalul dintr-o parte în alta în palmă. 


Raymond a început să râdă. Şi-a ridicat palma 
deasupra biroului şi a lăsat o mână de pietricele 
colorate să i se strecoare printre degete, 
rostogolindu-se pe coala de sugativă acoperită cu 
pete de cerneală. 


— Cred că o poţi numi magie, madonna. Aş putea 
lua mai mulți bani pentru ea. 


A ales cu vârful unui deget un cristal verzui din 
grămada de pietre colorate. 


— Nu au nici mai multă — şi cu siguranţă nici mai 
puţină — magie decât craniile. Le poţi numi oasele 
pământului. Conţin esenţa matricei în care au 
crescut şi, oricare ar fi puterile acestei matrici, ele 
se găsesc şi în aceste cristale. 


A aruncat o piatră mică și gălbuie în direcția mea. 


— Sulful. Freacă-l cu alte lucruri mărunte, atinge-l 
cu un chibrit şi va exploda. Praful de pușcă. E 
magic? Sau pur şi simplu aceasta e natura sulfului? 


— Presupun că depinde cu cine vorbeşti, am 
remarcat și chipul i s-a luminat într-un zâmbet 
încântat. 


-— Dacă vreodată vei dori să îți părăsești soţul, 
madonna, a spus el, chicotind, să fii sigură că nu 
vei muri de foame. Am spus că ești pricepută, nu-i 
aşa? 


— Soţul meu! am exclamat, pălind. 


Mintea mea a realizat deodată ce însemnau 
zgomotele înfundate care veneau dinspre prăvălie. 
S-a auzit o bufnitură puternică, de parcă un pumn 

imens ar fi izbit cu o forță considerabilă blatul 
galantarului şi murmurul gros al unei voci care nu 
suportă a fi întreruptă s-a făcut auzit în mijlocul 
bâlbâielilor celorlalte voci. 


— Iisuse Hristoase! Am uitat de Jamie! 
— Soţul dumitale este aici? 


Ochu lui Raymond s-au căscat şi mai mult decât 
de obicei şi, dacă nu ar fi fost deja atât de palid, 
îmi imaginez că s-ar fi albit şi la față. 


-L-am lăsat afară, am explicat, aplecându-mă 
pentru a trece prin deschizătura tainică. Trebuie să 
se fi plictisit să aştepte. 


— Stai, madonna! 
Raymond m-a prins de cot, oprindu-mă. Cu 
cealaltă mână mi-a acoperit mâna în care ţineam 


cristalul alb. 


— Acel cristal, madonna. Am spus că este pentru 
protecția dumitale. 


— Da, da, am zis, auzind cum mă strigă de afară din 
ce în ce mai tare. Deci ce face? 


— Este sensibil la otravă, madonna. Işi va schimba 
culoarea în prezenţa anumitor substanţe malefice. 


Aceste cuvinte m-au oprit locului. M-am îndreptat 
de spate, țintuindu-l cu privirea. 


— Otravă? am spus încet. Atunci... 
— Da, madonna. Ai putea fi încă în primejdie. 


Chipul de broscoi al lui Raymond era întunecat. 

— Nu pot spune sigur sau din ce direcție, căci nu 
ştiu. Dacă voi afla, fii sigură că te voi anunţa. 


Privirea i s-a îndreptat o clipă spre intrarea prin 
şemineu. Lovituri puternice răsunau ca un tunet în 
peretele exterior. 


-Te rog, madonna, asigură-l de asta şi pe soțul 
dumitale. 


— Nu-ţi face griji, i-am spus, aplecându-mă sub 
polita joasă. Jamie nu mușcă... nu cred. 


— Nu îmi făceam griji de dinţii lui, madonna, s-a 
auzit din spatele meu, în timp ce păşeam, 
ghemuită, peste cenușa din şemineu. 


Jamie, care tocmai își ridica spada pentru a izbi din 
nou cu ea în perete, m-a văzut ieşind din şemineu 
şi s-a liniștit. 


— Ah, acolo erai, a remarcat el calm. 


Şi-a înclinat capul într-o parte, urmărindu-mă cu 
privirea în timp ce îmi ştergeam funinginea şi 
cenuşa de pe poala rochiei, apoi s-a încruntat la 
vederea lui Raymond ițindu-se precaut de sub 
masa de uscat ierburi. 


— Ah, şi iată-l și pe broscoiul nostru mititel. Are 
vreo explicație, englezoaico, sau să-l agăţ în cui, 
lângă ceilalți? 


Fără a-şi muta privirea de la Raymond, a indicat 
din cap spre peretele prăvălei din faţă, unde 
câteva broaşte uscate erau prinse în cuie pe o fâşie 
lungă de flanel atârnat în perete. 


—Nu, nu, am răspuns repede, observându-l pe 


Raymond care se ghemuise la loc în sanctuarul lui. 
Mi-a spus totul. De fapt, chiar m-a ajutat mult. 

Cu o oarecare reticență, Jamie și-a pus spada la loc 
în teacă, iar eu am întins un braţ pentru a-l scoate 
pe Raymond din ascunzătoare. Spiţerul a tresărit 
uşor la vederea lui Jamie. 


— Acesta e soțul dumitale, madonna? a întrebat el, 
sperând că răspunsul va fi „nu“. 


— Da, desigur, am încuviinţat. Soţul meu, James 
Fraser, lord de Broch Tuarach, am spus, arătând 
spre Jamie, deşi nu aveam la cine altcineva să mă 
refer. Maestrul Raymond, l-am prezentat, fluturând 
mâna în cealaltă direcție. 


— Mi-am dat seama, a răspuns Jamie sec. 


A făcut o plecăciune şi a întins braţul spre 
Raymond, al cărui cap abia trecea cu câţiva 
centimetri de talia lui Jamie. Raymond a atins o 
clipă mâna întinsă şi s-a tras iute îndărăt, abia 
stăpânindu-şi un fior ușor. M-am uitat la el uluită. 


Jamie a ridicat uşor o sprânceană, apoi s-a 
îndreptat de spate şi s-a sprijinit de marginea 
tejghelei, încrucişându-și braţele la piept. 


— Prea bine, a spus el. Despre ce e vorba? 


Eu am oferit cele mai multe din explicații, 
Raymond adăugând doar din când în când câteva 
confirmări monosilabice. Micul spiţer părea să-și 
fi pierdut spiritul şiret obişnuit, ghemuindu-se pe 
un taburet în apropierea focului, cu umerii aplecați 
de teamă. Doar când am încheiat, povestind despre 
cristalul alb — şi despre presupusa lui utilitate —, s-a 
foit în scaun și a părut să îşi recapete puţin 
VIoiciunea. 


— Este adevărat, milord, l-a asigurat el pe Jamie. 
De fapt, nu ştiu dacă soția dumitale ori dumneata 
sunteți în primejdie sau poate sunteți amândoi. Nu 

am auzit nimic anume; doar numele „Fraser“ 
menționat într-un loc unde numele sunt rareori 
folosite pentru binecuvântare. 


Jamie i-a aruncat o privire ascuţită. 


— Aşa deci? Și dumneata frecventezi asemenea 
locuri, nu, monsieur Raymond? Şi cei despre care 
vorbeşti sunt tovarășii dumitale? 


Raymond a zâmbit stins. 


— l-aş descrie mai degrabă ca pe rivali în afaceri, 
milord. 


— Înî, a mormăit Jamie. Da, ŞI oricine ar încerca, ar 
putea primi ceva mai mult decât a sperat, a spus el 
ducându-și mâna la spadă și îndreptându-se de 
spate. Cu toate acestea, îți mulţumesc pentru 
avertisment, maestre Raymond. 


A făcut o plecăciune spre farmacist, însă de data 
asta nu i-a mai întins mâna. 


— Cât despre cealaltă treabă, a spus el arcuind o 
sprânceană spre mine, dacă soția mea e dispusă să 
în ierte faptele, nu e treaba mea să mă amestec. Nu 
că nu te-aş sfătui, a adăugat el, să te vâri din nou în 
gaura dumitale data viitoare când mai intră 
vicontesa în prăvălie. Hai să mergem, englezoaico. 


În vreme ce trăsura se îndrepta huruind spre Rue 
Tremoulins, Jamie era tăcut, privind pe geam și 
bătând cu degetele înţepenite ale palmei drepte în 
coapsă. 


— Un loc unde numele sunt arareori folosite pentru 
binecuvântare, a murmurat în timp ce trăsura se 
întorcea pe Rue Gamboge. Care ar fi un astfel de 
loc, mă întreb? 

Mi-am amintit simbolurile cabalistice de pe 
dulapul lui Raymond şi un fior slab mi-a ridicat 
părul de pe braţe. Mi-am amintit relatarea lui 
Marguerite despre contele Saint Germain și 
avertismentul lui madame de Ramage. l-am 
povestit lui Jamie ce îmi spuseseră femeile şi ce 
aflasem de la Raymond. 


— EI le-ar putea privi ca pe nişte desene decorative, 
am spus în încheiere, însă e clar că ştie oameni 
pentru care aceste simboluri înseamnă ceva și în 
plus pe cine încearcă el să ţină departe de dulapul 
lui? 


Jamie a înclinat din cap. 


— Da. Am auzit ceva — foarte puțin — despre astfel 
de ocupaţii pe la Curte. La vremea aceea nu am 
acordat nicio atenţie, considerându-le prostii, însă 
acum voi afla mai multe. 


Deodată a început să râdă şi m-a tras mai aproape 
de el. 


-0O să-l pun pe Murtagh să îl urmărească pe 
contele Saint Germain. O să aibă şi contele un 
demon real cu care să se joace. 


474 


17 


GELOZIE 


Murtagh a fost trimis de îndată să urmărească 
plecările și sosirile contelui Saint Germain, însă nu 
a avut de raportat nimic misterios, în afară de 
faptul că primea acasă la el un număr impresionant 
de persoane de ambele sexe şi din toate clasele 
sociale. Contele a avut însă un musafir interesant — 
Charles Stuart, care a venit într-o după-amiază, a 
stat un ceas, apoi a plecat. 


Charles începuse să solicite tot mai des compania 
lui Jamie în expedițiile sale prin tavernele și 
locurile rău famate ale orașului. Eu, personal, eram 
de părere că asta avea mai mult de a face cu 
petrecerea lui Jules de La Tour de Rohan, pentru a 
celebra anunţul sarcinii soției sale decât cu 
influenţa sinistră a contelui. 


Aceste expediţii se întindeau uneori mult în 
noapte, aşa că m-am obişnuit să mă duc la culcare 
fără Jamie, să mă trezesc atunci când se strecura în 
pat lângă mine, cu trupul îngheţat după plimbările 
prin ceața nocturnă şi cu părul şi pielea mirosind a 
tutun şi a lichior. 


— E atât de absorbit de femeia aceea, încât nici nu 
cred că îşi mai aminteşte că e moștenitorul 
tronurilor Scoției şi al Angliei, a spus Jamie, 
întorcându-se dintr-una din expediţii. 


475 


— Dumnezeule, trebuie să fie foarte trist, am spus 
sarcastic. Să sperăm că rămâne așa. 


O săptămână mai târziu însă, m-am trezit în 
lumina rece şi cenușie a răsăritului găsind patul 
încă gol lângă mine, plapuma întinsă şi neatinsă. 


— Soţul meu este în biroul său? am întrebat, 
aplecându-mă peste balustradă în cămaşă de 
noapte, speriindu-l pe Magnus, care trecea prin 
holul de jos. 


Poate că Jamie alesese să doarmă pe sofaua din 
birou, ca să nu mă deranjeze. 


— Nu, milady, a răspuns el, ridicând privirea spre 
mine. Am venit să descui uşa din faţă şi am băgat 
de seamă că nici nu a fost încuiată. Domnul nu a 
venit acasă noaptea trecută. 


M-am aşezat greoaie pe treapta din capătul de sus 
al scărilor şi trebuie să fi arătat destul de alarmant, 
căci bătrânul valet a ţâșnit în sus pe scări spre 
mine. 


— Madame, a spus el, frecându-mi speriat o mână. 
Madame, vă simţiţi bine? 


— Am avut şi momente mai bune, dar nu contează. 
Magnus, trimite îndată pe unul dintre lachei la 
reşedinţa prinţului Charles din Montmartre. Să 
întrebe dacă soţul meu e acolo. 


— Îndată, milady. Şi o voi trimite pe Marguerite la 
dumneavoastră. 


S-a întors şi a coborât scările în fugă, papucii din 
fetru moale pe care îi purta la treburile de 
dimineaţă făcând un zgomot moale şi înfundat pe 
podeaua din lemn lustruit. 

— Şi pe Murtagh! am strigat în urma lui Magnus. 
Ruda soţului meu. Adu-l la mine, te rog! 


Primul gând care îmi trecuse prin minte a fost că 
Jamie rămăsese poate peste noapte în vila lui 
Charles; al doilea a fost că ceva i se întâmplase; fie 
suferise un accident, fie căzuse victima cuiva. 


— Unde e? s-a auzit vocea spartă a lui Murtagh la 
picioarele scărilor. 


Din câte se părea, tocmai fusese trezit din somn; 
pielea obrazului păstra urmele așternutului şi în 
cutele cămăşii sale ponosite erau fire de paie. 


— De unde să ştiu eu? am sărit. 


Murtagh arăta întotdeauna de parcă suspecta pe 
toată lumea de ceva, şi faptul că fusese trezit pe 
nepusă masă nu îmbunătățea încruntătura sa 
obişnuită. Însă mă liniştea să-l văd acolo; dacă ne 
aştepta vreo surpriză neplăcută, Murtagh părea 
persoana potrivită să o întâmpine. 


— A plecat aseară cu prințul Charles în oraş şi nu s- 
a mai întors. Asta e tot ce ştiu. 


M-am ridicat  sprijinindu-mă de balustradă, 
trăgându-mi în jurul picioarelor faldurile cămăşii 
de noapte. Focurile fuseseră aprinse, însă în casă 
nu apucase să se încălzească şi tremuram de frig. 


Murtagh a început să îşi frece obraju cu palma, să 
îşi limpezească mintea. 


— Înî. S-a dus în Montmartre? 


— Da. 


— Atunci o să aştept până îmi aduc veşti. Dacă 
Jamie e acolo, totul e în regulă. Dacă nu e, poate 

ştiu când s-a despărţit de Înălţimea Sa şi unde. 


— Şi dacă au dispărut amândoi? Dacă nici prinţul 
nu s-a mai întors? am întrebat. 


Dacă în Paris erau iacobiţi, erau şi din cei care se 
opuneau reîntoarcerii la tron a dinastiei Stuarzilor. 
Şi deşi asasinarea lui Charles nu avea să garanteze 
eşecul unei potențiale revolte scoțiene — Charles 
avea, la urma urmelor, un frate mai tânăr, Henry —, 
putea într-un fel să mai tempereze din entuziasmul 
lui James pentru o asemenea întreprindere — dacă 
avea vreun pic, mi-am spus în sinea mea, cu 
gândul în altă parte. 


Îmi era încă foarte proaspătă în minte întâmplarea 
pe care mi-o povestise Jamie, atentatul la viaţa lui 
în timpul căruia îl cunoscuse pe Fergus. 
Asasinatele stradale erau destul de obişnuite şi 
bande de huligani vânau pe străzile Parisului după 
lăsarea serii. 


— Ai face bine să pui ceva pe dumneata, domniţă, a 
remarcat Murtagh. Ţi se vede pielea de găină de 
aici. 


— Ah! Da, să mă îmbrac. 


Mi-am privit mâinile; mă cuprinsesem cu brațele 
în timp ce tot soiul de supoziții îmi goneau prin 
minte, însă fără prea mult efect; începeau să îmi 
clănțăne dinții. 


— Madame! O să vă pricopsiți cu o răceală, zău! 


Marguerite a urcat scările cu pas apăsat şi iute şi 
m-a condus spre dormitor, în timp ce eu am 
aruncat o privire peste umăr să-l văd pe Murtagh 
dedesubt, examinând cu atenție vârful jungherului 
înainte de a-l vârî înapoi în teacă. 

— Ar trebui să fiți în pat, madame! m-a certat 
Marguerite. Nu e bine pentru copil să staţi așa 
până înghețaţi de frig. Vă aduc îndată o tigaie cu 
cărbuni să încălziți patul; unde vă e halatul de 
casă? Înveliţi-vă degrabă, da, aşa-i bine... 


Mi-am pus halatul greu de lână peste cămașa de 
noapte din mătase, ignorând însă cotcodăcitul lui 
Marguerite şi m-am dus la fereastră şi am deschis 
obloanele. 


Afară strada începea să strălucească pe măsură ce 
soarele răsărea, încălzind fațada superioară a 
caselor de piatră. În ciuda orei matinale, Rue 
Tremoulins zumzăia de activitate; cameristele şi 
valeţii curățau treptele şi lustruiau feroneria de 
alamă a porților; negustorii ambulanți vindeau 
fructe, legume și peşte proaspăt, lăudându-şi marfa 
de-a lungul străzii, în vreme ce bucătarii caselor 
mari se iveau pe la uşile de la subsol precum nişte 
spirite chemate de strigătele negustorilor. O căruță 
încărcată cu cărbuni huruia încet de-a lungul 
străzii, trasă de un cal bătrân care arăta de parcă ar 
fi preferat să rămână în grajdul său. Dar nici urmă 
de Jamie. 


În cele din urmă i-am îngăduit anxioasei 
Marguerite să mă bage în pat, de dragul căldurii, 
căci nu puteam adormi la loc. Fiecare sunet de 
dedesubt mă aducea în stare de alertă, cu speranța 
că fiecare pas pe caldarâmul de afară va fi urmat 
de vocea lui Jamie în holul de la intrare. Chipul 
contelui Saint Germain îmi venea în minte întruna, 
împiedicându-mă să adorm. Singurul dintre nobilii 
francezi care avea o oarecare legătură cu Charles 
Stuart. Din câte se părea, el fusese în trecut în 
spatele atentatului la viaţa lui Jamie... şi a mea. 
Era cunoscut pentru legăturile lui dubioase. Era 
oare posibil să fi aranjat îndepărtarea lui Charles și 
a lui Jamie din peisaj? Fie că scopurile lui erau 

politice sau personale nu mai conta prea mult în 
acest moment. 


Când în cele din urmă s-a auzit jos sunetul paşilor, 
eram atât de absorbită de viziuni cu Jamie zăcând 
într-un şanţ cu beregata tăiată, încât nu am realizat 
că e acasă decât abia după ce s-a deschis ușa 
dormitorului. 


— Jamie! m-am ridicat în pat cu un strigăt de 
bucurie. 


El mi-a zâmbit, apoi a căscat de i-au trosnit fălcile, 
fără să se obosească să îşi pună mâna la gură. Spre 
uşurarea mea, am văzut că avea gâtul neatins. Pe 
de altă parte, arăta frânt de oboseală. S-a aşezat în 
pat lângă mine şi s-a întins cât era de lung, apoi s-a 
relaxat cu un geamăt mulțumit. 


— Ce s-a întâmplat cu tine? am întrebat. 
A deschis un ochi cu o pleoapă înroşită. 


— Mi-ar trebui o baie, a spus el şi l-a închis din 
nou. 


M-am aplecat spre el şi l-am mirosit uşor. Nasul 
meu a detectat mireasma obișnuită şi înecăcioasă 
de camere închise şi de lână umedă, ascunzând o 
combinație cu adevărat remarcabilă de băuturi 
alcoolice — bere, vin, whisky şi brandy- care 
corespundeau varietăţii de pete de pe cămașa lui. 
Şi adăugând o notă înaltă acestui amestec, un damf 
de parfum ieftin, deosebit de pătrunzător și 
înecăcios. 


— Chiar că îţi trebuie! am încuviinţat. 
M-am dat jos din pat și, scoțând capul în hol, am 


strigat-o pe Marguerite, cerându-i să aducă o vană 
şi să o umple cu apă. Ca dar de despărțire 

primisem de la fratele Ambrose câteva calupuri de 
săpun de casă fin, cu ulei esențial de trandafiri şi 1- 
am spus să le aducă şi pe acelea. 


In timp ce slujnica a pornit în dificila misiune de a 
căra până sus uriașele canistre din cupru pentru 
baie, mi-am îndreptat atenția spre uriașul din pat. 


I-am scos papucii şi şosetele, apoi i-am desfăcut 
catarama de la kilt şi i l-am scos. Mâinile 1 s-au 
îndreptat din reflex spre vintre, însă privirile mele 
erau aţintite în altă parte. 


— Ce-ai păţit? am întrebat din nou. 


Pe coapse 1 se vedeau câteva zgârieturi lungi, de 
un roşu aprins pe pielea palidă. Și sus, pe interiorul 
unui coapse avea ceva ce nu putea fi decât o 
mușcătură; urmele de dinți erau cât se poate de 
vizibile. 


In timp ce turna apa fierbinte, slujnica a aruncat o 
privire curioasă spre rană şi a găsit de cuviință să 
îşi dea cu părerea în această chestiune delicată. 


— Un petit chien? a întrebat ea. 


Un câine mic? Sau altceva. Deşi nu cunoşteam 
prea bine expresiile acelei epoci, învățasem că les 
petits chiens mergeau adesea pe stradă pe două 
picioare şi aveau obrajii vopsiți. 


— Afară! am poruncit scurt în franceză, cu tonul 
unei matroane. 


Slujnica și-a luat bidoanele şi a ieşit din cameră, 
țuguindu-și uşor buzele, supărată. M-am întors la 
Jamie care a deschis un ochi şi după ce mi-a 
aruncat o privire, l-a închis la loc. 


— Deci? am întrebat. 

În loc să îmi răspundă, a dat din umeri. După un 
moment, s-a ridicat în capul oaselor şi s-a frecat cu 
mâinile pe faţă, barba scurtă scoțând un scrâșnet 
uşor. A ridicat interogativ o sprânceană roşcovană. 


— N-aş îndrăzni să cred că o domniţă atât de finuță 
ca tine ar fi familiară cu sensul alternativ al 
termenului soixante-neujf? 


— Am auzit termenul, am spus, încrucișându-mi 
brațele pe piept şi privindu-l cu o oarecare 
suspiciune. Şi aş putea să te întreb unde ai întâlnit 
acest număr atât de interesant? 


— Mi-a fost sugerat, cu o oarecare insistenţă, drept 
o activitate plăcută de către o doamnă pe care am 
întâlnit-o întâmplător astă-noapte. 


-Cumva a fost doamna care te-a mușcat de 
coapsă? 


Jamie a coborât privirea, mângâindu-şi meditativ 
semnul. 


— Mmm, nu. Chiar nu a fost. Doamna respectivă 
părea preocupată cu numerele mai mici. Cred că 
avea de gând să se mulțumească şi cu șase, în timp 
ce nouă putea să se ducă dracului. 


— Jamie, am spus bătând apăsat din picior, unde ai 
fost toată noaptea? 


Jamie a luat un pumn de apă din vană şi s-a stropit 
pe față, lăsând câteva firişoare să se prelingă 
printre firele de păr de un roșu închis de pe piept. 


— Mm, a spus el, chpind pentru a scăpa de stropu 
de apă de pe genele groase, păi, să vedem. Întâi am 
luat cina la o tavernă. Acolo i-am întâlnit pe 
Glengarry şi pe Millefleurs. 

Domnul Millefleurs era un bancher parizian, în 
vreme ce Glengarry era unul din iacobiţii mai 
tineri, căpetenia unui trib al clanului MacDonell. 
Mai degrabă în vizită la Paris decât cu locuinţă 
permanentă, în ultima vreme îşi petrecuse mult 
timp în compania lui Charles, din spusele lui 
Jamie. 


— lar după cină ne-am dus la reședința ducelui Di 
Castellotti, să jucăm cărți. 


— Şi pe urmă? am întrebat. 


Într-o nouă tavernă, din câte a reieşit. Şi pe urmă o 
alta. lar apoi, un stabiliment care părea să aibă 
caracteristicile unei taverne însă era mai atrăgător 
prin prezența unor doamne cu o înfățișare 
interesantă şi înzestrate cu talente şi mai 
interesante. 


— Talente, eh? am spus, aruncând o privire spre 
urmele de pe piciorul lui. 


— Dumnezeule, au făcut-o în public! a exclamat el, 
scuturându-se la amintirea acelor momente. Două 
din ele, pe masă. Chiar între pulpa de oaie și 
cartofii fierti. Cu sos de gutui. 


— Mon dieu! a exclamat slujnica tocmai întoarsă în 
cameră, punând jos o nouă carafă cu apă, cât să îşi 
facă semnul crucii. 


— Tu să taci din gură, am spus, încruntându-mă 
amenințător spre ea, apoi mi-am îndreptat din nou 
atenţia spre soţul meu. Și pe urmă ce s-a mai 
întâmplat? 


Apoi, din câte se pare, acţiunea devenise cumva 
mai generală, deși încă îndeplinită într-o manieră 
destul de publică. Din respect pentru sensibilitatea 
lui Marguerite, Jamie a aşteptat până când a ieșit 

din cameră după un nou bidon de apă înainte de a 
continua. 


—...ŞI pe urmă Castellotti le-a luat pe grăsana 
roșcată şi pe miniona blonda, le-a dus într-un colţ 
ŞI... 


— Şi tu ce făceai în tot acest timp? am întrerupt 
fascinanta povestire. 


-Mă uitam la ei, a răspuns el, parcă surprins de 
întrebare. Nu părea decent, dar nu aveam prea 
multe opţiuni, în aceste împrejurări. 


În vreme ce vorbea, eu continuam să îi pipăi 
geanta şi în acel moment am pescuit nu doar un 
mic portmoneu, ci şi un inel din metal, decorat cu 
un blazon. L-am încercat curioasă pe deget; era cu 
mult mai larg decât un inel normal şi atârna pe 
degetul meu precum o potcoavă pe un băț. 


—Al cui e inelul? am întrebat, ridicându-l. 
Seamănă cu blazonul ducelui di Castellotti, dar 
proprietarul inelului, oricine ar fi el, trebuie să aibă 
nişte degete precum cârnaţii. 


Castellotti era un italian slăbănog şi gălbejit, cu 
chipul scofâlcit al unui om suferind de dispepsie 
cronică; nici nu era de mirare, judecând după 
relatarea lui Jamie. 


Sos de gutui, într-adevăr! 


Am ridicat privirea şi l-am văzut pe Jamie 
îmbujorat de la buric până în vârful frunţii. 


—Ă... a început el, privind cu mare interes o pată 
de noroi de pe genunchi, inelul ăla... nu intră pe 
degetul unui bărbat. 


— Dar pe... ah! 


484 


Am inspectat obiectul circular cu un interes 
reînnoit. 


— Dumnezeule! Am mai auzit de aşa ceva înainte... 


—Ai auzit? a întrebat Jamie de-a dreptul 
scandalizat. 


— Dar nu am văzut niciodată unul. Ție îţi vine? am 
ZIS, întinzând braţul pentru a încerca. 


Jamie şi-a strâns din reflex palmele în jurul părților 
intime. Marguerite, intrând cu o nouă carafă de 
apă, l-a asigurat: 


— Ne vous en faites pas, monsieur. J 'en ai déjà vu 
un. 


Nu vă faceţi griji, domnule, am mai văzut. 


Străfulgerându-ne cu privirea când pe mine, când 
pe slujnică, Jamie şi-a tras plapuma în poală. 


— Nu e suficient că mi-am petrecut întreaga noapte 
apărându-mi virtutea, a remarcat el cu o oarecare 
asprime, trebuie să mai suport şi comentarii în 
privința ei dimineaţa. 


— Ţi-ai apărat virtutea? 


Am aruncat inelul dintr-o mână într-alta, 
prinzându-l cu arătătorul celeilalte mâini. 


-L-ai primit în dar? am întrebat. Sau ca 
„împrumut“? 


-In dar. Nu face asta, englezoaico, a spus el, 
crispându-se. Trezești amintiri. 


— Ah, da, am spus, privindu-l cu băgare de seamă. 
In legătură cu amintirile astea... 

— Nu eu! a protestat el. Doar nu crezi că aş face aşa 
ceva? Doar sunt bărbat însurat! 


— Monsieur Millefleurs nu e însurat? 


— Nu doar că e însurat, dar mai are şi două metrese, 
a spus Jamie. Dar el e francez; e altă poveste. 


— Ducele di Castellotti nu e francez... e italian. 
— Dar el e duce. Şi asta e diferit. 


— Ah, chiar e? Mă întreb dacă ducesa e de aceeaşi 
părere. 


— Luând în considerare că sunt câteva lucruri pe 
care ducele pretinde că le-a învăţat de la ducesă, 
îmi imaginez că e. Nu e gata baia aia? 


Strângându-și kiltul în jurul lui, s-a îndreptat agale 
spre vana aburindă şi a păşit înăuntru. Şi-a aruncat 
kiltul şi s-a lăsat în jos, însă nu suficient de repede. 


— Enorm! a exclamat slujnica, făcându-şi cruce. 
— C’est tout, am repezit-o. Merci bien. 


A lăsat ochii în jos, s-a îmbujorat și s-a făcut 
nevăzută. 


Când uşa s-a închis în urma servitoarei, Jamie s-a 
relaxat în vana cu spatele drept, numai bun pentru 
a te destinde; sentimentul epocii părea să fie că 
odată ce te-ai deranjat să umpli vana, e normal să 
te bucuri de ea. Chipul lui acoperit cu o barbă scurt 
şi țepoasă a căpătat o expresie de extaz pe măsură 
ce se cufunda treptat în apa fierbinte, pielea albă 
înroşindu-i-se din cauza căldurii. Broboane de 
transpiraţie abia vizibile îi acopereau pomeții înalți 
şi lați, sclipind în golurile de sub ochii închiși. 


— Săpun? a cerut el, deschizând ochii. 

— Într-adevăr. 


Am luat un calup şi i l-am întins, apoi m-am aşezat 
pe un taburet de lângă vană. Am stat o vreme 
privindu-l în vreme ce se curăța riguros, apoi i-am 
întins o cârpă şi o piatră ponce cu care şi-a frecat 
minuţios pielea de la călcâie şi de la coate. 


— Jamie, am spus în cele din urmă. 
— Da? 


— Nu vreau să pun la îndoială metodele tale, am 
spus, şi am fost amândoi de acord că ai putea fi 
nevoit să faci anumite eforturi, însă... chiar trebuia 
să... 


— Să ce, englezoaico? 


Se oprise din spălat și mă privea intens, cu capul 
înclinat într-o parte. 


— Să... să... 


Spre enervarea mea, eram la fel de îmbujorată ca și 
el, însă fără scuza apei fierbinți. 


O mână mare s-a ridicat plină de apă din vană și s- 
a aşezat pe braţul meu. Fierbinţeala udă ardea prin 
mătasea fină a mâneci mele. 


— Englezoaico, a spus el, ce crezi că am făcut? 


— Păi, am rostit, încercând fără prea mare succes să 
îmi țin privirile departe de semnele de pe coapsa 
lui. 


A început să râdă, cu toate că nu suna cu adevărat 
amuzat. 


—„0O, voi puțin credincioşilor!“ a exclamat el 
sardonic. 

M-am ferit de atingerea lui. 


— Păi, când soţul tău vine acasă mușcat, zgâriat şi 
duhnind a parfum și recunoaşte că şi-a petrecut 
noaptea într-o casă rău famată, și... 


— Şi îti spune din capul locului că şi-a petrecut 
noaptea privind, nefăcând? 


— Dar nu ai căpătat semnele acelea pe picior doar 
privind! am sărit deodată, apoi mi-am mușcat 
limba. 


Eram geloasă şi nu-mi păsa. Jurasem în sinea mea 
că voi lua totul cu calm, ca o femeie umblată prin 
lume, spunându-mi că am încredere totală în Jamie 
ŞI că, în orice caz, nu poţi face omletă fără să 
spargi ouăle. Chiar dacă s-ar fi întâmplat ceva... 


Mi-am scuturat mâneca udă, simțind aerul îngheţat 
prin mătasea rece. M-am luptat să îmi recapăt 
tonul relaxat, obişnuit. 


— Sau ori fi răni de luptă onorabilă, căpătate în 
timp ce-ţi apărai virtutea? 


Cu toate acestea, nu reuşeam să adopt un ton 
relaxat. Auzindu-mă, am fost nevoită să admit că 
era chiar arțăgos. Dar îmi păsa tot mai puţin. 


Neobişnuit să distingă între tonurilor vocii, Jamie 
şi-a mijit ochii, gata să răspundă. A tras aer în 
piept, apoi s-a gândit probabil că mai bine își ţine 
gura şi a expirat. 


— Da, a încuviinţat apoi, calm. 
A bâjbâit în vană printre picioare în căutarea 


bucății de săpun, o sferă neregulată de seu alb. A 
ridicat-o în palmă. 

— Vrei să mă ajuţi să mă spăl pe cap? Inălțimea Sa 
a vomitat pe mine în trăsură în drum spre casă, și 
îmi pute părul, pe lângă altele. 


Am ezitat o clipă, însă am acceptat creanga de 
măslin, cel puţin pentru moment. Îi simţeam curba 
solidă a craniului sub părul des, acoperit de clăbuc, 
şi urma cicatricii vindecate traversându-i ceafa. I- 
am masat puternic mușchii gâtului cu degetele 
mari şi l-am simţit relaxându-se puţin. 


Bulele de săpun i se prelingeau peste curbele 
schpind de apă ale umerilor, şi mâinile mele le-au 
urmat, întinzând săpunul alunecos, astfel încât 
degetele păreau să plutească pe suprafaţa pielii lui. 


Chiar că era mare, mi-am zis. Stând în preajma lui 
atât de mult, aveam tendinţa de a uita cât de uriaş e 
până când îl vedeam de departe, cu un cap mai 
înalt decât restul mulțimii, şi eram din nou 
copleșită de grația şi de frumuseţea trupului său. 
Dar acum stătea cu genunchii strânși sub bărbie şi 
umerii lui umpleau vana dintr-o parte în alta. S-a 
aplecat puţin în față pentru a mă ajuta să îl spăl, 
dezvelindu-şi cicatricile hidoase de pe spate. 
Urmele late şi sângerii ale darului de Crăciun din 
partea lui Jack Randall se întindeau groase peste 
cicatricile fine şi albe, cauzate de loviturile de bici 
mai vechi. 


Į le-am atins uşor, cu inima strânsă. Ştiam aceste 
răni de când erau proaspete, îl văzusem aproape de 
pragul nebuniei din cauza torturii şi a abuzului, 
însă îl vindecasem și el luptase cu toată voinţa 
inimii lui nobile să fie din nou întreg, să se 
întoarcă la mine. Cuprinsă de un val de tandreţe, i- 
am dat la o parte vârfurile şuviţelor de păr şi m-am 
aplecat să îl sărut pe ceafă. 


Deodată m-am ridicat. A simțit mişcarea și a întors 
uşor capul într-o parte. 

— Ce s-a întâmplat, englezoaico? m-a întrebat, cu 
glasul moale de plăcere amorțită. 


— Absolut nimic, am răspuns, cu ochii țintă la 
petele stacojii de pe laterala gâtului. 


Infirmierele din spitalul de la Pembroke obişnuiau 
să le ascundă sub eșarfe elegante, legate în jurul 
gâtului dimineaţa după întâlnirile cu soldații de la 
baza din apropiere. Întotdeauna am avut 
convingerea că eșarfele erau mai degrabă o metodă 
de atrage atenția asupra acelor semne decât de a le 
ascunde. 


— Absolut nimic, am spus din nou, întinzând braţul 
după carafa de pe stativ. Așezată lângă fereastră, se 
simţea îngheţată la atingere. Am păşit în spatele lui 
Jamie și i-am răsturnat-o peste cap. 


Mi-am ridicat poalele cămășii de noapte de mătase 
pentru a mă feri de valul neașteptat care s-a scurs 
pe lângă vană. Jamie împroşca cu apă din cauza 
răcelii, prea şocat încă pentru a articula cuvintele 
pe care i le vedeam formându-i-se pe buze. Dar i- 
am luat-o înainte. 


— Doar ai privit, nu-i aşa? am întrebat cu răceală. 
Şi tu nu te-ai înfruptat nici măcar puţin, nu? Bietul 
de tine! 


S-a lăsat pe spate în vană cu o violenţă care a făcut 
apa să se reverse peste margini, inundând podeaua 
de piatră şi s-a întors să mă privească. 


— Ce vrei să spun? a întrebat el. Că voiam şi eu să 
mă destrăbălez cu ei? Da, voiam! Destul de tare 
încât să mă doară ouăle de frustrare. Și destul încât 
să îmi vină să vomit la gândul că aş putea-o atinge 
pe vreuna din prostituatele ala. 

Şi-a smuls într-o parte masa de păr ud care îi intra 
în ochi, străfulgerându-mă cu privirea. 


— Asta voiai să afli? Eşti mulţumită acum? 
— Nu chiar, am spus. 


Faţa îmi ardea și mi-am lipit obrazul de geamul 
îngheţat al ferestrei, cu mâinile strânse pumn pe 
pervaz. 


— Bărbatul care priveşte o femeie cu poftă în inimă 
a comis deja adulterul. Așa vezi tu lucrurile? 


— Aşa vezi tu? 


— Nu, a răspuns el scurt. Nu văd aşa. Şi ce ai face 
dacă eu m-aş fi culcat cu o prostituată, 
englezoaico? Mi-ai trage o palmă? Mi-ai porunci 
să dorm în altă cameră? Mi-ai interzice să mai pun 
mâna pe tine? 

M-am întors şi l-am privit în ochi. 


— Te-aş ucide, i-am spus printre dinţi. 


A ridicat brusc din sprâncene şi colțurile gurii i-au 
alunecat uşor în jos de uimire. 


-Să mă ucizi? Dumnezeule, eu dacă te-aş prinde 
cu un alt bărbat, l-aş ucide pe el! 


S-a oprit şi un colţ al gurii s-a ridicat strâmb. 


— Mă rog, a spus el. N-aş fi foarte mulțumit nici de 
tine, însă tot pe el l-aş ucide. 


— Tipic bărbătesc, am constatat. Niciodată nu vede 
punctul esențial. 


Jamie a pufnit pe nări cu un umor amar. 

— Aşa zici tu? Deci nu mă crezi. Vrei să îți 
dovedesc, englezoaico, că nu m-am culcat cu nicio 
femeie în ultimele câteva ceasuri? 


S-a ridicat în picioare, apa rostogolindu-se peste 
muşchii lungi ai picioarelor. Lumina de la fereastră 
îi sublinia firele de păr arămu de pe trup şi aburul i 
se ridica de pe piele în fuioare. Arăta ca o statuie 
proaspăt turnată în aur. Privirea mi-a coborât o 
clipă. 


— Ha! am exclamat cât se poate de disprețuitor. 


— Apă fierbine, a răspuns el scurt, ieşind din vană. 
Nu-ţi face griji, trece repede. 


— Asta s-o crezi tu! am exclamat eu delicat şi sigur. 


Chipul i s-a înroșit și mai mult şi pumnii 1 s-au 
strâns involuntar. 


— N-am nicio şansă să discut rațional cu tine, nu? a 
întrebat el. Dumnezeule, mi-am petrecut noaptea 
zbătându-mă între dezgust şi agonie, batjocorit de 
ceilalți că nu sunt destul de bărbat, ca pe urmă să 
vin acasă, să fiu acuzat că n-am onoare! 


Mallaichte bàs! > 


Aruncând priviri enervate în jur, a văzut pe podea, 
lângă pat, hainele aruncate şi s-a repezit spre ele. 


— Ține, atunci! a spus el, căutându-și frenetic 
centura. la de aici! Dacă a pofti înseamnă adulter 
pentru care tu m-ai omori, atunci mai bine-ai face- 
o! 


A ridicat jungherul, o lamă de douăzeci şi cinci de 
centimetri de oțel negru, şi l-a întins spre mine, cu 
plăselele înainte. S-a îndreptat de umeri, rămânând 
cu pieptul lat dezgolit în faţa mea, străpungându- 
mă cu o privire aprigă. 

-Ce mai aştepţi? a insistat el. Doar n-ai vorbit 
prostii, sper. Că doar ţii atât de mult la onoarea ta 
de nevastă! 


O adevărată ispită. Pumnii încleştaţi mi-au 
tremurat pe lângă trup, sub tentația de a înșfăca 
Jungherul şi de a i-l împlânta adânc între coaste. 
Doar gândul că, lăsând la o parte teatralitatea, cu 
siguranță nu m-ar lăsa să îl înjunghii, m-a 
împiedicat să încerc. Mă simţeam suficient de 
ridicol, fără să mă umilesc şi mai mult. M-am 
întors cu spatele la el într-o învolburare de mătase. 


După o clipă, am auzit clinchetul jungherului pe 
lespezile de piatră. Am rămas nemișcată, cu 
privirea aţintită pe fereastra care dădea în curtea 
interioară. În spatele meu am auzit foșnete uşoare 
şi m-am uitat în reflexia palidă din geam. Îmi 
vedeam chipul, ca un oval neregulat înconjurat de 
un nimb de păr castaniu, ciufulit de somn. Silueta 
despuiată a lui Jamie se mișca încet reflectată în 
geam, ca prin apă, căutând un prosop. 


— Prosopul e în sertarul de jos al dulapului de sub 
carafa cu apă, am spus, întorcându-mă. 


— Mulţumesc. 

A dat drumul cămășşii murdare cu care începuse să 
se şteargă fără tragere de inimă şi s-a întins după 
prosop, fără să mă privească. 

Şi-a şters obrajii, apoi a părut să ajungă la o 
decizie. A coborât prosopul şi s-a uitat drept spre 
mine. li vedeam faţa străbătută de emoție și parcă 


mă uitam la propriul meu chip în geamul ferestrei. 
Rațiunea a triumfat în amândoi în acelaşi timp. 


— Imi pare rău, am spus la unison. 


Şi am început să râdem. 

Umezeala pielii lui pătrundea prin mătasea subțire, 
însă nu îmi păsa. 


Câteva minute mai târziu, Jamie a murmurat ceva 
în părul meu. 


— Poftim? 


- Prea aproape, a repetat el, dându-se puţin în 
spate. A fost prea aproape, englezoaico, şi m-a 
speriat. 


Am privit în jos, spre jungherul ce zăcea uitat pe 
podea. 


— Speriat? Nu am văzut în viaţa mea pe cineva mai 
puţin speriat. Ştiai prea bine că n-o s-o fac. 


— O, asta, a rânjit el. Nu, nu credeam că o să mă 
omori, oricât ți-ar plăcea să o faci. Nu, a spus el, 
redevenind serios, a fost... în fine, femeile acelea. 
Ce am simțit când eram cu ele. Nu le doream, 
chiar nu... 


— Da, ştiu, l-am întrerupt întinzându-mă spre el, 
dar încă nu terminase ce avea de spus. 


S-a retras cu o expresie tulburată. 


— Dar... pofta, cred că ai putea-o numi... aceea 
era... prea aproape de ceea ce simt uneori pentru 
tine şi asta... mă rog, nu mi se pare în regulă. 


S-a întors cu spatele, ştergându-și părul cu un 
prosop de pânză, astfel încât vocea îi suna pe 
Jumătate înfundată. 


— Întotdeauna am crezut că e ceva simplu să te 
culci cu o femeie, a spus el încet. Şi cu toate 
acestea... îmi vine să cad la picioarele tale şi să te 
venerez, a continuat el, apoi a lăsat prosopul să 

cadă şi a întins braţele, luându-mă de după umeri, 
şi în acelaşi timp îmi vine să te pun în genunchi în 
fața mea şi să te ţin acolo, să îmi strâng mâinile în 
părul tău şi gura ta să mă servească... şi vreau 
ambele lucruri în acelaşi timp, englezoaico. 


Şi-a ridicat palmele prin părul meu şi mi-a prins 
faţa între ele, cu putere. 


— Nu mă înţeleg deloc, englezoaico. Sau poate că 
mă înțeleg. 


Mi-a dat drumul şi s-a întors într-o parte. Faţa i se 
uscase de mult, dar a ridicat prosopul căzut și a 
început să își frece obrajii, făcând barba scurtă să 
foşnească uşor sub asprimea pânzei. Glasul îi era 
tot scăzut, abia audibil la un metru distanță. 


— Lucrurile astea, de fapt, conştientizarea lor mi-a 
venit la puţin timp după... după Wentworth. 


Wentworth. Unde îşi dăduse sufletul pentru a-mi 
salva viata şi unde  îndurase chinurile 
condamnaților pentru a şi-l răscumpăra. 


— La început am crezut că Jack Randall mi-a furat 
o parte din suflet şi pe urmă am ştiut că era mai rău 
decât atât. Sufletul meu era întreg; şi întreg fusese 
în tot acel timp; doar că el mi-l arătase şi mă 
făcuse conștient de existenţa lui. Asta mi-a făcut și 
pentru asta nu îl pot ierta, putrezi-i-ar sufletul! 


A coborât prosopul şi m-a privit, cu chipul obosit 
de încercările nopţii, dar ochii strălucind de 
ardoare. 


— Claire. Când îţi simt oasele fine ale gâtului sub 
palme şi pielea aceea fină şi subțire a sânilor şi 
braţele... Dumnezeule, ești soția mea, pe care o 
preţuiesc şi o iubesc cu toată ființa mea, şi tot 
vreau să te sărut până când îți simt buzele 

sângerând şi vreau să văd urmele degetelor mele 
pe pielea ta. 


A lăsat prosopul să cadă. Şi-a ridicat palmele şi le- 
a ținut tremurând în aer în faţa propriilor săi ochi, 
apoi foarte încet le-a coborât pentru a se odihni pe 
capul meu, parcă binecuvântându-mă. 


— Vreau să te țin ca pe o pisicuță în cămașa mea, 
mo duinne, şi în acelaşi timp vreau să îți desfac 
picioarele şi să te pătrund ca un taur în călduri. 


Degetele i s-au strâns în părul meu. 
— Nu mă înţeleg! 


Mi-am tras capul îndărăt, eliberându-mă, şi am 
făcut un pas în spate. Simţeam parcă tot sângele 
năvălindu-mi la suprafaţa pielii şi un fior rece mi-a 
străbătut trupul când m-am desprins de el. 


— Crezi că pentru mine e altfel? Crezi că eu nu simt 
la fel? am întrebat. Crezi că eu nu vreau uneori să 
te muşc până simt gustul sângelui sau să te zgârii 
până când tipi? 


Am întins încet braţul să îl ating. Pielea de pe piept 
îi era caldă şi umedă. Doar unghia arătătorului îl 
atingea, chiar sub sfârc. Uşor, abia simțit, am 
plimbat unghia în sus, apoi în Jos, încercuindu-l, 
privind mugurele întărindu-se în mijlocul firelor 
roşcovane de păr. 


Unghia a apăsat puţin mai tare, alunecând în jos, 
lăsând o urmă rozalie pe pielea albă a pieptului. 
Tremuram deja din cap până în picioare, dar nu mă 
îndepărtam. 


— Uneori vreau să te călăresc ca pe un cal sălbatic, 


să te îmblânzesc, ştiai asta? O pot face, ştiu că pot. 
Să te aduc până la limită şi să te las fără suflare. Să 

te duc până la marginea prăpastiei şi uneori 
savurez acest sentiment, Jamie, îl iubesc! Și cu 
toate acestea, vreau de multe ori să... — glasul mi 
s-a frânt deodată şi am fost nevoită să înghit cu 
greu înainte de a continua — vreau să îți ţin capul 
între sâni şi să te cuibăresc ca pe un copil şi să te 
legăn până adormi. 


Ochii îmi erau atât de plini de lacrimi, încât nu îi 
vedeam limpede chipul, nu vedeam dacă şi el 
plânge. Braţele lui s-au strâns în jurul meu şi 
căldura lui umedă m-a cuprins precum adierea 
unui muson. 


— Claire, mă omori, cu jungher sau fără, a șoptit el, 
cu buzele îngropate în părul meu. 


S-a aplecat şi m-a ridicat, purtându-mă pe braţe 
spre pat. S-a lăsat în genunchi, aşezându-mă în 
mijlocul păturilor răvăşite. 


— Acum o să faci dragoste cu mine, a spus el încet. 
Şi eu o să te iubesc după pofta inimii. Şi tu o să te 
răzbuni şi o să mă iei aşa cum sunt, căci sufletul 
meu e al tău, cu toate ungherele lui întunecate. 


Pielea umerilor lui era caldă de la fierbinţela băii, 
dar s-a înfiorat parcă de răceală când mi-am 
plimbat palmele în sus spre gât și l-am tras spre 
mine. 


Şi când în cele din urmă mi-am satisfăcut setea de 
răzbunare l-am cuibărit la sânul meu, 
îndepărtându-i încet de pe frunte șuviţele aspre, pe 
jumătate uscate. 


-Şi uneori, i-am şoptit, mi-aş dori să te ţin în 


mine. Să te iau în mine şi să ţin în siguranță pentru 
totdeauna. 

Palma lui mare și caldă s-a ridicat încet de pe pat 
şi s-a aşezat peste rotunjimea pântecelui meu, 
protejând-o şi mângâind-o. 


— Sunt în tine, iubirea mea. Sunt. 


ŞI atunci am simțit pentru prima dată, stând întinsă 
în pat a doua zi, privindu-l pe Jamie care se 
îmbrăca. O senzaţie abia perceptibilă, deopotrivă 
complet familiară și complet nouă. Jamie stătea cu 
spatele la mine, în timp ce îşi trăgea pe cap cămaşa 
până la genunchi și îşi întindea braţele, aranjând 
faldurile de pânză albă peste umerii laţi. 


Am rămas aproape nemișcată, așteptând, sperând 
să mai simt o dată. Şi am mai simţit, de data 
aceasta ca o serie de mişcări iuți, infinitezimale, 
precum explozia de bule ridicându-se pe suprafața 
unei băuturi carbogazoase. 


Mi-am amintit deodată de coca-cola; acea băutură 
americană ciudată, întunecată și acidulată. O 
gustasem o dată, în timpul unei cine cu un colonel 
american care o servea drept delicatesă — ceea ce 
era, în vreme de război. Venea în sticle groase, 
verzui, suple şi conice, cu o talie alungită, aducând 
pe departe cu silueta unei femei, cu o umflătură 
rotundă sub gât, și apoi încă una mai largă ceva 
mai Jos. 


Îmi aminteam cum milioane de bule minuscule 
dăduseră năvală în gâtul îngust când sticla fusese 
deschisă, mai mici şi mai fine decât bulele de 
șampanie, explodând voioase în aer. Mi-am așezat 
o mână foarte ușor pe abdomen, chiar deasupra 
pântecului. 


Acolo. El sau ea nu se simţea, așa cum crezusem, 
însă cu certitudine era sentimentul prezenţei cuiva. 
M-am întrebat dacă poate copiii nu aveau sex — 

lăsând caracteristicile fiziologice deoparte — până 
la naștere, când actul expunerii în faţa lumii 
exterioare 1-l stabilea o dată pentru totdeauna. 


— Jamie, am spus. 


Tocmai își lega părul la spate, adunându-l într-un 
mănunchi gros la ceafă și legându-l de jur împrejur 
cu un şnur de piele. Cu capul aplecat, m-a privit pe 
sub sprâncene şi a zâmbit. 


— Te-ai trezit? E încă devreme, mo duinne. Mai 
dormi puţin. 


Aveam de gând să îi spun, însă ceva m-a oprit. El 
nu putea simţi încă. Nu pentru că am crezut că nu-i 
va păsa, ci fiindcă acel sentiment mi s-a părut 
deodată intim; a doua taină împărtăşită cu copilul — 
prima fiind realizarea existenţei sale, a mea fiind o 
realizare conştientă, a embrionului fiind simpla sa 
existență. Taina aceasta ne lega precum sângele 
care ne curgea amândurora prin vene. 


— Vrei să îţi împletesc coada? am întrebat. 


Când mergea în port, uneori mă ruga să îi 
împletesc coama bogată într-o coadă strânsă, 
împotriva vânturilor puternice care îl ciufuleau în 
port şi pe chei. Întotdeauna glumea că îşi va 
înmuia părul în catran, cum făceau marinarii, ca să 
rezolve problema pentru totdeauna. A scuturat din 
cap şi a întins brațul după kilt. 


—Nu, astăzi mă duc în vizită la Inăluimea Sa, 
prințul Charles. Oricât de mult curent ar fi în casă, 


nu cred că îmi va sufla părul în ochi. 


Mi-a zâmbit, oprindu-se lângă pat. Mi-a văzut 
mâna pe burtă şi a aşezat-o pe a lui peste ea. 

-Te simţi bine, englezoaico? Greţurile s-au mai 
liniştit? 


— Mult. 


Greţurile încetaseră de fapt, deşi în unele momente 
mă mai asaltau valuri de ameţeală. Descoperisem 
că nu suportam mirosul de măruntaie prăjite cu 
ceapă şi fusesem nevoită să interzic acest popular 
fel de mâncare din meniul servitorilor, din cauză 
că aroma se strecura din bucătăria de la subsol pe 
scările din dos până sus, pentru a-mi asalta pe 
neaşteptate nările când deschideam uşa salonului 
meu. 


— Bine. 


Mi-a ridicat mâna şi s-a aplecat să mi-o sărute de 
rămas-bun. 


— Culcă-te la loc, mo duinne. 


A închis uşor uşa în urma lui, de parcă adormisem 
deja, lăsându-mă în tăcerea matinală a camerei, cu 
zgomotele înfundate ale agitației casei ținute în 
siguranţă la distanță de panoul de stejar. 


Pătrate de soare palid răzbăteau prin ochiurile de 
fereastră proiectându-se pe peretele opus. Avea să 
fie o zi splendidă, puteam spune, aerul 
primăvăratic dogorind şi bobocii înflorind roz şi 
alb în pruni încărcaţi cu albine din grădinile de la 
Versailles. Curtenii aveau să fie astăzi acolo, 
bucurându-se de vreme la fel de mult ca şi 
negustorii ambulanți care își împingeau mărfurile 
pe străzi. 


Aşa încât m-am bucurat şi eu de primăvară, 
singură şi totuşi însoțită, în coconul meu tihnit de 
căldură şi linişte. 

— Bună, am şoptit, cu o mână peste aripile de 
fluture care fremătau în pântecul meu. 

PARTEA A TREIA 


NENOROC 

18 


VIOL LA PARIS 


La începutul lui mai a avut loc o explozie în 
depozitul regal de armament. Mai târziu am auzit 
că un uşier neglijent aşezase torța unde nu trebuia 
şi o clipă mai târziu colecția cea mai extinsă de 
praf de pușcă şi arme de foc din Paris explodase cu 
un bubuit care speriase porumbeii de pe Notre 
Dame. 


Ocupată la L’Hôpital des Anges, nu am auzit 
explozia în sine, însă cu siguranță am simţit 
ecourile. Deşi spitalul se afla în capătul opus al 
oraşului de Armurărie, au existat suficiente victime 
ale exploziei încât celelalte spitale să fie umplute 
până la refuz, iar restul să fie aduse la noi, 
schilodite, arse şi gemând în căruţe ori transportate 
pe tărgi de prieteni care i-au cărat pe străzile 
oraşului. 


Se lăsase cu totul întunericul înainte ca ultima 
dintre victime să fi fost îngrijită, şi ultimul trup 
înfăşurat în bandaje să fi fost aşezat cu blândeţe 
printre celelalte şiruri de pacienţi necunoscuţi şi 
murdari ai spitalului. 


Il trimisesem pe Fergus acasă cu vorbă că întârzii 
când văzusem magnitudinea sarcinii care le aştepta 
pe călugărițele de la Anges. Fergus se înapoiase cu 

Murtagh şi cei doi stăteau tolăniți pe treptele de 
afară, așteptând să ne conducă acasă. 


Când Mary şi cu mine am ieșit obosite pe uşile 
duble, l-am găsit pe Murtagh inițiindu-l pe Fergus 
în arta aruncării cuțitului. 


— Hai, aruncă, spunea el cu spatele spre noi. Cât de 
drept poţi, când ajung la trei. Unu... doi... trei! 


La „trei“, Fergus a aruncat o ceapă mare, albă, pe 
care o ținea în mână, lăsând-o să se rostogolească 
şi să salte pe pământul denivelat. 


Murtagh stătea relaxat, cu braţul retras într-o 
postură neglijentă, ţinând jungherul cu vârful 
lamei între degete. Când ceapa a trecut pe 
dinaintea lui, încheietura mâinii i-a ţâşnit o dată, 
iute și scurt. Nimic altceva nu s-a mișcat, nici 
măcar faldurile kiltului nu au tresăltat, însă ceapa a 
sărit într-o parte, străbătută de jungher, şi a căzut 
rănită de moarte, rostogolindu-se fără vlagă în 
praful de la picioarele lui. 


-—B-bravo, domnule Murtagh! a strigat Mary, 
zâmbind. 


Luat prin surprindere, Murtagh s-a întors şi am 
văzut sângele năvălindu-i în obrajii slabi în lumina 
ce trecea prin uşile duble din spatele nostru. 


— Ihî, a răspuns el. 


— Imi pare rău că a durat atât, m-am scuzat. Ne-a 
luat ceva vreme să-l așezăm pe fiecare la locul lui. 


— Ah, da, a răspuns laconic scoţianul scund, apoi s- 
a întors spre Fergus. Hai să găsim o trăsură, 
flăcăule; e prea târziu pentru doamne să meargă pe 
Jos. 

— Nu e niciuna pe aici, a spus Fergus ridicând din 
umeri. În ultimul ceas m-am plimbat în sus și în 
jos pe stradă, toate trăsurile libere din oraş au 
plecat spre Armurărie. Am putea însă prinde una în 
Rue du Faubourg Saint Honore. 


A arătat cu mâna în capătul străzii spre un spațiu 
îngust şi întunecat dintre două clădiri care trăda 
prezența unui pasaj de trecere spre următoarea 
stradă. 


— Se ajunge repede pe acolo. 


După o scurtă pauză în care s-a gândit încruntat, 
Murtagh a încuviunţat. 


— Bine, flăcăule. Să mergem atunci. 


Pe alee era frig şi vedeam ieșind aburi în fuioare 
mici şi albe din gură, în ciuda nopții fără lună. 
Oricât de întuneric era în Paris, întotdeauna exista 
o lumină pe undeva; sclipirea lămpilor şi a 
lumânărilor se strecura prin obloane și prin 
crăpăturile pereţilor din lemn ale clădirilor, lumina 
strălucea în jurul  tejghelelor vânzătorilor 
ambulanți sau se împrăștia din lămpile de metal 
care atârnau de cozile căruțelor şi de grinzile 
trăsurilor. 


Următoarea stradă era una cu prăvălii şi din loc în 
loc proprietarii atârnaseră lămpi din metal găurit 
deasupra uşilor şi a intrărilor în curte. Cum nu se 
mulțumeau să se bazeze doar pe Poliție pentru a-și 
proteja proprietatea, adesea câțiva negustori se 
asociau şi angajau un paznic care să le 
supravegheze prăvăliile în timpul nopții. Când am 
văzut silueta unui paznic în fața prăvăliei unui 
vânzător de vele, stând ghemuit în umbră pe un 
maldăr de pânză împăturită, am înclinat fruntea 
drept răspuns la salutul său morocănos: 

— Bonsoir, monsieur, mes dames. 


Trecând însă pe lângă prăvălie, am auzit deodată 
un strigăt alarmat venind dinspre paznic. 


— Monsieur! Madame! 


Murtagh a sărit împrejur îndată pentru a întâmpina 
provocarea, sabia şuierând deja din teacă. Mai 
înceată în reflexe, eu eram abia pe jumătate 
întoarsă când el a păşit în față şi cu coada ochiului 
am prins mişcarea în cadrul uşii din spatele său. 
Murtagh a fost lovit din spate înainte ca eu să apuc 
să strig avertizându-l şi a căzut cu nasul pe 
caldarâm, cu braţele şi picioarele lipsite de vlagă și 
de simtire, sabia şi jungherul zburându-i din mâini 
şi izbindu-se zăngănind de lespezile din piatră. 


M-am aplecat repede să prind jungherul când a 
alunecat pe lângă piciorul meu, însă o pereche de 
mâini m-au prins de braţe din spate. 


— Ai grijă de bărbat, a poruncit un glas din 
dinapoia mea. Repede! 


M-am zbătut în strânsoarea tâlharului care mă 
tinea; individul m-a apucat de încheieturi și mi-a 
sucit brațele, făcându-mă să țip de durere. 
„Paznicul“ a apărut ca o nălucă în strada prost 
luminată şi s-a aplecat peste trupul prăbuşit al lui 
Murtagh, cu o fâșie de pânză albă atârnându-i din 
mână. 


— Ajutor! am strigat. Lăsaţi-l în pace! Ajutor! 
Tâlharii! Asasinii! AJUTOR! 


— Stai locului! 


O palmă repezită peste ureche m-a făcut să văd 
stele verzi o clipă. 

Când ochii mi s-au oprit din lăcrimat, am reușit să 
disting în canal o siluetă lunguiață ca un cârnat 
alb; era Murtagh, învelit şi legat fedeleș într-un sac 
din pânză de vapor. Falsul paznic era ghemuit 
deasupra lui; s-a ridicat, rânjind și am observat că 
purta mască, o fâşie de pânză neagră legată de la 
frunte până la buza de sus. O rază subțire, 
provenind de la un felinar din apropiere i-a luminat 
trupul său când s-a ridicat. În ciuda frigului serii, 
nu purta decât o cămaşă care a strălucit o clipă 
într-un verde-smarald în lumina care se abătea 
asupra lui. O pereche de pantaloni cu cataramă la 
genunchi și ceea ce, spre uimirea mea, păreau a fi 
ciorapi de mătase şi pantofi din piele, şi nu 
picioare goale sau saboţi, cum mă așteptasem. 
Vasăzică aceştia nu erau nişte bandiți obișnuiți. 


Într-o laterală am văzut-o o secundă pe Mary. Unul 
dintre indivizii mascaţi o imobilizase din spate, cu 
un braț petrecut strâns peste trup, în timp ce cu 
cealaltă îi bâjbâia pe sub fuste precum un animal 
care încearcă să se strecoare în vizuină. 


Cel din faţa mea m-a apucat cu o mână libidinoasă 
de ceafă şi m-a tras mai aproape. Masca îi 
acoperea faţa de la frunte până sub nas, lăsându-i 
gura liberă pentru motive evidente. Limba lui mi-a 
pătruns în gură, duhnind a băutură şi ceapă. Am 
icnit, am muşcat şi am scuipat când bărbatul și-a 
retras limba. M-a lovit cu putere, trântindu-mă în 
genunchi în șanț. 


Pantofii cu cataramă din argint al lui Mary loveau 
periculos de aproape de nasul meu în vreme ce 
tâlharul care o ţinea brutal i-a ridicat poalele 
rochiei în jurul taliei. S-a auzit satinul rupându-se, 
urmat de un țipăt ascuţit când degetele i-au pătruns 
între coapsele zbătându-se. 


— O virgină! Am prins o virgină! a cârâit el. 

Unul dintre bărbați a făcut o  plecăciune 
batjocoritoare spre Mary. 


— Mademoiselle, felicitările mele. Soţul dumitale 
va avea motiv să ne mulțumească în noaptea 
nunţii, căci nu va întâlni niciun obstacol care să îi 
stingherească plăcerea. Dar noi suntem altruiști; nu 
vrem mulțumiri, ne facem doar datoria. Acest mic 
serviciu este o plăcere în sine. 


Dacă aş mai fi avut nevoie de încă o dovadă, 
dincolo de ciorapii din mătase, care să îmi spună 
că atacatorii noştri nu erau hoți la drumul mare, 
acest discurs — întâmpinat cu urlete de veselie — ar 
fi fost suficient. Însă era cu totul altă provocare să 
asociez vocile cu chipurile mascate. 


Mâinile care mă apucaseră de braţ pentru a mă 
ridica în picioare erau îngrijite, cu o mică aluniţă 
chiar deasupra degetului mare. Trebuie să îmi 
amintesc acest detaliu, mi-am spus în sinea mea 
îngrijorată. Dacă ne mai lăsau în viaţă după ce 
terminau cu noi, îmi putea fi de folos. Altcineva 
mi-a prins brațele din spate, trăgându-mă atât de 
brutal, încât am strigat de durere. Această nouă 
postură îmi scotea sânii în evidenţă în corsajul 
decoltat ca şi cum ar fi fost oferiţi pe o tavă. 
Bărbatul care părea să fie capul bandiţilor purta o 
cămașă largă, de o culoare ștearsă, decorată cu 
puncte mai închise la culoare, brodate probabil. Îi 
dădea un contur neclar în umbre, împiedicându-mă 
să îl văd clar de aproape. Când s-a aplecat în faţă, 
plimbându-şi un deget apreciativ peste vârfurile 
sânilor mei, am văzut părul închis la culoare, lipit 
cu grăsime de cap şi am simțit mirosul greu de 
pomadă. Avea urechi mari, numai bune pentru a-i 
susţine panglicile măștii. 


— Nu vă faceţi griji, doamnele mele, a spus cel cu 
cămaşa brodată. Nu vrem să vă facem niciun rău; 

avem de gând să vă călărim niţel- soții sau 
logodnicii dumneavoastră nici nu e nevoie să afle — 
şi pe urmă vă dăm drumul. Mai întâi, ne puteți 
onora cu buzele dumneavoastră dulci, doamnele 
mele, a anunţat el, făcând un pas în spate și 
trăgând de şireturile pantalonilor până la genunchi. 


— Nu aia, a protestat cel cu cămaşa verde, arătând 
spre mine. Muşcă. 


— Nu şi dacă vrea să îşi păstreze dinţii, a răspuns 
tovarășul lui. In genunchi, madame, vă rog frumos. 


M-a împins cu putere de umeri şi m-am tras 
îndărăt poticnindu-mă. M-a prins pentru a mă 
împiedica să scap şi gluga mantiei mi-a căzut pe 
spate, dezvelindu-mi părul. Agrafele s-au desfăcut 
în timpul luptei şi părul mi-a căzut peste umeri, 
şuvițele răsfirându-se precum panglicile în vântul 
nopții, orbindu-mă când mi-au fluturat peste obraz. 


M-am dat în spate împleticindu-mă, trăgându-mă 
din strânsoarea tâlharului și scuturând din cap 
pentru a-mi da părul din ochi. Strada era 
întunecată, dar puteam vedea câteva lucruri în 
strălucirea palidă a lămpilor prin obloanele trase 
ale vitrinelor, sau în sclipirea stelelor care luminau 
unele zone întunecate ale străzii. 


Cataramele din argint ale pantofilor lui Mary au 
lucit în lumină, când ea a lovit din picioare. Era 
întinsă pe spate, luptându-se cu unul dintre bărbații 
aşezaţi deasupra ei, care înjura în timp ce se 
căznea să își dea jos pantalonii și totodată să o 
stăpânească. S-a auzit un sunet de pânză sfâșiată și 
fesele lui au strălucit palide în raza de lumină 
venind dinspre poarta unei curți. 


Nişte braţe mi-au cuprins talia și m-au tras în spate 
ridicându-mi picioarele de la pământ. L-am zgâriat 

pe tâlhar cu tocul pantofului de-a lungul pulpei şi 
acesta a țipat de durere. 


— Ține-o! a poruncit cel cu cămaşa brodată, ieşind 
din umbră. 


— Ba tu s-o ţu! 


Cel care mă  înlănțuise m-a aruncat fără 
menajamente în braţele prietenului său și lumina 
din curte mi-a bătut în ochi, orbindu-mă pentru o 
clipă. 


— Maica Domnului! 


Mâinile care îmi imobilizaseră brațele şi-au slăbit 
strânsoarea şi m-am smucit eliberându-mă, pentru 
a-l vedea pe cel cu cămaşa brodată stând cu gura 
căscată într-o uluire îngrozită în spatele măștii. S-a 
retras din faţa mea, făcându-şi cruce în timp ce se 
îndepărta. 


— În numele Tatălui şi al Fiului şi al Sfântului Duh, 
a bâiguit el, făcându-şi mereu cruce. La Dame 
Blanche! 


-La Dame Blanche! a repetat îngrozit bărbatul 
dinapoia mea. 


Cel cu cămașa brodată continua să se dea îndărăt, 
acum făcând semne mult mai puţin creştine decât 
semnul crucii, dar care probabil aveau același 
scop. Îndreptând degetul arătător şi pe cel mic spre 
mine, în semnul antic al coarnelor împotriva 
răului, își croia drum printr-o listă de autorități 
spirituale, de la Sfânta Treime spre puteri de un 
nivel mai jos, murmurând nume în latină atât de 
repede încât silabele se amestecau între ele. 


Am rămas ţeapănă în stradă, zdruncinată şi 
amețită, până când cineva a țipat la picioarele 

mele, trezindu-mă la realitate. Prea ocupat cu ale 
lui pentru a mai acorda atenție altor chestiuni, 
atacatorul lui Mary a scos un sunet gutural de 
satisfacţie şi a început să își miște coapsele ritmic, 
în acompaniamentul răcnetelor sfâşietoare ale 
fetel. 


Acţionând pur şi simplu din instinct, am făcut un 
pas spre ei, mi-am tras piciorul în spate şi l-am 
lovit cât de tare am putut în coaste. Respirația i-a 
explodat din plămâni cu un vaiet speriat și bărbatul 
s-a rostogolit într-o parte. 


Unul dintre prietenii săi a înaintat şi l-a apucat de 
braţ, strigându-i speriat: 


— Ridică-te! Sus! E La Dame Blanche! Fugi! 


Încă adâncit în frenezia violului, bărbatul îi privea 
prosteşte şi a încercat să se întoarcă la Mary, care 
se zbătea şi se smucea frenetic, încercând să își 
elibereze faldurile rochiei de sub greutatea care o 
țintuia locului. Atât cel cu cămașa verde, cât şi cel 
cu cămașa brodată îl trăgeau acum pe violator de 
braţe şi au reușit să îl ridice în picioare. Pantaloni 
sfâşiați îi atârnau în jurul coapselor, mădularul 
erect şi mânjit de sânge tremurând cu dorință 
prostească între poalele fluturânde ale cămășii. 


Zgomotul de paşi care se apropiau au reuşit în cele 
din urmă să îl dezmeticească. Cei doi care îl 
ajutau, auzind sunetul, i-au lăsat braţele şi au luat- 
o de grabă la fugă, lăsându-l să îşi înfrunte soarta. 
Mormăind o înjurătură, individul s-a îndreptat spre 
cea mai apropiată alee, țopăind şi şchiopătând în 
timp ce încerca să îşi ridice pantalonii. 


— Au secours! Au secours! Gendarmes! 


O voce fără suflare striga după ajutor în capătul 
aleii, în vreme ce posesorul ei își croia cu greu 

drum în direcția noastră, împiedicându-se în 
întuneric de mormanele de gunoaie. Fra puţin 
probabil că un hoţ la drumul mare ori vreun alt 
tâlhar s-ar repezi într-o alee strigând după ajutorul 
jandarmilor, deşi în starea de şoc în care mă aflam, 
aproape nimic nu m-ar fi surprins. Dar am fost 
surprinsă când silueta întunecată care a țâşnit de pe 
alee s-a dovedit a fi Alexander Randall, înfăşurat 
într-o mantie neagră și cu o pălărie trasă pe ochi. A 
aruncat o privire speriată în jur, înconjurând mica 
înfundătură, de la Murtagh, deghizat într-un sac de 
gunoi, spre mine, stând îngheţată şi cu răsuflarea 
tăiată lângă un zid, spre trupul chircit al lui Mary, 
aproape invizibilă printre celelalte umbre. O clipă 
a rămas locului neştiind ce să facă, apoi s-a întors 
pe călcâie şi s-a căţărat pe poarta de fier de unde 
apăruseră tâlhari care ne atacaseră. Din vârful 
porții, putea ajunge uşor la lampa suspendată de 
căpriorul de deasupra. 


Lumina era reconfortantă, oricât de jalnică ar fi 
fost priveliștea pe care o dezvăluia, cel puţin ţinea 
deoparte umbrele ascunse care amenințau în orice 
clipă să se transforme în noi primejdii. 


Mary stătea în genunchi, ghemuită. Cu faţa 
ascunsă în palme, tremura într-o tăcere 
mormântală. Unul dintre pantofi zăcea într-o rână 
pe caldarâm, catarama de argint sclipind în lumina 
legănată a lămpii. 


Precum o pasăre prevestitoare de rele, Alex s-a 
năpustit la pământ, lângă ea. 


— Domnişoară Hawkins! Mary!  Domnişoară 
Hawkins! Te simţi bine? 


— Dintre toate întrebările tâmpite pe care i le puteai 
pune, am spus cu o oarecare asprime când Mary a 
gemut şi s-a ghemuit, retrăgându-se de lângă el. 

Bineînţeles că nu se simte bine. Tocmai a fost 
violată. 


Cu un efort considerabil, m-am dezlipit de zidul 
reconfortant din spate şi m-am îndreptat spre el, 
remarcând cu cinică detaşare că îmi tremurau 
genunchii. 


In clipa următoare m-au lăsat cu totul când o 
siluetă uriașă ca a unui liliac a pus un picior în fața 
mea, aterizând pe caldarâm cu o bufnitură teribilă. 


— Măi, măi, ia te uită cine a venit pe la noi! am 
exclamat şi am început să râd isteric. 


O pereche de mâini mari m-au prins de umeri şi m- 
au scuturat zdravăn. 


— Mai încet, englezoaico, a spus Jamie, cu ochii 
albaştri strălucind întunecat şi primejdios în 
lumina lămpii. 


S-a îndreptat de spate, faldurile mantiei sale din 
catifea albastră căzându-i de pe umeri când şi-a 
întins braţele spre acoperişul de pe care sărise. 
Stând pe vârfuri, ajungea să se prindă cu mâna de 
margine. 


— Hai, coboară odată! a spus el iritat, privind în 
sus. Pune-ţi picioarele peste margine pe umerii mei 
şi te poţi da jos pe spatele meu. Cu un zăngănit de 
şindrilă alunecând, o mică siluetă întunecată s-a 
furişat precaut în spate, apoi a coborât de pe silueta 
înaltă precum o maimuţă pe un par. 


— Bravo, Fergus! 
Jamie l-a bătut uşor pe umăr pe băiat şi chiar şi în 
lumina slabă am văzut strălucirea de bucurie care 


i-a luminat obrajii. Jamie a cercetat împrejurimile 
cu un ochi expert şi murmurând câteva vorbe, l-a 

trimis pe băiat în capătul aleii pentru a aştepta 
venirea jandarmilor.  Rezolvând chestiunile 
esenţiale, s-a lăsat din nou în genunchi în faţa mea. 


— Eşti bine, englezoaico? a întrebat el. 


— Drăguţ din partea ta să întrebi, am răspuns 
politicos. Da, mulţumesc. Insă ea nu e la fel de 
bine, am spus, arătând în direcția lui Mary. 


Era încă strânsă ghem, scuturându-se și tremurând 
ca o piftie, ferindu-se de Alex care încerca să o 
mângâie drept consolare. 


Jamie abia i-a aruncat o privire. 
— Văd. Unde naiba e Murtagh? 
— Acolo, am răspuns el. Ajută-mă să mă ridic. 


M-am îndreptat clătinat spre şanţ, unde sacul în 
care era legat Murtagh se zbătea în toate părțile ca 
o omidă agitată, emițând o amestecătură uluitoare 
de blasfemii în trei limbi. 


Jamie şi-a tras jungherul şi cu o brutalitate care mi 
s-a părut o totală nepăsare faţă de conţinut, a tăiat 
sacul dintr-un capăt în celălalt. Murtagh a ţâşnit 
prin deschizătură ca o marionetă pe arcuri. 
Jumătate din părul lui negru și ciufulit era hpit de 
pielea capului din pricina lichidului murdar în care 
zăcuse sacul. Cealaltă jumătate îi stătea în sus, 
împrumutând o expresie şi mai feroce chipului său 
deja suficient de războinic din cauza unui cucui 
purpuriu umflat şi a unui ochi care se învineţea cu 
fiecare clipă. 


— Cine m-a lovit? a lătrat el. 


— Păi, nu eu, a răspuns Jamie, ridicând o 
sprânceană. Hai, omule, revino-ţi, nu avem toată 

noaptea la dispoziție. 


— Aşa nu merge, am bombănit eu prinzându-mui la 
întâmplare agrafele de păr decorate cu briliante. 
Trebuie să primească îngrijiri medicale, în primul 
rând. Are nevoie de un doctor! 


— Are unul, a remarcat Jamie, ridicându-şi bărbia şi 
privindu-se în oglindă în timp ce își lega la gât 
eșarfa. Pe tine. 


Terminând cu eşarfa, a apucat pieptenele şi l-a 
trecut grăbit prin buclele dese şi roșcovane. 


— Nu mai e timp să o împletesc, a mormăit, ținând 
între degete coada groasă la ceafă în vreme ce 
răscolea printr-un sertar. Ai o panglică, 
englezoaico? 


— Dă-mi voie. 


M-am mişcat repede în spatele lui, ascunzând 
capetele şuvițelor dedesubt şi înfăşurând coada cu 
o fâşie de panglică verde. 


— Cea mai potrivită seară pentru un blestemat de 
dineu! 


Şi nu orice dineu! Ducele de Sandringham era 
invitatul de onoare, cu un cerc restrâns, dar select, 
care să îl întrețină. Venea şi monsieur Duverney cu 
fiul său cel mare, un bancher de vază. Louise și 
Jules de La Tour veneau, şi familia d'Arbanville. 
Pentru a face lucrurile şi mai interesante, contele 
Saint Germain fusese de asemenea invitat. 


— Saint Germain! exclamasem uimită când mă 
anunţase Jamie cu o seară înainte. De ce, mă rog? 


— Fac afaceri cu el, remarcase Jamie. A mai fost la 
cină aici şi altă dată, cu Jared. Dar ce vreau eu este 

să am ocazia de a-l urmări când vorbeşte cu tine la 
masă. Din cât l-am cunoscut ca afacerist, nu e 
omul care să își ascundă gândurile. 


A ridicat cristalul alb pe care mi-l dăduse maestrul 
Raymond şi l-a cântărit gânditor în palmă. 


—E destul de drăguţ, spusese el. Voi pune să fie 
montat în aur, ca să îl porți la gât. Joacă-te cu el în 
timpul cinei până când cineva te întreabă de el, 
englezoaico. Atunci să povestești pentru ce e şi ai 
grijă să îl urmăreşti pe Saint Germain când o faci. 
Dacă el ţi-a dat otravă la Versailles, cred că vei 
observa un semn. 


Tot ce voiam în acel moment era pace, linişte și să 
fiu lăsată singură să tremur ca un iepure. Ce 
primeam în schimb era un dineu cu un duce care 
putea fi iacobit sau spion englez, un conte pe care 
îl bănuiam că mă otrăvise, şi victima unui viol 
ascunsă la etaj. Mâinile îmi tremurau atât de tare 
încât nu puteam închide lanţul de care era atârnat 
cristalul. Jamie a păşit în spatele meu şi a strâns 
încuietoarea cu o mișcare scurtă a degetului mare. 


— Nu ai emoţii? l-am întrebat. 


S-a strâmbat la mine în oglindă şi mi-a pus o mână 
pe burtă. 


—Ba da, dar la mine se duce la stomac, nu la 
mâini. Mai ai medicamentul acela pentru crampe? 


— Acolo, am fluturat mâna spre cutia cu 
medicamente de pe masă, lăsată deschisă după ce 
o doftoricisem pe Mary. Sticluţa verde. O lingură. 


Ignorând lingura, Jamie a ridicat flaconul și a dat 


pe gât câteva înghițituri sănătoase. Apoi a lăsat-o 
Jos şi a mijit ochii spre lichidul dinăuntru. 

— Dumnezeule, ce porcărie! Eşti gata, englezoaico? 
Musafirii trebuie să apară dintr-o clipă în alta. 


Mary stătea ascunsă pentru moment în dormitorul 
liber de la al doilea etaj. O examinasem cu atenție 
să nu fie rănită, dar părea să fie doar zgâriată şi în 
stare de şoc, apoi îi administrasem repede o doză 
zdravănă, dar rezonabilă, de sirop de mac. 


Alex Randall rezistase tuturor încercărilor lui 
Jamie de a-l trimite acasă şi drept urmare fusese 
lăsat să o păzească pe Mary, cu instrucțiuni stricte 
să mă cheme când ea avea să se trezească. 


— Cum naiba s-a nimerit tăntălăul ăsta acolo? am 
întrebat, răscolind în sertar după o cutie cu pudră. 


— Eu l-am trimis, a răspuns Jamie. Se pare că bietul 
prost e îndrăgostit de Mary Hawkins. Umblă după 
ea peste tot prin oraş, bleg ca o floare ofilită, 
fiindcă ştie că se va mărita cu Marigny. 


Cutia de pudră mi-a căzut din mână. 


— E... îndrăgostit de ea? am șuierat, fluturând din 
mâini să alung norul de particule plutind. 


—El aşa susține şi eu n-am niciun motiv să mă 
îndoiesc, a răspuns Jamie, scuturându-mi scurt 
pudra de pe pieptul rochiei. Era destul de tulburat 
când mi-a povestit. 


— Imi imaginez. 


În învălmăşeala de emoţii contradictorii care mă 
cuprinseseră se contura acum şi mila pentru Alex 
Randall. Sigur că el nu i-ar fi vorbit niciodată lui 
Mary, gândindu-se că devoţiunea unui secretar 
sărac nu se compară cu poziţia socială şi averea 
unei partide cu Casa de Gascogne. Şi oare cum se 

simţea el acum, văzând-o victima unui atac brutal, 
practic sub nasul lui? 


— De ce naiba nu a zis nimic? Ea ar fi fugit cu el 
într-o clipă. 


Căci desigur, curatul englez cu chipul palid trebuie 
să fie obiectul „spiritual“ al devoţiunii mute a lui 
Mary. 


— Randall e un gentleman, a răspuns Jamie, 
întinzându-mi o pană și cutia cu ruj. 


— Vrei să spui că e un papă-lapte, l-am contrazis, 
necruţător. 


-— Poate, a încuviințat el cu un colț al buzei 
zvâcnind. Şi mai e şi sărac, nu are un venit ca să 
întrețină o soție, dacă familia ei ar renega-o — ceea 
ce ar face cu siguranță dacă s-ar căsători în secret 
cu el. Şi are sănătatea șubredă; i-ar veni greu să 
găsească o altă poziție, căci ducele probabil l-ar 
concedia fără o recomandare. 


— Unul dintre servitori o va găsi, am spus, revenind 
la temerile de mai devreme pentru a evita să mă 
gândesc la această ultimă tragedie. 


— Ba nu. Sunt cu toţii ocupați cu servitul. Şi până 
dimineaţă s-ar putea să se înzdrăvenească şi să se 
întoarcă la reşedinţa unchiului ei. I-am trimis un 
bilet, a adăugat el, să îi spun că va rămâne în 
noaptea asta la o prietenă şi că e târziu. Nu voiam 
să plece în căutarea el. 


— Da, dar... 
— Englezoaico! 


M-a oprit punându-mi mâinile pe umeri şi a privit 
peste umărul meu, întâlnindu-mi ochii în oglindă. 

— Nu pot permite să fie văzută de nimeni până când 
nu va fi capabilă să vorbească şi să se poarte ca de 
obicei. Dacă se află ce i s-a întâmplat, reputația ei 
va fi cu totul distrusă. 


— Reputația ei! Dar nu e vina ei că a fost violată! 


Vocea îmi tremura uşor şi strânsoarea pe umeri s-a 
întețit. 


— Nu e normal, englezoaico, dar aşa stau lucrurile. 
Dacă se află că nu mai e fecioară, niciun bărbat nu 
o va lua; va cădea în dizgrație şi va trăi ca 
domnişoară bătrână până la sfârșitul zilelor. 


Mâna lui mi-a strâns uşor umărul, apoi s-a 
îndepărtat şi s-a întors în păr, pentru a mă ajuta să 
prind o agrafă în cocul abia strunit. 


— E tot ce putem face pentru ea, Claire, a spus el. 
Să o ferim de pericole, să o vindecăm atât cât 
putem... şi să îi găsim pe ticăloşii care i-au făcut 
asta. 


S-a întors şi a băgat mâna în cutia mea cu bijuterii 
pentru a-şi găsi acul de eșarfă. 


— Hristoase, a adăugat el în şoaptă, cu nasul în 
catifeaua verde din interiorul cutiei, crezi că eu nu 
ştiu ce o așteaptă pe ea? Sau pe el? 


Mi-am aşezat mâna pe degetele lui bâjbâinde şi am 
strâns încet. Mi-a întors gestul, apoi mi-a ridicat 


mâna la buze și a sărutat-o uşor. 


— Dumnezeule, englezoaico! Ai degetele reci ca 
gheaţa. 


S-a întors să mă privească în ochi. 


— Te simţi bine, fetiţo? 

Ceea ce a văzut pe chipul meu l-a făcut să 
murmure din nou „lisuse!“, să cadă în genunchi și 
să mă tragă la pieptul lui. Am abandonat masca 
bravă și m-am agăţat de el, îngropându-mi obrajii 
în cămaşa lui caldă şi apretată. 


— O, Dumnezeule, Jamie. Mi-a fost atât de teamă! 
Imi este atât de teamă! Oh, Dumnezeule, dacă ai 
putea face dragoste cu mine acum! 


Pieptul i s-a scuturat de râs sub obrazul meu, dar 
m-a strâns mai aproape. 


— Crezi că ar ajuta? 
— Da. 


Credeam că nu mă voi mai simţi vreodată în 
siguranță până când nu voi sta liniştită în patul 
nostru, la adăpostul casei tăcute, simțind puterea și 
căldura lui în jurul meu şi în trupul meu, hrănindu- 
mi curajul cu bucuria împreunării noastre, ştergând 
groaza neputinței şi a violului cât pe ce să se 
întâmple, cu certitudinea iubirii unuia pentru 
celălalt. 


Mi-a ţinut faţa între palmele sale şi m-a sărutat și 
pentru o clipă teama de viitor și groaza nopţii s-au 
risipit. Apoi s-a retras și a zâmbit. Îi vedeam 
propria teamă întipărită pe chip, dar ochii lui nu 
reflectau decât o mică parte din îngrijorarea mea. 


— Pentru liniştea ta, atunci, a şoptit el. 
Ajunseserăm la al doilea fel de mâncare fără 
niciun incident şi începeam să mă relaxez uşor, 


deşi mâna încă îmi mai tremura uşor peste 
consommé. 


520 


— Absolut fascinant! am exclamat, drept răspuns la 
o întâmplare povestită de tânărul domn Duverney, 
pe care nu o ascultam, urechile fiindu-mi ciulite la 
sunetele suspecte care se puteau auzi de la etaj. 
Povestiţi-mi mai multe. 


Am prins privirea lui Magnus în vreme ce îl servea 
pe contele Saint Germain, aşezat în faţa mea la 
masă și i-am zâmbit, felicitându-l cât de bine 
puteam cu gura plină de pește. Prea bine instruit 
pentru a zâmbi în public, a înclinat capul demn 
câțiva centimetri și a continuat servitul. Mâna mi 
s-a îndreptat spre cristalul de la gât şi l-am 
mângâiat ostentativ în vreme ce contele, fără un 
semn de tulburare pe trăsăturile sale întunecate, a 
atacat păstrăvul cu migdale. 


Jamie şi bătrânul Duverney erau absorbiți într-o 
conversație la celălalt capăt al mesei, uitând de 
mâncare, în vreme ce Jamie mâzgălea cifre cu 
mâna stângă pe o bucată de hârtie cu un ciot de 
creion. Şah sau afaceri? m-am întrebat. 


Ca invitat de onoare, ducele era așezat în centrul 
mesei. Savurase primele feluri cu apetitul unui 
gurmand înnăscut, şi acum era antrenat într-o 
conversație animată cu madame d'Arbanville, 
aşezată în dreapta lui. Cum ducele era, evident, cel 
mai de vază englez în Paris în acele zile, Jamie 
găsise profitabil să cultive relația cu el, în speranța 
că vă descoperi vreun zvon care să îl poată 
conduce la expeditorul mesajului muzical către 
Charles Stuart. Atenţia mea însă continua să se 
abată de la duce la domnul aşezat vizavi de el, 
Silas Hawkins. 


Crezusem că voi muri pe loc şi că voi scăpa pe 


toată lumea de o grijă când ducele păşise pe uşă, 
gesticulând relaxat peste umăr şi rostind: 

— Ia spune, doamnă Fraser, îl cunoşti pe Hawkins, 
nu-i aşa? 


Ochii albaştri, mici şi veseli ai ducelui îi 
întâlniseră pe ai mei cu o expresie de încredere 
inocentă că toanele lui vor fi satisfăcute şi eu nu 
avusesem altă soluție decât să zâmbesc şi să 
încuviințez din cap, rugându-l pe Magnus să mai 
pună un tacâm pe masă. Jamie, văzându-l pe 
domnul Hawkins când a intrat pe uşa salonului, 
arăta de parcă avea nevoie de o altă doză de sirop 
de stomac, dar s-a recules îndeajuns încât să 
întindă o mână spre domnul Hawkins şi să înceapă 
o conversație despre calitatea hanurilor în drum 
spre Calais. 


Am aruncat o privire spre orologiul de pe polița 
şemineului. Cât va mai trece până vor pleca cu 
toții? Am numărat în gând felurile de mâncare deja 
servite şi cele care mai urmau. Ne apropiam de 
desert. Apoi urmau salata şi brânza. Coniac și 
cafea, vin de Porto pentru domni, lichioruri pentru 
doamne. Un ceas sau două de conversație 
antrenantă. Nu foarte antrenantă, te rog Doamne, 
sau vor rămâne aici până în zori. În acest moment 
discutau despre pericolul bandelor de huligani. Am 
abandonat peştele şi am luat o chiflă. 


— Şi am auzit că unele bande de răufăcători sunt 
compuse nu din coate-goale, cum te-ai aștepta, ci 
din unii dintre membrii tineri ai nobilimii! 


Generalul d'Arbanville a pufnit neîncrezător la 
auzul unei asemenea idei monstruoase. 


— O fac din amuzament... amuzament! Ca şi cum 
tâlhărirea oamenilor  decenți şi  îngrozirea 
doamnelor nu ar fi altceva decât o luptă de cocoșşi! 


— Extraordinar! a exclamat ducele cu indiferența 
unui om care niciodată nu a fost nicăieri fără o 

escortă substanțială. 


Tava cu aperitive a plutit pe lângă obrazul lui, iar 
el a cules în farfurie o jumătate de duzină de 
saleuri. Jamie mi-a aruncat o privire şi s-a ridicat 
de la masă. 


— Dacă mă scuzaţi, doamnelor, domnilor, a spus el 
cu o plecăciune, am un vin special de Porto pe care 
aş dori să i-l ofer spre degustare Înălţimii Sale. Voi 
cobori în cramă să îl aduc. 


— Trebuie să fie Belle Rouge, a comentat Jules de 
La Tour, lingându-și buzele cu nerăbdare. 
Înălțimea  Voastră, vă aşteaptă o  trataţie 
nemaipomenită. Niciodată nu am mai gustat un 
asemenea vin în altă parte. 


— Atunci, vei gusta curând, domnule prinţ, a 
intervenit contele Saint Germain. Ceva chiar mai 
bun. 


— Cu siguranță nu există ceva mai bun decât Belle 
Rouge! a exclamat generalul d” Arbanville. 


— Ba există, a declarat contele cu îngâmfare. Am 
găsit un nou vin, produs şi îmbuteliat pe insula 
Gostos, lângă coasta Portugaliei. Un roşu aprins 
precum rubinele și o aromă care îl face pe Belle 
Rouge să pară doar apă colorată. Am un contract 
pentru livrarea întregului stoc în august. 


— Chiar aşa, domnule conte? s-a mirat Silas 
Hawkins  ridicându-şi sprâncenele groase şi 
cărunte spre capătul nostru de masă. Vasăzică ai 
găsit un nou partener de investiții? Am înțeles că 
resursele dumitale au fost... epuizate, să spunem? 
după incendierea vasului Patagonia. 


A luat o plăcintă cu brânză de pe platou şi a 
îndesat-o delicat în gură. 

Muşchii fălcilor contelui au zvâcnit şi un fior a 
coborât deodată peste capătul nostru de masă. Din 
privirea pe care domnul Hawkins mi-a strecurat-o 
şi zâmbetul subțire care se ascundea pe buzele lui 
ocupate cu mestecatul, îmi era clar că știa totul 
despre rolul meu în distrugerea ghinionistului vas. 


Am dus mâna din nou spre cristalul de la gât, însă 
contele nu privea spre mine. Un val de roşeaţă 1 se 
ridicase din eşarfa de dantelă în timp ce îl privea 
pe domnul Hawkins cu o antipatie fățişă. Jamie 
avea dreptate; contele nu era omul care să își 
ascundă emoţiile. 


— Din fericire, monsieur, a spus el, stăpânindu-şi 
furia cu un oarecare efort, am găsit un partener 
care este dispus să investească în această 
întreprindere. De fapt, un concetăţean al onorabilei 
noastre gazde. 


A înclinat sardonic capul spre uşă, unde Jamie 
tocmai îşi făcuse apariția, urmat de Magnus care 
purta în braţe o carafă enormă cu vin Belle Rouge. 


Hawinks s-a oprit din mestecat o clipă, cu gura 
hidos deschisă de curiozitate. 


-Un scoțian? Cine? Nu credeam că mai există 
vreun scoțian în afacerea cu vinuri din Paris în 
afară de casa Fraser. 


O sclipire limpede de amuzament a luminat ochii 
contelui în vreme ce își plimba privirea de la 
domnul Hawkins la Jamie. 


— Presupun că e discutabil dacă investitorul în 
chestiune poate fi considerat scoțian în acest 
moment; cu toate acestea, e concetăţeanul lordului 
Broch Tuarach. Numele său e Charles Stuart. 

Această veste a avut întregul impact pe care îl 
scontase contele. Silas Hawkins a ţâşnit drept în 
picioare cu o exclamaţie care l-a făcut să se înece 
cu rămășițele îmbucăturii. Jamie, care era pe 
punctul de a spune ceva, a închis gura şi s-a așezat, 
privindu-l pe conte gânditor. Jules de La Tour a 
început să facă tot soiul de comentarii împroşcând 
cu salivă, şi ambii d'Arbanville au scos exclamaţii 
de uluire. Chiar şi ducele şi-a ridicat ochii din 
farfurie şi a clipit spre conte cu interes. 


— Adevărat? a spus el. Eu ştiam că Stuarzii sunt 
săraci lpiţi pământului. Sunteţi convins că nu vă 
duce de nas? 


— Nu am niciun chef să vorbesc de rău pe cineva 
sau să trezesc suspiciuni, s-a băgat în discuţie și 
Jules de La Tour, dar e bine cunoscut la Curte 
faptul că Stuarzii nu au nicio leţcaie. E adevărat că 
unii dintre suporterii iacobiți au căutat în ultima 
vreme să strângă fonduri, însă nu au avut noroc, 
din câte am auzit eu. 


-E adevărat, a intervenit tânărul Duverney, 
aplecându-se în față cu interes. Charles Stuart în 
persoană a discutat în particular cu doi bancheri pe 
care îl cunosc, însă niciunul nu se hazardează să îi 
împrumute vreo sumă substanțială în 
circumstantele actuale. 


l-am aruncat iute o privire lui Jamie, care a 
răspuns cu o înclinare aproape imperceptibilă a 
capului. Acestea erau veşti bune. Dar pe urmă, ce 
era cu povestea contelui despre investiție? 


-E adevărat, a răspuns el încrâncenat. Înălţimea 
Sa a făcut rost de un împrumut de cincisprezece 
mii de livre de la o bancă italiană şi a pus întreaga 
sumă la dispoziția mea, să o folosesc pentru a 
angaja un vas şi a cumpăra provizia de sticle a 
podgoriei din Gostos. Am chiar aici scrisoarea 

semnată, a spus bătând uşor cu palma pieptul 
vestonului cu satisfacție, apoi s-a rezemat de 
spătarul scaunului și a privit triumfător în jurul 
mesei, oprindu-se la Jamie. Ei, milord, a spus el, 
fluturând mâna spre carafa aşezată pe ştergarul alb 
din faţa lui Jamie, ai de gând să ne permiţi să 
gustăm acest vin faimos? 


— Da, sigur, a murmurat Jamie. 
Braţul i s-a întins mecanic spre primul pahar. 


Louise, care stătuse tăcută mâncând pe aproape 
toată durata cinei, a băgat de seamă disconfortul 
lui Jamie. Prietenă bună, s-a întors spre mine, în 
încercarea evidentă de a schimba cursul 
conversației pe un subiect neutru. 


— Ce piatră frumoasă porți la gât, ma chère, a spus 
ea, arătând spre cristal. De unde o ai? 


— O, asta, am spus. Păi, e... 


Am fost întreruptă de un țipăt asurzitor. A întrerupt 
orice sunet şi ecourile lui ascuțite au reverberat în 
cristalul candelabrului de deasupra. 


— Mon Dieu, a exclamat contele Saint Germain în 
tăcerea care se lăsase. Ce... 


Tipătul s-a mai auzit o dată, apoi încă o dată. 
Zgomotul a năvălit pe scările late şi în foaier. 


Musafirii, ridicați de la masă precum un stol de 
prepelite speriate, s-au repezit de asemenea în 
foaier, la timp pentru a o vedea pe Mary Hawkins, 
îmbrăcată în rămășițele sfâșiate ale cămășii, 
făcându-și apariția în capul scărilor. A rămas 
țintuită locului, parcă pentru efect maxim, cu gura 
larg căscată, palmele răsfirate peste sâni acolo 

unde pânza ruptă lăsa limpede să se vadă rănile 
cauzate de nişte mâini brutale pe piept şi pe brațe. 


Pupilele îi erau cât gămălia unui ac în lumina 
candelabrului, ochii îi păreau ape negre în care se 
reflecta groaza. Stătea cu privirea în pământ, însă 
în mod cert nu vedea nici scările, nici mulțimea de 
spectatori cu gurile căscate. 


— Nu! a strigat ea. Nu! Lasă-mă! Te rog, te implor! 
NU MĂ ATINGE! 


Orbită cum era de medicament, probabil a simțit o 
mișcare în spate, căci s-a întors şi a lovit aerul cu 
sălbăticie, mâinile încleştându-se ca nişte gheare 
pe chipul lui Alex Randall, care încerca în zadar să 
o țină locului, să o calmeze. Din păcate, de la 
parter, încercările lui păreau mai degrabă ale unui 
seducător respins pregătit pentru un nou asalt. 


— Nom de Dieu! a izbucnit generalul d” Arbanville. 
Racaille! Las-o imediat în pace! 


Bătrânul soldat s-a repezit pe scări în sus cu o 
agilitate surprinzătoare pentru anii lui, braţul întins 
instinctiv după sabia pe care, din fericire, o lăsase 
la intrare. 


Ridicându-mi poalele voluminoase ale rochiei, m- 
am repezit îndată în calea contelui și a tânărului 
Duverney, care păreau gata să-l urmeze pe general 
în misiune, însă nu am putut face nimic să îl 
împiedic pe unchiul lui Mary, Silas Hawkins. Cu 
ochii ieșindu-i din orbite, negustorul de vinuri a 
rămas uluit o clipă, apoi şi-a coborât fruntea şi s-a 
repezit înainte ca un taur, făcându-și loc printre 
musafiri. Am aruncat o privire speriată în jur după 
Jamie şi l-am găsit la marginea mulțimii. Ne-am 
privit în ochi și am ridicat sprâncenele într-o 
întrebare mută; oricum, nimic din ce aş fi spus nu 
ar fi fost auzit peste gălăgia din foaier, întreruptă 

de tipetele precum fluierul de vapor ale lui Mary 
de la etaj. 


Jamie a ridicat din umeri la mine, apoi a privit în 
Jur. l-am văzut ochii luminându-se o clipă la 
vederea unei mese cu trei picioare de lângă perete, 
pe care se afla o vază înaltă cu crizanteme. A privit 
în sus, măsurând distanţa, a închis ochii o clipă, 
încredinţându-și parcă sufletul lui Dumnezeu, apoi 
a acționat cu hotărâre. 


A sărit de pe podea pe masă, s-a prins cu mâna de 
balustradă şi s-a avântat peste ea, pe scări, la câțiva 
centimetri înaintea generalului. A fost o mişcare 
atât de acrobatică, încât una sau două doamne au 
rămas fără suflare şi s-au auzit câteva țipete uşoare 
de admiraţie amestecate cu exclamaţii de groază. 


Exclamaţiile s-au întețit când Jamie s-a aruncat pe 
scări în sus, şi-a făcut loc cu coatele între Mary şi 
Alex şi prinzându-l pe cel din urmă de umăr, a 
ochit cu grijă şi l-a pocnit cu sete în vârful bărbiei. 


Alex, care rămăsese privindu-şi stăpânul cu gura 
căscată de uluire, a căzut uşor în genunchi şi s-a 
făcut ghem, cu ochii încă mari, dar deodată la fel 
de goi şi de orbi ca ai lui Mary. 

JURĂMÂNTUL 


Orologiul de pe șemineu avea un ticăit enervant de 
tare. Era singurul sunet din casă, în afară de 
scârţâitul podelelor şi de bufniturile înfundate ale 
servitorilor care munceau până târziu în bucătăria 
de dedesubt. Avusesem însă parte de suficient 
zgomot cât să îmi ajungă o vreme şi tot ce doream 
era puţină linişte pentru a-mi calma nervii 
zdruncinți. Am deschis cutia ceasului şi i-am scos 
contragreutatea, iar ticăitul a încetat imediat. 


Fusese fără îndoială dineul sezonului. Cei care nu 
fuseseră destul de norocoşi să fie prezenţi vor 
pretinde luni întregi că fuseseră acolo, susținându- 
şi povestea cu fragmente de bârfă repetate la 
nesfârşit şi descrieri denaturate. 


Reuşisem în cele din urmă să o rețin pe Mary 
suficient de mult timp cât să îi torn pe gât o nouă 
doză puternică de sirop de mac. S-a prăbuşit într-o 
grămadă jalnică de haine pătate cu sânge, lăsându- 
mi libertatea de a-mi îndrepta atenția spre disputa 
trilaterală între Jamie, general și domnul Hawkins. 
Alex avusese prezența de spirit să rămână 
inconștient şi i-am aranjat frumos trupul inert 
alături de al lui Mary pe palier, ca pe o pereche de 
sardine în conservă. Arătau precum Romeo şi 
Julieta expuşi în piața publică spre ruşinea 

familiilor lor, însă această asemănare îi scăpa 
domnului Hawkins. 


— Mi-ai ruinat-o! continua el să țipe. Mi-ai ruinat 
nepoata! Vicontele nu va mai dori să o ia acum! 
Ticălos mizerabil scoțian! Tu şi cu otreapa ta! 
Târfo! a strigat el întorcându-se spre mine. 
Proxeneto! Seduci fete nevinovate şi inocente în 
ghearele tale malefice pentru plăcerea târâturilor 
tale bastarde! Tu... 


Cu ferocitate oarecum întristată, Jamie a aşezat o 
mână pe umerii domnului Hawkins, l-a întors spre 
el şi i-a aplicat o lovitură chiar sub bărbia 
atârnândă. Apoi a rămas în picioare frecându-și 
pumnul, privind cum corpolentul negustor de 
vinuri dă ochii peste cap. Domnul Hawkins a căzut 
pe spate lovindu-se de lambriu şi a alunecat uşor 
pe perete în jos, în poziția şezând. 


Jamie şi-a întors privirea de un albastru înghețat 
spre generalul d'Arbanville care, observând soarta 
celor căzuţi, a pus jos sticla de vin pe care o flutura 
în aer şi a făcut un pas îndărăt. 


— O, hai odată nu mai sta pe gânduri, l-a zorit un 
glas din spatele meu. De ce să te opreşti acum, 
Tuarach? Loveşte-i pe toți trei! Mătură-i pe toți! 


Generalul şi Jamie au aruncat o privire plină de 
repulsie spre silueta elegantă din spatele meu. 


— Pleacă de aici, Saint Germain, a spus Jamie. Nu 
te priveşte. 


Glasul îi suna obosit, însă a ridicat vocea pentru a 
se face auzit peste hărmălaia de dedesubt. 
Cusăturile de pe umărul vestonului i se 
desfăcuseră și faldurile albe ale cămăşii de pânză 
fină 1 se zăreau albe prin deschizături. 

Buzele subțiri ale lui Saint Germain s-au arcuit 
într-un zâmbet fermecător. In mod evident contele 
se distra de minune. 


— Nu mă privește? Cum pot asemenea evenimente 
să nu privească pe orice om cu spirit civic? 


Privirea sa amuzată a măturat holul de la etaj, 
presărat cu trupuri prăbușite. 


— La urma urmelor, dacă un musafir al Maiestăţii 
Sale a pervertit într-o asemenea măsură noțiunea 
de ospitalitate încât să întrețină un bordel în 
propria sa locuinţă, nu e asta... nu, să nu faci asta! 
a spus el când Jamie a făcut un pas spre el. 


O lamă i-a sclipit deodată în mână, apărând ca prin 
minunte din dantela  învolburată în jurul 
încheieturii. L-am văzut pe Jamie strâmbându-se 
uşor şi îndreptându-se de umeri în rămășițele 
vestonului ruinat, pregătit de luptă. 


— Incetaţi imediat! a rostit o voce poruncitoare şi 
cei doi Duverney, cel bătrân şi cel tânăr, şi-au croit 
drum spre etajul şi aşa supraaglomerat. 


Duverney cel tânăr s-a întors şi a fluturat autoritar 
braţele spre grupul de oameni de pe scări care au 
fost îndeajuns de intimidați de privirea lui cruntă 
pentru a se da un pas în spate. 


— Dumneata, a spus Duverney cel bătrân, arătând 
spre Saint Germain. Dacă ai vreun spirit civic, 
precum pretinzi, poate îl vei folosi în mod util 
pentru a trimite acasă pe câţiva dintre cei de pe 
scări. 


Saint Germain a rămas cu privirea ațintită spre 
bancher, însă după o clipă nobilul a scuturat din 
umeri şi pumnalul a dispărut. Saint Germain s-a 
întors fără o vorbă şi a coborât scările, 

împingându-i pe cei care îi stăteau în cale, 
îndemnându-i cu voce ridicată să plece la casele 
lor. 


În ciuda îndemnurilor sale și ale tânărului 
Duverney, Gerard, aflat în spatele său, cea mai 
mare parte a invitaţilor, întărâtați de scandal, au 
plecat abia la apariția jandarmilor din Garda 
Regală. 


Domnul Hawkins care între timp își revenise, a 
depus imediat o plângere de răpire şi proxenetism 
împotriva lui Jamie. Pentru o clipă, am avut chiar 
impresia că Jamie îl va lovi din nou; muşchii s-au 
încordat pe sub catifeaua azurie, dar pe urmă s-au 
relaxat ca şi cum s-ar fi răzgândit. 


După nenumărate argumente confuze şi explicații, 
Jamie a fost de acord să meargă la sediul 
Jandarmeriei de la Bastilia, probabil pentru a da 
explicaţii. 


Alex Randall, alb la față, transpirat și evident fără 
nici cea mai mică idee despre cele ce se petreceau, 
a fost luat de asemenea. Ducele nu așteptase să 
vadă ce soartă va avea secretarul său, ci îşi 
chemase discret trăsura şi plecase înainte de 
sosirea Gărzii. Oricare ar fi fost misiunea sa 
diplomatică, implicarea într-un scandal nu avea să 
ajute. Mary Hawkins, încă aflată în stare de 
inconștiență, a fost mutată în casa unchiului ei, 
înfăşurată într-o pătură. 


Scăpasem ca prin urechile acului să fiu inclusă în 
grupul de arestaţi când Jamie a refuzat categoric să 
permită ridicarea mea, insistând că mă aflam într-o 
condiție delicată şi sub nicio formă nu puteam fi 
dusă într-o închisoare. În cele din urmă, văzând că 
Jamie era mai mult decât doritor să înceapă a 
împărți din nou pumni pentru a-și demonstra 
punctul de vedere, căpitanul jandarmilor s-a 

înduplecat, cu condiția ca eu să accept să nu 
părăsesc oraşul. Deşi fuga din Paris avea 
avantajele ei, nu prea puteam pleca fără Jamie, 
deci mi-am dat fără reţineri cuvântul de onoare. 


În vreme ce grupul se plimba confuz prin foaier, 
aprinzând felinare şi adunându-și pălăriile şi 
mantiile, l-am văzut pe Murtagh, cu o expresie 
întunecată pe chipul zgâriat, bântuind pe la 
marginea mulțimii. Evident, intenționa să îl 
însoţească pe Jamie oriunde se ducea şi am simțit 
o mică uşurare. Cel puţin soţul meu nu va fi singur. 


— Nu-ţi face griji, englezoaico, mi-a şoptit el în 
ureche, îmbrățişându-mă o clipă. Mă întorc cât ai 
clipi. Dacă se întâmplă ceva... 


A şovăit o clipă, apoi a spus cu fermitate: 


— Nu va fi cazul, însă dacă ai nevoie de o prietenă, 
du-te la Louise de La Tour. 


— Aşa voi face. 


Nu am avut răgaz pentru mai mult decât un sărut 
furat înainte ca jandarmii să îl înconjoare. 


Uşile casei s-au deschis larg și l-am văzut pe Jamie 
aruncând o privire în spate, spre Murtagh, și 
deschizând gura parcă pentru a spune ceva. 
Înfigându-și mâinile în centura de sabie, Murtagh a 
luat o înfățișare îndârjită şi şi-a croit drum spre 
Jamie, aproape împingându-l pe tânărul Duverney 
în stradă. S-au înfruntat muţeşte, aruncându-și 
priviri feroce, Jamie dând din umeri în cele din 
urmă şi ridicându-şi mâinile în aer, resemnat. 


A ieşit în stradă, ignorându-i pe jandarmii care se 
strângeau din toate direcțiile, dar s-a oprit la 
vederea unei siluete micuţe stând în picioare în 
apropierea porții. S-a aplecat şi a rostit ceva, apoi 

s-a îndreptat de spate, s-a întors spre casă şi mi-a 
trimis un zâmbet, clar vizibil în lumina lămpilor. 
Apoi, cu o înclinare a frunții spre bătrânul 
monsieur Duverney, a urcat în trăsura care aştepta 
şi dus a fost, cu Murtagh agăţat în spatele trăsuri. 


Fergus a rămas în mijlocul străzii, privind în urma 
trăsurii până când s-a făcut nevăzută. Apoi, urcând 
treptele cu un pas hotărât, m-a luat de mână şi m-a 
condus înăuntru. 


— Hai, milady, a spus el. Milord mi-a cerut să am 
grijă de tine până se întoarce el. 


Fergus s-a strecurat în salon, uşa închizându-se în 
tăcere în urma lui. 


— Am făcut turul casei, milady, mi-a şoptit el. E 
toată ferecată. 


În ciuda îngrijorării, mi-a venit să zâmbesc la 
auzul tonului său, care imita vocea lui Jamie. 
Idolul său îi încredințase o responsabilitate și, 
evident, el își lua îndatoririle în serios. 


După ce mă escortase în salon, plecase să facă 
turul casei, cum făcea Jamie în fiecare seară, 
verificând încuietorile obloanelor și drugii ușilor 
exterioare — pe care ştiam că abia îi poate ridica —, 
precum şi vetrele de foc. O pată de cenușă i se 
întindea pe o laterală a feţei, de la frunte până la 
obraz, însă cândva în timpul misiunii se frecase la 
ochi, căci acum ochiul îi era încercuit de o mică 
zonă albă, ca la ratoni. 


— Ar trebui să te odihneşti, milady, m-a sfătuit el. 
Să nu îţi faci griji, eu voi fi aici. 


Nu am râs, dar i-am zâmbit. 

— Nu aş putea dormi, Fergus. Voi sta aici o vreme. 
Poate tu ar trebui să dormi puţin, a fost o seară 
lungă. 


Nu mă lăsa inima să îi poruncesc să se culce, 
nedorind să îi ştirbesc noua sa demnitate de bărbat 
al casei pentru o vreme, însă era limpede că abia se 
mai ținea pe picioare. Umerii mici şi slabi erau 
lăsaţi în jos şi cearcăne întunecate 1 se vedeau sub 
ochi, mai întunecate chiar decât stratul de cenuşă. 


A căscat din toată inima, dar a clătinat din cap. 


—Nu, milady. Voi sta cu tine... dacă nu te 
deranjează! a adăugat el în grabă. 


— Nu mă deranjează. 


De fapt, era prea obosit să vorbească ori să se 
miște de colo până colo cum o făcea de obicei, iar 
prezența lui  somnoroasă pe  rogojină era 
reconfortantă, asemenea unei pisici ori a unui 
câine. 


Am stat cu privirile aţintite spre flăcările mocnite, 
încercând să îmi induc măcat iluzia de seninătate. 
Am încercat să revăd în minte imagini cu lacuri 
liniștite, poieni în păduri, chiar şi pacea întunecată 
a capelei din Abaţie, însă nimic nu părea să 
funcționeze: peste toate imaginile serene se așezau 
cele din această seară: braţe încordate şi dinți 
sclhpind, ieşind dintr-un întuneric îmbibat cu 
teamă; chipul îngrozit şi palid al lui Mary, chipul 
lui Alex Randall oglindindu-l pe al ei; izbucnirea 
de ură din ochii porcini ai domnului Hawkins; 
suspiciunea subită de pe chipul generalului şi al 
celor doi Duverney; încântarea prost mascată a lui 
Saint Germain la izbucnirea scandalului, strălucind 
cu maliţiozitate precum picăturile de cristal ale 
candelabrelor. Şi la urmă, zâmbetul lui Jamie, în 

care se împleteau nesiguranța şi încurajarea, în 
lumina schimbătoare a lămpilor legănate. 


Dacă nu se întorcea? Fra un gând pe care 
încercasem să îl suprim, încă de când îl luaseră. 
Dacă nu reuşea să scape de condamnare? Dacă 
magistratul era unul din aceia care îi privea cu 
neîncredere pe străini — unul mai suspicios decât 
de obicei, m-am corectat—, ar putea fi uşor 
încarcerat pe termen nelimitat. Și pe deasupra şi 
dincolo de teama că această criză nedorită ar putea 
ruina toată munca atentă din ultimele săptămâni 
era imaginea lui Jamie într-o celulă precum cea în 
care îl găsisem la Wentworth. În lumina crizei 
actuale, vestea că Charles Stuart investea în vinuri 
părea trivială. 


Rămasă singură, aveam acum timp berechet la 
dispoziție să mă gândesc, însă gândurile mele nu 
păreau să mă ducă nicăieri. Cine sau ce era „La 
Dame Blanche“? Ce fel de „doamnă albă“ și de ce 
menționarea acelui nume îi făcuse pe atacatori să o 
ia la fugă? 


Trecând din nou în revistă evenimentele care 
urmaseră dineului, mi-am amintit de remarca 
generalului despre bandele de criminali care 
cutreierau străzile Parisului și despre cum unele 
din ele includeau membri ai nobilimii. Acestea 
erau confirmate de vorbirea şi ținuta 
conducătorului bandei care ne atacase pe mine și 
pe Mary, deşi tovarăşi săi păreau mult mai 
neciopliți ca aspect. Am încercat să mă gândesc 
dacă bărbatul îmi amintea de cineva pe care îl 
cunoşteam însă amintirea lui era vagă, confuzie 
accentuată de întuneric şi de ceața şocului care se 
atenua tot mai mult. 


Ca aspect general, nu se deosebea foarte mult de 
contele Saint Germain, deşi cu siguranță vocea îi 

era diferită. Dar pe urmă, dacă era implicat 
contele, cu siguranţă s-ar fi străduit la fel de mult 
să îşi ascundă vocea aşa cum își ascundea chipul. 
În același timp, mi se părea aproape imposibil ca el 
să fi putut lua parte la un asemenea atac, și pe 
urmă să stea calm față în faţă cu mine la masă 
două ore mai târziu, sorbindu-și supa. 


Mi-am trecut degetele prin păr de frustrare. Nu 
puteam face nimic până dimineaţă. Dacă venea 
dimineaţa, dar Jamie nu se întorcea, atunci puteam 
începe să colind pe la cunoştinţe şi presupuși 
prieteni, din care unul sigur mi-ar fi oferit vești ori 
s-ar fi oferit să mă ajute. Însă în orele nopții, eram 
lipsită de ajutor; incapabilă să mă mişc, precum o 
libelulă captivă în chihlimbar. 


Degetele mi-au găsit una dintre agrafele decorate, 
şi am smuls-o enervată. Incâlcită în păr, nu voia să 
iasă. 


— Au! 
— Aşteaptă o clipă, milady. O scot eu. 


Nu îl auzisem trecând prin spatele meu, însă am 
simţit degetele mici şi abile ale lui Fergus în părul 
meu, descâlcind micul ornament. Apoi l-a pus 
deoparte şovăind şi a întrebat: 


— Şi pe celelalte, milady? 


-0, mulțumesc, Fergus, am răspuns 
recunoscătoare. Dacă nu te superi. 


Atingerea lui de hoţ de buzunare era uşoară şi 
sigură și buclele bogate au început să îmi cadă în 
jurul obrajilor, eliberate din strânsoare. Puțin câte 
puțin, respirația mi s-a domolit pe măsură ce el mi- 
a desfăcut părul. 


537 


— Eşti îngrijorată, milady? s-a auzit glasul subțire 
şi blând din spatele meu. 


— Da, am spus, prea obosită pentru a mai face pe 
viteaza. 


— Şi eu, a răspuns el simplu. 


Ultima dintre agrafe a clincănit pe masă, iar eu m- 
am prăbuşit în scaun, cu ochii închişi. Pe urmă am 
simțit din nou o atingere şi mi-am dat seama că 
Fergus îmi pieptăna părul, descâlcind şuviţele 
încurcate. 


— Îmi dai voie, milady? a rostit el, simţindu-mă 
cum mă încordez de surpriză. Doamnele obișnuiau 
să spună că le face bine, atunci când sunt 
îngrijorate ori supărate. 


M-am relaxat din nou sub atingerea liniștitoare. 
— Îţi dau voie, am spus. Mulţumesc. 

După o clipă, am întrebat: 

— Care doamne, Fergus? 


A ezitat o clipă, ca un păianjen tulburat în timp ce 
țese o pânză, şi pe urmă şi-a reluat pieptănatul 
delicat al şuviţelor. 


— Acolo unde obişnuiam să dorm, milady. Nu 
puteam ieşi din cauza clienţilor, dar madame Elise 
îmi dădea voie să dorm într-o debara de sub scări 
dacă nu făceam zgomot. Și după ce plecau toți 
bărbaţii, aproape de răsăritul soarelui, ieşeam din 
dulap și câteodată doamnele împărțeau micul 
dejun cu mine. Eu le ajutam să își lege desuurile — 
spuneau că am atingerea cea mai uşoară din lume, 
a adăugat el cu o oarecare mândrie, și eu le 
pieptănam părul, dacă voiau. 

— Mmm... 


Şoapta fină a pieptănului prin părul meu era 
hipnotică. Fără ceasul de pe poliţa şemineului, nu 
ştiam cât e ora, însă tăcerea de pe stradă însemna 
că era într-adevăr foarte târziu. 


— Cum ai ajuns să dormi la madame Elise, Fergus? 
am întrebat, abia înăbuşindu-mi un căscat. 


— M-am născut acolo, milady, a răspuns el. 


Ritmul pieptănului a încetinit și glasul lui a devenit 
tot mai lipsit de vlagă. 


— Obişnuiam să mă întreb care dintre doamne e 
mama mea, dar nu am aflat niciodată. 


M-am trezit când s-a deschis uşa de la salon. Jamie 
stătea acolo, cu ochii înroşiţi și tras la față de 
oboseală, dar zâmbind în prima geană de lumină 
cenuşie a zilei. 


— Mi-a fost teamă că nu te mai întorci, am spus un 
moment mai târziu, peste creștetul său. 


Părul lui avea mireasma acrişoară de fum stătut şi 
seu, iar vestonul devenise și mai ponosit, însă 
Jamie era cald şi solid şi eu nu aveam chef să fac 
mofturi în privinţa felului în care îi mirosea capul 
pe care îl cuibăream la sân. 


— Şi mie mi-a fost, a spus el, cu voce înăbușită, dar 
i-am reperat zâmbetul. 


Mi-a cuprins talia cu brațele, apoi mi-a dat drumul 


şi s-a dat în spate, netezindu-mi părul care îmi 
căzuse pe ochi. 

— Dumnezeule, cât de frumoasă eşti! a şoptit el. 
Nearanjată şi nedormită, cu buclele încadrându-ţi 
obrajii. Iubirea mea frumoasă! Aşadar ai stat aici 
toată noaptea? 


— Nu am fost singura, am spus, arătând spre podea 
unde Fergus dormea ghemuit pe covor, cu capul pe 
o pernă la picioarele mele. S-a foit uşor în somn, 
gura deschizându-i-se puţin, rozie şi cu buze 
rotunde ca ale unui bebeluș, cum fusese cu atât de 
puţin timp în urmă. Jamie a așezat uşor o mână 
mare pe umărul lui. 


— Hai, flăcăule. Ai păzit-o bine pe stăpâna ta. 


L-a ridicat pe băiat în braţe, aşezându-l pe umărul 
lui, mormăind şi cu ochii lipiţi de somn. 


— Eşti un băiat de ispravă, Fergus, şi acum meriţi 
să te odihnești. Hai în patul tău. 


I-am văzut pleoapele lui Fergus deschizându-se de 
surpriză, apoi coborându-se pe jumătate când s-a 
relaxat, încuviinţând din cap în braţele lui Jamie. 


Deschisesem obloanele şi reaprinsesem focul până 
când s-a întors Jamie în salon. Îşi lepădase 
vestonul distrus, însă mai purta restul hainelor din 
seara precedentă. 


— Poftim. 


I-am întins un pahar de vin pe care l-a băut stând 
în picioare, din trei înghițituri, s-a cutremurat, apoi 
s-a prăbuşit pe mica sofa, şi a întins paharul să îi 
mai torn. 


— Nicio picătură, am refuzat eu, până nu îmi spui 


ce se întâmplă. Nu ești în închisoare, deci 
presupun că totul este în regulă, dar... 

— Nu e totul în regulă, englezoaico, m-a întrerupt 
el, însă ar putea fi şi mai rău. 


După o lungă serie de argumente pro şi contra — o 
mare parte din ele fiind reiterările impresiilor 
originale ale domnului Hawkins-—, judecătorul- 
magistrat care fusese scos din patul lui cald pentru 
a prezida peste această investigaţie pe nepusă masă 
decretase îmbufnat că, din moment ce Alex 
Randall era unul dintre acuzaţi, nu putea fi 
considerat martor imparțial. Cum nu puteam fi nici 
eu, ca soție şi posibilă complice a celuilalt acuzat. 
Conform propriei sale declarații, Murtagh fusese 
inconştient în timpul pretinsului atac, iar din punct 
de vedere legal, copilul Claudel nu putea să fie 
martor. 


În mod clar, spusese monsieur le juge, aruncând o 
privire  sfredelitoare spre căpitanul Jandarm, 
singura persoană capabilă să furnizeze adevărul în 
această chestiune era Mary Hawkins, care, din câte 
se înțelegea, era incapabilă să facă acest lucru la 
momentul actual. În concluzie, toţi acuzaţii trebuie 
închişi în Bastila până în momentul în care 
Mademoiselle Hawkins va putea fi chestionată și 
desigur, monsieur le capitaine ar fi putut ajunge la 
aceeaşi concluzie de unul singur. 


— Şi atunci de ce nu eşti închis în Bastilia? am 
întrebat. 


— Bătrânul domn Duverney a oferit garanţie pentru 
mine, a răspuns Jamie, trăgându-mă pe sofa lângă 
el. A stat ghemuit într-un colț ca un arici, pe 
parcursul întregii tevaturi. Și pe urmă, când 
judecătorul a pronunţat decizia, s-a ridicat şi a spus 
că, după ce a avut ocazia să joace şah cu mine în 
câteva ocazii, nu considera că eu am un caracter 
atât de desfrânat încât să creadă că aș fi putut 
înfăptui unui asemenea act de depravare... 

S-a întrerupt, ridicând din umeri. 


— Mă rog, tu ştii cum vorbeşte el când se încinge. 
În mare, ideea a fost că un om care îl poate bate la 
şah de şase ori din şapte meciuri nu ar putea 
ademeni fete inocente în casa lui pentru a fi 
batjocorite. 


— Foarte logic, am spus sec. Imi imaginez că ceea 
ce a vrut el să spună cu adevărat a fost că dacă te 
bagă la închisoare, nu vei mai putea juca şah cu el. 


— Cred că da, a încuviinţat Jamie, apoi s-a întins, a 
căscat și a clipit spre mine, zâmbind. Dar sunt 
acasă şi în clipa asta chiar nu îmi pasă de ce. Vino 
la mine, englezoaico. 


Apucându-mă cu ambele mâini de mijloc, m-a tras 
în poala lui, și-a încolăcit braţele în jurul meu și a 
oftat de plăcere. 


— Tot ce vreau să fac, a murmurat el în urechea 
mea, este să arunc zdrenţele astea mizerabile şi să 
fac dragoste cu tine pe covorul din fața șemineului 
şi să adorm imediat după aceea cu capul pe umărul 
tău și să stau aşa până mâine. 


— Destul de incomod pentru servitori, am remarcat. 
Vor fi nevoiți să măture pe lângă noi. 


— La naiba cu servitorii! a exclamat el, întinzându- 
se confortabil. Pentru ce-s făcute uşile? 


— Ca să baţi în ele, evident, am spus când de afară 
s-a auzit o bătaie uşoară. 


Jamie s-a oprit o clipă cu nasul îngropat în părul 


meu, apoi a oftat şi a ridicat fruntea, coborându-mă 
din poala lui pe sofa. 

— Treizeci de secunde, mi-a promis el în şoaptă. 
Entrez! a spus apoi cu glas tare. 


Uşa s-a dat în lături şi Murtagh a pășit în cameră. 
ÎI cam uitasem pe Murtagh în forfota şi confuzia 
nopții trecute şi acum mi-am spus în sinea mea că 
înfăţişarea lui nu se îmbunătățise prin neglijenţă. 
Şi el era la fel de nedormit ca şi Jamie; singurul 
ochi pe care îl avea deschis era roşu, cu pleoape 
grele şi sângerii. Celălalt ochi, vânăt ca o banană 
putrezită, era o dungă de un negru sclipitor, abia 
vizibil în carnea umflată. Cucuiul din frunte acum 
atinsese apogeul: un ou de gâscă purpuriu chiar 
deasupra unei sprâncene, străbătut de o tăietură 
urâtă. 


Micuţul scoţian abia rostise un cuvânt de când 
fusese scos din sac noaptea trecută. După ce 
întrebase scurt unde îi sunt cuțitele— găsite de 
Fergus, care, scotocind în maniera lui de câine de 
vânătoare, îi găsise atât jungherul, cât și pumnalul 
micuţ în spatele unei grămezi de gunoi —, păstrase 
o tăcere posacă în timpul evadării noastre, 
păzindu-ne spatele în vreme ce alergam pe aleile 
întunecate ale Parisului. Şi imediat cum 
ajunseserăm acasă, o privire ascuțită cu ochiul bun 
fusese suficientă pentru a înăbuși orice curiozitate 
indiscretă din partea servitorilor de la bucătărie. 


Probabil că trebuie să fi spus ceva la Comisariat, 
chiar şi numai pentru a confirma caracterul moral 
al stăpânului său, deşi mă întrebam câtă 
credibilitate aş fi eu înclinată să îi acord lui 
Murtagh dacă aș fi un judecător francez. Dar acum 
era la fel de tăcut precum garguiele de pe Notre 
Dame, cu care de altfel semăna destul de bine. 


Insă oricât de îndoielnică i-ar fi fost înfăţişarea, lui 


Murtagh niciodată nu părea să îi lipsească 
demnitatea, cum nu îi lipsea nici acum. Drept de 

spate precum o vergea, a traversat covorul şi a 
îngenuncheat protocolar dinaintea lui Jamie, care 
părea încurcat de acest comportament. 


Bărbatul mărunt şi slăbănog și-a tras pumnalul de 
la centură fără înflorituri, însă cu o încetineală 
deliberată şi l-a ridicat cu mânerul înainte. Chipul 
osos şi brăzdat era lipsit de orice expresie, însă și-a 
pironit privirea pe obrazul lui Jamie. 


-Te-am dezamăgit, a spus el încet. Şi fiind 
stăpânul meu, îți cer să îmi iei viaţa acum, ca să nu 
fiu nevoit să mai trăiesc cu această ruşine. 


Jamie s-a îndreptat încet de spate şi l-am simțit 
cum își alungă oboseala în vreme ce îşi cobora 
privirea spre servitorul lui. O clipă a rămas 
aproape nemișcat, cu palmele odihnindu-se pe 
genunchi. Apoi a întins braţul și a așezat delicat o 
mână peste cucuiul vânăt de pe fruntea lui 
Murtagh. 


-Nu e nicio ruşine să fi căzut în bătălie mo 
caraidh, a spus el cu blândeţe. Şi cei mai viteji 
dintre războinici pot fi înfrânți. 


Insă bărbatul mărunt a clătinat din cap cu 
încăpățânare, fără a clipi. 


— Nu, a spus el. Eu nu am căzut în bătălie. Tu mi-ai 
oferit încrederea ta; pe soția ta şi pe copilul tău 
nenăscut să-i protejez, şi pe domniţa englezoaică. 
Şi eu am acordat atât de puţină importanţă sarcinii, 
încât nici nu am apucat să mişc un deget când 
primejdia a lovit. Ca să spun drept, nici măcar nu 
am văzut braţul care m-a doborât. 


Abia atunci a clipit, o dată. 


— Trădarea... a început Jamie. 

-Şi acum uite unde s-a ajuns, l-a întrerupt 
Murtagh. 


Niciodată nu îl auzisem rostind atât de multe 
cuvinte odată de când îl cunoşteam. 


— Numele tău târât în noroi, soția atacată și 
flăcăiaşul... 


Linia subțire a buzelor s-a strâns o clipă şi gâtul 
slăbănog s-a încordat o dată când a înghiţit. 


— Numai pentru asta, tristețea amară mă îneacă. 


— Aşa-i, a răspuns Jamie încet, încuviințând din 
cap. Aşa-i, înțeleg, bărbate. Şi eu simt la fel. 


Şi-a atins o clipă pieptul chiar deasupra inimii. Cei 
doi bărbaţi ar fi putut fi singuri, cu frunțile plecate 
la doar câțiva centimetri una de cealaltă, în vreme 
ce Jamie s-a aplecat spre bărbatul mai în vârstă. 


Cu mâinile împreunate în poală, nu am făcut nicio 
mișcare, nu am rostit niciun cuvânt, nu mă privea 
pe mine. 


— Dar eu nu sunt căpetenia ta, bărbate, a continuat 
Jamie cu un ton mai ferm. Nu mi-ai jurat nimic şi 
eu nu am nicio putere asupra ta. 


— Ba al. 


Vocea lui Murtagh era la fel de fermă şi mânerul 
pumnalului nu a tremurat nicio clipă. 


— Dar... 


— Ţi-am jurat, Jamie Fraser, când nu aveai mai 
mult de o săptămână, un copilaş frumos la sânul 
mamei tale. 

Am simțit tresărirea uşoară de uluire când Jamie a 
deschis ochii mari. 


— Am îngenuncheat la picioarele lui Ellen, cum 
îngenunchez acum la ale tale, a continuat scoțianul 
micuţ, cu bărbia îngustă ridicată mândru. Şi am 
jurat pe Sfânta Treime că te voi urma mereu, 
oriunde vei merge, să îți păzesc spatele, când vei 
deveni bărbat în toată firea şi vei avea nevoie de 
ajutorul meu. 


Vocea aspră s-a înmuiat atunci şi pleoapa a coborât 
peste ochiul ostenit. 


— Da, flăcăule, te preţuiesc ca pe propriul meu fiu. 
Dar ţi-am trădat încrederea. 


— N-ai făcut-o şi nici n-ai putea vreodată să o faci. 


Jamie şi-a pus mâinile pe umerii lui Murtagh, 
strângând cu fermitate. 


—Nu, nu o să îţi iau viaţa. Dar o să îţi cer un 
jurământ și tu o să-l accepți. 


O clipă lungă de ezitare s-a scurs, apoi capul cu 
părul negru și ciufulit s-a înclinat abia simţit. 


Vocea lui Jamie a coborât şi mai mult, însă nu era 
o şoaptă. Ridicându-și cele trei degete din mijloc 
ale mâinii drepte ţepene, le-a aşezat peste tăişul 
pumnalului, între plăsele şi dosul lamei. 


— Te însărcinez, aşadar, prin jurământul pe care mi 
l-ai făcut şi prin promisiunea către mama mea, să îi 
găseşti pe cei care te-au atacat. Vânează-i, iar când 
îi găsești, te însărcinez să răzbuni onoarea soției 
mele... și sângele inocenţei lui Mary Hawkins. 


S-a oprit o clipă, apoi a luat mâna de pe pumnal. 
Murtagh l-a ridicat, ținându-l în sus de lamă. 

Privindu-mă pentru prima dată de când intrase în 
cameră, și-a plecat fruntea spre mine şi a spus: 


— Precum a vorbit stăpânul meu, aşa voi face. 
Făgăduiesc că te voi răzbuna. 


Mi-am umezit buzele uscate, neștiind ce să spun. 
Însă niciun răspuns nu părea necesar; Murtagh și-a 
dus pumnalul la buze şi l-a sărutat, apoi s-a ridicat 
hotărât şi a vârât arma în teacă. 

20 


LA DAME BLANCHE 


S-a crăpat de ziuă până când ne-am schimbat 
hainele, iar micul dejun tocmai ne era adus la etaj 
de la bucătărie. 


— Ce vreau eu să ştiu, am spus, turnând ciocolată, 
este cine naiba e La Dame Blanche? 


— La Dame Blanche? 


Magnus, aplecat peste umărul meu cu un coș cu 
pâine fierbinte în mână, a tresărit atât de violent, 
încât una din chifle s-a rostogolt afară din paner. 
Am prins-o din zbor şi m-am întors cu privirea 
ridicată spre valet, care avea o expresie cam 
tulburată. 


— Da, chiar ea, am spus. Ai auzit vreodată numele 
ăsta, Magnus? 


— Păi, cum să nu, milady, a răspuns bătrânul 
servitor. La Dame Blanche este o vrăjitoare. 


Magnus s-a scuturat, trăgând ştergarul peste chifle 
cu o grijă exagerată, evitându-mi privirea. 


— Doamna Albă, a murmurat el. Se spune că e o 
femeie înţeleaptă, o vindecătoare. Și cu toate 
astea... ea vede în inima unui om și îi poate 

transforma sufletul în cenușă, dacă găseşte acolo 
răul. 


A dat din cap, s-a întors şi s-a îndreptat grăbit spre 
bucătărie. l-am văzut cotul mișcându-se și am 
realizat că îşi făcea cruce în timp ce se îndepărta. 


— [isuse Hristoase, am exclamat, întorcându-mă 
spre Jamie. Ai auzit vreodată de La Dame 
Blanche? 


— Hm? Oh? Ah, da, am... auzit povești. 


Ochii lui Jamie erau ascunși de genele lungi, 
arămii în timp ce îşi băgase nasul în cana cu 
ciocolată, însă îmbujorarea obrajilor săi era prea 
accentuată pentru a o pune pe seama aburului ce se 
ridica din cană. 


M-am rezemat de spătarul scaunului, încrucișându- 
mi brațele pe piept şi l-am privit cu ochii mijiți. 


— Ah, deci ai auzit? am spus. Te-ar surprinde să 
auzi că bărbaţii care ne-au atacat pe Mary şi pe 
mine seara trecută au folosit numele La Dame 
Blanche referindu-se la mine? 


— Chiar aşa? a spus el speriat, ridicând privirea. 
Am încuviunţat din cap. 


— S-au uitat o dată la mine în lumină și au strigat 
„La Dame Blanche“, iar apoi au luat-o la fugă de 
parcă tocmai ar fi băgat de seamă că am ciumă. 


Jamie a tras adânc aer în piept şi l-a suflat încet pe 
gură. Sângele începea să i se scurgă din obraji, 
lăsându-i albi precum farfuria de porțelan 
dinaintea sa. 

— Dumnezeule din cer! a exclamat el, mai mult 
pentru sine. Dumnezeule... din... cer! 


M-am aplecat peste masă și i-am luat ceașca din 
mână. 


— Eşti amabil să îmi spui şi mie ce ştii despre La 
Dame Blanche? i-am sugerat cu voce blândă. 


— Păi, a şovăit el, apoi a ridicat o privire timidă 
spre mine. Nu e nimic, doar că... eu i-am spus lui 
Glengarry că tu eşti La Dame Blanche. 


-I-ai spus lui Glengarry ce? am repetat eu, 
înecându-mă cu înghițitura pe care o luasem. 


Jamie m-a bătut amabil pe spate. 


— Păi, a fost Glengarry şi Castellotti, asta a fost, a 
spus el defensiv. Adică, să joci cărți şi zaruri e una, 
dar ei nu s-au oprit acolo. Şi li s-a părut foarte 
straniu că eu vreau să îi fiu fidel nevestei mele. Au 
spus... în fine, au spus nişte lucruri şi eu... m-am 
săturat la un moment dat. 


Şi-a ferit privirea, vârfurile urechilor arzând. 
— Mmm, am rostit, sorbind din ceai. 


Știind de ce era capabilă limba spurcată a lui 
Castellotti, îmi puteam imagina ce tachinări fără 
milă îndurase Jamie. 


Și-a dat pe gât ceaşca dintr-o singură înghiţitură, 
apoi şi-a făcut de lucru umplând-o din nou cu 
grijă, ţinându-şi privirea ațintită pe samovar pentru 
a o evita pe a mea. 


— Dar nici eu nu aveam cum să mă ridic şi să plec, 
nu? a întrebat el. Trebuia să rămân cu Inălțimea Sa 


550 


toată seara, şi în plus nu puteam să îi las să creadă 
că nu-s suficient de bărbat. 


— Aşa că le-ai spus că eu sunt La Dame Blanche, 
am rostit, încercând din răsputeri să mă abţin să nu 
râd. Şi că dacă făceai vreo prostie cu doamnele 
serii, îți voi scofâlci părțile intime. 


— A... mă rog... 
— Dumnezeule, şi ei au crezut? 


Imi simţeam propriii obraji împurpurându-se la fel 
de tare ca şi ai lui Jamie, în efortul de a mă stăpâni. 


— Am povestit foarte convingător, a spus el şi un 
colț al gurii a început să-i tresară. l-am pus să jure 
pe viața mamelor lor că vor păstra taina. 


— Şi cât băuserăţi cu toții înainte de asta? 


— O, băuserăm ceva. Am aşteptam până la a patra 
sticlă. 


M-am dat bătută şi am izbucnit în râs. 
— O, Jamie! am exclamat. Dragul de tine! 


M-am aplecat spre el şi l-am sărutat cu foc pe 
obrazul îmbujorat. 


— Păi, a spus el stânjenit, ungând cu unt o bucată 
de pâine. A fost cea mai bună ieşire care mi-a 
trecut prin minte. Şi lor le-a pierit cheful să îmi 
mai împingă târfe în braţe. 


— Bun, am spus, i-am luat bucata de pâine, am uns- 
o cu miere şi i-am dat-o înapoi. Nici nu mă pot 
plânge, am remarcat. Din moment ce, în afară de 
faptul că ţi-a salvat onoarea, se pare că m-a salvat 
şi pe mine de la viol. 

— Da, slavă Domnului! 
A aşezat chifla pe masă şi m-a luat de mână. 


— lisuse, dacă ti s-ar fi întâmplat ceva, englezoaico, 
eu... 


— Da, l-am întrerupt, însă bărbaţii care ne-au atacat 
ştiau că eu eram presupusă a fi La Dame Blanche... 


— Aşa-i englezoaico, a rostit el înclinând fruntea. 
Dar nu putea fi nici Glengarry, nici Castellotti, căci 
ei erau cu mine acasă când Fergus a venit să mă ia 
după ce aţi fost voi atacate. Însă trebuie să fi fost 
cineva cu care ei au vorbit. 


Nu mi-am putut reprima un tremur uşor la 
amintirea măștii albe şi a vocii batjocoritoare din 
spatele ei. 


Cu un oftat, Jamie a dat drumul mâinii mele. 


— Ceea ce înseamnă, probabil, că aş face bine să 
mă duc să stau de vorbă cu Glengarry, să aflu pe 
câtă lume a încântat el cu povești despre viața mea 
de familie. 


Şi-a trecut o mână prin păr, enervat. 


— Şi pe urmă trebuie să trec pe la Inălțimea Sa, să 
aflu ce mama naibii are de gând cu aranjamentul 
pe care l-a făcut cu Saint Germain. 


— Cred că asta trebuie să faci, am spus căzând pe 
gânduri, deşi cunoscându-l pe Glengarry, jumătate 
din Paris ştie de pe acum. Şi eu trebuie să fac 
câteva vizite în această după-amiază. 


—Ah, da? Şi pe cine ai de gând să vizitezi, 


englezoaico? a întrebat el,  privindu-mă 
îndeaproape. 

Am tras adânc aer în piept, pregătindu-mă la 
gândul corvoadei care mă aştepta. 


— Mai întâi pe maestrul Raymond, am spus. Şi pe 
urmă, pe Mary Hawkins. 


— Lavandă, poate? 


Raymond s-a ridicat în vârful picioarelor pentru a 
lua un borcan de pe raft. 


— Nu pentru a o aplica, însă aroma e liniștitoare; 
calmează nervii. 


— Păi, asta depinde ai cui nervi trebuie calmaţi, am 
spus, amintindu-mi de reacția lui Jamie la mirosul 
de lavandă. 


Era parfumul preferat de Jack Randall, dar pentru 
Jamie expunerea la parfumul plantei nu era deloc 
liniştitoare. 


— In acest caz însă, ar putea ajuta. Sau oricum, nu 
ar face niciun rău. 


— Nu ar face niciun rău, a repetat el gânditor. Un 
principiu foarte sănătos. 


— Acesta este primul fragment din Jurământul lui 
Hipocrat, ştii? am spus, privindu-l cum se apleacă 
pentru a scotoci în sertare şi coșuri. Jurământul pe 
care îl face un doctor. Mai întâi, să nu faci rău. 


—Ah! Şi ai făcut un astfel de jurământ chiar 
dumneata, madonna? 


Ochii amfibieni strălucitori m-au privit peste 
marginea tejghelei înalte. 


Am simțit sângele năvălindu-mi în obraji sub 
privirea neclintită. 

— A... păi, nu. Nu chiar. Eu nu sunt doctor 
adevărat. Nu încă. 


Nu aş fi putut spune ce m-a făcut să adaug cea din 
urmă propoziție. 


— Nu? Cu toate acestea, cauţi să îndrepţi ceea ce un 
doctor „adevărat“ nu ar încerca niciodată, ştiind că 
fecioria odată pierdută nu se mai poate recăpăta. 


Ironia era evidentă. 
— Ah, nu? am întrebat, sec. 


Fergus îmi povestise, la încurajările mele, câte 
puţin despre „doamnele“ din casa lui madame 
Elise. 


— Şi ce e povestea aceea cu vezică de porcuşor 
plină cu sânge de găină, hm? Sau vrei să spui că 
asemenea lucruri ţin de competenţa unui spiţer, dar 
nu de a unui doctor? 


Deşi nu avea deloc sprâncene, pielea grea de pe 
fruntea lui se ridica ușor când era amuzat. 


— Şi cui îi face rău asta, madonna? Cu siguranţă nu 
vânzătorului. Şi nici cumpărătorului — ba chiar s-ar 
putea să se distreze mai bine pentru banii daţi 
decât cumpărătorul articolului veritabil. Nici 
măcar fecioria în sine nu e vătămată. Cu siguranţă 
o întreprindere foarte morală și hipocratică, pe care 
orice doctor ar fi încântat să o îndeplinească? 


Am început să râd. 


— Şi probabil că dumneata ştii câțiva care o fac? 
am spus. Voi prezenta chestiunea în fața 
următoarei Comisii Medicale pe care o întâlnesc. 
Între timp, cum nu putem înfăptui minuni, ce 
putem face în cazul de față? 

— Mm. 


A aşezat o bucată pătrată de pânză pe tejghea şi în 
centrul ei a turnat o mână de frunze uscate, fin 
mărunţite. O aromă plăcută şi picantă s-a ridicat 
din grămăjoara de ierburi verzi-cenuşii. 


— Aceasta e tătăneasă sarazină, a spus el, 
împăturind dibace bucata de pânză într-un pătrat 
ordonat, cu marginile băgate înăuntru. Bună pentru 
piele iritată, lacerații minore şi răni în părțile 
intime. Utilă, nu crezi? 


— Da, într-adevăr, am spus, uşor înverşunată. Ca 
infuzie sau decoct? 


— Infuzie. Caldă, probabil, în aceste circumstanţe. 


S-a întors spre un alt raft şi a extras unul dintre 
borcanele mari, albe, din porțelan pictat. Pe o 
latură a acestuia scria ROSTOPASCA. 


— Pentru a induce somnul, a explicat el şi gura lui 
lipsită de buze s-a întins spre urechi. Cred că ar fi 
mai bine dacă ai evita să foloseşti derivatele din 
opiu de mac; pacienta pare să aibă un răspuns 
imprevizibil la ele. 


— Ai auzit deja întreaga poveste, nu-i aşa? am 
întrebat resemnată. 


Nici nu puteam spera să nu fi auzit. Eram cât se 
poate de conştientă că informația era una dintre 
cele mai importante mărfuri pe care le vindea; în 
consecinţă, prăvălia lui era un nod important de 
bârfă venită din zeci de surse, de la vânzătorii 
ambulanți până la nobilii Dormitorului Regal. 


— Din trei surse diferite, a răspuns Raymond. 

A aruncat o privire afară pe fereastră, lungindu-şi 
gâtul pentru a vedea orologiul uriaş atârnat pe 
zidul clădirii din apropierea colțului. 


— Şi abia e ora două. Mă aştept să mai aud şi alte 
variante ale evenimentelor care s-au petrecut la 
dineul dumitale înainte de căderea serii. 


Gura largă, toată numai gingii, s-a căscat, 
chicotind uşor. 


— Mi-a plăcut în mod deosebit versiunea în care 
soțul dumitale l-a provocat la duel pe generalul 
d” Arbanville în stradă, în vreme ce dumneata, mai 
pragmatică, i-ai oferit domnului conte plăcerea 
trupului fetei inconștiente, dacă nu va chema 
Garda Regală. 


— Mhm, am rostit, cu un accent mult prea scoțian 
pentru propriile mele urechi. Ai vreun motiv 
anume pentru care vrei să afli ce s-a întâmplat de 
fapt? 


Tonicul de mac galben, o ambră palidă în lumina 
după-amiezii, a strălucit în vreme ce Raymond îl 
turna într-un flacon micut. 


— Adevărul e întotdeauna de folos, madonna, a 
răspuns el, cu privirea ațintită pe firul subțire de 
licoare. Are valoarea rarității, ştii? 


A aşezat borcanul de porțelan cu zgomot pe 
tejghea. 


— Şi astfel îşi merită preţul la schimb, a adăugat el. 


Banii pe care îi adusesem pentru medicamente 
stăteau pe tejghea, monedele strălucind în soare. 
L-am privit cu ochi mijiţi, însă farmacistul mi-a 
zâmbit prietenos, de parcă n-ar fi auzit niciodată 
de picioare de broască în sos de unt cu usturoi. 

Orologiul de afară a bătut ora două. Am calculat 
distanţa până la casa lui Hawkins din Rue Malory. 
Cel mult o jumătate de oră, dacă puteam prinde o 
trăsură. Timp berechet. 


— In acest caz, am spus, putem intra pentru câteva 
minute în camera dumitale secretă? 


-Şi asta e tot, am spus, sorbind prelung din 
coniacul de cireşe. 


Aburi din laborator erau aproape la fel de 
puternici ca şi cei care ieșeau din paharul meu şi 
îmi simțeam capul dilatându-se sub influenţa lor, 
precum un balon mare, de un roșu vesel. 


— L-au lăsat pe Jamie să plece, însă tot suntem sub 
urmărire. Nu cred însă că va dura foarte mult, 
dumneata ce crezi? 


Raymond a scuturat din cap. Un curent de aer a 
mișcat crocodilul de deasupra şi Raymond s-a 
ridicat pentru a închide fereastra. 


-— Da. O simplă bătaie de cap şi nimic mai mult. 
Monsieur Hawkins are bani şi influență și desigur 
este afectat, şi totuşi. Este evident că dumneata și 
soțul dumitale nu puteţi fi acuzaţi de altceva decât 
de bunătate excesivă, încercând să păstraţi secret 
necazul fetei. 


A luat o înghițitură zdravănă din propriul său 
pahar. 


— Şi aceasta este preocuparea dumitale la ora 
actuală, desigur. Fata? 


— Una dintre preocupări, am spus, încuviințând din 
cap. Nu pot face nimic pentru reputația ei în acest 

moment. Tot ce pot face este să încerc să o ajut să 
se vindece. 


Un ochi negru m-a privit sardonic peste marginea 
pocalului de metal pe care îl ţinea în mână. 


— Cei mai mulți dintre doctorii pe care îi cunosc ar 
spune: „Tot ce pot face e să încerc să o vindec.“ O 
vei ajuta să se vindece? E interesant că dumneata 
percepi diferența, madonna. Mă aşteptam să o 
sesizezi. 


Am pus cana jos, simțind că am băut suficient. 
Obraju îmi ardeau şi aveam sentimentul clar că mi 
se înroşise vârful nasului. 


— Ţi-am spus că nu sunt doctor cu adevărat. 


Am închis o clipă ochii, m-am convins că încă mă 
mai puteam orienta în spațiu şi i-am deschis din 
nou. 


— În afară de asta am mai... avut de a face cu un 
caz de viol înainte. Din afară, nu poți face mai 
nimic. Poate nu poți face mai nimic nicăieri, punct, 
am adăugat. 


M-am răzgândit şi am ridicat din nou cupa. 


— Poate că nu, a încuviințat Raymond. Dar dacă e 
cineva capabil să atingă centrul unui pacient, cu 
siguranţă aceea ar fi La Dame Blanche. 


Mi-am pus cupa jos, ţintuindu-l cu privirea. 
Rămăsesem cu gura deschisă inestetic și am 
închis-o. Gânduri, suspiciuni şi revelații mi se 
învârteau prin cap, ciocnindu-se unele de celelalte, 
corelându-se între ele. Ocolind pentru o vreme 
capcana, m-am agăţat de cealaltă jumătate a 
remarcii sale pentru a-mi lua răgazul să mă 
gândesc. 

— Centrul pacientului? 


Raymond a întins mâna spre un borcan desfăcut de 
pe masă, a scos un vârf de deget de pudră albă și i- 
a dat drumul în cupă. Ambra cafenie a coniacului a 
împrumutat pe dată culoarea sângelui și a început 
să bolborosească. 


— Sânge de dragon, a remarcat el, fluturând relaxat 
mâna spre lichidul care bolborosea. Funcţionează 
doar într-un vas acoperit cu o foaie de argint. 
Strică paharul, desigur, însă e cât se poate de 
eficient, folosit în împrejurările potrivite. 


Am scos un gâlgâit abia auzit. 


— O, centrul pacientului, a spus, ca şi cum și-ar fi 
amintit de ceva despre care vorbisem în urmă cu 
multe zile. Da, desigur. Toate vindecările se fac 
esențialmente atingând... cum să îi spunem? 
sufletul? esența? centrul, să-i spunem. Atingând 
centrul pacientului, din care el se poate vindeca 
singur. Cu siguranţă l-ai văzut, madonna. Cazurile 
de pacienți atât de bolnavi ori atât de răniți, încât 
este limpede că vor muri... însă nu mor. Sau 
cazurile celor care suferă de ceva atât de ușor, 
încât au toate şansele de a se recupera, cu îngrijire 
adecvată. Însă se sting, în ciuda eforturilor de a-i 
salva. 


— Oricine îngrijește bolnavi a văzut lucruri din 
acestea, am răspuns precaută. 


— Da, a încuviinţat el. Și mândria doctorului fiind 
ceea ce e, cel mai adesea el se învinuieşte pe sine 
însuși, nu pe cei care mor și se felicită singur 
pentru triumful priceperii sale când pacienţii 
trăiesc. Însă La Dame Blanche vede esența unui 
om ȘI o transformă într-una vindecătoare — ori într- 
una ucigătoare. Așadar, un ticălos ar face bine să 
se teamă de privirea ei. 

A luat cupa şi a ridicat-o spre mine, toastând, apoi 
a dat pe gât lichidul bolborosind. Pe buzele sale a 
rămas o urmă rozalie. 


— Mulţumesc, am spus sec. Cred. Deci nu a fost 
doar credulitatea lui Glengarry? 


Raymond a ridicat din umeri, părând mulţumit de 
sine însuși. 


— Inspirația îi aparține soțului dumitale, a rostit el 
cu modestie. Şi ce idee excelentă! Dar desigur, în 
vreme ce soţul dumitale se bucură de respectul 
oamenilor pentru calitățile sale înnăscute, nu poate 
fi considerat o autoritate în materie de manifestări 
supranaturale. 


— Dar dumneata, desigur, poți. 


Umerii masivi s-au ridicat uşor pe sub halatul din 
catifea verde. Pe una din mâneci se vedeau câteva 
găuri mici, cu marginile uşor arse, ca şi cum niște 
cărbuni minusculi ar fi pătruns prin material. 
Neglijent în timpul scamatoriilor, am presupus. 


— Ai fost văzută în prăvălia mea, a remarcat el. 
Povestea vieții dumitale e un mister. Aşa cum a 
notat şi soțul dumitale, reputația mea e oarecum 
suspectă. Mă învârt în... cercuri, să le spunem? — 
gura lipsită de buze s-a căscat într-un rânjet — unde 
speculațiile privind adevărata dumitale identitate 
ar putea fi cântărite cu cea mai mare seriozitate. Şi 
dumneata știi că lumea vorbeşte, a adăugat el cu 
un aer de dezaprobare pretențioasă care m-a făcut 
să izbucnesc în râs. 


A aşezat cupa pe tejghea şi s-a aplecat în faţă. 


— Ai spus că sănătatea domnişoarei Hawkins este 
una dintre preocupările dumitale. Mai ai şi altele? 

— Am, am răspuns, sorbind o înghițitură mică de 
coniac. Cred că ai auzit multe despre ce se 
întâmplă în Paris, nu-i aşa? 


A zâmbit, cu ochii negri, ageri şi veseli. 
— O, da, madonna. Ce doreşti să ştii? 


— Ai auzit ceva despre Charles Stuart? Înainte de 
toate, ştii cine este? 


Întrebarea l-a luat prin surprindere; a tresărit o 
clipă, ridicând din sprâncene. Apoi a luat un flacon 
mic de sticlă de pe masa din faţa lui, rostogolindu-l 
meditativ între palme. 


— Da, madonna, a spus el. Tatăl său este — sau ar 
trebui să fie — regele Scoției, nu-i așa? 


— Păi, depinde cum priveşti, am spus, înghiţindu- 
mi o mică râgâială. E fie regele Scoției în exil, fie 
pretendentul la tron, însă asta nu mă interesează 
prea mult. Ce vreau eu să ştiu este... dacă Charles 
Stuart face ceva care i-ar determina pe unii să 
creadă că ar putea plănui o invazie armată în 
Scoţia sau în Anglia. 


Raymond a izbucnit în râs. 


— Dumnezeule, madonna! Eşti o femeie cât se 
poate de neobişnuită. Ai idee cât de rară este o 
asemenea francheţe? 


— Da, am recunoscut, dar chiar nu am altă soluţie. 
Nu mă pricep să mă învârt în jurul cozii. 


Am întins braţul şi i-am luat sticla din mână. 
— Ai auzit ceva? 


A aruncat instinctiv o privire spre jumătatea de 
ușă, însă vânzătoarea era ocupată să prepare un 

parfum pentru un client guraliv. 


— Foarte puțin, madonna, doar o menţiune 
întâmplătoare într-o scrisoare din partea unui 
prieten, însă răspunsul este categoric da. 


Îl vedeam stând la îndoială dacă să îmi spună mai 
multe. Am rămas cu privirea pironită pe sticla din 
mână, pentru a-i acorda răgaz să se hotărască. 
Conţinutul se rostogolea cu o senzație plăcută, în 
vreme ce învârteam micuțul flacon între palme. 
Era neobişnuit de greu pentru mărimea sa şi avea o 
aparenţă stranie, o fluiditate densă, de parcă ar fi 
fost umplut cu metal lichid. 


— Este mercur, m-a lămurit Maestrul Raymond, 
răspunzând la întrebarea mea nerostită. 


Se pare că ceea ce ghicise în gândurile mele îl 
convinsese în favoarea mea, căci a luat înapoi 
flaconul, a răsturnat lichidul într-o baltă mică de 
argint sclipitor pe masa din faţa noastră, apoi s-a 
lăsat pe spătarul scaunului pentru a-mi povesti ce 
ştia. 


-Unul dintre agenţii Înălţimii Sale a făcut 
investigații în Olanda, a spus el. Un bărbat pe 
nume O'Brien şi un bărbat şi mai incapabil în 
munca lui, pe care sper să nu îl angajez niciodată, 
a adăugat el. Un agent secret care bea până nu mai 
vede pe unde merge? 


— În jurul lui Charles Stuart toată lumea bea până 
nu mai vede pe unde merge, am spus. Și O'Brien 
ce misiune avea? 


— Voia să deschidă negocierile pentru un transport 
de paloşuri. Două mii de paloșuri de cumpărat în 
Spania şi expediate prin Olanda pentru a li se 
ascunde proveniența. 

— De ce ar face asta? am întrebat. 


Nu eram sigură dacă eram cu adevărat proastă ori 
doar ameţită cu coniac de cireşe, însă mi se părea o 
acțiune fără rost, chiar și pentru Charles Stuart. 


Raymond a ridicat din umeri, împungând mica 
baltă de mercur cu degetul său arătător bont. 


-Nu poţi decât să speculezi, madonna. Regele 
spaniol este vărul regelui scoţian, nu-i aşa? La fel 
ca şi bunul nostru rege Louis? 


— Da, dar... 


— Poate fiindcă el doreşte să ajute cauza Stuarzilor, 
însă nu în văzul lumii? 


Aburii coniacului mi se evaporau din minte. 
— Poate. 


Raymond a bătut deodată cu degetul în băltoaca de 
mercur, făcându-l să se împrăştie în câteva picături 
mici tremurând aprig peste blatul mesei. 


— Se zvoneşte, a adăugat el blând, cu privirea încă 
ațintită pe picăturile de mercur, că regele Louis 
întreține un duce englez la Versailles. Se mai aude 
şi că ducele e acolo pentru a încheia nişte 
aranjamente comerciale. Dar pe urmă, rar se aude 
ceva, madonna. 


Am rămas cu ochii la picăturile de mercur, 
cântărind toate cele aflate până acum. Jamie de 
asemenea, auzise zvonul cum că misiunea lui 
Sandringham viza mai mult decât comerţul. Dacă 
vizita ducelui viza în realitate încheierea unui 
posibil aranjament între Franţa şi Anglia — poate cu 
privire la viitorul Bruxelles-ului? Şi dacă Louis 
negocia în taină cu Anglia în vederea primirii de 

ajutoare pentru invadarea Bruxelles-ului — atunci 
ce ar putea face Filip al Spaniei dacă ar fi abordat 
de un văr sărac cu puterea de a distrage atenția 
Angliei de la orice aventuri în afara granițelor 
sale? 


— Trei veri din familia Bourbon, a murmurat 
Raymond ca pentru sine. 


A împins una dintre picături spre o alta; când se 
atingeau, picăturile se uneau pe loc, formând una 
mai mare, rotundă, care prindea viaţă ca prin 
farmec. Degetul poruncitor a împins o altă picătură 
şi picătura mare s-a mărit şi mai mult. 


— Un singur sânge. Dar şi un singur interes? 


Degetul a lovit din nou și fragmentele sclipitoare 
s-au împrăștiat pe masă în toate direcţiile. 


— Nu cred, madonna, a spus el cu o voce calmă. 


— Inţeleg, am spus eu, trăgând adânc aer în piept. 
Şi ce părere ai dumneata despre noua tovărăşie cu 
contele Saint Germain? 


Zâmbetul amfibian larg s-a lățit şi mai mult. 


— Am auzit că Înălţimea Sa merge adesea la docuri 
zilele astea pentru a discuta cu noul său partener, 
fireşte. Şi caută vapoarele la ancoră- atât de 
frumoase și rapide şi... scumpe. Pământul Scoției 
doar e peste apă, nu-i așa? 


— Aşa-i, într-adevăr, am spus. 


O rază de lumină s-a oglindit scânteind în bula de 
mercur, atrăgându-mi atenția la soarele care 
apunea. Era timpul să plec. 

— Mulţumesc, am spus. Imi trimiţi vorbă? Dacă 
mai auzi ceva? 


Raymond a înclinat grațios capul masiv, laţele de 
păr împrumutând culoarea mercurului în lumina 
soarelui, apoi şi-a ridicat fruntea dintr-odată. 


— Ah! Nu atinge mercurul, madonna! m-a avertizat 
în timp ce întindeam mâna spre o picătură ce se 
rostogolea spre muchia mesei. Se unește pe loc cu 
orice metal atinge. 


A întins braţul şi a tras cu blândeţe picătura 
minusculă spre el. 


— Nu dorești să îţi strici inelele frumoase. 


— Aha, am spus. Păi, trebuie să recunosc că până 
acum mi-ai fost de mare ajutor. În ultima vreme 
nimeni nu a mai încercat să mă otrăvească. Nu 
cred că dumneata sau Jamie aveţi de gând să mă 
vedeţi arsă pe rug pentru vrăjitorie în Place de la 
Bastille, nu-i aşa? 


Vorbeam degajat, însă amintirile din groapa hoţilor 
şi procesul de la Cranesmuir erau încă proaspete în 
mintea mea. 


— Bineînţeles că nu, a rostit el cu demnitate. 
Nimeni nu a mai fost ars pentru vrăjitorie în Paris 
de... oh, douăzeci de ani, cel puțin. Eşti în perfectă 
siguranță. Atât timp cât nu omori pe nimeni, a 
adăugat el. 


—Mă voi strădui, am răspuns şi m-am ridicat să 


plec. 


Fergus mi-a găsit fără greutate o trăsură şi mi-am 
petrecut scurtul răgaz până la locuinţa familiei 
Hawkins revizuind ultimele evenimente. Probabil 

că Raymond îmi făcuse de fapt o favoare, brodând 
pe marginea poveștii nebunești a lui Jamie pentru 
clienții săi ceva mai superstițioşi, deși gândul că 
numele meu era invocat în timpul şedinţelor de 
spiritism şi a Slujbelor negre îmi lăsa un gust puţin 
amar. 


De asemenea mi-a trecut prin minte că, presată de 
timp fiind şi amețită cu speculaţii despre regi, săbii 
şi vase de război, nu avusesem răgazul să îl întreb 
pe Raymond unde — şi dacă undeva — intra contele 
Saint Germain în sfera sa de influență. Opinia 
publică părea să îl plaseze pe conte ferm în centrul 
„cercurilor“ misterioase la care Raymond făcuse 
referire. Însă ca participant— sau ca rival? Şi 
ecourile acestor cercuri ajungeau atât de departe, 
încât să ajungă în dormitorul regelui? Se zvonea că 
Louis era interesat de astrologie; ar putea fi vreo 
legătură, prin canalele întunecate ale cabbalismului 
şi vrăjitorie, între Louis, conte şi Charles Stuart? 


Am clătinat enervată din cap, pentru a-l limpezi de 
aburii coniacului și de întrebările fără rost. 
Singurul lucru care putea fi spus cu certitudine era 
că Saint Germain intrase într-un parteneriat 
primejdios cu Charles Stuart şi acest fapt era 
suficient de îngrijorător pentru moment. 


Rezidenţa familiei Hawkins de pe Rue Malory era 
o clădire solidă, cu trei etaje, cu o înfăţişare 
respectabilă, însă tumultul intern era vizibil chiar 
şi unui observator neştiutor. Ziua era caldă, dar 
toate obloanele erau încă lăsate pentru a ţine 
departe privirile curioase. Treptele nu fuseseră 
frecate în această dimineaţă şi piatra albă era 
pătată de urme de pantofi murdari. În faţa casei nu 
era nici urmă de bucătar ori servitoare care să se 
tocmească pentru carne proaspătă ori să stea la 
bârfă cu negustorii ambulanți. Era o casă cu 

geamurile bătute în cuie, împotriva dezastrului ce 
avea să urmeze. 


Simţindu-mă ca un vestitor ce aduce ştiri proaste, 
în ciuda rochiei mele relativ vesele, de culoare 
galbenă, l-am rugat pe Fergus să urce scările şi să 
bată la ușă în locul meu. S-a auzit un schimb de 
replici între Fergus și persoana care îi deschisese 
uşa, însă una dintre marile lui calități era 
incapacitatea de a accepta un refuz, așa că imediat 
m-am trezit față în față cu o femeie care părea să 
fie stăpâna casei şi deci doamna Hawkins, mătușa 
lui Mary. 


Am fost nevoită să îmi trag propriile concluzii, 
căci femeia părea mult prea afectată pentru a mă 
ajuta, oferindu-mi orice soi de informaţie concretă, 
cum ar fi propriul său nume. 


— Dar nu puteţi vedea pe nimeni! continua ea să 
exclame, aruncând priviri furişe peste umăr, parcă 
așteptând silueta masivă a domnului Hawkins să se 
materializeze în orice clipă, acuzator, în spatele ei. 


— Suntem... avem... adică... 


— Nu vreau să vă văd pe dumneavoastră, am spus 
cu fermitate. Doresc să o văd pe nepoata 
dumneavoastră, Mary. 


Numele a părut să îi stârnească un nou atac de 
panică. 


— Ea... dar... Mary? Nu! Ea... nu se simte bine! 
—Nici nu mă aşteptam să se simtă bine, am 
răspuns, răbdătoare, ridicând coşul cu 


medicamente. I-am adus câteva leacuri. 


—0O! Dar... dar... ea... dumneavoastră... nu 
sunteți dumneavoastră. ..? 

— Nu mai bălmăji prostii, femeie, a spus Fergus cu 
un perfect accent scoțian. 


Nu vedea cu ochi buni acest spectacol isteric. 


— Servitoarea spune că tânăra stăpână e în camera 
ei de la etaj. 


— Bun aşa, am spus. Condu-mă, Fergus. 


Fără a mai aştepta alte încurajări, s-a strecurat pe 
sub brațul întins, care ne bloca drumul și s-a făcut 
nevăzut în încăperile întunecate ale casei. Doamna 
Hawkins s-a întors în urma lui cu un strigăt 
incoerent, permițându-mă astfel să mă furişez pe 
lângă ea. 


O slujnică stătea de pază în faţa camerei lui Mary, 
o femeie solidă, cu un sorţ în dungi, care însă nu a 
opus nicio rezistență când i-am zis că doresc să 
intru. 


— Eu nu pot face nimic pentru ea, madame, a spus 
ea, scuturând tristă din cap. Poate dumneavoastră 
veți avea mai mult noroc. 


Nu suna deloc promiţător, însă nu vedeam altă 
soluție. Cel puţin nu aveam să îi produc mai mult 
rău. Mi-am netezit rochia şi am deschis ușa. 


Parcă păşeam într-o peşteră. Ferestrele erau 
acoperite cu draperii grele, din catifea cafenie, 
perfect trase, astfel încât să nu lase nicio rază de 
lumină înăuntru şi orice rază de lumină care se 
strecura înăuntru era imediat estompată de stratul 
gros de fum care plutea în cameră din şemineu. 


Am tras adânc aer în piept şi am expirat repede, 
tuşind. Silueta de pe pat nu s-a clintit; o formă 
jalnic de micuță, ghemuită sub o plapumă din pene 
de gâscă. Efectele drogului trebuie să fi trecut de 

acum și nu putea să doarmă după toată hărmălaia 
care avusese loc în hol. Probabil se prefăcea că 
doarme, în cazul în care mătuşa ei se întorcea să îi 
mai țină o predică lipsită de tact. Şi eu, în locul ei, 
aş fi făcut același lucru. 


M-am întors şi am închis uşa cu fermitate în nasul 
nefericitei doamne Hawkins, apoi m-am îndreptat 
spre pat. 


— Eu sunt, am spus. Ce-ar fi să ieși înainte să te 
sufoci acolo? 


Deodată așternuturile s-au mişcat și Mary a ţâşnit 
dintre pături ca un delfin ieşind din valurile mării 
şi m-a apucat de după gât. 


— Claire! O, Claire! Mulţumesc lui Dumnezeu! Am 
crezut că nu te voi mai vedea n-niciodată! Unchiul 
mi-a spus că eşti la închisoare! A s-spus că tu... 


— Dă-mi drumul! 


Am reușit să mă desprind din strânsoarea ei şi să o 
împing în spate cât să mă uit mai bine la ea. Era 
roşie la față, transpirată şi zburlită după ce stătuse 
ascunsă sub pături, însă altfel arăta bine. Ochii 
căprui erau mari și strălucitori, fără nicio urmă de 
intoxicație cu opiu şi deşi avea un aer agitat și 
alarmat, se părea că un somn bun, combinat cu 
rezistența tinereţii, avuseseră grijă de mare parte 
din rănile sale fizice. Însă celelalte răni mă 
îngrijorau pe mine. 


— Nu, nu sunt la închisoare, am spus încercând să 
opresc avalanșa întrebărilor. Evident, deşi unchiul 
tău s-a străduit din răsputeri. 


— D-dar i-am spus... a început ea, apoi s-a bâlbâit 


şi a plecat privirea, cel puţin am în-ncercat să îi 
spun, dar el-— dar eu... 

—Nu îţi face griji, am liniștit-o. E atât de supărat, 
încât nu ar auzi nimic din ce i-ai spune, oricum I-ai 
spune-o. În orice caz, nu contează. Important e ca 
tu să fii bine. Cum te simţi? 


I-am ridicat părul negru şi greu de pe frunte și am 
privit-o îndeaproape. 


— Mă simt bine, a răspuns ea, înghițindu-şi nodul 
din gât. Am... sângerat puţin, dar s-a oprit. 


Sângele i-a năvălit în obraji, însă nu şi-a coborât 
privirea. 


— Incă... mă doare. D-dispare durerea? 


— Da, dispare, am răspuns blând. Ţi-am adus nişte 
ierburi. Trebuie lăsate în apă fierbinte și când 
infuzia se răcește, o poţi aplica cu o bucată de 
pânză, ori te poţi aşeza în ea într-o vană, dacă ai 
una la îndemână. Te va ajuta. 


Am scos legăturile de ierburi din poșetă şi le-am 
aşezat pe noptieră. 


A încuviinţat din cap, muşcându-și buza. Evident 
mai dorea să spună ceva, timiditatea ei nativă 
luptându-se cu nevoia de a discuta deschis. 


— Ce este? am întrebat, pe un ton cât mai degajat. 


— Voi avea un copil? a exclamat ea, privindu-mă 
temătoare. Dumneata mi-ai povestit... 


— Nu, am spus, cu toată fermitatea de care eram 
capabilă. Nu vei avea. Nu a reuşit să... termine. 


Mi-am strâns pumnii în faldurile rochiei, sperând 
din tot sufletul să am dreptate. Şansele erau într- 
adevăr foarte slabe, dar se ştie că asemenea 
accidente se mai întâmplă. Cu toate acestea, nu 


570 


avea niciun sens să o alarmez şi mai mult cu 
această probabilitate slabă. Gândul îmi dădea 
amețeli. Ar putea un asemenea accident să fie 
răspunsul posibil la enigma existenţei lui Frank? 
Am pus această ipoteză deoparte; o lună de 
aşteptare avea să îmi confirme sau să îmi infirme 
temerile. 


— Aici e cald ca într-un cuptor, am spus, 
descheindu-mi gulerul rochiei pentru a putea 
respira. Şi e fum ca în cazanele iadului, cum 
obişnuia să spună unchiul meu. 


Neştiind ce Dumnezeu să mai fac, m-am ridicat și 
am traversat camera, dând la o parte draperiile şi 
deschizând ferestrele. 


— Mătușa Helen a spus că nu trebuie să mă vadă 
nimeni, a zis Mary, îngenunchind pe pat în vreme 
ce mă privea. A spus că m-am făcut de ruşine şi că 
oamenii mă vor arăta cu degetul dacă voi ieşi 
afară. 


— S-ar putea să te arate cu degetul, hienele! 


După ce am luat suficient aer, m-am întors lângă 
ea. 


— Asta nu înseamnă să te îngropi de vie şi să te 
sufoci între timp. 


M-am aşezat alături de ea şi m-am rezemat de 
spătarul scaunului, simțind aerul proaspăt şi 
răcoros fluturându-mi prin păr în vreme ce mătura 
fumul din cameră. 


A rămas tăcută multă vreme, jucându-se cu 
mănunchiurile de ierburi de pe noptieră. În cele 
din urmă a ridicat privirea spre mine, zâmbind 
curajoasă, deşi buza de jos îi tremura ușor. 

— Cel puţin nu voi fi nevoită să mă m-mărit cu 
vicontele. Unchiul spune că nu mă va lua n- 
niciodată. 


— Nu, cred că nu. 


A înclinat fruntea, privind în jos la pătratul de 
pânză împăturită din poală. Degetele i se jucau 
neliniștite cu sfoara, care s-a desfăcut şi câteva 
firimituri de splinuţă s-au împrăștiat pe cuvertură. 


— Obişnuiam să... mă g-gândesc la asta; la ce mi-ai 
povestit dumneata, cum un bărbat... 


S-a oprit şi a înghiţit în sec și am văzut o singură 
lacrimă căzând peste săculeţul de pânză. 


— Nu credeam că voi suporta ca Vicontele să îmi 
facă aşa ceva. Ac-cum că a fost făcut... şi n- 
nimeni nu poate schimba asta, iar eu nu voi fi 
nevoită să o mai f-fac vreodată... şi... şi... O, 
Claire, Alex nu va mai vorbi niciodată cu mine! 
Nu îl voi revedea niciodată! 


S-a prăbușit în braţele mele, plângând isteric şi 
împrăștiind ierburile. Am strâns-o în braţe și am 
bătut-o uşor pe spate, şoptindu-i vorbe de alinare, 
deşi am vărsat şi eu câteva lacrimi care au căzut 
neobservate în părul ei negru și strălucitor. 


— Il vei vedea din nou, i-am şoptit. Sigur îl vei 
revedea. Pentru el nu va conta. E un om bun. 


Însă ştiam că va conta. Văzusem agonia pe chipul 
lui Alex Randall cu o seară în urmă şi în acel 
moment  crezusem că era doar acea milă 
neputincioasă pentru suferința ei pe care o vedeam 
şi la Jamie şi Murtagh. Însă între timp aflasem 
despre dragostea mărturisită a lui Alex pentru 
Mary şi realizasem cât de adâncă trebuie să fi fost 
propria sa durere — şi teamă. 

Părea un om bun. Dar era și sărac, mezinul 
familiei, cu sănătate şubredă şi slabe șanse de 
avansare; poziția pe care o avea depindea în 
totalitate de bunăvoința ducelui de Sandringham. 
Şi speranţele erau slabe că ducele va privi cu ochi 
buni ideea uniunii secretarului său cu o fată 
dezmoştenită şi întinată, care nu avea nici 
legăturile sociale, nici zestrea cu care să se ridice. 


Şi dacă Alex găsea undeva curajul să o ia de soție 
în ciuda tuturor, ce șanse ar avea ei, fără bani, 
izgoniți la marginea societății gentile şi cu 
amintirea hidoasă a violului umbrindu-le bucuria 
descoperirii reciproce? Nu puteam face nimic 
decât să o ţin în braţe şi să plâng împreună cu ea 
pentru ceea ce era pierdut. 


Când am plecat, coborâse amurgul şi primele stele 
răsăreau sclipind timid peste hornurile șemineelor. 
Aveam în buzunar o scrisoare întocmită de Mary, 
cu martori în regulă, conţinând declaraţia ei 
privitoare la evenimentele din seara precedentă. 
Imediat ce aceasta avea să fie trimisă autorităților 
responsabile, nu mai exista niciun motiv să ne 
temem de lege. Cu atât mai bine; ne pândeau 
suficiente necazuri de altă natură. 


Atentă, de data aceasta, la primejdii, nu am 
obiectat atunci când, fără tragere de inimă, doamna 
Hawkins s-a oferit să ne trimită, pe mine şi pe 
Fergus, acasă cu trăsura familiei. Mi-am aruncat 
pălăria pe măsuţa din vestibul, observând numărul 
mare de bilete și bucheţele de flori care umpleau 
tava de acolo. După toate aparențele, încă nu eram 
paria, deşi veştile scandalului trebuia să fi împânzit 
de mult toate straturile sociale ale Parisului. 


Am concediat cu o mână întrebările îngrijorate ale 
servitorilor şi m-am târât cu greu pe scări în sus, 


573 


spre dormitor, aruncându-mi nepăsător pe drum 
hainele de oraş. Mă simţeam prea stoarsă de puteri 
să îmi mai pese de ceva. 


Dar când am deschis uşa dormitorului şi l-am 
văzut pe Jamie stând relaxat în fotoliul din faţa 
şemineului, oboseala mi-a fost îndată înlocuită cu 
o nevoie stringentă de tandreţe. Avea ochii închiși 
şi părul îi stătea ciufulit în toate direcțiile, semn 
evident al frământănilor sale interioare. Dar a 
deschis ochii la zgomotul uşor produs de intrarea 
mea şi a zâmbit, cu privirea senină şi albastră în 
lumina caldă a candelabrului. 


— Totul e bine, mi-a şoptit, strângându-mă în braţe. 
Eşti acasă. 


Pe urmă am rămas tăcuți în vreme ce ne 
dezbrăcam unul pe celălalt, așezându-ne în cele 
din urmă pe podea, fiecare găsind sanctuar târziu 
şi mut în îmbrăţişarea celuilalt. 

O RESURECȚIE INOPORTUNĂ 


Mintea mea era încă la bancheri când trăsura 
noastră a tras în faţa rezidenţei închiriate a ducelui 
din Rue Sainte Anne. Era o casă frumoasă, 
spațioasă, cu o alee de intrare lungă şi curbată, 
străjuită de plopi și terenuri întinse. Un om bogat, 
ducele. 


— Crezi că Charles a investit împrumutul obținut de 
la Manzetti în afacerea lui Saint Germain? am 
întrebat. 


— Aşa ar trebui, a răspuns Jamie. 


Şi-a pus mănuşile din piele de porc, potrivite 
pentru o vizită protocolară, strâmbându-se uşor în 
vreme ce netezea pielea strâmtă peste inelarul 
țeapăn al mâinii drepte. 


— Banii pe care taică-său crede că îi cheltuie să se 
întrețină la Paris. 


— Vasăzică Charles chiar încearcă să strângă bani 
pentru o armată, am spus, simțind împotriva 
voinței mele admiraţie față de Charles Stuart. 


Trăsura s-a oprit şi valetul a sărit de pe capră 
pentru a deschide uşa. 

— Cel puţin încearcă să strângă bani, m-a corectat 
Jamie, ajutându-mă să cobor din trăsură. Din câte 
ştiu eu, vrea să fugă în lume cu Louise de La Tour 
şi bastardul lui. 


— Nu cred, am spus, scuturând din cap. Nu din câte 
mi-a povestit maestrul Raymond ieri. În afară de 
asta, Louise spune că nu l-a văzut de când ea și 
Jules... mă rog... 


— Măcar are puţin simţ al onoarei din câte înțeleg, 
a comentat Jamie pufnind uşor pe nări. 


— Nu ştiu dacă asta e, am remarcat, luându-i brațul 
în timp ce urcam scările spre ușa de la intrare. 
Louise susține că Charles a fost atât de furios că ea 
s-a culcat cu soţul ei, încât a plecat ca o furtună și 
de atunci nu l-a mai văzut. Charles îi scrie din 
când în când scrisori pasionale, jurându-i că va 
veni ŞI o va lua şi pe ea şi pe copil departe cu el, 
imediat cum îşi va ocupa locul cuvenit în lume, 
însă ea nu îi permite să vină să o viziteze; îi e prea 
teamă că Jules va descoperi adevărul. 


Jamie a scos un sunet de dezaprobare în stil 
scoțian. 


— Dumnezeule, există vreun bărbat căruia să nu 1 se 
fi pus coarne? 


— Unu mai mult decât alții, i-am spus, atingându-i 
uşor braţul. 


— Crezi? a spus, zâmbindu-mi. 


Uşa s-a deschis şi în cadrul ei a apărut un 
majordom scund şi îndesat, cu un cap chel și o 
uniformă imaculată, şi o ţinutp extrem de demnă. 


— Milord, a spus el, făcând o plecăciune spre 
Jamie, și milady. Sunteţi așteptați. Vă rog, intrați. 

Ducele era şarmul întruchipat când ne-a primit în 
salonul principal. 


— Prostii, prostii, a spus el, concediind scuzele lui 
Jamie pentru întâmplarea nefericită din timpul 
dineului. Sunt nişte tipi ai dracului de agitaţi, 
francezii ăştia. Fac un capăt de ţară din orice. 
Acum, hai să discutăm toate aceste fascinante 
propuneri, ce spui? Şi poate buna dumitale doamnă 
ar dori să... se amuze studiind aceste...? 


A fluturat vag un braţ în direcția peretelui, 
sugerând că poate m-ar amuza să studiez câteva 
tablouri mari, biblioteca bine dotată sau cele 
câteva vitrine în care trona colecția de cutii de 
tutun a ducelui. 


-Vă mulțumesc, am murmurat cu un zâmbet 
fermecător şi m-am îndreptat spre perete, 
prefăcându-mă absorbită de un Boucher mare, 
înfățișând un nud de femeie văzut din spate, 
generos înzestrată şi şezând pe o piatră în 
sălbăticie. Dacă aceasta era reflectarea actualului 
curent de gusturi în anatomia feminină, nici nu era 
de mirare că Jamie avea o părere atât de bună 
despre fundul meu. 


— Ha, am spus. Ce atâtea corsaje şi talie de viespe, 
eh? 


— Poftim? 


Jamie și ducele, luați prin surprindere, au ridicat 
privirea de pe portofoliul de hârtii de investiții care 
reprezentau motivul aparent al vizitei noastre. 


— Nu mă luaţi în seamă, am spus, fluturând o mână 
grațioasă. Savuram arta. 

— Sunt profund flatat, doamnă, a zis ducele 
politicos, şi concentrându-se din nou asupra 
hârtulor, când Jamie a început să vorbească despre 
anevoiosul şi dureros de realul motiv al vizitei — 
extragerea discretă a informaţiilor pe care ducele 
ar fi dispus să le împărtășească ţinând cont de 
propriile lui simpatii — ori antipatii — față de cauza 
Stuarzilor. 


Eu aveam propria mea agendă pentru această 
vizită. Pe măsură ce bărbaţii se adânceau tot mai 
mult în discuţiile lor, eu m-am apropiat tot mai 
mult de uşă, prefăcându-mă că răsfoiesc printre 
rafturile bine puse la punct. Imediat ce drumul 
avea să fie liber, intenționam să mă strecor în hol 
şi să încerc să îl găsesc pe Alex Randall. Făcusem 
tot ce putusem pentru a repara răul pricinuit lui 
Mary Hawkins; restul trebuia să vină de la el. Date 
fiind regulile etichetei sociale, el nu o putea vizita 
la reşedinţa unchiului ei, şi nici ea nu îl putea 
contacta. Însă eu le puteam înlesni cu uşurinţă o 
întâlnire în Rue Tremoulins. 


Conversaţia din spatele meu devenise un murmur 
tainic. Mi-am ițit capul în hol, însă nu am văzut 
imediat valetul. Cu toate acestea, nu putea fi foarte 
departe; o reşedinţă de o asemenea amploare 
trebuie să aibă zeci de servitori. La cât de mare era 
casa, vol avea nevoie de indicații pentru a-l 
localiza pe Alex Randall. Am ales o direcție la 
întâmplare şi am înaintat prin hol, căutând un 
servitor pe care să îl întreb. 


La capătul coridorului am văzut o mișcare discretă 
şi am strigat. Oricine era acolo nu mi-a răspuns, 
însă am auzit zgomot de paşi furişându-se pe 
parchetul lustruit. 


Un comportament curios pentru un servitor. M-am 
oprit la capătul holului şi am aruncat o privire 

împrejur. Perpendicular cu holul în care mă aflam 
se întindea un altul, cu uşi aliniate pe un perete şi 
ferestre care se deschideau spre alee şi grădină pe 
celălalt perete. Majoritatea uşilor erau închise, însă 
cea mai apropiată era ușor întredeschisă. 


Mişcându-mă fără zgomot, am păşit spre uşă şi mi- 
am lipit urechea de lemn. Cum nu auzeam nimic, 
am apăsat pe clanţă și am deschis cu îndrăzneală 
uşa. 


— Pentru numele lui Dumnezeu, ce cauţi aici? am 
exclamat uluită. 


— O, ce spaimă mi-ai tras! Iisuse, am crezut că o să 
m-mor! 


Mary Hawkins şi-a apăsat ambele mâini pe 
corsajul rochiei. Chipul îi era alb ca varul, iar ochii 


întunecaţi şi mari de spaimă. 


— Dar n-o să mori, am spus. Asta dacă nu află 
unchiul tău că ești aici; caz în care probabil te va 
ucide. Sau ştie? 


A clătinat din cap. 


— Nu. Nu am s-spus nimănui. Am luat o trăsură 
publică. 


— Dar, pentru Dumnezeu, de ce? 
A aruncat o privire în jur ca un iepure speriat 
căutând o vizuină, însă negăsind vreuna, s-a 


îndreptat de spate şi a încleștat fălcile. 


— Trebuia să îl găsesc pe Alex. Trebuia să v- 
vorbesc cu el. Să văd dacă el... dacă el... 


Işi frământa mâinile şi vedeam limpede efortul pe 
care îl făcea pentru a rosti cuvintele. 


579 


— Nu contează, am spus resemnată. Inţeleg. Dar 
unchiul tău nu înțelege, şi nici ducele nu va 
înțelege. Nici Excelenţa Sa nu ştie că eşti aici? 


Mary a scuturat din cap, mută. 


-—Prea bine, am spus, analizând situaţia. Păi, 
primul lucru pe care trebuie să îl facem este să... 


— Madame? Vă pot ajuta cu ceva? 


Mary a sărit speriată ca un iepure şi eu mi-am 
simțit inima tresăltând neplăcut. Ai naibii valeți, 
niciodată nu sunt unde trebuie, atunci când trebuie. 


Nu aveam altă soluție decât să iau taurul de 
coarne. M-am întors spre lacheul care stătea ţeapăn 
ca o coadă de mătură în cadrul uşii, privindu-mă 
demn și suspicios. 


-—Da, am spus cu toată aroganţa de care eram 
capabilă într-un timp atât de scurt. Te rog, fii bun 
şi anunţă-l pe domnul Alexander Randall că are 
vizitatori. 


— Imi pare rău, însă nu pot face asta, madame, a 
spus valetul, formal şi distant. 


— Şi de ce, mă rog? am întrebat. 
— Pentru că, madame, a răspuns el, domnul 
Alexander Randall nu mai lucrează pentru 
Excelenţa Sa. A fost concediat. 
Valetul a aruncat o privire spre Mary, apoi şi-a 
coborât privirea câțiva centimetri şi s-a îndreptat 


suficient cât să spună: 


— Din câte am înţeles, domnul Randall a luat 
vaporul înapoi spre Anglia. 


— Nu! Nu se poate să fi plecat, imposibil! 

Mary s-a repezit spre uşă, aproape lovindu-se de 
Jamie care tocmai intra. S-a oprit deodată cu un 
oftat speriat, în vreme ce Jamie o privea, 
nevenindu-i să-şi creadă ochilor. 


— Ce... a început, apoi m-a văzut în spatele ei. O, 
aici erai, englezoaico? M-am scuzat ca să vin să te 
găsesc; Excelenţa Sa tocmai mi-a spus că Alex 
Randall... 


— Ştiu, l-am întrerupt. A plecat. 
— Nu! a gemut Mary. Nu! 


S-a repezit spre uşă şi a ieşit înainte ca vreunul din 
noi să o poată opri, tocurile ei păcănind pe 
parchetul lustruit. 


— Gâscă îndrăgostită! 


Mi-am aruncat pantofii din picioare, mi-am ridicat 
fustele şi am luat-o pe urmele ei. Încălţată doar cu 
ciorapi, eram mult mai rapidă decât ea, în saboții 
ei cu toc înalt. Poate reușeam să o ajung din urmă 
înainte să dea nas în nas cu altcineva şi să fie 
prinsă, cu tot scandalul care ar urma. 


Am urmat-o, luându-mă după faldurile fustelor ei 
care dispăreau după un colţ al holului. Aici, 
podeaua era acoperită cu covoare; dacă nu mă 
grăbeam, riscam să o pierd la întretăierea a două 
culoare, incapabilă să discern direcţia în care o 
apucase, în lipsa zgomotului de pași. Cu capul 
plecat, am atacat ultima cotitură, lovindu-mă cu 
capul de un bărbat care venea din direcția opusă. 


Am scos un „Oof!“ speriat când l-am izbit în piept 
şi el m-a cuprins de braţe pentru a mă ţine în 
picioare în vreme ce ne legănam şi ne luptam să ne 
recăpătăm echilibrul. 

-Mă  scuzaţi... am început, cu respirația 
întretăiată. Am crezut că sunteți.... o, Iisuse 
Roosevelt drace Hristoase! 


Impresia mea inițială — că dădusem nas în nas cu 
Alexander Randall- nu durase mai mult de o 
fracțiune de secundă necesară cât să-i observ ochii 
deasupra acelor buze fin conturate. Gura semăna 
mult cu cea a lui Alex, mai puţin ridurile adânci 
din jurul ei. Însă acei ochi reci nu puteau aparţine 
decât unui singur om. 


Șocul a fost atât de puternic, încât pentru o clipă 
totul a părut paradoxal de normal: am avut tendinţa 
să îmi cer scuze, să mă desprind de lângă el şi să 
îmi continui expediția, lăsându-l singur în coridor, 
ca pe un oarecare. Dar glandele mele suprarenale 
s-au grăbit să îndrepte acest impuls, pompând o 
asemenea doză de adrenalină în sânge, încât inima 
mea s-a strâns ca un pumn încleștat. 


De pe acum, el își recăpăta respirația, împreună cu 
stăpânirea de sine, momentan spulberată. 


-— Sunt înclinat să vă răspund cu aceleaşi 
sentimente, madame, chiar dacă nu în aceeaşi 
manieră de exprimare. 


Incă strângându-mă de coate, m-a ținut puţin mai 
departe de el, mijind ochii să îmi vadă chipul în 
coridorul slab luminat. Apoi am văzut cum sângele 
1 se scurge din obraji când m-a recunoscut. 

— La dracu”, dumneata eşti! a exclamat el. 


— Credeam că ai murit! 


Mi-am agitat braţele, încercând să mă eliberez din 
strânsoarea de fier a lui Jonathan Randall. 

Mi-a dat drumul la unul dintre braţe, pentru a-și 
masa mijlocul, privindu-mă cu răceală. Trăsăturile 
suple şi fine erau bronzate şi sănătoase; niciun 
semn evident nu trăda faptul că fusese călcat în 
picioare de treizeci de bestii de câteva sute de 
kilograme cu doar cinci luni în urmă. Doar pe 
frunte mai păstra o urmă de copită. 


— Încă o dată, doamnă, mă găsesc împărtăşindu-ţi 
sentimentele. Şi eu aveam aceeași impresie greșită 
privind starea dumitale de sănătate. Poate că la 
urma urmelor eşti o vrăjitoare! Ce ai făcut, te-ai 
transformat în lup? 


Antipatia circumspectă întipărită pe chipul său era 
amestecată cu o notă de groază superstițioasă. La 
urma urmelor, când arunci pe cineva în mijlocul 
unei haite de lupi într-o seară îngheţată de iarnă, te 
cam aştepţi să coopereze cu tine şi să se lase 
sfâşiat imediat. Transpiraţia propriilor mele palme 
şi bătăile puternice ale inimii mele erau mărturia 
efectului tulburător pe care îl are asupra ta învierea 
din morţi, chiar în faţa ochilor tăi, a cuiva pe care 
îl credeai mort de-a binelea. Presupuneam că şi el 
trebuia să se simtă oarecum uimit. 


— Nu-i aşa că ti-ar plăcea să ştii? 


Nevoia de a-l enerva-— de a tulbura acel calm 
înghețat- a fost prima emoție care a ieșit la 
suprafață din masa clocotindă de sentimente care a 
erupt în mine la vederea chipului său. Degetele 1 s- 
au strâns pe braţul meu şi buzele i s-au subţiat. Îi 
vedeam mintea lucrând, luând în calcul 
posibilităţile. 


— Dacă nu a fost al dumitale, atunci al cui trup au 
luat oamenii lui Sir Fletcher din temniță? am 
întrebat, încercând să profit de orice şovăială din 
calmul său. 

Un martor îmi descrisese cum luaseră o „păpuşă de 
cârpe, îmbibată în sânge“-— probabil Randall- 
după invazia vitelor care mascase evadarea lui 
Jamie din aceeaşi închisoare. 


Randall a zâmbit însă fără mult umor. Dacă şi el 
era la fel de tulburat ca şi mine, nu o arăta. Respira 
ceva mai rapid decât de obicei, și ridurile care îi 
mărgineau gura şi ochii erau mai adânci decât îmi 
aminteam, însă el nu respira ca un peşte pe uscat 
cum făceam eu. Am inhalat cât de mult oxigen mi- 
au permis plămânii şi am încercat să expir pe nas. 


—A fost ordonanța mea, Marley. Deşi dacă 
dumneata nu răspunzi întrebărilor mele, de ce aş 
răspunde eu la ale dumitale? 


M-a măsurat din cap până în picioare, evaluându- 
mi cu atenție înfățișarea: rochie de mătase, 
ornamente de păr, bijuterii şi ciorapi în picioare. 


— Te-ai măritat cu un francez, nu? a întrebat el. 
Întotdeauna am fost de părere că eşti spion 
francez. Nădăjduiesc că soţul dumitale te struneşte 
mai bine decât... 


Cuvintele i-au rămas în gât în clipa în care şi-a 
ridicat privirea spre sursa zgomotului de paşi care 
se apropia pe hol în urma mea. Dacă aş fi vrut 
vreodată să îl văd pierzându-și cumpătul, acea 
dorință îmi era acum pe deplin satisfăcută. Niciun 
Hamlet pe scenă nu ar fi putut reacţiona vreodată 
la apariția unei fantome cu o groază mai 
convingătoare decât cea pe care am văzut-o 
întipărită pe chipul acela aristocratic. Mâna care 
îmi ținea încă braţul s-a înfipt adânc în carnea mea 
şi am simțit fiorul de şoc care l-a străbătut precum 
un impuls electric. 


Ştiam ce a văzut în spatele meu şi îmi era teamă să 
mă întorc. In hol s-a lăsat o linişte mormântală; 

chiar şi atingerea crengilor de chiparos pe ferestre 
părea să facă parte din această linişte, precum 
tăcerea bubuitoare pe care o fac valurile pe fundul 
mării. Foarte încet, m-am desprins din strânsoarea 
lui și mâna sa a căzut, lipsită de viaţă, pe lângă 
trup. Nu se auzea niciun sunet în spatele meu, deși 
un zgomot de voci răzbătea din camera de la 
capătul holului. Mă rugam ca uşa să rămână 
închisă şi încercam cu disperare să îmi amintesc ce 
arme avea Jamie cu el. 


Mintea mi s-a golit, apoi am avut în fața ochilor 
imaginea reconfortantă a sabiei mici, atârnată de 
un cui în dulap, lângă centura sa, cu soarele 
strălucind în mânerul smălţuit. Însă tot avea 
Jungherul cu el, desigur, şi micul pumnal pe care îl 
tinea de obicei la ciorap. Dacă se ajungea la asta, 
eram absolut convinsă că, în caz de forță majoră, 
Jamie se va lupta la fel de bine cu braţele goale. Şi 
dacă puneai la socoteală starea în care mă aflam în 
acel moment, stând între ei doi, drept un caz de 
forţă majoră... am înghițit greu un nod în gât şi m- 
am întors încet împrejur. 


Jamie stătea aproape nemișcat la mai puţin de un 
metru în spatele meu. Una dintre ferestrele înalte 
de lângă el s-a deschis şi umbrele întunecate ale 
acelor de chiparos s-au abătut peste silueta lui 
precum apa revărsându-se peste o rocă scufundată. 
Iar chipul lui era la fel de nemișcat ca o stâncă. 
Privirea lui nu trăda nicio emoție; ochii îi erau 
largi şi goi precum geamurile, ca şi cum sufletul pe 
care îl oglindeau îşi luase de mult zborul. 


Nu a scos un cuvânt, însă după un moment, a 
întins o mână spre mine. A rămas o clipă desfăcută 
în aer și eu am reușit în cele din urmă să îmi 
recapăt prezența de spirit şi să o apuc. Era rece şi 
tare şi m-am prins de ea ca de lemnul unei plute. 

M-a tras lângă el, m-a luat de braţ şi m-a întors, 
fără să articuleze vreun cuvânt sau să își schimbe 
expresia. Când am ajuns la colţul holului, s-a auzit 
Randall vorbind în spatele nostru: 


— Jamie, a spus el. 


Vocea îi era răgușită de şoc, iar tonul îi trăda 
surpriza şi implorarea. 


Atunci Jamie s-a oprit şi s-a întors să îl privească. 
Chipul lui Randall era înspăimântător de alb, cu o 
pată mică, de un roşu-vineţiu pe fiecare obraz. Îşi 
scosese peruca şi o strângea în pumni, şi 
transpiraţia îi lhpise părul fin de tâmple. 


— Nu. 


Vocea era moale, aproape lipsită de orice 
tonalitate. 


Privind în sus, vedeam că trăsăturile chipului erau 
în continuare destinse, însă pulsul îi bătea iute și 
clocotind în gât, şi cicatricea triunghiulară de 
deasupra gulerului ardea, roşie de fierbinţeală. 


— Mi se spune Lord Broch Tuarach oficial, a zis el 
cu un puternic accent scoțian. Şi dincolo de 
cerințele  protocolare, nu mi te vei adresa 
niciodată — până când nu mă vei implora să îţi crut 
viaţa, când te vei afla sub ameninţarea sabiei mele. 
Atunci îmi vei putea spune pe nume, căci va fi 
ultimul lucru pe care îl vei mai rosti. 


Cu o violenţă neașteptată, s-a întors şi tartanul s-a 
ridicat învolburându-se, blocându-mi vederea spre 
Randall când am cotit în hol. 


Trăsura aștepta încă lângă poartă. Temându-mă să- 
l] privesc pe Jamie, am urcat şi am început să îmi 

aşez  faldurile de mătase galbenă în jurul 
picioarelor. Pocnetul ușii trăsurii închizându-se m- 
a făcut să îmi ridic deodată privirea, însă înainte de 
a putea ajunge la mâner, trăsura a luat-o din loc cu 
o smucitură care m-a aruncat la loc pe banchetă. 


Zbătându-mă şi înjurând m-am luptat să mă ridic 
în genunchi şi am privit pe geamul din spate. 
Dispăruse. Nimic nu se mai mişca pe alee în afara 
umbrelor chiparoşilor şi a plopilor. 


Am bătut disperată în tavanul trăsurii, însă vizitiul 
a început să-și îndemne caii să gonească mai 
repede. Deşi era puţin trafic la această oră, goneam 
pe străzile lăturalnice de parcă am fi fost urmăriţi 
de o ceată de diavoli. 


Când am ajuns în Rue Tremoulins, am sărit din 
trăsură, cuprinsă deodată de teamă și de furie. 


— De ce nu ai oprit? l-am întrebat pe vizitiu. 


A ridicat din umeri, cocoţat în siguranță pe capra 
lui. 


— Stăpânul mi-a poruncit să vă conduc acasă 
neîntârziat, madame. 


A ridicat biciul şi a atins uşor crupa unuia din cai. 
— Stai! am strigat. Vreau să mă întorc. 


Dar el s-a prefăcut că nu mă aude şi şi-a vârât 
capul între umeri precum o broască-țestoasă, în 
timp ce trăsura a luat-o din loc. 


Spumegând de frustrare, m-am întors spre ușă, 
unde s-a ivit silueta micuță a lui Fergus, cu 


sprâncenele subțiri ridicate întrebător spre mine. 


— Unde e Murtagh? l-am repezit eu. 

Micul scoțian era singura persoană care credeam 
că poate mai întâi să îl găsească pe Jamie și pe 
urmă să îl oprească. 


— Nu ştiu, madame. Poate acolo. 


Băiatul a făcut semn din cap spre Rue Gamboge, 
unde se aflau câteva cârciumi, unele mai 
respectabile decât altele, de la cele unde o doamnă 
putea lua cina cu soțul ei, până la bârlogunile din 
apropierea râului, unde chiar şi un bărbat înarmat 
ezita să intre singur. 


Am aşezat o mână pe umărul lui Fergus, atât ca să 
mă sprijin, cât şi ca îndemn: 


— Fugi şi găseşte-l, Fergus! Cât de repede poţi! 


Alarmat de tonul meu, a sărit de pe treaptă şi s-a 
făcut nevăzut înainte să pot adăuga: 


— Fu cu băgare de seamă! 


Cu toate acestea, cunoştea viaţa claselor de jos din 
Paris mult mai bine decât mine; nimeni nu e mai 
bine adaptat pentru a se strecura printr-o mulțime 
într-o cârciumă decât un fost hoţ de buzunare. Cel 
puţin eu speram să fi fost un hoţ de buzunare. 


Dar nu îmi puteam face griji decât pentru un 
singur lucru odată şi posibilitatea ca Fergus să fie 
prins și spânzurat pentru activitățile sale s-a 
estompat în fața imaginii evocate de ultimele 
cuvinte pe care Jamie i le adresase lui Randall. 


Sigur, dar absolut sigur nu s-ar fi întors în casa 
ducelui? Nu, m-am încurajat în sinea mea. Nu avea 
sabie. Oricare ar fi fost sentimentele lui- şi 
sufletul mi s-a strâns la gândul emoțiilor pe care 
trebuia să le fi simțit —, nu ar fi acţionat din impuls. 
ÎI văzusem înainte în bătălie, mintea funcţionându- 

i cu un calm înghețat, desprinsă de emoţiile care 1- 
ar putea întuneca gândirea. Şi pentru aceasta, mai 
presus de orice, sigur ar apela la formalități. Ar 
căuta soluţiile rigide, formulele care i-ar satisface 
onoarea, ca un refugiu — ceva de care să se agaţe 
împotriva curenților care îl zdruncinau: impulsul 
adânc de a vărsa sânge şi răzbunarea. M-am oprit 
în hol, scoțându-mi mecanic mantia și întârziind o 
clipă în fața oglinzii pentru a-mi aranja părul. 
Gândeşte-te, Beauchamp, am îndemnat în gând 
reflexia palidă din oglindă. Dacă are de gând să se 
dueleze, de ce ar avea nevoie mai întâi? 


De o sabie? Nu, imposibil. Propria lui sabie era la 
etaj, atârnând în dulap. Deşi putea împrumuta cu 
ușurință una, nu mi-l puteam imagina pregătindu- 
se pentru cel mai important duel al vieţii sale fără a 
fi înarmat cu propria sabie. Unchiul său, Dougal 
MacKenzie, i-o dăruise când avea șaptesprezece 
ani, îl instruise cum să o mânuiască şi îl învățase 
trucurile şi avantajele unui spadasin stângaci, 
folosind acea sabie. Dougal îl pusese să exerseze, 
de la stângaci la stângaci, ceasuri întregi, până 
când, îmi povestea el, simţise lungimea metalului 
spaniol prinzând viaţă, ca o extensie a propriului 
său braţ, cu plăselele sudate de palma sa. Jamie 
îmi spusese că se simte despuiat fără ea. Şi asta nu 
era o luptă la care să se ducă despuiat. 


Nu, dacă sabia ar fi fost primul lucru de care avea 
nevoie, ar fi venit acasă să o ia. Mi-am trecut 
enervată mâna prin păr, încercând să gândesc. La 
naiba, care era protocolul unui duel? Înainte să se 
ajungă la săbii, ce se întâmpla? O provocare, 
desigur. Fuseseră cuvintele lui Jamie din hol o 
provocare? Aveam o vagă idee despre bărbați 
plesnindu-se peste obraz cu mănuga, însă habar nu 
aveam dacă într-adevăr acesta era obiceiul ori era 
doar un vestigiu al memoriei, născocit de 
imaginația unui regizor de film. 

Apoi mi-a venit ideea. Mai întâi provocarea, apoi 
trebuia aranjat locul—un loc discret, care să nu 
cadă în vizorul poliției ori al Gărzii regelui. Şi 
pentru a trimite provocarea, pentru a aranja locul, 
era nevoie de un secund. Așadar într-acolo plecase; 
să îşi găsească secundul. Murtagh. Chiar dacă 
Jamie îl găsea pe Murtagh înaintea lui Fergus, tot 
ar mai fi de aranjat nişte formalități. Respirația mi 
s-a mai domolit, deşi inima încă îmi bătea cu 
putere şi panglicile rochiei păreau prea strâns 
legate. Niciunul dintre servitori nu era prin 
preajmă; am desfăcut repede panglicile şi am tras 
adânc aer în piept. 


— Dacă ştiam că ai obiceiul să te dezbraci în hol, aş 
fi rămas în salon, s-a auzit o voce ironică de 
scoțian în spatele meu. 


M-am întors pe călcâie cu inima bătându-mi atât 
de tare încât am rămas fără aer. 


Bărbatul stând în picioare în cadrul uşii de la salon 
a întins braţele ridicate, apucându-se relaxat de 
partea de sus a cadrului; era mare, aproape la fel 
de înalt ca Jamie, cu aceeași grație felină a 
mișcărilor, aceeași stăpânire rece de sine. Părul îi 
era însă negru şi ochii, adânciţi în orbite, de un 
verde întunecat. Dougal MacKenzie, apăruse brusc 
în casa mea, parcă invocat de gândurile mele. 
Vorbeşti de lup şi lupul în salon. 


— Ce Dumnezeu cauţi aici? 


Șocul revederii începea să dispară, deşi inima încă 
îmi bătea cu putere. Nu mâncasem nimic de la 
micul dejun şi am simțit un val de amețeală 
copleşindu-mă. Dougal a făcut un pas în faţă și m- 
a apucat de braţ, conducându-mă spre un scaun. 


— Ia stai Jos, fătuco, a spus el. După cum arăţi, nu 
prea eşti în apele tale. 

— Foarte bun observator, am zis. 


Puncte negre îmi pluteau la marginea câmpului 
vizual şi mici fulgere îmi dansau prin faţa ochilor. 


— Mă scuzi, am spus politicos, aşezându-mi capul 
între picioare. 


Jamie. Frank. Randall. Dougal. Chipurile lor mi se 
perindau prin fața ochilor şi numele lor îmi 
răsunau parcă în urechi. Palmele îmi erau 
transpirate şi mi le-am băgat sub braţe, 
îmbrățişându-mă pentru a încerca să opresc 
tremurul de surpriză. Jamie nu avea să se 
confrunte cu Randall chiar acum; acesta era cel 
mai important lucru. Aveam puţin timp în care să 
mă gândesc şi să fac ceva pentru a-l împiedica. 
Însă ce să fac? Lăsându-mi subconștientul să se 
lupte cu această problemă, m-am forțat să respir 
lent şi mi-am îndreptat atenția spre chestiunile mai 
apropiate. 


— Mai întreb o dată, am spus îndreptându-mă de 
spate şi netezindu-mi părul, ce cauţi aici? 


EI a ridicat din sprâncenele negre. 
— Imi trebuie vreun motiv să îmi vizitez nepotul? 


Incă mai simţeam gustul bilei în gât, însă măcar 
mâinile încetaseră să mai tremure. 


— Ținând cont de circumstanţe, da, am răspuns. 

M-am ridicat, ignorând mândră  panglicile 
desfăcute şi am întins braţul după carafa cu coniac. 
Anticipându-mi gestul, Dougal a luat un pahar de 


pe tavă şi mi-a turnat un strop. Apoi, aruncându-mi 
o privire atentă, a dublat doza. 


— Mulţumesc, am răspuns sec, acceptând paharul. 

— Circumstanţe? Şi care ar fi aceste circumstanţe? 


Fără a aştepta răspunsul ori permisiunea mea, și-a 
turnat şi pentru el calm un pahar, apoi l-a ridicat 
pentru a toasta degajat: 


— În sănătatea Maiestăţii Sale! 
Mi-am simţit buzele strâmbându-se. 
— Regele James, presupun? 


Am sorbit puțin din băutură şi am simţit aburii 
aromatici fierbinți arzând membranele din spatele 
ochilor. 


— Şi faptul că eşti la Paris înseamnă că l-ai convins 
pe Colum să adere la convingerile dumitale? 


Căci în vreme ce Dougal MacKenzie putea fi 
iacobit, fratele lui, Colum, era cel care îi conducea 
pe cei din clanul MacKenzie de Leoch jucând rolul 
de căpetenie. Cu picioarele oloage şi deformate de 
boală, Colum nu își putea conduce clanul în 
bătălie; Dougal era căpetenia lor de război. Dar 
deşi Dougal putea conduce oamenii în bătălie, 
Colum era cel care decidea dacă bătălia va avea 
loc sau nu. 


Dougal mi-a ignorat întrebarea şi, după ce și-a 
golit paharul, l-a umplut îndată la loc. De data 
aceasta a savurat prima sorbitură, învârtind vizibil 
lichidul prin gură şi lingând o ultimă picătură de 
pe buze în timp ce înghiţea. 


-Nu e rău, a spus el. Trebuie să îi duc și lui 
Colum. Are nevoie de ceva mai tare decât vinul, să 
îl ajute să doarmă noaptea. 


Era un răspuns indirect la întrebarea mea. Așadar 
starea sănătății lui Colum se înrăutăţea. Mereu 

suferind de durere de pe urma bolii care îi măcina 
trupul, Colum obişnuia să bea vin combinat cu o 
altă băutură tare, pentru a-l ajuta să doarmă. Acum 
voia doar coniac simplu. Mă întrebam cât avea să 
mai treacă până când va fi nevoit să apeleze la 
opiu pentru uşurare. 


Căci ziua în care o va face va fi şi ultima în care își 
va conduce clanul. Privat de resurse fizice, el 
comanda încă prin pura forţă a caracterului său. 
Însă dacă puterea minţii lui Colum avea să fie 
pierdută în faţa durerilor şi a drogurilor, clanul 
urma să aibă o nouă căpetenie — Dougal. 


L-am privit peste marginea paharului. Mi-a întors 
privirea fără un semn de ruşine, gura mare, 
specifică neamului Mackenzie, zâmbind discret. 
Chipul lui semăna mult cu al fratelui său — şi cu al 
nepotului — modelat puternic şi îndrăzneţ, cu 
pomeţi aţi şi înalți și un nas lung și drept precum 
lama unui cuţit. Jurase încă de când avea doar 
optsprezece ani să îşi sprijine fratele în fruntea 
clanului Și îşi ținuse legământul timp de aproape 
treizeci de ani. Şi ştiam că-l va respecta până în 
ziua în care Colum murea sau nu mai putea 
conduce. Dar în acea zi, mantia de șef va cădea pe 
umerii lui și bărbaţii din clanul MacKenzie îl vor 
urma oriunde îi va conduce-după Crucea 
Sfântului Andrei a Scoției şi sub steagul regelui 
James, în avangarda prințului Charlie cel Frumos. 


— Circumstanţe? am spus eu, întorcându-mă la 
întrebarea lui de mai devreme. Păi, nu cred că 
cineva ar considera un gest de foarte mult bun gust 
să vii în vizită la un om pe care l-ai lăsat să moară 
şi pe a cărui nevastă ai încercat să o seduci. 


Fiind Dougal MacKenzie, a început să râdă. Nu 
ştiam ce l-ar tulbura pe acest bărbat, însă cu 

siguranță speram să fiu acolo când avea să se 
întâmple în cele din urmă. 


— Să seduc? a spus el, zâmbind amuzat. M-am 
oferit să te iau de nevastă. 


— Te-ai oferit să mă violezi, din câte îmi aduc 
aminte, l-am repezit eu. 


La drept vorbind se oferise să mă ia de soție-— cu 
forţa — după ce refuzase să mă ajute să îl scap pe 
Jamie din Închisoarea Wentworth cu o iarnă 
înainte. Deşi principalul său motiv fusese 
dobândirea moşiei lui Jamie de la Lallybroch — 
care urma să fie a mea la moartea lui Jamie —, nu 
fusese deloc oripilat la gândul micilor recompense 
ale mariajului, cum ar fi să se bucure în mod 
regulat de corpul meu. 


— Cât despre faptul că l-am lăsat pe Jamie în 
închisoare, a continuat el, ignorându-mă ca de 
obicei, nu vedeam nicio cale de a-l scoate de acolo 
şi niciun sens să risc viețile unor oameni viteji într- 
o încercare sortită eşecului. El ar fi fost primul 
care să înțeleagă asta. Şi era datoria mea ca rudă a 
lui să îi ofer soției sale protecție dacă el murea. 
Eram tatăl adoptiv al flăcăului, nu? 


Şi-a lăsat capul pe spate şi a dat băutura pe gât. 


Am luat şi eu o gură zdravănă şi am înghițit-o 
repede, să nu mă înec. 


Alcoolul mă ardea pe gât şi în piept, potrivindu-se 
cu fierbințeala care mi se urca în obraji. Avea 
dreptate; Jamie nu îl învinovăţise pentru refuzul de 
a intra cu forţa în Închisoarea Wentworth, nu se 
așteptase nici la mine să o fac şi reușisem numai 
printr-o minune. Însă deși îi povestisem foarte pe 
scurt lui Jamie despre intenția lui Dougal de a mă 
lua de soție, nu încercasem să îi ascund aspectele 

carnale ale acelei intenţii. La urma urmelor nu mă 
aşteptasem să îl revăd vreodată pe Dougal 
MacKenzie. 


Ştiam din experiențele trecute că era genul de om 
care profită de orice oportunitate; cu Jamie pe cale 
să fie spânzurat, nici nu așteptase executarea 
sentinţei înainte de a încerca să pună mâna pe 
mine şi pe viitoarea mea moştenire. Dacă- nu, 
când, m-am corectat — Colum murea sau devenea 
incompetent, Dougal avea să preia cu totul 
comanda clanului MacKenzie într-o săptămână. Şi 
dacă Charles Stuart găsea ajutorul de care avea 
nevoie, Dougal avea să fie acolo. La o adică, avea 
ceva experiență pe postul din spatele tronului. 


Mi-am ridicând paharul, gândind. Colum avea 
interese pecuniare în Franţa; comerțul cu vin și 
lemn, în cea mai mare parte a lor. Acestea erau 
pretextul vizitei lui Dougal la Paris, poate chiar 
motivul principal. Însă mai avea și altele, eram 
convinsă. Şi prezenţa în oraş a prințului Charles 
Edward Stuart era aproape cu certitudine unul din 
ele. 


Un lucru cert despre Dougal MacKenzie era că o 
întâlnire cu el stimula procesele mentale, din pura 
necesitate de a încerca să ghicești care era 
următoarea lui mișcare în orice moment. Sub 
inspirația prezenţei sale şi a unui gât zdravăn de 
coniac portughez, subconștientul meu clocotea la 
gândul unei noi idei. 


— Păi, ce-a fost a fost, acum mă bucur că eşti aici, 
am spus, aşezând la loc paharul gol pe tavă. 


— Te bucuri? 


Sprâncenele groase şi întunecate s-au ridicat 
surprinse. 

— Da, am încuviinţat, gesticulând spre hol. Adu-mi 
mantia în timp ce eu îmi leg corsajul. Am nevoie 
să mă însoţeşti la comisariatul poliției. 


Văzându-l că a rămas cu gura căscată, am simțit 
primul fior de speranță. Dacă reuşeam să îl iau pe 
Dougal MacKenzie prin surprindere, sigur puteam 
să opresc un duel! 


— Vrei să îmi spui şi mie ce ai de gând să faci? a 
întrebat Dougal, în timp ce trăsura înconjura 
Cirque du Mireille, zdruncinându-ne și evitând la 
muchie o caleaşcă ce venea din direcție opusă şi o 
căruță plină cu dovlecei. 


— Nu, am răspuns scurt, dar probabil că voi fi 
nevoită să îți spun. Ştiai că Jack Randall încă 
trăieşte? 


—Nici nu auzisem că a murit, a spus Dougal 
rezonabil. 


Asta m-a bulversat o clipă. Desigur, avea dreptate; 
noi crezuserăm că Randall e mort doar pentru că 
Sir Marcus  MacRannoch confundase trupul 
zdrobit al ordonanţei lui Randall cu ofițerul însuși, 
în timpul evadării lui Jamie din Închisoarea 
Wentworth. Logic, nicio veste despre moartea lui 
Randall nu făcuse înconjurul Scoției, din moment 
ce Randall nu era mort. Am încercat să îmi adun 
gândurile răvășite. 


— Nu e mort, am spus. Dar e la Paris. 
— La Paris? 


Asta i-a deşteptat interesul; sprâncenele 1 s-au 
ridicat şi pe urmă ochii 1 s-au căscat cu următorul 
gând. 

— Unde e Jamie? a întrebat el cu o voce tăioasă. 


Eram încântată să văd că intuieşte punctul cel mai 
important. Deşi nu ştia ce se petrecuse între Jamie 
şi Randall în Închisoarea Wentworth — nimeni nu 
avea vreodată să ştie asta cu excepția lui Jamie, 
Randall şi, într-o oarecare măsură, eu—, ştia mai 
mult decât suficient despre acţiunile anterioare ale 
lui Randall pentru a realiza exact care ar fi primul 
impuls al lui Jamie dacă l-ar întâlni aici, departe de 
adăpostul Angliei. 


— Nu ştiu, am răspuns, privind pe geam. 


Treceam pe lângă Les Halles, şi mirosul de peşte 
îmi înţepa nările. Am scos o batistă şi mi-am 
acoperit nasul şi gura. Mireasma puternică şi 
tăioasă a uleiului de perişor cu care o stropisem nu 
reuşea să ascundă mirosul greu de la o duzină de 
tarabe de vânzători de tipari, însă îl estompa puţin. 
Am vorbit prin pânza cu miros iute: 


— Ne-am întâlnit pe neașteptate cu Randall la 
ducele de Sandringham astăzi. Jamie m-a trimis 
acasă cu trăsura şi de atunci nu l-am mai văzut. 


Dougal a ignorat deopotrivă miasma şi tipetele 
răguşite ale precupețelor lăudându-şi marfa. M-a 
privit încruntat. 


— Are de gând să-l omoare, nu-i așa? 


Am clătinat din cap şi i-am explicat ipoteza mea în 
legătură cu sabia. 


— Nu îl pot lăsa să se dueleze, am spus, coborând 
batista pentru a vorbi mai clar. Nu pot! 


Dougal a încuviinţat din cap, absorbit de gânduri. 

— Da, ar fi primejdios. Nu că flăcăul nu l-ar putea 
uşor ucide pe Randall—-eu l-am învăţat să 
mânuiască sabia, a adăugat el cu o oarecare 
mândrie, dar sentința pentru duel... 


— Exact! am încuviinţat. 


— Prea bine, a spus el încet. Dar de ce mergi la 
poliție? Doar nu vrei să îl închizi înainte de duel, 
nu? Pe propriul dumitale soţ. 


— Nu pe Jamie, l-am contrazis. Pe Randall. 


Un zâmbet larg amestecat cu îndoială i-a luminat 
faţa. 


— O, aşa? Şi cum ai de gând să faci asta? 


— O prietenă de-a mea şi cu mine am fost... atacate 
pe stradă în urmă cu câteva seri, i-am povestit, 
înghițind un nod din gât. Bărbaţii erau mascaţi; nu 
am putut vedea cine sunt. Însă unul dintre ei avea 
cam aceeași înălțime şi constituție ca Jonathan 
Randall. Am de gând să declar că l-am întâlnit 
astăzi pe Randall într-o casă şi l-am recunoscut 
drept unul dintre bărbaţii care ne-au atacat. 


Dougal a ridicat din sprâncene, apoi s-a încruntat, 
măsurându-mă cu o privire rece. Deodată o nouă 


speculație îi încolţea în minte. 


— Hristoase, dar ai îndrăzneală, nu glumă. V-au 
prădat? a întrebat el blând. 


In ciuda propriei voințe, mi-am simțit obrajii 
arzând de furie. 


— Nu, am spus, tăios. 


— Ah. 

S-a rezemat pe spate de bancheta capitonată a 
trăsurii, cu privirea încă ațintită spre mine. 


— Dar sper că nu aţi pățit vreun necaz. 


Am aruncat o privire într-o parte, spre stradă, însă 
îi simţeam ochii sfredelindu-mi decolteul rochiei, 
apoi alunecând peste curba coapselor mele. 


— Nu eu, am spus. Dar prietena mea... 

— Inţeleg. 

A rămas tăcut o clipă, apoi a zis, gânditor: 

— Ai auzit vreodată de „Les Disciples“? 

M-am întors spre el. S-a întins într-un colţ ca o 
pisică la pândă, privindu-mă prin ochii mijiţi în 
bătaia soarelui. 

— Nu. Cine sunt? am întrebat. 

A scuturat din umeri şi s-a îndreptat de spate, 
privind pe lângă mine la clădirea masivă de pe 
Quai des Orfevres, ridicându-se cenușie şi sumbră 


deasupra sclpirilor argintii ale Senei. 


— O societate... de un anume fel. Tineri de famile 
bună, cu un interes în lucruri... mai puţin 
onorabile, să spunem? 


— Hai să spunem, am răspuns. Şi dumneata ce ştii 
despre Les Disciples? 


— Doar ce am auzit într-o tavernă în oraș, a spus el. 
Că societatea cere multe de la membrii săi şi prețul 
inițierii este mare... după anumite standarde. 


— Acesta fiind? l-am provocat din priviri. 


Dougal a zâmbit sumbru înainte de a răspunde. 

—O feciorie, ar fi unul. Sfârcurile unei femei 
măritate, ar fi altul, a spus el aruncând o privire 
iute spre decolteul meu. Prietena dumitale e 
virgină, nu-i aşa? Ori a fost? 


Mă simţeam străbătută când de fiori fierbinți, când 
reci. Mi-am şters obrajii cu batista și am îndesat-o 
în buzunarul mantiei. Am fost nevoită să încerc de 
două ori, căci îmi tremura mâna. 


— A fost. Ce ai mai auzit? Ştii cine e legat de Les 
Disciples? 


Dougal a scuturat din cap. In părul ruginiu de la 
tâmple se zăreau firişoare argintii care străluceau 
în lumina după-amiezii. 


— Doar zvonuri. Vicontele de Busca, cel mai tânăr 
dintre fiii lui Charmisse... poate. Contele de Saint 
Germain. Ei! Te simți bine, fato? 


S-a aplecat în față şi m-a cercetat cu o oarecare 
consternare. 


— Bine, am spus, respirând adânc pe nas. Al 
dracului de bine. 


Am scos batista şi mi-am şters transpirația rece de 
pe frunte. 


„Nu vrem să vă facem rău, doamnele mele.“ 


Vocea ironică răsuna în întunericul memoriei mele. 
Bărbatul cu cămașa verde era de înălțime medie, 
brunet, suplu şi cu umeri înguști. Dacă această 
descriere 1 se potrivea lui Jonathan Randall, atunci 
i se potrivea şi contelui Saint Germain. Însă nu i-aș 
fi recunoscut vocea? Ar fi putut orice om normal 
să stea la masă în fața mea, să mănânce spumă de 
somon şi să poarte conversații de complezență, la 

nici două ceasuri după incidentul din Rue du 
Faubourg Saint Honore? 


Gândindu-te logic, de ce nu? La urma urmelor, eu 
însămi o făcusem. Şi nu aveam niciun motiv 
special să îl consider pe conte un om normal -— 
după standardele mele— dacă zvonurile erau 
adevărate. 


Trăsura se oprea şi nu aveam timp să mă pierd în 
gânduri. Eram cumva pe cale să mă asigur că 
bărbatul vinovat de violarea lui Mary avea să 
scape nepedepsit, în vreme ce îl ascundeam la loc 
sigur pe cel mai urât duşman al lui Jamie? Am tras 
adânc şi tremurat aer în piept. Nu prea aveam de 
ales. Viaţa era cea mai importantă; Justiţia va 
trebui să mai aştepte până îi vine rândul. 


Vizitiul coborâse de pe capră și întindea braţul spre 
mânerul uşii. Mi-am muşcat buza şi am aruncat o 
privire spre Dougal Mackenzie. Mi-a întâlnit 
privirea scuturând din umeri. Ce doream de la el? 


— Vei susţine povestea mea? am întrebat deodată. 

A privit în sus spre clădirea impozantă de pe Quai 
des Orfevres. Lumina strălucitoare a după-amiezii 
scăpăra prin uşa deschisă. 

— Eşti sigură? a întrebat el. 

— Da. 


Mi-am simțit gura uscată. 


S-a aplecat peste canapea şi a întins braţul spre 
mine. 


— Atunci, să ne rugăm la Dumnezeu să nu sfârșim 
amândoi într-o celulă, a spus el. 

O oră mai târziu, ne aflam pe strada goală din faţa 
Comisariatului de Poliție. Trimiseserăm trăsura 
acasă, pentru ca niciunul dintre cunoscutii noştri să 
nu o vadă în fața clădirii Poliţiei. Dougal mi-a 
oferit un braţ şi l-am luat de voie, de nevoie. 
Pământul era moale sub tălpile noastre şi pavajul 
străzii era alunecos sub condurii mei cu tocuri 
înalte. 


— Les Disciples, am spus în vreme ce ne îndreptam 
încet de-a lungul cheiurilor Senei spre turnurile 
Catedralei Notre Dame. Chiar crezi că contele 
Saint Germain ar fi putut fi unul dintre bărbații 
care ne-au... oprit în Rue du Faubourg Saint 
Honore? 


Începeam să tremur de încordare şi de oboseală ... 
şi de foame; nu mâncasem nimic de la micul dejun 
şi foamea începea să îşi facă simțită prezenţa. 
Disperarea pură mă făcuse să rezist în timpul 
întrevederii cu poliția. Acum, nevoia de a gândi se 
estompa şi, cu ea, capacitatea de a judeca. 
Simţeam braţul puternic al lui Dougal sub palma 
mea, însă nu puteam ridica privirea spre el; aveam 
nevoie de toată concentrarea pentru a îmi menţine 
echilibrul. Cotisem în Rue Elise, unde pietrele 
străluceau de umezeală şi erau mânjite cu tot soiul 
de mizerii. Un hamal cărând o ladă s-a oprit în 
calea noastră să-și tragă nasul şi a scuipat 
zgomotos la picioarele mele. Flegma verzuie s-a 
prelins pe curba unei pietre şi a alunecat în cele din 
urmă dedesubt, plutind greoi pe suprafaţa unei 
mici băltoace de noroi care se formase în gaura 
unei pietre care lipsea. 


— Hmm. 


Dougal se uita în sus şi în jos de-a lungul străzii 
după o trăsură, cu fruntea încrețită de gânduri. 

—Nu ştiu; am auzit şi lucruri mai rele despre el, 
însă nu am avut onoarea să îl întâlnesc, a spus el 
coborând privirea spre mine. Te-ai descurcat bine 
până acum. Îl vor închide pe Jack Randall în 
Bastilia într-un ceas. Dar mai devreme sau mai 
târziu, vor fi nevoiţi să îl elibereze şi eu nu aş pune 
rămăşag că între timp Jamie s-ar mai putea linişti. 
Vrei să vorbesc eu cu el... să îl conving să nu facă 
vreo prostie? 


— Nu! Pentru Dumnezeu, nu te băga! 


Zgomotul roților de căruţă era puternic pe pavaj, 
însă vocea mea era suficient de ridicată încât să îl 
facă pe Dougal să ridice din sprâncene, mirat. 


— Prea bine, atunci, a spus el blând. Las în seama 
dumitale să te ocupi de el. E încăpățânat ca un 
catâr... dar cred că ai dumneata metode, nu-i așa? 


Şi-a însoțit ultimele vorbe de o privire furișă şi un 
rânjet cunoscător. 


— Mă voi descurca. 


Mă voi descurca. Voi fi nevoită să mă descurc. 
Căci tot ce îi povestisem lui Dougal era adevărat. 
Cât se poate de adevărat. Şi în acelaşi timp, atât de 
departe de adevăr. Căci aş fi trimis bucuroasă la 
naiba cauza lui Charles Stuart și a tatălui său, aş fi 
sacrificat orice speranță de a opri ambiția lor 
prostească, aş fi riscat chiar şansa lui Jamie de a 
face închisoare, dacă aş fi putut vindeca rana pe 
care învierea lui Randall o redeschisese în mintea 
soțului meu. L-aş ajuta să îl ucidă pe Randall şi aş 
simţi doar bucurie făcând-o, cu o singură excepţie. 
Singurul motiv suficient de puternic încât să 
cântărească mai mult decât mândria lui Jamie, mai 
presus decât simţul său bărbătesc şi decât pacea 
primejduită a sufletului său. Frank. 

Era singura idee care mă susținuse în această zi, 
dincolo de punctul în care m-aş fi putut prăbuşi. 
Patru luni de zile îl crezusem pe Randall mort şi 
fără copu şi mă temusem pentru viaţa lui Frank. 
Însă în toate aceste luni fusesem mângâiată de 
prezența inelului simplu, din aur de pe inelarul 
mâinii mele stângi. 


Inelul geamăn al lui Jamie pe mâna dreaptă era un 
talisman în orele întunecate ale nopţii, când 
îndoielile îmi înecau visele. Dacă încă mai purtam 
acest inel, atunci bărbatul care mi-l dăruise va trăi. 
Îmi spusesem asta de o mie de ori. Chiar dacă nu 
ştiam cum un bărbat mort fără moştenitori ar putea 
avea urmași, printre care și Frank; inelul era acolo, 
aşa că Frank va trăi. 


Acum ştiam de ce inelul încă strălucea pe mâna 
mea, rece ca și degetul meu îngheţat. Randall încă 
trăia, încă se putea căsători, încă putea face un 
copil care să îi dea viață lui Frank. Asta dacă nu îl 
ucidea Jamie mai întâi. 


Pentru moment, eu făcusem tot ce putusem, însă 
ceea ce văzusem pe coridorul ducelui era real. 
Preţul pentru viața lui Frank era sufletul lui Jamie 
şi cum puteam eu alege între ei? 


Trăsura care se apropia a ignorat chemarea lui 
Dougal şi a gonit fără a se opri, roțile trecând 
suficient de aproape de noi încât să împroaşte cu 
noroi ciorapii de mătase ai lui Dougal și poala 
rochiei mele. 


Abţinându-se de la o salvă de sudalme mânioase în 
galeză, Dougal şi-a încleștat pumnul fluturându-l 


în urma trăsurii gonind. 


— Şi acum ce facem? a întrebat el retoric. 

Pata de scuipat amestecat cu flegmă plutea în 
băltoaca de la picioarele mele, reflectând lumina 
cenuşie. Îi simţeam mâzga rece, vâscoasă pe 
limbă. Am ridicat o mână și am prins braţul lui 
Dougal, tare ca o ramură de sicomor cu coaja 
netedă. Deşi tare, părea să se legene amețit, 
purtându-mă departe peste apa murdară, împuţită, 
sclipitoare şi rece din apropiere. Am văzut puncte 
negre în faţa ochilor. 


— Acum, am spus, mie o să mi se facă rău. 


Era aproape de apusul soarelui când m-am întors 
în Rue Termoulins. Genunchii îmi tremurau și 
duceam o adevărată luptă să îmi ridic un picior în 
faţa celuilalt pe scări. 


Am urcat direct în dormitor pentru a-mi scoate 
mantia, întrebându-mă dacă Jamie se întorsese. 


Se întorsese. M-am oprit brusc în pragul ușii, 
privind în cameră. Cutia mea cu leacuri zăcea 
deschisă pe masă. Foarfecele pe care îl foloseam 
pentru a tăia bandajele stătea pe jumătate desfăcut 
pe masa mea de toaletă. Era un foarfece ceva mai 
deosebit, dăruit de un meșter cuţitar care lucra din 
când în când la Hôpital des Anges; mânerele erau 
aurite, în forma unor capete de lebădă, ale căror 
ciocuri lungi reprezentau lamele din argint. 
Sclipeau în razele soarelui la apus, aşezate peste 
nişte fire de mătase arămie. 


Am făcut câțiva paşi spre măsuţa de toaletă şi 
firele mătăsoase şi sclipitoare s-au ridicat în aerul 
învolburat de mişcarea mea, alunecând pe 
suprafaţa măsuţei. 


— Sfinte  lisuse Hristoase! am exclamat, cu 
răsuflarea tăiată. 

Fusese acasă, într-adevăr, însă acum dispăruse. La 
fel şi sabia. 


Părul lui zăcea în smocuri groase şi strălucitoare, 
căzute pe măsuţa de toaletă, pe taburet şi podeaua. 
Am ridicat o şuviță de pe masă şi am ţinut-o în 
mână, simțind firele subțiri şi moi de păr 
desfăcându-se între degetele mele precum firele de 
mătase pentru brodat. Panica m-a cuprins rece, 
strecurându-se dintre omoplați şi furnicându-mă 
de-a lungul coloanei. Îmi aminteam de Jamie, 
stând pe fântâna din spatele casei familiei Rohan, 
când mi-a povestit cum s-a duelat el pentru prima 
dată la Paris. 


„Șiretul din păr mi s-a desfăcut şi vântul mi-a 
suflat-o în față, aşa încât abia vedeam ce făceam.“ 


A doua oară nu avea să mai riște. Văzând mărturia 
rămasă în urma lui, simțind şuviţa de păr în mână, 
mătăsoasă şi încă vie, îmi imaginam determinarea 
rece cu care o făcuse; tăietura lamelor metalice pe 
scalpul său când a retezat toată moliciunea de păr 
care i-ar fi afectat vederea. Nimic nu va sta între el 
şi dorinţa de a-l ucide pe Jonathan Randall. 


Nimic în afară de mine. Ţinând încă în mână 
șuvița de păr, m-am dus la fereastră și am privit 
afară, parcă sperând să îl văd în stradă. Rue 
Tremoulins era tăcută, nicio mişcare cu excepția 
umbrelor tremurătoare ale plopilor de lângă poartă 
şi a gesturilor discrete ale unui servitor ce stătea la 
poarta casei din stânga vorbind cu un jandarm care 
îşi flutura pipa pentru a-şi susține un argument. 


Casa zumzăia tăcut în jurul meu, pregătirile pentru 
cină desfășurându-se la parter. În seara aceasta nu 
aşteptam musafiri, deci zarva obișnuită era 
discretă; când eram singuri, mâncam simplu. 

M-am aşezat pe pat şi am închis ochii, 
încrucişându-mi braţele peste pântecul umflat, 
strângând în pumn şuvița de păr, ca şi cum l-aş fi 
putut proteja cât timp nu îi dădeam drumul. 


Ajunsesem la timp? Îl găsise Poliţia pe Jack 
Randall înaintea lui Jamie? Dar dacă ajunseseră în 
acelaşi timp ori tocmai la timp pentru a-l găsi pe 
Jamie provocându-l pe Randall la un duel formal? 
Am frecat șuvița de păr între degetul mare și cel 
arătător, împrăştiind marginile tăiate într-un mic 
evantai castaniu şi auriu. Dacă s-a întâmplat asta, 
cel puţin amândoi vor fi în siguranţă. În închisoare, 
poate, dar aceasta era doar o mică neplăcere în 
contrast cu alte primejdii. 


Şi dacă Jamie îl găsise primul pe Randall? Am 
aruncat o privire afară; lumina se stingea cu 
repeziciune. Duelurile aveau în mod tradițional loc 
la răsăritul soarelui, dar nu ştiam dacă Jamie ar fi 
aşteptat până dimineaţă. S-ar putea afla chiar acum 
unul în fața celuilalt, ascunși undeva unde 
clinchetul armelor de oţel și strigătul rănu mortale 
nu ar atrage atenția nimănui. 


Căci va fi o luptă pe viaţă şi pe moarte. Tot ce se 
petrecuse între cei doi bărbaţi nu putea fi rezolvat 
decât prin moarte. Şi a cui moarte va fi? A lui 
Jamie? Sau a lui Randall — și odată cu ea, moartea 
lui Frank? Jamie era probabil un spadasin mai bun, 
dar fiind cel provocat, Randall putea alege arma. 
lar în cazul pistoalelor, succesul depindea mai 
puţin de dibăcia luptătorului şi mai mult de noroc; 
doar pistoalele de calitate aveau ţinta precisă şi 
chiar şi acelea puteau ochi greșit sau se puteau 
descărca accidental. Deodată mi-a trecut prin faţa 
ochilor imaginea lui Jamie, fără vlagă și mut în 
iarbă, cu sângele şiroind dintr-o orbită goală, şi 
mirosul înţepător de pudră neagră printre aromele 
primăverii în Bois de Boulogne. 

— Ce naiba faci, Claire? 


Am ridicat capul atât de brusc, încât mi-am mușcat 
limba. Ambii ochi erau la locurile lor şi în poziţiile 
corecte, privindu-mă din lateralele nasului ascuțit 
la lama unui cuțit. Nu-l mai vazusem niciodată cu 
părul tuns atât de scurt. Părea un străin, cu oasele 
puternice ale feţei proeminente sub piele şi craniul 
vizibil sub brazda scurtă şi deasă de păr. 


— Ce fac? am repetat întrebarea, apoi am înghițit un 
nod din gât, încercând să îmi umezesc gura uscată. 
Ce fac? Stau aici, cu o şuviţă din părul tău în mână 
şi mă întreb dacă eşti mort sau nu. Asta fac! 


— Nu sunt mort. 


A traversat camera spre dulap şi l-a deschis. Avea 
sabia la brâu, dar își schimbase hainele pe care le 
purtase în timpul vizitei noastre acasă la 
Sandringham; acum era îmbrăcat cu vechiul său 
veston, cel care îi permitea să îşi mişte braţele în 
vole. 


— Da, am observat. Amabil din partea ta să vu să 
îmi spui! 


— Am venit să îmi iau hainele. 
A scos două cămăși şi mantaua lungă şi le-a aşezat 
pe un taburet, apoi s-a dus să scormonească în 
comodă pentru lenjerie curată. 


— Hainele? Unde Dumnezeu pleci? 


Nu ştiam la ce să mă aştept când aveam să îl revăd, 
însă cu siguranţă nu mă așteptasem la asta. 


— La un han. 

Mi-a aruncat o privire, apoi a părut să ajungă la 
concluzia că meritam o explicație mai amplă decât 
trei cuvinte. S-a întors şi s-a uitat la mine, cu ochii 
albaştri şi opaci precum azuritul. 


— Când te-am trimis acasă cu trăsura, am făcut o 
plimbare ca să-mi revin în fire. Apoi m-am întors 
acasă să îmi iau sabia şi m-am dus la reşedinţa 
ducelui să îl provoc oficial pe Randall la duel. 
Valetul mi-a spus că Randall fusese arestat. 


Mă privea, adâncit în gânduri abisale precum 
oceanele. Am înghițit un nod în gât. 


— Am fost la Bastilia. Mi-au spus că tu ai depus 
plângere împotriva lui Randall, acuzându-l că v-a 
atacat pe tine şi pe Mary Hawkins acum două 
nopţi. De ce, Claire? 


Mâinile îmi tremurau şi am scăpat şuviţa de păr pe 
care o strângeam. Nemaifiind ținută laolaltă de 
degetele mele, firele fine de păr s-au împrăștiat și 
mi s-au revărsat în poală. 


— Jamie, am zis, băgând de seamă că şi vocea îmi 
tremura. Jamie, nu îl poţi ucide pe Jack Randall. 


Un colţ al buzelor a tresărit, abia vizibil. 
-Nu ştiu dacă să fiu mişcat de grija ta faţă de 
siguranța mea sau să fiu jignit de lipsa ta de 


încredere. Dar în ambele cazuri, nu e nevoie să îți 
faci griji. Il pot ucide. Uşor. 


Ultimul cuvând a fost rostit încet, cu un ton subtil, 
în care se amesteca veninul, nu satisfacția. 


— Nu asta am vrut să spun! Jamie... 


— Din fericire, a continuat el, de parcă nu mă 
auzise, Randall are dovada că a fost la reşedinţa 

ducelui pe toată durata serii în care a avut loc 
violul. Imediat ce Poliţia termină de chestionat 
invitaţii care au fost prezenți şi stabilesc că 
Randall e  nevinovat—cel puţin de acuzația 
aceea —, îl vor lăsa să plece. Eu voi sta la han până 
când va fi liber. Şi atunci îl voi găsi. 


Privirea îi era pironită pe şifonier, însă era limpede 
că vedea altceva. 


— El mă va aştepta, a spus el în şoaptă. 


Şi-a îndesat cămășile și schimburile într-o geantă 
de voiaj şi și-a aruncat mantia peste braţ. Se 
întorcea să iasă pe ușă când am ţâşnit din pat şi l- 
am prins de mânecă. 


— Jamie! Pentru numele lui Dumnezeu, Jamie, 
ascultă-mă! Nu îl poţi ucide pe Jack Randall 
pentru că eu nu îți voi permite! 


S-a uitat în jos la mine mut de uimire. 
— Din cauza lui Frank, am spus. 


Am dat drumul mâneci şi am făcut un pas în 
spate. 


— Frank, a repetat el, scuturându-și capul ușor, 
parcă vrând să scape de un bâzâit în urechi. Frank. 


— Da, am spus. Dacă îl ucizi pe Jack Randall acum, 
atunci Frank... nu va exista. Nu va fi născut. 
Jamie, nu poţi ucide un om nevinovat! 


Chipul său, palid în mod normal şi uşor roşcovan, 
devenise de un alb marmorat pe măsură ce 
vorbeam. Şi pe urmă roşeaţa a început din nou să 
se ridice, arzându-i vârful urechilor şi dogorindu-i 
obrajii. 

— Un om nevinovat? 


— Frank e un om nevinovat! Nu îmi pasă de Jack 
Randall. 


— Păi, mie îmi pasă! 


A înșfăcat geanta şi s-a îndreptat cu paşi mari spre 
ușă, mantia învolburându-i-se peste braţ. 


— Iisuse Doamne, Claire! Vrei să mă împiedici să 
mă răzbun pe bărbatul care m-a făcut să-i stau la 
dispoziție! Care m-a forțat să stau în genunchi și să 
îi sug mădularul, mânjit cu propriul meu sânge? 
Hristoase, Claire! 


A trântit uşa de perete cu un bubuit şi a ieşit pe hol 
înainte să pot ajunge la el. 


Se lăsase întunericul, iar servitorii aprinseseră 
lumânările și holul era scăldat într-o lumină caldă. 
L-am prins de braţ şi l-am smucit. 


— Jamie! Te rog! 


Şi-a retras nervos braţul din strânsoarea mea. Imi 
venea să plâng, dar mi-am înghițit lacrimile. Am 
prins geanta şi i-am smuls-o din mână. 


— Jamie, te rog! Aşteaptă, doar un an. Copilul — lui 
Randal-—va fi conceput la anul, în decembrie. 
După aceea nu va mai conta. Dar te rog — de dragul 
meu, Jamie — așteaptă până atunci! 


Lumânările din suportul de pe masa cu muchia 
aurită îi proiectau umbra mare şi pâlpâindă pe 
perete. A rămas cu privirea aţintită spre ea, cu 
pumnii încleştați, parcă înfruntând un uriaş fără 
chip şi ameninţător, care trona deasupra lui. 

— Da, a răspuns el ca pentru sine. Sunt un tip mare. 
Mare şi puternic. Pot îndura multe. Da, pot îndura. 


S-a răsucit spre mine, urlând. 


— Pot îndura multe! Dar doar pentru că pot, nu 
înseamnă că trebuie! Trebuie să suport slăbiciunile 
tuturor? Şi eu nu pot avea slăbiciunea mea? 


A început să se plimbe în sus și în jos pe hol, 
umbra urmându-l într-o agitaţie tăcută. 


— Nu îmi poti cere asta! Tu dintre toți oamenii! Tu 
care ştii ce... ce... 


S-a înecat, mut de furie. 


A lovit repetat peretele din piatră al holului în 
vreme ce mergea, zdrobindu-și muchia pumnului 
nemilos de zidul din calcar. Piatra înghiţea fiecare 
lovitură cu o violență tăcută. 


S-a întors și s-a oprit în faţa mea, respirând greoi. 
Am rămas țintuită locului, prea speriată pentru a 
face vreun gest ori a scoate vreun cuvânt. A 
înclinat din cap de câteva ori, rapid, parcă luând o 
decizie, apoi şi-a scos jungherul din centură cu un 
şuierat şi mi l-a ridicat la nivelul ochilor. Cu un 
efort vizibil, a vorbit calm: 


— Va trebui să alegi, Claire. El sau eu. 


Flăcările lumânărilor dansau pe metalul lustruit 
când a întors încet lama pumnalului. 


— Eu nu pot să trăiesc cât timp el e în viață. Dacă 
nu vrei să mă laşi să îl ucid, atunci ucide-mă tu, 


acum! 


Mi-a înşfăcat mâna şi mi-a strâns degetele în jurul 
mânerului. Trăgând de jabou până l-a sfâşiat, și-a 

dezvelit gâtul şi mi-a tras mâna în sus, degetele lui 
apăsându-le cu putere pe ale mele. 


M-am tras înapoi cu toată forța, însă el a presat 
vârful lamei în golul moale de deasupra claviculei, 
chiar sub cicatricea lividă pe care însuşi pumnalul 
lui Randall mi-o pricinuise cu câțiva ani în urmă. 


— Jamie! Opreşte-te! Opreşte-te imediat! 

Am ridicat cealaltă mână şi i-am apucat 
încheietura mâinii, trăgând-o în jos cu toată 
puterea, slăbindu-i strânsoarea cât să îmi eliberez 
degetele. Pumnalul a căzut cu pocnet pe podeaua 
din piatră şi a aterizat tăcut pe un colţ al covorului 
moale Aubusson. Cu acuitatea cu care surprindem 
micile detalii în cele mai îngrozitoare momente ale 
vieţii, am văzut lama zăcând neatinsă peste tulpina 
răsucită a unui ciorchine gras de struguri verzi, 
parcă pe punctul de a o tăia și de a împrăștia 
strugurii de pe ciorchine, rostogolindu-i la 
picioarele noastre. 


Stătea nemișcat în fața mea, alb ca varul şi cu ochii 
arzând. L-am prins de braţul tare ca marmura la 
atingere. 


— Te rog, crede-mă, te rog. Nu aş face asta dacă ar 
exista o altă cale. 


Am tras adânc și tremurat aer în piept, pentru a-mi 
potoli inima care gonea nebunește. 


— Îmi datorezi viaţa, Jamie. Nu o dată, ci de două 
ori. Te-am scăpat de spânzurătoare la Wentworth și 
de febră, la Abaţie. Imi datorezi o viaţă, Jamie. 


A rămas uitându-se la mine îndelung înainte de a 
răspunde. Când a vorbit, glasul îi era din nou calm, 
cuprins de amărăciune. 


613 


— Înţeleg. Şi vrei să îţi plătesc acum datoria? 


Ochii lui ardeau precum miezul albastru, clar şi 
adânc al unei flăcări. 


— Sunt nevoită! Nu te pot convinge altfel să 
gândeşti rațional! 


-— Raţional. Ah, rațional. Nu, nu pot spune că 
gândesc rațional în acest moment. 


Şi-a împreunat braţele la spate, apucându-şi 
degetele ţepene ale mâinii drepte cu cele încleștate 
ale mâinii stângi. S-a îndepărtat de mine, spre 
capătul opus al holului, cu capul plecat. 


Culoarul era mărginit de tablouri, unele luminate 
de dedesubt cu torţe sau suporturi de lumânări, 
altele de deasupra, cu candelabre de perete aurite; 
câteva, mai puțin favorizate, stăteau cuminţi în 
întuneric, între cele luminate. Jamie păşea încet 
printre ele, ridicând din când în când privirea parcă 
pentru a conversa cu personajele cu peruci. 


Holul era lung cât tot etajul al doilea, podeaua era 
acoperită de covoare și pereții, tapițați, cu vitralii 
enorme, încastrate în ziduri la ambele capete. 
Jamie a păşit până în capătul îndepărtat, apoi, 
făcând stânga-mprejur cu precizia unui soldat la 
paradă, a revenit cu acelaşi pas rar şi protocolar. 
Înainte şi înapoi, înainte şi înapoi, iar şi iar. 


Cu picioarele tremurând, m-am prăbușit într-un 
fotoliu, aproape de capătului coridorului. Îndată 
unul dintre servitorii omniprezenți s-a apropiat 
politicos să întrebe dacă madame nu doreşte un 
pahar de vin sau poate un biscuit. L-am concediat 
cu toată politețea de care eram capabilă şi am 
aşteptat. 

În cele din urmă s-a oprit în faţa mea, cu picioarele 
depărtate înfipte în pantofii cu cataramă de argint, 
cu mâinile încă împreunate la spate. A aşteptat să 
ridic privirea spre el înainte de a vorbi. Chipul îi 
era împietrit, nicio zvâcnire de emoție care să îl 
trădeze, deşi ridurile ochilor erau adânci de 
încordare. 


— Un an, deci, a fost tot ce a spus. 


S-a întors imediat și se îndepărtase deja câțiva 
metri până când am reuşit să mă ridic din fotoliul 
de catifea verde-închis. Abia izbutisem să mă pun 
pe picioare când deodată a țâşnit pe lângă mine, a 
ajuns din trei paşi la vitraliul uriaş și l-a lovit aprig 
cu mâna dreaptă. 


Fereastra era făcută din mii de fragmente 
minuscule colorate, ţinute laolaltă de fâşii de 
plumb topit. Deşi întreaga fereastră, o scenă 
mitologică a Judecăţii de la Paris, s-a cutremurat în 
ramă, plumbul a menținut cele mai multe 
fragmente intacte, în ciuda loviturii de pumn care a 
făcut o gaură neregulată la picioarele Afroditei pe 
unde a intrat aerul cald de primăvară. 


Jamie a rămas nemișcat un moment, apăsându-și 
ambele mâini cu putere pe abdomen. O pată 
vişinie a crescut pe manșeta cu volane dantelate 
precum o cămașă de mire. Când am dat să mă 
apropii de el, a trecut din nou pe lângă mine şi s-a 
îndepărtat fără să îmi vorbească. 


M-am prăbuşit iar în fotoliul din pluș, suficient de 
tare cât să stârnesc un norişor de praf. Am rămas 
acolo, lipsită de vlagă, cu ochii închişi, simțind 
briza răcoroasă a nopţii învăluindu-mă. Părul îmi 
era umed la tâmple şi îmi simţeam pulsul, iute ca 
al unei vrăbi, zbătându-se la baza gâtului. 

Mă va ierta vreodată? Inima mi s-a strâns ca un 
pumn când mi-am amintit privirea lui în care se 
oglindea durerea trădării. 


„— Cum îmi poţi cere asta? mă întrebase el. Tu, 
care ştii...“ 


Da, știam, şi mă temusem că asta m-ar smulge de 
lângă Jamie, aşa cum mă rupsese de lângă Frank. 


Dar indiferent dacă Jamie mă putea ierta sau nu, eu 
nu mă puteam ierta niciodată dacă condamnam un 
om nevinovat — şi pe care cândva îl iubisem. 


— Păcatele părinților, am murmurat în sinea mea. 
„Copiii nu trebuie să ispăşească păcatele 
părinților.“ 


— Madame? 


Am sărit, deschizând ochii, iar servitoarea s-a 
retras şi ea la fel de speriată. Am dus o mână la 
inima care-mi gonea nebunește, trăgând adânc aer 
în piept. 


— Madame, nu vă simţiţi bine? Să chem... 


— Nu, am spus cu toată fermitatea de care eram 
capabilă. Mă simt destul de bine. Doresc să mai 
stau aici o vreme. Te rog să mă laşi. 


Fata părea mai mult decât dornică să îmi facă pe 
plac. 


— Oui, madame! s-a conformat ea şi s-a făcut 
nevăzută în capătul coridorului, lăsându-mă să 
privesc în gol spre o scenă de amor într-o grădină, 
agățată pe peretele opus. 


Simţind deodată că mi-e frig, am tras peste mine 
faldurile mantiei pe care nu apucasem să o dezbrac 

şi am închis din nou ochii. 


Trecuse de miezul nopţii când m-am dus în cele 
din urmă în dormitorul nostru. Jamie stătea așezat 
dinaintea unei măsuţe, aparent urmărind o pereche 
de fluturi de noapte zburând primejdios de aproape 
de o lumânare care era unica lumină din cameră. 
Am dat drumul mantiei pe podea şi m-am apropiat 
de el. 


— Nu mă atinge! Du-te în pat! 

Vorbea aproape absent, dar m-am oprit. 
— Mâna ta... am început. 

— Nu contează. Du-te în pat! a repetat el. 


Monturile degetelor de la mâna dreaptă erau pline 
de sânge şi manşeta cămășii stătea ţeapănă, 
îmbibată cu sânge, însă nu aş fi îndrăznit să mă 
ating de el cât timp avea pumnalul înfipt în 
cingătoare. L-am lăsat urmărind dansul morții 
fluturilor de noapte și m-am băgat în pat. 


M-am trezit cândva, înainte de răsărit, cu prima 
lumină a zilei ce venea conturând vag mobila din 
cameră. Prin uşile duble ale anticamerei îl vedeam 
pe Jamie la fel cum îl lăsasem, încă aşezat la masă. 
Acum lumânarea arsese și fluturii plecaseră, iar el 
stătea cu capul în mâini, cu degetele în părul tuns 
extrem de scurt. Lumina difuză estompa orice 
culoare din cameră; chiar şi părul ţepos printre 
degetele lui părea de culoarea cenușii. 


Am coborât din pat, simțind frigul prin mătasea 
fină a cămăşii de noapte brodate. Nu s-a întors 
când m-am oprit în spatele lui, dar ştia că sunt 
acolo. Când i-am atins mâna, şi-a aşezat-o pe masă 
ŞI şi-a lăsat capul pe spate, sprijinindu-l chiar sub 

sânii mei. A oftat adânc când l-am mângâiat, şi l- 
am simțit detensionându-se treptat. Mâinile mele 
şi-au croit drum în Jos, spre gât şi umeri, simţindu- 
i pielea îngheţată prin pânza subţire. În cele din 
urmă l-am ocolit, oprindu-mă în faţa lui. A întins 
mâna şi m-a cuprins de mijloc, trăgându-mă mai 
aproape şi îngropându-şi capul în cămaşa mea de 
noapte, deasupra pântecului ce-l adăpostea pe 
pruncul nostru nenăscut. 


— Mi-e frig, am şoptit în cele din urmă. Vii să mă 
încălzeşti? 


După o clipă, a încuviinţat şi s-a ridicat clătinându- 
se în picioare. L-am condus spre pat şi l-am 
dezbrăcat în vreme ce stătea cuminte, fără să 
opună rezistență, apoi l-am înfășurat în plapumă. 
M-am cuibărit în braţele sale, lipindu-mă strâns de 
el, până când răceala pielii lui s-a evaporat şi am 
rămas învăluiți într-un cocon plăcut de căldură. 


Mi-am aşezat într-o doară o mână pe pieptul lui, 
mângâindu-l uşor până când sfârcul 1 s-a întărit, un 
boboc minuscul de dorință. Şi-a pus palma peste a 
mea, oprindu-mă. Mi-a fost teamă că mă va 
îndepărta și a făcut-o, însă doar pentru a se 
întoarce cu fața spre mine. 


Lumina devenea tot mai puternică, iar el a rămas 
multă vreme privindu-mi chipul, mângâindu-l de 
la tâmplă la bărbie, plimbându-şi degetul mare în 
jos pe linia gâtului şi mai jos, de-a lungul 
claviculei. 


— Dumnezeule, cât de iubesc! a şoptit el ca pentru 
sine. 


M-a sărutat, împiedicându-mă să-i răspund, şi mi-a 


încercuit un sân cu mâna dreaptă schilodită, 
pregătit să facă dragoste cu mine. 

— Dar mâna ta... am spus pentru a doua oară în 
acea noapte. 


— Nu contează, a răspuns el pentru a doua oară în 
acea noapte. 

PARTEA A PATRA 


SCANDALUL 

HERGHELIA REGALĂ 


Trăsura se hurduca încet pe o porțiune foarte 
proastă de drum, una lăsată ştirbă şi desfundată de 
îngheţul iernii şi de ploile de primăvară. Fusese un 
an ploios; chiar şi acum, la începutul verii, se mai 
vedeau petice umede, mlăştinoase pe sub ierburile 
luxuriante ce creșteau sub tufele de agrișe de pe 
marginea drumului. 


Jamie stătea lângă mine pe bancheta îngustă, 
capitonată reprezentând un loc din trăsură. Fergus 
dormea tolănit în colțul celeilalte banchete și 
mișcarea trăsurii îi făcea capul să se legene şi să se 
bâţâie ca al unei păpuşi mecanice cu un arc pe post 
de gât. Aerul din trăsură era cald şi praful intra pe 
ferestre în norişori aurii de fiecare dată când 
dădeam peste un petic de pământ uscat. 


La început vorbiserăm mai în glumă, mai în serios 
despre ținuturile din afara Parisului, despre 
grajdurile regale de la Argentan spre care ne 
îndreptam, despre bârfele ce reprezentau porția 
zilnică de conversație la Curte şi în cercurile de 
afaceri. Trebuie să fi adormit şi eu, legănată de 
ritmul trăsurii şi de căldura zilei, însă contururile 
în continuă creștere ale trupului meu făceau statul 
într-o singură poziție inconfortabilă şi spatele mă 
durea din cauza zdruncinatului. Copilul devenea și 

el tot mai activ şi micile fluturări de aripi ale 
primelor mișcări se transformaseră în împunsături 
şi ghionturi cât se poate de reale; erau plăcute în 
felul lor, dar deranjante. 


— Poate ar fi trebuit să rămâi acasă, englezoaico, a 
spus Jamie, încruntându-se uşor când m-am foit, 
schimbându-mi din nou poziția. 


-Mă simt bine, am zis, zâmbind. Sunt doar 
neliniștită. Şi ar fi fost păcat să pierd toate astea. 


Am făcut un semn spre fereastra trăsurii, unde 
câmpuri întinse  străluceau verzi precum 
smaraldele între şirurile întunecate și drepte de 
plopi menite să oprească vânturile. Prăfuit sau nu, 
aerul proaspăt de țară era bogat şi îmbătător după 
miasmele închise şi fetide ale oraşului şi 
mirosurile medicinale de la Hôpital des Anges. 


Louis acceptase, ca un gest de indulgență precaută 
fată de începutul negocierilor diplomatice cu 
englezii, să îi îngăduie ducelui de Sandringham să 
achiziționeze patru iepe de prăsilă Percheron din 
Herghelia Regală de la Argentan, cu care să 
îmbunătățească pedigriul micii herghelii de cai de 
povară pe care Excelența Sa o menținea în Anglia. 
Aşadar, Excelenţa Sa urma să viziteze astăzi 
Argentanul şi îl invitase şi pe Jamie pentru a-l 
sfătui ce iepe ar trebui să aleagă. Invitația a fost 
înaintată la un dineu şi, dintr-una într-alta, vizita s- 
a transformat într-un picnic în toată puterea 
cuvântului, implicând patru trăsuri şi câteva 
doamne şi domni de la Curte. 


— E un semn bun, nu crezi? am întrebat, aruncând o 
privire precaută, pentru a mă asigura că tovarășii 
noştri erau într-adevăr adormiţi de-a binelea. Că 
Louis i-a permis ducelui să cumpere cai, vreau să 
spun. Dacă e amabil cu englezii, atunci probabil că 

nu intenționează să fie îngăduitor faţă de James 
Stuart — cel puţin nu în mod fățiș. 


Jamie a scuturat din cap. Refuza categoric să 
poarte perucă și forma cheală şi perfectă a capului 
său ras stârnise de câteva ori o adevărată senzaţie 
la Curte. În momentul actual, lipsa perucii avea 
avantajele ei; deşi câteva broboane de sudoare îi 
schpeau la baza nasului, el nu era nici pe departe 
la fel de toropit ca mine. 


— Nu, sunt destul de convins acum că Luis nu 
doreşte să aibă nimic de a face cu Stuarzii, cel 
puţin nu într-atât încât să facă vreo mişcare pentru 
a-l ajuta în restaurație. Monsieur Duverney mă 
asigură că Consiliul se opune categoric unei 
asemenea politici; deşi Luis s-ar putea îndupleca în 
cele din urmă, la presiunile Papei, să îi facă lui 
Charles o mică rentă, nu e dispus să le ofere o 
poziție importantă Stuarzilor în Franţa, cu Geordie 
al Angliei privindu-l peste umăr. 


Astăzi îşi purta tartanul prins cu o broşă pe umăr — 
o fibulă frumoasă, trimisă de sora lui din Scoţia, 
întruchipând doi cerbi în goană, cu trupurile 
încordate astfel încât să formeze împreună un cerc, 
cu capetele şi cozile atingându-se. A apucat un fald 
al tartanului şi și-a şters fruntea cu el. 


— Cred că am vorbit cu fiecare bancher din Paris cu 
o oarecare greutate în ultimele câteva luni și sunt 
uniți în același dezinteres fundamental, a spus el, 
zâmbind strâmb. Toată lumea stă destul de prost cu 
banii încât nimeni nu e dispus să susţină o 
propunere atât de riscantă precum reînscăunarea 
familiei Stuart. 


— Şi astfel rămâne în ecuaţie Spania, am spus eu, 
întinzându-mi spatele cu un geamăt. 

-Da, a încuviințat Jamie din cap. Şi Dougal 
Mackenzie. 


Părea încântat de sine şi m-am ridicat, intrigată. 
— Ai primit vreo veste de la el? 


În ciuda rezervei iniţiale, Dougal îl acceptase pe 
Jamie ca tovarăș devotat iacobit şi lotul obișnuit de 
scrisori codificate fusese îmbogățit de o serie de 
bilete discrete trimise de Dougal din Spania, 
menite să fie citite de Jamie şi înmânate lui 
Charles Stuart. 


— Am primit, într-adevăr. 


Imi dădeam seama din expresia lui că erau vești 
bune, şi erau, însă nu pentru Stuarzi. 


— Filip a refuzat să acorde vreun sprijin Stuarzilor, 
a spus Jamie. A primit veşti de la biroul papal, ştii; 
trebuie să se țină deoparte de întreaga chestiune a 
tronului scoțian. 


— Ştim de ce? 


Ultima interceptare a mesagerului papal conţinuse 
câteva scrisori, însă cum acestea erau toate 
adresate lui James sau lui Charles Stuart, era 
evident că nu conţineau nicio referire la 
conversațiile Sfinţiei Sale cu Spania. 


— Dougal crede că ştie, a râs Jamie. E destul de 
dezgustat, Dougal. A spus că îşi tot răcoreşte 
picioarele în Toledo pentru aproape o lună, şi a 
fost trimis acasă doar cu o promisiune vagă de 
ajutor „când va veni timpul, Deo volente“. 


Glasul lui gros a imitat perfect intonaţia pioasă şi 
am izbucnit în râs. 

— Benedict doreşte să evite fricțiunile între Spania 
şi Franța; nu vrea ca Filip şi Louis să îşi irosească 
banii pe care i-ar putea folosi el, a adăugat, cinic. 
Nu total nepotrivit ca un Papă să spună asta, însă 
Benedict se îndoiește că un rege catolic ar mai 
putea conduce Anglia. Scoţia își are căpeteniile 
scoțiene printre clanurile din Highlands, însă a 
trecut ceva timp de cândAnglia a avut un rege 
catolic şi probabil va mai trece încă multă vreme 
până când va avea din nou unul-— Deo volente, a 
adăugat el, zâmbind cu gura până la urechi. 


S-a scărpinat în cap, zburlindu-și părul auriu- 
roșcat de la tâmple. 


— Şansele sunt foarte slabe pentru Stuarzi, 
englezoaico, și asta e o veste bună. Nu, ajutorul 
monarhilor Bourboni nu ar fi de niciun folos. 
Singurul lucru care mă preocupă acum este această 
investiție pe care a făcut-o Charles Stuart în 
afacerea contelui Saint Germain. 


— Aşadar, nu crezi că este doar un aranjament 
comercial? 


— Păi, este, a spus el, încruntându-se, şi totuşi, sunt 
mai multe în spatele acestei asocieri. Am auzit 
vorbe. 


În vreme ce familiile de bancheri din Paris nu erau 
înclinate să îl ia în serios pe Tânărul Pretendent la 
tronul Scoției, situația se putea schimba foarte 
uşor, dacă Charles Stuart avea dintr-odată bani de 
investit. 


— Înălţimea Sa îmi spune că a discutat cu familia 
Gobelin, a spus Jamie. Saint Germain l-a introdus, 
altfel nici nu s-ar fi uitat la el. Şi bătrânul Gobelin 
îl consideră un terchea-berchea și un nătărău și 
aceeaşi părere o are şi unul din fui lui Gobelin. 
Celălalt însă —a spus că el va aştepta şi va vedea; 

dacă lui Charles îi reuşeşte afacerea, atunci îi poate 
oferi şi alte avantaje. 


— Nu e bine deloc, am remarcat. 


— Nu, a spus Jamie scuturând din cap. Ban la ban 
trage, înţelegi? Dacă îi reuşeşte una sau două 
investiții mari, bancherii vor începe să îl asculte. 
Nu e el un mare gânditor, a continuat, strâmbându- 
şi buzele, însă e un tip foarte șarmant; îi poate 
convinge pe oameni să facă lucruri împotriva 
voinţei lor. Chiar şi așa, nu va putea face mare 
lucru fără un mic capital pe numele său — ceea ce 
va avea dacă îi reuşeşte investiția. 


— Mm. 


Mi-am schimbat din nou poziția, mişcându-mi 
degetele de la picioare în strânsoarea încălțănilor 
de piele. Pantofii îmi fuseseră făcuţi special, însă 
picioarele începeau să mi se umfle uşor şi ciorapii 
de mătase erau îmbibaţi în transpirație. 


— Putem face ceva? 
Jamie a scuturat din umeri, cu un zâmbet strâmb. 


-Să ne rugăm să fie vreme proastă pe coasta 
Portugaliei,  bănuiesc. Sincer, întreprinderea 
aceasta nu are cum să eşueze decât în cazul în care 
li se scufundă vasul. Saint Germain are deja 
contracte pentru vânzarea întregii încărcături. Atât 
el, cât şi Charles Stuart îşi vor tripla banii investiţi. 


Am tremurat uşor auzind numele contelui. Nu 
puteam să nu îmi amintesc de ideile lui Dougal. 
Nu îi povestisem lui Jamie despre vizita lui 
Dougal, nici despre speculaţiile sale privind 
activitățile nocturne ale contelui. Nu îmi plăcea să 
am secrete față de el, însă Dougal îmi ceruse să 
păstrez tăcerea în schimbul ajutorului pe care mi-l 

oferise în chestiunea lui Jonathan Randall şi nu 
avusesem altă soluție decât să accept. 


Jamie mi-a zâmbit și mi-a întins o mână. 


-Mă voi gândi eu la ceva, englezoaico. Pentru 
moment, întinde picioarele. Jenny a spus că 
masajul meu la picioare ajutat-o enorm când era 
însărcinată. 


Nu am avut nimic de obiectat, ci m-am descălțat 
de pantofii încinși și mi-am ridicat picioarele în 
poala lui, oftând de uşurare când aerul care intra pe 
fereastră a răcorit mătasea umedă ce-mi acoperea 
degetele. 


Mâinile lui erau mari, iar degetele, deopotrivă 
puternice şi blânde. A înfipt monturile degetelor 
de-a lungul arcadei tălpii, iar eu m-am lăsat pe 
spate, gemând uşor. Şi aşa am petrecut câteva 
minute, în care m-am relaxat, tăcută şi extaziată. 
Cu fruntea aplecată peste degetele mele îmbrăcate 
în mătase verde, Jamie a remarcat, degajat: 


— Nu era chiar o datorie, ştii? 
— Ce nu era? 


Ameţită din cauza soarelui și a masajului la 
picioare, nu aveam nici cea mai vagă idee despre 
ce vorbea. 


Fără a se opri din masaj, a ridicat privirea spre 
mine. Avea o mină serioasă, deşi un zâmbet ascuns 
i-a luminat o clipă ochiu. 


— Ai spus că îți datorez o viaţă, englezoaico, pentru 
că tu ai salvat-o pe a mea, a explicat el apucând un 
deget mare și scuturându-l. Dar m-am tot gândit și 
nu sunt sigur că e adevărat. Mi se pare că suntem 
chit, ţinând cont de toate cele întâmplate. 

— Ce vrei să spui? 


Am încercat să îmi eliberez piciorul, dar mi l-a 
ținut strâns. 


— Dacă tu mi-ai salvat viaţa — și chiar mi-ai salvat- 
0 —, atunci şi eu ţi-am salvat-o şi cel puţin de tot 
atâtea ori. Te-am salvat de Jack Randall la Fort 
William, îţi aminteşti, apoi de gloata de la 
Cranesmuir, nu-i aşa? 


— Aşa-i, am răspuns precaut. 


Nu aveam idee încotro bătea, însă nu făcea doar 
conversație ca să treacă timpul. 


— Şi îți sunt recunoscătoare, desigur. 


Mi-a concediat răspunsul, scoțând un sunet 
specific scoțian din gât. 


-Nu e o chestiune de recunoştinţă, englezoaico, 
nici din partea ta, nici din a mea; nu vreau să spun 
decât că nu e nici măcar o chestiune de datorie. 


Zâmbetul îi pierise de pe chip. 


— Eu nu ţi-am dăruit viaţa lui Randall la schimb 
pentru viața mea, şi nici nu ar fi drept, la o adică. 
Închide gura, englezoaico, a adăugat el pragmatic, 
în intră muştele. 


De fapt, chiar erau câteva insecte în trăsură; trei 
dintre ele se odihneau pe cămaţa lui Fergus, 
netulburate de respirația lui. 


— De ce te-ai mai învoit, atunci? 


Am încetat să mă zbat și el m-a strâns de tălpi cu 
ambele mâini, plimbându-şi leneş degetul mare 
peste călcâie. 

— Păi, nu m-a convins niciunul din motivele pe 
care ai încercat să mi le prezinți. Cât despre Frank, 
a spus el, e adevărat că i-am luat soția şi chiar îl 
compătimesc — uneori mai mult, alteori mai puţin, 
a adăugat el, ridicând neruşinat o sprânceană. Cu 
toate acestea, lucrurile ar sta altfel dacă rivalul 
meu ar fi aici? Tu ai fost liberă să alegi între noi și 
m-ai ales pe mine, deşi el avea avantajul de a-ți 
putea oferi băi calde. Uuuf! 


Mi-am smucit piciorul şi 1 l-am înfipt în coastă. S- 
a îndreptat de spate şi l-a prins la timp pentru a mă 
împiedica să îl lovesc din nou. 


— Ii pare cumva rău de alegerea făcută? 


— Nu încă, am spus, luptându-mă să îmi eliberez 
piciorul, dar ar putea în orice clipă. Continuă-ţi 
ideea. 


— Şi atunci nu pot să înţeleg de ce faptul că m-ai 
ales pe mine îi conferă anumite avantaje lui Frank 
Randall. În afară de asta, a rostit el cu sinceritate, 
recunosc că sunt puţin gelos pe el. 


Am încercat să-l lovesc cu celălalt picior, însă mi 
l-a prins înainte de a-l atinge, răsucindu-mi dibaci 
glezna. 


-Cât despre a-i datora viața, pe principiul 
dreptăţii, a continuat el, ignorând încercările mele 
de a scăpa, acesta e un argument la care Fratele 
Anselm de la Abaţie ti-ar putea răspunde mai bine 
decât mine. Cu siguranță nu aş putea ucide cu 
sânge rece un om nevinovat. Dar pe urmă, eu am 
ucis oameni în bătălie, e vreo diferenţă? 


Îmi aminteam de soldatul şi de băiatul din zăpadă 
pe care îi omorâsem când evadasem din 
Wentworth. Amintirea lor nu mă mai chinuia, însă 
ştiam că nu îi voi uita niciodată. 

— Nu, a spus el scuturând din cap, îmi poţi aduce 
multe argumente pentru a-ți susține punctul de 
vedere, dar la sfârşit, asemenea alegeri se reduc la 
un singur principiu: Ucizi când trebuie să ucizi şi 
pe urmă trăieşti cu asta. Îmi amintesc chipul 
fiecărui bărbat pe care l-am omorât şi nu-i voi uita 
niciodată. Dar adevărul rămâne unul: eu sunt în 
viaţă, ŞI ei nu, iar asta e singura mea justificare, fie 
că e corectă sau nu. 


— Dar nu e valabil în acest caz, am argumentat. Nu 
e o situaţie în care ucizi sau eşti ucis. 


A clătinat din cap, alungând o muscă ce 1 se 
odihnea în păr. 


— Aici te înşeli, englezoaico. Ce e între mine și 
Jack Randall va fi rezolvat doar atunci când unul 
din noi va muri — și poate nici atunci. Sunt și alte 
căi de a ucide un om decât cu un pumnal ori un 
pistol şi sunt şi lucruri mai urâte decât moartea 
fizică. La Sfânta Anna, a continuat el şi vocea i s-a 
înmuiat, tu m-ai scăpat de mai multe ori de la 
moarte, mo duinne, şi să nu crezi că eu nu știu. 
Poate că îţi datorez mai mult decât îmi datorezi tu 
mie, la urma urmelor, a spus, clătinând din cap. 


Mi-a dat drumul tălpilor şi şi-a îndreptat 
picioarele. 


— Şi asta mă face să mă gândesc la conştiinţa ta la 
fel de mult ca la a mea. Habar n-aveai ce se va 
întâmpla când ai ales şi în plus una e să 
abandonezi un om, şi alta e să îl condamni la 
moarte. 


Nu îmi plăcea deloc această manieră de a-mi 
descrie acţiunile, însă nici nu puteam nega 
adevărul. Îl abandonasem de fapt pe Frank şi, deși 
nu îmi părea rău de alegerea făcută, ştiam că voi 
regreta întotdeauna necesitatea ei. Următoarele 

cuvinte ale lui Jamie au dat în mod straniu glas 
gândurilor mele. 


— Dacă ai fi ştiut că alegerea ta înseamnă moartea 
lui Frank, a continuat el, poate ai fi procedat altfel. 
Ținând cont că m-ai ales pe mine, am eu oare 
dreptul să adaug noi consecințe alegerii tale decât 
ai intenționat tu? 


Absorbit de pledoarie, nu remarcase efectul pe 
care aceasta îl avea asupra mea. Observându-mi 
chipul, s-a oprit brusc, privindu-mă în tăcere în 
vreme ce trăsura străbătea câmpurile înverzite, 
hurducăindu-se. 


— Nu văd de ce ar fi un păcat felul în care ai 
procedat, Claire, a spus el în cele din urmă, punând 
mâna pe piciorul meu acoperit de ciorap. Eu sunt 
soțul tău legitim, la fel cum a fost și el— sau va fi. 
Tu nici măcar nu știi dacă te-ai fi întors la el; mo 
duinne, te-ai fi putut duce mai înapoi în timp, sau 
în viitor, într-un perioadă cu totul diferită. Ai 
procedat aşa cum ai crezut tu că e mai bine şi 
nimeni nu poate face mai mult de-atât. 


A ridicat privirea şi expresia ochilor lui mi-a 
sfâşiat sufletul. 


— Sincer, nu îmi pasă dacă e bine sau rău, atât timp 
cât eşti aici, cu mine, Claire, a şoptit el. Și dacă e 
un păcat că m-ai ales... atunci eu mă voi duce la 
Diavol şi îl voi binecuvânta că te-a ispitit să o faci. 


Mi-a ridicat piciorul şi mi-a sărutat uşor vârful 
degetului mare. l-am pus o mână pe cap; părul 


scurt era ţepos, însă moale ca al unui pui de arici. 


— Nu cred că a fost greşit, am murmurat. lar dacă a 
fost, voi merge cu tine la Diavol, Jamie Fraser. 

A închis ochii și şi-a plecat capul peste piciorul 
meu. Mă ţinea atât de strâns încât îmi simţeam 
oasele lungi şi subțiri gata să se rupă, însă nu mi- 
am tras piciorul. Mi-am înfipt degetele în scalpul 
lui şi l-am tras uşor de păr. 


— Atunci, de ce, Jamie? De ce ai hotărât să îl laşi 
pe Jack Randall să trăiască? 


Incă strângându-mi piciorul, a deschis ochii şi mi-a 
zâmbit. 


— Păi, m-am gândit la mai multe lucruri în seara 
aceea, englezoaico. În primul rând, mi-am zis că tu 
vei suferi dacă îl ucid pe gunoiul ăla nenorocit. Aş 
face, sau nu, câteva lucruri ca să nu te supăr, 
englezoaico, dar cât de greu cântărește conştiinţa 
ta împotriva onoarei mele? Nu, a spus el clătinând 
din nou din cap şi trecând la următorul punct. 
Fiecare din noi poate fi responsabil doar de 
propriile lui fapte şi de propria sa conştiinţă. Tu nu 
poți fi responsabilă de acțiunile mele, indiferent 
care ar fi efectul lor. 


A clipit, lăcrimând din cauza prafului care-i intra 
în ochi și şi-a trecut o mână prin păr într-o 
încercare zadarnică de a netezi vârfurile 
dezordonate. Părul tăiat scurt forma un vârtej în 
vârful capului, ca un evantai sfidător. 


— De ce, atunci? am întrebat aplecându-mă în faţă. 
Mi-ai mărturisit toate motivele pentru care nu l-ai 
fi lăsat să trăiască; ce a mai rămas? 


A ezitat o clipă, pe urmă s-a uitat drept în ochii 
mel. 


— Din cauza lui Charles Stuart, englezoaico. Până 
acum am depăşit toate obstacolele, însă această 
investiție a lui ar putea încă reuşi să conducă o 

armată în Scoţia. Şi dacă va reuşi... ştii mai bine 
decât mine ce va urma. 


Ştiam şi gândul acesta îmi îngheţa sângele în vine. 
Nu mă puteam împiedica să îmi amintesc cum 
descrisese un istoric soarta scoțienilor la 
Culloden — „morții zăceau îngrămădiți unii peste 
alții, înmuiaţi în ploaie şi în propriul lor sânge“. 


Scoţienii, prost conduși şi morți de foame, dar 
neînfricați până la sfârşit, vor fi nimiciţi într-o 
jumătate de oră. Vor fi lăsaţi să zacă în grămezi, 
sângerând în ploaia de aprilie, cauza pe care o 
prețuiseră vreme de un secol moartă împreună cu 
ei. 


Jamie s-a aplecat deodată în față şi mi-a apucat 
mâinile. 


— Cred că nu se va întâmpla, Claire; cred că îl vom 
opri. Şi dacă nu, tot nu cred că mi se va întâmpla 
ceva. Dar, dacă se va întâmpla, a şoptit sincer, dacă 
se va întâmpla, vreau să existe un loc în care să te 
duci; vreau să ai la cine să te duci dacă eu... nu voi 
putea avea grijă de tine. Şi dacă nu pot fi eu, atunci 
va trebui să fie un bărbat care te iubeşte. 


Mi-a strâns degetele şi mai tare; Cele două inele 
îmi săpau în carne, iar mâinile îi transmiteau 
încordarea. 


— Claire, tu ştii ce înseamnă pentru mine să fac 
asta — să-i cruț viaţa lui Randall. Promite-mi că, 
dacă va fi cazul, te vei întoarce la Frank. 


Mi-a cercetat chipul cu nişte ochi de un albastru 
intens precum cerul vizibil pe fereastra din spatele 
lui. 


— Până acum am încercat de două ori să te trimit 
înapoi. Şi mulțumesc lui Dumnezeu că nu te-ai 

dus. Dar dacă va mai fi o a treia oară, atunci 
promite-mi că te vei întoarce la el, la Frank. Căci 
motivul pentru care l-am cruțat pe Jack Randall un 
an de zile eşti tu. Îmi promiţi, Claire? 


— Allez! Allez! Montez! striga vizitiul de pe capră, 
încurajând expediţia să urce un deal. Eram aproape 
de destinaţie. 


— Prea bine, am spus în cele din urmă. Promit. 


Grajdurile de la Argentan erau curate şi aerisite, 
mirosind a vară şi cai. Într-un staul deschis, Jamie 
se învârtea în jurul unei iepe Percheron, îndrăgostit 
ca un tăun. 


-Ce fetiţă frumoasă eşti! Vino aici, dulceaţă, lasă- 
mă să-ţi văd crupa aceea grasă și frumoasă! Da, 
aşa! 


— Ce n-aş da să îmi vorbească și mie aşa soţul meu, 
a remarcat ducesa de Neve, stârnind un chicot din 
partea grupului de doamne care priveau de pe 
culoarul central presărat cu fân. 


— Poate că ar face-o, madame, dacă posteriorul 
dumitale ar fi la fel de apetisant. Dar pe urmă, 
poate că soţul dumitale nu împărtășește aprecierea 
lordului Broch Tuarach pentru o crupă la fel de 
frumos conturată. 


Contele Saint Germain m-a privit amuzat şi uşor 
dispreţuitor. Am încercat cu succes să-mi imaginez 
acei ochi negri strălucind prin găurile unei măşti. 
Din păcate, volanele dantelate ale cămăşii îi 
acopereau aproape toată palma şi nu îi puteam 
vedea degetul mare. 


Auzind ce se vorbeşte pe margine, Jamie s-a 
sprijinit confortabil de crupa lată a iepei, partea 

superioară a corpului vizibilă peste trupul 
animalului. 


— Lordul Broch Tuarach apreciază frumuseţea 
oriunde poate fi ea întâlnită, monsieur le comte; la 
un animal sau la un femeie. Contrar păreri unora 
însă, sunt capabil să fac diferenţa între cele două. 


A rânjit malițios spre Saint Germain apoi a bătut 
uşor gâtul iepei în semn de adio, în vreme ce toată 
lumea a izbucnit în râs. 


Jamie m-a luat de braţ pentru a mă conduce spre 
următorul grajd, urmaţi îndeaproape de restul 
grupului. 


— Ah, a spus el, trăgând în piept aerul în care se 
amestecau miros de cal, de harnaşament, de balegă 
şi de fân de parcă ar fi fost parfum. Îmi lipseşte 
mirosul de grajd. Şi când sunt la ţară, mi se face 
dor de Scoţia. 


-Nu prea seamănă cu Scoţia, am spus, mijind 
ochu în lumina arzătoare a soarelui când am ieșit 
din umbra grajdului. 


— Nu, dar e la ţară, a spus el. Totul e verde și curat, 
pe cer nu e fum şi nu există canalizare — asta dacă 
nu pui la socoteală balega de cal, pe care cu nu o 
pun. 


Soarele de vară timpurie strălucea pe acoperişurile 
de la Argentan, cuibărit între dealuri verzi şi line. 
Grajdurile Regale se aflau chiar la marginea 
Parisului, şi erau niște construcții mult mai solide 
decât casele din oraş ale supușilor regelui. 
Fânarele şi staulele erau făcute din piatră de 
carieră, cu podele din piatră şi acoperiş din 
ardezie, şi erau păstrate într-o stare de curăţenie 
care o depășea cu mult pe cea de la Hôpital des 
Anges. 

Un strigăt puternic a răzbătut de după colţ şi Jamie 
s-a oprit locului chiar la timp pentru a-l evita pe 
Fergus care a ţâșnit în fața noastră ca aruncat dintr- 
o praștie, urmat îndeaproape de doi găjdari, 
amândoi mult mai voinici decât el. O dâră verde de 
balegă proaspătă pe obrazul primului dintre băieți 
ne oferea un indiciu despre cauza altercaţiei. 


Cu o admirabilă prezență de spirit, Fergus a iuțit 
pasul, a trecut ca vântul pe lângă urmăritorii săi, a 
trecut prin grupul nostru şi s-a refugiat în spatele 
lui Jamie, ca după un parapet. Constatând că prada 
lor intrase parcă în pământ, urmăritorii săi s-au 
uitat temători spre mulțimea de curteni și doamne, 
au schimbat o privire decisivă şi, ca unul, au făcut 
stânga-mprejur şi au luat-o la fugă. 


Văzându-i că pleacă, Fergus şi-a iţit capul de după 
fustele mele şi a strigat ceva într-o franceză de 
mahala care i-a adus o urecheală zdravănă din 
partea lui Jamie. 


— Hai, fuga, a spus el brusc. Și pentru numele lui 
Dumnezeu nu mai arunca cu merele cailor în 
oameni mai solizi decât tine. Acum, valea şi nu te 
mai băga în belele! 


Şi-a însoțit sfatul cu o palmă zdravănă aplicată 
peste posteriorul pantalonilor scurți, care l-a trimis 
pe Fergus împleticindu-se în direcția opusă celei în 
care o apucaseră urmăritorii săi mai devreme. 


Stătusem în cumpănă dacă să îl luăm pe Fergus cu 
noi în această expediție, însă cele mai multe dintre 
doamne aduceau cu ele paji care să îndeplinească 
diverse servicii, să care coșurile cu mâncare şi alte 
nimicuri considerate esențiale pentru o ieşire în aer 
liber. În plus, Jamie voia să îi arate băiatului 
împrejurimile Parisului, simțind că ar merita o 
mică vacanţă. Totul bine și frumos, doar că lui 
Fergus, care nu mai ieşise niciodată din Paris în 

viaţa lui, 1 se urcaseră la cap aerul curat, lumina 
puternică şi animalele frumoase şi mari şi, încântat 
la culme, făcuse numai boacăne de la sosirea 
noastră. 


— Dumnezeu ştie ce va face acum, am spus 
îngândurată, privind după Fergus care se îndepărta. 
Probabil că va da foc unei căpiţe de fân. 


Jamie nu a părut tulburat de sugestia mea. 
— O să fie bine. Toţi băieţii se bat cu balegă. 
— Serios? 


M-am întors, scrutând veşmintele imaculate din 
pânză, serj şi mătase albă ale lui Saint Germain, 
aplecat curtenitor să o asculte pe ducesă, care 
traversa cu paşi mărunți curtea presărată cu paie. 


— Poate tu, am spus. Dar el nu. Și nici episcopul, 
nu cred. 


Mă întrebam dacă această excursie fusese o idee 
bună, cel puţin pentru mine. Jamie era în elementul 
lui cu Percheronii uriași şi ducele era evident 
impresionat de el, ceea ce era foarte bine. Pe de 
altă parte, mă durea teribil spatele din pricina 
călătoriei cu trăsura, iar picioarele îmi erau 
fierbinți și umflate în pantofii strânși. 


Jamie m-a privit și a zâmbit, strângându-mi mâna 
cu care-l ţineam de braţ. 


-Nu mai e mult, englezoaico. Ghidul vrea să ne 
arate adăposturile de împerechere şi pe urmă tu şi 
celelalte doamne vă puteţi aşeza să mâncaţi în timp 
ce bărbaţii vor sta prin preajmă, glumind pe seama 
mărimii cocoşelului fiecăruia. 

— Aşa se întâmplă întotdeauna când te uiţi la cai 
împerechindu-se? am întrebat, fascinată. 


— Păi, cu bărbaţii aşa e; nu ştiu ce efect are asupra 
doamnelor. Stai cu urechea ciulită și îmi povestești 
mai târziu. 


De fapt, plutea un aer de entuziasm reținut printre 
membrii grupului în timp ce ne înghesuiam cu toții 
în adăpostul de împerechere. 


Din piatră, ca şi celelalte clădiri, acesta nu era 
echipat cu staule împărțite de ambele părți, ci cu 
un tarce mic, împrejmuit, cu staule deschise de o 
parte şi de cealaltă şi un soi de tobogan sau 
podium în spate, cu câteva porți care puteau fi 
deschise ori închise pentru a controla mișcările 
unui cal. 


Clădirea în sine era luminoasă și aerisită, grație 
unor ferestre uriaşe fără sticlă situate la ambele 
capete, prin care se vedea un padoc plin cu iarbă. 
Câteva iepe enorme Percheron pășteau la marginea 
padocului; câteva dintre ele păreau neliniştite, 
luând-o la galop câteva clipe, apoi mergând la trap 
ori la pas, scuturându-şi capetele şi coamele cu un 
nechezat ascuţit. Dintr-un staul din capăt s-a auzit 
un nechezat puternic drept răspuns adăpostului şi 
uşa s-a cutremurat sub loviturile puternice de 
copită aplicate de locatarul său. 


— Armăsarul e gata, a murmurat o voce admirativă 
din spatele meu. Mă întreb care e norocoasa 
domnişoară. 


-Cea mai aproape de poartă, a sugerat ducesa, 
întotdeauna gata să pună rămăşag. Cinci livre pe 
ea. 


— Ah, nu! Vă înșelaţi, madame, e prea calmă. Va fi 
cea micuță, de sub măr, care îşi roteşte privirea, 

cochetă. Vedeţi cum își scutură capul? Aceea e 
alegerea mea. 


lepele se opriseră toate la strigătul armăsarului, 
ridicând  boturile  întrebătoare şi  fluturând 
neliniștite urechile. Cele agitate şi-au scuturat 
capetele şi au nechezat; una şi-a întins gâtul şi a 
eliberat un nechezat prelung şi înalt. 


— Aceea, a spus Jamie în şoaptă, arătând cu capul 
spre ea. O auzi cum îl strigă? 


— Şi ce spune, domnul meu? a întrebat episcopul, 
cu o sclipire în ochi. 


Jamie a clătinat grav din cap. 


— Este un cântec, my lord, pe care un om al 
bisericii nu îl poate înţelege — sau nu ar trebui să îl 
înțeleagă, a adăugat el, stârnind hohote de râs. 


După cum era de aşteptat iapa care nechezase 
prelung a fost cea aleasă. Odată intrată, s-a oprit 
țintuită locului, cu capul sus, şi a rămas 
adulmecând aerul cu nări fremătânde. Armăsarul o 
mirosea; strigătele lui răsunau straniu sub 
acoperișul de lemn, atât de puternice încât orice 
conversație era imposibilă. 


ŞI oricum, nimeni nu voia să vorbească. Oricât de 
jenant era, am simțit un fior rapid de excitație 
străbătându--mi sânii şi o încordare a pântecelui 
umflat când iapa a răspuns încă o dată chemării 
armăsarului. 


Caii Percheron sunt foarte mari. Unul matur 
depăşeşte un metru şi jumătate la umăr, iar crupa 
unei iepe bine hrănite ajunge la aproape un metru 
dintr-o parte în alta, cu pielea de un cenușiu şters, 
cu pete albe, sau de un negru strălucitor, împodobit 

cu o cascadă de păr negru, gros cât braţul meu la 
rădăcină. 


Armăsarul a ţâşnit din staulul său spre iapa legată, 
cu o iuțeală care a făcut pe toată lumea să se 
retragă un pas de lângă gard. Copitele uriașe 
loveau pământul uscat al adăpostului stârnind nori 
de praf şi picături de salivă zburau dintre buzele 
sale întredeschise. Grăjdarul care deschisese uşa 
staulului a sărit într-o parte, minuscul și 
insignifiant faţă de furia magnifică pe care o lăsase 
să năvălească în adăpoSaint lapa a ridicat 
picioarele din față şi a nechezat alarmată, apoi 
armăsarul a încălecat-o, strângându-i cu dinții 
curbura arcuită a gâtului, forțând-o să îşi plece 
capul, supusă. lapa şi-a ridicat coada groasă, 
oferindu-i-se. 


— Jesus! a exclamat monsieu Prudhomme. 


Totul a decurs foarte repede, însă celor prezenţi nu 
li s-a părut aşa, în timp ce urmăreau pielea 
animalelor, întunecată de transpirație, respirația 
grea, părul învolburat care sclipea în razele 
soarelui şi strălucirea mușchilor uriași, încordaţi și 
întinşi în agonia suplă a împerecherii. 


Toată lumea a ieșit din adăpost foarte tăcută. In 
cele din urmă, ducele a râs, împungându-l pe 
Jamie cu cotul şi zicând: 


— Eşti obişnuit cu astfel de scene, my lord Broch 
Tuarach? 


— Da, a răspuns Jamie. Am văzut de multe ori cai 
împerechindu-se. 


— Serios? Şi spune-mi, domnul meu, ce sentimente 
te încearcă privind această scenă, după ce ai văzut- 
o de atâtea ori? 

Un colț al buzelor lui Jamie a tresănit când a 
răspuns, însă şi-a păstrat chipul hpsit de expresie. 


— Foarte modest, Excelenţa Voastră, a spus el. 


— Ce privelişte! a exclamat ducesa de Neve, rupând 
visătoare un biscuit și mestecându-l încet. Atât de 
excitant, nu-i așa? 


— Vrei să spui ce mădular! a corectat-o madame 
Prudhomme, grosolan. Ce bine era să aibă şi Philip 
unul aşa! Căci a lui e... 


A ridicat o sprânceană semnificativ spre o farfurie 
cu cârnaţi minusculi, fiecare lung cam de cinci 
centimetri, și doamnele așezate pe pătură au 
început să chicotească. 


— Adu-mi puţin pui, te rog, Paul, i-a spus contesa 
Saint Germain pajului ei. 


Era tânără şi conversaţia indecentă a doamnelor 
mai în vârstă o făcea să roşească. Mă întrebam ce 
soi de căsătorie avea ea cu Saint Germain; 
niciodată nu o scotea în public, cu excepția 
ocaziilor cum era aceasta, unde prezența 
episcopului îl împiedica să apară însoțit de una din 
amantele sale. 


— Ei, a intervenit madame Montresor, una dintre 
doamnele de onoare, al cărei soţ era prieten cu 
episcopul. Mărimea nu e totul. La ce foloseşte 
mărimea unui armăsar, dacă nu ţine? Mai puţin de 
două minute? Vă întreb, la ce e bună? 


A ridicat un castravecior murat între două degete şi 
l-a lins delicat cu vârful limbii ei ascuțite și 
grațioase. 

— Eu spun că nu contează ce au în pantaloni, ci ce 
fac cu el. 


Madame Prudhomme a pufnit pe nări. 


— Păi, dacă găsești pe vreunul care să ştie să facă 
altceva decât să îl vâre în cea mai apropiată gaură, 
să îmi spui şi mie. Aș fi interesată să văd ce altceva 
se mai poate face cu așa ceva. 


— Măcar tu ai unul care e interesat, a intervenit 
ducesa de Neve. 


A aruncat o privire dezgustată spre soţul ei, 
înghesuit cu ceilalți bărbați în jurul unuia din 
padocuri, urmărind o iapă înhămată care era 
plimbată pentru a-i fi admirate calitățile. 


—„Nu în seara asta, draga mea“, a imitat ea 
tonurile nazale şi sonore ale soțului ei la 
perfecțiune. „Sunt extenuat. Afacerile sunt atât de 
obositoare“, a exemplificat ea, ducând o mână la 
frunte şi dându-și ochiu peste cap. 


Incurajată de chicoteli, a continuat să îşi imite 
soțul, acum căscând ochii oripilată și încrucişându- 
şi mâinile în poală. 


— „Poftim, din nou? Ştii că dacă îi irosești unui 
bărbat esența bărbătească fără rost rişti să îl 
îmbolnăveşti? Nu e destul că cerinţele tale m-au 
secătuit de vlagă, Mathilde? Vrei să fac un atac?“ 


Doamnele râdeau strident, suficient de tare încât să 
atragă atenția episcopului, care a fluturat o mână 
spre noi şi a zâmbit indulgent, provocând noi 
hohote de râs. 


— Cel puţin el nu îşi iroseşte toată esența masculină 
în bordeluri... sau în altă parte, a spus madame 

Prudhomme, privind-o cu compătimire pe contesa 
Saint Germain. 


— Nu, a spus Mathilde serioasă. O strânge de parcă 
ar fi aur. Ai zice că nu mai are alta, la cum... oh, 
Excelenţa Voastră! Doriţi o cupă cu vin? 


I-a zâmbit fermecător ducelui, care se apropiase pe 
nesimţite. El a rămas în picioare zâmbindu-le 
doamnelor, cu o sprânceană frumoasă uşor arcuită. 
Nu dădea niciun semn că auzise ce discutam. 


Aşezându-se lângă mine pe pătură, Excelenţa Sa a 
început o conversaţie relaxată cu doamnele, cu 
vocea sa neobişnuit de subțire, ca şi a 
interlocutoarelor sale. Deşi părea să fie foarte atent 
la discuție, am băgat de seamă că privirea i se 
abătea din când în când spre grupul mic de bărbaţi 
de lângă gardul padocului. Kiltul viu colorat al lui 
Jamie ieşea în evidenţă între veșmintele din catifea 
şi mătase, minunat croite şi apretate. 


Ezitasem să mă întâlnesc din nou cu ducele. La 
urma urmelor, ultima noastră vizită se încheiase cu 
arestarea lui Jonathan Randall, la acuzaţia mea de 
tentativă de viol. Însă ducele fusese plin de 
amabilitate şarmantă în timpul acestei ieşiri, şi nu 
pomenise niciun cuvânt despre vreunul dintre frații 
Randall. Arestul nu fusese comentat public; oricare 
ar fi fost legăturile diplomatice ale ducelui, păreau 
să fie suficient de solide încât să merite pecetea 
tainei regale. 


Aşadar, am primit cu bucurie apariția ducelui pe 
pătura de picnic. Mai întâi că prezenţa lui le 
împiedica pe doamne să mă întrebe —cum unele 
persoane mai îndrăznețe o făceau adesea la 
petreceri — dacă era adevărat ce se spunea că poartă 
scoţienii pe sub kilt. Ţinând cont de tonul 
conversație actuale, nu credeam că răspunsul meu 

obişnuit „Ah, ce poartă toată lumea“ va fi 
suficient. 


— Soţul dumitale se pricepe la cai, a remarcat 
ducele, când ducesa de Neve, aflată lângă el, s-a 
aplecat să discute cu madame Prudhomme. Mi-a 
spus că atât tatăl, cât şi unchiul lui au câte o mică, 
dar frumoasă herghelie în Scoția. 


-—Da, e adevărat, am încuviinţat, sorbindu-mi 
vinul. Dar dumneata l-ai vizitat pe Colum 
Mackenzie la Castelul Leoch; sigur ai văzut 
grajdurile cu ochii dumitale. 


Îl cunoscusem pe duce la Leoch cu un an în urmă, 
deşi întâlnirea noastră fusese scurtă; plecase într-o 
expediție vânătorească cu foarte puţin timp înainte 
ca eu să fiu arestată pentru vrăjitorie. M-am gândit 
că sigur trebuie să fi aflat de asta, însă dacă ştia, nu 
a dat niciun semn. 


— Desigur. 


Ducele s-a uitat în stânga, apoi în dreapta, pentru a 
vedea dacă e observat, după care a zis în engleză: 


— La vremea aceea, soțul dumitale mi-a spus că nu 
se afla în posesia averilor sale, din cauza unei 
nefericite — și eronate — acuzaţii de omor făcute de 
Coroana Engleză. Mă întrebam, doamna mea, dacă 
această scoatere în afara legii mai este încă 
valabilă. 


— Incă mai există un preţ pe capul lui, am răspuns 
fără ocolişuri. 


Expresia de interes politicos de pe chipul ducelui 
nu s-a schimbat. A întins mâna după unul din 
cârnăciorii de pe platou. 

— Aceasta nu este o chestiune iremediabilă, a rostit 
el încet. După întâlnirea pe care am avut-o cu soţul 
dumitale la Leoch, am făcut unele săpături — O, cât 
se poate de discret, te asigur, draga mea doamnă. 
Şi cred că chestiunea poate fi aranjată fără prea 
multe complicaţii, cu condiţia ca urechea potrivită 
să audă cuvintele potrivite — din sursele potrivite. 


Era o veste interesantă. Jamie îi povestise ducelui 
de Sandringham despre acuzaţia la adresa lui mai 
întâi la sugestia lui Colum MacKenzie, în speranţa 
că ducele ar putea fi convins să intervină în 
favoarea sa. Cum Jamie nu comisese de fapt crima 
cu pricina, nu putea exista nicio dovadă împotriva 
lui; era foarte posibil ca ducele, o voce puternică în 
rândul nobilimii engleze, să poată într-adevăr 
aranja ca aceste acuzaţii să fie anulate. 


— De ce? am întrebat. Ce dorești în schimb? 


A ridicat din sprâncenele blonde şi subțiri și a 
zâmbit, dezvelindu-și dinții mici şi albi. 


— Vai de mine, dar eşti directă, nu glumă! Nu ar 
putea fi un semn de apreciere pentru expertiza şi 
ajutorul soțului dumitale în alegerea cailor şi că aş 
dori să îl văd repus într-o poziție în care talentul 
său să fie din nou exersat în mod util? 


— Ar putea fi, dar nu e, am spus. 


Am văzut-o pe madame Prudhomme privindu-ne 
tăios, iar eu am zâmbit spre ea fermecător. 


— De ce? 


A băgat cârnăciorul întreg în gură şi l-a mestecat 
încet, fața sa rotundă și anostă trădând doar 
plăcerea zilei şi a mesei. În cele din urmă, a 
înghițit şi şi-a tamponat buzele delicat cu unul din 
şervețelele de pânză. 

— Păi, a spus el, doar ca o supoziţie, înţelegi... 
Am încuviinţat şi el a continuat: 


— Aşadar, am putea presupune că recenta prietenie 
a soţului dumitale cu... un anume personaj recent 
sosit de la Roma...? Ah, văd că mă înţelegi. Da. Să 
presupunem că această prietenie a devenit un 
motiv de îngrijorare pentru anumite părți care ar 
prefera ca acest personaj să se întoarcă liniştit la 
Roma- sau să se stabilească în Franța, deși la 
Roma ar fi mai bine... mai în siguranță, înţelegi? 


— Înţeleg. 


Am luat şi eu un cârnăcior. Erau bogat 
condimentaţi şi aroma de usturoi îmi invada nările 
la fiecare îmbucătură. 


— Şi aceste părți iau această prietenie suficient de 
în serios încât să ofere în schimb o anulare a 
acuzațiilor împotriva soţului, dacă ar pune capăt 
acestei legături? Din nou, de ce? Soţul meu nu e o 
personalitate importantă. 


— Nu acum, a încuviinţat ducele. Dar ar putea fi în 
viitor. Are legături cu mai multe interese puternice 
printre familiile de bancheri francezi şi mai multe 
printre negustori. De asemenea, a fost primit la 
Curte şi are un oarecare influență asupra lui Louis. 
Pe scurt, dacă nu deţine puterea de a dispune de 
sume substanțiale de bani şi de influență, foarte 
probabil o va face în curând, probabil. Totodată, 
este membru nu am unuia ci a două dintre cele mai 
puternice clanuri din Highlands. Şi părțile care 
doresc ca personajul în chestiune să se întoarcă la 
Roma sunt cuprinși de o teamă justificată că 
această influență ar putea fi exercitată în direcții 
nedorite. Mult mai bine ar fi dacă soţul dumitale s- 
ar întoarce-—cu bunul său nume restabilit-— la 
moşiile sale din Scoţia, nu crezi? 

— E o idee, am spus. 


Era de asemenea un stimulent, și încă unul atractiv. 
Să rupă orice legătură cu Charles Stuart şi să fie 
liber să se întoarcă în Scoţia și Lallybroch fără a 
risca să fie spânzurat. Îndepărtarea unui susținător 
al Stuarzilor care ar putea crea probleme, fără a 
cheltui banii Coroanei, era o propunere atractivă şi 
pentru partea engleză. 


L-am măsurat din priviri pe duce, încercând să 
înțeleg cam care era locul lui în această ecuaţie. 
Aparent un emisar al lui George al II-lea, Elector 
al Hanovrei şi rege-—atât timp cât James Stuart 
rămânea la Roma-—al Angliei, putea avea foarte 
bine un scop dublu pentru vizita în Franţa. Să 
înceapă cu Louis delicatul schimb de amabilităţi și 
amenințări care constituie o relație diplomatică, și 
în același timp să distrugă spectrul unei noi 
răscoale iacobite? Câţiva dintre tovarășii obişnuiţi 
ai lui Charles se făcuseră nevăzuţi în ultima vreme, 
invocând treburi urgente în străinătate. Cumpăraţi 
sau speriați? mă întrebam. 


Înfăţişarea lui anostă îi ascundea perfect gândurile. 
A împins spre spate peruca de pe fruntea cu un 
început de  chelie, scărpinându-se în cap 
nestingherit. 


— Gândeşte-te la asta, draga mea, m-a îndemnat el. 
Şi când te vei fi gândit, vorbeşte cu soţul dumitale. 


— De ce nu vorbeşti chiar domnia ta? 
A scuturat din umeri şi a mai luat trei cârnăciori. 


— Mi-am dat seama că cel mai adesea bărbații sunt 
mai dispuşi să plece urechea la o vorbă venită din 
partea unei rude în care au încredere, decât din 
partea unei surse exterioare pe care ar putea-o 
percepe ca o presiune, a spus el zâmbind. Trebuie 

luat în considerare și aspectul mândriei; acesta 
trebuie tratat cu delicateţe. Și când vine vorba de 
delicateţe... 


Încă nu apucasem să răspund, când un strigăt a 
atras privirile tuturor spre grajdul principal. 


Un cal venea spre noi, pe aleea îngustă dintre 
grajdul principal şi magazia lungă şi deschisă în 
care se afla fierăria. Un mânz din rasa Percheron, 
tânăr, de vreo doi sau trei ani, judecând după 
petele de pe piele. Chiar şi mânjii Percheron sunt 
mari, iar acesta părea uriaş, cum păşea nesigur la 
trap lent, lovind cu coada într-o parte şi în cealaltă. 
Era limpede că mânzul nu era încă obişnuit cu 
şaua, căci umerii masivi zvâcneau în efortul de a 
se desface din strânsoarea micului călăreț agăţat de 
greabănul său, cu ambele mâini înfipte adânc în 
coama neagră şi deasă. 


— Sfinte Iisuse, e Fergus! 


Tulburate de strigăte, doamnele se ridicaseră toate 
în picioare şi priveau curioase înspre grajduri. Nu 
realizasem că bărbații ni se alăturaseră, până când 
una dintre femei a zis: 


— Pare atât de primejdios! Băiatul se va răni dacă 
va cădea! 


— Oricum, dacă nu se răneşte, o să mă ocup 
personal de asta, imediat ce pun mâna pe 
pezevenchiul ăsta mic, a spus o voce supărată din 
spatele meu. 


M-am întors și l-am văzut pe Jamie privind peste 
capul meu spre calul care se apropia. 


— N-ar trebui să-i spui să se dea jos? am întrebat. 

— Nu, a spus el clătinând din cap, o las pe seama 
calului. 


De fapt, mânzul părea mai degrabă uimit decât 
speriat de greutatea stranie din spatele său. Pielea 
cenuşie, pătată, zvâcnea şi tremura de parcă ar fi 
fost atacată de hoarde de muște şi calul îşi scutura 
confuz capul, parcă întrebându-se ce se întâmplă. 


Cât despre Fergus, şedea cu picioarele aproape 
perfect perpendicular peste spatele lat al 
Percheronului; aparent, singura lui salvare era să 
rămână agăţat cu toate puterile de coama calului. 
Astfel, ar fi putut să se lase să alunece ori cel puţin 
să se rostogolească fără să se rănească, dacă 
victimele bătăi cu balegă nu și-ar fi îndeplinit 
planul pentru a-şi desăvârși răzbunarea. 


Câţiva lachei urmăreau calul la o distanță sigură, 
blocând aleea din spatele lui. Un altul reuşise să o 
ia înainte, deschizând poarta spre un padoc gol din 
apropierea noastră. Poarta se afla între grupul de 
vizitatori aşezaţi la picnic şi aleea dintre clădiri; în 
mod evident intenția era să îl facă pe cal să intre 
liniştit în padoc, unde îl putea călca în picioare pe 
Fergus, sau nu, după cum dorea, dar cel puţin avea 
să fie în afara pericolului de a scăpa sau de a se 
răni. 


Înainte ca acest plan să poată fi dus la îndeplinire 
însă, o siluetă ageră şi-a ițit capul printr-o 
ferestruică a fânarului, chiar deasupra alei. Cum 
spectatorii erau cu ochii ațintiți asupra calului, 
nimeni în afară de mine nu a băgat de seamă. 
Băiatul din fânar a analizat situația, s-a retras şi a 
reapărut aproape imediat cu un braţ de fân. Cu 
mare precizie, a dat drumul fânului chiar în clipa 
în care Fergus și calul său au trecut pe sub 
fereastră. 

Efectul a fost similar unei bombe detonate. Paiele 
s-au împrăștiat acolo unde fusese Fergus şi mânzul 
a nechezat speriat, s-a cabrat şi a ţâşnit ca un 
câştigător de derbi, îndreptându-se direct spre 
micul grup de curteni care s-au împrăștiat care 
încotro, țipând ca niște gâşte. Jamie se repezise 
spre mine, împingându-mă într-o parte şi 
trântindu-mă la pământ. S-a ridicat repede de pe 
mine care rămăsesem întinsă pe spate, înjurând de 
mama focului în galeză. Fără să se oprească să mă 
întrebe dacă sunt bine, a luat-o la fugă spre Fergus. 


Calul dădea înapoi şi se învârtea, speriat de-a 
binelea, lovind cu picioarele din faţă pentru a ţine 
la distanță grupul mic de rândași şi grăjdari care cu 
toții își pierdeau calmul profesional la gândul că 
unul din caii de valoare ai regelui își făcea singur 
rău chiar sub ochii lor. 


Printr-o minune, fie din încăpățânare, ori teamă, 
Fergus era încă pe cal, dând energic din picioare în 
vreme ce aluneca şi sălta pe spatele arcuit. 
Rândaşii îi strigau cu toţii să dea drumul calului, 
însă el le ignora sfatul, strângând din ochi şi agăţat 
cu disperare de coama calului, ca de ultima sa 
speranţă. Unul dintre rândași ținea în mână o furcă, 
pe care a început să o agite ameninţător în aer, 
provocând un strigăt de spaimă din partea doamnei 
Montresor, care probabil credea că avea de gând să 
îl împungă pe băiat. 


Țipătul însă nu a avut un efect calmant asupra 
nervilor mânzului. Dansa pe loc şi tresărea, 
retrăgându-se din fața oamenilor care începeau să 
îl încercuiască. Deşi nu credeam că grăjdarul avea 
de gând să îl împungă pe Fergus cu furca pentru a- 
l] da jos de pe cal, băiatul chiar era în primejdie de 
a fi călcat în picioare dacă aluneca din şa-— şi nu 
vedeam cum avea să evite această soartă pentru 
multă vreme. Calul s-a avântat deodată spre un 


650 


pâlc mic de copaci din apropierea padocului, 
căutând probabil să scape de gloată, sau poate 
ajungând la concluzia că arătarea de pe spinarea 
lui putea fi doborâtă de o creangă. 


În clipa în care a trecut pe sub primele ramuri, am 
zărit tartanul roşu printre frunze când Jamie a 
țâșnit ca o săgeată de la adăpostul unui copac. A 
atins razant trupul mânzului şi s-a prăbuşit la 
pământ într-o încâlceală de tartan şi picioare goale 
care ar fi dezvăluit unui ochi ager că scoțianul nu 
purta nimic pe sub kilt în acel moment. 


Curtenii au năvălit cu toții în acelaşi timp, 
concentrându-se asupra lordului Broch Tuarach, 
căzut la pământ, în vreme ce rândaşii alergau pe 
urmele mânzului care se făcea nevăzut pe lângă 
copacii de pe partea opusă. 


Jamie stătea întins pe spate sub fagi, cu chipul de o 
paloare verzui-cenușie, cu ochii mari şi gura 
căscată. ÎI ţinea strâns în braţe pe Fergus, care se 
agăța de el ca o lipitoare. Jamie mi-a aruncat o 
privire în timp ce alergam spre el şi a schițat cu 
mare efort un zâmbet. Şuieratul discret care ieşea 
printre buzele întredeschise s-a transformat într-o 
respirație sacadată, așa că am răsuflat ușurată; 
şocul impactului îl luase pe nepregătite. 


În cele din urmă, dându-și seama că nu se mai 
mișca, Fergus a ridicat capul precaut. Apoi s-a 
aruncat pe abdomenul stăpânului său şi a rostit 
entuziasmat: 


— Ce distracție straşnică, milord! Mai putem sări o 


dată? 


Jamie făcuse o întindere musculară în timpul 
aventurii de la Argentan și şchiopăta serios când 
ne-am întors la Paris. L-a trimis pe Fergus- 

neatins nici de escapadă, nici de mustrarea care i-a 
urmat — Jos, la bucătărie, să ia cina şi s-a lăsat greu 
într-un fotoliu de lângă vatră, frecându-şi piciorul 
umflat. 


— Te doare tare? am întrebat compătimitor. 
— Puțin. Dar am nevoie de odihnă. 


S-a ridicat şi s-a întins, aproape atingând cu braţele 
lungi grinzile înnegrite din stejar de deasupra 
politei vetrei. 


— Era înghesuială în trăsură; mai degrabă aş fi 
călănit. 


— Şi eu la fel. 


Mi-am masat șalele care mă dureau din pricina 
efortului din timpul călătoriei. Durerea părea să 
apese în jos, prin pelvis, spre picioare-— 
articulațiile relaxându-se din cauza sarcinii, am 
presupus. 


L-am mângâiat uşor pe picior, apoi, făcând semn 
spre canapea, i-am zis: 


— Vino şi întinde-te pe o parte. Am un unguent bun 
cu care să îți masez piciorul; îţi va uşura durerea. 


— Dacă nu te deranjează... 


S-a întins pe partea stângă, cu kiltul ridicat 
deasupra genunchiului. 


Mi-am deschis cufărul cu leacuri şi am scotocit 
printre cutii şi borcane. Turiţă mare, ulm alunecos, 
paracherniță... ah, iată-l. Am scos flaconul din 
sticlă albastră pe care mi-l dăduse monsieur Forez 
şi i-am desfăcut capacul. Am mirosit precaut; 
unguentele se râncezeau repede, însă acesta părea 

să aibă în compoziție o doză potrivită de sare 
pentru conservare. Avea o aromă plăcută, discretă 
şi o culoarea alb-gălbuie frumoasă a smântânii 
proaspete. 


Am luat cu degetul o parte din unguent şi l-am 
aplicat peste mușchiul lung al coapsei, împingând 
kiltul lui Jamie deasupra șoldului pentru a nu mă 
incomoda. Avea pielea caldă; nu febra infecției, 
doar căldura normală a unui trup de bărbat tânăr, 
roz din cauza efortului şi a pulsului radiind de 
sănătate. Am masat crema delicat pe piele, simțind 
umflătura mușchiului contractat, pipăind 
diviziunile cvadricepşilor ȘI tendonul 
genunchiului. Jamie a gemut uşor când am apăsat 
mai tare. 


— Doare? am întrebat. 


— Da, puţin, dar nu te opri, mi-a răspuns el. Parcă- 
mi e mai bine. A fost distractiv, dar rămâne între 
noi, englezoaico, a rostit râzând pe înfundate. Nu 
m-am mai mișcat așa de luni de zile. 


— Mă bucur că te-ai distrat, am spus sec, luând încă 
puțină cremă. Şi eu am petrecut câteva ore 
interesante. 


Masându-l fără să mă opresc, i-am povestit despre 
oferta lui Sandringham. A mormăit drept răspuns, 
strâmbându-se uşor când am atins un punct 
sensibil. 


— Aşadar Colum avea dreptate, când zicea că 
ducele mă poate ajuta cu acuzele împotriva mea. 


— Aşa se pare. Dar întrebarea este: vrei să îl lași să 
te ajute? 


Am încercat să mă relaxez, așteptându-i răspunsul. 
Ştiam care va fi; cei din neamul Fraser erau 

renumiți pentru încăpăţânarea lor şi în ciuda 
faptului că mama lui fusese o MacKenzie, Jamie 
era un Fraser până în măduva oaselor. După ce 
luase hotărârea de a-l opri pe Charles Stuart, nu 
prea mai aveai şanse să îl convingi să-şi 
abandoneze misiunea. Cu toate acestea, era o 
momeală interesantă — pentru mine, la fel de bine 
ca şi pentru el. Să ne putem întoarce în Scoţia, 
acasă la el; să trăim în pace. Dar desigur, mai era o 
problemă. Dacă ne întorceam, lăsând planurile lui 
Charles să îşi urmeze cursul spre viitorul pe care îl 
cunoşteam, atunci pacea în Scoţia avea să dureze 
foarte puţin. 


Jamie a pufnit uşor, după ce aparent îmi urmărise 
firul gândurilor. 


-Îți spun eu, englezoaico. Dacă aş crede că 
Charles Stuart ar putea reuşi —că ar putea elibera 
Scoția de sub puterea englezilor—-mi-aş da 
pământurile, libertatea şi propria mea viaţă pentru 
a-l ajuta. Căci aşa prost cum e, e un prost cu sânge 
albastru şi încă unul curajos, aş zice. Dar îl cunosc, 
a continuat el, oftând. Am stat de vorbă cu el şi cu 
toți iacobiții care au luptat alături de tatăl lui. 
Ținând cont şi de ceea ce mi-ai spus că se va 
întâmpla dacă va avea loc o nouă răscoală... nu 
cred că am altă soluție decât să rămân, 
englezoaico. După ce îl oprim, am putea avea o 
şansă să ne întoarcem, sau poate că nu. Dar pentru 
moment, trebuie să refuz oferta Excelenței Sale, cu 
mulțumiri. 


L-am bătut uşor cu palma peste coapsă. 
— Asta mă gândeam şi eu că vei spune. 


Mi-a zâmbit, apoi a arătat spre degetele mele 
acoperite de cremă gălbuie. 


— Ce e chestia aia? 

— Un unguent pe care mi l-a dat monsieur Forez. 
Nu a spus cum se numește. Nu cred că are niciun 
ingredient activ, dar e o cremă grasă, plăcută. 


Jamie s-a crispat sub atingerea mea şi s-a uitat 
peste umăr la flaconul albastru. 


— Monsieur Forez ţi l-a dat? a întrebat el, încruntat. 
— Da, am răspuns, surprinsă. Ce s-a întâmplat? 


Căci îmi împinsese mâinile unse cu cremă și, 
trecându-şi picioarele peste braţul fotolhului, a 
întins braţul după un prosop. 


— Flaconul acela are o floare de crin pe capac, 
englezoaico? a întrebat el, ștergând unguentul de 
pe picior. 


— Da, am spus. Jamie ce e în neregulă cu crema? 


Expresia de pe chipul lui Jamie era stranie prin 
paraxodul ei; oscila în continuu între spaimă şi 
amuzament. 


—O, nu aş spune că e ceva în neregulă cu ea, 
englezoaico, a răspuns el în cele din urmă. 


După ce îşi frecase piciorul suficient de aspru încât 
firele de păr auriu-roşcate rămăseseră zburlite 
peste pielea înroșită, a zvârlit prosopul, privind 
gânditor spre flacon. 


— Monsieur Forez trebuie să te stimeze destul de 
mult, englezoaico, a spus. Asta e scump! 


— Dar... 


— Nu că nu apreciez efortul, a încercat el să mă 
liniștească. Doar că după ce am fost cât pe ce să 
devin eu însumi unul dintre ingrediente, îmi dă 
fiori pe şira spinării. 

— Jamie! am zis ridicând tonul. Ce unguent e ăla? 


Am  înşfăcat prosopul, ştergându-mi speriată 
palmele acoperite cu cremă. 


— Grăsime de om spânzurat, a răspuns el fără 
tragere de inimă. 


— S-s-s... nici măcar nu puteam pronunţa cuvântul, 
deci am încercat din nou. Vrei să spui... 


Am simţit că mi se face pielea de găină, firele fine 
de păr zburlindu-se precum boldurile înfipte într-o 
pernă. 


—Ă... da. Grăsime obţinută de la criminali 
spânzurați, a răspuns el vesel, recăpătându-şi 
stăpânirea de sine la fel de repede pe cât o 
pierdeam eu pe a mea. Se spune că e foarte bună 
pentru reumatism și artrită. 


Mi-am amintit de maniera ordonată în care 
monsieur Forez adunase rezultatele operaţiilor sale 
la L’Hôpital des Anges şi expresia ciudată de pe 
chipul lui Jamie când îl văzuse pe medicul înalt 
escortându-mă acasă. Genunchii mi se înmuiaseră 
şi aveam un gol în stomac. 


— Jamie! Cine mama dracului e monsieur Forez? 
aproape am urlat. 


Amuzamentul câştiga detaşat bătălia pe chipul său. 


—E călăul din  Arondismentul al  Cincilea, 
englezoaico. Credeam că știi. 


Jamie s-a întors ud şi înghețat din curtea 
grajdurilor unde plecase să se spele căci baia 
impusă de împrejurări era mai mult decât putea 
oferi vana din dormitor. 

— Nu-ţi face griji, s-a dus totul, m-a asigurat el, 
dezbrăcându-şi cămașa şi strecurându-se despuiat 
sub plapumă. Pielea îi era aspră şi înghețată, cu 
porii ca de găină, şi tremura uşor când m-a luat în 
braţe. 


-Ce e, englezoaico? Doar nu mai miros, nu-i aşa? 
a întrebat el când m-am ghemuit țeapănă sub 
pături, înconjurându-mă cu braţele. 


— Nu, am spus. Mi-e teamă Jamie, sângerez. 
— lisuse! a spus el în şoaptă. 


Simţeam fiorul brusc de teamă care l-a străbătut 
auzindu-mi cuvintele, identic cu ceea ce simțeam 
şi eu. M-a ținut strâns în braţe, netezindu-mi părul 
şi mângâindu-mi spatele, însă amândoi ne simţeam 
teribil de neajutoraţi în fața dezastrului fizic în faţa 
căruia acţiunile sale erau inutile. În ciuda forţei lui, 
nu mă putea proteja; cu toată voinţa lui, nu mă 
putea ajuta. Pentru prima dată, nu eram în 
siguranţă în braţele lui, fapt care ne îngrozea pe 
amândoi. 


— Crezi... , a început el, apoi s-a întrerupt și a 
înghițit în sec; îl simţeam tremurând de frică. E 
rău, englezoaico? Poţi spune? 


— Nu, am răspuns, strângându-l tare, încercând să 
mă agăţ de el. Nu ştiu. Nu e o sângerare puternică; 
sau oricum, nu încă. 


Lumânarea era încă aprinsă. Jamie şi-a coborât 
spre mine ochii întunecaţi de îngrijorare. 


— Ar trebui să chem pe cineva să te vadă, Claire? 
Un vindecător sau pe una dintre femeile de la 
spital? 


Am clătinat din cap şi mi-am lins buzele uscate. 

— Nu. Nu cred... nu cred că pot face ceva. 


Era ultimul lucru pe care voiam să-l spun; mai 
mult decât orice, voiam să găsim pe cineva care să 
ştie cum să ne ajute. Dar mi-am amintit de primii 
ani de instruire ca asistentă medicală, de cele 
câteva zile petrecute în salonul de obstetrică şi de 
cuvintele unuia din doctori când a plecat ridicând 
din umeri de lângă patul unei paciente care 
pierduse o sarcină. 


— Chiar nu o poţi ajuta cu nimic, spusese el. Dacă e 
să piardă sarcina, o va pierde, indiferent ce încerci 
să faci. Odihna la pat e singurul lucru, şi cel mai 
adesea, nici asta nu ajută. 


— S-ar putea să nu fie nimic, am spus, încercând să 
ne îmbărbătez pe amândoi. Nu e ceva neobişnuit 
ca uneori femeile să sângereze uşor în timpul 
sarcinii. 


Nu era ceva neobişnuit—în timpul primelor trei 
luni. Dar eu eram în luna a cincea şi sângerarea nu 
era nicidecum obişnuită. Cu toate acestea, putea 
avea multe cauze, şi nu toate erau serioase. 


— Ar putea fi în regulă, am spus. 
Mi-am pus mâna pe burtă, apăsând uşor. 


Am simţit un răspuns imediat din partea pruncului, 
o mișcare leneşă care m-a făcut pe dată să mă simt 
mai bine. M-a cuprins un val de recunoştinţă 
înflăcărată care m-a făcut să lăcrimez. 


— Englezoaico, ce pot face? a şoptit Jamie. 


M-a cuprins cu braţul, punându-și peste a mea, 
protejându-mi abdomenul tulburat. 

Mi-am aşezat cealaltă palmă peste a lui, şi am 
rămas așa. 


— Roagă-te, am spus. Roagă-te pentru noi, Jamie. 

23 


CELE MAI BUNE PLANURI ALE ŞOARECILOR 
ŞI OAMENILOR 


Sângerarea se oprise până dimineață. M-am ridicat 
foarte precaut din pat, dar nu s-a întâmplat nimic. 
Cu toate acestea, era limpede că sosise timpul să 
încetez munca la Hôpital des Anges şi l-am trimis 
pe Fergus cu un bilet pentru maica Hildegarde, în 
care-mi ceream scuze şi îi explicam situația în care 
mă aflam. S-a întors cu binecuvântări şi urări de 
bine şi cu un flacon cu un elixir maroniu foarte 
prețuit — conform biletului care îl însoțea — de către 
les maîtresses sage-femme pentru prevenirea 
avorturilor. După unguentul lui monsieur Forez, 
eram destul de reticentă în a folosi medicamente 
pe care nu le pregătisem eu însămi, însă după ce l- 
am adulmecat precaut m-am asigurat că cel puțin 
ingredientele erau pur botanice. 


După multe ezitări, am băut o lingură. Lichidul era 
amar şi mi-a lăsat un gust oribil în gură, dar 
simplul gest de a face ceva-—chiar şi ceva de a 
cărui utilitate mă îndoiam-— îmi îmbunătățea 
starea. Acum îmi petreceam cea mai mare parte a 
fiecărei zile odihnindu-mă într-un fotoliu din 
cameră, citind, ațipind, cosând, sau pur și simplu 
privind în gol, cu mâinile peste pântec. Asta când 
eram singură. Când era acasă, Jamie stătea în 
majoritatea timpului cu mine, vorbind despre 

treburile de peste zi, sau discutând despre cele mai 
recente scrisori iacobite. Din câte se părea, regele 
James fusese informat despre propunerea primită 
de fiul său de a investi în comerțul de vin şi o 
încurajase din toată inima ca fiind „,...un plan 
foarte bun, despre care simt că va fi o modalitate 
foarte bună de a face rost de bani, căci doresc să te 
văd stabilit în Franţa.“ 


— Aşadar, James crede că banii sunt doar pentru a-l 
ajuta pe Charlie să se stabilească aici ca un 
gentleman, să îi ofere o oarecare poziţie, am spus. 
Crezi că asta e tot ce intenționează? Louise a fost 
aici în această după-amiază; mi-a povestit că 
Charles a venit să o vadă săptămâna trecută- a 
insistat să o vadă, deşi ea a refuzat la început să îl 
primească. Mi-a spus că era foarte agitat şi înfoiat 
nevoie mare, însă nu a vrut să îi spună de ce; îi 
făcea doar apropouri misterioase despre ceva 
extraordinar pe care urma să îl realizeze. „O 
aventură măreață“ mi-a povestit ea că i-ar fi spus 
el. Nu sună a simplă investiție în comerțul cu vin, 
nu-i aşa? 


—Nu, nu sună, a confirmat Jamie cu o voce 
sumbră. 


— Luând toate lucrurile în considerare, pare o 
ipoteză plauzibilă că Charles nu urmărește doar 
profitul de pe urma căruia să devină un negustor 
respectabil în Paris. 


— Dacă aș fi un parior, mi-aş pune şi ultimul bănuţ 
rămăşag, a spus Jamie. Intrebarea este cum îl 
oprim? 


Răspunsul a sosit câteva zile mai târziu, după o 
mulțime de discuţii și sugestii inutile. Murtagh era 
cu noi în dormitorul meu, după ce adusese câteva 
cupoane de stofă de pe docuri pentru mine. 

— Se zvoneşte că a fost o epidemie de vărsat în 
Portugalia, ne-a înștiințat el, trântind mătasea 
lucioasă pe pat de parcă ar fi fost un braţ de pânză 
de sac uzată. Azi-dimineaţă a venit un vapor care 
transporta fier din Lisabona şi căpitanul portului 
împreună cu trei ajutoare l-au analizat pe toate 
părțile, dar n-au găsit nimic. 


Zărind sticla de coniac pe masa mea, şi-a turnat 
jumătate de păhărel şi l-a băut ca pe apă, cu 
înghiţituri lacome, sănătoase. Îl priveam cu gura 
căscată, trezită din reverie abia la exclamaţia lui 
Jamie: 


— Vărsat? 


— Da, a spus Murtagh, oprindu-se între înghiţituri. 
Vărsat. 


A ridicat din nou paharul și a reluat degustarea 
sistematică. 


— Vărsat, a murmurat Jamie ca pentru sine. Vărsat. 


Încet, chipul i s-a înseninat şi ridul vertical dintre 
sprâncene a dispărut. Cu o expresie contemplativă, 
s-a rezemat de spătarul fotoliului, cu palmele 
împreunate la ceafă, străpungându-l cu privirea pe 
Murtagh. A schiţat un zâmbet. 


Murtagh observa scena cu o resemnare sceptică. 
Şi-a golit paharul şi s-a ghemuit nepăsător pe 
scaunul său în timp ce Jamie a sărit în picioare şi a 
început să îl înconjoare pe scoţianul mărunţel, 
fluierând aiurea printre dinți. 


— Să înțeleg că ai o idee? am spus. 


— O, da, a spus el, râzând uşor în barbă. Oh, da, 
am. 

S-a întors spre mine cu ochii sclipind poznaş, plini 
de inspirație. 


— Ai ceva în cutia ta care ar putea cauza febră? Sau 
diaree? Ori bube? 


— Păi, da, am încuviinţat încet, gânditoare. 
Rozmarin. Sau ardei roşu. Şi cascara, desigur, 
pentru diaree. De ce? 


Jamie s-a uitat spre Murtagh rânjind cu gura până 
la urechi, apoi, entuziasmat de ideea lui, a început 
să râdă încet şi i-a zburlit părul tovarăşului său, 
care acum arăta ca niște ţepi. Murtagh i-a aruncat o 
privire supărată, izbitor de asemănătoare cu 
maimuța lui Louise. 


— Ascultaţi, a spus Jamie, aplecându-se conspirativ 
spre noi. Dacă vasul contelui Saint Germain s-ar 
întoarce din Portugalia cu vărsat de vânt la bord? 


M-am uitat la el nevenindu-mi a crede. 


— Ţi-ai pierdut mințile? am întrebat politicos. Și 
dacă ar fi aşa? 


-Dacă ar fi aşa, a întrerupt Murtagh, ar pierde 
încărcătura. Prin lege, ar fi arsă sau aruncată în 
apă, în larg. Şi cum ai de gând să faci asta, 
flăcăule? a întrebat el, cu ochii mici și negri 
sclipind de interes. 


Entuziasmul lui Jamie s-a mai domolit, deşi ochii 
au continuat să-i sclipească. 


— Mă rog, a recunoscut el. Incă nu m-am gândit la 
toate, însă pentru început... 


A durat câteva zile de discuţii şi cercetări pentru a 
pune la punct planul, însă acesta a fost în cele din 
urmă finalizat. Cascara pentru a cauza diaree 

fusese respinsă ca fiind prea puternică. Cu toate 
acestea, găsisem câteva substitute bune într-unul 
din atlasele botanice pe care mi le împrumutase 
maestrul Raymond. 


Înarmat cu un săculeţ plin cu esenţă de rozmarin, 
suc de urzici şi rădăcină de roibă, Murtagh urma să 
pornească la sfârșitul săptămânii spre Lisabona, 
unde avea să închege discuţii prin tavernele 
marinarilor, să găsească vasul închiriat de contele 
Saint Germain şi să aranjeze să se îmbarce la 
bordul lui, trimițând între timp vorbă la Paris cu 
numele vasului şi data plecării. 


— Nu, e ceva obişnuit, a răspuns Jamie când l-am 
întrebat dacă nu cumva căpitanul ar putea găsi 
purtarea lui dubioasă. Aproape toate vasele de 
transport au la bord câţiva pasageri; câți poți 
înghesui între punți. Şi Murtagh va avea suficienți 
bani pentru a-l face bine venit, chiar dacă vor fi 
nevoiţi să îi dea cabina căpitanului. Și să îți iei o 
cabină, auzi? a fluturat un deget dojenitor spre 
Murtagh. Nu mă interesează cât costă; vei avea 
nevoie de un loc retras pentru a lua ierburile şi nu 
vrem să riscăm să fii văzut de cineva, dacă nu ai 
decât un hamac atârnat în santină. Ai un veston 
decent? a întrebat el, măsurându-şi naşul cu un 
ochi critic. Dacă te duci în străinătate arătând ca un 
cerşetor, ai toate şansele să fii azvârlit în stradă 
înainte să vadă ce ai în geantă. 


— Înî, a răspuns Murtagh. 


Micul scoțian nu scotea de obicei multe cuvinte, 
însă ce spunea era logic şi concis. 


— Şi când iau licorile? a întrebat el. 


Am luat o foaie de hârtie pe care scrisesem 
instrucțiunile şi dozajele. 

— Două linguri de roibă-— adică asta, am spus 
bătând cu degetul în flaconul din sticlă 
transparentă, plină cu un fluid de un roz închis — 
trebuie luate cu două ore înainte de momentul în 
care ai de gând să prezinți simptomele. Ia alte două 
linguri la fiecare două ore după prima doză- nu 
ştim cât timp vei fi nevoit să continui. 


I-am întins cel de-al doilea flacon, de data aceasta 
din sticlă verde, umplut cu un lichior negru- 
purpuriu. 


— Aici este esență concentrată de frunze de 
rozmarin. Are efect rapid. Bea cam un sfert de 
flacon cu o jumătate de oră înainte să te arăţi; febra 
ar trebui să se manifeste în jumătate de ceas. 
Efectul trece imediat, prin urmare vei mai bea 
când nu vei fi observat. 


Am scos un alt flacon, mai mic, din cutia mea cu 
leacuri. 


— Şi imediat cum se instalează „febra“, te poți unge 
cu suc de urzică pe braţe şi față pentru a te umple 
de bube. Vrei să păstrezi instrucțiunile astea? 


A clătinat hotărât din cap. 


— Nu, o să ţin minte. Mai mult risc dacă îmi găsesc 
hârtia decât dacă uit cât să iau. 


S-a întors spre Jamie. 
— Şi tu ieşi înaintea vasului la Orvieto, flăcăule? 


— Da, a încuviinţat Jamie. Acolo va face o oprire; 
toți comercianții de vinuri o fac, ca să ia apă 
proaspătă. Dacă cumva nu opreşte, atunci... a 
ridicat din umeri. Voi închiria o barcă şi voi 
încerca să vă prind din urmă. Atât timp cât mă urc 
pe punte înainte să ajungem în Le Havre, va fi în 

regulă, dar e mai bine dacă o putem face cât 
suntem încă aproape de coasta Spaniei. Nu vreau 
să petrec mai mult pe mare decât e nevoie. 


A arătat spre sticla din mâna lui Murtagh. 


— Mai bine aştepţi să ajung la bord înainte să iei 
medicamentele. Fără martori, căpitanul ar putea 
lua calea cea mai ușoară şi să scape de tine în 
timpul nopții. 


-— Ihî, a mormăit Murtagh, ar putea încerca. 


Şi-a atins mânerul jungherului cu un uşor accent 
ironic pe cuvântul „încerca“. 


— Nu uita de misiunea ta, s-a încruntat Jamie spre 
el. Trebuie să pari că suferi de variolă. Dacă ai 
noroc, le va fi teamă să pună mâna pe tine, dar ca 
să fii sigur... așteaptă până ajung în apropiere şi 
suntem în siguranţă în larg. 


—Îhî. 


Mi-am plimbat privirea de la unul la celălalt. 
Oricât de exagerat părea planul nostru, avea şanse 
de reușită. În cazul în care căpitanul vasului putea 
fi convins că unul dintre pasagerii lui era infectat 
cu variolă, nu putea sub nicio formă să îşi ducă 
vasul în portul din Le Havre, unde restricțiile de 
sănătate publică franceze ar impune distrugerea 
lui. Şi, pus în faţa necesităţii de a călători înapoi cu 
încărcătura spre Lisabona şi a-şi pierde întregul 
profit pe drum, sau a pierde două săptămâni în 
Orvieto în timp ce trimitea vorbă la Paris, ar putea 
foarte bine în schimb să se învoiască să-i vândă 
încărcătura bogatului negustor scoțian care tocmai 
ajunsese la bord. 


Personificarea unei victime a variolei era rolul 
crucial în această mascaradă. Jamie se oferise să 

fie cobaiul meu pentru testarea ierburilor care 
dăduseră rezultate minunate. Pielea sa albă se 
umpluse de bube purpurii în câteva minute şi sucul 
de urzici îi provocase imediat băşici care puteau fi 
uşor confundate cu cele specifice variolei de un 
medic de pe vas ori de un căpitan panicat. Şi dacă 
ar mai rămâne vreun sâmbure de îndoială, urina 
colorată din cauza roibei oferea iluzia perfectă a 
unui om eliminând sânge din pricina variolei care 
îi ataca rinichii. 


— Hristoase! exclamase Jamie, speriat la vederea 
eficacității ierburilor. 


— O, foarte bine! am spus, aruncând o privire peste 
umărul lui la porțelanul alb al oalei de noapte și la 
conținutul ei de un roşu intens. E mai bine decât 
mă aşteptam. 


—Ah, da? In cât timp îi trece efectul, atunci? 
întrebase Jamie, privind în jos cu o expresie ușor 
panicată. 


— In câteva ore, cred, i-am spus. De ce? Te simți 
rău? 


-Nu foarte rău, a spus el, scărpinându-se. Mă 
mănâncă puţin. 


— Asta nu e de la ierburi, a intervenit Murtagh 
morocănos. E doar o stare naturală a unui flăcău de 
vârsta ta. 


Jamie a rânjit spre nașul său. 
— Iţi mai aduci aminte după atâta amar de vreme? 
— A fost aşa de demult, că tu nici nu te născuseși, 


nici măcar nu fuseseşi plănuit, flăcăiașule, spusese 
Murtagh, clătinând din cap. 

Scoțianul micuţ şi-a vârât flacoanele în geantă, 
înfăşurându-l metodic fiecare într-o fâşie de piele 
moale pentru a nu le sparge. 


— Îţi voi trimite vorbă despre navă şi ziua când va 
ridica ancora îndată ce voi şti mai multe. Şi ne 
vedem într-o lună în Spania. Până atunci faci rost 
de bani? 


—-0O, da, a încuviințat Jamie din cap. Până 
săptămâna viitoare, cred. 


Afacerea lui Jared prosperase sub conducerea lui 
Jamie, însă rezervele de bani lichizi nu erau 
suficiente pentru a achiziționa o întreagă 
încărcătură a unei nave din port, şi în același timp 
să acopere celelalte comisioane ale Casei Fraser. 
Jocurile de şah dăduseră roade în mai multe 
privinţe și tânărul domn Duverney, un bancher 
renumit, garantase cu mare plăcere un împrumut 
considerabil pentru prietenul tatălui său. 


-Ce păcat că nu putem aduce marfa în Paris! a 
remarcat Jamie în timp ce puneam planul la punct, 
dar Saint Germain sigur va afla. Probabil că cel 
mai bine ar fi să o vindem printr-un agent din 
Spania — cunosc un tip priceput în Bilbao. Profitul 
va fi mult mai mic decât cel pe care l-am obține în 
Franţa, şi taxele sunt mai mari, dar nu le poți avea 
pe toate, nu-i așa? 


-Eu sunt mulțumită şi dacă putem achita 
împrumutul de la Duverney, am spus. Şi apropo de 
împrumuturi, ce va face Signore Manzetti în 
legătură cu banii pe care i-a împrumutat lui 
Charles Stuart? 


— Va fluiera a pagubă, probabil, a răspuns Jamie 


vesel. Şi între timp le va ruina reputația Stuarzilor 
în faţa tuturor bancherilor de pe continent. 

— Pare cam greu pentru bietul bătrân Manzetti, am 
remarcat. 


— Da, mă rog. Nu poţi avea omletă fără să spargi 
ouăle, spunea bunica mea cea bătrână. 


— Tu nu ai avut o bunică bătrână, am remarcat eu. 


— Nu, a recunoscut el, dar, dacă aş fi avut, asta ar fi 
spus. 


Apoi a renunţat pentru o clipă la tonul glumeţ: 


— Oricum, nu e prea corect față de Stuarzi. De fapt, 
dacă ar afla vreunul din nobilii iacobiţi ce fac eu, 
probabil că m-ar numi trădător şi pe bună dreptate. 


Şi-a trecut o mână peste frunte, a clătinat din cap şi 
am văzut seriozitatea gravă ce se ascundea în 
spatele tonului său glumet. 


-Nu putem face nimic, englezoaico. Dacă e 
adevărat — şi până acum nu am avut niciun motiv 
să mă îndoiesc de acest adevăr—, atunci avem de 
ales între aspiraţiile lui Charles Stuart și viețile 
unei mulțimi foarte mari de scoțieni. Nu mă dau în 
vânt după regele Geordie — eu, cu un preţ pe capul 
meu? —, dar nu cred că aş proceda altfel. 


S-a încruntat, trecându-şi o mână prin păr, cum 
făcea întotdeauna când gândea ori era supărat. 


— Dacă ar exista o şansă ca Charles să reuşească... 
ar fi altceva. Să îţi asumi un risc pentru o cauză 
nobilă — dar conform istoriei tale că el nu va 
izbândi şi trebuie să spun că, din câte îl cunosc, e 
foarte posibil să ai dreptate. E poporul meu și 
viitorul familiei mele e în joc, dar dacă prețul vieții 
lor e aurul unui bancher... atunci nu mi se pare că 
e un sacrificiu mai mare decât cel al onoarei 
proprii. Aşadar, a spus el ridicând din umeri pe 

Jumătate cu disperare, pe jumătate în glumă, acum 
am trecut de la şterpelitul corespondenţei Înălţimii 
Sale la jefuit bănci şi piraterie în largul mării, şi se 
pare că nu am altă soluție. 


A tăcut un moment, privindu-și palmele sale 
împreunate pe birou. Apoi a întors capul spre mine 
şi a zâmbit. 


— Când eram copil, întotdeauna am visat să fiu 
pirat, a spus el. Păcat că nu pot purta hanger. 


M-am întins pe pat, cu capul şi umerii sprijiniți pe 
perne, cu palmele aşezate uşor peste pântece, 
gândind. După prima sperietură, mai sângeram 
foarte puţin și mă simțeam bine. Cu toate acestea, 
orice sângerare în acest stadiu era un motiv de 
îngrijorare. Mă întrebam în sinea mea ce s-ar 
întâmpla dacă s-ar ivi vreo urgență în timp ce 
Jamie ar fi în Spania, însă nu rezolvam nimic 
făcându-mi griji. Trebuia să plece; acel transport 
de vinuri era mult prea important pentru a mai lăsa 
loc de îngrijorări personale. Și dacă totul mergea 
bine, trebuia să se întoarcă acasă cu mult înainte de 
nașterea copilului. 


La cum stăteau lucrurile, toate temerile noastre 
personale trebuiau puse deoparte, oricare ar fi fost 
primejdia. 


Incapabil să îşi stăpânească încântarea, Charles îi 
mărturisise lui Jamie că în scurtă vreme va avea 
nevoie de două vase — poate chiar mai multe — şi îi 
ceruse sfatul pentru a proiecta o carenă şi a monta 
un tun de punte. Cele mai recente scrisori ale 
tatălui său de la Roma trădaseră un ton subtil 
interogativ —cu nasul fin al Bourbonilor pentru 
politică, James Stuart mirosise un şobolan, însă 
evident nu fusese informat despre planurile fiului 
său. Jamie, băgat până în gât în scrisori codificate, 

a fost de părere că probabil Filip al Spaniei nu 
menționase încă negocierile diplomatice ale lui 
Charles ori interesele Papei, însă şi James Stuart 
avea spionii lui. 


După câteva clipe, am simţit o schimbare ușoară în 
atitudinea lui Jamie. Aruncându-i o privire, am 
văzut că în vreme ce ţinea o carte deschisă pe 
genunchi, încetase să mai întoarcă paginile — sau 
chiar să le citească. În schimb, se uita la mine; sau 
şi mai exact, spre punctul în care cămașa mea de 
noapte se desfăcea cu câțiva centimetri mai Jos 
decât ar fi decent, decenţa nefiind tocmai necesară 
când te afli în pat cu soţul tău. Privirea îi era 
pierdută, întunecată de dorinţă şi am realizat că 
deşi decența nu era impusă din punct de vedere 
social, putea fi măcar un semn de grijă în aceste 
împrejurări. Desigur, există şi variante. 


Prinzând de veste că mă uitam la el, Jamie s-a 
îmbujorat uşor şi s-a întors grăbit, cu un interes 
exagerat la cartea sa. M-am rostogolit pe o parte și 
i-am pus o mână pe coapsă. 


— Interesantă cartea? am întrebat, mângâindu-l 
Uşor. 


— O, da. 


Roşeaţa s-a adâncit, însă nu şi-a luat ochii de pe 
pagină. 


Rânjind în sinea mea, mi-am strecurat palma pe 
sub cearşafuri. Jamie a trântit cartea jos. 


— Englezoaico! a spus el. Doar ştii că nu poţi. 


— Nu, am spus, dar tu poţi. Sau mai degrabă, pot eu 
pentru tine. 


Mi-a îndepărtat mâna cu fermitate. 

— Nu, englezoaico. Nu ar fi bine. 

— Nu? am întrebat, surprinsă. De ce nu? 

S-a foit jenat, ferindu-şi privirea. 

— Păi, eu... eu nu m-aş simți bine. Să îmi iau 
plăcerea de la tine şi să nu îți pot da... mă rog, eu 


nu m-aş simți bine, asta-i tot. 


Am izbucnit în râs, rezemându-mi capul de coapsa 
lui. 


— Jamie, cât de dulce ești! 


— Nu sunt dulce, a spus el, indignat. Dar nu pot fi 
atât de egoist... Claire, încetează! 


— Aveai de gând să aștepți câteva luni de acum 
înainte? am continuat fără să mă opresc. 


—Aş putea, a răspuns el, cât mai demn în 
împrejurările date. Am așteptat douăzeci şi doi de 
ani, mal pot... 


—Nu, nu mai poţi, am spus, trăgând într-o parte 
plapuma şi admirând forma atât de clar vizibilă pe 
sub cămașa lui de noapte. Am atins-o şi a tresănit 
uşor, doritoare lângă mâna mea. Orice ar fi vrut 
Dumnezeu să fii, Jamie Fraser, nu a vrut să fii 
pustnic. 


Cu o mână sigură, i-am ridicat cămaşa de noapte. 
— Dar... a dat să spună. 
-Doi împotriva unuia, am spus, aplecându-mă. 


Eşti în minoritate. 


In următoarele câteva zile, Jamie a fost ocupat să 
lase afacerile în ordine pe timpul absenței sale. Cu 

toate acestea, în cele mai multe zile își făcea timp 
să urce să stea cu mine câteva minute după masa 
de prânz, astfel se face că eram împreună când a 
fost anunţat un musafir. Vizitatorii nu erau ceva 
neobişnuit; Louise venea cam la câteva zile să îmi 
vorbească despre sarcină sau să plângă după 
dragostea pierdută — deşi în sinea mea eram de 
părere că acum se bucura mai mult de Charles ca 
obiect al sacrificiului nobil decât atunci când era 
iubitul ei. Îmi promisese nişte delicatese turcești şi 
aşteptam să îi văd chipul rozaliu şi bucălat ivindu- 
se în ușă. 


Spre surpriza mea însă, musafirul era monsieur 
Forez. Magnus în persoană l-a condus în salon, 
luându-i pălăria și mantia cu un respect aproape 
superstițios. 


Jamie a fost surprins la vederea musafirului, dar s- 
a ridicat pentru a-l saluta politicos pe călău şi a-i 
oferi ceva de băut. 


— În general, nu beau tărie, a spus monsieur Forez 
cu un zâmbet. Dar nu aş putea insulta ospitalitatea 
stimatei mele colege, a spus el făcând o plecăciune 
ceremonioasă în direcția fotoliului în care mă 
legănam. Sunteţi bine, sper, madame Fraser? 


— Da, am răspuns precaut. Vă mulțumesc! 


Mă întrebam care era motivul pentru care mă 
onorase cu vizita sa. Căci deşi monsieur Forez se 
bucura de un prestigiu considerabil şi de o 
oarecare bunăstare ca urmare a datoriilor sale 
oficiale, nu credeam că munca sa îi aducea multe 
invitații la cină. M-am trezit deodată întrebându- 
mă dacă cei care spânzurau oameni aveau viaţă 
socială. 


A traversat camera şi a pus un pacheţel pe fotoliu, 
lângă mine, ca un tată vultur aducând acasă cina 

pentru puii săi. Aducându-mi aminte de untura de 
spânzurat, am ridicat precaut pachetul şi l-am 
cântărit în mână: uşor pentru dimensiunile sale, şi 
cu un miros puţin astringent. 


—O mică atenţie din partea maicii Hildegarde, a 
explicat el. Am înţeles că e un remediu preferat de 
les maitresses sage-femme. A scris de asemenea 
instrucțiunile de administrare. 


A scos din buzunarul interior al vestonului un bilet 
împăturit şi sigilat şi mi l-a întins. 


Am mirosit uşor pachetul. Frunze de zmeură şi 
zaxifragă; şi încă ceva ce nu recunoșteam. Speram 
ca maica Hildegarde să fi inclus şi o listă cu 
ingredientele. 


— Vă rog să îi transmiteţi mulțumirile mele maicii 
Hildegarde, am spus. Şi cum e toată lumea la 
spital? 


Îmi lipsea enorm munca la spital, precum şi 
călugărițele şi varietatea stranie de doctori şi 
lecuitori. Am sporovăit o vreme despre spital şi cei 
de acolo, Jamie contribuind din când în când cu 
câte un comentariu, dar în general doar ascultând 
cu un zâmbet politicos ori-când subiectul 
devenea clinic — plecându-şi nasul peste paharul cu 
vin. 


-Ce păcat! am spus cu părere de rău când 
monsieur Forez a încheiat descrierea reparării unui 
omoplat strivit. Niciodată nu am văzut această 
operaţie. Îmi lipseşte mult munca de spital. 


—Da, şi mie îmi va lipsi, a încuviințat din cap 


monsieur Forez, sorbind puţin din paharul său de 
vin. 

Era încă plin mai mult de jumătate; din câte se 
părea, nu glumise în legătură cu abstinenţa de la 
băuturi alcoolice. 


— Plecaţi din Paris? a întrebat Jamie cu o oarecare 
surprindere. 


Monsieur Forez a ridicat din umeri, faldurile 
vestonului său lung foşnind precum penele. 


— Doar pentru o vreme, a răspuns el. Însă voi lipsi 
pentru cel puţin două luni. De fapt, madame, a 
plecat el capul din nou spre mine, acesta este 
principalul motiv al vizitei mele de astăzi. 


— Aşa? 


— Da. Plec în Anglia, mă înţelegeți, și m-am gândit 
că, dacă doriți, madame, pentru mine ar fi foarte 
uşor să transmit orice mesaj doriți. Dacă există 
cineva cu care doriți să comunicaţi, vreau să spun, 
a adăugat el cu precizia lui obişnuită. 


Am aruncat o privire spre Jamie al cărui chip s-a 
trecut deodată de la expresia deschisă de interes 
politicos la acea mască zâmbitoare, afabilă care îi 
ascundea toate gândurile. Un străin nu ar fi 
remarcat diferenţa, însă eu o sesizam. 


— Nu, am răspuns şovăitor. Nu am prieteni sau rude 
în Anglia; mi-e teamă că nu am deloc legături 
acolo de când... am rămas văduvă. 


Am simţit o uşoară strângere de inimă la această 
referire la Frank, dar mi-am suprimat-o. 


Dacă 1 s-a părut ciudat lui monsieur Forez, nu a 
arătat-o. A dat uşor din cap şi a pus jos paharul de 
vin pe jumătate băut. 


— Înţeleg. Atunci e foarte bine că aveţi prieteni aici. 

Vocea sa părea să conţină un soi de avertisment, 
însă nu m-a privit când s-a aplecat să își îndrepte 
ciorapul înainte de a se ridica. 


— Atunci vă voi face o vizită când mă voi întoarce 
şi sper să vă găsesc sănătoasă. 


-Ce treburi vă trimit în Anglia, monsieur? a 
întrebat Jamie fără ocolişuri. 


Monsieur Forez s-a întors spre el cu un zâmbet 
abia vizibil. Şi-a lăsat capul într-o parte, cu ochii 
sclhpind și am fost din nou uluită de asemănarea 
lui cu o pasăre mare. Însă nu cu o cioară semăna în 
acel moment, ci cu o pasăre de pradă. 


— Şi cu ce treburi ar putea călători un om cu 
profesia mea, monsieur Fraser? a întrebat el. Am 
fost angajat să îmi îndeplinesc datoriile 
profesionale obişnuite la Smithfield. 


— Inţeleg că e o ocazie însemnată, a spus Jamie. 
Pentru a explica chemarea unui om cu abilitățile 
dumneavoastră, adică. 


Privirea îi era precaută, deşi pe chipul său nu se 
putea citi decât curiozitate politicoasă. 


Ochii lui monsieur Forez au sclipit şi mai aprins. 
S-a ridicat încet în picioare, privind în jos spre 
Jamie, care era aşezat lângă fereastră. 


— Este adevărat, monsieur Fraser, a rostit el blând. 
Căci este o chestiune de îndemânare, ăsta e un 
lucru cert. Să sugrumi un om până moare la 
capătul unei sfori... pah! Oricine poate face asta. 
Să rupi curat un gât, cu o căzătură iute, aceasta 
cere anumite calcule în termeni de greutate şi de 
cădere şi o anumită experienţă în aşezarea sforii, 
de asemenea. Însă a merge pe muchia dintre aceste 
metode, pentru a executa aşa cum trebuie sentința 

morții unui trădător, asta cere într-adevăr o mare 
măiestrie. 


Deodată mi-am simțit gura uscată şi am întins 
brațul după propriul meu pahar. 


— Moartea unui trădător? am spus, simțind că nu 
voiam cu adevărat să aud răspunsul. 

— Spânzurarea, trasul şi tăierea în patru É, a spus 
Jamie scurt. Asta doriți să spuneţi, desigur, 
monsieur Forez? 


Călăul a încuviințat din cap. Jamie s-a ridicat în 
picioare, parcă împotriva voinței sale, rămânând în 
fața musafirului costeliv, înveşmântat în negru. 
Aveau cam aceeaşi înălțime şi se puteau privi în 
ochi fără dificultate. Monsieur Forez a făcut un pas 
spre Jamie, expresia chipului deodată absorbită, 
parcă pe punctul de a demonstra o teorie medicală. 


— O, da, a spus el. Da, aceasta e moartea unui 
trădător. Mai întâi, omul trebuie spânzurat, precum 
spuneţi, însă cu o precizie măiastră, astfel încât 
gâtul să nu fie rupt, nici traheea zdrobită— 
rezultatul dorit nu este sufocarea, mă înţelegeți. 


— O, înţeleg. 


Glasul lui Jamie era moale, cu o nuanță aproape 
batjocoritoare, şi i-am aruncat o privire uluită. 


— Chiar înţelegeți, monsieur? a întrebat monsieur 
Forez zâmbind uşor, apoi a continuat fără a mai 
aştepta un răspuns. Pe urmă e o chestiune de 
coordonare; trebuie să judeci din priviri. Sângele îi 
va întuneca aproape imediat chipul — mai repede 
dacă condamnatul are pielea albă — şi când începe 
să se înece, limba e scoasă forțat din gură. Desigur, 
asta distrează mulțimile, ca şi ochii ieşiţi din 
orbite. Dar trebuie să urmărești semnele de roşeaţă 

din colțurile ochilor, când se sparg micile vase de 
sânge. Când se întâmplă aceasta, trebuie imediat să 
dai semnalul ca subiectul să fie tăiat de pe sfoară — 
un asistent de nădejde e indispensabil, mă 
înțelegeţi, a spus el întorcându-se pe jumătate spre 
mine, pentru a mă include în această conversație 
macabră şi eu am încuviințat din cap, împotriva 
propriei voințe. Apoi, a continuat el întorcându-se 
înapoi spre Jamie, trebuie să îi administrezi 
imediat un stimulent, pentru a revigora subiectul în 
timp ce cămașa îi este scoasă — trebuie să insişti să 
fie furnizată o cămașă care se deschide în față; 
adesea este dificil să scoţi cămașa pe cap. 


A întins un deget lung şi subțire, arătând spre 
nasturele din mijloc al cămășii lui Jamie, fără să 
atingă pânza proaspăt apretată. 


— Aşa cred şi eu, a spus Jamie. 


Monsieur Forez şi-a retras degetul, înclinând 
aprobator fruntea la această dovadă de înţelegere. 


— Exact. Asistentul va fi aprins focul dinainte; 
aceasta e sub demnitatea unui călău. Şi pe urmă 
vine momentul cuțitului. 


In cameră s-a lăsat o tăcere mormântală. Chipul lui 
Jamie devenise o mască indescifrabilă, însă 
broboane fine de transpiratie îi străluceau pe gât. 


— Aici e nevoie de o pricepere deosebită, a explicat 
monsieur Forez, ridicând sever degetul arătător. 
Trebuie lucrat repede, ca nu cumva subiectul să 
moară înainte să apuci să termini. Mixarea unei 
doze dintr-un stimulent care contractă vasele de 
sânge îți va oferi câteva clipe de graţie, însă nu 
foarte mult. 


Zărind pe masă un cuțitaş din argint de deschis 
corespondenţa, a traversat camera și l-a apucat. L- 

a ridicat de plăsea, cu degetul arătător peste lama 
îndreptată în jos, spre furnirul de nuc lustruit al 
mesei. 


— Chiar acolo, a spus el, aproape visător. La baza 
osului pieptului. Şi repede, la creasta vintrelor. În 
cele mai multe cazuri, poţi vedea uşor osul. Din 
nou — și lama cuțitaşului sclipind pe o parte, apoi 
pe cealaltă, iute și delicată precum zborul zigzagat 
al unei păsări colibri — urmând arcul coastelor. Nu 
trebuie să tai adânc, pentru că nu dorești să 
ciupeşti sacul care învelește intestinele. Cu toate 
acestea, trebuie să pătrunzi prin piele, grăsime și 
muşchi, şi trebuie să o faci cu o singură lovitură. 
Aceasta, a spus el cu satisfacție, privind în jos spre 
propria sa reflexie în furnirul mesei, este o artă. 


A aşezat uşor cuțitul pe masă şi s-a întors spre 
Jamie. A scuturat amabil din umeri. 


-La urma urmelor, e o chestiune de viteză şi o 
oarecare abilitate, dar dacă ai fost precis în 
metodă, nu vei avea nicio dificultate. Intestinele 
sunt învelite cu o membrană asemănătoare unui 
sac. Dacă nu l-ai tăiat din greșeală, e o chestiune 
simplă, necesitând doar puţină forță, să îţi bagi 
mâinile pe sub stratul muscular și să tragi afară 
întreaga masă. O tăietură scurtă la stomac şi anus — 
a aruncat o privire dispreţuitoare spre cuțitașul de 
scrisori — și pe urmă intestinele pot fi aruncate în 
foc. Acum — a ridicat el un deget autoritar — dacă ai 
fost iute și delicat în acțiune, ai un moment de 
linişte, căci niciun vas mare de sânge nu va fi fost 
încă tăiat. 


Simţeam că mă ia cu leşin, deşi eram aşezată şi 
eram convinsă că eram la fel de albă la faţă ca și 
Jamie. Palid cum era, Jamie a zâmbit, parcă 
făcându-i pe plac musafirului. 


679 


— Aşadar... subiectul... mai poate trăi pentru o 
scurtă perioadă de timp? 


— Mais oui, monsieur. 


Ochii negri, strălucitori ai călăului s-au plimbat 
peste trupul solid al lui Jamie, măsurând lărgimea 
umerilor şi picioarele musculoase. 


— Efectele unui asemenea şoc sunt imprevizibile, 
însă am văzut un bărbat puternic trăind mai bine 
de un sfert de ceas în această stare. 


— Imi imaginez că pentru subiect pare mult mai 
mult, a spus Jamie sec. 


Monsieur Forez nu a părut să audă, ridicând din 
nou cuțitașul de corespondenţă și fluturându-l în 
aer în vreme ce vorbea. 


— Apoi, când se apropie sfârşitul, trebuie să bagi 
mâna în cavitatea toracică şi să prinzi inima. AICI e 
nevoie din nou de măiestrie. Vedeți 
dumneavoastră, fără sprijinul de jos al viscerelor, 
inima se retrage şi adesea e surprinzător de sus. 
Mai rău, e foarte alunecoasă, a spus el, ştergându- 
şi o palmă de veston, mimând. Dar cea mai mare 
dificultate constă în tăierea rapidă a vaselor mari 
de deasupra, astfel încât organul să poată fi extras 
din corp cât încă mai bate. Dorești să încânți 
mulțimea, a explicat el. Cântăreşte greu la 
remunerație. Cât despre restul, a ridicat el un umăr 
osos, disprețuitor, e doar măcelărie. Odată ce viața 
s-a stins, nu mai e nevoie de îndemânare. 


— Nu, probabil că nu, am spus slab. 


— Dar sunteți palidă, madame! V-am reţinut mult 
prea mult în această conversaţie plictisitoare! a 
exclamat el. 

A întins brațul spre mâna mea şi am rezistat 
impulsului foarte puternic de a mi-o retrage. Mâna 
sa era rece, însă căldura buzelor lui când au atins 
uşor palma mea a fost atât de neașteptată încât am 
tresărit de surpriză. Monsieur Forez mi-a strâns 
uşor, pe nevăzute, mâna şi s-a întors cu o 
plecăciune ceremonioasă spre Jamie. 


— Trebuie să plec, monsieur Fraser. Sper să vă 
revăd pe dumneavoastră şi pe încântătoarea 
dumneavoastră soție... în circumstanţe la fel de 
încântătoare precum cele de care ne-am bucurat 
astăzi. 


Privirile celor doi bărbaţi s-au intersectat pentru o 
clipă. Apoi monsieur Forez a părut să îşi aducă 
aminte de cuțitașul de corespondenţă pe care îl 
ținea încă în palmă. Cu o exclamaţie de surpriză, a 
întins palma deschisă. Jamie a înălţat o sprânceană 
şi a ridicat delicat cuțitaşul de vârf. 


— Bon voyage, monsieur Forez, a spus el. Şi vă 
mulțumim pentru vizita atât de instructivă, a zis 
Jamie, strâmbându-se. 


A insistat să îl conducă el însuși pe musafir până la 
uşă. Rămasă singură, m-am ridicat şi m-am dus la 
fereastră, unde am rămas în picioare respirând 
adânc până când trăsura albastru-închis a dispărut 
după colţ pe Rue Gamboge. Uşa s-a deschis în 
spatele meu şi Jamie a intrat. Încă mai ţinea în 
mână cuțitaşul pentru corespondenţă. A traversat 
camera încet până la vaza mare, din porțelan 
chinezesc de lângă şemineu şi a aruncat cuțitul 
înăuntru cu un zăngănit putenic, apoi s-a întors 
spre mine, făcând eforturi să zâmbească. 


— Ei bine, a spus el, avertismentul ăsta a fost foarte 
eficient. 


Am ridicat uşor din umeri, înfiorată. 

— A fost, nu-i așa? 


— Cine crezi că l-a trimis? a întrebat Jamie. Maica 
Hildegarde? 


— Probabil. M-a avertizat, când  decodificam 
partiturile. A spus că treburile noastre sunt 
primejdioase. 


Gravitatea primejdiei îmi scăpase până la vizita 
călăului. Nu mai suferisem de grețuri matinale de 
ceva vreme, dar acum am simțit cum mi se ridică 
un nod în gât. Dacă nobilii iacobiţi ar afla despre 
acțiunile noastre, le-ar numi trădare. Și ce măsuri 
ar lua, dacă ar afla? 


După toate aparențele, Jamie era un iacobit 
convins; sub acest pretext îl vizita pe Charles, îl 
întreținea pe lordul Mareșal la cină şi mergea la 
Curte. Și până acum fusese suficient de abil în 
jocurile de şah, în timpul vizitelor în taverne şi la 
petrecerile bahice, să submineze cauza Stuarzilor 
în timp ce aparent o sprijinea. În afară de noi doi, 
doar Murtagh mai ştia că încercam să împiedicăm 
o revoltă a Stuarzilor — iar Murtagh nici măcar nu 
cunoştea motivul, el doar accepta cuvântul 
căpeteniei sale că aşa era bine. Această 
prefăcătorie era necesară cât timp ne aflam în 
Franţa. Dar aceeași prefăcătorie l-ar acuza pe 
Jamie de trădare, dacă ar călca vreodată pe pământ 
englez. 


Ştiusem asta, desigur, dar în ignoranța mea mă 
gândisem că nu e o mare diferență între a fi 
spânzurat drept proscris şi executat drept trădător. 
Vizita lui monsieur Forez avusese grijă de această 
mică naivitate. 


—Eşti al naibi de calm în privința asta! am 
constatat. 

Inima îmi bătea nebunește şi palmele îmi erau reci 
şi umede. Mi le-am şters de poala rochiei şi mi le- 
am vârât între genunchi să se încălzească. 


Jamie a ridicat uşor din umeri și mi-a zâmbit într- 
un colţ al buzelor. 


—E1 bine, sunt multe modalități neplăcute de a 
muri, englezoaico. Şi dacă eu aş avea parte de una 
din ele, nu mi-ar plăcea foarte mult. Dar întrebarea 
este: sunt eu suficient de speriat de această 
posibilitate încât să mă opresc din ce fac pentru a 
evita o astfel de moarte? 


S-a aşezat pe fotoliu, lângă mine, și mi-a luat o 
mână. Palmele îi erau calde și masivitatea trupului 
său lângă mine era reconfortantă. 


— M-am gândit la toate acum o vreme, englezoaico, 
în acele săptămâni la Abaţie în timp ce mă 
vindecam. Şi din nou, când am ajuns la Paris. Şi 
încă o dată, când l-am cunoscut pe Charles Stuart, 
a spus, clătinând din cap, aplecat peste mâinile 
noastre împletite. Da, mă pot vedea stând pe un 
eşafod. Am văzut spânzurătorile la Wentworth... 
ti-am povestit? 


— Nu, nu mi-ai spus. 
A încuviinţat din cap, privind în gol. 


— Ne plimbau de colo până colo prin curte; pe noi, 
cei din celula condamnaților. Şi ne puneau să stăm 
încolonaţi pe pietre, să privim execuțiile. În acea zi 
au spânzurat şase oameni, pe care îi cunoşteam. L- 
am urmărit pe fiecare din ei urcând treptele — erau 
douăsprezece trepte — şi am stat, cu mâinile legate 
la spate, cu privirea în jos spre curte în timp ce îi 
legau sfoara în jurul gâtului. Și atunci mă întrebam 
cum mă voi descurca când îmi va veni rândul să 
urc acele trepte. Voi suspina și mă voi ruga, 

precum John Sutter, ori voi fi în stare să stau drept 
precum Willie MacLeod şi să-i zâmbesc unui 
prieten de jos, din curte? 


Deodată a dat din cap, ca un câine care se scutură 
de apă şi mi-a zâmbit, oarecum sinistru. 


— Oricum, monsieur Forez nu mi-a spus nimic din 
ce nu îmi trecuse mie prin minte înainte. Dar e 
prea târziu, mo duinne, a zis el, aşezând o mână 
peste a mea. Da, așa mi-e teamă. Dar dacă nu mă 
întorc pentru casa mea şi pentru libertate, nu mă 
voi întoarce nici de frică. Nu, mo duinne. Este prea 
târziu. 

24 


Bois DE BOULOGNE 


Vizita lui monsieur Forez s-a dovedit a fi abia 
prima dintr-o serie de vizite neobişnuite. 


—E un italian jos, madame, m-a informat Magnus. 
Nu doreşte să îmi spună numele. 


În colțul buzelor valetului se vedeau riduri de 
crispare: mi-am dat seama că, deși vizitatorul 
refuzase să îşi dea numele, fusese mai mult decât 
dornic să îi spună valetului alte cuvinte. 


Aceasta împreună cu titlul de „italian“ au fost 
îndeajuns pentru a-mi da un indiciu în privinţa 
identității  musafirului şi nu am fost foarte 
surprinsă atunci când am intrat în salon şi l-am 
găsit pe Charles Stuart stând în picioare lângă 
fereastră. La intrarea mea a sărit împrejur, cu 
pălăna în mâini. Era vădit surprins să mă vadă; 
pentru o clipă a rămas cu gura căscată, apoi s-a 
recules şi a făcut o plecăciune scurtă drept bineţe. 


— Lordul Broch Tuarach nu e acasă? a întrebat el, 
încruntându-şi sprâncenele nemulțumit. 


-Nu este, am răspuns. Aţi dori ceva de băut, 
Inălţimea Voastră? 

A privit cu interes în jurul salonului bogat decorat, 
însă a clătinat din cap. Din câte ştiam eu, mai 
fusese în casă doar o singură dată înainte, când 
fugise pe acoperișuri de la întâlnirea de taină cu 
Louise. Nici el, nici Jamie nu consideraseră că e 
potrivit să îl invite aici la cină: fără recunoașterea 
oficială din partea lui Louis, nobilii francezi nu îl 
vedeau cu ochi buni. 


—Nu, vă mulţumesc, madame Fraser. Nu pot 
rămâne; servitorul meu aşteaptă afară şi avem 
drum lung la întoarcere. Voiam doar să îi adresez o 
rugăminte prietenului meu, James. 


— Sunt sigură că soţul meu va fi fericit să îi facă pe 
plac Înălţimii Voastre — dacă va putea, am răspuns 
precaut,  întrebându-mă totodată care era 
rugămintea. 


Un împrumut, probabil; ultimele furtişaguri ale lui 
Fergus incluseseră un număr destul de mare de 
scrisori nerăbdătoare din partea unor croitori, 
cizmari și a altor creditori. Charles a zâmbit, 
expresia lui transformându-se într-una surprinzător 
de dulce. 


— Ştiu. Nu vă pot spune, madame, cât de mult 
stimez  devoţiunea şi serviciile soțului 
dumneavoastră; vederea chipului său loial îmi 
încălzeşte inima în toată singurătatea care mă 
înconjoară în aceste momente. 


— Ah? am întrebat. 
— Nu e o mare favoare, m-a liniștit el. Doar că am 
făcut o mică investiție; o încărcătură cu vin 


îmbuteliat. 


— Adevărat? am spus. Cât de interesant! 

Murtagh plecase în acea dimineaţă la Lisabona, cu 
flacoanele de suc de urzică şi de rădăcină de roibă 
în geantă. 


—E un lucru mărunt, a fluturat Charles din mână, 
ignorând investirea fiecărui cent pe care fusese 
capabil să îl împrumute. Dar aș dori ca prietenul 
meu James să se ocupe de vânzarea încărcăturii, 
îndată ce va ajunge aici. Nu se cade, mă 
înțelegeți — şi aici şi-a îndreptat umerii, ridicându- 
și vârful nasului abia simţit, aproape inconştient — 
pentru 0... persoană ca mine, să fie văzută 
ocupându-se de comerţ. 


— Da, vă înţeleg destul de bine, Inălțimea Voastră, 
am spus, muşcându-mi buza. 


Mă întrebam dacă îi împărtăşise acest punct de 
vedere şi partenerului său de afaceri, Saint 
Germain, care fără îndoială îl privea pe tânărul 
pretendent la tronul Scoţian drept o persoană mai 
puţin importantă decât oricare din nobilii francezi 
care se implicau cu totul în „comerț“, oriunde li se 
oferea şansa unui profit. 


—Inălțimea  Voastră e singur în această 
întreprindere? am întrebat inocent. 


—Nu, a răspuns, încruntându-se uşor, am un 
partener, dar e francez. Totuşi, aş prefera mai 
degrabă să încredinţez frâiele afacerii mele în 
mâinile unui conaţional. Oricum, a adăugat el 
absorbit, am auzit că dragul meu James este un 
negustor cât se poate de muncitor şi de capabil. 
Nădăjduiesc că el ar putea fi capabil să crească 
valoarea investiţiei mele printr-o vânzare 
înțeleaptă. 


Am presupus că cine îi povestise despre 
aptitudinile lui Jamie nu se deranjase să adauge 
informaţia că probabil nu exista în Paris un 

negustor de vinuri pe care Saint Germain să îl 
antipatizeze mai mult. Însă, dacă toate mergeau 
conform planului, asta nu va mai conta. Şi dacă nu, 
era posibil ca Saint Germain să ne rezolve toate 
problemele strângându-l de gât pe Charles Stuart 
de îndată ce afla că a contractat livrarea unei 
jumătăți din vinul său exclusiv Gostos celui mai de 
temut rival la său. 


— Sunt convinsă că soţul meu nu va precupeţi 
niciun efort pentru a dispune de marfa Înălțimii 
Voastre cu cel mai bun profit pentru toate părțile 
implicate, am spus cu cea mai profundă sinceritate. 


Înălțimea Sa mi-a mulţumit politicos, aşa cum se 
cuvenea ca un prinţ să accepte serviciul unui supus 
loial. A făcut o plecăciune, sărutându-mi mâna cu 
o politețe desăvârşită şi a plecat intonând 
necontenit declaraţii de recunoştinţă faţă de Jamie. 
Cu o expresie severă, neimpresionat de vizita 
regală, Magnus a închis ușa în urma lui. În acea 
seară Jamie nu a sosit acasă decât după ce eu 
adormisem, însă i-am povestit a doua zi, la micul 
dejun despre vizita lui Charles și despre cererea 
lui. 


— Dumnezeule, mă întreb dacă Inăltimea Sa îi va 
povesti contelui, a spus el. 


După ce se asigurase de sănătatea intestinelor sale 
înfulecând rapid un castron de terci, a continuat 
prin a adăuga peste el un mic dejun franțuzesc, cu 
chifle unse cu unt și ciocolată fierbinte. Un zâmbet 
larg i s-a întins pe față gândindu-se la reacția 
contelui, în vreme ce îşi sorbea ciocolata. 


— Mă întreb dacă este lezmaiestate să bumbăceşti 
un prinţ exilat. Pentru că, dacă nu e, sper că 
Înălțimea Sa îl va avea pe Sheridan ori pe 
Balhaldy aproape când va auzi asta Saint Germain. 

Alte speculații pe această temă au fost întrerupte 
de zgomot de glasuri care s-a auzit deodată în hol. 
O clipă mai târziu, Magnus a apărut în cadrul ușii, 
cu un bilet pe tava din argint. 


— Imi cer iertare, milord, a spus el, făcând o 
plecăciune. Mesagerul acestui bilet a dorit 
neapărat ca el să vă fie adus imediat. 


Ridicând sprâncenele, Jamie a luat biletul de pe 
tavă, l-a deschis şi l-a citit. 


— O, fir-ar să fie! a spus el dezgustat. 


— Ce este? am întrebat. Doar nu e vreo veste de la 
Murtagh? 


—Nu, a spus el clătinând din cap. Este de la 
paznicul depozitului. 


— Probleme pe docuri? 


Un amestec straniu de emoţii se citea pe chipul lui 
Jamie; iritarea îşi disputa locul cu amuzamentul. 


— Nu chiar. Din câte se pare, omul s-a băgat într-un 
bucluc la un bordel. Îmi cere umil iertare —a spus 
el, fluturând ironic mâna spre bilet, dar speră că 
voi putea veni să îi dau o mână de ajutor. Cu alte 
cuvinte, a tradus el, strângându-şi şervetul în timp 
ce se ridica, dacă aş putea să îi plătesc nota de 
plată. 


— Şi i-o vei plăti? am întrebat, amuzată. 


A pufnit scurt, scuturându-și firimiturile de pâine 
din poală. 


— Ei bine, cred că voi fi nevoit, dacă nu vreau să 
păzesc eu însumi depozitul, şi nu am timp de asta. 

S-a încruntat în vreme ce revizuia în minte 
îndatoririle zilei. Era o sarcină care îi putea lua 
ceva vreme şi avea câteva comenzi pe birou, 
căpitani de vase care așteptau pe docuri şi butoaie 
în depozit. 


— Cel mai bine ar fi să-l iau pe Fergus cu mine să 
îmi trimită mesajele, a spus el, resemnat. Poate să 
se ducă în Montmartre cu o scrisoare, dacă eu nu 
mai am timp. 


— O inimă mare face mai mult decât o pungă cu 
bani, i-am spus lui Jamie, în vreme ce stătea în 
picioare lângă birou, frunzărind prin teancul 
impresionant de hârţoage în așteptare. 


— O, da? Şi cine zice asta? 


— Alfred, lordul Tennyson, cred, am spus. Nu cred 
că s-a născut încă, dar e un poet. Unchiul Lamb 
avea o carte cu poeţi iluştri britanici. Erau şi câteva 
poezii ale lui Burns acolo, din câte îmi amintesc... 
e un poet scoțian, i-am explicat. El a spus 
„Libertatea şi whisky-ul sunt buni tovarăşi.“ 


—N-aş putea spune că e poet, a răspuns Jamie 
pufnind, dar măcar e scoțian. 


Apoi a zâmbit şi s-a aplecat să îmi sărute fruntea. 


— Mă întorc la prânz, mo duinne. Ai grijă de tine. 


Mi-am terminat propriul mic dejun şi, pentru a nu 
irosi nimic, am înfulecat și pâinea prăjită a lui 
Jamie, apoi am urcat greoi scările pentru somnul 
de dimineaţă. De la prima sperietură mai avusesem 
câteva mici sângerări, deşi nu mai mult de o 
picătură, două, apoi nimic în următoarele câteva 
săptămâni. Cu toate acestea, stăteam cât mai mult 
în pat sau în fotoliu, aventurându-mă Jos, în salon 

doar pentru a primi musafiri ori în sufragerie, 
atunci când luam masa cu Jamie. Însă când am 
coborât la prânz, am găsit masa pregătită doar 
pentru o singură persoană. 


— Stăpânul nu s-a întors încă? am întrebat cu o 
oarecare mirare. 


Valcetul bătrân a clătinat din cap. 
— Nu, milady. 


— Imi imaginez că se va întoarce curând; ai grijă să 
aibă mâncare când ajunge. 


Imi era prea foame pentru a-l mai aştepta pe 
Jamie; ameţeala avea tendinţa să reapară dacă 
stăteam prea mult fără să mănânc. 


După prânz, m-am întins din nou să mă odihnesc. 
Relaţiile conjugale fiind temporar suspendate, nu 
aveam mare lucru de făcut în pat, în afară de citit 
sau dormit, intenționând să le fac pe amândouă din 
plin. Îmi era imposibil să dorm pe burtă, iar pe 
spate era inconfortabil, căci îl făcea pe copil să se 
miște. Drept urmare, dormeam pe o parte, 
strângându-mă în jurul pântecului meu care creștea 
de la o zi la alta, precum un crevete în jurul unei 
capere. Foarte rar dormeam profund, având mai 
degrabă obiceiul de a ațipi, lăsându-mi mintea să 
se legene în ritm cu mișcările uşoare şi aleatoare 
ale copilului. Undeva, în visele mele, mi s-a părut 
că îl simt pe Jamie lângă mine, dar când am 
deschis ochii camera era goală şi i-am închis din 
nou, legănându-mă de parcă şi eu pluteam în 
imponderabilitate într-o mare caldă precum 
sângele. 


In cele din urmă am fost trezită, cândva pe la 


sfârşitul după-amiezi, de un ciocănit uşor în uşa 
dormitorului. 

— Entrez, am spus, chpind pe măsură ce mă 
trezeam. Era valetul, Magnus, anunțându-mă 
stânjenit că aveam din nou musafiri. 


— E prinţesa de Rohan, madame, a spus el. Prinţesa 
a dorit să aştepte până vă treziţi, dar când a sosit şi 
madame d'Arbanville, m-am gândit că poate... 


— Este în regulă, Magnus, am spus, luptându-mă să 
mă ridic în capul oaselor şi coborându-mi 
picioarele într-o parte a patului. Vin imediat. 


Abia aşteptam musafirii. Încetasem să mai primim 
invitați la cină în timpul ultimei luni şi îmi lipsea 
destul de mult agitația și conversaţia, oricât de 
frivolă ar fi fost. Louise venea adesea să stea cu 
mine și îmi povestea ultimele evenimente de la 
Curte, însă pe Marie d'Arbanville nu o mai 
văzusem de ceva vreme. Mă întrebam ce o aducea 
astăzi la mine. 


Am coborât scările încet,anevoios, greutatea mea 
tot mai mare trimițând săgeți dureroase din călcâie 
pe picior în sus la fiecare pas. Uşa din lemn masiv 
a salonului era închisă, dar am auzit cu claritate 
vocea dinăuntru. 


— Crezi că ştie? 


Întrebarea, rostită pe un ton scăzut care prevestea 
cele mai savuroase bârfe, a ajuns la urechile mele 
chiar când eram pe punctul de a intra în salon. Așa 
că nu am intrat, ci m-am oprit în pragul ușii, ferită 
privirilor. 


Marie d'Arbanville era cea care vorbise. Bine 
venită oriunde datorită poziţiei soțului ei mai în 
vârstă decât ea şi ramolit chiar şi după standardele 
franţuzeşti, Marie auzea tot ce merita să fie auzit în 
mediile pariziene. 

— Ce să ştie? 


Replica era a lui Louise; vocea ei înaltă și 
profundă avea încrederea perfectă a unei 
aristocrate pursânge, căreia nu îi pasă de cine şi ce 
aude. 


—O, dumneata nu ai auzit! a sărit Marie ca o 
pisicuță încântată să prindă un nou şoricel cu care 
să se joace. Dumnezeule! Desigur, abia am auzit 
eu în urmă cu o oră. 


Şi ai dat fuga direct aici pentru a-mi da de veste, 
am spus în sinea mea. Orice ar fi fost. Din 
ascunzătoarea mea, probabil aveam o şansă mai 
bună de a auzi versiunea integrală. 


— Este lordul Broch Tuarach, a spus Marie şi nu 
aveam nevoie să o văd, pentru a mi-o imagina 
aplecându-se în față, ochii verzi sclipind de 
plăcerea veștilor. Chiar în această dimineaţă, a 
provocat un englez la duel — pentru o prostituată! 


— Ce! strigătul uluit al lui Louise l-a acoperit pe al 
meu. 


M-am prins de o măsuţă din hol şi am rămas 
agățată, văzând puncte negre în fața ochilor când 
lumea a început să se destrame. 


—O, da! spunea Marie. Jacques Vincennes era 
acolo; el 1-a povestit soțului meu! Era în bordelul 
acela din apropiere de piaţa de peşte — imaginează- 
ti, să se ducă la un bordel la ora aceea a dimineții! 
Bărbații sunt atât de ciudaţi! Oricum, Jacques 
servea ceva de băut cu madame Elise, care 
conduce bordelul, când deodată s-a auzit un strigăt 
teribil de la etaj şi tot soiul de bocănituri şi țipete. 


S-a oprit o clipă să îşi tragă sufletul — pentru un 
efect dramatic — şi am auzit pe cineva turnând un 

lichid. 


— Aşa că Jacques a dat fuga spre scări — mă rog, cel 
puţin asta spune el; eu cred că de fapt s-a ascuns în 
spatele canapelei, e un asemenea laş — şi după mai 
multe țipete şi bocănituri, s-a auzit un trosnet 
groaznic şi un ofiţer englez a coborât în goană pe 
scări, pe jumătate  despuiat, fără  perucă, 
împiedicându-se şi lovindu-se de pereţi. Și cine a 
apărut în capul scărilor, arătând precum îngerul 
răzbunării? Micul nostru James! 


—Nu! Şi aş fi putut jura că era ultimul ... dar 
continuă! Ce s-a întâmplat pe urmă? 


O ceașcă de ceai a poposit cu un clinchet pe 
farfurioara sa, urmată de glasul lui Mary, eliberată 
de tonul secretos de agitația momentului. 


— Ei bine,... bărbatul a ajuns în capul scărilor pe 
picioare, printr-un miracol, şi s-a întors imediat şi 
a privit în sus spre lordul Tuarach. Jacques susține 
că bărbatul era foarte sigur pe sine pentru cineva 
care tocmai fusese aruncat pe scări în jos, cu 
pantalonii în vine. A zâmbit— nu un zâmbet real, 
ştii, ci unul din acela răutăcios -şi a spus: „Nu e 
nevoie de violență, Fraser; ai fi putut aștepta să îți 
vină rândul! Aş fi zis că ai destul acasă. Dar pe 
urmă, unii bărbați găsesc plăcere acolo unde 
trebuie să plătească pentru ea.“ 


— Ingrozitor! a exclamat Louise cu o voce şocată. 
Canalia! Dar desigur, lordul Tuarach nu are nicio 
vină... 


Simţeam tensiunea din vocea ei în vreme ce 
prietenia se războia cu nevoia de a bârfi. După 
cum era de aşteptat, nevoia de bârfă a învins. 


— Milord Tuarach nu se poate bucura de favorurile 
soției pentru moment; ea așteaptă un copil şi 

sarcina e primejdioasă. Deci e normal să își 
satisfacă nevoile într-un bordel; care gentilom ar 
proceda altfel? Dar continuă, Marie! Ce s-a 
întâmplat apoi? 


— Ei bine, a spus Marie ținându-și răsuflarea când 
s-a apropiat de punctul culminant al povestirii. 
Milordul Tuarach a năvălit pe scări, l-a prins pe 
englez de beregată şi l-a scuturat ca pe un şobolan! 


— Non! Ce n est pas vrai! 


—O, da! A fost nevoie de trei din servitorii lui 
madame pentru a-l stăpâni-un bărbat atât de 
chipeș și de mare, nu-i aşa? Cu o înfăţişare atât de 
fioroasă! 


— Da, şi pe urmă? 


— 0... păi, Jacques a spus că englezul s-a luptat să 
respire o vreme, apoi s-a îndreptat de spate şi i-a 
spus lordului Tuarach; „E a doua oară când eşti la 
un pas să mă ucizi, Fraser. Într-o zi s-ar putea să 
reuşești.“ Şi pe urmă lordul Tuarach a înjurat în 
scoțiana aceea teribilă — eu nu înţeleg o boabă, tu 
înţelegi? — şi apoi s-a zbătut să se elibereze din 
strânsoarea servitorilor și l-a plesnit pe englez 
peste obraz cu mâna goală — Louise a oftat la 
această insultă — şi a spus: „Zorile de mâine te vor 
prinde mort!“, după care s-a întors pe călcâie și a 
fugit în sus pe scări şi englezul a plecat. Jacques 
spune că era cam palid. Nici nu e de mirare! 
Imaginează-ţi! 


Imi imaginam prea bine. 
— Vă simţiţi bine, madame? 


Vocea îngrijorată a lui Magnus a acoperit celelalte 
exclamaţii ale lui Louise. Am întins o mână şi el 

mi-a luat-o, apucându-mă cu cealaltă de cot pentru 
a mă sprijini. 


— Nu. Nu mă simt bine. Spune-le doamnelor, te 
rog! 


Am fluturat uşor o mână în direcția salonului. 


— Sigur, madame. Intr-o clipă; acum permiteţi-mi 
să vă conduc în camera dumneavoastră. Pe aici, 
chere madame... 


M-a dus pe scări în sus, murmurându-mi cuvinte 
de încurajare în timp ce mă sprijinea. M-a condus 
spre fotoliul din dormitor, unde m-a lăsat, 
promițându-mi că va trimite îndată o slujnică, 
pentru a avea grijă de mine. 


Nu am așteptat ajutor; după ce primul şoc a trecut, 
mă puteam ţine pe picioare destul de bine, aşa că 
m-am ridicat şi am traversat camera până la 
cufărul cu leacuri aşezat pe măsuţa de toaletă. Nu 
credeam că voi leşina acum, însă pentru orice 
eventualitate era acolo o sticlă cu vapori de 
amoniac pe care o voiam la îndemână. 


Am ridicat capacul și am rămas ţintuită locului, 
privind în cufăr. Pentru o clipă, mintea mea refuza 
să înregistreze ceea ce ochii vedeau; pătratul de 
hârtie albă, împăturită, aşezat cu grijă în sus între 
flacoanele multicolore. Am băgat de seamă destul 
de absentă că degetele îmi tremurau când am luat 
hârtia; am încercat de câteva ori înainte de a reuși 
să o deschid. 


Îmi pare rău. Cuvintele erau mari şi negre, literele 
caligrafiate cu grijă în centrul hârtiei, cu singura 
literă „J“ scrisă cu aceeaşi grijă dedesubt. Și sub 
ele, încă două cuvinte, mâzgălite la repezeală, ca 
un post-scriptum al disperării: Sunt nevoit! 

— Eşti nevoit, am murmurat ca pentru mine, şi apoi 
m-au lăsat genunchii. 


Zăcând la podea, cu panourile sculptate ale 
tavanului licărind slab deasupra, m-am trezit 
gândindu-mă că eu întotdeauna presupusesem 
înainte că tendința doamnelor din secolul al 
optsprezecelea de a leșina era pricinuită de corsaje; 
acum știam însă că era mai degrabă din cauza 
idioţeniei bărbaţilor din secolul al optsprezecelea. 


Undeva în apropiere s-a auzit un strigăt de spaimă 
şi pe urmă nişte braţe binevoitoare m-au ridicat şi 
am simțit moliciunea elastică a saltelei de lână sub 
mine şi batiste răcoritoare, mirosind a oţet pe 
frunte și la încheieturi. Curând mi-am revenit, însă 
nu doream să văd pe nimeni în faţa ochilor. Le-am 
asigurat pe servitoare că mă simţeam chiar bine, 
le-am alungat din cameră și m-am lăsat pe perne, 
încercând să judec. 


Era, desigur, Jack Randall, şi Jamie plecase să îl 
ucidă. Acesta era singurul gând lucid în amestecul 
de groază clocotindă şi speculaţii care îmi umpleau 
mintea. De ce, însă? Ce l-ar fi putut determina să 
încalce promisiunea pe care mi-o făcuse? 


Încercând să cumpănesc atent evenimentele pe 
care le povestise Marie — aşa cum erau ele la mâna 
a treia —, m-am gândit că trebuia să fi fost ceva mai 
mult decât doar şocul unei întâlniri neprevăzute. Îl 
cunoşteam pe căpitan, îl cunoşteam mult mai bine 
decât aş fi dorit. Şi dacă era un lucru de care eram 
sigură era că el nu ar fi cumpărat serviciile 
obişnuite ale unui bordel; simpla plăcere cu o 
femeie nu era în natura lui. Ce savura el-—ce 
căuta — era durere, teamă, umilire. 


Iar aceste trăiri puteau, desigur, fi cumpărate, chiar 
dacă la un preţ mai ridicat. Văzusem suficient, în 
timpul orelor petrecute la L’Hôpital des Anges, 

pentru a şti că erau /es putains a căror marfă nu se 
afla între picioare, ci în oasele puternice, acoperite 
cu piele prea fragilă, care se rănea uşor și care 
purtau urmele loviturilor de palme sau de bici. 


Şi dacă Jamie, cu pielea lui albă acoperită de 
cicatricile capriciilor lui Randall, dăduse peste 
căpitan în timp ce acesta se distra într-o manieră 
asemănătoare cu una din doamnele 
stabilimentului... — Asta, mi-am spus în gând, l-ar 
fi putut purta dincolo de orice promisiune sau 
stăpânire de sine. Pe piept, în partea stângă , chiar 
sub sfârc, era o urmă mică; o cută minusculă şi 
albicioasă, acolo unde își tăiase propria piele 
marcată cu inelul cu sigiliu încins al lui Jonathan 
Randall. Furia care îl făcuse să îndure 
automutilarea mai degrabă decât să îndure acel 
semn rușinos putea erupe din nou, pentru a-l 
distruge pe cel care o cauzase — și pe nefericita lui 
progenitură. 


— Frank! am spus, și mi-am încleştat palma stângă 
pe verigheta mea lucitoare din aur. O, Doamne, 
Frank! 


Pentru Jamie, Frank nu era altceva decât o 
fantomă, vaga posibilitate a unui refugiu pentru 
mine, în cazul improbabil al necesității. Pentru 
mine, Frank era bărbatul cu care trăisem, cu care 
împărțisem patul şi trupul — și pe care în cele din 
urmă îl abandonasem pentru a rămâne cu Jamie 
Fraser. 


— Nu pot, am şoptit în camera goală, spre pruncul 
care se întindea şi mi se învârtea leneş în pântec, 
neafectat de propria mea tulburare. Nu îi pot 
permite să facă asta! 


Lumina după-amiezii se stinsese în umbrele 
cenuşii ale apusului şi camera părea cufundată în 
toată disperarea sfârşitului lumii. „Zorii zilei de 

mâine te vor afla mort.“ Nu aveam nicio șansă de 
a-l găsi pe Jamie în seara asta. Ştiam că nu se va 
întoarce în Rue Tremoulins; nu mi-ar fi lăsat acel 
bilet dacă avea de gând să se întoarcă. Niciodată 
nu ar fi putut sta întreaga noapte în pat cu mine 
ştiind ce avea de gând să facă a doua zi dimineaţă. 
Nu, fără îndoială căutase adăpost în vreun han ori 
vreo tavernă, pentru a se pregăti în singurătate 
pentru îndeplinirea dreptăţii, după cum jurase. 


Credeam că ştiu care va fi locul execuţiei. Cu 
amintirea primului duel încă puternică în minte, 
Jamie îşi tunsese părul pentru a se pregăti. Acea 
amintire îl inspirase, eram sigură, în alegerea unui 
loc pentru a-şi întâlni duşmanul. Pădurea 
Boulogne, în apropierea drumului celor şapte 
sfinți. Pădurea era o zonă populară pentru duelurile 
ilicite, arborii deşi ascunzând participanții. Mâine, 
una din poienile umbroase va găzdui întâlnirea 
dintre Jamie Fraser şi Jack Randall. Şi mine. 


Stăteam întinsă pe pat, fără a mă deranja să mă 
dezbrac ori să mă învelesc, cu mâinile împreunate 
peste burtă. Am privit amurgul întunecându-se şi 
am ştiut că în această noapte nu voi dormi. Mă 
consolam cum puteam cu micile mişcări ale 
bebelușului meu, cu ecoul cuvintelor lui Jamie 
răsunându-mi în urechi: „Zorile de mâine te vor 
găsi mort.“ 


Bois de Boulogne era un petic mic de pădure 
aproape virgină, ciudat înălţat la marginea 
Parisului. Se spunea că lupu precum şi vulpile și 
bursucii încă mai puteau fi zăriți umblând prin 
desişurile sale, însă această legendă nu reușea să 
descurajeze cuplurile de amorezi care se hârjoneau 
pe sub ramurile copacilor, pe pământul acoperit de 
iarbă al pădurii. Era o evadare din zgomotul şi 
mizeria oraşului, și doar zona o salva de la a 

deveni locul preferat de joacă al nobilimii. Așa 
cum era, stăpânită în mare parte de cei care trăiau 
în apropiere şi care găseau un moment de respiro 
la umbra stejarilor masivi şi a mestecenilor 
pădurii, şi de cei care veneau mai de departe, 
căutând intimitate. 


Era o pădure mică, şi totuși prea întinsă pentru a fi 
străbătută la picior, căutând o poiană suficient de 
largă încât să găzduiască doi bărbați care se 
duelau. Începuse să plouă în timpul nopții și zorii 
îşi croiau drum cu greu, strălucind stins printre 
norii care întunecau cerul. Pădurea își şoptea ei 
înseşi, murmurul slab al ploi pe frunze 
amestecându-se cu foşnetul și scrâşnetul încet ale 
frunzelor şi crengilor. 


Trăsura s-a oprit pe drumul care ducea prin pădure, 
în apropierea unui grup de clădiri dărăpănate. Îi 
spusesem vizitiului ce să facă. Acesta a sărit de pe 
capră, a legat caii şi a dispărut între clădiri. 
Oamenii care trăiau în apropierea pădurii ştiau ce 
se petrece acolo. 


Nu puteau fi atât de multe locuri potrivite unui 
duel; cu siguranță oamenii ştiau de ele. 


M-am lăsat pe spate şi mi-am strâns mantia grea în 
jurul trupului, tremurând în frigul zorilor. Mă 
simţeam îngrozitor, oboseala unei nopți nedormite 
atârnând greu, iar groaza şi tristeţea teribilă 
formând un nod în capul pieptului. Peste toate 
trona o furie clocotindă pe care încercam să o 
domolesc, pentru a nu mă abate de la misiunea pe 
care o aveam de îndeplinit. 


Însă revenea mereu, bolborosind de fiecare dată 
când lăsam garda jos, cum se întâmpla acum. Cum 
a putut face una ca asta? continua să bombăne 
mintea mea, spumegând de furie. Ce caut eu aici, 
când ar trebui să fiu acasă, dormind alături de 

Jamie. Nu ar trebui să fiu nevoită să îl urmăresc, să 
îl strunesc, să mă lupt deopotrivă cu furia și cu 
boala. O durere surdă pricinuită de călătoria cu 
trăsura mi se instalase la baza coloanei. Da, era și 
el nervos; puteam înţelege asta. Dar pentru numele 
lui Dumnezeu, în joc era viața unui om. Cum 
putea fi blestemata lui mândrie mai importantă 
decât asta? Şi cum să mă lase, fără nicio 
explicație! Să mă lase să aflu ce se întâmplase din 
bârfele vecinilor. 


— Mi-ai promis, Jamie, fir-ai tu să fii, mi-ai promis! 
am murmurat în barbă. 


Pădurea era tăcută, învăluită în ceață şi udă. 
Sosiseră deja? Vor fi aici? Mă înșelasem în 
alegerea locului? Vizitiul a reapărut, însoțit de un 
tânăr de vreo paisprezece ani, care a sărit dibaci pe 
capră şi a fluturat mâna, indicând înainte și la 
stânga. Pocnind scurt din bici şi plescăind din 
limbă, vizitiul a mânat caii la trap uşor și am pornit 
la drum în umbrele pădurii care abia se deşteaptă 
la viaţă. 


Ne-am oprit de două ori, făcând o pauză în vreme 
ce tânărul a sărit de pe capră şi s-a avântat în 
desişuri, de fiecare dată apărând după câteva 
momente, clătinând din cap. A treia oară a venit 
alergând, agitația pe chipul lui fund atât de 
evidentă, încât am deschis uşa de la trăsură înainte 
ca el să se apropie suficient încât să strige la 
vizitiu. 


Aveam banii pregătiți; i-am aruncat spre el, în 
acelaşi timp prinzându-l de mânecă: 


— Arată-mi unde! Repede, repede! 


Abia am băgat de seamă crengile ca nişte gheare 
încâlcindu-se peste potecă ori umezeala 
neaşteptată care mi-a îmbibat cu apă rochia când 

am trecut pe lângă ele. Poteca era moale, acoperită 
cu frunze căzute şi nici pantofii mei, nici cei ai 
călăuzei mele nu făceau vreun zgomot în vreme ce 
îl urmam pe băiatul în cămașă zdrenţuită şi jilavă. 


l-am auzit înainte de a-i vedea; începuseră deja. 
Clinchetul metalului era camuflat de frunzişul ud, 
cu toate acestea, se auzea destul de limpede. Nicio 
pasăre nu cânta în răsăritul ud, însă vocea mortală 
a bătăliei îmi răsuna în urechi. 


Era o poiană largă, adânc în pădure, accesibilă însă 
de pe drum pe cărare. Suficient de largă încât să 
ofere spațiu de manevră pentru un duel serios. 
Rămăseseră doar în cămașă, luptând în ploaie, 
pânza udă lipindu-li-se de piele, dezvăluind linia 
umărului şi a coloanei vertebrale. 


Jamie spusese că el era mai priceput; putea fi, însă 
nici Jonathan Randall nu era un spadasin slab. 
Balestra şi fenta, mlădios precum un șarpe, spada 
lovind ca un colț veninos, din argint. Jamie era 
deopotrivă de iute, cu o graţie uluitoare pentru un 
bărbat atât de masiv, cu picioarele uşoare şi un braţ 
sigur. Priveam, țintuită locului, temându-mă să 
strig ca nu cumva să îi distrag atenția lui Jamie. 
Săreau într-un cerc strâns de lovituri și 
contralovituri, picioarele atingându-se uşor ca un 
dans pe iarbă. 


Stăteam  nemișcată, privindu-i. Venisem prin 
noaptea care se risipea pentru a-i găsi şi a-i opri. 
Dar acum, că îi găsisem, nu puteam interveni, de 
teamă că voi cauza o întrerupere fatală. Şi tot ce 
puteam face era să aştept, să văd care dintre 
bărbații mei va muri. 


Randall a ridicat sabia pentru a para lovitura, însă 
nu suficient de repede încât să contraatace 
sălbăticia cu care i-a azvârlit arma în aer. 

Am deschis gura. Intenţionasem să-l strig pe Jamie 
pentru a-l opri acum, în acel moment de grație 
între dezarmarea oponentului său şi lovitura 
mortală care urma. Şi chiar am strigat, însă sunetul 
a ieşit slab şi sugrumat. Cum stăteam acolo, 
privind, durerea surdă din spate s-a adâncit, 
strângând ca un pumn. Şi în acea clipă am simţit 
deodată că ceva se rupe, ca şi cum pumnul se 
desfăcuse şi eliberase ceea ce ținea în el. 


Am bâjbâit orbește, prinzându-mă de o ramură din 
apropiere. I-am văzut chipul lui Jamie, concentrat 
într-un soi de extaz calm şi mi-am dat seama că nu 
putea auzi nimic prin ceața de violenţă care îl 
învăluia. Nu vedea nimic în afară de țelul său până 
când lupta nu se termina. Retrăgându-se dinaintea 
tăişului nemilos, Randall a alunecat pe iarba udă și 
a căzut la pământ. Şi-a arcuit spatele, încercând să 
se ridice, însă iarba era alunecoasă. Pânza jaboului 
său era sfâşiată și capul îi era dat pe spate, părul 
negru îmbibat cu apă, gâtul expus precum a unui 
lup implorând milă. Dar răzbunarea nu cunoaşte 
mila, și nu spre gâtul dezvăluit cădea sabia. 


Prin ceața întunecată, am văzut sabia lui Jamie 
coborând, grațioasă și letală, rece precum moartea. 
Vârful a atins talia pantalonilor din piele de 
căprioară, a străpuns şi a tăiat jos cu o răsucire 
care a murdărit materialul cafeniu cu roşeaţa 
întunecată a sângelui deodată eliberat. 


Sângele îmi aluneca fierbinte de-a lungul pulpelor 
şi răcoarea de pe piele a migrat spre interiorul 
corpului. Osul unde pelvisul se unea cu spatele se 
rupea; simţeam presiunea cu fiecare săgeată 
dureroasă, ca un fulger lovind de-a lungul șirei 
spinării pentru a exploda şi a mi se aprinde între 
coapse, în bazin, o lovitură distrugătoare, lăsând 
totul ars şi pârjolit în urmă. 

Trupul meu precum şi simțurile au părut să mi se 
sfâşie. Nu vedeam nimic, nu puteam spune dacă 
ochiu îmi erau deschişi ori închiși; totul se învârtea 
în beznă, sclipind din când în când cu fragmente 
agitate pe care le vezi noaptea când ești copil și îți 
apeşi degetele de pleoaple strâns închise. 


Picăturile de ploaie mi se loveau de obraji, de gât 
şi umeri. Fiecare strop greu cădea rece, apoi se 
dizolva într-un firicel cald, alunecându-mi pe 
pielea înghețată. Senzaţia era diferită, spre 
deosebire de agonia violentă de mai jos. Am 
încercat să îmi canalizez mintea aici, să îmi forţez 
atenția de la vocea micuță şi detaşată din centrul 
creierul meu, cea care îmi spunea, parcă 
înregistrând într-o fişă medicală: „Desigur, ai o 
hemoragie. Probabil o placentă fisurată, judecând 
după cantitatea de sânge. De obicei e fatală. 
Pierderea sângelui cauzează amorţeala în mâini și 
picioare şi vederea întunecată. Se spune că auzul e 
ultimul simţ care dispare; se pare că e adevărat.“ 


Fie că era sau nu ultimul simţ care îmi mai 
rămăsese, de auzit, auzeam. Şi auzeam voci, foarte 
agitate, unele încercând să adopte un ton calm, 
toate vorbind în franceză. Un singur cuvânt 
auzeam şi puteam înţelege — propriul meu nume, 
strigat mereu, însă de foarte departe. 


„Claire! Claire!“ 


— Jamie, am încercat să spun, însă buzele îmi erau 
țepene şi amorțite de frig. 


Imi era imposibil să mă mişc. Agitaţia din 
apropierea mea se domolea; cineva sosise şi părea 
să acţioneze ca şi cum ar fi știut ce să facă. 


Poate chiar aşa era. Poala îmbibată a rochiei mele 


a fost uşor ridicată între picioare şi în locul ei a 
fost băgat un tampon gros de pânză. Mâini dibace 

m-au întors pe partea stângă și mi-au îndoit 
genunchii spre piept. 


-Să o ducem la spital, a sugerat o voce din 
apropiere. 


-Nu va supravieţui drumului, a spus o alta, 
pesimist. Am putea să mai aşteptăm câteva minute, 
apoi să trimitem după dric. 


— Nu, a insistat o alta. Sângerarea scade; ar putea 
trăi. In afară de asta, o cunosc; am văzut-o la 
L’ Hôpital des Anges. Du-o la maica Hildegarde. 


Mi-am adunat toate puterile pe care le mai aveam 


şi am reușit să murmur „maica“. Apoi am renunţat 
la luptă şi am lăsat întunericul să mă învăluie. 

25 


RAYMOND ERETICUL 


Acoperişul înalt, arcuit de deasupra mea era 
sprijinit de ogive, acele sisteme arhitecturale ale 
secolului al paisprezecelea în care patru coaste se 
ridică din vârfurile coloanelor, pentru a se uni în 
două arcade încrucișate. 


Patul meu era așezat sub una din acestea, cu 
perdele din pânză uşoară trase în jurul meu pentru 
intimitate. Punctul central al ogivei nu era exact 
deasupra mea însă; patul meu era aşezat cam cu un 
metru în afara centrului. Acest detaliu mă enerva 
de fiecare dată când ridicam privirea; voiam să 
mut patul cu puterea minţii, de parcă fiind chiar 
sub centrul tavanului mă va ajuta să îmi regăsesc 
centrul interior. Dacă mai aveam un centru. Îmi 
simţeam trupul rănit şi moale, de parcă aş fi fost 
bătută. Articulațiile mă dureau şi le simţeam 
fragile, precum dinții slăbiți de scorbut. Câteva 
pături groase mă acopereau, însă nu puteau face 
altceva decât să țină căldura înăuntru, iar eu nu 
aveam căldură de păstrat. Frigul din zorii ploioși 
mi se instalase în oase. 


Observam toate aceste simptome obiectiv, ca şi 
cum ar fi aparținut altcuiva; în afară de asta nu 
simţeam nimic. Centrul mic, rece şi logic al 
creierului meu era încă acolo, însă filtrul de 

sentimente prin care treceau de obicei discursurile 
sale dispăruse; mort, ori paralizat, sau pur şi 
simplu dispărut. Nu știam şi nu îmi păsa. Stătusem 
în L’Hôpital des Anges cinci zile. Degetele lungi 
ale maicii Hildegarde pipăiau cu neobosită 
delicateţe prin pânza cămăşii de noapte pe care o 
purtam, încercând adâncimile pântecelui meu, 
căutând marginile tari ale unui uter contractându- 
se. Carnea era însă moale ca un fruct pârguit și 
delicată sub degetele ei. Am strâns pleoapele când 
degetele ei s-au afundat mai adânc şi ea s-a 
încruntat, murmurând ceva în barbă care ar fi putut 
fi o rugăciune. 


Printre murmure am prins un nume şi am întrebat: 
— Raymond? Il cunoşti pe maestrul Raymond? 


Nu cred că ar exista vreo pereche mai puţin 
potrivită decât această redutabilă călugăriță şi 
micul gnom din peştera cu cranii. 


Maica Hildegarde a ridicat uluită din sprâncenele 
groase. 


— Maestrul Raymond ai spus? Șarlatanul eretic? 
Que Dieu nous en garde! Să ne ferească 
Dumnezeu! 


— O! Mi s-a părut că vă aud rostind „Raymond“. 
— Ah. 


Degetele şi-au reluat lucrul, pipăind în cuta 
vintrelor în căutarea nodulilor limfatici inflamaţi 
care ar semnala o infecție. Erau acolo, ştiam; îi 
simţisem eu însămi când îmi mişcam palmele într- 
o suferință agitată deasupra trupului meu gol. 
Simţeam febra, o durere și un fior rece adânc, în 
oase, care va izbucni în flăcări când va atinge 
suprafaţa pielu. 

— Invocam ajutorul Sfântului Raymond Nonnatus, 
mi-a explicat maica Hildegarde, storcând o cârpă 
înmuiată în apă rece. El este un ajutor neprețuit în 
ajutarea mamelor care aşteaptă un copil. 


— Ceea ce eu nu mai sunt. 


Am observat absentă mica grimasă dureroasă care 
1-a apărut pe chip. A dispărut aproape imediat când 
s-a aplecat să îmi şteargă fruntea, întinzând repede 
apa rece peste pomeţii obrajilor şi în jos spre gâtul 
meu înfierbântat şi transpirat. 


Am tremurat deodată când am simţit apa rece şi s- 
a oprit imediat, punându-mi o mână grijulie pe 
frunte. 


— Sfântul Raymond nu e pretenţios, a spus ea, 
mustrându-mă absent. Eu însămi primesc orice 
ajutor îmi iese în cale; același lucru ţi-l recomand 
şi dumitale. 


— Mmm. 


Am închis ochii, retrăgându-mă la adăpostul ceții 
cenuşii. Mi s-a părut că zăresc lumini slabe în 
ceaţă, mici sclipiri precum un fulger împrăștiindu- 
se pe orizontul verii. 


Am auzit clinchetul mărgelelor de mătănii din 
lignit când maica Hildegarde s-a îndreptat de 
spate, şi glasul blând al uneia dintre surori în 
pragul uşii chemând-o spre o altă urgenţă. 
Ajunsese aproape de uşă când i-a venit un gând. S- 
a întors cu un foşnet de fuste grele, arătând spre 
piciorul patului meu cu un deget autoritar. 


— Bouton! a spus ea. 4u pied, reste! 


Câinele, la fel de sigur pe sine ca şi stăpâna lui, s-a 
întors imediat din drum şi a sărit pe pat. Odată 


708 


ajuns acolo, a zăbovit o clipă, frământând 
aşternuturile cu labele şi întorcându-se de trei ori 
în sensul opus acelor de ceasornic, parcă pentru a 
spulbera farmecele rele ale locului său de odihnă 
înainte să se întindă la picioarele mele, odihnindu- 
şi botul pe labe, cu un oftat adânc. 


Satisfăcută, maica Hildegarde a murmurat drept 
rămas-bun, înainte de a se face nevăzută: 


— Que Dieu vous bénisse, mon enfant. 


Prin ceața care cobora şi prin frigul care mă 
învăluia, am apreciat puțin gestul ei. Cum nu 
aveam un copil pe care să îl țin în brațe, ea îmi 
lăsase substituentul ei cel mai bun. 


Ghemul păros de la picioarele mele era de fapt o 
mică mângâiere fizică. Bouton stătea nemișcat 
precum câinii de la picioarele regilor, sculptați pe 
pietrele funerare ale mormintelor de la Saint 
Denis, căldura lui luptând împotriva răcelii de 
marmură a picioarelor mele, prezența lui, o 
îmbunătățire a singurătăţii mele şi un înlocuitor al 
companiei omeneşti, căci nu cerea nimic de la 
mine. Nimic era exact ceea ce simțeam şi tot ce 
puteam oferi. Bouton a făcut un soi de pârt 
câinesc, un pârâit scurt, şi s-a așezat să doarmă. Eu 
mi-am tras cuverturile peste nas şi am încercat să 
fac acelaşi lucru. 


În cele din urmă am adormit. Și am visat. Vise de 
febră, îngrijorate şi dezolate, despre o sarcină 
imposibilă la care eram supusă iar şi iar. Un efort 
dureros și fără oprire, într-un loc gol şi împietrit. 
Învăluit în ceaţă deasă, cenușie, prin care tristeţea 
pierderii mă urmărea precum un demon în negură. 


M-am trezit brusc, băgând de seamă că Bouton 


dispăruse, însă nu eram singură. Linia părului lui 
Raymond era complet netedă, o linie plată, trasată 

de-a lungul frunţii late parcă cu o riglă. Îşi purta 
părul des şi sur pieptănat pe spate şi lăsat să cadă 
drept spre umeri, astfel încât fruntea masivă părea 
ca un bloc de piatră, estompând cu totul restul 
feței. Acum plutea deasupra mea, părând o lespede 
de mormânt pentru privirea mea înfierbântată de 
febră. 


Trăsăturile feţei rămâneau aproape neschimbate în 
vreme ce vorbea cu surorile şi mi s-a părut că 
ridurile de pe fruntea lui seamănă cu nişte litere 
sculptate în piatră, încercând să se adâncească în 
suprafață astfel încât numele celui mort să poată fi 
citit. Eram convinsă că în următoarea clipă numele 
meu va apărea citeț pe lespedea albă și că în acel 
moment voi muri cu adevărat. Mi-am arcuit 
spatele şi am început să tip. 


— Vezi ce se întâmplă? Nu te vrea, creatură 
dezgustătoare... îi tulburi odihna. Pleacă de acolo 
imediat! 


Maica Hildegarde l-a prins pe Raymond de braţ 
imperativ, trăgându-l de lângă pat. El s-a opus, 
rămânând înfipt precum un pitic de grădină în 
iarbă, dar sora Celeste a adăugat propriul ei efort, 
deloc neglijabil, la cel al maicii Hildegarde și 
împreună l-au ridicat frumuşel pe picioare şi l-au 
luat pe sus, un pantof căzând dintr-un picior care 
se zbătea agitat în timp ce se îndepărtau. 


Pantoful a rămas acolo unde căzuse, într-o rână, 
exact în mijlocul unei lespezi frecate cu peria. Cu 
fixația intensă a febrei, nu eram capabilă să îmi iau 
privirea de pe papuc. Am urmărit iar şi iar curba 
incredibil de netedă a marginii tocite, de fiecare 
dată retrăgându-mi privirea de la întunericul 
impenetrabil dinăuntru. Dacă îmi permiteam să 
pătrund în acel întuneric, sufletul avea să îmi fie 
smuls din trup şi înghiţit de haos. În vreme ce 

privirea mi se odihnea pe el, auzeam din nou 
sunetele trecerii timpului prin cercurile de piatră şi 
mi-am ridicat braţele în sus, prinzându-mă frenetic 
de așternuturile vătuite, căutând o ancoră de care 
să mă agăţ împotriva delhrului. 


Deodată un braţ a țâșnit printre draperii şi o mână 
înroşită de muncă a înşfăcat papucul şi a dispărut. 
Rămasă fără un punct focal, mintea mea încinsă de 
febră a rătăcit în jurul canelurilor pavelelor pentru 
o vreme, apoi, legănată de regularitatea 
geometrică, s-a închis în sine şi s-a lăsat toropită în 
somn precum un titirez agonizând. 


Dar nu exista linişte în visele mele, căci alergam 
împleticit prin labirinturi de figuri care se repetau 
prin bucle şi spirale nesfârşite. Cu o profundă 
ușurare am văzut în cele din urmă aspectul 
neregulat al unui chip omenesc. Şi era clar un chip 
neregulat, cu o încruntătură feroce şi cu buzele 
strânse implorator. Abia când am simţit presiunea 
mâinii peste gură mi-am dat seama că nu mai 
dormeam. 


Gura largă şi fără buze a garguiului s-a aplecat să- 
mi şoptească la ureche: 


— Stai cuminte, ma chère, dacă mă găsesc iar aici, 
s-a zis cu mine! 


Ochii mari şi negri se mișcau dintr-o parte în 
cealaltă, pândind orice mișcare a draperiilor. 


Am încuviințat încet din cap, iar el şi-a retras 
mâna, degetele sale lăsând în urmă un damf slab 
de amoniac şi sulf. Găsise—sau furase, m-am 
gândit prin ceață-un veșmânt cenuşiu şi 
zdrențuros de călugăr pentru a acoperi mantia sa 
de spiţer din catifea verde, soioasă, şi gluga largă îi 
ascundea deopotrivă părul lung, argintiu, care îl 
putea trăda și fruntea monstruoasă. 

Delirul febril se estompase ușor, înlocuit de 
ultimele rămăşite de curiozitate. Eram prea slăbită 
pentru a spune mai mult de „Ce...“ când a aşezat 
din nou un deget peste buzele mele şi a aruncat 
într-o parte cearşaful care mă învelea. Am privit cu 
un oarecare amuzament când a dezlegat iute 
panglicile cămășii mele de noapte şi a desfăcut-o 
până la talie. Mişcările sale erau dibace şi 
profesioniste, lipsite de orice nuanţă senzuală. Nu 
că mi-aş fi imaginat că cineva ar putea fi capabil să 
necinstească o carcasă devastată de febră ca a mea, 
mai ales atât de aproape de maica Hildegarde. Cu 
toate acestea... 


Am privit cu o fascinaţie absentă când şi-a aşezat 
palmele făcute căuş peste sânii mei. Erau late şi 
aproape pătrate, degetele aveau toate aceeaşi 
lungime. Degete mari, neobișnuit de lungi şi de 
suple, se curbau în jurul sânilor mei cu o delicateţe 
uluitoare. Privindu-le, am avut înaintea ochilor o 
amintire neobişnuit de vie cu Marian Jenkinson, o 
fată pe care o instruisem la Pembroke Hospital, 
povestindu-le asistentelor că mărimea şi forma 
degetelor mari ale unui bărbat erau o indicație 
sigură a calităţii organului său intim. 


—E adevărat, jur, spunea Marian, scuturându-și 
dramatic pe spate părul ei blond. 


Dar când era presată să dea exemple, începea să 
chicotească şi să facă gropiţe în obraji, rotindu-și 
ochii spre locotenentul Hanley, care semăna foarte 
bine cu o gorilă, şi spre degetele sale mari. 


Degete mari lungi îmi apăsau acum sânii uşor, dar 
ferm, și îmi simţeam sfârcurile umflate ridicându- 


se în palmele tari, reci în comparaţie cu pielea mea 
fierbinte. 


— Jamie, am spus şi un fior mi-a traversat trupul. 

— Şşş, madonna, a spus Raymond. 


Vorbea în şoaptă, cu vocea blândă, însă cumva 
absentă, de parcă nu era atent la mine, în ciuda 
gesturilor sale. 


Fiorul a revenit; era ca şi cum căldura trecea de la 
mine spre el, însă palmele lui nu s-au încălzit. 
Degetele au rămas reci şi eu tremuram de frig pe 
măsură ce febra scădea şi mi se scurgea din oase. 


Lumina după-amiezii era slabă prin pânza groasă a 
draperiilor din jurul patului meu şi mâinile lui 
Raymond erau întunecate pe pielea albă a sânilor 
mei. Însă umbrele dintre degetele groase şi tuciurii 
nu erau întunecate. Mi se păreau... albastre. 


Am închis ochii, urmărind atentă un vârtej 
multicolor de modele care mi-au apărut imediat în 
dosul pleoapelor. Când i-am redeschis, am avut 
senzația că acea culoare a rămas în urmă, 
acoperind mâinile lui Raymond. 


Când febra s-a mai domolit, lăsându-mi mintea 
mai limpede, am clipit, încercând să îmi ridic 
capul pentru a vedea mai bine. Raymond a apăsat 
mai tare, cerându-mi să mă întind pe spate și mi- 
am lăsat capul pe pernă, privind în jos, spre piept. 


Doar nu aveam vedenii... sau aveam? Deși 
palmele lui Raymond nu se mişcau, o sclipire 
palidă de lumină colorată părea să se miște 
deasupra lor, aruncând o strălucire roz şi o paloare 
albastră peste propria mea piele. 


Sânii începeau să mi se încălzească, însă acum de 
la căldura naturală, nu de focul febrei. Curentul din 
arcada deschisă de afară s-a strecurat printre 
draperii și mi-a ridicat părul umed de la tâmple, 
însă acum nu mai simţeam atingerea ca de gheaţă. 

Capul lui Raymond era aplecat, chipul ascuns în 
gluga robei sale. După un timp care mi s-a părut o 
Veşnicie, şi-a mişcat palmele de pe sânii mei, 
foarte încet peste braţe, oprindu-se și strângând 
uşor articulațiile  umărului şi ale  coatelor, 
încheieturile mâinilor și ale degetelor. Durerea s-a 
estompat și mi s-a părut că zăresc o linie albastră, 
abia vizibilă în braţ sus, ca fantoma iradiantă a 
osului. 


Atingându-mă mereu, fără a se grăbi, şi-a adus 
mâinile din nou peste curba adâncită a claviculei 
mele şi în jos, pe meridianul trupului meu, 
răsfirându-şi palmele peste coastele mele. 


Cel mai straniu lucru în toată povestea era că eu nu 
eram deloc speriată. Mi se părea un lucru absolut 
natural, trupul meu torturat  relaxându-se 
recunoscător în grija mâinilor sale tari, topindu-se 
şi  modelându-se precum ceara topită. Doar 
conturul scheletului meu rămânea ferm. 


O căldură neobișnuită părea să emane acum din 
acele mâini late, pătrățoase, de muncitor. Se 
mișcau cu o încetineală migăloasă peste trupul 
meu şi simțeam cum sunt distruse bacteriile 
microscopice care îmi populau sângele, micile 
explozii care făceau să dispară fiecare strop de 
infecţie. Îmi simţeam fiecare organ intern, complet 
şi tridimensional, şi îl puteam vedea, de parcă ar fi 
fost aşezat pe masă, în fața mea. Acolo era 
stomacul cu pereții concavi şi aici era ficatul cu 
lobii săi puternici, şi fiecare convoluție și 
întorsătură a intestinului, răsucit înăuntru şi în 
afară în jurul lui însuși, împachetat ordonat în 
plasa sclipitoare a membranei  mezenterului. 
Căldura strălucea şi împânzea fiecare organ, 
iluminându-l ca un mic astru în interiorul meu, 
apoi se stingea şi pornea mai departe. 

Raymond s-a oprit, cu palmele apăsate una lângă 
cealaltă pe pântecele meu umflat. Mi s-a părut că 
s-a încruntat, însă nu puteam spune cu certitudine. 
Capul acoperit cu glugă s-a întors, ascultând, însă 
sunetele obişnuite ale spitalului au continuat în 
depărtare, fără ca vreun zgomot de paşi să se 
apropie, avertizându-ne. 


Am tras iute aer în piept și am tresărit involuntar 
când o mână s-a mișcat mai Jos, între picioarele 
mele. O intensificare a presiunii celeilalte mâini 
m-a avertizat să păstrez tăcerea şi degetele boante 
şi-au croit drum în interiorul meu. 


Am închis pleoapele şi am aşteptat, simțind pereţii 
interiori ajustându-se la această intruziune stranie 
şi inflamatia s-a retras puţin câte puţin pe măsură 
ce atingerea a înaintat gentil mai adânc. 


În acea clipă a atins centrul golului meu şi un 
spasm de durere a contractat pereţii grei ai uterului 
meu inflamat. Un geamăt înfundat mi-a scăpat şi 
am strâns buzele când a clătinat din cap. 


Mâna i-a alunecat în jos pentru a se odihni 
reconfortant pe burta mea în vreme ce degetele 
celeilalte pipăiau interiorul pântecelui meu. Apoi a 
rămas nemișcat, ținând sursa durerii mele între 
palmele lui precum o sferă de cristal, grea şi 
fragilă. 


— Acum, a spus el în şoaptă. Cheamă-l. Cheamă-l 
pe roşcovan. Cheamă-l. 


Presiunea degetelor din interior şi a palmei de pe 
burtă s-au intensificat şi mi-am înfipt picioarele în 
pat, luptându-mă cu ea. Însă nu mai aveam putere 
să opun rezistență și presiunea inexorabilă 
continua, crăpând sfera de cristal, eliberând haosul 
dinăuntru. 

Mintea mi s-a umplut de imagini, mai teribile 
decât visele triste induse de febră, căci erau mai 
reale. Tristeţea, pustiul şi teama au pus stăpânire 
pe mine şi mireasma prăfuită de moarte şi de var 
mi-a invadat nările. Căutând disperată prin minte 
după ajutor, am auzit vocea încă murmurând, 
răbdător, dar ferm: 


— Cheamă-l. 
Şi mi-am găsit ancora. 
— Jamie! JAMIE! 


Un fulger de căldură a lovit prin pântecul meu, de 
la o palmă la cealaltă, precum o săgeată trecând 
prin centrul bazinului. Strânsoarea s-a relaxat, 
retrăgându-se şi lumina armoniei m-a inundat. 


Rama patului s-a scuturat când s-a pitit dedesubt, 
în ultima clipă. 


— Milady! Sunteţi bine? 


Sora Angelique s-a ivit printre draperii, cu fața 
rotundă crispată de îngrijorare sub acoperământ. În 
spatele îngrijorări se putea întrezări resemnarea; 
surorile știau că voi muri curând - dacă aceasta 
părea să fie ultima mea luptă, era pregătită să 
cheme preotul. 


Mâna ei mică şi fermă mi-a atins o clipă obrazul, a 
urcat repede pe frunte şi a revenit pe obraz. 
Cearşaful zăcea mototolit în jurul coapselor mele 
şi cămaşa mea de noapte era desfăcută. Mâinile ei 
au alunecat înăuntru, la subsuori, unde au rămas 
pentru o clipă înainte de a se retrage. 


— Slăvit fie Dumnezeu! a strigat ea, cu ochii 
umeziți. A dispărut febra! 

S-a aplecat mai aproape, privindu-mă cuprinsă 
deodată de panică, pentru a se asigura că dispariția 
febrei nu însemna că eram moartă. l-am zâmbit, 
slăbită. 

— Mă simt bine, am rostit. Spuneţi-i Maicii. 

A încuviinţat iute din cap, oprindu-se doar cât să 
mă învelească cu cearșaful înainte de a ieşi în 


grabă din cameră. Draperiile abia fuseseră trase la 
loc când Raymond şi-a făcut apariţia de sub pat. 


— Trebuie să plec, a spus el, punându-mi o mână pe 
cap. Fă-te bine, madonna. 


Aşa slăbită cum eram, m-am ridicat, prinzându-l 
de braţ. Mi-am strecurat o mână în sus de-a lungul 
mușchiului tare ca oţelul, căutând, însă negăsind. 


Pielea îi era netedă pe umăr. A coborât privirea 
spre mine, uimit. 


— Ce faci, madonna? 


— Nimic, am răspuns şi m-am lăsat din nou pe 
pernă, dezamăgită. 


Eram prea slabă şi prea amețită pentru a-mi alege 
cu grijă cuvintele. 


— Voiam să văd dacă ai o cicatrice de la vaccin. 

— Vaccin? 

Pricepută în a citi expresia de pe feţele oamenilor 
acum, aş fi văzut şi cea mai mică tresărire, oricât 
de dibaci ar fi fost ascunsă. Insă nu am văzut 
NIMIC. 

— Şi de ce îmi mai spui madonna? am întrebat. 
Mâinile mi s-au odihnit pe umflătura mică a 


stomacului, blând, parcă pentru a nu tulbura golul 

nimicitor dinăuntru. 
— Mi-am pierdut copilul. 
M-a privit uşor surprins. 


— Ah, dar nu ţi-am spus madonna pentru că 
așteptai un copil, doamna mea. 


— De ce, atunci? 


Nu mă aşteptam cu adevărat să răspundă, însă a 
făcut-o. Obosiţi şi istoviți cum eram amândoi, 
parcă eram suspendați împreună într-un spațiu 
lipsit de timp şi de urmări; căci între noi nu mai 
era loc de nimic altceva în afară de purul adevăr. 


A oftat. 


— Toată lumea are o culoare în jur, a spus el cu 
simplitate. Peste tot în jurul lor, precum un nor. A 
dumitale era albastru, madonna. Precum mantia 
Fecioarei. Cum e şi a mea. 


Perdeaua de pânză a tremurat o clipă şi Raymond 
s-a făcut nevăzut. 

26 


FONTAINEBLEAU 


Timp de câteva zile, am dormit. Fie că era o parte 
necesară a recuperării fizice sau un refugiu 
încăpățânat împotriva realității concrete, nu ştiu, 
însă mă trezeam împotriva voinței mele doar cât să 
mănânc ceva, căzând imediat la loc într-un somn al 
uitării, ca şi cum greutatea mică şi caldă a supei de 
oase din stomacul meu era o ancoră care mă trăgea 
în jos după ea, prin adâncurile mocirloase ale 
somnului. 


Câteva zile mai târziu m-am trezit la sunetul 
insistent de voci de alături și la atingerea unor 
mâini care mă ridicau din pat. Braţele care mă 
tineau erau puternice şi masculine şi, preţ de o 
clipă, am simțit că plutesc de bucurie. Apoi m-am 
trezit de-a binelea, luptându-mă slab cu valul de 
arome de tutun și vin ieftin, găsindu-mă în brațele 
lui Hugo, valetul uriaş al lui Louise de La Tour. 


— Pune-mă jos! am spus, lovindu-l fără vlagă. 


Pe chipul lui Hugo s-a așternut o expresie uluită la 
această înviere din morți, şi aproape că mi-a dat 
drumul când o voce puternică şi poruncitoare ne-a 
oprit pe amândoi. 


— Claire, draga mea prietenă! Nu-ţi fie teamă, ma 
chère, nu-ți face nimic. Te duc la Fontainebleau. 

Aerul şi mâncarea bună sunt ceea ce îţi trebuie. ȘI 
odihnă, ai nevoie de odihnă... 


Am clipit în lumină precum un miel nou-născut. 
Chipul rotund, rozaliu şi îngrijorat al lui Louise 
plutea undeva în apropiere precum un heruvim pe 
un nor. Maica Hildegarde stătea în picioare în 
spatele ei, înaltă şi neclintită precum îngerul de la 
porțile Raiului, această iluzie celestă fiind 
îmbogățită şi de faptul că amândouă femeile se 
opriseră în fața vitraliului din vestibulul spitalului. 


— Da, a spus ea, vocea ei dând şi celui mai simplu 
cuvânt mai multă semnificaţie decât toată ciripeala 
lui Louise. Va fi bine pentru dumneata. Au revoir, 
draga mea. 


Şi cu aceasta, am fost purtată în jos pe scările 
spitalului şi băgată vrând-nevrând în trăsura lui 
Louise, fără putere ori voinţă să protestez. 


Zdruncinăturile trăsurii cauzate de gropi şi şanţuri 
m-au ținut trează pe tot parcursul călătoriei până la 
Fontainebleau. Asta, și vorbăria fără întrerupere a 
lui Louise, care a contribuit din plin. La început 
am făcut câteva încercări amețite să răspund, însă 
curând mi-am dat seama că nu aștepta niciun 
răspuns din partea mea şi că de fapt putea vorbi 
mai uşor fără ele. După zilele petrecute în cripta 
rece, din piatră cenușie a spitalului, mă simţeam ca 
o mumie proaspăt dezvelită, şi mă feream din fața 
asaltului luminii prea puternice şi a culorilor prea 
vii. Simţeam că îmi era mai uşor să mă obişnuiesc 
dacă mă retrăgeam puţin şi lăsam totul să treacă pe 
lângă mine fără a încerca să disting fiecare detaliu. 


Această strategie a funcționat până când am ajuns 
într-o mică pădure de lângă Fontainebleau. 
Trunchiurile stejarilor erau întunecaţi şi groși, cu 
coroane mari şi joase, care umbreau pământul de 
dedesubt cu o lumină zglobie, astfel încât întreaga 

pădure părea să se miște uşor în bătaia vântului. 
Admiram vag efectul când am băgat de seamă că 
ceva ce crezusem a fi trunchiurile copacilor se 
mișcau foarte uşor dintr-o parte în alta. 


— Louise! am exclamat prinzând-o strâns de braţ, 
făcând-o astfel să îşi întrerupă monologul la 
jumătatea cuvântului. 


S-a aplecat greoaie peste mine ca să vadă la ce mă 
uitam, apoi s-a rostogolit înapoi în partea ei de 
trăsură şi a scos capul pe geam, strigând spre 
vizitiu. 


Ne-am oprit alunecând în praf chiar în faţa pădurii. 
Erau trei, doi bărbaţi şi o femeie. Vocea înaltă și 
agitată a lui Louise a continuat, protestând și 
chestionând, întreruptă din când în când de 
încercările vizitiului de a explica ori de a se scuza, 
însă eu nu eram atentă la ei. 


În ciuda legănării şi a uşoarei fluturări a hainelor, 
erau aproape nemișcaţi, mai inerți decât copacii în 
care erau agățați. Chipurile le erau negre de 
sufocare; monsieur Forez nu ar aproba deloc o 
asemenea metodă, mi-am spus, şocată. O execuție 
de amatori, însă foarte eficientă. Vântul şi-a 
schimbat direcția și un miros oribil, gazos ne-a 
năvălit în nări. 


Louise a ţipat şi a bătut cu pumnii în cadrul 
geamului într-o indignare frenetică şi trăsura a 
luat-o din loc cu o zdruncinătură care a aruncat-o 
în spate, pe locul ei. 


— Merde! a exclamat ea, făcându-şi vânt agitată, cu 
obrajii în flăcări. Prostia idiotului ăstuia, să se 
oprească aşa chiar acolo! Câtă lipsă de 
discernământ! Şocul nu face bine copilului, sunt 
convinsă, și tu, biata de tine... o, draga de tine, 
biata mea Claire! Îmi pare atât de rău, nu am vrut 

să îți amintesc.... te rog să mă ierți, sunt atât de 
lipsită de tact... 


Din fericire, agitația ei pentru că mă putuse necăji 
a făcut-o să-şi uite propria spaimă la vederea 
trupurilor, însă era foarte obositor pentru mine să 
încerc să îi temperez scuzele. În cele din urmă, de 
disperare, am schimbat din nou subiectul către cei 
spânzurați. 


— Cine? 


Tactica mea funcționa; a clipit şi, amintindu-și de 
şocul pe care îl suferise, a scos flaconul cu vapori 
de amoniac şi a tras puternic în piept, provocându- 
şi un strănut din reflex. 


— Huu... ciuu! Hughenoţi, a reușit să rostească, 
pufnind şi fornăind. Eretici protestanți. Aşa zice 
vizitiul. 


— li spânzură? Incă? 


Cumva crezusem că persecuțiile religioase erau o 
amintire a vremurilor mai de demult. 


— Ei bine, de obicei acesta nu e singurul motiv, deşi 
e suficient, a spus Louise, pufnind. 


Şi-a tamponat delicat nasul cu o batistă brodată, 
examinând rezultatele cu un ochi critic, apoi a dus 
din nou pânza la nas şi a suflat cu un fluierat 
satisfăcător. 


— Ah, aşa e mai bine, a spus îndesându-şi batista 
înapoi în buzunar şi rezemându-se pe spate cu un 
oftat. Acum mi-am revenit. Ce şoc teribil! Dacă 
trebuie să îi spânzure n-au decât, dar chiar e nevoie 
să o facă în public, unde doamnele să fie expuse 
unei asemenea privelişti  dezgustătoare? Ai 
observat cum miroseau? Pfuuu! Acestea sunt 

pământurile contelui Medard; îi voi trimite o 
scrisoare foarte aspră despre asta, să vezi tu de n-oi 
face-o! 


— Dar de ce îi spânzură pe aceşti oameni? am 
întrebat, întrerupând-o în maniera brutală care era 
singura metodă posibilă de a conversa cu adevărat 
cu Louise. 


— O, pentru vrăjitorie cel mai probabil. Era şi o 
femeie, ai văzut. De obicei când sunt femei 
implicate, e vrăjitorie. Dacă sunt doar bărbaţi, cel 
mai adesea predică răzvrătirea și erezia, însă 
femeile nu predică. Ai văzut hainele negre şi urâte 
pe care le purta? Oribil! Atât de deprimant să porți 
mereu numai culori întunecate; ce fel de religie şi- 
ar obliga credincioşii să poarte asemenea haine în 
fiecare zi? Este limpede lucrarea Diavolului, 
oricine poate vedea asta. Le e teamă de femei, asta 
e, aşa că.... 


Am închis ochii şi m-am lăsat pe spate în scaun. 
Speram că nu eram foarte departe de casa de la 
țară a lui Louise. 


Pe lângă maimuţă, de care nu voia să se despartă, 
casa de la ţară a lui Louise era decorată cu alte 
obiecte de un gust îndoielnic. În Paris, gustul 
soțului ei şi al tatălui ei trebuia fi consultat, şi 
drept urmare, camerele casei erau mobilate luxos, 
dar în tonuri liniștite. Însă în casa de la ţară Jules 
venea foarte rar, fiind prea ocupat în oraş, şi în 
consecinţă Louise avusese mână liberă să mobileze 
casa după gustul ei. 


— Aceasta e noua mea jucărie; nu e drăguță? a 
gângunit ea încântată,  plimbându-şi mâna 
drăgăstos peste lemnul întunecat al unei case 
miniaturale răsărind excentric din perete alături de 

un suport auriu de lumânări în forma unei 
Euridice. 


— Parcă e un ceas cu cuc, am spus, nevenindu-mi a 
crede. 


— Ai mai văzut până acum unul? Nu credeam că se 
găseşte vreunul în Paris! 


Louise s-a bosumflat puţin la gândul că jucăria ei 
ar putea să nu fie unică, dar s-a luminat când a 
învârtit limbile ceasului spre următoarea oră. S-a 
dat un pas în spate, radiind mândră când micul cuc 
şi-a ițit capul şi a emis o succesiune de ciripituri. 


-Nu e minunat? a întrebat ea, atingând o clipă 
capul păsării când a dispărut înapoi în 
ascunzătoarea ei. Berta, jupâneasa de aici mi l-a 
procurat; fratele ei l-a adus tocmai din Elveţia. Se 
poate spune orice despre elveţieni, dar sunt nişte 
sculptori în lemn foarte îndemânatici, nu? 


Voiam să spun nu, în schimb abia am bâiguit 
diplomat câteva cuvinte admirative. 


Mintea de lăcustă a lui Louise a zburat sprintenă 
spre un alt subiect, posibil provocat de gândul la 
servitorii elveţieni. 


— Ştii, Claire, a spus ea cu o nuanță de reproș în 
glas, chiar ar trebui să vii la Slujbă în capelă în 
fiecare dimineaţă. 


— De ce? 


Şi-a aplecat capul în direcția ușii, pe unde trecea 
una din slujnice cu o tavă. 


-Pe mine nu mă interesează personal, dar 
servitorii.... sunt foarte superstițioşi aici, la ţară, 
ştii? Şi unul din valeţii casei de la Paris a fost 

suficient de nesăbuit încât să îi povestească 
bucătarului toată istoria cum că tu ai fi La Dame 
Blanche. Eu le-am spus desigur că sunt numai 
prostii și am amenințat că voi concedia pe oricine 
care va răspândi această bârfă, dar... mă rog, poate 
ar ajuta dacă ai veni la slujbă. Sau cel puţin te-ai 
ruga cu voce tare din când în când, astfel încât să 
te poată auzi. 


Necredincioasă cum eram, mi s-a părut că slujba 
zilnică în capela casei ar putea fi prea mult, însă 
am încuviinţat, vag amuzată, să fac tot ce pot 
pentru a potoli temerile servitorilor; drept 
consecință, Louise şi cu mine ne-am petrecut 
următoarea oră citind cu glas tare psalmi una alteia 
şi recitând la unison şi cu voce tare Tatăl Nostru. 
Habar n-aveam ce efect ar putea avea acest 
spectacol asupra servitorilor, dar cel puţin m-a 
epuizat suficient, încât am urcat în camera mea să 
trag un pui de somn şi am dormit fără vise până a 
doua zi dimineaţa. 


Aveam adesea probleme cu somnul, poate din 
cauză că starea de trezie se deosebea foarte puţin 
de o toropeală agitată. Stăteam trează în timpul 
nopţii privind în sus la tavanul alb de ghips cu 
muluri de fructe și flori. Atârna deasupra mea 
precum o siluetă de un cenușiu stins în întuneric, 
personificarea depresiei care îmi încețoşa mintea 
în timpul zilei. Când reuşeam să închid ochii în 
timpul nopţii, visam. Nu puteam opri visele cu 
ternul cenuşiu; veneau în culorii vii pentru a mă 
asalta în întuneric. Aşadar, dormeam foarte rar. 


Nu aveam nicio veste de la Jamie ori despre Jamie. 
Fie că era sentimentul de vinovăţie, fie vreo rană 
care îl împiedicase să vină la mine la spital, nu 
ştiam. Însă nu venise, şi nu a venit nici la 

Fontainebleau. Acum probabil că plecase spre 
Orvieto. 


Uneori mă trezeam  întrebându-mă când- sau 
dacă — îl voi revedea şi ce — dacă ne revedeam — ne- 
am putea spune unul celuilalt. Căci în cea mai 
mare parte preferam să nu mă gândesc la asta, 
lăsând zilele să treacă, una câte una, evitând 
gândurile despre viitor sau despre trecut, trăind 
doar în prezent. 


Pierzându-și idolul, Fergus se ofilea. Îl vedeam zi 
de zi de la fereastra mea, stând inconsolabil sub o 
tufă de păducel din grădină, cu genunchii strânși la 
piept şi privind de-a lungul drumului spre Paris. În 
cele din urmă, m-am hotărât să ies la el, croindu- 
mi drum cu greu pe scări în jos şi de-a lungul 
potecii din grădină. 


— Nu găseşti nimic de făcut, Fergus? l-am întrebat. 
Sigur vreunul din băieţii de la grajd ar putea avea 
nevoie de o mână de ajutor, sau ceva. 


— Da, milady, a încuviinţat el sceptic. 


S-a scărpinat absent la fund. Il urmăream cu o 
profundă suspiciune. 


— Fergus, am spus, încrucişându-mi braţele pe 
piept, ai păduchi? 


Şi-a retras imediat mâna de parcă s-ar fi ars. 

— O, nu, milady! 

Am întins braţul în jos şi l-am tras pe picioare, 
apoi l-am mirosit delicat, după care l-am apucat de 
guler, trăgându-l cât să văd un inel soios în jurul 


gâtului. 


— Baie, am spus scurt. 

— Nu! 


S-a smucit într-o parte, dar l-am apucat de umăr. 
Eram surprinsă de vehemenţa lui; deşi nu era mai 
amator de baie decât parizianul obişnuit — care 
privea prospectul îmbăierii cu o repulsie soră cu 
groaza, totuşi nu puteam asocia copilul pe care îl 
cunoșteam, de obicei ascultător, cu mica furie 
dezlănţuită deodată în faţa mea. 


S-a eliberat cu un sunet de material rupt, ţâşnind 
prin tufele de mure precum un iepure fugărit de o 
nevăstuică. Un foşnet de frunze şi un scrâşnet de 
pietre şi dus a fost peste zid, îndreptându-se spre 
dependinţele din spatele moşiei. 


Mi-am croit drum prin labirintul de acareturi 
şubrede din spatele castelului, înjurând în barbă în 
vreme ce săream peste băltoace de noroi şi 
mormane de bălegar. 


Deodată s-a auzit un bâzâit ascuţit şi un nor de 
muşte s-a ridicat din maldărul aflat la un metru în 
fața mea, cu trupurile sclipind albastru în lumina 
soarelui. 


Eu nu eram suficient de aproape încât să le fi 
tulburat; trebuie să fi fost o mișcare în cadrul 
întunecat al uşii, lângă movila de bălegar. 


— Aha! am spus cu voce tare. Te-am prins, fiu 
murdar de ce vrei tu! leşi imediat de acolo! 


Nimeni nu s-a arătat, însă din interiorul şopronului 
s-a auzit o mişcare vagă şi mi s-a părut că văd o 
schpire de alb. Ținându-mă de nas, am pășit peste 
maldărul de bălegar în şopron. 


S-au auzit două oftaturi de oroare; al meu, văzând 
ceva care semăna cu unul din Sălbaticu din Borneo 

2 întins de-a lungul peretelui îndepărtat, şi al lui, la 
vederea mea. 


Razele soarelui pătrundeau printre crăpăturile 
dintre scânduri, lăsând să intre suficientă lumină 
încât să ne vedem clar unul pe celălalt, îndată ce 
ochii mei s-au adaptat la întuneric. Nu arăta, la 
urma urmelor, atât de înfiorător cum crezusem 
inițial, dar nici cu mult mai bine. Barba sa era la 
fel de murdară şi încâlcită ca şi părul de pe cap, 
care îi cădea peste umeri pe o cămașă zdrenţuroasă 
ca a unui cerşetor. Era descult și dacă termenul 
sans-culottes £ nu devenise încă un termen uzual, 
nu era din cauză că el nu ar fi încercat. 


Nu îmi era teamă de el, pentru că era limpede că 
lui îi era foarte teamă de mine. Se lipea de zid 
parcă încercând să treacă prin el prin osmoză. 


— Stai liniştit, am spus blând. Nu îţi fac nimic. 


Dar în loc să se liniştească, omulețul a ţâşnit 
deodată în sus, a vârât braţul în gura cămășii şi a 
scos un crucifix din lemn, legat cu o fâşie din 
piele. L-a ridicat spre mine şi a început să se roage, 
cu o voce îngrozită. 


— O, la naiba! am spus enervată. Incă unul! Am tras 
adânc aer în piept. „Pater-Noster-qui-es-in- 


coeliset-in-terra . . .“ 


A căscat ochii la mine, continuând să se agaţe de 
crucifix, dar cel puţin încetase cu propriile 
rugăciuni, văzându-mă pe mine recitând. 


—... Amin! am încheiat cu un oftat. 


Mi-am ridicat ambele mâini şi le-am agitat în faţa 
lui. 

— Vezi? Nu am spus niciun cuvânt pe de-a- 
ndoaselea, nu am spus nici măcar un singur „dă- 
ne-o nouă astăzi“ nelalocul lui, corect? Nici măcar 
nu mi-am încrucișat degetele. Deci nu pot fi o 
vrăjitoare, nu-i aşa? 


Bărbatul şi-a coborât crucifixul şi a rămas 
privindu-mă cu gura căscată. 


— Vrăjitoare? a spus el. 


Mă privea de parcă ar fi crezut că sunt nebună, 
ceea ce mi se părea oarecum ironic în aceste 
circumstanţe. 


-Nu ai crezut că sunt vrăjitoare? am spus, 
începând să mă simt uşor ridicol. 


Ceva ce aducea cu un zâmbet s-a ivit printre 
şuvițele încâlcite ale bărbii. 


—Nu, madame, a spus el. Eu sunt obişnuit ca 
oamenii să spună astfel de lucruri despre mine. 


— Ah, da? 


L-am studiat mai bine. În afară de zdrenţe şi de 
murdărie, bărbatul era evident  nemâncat; 
încheieturile mâinilor care ieșeau din cămașă erau 
sfrijite ca ale unui copil. În același timp, franceza 
lui era politicoasă şi educată, deşi cu un accent 
neobişnuit. 


— Dacă eşti vrăjitor, am spus eu, atunci nu ai foarte 
mult succes. Cine naiba ești? 


La auzul acestor vorbe, privirile i s-au umplut din 
nou de teamă. Ochii îi fugeau dintr-o parte în alta, 
căutând scăpare, dar şopronul era construit sold, 
deşi vechi, cu o singură intrare, cea în faţa căreia 
stăteam eu. În cele din urmă, adunându-și rezerve 

ascunse de curaj, s-a ridicat cât era de înalt — avea 
cu vreo şapte centimetri mai puţin decât mine — și 
cu mare demnitate a rostit: 


— Sunt reverendul Walter Laurent, din Geneva. 
— Eşti preot? 


Parcă mă lovise trăsnetul. Nu îmi puteam imagina 
ce putuse aduce un preot—elveţian sau nu-—în 
această stare. 


Părintele Laurent părea aproape la fel de îngrozit 
ca şi mine. 


— Preot? a repetat el. Un papist? Niciodată! 
Deodată mi-am dat seama care era adevărul. 


— Un hughenot! am spus. Asta e... eşti protestant, 
nu-i aşa? 


Imi aminteam de trupurile pe care le văzusem 
spânzurate în pădure. Asta, mi-am dat seama, 
explica multe. 


Buzele îi tremurau, însă şi le-a strâns pentru o 
clipă, înainte de a le deschide să îmi răspundă. 


— Da, madame, sunt pastor; predic în acest district 
de o lună. Mă ierţi, madame, a spus el lingându-și 
o clipă buzele, măsurându-mă cu privirea, cred că 
nu ești franţuzoaică? 


— Sunt englezoaică, am spus şi s-a relaxat deodată, 
ca şi cum cineva i-ar fi luat cu mâna toată 
încordarea din şira spinării. 


— Mare e Dumnezeu din cer, a spus el, smerit. 
Aşadar, şi dumneata eşti protestantă? 

— Nu, sunt catolică, am răspuns. Însă nu sunt foarte 
strictă, am adăugat, văzând expresia alarmată 
întipărindu-se din nou în ochii căprui-deschis. Nu- 
ți face griji, nu voi spune nimănui că eşti aici. Cred 
că ai venit să încerci să furi puţină mâncare? am 
întrebat compătimitor. 


— Furtul e un păcat! a răspuns el, îngrozit. Nu, 
madame. Dar... 


A strâns din buze, însă privirea furişată spre castel 
l-a dat de gol. 


— Vasăzică unul dintre servitori îți aduce mâncare, 
am spus. Aşa că îi laşi pe ei să fure pentru 
dumneata. Dar pe urmă, presupun că îi poţi absolvi 
de păcat, deci se rezolvă. Cam subțire gheața 
morală pe care umbli, dacă mă întrebi pe mine, am 
spus dezaprobator, dar la urma urmelor, nu mă 
priveşte pe mine, probabil. 


Un licăr de speranţă i-a sclipit în ochi. 


— Vrei să spul... că nu vei porunci să fiu arestat, 
madame? 


— Bineînţeles că nu. Am un fel de slăbiciune pentru 
cei care fug de lege, după ce am fost şi eu odată la 
un pas de a fi arestată. 


Nu prea înţelegeam de ce sunt atât de volubilă; 
uşurarea de a găsi pe cineva care părea inteligent, 
am crezut. Louise era dulce, devotată și bună, dar 
avea tot atâta creier cât ceasul ei cu cuc din salon. 
Gândindu-mă la ceasul ei elvețian, mi-am dat 
seama deodată cine trebuie să fie enoriașii lui 
tainici. 

— Uite, am spus, dacă vrei să stai aici, mă voi duce 


la castel şi le voi spune Bertei sau lui Maurice că 
eşti aici. 

Bietul om nu era decât piele, oase şi ochi. Tot ce 
gândea era reflectat în pupile mari, de un cafeniu 
cald. În acea clipă, se vedea limpede părerea lui că 
aceia care încercaseră să mă ardă pe rug intuiseră 
adevărul. 


— Am auzit, a început el rar, întinzând din nou 
mâna după crucifix, despre o englezoaică pe care 
parizienii o numesc „La Dame Blanche“. O 
asociată a lui Raymond Ereticul. 


—Eu sunt aceea, am spus oftând. Deşi nu sunt 
asociata maestrului Raymond, nu cred. Imi e doar 
prieten. 


Văzându-l mijind privirea sceptică spre mine, am 
tras din nou adânc aer în piept. 


— „Tatăl nostru...“ 
— Nu, nu, madame, te rog. 
Spre surpriza mea, coborâse crucifixul şi zâmbea. 


— Şi eu sunt o cunoștință a maestrului Raymond, 
pe care îl cunosc din Geneva. Acolo dumnealui era 
un renumit vindecător şi botanist. Acum, din 
păcate, mi-e teamă că a apucat pe cărări mai 
întunecate, deși nimic nu a fost dovedit, desigur. 


— Dovedit? În legătură cu ce? Şi care este toată 
povestea cu Raymond Ereticul? 


— Nu știai? a zis, ridicând din sprâncenele subțiri. 
Ah. Atunci nu ești asociată cu... activitățile 
maestrului Raymond, a continuat, relaxându-se 
considerabil. 


„Activitate“ părea o descriere modestă a metodei 
prin care mă vindecase Raymond, deci am clătinat 
din cap. 


732 


— Nu, însă aş vrea să îmi spui. Ah, dar nu ar trebui 
să pierd vremea stând de vorbă; ar trebui să mă 
duc să o trimit pe Berta cu ceva de mâncare. 


El a fluturat o mână, cu o oarecare demnitate. 


-Nu e urgent, madame. Poftele trupului nu au 
nicio importanță când cântăresc împotriva celor ale 
sufletului. Şi catolică sau nu, ai fost bună cu mine. 
Dacă nu eşti implicată în activitățile oculte ale 
maestrului Raymond, atunci e bine să fii avertizată 
din timp. 


Şi ignorând mizeria şi scândurile crăpate de pe 
podea, şi-a încrucișat picioarele şi s-a aşezat pe 
Jos, rezemat de peretele şopronului, făcându-mi 
semn amabil să mă aşez și eu. Intrigată, m-am 
lăsat în faţa lui, ridicând faldurile fustei pentru a 
nu le târî prin bălegar. 


—Ai auzit vreodată de un bărbat numit du 
Carrefours, madame? a întrebat pastorul. Nu? Ei 
bine, e un nume celebru în Paris, te asigur, însă ai 
face bine să nu îl pronunți. Acest bărbat este 
organizatorul şi conducătorul unui cerc de vicii şi 
depravare de nepovestit, în asociere cu cele mai 
decăzute practici oculte. Nici nu am curajul să îţi 
povestesc despre unele dintre ceremoniile care au 
avut loc în secret în cercurile nobilimii. Şi ei spun 
despre mine că aş fi vrăjitor! a murmurat el 
aproape ca pentru sine. 


A ridicat un arătător noduros, parcă pentru a 
contracara obiecția mea nerostită. 


— Sunt conştient, madame, de genul de bârfă care 
este răspândită de obicei fără legătură cu faptele — 
cine ar putea ști mai bine decât noi? Însă 
activităţile lui du Carrefours şi ale adepților săi... 
despre ele ştie toată lumea, căci a fost judecat 

pentru ele, închis şi în cele din urmă ars în Piaţa 
Bastiliei ca pedeapsă pentru crimele sale. 


Îmi aminteam de remarca lui Raymond: „Nimeni 
nu a mai fost ars la Paris... cel puțin în ultimii 
douăzeci de ani“ şi m-am înfiorat, în ciuda vremii 
calde. 


— Şi spui că maestrul Raymond era asociat cu acest 
du Carrefours? 


Pastorul s-a  încruntat, scârpinându-și barba 
încâlcită. Probabil avea şi păduchi şi purici, mi-am 
spus în sinea mea şi am încercat să mă îndepărtez 
discret. 


— E dificil de spus. Nimeni nu ştie de unde a venit 
maestrul Raymond; vorbeşte câteva limbi, fără un 
accent sesizabil. Un individ foarte misterios, 
maestrul Raymond, dar—aş jura în numele lui 
Dumnezeu —, un om bun. 


— Şi eu sunt aceeaşi părere, am spus, zâmbindu-. 


A încuviințat din cap, întorcându-mi zâmbetul, 
apoi a redevenit serios şi şi-a reluat povestirea. 


— Cu toate acestea, a corespondat cu du Carrefours 
din Geneva. Ştiu asta pentru că mi-a spus-o el 
însuși — furniza diverse substanțe la comandă: 
plante, elixiruri şi piei uscate de animale. Chiar şi 
un soi de pește — o chestie cât se poate de ciudată 
şi de înspăimântătoare, care mi-a povestit că era 
adusă din cele mai întunecate adâncimi ale mării; 
un animal oribil, tot numai dinţi, aproape lipsit de 
carne, dar cu cele mai înspăimântătoare... 
luminiţe... precum niște felinare minuscule, sub 
ochi. 


— Adevărat? am spus, fascinată. 

Pastorul Laurent a ridicat din umeri. 


— Toate astea ar putea fi destul de inofensive, 
desigur, doar o chestiune de afaceri. Însă a dispărut 
din Geneva în aceeaşi perioadă cu execuția, şi 
începusem să aud poveşti cum că maestrul 
Raymond îşi stabilise afacerea la Paris, şi că 
preluase totodată o parte dintre activitățile 
clandestine ale lui du Carrefours. 


— Hmmm, am spus, gândindu-mă la camera tainică 
a lui Raymond şi la dulapul decorat cu semne 
cabalistice, pentru a-i ţine deoparte pe cei care 
credeau în ele. Altceva? 


Sprâncenele reverendului Laurent s-au arcuit în 
sus. 


— Nu, madame, a spus el, cam slab. Nimic altceva, 
din cunoștințele mele. 


— Ei bine, eu nu mă dedau la asemenea practici, l- 
am asigurat. 


— 0? Bun, a spus el, şovăind. 


A rămas tăcut un moment, parcă gândindu-se la 
ceva, apoi a înclinat amabil capul spre mine. 


-Mă vei ierta dacă mă bag unde nu îmi fierbe 
oala, madame? Berta şi Maurice mi-au menţionat 
ceva despre pierderea dumitale. Îmi pare rău, 
madame. 


— Mulţumesc, am spus, privind la razele de soare 
proiectate pe podea. 


S-a lăsat din nou tăcerea, apoi pastorul Laurent a 
rostit cu delicateţe: 


— Soţul dumitale, madame? El nu e aici? 

— Nu, am răspuns, cu privirea plecată. 


Pentru câteva clipe muștele au coborât, apoi s-au 
îndepărtat, negăsind de mâncare. 


— Nu ştiu unde e. 


Nu voiam să spun mai multe, însă ceva m-a făcut 
să ridic privirea spre pastorul scund, în zdrenţe. 


— Îi păsa mai mult de onoarea lui decât de mine sau 
de copilul lui sau de un om nevinovat, am spus 
amar. Nu îmi pasă unde este; nu vreau să îl mai 
văd niciodată! 


M-am oprit deodată, zdruncinată. Până acum, nu 
formulasem acest gând în cuvinte, nici măcar 
pentru mine însămi. Între noi fusese o mare 
încredere pe care Jamie o spulberase, de dragul 
răzbunării. Înţelegeam, văzusem puterea motivului 
care îl mâna și ştiam că nu putea fi negat la 
nesfârşit. Însă îi cerusem câteva luni de graţie, pe 
care mi le făgăduise. Și pe urmă, incapabil să 
aştepte, îşi încălcase cuvântul şi astfel sacrificase 
tot ce era între mine şi el. Nu doar asta: pusese în 
pericol misiunea în care noi eram angajaţi. Puteam 
înțelege, dar nu puteam ierta. 


Pastorul Laurent a pus o mână peste a mea. Era 
murdară şi aspră, iar unghiile îi erau rupte și negre, 
însă nu mi-am ferit mâna. Așteptam să-mi spună 
tot soiul de banalităţi sau să-mi țină o predică, însă 
nu a rostit niciun cuvânt; doar mi-a ținut îndelung 
mâna, cu multă blândeţe, pe măsură ce soarele se 
deplasa peste scândurile podelei şi muștele bâzâiau 
leneș şi greu deasupra capetelor noastre. 


— Ar trebui să pleci, a spus el în cele din urmă, 
dând drumul mâinii mele. Vor băga de seamă că ai 
dispărut. 

— Cred că da. 


Am tras adânc aer în piept, simțindu-mă cel puţin 
mai stăpână pe mine, dacă nu mai bine. Am băgat 
mâna în buzunarul rochiei; aveam cu mine un mic 
portmoneu. 


Am ezitat, căci nu doream să îl ofensez. La urma 
urmelor, după credinţa lui, eram o eretică, dacă nu 
chiar o vrăjitoare. 


— Imi permiţi să îți ofer nişte bani? am întrebat 
precaută. 


A stat pe gânduri o clipă, apoi a zâmbit, ochii 
căprui-deschis sclipind. 


— Cu o condiţie, madame. Imi vei permite să mă 
rog pentru dumneata. 


— Bună afacere, am spus şi i-am întins portmoneul. 

O AUDIENȚĂ CU MAIESTATEA SA 


Pe măsură ce treceau zilele la Fontainebleau, am 
început treptat să îmi recapăt puterile trupești, deşi 
mintea mea continua să o ia razna şi mă feream de 
orice amintire sau acțiune. 


Aveam puţini vizitatori; casa de la țară era un 
refugiu, unde viața socială frenetică a Parisului 
părea încă unul din visurile agitate care mă 
bântuiau. Am fost surprinsă, deci, când o slujnică 
m-a chemat în salon pentru a întâmpina un 
musafir. Mi-a trecut prin minte că ar putea fi 
Jamie, şi am simțit cum îmi vine să vomit de 
ameţeală. Dar pe urmă a intervenit rațiunea: Jamie 
trebuie să fi plecat în Spania de acum, nu avea 
cum să se întoarcă înainte de ultimele zile ale lui 
august Şi când avea să o facă? 


Nu mă puteam gândi la asta. Am împins ideea într- 
un colţ al minții, însă mâinile îmi tremurau în timp 
ce îmi legam panglicile pentru a cobori. 


Spre surpriza mea, „musafirul“ era Magnus, 
majordomul casei lui Jared din Paris. 


—Vă cer iertare, madame, a spus el, făcând o 
plecăciune adâncă atunci când m-a văzut. Nu am 
vrut să îmi dau cu părerea... însă nu ştiam dacă nu 

cumva chestiunea era importantă... şi cum 
stăpânul e plecat... 


Demn în propria sa sferă de influență, bătrânul 
majordom îşi pierduse toată stăpânirea de sine atât 
de departe de casă. Mi-a luat ceva vreme până am 
reuşit să scot de la el o poveste coerentă, dar în 
cele din urmă mi-a întins un bilet împăturit şi 
sigilat, adresat mie. 


— Scrisul e al lui monsieur Murtagh, a spus 
Magnus, pe un ton de uluire amestecat cu o doză 
de oroare. 


Asta explica ezitarea, mi-am spus în sinea mea. 
Servitorii de la casa din Paris îl priveau cu toţii pe 
Murtagh cu un soi de groază respectuoasă, 
exacerbată și de povestirea întâmplărilor din Rue 
du Faubourg Saint Honore. Biletul sosise la casa 
din Paris în urmă cu două săptămâni, mi-a explicat 
Magnus. Neştiind ce să facă cu el, servitorii s-au 
codit și s-au sfătuit, dar în cele din urmă, el 
hotărâse că biletul trebuie supus atenţiei mele. 


— Stăpânul fiind plecat, a repetat el. 
De data aceasta, am fost atentă la vorbele lui. 
— Plecat? am repetat. 


Biletul era mototolit și pătat de la drum, uşor ca o 
frunză în mâna mea. 


— Vrei să spui că Jamie a plecat înainte ca acest 
bilet să ajungă? 


Nu înțelegeam nimic; acesta trebuie să fie biletul 
prin care Murtagh îi spunea numele şi data la care 
urma să ridice ancora vasul care transporta vinul 
lui Charles Stuart din Lisabona. Jamie nu putea să 

fi plecat spre Spania înainte de a primi această 
informaţie. 


Parcă pentru a verifica informația, am rupt sigiliul 
şi am desfăcut biletul. Îmi era adresat mie, pentru 
că Jamie socotise că şansele ca scrisorile mele să 
fie interceptate erau mai mici decât scrisorile lui. 
De la Lisabona, datată cu aproape o lună în urmă, 
scrisoarea nu purta nicio semnătură, însă nici nu 
era nevoie. 


„Salamandra ridică ancora din Lisabona pe 18 
iulie“ era tot ce conţinea nota. 


Eram uimită să văd ce scris mic şi îngrijit avea 
Murtagh; cumva mă aşteptasem la o mâzgălitură 
fără formă. 


Am ridicat privirea de pe hârtie şi i-am văzut pe 
Magnus şi Louise schimbând priviri foarte stranii. 


— Ce este? am spus tăios. Unde e Jamie? 


Pusesem absenţa lui de la Hôpital des Anges după 
pierderea sarcinii pe seama vinovăţiei, ştiind că 
acțiunea lui lipsită de judecată ne ucisese copilul, 
îl ucisese pe Frank și aproape mă costase viaţa. În 
acel moment, nu îmi păsa; nici eu nu doream să îl 
văd. Acum am început să mă gândesc la o altă 
explicaţie a absenței sale, una mai sinistră. 


Louise a fost cea care a vorbit în cele din urmă, 
îndreptându-şi umerii grăsuţi, pregătindu-se pentru 


ce urma: 


— E închis în Bastilia, a spus ea, trăgând adânc aer 
în piept. Pentru duel. 


Am simțit că mi se taie genunchii şi m-am aşezat 
pe dată unde mi-a venit la îndemână. 

— Şi de ce naiba nu mi-ai spus? 


Nu ştiam sigur ce simt la auzul acestei veşti: şoc 
sau groază.... frică? Sau un mic sentiment de 
satisfacție? 


— Nu... nu voiam să te supăr, cherie, s-a bâlbâit 
Louise, luată prin surprindere de disperarea care se 
citea pe chipul meu. Erai atât de slăbită... şi nu 
puteai face nimic, la urma urmelor. Şi nici nu ai 
întrebat, a remarcat ea. 


— Dar cum... cât... cât de lungă e sentința? am 
întrebat. 


Oricare ar fi fost sentimentul meu inițial, era acum 
înlocuit de o panică bruscă şi de nedescris. Biletul 
lui Murtagh ajunsese în Rue Tremoulins în urmă 
cu două săptămâni. Jamie ar fi trebuit să plece la 
primirea ei... dar nu plecase. 


Louise a chemat servitorii poruncindu-le să aducă 
vin şi vapori de amoniac, şi pene arse, toate 
deodată; trebuie să fi arătat destul de alarmant. 


—E o încălcare a poruncii regelui, a spus ea, 
domolindu-se. Şi va rămâne în închisoare cât 
doreşte acesta. 


— [isuse Roosevelt Hristoase! am  murmurat, 
dorindu-mi să am altceva mai dur de spus. 


—Din fericire le petit James nu şi-a omorât 
oponentul, s-a grăbit Louise să adauge. Căci 
pedeapsa ar fi fost mult mai... aaau! 


Şi-a tras fustele în dungi într-o parte pentru a evita 
cascada de ciocolată şi biscuiţi când am dat peste 
gustările proaspăt aduse. Tava s-a prăbușit pe 
podea, în vreme ce eu rămăsesem cu privirile 
ațintite asupra ei. Mâinile îmi erau strâns lipite de 

coaste, cea dreaptă răsucită protector peste inelul 
din aur de la mâna stângă. Metalul subțire părea să 
îmi ardă pielea. 


— Aşadar n-a murit? am întrebat ca prin vis. 
Căpitanul Randall... trăieşte? 


— Păi, da, a spus ea, ridicând privirea nedumerită 
spre mine. Nu ştiai? E grav rănit, dar se zice că se 
va recupera. Te simţi bine, Claire? Arăţi... 


Dar celelalte cuvinte s-au pierdut în mugetul care 
mi-a inundat urechile. 


— Ai făcut prea multe, prea curând, a spus Louise 
cu severitate, trăgând într-o parte draperiile. Ţi-am 
spus eu, nu? 


— Cred că da, am zis. 


M-am ridicat în capul oaselor şi mi-am coborât 
picioarele peste marginea patului, atentă la oricare 
semn cât de mic de ameţeală. Capul nu mi se 
învârtea, urechile nu îmi țiuiau, vederea dublă 
dispăruse, ca şi tendința de a mă prăbuşi la podea. 
Semnele vitale erau în regulă. 


— Am nevoie de rochia galbenă şi pe urmă, ești 
drăguță să chemi trăsura, Louise? am întrebat. 


Louise m-a privit cu oroare. 


— Doar nu ai de gând să ieși! Nici nu vreau să aud! 
Monsieur Clouseau vine să te examineze! Am 
trimis un mesager să îl aducă aici imediat. 


Vestea că monsieur Clouseau, un doctor renumit în 
societate, venea la Paris să mă examineze, ar fi 
fost un motiv suficient de întemeiat să mă pună pe 
picioare, dacă aș fi avut nevoie de un motiv. 

Optsprezece iulie era peste zece zile. Cu un cal 
iute, vreme bună și ignorarea disconfortului fizic, 
călătoria de la Paris la Orvieto putea fi făcută în 
şase zile. Asta îmi lăsa patru zile să pun la cale 
eliberarea lui Jamie din Bastia; nu-mi puteam 
pierde vremea cu monsieur Clouseau. 


—- Hmm, am spus, privind gânditoare în jurul 
camerei. Atunci, cheamă o slujnică să mă îmbrace. 
Nu vreau să mă găsească monsieur Clouseau în 
cămașă de noapte. 


Deși continua să mă măsoare cu îndoială, 
argumentul meu suna plauzibil; cele mai multe 
dintre doamnele de la Curte s-ar ridica şi de pe 
patul de moarte pentru a se asigura că erau 
îmbrăcate potrivit pentru ocazie. 


— Prea bine, a încuviinţat, întorcându-se să plece. 
Dar să stai în pat până când urcă Yvonne, auzi? 


Rochia galbenă era una din cele mai frumoase ale 
mele, lejeră şi elegantă, croită în stilul sacque la 
modă, cu un guler larg rulat, mâneci lungi și 
încheietori brodate cu mărgele în faţă. Pudrată, 
pieptănată, cu ştrampii traşi şi parfumată în sfârşit, 
am cercetat perechea de pantofi pe care Yvonne îi 
aşezase în faţa mea, aşteptându-mă să mă încalţ. 
Mi-am întors capul dintr-o parte în cealaltă, 
încruntându-mă gânditoare. 


— Mmm, nu, am spus în cele din urmă. Nu cred. li 
voi purta pe ceilalți, pe cei cu tocuri din piele roşie 
marocană. 


Servitoarea a privit sceptică spre rochia mea, 
cântărind parcă mental efectul pieii roşii cu moarul 
de mătase galbenă, dar s-a întors ascultătoare să 
scotocească în partea de jos a dulapului uriaș. 


743 


Păşind pe vârfuri fără un sunet în spatele ei, 
încălțată doar în ciorapi, am împins-o cu capul 
înainte în dulap și am trântit ușa peste femeia 
agitată, care țipa de sub maldărul de rochii căzute 
dinăuntru. Încuind uşa, am băgat cheia frumos în 
buzunarul rochiei, felicitându-mă în gând. Bună 
treabă, Beauchamp! mi-am spus. Toate aceste 
intrigi politice te învaţă lucruri la care profesorii 
tăi de la școala sanitară nici nu visau, fără îndoială. 


— Nu te îngrijora, am spus consolator către dulapul 
care se zguduia. Îmi închipui că nu va trece multă 
vreme până când va intra cineva în cameră şi te va 
scoate de acolo. Şi îi poţi spune prinţesei că tu nu 
mi-ai dat voie să plec nicăieri. 


Printre vaietele disperate dinăuntru mi s-a părut că 
aud  menţionându-se numele lui monsieur 
Clouseau. 


— Spune-i să consulte maimuța, am strigat peste 
umăr. Are râie. 


Succesul întâlnirii cu Yvonne m-a revigorat. Dar 
îndată ce am pornit cu trăsura, hodorogind înapoi 
spre Paris, m-am dezumflat din nou. 


Deşi nu mai eram atât de furioasă pe Jamie, tot nu 
doream să îl văd. Sentimentele mele clocoteau 
amestecate şi nu aveam nicio intenţie să le analizez 
îndeaproape; mă durea prea mult. Simţeam 
amărăciune şi un oribil sentiment de eşec şi mai 
presus de toate, sentimentul trădării; din partea lui 
şi a mea. El nu ar fi trebuit niciodată să se ducă în 
Bois de Boulogne; iar eu nu ar fi trebuit să merg 
după el. Însă amândoi am acţionat sub impulsul 
firii şi a sentimentelor noastre şi împreună am 
cauzat — probabil — moartea copilului nostru. Nu 
doream să îmi întâlnesc partenerul de crimă, cu 
atât mai puţin să îmi dezvălui durerea în fața lui, să 
mă simt la fel de vinovată ca și el. Am fugit de tot 

ce îmi amintea de dimineaţa ploioasă din pădure; 
cu siguranță am fugit de orice imagine cu Jamie, 
absorbit cum îl văzusem ultima dată, ridicându-se 
de deasupra victimei sale, cu chipul strălucind de 
răzbunarea care la scurt timp avea să îi lovească 
propria familie. 


Nu mă puteam gândi la asta nici măcar în trecere, 
fără să îmi simt stomacul strângându-se dureros, ca 
o amintire a durerii travaliului prematur. Mi-am 
apăsat pumnii peste catifeaua albastră a banchetei 
trăsurii, îndreptându-mi spatele pentru a mă elibera 
de fantoma presiunii. 


M-am întors pentru a privi pe fereastră, sperând să 
îmi distrag astfel gândurile, însă imaginile treceau 
fără ca eu să le văd, pe măsură ce mintea mi-a 
revenit, din proprie voinţă, la gândurile călătoriei 
mele. Oricare ar fi fost sentimentele mele pentru 
Jamie — dacă aveam să ne mai revedem vreodată, 
ce mai puteam fi sau nu unul pentru celălalt—, 
rămânea faptul că era în închisoare. Şi credeam că 
ştiu ce însemna pentru el închisoarea, date fund 
amintirile lui legate de Închisoarea Wentworth; 
mâinile insistente care îl pipăiau în vise, zidurile 
de piatră în care lovea în timpul somnului. Şi mai 
importantă era chestiunea lui Charles şi a vasului 
din Portugalia; împrumutul de la monsieur 
Duverney şi Murtagh, pe cale să se îmbarce din 
Lisabona pentru a-şi da întâlnire cu el în Orvieto. 
Erau lucruri prea importante pentru a permite 
emoțiilor mele să o ia razna. Pentru clanurile 
scoțiene şi pentru scoțieni înșiși, pentru familia lui 
Jamie şi pentru arendașii de la Lallybroch, pentru 
miile care aveau să moară la Culloden şi după 
bătălie — trebuia să încercăm. lar pentru a încerca, 
Jamie trebuia să fie eliberat; nu era o acțiune pe 
care să o pot duce singură la bun sfârşit. 

Nu, nici nu se punea problema. Trebuia să fac tot 
posibilul pentru a-l scoate din Bastilia. 


Şi ce puteam face concret? 


Am privit cerşetorii târându-se şi făcând semne 
spre trăsură când am intrat pe Rue du Faubourg 
Saint Honore. Când nu ştii ce să faci, mi-am spus 
în gând, caută ajutorul unei autorități mai înalte. 


Am bătut în panoul de lângă capra vizitiului. S-a 
dat într-o parte cu un scârțâit ascuțit şi chipul 
mustăcios al vizitiului lui Louise s-a ivit, privindu- 
mă. 


— Madame. 


— La stânga, am spus. Spre L’ Hôpital des Anges. 


Maica Hildegarde a lovit cu degetele sale boante în 
hârtia cu portative, gânditoare, parcă bătând 
măsura unui fragment complicat. S-a așezat la 
masa din mozaic din biroul ei personal, față în faţă 
cu Herr Gerstmann, chemat să participe la acest 
sfat urgent. 


— Ei bine, da, a spus Herr Gerstmann sceptic. Da, 
cred că pot aranja o audiență privată cu Maiestatea 
Sa, însă... sunteți sigură că soțul dumneavoastră... 


Dirijorul părea să aibă mari dificultăți în a se 
exprima, ceea ce mă făcea să suspectez că cererea 
de eliberare a lui Jamie adresată regelui s-ar putea 
dovedi ceva mai complicată decât crezusem eu 
inițial. 


Maica Hildegarde a răspuns acestei suspiciuni cu 
propria ei reacție. 

— Johannes! a exclamat ea, atât de agitată încât să 
omită formula sa obişnuită de adresare. Nu poate 
face asta! La urma urmelor, madame Fraser nu este 
una din doamnele de la Curte —dumneaei e o 
persoană virtuoasă! 


—Ă... mulţumesc, am răspuns politicos. Dacă nu 
vă supăraţi totuşi... ce anume ar avea de a face 
virtutea mea cu audiența la rege pentru a solicita 
eliberarea lui Jamie? 


Călugăriţa şi dirijorul au schimbat priviri în care 
oroarea față de naivitatea mea se amesteca cu o 
rezervă vagă de a remedia situaţia. În cele din 
urmă, maica Hildegarde, cea mai curajoasă dintre 
ei doi, a luat taurul de coarne. 


— Dacă te duci singură pentru a cere o asemenea 
favoare din partea regelui, se va aştepta să se culce 
cu dumneata, a răspuns ea fără menajamente. 


După cât se codiseră să îmi spună, nici nu m-a 
surprins, dar am aruncat o privire spre Herr 
Gerstmann pentru confirmare, pe care mi-a 
acordat-o printr-o înclinare a frunții. 


— Maiestatea Sa e sensibil la cereri venite din 
partea unor doamne cu un anumit şarm personal, a 
spus el delicat, devenind brusc interesat de unul 
din ornamentele de pe birou. 


— Dar există un preţ pentru asemenea cereri, a 
adăugat maica Hildegarde, nici pe de parte la fel 
de delicată. Majoritatea curtenilor sunt cât se poate 
de încântați atunci când soțiile lor intră în grațiile 
regelui; câştigurile dobândite merită sacrificarea 
virtuții soțiilor lor. 


S-a strâmbat la acest gând, apoi şi-a reluat expresia 
obişnuită de umor sever. 

— Dar soţul dumitale, a spus ea, nu îmi pare genul 
care să stea cuminte dacă îi pui coarne. 


Sprâncenele puternic arcuite înlocuiau semnul de 
întrebare de la sfârșitul frazei, așa că eu am clătinat 
din cap drept răspuns. 


— Nu cred. 


De fapt, era una din cele mai modeste afirmaţii pe 
care o auzisem în viaţa mea. Dacă „cuminte“ nu 
era ultimul cuvânt care îmi venea în minte când 
mă gândeam la Jamie Fraser, cu siguranţă era 
foarte aproape de coada listei. Am încercat să îmi 
imaginez cam ce ar gândi Jamie, sau ce ar spune, 
ori ar face, dacă ar auzi vreodată că mă culcasem 
cu un alt bărbat, până la şi incluzându-l pe regele 
Franţei. 


Gândul m-a făcut să îmi amintesc de încrederea 
care existase între noi, încă din ziua căsătoriei 
noastre şi m-a cuprins deodată un sentiment de 
dezolare. Mi-am închis ochii o clipă, luptându-mă 
cu starea de rău fizic, dar trebuia să mă gândesc și 
la posibilitatea aceasta. 


— Dar, am spus, trăgând adânc aer în piept, mai 
există vreo altă modalitate? 


Maica Hildegarde s-a încruntat spre Herr 
Gerstmann, parcă aşteptându-l să răspundă. Însă 
micul dirijor a ridicat din umeri, încruntându-se la 
rândul său. 


— Dacă ai avea un prieten cu o oarecare poziţie 
importantă, care ar putea interveni pentru soţul 
dumitale pe lângă Maiestatea Sa? a întrebat el. 


— Nu prea. 

Analizasem eu însămi toate posibilităţile de felul 
acesta în trăsura de la Fontainebleau, şi fusesem 
nevoită să concluzionez că nu era nimeni căruia să 
îi pot cere în mod rezonabil să transmită o 
asemenea solie. Din cauza naturii ilegale și 
scandaloase a  duelului—căci sigur Marie 
d'Arbanville răspândise bârfa în tot Parisul-, 
niciuna din cunoștințele noastre franceze nu își 
putea permite să se intereseze de situația noastră. 
Monsieur Duverney, care încuviințase să mă 
primească, fusese amabil, însă nu îmi dăduse prea 
multe speranțe. Sfatul său fusese să aştept. În 
câteva luni, când scandalul se va mai fi liniştit 
puţin, atunci Maiestatea Sa putea fi abordat. Însă 
acum... 


La fel şi ducele de Sandringham, atât de legat de 
protocoalele delicate ale diplomaţiei, încât îşi 
concediase secretarul personal doar din cauza 
aparentei implicări într-un scandal, nu era în 
poziţia de a-i cere lui Louis o favoare de acest fel. 


Am privit în jos spre blatul intarsiat al biroului, 
abia văzând curbele complexe de email care se 
unduiau printre formele geometrice şi culorile 
abstracte. Degetul meu arătător trasa buclele și 
verticalele dinaintea ochilor, furnizându-mi o 
ancoră precară pentru gândurile mele care goneau. 
Dacă era într-adevăr necesar ca Jamie să fie 
eliberat din închisoare, pentru a preveni invazia 
iacobită a Scoției, atunci se părea că eu trebuia să 
mă ocup de eliberarea lui, prin orice mijloace, şi 
cu orice consecinţe. 


In cele din urmă am ridicat ochii, întâlnind privirea 
dirijorului. 


— Va trebui să o fac, am spus în șşoaptă. Nu am altă 
soluție. 

S-a lăsat un moment de tăcere. Apoi Herr 
Gerstmann a privit spre maica Hildegarde. 


— Ea va sta aici, a declarat maica Hildegarde cu 
fermitate. Poţi trimite veste să îi spui când va avea 
loc audiența, odată ce ai aranjat-o, Johannes. 


S-a întors spre mine. 


— La urma urmelor, dacă ești cu adevărat hotărâtă 
să urmezi această cale, draga mea prietenă... a 
spus ea, lipindu-şi buzele strâns, apoi a continuat: 
Ar fi un păcat să te ajut să comiţi o imoralitate. Cu 
toate acestea, o voi face. Ştiu că motivele dumitale 
ți se par bune, oricare ar fi ele. Și poate că păcatul 
va fi răscumpărat prin grația prieteniei dumitale. 


— O, Maică! 


Simţeam că voi plânge dacă spuneam mai multe, 
aşa încât m-am mulțumit doar să strâng uşor mâna 
mare, aspră de muncă ce se odihnea pe umărul 
meu. Am simțit deodată o nevoie puternică de a 
mă arunca în braţele ei şi de a-mi îngropa fața la 
sânul ei reconfortant, înveşmântat în serj negru, 
însă mâna ei s-a ridicat de pe umărul meu şi s-a 
îndreptat spre mătăniile lungi, din lignit ce 
clincăneau printre faldurile robei când păşea. 


— Mă voi ruga pentru dumneata, a spus ea, schiţând 
un zâmbet tremurat. 


Expresia ei s-a schimbat deodată într-una de 
adâncă considerație. 


— Dar mă întreb, a adăugat ea meditativ, ce sfânt ar 
fi potrivit să invocăm în aceste împrejurări? 


Mi-a venit în minte numele Mariei Magdalena în 
timp ce îmi ridicam palmele deasupra capului într- 

o simulare de rugăciune, pentru a permite 
corsajului mic din răchită să îmi alunece peste 
umeri şi să mi se aşeze pe şolduri. Sau Mata Hari, 
însă eram destul de sigură că ea nu a ajuns 
niciodată în Calendarul Sfinților. Nu eram sigură 
în legătură cu Magdalena, însă o prostituată 
reformată părea să fie printre figurile cerești cea 
mai înțelegătoare față de aventura în care mă 
îmbarcam acum. 


M-am gândit că probabil Mănăstirea Îngerilor nu 
mai văzuse veșminte ca acestea. Deşi postulantele 
pe cale să îşi facă ultimele jurăminte erau înfăţişate 
în cel mai splendid mod drept miresele lui Hristos, 
mătasea roşie şi pudra de orez nu se întâlnea 
probabil foarte des în ceremoniile lor. 


Foarte simbolic, mi-am spus în sinea mea, în timp 
ce mă strecuram între faldurile de un roşu aprins. 
Alb pentru puritate şi roşu pentru... ce era asta. 
Sora Minerve, o călugăriță tânără dintr-o familie 
nobilă înstărită, fusese selectată să mă ajute la 
toaletă; cu o considerabilă îndemânare și aplomb, 
mi-a coafat părul, fixand până şi cel mai mic 
fragment de pană de strut finisată cu perle 
minuscule. Mi-a pieptănat sprâncenele cu atenţie, 
înnegrindu-le cu piepteni mici din plumb și mi-a 
vopsit buzele cu o pană înmuiată într-un borcan cu 
ruj. Buzele mă gâdilau insuportabil, exagerându- 
mi impulsul de a izbucni în chicote incontrolabile. 
Nu era ilaritate; era isterie. 


Sora Minerve a întins braţul după oglinda de 
mână. Am oprit-o cu un gest: nu voiam să mă 
privesc în ochi. Am tras adânc aer în piept, și am 
încuviinţat din cap. 


— Sunt gata, am spus. Trimite după trăsură. 

Nu mai fusesem până acum în această parte a 
palatului. De fapt, după ce am străbătut mai multe 
coridoarele de oglinzi luminate cu lumânări, nu 
mai știam cu siguranţă câte reflexii ale mele erau 
acolo şi încotro se îndreptau ele. 


Discretul şi anonimul Paznic al Dormitorului m-a 
condus spre o uşă mică, de lemn într-un alcov. A 
bătut ușor o dată, apoi a făcut o plecăciune spre 
mine, s-a întors pe călcâie și a plecat fără să mai 
aştepte un răspuns. Uşa s-a deschis dinăuntru şi am 
intrat. 


Regele era încă îmbrăcat. Văzând aceasta, bătăile 
inimii s-au mai domolit,  estompându-mi 
sentimentul că aş putea vărsa în orice clipă. 


Nu ştiam exact la ce mă aşteptasem, însă realitatea 
era uşor reconfortantă. Era îmbrăcat relaxat, în 
cămaşă şi pantaloni până la genunchi, cu un halat 
din mătase cafenie aruncat peste umeri. Maiestatea 
Sa a zâmbit şi mi-a făcut semn să mă ridic, luându- 
mă de braț. Palma lui era caldă — subconştient mă 
aşteptasem ca atingerea lui să fie rece şi umedă — și 
i-am întors zâmbetul cât de bine am putut. 


Incercarea mea nu a fost probabil foarte reuşită, 
căci m-a bătut uşor pe braţ cu amabilitate şi a spus: 


-Nu îţi fie teamă de mine, chère madame. Nu 
mMușCc. 


— Nu, am spus. Sigur că nu. 


Era mult mai stăpân pe sine decât mine. Păi, sigur 
că era, mi-am spus în sinea mea, asta face mereu. 
Am tras adânc aer în piept și am încercat să mă 
relaxez. 


— Doreşti puţin vin, madame? a întrebat el. 

Eram singuri; nu era niciun servitor, însă vinul era 
deja turnat în două cupe, pe masă, strălucind 
precum rubinele în lumina lumânărilor. Camera 
era bogat împodobită, însă foarte mică, iar pe 
lângă masă şi o pereche de scaune cu spătarele 
ovale, conținea doar un şezlong luxos, tapițat cu 
catifea verde. Am încercat să evit a mă uita spre el 
când am luat cupa mea cu vin, murmurând 
mulțumiri. 


— Ia loc, te rog. 


Louis s-a lăsat pe unul din scaune, făcându-mi 
semn să mă aşez pe celălalt. 


— Acum, rogu-te, a zis el, zâmbindu-mi, spune-mi 
ce pot face pentru dumneata. 


— S-soţul meu, am început, bâlbâindu-mă puţin de 
emoție. E în Bastilia. 


— Desigur, a murmurat regele. Pentru că s-a duelat. 
Îmi amintesc, a spus el, luându-mi mâna liberă 
într-a sa, degetele odihnindu-se uşor pe încheietura 
mea. Şi ce doreşti să fac, chère madame? Ştii că e 
o ofensă serioasă; soțul dumitale a încălcat 
decretul meu. 


Un deget a mângâiat interiorul încheieturi mâinii, 
stârnind fiori uşori de-a lungul braţului. 


— D-da, înţeleg asta. Dar a fost... provocat. 
Deodată mi-a venit o idee. 

— Ştiţi că e scoțian; bărbații din acea ţară sunt... — 
am încercat să găsesc un sinonim bun pentru 


„nebun“ — foarte aprinşi când vine vorba de 
onoarea lor. 

Louis a încuviinţat, cu fruntea plecată, aparent 
absorbit de mâna pe care o ţinea. Îi vedeam 
grăsimea pielii strălucind discret şi îi simţeam în 
nări parfumul. Violete. Un parfum puternic și 
dulce, însă nu suficient încât să mascheze cu totul 
mirosul propriu de transpirație masculină. Şi-a 
golit cupa din două înghițituri lungi, apoi a lăsat-o, 
pentru a-mi prinde mai bine mâna între ambele 
sale palme. Un deget cu unghia tăiată scurt a trasat 
liniile verighetei mele, cu zalele intercalate şi 
florile de ciulin. 


— Intr-adevăr, a spus el, trăgându-mi mâna mai 
aproape, ca pentru a examina inelul. Intr-adevăr, 
madame. Cu toate acestea... 


— V-aş fi... absolut recunoscătoare, Maiestatea 
Voastră, l-am întrerupt. 


Regele a ridicat fruntea şi i-am întâlnit privirea, 
întunecată şi întrebătoare. Inima îmi bătea să 
spargă pieptul. 


— Foarte... recunoscătoare. 
Avea buze subțiri și dinți cariați; îi simţeam 
respirația duhnind a ceapă şi putreziciune. Am 


încercat să îmi țin răsuflarea, însă nu era decât o 
soluție temporară. 


— Ei bine, a spus el încet, ca şi cum ar fi stat pe 
gânduri. Şi eu aș fi înclinat spre clemenţă, 
madame... 


Am expirat scurt aerul din plămâni, şi degetele i s- 
au strâns peste ale mele, avertizându-mă. 


— Dar vezi dumneata, sunt complicaţii. 


— Complicaţii? am spus cu voce slabă. 

A încuviințat din cap, continuând să mă fixeze din 
ochi. Degetele i s-au plimbat uşor pe dosul mâinii 
mele, trasând venele. 


— Englezul care a avut nenorocul de a-l ofensa pe 
lordul Broch Tuarach, a explicat el. Era în slujba 
unui... anume domn, un nobil englez de o anumită 
importanţă. 


Sandringham. Inima mi-a tresărit la menționarea 
lui, indirectă cum era. 


— Acest nobil este angajat în... să spunem, anumite 
negocieri care îl îndreptățesc să fie luat în 
considerare, a rostit el, arcuindu-și buzele subțiri 
într-un zâmbet care îi scotea în evidenţă 
proeminența nasului poruncitor. Şi acest nobil s-a 
interesat în chestiunea duelului dintre soțul 
dumitale și căpitanul englez Randall. Mă tem că a 
cerut cât se poate de insistent ca soțul dumitale să 
ispăşească întreaga pedeapsă pentru indiscreţia sa, 
madame. 


Blestemat de cârnat gras, am înjurat în sinea mea. 
Desigur, din moment ce Jamie refuzase să accepte 
oferta lui, ce cale mai bună de a-l preveni să se 
„Implice“ în afacerile familiei Stuart decât să se 
asigure că Jamie rămânea întemnițat în siguranţă 
în Bastilia pentru următorii câțiva ani? Sigur, 
discret şi ieftin; o metodă menită să îl încânte pe 
duce. 


Pe de altă parte, Louis continua să mă țină de 
mână, semn că nu era totul pierdut. Dacă nu avea 
să îmi îndeplinească cererea, nu se putea aştepta să 
mă culc cu el-—ori dacă visa asta, îl aştepta o 
surpriză neplăcută. 


Mi-am luat inima în dinți pentru o nouă încercare. 

— Şi Maiestatea Voastră acceptă ordine din partea 
unui englez? am întrebat cu îndrăzneală. 


Ochii lui Louis s-au căscat o clipă de surpriză. 
Apoi a zâmbit strâmb, văzând intenția mea. Cu 
toate acestea, atinsesem un punct sensibil: am 
văzut o uşoară mișcare a umerilor săi când şi-a 
restabilit credinţa în propria putere precum o 
mantie invizibilă. 


— Nu, madame, nu accept, a spus el cu o oarecare 
asprime. Cu toate acestea, iau în considerare... 
anumiţi factori. 


A închis ochii o clipă, dar a continuat să mă ţină de 
mână. 


-Am auzit că soţul dumitale e interesat de 
treburile vărului meu, a spus el. 


— Maiestatea  Voastră este bine informată, am 
răspuns politicos. Dar dacă tot veni vorba, trebuie 
să știți că soțul meu nu sprijină restaurarea 
Stuarzilor pe tronul Scoției. 


Mă rugam ca acesta să fie răspunsul pe care dorea 
să îl audă. După toate aparențele, era; a zâmbit, 
ridicându-mi mâna la buze şi sărutând-o uşor. 


— Ah? Eu auzisem... poveşti contradictorii despre 
soțul dumitale. 


Am tras adânc aer în piept şi am rezistat tentaţiei 
de a-mi retrage mâna. 


—Ei bine, e o chestiune de afaceri, am spus, 
încercând să par cât mai degajată posibil. Vărul 
soțului meu, Jared Fraser, e un iacobit înrăit; 
Jamie, soţul meu, nu prea poate să îşi dezvăluie 
adevăratele păreri în public, fiind în parteneriat cu 
Jared. 

Văzând că îndoiala începe să dispară de pe chipul 
său, m-am grăbit: 


— Întrebaţi-l pe monsieur Duverney, am sugerat. El 
ştie foarte bine care sunt adevăratele simpatii ale 
soțului meu. 


— L-am întrebat. 


Louis a tăcut vreme îndelungată, studiindu-și 
propriile degete, întunecate şi groase şi trasând 
cercuri delicate pe dosul palmei mele. 


— Atât de albă, a murmurat el. Și atât de fină. Cred 
că pot vedea sângele curgându-ţi pe sub piele. 


Apoi a dat drumul mâinii mele şi s-a îndreptat de 
spate, privindu-mă. Mă pricepeam foarte bine să 
citesc chipurile oamenilor, însă în acel moment, 
chipul lui Louis era aproape impenetrabil. Mi-am 
dat deodată seama că fusese rege de la vârsta de 
cinci ani; abilitatea de a-și ascunde gândurile era o 
parte din el, la fel ca şi nasul familiei Bourbon şi 
ochii negri, adormiţi. 


Acest gând a atras după sine un altul și m-am 
simțit străbătută de un fior. El era regele. Cetățenii 
Parisului nu se vor revolta încă patruzeci de ani 
sau mai mult de acum înainte; până în acea zi, 
puterea lui în Franţa era absolută. ÎL putea elibera 
pe Jamie cu un cuvânt, ori îl putea ucide. Putea să 
facă ce poftea cu mine; fără să fie acuzat de ceva. 
Cu o încuviințare a capului, cuferele Franţei 
puteau revărsa aurul care l-ar lansa pe Charles 
Stuart, trimiţându-l precum un fulger ucigător să 
lovească în inima Scoției. 


El era regele. Putea face ce poftea. Am privit ochii 
lui întunecați şi îngândurați şi am aşteptat, 
tremurând de nerăbdare să văd care va fi pofta 
regală. 

— Spune-mi, ma chère madame, a zis el în cele din 
urmă, trezindu-se din introspecție. Dacă ţi-aş 
îndeplini rugămintea, să îl eliberez pe soţul 
dumitale... a făcut o pauză, reflectând. 


— Da? 


— Va fi nevoit să părăsească Franţa, a spus el, 
ridicând o sprânceană groasă, în semn de 
avertisment. Aceasta ar fi o condiţie a eliberării 
sale. 


— Înţeleg. 


Inima îmi bătea atât de tare în urechi, încât 
aproape îi îneca cuvintele. Tocmai acesta era şi 
scopul nostru, ca Jamie să părăsească Franţa. 


— Dar este exilat din Scoția. 
— Cred că se poate aranja. 


Am şovăit, însă nu prea aveam altă soluție decât să 
fiu de acord, în numele lui Jamie. 


— Prea bine. 

— Bun. 

Regele a încuviinţat din cap, mulţumit. Apoi şi-a 
mutat privirea spre mine, examinându-mi chipul, 


coborând de-a lungul gâtului, spre sâni, pe trup. 


— Aş avea să îți cer doar o mică favoare în schimb, 
madame, a şoptit el. 


L-am privit o clipă drept în ochi, apoi mi-am 
plecat fruntea. 


— Sunt cu totul la dispoziţia Maiestăţii Voastre, am 
spus. 

— Ah! 


S-a ridicat şi şi-a scos halatul, aruncându-l 
neglijent peste spătarul fotolhului. A zâmbit şi mi-a 
întins o mână. 


— Très bien, ma chère. Atunci, vino cu mine. 


Am închis pleoapele o clipă, poruncindu-le 
genunchilor să mă asculte. Ai fost măritată de două 
ori, pentru numele lui Dumnezeu, mi-am spus în 
sinea mea. Nu mai face atâta dramă din asta! 


M-am ridicat în picioare şi i-am luat mâna. Spre 
surpriza mea, nu s-a întors spre şezlongul din 
catifea, ci m-a condus spre uşa din capătul 
îndepărtat al camerei. 


În clipa în care mi-a lăsat mâna pentru a deschide 
uşa, totul a devenit limpede. 


Naiba să te ia Jamie Fraser, am rostit în gând. 
Naiba să te ia! 


Am rămas aproape nemișcată în pragul ușii, 
clhpind. Speculaţiile mele privind ritualul de 
dezbrăcare a regelui au fost înlocuite de o uluire 
completă. 


Camera era destul de întunecată, luminată doar de 
câteva lămpi minuscule cu ulei, aşezate în grupuri 
de câte cinci în alcovurile din peretele camerei. 
Încăperea în sine era rotundă şi la fel era și masa 
uriașă din mijlocul ei, lemnul întunecat aruncând 
reflexii minuscule. Câţiva oameni stăteau aşezaţi 
în jurul mesei, siluete aplecate de umeri abia 
vizibile în semiobscuritate. 


La intrarea mea s-a auzit un murmur, potolit iute 
de apariția regelui. Pe măsură ce ochii mi s-au 

obișnuit tot mai mult cu întunericul, am realizat cu 
un sentiment de şoc că persoanele de la masă 
purtau glugi; bărbatul din apropierea mea s-a 
întors şi am prins o sclipire slabă de ochi prin 
găurile din catifea. Părea o întrunire a călăilor. 


Din câte se părea, eu eram invitatul de onoare. M- 
am întrebat într-un moment de nervozitate ce se 
aştepta din partea mea. Din ceea ce lăsaseră să se 
înțeleagă Raymond şi Marguerite, aveam 
coşmaruri cu viziuni despre ceremonii oculte 
implicând sacrificii de copii, violuri ceremoniale și 
rituale satanice cu scopuri generale. Este, totuşi, 
destul de rar ca supranaturalul să fie la înălțimea 
aşteptărilor şi eu speram că această situație nu va fi 
o exceptie. 


— Am auzit vorbindu-se despre talentul dumitale, 
madame, şi despre... reputația dumitale. 


Louis a zâmbit, însă în privirea lui se citea 
precauția, ca şi cum nu ar fi fost sigur de ce aş 
putea cu face. 


— Am fi profund recunoscători, draga mea doamnă, 
dacă ai dori să ne pui la dispoziție beneficule 
talentului tău în această seară. 


Am încuviinţat din cap. Profund recunoscători, nu? 
În cazul ăsta era foarte bine; îl doream 
recunoscător față de mine. Dar ce aștepta din 
partea mea? Un servitor a aşezat pe masă o 
lumânare uriaşă și a aprins-o, aruncând un cerc de 
lumină palidă pe lemnul lustruit. Lumânarea era 
decorată cu simboluri precum cele pe care le 
văzusem în camera secretă a maestrului Raymond. 


— Regardez, madame. 
Regele mă ținea de cot, atrăgându-mi atenția spre 


ceva dincolo de masă. Acum că lumânarea era 

aprinsă, puteam vedea cele două siluete care 
stăteau în picioare tăcute printre umbrele licărind. 
Am tresărit la vederea lor şi regele şi-a întețit 
strânsoarea pe braţul meu. 


Acolo se aflau contele Saint Germain şi maestrul 
Raymond, la o distanță de aproximativ doi metri 
unul faţă de celălalt. Raymond nu a schiţat niciun 
semn că m-ar fi recunoscut, ci stătea tăcut, privind 
într-o parte cu ochii negri, lipsiţi de pupile ale unei 
broaşte într-un puț fără fund. 


Când m-a văzut, contele a făcut ochii mari, 
nevenindu-i să creadă; apoi s-a încruntat spre 
mine. Era înveşmântat în haine frumoase, complet 
albe, ca de obicei; un veston din satin alb apretat 
peste vesta de culoarea untului şi pantaloni până la 
genunchi. Un şirag de perle mici îi decora 
manșetele şi poalele, sclipind în lumina 
lumânărilor. Lăsând la o parte splendoarea 
vestimentară, contele arăta destul de rău, mi s-a 
părut — chipul îi era supt de încordare, iar dantela 
jaboului îi era ofilită şi gulerul umed de 
transpirație. Raymond în schimb arăta calm ca un 
calcan pe gheață, stând nepăsător cu ambele mâini 
vârâte în mânecile robei sale soioase din catifea pe 
care o purta de obicei, chipul lat și turtit afişând o 
expresie placidă şi impenetrabilă. 


— Aceşti doi bărbați sunt acuzaţi, madame, de 
vrăjitorie, de magie neagră, de explorare a artelor 
ezoterice în căutare de cunoștințe, a spus Louis cu 
un glas rece şi neîndurător, făcând un gest spre 
Raymond şi conte. Asemenea practici au înflorit în 
timpul domniei bunicului nostru: însă noi nu vom 
tolera asemenea perversiune în regatul nostru. 


Regele a pocnit din degete spre una dintre siluetele 
cu glugă, care stătea cu un toc şi o călimară de 
cerneală în faţa unui teanc de hârtii. 

— Citeşte rechizitoriul, rogu-te, a spus el. 


Bărbatul cu glugă s-a ridicat obedient în picioare și 
a început să citească de pe una din hârtii: acuzaţii 
de bestialitate şi sacrificiu necurat, de vărsare de 
sânge inocent, profanarea ritului sacru al Slujbei 
prin pângărirea Jertfei, săvârşirea de ritualuri 
păgâne pe altarul Domnului. Am avut o scurtă 
viziune a ceea ce săvârşise Raymond asupra mea 
la Hôpital des Anges şi m-am simțit profund 
recunoscătoare că nimeni nu îl descoperise. 


Am auzit menționându-se numele „du Carrefours“ 
şi am înghițit nodul amar ce mi se pusese în gât. 
Ce spusese Pastorul Laurent? Vrăjitorul du 
Carrefours fusese ars în Paris, cu doar douăzeci de 
ani înainte, pe baza unor acuzaţii asemănătoare 
celor pe care le auzeam acum: „invocarea de 
diavoli şi puteri ale întunericului, inducerea de 
boală şi de moarte contra plată“ — mi-am pus o 
mână pe burtă la amintirea vie a cascarei amare —, 
„blestemarea membrilor Curții,  pângărirea 
fecioarelor“. Am aruncat o privire fugară spre 
conte, însă chipul său era împietrit, buzele strânse 
în vreme ce asculta. 


Raymond stătea aproape nemișcat, părul argintiu 
măturându-i umerii, de parcă asculta ceva lipsit de 
importanță, cum ar fi fost cântecul unui sturz în 
tufişuri.  Văzusem simbolurile cabalistice pe 
dulapul său, dar nu-l puteam asocia pe bărbatul pe 
care îl cunoşteam — vânzătorul de otrăvuri milostiv 
şi spiţerul cu simţ practic—cu lista de fapte 
malefice care era citită. 


In cele din urmă acuzaţiile au încetat. Bărbatul cu 
glugă a privit spre rege şi, la un semnal, s-a așezat 


în scaunul său. 


— A fost condusă o anchetă extinsă, a spus regele, 
întorcându-se spre mine. S-au prezentat dovezi şi 


762 


mulți oameni au depus mărturie. Pare limpede, a 
zis el întorcând o privire rece spre cei doi bărbaţi 
acuzaţi de magie, că amândoi au studiat intens 
scrierile filozofilor antici şi au folosit arta 
divinației, calculând mişcările corpurilor cereşti. Şi 
totuşi... a spus el ridicând din umeri, aceasta în 
sine nu este o crimă. Mi s-a dat de înţeles-a 
aruncat o privire spre bărbatul greoi cu glugă, pe 
care îl suspectam ca fiind episcopul Parisului — că 
aceasta nu ar fi neapărat în neconcordanță cu 
învățăturile Bisericii; chiar și binecuvântatul Sfânt 
Augustin era cunoscut ca făcând cercetări în 
misterele astrologiei. 


Îmi aminteam vag că Sfântul Augustin se 
preocupase într-adevăr de astrologie şi o anulase 
destul de dispreţuitor ca fiind o prostie. Însă mă 
îndoiam că Louis citise Confesiumle Sfântului 
Augustin și această linie de argumentaţie era fără 
îndoială în favoarea acuzatului vrăjitor; privitul la 
stele părea destul de inofensiv, comparativ cu 
sacrificarea pruncilor şi cu orgiile de nedescris. 
Începeam să mă întreb, cu îngrijorare crescândă, 
care anume era rolul meu în această adunare. Oare 
îl văzuse cineva pe maestrul Raymond cu mine în 
spital, la urma urmelor? 


— Nu avem nicio problemă cu folosirea potrivită a 
cunoștințelor, nici cu căutarea înţelepciunii, a 
continuat regele cu voce măsurată. Multe se pot 
învăța din scrierile filozofilor antici, dacă sunt 
studiate cu prudenţa potrivită și umilinţa spiritului. 
Dar este adevărat că, deşi se pot afla multe lucruri 
bune din asemenea scrieri, la fel poate fi 
descoperit și răul, iar pura căutare a înțelepciunii 
poate fi pervertită în dorința de putere și înavuţire, 
ispite lumești. 


A privit încă o dată spre fiecare din cei doi acuzaţi, 
evident concluzionând care ar putea fi mai înclinat 

spre acel soi de pervertire. Contele încă transpira, 
pete de umezeală formându-se pe mătasea albă a 
vestonului său. 


— Nu, Maiestatea Voastră! a spus el, fluturându-și 
pletele negre şi aruncând priviri arzătoare asupra 
maestrului Raymond. E adevărat că în ţară sunt 
antrenate forţe ale întunericului — răul despre care 
vorbiţi păşeşte printre noi. Însă o asemenea 
ticăloşie nu sălășluieşte în sânul celor mai loiali 
dintre supuşii Voştri! Pentru pervertirea cunoaşterii 
şi folosirea artelor interzise trebuie să căutați 
dincolo de propria Voastră Curte! 


Nu îl acuza direct pe maestrul Raymond, însă 
direcţia în care se îndrepta privirea sa era evidentă. 


Regele a rămas netulburat de această izbucnire. 


— Asemenea abominații au înflorit în timpul 
domniei bunicului nostru, a spus el blând. Le-am 
scos din rădăcini acolo unde le-am găsit; am 
eliminat amenințarea unui asemenea rău acolo 
unde exista în regatul nostru. Vrăjitori, magicieni 
şi cei care pervertesc învățămintele Bisericii... 
Domnilor, nu vom îngădui ca asemenea fapte să se 
manifeste din nou. Așadar... 


A lovit uşor în masă cu ambele palme şi s-a 
îndreptat de spate. Cu privirile încă aţintite asupra 
lui Raymond şi a contelui, a ridicat o mână în 
direcția mea. 


—Am adus aici un martor, a declarat el. Un 
judecător infailibil al adevărului, al purității inimii. 


Am scos un sunet slab, ca un gâlgâit care l-a făcut 
pe rege să se întoarcă să mă privească. 


— O Doamnă Albă, a şoptit el. La Dame Blanche 
nu poate minţi; ea vede inima şi sufletul unui om și 

poate transforma acel adevăr în viaţă... sau în 
moarte. 


Aerul de irealitate care plutea peste întreaga seară 
s-a spulberat într-o clipită. Ameţeala ușoară, 
cauzată de vin, s-a evaporat şi m-am trezit deodată 
mai trează ca niciodată. Am deschis gura, apoi am 
închis-o, realizând că nu aveam nimic de spus. 
Oroarea cobora şerpuind de-a lungul coloanei mele 
vertebrale şi mi se încolăcea în pântec în vreme ce 
regele își rostea poruncile. Trebuiau desenate pe 
podea două pentagrame în care să stea cei doi 
vrăjitori. Apoi fiecare avea să-și mărturisească 
activitățile şi motivele. lar La Dame Blanche avea 
să judece adevărul spuselor sale. 


— [isuse Hristoase! am spus în șoaptă. 
— Domnule conte? 


Regele a arătat spre prima pentagramă, desenată cu 
creta pe covor. Doar un rege putea trata un 
Aubusson cu o asemenea nepăsare trufaşă. 


Contele a trecut pe lângă mine când s-a îndreptat 
spre locul său. In trecere, l-am auzit şoptindu-mi 
foarte discret. 


— Te avertizez, madame, că nu lucrez singur. 


Şi-a ocupat locul şi s-a întors cu fața spre mine, 
făcând o plecăciune ironică, aparent stăpân pe 
sine. 


Implicaţiile erau cât se poate de clare; eu îl 
condamnam şi acoliții lui se înfiinţau prompt şi îmi 
tăiau sfârcunile, dând apoi foc depozitului lui 
Jared. Mi-am lins buzele uscate, blestemându-l pe 
Louis. Nu putea şi el doar să îmi vrea trupul? 
Raymond a păşit degajat în spațiul său desenat cu 
creta şi a înclinat cordial fruntea în direcția mea. 

Nici cel mai mic gest de călăuzire în ochii rotunzi 
şi negri. Nu aveam nici cea mai vagă idee ce să fac 
mai departe. Regele mi-a făcut semn să stau în 
picioare față în faţă cu el, între cele două 
pentagrame. Bărbaţii cu glugă s-au ridicat şi au 
venit în spatele regelui; o mulțime amenințătoare, 
cu chip impenetrabil. 


S-a lăsat o tăcere mormântală. Fumul din lumânare 
plutea ca un giulgiu sub tavanul poleit, fuioare 
plutind leneș purtaţi de curenţii de aer. Toate 
privirile erau aţintite asupra mea. În cele din urmă, 
de disperare, m-am întors spre conte şi am înclinat 
din cap. 


— Puteţi începe, domnule conte, am spus. 


A zâmbit — cel puţin am bănuit că era menit să fie 
un zâmbet-şi a început, cu o explicație a 
înființării Cabalei şi continuând cu o exegeză a 
celor douăzeci și trei de litere ale alfabetului ebraic 
şi simbolismul profund al acestora. Suna absolut 
școlărește, complet inofensiv şi teribil de 
plictisitor. Regele a căscat, fără a se deranja să îşi 
ducă mâna la gură. 


Între timp, eu învârteam soluţiile prin minte. Acest 
om mă ameninţase, mă atacase şi încercase să îl 
asasineze pe Jamie —din motive personale ori 
politice, nu conta foarte mult. Fusese, cel mai 
probabil, căpetenia bandei de violatori care ne 
atacase pe mine şi pe Mary. Dincolo de toate 
acestea și dincolo de zvonurile pe care le auzisem 
despre celelalte activităţi ale lui, era o ameninţare 
serioasă pentru succesul încercării noastre de a-l 
opri pe Charles Stuart. Aveam de gând să îl las să 
scape? Să îi permit să continue a-şi exercita 
influenţa pe lângă rege în numele familiei Stuart și 
să continue să cutreiere străzile întunecate ale 
Parisului cu banda sa de huligani mascaţi? 

Imi vedeam sfârcurile, întărite de teamă, ieşind 
obraznic în relief prin mătasea rochiei. Dar m-am 
îndreptat de spate şi l-am străpuns cu privirea. 


— Doar o clipă, am rostit. Tot ce ați spus până acum 
e adevărat, monsieur le comte, dar zăresc o umbră 
în spatele vorbelor dumneavoastră. 


Contele a rămas cu gura căscată. Louis, deodată 
captivat, s-a ridicat de deasupra mesei peste care 
se aplecase şi s-a îndreptat de spate. Am închis 
ochii și mi-am aşezat degetele peste pleoape, parcă 
privind în interiorul meu. 


-Văd un nume în mintea dumneavoastră, 
monsieur le comte, am spus. 


Vocea mea suna pe jumătate sugrumată de spaimă, 
dar nu aveam scăpare. Mi-am lăsat mâinile să cadă 
şi l-am privit drept în ochi. 


— Les Disciples du Mal, am spus. Ce legătură aveţi 
dumneavoastră cu Les Disciples, domnule conte? 


Nu se pricepea deloc să își ascundă emoţiile. Ochii 
1 s-au bulbucat, iar chipul i s-a albit şi am simțit un 
val sălbatic de satisfacție dincolo de teamă. 
Numele de Les Disciples du Mal îi era familiar și 
regelui, care a mijit deodată ochii negri, adormiţi. 


Contele putea să fie un escroc şi un şarlatan, însă 
nu era un laş. S-a recules și m-a străfulgerat cu 
privirea, dându-și capul pe spate. 


— Această femeie minte, a spus el, la fel de 
categoric ca atunci când informase audiența că 
litera alef simboliza Sfântul Graal. Ea nu este 
Doamna Albă, ci e slujitoarea Satanei! În cârdășie 
cu maestrul ei, vrăjitorul notoriu, ucenicul lui du 
Carrefours! a arătat el dramatic spre Raymond, 
care a părut uşor surprins. 

Unul dintre bărbaţii cu glugă şi-a făcut cruce şi l- 
am auzit rostind încet o scurtă rugăciuni printre 
umbre. 


— Imi pot dovedi spusele, a declarat contele, fără a 
lăsa pe cineva să intervină peste el. 


A băgat mâna în buzunarul de la pieptul 
vestonului. 


Mi-am amintit de pumnalul pe care îl scosese din 
mânecă în seara dineului şi m-am încordat, 
pregătită să mă las în jos. Însă nu a scos un 
pumnal. 


— Sfânta Biblie spune „Vor lua în mână şerpii“, a 
tunat el. „lată semnele ce vor însoţi pe cei ce vor 
crede.“ 2 


Am crezut că probabil era un mic piton. Avea 
aproape un metru lungime, o suprafaţă netedă și 
sclipitoare, auriu-cafenie, alunecoasă precum o 
funie uleiată, cu o pereche de ochi aurii, 
tulburători. 


Celor prezenți li s-a tăiat respirație la această 
apariție, şi doi dintre judecătorii cu glugă au făcut 
rapid un pas în spate. Tulburat la rândul său, Louis 
arunca priviri speriate în jur după garda sa de corp 
care stătea lângă uşă, cu ochii căscaţi. 


Şarpele a scos limba de câteva ori, adulmecând 
aerul. Aparent concluzionând că amestecul de 
ceară de lumânări şi tămâie nu era comestibil, s-a 
întors şi a făcut o încercare de a se strecura înapoi 
în buzunarul cald de unde fusese atât de brutal 
scos. Contele l-a prins expert de după cap şi l-a 
împins spre mine. 


— Vedeţi? a spus el triumfător. Femeia se dă înapoi 
îngrozită! E o vrăjitoare. 

De fapt, în comparaţie cu unul din judecători, care 
se ghemuise lângă peretele îndepărtat, eu eram un 
monument de curaj, dar trebuie să admit că 
făcusem involuntar un pas în spate la apariția 
şarpelui. Acum am înaintat, cu intenția de a 1-l lua. 
Blestematul de șarpe nu era veninos, la urma 
urmelor. Poate că aveam să vedem cât de inofensiv 
e, dacă i-l înfăşuram în jurul gâtului. 


Înainte de a putea pune mâna pe el însă, maestrul 
Raymond a vorbit în spatele meu. Cu toată 
agitația, uitasem de el. 


— Asta nu e tot ce spune Biblia, monsieur le comte. 


Vorbea cu voce calmă şi faţa amfibiană era 
nevinovată ca a unui prunc. Cu toate acestea, 
murmurul de voci a încetat şi regele s-a întors să 
asculte. 


— Aşa, domnule? a întrebat el. 


Raymond a înclinat fruntea încredințat că toți ochii 
erau ațintiți asupra lui şi a băgat ambele mâini sub 
roba sa. Dintr-un buzunar a scos un flacon şi din 
celălalt, o cupă mică. 

— „erpi vor lua în mână“, a citat el, „şi chiar ceva 
dătător de moarte de vor bea nu-i va vătăma“. 


A ridicat cupa în căuşul palmei, marginea argintie 
schpind în lumina lumânării. Ţinea flaconul 
înclinat deasupra ei, gata să verse lichidul. 


— Din moment ce atât Lady Broch Tuarach cât şi 
eu am fost acuzaţi, a spus Raymond, aruncând o 
privire rapidă spre mine, aş sugera ca toți trei să 
fim supuși acestei încercări. Cu permisiunea 
Voastră, Maiestate? 

Louis părea copleșit de viteza cu care evoluau 
evenimentele, însă a încuviințat din cap, şi un 
firicel subțire de lichid arămiu a şiroit în cupă, care 
îndată s-a făcut sângeriu şi a început să 
bolborosească, de parcă lichidul ar fi fiert. 


— Sânge de dragon, a explicat Raymond pe un ton 
informativ, agitând cupa. Cu totul inofensiv pentru 
inima curată. 


Cu un zâmbet ştirb şi încurajator, mi-a întins cupa. 


Se părea că nu aveam altă ieșire decât să beau. 
Sângele de dragon părea să fie o formă de 
bicarbonat de sodiu; avea un gust de brandy cu 
sifon. Am luat câteva înghițituri potrivite şi i-am 
înapoiat cupa. 


Cu toată ceremonia cuvenită, Raymond a băut și 
el. A coborât cupa, dezvăluind buzele colorate roz 
şi s-a întors spre rege. 


-La Dame Blanche poate fi rugată să îi dea cupa 
domnului conte? a spus el. 


A gesticulat spre liniile din cretă de la picioare, 
indicând că nu poate păși în afara protecţiei 
pentagramei. 


La încuviințarea regelui, am luat cupa şi m-am 
întors spre conte. Aveam de traversat vreo şase 
paşi pe covor. Am făcut primul pas, apoi un altul, 
genunchii tremurându-mi mai violent decât îmi 
tremuraseră în anticameră, singură cu regele. 


Doamna Albă vede adevăratul suflet al omului. 
Dar oare eu îl vedeam? Chiar ştiam cine sunt 
Raymond şi contele? 


Aş fi putut eu opri totul? M-am întrebat asta de 
sute de ori, de mii de ori—mai târziu. Aş fi putut 


710 


proceda altfel? 


Îmi aminteam gândul rătăcitor când îl întâlnisem 
pe Charles Stuart; cât de convenabil ar fi fost 
pentru toată lumea dacă ar fi murit. Însă nu poți 
ucide un om pentru convingerile sale, nici dacă 
exercitarea acelor convingeri înseamnă moartea 
unor nevinovaţi — sau poţi? 


Nu ştiam. Nu eram convinsă de vinovăția contelui, 
nici de nevinovăția lui Raymond. Nu ştiam dacă 
urmarea unei cauze onorabile justifica folosirea de 
mijloace lipsite de onoare. Nu ştiam dacă o viaţă 
merita — sau o mie. Nu cunoşteam adevăratul preţ 
al răzbunării. 


Dar ştiam că pocalul pe care îl ţineam în mâini 
însemna moarte. Cristalul alb atârna la gâtul meu, 
greutatea lui, o amintire a otrăvii care mi se 
turnase în băutură. Nu îl văzusem pe Raymond 
adăugând ceva în cupă; nimeni nu văzuse, de asta 
eram sigură. Însă nu era nevoie să îmi înmoi 
cristalul în lichidul sângeriu pentru a şti ce 
conținea acum. 


Contele a citit pe chipul meu; La Dame Blanche 
nu poate minţi. A șovăit, privind cupa bolborosind. 


— Bea, monsieur, a spus regele, cu ochi întunecaţi, 
impenetrabili. Sau îţi este teamă? 


Contele putea avea multe defecte, însă lașitatea nu 
era unul din ele. Chipul său era palid şi împietrit. 
Totuşi, l-a privit pe rege drept în ochi, cu un 
zâmbet abia vizibil. 


— Nu, Maiestate, a răspuns. 


A luat cupa din mâna mea şi a golit-o, cu ochii 
ațintiți asupra mea. 

A rămas privindu-mă fix, chiar şi atunci când 
conștiința morții s-a oglindit în ei. Doamna Albă 
poate întoarce sufletul unui om în viață sau în 
moarte. Trupul contelui s-a prăbuşit pe podea, 
zvârcolindu-se, și un cor de țipete şi strigăte a 
izbucnit din piepturile privitorilor cu glugă, 
înecând orice sunet pe care l-ar fi putut scoate 
contele. Călcâiele au lovit scurt și înfundat covorul 
înflorat; trupul i s-a arcuit, apoi 1 s-a înmuiat fără 
viaţă. Șarpele, supărat foc, s-a strecurat dintre 
faldurile dezordonate de satin alb şi s-a târât iute 
de lângă conte, căutând adăpost spre picioarele lui 
Louis. 


ŞI iadul s-a dezlănţuit. 

APARIȚIA LUMINII 


M-am întors de la Paris la reşedinţa lui Louise de 
la Fontainebleau. Nu voiam să merg în Rue 
Tremoulins sau altundeva unde mă putea găsi 
Jamie. Va avea puţin timp la dispoziție să mă 
caute; va fi nevoit să plece în Spania practic 
imediat sau să riște să-şi ruineze planurile. 


Louise, ca o prietenă bună ce era, a iertat 
subterfugiul meu şi —spre cinstea ei—a evitat să 
mă întrebe unde fusesem sau ce făcusem acolo. Nu 
am vorbit mare lucru cu nimeni, ci am rămas în 
camera mea, mâncând puţin și stând cu privirile 
ațintite spre îngerașii dolofani şi despuiaţi care 
decorau tavanul alb. Nevoia urgentă de a pleca la 
Paris mă trezise o vreme, însă acum nu aveam 
nimic de făcut, nicio rutină zilnică pentru a mă 
ajuta. Lipsită de un scop, am început din nou să 
cad în apatie. 


Cu toate acestea, uneori făceam eforturi. 
Îndemnată de Louise, mai coboram la câte un 
dineu sau o însoţeam la ceai cu câte o prietenă 
venită în vizită. Şi încercam să fiu atentă la Fergus, 
singura persoană din lume pentru care mai aveam 
încă un oarecare sentiment de responsabilitate. 


Aşa că, atunci când i-am auzit vocea ridicată într-o 
altercaţie cu cineva din cealaltă parte a unei clădiri 

din grădină în vreme ce îmi făceam cuminte 
plimbarea de după-amiază, m-am simţit obligată să 
mă duc să văd care e problema. 


Era nas în nas cu unul dintre băieţii de la grajduri, 
un puşti mai mare decât el, cu o expresie ursuză şi 
umeri laţi. 


— Tacă-ţi gura, prostovanule, spunea băiatul de la 
grajduri. Nu ştii despre ce vorbeşti. 


— Ştiu mai bine decât tine... tu, a cărei mamă s-a 
culcat cu un porc când te-a făcut. 


Fergus şi-a înfipt două degete în nări, împingându- 
şi nasul în sus şi a început să danseze, strigând 
întruna „Guiţ, guiţ!“. 


Ajutorul de grăjdar, care avea nişte nări destul de 
vizibil întoarse în sus, nu a stat prea mult pe 
gânduri, ci s-a repezit înainte cu ambii pumni 
strânşi şi îndreptaţi spre Fergus. În câteva secunde, 
amândoi se rostogoleau prin noroi, zburliți ca două 
pisici şi rupându-și hainele unul altuia. 


În vreme ce stăteam pe gânduri dacă să mă bag sau 
nu, băiatul de la grajduri s-a rostogolit peste 
Fergus, i-a cuprins gâtul cu amândouă mâinile şi a 
început să îl izbească cu capul de pământ. Pe o 
parte, înclinam să cred că Fergus o căutase cu 
lumânarea. Pe de altă parte, chipul lui începea să 
capete o nuanță vişinie şi aveam o oarecare 
strângere de inimă să îl văd răpus în floarea 
tinereții. Cântărind bine situația, am pășit în 
spatele celor doi războinici. 


Băiatul de la grajduri îl încălecase cu totul pe 
Fergus, strângându-l de gât. Stătea cu spatele la 
mine, cu pantalonii perfect întinși pe fund; mi-am 
retras piciorul și i-am aplicat o lovitură cu vârful 
botinei. Dezechilibrat, a căzut în nas cu un strigăt 

uluit, peste corpul victimei sale. S-a rostogolit 
rapid pe o parte şi a sărit în picioare, cu pumnii 
încleştaţi. Când a dat cu ochii de mine, a luat-o la 
fugă fără să scoată un cuvânt. 


— Ce crezi că faci aici? am întrebat. 


L-am ridicat în picioare pe Fergus, care abia-și 
trăgea sufletul, şi am început să îi scutur hainele de 
praf şi de paie. 


— Uite ce ai făcut, l-am certat. Ţi-ai rupt nu doar 
singura cămașă, dar şi pantalonii. Va trebui să o 
rugăm pe Berta să ti-i cârpească. 


L-am întors împrejur şi am prins între degete o 
porțiune de pânză ruptă. Din câte se părea, ajutorul 
de grăjdar se apucase cu o mână de betelia 
pantalonilor sfâşiindu-i de-a lungul cusăturii 
laterale; vatirul îi atârna pe coapsele înguste, 
dezgolindu-i o fesă. 


Deodată am amuţit, cu privirile aţintite asupra lui. 
Nu vederea rușinoasă a cărnii goale m-a lăsat fără 
grai, ci semnul mic roşu, vizibil. Cam de mărimea 
unei monede de o jumătate de penny, avea 
culoarea vinețiu-închis a unei arsuri proaspăt 
vindecate. Nevenindu-mi a crede, am atins-o, 
făcându-l pe Fergus să tresară speriat. Contururile 
semnului erau incizate; cine îl arsese, intrase în 
carne. L-am apucat pe băiat de braţ pentru a-l 
împiedica să fugă și m-am aplecat să examinez 
semnul mai îndeaproape. 


De la o distanţă de cincisprezece centimetri, forma 
semnului era clară; era un oval, inscripționat cu 
nişte forme neclare care trebuie să fi fost litere. 


— Cine ţi-a făcut asta, Fergus? am întrebat. 

Vocea îmi suna straniu în propriile urechi; 
nenatural de calmă şi detaşată. 


Fergus s-a smucit, încercând să scape, însă nu i-am 
dat drumul. 


— Cine, Fergus? am întrebat, smucindu-l uşor. 


— Nu e nimic, madame; m-am rănit alunecând de 
pe un gard. E doar o zgârietură. 


— Asta nu e zgârietură. Știu bine ce e, Fergus. Dar 
vreau să ştiu cine ţi-a făcut-o. 


Mai văzusem ceva asemănător înainte şi acea rană 
era proaspătă, în vreme ce aceasta avusese ceva 
timp să se vindece. Însă urma de arsură era 
inconfundabilă. 


Văzând că vorbeam serios, a încetat să se mai 
zbată. Şi-a lins buzele, şovăind, însă umerii 1 s-au 
lăsat în jos şi am ştiut că acum mă asculta. 


— Era... un englez, milady. Cu un inel. 
— Când? 
— De mult, madame! În mai. 


Am tras adânc aer în piept, calculând. Trei luni. Cu 
trei luni în urmă, când Jamie plecase de acasă să 
viziteze un bordel, în căutarea paznicului de la 
depozitul său. În compania lui Fergus. Trei luni de 
când Jamie îl întâlnise pe Jack Randall în 
stabilimentul lui madame Elise, și văzuse ceva 
care anulase toate promisiunile pe care mi le 
făcuse şi care împietrise în el hotărârea de a-l 
ucide pe Jack Randall. Trei luni de când plecase — 
pentru a nu se mai întoarce vreodată. 

Mi-a luat multă răbdare, însoțită de o strânsoare 
zdravănă a braţului lui Fergus, însă în cele din 
urmă am reuşit să-l fac să-mi povestească. 


Când au ajuns la stabilimentul lui madame Elise, 
Jamie îi spusese lui Fergus să îl aştepte cât el se 
ducea la etaj pentru a aranja o chestiune financiară. 
Crezând din experienţele trecute că aceasta avea să 
dureze o vreme, Fergus intrase în salonul mare, 
unde câteva domnișoare pe care le cunoştea „se 
odihneau“, vorbind între ele şi aranjându-şi una 
alteia părul în așteptarea clienților. 


— Treburile se mișcă uneori greu dimineaţa, mi-a 
explicat el. Dar în zilele de marţi şi vineri, pescarii 
urcă pe Sena să își vândă peștele în piață 
dimineaţa. Pe urmă au nişte bani și madame Elise 
se umple de clienți, aşa că tinerele domnişoare 
trebuie să fie gata chiar înainte de micul dejun. 


Cele mai multe „fete“ erau de fapt cele mai 
bătrâne locatare ale stabilimentului; pescarii nu 
sunt dintre cei mai pretenţioşi clienți, aşa că li se 
ofereau din oficiu serviciile prostituatelor cel mai 
puţin căutate. Printre acestea erau cele mai multe 
dintre fostele prietene ale lui Fergus şi a petrecut 
un sfert de oră agreabil în salon, mângâiat şi 
tachinat. Pe urmă au apărut câțiva clienți matinali, 
care au ales fetele şi au urcat la camerele de la 
etaj —casa lui madame Elise avea patru etaje 
înguste — fără a tulbura conversaţia doamnelor 
rămase Jos. 


— Şi pe urmă a apărut domnul englez cu madame 
Elise. 


Fergus s-a oprit şi a înghiţit în sec, mărul lui Adam 
urcând şi coborând neliniștit în gâtu-i slăbănog. 


Era evident pentru Fergus, care văzuse bărbaţi în 
orice stare de ebrietate şi excitație, că domnul 

englez petrecuse o noapte de orgii. Era îmbujorat 
în obraji şi neglijent îmbrăcat, şi avea ochii 
injectați. Ignorând încercările lui madame Elise de 
a-l cupla cu una din prostituate, el se îndepărtase 
de ea şi se plimba prin salon, examinând agitat 
marfa expusă. Apoi, la vederea lui Fergus, privirea 
1 se luminase. 


— Domnul a spus: „Iu. Vino.“ Şi m-a luat de braţ. 
Eu m-am tras îndărăt, madame... i-am spus că 
stăpânul meu e sus şi că nu pot... dar nu a vrut să 
mă asculte. Madame Elise mi-a şoptit în ureche că 
ar trebui să mă duc cu el şi că va împărți pe urmă 
banii cu mine. 


Fergus a ridicat din umeri şi s-a uitat neajutorat 
spre mine. 


— Ştiam că cei cărora le plac băieţii tineri de obicei 
nu ţin foarte mult; am zis că o să termine cu mult 
înainte ca milord că fie gata de plecare. 


— Sfinte Iisuse Hristoase! am exclamat. 


Degetele mele și-au slăbit strânsoarea şi au 
alunecat lipsite de vlagă în jos, pe mânecă. 


— Fergus, vrei să spui că... ai mai făcut-o înainte? 


Se uita la mine de parcă îi venea să plângă. Şi mie 
îmi venea să plâng. 


— Nu foarte des, madame, a spus el, parcă rugându- 
mă să îl înţeleg. Sunt case unde e o specialitate și 
de obicei bărbaţii care preferă asta se duc acolo. 
Dar uneori mă mai vede un client şi îi place... 


Ii curgea nasul şi l-a şters cu dosul palmei. 


Am bâjbâit în buzunar după o batistă şi i-am 
întins-o. Incepea să scâncească pe măsură ce îşi 

amintea de acea dimineaţă de vineri. 


-Era mult mai mare decât am crezut. L-am 
întrebat dacă nu aş putea să o iau în gură, dar el... 
voia să... 


L-am tras spre mine şi i-am apăsat capul strâns de 
umărul meu, înăbușindu-i vocea în pânza rochiei 
mele. Oasele fragile ale omoplaţilor lui erau ca 
aripile unei vrăbii sub mâna mea. 


-Nu îmi mai povesti, am spus. Gata. Este în 
regulă, Fergus; nu sunt furioasă. Dar nu îmi mai 
spune. 


Insă era un îndemn zadarnic; nu se putea opri, 
după atâtea zile de teamă și tăcere. 


-E numai vina mea, madame! a izbucnit el, 
trăgându-se din braţele mele, buzele tremurându-i 
şi lacrimile năvălindu-i în ochi. Trebuia să nu scot 
un sunet; nu trebuia să fi tipat! Dar nu m-am putut 
abține şi milord m-a auzit şi... şi a năvălit 
înăuntru... ŞI... oh, madame, nu trebuia să fac 
asta, dar eram atât de fericit şi am alergat la el și el 
m-a tras în spatele lui şi l-a lovit pe englez în față. 
Şi pe urmă englezul s-a ridicat de la podea cu 
scaunul în mână și l-a aruncat şi îmi era atât de 
teamă, că am fugit din cameră şi m-am ascuns în 
dulapul de la capătul holului. Pe urmă s-au auzit o 
mulțime de strigăte şi pocnete şi o bubuitură 
teribilă şi iar strigăte. Apoi s-a oprit şi la scurt timp 
milord a deschis ușa dulapului şi m-a scos afară. 
Mi-a adus hainele şi m-a îmbrăcat chiar el, că eu 
nu îmi puteam încheia nasturii.... îmi tremurau 
degetele. 


Mi-a apucat rochia cu ambele mâini, nevoia de a 


mă convinge schimonosindu-i chipul într-o mască 
de durere care îl făcea să semene cu o maimuţă. 

— Este vina mea, madame, dar nu am ştiut! Nu am 
ştiut că se va lua la bătaie cu englezul. Şi acum 
milord a plecat şi nu se mai întoarce şi e numai 
vina mea! 


Hohotind de-a binelea, s-a aruncat cu faţa la 
pământ la picioarele mele. Plângea atât de tare, 
încât nu cred că m-a auzit când m-am aplecat să îl 
ridic, dar i-am spus oricum: 


— Nu este vina ta, Fergus. Nu e nici a mea, dar ai 
dreptate, a plecat. 


După dezvăluirea lui Fergus, m-am adâncit şi mai 
mult în apatie. Norul cenuşiu care mă încercuise 
de la pierderea sarcinii părea să se strângă şi mai 
aproape, învăluindu-mă în falduri adânci care 
întunecau până şi lumina celei mai însorite zile. 
Sunetele păreau să ajungă la mine slab, ca strigătul 
îndepărtat al unei sirene peste marea acoperită de 
ceaţă. 


Louise stătea în fața mea, încruntându-se 
îngrijorată în timp ce mă privea. 


— Eşti mult prea slabă, mă certa ea. Şi albă ca o 
farfurie plină cu maţe. Yvonne a spus că iar nu ai 
mâncat micul dejun! 


Nu îmi aminteam când îmi fusese ultima dată 
foame. Nici nu mi se părea foarte important. Cu 
mult înainte de Bois de Boulogne, cu mult înainte 
de călătoria mea la Paris. Mi-am fixat privirea pe 
polița șemineului şi de acolo a alunecat pe 
înfloriturile decorului rococo. Louise continua să 
vorbească, însă nu mai eram atentă; era doar un 
zgomot de fundal, precum foşnetul unei ramuri 
frecându-se de zidul de piatră al castelului sau 
zumzetul muştelor atrase de mirosul micului meu 
dejun abandonat. 

Am urmărit-o pe una din ele ridicându-se de pe 
ouă cu o mişcare bruscă atunci când Louise a 
pocnit din palme. A bâzâit în cercuri mici şi 
enervante înainte de a se așeza din nou pe farfuria 
din care se hrănea. În spatele meu s-a auzit un 
sunet de paşi repezi apropiindu-se, apoi o poruncă 
severă din partea lui Louise şi un „Oui, madame“ 
supus şi deodată pleosc! Slujnica a lovit cu pliciul 
şi s-a apucat să culeagă muștele una câte una. A 
băgat fiecare leş mic, negru în buzunar, culegându- 
| de pe masă şi ştergând cu un colţ al şorțului mica 
pată rămasă în urmă. 


Louise s-a aplecat, chipul ivindu-i-se brusc în 
câmpul meu vizual. 


— ŢI se văd toate oasele feţei! Dacă nu mănânci, 
măcar ieşi puţin la aer! a spus ea pierzându-și 
răbdarea. Ploaia s-a oprit; hai să vedem dacă a mai 
rămas vreun strugure tămâios în umbrar. Poate o să 
mănânci câteva boabe. 


Înăuntru sau afară îmi era totuna; norul gri, moale 
și  anesteziant încă mă  învăluia, ştergând 
contururile şi făcând fiecare lucru să pară nelalocul 
lui. Însă părea important pentru Louise, așa încât 
m-am ridicat ascultătoare să plec cu ea. Dar în 
apropierea uşii care dădea în grădină i-a ieşit în 
cale bucătăreasa cu o serie de întrebări și 
nemulțumiri privind meniul pentru cină. Fuseseră 
invitați musafiri cu intenția de a mă mai înveseli, 
dar febra pregătirilor cauzase mici certuri 
domestice toată dimineaţa. 


Louise a oftat chinuit, apoi m-a bătut uşor cu 
palma pe spate. 


— Du-te înainte, a spus ea, împingându-mă spre 
uşă. Voi trimite un valet cu mantia. 


781 


Era o zi răcoroasă de august din cauza ploii care 
începuse de noaptea trecută. Băltoace de apă se 
vedeau din loc în loc în potecile pietruite şi 
picăturile de ploaie curgeau fără încetare din 
ramurile îmbibate cu apă, ca ploaia însăşi. Cerul 
era încă acoperit cu nori cenușii, însă vinețiul 
furios al norilor încărcaţi cu apă se mai domolise. 
Mi-am încrucişat braţele peste coate; soarele părea 
să iasă curând dintre nori, însă era încă suficient de 
răcoare încât să am nevoie de o mantie. Când am 
auzit paşi în spatele meu, pe potecă, m-am întors și 
am dat cu ochii de François, al doilea valet, care 
însă nu aducea nimic. Părea ciudat de șovăitor, 
privind spre mine de parcă nu era sigur că eu eram 
persoana pe care o căuta. 


— Madame, a spus el, aveţi un vizitator. 


Am oftat în sinea mea; nu voiam să fiu deranjată 
de efortul de a mă strădui să fiu amabilă faţă de un 
musafir. 


— Spune-i că sunt indispusă, te rog, am zis, 
întorcându-mă să îmi continui plimbarea. Și când a 
plecat, adu-mi mantia. 


— Dar, madame, a insistat el, ţinându-se după mine, 
este le seigneur Broch  Tuarach... soțul 
dumneavoastră. 


Speriată, m-am întors să privesc spre casă. Era 
adevărat; vedeam deja silueta înaltă a lui Jamie, 
apărând de după colţul casei. M-am întors, 
prefăcându-mă că nu l-am observat şi am pornit 
spre foişor. Frunzișul era des acolo; mă puteam 
ascunde. 


— Claire! 


Era inutil să mă prefac; mă văzuse şi el şi venea 
de-a lungul potecii în urma mea. Am iuțit pasul, 

însă el avea picioarele prea lungi. 


Suflam greu înainte să fi parcurs jumătate din 
distanța până la foişor şi am fost nevoită să 
încetinesc pasul; nu aveam condiție fizică pentru 
un exercițiu de anduranţă. 


— Aşteaptă, Claire! 


M-am întors pe jumătate; era aproape de mine. 
Amorţeala sumbră şi moale din jurul meu a fost 
înlocuită de un soi de panică la gândul că vederea 
lui ar putea-o smulge de la mine. Şi dacă se 
întâmplă asta, voi muri, mi-am spus în gând, 
precum o larvă scoasă din pământ și aruncată pe o 
piatră să se usuce, goală şi lipsită de apărare în 
lumina soarelui. 


—Nu! am spus. Nu vreau să vorbesc cu tine. 
Pleacă! 


A şovăit o clipă, iar eu m-am întors cu spatele la el 
şi am pornit-o repede pe potecă, spre foişor. I-am 
auzit paşii în spatele meu, pe pietrișul potecii, dar 
am rămas întoarsă cu spatele și am iuțit pasul, 
aproape alergând. 


Când m-am oprit să mă aplec sub frunzar, s-a 
aruncat deodată în față şi mi-a cuprins încheietura 
mâinii. Am încercat să mă trag, însă mă ținea 
strâns. 


— Claire! a spus din nou. 
Mă luptam, ținându-mu faţa întoarsă; dacă nu îl 
priveam, mă puteam preface că nu este acolo. 


Puteam rămâne în siguranţă. 


A dat drumul încheieturii mele, apucându-mă în 
schimb de umeri, astfel încât am fost nevoită să 
îmi ridic capul pentru a-mi menţine echilibrul. 

Chipul îi era ars de soare şi palid, cu linii aspre 
adâncite în jurul buzelor şi ochii îi erau întunecați 
de durere. 


— Claire, a şoptit, acum că mă vedea uitându-mă la 
el. Claire... era şi copilul meu. 


— Da, era... şi tu l-ai ucis! 


M-am smuls de lângă el, repezindu-mă prin arcada 
îngustă. M-am oprit înăuntru, respirând sacadat 
precum un câine speriat. Nu băgasem de seamă că 
arcada ducea într-un turn îngust, acoperit cu viță- 
de-vie. Pereţi cu zăbrele mă înconjurau din toate 
părțile —eram prinsă fără scăpare. Lumina din 
spatele meu s-a stins când trupul lui a acoperit 
arcada. 


— Nu mă atinge. 


M-am dat în spate, cu privirile aţintite în pământ. 
Pleacă! am strigat în gând, frenetic. Te rog, pentru 
numele lui Dumnezeu, lasă-mă în pace. Simţeam 
norul cenușiu smuls ireparabil şi sclipiri firave şi 
strălucitoare de durere pătrunzându-mă precum 
fulgerele care străpung norii. 


S-a oprit la câțiva paşi distanță. M-am îndreptat 
orbește spre zidul cu zăbrele şi m-am prăbuşit pe o 
bancă din lemn. Mi-am închis pleoapele şi am 
rămas nemişcată, tremurând. 


Deşi nu mai ploua, un vânt rece şi umed pătrundea 
printre zăbrele, îngheţându-mi gâtul. 


Nu s-a apropiat mai mult. Il simţeam stând acolo, 
privindu-mă. li auzeam respirația neregulată. 


— Claire, a reluat, cu un soi de disperare în voce. 
Claire, nu înţelegi... Claire, trebuie să vorbeşti cu 

mine! Pentru numele lui Dumnezeu, Claire, nici 
măcar nu ştiu dacă era fată sau băiat! 


Am rămas îngheţată, mâinile strângând lemnul 
aspru al băncii. După o clipă s-a auzit un scrâşnet 
greoi în faţa mea. Am deschis ochii şi am văzut că 
se aşezase așa cum era pe pietrişul ud de la 
picioarele mele. Stătea cu capul plecat şi ploaia îi 
lăsase picături sclipitoare în părul întunecat de 
umezeală. 


— Vrei să te implor? a spus el. 
— Era fetiţă, am spus după un moment. 
Vocea îmi suna straniu; răgușită şi aspră. 


— Maica Hildegarde a botezat-o. Faith. Faith 
Fraser. Maica Hildegarde are un simţ al umorului 
neobişnuit. 


Capul plecat nu s-a clintit. După o clipă, a întrebat 
încet: 


— Ai văzut copilul? 


Ochu mi s-au deschis cu totul acum. Am rămas cu 
privirea ațintită spre genunchi unde picăturile de 
apă scuturate din rugii de vie din spatele meu lăsau 
urme ude pe mătase. 


— Da. La maîtresse sage femme a spus că ar trebui, 
deci mi-au arătat-o. 


Îmi aminteam vocea joasă şi degajată a lui 
madame Bonheur, cea mai în vârstă şi mai 
respectată dintre moaşele care își dedicau timpul 
spitalului. 


— Dă-i copilul; întotdeauna e bine să vadă. Ca să 
nu-și imagineze lucruri. 

Aşa că nu îmi imaginam. Imi aminteam. 


— Era perfectă, am spus în şoaptă, ca pentru mine. 
Atât de mică. Îi puteam ţine capul în căușul 
palmei. Urechile îi ieșeau doar puţin în afară- 
puteam vedea lumina strălucind prin ele. 


Lumina strălucea şi prin pielea ei, sclipind în 
rotunjimea  obrazului şi a  fundulețului cu 
strălucirea perlelor; rece şi nemișcată cu atingerea 
stranie a lumii apelor încă pe ele. 


— Maica Hildegarde a înfăşurat-o într-o bucată de 
satin, am spus, cu privirea coborâtă spre pumnii 
încleștaţi în poală. Ochii îi erau închiși. Încă nu 
avea gene însă ochii îi erau oblici. Eu am spus că 
erau ca ai tăi, dar ele mi-au zis că ochii tuturor 
copiilor sunt așa. 


Zece degete la mâini şi zece la picioare. Fără 
unghii, doar cu o sclipire de articulație minusculă, 
rotule şi degete la mâini precum opalele, precum 
oasele prețioase ale pământului. Amintește-ţi, 
omule, că nu eşti decât ţărână... 


Îmi aminteam murmurul îndepărtat al spitalului, 
acolo unde viața continua să curgă şi şoapta 
înceată dintre maica Hildegarde şi madame 
Bonheur, în apropiere, vorbind despre preotul care 
va face o slujbă specială la cererea maicii 
Hildegarde. Îmi aminteam privirea calmă cu care 
mă măsurase madame Bonheur când s-a întors 
spre mine, văzându-mă cât sunt de sfârşită. Poate 
văzuse de asemenea și roşeața prevestind febra ce 
avea să urmeze; se întorsese din nou spre maica 
Hildegarde, coborând şi mai mult vocea -— poate 
sugerându-i să mai aștepte, că poate va fi nevoie 
de două înmormântări. 


ŞI în ţărână te vei întoarce. 

Însă eu mă întorsesem din morţi. Doar gândul la 
Jamie fusese suficient de puternic încât să mă tragă 
înapoi din fața ultimei bariere, şi maestrul 
Raymond o ştiuse. Ştiam că doar Jamie în carne și 
oase mă putea trage înapoi restul drumului, în 
tărâmul celor vii. De aceea fugisem de el şi 
făcusem tot ce îmi stătea în puteri să îl țin departe 
de mine, să mă asigur că niciodată nu se va mai 
apropia de mine. Nu doream să mă întorc, nu 
aveam nicio dorință să simt din nou. Nu voiam să 
cunosc iubirea, doar ca să mi-o mai smulg încă o 
dată din inimă. 


Dar era prea târziu. Ştiam asta, chiar în vreme ce 
mă luptam să menţin coconul cenușiu în jurul meu. 
Lupta nu făcea decât să grăbească disoluția; parcă 
mă prindeam de fărâme de nor care se risipeau 
într-o ceață rece între degetele mele. Simţeam 
lumina venind, orbindu-mă şi pârjolind totul. 


Se ridicase în picioare şi stătea în faţa mea. Umbra 
lui cădea peste genunchii mei, semn sigur că norul 
se risipise; o umbră nu cade fără lumină. 


— Claire, a şoptit el. Te rog. Lasă-mă să îţi alin 
suferința. 


— Să mă alini? am spus. Şi cum intenționezi să faci 
asta? Imi poţi da înapoi copilul? 


S-a lăsat în genunchi în fața mea, dar mi-am ținut 
fruntea aplecată, privind spre mâinile mele stând 
goale, cu podul palmelor în sus în poala rochiei. I- 
am simțit mişcarea când a întins mâna să mă 
atingă, a şovăit, s-a retras, a întins-o din nou. 


— Nu, a spus el, cu glasul abia auzit. Nu, nu pot 
face asta. Dar... cu mila lui Dumnezeu... ţi-aş 
putea da un altul? 

Mâna lui a plutit deasupra mâinii mele, suficient 
de aproape încât să îi simt căldura pielu. Mai 
simţeam și alte lucruri: durerea pe care o ţinea în 
frâu, furia şi teama care îl sugrumau și curajul care 
îl făcea să vorbească în ciuda lor. Mi-am adunat 
propriul curaj, un substitut palid al giulgiului 
cenuşiu. Apoi i-am luat mâna și am ridicat fruntea, 
privind drept în faţă soarele. 


Am rămas cu mâinile strânse şi cu trupurile lipite 
pe bancă fără să ne mişcăm, fără să scoatem o 
vorbă, pentru o vreme care mi s-au părut ore, cu 
vântul umed şi rece şoptindu-ne gândurile în 
frunzele de vie de deasupra. Picăturile de apă se 
împrăștiau peste noi purtate de vânt, plângând 
pentru moarte şi pentru despărțire. 


—Ţi-e frig, a murmurat Jamie în cele din urmă, 
trăgând un fald al mantiei sale în jurul meu, 
aducând cu el căldura pielii sale. M-am apropiat 
încet de el sub adăpost, tremurând mai mult de 
surpriza trupului său solid şi cald decât din cauza 
frigului. 


Mi-am pus palma pe pieptul lui, şovăind de parcă 
atingerea lui mă putea arde la propriu, şi am rămas 
aşa încă o bună bucată de vreme, lăsând frunzele 
de vie să vorbească pentru noi. 


— Jamie, am şoptit în cele din urmă. O, Jamie. 
Unde ai fost? 


Braţul lui s-a strâns în jurul meu, dar a mai trecut 
un timp până mi-a răspuns. 


— Am crezut că ai murit, mo duinne, a spus el, atât 
de încet, încât abia îl auzeam peste foşnetul 
frunzelor. 

— Ultima dată te-am văzut acolo... la pământ. 
Dumnezeule! Erai atât de albă şi fustele îți erau 
toate îmbibate cu sânge... am încercat să vin la 
tine, Claire, imediat cum te-am văzut — am alergat 
spre tine şi în clipa aceea m-au luat jandarmii. 


Am înghițit ca să scap de nodul din gât; simţeam 
un tremur traversându-i curba lungă a șirei 
spinării. 


— M-am luptat cu ei... m-am luptat şi pe urmă i-am 
implorat... dar nu au vrut să rămână şi m-au luat 
cu ei. Și m-au închis într-o celulă şi m-au lăsat 
acolo... crezând că eşti moartă, Claire; ştiind că eu 
te omorâsem. 


Tremurul uşor a continuat şi ştiam că plângea, deşi 
nu îi puteam vedea chipul. Cât timp stătuse singur 
în întunericul Bastiliei, singur doar cu mirosul de 
sânge și cu dezamăgirea răzbunării? 


— Este în regulă, am spus, apăsându-l uşor cu 
palma pe piept, parcă încercând să liniștesc 
galopul inimii sale. Jamie, e în regulă. Nu... nu a 
fost vina ta. 


— Am încercat să îmi lovesc capul de zid, doar ca 
să nu mă mai gândesc, a spus el abia șoptit. Aşa că 
m-au legat de mâini și de picioare. A doua zi m-a 
găsit de Rohan și mi-a spus că trăieşti, deși 
probabil nu pentru multă vreme. 


Apoi a tăcut, dar îi simțeam durerea lăuntrică, 
ascuţită precum nişte ţepuşe din cristal de gheaţă. 


— Claire, a murmurat în cele din urmă. Imi pare 
rău. 


Imi pare rău. Cuvintele erau cele din biletul pe 
care mi-l lăsase înainte ca lumea să se spulbere. 
Dar acum le înţelegeam. 

— Ştiu, am spus. Jamie, ştiu. Mi-a povestit Fergus. 
Ştiu de ce ai plecat. 


A tras adânc şi tremurat aer în piept. 
— Da, păi... a început, apoi s-a oprit. 


Mi-am lăsat mâna să cadă pe pulpa lui; înghețaţi și 
uzi de la ploaie, pantalonii lui de călărie erau aspri 
sub palma mea. 


— Ţi-au spus — când ti-au dat drumul — de ce te-au 
eliberat? 


Am încercat să îmi ţin propria respirație sub 
control, dar am eşuat. 


Piciorul 1 s-a încordat sub palma mea, însă vocea îi 
era acum mai sigură pe sine. 


—Nu, a spus el. Doar că asta... a fost plăcerea 
Maiestăţii Sale. 


Cuvântul „plăcere“ a fost accentuat abia 
perceptibil, rostit cu o ferocitate delicată care îmi 
spunea cât se poate de clar că știa într-adevăr calea 
eliberării sale, fie că paznicii de la închisoare îi 
spuseseră sau nu. 


Mi-am muşcat tare buza, încercând să decid ce să 
îi spun acum. 


— A fost maica Hildegarde, a continuat el cu vocea 
limpede. Imediat am plecat în căutarea ta la 
['H6Opital des Anges. Am găsit-o pe maica 
Hildegarde și bileţelul pe care îl lăsaseşi pentru 
mine. Ea... mi-a spus. 


— Da, am confirmat, înghițind în gol. Am fost în 
audienţă la rege... 


— Ştiu! 

Mâna și-a întețit strânsoarea peste a mea şi din 
sunetul respirației sale mi-am dat seama că își 
ținea dinţii încleştați. 


— Dar, Jamie... când m-am dus... 


— Hristoase! a spus el şi s-a ridicat deodată, 
întorcându-se cu fața spre mine. Nu ştii ce aş... 
Claire, a rostit, apoi a închis o clipă ochii, trăgând 
cu putere aer în piept. Am călărit tot drumul spre 
Orvieto, imaginându-mi; i-am văzut mâinile pe 
albeaţa pielii tale, buzele pe gâtul tău, i-am 
văzut... mădularul — sculat — am văzut blestematul, 
jegosul de  mădular gros ridicându-se... 
Dumnezeule, Claire! Am fost în închisoare 
crezând că eşti moartă şi pe urmă am plecat în 
Spania, rugându-mă la Dumnezeu să te găsesc! 


Monturile degetelor mâinii care o ținea pe a mea 
erau albe şi îmi simțeam oasele mici ale degetelor 
pocnind sub strânsoarea de fier. 


Mi-am smuls mâna, eliberând-o. 

— Jamie, ascultă-mă! 

— Nu! a spus el. Nu, nu vreau să aud... 
— Ascultă-mă, fir-ai tu să fu! 


Era suficientă forță în glasul meu pentru a-l face să 
tacă o clipă şi în răgazul în care a rămas mut, am 
început repede să îi povestesc ce s-a întâmplat în 
camera regelui; despre bărbaţii cu glugi pe cap, 
despre încăperea întunecată, despre duelul 
vrăjitorilor şi despre moartea contelui Saint 
Germain. 


Pe măsură ce vorbeam, culoarea aprinsă din obrajii 
bătuți de vânt s-a atenuat și expresia chipului 1 s-a 

înmuiat, trecând de la furie şi teamă la uluire și 
treptat, la încredere buimacă. 


—lisuse! a răsuflat el în cele din urmă. O, 
Dumnezeule sfânt! 


— Habar nu aveai ce urma să stârnească minciuna 
ta nu-i așa? am spus reuşind să zâmbesc, în ciuda 
oboselii teribile. Deci... deci contele... e în regulă, 
Jamie. Am... scăpat de el. 


Nu a răspuns nimic, ci doar m-a tras blând spre el 
astfel încât fruntea mi se odihnea pe umărul lui și 
lacrimile-mi curgeau pe pânza cămășii lui. 


După o clipă însă m-am ridicat şi m-am uitat la el, 
ştergându-mi nasul. 


-Tocmai m-am gândit, Jamie! Vinul — investiția 
lui Charles Stuart! Din moment ce contele e 
mort... 


A clătinat din cap, zâmbind uşor. 
— Nu, mo duinne. E în siguranţă. 
Am simţit un val de uşurare. 


— O, mulţumesc, Dumnezeule! Ai reușit, deci? Au 
avut efect medicamentele asupra lui Murtagh? 


— Ei bine, nu, a spus, zâmbind larg, dar au dat 
rezultate pe mine. 


Uşurată deodată de teamă şi de furie, mă simţeam 
aeriană şi amețită. Mirosul strugurilor spălați de 
ploaie era puternic şi dulce și era o uşurare 
binecuvântată să mă rezem de el, simţindu-i 
căldura reconfortantă şi nu amenințătoare în timp 
ce ascultam povestea pirateriei cu vin. 

— Sunt bărbați născuți să umble pe mări, 
englezoaico, a început el, dar mi-e teamă că eu nu 
sunt unul dintre ei. 


— Ştiu, am spus. Ţi-a fost rău? 
— Rareori mi-a fost mai rău, m-a asigurat el crispat. 


Mănile din afara portului din Orvieto fuseseră 
aspre şi într-o oră devenise limpede că Jamie nu va 
fi capabil să îşi ducă la îndeplinire partea lui de 
plan. 


— Nu puteam face nimic altceva decât să zac în 
hamac şi să gem toată ziua, a spus el, ridicând din 
umeri, aşa că puteam la fel de bine să am şi vărsat 
de vânt. 


El şi cu Murtagh schimbaseră îndată rolurile și la 
douăzeci şi patru de ore după ce părăsiseră coasta 
Spaniei, căpitanul Salamandrei descoperise spre 
groaza sa că boala se instalase sub punte. 


Jamie şi-a scărpinat ceafa gânditor, parcă simțind 
încă efectele sucului de urzică. 


— Când au aflat s-au gândit să mă arunce peste 
bord, a spus el. Și trebuie să recunosc că mi s-a 
părut o idee strălucită, a continuat, zâmbindu-mi 
într-un colț al gurii. Ai avut vreodată rău de mare 
în timp ce erai plină de bube de urzici, 
englezoaico? 


— Nu, slavă cerului! m-am cutremurat. Și Murtagh 
i-a oprit? 


— O, da. A fost foarte aprig, Murtagh. A dormit 


întins pe pragul uşii cu mâna pe jungher până am 
ajuns în siguranță să acostăm în Bilbao. 

Aşa cum prevăzusem, căpitanul Salamandrei, pus 
în faţa alegerii neprofitabile de a pleca spre Le 
Havre şi a-şi pierde încărcătura sau a se întoarce în 
Spania, așteptând în vreme ce o depeşă era trimisă 
la Paris, profitase de ocazia de a vinde încărcătura 
de vin noului cumpărător pe care şansa i-l scosese 
în cale. 


—Nu că nu ar fi încercat să se tocmească, a 
remarcat Jamie, scărpinându-şi antebraţul. S-a 
târguit o jumătate de zi... în timp ce eu mă 
prăpădeam în hamac, urinând sânge şi vomitându- 
mi maţele! 


Însă târgul a fost încheiat, portul şi pacientul cu 
vărsat de vânt descărcate prompt la Bilbao, și — pe 
lângă tendinţa de a urina sângeriu care durase 
câteva zile — recuperarea lui Jamie fusese rapidă. 


— Am vândut vinul unui comisionar de acolo, din 
Bilbao, a spus el. L-am trimis imediat pe Murtagh 
la Paris, să achite împrumutul lui monsieur 
Duverney şi pe urmă.... am venit aici. 


Şi-a coborât privirea spre mâinile care 1 se 
odihneau tăcute în poală. 


— Nu m-am putut decide, a șoptit el. Dacă să vin 
sau nu. Am mers, ştii, ca să am timp să mă 
gândesc. Am parcurs pe jos tot drumul de la Paris 
până la Fontainebleau. Şi aproape tot drumul 
înapoi. M-am întors din drum de câteva ori, 
gândindu-mă că eram un ucigaș şi un idiot, 
neștiind dacă mai degrabă m-aş ucide pe mine sau 
pe tine... 


Apoi a oftat şi a ridicat privirea spre mine, ochii 
întunecaţi reflectând frunzele tremurând. 


— Trebuia să vin, a spus el simplu. 

Nu am răspuns nimic. Mi-am aşezat palma peste a 
lui şi am stat lângă el. Boabele de struguri cădeau 
pe pământul de sub foişor, aroma puternică de 
struguri fermentați promițând uitarea vinului. 


Soarele apunea printre nori şi o sclipire aurie a 
conturat silueta respectuoasă a lui Hugo, stând 
întunecată în intrarea foişorului. 


— Mă iertaţi, madame, a spus el. Stăpâna dorește să 
ştie — domnul va rămâne la cină? 


Am privit spre Jamie. Stătea nemișcat, așteptând, 
soarele străbătând printre frunzele de viţă și 
colorându-i părul cu o sclipire de tigru, iar umbrele 
brăzdându-i chipul. 


— Cred că ai face bine să rămâi, am spus. Eşti tare 
slab. 


M-a măsurat cu o zâmbet într-un colţ al gurii. 
— Şi tu eşti slabă, englezoaico. 


S-a ridicat şi mi-a oferit braţul. L-am luat şi am 
pornit să cinăm împreună, lăsând frunzele de viță 
să-şi continue murmurul. 


Stăteam întinsă lângă Jamie, lipită de el, mâna lui 
odihnindu-se pe coapsa mea în timp ce dormea. 
Am rămas privind în sus în întunericul 
dormitorului şi ascultând zgomotul liniştit al 
respirației sale, inspirând eu însămi aroma 
proaspătă a aerului umed al nopţii, amestecată cu 
mirosul de glicină. 


Prăbușirea contelui Saint Germain  marcase 
sfârşitul serii pentru toți cei implicați, mai puţin 
Louis. În vreme ce toți cei prezenți se pregăteau să 
plece, murmurând agitați, Louis mi-a luat brațul şi 

m-a condus prin aceeaşi uşă scundă pe care 
intrasem. Priceput la vorbe atunci când situaţia o 
cerea, nu avea nevoie de ele acolo. 


Am fost condusă spre şezlongul din mătase verde, 
aşezată pe spate şi cu fustele uşor ridicate înainte 
să pot scoate un cuvânt. Nu m-a sărutat; nu mă 
dorea. Acesta era ritualul plății pe care o 
convenisem. Louis era un negociator viclean şi nu 
uita de o datorie care credea că i se cuvine, 
indiferent dacă plata valora ceva pentru el sau nu. 
Şi poate că valora, la urma urmelor; în pregătirile 
lui se putea ghici o nuanţă de nerăbdare pe 
Jumătate înfricoşată — dar cine dacă nu un rege ar 
îndrăzni să o posede pe Doamna Albă? 


Eram strânsă și uscată, nepregătită. Pierzându-și 
răbdarea, a apucat un flacon de ulei de trandafiri 
de pe masă şi m-a masat o clipă între picioare. Am 
rămas nemişcată, fără să scot un sunet, în vreme ce 
degetul său m-a pătruns în grabă, apoi s-a retras, 
fiind înlocuit îndată de un membru puţin mai mare 
şi — „am suferit“ este cuvântul greșit, căci nu am 
simțit nici durere, nici umilință; era o tranzacţie — 
am aşteptat apoi, în timpul unei agitaţii scurte, şi 
pe urmă s-a ridicat în picioare, cu chipul îmbujorat 
de excitație, mâinile moşmondind să îşi încheie 
nasturii de la pantaloni peste mica umflătură 
dinăuntru. Nu risca posibilitatea unui bastard pe 
Jumătate regal pe jumătate magic; nu cu madame 
de La Tourelle pregătită — mult mai pregătită decât 
mine, speram-—și așteptându-l în propriile ei 
dormitoare de la capătul holului. 


Eu mă achitasem de promisiunea implicită; acum 
el putea îndeplini onorabil cererea mea, simțind că 
nu fusese tras pe sfoară. Cât despre mine, am 
răspuns plecăciunii curtenitoare cu o plecăciune, 
mi-am retras cotul din strânsoarea cu care mă 
escortase galant până la uşă şi am părăsit camera 

de audienţe la câteva minute după ce intrasem în 
ea, cu asigurarea regelui că ordinul de eliberare al 
lui Jamie va fi trimis dimineaţă. 


Gentilomul de strajă la uşa dormitorului stătea în 
hol, așteptând. A făcut o plecăciune spre mine, eu 
i-am răspuns cu o plecăciune, apoi l-am urmat de-a 
lungul Sălii Oglinzilor, simţindu-mi coapsele 
uleiate în timp ce se frecau una de cealaltă şi 
mirosind parfumul puternic de trandafiri dintre 
picioare. 


Auzind poarta palatului închizându-se în urma 
mea, închisesem ochii și mă gândisem că nu îl voi 
mai vedea niciodată pe Jamie. Și că, dacă din 
întâmplare îl voi vedea, îl voi freca cu nasul de 
locul acela cu miros de trandafiri până când 
sufletul i se va îmbolnăvi şi va muri. Însă acum îi 
tineam mâna pe pulpa mea, ascultându-i respirația, 
adâncă și regulată în întuneric, lângă mine. Şi am 
lăsat uşa să se închidă pentru totdeauna în urma 
audienței cu Maiestatea Sa. 

29 


ÎNŢEPĂTURA URZICII 


— Scoţia, am oftat, gândindu-mă la pâraiele reci şi 
cafenii şi la brazii de un verde întunecat de la 
Lallybroch, moşia lui Jamie. Chiar putem merge 
acasă? 


— Probabil că vom fi nevoiţi, a răspuns el crispat. 
Regele m-a iertat cu condiția să plec din Franţa 
până la jumătatea lui septembrie, altfel mă întorc 
în Bastilia. Probabil Maiestatea Sa a aranjat să fiu 
pardonat și de Coroana Engleză, încât să nu fiu 
spânzurat direct când cobor de pe vapor la 
Inverness. 


— Am putea merge la Roma sau în Germania, am 
sugerat. 


Nu voiam nimic mai mult decât să merg acasă, la 
Lallybroch, şi să mă vindec în liniştea din 
Highlands. Inima mi s-a strâns la gândul intrigilor 
de la curtea regală, unde pericolul şi lhpsa de 
siguranță erau două prezenţe constante. Dar dacă 
Jamie simţea că trebuie... 


A clătinat din cap, părul roşcovan căzându-i peste 
față când s-a aplecat să îşi pună ciorapi. 


— Nu, e Scoţia sau Bastilia, a spus el. Călătoria a 
fost aranjată deja, ca să fie siguri. 

S-a îndreptat de spate, netezindu-şi spre ceafă 
părul cu un zâmbet strâmb. 


— Îmi imaginez că ducele de Sandringham- şi 
posibil regele George — doreşte să mă vadă în 
siguranță acasă, unde mă pot ţine sub observaţie. 
Nu să spionez la Roma sau să strâng fonduri în 
Germania. Cele trei săptămâni de grație cred că 
sunt un gest de curtoazie față de Jared, prin care îi 
dau timp să vină acasă înainte să plec eu. 


Stăteam în fotoliul de la fereastră din dormitorul 
meu, privind afară peste întinderea verde și agitată 
a pădurii de la Fontainebleau. Aerul fierbinte şi 
stătut al verii părea apăsător, absorbind întreaga 
energie. 


— Nu pot spune că nu mă bucur. 


Am oftat lipindu-mi obrazul de geam, căutând un 
strop de răcoare. 


Singura amintire a ploii reci de ieri era o umiditate 
înăbușitoare care-ţi făcea părul şi hainele să se 
lipească de piele, înțepătoare şi umede. 


— Dar crezi că suntem în siguranță? Vreau să spun, 
crezi că Charles va renunța acum, când contele e 
mort şi banii de la Manzetti sunt pierduţi? 


Jamie s-a încruntat, trecându-şi mâna peste bărbie 
pentru a analiza lungimea bărbu. 


— Aş vrea să aflu dacă a primit vreo scrisoare de la 
Roma în ultimele două săptămâni, a spus el, şi 
dacă a primit, ce conținea. Dar da, cred că am 
reuşit. Niciun bancher din Europa nu va 
împrumuta nimănui cu numele de Stuart vreo 
centimă, asta e sigur. Filip al Spaniei are şi alte 
treburi şi Louis... a zis el, ridicând din umeri și 
strâmbându-se. Între monsieur Duverney şi Ducele 

de Sandrigham, aş spune că așteptările lui Charles 
în acest sens sunt cumva foarte slabe. Să mă rad, 
ce zici? 


— Nu pentru mine, am răspuns. 


Intimitatea relaxată a întrebării m-a făcut deodată 
să mă ruşinez. Împărțiserăm patul cu o seară 
înainte, însă amândoi fuseserăm epuizați şi pânza 
delicată ţesută între noi în foişor păruse prea slabă 
pentru a suporta presiunea unei încercări de a face 
dragoste. Îmi petrecusem noaptea într-o teribilă 
stare de încordare, conștientă fiind de căldura 
trupului său lângă mine, dar crezusem că în 
împrejurările actuale trebuie să îi las lui prima 
mutare. 


Acum, văzând lumina reflectându-se peste umerii 
săi când s-a întors să își caute cămaşa, am fost 
cuprinsă de dorinţa de a-l atinge; de a-l simţi, 
catifelat şi tare şi plin de dorință, lipit de mine din 
nou. 


Capul i s-a ițit prin gulerul cămăși şi privirea lui a 
întâlnit-o pe neașteptate pe a mea. S-a oprit o 
clipă, uitându-se la mine, dar fără să vorbească. 
Sunetele matinale ale castelului se auzeau limpede, 
în afara bulei de tăcere care ne înconjura; forfota 
servitorilor, vocea subțire şi înaltă a lui Louise, 
ridicată în timp ce se certa probabil cu cineva. 


Nu aici, spunea privirea lui Jamie. Nu înconjurați 
de atâția oameni. A coborât privirea, încheindu-și 
cu grijă nasturii cămăşii. 

— Louise are cai pentru călărie? a întrebat, cu 
privirea aţintită spre cămaşă. Sunt nişte stânci la 
câteva mile depărtare; mă gândeam că am putea 
merge până acolo — poate că aerul e mai răcoros. 


— Cred că are, am răspuns. O voi întreba. 

Am ajuns la stânci chiar înainte de prânz. Nu erau 
chiar stânci, ci mai degrabă niște coloane şi creste 
din calcar ridicându-se din iarba îngălbenită a 
dealurilor din jur precum ruinele unui oraș antic. 
Culmile palide erau despicate și fisurate de timp și 
vremuri, înțesate cu mii de plante ciudate, 
minuscule, care-și găsiseră refugiu în cea mai mică 
fisură a solului erodat. 


Am lăsat caii priponiţi în iarbă și am urcat la picior 
spre o terasă largă şi plată de calcar, acoperită cu 
smocuri de iarbă aspră, la picioarele celei mai mari 
grămezi de pietre prăbușite. Tufele dezordonate 
dădeau puţină umbră, însă la această înălțime bătea 
un vânticel slab. 


— Dumnezeule, cât e de cald! a spus Jamie. 


Şi-a desfăcut cureaua de la kilt, lăsând-o să-i 
alunece în jos în jurul picioarelor şi a început să se 
zvârcolească în încercarea de a-şi scoate cămașa. 


-Ce faci, Jamie? am întrebat, pe jumătate 
amuzată. 


— Mă dezbrac, a răspuns, foarte degajat. De ce nu 
faci şi tu acelaşi lucru, englezoaico? Eşti mai 
transpirată decât mine şi nu te vede nimeni aici. 


După ce am şovăit o clipă, am făcut precum îmi 
sugerase. Era un loc cu totul izolat; prea abrupt şi 
prea arid pentru oi, şansa ca un cioban rătăcit să ne 
găsească era foarte slabă. Şi singuri, amândoi 
despuiaţi, departe de Louise şi mulțimea ei de 
servitori băgăcioşi... Jamie şi-a întins tartanul pe 
pământul bolovănos în vreme ce cu mă dezbrăcam 
de hainele lpicioase de transpirație. 

S-a întins leneș şi s-a lăsat pe spate, cu braţele sub 
cap, complet nepăsător la furnicile curioase, la 
pietrişul şi la iarba ţepoasă de dedesubt. 


— Trebuie să ai o piele de capră, am remarcat. Cum 
poți sta așa pe pământul gol? 


Despuiată ca şi el, eu mă odihneam mai 
confortabil pe un fald gros al tartanului pe care 
Jamie îl întinsese grijuliu pentru mine. 


A ridicat din umeri, cu ochii închişi în soarele cald 
al după-amiezii. Lumina îi poleia pielea cu aur în 
adâncitura în care stătea culcat, făcându-l să 
sclhpească arămiu în contrast cu iarba întunecată și 
aspră de sub el. 


-Mă descurc, a spus relaxat şi s-a cufundat în 
tăcere, cu respirația suficient de puternică încât să 
îmi ajungă la urechi peste geamătul slab al 
vântului  strecurându-se printre crestele de 
deasupra noastră. 


M-am rostogolit pe burtă şi mi-am lăsat obrazul pe 
brațele încrucișate, privindu-l. Avea umerii lați şi 
şoldurile înguste, cu pulpele uşor crispate de 
muşchii conturați chiar şi atunci când se relaxa. 
Briza caldă şi uşoară a înfiorat la subsuoară 
smocurile moi de păr de culoarea scorțişoarei și 
firele arămii şi aurii, zburlite care se unduiau uşor 
peste încheieturile mâinilor acolo unde sprijineau 
capul. Vânticelul blând era bine venit, căci soarele 
de toamnă timpurie era încă fierbinte pe umerii şi 
pulpele mele. 


— Te iubesc, am spus uşor, fără a mă aștepta să fiu 
auzită, doar pentru plăcerea de a rosti cuvintele. 


Jamie a auzit însă, căci un zâmbet discret 1-a arcuit 
buzele late. După o clipă, s-a rostogolit pe burtă pe 
tartan, lângă mine. Câteva fire de iarbă 1 se lipiseră 

de spate şi fese. Am îndepărtat unul delicat cu 
palma și pielea 1 s-a înfiorat uşor sub atingerea 
mea. 


M-am aplecat să îi sărut umărul, savurând 
parfumul cald al pielii lui şi gustul puţin sărat. 


În loc să răspundă sărutului meu, s-a retras uşor şi 
a rămas proptit într-un cot, privindu-mă. Era ceva 
în expresia sa pe care nu o înțelegeam și mă 
neliniștea cumva. 


-Un penny pentru gândurile tale, am spus, 
plimbându-mi un deget în jos de-a lungul curburii 
adânci a șirei spinării. 


S-a retras suficient de departe încât să nu îl pot 
ajunge, şi a tras adânc aer în piept. 


— Ei bine, mă întrebam... a început, apoi s-a oprit. 
Privea în Jos, jucându-se cu o floricică din iarbă. 

— Ce te întreba1? 

— Cum a fost... cu Louis? 

Am avut senzaţia că inima mi s-a oprit o clipă. 
Ştiam că tot sângele mi se scursese de pe chip, căci 


îmi simţeam buzele amorțite când m-am forțat să 
rostesc cuvintele. 


— Cum... a... fost? 


Atunci a ridicat privirea, făcând o încercare 
admirabilă de a zâmbi într-un colţ al buzelor. 


— Păi, e rege. Ai crede că trebuie să fie... diferit, 
cumva. Intelegi... special, poate? 


Zâmbetul se stingea şi chipul îi devenise la fel de 
livid ca al meu. Şi-a plecat din nou ochii, evitându- 


803 


mi privirea îngrozită. 


— Cred că tot ce voiam să știu, a murmurat el, a 
fost dacă...el... a fost altfel decât mine? 


L-am văzut mușcându-și buza ca şi cum și-ar fi 
dorit să nu rostească acele cuvinte, însă era prea 
târziu pentru regrete. 


— De unde naiba ştii? am spus. 


Mă simțeam amețită şi demascată şi m-am 
rostogolit pe burtă, apăsându-mă cu putere în iarba 
scurtă. 


A clătinat din cap, muşcându-şi în continuare buza 
de jos. Când într-un final i-a dat drumul, o urmă de 
un roșu aprins subliniind locul unde fusese 
agresată. 


— Claire, a spus în şoaptă. O, Claire! Mi te-ai dăruit 
cu totul din prima clipă şi nu te-ai ferit cu nimic de 
mine. Niciodată. Când ţi-am cerut să fii onestă cu 
mine, ţi-am spus că tu nu poţi să minţi. Când te 
ating așa... 


A întins mâna, cuprinzându-mi fesa şi am tresărit, 
luată prin surprindere. 


— De cât timp te iubesc eu pe tine? a întrebat el, 
foarte încet. Un an? Din clipa în care te-am văzut. 
Şi ţi-am iubit trupul de câte ori—de cinci sute de 
ori sau poate mai mult? 


Un deget m-a atins apoi, delicat ca aripa unui 
fluture, trasând linia brațului și a umărului, 
alunecând de-a lungul coastelor până când am 
început să freamăt şi m-am rostogolit mai departe, 
oprindu-mă cu faţa spre el. 

— Niciodată nu te-ai retras când te-am atins, a spus 
el, cu ochii aţintiţi pe linia pe care călătorea 
degetul său, coborând pentru a urma curbura 
sânului. Nici măcar la început, când ai fi putut să o 
faci şi nu m-ar fi surprins. Însă nu ai făcut-o. Mi-ai 
dăruit totul de prima dată; fără rezerve mi-ai dăruit 
fiecare părticică din tine. 


— Dar acum... a spus el, retrăgându-şi mâna. La 
început am crezut că era doar pentru că ai pierdut 
copilul, poate că erai timidă faţă de mine, sau te 
simţeai stingher după ce fuseserăm atât de mult 
separați. Dar pe urmă am știut că nu era asta. 


Apoi s-a lăsat o tăcere îndelungată. Îmi simţeam 
inima bubuind regulat şi dureros peste pământul 
rece şi auzeam şoapta vântului în pinii de 
dedesubt. În depărtare ciripeau păsărele. Mi-am 
dorit să fiu o pasăre. Sau să fiu departe, oricum. 


— De ce? a întrebat, şoptit. De ce m-ai mințit? Când 
oricum venisem la tine crezând că știu. 


Am privit în jos spre mâinile mele, împreunate sub 
bărbie şi am înghițit în gol. 


— Dacă... am început şi am înghițit din nou. Dacă 
ti-aş fi spus că l-am lăsat pe Louis... m-ai fi 
întrebat despre asta. M-am gândit că nu ai putea 
uita. Poate pe mine m-ai ierta, însă de uitat, nu ai 
uita niciodată şi asta va fi mereu între noi. 


Am înghițit din nou nodul din gât. Mâinile îmi 
erau reci în ciuda căldurii și în stomac simţeam un 
bulgăre de gheaţă. Dar dacă îi spuneam acum 
adevărul, trebuia să 1-l spun pe tot. 


-Dacă ai fi întrebat—și ai întrebat, Jamie, ai 
întrebat! Ar fi trebuit să vorbesc despre asta și să 
retrăiesc şi îmi era teamă... 


805 


Glasul mi s-a stins, incapabil să mai articuleze 
vreun cuvânt, însă nu avea de gând să mă lase. 


— De ce-ţi era teamă? a insistat el. 


Mi-am întors uşor capul, fără a-i întâlni privirea, 
dar suficient încât să îi văd conturul întunecat în 
lumina soarelui ridicându-se prin perdeaua părului 
meu sclipind în razele soarelui. 


— Mi-a fost teamă să îţi spun de ce am făcut-o, am 
răspuns șoptit. Jamie... trebuia, pentru a te elibera 
din Bastilia... aş fi făcut şi mai mult decât atât 
dacă era nevoie. Dar atunci... şi pe urmă... am 
sperat cu jumătate de inimă că cineva îți va spune, 
că vei afla. Eram atât de furioasă, Jamie, din cauza 
duelului și a copilului. Şi pentru că mă forțaseși să 
o fac... să mă duc la Louis. Voiam să fac ceva 
pentru a te îndepărta de mine, să mă asigur că nu te 
voi mai vedea vreodată. Am făcut-o... parțial... 
pentru că voiam să te rănesc, am şoptit. 


Un muşchi s-a contractat în colţul buzelor sale, dar 
a continuat să privească în jos, spre palmele 
încleştate. Prăpastia dintre noi, cu un pod atât de 
fragil, se căsca din nou, adâncă şi de netrecut. 


— Da. Ei bine, ai reuşit. 


Buzele i s-au strâns într-o linie subțire şi nu a mai 
vorbit o vreme. În cele din urmă şi-a întors capul şi 
m-a privit drept în ochi. Aş fi vrut să îi evit 
privirea, însă nu puteam. 


— Claire, a spus el încet. Ce ai simţit tu — când eu 1- 
am dat trupul meu lui Jack Randall? Când l-am 
lăsat să mă posede, la Wentworth? 


Un fior ușor m-a străbătut din vârful capului până 
în degetele de la picioare. Era ultima întrebare pe 

care mă așteptasem să o aud. Am închis şi am 
deschis gura de câteva ori înainte de a găsi un 
răspuns. 


— Nu... nu ştiu, am rostit slab. Nu m-am gândit. 
Am simțit furie, desigur. Am fost 
furioasă, revoltată. Şi scârbită. Şi îmi era teamă 
pentru tine. Şi îmi părea rău pentru tine. 


— Ai fost geloasă? Când ţi-am povestit mai târziu... 
că m-a excitat, deşi eu nu am vrut? 


Am tras adânc aer în piept, simțind firele de iarbă 
gâdilându-mi sânii. 


— Nu. Cel puţin aşa cred; nu am crezut aşa atunci. 
La urma urmelor nu a fost ca şi cum tu... ai vrut. 


Mi-am muşcat buza, coborând privirea. Vocea lui 
era calmă şi relaxată lângă umărul meu. 


— Eu nu am crezut că tu ai vrut să te culci cu 
Louis... sau ai vrut? 


— Nu. 
— Aşa, bun, a rostit el. 


A apucat un fir de iarbă între degetele mari și s-a 
concentrat să îl tragă ușor în sus de rădăcini. 


— Şi eu am fost furios. Şi scârbit și mi-a părut rău. 


Firul de iarbă a ieşit din locașul lui cu un scârțâit 
discret. 


-Când am fost eu, a continuat el în şoaptă, am 
crezut că nu poți suporta gândul şi nu te-aş fi 
condamnat. Ştiam că trebuie să îţi fie silă și am 
încercat să te alung, ca să nu văd pe chipul tău 
dezgustul şi durerea. 

A închis ochii şi a ridicat iarba între degete, abia 
atingându-i buzele. 


— Dar tu nu ai vrut să pleci. M-ai luat la sânul tău și 
m-ai iubit. In loc să mă lași, tu m-ai vindecat. Şi 
m-ai iubit, în ciuda celor întâmplate. 


A tras adânc aer în piept şi a întors din nou capul 
spre mine. Ochii îi scânteiau de lacrimi, însă 
niciuna nu 1 se scursese pe obraji. 


— Am crezut, poate, că eu voi avea tăria să fac asta 
pentru tine, cum ai făcut-o tu pentru mine. Şi 
măcar din acest motiv am venit la Fontainebleau. 


A clipit o dată, tare şi ochii 1 s-au limpezit. 


— Dar pe urmă tu mi-ai spus că nu se întâmplase 
nimic... pentru scurtă vreme, te-am crezut, pentru 
că voiam atât de mult să te cred. Dar pe urmă... 
mi-am dat seama, Claire. Nu o puteam ascunde de 
mine însumi și știam că tu mă minţiseşi. M-am 
gândit că tu nu aveai încredere în mine că te 
iubesc, sau... că tu îl doriseşi și îți era teamă ca eu 
să aflu asta. 


A dat drumul firului de iarbă şi a lăsat capul în 
față, odihnindu-l pe dosul palmelor. 


— Ai spus că voiai să mă rănești. Ei bine, gândul la 
tine culcându-te cu regele m-a durut mai mult 
decât însemnul ars pe piept sau tăietura biciului pe 
spatele dezgolit. Dar faptul că ai gândit că nu poţi 
avea încredere în mine să te iubesc e ca și cum m- 
aş trezi din ştreang şi aş simţi un pumnal împlântat 
în măruntaie. Claire... 


Buzele i s-au deschis fără un sunet, apoi s-au 


închis strâns pentru o clipă, până a găsit puterea de 
a continua. 


808 


— Nu ştiu dacă rana e mortală, dar Claire — mă simt 
ca şi cum sângele nu mi-ar mai curge prin vene 
când mă uit la tine. 


Tăcerea dintre noi a crescut și s-a adâncit. Un 
bâzânt slab de gâze venind dinspre stânci vibra în 
aer. 


Jamie era nemișcat ca o stâncă, privind în pământ 
complet inexpresiv. Nu puteam suporta chipul 
acela gol şi gândul la ce se ascundea în spatele lui. 
Văzusem un semn al furiei sale disperate în foişor 
şi îmi simțeam inima pustie gândindu-mă la acea 
funie, ținută în frâu cu atâta efort, acum înfrânată 
de o voinţă de fier care stăvilea totodată bucuria și 
încrederea. Căutam cu disperare o cale de a rupe 
tăcerea care ne despărțea; un gest care să 
restabilească încrederea pierdută dintre noi. Apoi 
Jamie s-a ridicat în capul oaselor, cu braţele 
strânse în jurul coapselor şi s-a întors într-o parte, 
privind peste valea liniștită. Mai bine violenţă, mi- 
am spus în gând, decât tăcere. Am întins braţul 
peste prăpastia dintre noi şi am pus o mână peste a 
lui. Era caldă de la soare şi vie sub atingerea mea. 


— Jamie, am murmurat. Te rog. 


A întors încet capul spre mine. Părea calm încă, 
deşi ochii de pisică s-au îngustat și mai mult în 
vreme ce mă privea în tăcere. A întins în cele din 
urmă braţul şi m-a cuprins cu o mână de 
încheietură. 


— Atunci, vrei să te bat? a întrebat el cu blândeţe. 


Strânsoarea s-a întețit încât am tresărit involuntar, 
încercând să mă dau înapoi. Dar el m-a tras lângă 
el pe iarba aspră. Am simţit că tremur şi un fior m- 
a străbătut, ridicându-mi părul de pe braţe, însă am 
reuşit să vorbesc: 

— Da, am răspuns. 


Expresia lui era impenetrabilă. Privindu-mă în 
continuare în ochi, a întins braţul liber peste pietre 
bâjbâind în căutarea unei tufe de urzici. Şi-a ținut 
respirația când degetele au atins tulpinile țepoase 
şi a încleştat fălcile; a strâns pumnul şi a smuls 
plantele cu tot cu rădăcină. 


— Țăranii din  Gasconia îşi bat soțiile 
necredincioase cu urzici, a spus el. 


A coborât mănunchiul ţepos de frunze, plimbându- 
mi delicat capetele florilor peste un sân. Am rămas 
fără aer când am simțit deodată o înțepătură şi un 
punct roşu a apărut ca prin farmec pe pielea mea. 


-Să îți fac asta? a întrebat el. Să te pedepsesc 
astfel? 


— Dacă... asta vrei. 


Buzele îmi tremurau atât de tare încât abia puteam 
rosti cuvintele. Câteva firimituri de pământ îmi 
căzuseră între sâni de pe rădăcinile urzicilor; una 
s-a rostogolit de-a lungul coastelor, dislocată de 
inima care-mi bătea cu putere, mi-am imaginat. 
Semnul de pe sân ardea ca focul. Am închis ochii, 
imaginându-mi în detalii vii cum trebuie să te simți 
atunci când eşti bătut cu un smoc de urzici. 


Deodată strânsoarea de oţel s-a relaxat. Am 
deschis ochii. Jamie stătea lângă mine cu 
picioarele încrucișate, plantele împrăştiate alături, 
la pământ. Buzele îi afişau un zâmbet trist, abia 
vizibil. 


-Te-am bătut o dată pe bună dreptate, 
englezoaico, şi m-ai ameninţat că o să îmi scoţi 
măruntaiele cu propriul meu jungher. Acum îmi 
ceri să te biciuiesc cu urzici? 

Şi-a clătinat încet din cap, uimit, şi mâna lui s-a 
întins parcă din proprie voinţă spre obrazul meu. 


— Deci mândria mea contează atât de mult pentru 
tine? 


— Da! Contează al dracului de mult! 


M-am ridicat pe neaşteptate, l-am prins de umeri și 
l-am sărutat cu putere. El a tresărit involuntar, apoi 
m-a tras spre el, cuprinzându-mă strâns cu braţul, 
gura lui răspunzând gurii mele. Apoi m-a întins la 
pământ, trupul lui ţintuindu-mă locului sub el. 
Umerii lui au întunecat cerul senin de deasupra 
mea şi braţele lui îmi țineau braţele pe lângă corp, 
făcându-mă prizonieră. 


— Prea bine, a șoptit el, sfredelindu-mă cu privirea, 
provocându-mă să închid ochii, obhgându-mă să 
mă uit la el. Prea bine. Dacă asta doreşti, te voi 
pedepsi. 


M-a împins imperios cu coapsele și mi-am simțit 
picioarele  depărtându-se, lăsând porțile larg 
deschise pentru a întâmpina asaltul. 


— Niciodată, mi-a şoptit el. Niciodată! Nimeni în 
afară de mine! Uită-te în ochii mei! Spune-mi! 
Uită-te la mine, Claire! 


Când m-a pătruns sălbatic, am gemut şi mi-aş fi 
întors capul, dar mi-a prins obrajii între palme, 
forțându-mă să îi văd ochii, şi buzele dulci, 
crispate de durere. 


— Niciodată, a spus el, mai încet. Căci eşti a mea. 
Eşti soția mea, inima mea, sufletul meu. 


Greutatea lui mă ţinea nemișcată, ca o stâncă 
prăvălită pe pieptul meu, dar frecarea trupurilor 

noastre m-a făcut să mă împing spre el, dorind mai 
mult. Şi mai mult. 


— Eşti trupul meu, a spus el, rămânând fără suflare 
când mi-a dat ce doream. 


Mă zbăteam sub el parcă aş fi căutat să scap, cu 
spatele arcuit precum un arc, împingându-mă spre 
el. Atunci s-a întins cât era de lung peste mine, 
abia mișcându-se, astfel încât legătura noastră 
intimă să pară puţin mai apropiată decât unirea 
trupurilor noastre. 


Simţeam iarba aspră şi ascuțită sub mine, 
mireasma puternică a firelor strivite era înţepătoare 
precum mirosul bărbatului care mă poseda. Sânii 
îmi erau striviți sub el şi am simțit ușoara 
gâdilitură a firelor de păr de pe pieptul lui când 
trupurile noastre se mişcau la unison înainte și 
înapoi. Mă frământam, cerându-i mai mult, 
simţindu-i coapsele umflându-se când m-a apăsat 
mai cu forță. 


— Niciodată, mi-a şoptit, cu faţa la câțiva centimetri 
deasupra mea. 


— Niciodată, am spus şi am întors capul, închizând 
ochii pentru a scăpa de intensitatea privirii lui. 


M-a întors din nou cu faţa spre el, blând, dar 
neînduplecat, în vreme ce mișcările uşoare și 
ritmate continuau. 


— Nu, englezoaica mea, a spus el tandru. Deschide 
ochii. Priveşte-mă. Căci asta e pedeapsa ta, cum e 
şi a mea. Să vezi ce mi-ai făcut, cum ştiu că ţi-am 
făcut şi eu ţie. Uită-te la mine. 


Şi m-am uitat, prizonieră, legată de el. Am privit 


când a lăsat să cadă şi ultima sa mască și mi-a 
dezvăluit adâncurile şi rănile sufletului său. Şi aş fi 

plâns pentru durerea lui şi pentru a mea, dacă aș fi 
fost capabilă... Dar ochii lui îi ţintuiau pe ai mei, 
secătuiți de lacrimi şi deschişi, nemărginiți ca 
marea sărată. Şi trupul lui îl ținea pe al meu captiv, 
ducându-mă cu forța lui, la fel cum vântul de la 
apus suflă în pânzele unei corăbii. 


Şi am plutit în el şi el în mine, astfel încât, atunci 
când ultima mică furtună a iubirii a început să mă 
zguduie, a strigat cu voce tare şi împreună am 
înfruntat valurile ca un singur trup şi ne-am 
oglindit fiecare în ochii celuilalt. 


Soarele după-amiezii, fierbinte pe stâncile din 
calcar, arunca umbre adânci prin crăpături şi 
scobituri. Am găsit în cele din urmă ce căutam, 
crescând crăpătură îngustă a unui bolovan uriaş, 
sfidând vesel lipsa celui mai mic firicel de pământ. 
Am rupt o frunză cărnoasă de aloe, am despicat-o 
şi am împrăştiat lichidul răcoros şi verde peste 
băşicile din palma lui Jamie. 


— Mai bine? am întrebat. 


— Mult, a spus el, strângând pumnul şi strâmbându- 
se. lisuse, ce înțeapă urzicile alea! 


— Înţeapă. 


Trăgând apoi de corsaj, m-am uns delicat pe sân cu 
puțin suc de aloe. Răcoarea m-a liniştit imediat. 


— Mă bucur că nu ai acceptat oferta mea, am spus 
crispată, aruncând o privire spre o tufă de urzici 
înflorite din apropiere. 


A zâmbit larg şi m-a bătut uşor pe fund cu mâna 
bună. 

— Ei bine, am fost cât pe ce, englezoaico. Nu ar 
trebui să mă tentezi cu astfel de oferte. 


Apoi, redevenind serios, s-a aplecat şi m-a sărutat 
tandru. 


— Nu, mo duinne. Ti-am jurat o dată şi aşa rămâne. 
Nu voi mai ridica mâna asupra ta la mânie 
niciodată. La urma urmelor, a adăugat el în șoaptă 
întorcându-se într-o parte, te-am rănit destul. 


M-am ghemuit la durerea amintirii, însă trebuia să 
fiu dreaptă şi cu el. 


— Jamie, am spus, cu buzele tremurându-mi uşor. 
Copilul... Nu a fost vina ta. Eu am simţit ca şi cum 
ar fi, însă nu era. Cred... cred că s-ar fi întâmplat 
oricum, fie că te luptai cu Jack Randall sau nu. 


— Da? Ah... bine. 


Braţul său era cald şi reconfortant în jurul meu și 
mi-a aplecat capul în curba umărului său. 


-Mă consolează puţin vorbele tale. Dar era mai 
degrabă pentru Frank decât pentru copil. Crezi că 
mă poți ierta pentru asta? 


M-a privit cu ochii albaştri, tulburi. 


— Frank?! am exclamat surprinsă. Dar... nu e 
nimic de iertat. 


Apoi am realizat; poate chiar nu ştia că Jack 
Randall era încă în viaţă — la urma urmelor, fusese 
arestat imediat după duel. Dar dacă nu știa... am 
tras adânc aer în piept. Va trebui să afle oricum; 
poate ar fi mai bine să afle de la mine. 


— Nu l-ai ucis pe Jack Randall, Jamie, am spus. 

Spre mirarea mea, nu părea nici şocat, nici 
surprins. A clătinat din cap, soarele după-amiezii 
scânteind în părul lui. Deşi nu era încă suficient de 
lung încât să poată fi prins din nou în coadă, 
crescuse destul de mult în închisoare și era nevoit 
să şi-l dea mereu cu mâna de pe ochi. 


— Ştiu, englezoaico. 
— Ştii? Dar... ce... am întrebat, nedumerită. 
— Nu... ştii ce s-a întâmplat? 


Un fior rece mi s-a strecurat pe braţe, în ciuda 
fierbinţelii soarelui. 


— Ce să ştiu? 


Şi-a muşcat buza de jos, măsurându-mă ezitant. In 
cele din urmă a tras adânc aer în piept și a scos un 
oftat. 


— Nu, nu l-am ucis. Dar l-am rănit. 


— Da, Louise mi-a spus că l-ai rănit grav. Dar a zis 
că se va face bine. 


Deodată am revăzut în minte ultima scenă din Bois 
de Boulogne; ultimul lucru la care asistasem 
înainte ca întunericul să mă învăluie. Vârful ascuțit 
al sabiei lui Jamie, străpungând pielea de căprioară 
stropită de ploaie. Pata de sânge apărând deodată 
pe suprafața materialului... şi unghiul tăișului, 
scânteind cu forţa care l-a împins în jos. 


— Jamie! am spus, căscând ochii de groază. Nu 
cumva... Jamie, ce ai făcut! 


A coborât privirea, frecându-și palma rănită de un 


fald al kiltului. A clătinat din cap, surprins de el 
însuşi. 

—Am fost atât de prost, englezoaico. Nu mă 
puteam considera bărbat dacă îl lăsam să plece 
nepedepsit pentru ce îi făcuse băiețelului şi cu 
toate astea... îmi spunea în fiecare clipă: „Nu-l 
poţi omorî acum pe ticălos, ai promis. Nu îl poţi 
omori.“ 


A schițat un zâmbet fals, privindu-şi semnele din 
palmă. 


— Îmi fierbea mintea ca un ceaun cu terci pus la foc 
şi m-am agăţat de gândul acela, „Nu-l poţi ucide“. 
Şi nu l-am ucis. Dar eram pe jumătate nebun de 
furia luptei şi sângele îmi năvălea în urechi. Totuși, 
nu m-am oprit nici măcar o clipă să mă gândesc de 
ce nu trebuie să îl ucid, dincolo de promisiunea pe 
care ţi-o făcusem. lar când l-am văzut acolo, la 
pământ în fața mea și amintirea Închisorii 
Wentworth și a lui Fergus şi cu sabia în mână... 


S-a întrerupt deodată. Am simțit că pălesc şi m-am 
aşezat pe o stâncă. 


— Jamie! 

A ridicat din umeri, neajutorat. 

—Ei bine, englezoaico, a reluat, evitându-mi 
privirea, tot ce pot spune e că nu e foarte plăcut să 
fii rănit în acel loc. 

— Iisuse! 

Am rămas nemișcată, uluită de această dezvăluire. 
Jamie stătea lângă mine fără să spună nimic, 
studiindu-şi dosul palmelor late. Pe dreapta mai 


era încă un semn mic, rozaliu. Jack Randall i-o 
străpunsese cu un cui, în Wentworth. 


— Mă urăşti pentru asta, Claire? 

Vocea îi era coborâtă, aproape temătoare. Am 
scuturat din cap, cu ochii închiși. 


— Nu. 


I-am deschis şi i-am văzut chipul aproape de al 
meu, încruntându-se neliniştit. 


— Nu ştiu ce cred acum, Jamie. Chiar nu ştiu. Dar 
nu te urăsc, l-am asigurat, aşezând o mână peste a 
lui şi strângând-o ușor. Doar... lasă-mă singură o 
clipă, te rog, bine? 


Îmbrăcată din nou în rochia de acum zvântată, mi- 
am răsfirat palmele pe coapse. Una din aur, 
cealaltă din argint. Ambele verighete erau încă 
acolo şi nu aveam nicio idee ce însemna asta. 


Jack Randall nu va avea niciodată copii. Jamie 
părea sigur, aşa că nu puteam pune asta la îndoială. 
Cu toate acestea, eu încă purtam verigheta lui 
Frank, încă îmi aminteam de bărbatul care fusese 
primul meu soţ, îmi puteam oricând reculege 
gândurile şi amintirile despre bărbatul care fusese 
şi ce făcuse el. Cum era posibil, așadar, ca el să nu 
existe? 


Am clătinat din cap, dându-mi după urechi buclele 
uscate de vânt. Nu ştiam. Era posibil să nu aflu 
niciodată. Dar fie că cineva putea schimba viitorul 
sau nu-şi se părea că noi puteam —, eram sigură 
că nu puteam schimba trecutul imediat. Ce fusese 
făcut fusese făcut şi nu aveam cum să îndreptăm 
lucrurile. Jack Randall nu va avea copii. 


O piatră s-a rostogolit pe pantă în spatele meu, 
sărind şi provocând în cădere mici alunecări de 
pietriș. M-am întors şi am ridicat privirea spre 
locul unde Jamie, acum îmbrăcat, explora 
împrejurimile. 

Stâncile de deasupra se prăbuşiseră de curând. 
Suprafeţe curate, albe se vedeau acolo unde 
calcarul acoperit cu pete cafenii de la vreme se 
fracturase şi doar cele mai mici plante rămăseseră 
agăţate în urma acestei alunecări, spre deosebire de 
tufele dese ce se rostogoliseră pe deal. 


Jamie s-a aplecat într-o parte, concentrat să 
găsească ceva de care să se agaţe prin mulțimea de 
pietre. L-am văzut cuprinzând cu brațele un 
bolovan uriaş şi am auzit scârțâitul slab al 
Jungherului său pe piatră în aerul nemișcat al după- 
amiezii. 


Apoi a dispărut. L-am aşteptat să iasă de cealaltă 
parte a pietrei, savurând căldura soarelui care-mi 
mângâia umerii. Însă nu a apărut şi după câteva 
clipe, am început să îmi fac griji. Putea să fi 
alunecat şi să fi căzut ori să se fi lovit cu capul de 
o piatră. 


Mi-am dezlegat din nou şireturile de la botinele cu 
toc, ceea ce mi s-a părut o veșnicie, şi tot nu s-a 
întors. Mi-am suflecat poalele și am pornit în sus 
pe deal, pipăind precaut pietrele aspre şi calde cu 
degetele de la picioare. 


— Jamie! 

— Aici, englezoaico. 

Vocea venind din spatele meu m-a speriat şi 
aproape că mi-am pierdut echilibrul. M-a prins de 
brat şi m-a ridicat într-un gol dintre pietrele 


diforme căzute. 


M-a întors spre peretele de calcar, pătat de rugină 
şi fum. Şi altceva. 


— Uite, a spus el în şoaptă. 

Am privit spre locul pe care mi-l arăta, deasupra 
întinderii netede a peretelui peşterii, și am rămas 
fără suflare. 


Animale pictate galopau pe piatră, cu copitele în 
aer, avântându-se spre lumina de deasupra. Erau 
bizoni şi căprioare, gonind în grupuri, cu cozile 
ridicate, iar la capătul stâncii, un stol de păsări 
delicate, cu aripile întinse pluteau pe deasupra 
animalelor care alergau la sol. 


Pictate în roşu, negru și ocru, cu o grație delicată 
care folosea liniile stâncii pentru a le scoate în 
relief, ropoteau mut, cu grumazul rotunjit de efort, 
speriind păsările din crevasele de piatră. Trăiseră 
cândva în întunericul peşterii, luminate doar de 
flăcările celor care le pictaseră. Expuse la lumina 
soarelui de prăbuşirea acoperișului, păreau la fel 
de însufleţite ca orice vietate care păşea pe faţa 
pământului. 


Pierdută în contemplarea umerilor masivi care își 
croiau drum din stâncă, nu am văzut până când nu 
m-a strigat Jamie. 


— Englezoaico! Vino aici! 


Vocea lui suna straniu, aşa că am alergat spre el. 
Stătea în picioare la intrarea în peştera mică și 
privea în jos. 


Erau întinşi în spatele unui afloriment, ca şi cum 
căutaseră adăpost de vântul care alunga bizonii. 


Erau doi, zăcând împreună pe pământul bătătorit 
ce forma podeaua peşterii. Conservate în aerul 
uscat al peşterii, oasele rezistaseră trecerii anilor, 
deşi carnea se uscase de mult, prefăcându-se în 
pulbere. O rămăşiţă minusculă de piele uscată, 
maronie atârna de curba rotundă a unui craniu, o 

şuviță de păr înroşită de ani fluturând uşor în 
curentul creat de apariția noastră. 


— Dumnezeule! am spus în șoaptă, parcă temându- 
mă să nu îi deranjez. 


M-am apropiat de Jamie şi el m-a cuprins de 
mijloc. 


— Crezi... că au fost... omorâţi aici? Un sacrificiu, 
poate? 


Jamie a clătinat din cap, privind gânditor la 
grămada de oase friabile, delicate. 


— Nu, a spus el. 


Şi el vorbea în şoaptă, ca în sanctuarul unei 
biserici. S-a întors şi a ridicat o mână spre peretele 
din spatele noastru, unde căprioara sărea şi cocorii 
se ridicau în spațiul de dincolo de piatră. 


—Nu, a rostit din nou. Oamenii care au desenat 
animalele astea... ei nu puteau face asemenea 
lucruri. 


S-a întors din nou spre cele două schelete, 
îmbrățișate la picioarele noastre. S-a ghemuit 
deasupra lor, trasând linia oaselor cu un deget uşor, 
atent să nu atingă suprafaţa ca de fildeş. 


— Vezi cum stau întinși, a spus el. Nu au căzut aici 
şi nimeni nu le-a pus trupurile așa. S-au așezat 
singuri. 


Mâna i-a plutit pe deasupra oaselor lungi ale 
braţelor scheletului mai mare, o umbră întunecată 
tremurând precum un fluture uriaș când a trecut 
prin dreptul coastelor fragile. 

— El o ţinea în braţe, a spus el. Stătea în spatele ei, 
coapsele lipite de ale ei și o ţinea strâns lângă el, în 
vreme ce capul i se odihnea pe umărul ei. 


Mâna lui a trecut de câteva ori peste oase, 
explicând, indicând, îmbrăcându-le din nou cu 
carnea imaginației lui, astfel încât i-am putut vedea 
aşa cum fuseseră, îmbrățișați pentru o ultimă dată, 
pentru totdeauna. Oasele mici ale degetelor se 
împrăștiaseră, dar un vestigiu de cartilaj lega încă 
metacarpienele mâinilor. Falangele mici erau 
aşezate unele peste altele: îşi împreunaseră mâinile 
într-o ultimă aşteptare. Jamie se ridicase şi cerceta 
interiorul cavernei, în timp ce soarele ultimelor ore 
ale după-amiezii picta pereţii în purpuriu şi ocru. 


— Acolo. 


A întins mâna spre un loc din apropierea intrării în 
peşteră. Pietrele erau cafenii de praf şi de ani, însă 
nu erau ruginite, şi nici erodate precum cele din 
adâncul peşterii. 


— Aceea a fost cândva intrarea, a spus el. Pietrele 
au mai căzut o dată înainte şi au închis locul. 


S-a întors şi a aşezat o mână pe aflorimentul 
stâncos care-i protejase pe îndrăgostiți de lumină. 


— Trebuie să fi bâjbâit prin peșteră mână în mână, 
căutând o ieşire, în praf şi în beznă, am zis. 


— Da, a spus el, rezemându-și fruntea de piatră, cu 
ochii închişi. Și lumina se stinsese și au rămas fără 
aer. Aşa că s-au lăsat la pământ în întuneric, 
așteptând să moară. 


Lacrimile îmi şiroiau pe obrajii prăfuiți. Mi le-am 


şters şi i-am luat mâna liberă, împletindu-mi cu 
grijă degetele cu ale sale. 

S-a întors spre mine, fără un cuvânt şi a expirat 
tare când m-a tras cu putere spre el. Mâinile 
noastre au bâjbâit în lumina stinsă a soarelui 
apunând, febrile în atingerea căldurii, în 
mângâierea cărnii, duritatea osului invizibil pe sub 
piele amintindu-ne cât de scurtă e viaţa. 

PARTEA A CINCEA 


„O SĂ VIN ACASĂ“ 


823 


30 


ÎL ALLYBROCH 


Era numit Broch Tuarach datorită cilindrului antic 
de piatră, clădit în urmă cu câteva secole, care se 
ridica de pe dealul din spatele conacului. Oamenii 
care trăiau pe moşie o numeau „Lallybroch“. Din 
ce înțelesesem până acum, asta însemna „turnul 
leneş“, denumire care părea cel puţin la fel de 
lipsită de sens ca şi termenul de „turn cu faţa spre 
nord“ aplicat structurii cilindrice. 


— Cum poate ceva rotund să fie cu fața spre nord? 
am întrebat în vreme ce ne croiam anevoie drum 
de-a lungul pantei întinse acoperite de ierburi și 
granit, mânând caii unul câte unul pe poteca 
îngustă și întortocheată pe care cerbii roşii o 
făcuseră prin tufişurile dese. Turnul acela nu are 
față. 


— Are o uşă, a spus Jamie înţelept. Ușa e cu fața 
spre nord. 


Şi-a înfipt picioarele în pământ când panta a 
coborât abrupt, şuierând printre dinți spre calul 
care îl urma. Picioarele posterioare musculoase ale 
calului din faţa mea s-au încordat subit, iar mersul 
precaut s-a transformat în pași mărunți, nesiguri, 
fiecare copită alunecând câțiva centimetri în 
pământul ud înainte să mai facă un alt pas. Caii, 
cumpăraţi în Inverness, erau niște animale 

frumoase, de statură potrivită. Poneii scoțieni, 
mărunţei şi vânjoşi, ar fi făcut o treabă mai bună 
pe o asemenea pantă abruptă, însă caii aceştia, cu 
toții iepe, erau cumpăraţi pentru prăsilă, nu pentru 
muncă. 


— Prea bine, am spus eu, păşind cu grijă peste un 
firicel de apă ce traversa poteca de căprioare. O 
explicaţie destul de rezonabilă. Dar „Lallybroch“? 
De ce e un „turn leneș“? 


— Pentru că e puţin înclinat, a răspuns Jamie. 


Îi vedeam ceafa aplecată în timp ce înainta 
concentrat pe potecă, câteva șuviţe subțiri de păr 
auriu-roşcat ridicându-i-se în vârful capului, 
stârnite de vânticelul de după-amiază care sufla pe 
deal. 


— Nu se vede prea bine din casă, dar dacă stai în 
partea de apus, vei observa că e uşor înclinat 
înspre nord. Şi dacă priveşti printr-una dintre 
canelurile de sus, deasupra ușii, poţi vedea zidul de 
dedesubt, din cauza înclinării. 


— Păi, presupun că nimeni nu auzise de firele cu 
plumb în secolul al treisprezecelea, am remarcat. E 
o minune că nu s-a prăbușit până acum. 


— O, a căzut de câteva ori, a spus Jamie, ridicând 
uşor vocea pe măsură ce vântul se înteţea din nou. 
Oamenii care au trăit acolo l-au înălţat din nou; 
probabil de aceea e aplecat. 


— ÎI văd! ÎI văd! 


Vocea lui Fergus, ascuţită de nerăbdare, s-a auzit 
din spatele meu. Îi fusese îngăduit să rămână pe 
calul său, căci greutatea lui neglijabilă era puţin 
probabil să îi îngreuneze sarcina calului, cu atât 
mai puțin să îl împiedice la mers. Aruncând o 

privire în urmă, îl vedeam îngenunchind în şa, 
sărind în sus şi în jos de bucurie. Calul său, o iapă 
murgă cuminte şi răbdătoare, a scos un fornăit 
scurt, dar, indulgentă, s-a abținut să îl arunce în 
tufe. După aventura sa cu mânzul Percheron la 
Argentan, Fergus nu pierduse nicio ocazie de a 
urca pe un cal, şi Jamie, amuzat şi binevoitor față 
de un tovarăş iubitor de cai, îi făcuse pe plac, 
luându-l în spatele lui pe şa când călărea pe 
străzile Parisului, dându-i voie din când în când să 
urce singur pe unul din caii de trăsură ai lui Jared, 
nişte creaturi uriaşe şi placide, care abia fluturau 
din urechi nedumerite la strigătele şi loviturile lui 
Fergus. 


Mi-am pus mâna streaşină la ochi, privind în 
direcția pe care mi-o arăta. Avea dreptate; din 
punctul lui înalt de observaţie, reperase silueta 
întunecată a vechiului turn de piatră, cocoţat pe 
dealul său. Casa-conac modernă de dedesubt era 
mai dificil de văzut; era construită din piatră 
tencuită alb şi soarele strălucea în zidurile sale ca 
şi în câmpurile dimprejur. Cuibărit între lanuri de 
orz, conacul era încă parțial ascuns de ochii noștri 
de un șir de copaci de la poalele dealului care 
formau o barieră pentru vânt. 


L-am văzut pe Jamie ridicând capul şi privind ţintă 
când a zărit ferma Lallybroch dedesubt. A rămas 
aproape nemișcat preţ de un minut, fără să spună 
nimic, dar i-am văzut umerii ridicându-se și 
îndreptându-se. Vântul îi sufla în păr şi în faldurile 
tartanului, înfoindu-le, dând impresia că s-ar putea 
ridica în aer, vesel ca un zmeu. Îmi amintea de 
vântul care umflă velele, întorcându-se pe lângă 
promontoriu şi intrând în canalele de navigare 
când părăseau portul din Le Havre. Stătusem la 
capătul cheiurilor, privind acel du-te-vino de vase 
şi comercianți. Pescăruşii se aruncau în apă şi 

tpau printre pânze, cu glasurile lor răgușşite 
precum strigătele marinarilor. 


Jared Munroe Fraser stătuse lângă mine, privind 
senin cum se descărca marfa bogată obținută pe 
mare, o parte din ea fund a lui. Era unul din vasele 
lui, Portia, care avea să ne ducă în Scoţia. Jamie 
îmi spusese că toate vasele lui Jared erau botezate 
după amantele lui, cu galionul sculptat să semene 
cu doamnele în chestiune. Mi-am mijit ochii 
împotriva vântului spre prora corabiei, încercând 
să îmi dau seama dacă Jamie mă tachinase. Dacă 
nu, am concluzionat, atunci Jared avea slăbiciune 
pentru doamnele bine înzestrate. 


— Imi va fi dor de voi, a spus Jared, pentru a patra 
oară în ultima jumătate de oră. 


Arăta cu adevărat trist, chiar şi nasul său vesel 
părând mai puțin cârn şi optimist decât de obicei. 
Călătoria în Germania fusese un succes; avea un 
diamant mare în dantela jaboului, şi vestonul pe 
care îl purta era din catifea de un verde intens, cu 
butoni din argint. 


— Ah, în fine, a spus el, dând din cap. Oricât de 
mult mi-ar plăcea să îl păstrez pe flăcău cu mine, 
nu pot să îl privez de bucuria de a se întoarce 
acasă. Poate într-o zi voi veni în vizită, draga mea; 
a trecut atât de mult timp de când nu am mai pus 
piciorul în Scoția. 


— Şi nouă ne va fi dor de tine, i-am răspuns, sincer. 


Mai erau şi alții care aveau să-mi lipsească: 
Louise, maica Hildegarde, Herr  Gerstmann. 
Maestrul Raymond cel mai mult dintre toți. Cu 
toate acestea, aşteptam cu nerăbdare să ne 
întoarcem în Scoția, la Lallybroch. Nu aveam nicio 
dorință să mă întorc în Paris, şi erau oameni pe 

care cu siguranță nu doream să îi mai revăd 
vreodată, Louis al Franţei fund unul dintre ei. 


Charles Stuart, un altul. Făcând cercetări discrete 
printre iacobiţii din Paris, Jamie îşi confirmase 
impresia inițială; mica flacără de optimism aprinsă 
de entuziasmul lui Charles pentru „marea lui 
afacere“ se stinsese, şi în vreme ce suporterii loiali 
ai regelui James erau fideli suveranului lor, nu 
părea să fie vreo şansă ca această loialitate calmă 
de o durabilitate încăpăţânată să ducă la acţiune. 


Să-l lăsăm pe Charles să îşi găsească locul în exil, 
atunci, mi-am spus în gând. Exilul nostru se 
terminase. Noi plecam acasă. 


— Bagajul e la bord, mi-a spus la ureche o voce 
acră, cu accent scoțian. Căpitanul vasului a zis că 
acum să urci; ridicăm ancora la flux. 


Jared s-a întors spre Murtagh, apoi a aruncat o 
privire în stânga şi în dreapta de-a lungul 
cheiurilor. 


— Atunci, unde e flăcăul? a întrebat el. 
Murtagh a arătat din cap spre capătul cheiurilor. 
— În tavernă. Se îmbată ca porcul. 


Chiar mă întrebasem cum avea Jamie de gând să 
înfrunte traversarea Canalului. Aruncase o singură 
privire spre cerul roșcat al zorilor care prevestea 
furtuni mai târziu, se scuzase faţă de Jared şi se 
făcuse nevăzut. Privind în direcția indicată de 
Murtagh, l-am văzut pe Fergus aşezat pe un 
morman la intrarea unei taverne, evident stând de 
strajă. 


Jared, care la început se arătase sceptic, apoi 
amuzat când i se povestise despre neputinţa 

nepotului său, a început să zâmbească cu gura 
până la urechi auzind vestea. 


— Ah, da? a spus el. Atunci sper că şi-a mai lăsat un 
păhărel pentru când venim noi să-l luăm. Altfel va 
fi al dracului de greu de cărat pe pasarelă. 


— De ce ar face asta? l-am întrebat pe Murtagh, cu 
o oarecare nedumerire. Am niște laudanum pentru 
el, am zis, bătând uşor cu palma în săculețul din 
mătase pe care îl purtam cu mine. L-ar adormi 
mult mai repede. 


—Aşa-i, a spus Murtagh, abia clipind. Zicea că 
dacă tot se va alege cu o durere de cap, măcar să se 
bucure înainte. Şi whisky-ul are un gust mai bun 
când alunecă pe gât decât licoarea ta negricioasă, a 
continuat înclinând fruntea spre săculețul meu, 
apoi spre Jared. Hai atunci, dacă ai de gând să mă 
ajuţi să îl cărăm. 


În cabina de la proră a Portiei, stătusem pe patul 
căpitanului, privind ţărmul tot mai îndepărtat 
mișcându-se în sus şi-n jos în ritmul valurilor, cu 
capul soţului meu cuibărit pe genunchi. 


A deschis uşor un ochi și s-a uitat la mine. l-am 
mângâiat coama de păr transpirat de pe frunte. 
Mireasma de bere şi whisky plutea în jurul lui ca 
un parfum. 


-Te vei simți fix ca naiba când te vei trezi în 
Scoţia, i-am spus. 


A deschis şi celălalt ochi şi a privit dansul valurilor 
de lumină reflectată peste tavanul din bârne de 
lemn. Apoi m-a fixat cu ochii lui ca două lacuri 
adânci, de albastru limpede. 


— Intre iadul de acum și iadul de mai târziu, 
englezoaico, a spus el clar şi răspicat, îl prefer 

oricând pe cel de mai târziu. 


Ochii i s-au închis. A râgâit o dată încetişor și 
trupul lung s-a relaxat, legănat uşor în braţele unui 
somn adânc. 


Caii păreau la fel de nerăbdători ca şi noi; simțind 
apropierea grajdurilor și a mâncării, au început să 
iuțească pasul, cu capetele ridicate şi urechile 
ciulite, dornici. Tocmai mă gândeam că şi mie mi- 
ar prinde bine o baie şi o gură de mâncare când 
calul meu, puţin mai în față decât ceilalți, și-a 
înfipt picioarele în pământ şi s-a oprit locului, cu 
copitele adâncite până la chişiţă în praful roșcat. 
lapa şi-a scuturat violent capul dintr-o parte în 
cealaltă, pufnind şi nechezând. 


— Hei, fetiţo, ce s-a întâmplat? Ţi-a intrat o albină 
în nas? 


Jamie s-a dat jos de pe calul său şi a alergat să 
apuce căpăstrul iepei cenușii. Simţind spatele lat 
tremurând şi convulsionându-se sub mine, am 
alunecat şi eu din șa. 


— Ce s-a întâmplat cu ea? 


Am privit curioasă spre calul ce se retrăgea din 
mâna lui Jamie care ţinea căpăstrul, scuturându-și 
coama, cu ochii căscaţi. Ceilalţi cai, parcă 
molipsiți de neliniştea ei, au început să se foiască 
şi să bată din copite. 


Jamie a aruncat o privire iute peste umăr la drumul 
pustiu. 


— Vede ceva. 


Fergus s-a ridicat în scărițele lui scurtate și 
punându-și mâna streaşină la ochi, a privit peste 

coama 1epei. Coborându-şi mâna, s-a uitat la mine 
şi a dat din umeri. Am ridicat şi eu din umeri; nu 
ştiam ce o neliniştea pe iapă — drumul şi lanurile se 
întindeau pustii de jur împrejurul nostru, grânele 
pârguindu-se şi uscându-se în soarele ultimelor 
zile de vară. Cel mai apropiat pâlc de copaci era la 
o depărtare de mai bine de o sută de metri, în 
spatele unei mici movile de pietre care trebuie să fi 
fost rămăşiţele unui coş de vatră prăbuşit. Lupii 
erau aproape inexistenți într-un ținut atât de întins 
precum acesta, iar o vulpe ori un bursuc nu puteau 
supăra un cal de la o asemenea distanţă. 
Renunţând să mai mâne calul înainte, Jamie l-a 
plimbat descriind un semicerc, înapoi în direcția 
din care venisem, iar calul l-a urmat docil. 


I-a făcut semn lui Murtagh să mâne ceilalți cai în 
afara drumului, apoi s-a aruncat el însuşi în şa și, 
aplecându-se în faţă, cu o mână strânsă de coama 
iepei, a îndemnat-o blând în faţă, şoptindu-i în 
ureche. Ea a păşit şovăitor, dar nu a opus 
rezistență, până când a ajuns în punctul în care se 
oprise data trecută. Acolo s-a oprit din nou şi a 
rămas tremurând şi nimic nu a putut-o convinge să 
mai facă un pas în faţă. 


— Prea bine, atunci, a spus Jamie, resemnat. Fie 
cum vrei tu. 


A întors iapa şi a condus-o în câmp, spicele 
galbene măturând părul aspru de pe burta ei. Noi 1- 
am urmat în tăcere, caii plecându-și gâturile din 
când în când să înşface câte o gură de grăunțe în 
vreme ce treceam prin câmpuri. Trecând prin jurul 
unui afloriment mic chiar sub creasta dealului, am 
auzit un lătrat scurt de avertisment chiar în față. 
Am ieșit în drum și am găsit un câine ciobănesc 
negru cu alb stând de pază, cu botul în sus şi coada 
țeapănă în vreme ce ne ţintuia cu o privire 
circumspectă. 

A mai scos un lătrat scurt şi o altă figură identică, 
negru cu alb, a ţâşnit dintr-o tufă de anini, urmată 
de o silueta înaltă și mai înceată a unui om, învelit 
într-un tartan cafeniu de vânătoare. 


— lan! 
— Jamie! 


Jamie mi-a aruncat înapoi hăţurile iepei şi l-a 
întâlnit pe cumnatul său în mijlocul drumului, 
unde cei doi bărbaţi s-au strâns unul pe celălalt de 
după umeri, râzând şi bătându-se reciproc pe spate. 
Scăpând de suspiciune, câinii zburdau veseli în 
jurul lor, dând din coadă, dându-se într-o parte din 
când în când pentru a mirosi picioarele cailor. 


— Nu vă aşteptam decât cel mai devreme mâine, a 
spus lan, chipul lui lunguieţ radiind de bucurie. 


— Am avut vânt bun la traversare, a explicat Jamie. 
Sau cel puţin aşa a spus Claire; eu nu prea eram 
atent. 


A aruncat o privire în spate spre mine, zâmbind cu 
gura până la urechi, și lan s-a apropiat să îmi 
strângă mâna. 


— Cumnată, m-a salutat el politicos, apoi a zâmbit, 
căldura  zâmbetului  aprinzându-i ochii calzi, 
căprui. Claire. 


Fericit, mi-a sărutat degetele, strângându-mi mâna. 
— Jenny ne-a înnebunit cu gătitul şi curăţenia, a 
spus el, zâmbindu-mi. Veţi fi norocoşi dacă veți 
avea un pat în care să dormiți la noapte; a scos 


toate saltelele afară, să le bată. 


— După trei nopţi petrecute sub cerul liber, nu m-ar 
deranja să dorm pe podea, l-am liniștit. Jenny şi 

copiii sunt bine? 


— O, da. Jenny e din nou însărcinată, a adăugat el. 
Trebuie să nască în februarie. 


— Din nou? 


Jamie și cu mine am întrebat în același timp și 
obrajii slabi ai lui Ian s-au îmbujorat. 


— Dumnezeule, bărbate, micuța Maggie are mai 
puțin de un an, a spus Jamie, ridicând sever o 
sprânceană. Nu te poți abtine? 


— Eu? a spus lan indignat. Crezi că eu am avut 
ceva de a face cu asta? 


— Păi, dacă nu ai avut, cred că ar trebui să te 
intereseze cine a avut, a spus Jamie, un colţ al 
buzelor tresărind. 


Rozul obrajilor a fost înlocuit de un roşu aprins, 
contrastând frumos cu şatenul mătăsos al părului 
lui lan. 


— Ştii foarte bine ce vreau să spun, a rostit el. Am 
dormit două luni cu Jamie cel mic în patul cu roți 
şi pe urmă Jenny... 


— O, vrei să spui că sora mea e o desfrânată, nu? 


— Vreau să spun că e la fel de încăpăţânată ca şi 
fratele ei când vrea să obțină ceva, a zis lan. 


S-a lăsat într-o parte, apoi în jos şi i-a aplicat lui 
Jamie o lovitură în stomac. Jamie s-a aplecat în 


față, râzând. 


— Atunci e bine că am venit acasă, a spus el. O să 
te ajut să o mai ţii în frâu. 

— Ah, da? a întrebat lan sceptic. O să chem 
arendaşii să fie de față. 


— Ai pierdut câteva oi, aşa-1? 


Jamie a schimbat subiectul arătând spre câinii şi 
toiagul lui lan, aruncat în praf, pe drum. 


— Cincisprezece şi un berbec, a spus lan, 
încuviințând din cap. Turma lui Jenny de oi 
merinos, pe care o ţine pentru lâna specială. 
Berbecul a fost de vină; a rupt poarta. Speram că 
poate le găsesc aici, în lanul de grâne, dar nici 
urmă de ele. 


— Nu le-am văzut sus pe munte, am răspuns. 


— Ah, nu au cum să fie acolo, a spus Ian, fluturând 
o mână. Niciun animal nu trece de colibă. 


— Colbă? 


Fergus, pierzându-și răbdarea cu acest schimb de 
politeţuri, îşi mânase calul lângă al meu. 


—Nu am văzut nicio colibă, milord, doar un 
morman de pietre. 


— Asta a mai rămas din coliba familiei MacNab, 
flăcăule, a spus lan, mijind ochii în sus spre 
Fergus, al cărui trup era conturat de soarele după- 
amiezii târzii. Şi te sfătuiesc să te ţii departe de ea. 


Părul mi s-a zburlit pe ceafă, în ciuda căldurii zilei. 
Ronald MacNab era arendașul care îl trădase pe 
Jamie față de oamenii santinelei anul trecut, 
bărbatul care murise pentru trădarea sa la o zi după 
ce fusese descoperit trădător. Murise, mi-am 
amintit, în cenuşa casei cale, incendiată de bărbații 
de la Lallybroch. Mormanul de pietre de sobă, atât 
de inofensiv când trecuserăm pe lângă el în urmă 

cu puţin timp, avea acum aerul macabru al unor 
pietre de mormânt. Am înghițit nodul care mi se 
pusese în gât. 


— MacNab? a întrebat Jamie încet, deodată alert. 
Ronnie MacNab? 


li povestisem lui Jamie despre trădarea lui 
MacNab şi despre moartea lui, însă nu și despre 
împrejurări. 


— Da, a spus Ian încuviinţând din cap. A murit aici, 
în noaptea în care te-au luat englezii, Jamie. Stuful 
trebuie să fi prins vreo scânteie și el era mult prea 
beat ca să mai iasă la timp din casă. 


L-a privit grav pe Jamie drept în ochi. 
— Aşa? Şi soția şi copilul? 


Privirea lui Jamie era la fel ca a lui lan; rece şi 
incrutabilă. 


— În siguranță. Mary MacNab ajută la bucătărie în 
conac şi Rabbie munceşte în grajduri, a spus lan, 
privind fără să vrea peste umăr în direcția casei 
distruse. Mary mai urcă până aici din când în când; 
ea e singura care se duce la vechea casă. 


— Deci îl iubea? 


Jamie se întorsese pentru a se uita în direcția casei, 
astfel încât nu îi puteam vedea chipul, dar spatele 
îi trăda încordarea. 


— Nu cred, a zis lan, ridicând din umeri. Un betiv şi 
un depravat, asta era Ronnie; nici măcar maică-sa 
nu ştia ce să facă cu el. Nu, cred că Mary 
considera că e de datoria ei să se roage pentru 
sufletul lui — de mare folos îi va fi, a adăugat el. 

— Ah, 


Jamie s-a oprit o clipă, căzut parcă pe gânduri, 
apoi a azvârlit hăţurile calului peste gâtul lui şi a 
luat-o în sus pe deal. 


— Jamie, am spus, însă el înainta deja spre poiana 
micuță de lângă crâng. 


I-am întins hăţurile pe care le țineam lui Fergus 
care ne privea nedumerit. 


— Stai aici cu caii, am spus. Eu trebuie să mă duc 
cu el. 


lan a dat să vină cu mine, dar Murtagh l-a oprit 
clătinând din cap, aşa că am pornit singură pe 
urmele lui Jamie peste creasta dealului. 


Avea pasul lung şi neobosit al unui om obișnuit cu 
dealurile şi ajunsese în micul luminiș înainte ca eu 
să-l ajung din urmă. Stătea la marginea a ceea ce 
fusese peretele exterior. Forma pătrată a podelei 
bordeiului era încă uşor vizibilă, deşi acoperită de 
iarba nouă, mai rară decât orzul din apropiere, mai 
verde şi mai sălbatică în umbra copacilor. 


Rămăsese o mică urmă a focului; câteva bucăţi de 
lemn ars se iveau prin iarba din apropierea 
căminului din piatră care acum stătea descoperit, 
doborât la pământ și expus precum un mormânt. 
Atent să nu pășşească în contururile pereţilor 
dispăruţi, Jamie a început să facă ocolul poienii. A 
încercuit movila de pietre de trei ori, în sensul 
opus al acelor de ceasornic, spre stânga, apoi iar 
spre stânga, pentru a induce în eroare orice spirit 
rău care-l putea urmări. 


Stăteam deoparte şi priveam. Era o confruntare 
personală, însă nu îl puteam lăsa singur, și deşi nu 

se uita spre mine, tot știam că se bucura că sunt în 
preajmă. 


În cele din urmă s-a oprit lângă mormanul de 
pietre. Întinzând braţul a aşezat cu grijă o palmă 
peste el şi a închis o clipă ochii, parcă rugându-se. 
Apoi, aplecându-se, a ridicat o piatră de mărimea 
pumnului său şi a aşezat-o uşurel pe movilă, 
temându-se parcă să nu îngreuneze sufletul 
neliniștit al fantomei. Şi-a făcut cruce, s-a întors şi 
s-a îndreptat spre mine încet, dar cu un pas sigur. 


-Nu privi în urmă, a şoptit, luându-mă de braţ 
când ne-am întors spre drum. 


Nu am privit. 


Jamie, Fergus și Murtagh au plecat cu Ian și câinii 
în căutarea oilor, lăsându-mă să duc caii de hăţuri 
spre conac de una singură. Nu mă prea pricepeam 
să mân caii, dar consideram că mă pot descurca un 
kilometru, atât timp cât nimic nu îmi ţâşnea în cale 
pe neaşteptate. 


Lucrurile stăteau cu totul altfel faţă de prima 
noastră sosire la Lallybroch; atunci, amândoi eram 
fugari. Eu fugeam de viitor, Jamie de trecut. 
Şederea noastră aici fusese una fericită, însă scurtă 
şi primejdioasă; riscam mereu să fim descoperiți şi 
Jamie, arestat. Acum, mulțumită intervenției 
Ducelui de Sandringham, Jamie venise să îşi ia în 
primire moştenirea de familie, şi eu, locul alături 
de el ca soția sa. 


Data trecută ajunseserăm pe neaşteptate, jerpeliţi, 
întrerupând violent bunul mers al gospodăriei. De 
această dată, veniserăm anunțați, cu toată 
ceremonia cuvenită, aducând daruri din Franţa. 
Deși eram sigură că primirea noastră va fi una 
călduroasă, mă întrebam cum aveau să primească 
lan şi sora lui Jamie întoarcerea noastră 

permanentă. La urma urmelor, trăiseră ca stăpân şi 
stăpână a moşiei vreme de câţiva ani, de la 
moartea tatălui lui Jamie şi de la evenimentele 
dezastruoase care îl forțaseră pe Jamie să ducă o 
viaţă de proscris şi exilat. 


Am ajuns în vârful ultimului deal fără incidente. 
Conacul și acareturile sale se întindeau la 
picioarele mele, acoperişul din piatră întunecându- 
se odată cu sosirea primilor nori de ploaie. 
Deodată iapa mea a tresărit, şi la fel şi eu, 
luptându-mă să ţin hăţurile când s-a încordat şi a 
sărit într-o parte speriată. 


Nu că aş fi putut să o învinovăţesc; de după colţul 
casei apăruseră două lucruri uriaşe şi pufoase, 
rostogolindu-se pe pământ precum nişte nori 
imenşi. 


— Stop! am strigat. Ptru! 


Toţi caii săreau într-o parte şi trăgeau de hățuri şi 
eram la un pas de un haos total. Frumoasă venire 
acasă o să avem, mi-am spus în gând, dacă lăsam 
caii de prăsilă ai lui Jamie să îşi rupă picioarele. 


Unul dintre nori s-a ridicat uşor, apoi s-au întins la 
pământ şi Jenny Fraser Murray, eliberată de povara 
saltelei de pene pe care o căra, a tâşnit spre drum, 
cu buclele întunecate fluturând în vânt. 


Fără a ezita o clipă, s-a repezit spre căpăstrul celui 
mai apropiat dintre cai şi a tras de el cu putere. 


— Stai! a spus ea. 
Calul, evident recunoscând glasul autoritar, s-a 
oprit. Cu puţin efort, au fost liniștiți şi ceilalți cai 


ȘI, înainte să apuc să cobor din şa, mai sosise încă 
o femeie, însoțită de un băiat de vreo nouă, zece 

ani care ne-au dat o mână de ajutor cu celelalte 
animale. 


L-am recunoscut pe Rabbie MacNab şi am dedus 
că femeia trebuia să fie mama lui, Mary. Agitaţia și 
fornăitul cailor, precum şi lenjeriile şi saltelele 
împrăștiate pe jos nu ne lăsau răgazul să vorbim 
prea mult, însă am reușit să o îmbrățişez scurt pe 
Jenny de bun găsit. Mirosea a scorţişoară şi a 
miere, deşi uşor transpirată din pricina efortului. 
Era un miros ciudat de copil mic, de lapte şi de 
caca şi totodată de cea mai curată, mai proaspătă și 
mai fină piele. 


Ne-am îmbrățișat cu putere o clipă, amintindu-ne 
de ultimul nostru rămas-bun călduros, când ne 
despărțiserăm noaptea la marginea unei păduri — eu 
pornind în căutarea lui Jamie, ea întorcându-se la 
fetiţa ei nou-născută. 


-Ce face micuța Maggie? am întrebat 
desprinzându-mă în cele din urmă din îmbrătțişare. 


Jenny s-a strâmbat, mândră. 


— Tocmai a început să meargă şi e teroarea casei. 
V-aţi întâlnit cu lan, nu? a întrebat ea aruncând o 
privire spre drumul pustiu. 


— Da. Jamie, Murtagh şi Fergus au plecat cu el să 
caute oile. 


— Mai bine că s-au dus ei decât noi, a spus ea, 
ridicând iute mâna spre cer. Stă să plouă. Lasă-l pe 
Rabbie să ducă în grajd caii şi vino să ne dai o 
mână de ajutor cu saltelele, că altfel o să dormiti la 
noapte în patul ud. 


Cu toţii s-au pus pe treabă, iar când a venit ploaia, 


Jenny şi cu mine stăteam confortabil în salon, 
desfăcând pachetele pe care le aduseserăm din 

Franța şi admirând cât de mare şi precoce era 
micuța Maggie, o domnişoară vioaie de vreo zece 
luni, cu ochi rotunzi, albaştri şi o coamă de păr 
roşcovan şi pe fratele ei, micuțul Jamie, un băieţel 
bine legat, de aproape patru ani. Următorul 
membru al familiei nu era decât o mică umflătură 
sub şorțul mamei lui, însă am văzut-o pe Jenny 
mângâindu-și tandru burta din când în când şi am 
simțit o mică strângere de inimă. 


— A1 spus Fergus? a întrebat ea la un moment dat. 
Cine e? 


— Ah, Fergus? El e... păi, e... 


Am şovăit, neştiind exact cum să îl descriu pe 
Fergus. Şansele ca un hoţ de buzunare să găsească 
de lucru la o fermă păreau limitate. 


— E al lui Jamie, am spus în cele din urmă. 


— Ah, da? Ei bine, cred că poate să doarmă în 
grajduri, a spus Jenny, resemnată. Apropo de 
Jamie, a continuat ea, privind pe fereastră unde 
ploaia turna cu găleata, sper că găsească oile cât 
mai repede. Am pregătit o cină pe cinste şi nu 
vreau să se răcească. 


Însă până au ajuns bărbaţii se lăsase noaptea şi 
Mary MacNab pusese masa. Am privit-o 
trebăluind; o femeie micuță, cu oase delicate, părul 
castaniu şi o expresie vag îngrijorată care s-a 
transformat într-un zâmbet când Rabbie s-a întors 
din grajduri şi s-a îndreptat spre bucătărie 
întrebând flămând când se serveşte cina. 


— Când se întorc bărbaţii, mo luaidh, a răspuns ea. 
Doar ştii asta. Du-te şi te spală, ca să fii pregătit. 


Când în cele din urmă au apărut şi bărbaţii, păreau 
să aibă mult mai multă nevoie de apă şi săpun 

decât Rabbie. Muraţi de ploaie, murdari și 
înnămoliți până la genunchi, au intrat anevoie în 
salon. lan şi-a desfăcut tartanul ud de pe umeri şi l- 
a agăţat în faţa vetrei. Apa picura din el, iar 
materialul scotea aburi în căldura focului. Fergus, 
epuizat de această introducere abruptă în viaţa de 
la fermă, s-a aşezat pur şi simplu pe podea acolo 
unde era și a rămas cu privirea aţintită la picioarele 
lui. 


Jenny a ridicat privirea spre fratele pe care nu îl 
mai văzuse de aproape un an. Văzându-i părul ud 
şi încălţările pline de noroi, a făcut semn spre uşă. 


— Afară şi scoate-ți cizmele! a spus ea cu 
autoritate. Și dacă ai fost pe deal, nu uita să faci 
pipi la tocul uşii când te întorci. Ca să nu intre 
fantomele în casă, mi-a explicat ea în şoaptă, 
uitându-se fugitiv spre uşa pe care ieşise Mary 
MacNab ca să aducă cina. 


Jamie, aşezat pe scaun, a deschis un ochi albastru- 
închis, uitându-se la sora sa. 


— Sosesc în Scoţia aproape mort după călătoria pe 
mare, alerg patru zile în şa peste dealuri până aici 
şi când ajung, nici măcar nu pot intra în casă 
pentru a-mi umezi gâtul uscat; în schimb sunt 
trimis prin noroi să caut oi rătăcite. Şi când în 
sfârşit mă întorc, tu vrei să mă trimiţi din nou afară 
în noapte să mă piş pe tocul ușii! Pfff! 


A închis din nou ochiul, cu mâinile împreunate pe 
burtă şi s-a relaxat şi mai mult în scaun, o 
întruchipare a îmbufnării neîmpăcate. 


— Jamie, dragule, a răspuns dulce sora lui. Vrei să 
serveşti cina sau să o dau câinilor? 


Jamie a rămas nemișcat îndelung, cu ochii închişi. 
Apoi, cu un oftat de resemnare, s-a ridicat cu greu 


841 


în picioare. Ridicând ursuz din umeri, i-a făcut un 
semn lui lan şi au pornit amândoi pe urma lui 
Murtagh care ieşise deja pe ușă. În trecere, Jamie a 
întins un braț lung şi l-a ridicat pe Fergus pe 
picioare, trăgându-l după el pe băiatul care aproape 
adormise. 


— Bine ai venit acasă! a bombănit Jamie, aruncând 


o privire jinduitoare spre foc şi spre whisky, 
târându-şi din nou picioarele pe uşă afară. 

31 


PoşTA 


După această sosire acasă prea puțin promițătoare, 
lucrurile s-au îmbunătățit repede. Lallybroch l-a 
absorbit imediat pe Jamie, ca şi cum nici nu ar fi 
plecat vreodată și eu m-am trezit la rândul meu 
atrasă lin în curentul vieţii de la fermă. 


Era o toamnă instabilă, cu ploi frecvente, dar şi cu 
zile luminoase și senine care ne încântau. Moşia 
zbârnâia de viaţă, toată lumea agitându-se pe 
perioada recoltei și a pregătirilor pentru iarna care 
urma să sosească. 


Lallybroch era o fermă izolată chiar şi pentru 
standardele scoțiene. Nu exista un drum în 
adevăratul sens al cuvântului care să ducă aici, iar 
poşta ajungea la noi doar cu un mesager, peste 
piscuri şi dealuri acoperite de ierburi înalte, o 
legătură cu lumea din afară. Mi-o aminteam ca pe 
un vis ireal, de parcă nu aş fi dansat niciodată în 
mijlocul oglinzilor de la Versailles. Dar citind 
scrisorile din Franţa, vedeam plopii de-a lungul 
străzii Tremoulins sau auzeam gongul clopotului 
din catedrală care răsuna peste I'HOpital des 
Anges. 


Louise a născut fără complicaţii un băiețel. 
Scrisorile ei, înţesate cu semne de exclamaţie și 
sublinieri, debordau de descrieri fermecate ale 

angelicului Henri. Despre tatăl său, oficial sau real, 
nicio vorbă. 


Scrisoarea lui Charles Stuart, sosită o lună mai 
târziu, nu menţiona copilul, însă după părerea lui 
Jamie, era chiar mai incoerentă decât de obicei, 
abundând în planuri vagi și măreţe. 


Contele de Mar scria sobru şi circumspect, însă 
starea lui generală de iritare față de Charles reieşea 
limpede. Prinţul cel Frumos nu era cuminte. Era 
nepoliticos şi arogant cu partizanii săi cei mai 
Joiai, îi ignora pe cei care i-ar fi putut fi de folos, îi 
insulta pe cei pe care nu trebuia să îi insulte, 
vorbea aiurea şi — citind printre rânduri — bea peste 
măsură. Cunoscând vederile acelor vremuri faţă de 
cât alcool putea bea un bărbat de neam ales, m-am 
gândit că prestația lui Charles trebuie să fi fost 
absolut spectaculoasă, pentru a da ocazia unor 
asemenea comentarii. Am presupus că nașterea 
fiului său nu scăpase, la o adică, atenţiei sale. 


Maica Hildegarde scria din când în când, note 
scurte, informative, încropite în câteva minute pe 
care şi le putea rupe din programul ei zilnic. 
Fiecare scrisoare se încheia cu aceleaşi cuvinte: 
„Bouton îți trimite de asemenea salută.“ 


Maestrul Raymond nu îmi scria, însă din când în 
când sosea un pachet care îmi era adresat, 
nesemnat şi fără alte date, conținând lucruri 
neobişnuite: ierburi rare şi cristale mici, cu fațete 
lucioase; o colecție de pietre, toate de mărimea 
degetului mare al lui Jamie, netede şi în formă de 
disc. Fiecare din ele avea sculptată pe o față o 
figură minusculă; unele cu litere scrise deasupra 
sau pe revers. Şi pe urmă mai erau oasele- un 
deget de urs, cu gheara mare şi curbată încă 
ataşată; toate vertebrele unui șarpe mic, păstrate în 
cea mai bună formă și prinse pe un cordon de 


844 


piele, astfel încât întregul şir de oase flexa precum 
trupul unui şarpe; o colecție de dinţi, plecând de la 
un şir de dinți rotunzi ca nişte dopuri despre care 
Jamie spunea că provin de la o focă, trecând prin 
dinții lungi şi înclinați, cu vârful ascuțit precum 
coasa, ai căprioarelor, până la ceva care aducea 
dubios de mult cu un molar uman. 


Din când în când, purtam în buzunar câte una 
dintre pietrele netede şi sculptate, savurând 
senzația pe care o aveam când le strângeam între 
degete. Erau vechi, asta ştiam. Cel puţin din 
vremuri romane, poate chiar mai străvechi. Şi după 
cum arătau creaturile de pe ele, cine le sculptase le 
dorise magice. Fie că erau ierburile — având ceva 
virtuți reale — sau doar un simbol, precum semnele 
Cabalei, nu ştiam. Dar mi se păreau inofensive, așa 
că le-am păstrat. 


Deşi îmi plăceau treburile domestice zilnice, cel 
mai mult savuram plimbările lungi până la 
diversele căsuțe ale moșiei. În aceste vizite luam 
mereu cu mine un coş mare, conținând o varietate 
de lucruri, de la mici daruri pentru copii până la 
leacurile cel mai des folosite. De acestea era 
nevoie în permanenţă, căci sărăcia şi igiena 
defectuoasă ducea adesea la boli şi nu existau 
doctori la nord de Fort William ori la sud de 
Inverness. 


Unele boli puteau fi tratate imediat, precum gingii 
sângerânde şi  plăgile uşoare caracteristice 
scorbutului în stadiu incipient. Alte boli erau peste 
puterea mea de vindecare. 


Am pus o palmă pe fruntea lui Rabbie MacNab. 
Părul moale îi era transpirat la tâmple și falca îi 
atârna deschisă, relaxată şi lipsită de vlagă, iar la 
gât pulsul bătea încet. 


— E bine acum, am spus. 

Mama lui vedea asta la fel de bine ca şi mine; 
băiatul zăcea întins, dormind liniştit cu obrajii 
îmbujoraţi de căldura focului din apropiere. Cu 
toate acestea, ea a rămas încordată şi atentă, 
șovăind la capătul patului până când am vorbit. 
Abia când i-am confirmat ceea ce văzuse cu 
propriii ei ochi, a fost gata să creadă; umerii ei 
încordaţi s-au relaxat pe sub gal. 


— Mulţumesc ie, maică  Binecuvântată! a 
murmurat Mary MacNab, făcându-și cruce. Și 
dumitale, doamna mea. 


— Eu nu am făcut nimic, am protestat. 


Şi chiar așa era; singurul ajutor pe care fusesem 
capabilă să 1-l ofer tânărului Rabbie fusese să o 
conving pe mama lui să îl lase în pace. De fapt, 
avusesem nevoie de o oarecare insistență pentru a 
descuraja eforturile ei de a-l hărni cu tărâţe 
amestecate cu sânge de cocoș și de a-i plimba pe 
sub nas pene arzând ori de a-l uda cu apă rece, 
niciunul din aceste remedii nefiind recunoscut a fi 
de folos pentru cineva aflat în criză epileptică. 
Când am sosit, mama lui tocmai își exprima foarte 
vocal regretul că nu fusese capabilă să îi 
administreze cel mai eficace dintre remedii: apă de 
izvor băută din craniul unui sinucigaş. 


-Mă bagă în boală când face aşa, a spus Mary 
MacNab, privind cu îngrijorare spre patul în care 
zăcea fiul ei. Data trecută l-am chemat la căpătâiul 
lui pe părintele MacMurtry şi el s-a rugat îndelung 
şi l-a stropit cu agheasmă, să alunge dracii din el. 
Dar acum, s-au întors. 


Işi frângea mâinile, parcă vrând să îşi mângâie fiul, 
dar neîndrăznind să o facă. 


— Nu sunt draci, am spus. E doar o boală, şi nu una 
foarte gravă. 

— Da, my lady, dacă spui dumneata, a murmurat ea, 
nevrând să mă contrazică, însă evident fără prea 
multă convingere. 


— Va fi bine. 


Am încercat să o liniştesc pe femeie, fără a-i da 
speranţe deșarte. 


— Intotdeauna își revine din aceste crize, nu-i aşa? 


Crizele începuseră în urmă cu doi ani — probabil ca 
urmare a rănilor la cap pricinuite de bătăile 
administrate de răposatul său tată, am zis eu în 
gând — şi deşi nu erau frecvente, erau fără îndoială 
înspăimântătoare pentru mama sa. 


A încuviinţat din cap, clar sceptică. 


— Da... deşi câteodată se loveşte la cap de mă 
sperie, cum dă aşa din el. 


— Da, e şi ăsta un risc, am spus, calmă. Dacă mai 
face aşa, trage-l de lângă obiectele tari și lasă-l în 
pace. Ştiu că ţi se pare că se chinuie, dar nu e chiar 
atât de grav. Lasă criza să treacă şi când e gata, du- 
| în pat să doarmă. 


Ştiam că vorbele mele erau neconvingătoare oricât 
de adevărate ar fi foSaint Aveam nevoie de ceva 
mai concret pentru a o convinge. Când m-am 
întors să ies, am auzit un clinchet slab în 
buzunarului fustei și mi-a venit deodată inspirația. 
Întinzând mâna, am scos câteva din cristalele mici 
pe care mi le trimisese Raymond. L-am ales pe cel 
alb-lăptos — probabil calcedonie —, cu o fațetă 
sculptată întruchipând silueta minusculă a unui om 
zvârcolindu-se. Deci pentru asta era, mi-am zis. 


— Coase-i asta în buzunar, am spus, aşezând 
solemn micul cristal în palma femeii. Il va proteja 

de... de draci, am explicat dregându-mi glasul. 
Atunci nu vei mai fi nevoită să îți faci griji pentru 
el, chiar dacă va avea o altă criză; va ieşi din ea 
nevătămat. 


Apoi am plecat, simţindu-mă deopotrivă foarte 
ridicol şi pe jumătate încântată, copleșită de un val 
entuziast de mulțumiri de uşurare. Nu eram sigură 
dacă deveneam o mai bună vindecătoare sau doar 
o escroacă ceva mai versată. Cu toate acestea, dacă 
nu puteam face mare lucru pentru Rabbie, măcar o 
puteam ajuta pe mama lui — sau cel puţin o ajutam 
să se ajute singură. Vindecarea vine de la cel 
vindecat, nu de la vindecător. Măcar atât mă 
învățase Raymond. 


Apoi am plecat de acasă pentru a-mi îndeplini 
sarcinile zilnice, vizitând două dintre colibele de la 
capătul dinspre apus al fermei. Totul era bine cu 
cei din famila Kirby și în casa lui Weston Fraser și 
curând eram pe drumul de întoarcere spre casă. În 
vârful unei pante m-am aşezat sub un fag mare să 
mă odihnesc o clipă înainte de drumul lung care 
mă aştepta. Soarele cobora pe cer, dar încă nu 
atinsese şirul de pini aflați pe coama dinspre apus 
a Lallybroch-ului. Erau ultimele ceasuri ale după- 
amiezii şi lumea strălucea în culorile toamnei 
târzii. 


Simţeam jirul căzut rece şi alunecos sub mine, însă 
mai erau încă multe frunze agăţate, îngălbenite și 
răsucite pe ramurile de deasupra. M-am rezemat de 
trunchiul copacului cu coaja netedă şi am închis 
ochu, stingând strălucirea aprinsă a lanurilor de 
orz pârguit până la o sclipire de un roşu întunecat 
în spatele pleoapelor. 


Aerul închis al bordeielor arendașilor îmi stârnise 
o durere de cap. Mi-am rezemat capul de coaja 

netedă a fagului şi am început să respir rar şi 
adânc, lăsând aerul proaspăt să îmi umple 
plămânii, începând ceea ce numeam întotdeauna 
„vindecarea“. 


Încercam astfel să imit—deşi nu prea bine- 
sentimentul procesului pe care mi-l arătase 
Maestrul Raymond la P Hôpital des Anges. 
Încercam să vizualizez şi să simt fiecare părticică 
din mine, imaginându-mi exact cum arătau şi cum 
se simțeau diversele organe când funcționau aşa 
cum trebuie. Am rămas liniştită, cu mâinile așezate 
relaxat în poală şi mi-am ascultat bătăile inimii. 
Accelerate din cauza urcușului, acestea au încetinit 
curând. 


Vânticelul de toamnă mi-a zburlit cârlionții 
delicați şi mi-a răcorit obrajii aprinşi. 


Am rămas cu ochii închiși, parcurgând în minte 
traseul sângelui meu din camerele secrete, cu 
pereți groși ale inimii, albastru-purpuriu prin artera 
pulmonară,  înroşindu-se într-o  clipită când 
plămânii şi-au revărsat încărcătura de oxigen. Apoi 
l-am văzut ţâșnind prin aortă și gonind învolburat 
în sus şi în Jos, trecând prin carotide, artera renală 
şi artera subcelaviculară. L-am urmărit până în cele 
mai mici capilare, l-am văzut înflorind sub piele, l- 
am urmat de-a lungul sistemelor trupului meu, 
amintindu-mi senzația de perfecţiune, de sănătate. 
De pace. 


Am stat nemișcată, respirând rar, simţindu-mă 
moale şi grea de parcă tocmai îmi reveneam după 
ce făcusem dragoste. Îmi simţeam pielea subţire, 
buzele uşor umflate şi presiunea hainelor era 
precum atingerea mâinilor lui Jamie. Invocarea 
numelui său pentru a mă vindeca nu fusese o 
alegere întâmplătoare. Fie că era sănătatea minții 
sau a trupului, dragostea lui îmi era la fel de 

necesară precum aerul sau propriul meu sânge. 
Mintea mea tânjea după el, în vis ori la trezire, şi 
găsindu-l, era satisfăcută. Trupul mi se încălzea şi 
strălucea, iar pe măsură ce se revenea complet la 
viaţă, avea nevoie de al lui. Durerea de cap îmi 
dispăruse. Am mai stat un moment, respirând. 
Apoi m-am ridicat în picioare şi am coborât dealul 
spre casă. 


Niciodată nu avusesem un cămin în adevăratul 
sens al cuvântului. Rămasă orfană la cinci ani, îmi 
petrecusem următorii treisprezece ani alături de 
unchiul meu, Lamb, ducând o viaţă de vagabond 
academic. Trăisem în cort pe un câmp prăfuit, în 
peşteri în munţi, în camerele măturate şi bogat 
împodobite ale unei piramide goale. Quentin 
Lambert Beauchamp, doctor în ştiinţe și membru 
al Societăţii Regale de Arheologie, printre altele, 
aşezase o serie de tabere temporare în care își 
efectua munca arheologică ce avea să-l facă 
celebru cu mult înainte ca un accident de maşină 
să curme viaţa fratelui său şi să mă arunce pe mine 
într-a lui. Nefiind o persoană care să își piardă 
vremea cu detalii precum o nepoată orfană, 
unchiul Lamb mă înscrisese fără întârziere la un 
liceu cu internat. 


Eu nu eram genul care să mă las doborâtă de 
loviturile soartei, aşa că am refuzat categoric să 
plec la şcoală. Şi, recunoscând în mine ceva ce el 
însuşi avea din abundență, unchiul Lamb ridicase 
din umeri și fără să mai stea pe gânduri, mă luase 
pentru totdeauna din lumea ordinei şi a rutinei, a 
lecţiilor, a cearşafurilor curate şi a băilor zilnice, 
pentru a-l urma în peregrinările lui. 


Viaţa de hoinar continuase alături de Frank, deși 
schimbasem siturile arheologice cu universitățile, 
căci săpăturile unui istoric se desfăşoară de obicei 
între ziduri. Aşadar, când a izbucnit războiul, în 

1939, pentru mine nu a fost o ruptură chiar atât de 
mare ca pentru majoritatea oamenilor. Mă 
mutasem din ultimul nostru apartament închiriat în 
dormitoarele infirmierelor de la spitalul Pembroke 
şi de acolo, la spitalul de campanie din Franţa, 
apoi din nou la Pembroke, înainte de sfârșitul 
războiului. Şi pe urmă, acele câteva luni care 
trecuseră atât de repede cu Frank, înainte de a veni 
în Scoţia pentru a încerca să ne regăsim. Doar 
pentru a ne pierde din nou, când eu trecusem într- 
un cerc de piatră, prin nebunie, ieșind în cealaltă 
parte, în trecutul care era acum prezentul meu. 


Aşadar era neobişnuit, dar minunat să mă trezesc 
alături de Jamie în dormitorul de la etaj al 
conacului de la Lallybroch şi să realizez, 
atingându-i chipul adormit în vreme ce priveam 
răsăritul, că el fusese născut în acest pat. Toate 
sunetele casei, de la scârțâitul scării din dos sub 
paşii slujnicei care se trezea cu noaptea în cap, 
până la răpăitul ploii pe ardeziile acoperişului erau 
sunete pe care el le mai auzise de mii de ori 
înainte, le auzise de atâtea ori, încât nu le mai 
sesiza. Însă eu le percepeam. 


Mama sa, Ellen, plantase lângă uşă o tufă de 
trandafiri care înfloreau târziu. Aroma lor bogată, 
abia simțită, urca încă de-a lungul zidurilor casei 
până la fereastra dormitorului. Era ca şi cum intra 
ea însăşi în cameră, pentru a-l atinge uşor, în 
treacăt. Să mă atingă şi pe mine, de bun venit. 


Dincolo de casa în sine se întindea Lallybroch-ul, 
lanuri și hambare şi ferme mici. Jamie pescuise în 
pârâul care curgea din vârful dealurilor, se cățărase 
în stejarii şi zadele uriașe, mâncase lângă soba 
fiecăreia din fermele arendașilor. Era locul lui. 


Dar şi el trăise o viaţă fragmentată și 
schimbătoare. Arestul şi fuga în haiducie; viaţa 

dezrădăcinată a unui soldat mercenar. Din nou 
arestul, închisoarea, tortura şi fuga într-un exil abia 
recent terminat. Însă trăise într-un singur loc în 
primii paisprezece ani ai vieții. Şi chiar la acea 
vârstă, când fusese trimis, după cum era tradiţia, să 
stea vreme de doi ani cu fratele mamei sale, 
Dougal Mackenzie, parcursese o etapă a vieții 
obișnuite pentru un bărbat care se va întoarce să 
trăiască pentru totdeauna pe pământul său, să aibă 
grijă de moșia şi arendașii săi, să fie o parte dintr- 
un organism mai mare. Permanenţa era destinul 
lui. 


Însă mai fusese acea perioadă de absenţă şi 
experienţa lucrurilor de dincolo de hotarele moşiei, 
chiar de dincolo de coastele stâncoase ale Scoției. 
Jamie vorbise cu regi, cunoştea legea și negustoria, 
văzuse aventura şi violența şi magicul. Odată ce 
hotarele casei fuseseră trecute, oare destinul său 
putea fi îndeajuns pentru a-l reţine? mă întrebam. 


Când am coborât de pe culmea dealului l-am văzut 
reparând o crăpătură într-un dig din pietre aşezate 
unele peste altele, ce mărginea unul din lanurile 
mai mici. Lângă el pe pământ zăceau doi iepuri 
eviscerați, însă nejupuiți încă. 


— „„Acasă-i marinarul, sosit de pe mări, şi vânătorul 
de peste munţi şi văi“ 19, am recitat, zâmbindu-i 
când am ajuns lângă el. 


Mi-a zâmbit la rândul său, şi-a şters transpirația de 
pe frunte, apoi s-a prefăcut că tremură: 


— Nu îmi mai pomeni de mare, englezoaico. Am 
văzut doi flăcăiaşi plutind pe o bucată de lemn în 
iazul morii în dimineaţa asta şi am fost cât pe ce să 
dau afară micul dejun. 


— Deci nu te trage inima să te întorci în Franţa? am 
întrebat râzând. 

— Dumnezeule, nu! Nici măcar pentru coniac. 


A săltat un ultim bolovan peste zid şi l-a aşezat în 
loc. 


— Te întorci la conac? 
— Da. Vrei să iau eu iepurii? 


— Nu e nevoie, a spus, dând din cap şi aplecându-se 
să îi culeagă; vin şi eu. lan are nevoie de o mână 
de ajutor la noul beci în care să pună cartofii. 


Prima recoltă de cartofi plantați vreodată la 
Lallybroch urma să fie culeasă în câteva zile şi — la 
sfatul meu şovăielnic şi lipsit de experienţă — un 
mic beci era acum săpat pentru a-i depozita. Eram 
cuprinsă de sentimente foarte amestecate de 
fiecare dată când priveam spre câmpul de cartofi. 
Pe de o parte, simţeam o mare mândrie văzând 
tulpinile înfrunzite care se întindeau în toate 
părțile, acoperindu-l. Pe de altă parte, mă 
cuprindea panica la gândul că şaizeci de familii ar 
putea depinde de ceea ce se ascundea sub acele 
tulpini pentru a supravieţui pe durata iernii. La 
sfatul meu grăbit din urmă cu un an, un prim câmp 
de orz fusese înlocuit cu cartofi, o recoltă până 
atunci necunoscută în Scoția. 


Ştiam că atunci când va veni timpul, cartofii vor 
deveni o legumă importantă în viaţa scoțienilor, 
mai puţin predispusă spre mană sau eşec decât 
culturile de orz ori ovăz. Una era să ştiu asta dintr- 
un paragraf citit într-o carte de geografie în urmă 
cu mult timp și alta era să îmi iau în mod deliberat 
responsabilitatea pentru viețile oamenilor care vor 
mânca din recoltă. 


Mă întrebam dacă asumarea riscurilor pentru alți 
oameni va deveni mai uşoară cu trecerea timpului. 
Jamie o făcea în mod constant, ocupându-se de 

treburile moșiei și ale arendaşilor, de parcă ar fi 
făcut asta de când se născuse. 


— E aproape gata beciul? am întrebat. 


— Ah, da. lan a făcut ușile, putul e aproape săpat. A 
mai rămas o bucată de pământ moale aproape în 
spate şi piciorul de lemn îi rămâne înţepenit acolo. 


Deşi lan se descurca foarte bine cu piciorul de 
lemn pe care îl purta ca înlocuitor pentru jumătatea 
inferioară a piciorului său drept, mai existau din 
când în când şi situaţii incomode, precum aceasta. 


Jamie a privit gânditor spre dealul din spatele 
nostru. 


— Trebuie ca beciul să fie terminat şi acoperit până 
diseară; până în zori vine ploaia. 


M-am întors în direcția privirii sale. Nu se zărea 
nimic pe pantă în afară de tufe şi de iarbă, câțiva 
copaci şi crestele din granit care îşi iţeau marginile 
schiloade prin ierburile înalte şi dezordonate. 

— Cum Dumnezeu îţi dai seama? 


A zâmbit, ridicând bărbia spre coama dealului. 


— Vezi micul stejar de acolo? Şi frasinul din 
apropiere? 


Am privit spre copaci, nedumerită. 
— Da. Ce-i cu ei? 


— Frunzele,  englezoaico. Vezi cum amândoi 
copacii arată mai luminoşi decât de obicei? Când 
aerul este umed, frunzele de stejar sau de frasin se 
întorc, astfel încât li se vede partea de jos. Întregul 
copac arată cu câteva nuanţe mai luminos. 

— S-ar putea, am încuviințat sceptică. Dacă se 
întâmplă să ştii ce culoare are copacul în mod 
obişnuit. 


Jamie a început să râdă și m-a luat de braţ. 


— N-oi avea eu ureche pentru muzică, englezoaico, 
dar am ochi în cap. Şi am văzut copacii ăia cam de 
zece mii de ori, pe orice vreme. 


De la câmpuri până la fermă era ceva de mers și 
am parcurs mare parte din drum în tăcere, 
savurând scurtul răgaz în care soarele după-amiezii 
ne încălzea spatele. Am adulmecat aerul şi m-am 
gândit că Jamie avea probabil dreptate în legătură 
cu venirea ploii: toate aromele obişnuite ale 
toamnei păreau intensificate, de la parfumul 
înțepător de rășină de pin până la mireasma 
prăfuită de struguri copți. Mi-am zis că şi eu 
învățam la rândul meu, devenind sensibilă la 
ritmurile,  priveliştile şi mirosurile de la 
Lallybroch. Poate cu timpul voi ajunge să le ştiu și 
eu la fel de bine precum Jamie. L-am strâns uşor 
de braţ și i-am simțit mâna apăsând peste a mea 
drept răspuns. 


—Ţi-e dor de Franţa, englezoaico? a întrebat 
deodată. 


— Nu, am răspuns, luată prin surprindere. De ce? 
A ridicat din umeri, fără să mă privească. 


— Mă gândeam şi eu aşa, văzându-te cum coborai 
de pe deal cu coșul pe braţ, cât de frumoasă erai cu 
soarele sclipind în părul castaniu. Mă gândeam că 
arăţi de parcă ai fi crescut acolo, ca un puiet — ca şi 
cum ai fi fost întotdeauna parte din locul ăsta. Şi 
pe urmă m-a lovit gândul că pentru tine Lallybroch 
trebuie să fie un locşor prăpădit. Aici mă tem că te 

vei plictisi de mine... cu timpul, a spus, 
aruncându-mi o privire timidă. 


M-am oprit înainte de a-i răspunde, deşi nu era 
ceva la care să nu mă fi gândit înainte. 


— Cu timpul, am spus grijuliu. Jamie — am văzut o 
mulțime de lucruri în viaţă şi am fost într-o 
mulțime de locuri. De acolo de unde vin... sunt 
lucruri care îmi lipsesc uneori. Mi-ar plăcea să 
merg din nou cu autobuzul în Londra sau să ridic 
receptorul unui telefon şi să vorbesc cu cineva 
aflat departe. Aş vrea să răsucesc un robinet, să am 
apă fierbinte, să nu o car de la fântână şi să o 
încălzesc într-un cazan. Mi-ar plăcea toate astea, 
însă nu am nevoie de ele. Cât despre viaţa 
grandioasă, nu am dorit-o nici când am avut-o. 
Hainele frumoase sunt foarte bune, însă dacă cu 
ele vin şi bârfele, şi intrigile, şi grijile, şi 
petrecerile prosteşti și micile reguli de etichetă... 
nu. Mai degrabă aş trăi în combinezon şi aş spune 
ce poftesc. 


Auzindu-mă a început să râdă şi l-am strâns din 
nou de braţ. 


— Cât despre muncă... am de muncă şi aici. 


Am aruncat o privire în coșul cu ierburi şi leacuri 
de pe braţ. 


-Pot fi de folos. Şi dacă îmi e dor de maica 
Hildegarde sau de ceilalți prieteni—-mă rog, nu 
sunt la fel de rapide ca un telefon, dar există 
întotdeauna scrisori. 


M-am oprit, ţinându-l de braţ şi am ridicat privirea 


spre el. Soarele apunea și razele îi mângâiau un 
obraz, scoțând în relief oasele puternice. 

— Jamie... nu doresc altceva decât să fiu unde eşti 
şi tu. Nimic mai mult. 


A rămas nemișcat o clipă, apoi s-a aplecat în față şi 
m-a sărutat foarte tandru pe frunte. 


— E ciudat, am spus când am trecut peste coama 
ultimului deluşor care cobora spre casă. Tocmai 
îmi pusesem şi eu acelaşi soi de întrebări despre 
tine. Dacă vei fi fericit aici, după lucrurile pe care 
le-ai făcut în Franţa. 


Jamie a zâmbit uşor trist şi a privit spre casă, spre 
cele trei etaje ale ei din piatră văruită în alb, 
strălucind precum aurul şi ocrul în lumina 
apusului. 


— Fi bine, aici e acasă, englezoaico. E locul meu. 


— Şi ai fost născut pentru asta, vrei să spui? am 
întrebat atingându-l uşor pe braţ. 


A tras adânc aer în piept şi-a sprijinit o mână de 
scândura gardului care separa aceste lanuri joase 
de terenurile dimprejurul casei. 


— De fapt, nu m-am născut pentru asta. Willie ar fi 
trebuit să fie stăpânul de drept aici. Dacă ar fi trăit, 
probabil eu aş fi fost soldat, sau poate negustor, 
precum Jared. 


Willie, fratele mai mare al lui Jamie, murise de 
vărsat de vânt la vârsta de unsprezece ani, lăsându- 
l pe fratele său mai mic, în vârstă de şase ani, 
moștenitorul moşiei de la Lallybroch. 


A ridicat puţin din umeri, stângaci, parcă încercând 
să îşi uşureze apăsarea cămășii peste umeri. Făcea 
acest gest de fiecare dată când se simţea stingher 

ori nesigur; nu îl mai văzusem să îl facă de luni de 
zile. 


— Dar Willie a murit. Şi deci eu sunt stăpânul. 


A aruncat o privire spre mine, puţin timid, apoi a 
băgat mâna în geanta sa şi a scos ceva. Un mic 
şarpe din lemn de cireş pe care Willie 1-l sculptase 
în dar pentru ziua lui, cu capul întors, parcă 
surprins să vadă coada cu care i se continua trupul. 


Jamie a mângâiat uşor şarpele; lemnul era 
strălucitor şi tocit de atâtea atingeri, curbele 
trupului  sclipind precum solzii în lumina 
amurgului. 


— Uneori vorbesc în gând cu Willie, a spus Jamie, 
răsucind șarpele în palmă. Dacă ai fi trăit, frate, 
dacă ai fi fost stăpân, după cum erai menit, ai fi 
făcut ce am făcut eu sau ai fi găsit o cale mai 
bună? Îţi sună prosteşte? a întrebat aruncând o 
privire spre mine și îmbujorându-se uşor. 


— Nu. 


Am atins cu vârful degetului capul neted al 
şarpelui. Cântecul înalt şi limpede al unei ciocârlii 
s-a auzit de departe, din câmp, subțire precum 
cristalul în aerul serii. 


— Şi eu fac la fel, am spus în şoaptă după o clipă. 
Cu unchiul Lamb. Şi cu părinţii mei. În special cu 
mama. Eu... când eram mică nu mă gândeam 
foarte des la ea, doar din când în când, visam pe 
cineva blând şi cald, cu o voce frumoasă, 
melodioasă. Dar când am fost bolnavă după... 
Faith — uneori îmi imaginam că mama e acolo. Cu 
mine. 


Un val subit de tristete m-a copleșit la amintirea 
pierderilor recente şi a celor de odinioară. Gata, 

mo muirninn. 


Jamie mi-a atins delicat obrazul, ştergând lacrima 
care îmbobocise în colțul ochiului, dar încă nu 
căzuse. 


— Cred că uneori morților le e dor de noi, aşa cum 
şi nouă ne e dor de ei, a spus el în şoaptă. Hai, 
englezoaico. Să facem o plimbare; mai avem timp 
până la cină. 


Mi-a încolăcit braţul peste al lui, strângându-mă 
lângă el şi ne-am întors de-a lungul gardului, 
păşind încet, iarba uscată foşnindu-mi printre 
poalele fustei. 


— Ştiu ce vrei să spui, englezoaico, a reluat Jamie. 
Uneori eu aud vocea tatei în șşopron ori pe câmp. 
De obicei când nici măcar nu mă gândesc la el. 
Dar dintr-odată îmi întorc capul, parcă tocmai l-am 
auzit afară, râzând cu vreunul din arendaşi, ori în 
spatele meu, îmblânzind un cal. 


Brusc a început să râdă şi a înclinat capul spre un 
colț al pășuni din faţa noastră. 


— E de mirare că nu l-am auzit aici, dar niciodată 
nu s-a întâmplat asta. 


Era un loc cu totul neinteresant, o poartă din 
scânduri în gardul de piatră care mărginea drumul. 


— Adevărat? Ce spunea de obicei aici? 


— De obicei era „Dacă ai terminat de vorbit, Jamie, 
întoarce-te şi apleacă-te.“ 


A râs, oprindu-se să se sprijine peste gard. M-am 
apropiat, mijind ochii spre lemn. 

— Deci aici te bătea? Nu văd nicio urmă de 
mușcătură, am spus. 


— Nu, că nu era atât de rău, a spus el, râzând. 


A plimbat tandru o mână peste scândura de frasin 
tocită. 


— lan şi cu mine ne mai alegeam uneori cu așchii 
sub piele. Pe urmă intram în casă şi doamna Crook 
ori Jenny ni le scoteau, certându-ne mereu. 


A aruncat o privire spre conac, unde toate 
ferestrele de la primul etaj străluceau luminate în 
întunericul nopții care cobora. Siluete întunecate 
se mișcau iute prin dreptul ferestrelor, umbre mici 
şi repezi în ferestrele de la bucătărie, unde doamna 
Crook şi slujnicele se ocupau cu pregătirea cinei. 
O siluetă mai mare, înaltă şi suplă ca un par de 
gard s-a ridicat deodată la una din ferestrele 
salonului. lan a rămas în picioare o clipă, conturat 
în lumină, chemat parcă de amintirile lui Jamie. 


Apoi a tras draperiile şi lumina puternică a fost 
înlocuită de una mai palidă, blândă. 


-Mă bucuram de fiecare dată când lan era cu 
mine, a spus Jamie, cu privirea aţintită încă spre 
casă. Când eram prins cu vreo boacănă și mâncam 
bătaie, vreau să spun. 


— Tristeţea jinduieşte după tovărăşie? am întrebat 
zâmbind. 


— Puțin. Nu mă simţeam chiar atât de obraznic 
când împărțeam frăţeşte sentimentul de vinovăţie. 
Dar mai ales că întotdeauna mă puteam bizui pe el 
să facă multă hărmălaie. 


— Adică să plângă? 

— Da. Intotdeauna urla ca din gură de şarpe şi știam 
că dacă el o făcea, eu nu mă mai simţeam rușinat 
de propriile mele urlete, dacă trebuia să plâng. 


— 


Era prea întunecat ca să-i mai văd chipul, dar î 
vedeam ridicând uşor din umeri, gest pe care îl 
făcea când era rușinat sau stânjenit. 


— Întotdeauna încercam să nu plâng, desigur, însă 
nu întotdeauna îmi reuşea. Dacă tata considera că 
meritam bătut, atunci socotea că meritam să îşi dea 
toată silinţa. Şi tatăl lui lan avea un braţ drept 
precum un trunchi de copac. 


— Ştii, am spus, privind în jos, spre casă. Niciodată 
nu m-am gândit în mod special la asta înainte, dar 
de ce Dumnezeu te bătea tatăl tău tocmai aici, 
Jamie? Doar avea loc berechet în casă, ori în 
şopron. 


Jamie a rămas tăcut o vreme, apoi a ridicat din nou 
din umeri. 


— Nu l-am întrebat niciodată. Dar cred că era ceva 
ca regele Franţei? 


— Regele Franţei? 


Această explicație aparent fără nicio legătură cu 
discuţia noastră m-a luat puţin prin surprindere. 


— Da. Habar nu am, a spus el sec, cum e să fu 
nevoit să te speli şi să te îmbraci și să îţi faci 
nevoile în public, dar îți pot spune că e o 
experiență foarte umilitoare să fu obligat să stai și 
să explici unuia din arendașii tatălui tău ce ai făcut 
de urmează să îți ia foc fundul. 


-Imi imaginez, am spus, compasiunea 
amestecându-se cu impulsul de a izbucni în râs. 

Pentru că urma să fu stăpânul moşiei? De aceea te 
bătea aici? 


— Probabil că da. Arendașii vedeau că înţeleg 
dreptatea — cel puţin atunci când eram cel care o 
primea. 

OGORUL CU VISE 


Lanul fusese arat cu „valurile“ obişnuite, movilele 
înalte de pământ ridicat, cu șanțuri adânci săpate 
printre ele. Movilele ajungeau până la genunchi, 
astfel încât un om care păşea de-a lungul șanțurilor 
să poată așeza seminţele uşor cu mâna pe moţul 
movilei de lângă el. Făcute inițial pentru 
semănarea orzului sau ovăzului, fuseseră păstrate 
la fel şi pentru plantarea cartofilor. 


— Zicea „dealuri“, a spus lan, privind peste 
întinderea verde a câmpului de cartofi, dar am 
considerat că și movilele merg. Scopul dealurilor 
pare să fie împiedicarea recoltei să putrezească din 
cauza acumulării de apă, şi un lan vechi, cu movile 
ridicate pare să facă acelaşi lucru. 


— Pare rezonabil, a încuviinţat Jamie. Părțile de sus 
par să înflorească. Dar ţi-a spus omul cum știi când 
să sapi cartofii ca să îi scoţi din pământ? 


Însărcinat cu plantarea cartofilor într-un ţinut unde 
nu fuseseră văzuţi vreodată cartofi, lan se apucase 
de treabă cu metodă şi logică, trimițând pe cineva 
la Edinburgh după seminţe de cartofi, dar şi după o 
carte despre cultivarea lor. Prompt, îşi făcuse 
apariția un Tratat ştiinţific de metode agricole, de 
Sir Walter O'Bannion, cu o mică secțiune privind 

plantarea cartofului așa cum se practica în acel 
moment în Irlanda. 


lan ducea tratatul voluminos sub un braț- Jenny 
îmi povestise că nu se apropia de lanul de cartofi 
fără el, ca nu cumva vreo întrebare delicată despre 
filozofie sau tehnică să îi treacă prin minte în timp 
ce se afla acolo — şi acum l-a deschis, sprijinindu-l 
pe un antebraţ în timp ce bâjbâia în geantă după 
ochelarii de citit. Îi aparținuseră răposatului său 
tată; cerculeţele de sticlă, montate în rame din 
sârmă şi purtate de obicei pe vârful nasului îl 
făceau să arate precum un bărzoi tânăr, foarte 
studios. 


— „Recoltarea cartofilor trebuie să aibă loc 
simultan cu apariția primelor gâște de iarnă“, a 
citit el, apoi a ridicat privirea, mijind ochii 
acuzator peste ochelari spre câmpul de cartofi, 
parcă așteptând o gâscă să îi dea un semn, ițindu-şi 
ciocul dintre brazde. 


— Gâşte de iarnă? a întrebat Jamie, aruncând o 
privire spre carte peste umărul lui lan. Adică ce fel 
de gâște? Cenuşii? Păi, pe astea le vezi tot anul. 
Nu are cum să fie asta. 


— Poate că în Irlanda le vezi numai iarna, a spus 
Ian, ridicând din umeri. Sau poate se referă la un 
anume soi de gâscă irlandeză, nu la gâștele cenușii. 


— Pfff, a pufnit Jamie, asta nu prea mă încălzeşte 
pe mine. Mai zice ceva care ne-ar putea fi de 
folos? 


lan şi-a plimbat degetul de-a lungul rândurilor 
tipărite, mișcându-şi buzele în tăcere. Acum se 
adunaseră în jurul nostru un grup de fermieri, 
fascinați cu toții de această abordare inedită a 
agriculturii. 

— „Nu sapi cartofii când e ud afară“, ne-a informat 
lan, făcându-l din nou pe Jamie să pufnească. 
Hmm, a murmurat el ca pentru sine. Putregai de 
cartofi, gândaci de cartofi—nu am avut niciun 
gândac, cred că am fost norocoşi, rugi araci de 
cartofi... ă... nu, asta e ce să faci când se ofilesc 
plantele de la secetă. Mana cartofilor—nu ştim 
dacă avem aşa ceva până nu vedem cartofii. 
Seminţe de cartofi, depozitarea cartofilor... 


Pierzându-și răbdarea, Jamie s-a întors de lângă 
Ian, cu mâinile în șolduri. 


— Ştiinţa agriculturii, ha? a întrebat el, privind 
încruntat spre lanul de lujeri cu frunze de un verde 
închis. O fi prea ştiinţific să explice cum îți dai 
seama când sunt buni de mâncat blestemaţii ăștia! 


Fergus, care se ținuse ca de obicei după Jamie, a 
ridicat privirea de la o omidă pufoasă care îşi croia 
drum încet pe degetul său arătător. 


— De ce nu scoateţi unul din pământ să vedeţi? a 
întrebat el. 


Jamie a rămas o clipă cu privirile aţintite spre 
Fergus. Buzele i s-au deschis, dar nu a scos niciun 
sunet. Apoi le-a închis, bătându-l uşor pe Fergus 
cu mâna pe creștet şi a plecat să ia o furcă 
sprijinită de gard. 


Fermierii, toți oamenii care ajutaseră la plantarea 
şi îngrijirea ogorului sub îndrumarea lui Ian- 
asistat de Sir Walter — s-au adunat să vadă roadele 
muncii lor. 


Jamie a ales un rug mare şi înflorit din apropierea 
marginii ogorului şi a înfipt grijuliu furca în 
apropierea rădăcinilor. Ținându-şi răsuflarea, a pus 
un picior pe furcă şi a împins. Dinţii au alunecat 
uşor în pământul umed şi cafeniu. 

Îmi țineam şi eu respiraţia. Mult mai multe lucruri 
depindeau de acest experiment decât reputația lui 
Sir Walter O'Bannion Reilly. Sau a mea, la o 
adică. 


Jamie şi lan confirmaseră că recolta de orz de anul 
acesta era mai mică decât cea din anii trecuţi, însă 
era suficientă pentru nevoile arendașilor de la 
Lallybroch. Însă încă un an prost avea să epuizeze 
resursele sărace de grâne. Pentru o moşie scoțiană, 
Lallybroch era prosperă; dar asta spunea ceva doar 
prin comparaţie cu alte ferme scoțiene. Cultivarea 
cu succes a cartofilor putea face diferenţa între 
foame şi belşug pentru oamenii de la Lallybroch în 
decursul următorilor doi ani. 


Jamie a apăsat cu călcâiul pe furcă, apoi s-a lăsat 
pe mânerul ei. Solul s-a sfărâmat și a crăpat în 
jurul tulpinii şi, cu un pârâit, tulpina cartofului a 
fost ridicată şi pământul şi-a dezvăluit bogăția. 


Un „Ah!“ colectiv s-a ridicat din piepturile celor 
prezenţi, la vederea miriadei de globule maronii 
agățate de rădăcinile butucului scos din pământ. 
lan şi cu mine am căzut în genunchi, scormonind 
în pământ după bulbii rupţi de pe butuc. 


— A funcționat! continua să spună lan, în vreme ce 
scotea din pământ cartof după cartof. Uită-te la 
ăsta! Vezi ce mare e? 


—Da, uită-te la ăsta! am exclamat încântată, 
fluturând în aer unul mare cât ambii mei pumni 
strânşi laolaltă. 


Într-un sfârşit, strânsesem rodul într-un coş; cam 
zece cartofi numai buni ca mărime, cam douăzeci 
şi cinci de specimene de mărimea unui pumn şi 
câțiva cartofi mici de mărimea unei mingi de golf. 

-Ce zici? a spus Jamie, studiind concentrat 
colecția noastră. Ar trebui să îi mai lăsăm, să mai 
crească cel mici? Sau să îi scoatem acum, înainte 
de venirea gerului? 


Ian a bâjbâit absent după ochelari, apoi şi-a amintit 
că Sir Walter fusese lăsat lângă gard și a renunţat. 


— Nu, a clătinat el din cap, cred că e bine acum. 
Cartea spune că trebuie să îi păstrăm pe cei mititei 
ca semințe pentru la anul. Și vom avea nevoie de o 
mulțime. 


A zâmbit spre mine radiind de încântare, un smoc 
de păr des şi drept căzându-i pe frunte. Pe un obraz 
se vedea o urmă de murdărie. Una din soțiile 
fermierilor s-a aplecat peste coş, privind curioasă 
înăuntru. 


Cu un deget şovăitor a împuns unul din cartofi. 


-Şi zici că îs buni de mâncat? a întrebat ea, 
ridicând din sprâncene, sceptică. Nu văd cum o să- 
1 putem măcina pe piatră pentru pâine sau terci. 


— Păi, nu cred că trebuie să îi măcinăm, jupâneasă 
Murray, a explicat Jamie politicos. 


— Ah, da? a întrebat femeia, privind spre coş cu 
ochiu mijiţi. Şi atunci ce să faci cu ei? 


— A... poţi să... a început Jamie, apoi s-a oprit. 


Mi-a trecut prin minte, aşa cum fără îndoială 
tocmai îi trecuse şi lui că, deşi mâncase cartofi în 
Franţa, niciodată nu văzuse cum erau pregătiți. Mi- 
am reținut un zâmbet în vreme ce Jamie se uita 
neajutorat la cartoful murdar de pământ din palma 
sa. lan de asemenea privea încurcat; după toate 
aparențele Sir Walter nu scosese o vorbă pe 
subiectul gătirii cartofilor. 

— Îi coci, ne-a salvat încă o dată Fergus, iţindu-şi 
capul pe sub braţul lui Jamie şi plescăind din buze 
la vederea cartofilor. Îi pui pe jăratec. Îi mănânci 
cu sare. Şi cu unt, dacă ai. 


— Avem, a spus Jamie, uşurat, aruncându-i cartoful 
doamnei Murray, parcă nerăbdător să scape de el. 
Ii coacem, a informat-o el cu fermitate. 


— Îi mai poţi fierbe, am adăugat şi eu. Şi îi poți 
zdrobi cu puţin lapte. Sau îi poţi prăji. Sau îi tai și 
îi pui în supă. E o legumă care se poate găti în 
foarte multe feluri. 


— Asta spune şi la carte, a murmurat lan cu 
satisfacție. 


Jamie a privit spre mine, un colț al buzelor 
ridicându-se într-un zâmbet. 


— Niciodată nu mi-ai spus că ştii să găteşti, 
englezoaico. 


— Nici nu aş spune că asta e gătit, am spus, dar 
probabil că m-aş pricepe să fierb un cartof. 


— Bun. 


Jamie a aruncat o privire spre grupul de fermieri și 
soțiile lor, care treceau cartofii din mână în mână, 
analizându-l destul de sceptic. A bătut din palme 
pentru a face pe toată lumea atentă. 


— Vom mânca aici, afară, le-a spus el. Hai să 
adunăm nişte lemne să facem un foc, Tom și 
Willie. Doamnă Willie, fu bună şi adu ceaunul 
dumitale cel mare. Da, e bun, unul din bărbaţi să te 
ajute să îl cari până aici. Tu, Kincaid, a strigat el, 
întorcându-se spre unul din bărbaţii mai tineri și a 
făcut semn cu mâna în direcția colibelor de la 

marginea pădurii. Du-te şi spune-le tuturor — avem 
cartofi la cină! 


Şi astfel, cu ajutorul lui Jenny, a zece găleți de 
lapte din cămara cu lactate, a trei găini înhăţate din 
coteţ şi a patru duzini de praji din grădina de 
zarzavaturi, am coordonat prepararea unei supe de 
găină cu praz şi coacerea cartofilor pentru stăpânul 
şi arendașii de la Lallybroch. 


Soarele coborâse dincolo de linia orizontului până 
când a fost gata mâncarea, însă cerul era încă 
luminos, cu dungi aurii și roşietice vizibile prin 
ramurile întunecate ale crângului de pini de pe 
culmea dealului. Când fermierii au văzut noua 
legumă introdusă în meniul lor au șovăit o clipă, 
însă atmosfera de petrecere -— ajutată de o vadră 
generoasă de whisky făcut în gospodărie — a învins 
orice ezitare şi în curând alături de câmpul de 
cartofi s-au adunat toţi oaspeții la cină, ghemuiţi 
peste castroanele ţinute pe genunchi. 


-Ce părere ai, Dorcas? am auzit o femeie 
întrebându-și vecina. Sunt puţin altfel la gust, nu? 


Dorcas a încuviinţat din cap şi a înghițit înainte de 
a răspunde. 


— Aşa-i. Dar stăpânul a mâncat deja vreo şase din 
astea şi văd că încă n-a murit de la ele. 


Răspunsul bărbaţilor şi al copiilor a fost mult mai 
entuziast, probabil datorită cantităților generoase 
de unt care însoțeau cartofii. 


— Bărbaţii ar mânca și balegă de cal dacă ar fi unsă 
cu unt, a comentat Jenny drept răspuns la o 
remarcă pe tema asta. Bărbații! Burta să fie plină și 
un loc unde să-şi pună capul când sunt beţi şi 
altceva nu mai cer de la viaţă. 

—E o minune că tu ne suporţi pe mine și pe Jamie, 
a tachinat-o lan, auzind-o, dacă ai o părere atât de 
proastă despre bărbaţi. 


Jenny și-a fluturat batjocoritor polonicul de supă 
spre soțul şi fratele ei, aşezaţi unul lângă celălalt 
pe pământ, lângă ceaun. 


— O, voi doi nu sunteţi „bărbaţi“. 
Ian şi Jamie au ridicat brusc din sprâncene. 
— Ha, nu suntem? Dar ce suntem? a întrebat lan. 


Jenny s-a întors spre el cu un zâmbet, dinții albi 
schpind în lumina focului. L-a bătut uşor pe Jamie 
cu palma peste cap și a depus un sărut pe fruntea 
lui lan. 


— Voi sunteţi ai mei, a spus ea. 


După cină, unul dintre bărbaţi a început să cânte. 
Un altul a scos un fluier de lemn și l-a acompaniat, 
sunetul subțire străpungând noaptea rece de 
toamnă. Aerul era înghețat, dar nu sufla niciun 
vânt şi atmosfera era plăcută, cu toții înfășurați în 
şaluri și pături, fiecare familie ghemuită în jurul 
focului. După ce terminaseră de gătit, focul fusese 
întețit, iar acum flăcările tăiau în întunericul nopții. 


În grupul familiei noastre era cald, deşi cam multă 
agitaţie. lan se dusese să aducă un braţ de lemne și 
micuța Maggie stătea agățată de mama «i, 
forțându-l pe fratele ei mai mare să caute adăpost 
şi căldură lângă altcineva. 


—O să te bag cu picioarele în sus în ceaunul de 


supă, dacă mă mai împingi în boaşe, l-a avertizat 
Jamie pe nepotul său, care se agita nevoie mare în 

poala unchiului său. Ce e cu tine, ai furnici în 
izmene? 


Întrebarea a stârnit chicoteli din partea băiatului 
care şi-a întețit efortul de a se cuibări şi mai bine 
în poala unchiului său. Jamie a bâjbâit în întuneric, 
încercând voit neîndemânatic să îi prindă 
picioarele şi mâinile tizului său, apoi şi-a încolăcit 
braţele în jurul băiatului şi s-a rostogolit deodată 
deasupra lui, făcându-l pe micul Jamie să scoată 
un chiot de surpriză şi bucurie. 


Jamie l-a țintuit pe nepotul său la pământ şi l-a 
ținut acolo cu o mână în vreme ce cu cealaltă 
pipăia în jur. Luând un pumn de iarbă udă, s-a 
ridicat cât să i-o vâre băieţelului pe gura cămășii, 
transformând chicotele în țipete ascuţite nu mai 
putin încântate. 


— Gata, îţi ajunge, a spus Jamie eliberând trupul 
micuţ. Acum du-te şi necăjeşte-o puţin pe mătușă- 
ta. 


Ascultător, micul Jamie s-a târât în patru labe spre 
mine, încă chicotind şi mi s-a cuibărit în poală, 
printre faldurile mantiei. A stat cât de cuminte 
poate sta un băiețel de patru ani — adică nu foarte 
cuminte — şi mi-a dat voie să îi scot mănunchiul de 
iarbă din cămaşă. 

— Miroşi frumos, mătuşico, a spus el, mângâindu- 
mi obrazul tandru cu coama de bucle întunecate. A 


mâncare. 


— Ah, mulţumesc, am răspuns. Adică ţi-e foame 
iar? 


— Înî. E lapte? 


— Este. 

Am întins mâna şi am apucat urciorul de lut. L-am 
scuturat, am decis că nu mai rămăsese destul încât 
să merite să torn într-o cană, așa încât am înclinat 
urciorul, ținându-l astfel încât micul Jamie să bea 
din el. 


Ocupat pentru câteva clipe cu mâncarea, a stat 
nemișcat, trupul micuţ şi îndesat apăsând greu pe 
piciorul meu, cu spatele sprijinit de braţul meu în 
vreme ce ținea palmele durdulii în jurul vasului. 


Ultimii stropi de lapte au susurat în urcior. Micul 
Jamie s-a relaxat dintr-odată şi a râgâit uşor. Îl 
simţeam cald în braţele mele, așa cum sunt copiii 
foarte mici înainte de somn. L-am înfășurat cu 
faldurile mantiei şi l-am legănat uşor înainte și 
înapoi, fredonând melodia pe care o cântau ceilalți 
adunaţi lângă foc. Sub degete îi simţeam vertebrele 
rotunde şi tari precum marmura. 


— A adormit, așa-1? 


Silueta masivă a lui Jamie s-a profilat lângă 
umărul meu, lumina flăcărilor scânteind în tăișul 
Jungherului şi în schpirea de aramă a părului său. 


— Da, am spus. Sau măcar nu se mai foieşte, deci 
trebuie să fi adormit. E ca şi cum ai ţine în braţe o 
halcă mare de şuncă. 


Jamie a râs, apoi a rămas el însuși nemișcat. li 
simţeam braţul puternic atingându-l pe al meu şi 
căldura trupului radiind prin faldurile tartanului. 


O boare de vânt mi-a fluturat o şuviţă de păr peste 
obraz. Am dat-o pe spate şi am descoperit că micul 
Jamie avea dreptate; mâinile mele miroseau a praz, 
a unt şi a cartofi proaspăt tăiaţi. Adormit, era ca un 
bolovan și cu toate că era reconfortant să îl țin în 

braţe, greutatea lui îmi amorţea piciorul stâng. M- 
am întors puţin, încercând să îl aşez în poală. 


-Nu te mişca, englezoaico, l-am auzit pe Jamie 
şoptindu-mi la ureche. Stai aşa o clipă, mo duinne. 


Am rămas nemișcată până când l-am simțit 
atingându-mi umărul. 


— E în regulă, englezoaico, a spus el zâmbind. Doar 
că erai atât de frumoasă, cu focul jucându-se pe 
obrazul tău şi cu vântul jucându-se prin păr. Voiam 
să îmi întipăresc în minte imaginea asta. 


M-am întors atunci și i-am zâmbit peste trupul 
adormit al copilului. 


Noaptea era întunecată şi rece, animată cu oamenii 


din jur, dar acolo unde stăteam noi era doar lumină 
şi căldură — şi noi doi. 

TOVARĂŞUL FRATELUI TĂU 


După o perioadă de început în care studiase totul 
în tăcere de pe la colţuri, Fergus devenise un 
membru al casei, ocupând poziţia oficială de 
grăjdar, împreună cu Rabbie MacNab. 


Deşi Rabbie era cu un an sau doi mai mic decât 
Fergus, era la fel de înalt ca plăpândul băiat 
francez și în scurtă vreme au devenit prieteni 
inseparabili cu excepția momentelor în care se 
certau —adică de două sau trei on pe zi-—și 
încercau să se omoare unul pe celălalt. Într-o 
dimineaţă, o ceartă s-a transformat într-o ploaie de 
lovituri de picioare și de pumni, iar cei doi s-au 
rostogolit prin cămara cu lactate şi au răsturnat 
două urcioare cu lapte pus la prins, așa că Jamie a 
pus piciorul în prag. 


Cu un aer de tristeţe îndelung răbdătoare, îi luase 
pe fiecare din cei doi certăreți de ceafa slăbănoagă 
ŞI îi dusese în șopronului unde, am presupus eu, şi- 
a depăşit orice rămăşiţe de scrupule pe care le-ar 
mai fi putut avea despre administrarea pedepselor 
fizice. A ieşit din șopron clătinând din cap și 
închizându-şi cureaua şi a plecat cu lan călare 
peste vale spre Broch Mordha. Ceva mai târziu 
ieşiseră băieții, mult cuminţi şi—uniţi în 
suferință — din nou cei mai buni prieteni. 

Atât de mult liniștiți, încât să îi permită lui Jamie 
cel mic să se țină după ei în timp ce îşi duceau la 
îndeplinire sarcinile. Când am aruncat o privire 
afară pe geam aproape de ora prânzului, i-am 
văzut pe toţi trei jucându-se în curte cu o minge 
făcută din cârpe. Era o zi rece şi ceţoasă și 
respirația băieților se ridica în norişori pufoşi în 
timp ce alergau și strigau. 


-Ce flăcău frumos și bine legat ai, i-am zis lui 
Jenny care scotocea într-un coş cu lucruri necesare 
cusutului în căutarea unui nasture. 


A ridicat privirea, a văzut încotro mă uitam și a 
început să zâmbească. 


— O, da, Jamie cel mic e un copil drăgălaş. 


A venit alături de mine la fereastră, urmărind jocul 
din curte. 


— E leit taică-său, a observat ea cu drag, dar cred că 
va fi ceva mai lat în umeri. Probabil va fi mare ca 
unchiul lui; vezi picioarele alea? 


Probabil avea dreptate, mi-am spus în gând; deşi 
micul Jamie, de aproape patru ani, avea încă 
rotunjimea dolofană a unui bebeluș, picioarele lui 
erau lungi și spatele micuţ era lat şi suplu. Avea 
oasele lungi și grațioase ale unchiului său şi părea, 
ca şi tizul său mai mare, alcătuit parcă pe de-a- 
ntregul din ceva mai dur şi mai elastic decât o 
biată carne. 


L-am urmărit pe băieţel năpustindu-se asupra 
mingii, înșfăcând-o cu dexteritate şi aruncând-o 
suficient de tare încât să zboare peste capul lui 
Rabbie MacNab, care a luat-o la fugă, strigând să 
o aducă înapoi. 

— Şi mai are ceva de la unchiul lui, am spus. Cred 
că s-ar putea să fie şi stângaci. 


— O, Doamne! a spus Jenny, cu fruntea încruntat, în 
vreme ce își urmărea odorul. Sper că nu, dar s-ar 
putea să ai dreptate, a zis ea clătinând din cap şi 
oftând. lisuse, când îmi amintesc ce necazuri a 
avut bietul Jamie, pentru că era stângaci! Toată 
lumea a încercat să îl lecuiască, de la părinții mei 
până la învăţător, dar el întotdeauna era îndărătnic 
ca un catâr şi nu se clintea. Numai tatăl lui lan nu a 
făcut nimic, a adăugat ea, parcă gândindu-se mai 
bine. 


— El nu considera că a fi stângaci e un mare defect? 
am întrebat curioasă, conştientă că opinia generală 
a vremurilor era că stângăcia era în cel mai bun 
caz un nenoroc şi în cel mai rău, un simptom al 
posedării demonice. Jamie scria —cu dificultate — 
cu mâna dreaptă, pentru că fusese bătut cu 
regularitate la şcoală fiindcă ţinea pana în mâna 
stângă. 


Jenny a clătinat din cap, buclele negre mişcându-i- 
se sub bonetă. 


— Nu, bătrânul John Murray era un om neobişnuit. 
Spunea că dacă Dumnezeu a ales să îi întărească 
lui Jamie braţul stâng, atunci ar fi un păcat să 
irosești un asemenea dar. Şi era foarte iscusit în 
mânuirea armelor, bătrânul John, deci tatăl meu l-a 
ascultat şi l-a lăsat pe Jamie să înveţe să lupte cu 
braţul stâng. 


— Am crezut că Dougal MacKenzie l-a învăţat pe 
Jamie să lupte cu stânga, am spus. 


Chiar mă întrebam ce părere avea Jenny despre 
unchiul ei, Dougal. 

A încuviinţat din cap, lingând capătul aţei înainte 
de a-l băga cu precizie prin urechea acului. 


— Da, aşa e, dar asta a fost mai târziu, când Jamie a 
crescut şi a plecat să locuiască la Dougal. Primele 
mișcări le-a învăţat de la tatăl lui Ian. 


A zâmbit, cu ochii aţintiţi spre cămașa din poală. 


— Îmi amintesc, când eram mici, bătrânul John i-a 
spus lui lan că treaba lui era să stea la dreapta lui 
Jamie, ca să păzească braţul mai slab al căpeteniei 
lui în luptă. Şi lan aşa a făcut amândoi au luat 
totul foarte solemn. Şi cred că bătrânul John a avut 
dreptate în privinţa asta, a adăugat ea, mușcând 
capătul de aţă rămasă. După o vreme, nimeni nu se 
mai lua cu ei la luptă, nici măcar băieții MacNab. 
Jamie şi lan erau amândoi potriviți ca înălțime și 
buni luptători, iar când stăteau umăr la umăr, 
nimeni nu îi putea învinge, nici măcar atunci când 
ceilalți îi întreceau numeric. 


A început deodată să râdă, dându-și o buclă după 
ureche. 


-Să îi priveşti uneori, când merg împreună pe 
câmp. Cred că nici măcar nu își dau seama că mai 
fac aceleași gesturi. Jamie întotdeauna se mută în 
stânga, lăsându-l pe lan să își ocupe locul în 
dreapta, păzindu-i partea mai slabă. 


Jenny a rămas cu privirea pierdută pe fereastră, 
uitând pe moment de cămaşa din poală, şi a pus o 
mână pe pântecul uşor umflat. 


— Sper că e băiat, a spus ea, privind spre băieţelul 
cu bucle negre ce se juca în curte. Stângaci sau nu, 
e bine pentru un bărbat să aibă un frate care să îl 
ajute. 

Am surprins-o privind spre tabloul de pe perete — 
un Jamie foarte mic, stând între genunchii fratelui 
său mai mare, Willie. Ambii copii aveau nasuri 
cârne şi priviri solemne; mâna lui Willie se 
odihnea protector pe umărul fratelui său mai mic. 


— Jamie e norocos că îl are pe lan, am spus. 


Jenny şi-a luat privirea de la tablou, clipind. Ea era 
cu doi ani mai mare decât Jamie; trebuie să fi fost 
cu trei ani mai mică decât William. 


— Da, este. Şi eu la fel, a şoptit apoi, ridicând din 
nou cămașa. 


Am luat o cămașă de copil din coşul cu rufe pentru 
cârpit şi am întors-o pe dos, pentru a repara o 
gaură de la subraţ. Doar bărbaţii ieşiţi cu treburi și 
copiii la joacă se mai aventurau afară unde era 
prea frig, însă în salon era cald și confortabil; 
geamurile s-au aburit repede în vreme ce noi 
lucram, izolându-ne de lumea îngheţată de afară. 


— Că tot vorbim despre fraţi, am spus, mijind ochii 
în vreme ce coseam, i-ai văzut des pe la voi pe 
Dougal sau pe Colum MacKenzie când eraţi mici? 


Jenny a clătinat din cap. 


—Nu l-am întâlnit niciodată pe Colum. Dougal a 
venit o dată sau de două ori pe aici, să îl aducă pe 
Jamie acasă pentru Hogmanay, sau cam aşa ceva, 
dar nu pot spune că îl cunosc bine. 


A ridicat privirea de la cămaşa pe care o cârpea, cu 
ochii oblici aprinşi de curiozitate. 


— Dar tu trebuie să îi cunoşti. Spune-mi cum e 
Colum MacKenzie? Întotdeauna m-am întrebat, 
din frântunile pe care le auzeam de la musafiri, dar 
părinții mei nu vorbeau niciodată despre el. 

A tăcut o clipă, încruntându-se. 


— Nu, greşesc; tata a spus o dată ceva despre el. 
Asta a fost chiar după ce plecase Dougal cu Jamie 
înapoi la Beannachd. Tata îi privea îndepărtându- 
se călare, rezemat de gard şi eu ieşisem să îi fac cu 
mâna lui Jamie — întotdeauna eram foarte tristă 
când pleca, fiindcă nu ştiam cât timp aveam să nu-l 
mai văd. În fine, îi urmăream dispărând peste 
culmea dealului şi pe urmă tata s-a foit puţin, a 
mormăit şi a spus: „Dumnezeu să-l ajute pe 
Dougal MacKenzie când o muri fratele lui, 
Colum.“ Apoi parcă şi-a amintit că eram acolo, 
căci s-a întors, mi-a zâmbit şi a zis: „Ei, fătuco, ce 
avem la cină?“ şi asta a fost tot. 


Sprâncenele negre, subțiri și arcuite, ca pictate, s- 
au ridicat întrebător. 


— Mi s-a părut ciudat, căci eu auzisem -—cine nu 
auzise?-—că Colum e bolnav şi invalid şi că 
Dougal îi îndeplineşte îndatoririle de căpetenie, să 
culeagă arenzile, să rezolve disputele... şi să 
conducă bărbaţii clanului în bătălie, când va fi 
nevoie. 


— Aşa este. Dar... am şovăit, neștiind cum să 
descriu acea stranie legătură simbiotică. În fine, 
am spus zâmbind, cel mai bine îți pot spune că 
odată i-am auzit certându-se şi Colum 1-a zis lui 
Dougal: „Îţi spun, dacă fraţii MacKenzie au 
împreună un mădular și o minte, atunci sunt 
bucuros cu jumătatea care mi-a revenit mie!“ 


Jenny a izbucnit în râs luată prin surprindere, apoi 
şi-a aţintit asupra mea privirea sclipind de 


curiozitate. 


— Ah, care vasăzică aşa stă treaba. Chiar m-am 
întrebat o dată, auzindu-l pe Dougal vorbind 

despre fiul lui Colum, micul Hamish; părea mai 
iubitor decât ar trebui să fie un unchi. 


— Eşti perspicace, Jenny, am constatat, întorcându-i 
privirea. Foarte perspicace. Mie mi-a luat multă 
vreme să îmi dau seama, şi i-am văzut zi de zi timp 
de câteva luni. 


A ridicat modest din umeri, dar buzele afişau un 
zâmbet discret. 


— Eu doar ascult, a spus ea cu simplitate. La ce 
spun oamenii... şi la ce nu spun. Şi oamenii 
bârfesc mult aici, în Highlands. Deci, a zis ea 
mușcând aţa şi scuipând cuminte capetele în 
palmă, vorbeşte-mi despre Leoch. Se spune că e 
mare, dar nu atât de grandios precum Beauly sau 
Kulravock. 


Am sporovăit și am muncit întreaga dimineaţă, 
trecând de la cârpitul hainelor la depănatul lânii 
pentru împletit, la croitul unei rochite pentru 
micuța Maggie. Afară strigătele băieţilor au 
încetat, fund înlocuite de zgomote înfundate și 
bubuituri provenind din spatele casei, care sugerau 
că băieților li se făcuse frig şi veniseră în casă, 
invadând bucătărie. 


-Mă întreb dacă o să ningă în curând, a spus 
Jenny, aruncând o privire pe fereastră. E umezeală 
în aer; ai văzut ceața peste lac în dimineaţa asta? 


— Sper să nu ningă, am spus clătinând din cap. Le 
va îngreuna drumul la întoarcere lui Jamie şi Ian. 


Satul de la Broch Mordha se afla la mai puţin de 
şaisprezece kilometri de Lallybroch, însă drumul 
se întindea peste dealuri cu pante abrupte şi 
stâncoase şi nu era cu mult mai bun decât potecile 
căprioarelor. 

În cele din urmă a nins, la puţin timp după prânz, 
vântul viscolind fulgii mult timp după lăsarea 
nopții. 


— Trebuie să fi rămas în Broch Mordha, a spus 
Jenny, trăgându-şi înapoi capul cu boneta de 
noapte după ce inspectase cerul înnorat, strălucind 
rozaliu de zăpadă. Nu te îngrijora; vor găsi un 
adăpost confortabil peste noapte în coliba cuiva. 


Mi-a zâmbit reconfortant în timp ce trăgea 
obloanele. Un scâncet supărat s-a auzit deodată în 
capătul holului şi Jenny şi-a ridicat poalele cămăşii 
de noapte cu o exclamaţie înfundată. 


— Noapte bună, Claire, a strigat ea, dispărând să îşi 
îndeplinească datoria maternă. Somn ugor. 


De obicei dormeam bine; în ciuda climatului rece 
şi umed, casa era construită robust, iar patul cu 
saltea din pene de gâscă avea plăpumi groase din 
belşug. În seara aceasta însă nu îmi găseam liniştea 
fără Jamie. Patul mi se părea prea mare, umed și 
rece şi îmi simțeam picioarele neliniștite și tălpile 
reci. 


Am încercat să mă întind pe spate, cu mâinile 
strâns împreunate peste coaste, cu ochii închişi, 
respirând adânc, să revăd în minte chipul lui 
Jamie; dacă mi-l puteam închipui acolo, lângă 
mine, respirând adânc în întuneric, poate eram în 
stare să adorm. 


Cântecul cocoşului a răsunat puternic, ridicându- 
mă de pe pernă ca şi cum un baton de dinamită 
fusese detonat sub patul meu. 


— Ce tâmpit! am exclamat, fiecare nerv al trupului 
meu vibrând de şoc. 

M-am ridicat şi am desfăcut puţin oblonul. 
Ninsoarea se oprise, dar cerul era încă uşor 
acoperit de nori dintr-un capăt în celălalt. Cocoşul 
a mai cântat o dată din coteţul găinilor de 
dedesubt. 


— Tacă-ţi pliscul! am spus. E toiul nopţii, ticălos 
plin de pene! 


Echivalentul păsăresc al unui plescăit batjocoritor 
din limbă a răsunat în liniştea nopţii şi în capătul 
holului un copil a început să plângă, urmat de o 
înjurătură colorată, dar înfundată, intonată în 
galeză de Jenny. 


— Hei, tu, i-am spus cocoșului nevăzut, orele-ți 
sunt numărate! 


N-am mai primit niciun răspuns și după o pauză 
pentru a mă asigura că pasărea chiar s-a culcat, am 
închis obloanele şi am făcut același lucru. 


Gălăgia îmi risipise orice gând coerent. În loc să le 
reiau, am decis să-mi concentrez atenția spre 
interior, în speranța că meditaţia mă va relaxa 
suficient încât să adorm. 


A funcţionat. Când am început să plutesc la hotarul 
somnului, cu mintea hoinărind undeva în zona 
pancreasului, l-am auzit pe micuțul Jamie lipăind 
în capătul holului spre dormitorul mamei sale. 
Trezit din somn de vezica plină, rareori avea 
prezența de spirit de a face pasul următor firesc şi 
adesea cobora scările bâjbâind din camera lui în 
căutare de ajutor. 


Când veneam la Lallybroch mă întrebasem dacă 
îmi va fi greu să stau în preajma lui Jenny; dacă îi 
voi indivia fertilitatea. Şi poate că aș fi făcut-o, 
dacă nu aş fi văzut că maternitatea repetată are şi 
ea un pret. 

-E o oală de noapte chiar lângă patul tău, 
zevzecule, s-a auzit vocea exasperată a lui Jenny în 
fața uşii mele în timp ce îl împingea pe micuțul 
Jamie înapoi în patul lui. Trebuie să fi călcat în ea 
în drum spre uşă; cum de nu ţi-a trecut prin cap să 
o foloseşti? De ce trebuie să vii să o foloseşti pe a 
mea în fiecare noapte lăsată de la Dumnezeu? 


Vocea 1 s-a stins când a urcat pe scări și am zâmbit, 
vizualizându-mi acum curba largă a intestinelor. 


Mai exista un motiv pentru care nu o invidiam pe 
Jenny. La început mă temusem că nașterea lui 
Faith îmi cauzase o problemă internă, însă această 
teamă îmi dispăruse odată cu atingerea lui 
Raymond. Când am completat inventarul 
propriului meu corp şi mi-am simțit şira spinării 
relaxându-se la hotarul somnului, am simțit că 
totul era în regulă acolo. Se întâmplase o dată, se 
mai putea şi a doua oară. Aveam nevoie doar de 
timp. Şi de Jamie. 


Paşii lui Jamie au răsunat pe podeaua de scânduri 
din coridor, grăbindu-se când Maggie a protestat 
adormită din celălalt capăt al casei. 


— Cine are să-i trăiască, cine nu, să nu-şi dorească, 
am murmurat încet şi am adormit. 


Pe parcursul următoarei zile, am aşteptat, văzându- 
ne de treburi și de rutina zilnică, cu urechile ciulite 
să auzim sunetele cailor în curte. 


— Au rămas cu vreo treabă, a spus Jenny, aparent 
sigură pe ea. 


Dar am văzut-o oprindu-se de fiecare dată când 
trecea pe lângă fereastra care dădea spre aleea ce 
ducea spre casă. 

Cât despre mine, mă străduiam să îmi ţin în frâu 
imaginația. Scrisoarea semnată de regele George, 
confirmând iertarea lui Jamie, era încuiată în 
sertarul biroului stăpânului casei. Jamie o privea ca 
pe o umilinţă și ar fi ars-o, dar eu insistasem să o 
păstrăm, pentru orice eventualitate. Acum, 
ascultând sunetele prin vuietul vântului de iarnă, 
aveam închipuiri dintre cele mai rele cum că totul 
fusese o greşeală ori o farsă şi că Jamie era din nou 
arestat de dragonii cu vestoane roşii, dus din nou 
în închisoarea aceea mizerabilă și vedeam parcă 
pericolul iminent al laţului spânzurătorii. 


În cele din urmă, bărbaţii s-au întors chiar înainte 
de căderea nopții, caii încărcați cu desagi pline cu 
sare, ace, condimente pentru murături şi alte 
mărunțișuri pe care Lallybroch nu și le putea face 
singură. 


Am auzit unul din cai nechezând când a intrat în 
curte și am luat-o la fugă pe scări, întâlnindu-mă 
cu Jenny care se pregătea să iasă prin bucătărie. 


Un val de uşurare m-a cuprins când am văzut 
silueta înaltă a lui Jamie, întunecată lângă șură. 
Am alergat prin curte, ignorând stratul subțire de 
zăpadă care se așternuse pe pământ şi m-am 
aruncat în braţele lui. 


— Unde naiba ai fost? am întrebat. 


Jamie m-a sărutat înainte de a-mi răspunde. Obrajii 
lui erau reci peste ai mei și buzele aveau un gust 
discret şi plăcut de whisky. 


— Mmm, avem cârnaţi la cină? a spus el încântat, 
adulmecându-mi părul care mirosea a fum din 
bucătărie. Bun, sunt rupt de foame. 


— Mate umplute şi piure, am spus. Unde aţi fost? 

A început să râdă, scuturându-și tartanul acoperit 
de zăpadă. 


— Maţe umplute cu piure? Asta-i de mâncare, da? 


— Cârnaţi şi cartofi pisaţi, am tradus. Un fel de 
mâncare gustos, tradițional englezesc, până acum 
necunoscut în tărâmurile întunecate ale Scoției. 
Acum, scoțian nenorocit, unde naiba ai fost în 
ultimele două zile? Jenny şi cu mine ne-am făcut 


griji! 


— Păi, am avut un mic accident... a început Jamie, 
când a zărit silueta micuță a lui Fergus, ținând în 
mână o lampă. Ah, ai adus lumină, Fergus? Bravo, 
flăcăule! Pune-o aici, să nu dea foc paielor, şi pe 
urmă ia biata mea iapă de aici şi du-o în staulul ei. 
După aceea, du-te să mănânci şi tu. Cred că de 
acum poti sta în fund, nu? 


S-a prefăcut că îi trage o palmă peste ureche lui 
Fergus. Băiatul s-a ferit şi a zâmbit cu gura până la 
urechi; după toate aparențele, întâmplarea de ieri 
din şopron nu stârnise animozitate între ei. 


— Jamie, am spus cu un ton măsurat, dacă nu 
încetezi să vorbeşti despre cai şi cârnaţi, să îmi 
spui ce accident ați avut, o să îți ard una în 
fluierele picioarelor. Va fi destul de dureros pentru 
degetele mele, căci sunt încălţată doar în saboți, 
dar te avertizez că o voi face oricum. 


-Mă ameninţi cumva? a întrebat el, râzând. Nu a 
fost nimic serios, englezoaico, doar... 


— lan! 
Jenny, reținută câteva momente de Maggie, tocmai 


ajunsese, când soţul ei a păşit în lumina lămpii. 
Speriată de tonul vocii ei, m-am întors şi am văzut- 

o repezindu-se înainte şi așezând o mână pe 
obrazul lui lan. 


— Ce-ai păţit, bărbate? a spus ea. 


După cum arăta, lan fusese cel mai afectat de 
accidentul care se petrecuse. Avea un ochi vânăt și 
pe jumătate închis de umflat ce era, şi o zgârietură 
lungă şi roşie îi cobora pe unul dintre pomeții 
obrajilor. 


— Sunt bine, mi dhu, a spus el, bătând-o uşor cu 
palma pe Jenny când ea l-a îmbrățișat, cu micuța 
Maggie înghesuită incomod între ei. Sunt doar 
niţel zgâriat ici şi colo. 


— Coboram de pe un deal la vreo trei kilometri 
depărtare de sat, pe lângă cai, fiindcă drumul era 
tare rău, când lan a călcat într-o vizuină de cârtiță 
şi şi-a rupt piciorul, a explicat Jamie. 


-Cel din lemn, a detaliat lan, zâmbind ruşinat. 
Cârtiţa a ieşit cea mai câștigată din tărăşenia asta. 


— Aşa că am rămas într-o colibă din apropiere până 
când a fost gata un picior nou, a încheiat Jamie 
povestea. Putem să mâncăm ceva? Mi s-a lipit 
burta de spate de foame. 


Fără a mai lungi vorba, am intrat în casă şi doamna 
Crook şi cum mine am servit cina în vreme ce 
Jenny i-a șters faţa lui lan cu tinctură de alun, 
întrebându-l îngrijorată de alte răni. 


-Nu e nimic grav, a liniştit-o el. Doar zgârieturi 
din loc în loc. 


Însă eu îl urmărisem în drum spre casă şi văzusem 
că şchiopăta mai tare decât de obicei. Am schimbat 
câteva vorbe cu Jenny în timp ce strângeam 
farfuriile şi îndată ce ne-am așezat în salon, după 

ce conținutul desagilor fusese depozitat în 
siguranță, ea a îngenuncheat pe covor lângă lan şi 
a pus mâna pe piciorul nou. 


— Hai să îl scoatem, a spus ea cu fermitate. Te-ai 
rănit şi vreau să arunce Claire o privire. Ea te-ar 
putea ajuta mai mult decât mine. 


Amputarea fusese făcută cu ceva îndemânare şi cu 
foarte mult noroc; chirurgul militar care îi 
amputase gamba reuşise să-i salveze articulația 
genunchiului. Aceasta îi asigura lui lan o mult mai 
mare flexibilitate decât dacă nu ar fi avut-o. În 
clipa de faţă însă, articulația genunchiului era mai 
degrabă un punct slab decât un avantaj. 


Îşi sucise piciorul destul de rău în cădere; capătul 
ciotului era plin de vânătăi şi sfâșiat acolo unde 
muchia rigidă a protezei pătrunsese prin piele. 
Trebuie să fi fost agonizant să apeşi orice greutate 
pe ea, chiar și dacă restul ar fi fost normal. Acum, 
şi genunchiul se răsucise, iar carnea de pe partea 
interioară a articulației era umflată, roşie și 
fierbinte. 


Chipul oval şi bonom al lui lan era aproape la fel 
de roşu ca articulația rănită. Deşi vorbea cât se 
poate de deschis despre infirmitatea lui, știam că 
nu suferea neputinţa pe care i-o producea din când 
în când. Ruşinea pe care o simţea acum, când era 
astfel expus, îl durea probabil la fel de mult ca și 
atunci când îi atingeam piciorul. 


— Ţi-ai rupt un ligament pe aici, i-am spus, trasând 
uşor cu degetul umflătura de pe partea interioară a 
genunchiului. Nu ştiu cât de grav este, însă e 
destul de serios. Ai lichid în interiorul articulației, 
de aceea e umflat. 


— ÎI poţi ajuta, englezoaico? 

Jamie stătea aplecat peste umărul meu, 
încruntându-se îngrijorat spre membrul cu 
înfăţişare fioroasă. 


— Nu pot face mare lucru, am spus, clătinând din 
cap, îi pot pune doar comprese reci pentru a reduce 
inflamaţia. 


Am ridicat privirea spre lan, fixându-l cu o privire 
ce o imita cât putea de bine pe cea a maicii 
Hildegarde. 


-Ce poţi face tu e să stai în pat. Mâine poţi bea 
whisky pentru durere; în seara asta îți voi da 
laudanum ca să poţi dormi. Stai cuminte cel puţin 
o săptămână şi vei vedea cum se comportă. 


— Nu pot face asta! a protestat lan. Grajdul trebuie 
reparat, sunt două diguri de săpat sus, în câmp și 
lamele de plug trebuie ascuţite, şi... 


— Şi un picior care trebuie să se vindece, l-a 
întrerupt Jamie cu fermitate. 


L-a străfulgerat pe lan cu o privire pe care eu o 
numeam în secret „privirea de stăpân“, o căutătură 
pătrunzătoare care îi făcea pe cei mai mulți să sară 
în ghete la porunca lui. lan, care împărțise 
mâncarea, jucăriile, expedițiile de vânătoare, 
bătăile şi bătăliile cu Jamie, era mult mai puţin 
sensibil decât majoritatea oamenilor. 


— Ba pe naiba, a spus el sec. 
Ochii lui căprui, arzători i-au întâlnit pe ai lui 
Jamie, privindu-l cu un amestec de durere și 


mânie —și un alt sentiment pe care nu l-am 
recunoscut. 


— Crezi că mie îmi poţi porunci? 

Jamie s-a lăsat pe călcâie, roşu în obraji de parcă 
ar fi primit o palmă. Şi-a înghiţit cele câteva replici 
care se citeau pe chip, în cele din urmă răspunzând 
încet. 


— Nu. Nu voi încerca să îți poruncesc. Dar pot să îți 
cer... să ai grijă de tine? 


Cei doi bărbaţi s-au privit îndelung, transmiţându- 
şi ceva ce nu puteam înţelege. În cele din urmă, 
umerii lui lan s-au lăsat în jos şi s-a relaxat, 
încuviinţând din cap cu un zâmbet strâmb. 


— Da, poţi. 


A oftat, şi-a scărpinat zgârietura de pe obraz, 
crispându-se când a atins pielea sensibilă. A tras 
adânc aer în piept, făcându-și curaj, apoi a ridicat o 
mână spre Jamie. 


— Ei bine, mă ajuţi să mă ridic? 


Era o treabă anevoioasă să urci un bărbat cu un 
singur picior două rânduri de trepte, dar a fost în 
cele din urmă dusă la bun sfârșit. În ușa 
dormitorului, Jamie l-a lăsat pe lan în grija lui 
Jenny. Când a dat să se retragă, lan i-a șoptit rapid 
ceva lui Jamie în galeză. Eu nu vorbeam încă 
limba fluent, dar mi s-a părut că a spus: 


— Să fii sănătos, frate. 


Jamie s-a oprit, privind în urmă și a zâmbit, 
flăcările calde ale lămpii luminându-i ochii. 


— Şi tu, mo brathair. 
L-am urmat pe Jamie pe hol, spre camera noastră. 
Vedeam, după cum își ținea umerii aplecaţi, că era 


obosit, dar eu aveam câteva întrebări pe care 
doream să 1 le pun înainte de a adormi. 

„Sunt doar zgârieturi ici şi colo“ spusese lan, 
liniștind-o pe Jenny. Erau. Ici şi colo. În afară de 
rănile de pe faţă şi picior. Văzusem vânătăi 
ascunse pe jumătate de gulerul cămășii. Indiferent 
cât de mult i-ar fi displăcut cârtiţei atacul lui Ian, 
nu îmi puteam imagina o cârtiță încercând să îl 
strângă de gât ca să se răzbune. 


Coincidența a făcut că nici Jamie nu dorea să 
adoarmă imediat. 


— Ah, depărtarea face dragostea mai dulce, așa-1? 
am întrebat. 


Patul, atât de mare înainte, acum părea 
neîncăpător. 


— Mm? a spus el, cu pleoapele pe jumătate închise 
de încântare. O, dragostea? Da, aşa-i. Oh, 
Dumnezeule, nu te opri; e minunat ce faci. 


— Nu-ţi face griji, îti mai fac, l-am liniştit. Dar stai 
să sting lumânarea. 


M-am ridicat şi am suflat în ea; cu obloanele 
deschise, cerul încărcat cu zăpadă lumina suficient 
încăperea, chiar și în lipsa lumânării. ÎL vedeam pe 
Jamie cu claritate, forma lungă a trupului său 
relaxată sub plapumă, palmele pe jumătate 
desfăcute pe lângă trup. M-am ghemuit lângă el și 
i-am luat mâna dreaptă, masându-i lent degetele și 
palma. A oftat prelung, aproape ca un geamăt, 
când am apăsat circular cu un deget peste 
umflăturile de la baza degetelor. Crispate după 
ceasuri întregi în care strânseseră frâiele calului, 
degetele s-au încălzit şi s-au relaxat treptat sub 
atingerea mea. Casa era tăcută, iar în cameră era 
frig, exceptând sanctuarul patului nostru. Mă 
cuprindea o senzaţie plăcută simţindu-i trupul lung 
şi cald lângă mine şi savuram intimitatea atingerii, 

fără un sentiment urgent de dorință. În timp, 
această mângâiere ar putea însemna mai mult; era 
iarnă şi nopțile erau lungi. El era acolo; şi eu la fel, 
mulțumită că lucrurile erau aşa cum erau pentru 
moment. 


— Jamie, am spus, după o vreme, cine l-a lovit pe 
lan? 


Nu a deschis ochii, însă a oftat îndelung înainte de 
a răspunde. Nu s-a crispat însă; așteptase 
întrebarea mea. 


— Eu l-am lovit, a răspuns el. 
— Poftim? 


De surpriză, am dat drumul mâinii sale. A închis 
pumnul, apoi l-a deschis, testând mișcările 
degetelor. Apoi a pus mâna stângă pe plapumă 
lângă cealaltă, arătându-mi monturile degetelor 
uşor umflate de la contactul cu protuberanţele 
trupului osos al lui Ian. 


— De ce? am întrebat, îngrozită. 


Băgasem de seamă că între Jamie şi Ian plutea un 
aer nou de încordare, deşi nu părea chiar ostilitate. 
Nu îmi imaginam ce l-ar fi putut determina pe 
Jamie să îl lovească pe lan; cumnatul său îi era 
aproape la fel de drag ca și sora sa, Jenny. 


Acum, Jamie stătea cu ochii deschişi, dar nu mă 
privea. Jamie îşi freca întruna monturile pumnului, 
analizându-i. Dincolo de câteva zgârieturi simple 
de pe mâini, Jamie nu mai avea alte urme; din câte 
se părea, lan nu-i întorsese lovitura. 


— Ah, lan e însurat de prea mult timp, a spus el, 
defensiv. 

— Aş spune că pe tine te-a bătut soarele în cap prea 
mult timp, am remarcat, țintuindu-l cu privirea, 
doar că nu e niciun soare afară. Ai cumva febră? 


— Nu, a spus el, ferindu-se de încercările mele de a- 
i pipăi fruntea. Nu, doar că... încetează 
englezoaico, n-am nimic. 


A strâns din buze încăpățânat, dar pe urmă s-a dat 
bătut şi mi-a povestit întreaga întâmplare. 


Ian chiar își rupsese piciorul din lemn călcând într- 
o vizuină de cârtiță în apropiere de Broch Mordha. 


— Se lăsa seara — avusesem multe de făcut în sat— 
şi ningea. Vedeam că pe lan îl doare piciorul rău, 
deşi insista că poate merge călare. Oricum, în 
apropiere erau câteva colibe, aşa că l-am suit pe 
unul dintre ponei şi am urcat pe deal pentru a cere 
adăpost peste noapte. 


Cu ospitalitatea caracteristic scoțiană, țăranii au 
sărit imediat să le ofere hrană şi adăpost și, după 
un castron de terci şi turte proaspete de ovăz, 
amândoi oaspeţii au fost poftiți pe o saltea de paie 
în fața focului. 


— Abia era loc să întinzi o plapumă lângă foc şi 
eram înghesuiți, dar ne-am aşezat unul lângă 
celălalt şi ne-am făcut cât de comozi am putut. 


A tras adânc aer în piept şi m-a privit oarecum 
ruşinat. 


-Mă rog, eu eram obosit de la drum, şi am 
adormit buştean şi cred că şi lan a făcut la fel. 
Doar că el a dormit cu Jenny în fiecare noapte în 
ultimii cinci ani şi cred că, simțind pe cineva cald 
lângă el în pat... ă... cândva în timpul nopții s-a 
rostogolit spre mine, m-a cuprins în braţe și m-a 
pupat pe ceafă. Şi eu... a șovăit și îi vedeam 

sângele năvălind în obraji chiar şi în lumina aceea 
difuză dată de zăpadă- eu m-am trezit dintr-un 
somn profund crezând că e Jack Randall. 


Imi ținusem răsuflarea pe parcursul poveștii; acum 
am expirat încet aerul. 


— Trebuie să fi tras o spaimă soră cu moartea, am 
comentat. 


Un colţ al buzelor lui Jamie a tresărit. 


— Asta e nimic pe lângă ce a tras lan. M-am 
rostogolit şi i-am ars un pumn în nas și până m-am 
trezit cu totul la realitate, eram urcat pe el, 
strângându-l de gât, şi el cu limba ieșită de un cot. 
Şi ce spaimă au tras ai lui Murray, care dormeau în 
pat, a adăugat el gânditor. Le-am spus că avusesem 
un  coşmar-mă rog, într-un fel chiar 
avusesem —, dar s-a dezlănţuit iadul, copiii urlau 
cât îi ținea gura şi lan se îneca de tuse într-un colt, 
iar doamna Murray se ridicase în capul oaselor în 
pat zicând: „Cine, cine?“ ca o bufniță mititică şi 
grasă. 


Am început să râd fără să vreau, imaginându-mi 
scena. 


— O, Dumnezeule, Jamie! Şi Ian era bine? 


— Păi, a spus el, ridicând uşor din umeri, l-ai văzut. 
După o vreme toată lumea s-a întors la culcare, și 
eu am rămas lângă foc până dimineaţă, cu ochii 
ațintiți pe bârnele din tavan. 


Nu s-a opus când i-am ridicat mâna stângă, 
mângâindu-i uşor monturile rănite. Degetele lui s- 


au închis peste ale mele, strângându-le. 


-Şi când am plecat a doua zi dimineaţă, a 
continuat el, am aşteptat până am ajuns într-un loc 

în care ne puteam aşeza și din care se vedea valea 
de dedesubt. Și atunci—a înghițit în sec și m-a 
strâns uşor de mână-—i-am povestit. Despre 
Randall. Şi despre tot ce s-a întâmplat. 


Am început să înțeleg ambiguitatea privirii pe care 
lan i-o aruncase lui Jamie. Şi acum înțelegeam 
expresia încordată de pe chipul lui Jamie și dârele 
de sub ochii lui. Neştiind ce să spun, l-am strâns 
doar de mână. 


— Nu crezusem că voi mai povesti cuiva în afară de 
tine, a spus el strângându-mi la rândul său mâna, 
apoi a zâmbit scurt şi a retras o mână să îşi frece 
obrazul. Dar lan... în fine, el e... a şovăit, căutând 
cuvântul potrivit. El mă cunoaşte, înţelegi? 


— Cred că da. Doar îl ştii de o viaţă întreagă, nu? 


A încuviinţat din cap, privind în gol spre fereastră. 
Incepuse din nou să ningă viscolit, fulgii mici 
învolburându-se pe lângă fereastră, mai albi decât 
cerul. 


— El e doar cu un an mai mare decât mine. Când 
am crescut, el era mereu cu mine. Până când am 
împlinit paisprezece ani, nu era zi lăsată de la 
Dumnezeu în care să nu îl văd pe lan. Şi chiar mai 
târziu, după ce plecasem cu Dougal şi la Leoch și 
apoi mai târziu la Paris, la universitate — când 
veneam acasă, îl găseam acolo şi era ca şi cum nu 
aş fi plecat niciodată. Când mă vedea, zâmbea 
simplu, așa cum o făcea întotdeauna şi pe urmă 
plecam împreună pe coclauri, peste câmpuri şi 
izvoare, vorbind despre câte-n lună şi în stele. 


A oftat adânc, trecându-şi o mână prin păr. 


-— lan... e partea din mine care aparține locului, 
care nu a plecat niciodată, a spus el, străduindu-se 
să-mi explice. Mi-am zis că... trebuie să îi spun; 

nu voiam să mă simt... rupt. De lan. De tot ce e 
aici, a spus arătând spre fereastră, apoi s-a întors 
spre mine, cu ochii negri în lumina slabă. Înţelegi 
de ce? 


— Cred că da, i-am şoptit. lan a înţeles? 


Jamie a ridicat uşor şi jenat din umeri, parcă 
aranjându-și pe spate cămaşa prea strâmtă. 


— Ei bine, nu mi-am dat seama. La început, când 
am început să îi povestesc, doar dădea din cap, de 
parcă nu îi venea a crede și pe urmă când m-a 
crezut... 


S-a oprit și şi-a umezit buzele şi mi-am dat seama 
cam cât trebuie să îl fi costat această mărturisire. 


— ... Vedeam că vrea să sară în picioare şi să umble 
de acolo până colo, dar nu putea, din cauza 
piciorului. Îşi ţinea pumnii încleștaţi şi era palid la 
față şi spunea întruna: „Cum? Naiba să te ia, 
Jamie, cum de l-ai lăsat să îți facă asta?“ Nu îmi 
amintesc ce i-am spus, a continuat el clătinând din 
cap. Sau ce a zis el. Tot ce ştiu e că urlam unul la 
celălalt. Și voiam să îl lovesc, dar nu puteam, din 
cauza piciorului. Și el voia să mă lovească, dar nu 
putea... din cauza piciorului, a glumit, pufnind 
uşor în râs. Iisuse trebuie să fi arătat ca doi nebuni, 
agitându-ne brațele şi răcnind unul la celălalt. Dar 
eu am țipat mai mult şi în cele din urmă lan a tăcut 
şi m-a ascultat până la capăt. Şi pe urmă dintr- 
odată n-am mai putut vorbi; mi se părea pur și 
simplu inutil. Așa că m-am aşezat pe un bolovan şi 
mi-am prins capul în mâini. După o vreme, lan a 
spus că ar trebui să mergem. Şi eu am aprobat, m- 
am ridicat şi l-am ajutat să urce pe cal, apoi am 
pornit la drum fără să scoatem o vorbă. 


Dintr-odată Jamie şi-a dat seama cât de tare mă 
strângea de mână. Şi-a slăbit strânsoarea, dar a 

continuat să mă ţină de mână, învârtindu-mi 
verigheta între degetul mare şi cel arătător. 


— Am mers multă vreme, a şoptit el. Pe urmă am 
auzit un zgomot uşor în spatele meu şi am tras de 
hățuri, astfel încât calul lui Ian să ajungă lângă 
mine şi am văzut că lan plânsese—încă mai 
plângea, cu lacrimile şiroindu-i pe obraji. M-a 
văzut uitându-mă la el şi a dat tare din cap ca şi 
cum ar fi fost încă furios, dar pe urmă mi-a întins 
mâna. l-am luat-o şi el mi-a strâns-o atât de tare, 
încât am crezut că îmi rupe oasele. Şi pe urmă mi- 
a dat drumul şi am venit acasă. 


Simţeam tensiunea părăsindu-i trupul, pe măsură 
ce se apropia de finalul poveşti. „Să fii sănătos, 
frate“, îi spusese Ian, sprijinindu-se pe singurul său 
picior în uşa dormitorului. 


— Deci totul e bine? am întrebat. 
— Va fi. 


Apoi s-a relaxat complet, lăsându-se pe pernele din 
puf de gâscă. M-am strecurat sub plapumă lângă el 
şi m-am lipit strâns de trupul lui. Am privit zăpada 
căzând, şuierând şoptit pe lângă fereastră. 


— Mă bucur că te-ai întors acasă cu bine, am spus. 


M-am trezit dimineaţă în aceeași lumină cenușie. 
Jamie, deja îmbrăcat în hainele de zi, stătea în 
picioare la fereastră. 


— O, te-ai trezit, englezoaico? a spus el, când m-a 
văzut ridicând capul de pe pernă. Bun. i-am adus 


un cadou. 


A băgat mâna în geantă și a scos câteva monede 
din cupru, două sau trei pietricele, un beţigaş 

înfăşurat cu aţă de pescuit, o scrisoare mototolită și 
un ghem de panglici de păr. 


— Panglici de păr? am întrebat. Mulţumesc; sunt 
foarte frumoase. 


— Nu, alea nu sunt pentru tine, a spus încruntându- 
se în timp ce descâlcea firele albastre de pe 
piciorul de cârtiță pe care îl purta ca pe o amuletă 
împotriva reumatismului. Sunt pentru micuța 
Maggie. 


A mijit ochii, concentrându-se la pietricelele din 
palmă. Spre uluirea mea, a luat una și a lins-o. 


— Nu, nu asta, a mormăit el şi a băgat din nou mâna 
în geantă. 


— Ce Dumnezeu faci acolo? am întrebat privindu-l 
curioasă. 


Nu a răspuns, ci a scos un alt pumn de pietricele, 
pe care le-a mirosit rând pe rând, aruncându-le 
înapoi în geantă până când a găsit o piatră mică ce 
părea să îi placă. A lins-o o dată, ca să fie sigur, 
apoi a aşezat-o în palma mea, radiind de încântare. 


— Chihlimbar, a spus el cu satisfacție, în timp ce eu 
întorceam bulgăraşul neregulat în palmă cu degetul 
arătător. 


Părea cald la atingere şi l-am strâns în pumn 
aproape fără să îmi dau seama. 


— Sigur, trebuie lustruit, mi-a explicat el. Dar m-am 
gândit că ţi-ai putea face un medalion frumos din 
el. Este... s-a îmbujorat uşor, privindu-mă. Este un 
dar pentru primul an de căsătorie. Când l-am 
văzut, mi-am amintit de bucata de chihlimbar pe 
care ţi-a dat-o Hugh Munro când ne-am căsătorit. 

— Incă o mai am, am murmurat mângâind bulgărele 
mic şi straniu de răşină pietrificată. 


Bulgărele de ambră de la Hugh, cu o faţă lustruită 
în care sculptase o ferestruică, avea în el o libelulă, 
suspendată într-un zbor etern. O păstram în cufărul 
meu cu leacuri, cea mai puternică dintre amuletele 
mele. 


Un dar pentru prima noastră aniversare. Noi ne 
căsătoriserăm în iunie, desigur, nu în decembrie. 
Însă la data primei noastre aniversări Jamie fusese 
în Bastilia şi eu... eu fusesem în brațele regelui 
Franţei. Acela nu fusese un moment pentru a 
sărbători fericirea conjugală. 


— Se apropie Hogmanay, a spus Jamie privind pe 
fereastră la omătul pufos care acoperea lanurile de 
la Lallybroch. Mi se pare momentul potrivit pentru 
orice început. 


— Şi mie. 


M-am ridicat din pat şi am venit lângă el la 
fereastră, înconjurându-i mijlocul cu braţele. Am 
rămas îmbrățișaţi, fără să scoatem o vorbă, până 
când privirea mi-a căzut deodată pe celelalte 
pietricele gălbejite pe care Jamie le scosese din 
geantă. 


— Ce Dumnezeu sunt astea, Jamie? am întrebat, 
dându-i drumul pentru a 1 le arăta. 


— Ah, acelea? Sunt bile de miere, englezoaico. 
A ridicat una, ştergând-o cu degetele. 


— Doamna Gibbons din sat mi le-a dat. Sunt foarte 
bune, deşi mă tem că s-au cam prăfuit la mine în 
geantă. 

A ridicat palma spre mine, zâmbind. 


— Vrei una? 

34 


POŞTAȘUL SUNĂ ÎNTOTDEAUNA DE DOUĂ 
ORI 


Nu ştiam ce-—sau cât—îi povestise lan lui Jenny 
din conversaţia lui cu Jamie în zăpadă. Se purta cu 
fratele ei ca întotdeauna, relaxat şi acerb, 
tachinându-l afectuos. Însă eu o cunoşteam de 
suficient de mult timp pentru a-mi da seama că una 
din cele mai mari calități ale lui Jenny era 
abilitatea ei de a vedea ceva cu absolută claritate — 
şi apoi privea drept prin lucrul respectiv, ca şi cum 
nici nu ar fi fost acolo. 


Dinamica sentimentelor şi a comportamentului s-a 
schimbat între noi patru în lunile următoare, relația 
noastră devenind mai solidă, bazată pe prietenie și 
întărită prin muncă. Respectul reciproc şi 
încrederea erau pur şi simplu o necesitate; erau 
atâtea de făcut. 


Pe măsură ce sarcina lui Jenny a avansat, eu am 
preluat tot mai multe din îndatoririle domestice şi 
ea se baza pe mine tot mai des. Nu voiam să îi iau 
locul vreodată; de la moartea mamei sale ea fusese 
întotdeauna stâlpul de susținere al casei şi la ea 
veneau cel mai adesea servitorii sau arendaşii. Cu 
toate acestea, ei s-au obişnuit cu mine, tratându-mă 
cu un respect prietenos care uneori se afla la 

hotarul acceptării și alteori la cel al respectului 
amestecat cu teamă. 


Primăvara a fost marcată mai întâi de plantarea 
unei recolte enorme de cartofi; peste jumătate din 
pământul arabil a fost alocat noii recolte—o 
decizie justificată în câteva săptămâni de o furtună 
care a culcat la pământ mlădiţele proaspăt ivite de 
ovăz.  Tufele de cartofi, care  împânziseră 
încăpăţânate solul, au supraviețuit. 


Al doilea eveniment al primăverii a fost nașterea 
celei de a doua fiice a lui Jenny și lan, Katherine 
Mary. A venit pe lume cu o iuţeală care a surprins 
pe toată lumea, inclusiv pe Jenny. Într-o zi Jenny s- 
a plâns de o durere de spate şi s-a dus să se întindă. 
La foarte scurt timp a devenit limpede ce se 
întâmpla cu adevărat și Jamie a plecat în mare 
grabă să o aducă pe moaşă, doamna Martins. S-au 
întors amândoi chiar la timp pentru a ciocni un 
pahar de vin când țipetele subțiri şi ascuţite ale 
nou-născutei au răsunat prin coridoarele casei. 


Şi astfel noul an a îmbobocit și a crescut, iar eu am 
înflorit, ultima mea rană vindecându-se în inima 
iubirii şi a muncii. 


Scrisorile ajungeau la intervale neregulate; uneori 
venea poşta o dată pe săptămână, alteori trecea o 
lună sau mai mult fără să primim ceva. Luând în 
considerare greutățile prin care erau nevoiţi să 
treacă mesagerii pentru a livra scrisorile în 
Highlands, mi se părea incredibil că mai ajungea 
ceva vreodată. 


Astăzi însă, a sosit un colet mare cu scrisori şi 
cărți, învelite în hârtie cerată şi legate cu sfoară 
pentru a le proteja de vremea de afară. Trimiţând 
mesagerul în bucătărie pentru o gustare, Jenny a 
deznodat cu grijă sfoara şi a pus-o, grijulie, în 
buzunar. A frunzărit teancul micuţ de scrisori, 

punând deoparte pentru moment un pachet 
aspectuos, sosit de la Paris. 


—O scrisoare pentru lan- probabil că e factura 
pentru semințe, şi o alta de la mătuşica Jocasta — 
ah, bun, nu am mai primit veşti de la ea de luni de 
zile, mă gândeam că ar putea fi bolnavă, dar văd că 
a scris-o ea însăşi. 


O scrisoare cu o caligrafie mare și neagră a căzut 
pe maldărul de scrisori al lui Jenny, urmată de o 
notă din partea uneia dintre fiicele căsătorite ale 
Jocastei. Apoi o alta pentru Ian, din Edinburgh, o 
alta pentru Jamie de la Jared-am recunoscut 
scrisul mărunt, pe jumătate lizibil — şi o alta, pe o 
hârtie groasă de culoarea smântânii, sigilată cu 
blazonul Casei de Stuart. Alte tânguiri ale lui 
Charles privind rigorile vieții în Paris şi durerile 
intermitente ale dragostei neîmpărtăşite, mi-am 
imaginat. Cel puţin aceasta părea scurtă; de obicei 
se întindea pe câteva pagini, descărcându-şi 
sufletul în faţa lui „cher James“ într-un amestec 
agramat de patru limbi din care reieşea măcar cu 
claritate că nu-și dorea un secretar care să-i scrie 
corespondenţa personală. 


— Ah, trei romane franțuzești și o carte cu poezii de 
la Paris! a exclamat Jenny încântată, deschizând 
pachetul învelit în hârtie. C'est un embarras de 
richesse, nu? Pe care să o citim în seara asta? 


A ridicat micul teanc de cărți din hârtia cu care 
erau învelite, mângâind coperta din piele moale de 
pe una din ele cu un deget ce tremura de încântare. 
Jenny iubea cărțile cu aceeaşi pasiune pe care 
fratele ei o avea pentru cai. La conac se afla chiar 
o mică bibliotecă şi deşi seara avea puţin timp 
liber între muncă şi culcare, de obicei citea măcar 
câteva minute. 

— Îţi dă ceva la care să te gândești în timp ce îţi faci 
treburile, mi-a explicat Jenny când am găsit-o într- 
o noapte abia ținându-se pe picioare de oboseală și 
am sfătuit-o să meargă la culcare decât să stea 
trează să ne citească mie, lui lan şi lui Jamie. A 
căscat, ducându-şi palma la gură. Chiar dacă sunt 
atât de obosită încât abia disting cuvintele pe foaie, 
mâine-dimineaţă îmi vor reveni în memorie, în 
timp ce bat untul sau învârt roata sau Waulking 
împâslesc lâna, şi le pot întoarce pe toate feţele în 
minte. 


Mi-am ascuns un zâmbet la auzul împâslirii lânii. 
Singurele printre fermele Scoției, eram sigură, 
femeile de la Lallybroch dădeau lâna la piuă și 
torceau nu doar acompaniate de cântecele 
tradiționale, ci de asemenea în rimele lui Moliere 
şi ale lui Piron. 


Mi-am amintit deodată de şopronul unde se 
împâslea lâna, în care femeile stăteau pe două 
şiruri față în faţă, cu picioarele și brațele goale, 
îmbrăcate în hainele lor cele mai vechi, 
rezemându-se de pereți în vreme ce loveau cu 
picioarele în vălătucul de țesătură de lână, 
bătându-l până devenea țesătura deasă şi pâsltă 
care avea să înfrunte ceața scoțiană şi chiar ploaia 
uşoară, ferindu-l de îngheţ pe cel care o purta. Din 
când în când o femeie se mai ridica şi ieşea pentru 
a aduce ceaunul cu urină aburindă de pe foc. Cu 
fustele ridicate, ea mergea crăcănată până în 
centrul  şopronului, înmuind țesătura de la 
picioarele ei; aburi fierbinți se ridicau proaspeți şi 
sufocanți din lâna udă, în vreme ce femeile își 
fereau picioarele să nu fie stropite și făceau glume 
deocheate. 


— Vopseaua prinde mai bine cu pipi fierbinte, mi-a 


explicat una din femei în vreme ce lăcrimam, când 
am intrat pentru prima dată în şopron. 

Celelalte femei stătuseră în expectativă, să vadă 
dacă mă sperii de muncă, dar împâslirea lânii nu 
era mare lucru, după tot ce văzusem și făcusem în 
Franţa, atât în timpul războiului din 1944 cât şi la 
spital, în 1744. Timpul nu schimbă foarte mult 
realitățile de bază ale vieții. Lăsând deoparte 
mirosul, şopronul era o încăpere mică şi caldă 
unde veneau femeile din Lallybroch şi glumeau 
printre vălătucu de lână şi cântau cu toate în vreme 
ce munceau, mâinile mişcându-se ritmic peste 
masă, ori picioarele goale înfigându-se adânc în 
stofa aburindă când stăteam pe podea, împingând 
lâna de la una la alta. 


Am fost trezită la realitate de amintirile împâslirii 
lânii de zgomotul greu de paşi din coridor şi o pală 
de aer rece și ploios a năvălit în cameră când s-a 
deschis uşa. Erau Jamie şi lan, vorbind în galeză, 
confortabil şi degajat despre treburile fermei. 


-La anul va fi nevoie să drenăm lanul acela, 
spunea Jamie când a intrat pe ușă. 


Văzându-i, Jenny pusese Jos scrisorile şi plecase să 
aducă prosoape curate de pânză din dulapul din 
hol. 


— Uscaţi-vă înainte să udaţi covorul, le-a poruncit 
ea, întinzând fiecăruia câte un prosop. Şi scoteţi-vă 
ciubotele alea împuțite. A venit poşta, lan-e o 
scrisoare pentru tine din partea bărbatului aceluia 
din Perth, cel căruia i-ai scris despre seminţele de 
cartofi. 


— Ah, da? Voi veni să o citesc, dar nu s-ar putea să 
mâncăm între timp? a întrebat lan, ștergându-se pe 
cap cu prosopul până când părul castaniu şi des 
stătea ridicat precum ţepii. Sunt mort de foame şi 
lui Jamie îi aud maţele chiorăind de aici. 

Jamie s-a scuturat ca un câine ud, făcând-o pe sora 
lui să țipe scurt când stropii reci au zburat peste tot 
în coridor. Cămașa îi era lipită de umeri şi șuviţe 
de păr îmbibat cu apă îi atârnau peste ochi, de 
culoarea fierului ruginit. I-am înfăşurat un prosop 
în jurul gâtului. 


— Usucă-te şi mă duc să îți aduc ceva de mâncare. 


Eram în bucătărie când l-am auzit țipând. 
Niciodată nu îl auzisem emițând un asemenea 
sunet. În el se amestecau şocul şi groaza şi încă 
ceva — o notă de finalitate, precum țipătul unui om 
prins în ghearele unui tigru. Înainte de a 
conștientiza gândul am luat-o la fugă de-a lungul 
holului spre salon, cu o tavă de prăjituri de ovăz în 
mâini. 


Când am năvălit pe ușă, l-am văzut stând în 
picioare lângă masa unde lăsase Jenny scrisorile. 
Chipul îi era cadaveric şi se legăna uşor pe 
picioare, precum un copac tăiat din rădăcini, 
așteptând pe cineva să strige „La o parte!“ înainte 
de a cădea. 


— Ce e? am întrebat speriată de moarte de expresia 
chipului său. Jamie, ce e? Ce s-a întâmplat? 


Cu un efort vizibil, a ridicat una dintre scrisorile de 
pe masă și mi-a întins-o. 


Am așezat prăjiturile pe masă și am luat foaia de 
hârtie, parcurgând-o cu repeziciune. Era de la 
Jared; am recunoscut imediat caligrafia mică şi 
încâlcită. 


— „Dragă nepoate“, am citit în gând, „atât de 
încântat... cuvintele nu pot exprima admirația 
mea... îndrăzneala şi curajul tău vor fi o 
inspirație... nu încape îndoială de succes... 
rugăciunile mele te vor însoți...“ 

Am ridicat privirea de pe foaia de hârtie, uluită. 


— Despre ce Dumnezeu vorbeşte? Ce ai făcut, 
Jamie? 


Pielea îi era perfect întinsă pe pomeți. A rânjit 
îngrozitor, ca rânjetul morţii, în vreme ce ridica o 
altă foaie de hârtie, una subțire, volantă, cu 
tipăritură ieftină. 


— Nu e vorba despre ce am făcut, englezoaico, a 
spus el. 


Foaia avea pe antet blazonul Casei Regale a 
Stuarzilor. Mesajul de dedesubt era scurt, emis 
într-un limbaj oficial. 


Stipula că prin porunca  Preaputernicului 
Dumnezeu, regele James al VIII-lea al Scoției şi al 
III-lea al Angliei şi Irlandei declara prin prezenta 
drepturile sale juste de a pretinde tronul celor trei 
regate. Şi prin aceasta solicita recunoaşterea 
acestor drepturi divine de către căpeteniile 
clanurilor scoțiene, lorzilor iacobiți, şi de către 
„alți asemenea subiecți loiali ai Maiestăţii Sale, 
regele James, după cum şi-au încris numele pe 
această Declaraţie de Asociere inclusă aici.“ 


Degetele îmi îngheţau în timp ce citeam și eram 
conştientă de un sentiment de teroare atât de acut 
încât era un adevărat efort să continui să respir. 
Urechile îmi țiuiau de năvala sângelui și vedeam 
puncte întunecate în faţa ochilor. 


În josul foii erau enumerate căpeteniile clanurilor 
scoțiene care își declaraseră loialitatea în fața lumii 
ŞI îşi puseseră viețile şi reputaţiile la bătaie pentru 
succesul lui Charles Stuart. Erau acolo Clanranald 
și Glengarry. Stewart de Appin, Alexander 
MacDonald de Keppoch, Angus MacDonald de 
Scotus. 

Şi în coada listei era scris „James Alexander 
Malcolm MacKenzie Fraser, de Broch Tuarach“. 


— Futu-i Hristoşii mă-sii, am murmurat, dorindu- 
mi să am la îndemână o înjurătură mai puternică 
decât atât să mă uşurez. Ticălosul acela nenorocit 
ti-a trecut numele aici! 


Jamie, încă palid şi crispat la chip, începea să îşi 
revină. 


— Da, a făcut-o, a spus el scurt. 


A întins mâna după scrisoarea rămasă nedeschisă 
pe masă, un pergament greu, cu blazonul 
Stuarzilor clar imprimat pe sigiliul de ceară. Jamie 
a tras sigiliul nervos, rupând hârtia. A citit-o 
repede, apoi a aruncat-o la loc pe masă de parcă 1- 
ar fi ars degetele. 


— O scuză, a spus el răguşit. Pentru că nu a avut 
timp să îmi trimită documentul, să îl semnez cu 
mâna mea. Şi recunoştinţa lui pentru ajutorul meu 
loial. Iisuse, Claire! Ce mă fac? 


Era un strigăt din inimă, unul la care nu aveam 
niciun răspuns. L-am privit neputincioasă 
ghemuindu-se la podea, cu privirea aţintită în foc. 
Jenny, încremenită la auzul acestei drame, a pășit 
acum în faţă şi a luat scrisorile și pergamentul. Le- 
a parcurs cu atenţie, buzele ei mişcându-se uşor în 
vreme ce le citea, apoi le-a lăsat cu grijă pe blatul 
lustruit al mesei. Le-a privit încruntată, apoi s-a 
dus la fratele ei şi i-a pus o mână pe umăr. 


— Jamie, a spus ea, foarte palidă. Nu ai decât o 
soluție, dragul meu. Trebuie să te duci să lupti 
pentru Charles Stuart. Trebuie să îl ajuţi să câștige. 


Adevărul vorbelor ei m-a trezit încet din starea de 
şoc ce mă învăluise. Publicarea Declarației de 

Asociere îi clasa pe toţi cei care o semnaseră drept 
rebeli și trădători ai coroanei engleze. Nu conta 
acum cum reuşise Charles sau de unde făcuse rost 
de fonduri pentru a începe; pornise cu adevărat pe 
calea rebeliunii, iar Jamie—și cu mine- 
porniserăm cu el, vrând-nevrând. Nu exista, după 
cum spusese Jenny, o altă soluție. Privirea mi s-a 
oprit pe scrisoarea lui Charles, căzută din mâna lui 
Jamie. 


Deşi ar fi mult care să îmi spună că sunt un prost 
că mă îmbarc întro asemenea ăntreprindere fără 
ajutorul lui Louis — sau cel puţin a-l bancherilor 
lui! — eu nu mă voi întoarce sub nicio formă acolo 
de unde vin, scria el. Bucurăte cu mine, preten 
drag, căci eu a să vin Acasă. 

35 


LUMINA LUNII 


Pe măsură ce pregătirile de plecare avansau, o 
stare de nerăbdare şi de meditație a cuprins 
întreaga casă. Armele ascunse de la Răscoala din 
1715 au fost scoase din acoperișurile de stuf, de 
sub căpiţele de fân şi din sobe, lustruite şi ascuțite. 
Bărbaţii se întâlneau în trecere şi se opreau să 
discute în grupuri serioase, cu capetele plecate sub 
soarele fierbinte de august Privindu-i, femeile 
deveneau tot mai tăcute. 


Ca şi fratele ei, Jenny era impenetrabilă, chipul ei 
nu oferea niciun indiciu legat de gândurile care o 
frământau. Eu, care eram transparentă ca o sticlă, 
îi invidiam pentru abilitatea lor. Așadar, când 
Jenny m-a rugat într-o dimineaţă să îl aduc pe 
Jamie la ea în magazia de bere, nu aveam nici cea 
mai vagă idee ce ar putea dori de la el. 


Jamie a intrat în spatele meu şi a rămas în picioare 
în pragul ușii, așteptând ca privirea să i se 
acomodeze cu semiîntunericul. A tras adânc aer în 
piept, inhalând aroma umedă şi amară cu o bucurie 
evidentă. 


— Ah, a spus el, oftând visător. M-aş putea îmbăta 
doar respirând. 

— Atunci ţine-ţi respirația un moment, că am 
nevoie de tine treaz, l-a sfătuit sora lui. 


Ascultător, şi-a umplut plămânii cu aer şi şi-a 
umflat obrajii, așteptând. Jenny l-a împuns iute în 
burtă cu mânerul zdrobitorului, făcându-l să se 
încovoaie, expirând exploziv. 


— Măscăriciule, a spus ea fără ranchiună. Voiam să 
îti vorbesc despre Ian. 


Jamie a luat o găleată goală de pe raft şi întorcând- 
o cu fundul în sus, s-a aşezat pe ea. O sclpire 
palidă dintr-o fereastră acoperită cu hârtie cerată 
de deasupra lui îi lumina părul cu o strălucire de 
aramă. 


— Ce e cu lan? a întrebat el. 


Acum era rândul lui Jenny să tragă adânc aer în 
piept. Butoiul mare cu tărâţe dinaintea ei degaja o 
căldură umedă, de fermentație, în care se îmbinau 
aroma  efervescentă a cerealelor, hameiul și 
alcoolul. 


— Vreau să îl iei pe Ian cu tine când pleci. 


Jamie a ridicat surprins din sprâncene, dar nu a 
spus nimic imediat. Jenny se uita la zdrobitorul cu 
care învârtea încet amestecul. Jamie a privit-o 
gânditor, mâinile lui mari atârnând între picioare. 


— Te-ai săturat de el, este? a spus el, relaxat. Parcă 
mi-ar fi mai uşor să îl duc în pădure şi să-l împușc 


pentru tine. 


Doi ochi albaştri m-au privit fulgerător pe 
deasupra butoiului. 


— Dacă vreau să împușc pe cineva, Jamie Fraser, o 
pot face cu mâna mea. Şi lan nu ar fi prima mea 

țintă, ca să ştii. 


Jamie a pufnit scurt și a zâmbit într-un colț al 
buzelor. 


— O, da? Atunci de ce să-l iau cu mine? 
Umerii ei se mişcau într-un ritm constant. 
— Pentru că ţi-o cer eu. 


Jamie și-a răsfirat palma dreaptă peste genunchi, 
mângâind absent cicatricea neregulată ce se 
întindea în zigzag de-a lungul degetului mijlociu. 


— E primejdios, Jenny, i-a explicat el încet. 
— Ştiu. 


El a clătinat uşor din cap, cu privirea încă pironită 
spre mână. Se vindecase bine şi se putea folosi de 
ea la toate treburile, însă cel de-al patrulea deget 
țeapăn şi bucata aspră de țesut cicatrizat de pe 
dosul palmei îi dădea un aspect straniu, strâmb. 


— Tu doar crezi că ştii. 
— Ştiu, Jamie. 


Atunci şi-a ridicat fruntea. Părea nervos, dar 
încerca să rămână raţional. 


— Da, ştiu că lan ţi-a povestit despre lupta din 
Franţa și toate astea. Dar tu nu ştii cu adevărat cum 
este în realitate, Jenny. Mo cridh nu e ca atunci 
când mâni vitele. E război şi se pare că va fi unul 
al dracului de sângeros. E... 


Zdrobitorul a lovit peretele butoiului cu un clic şi a 
căzut înapoi în păsat. 

— Nu-mi spune că nu ştiu cum este! s-a repezit 
Jenny la el. Poveşti, spui tu? Cine crezi că l-a 
îngrijit pe lan când s-a întors din Franţa cu o 
jumătate de picior și o febră care aproape l-a 
omorât? 


A bătut cu palma în lemnul băncii. Nervii încordaţi 
cedaseră. 


—Nu știu? Eu nu ştiu? Eu am cules viermii din 
carnea vie a piciorului său, căci propria lui mamă 
nu era în stare să o facă! Eu am ţinut cuțitul 
fierbinte pe picior pentru a închide rana! Eu am 
mirosit carnea sfârâind ca a unui porc la protap și 
l-am ascultat răcnind în timp ce o făceam! 
Îndrăznești să stai în faţa mea şi să îmi spui mie că 
eu... nu... ȘTIU cum e! 


Lacrimi furioase se scurgeau pe obrajii ei. Le-a 
şters, bâjbâind în buzunar după batistă. 


Cu buzele strânse, Jamie s-a ridicat, a tras o batistă 
din mânecă şi i-a întins-o. Ştia că nu trebuie să o 
atingă sau să încerce să o mângâie. A rămas în 
picioare privind-o o clipă, în vreme ce ea se 
ştergea furioasă la ochi și la nas. 


— Da, bun, atunci ştii, a spus el. Şi cu toate acestea 
vrei să îl iau cu mine? 


— Vreau. 


Şi-a suflat nasul şi l-a şters cu un gest brusc, apoi a 
îndesat batista în buzunar. 


—El ştie destul de bine că e infirm, Jamie. Ştie 
chiar prea bine. Dar se poate descurca cu tine. 
Poate să ia şi un cal; nu e nevoie să meargă pe jos. 


Jamie a dat nerăbdător din mână. 

— Nu se pune problema dacă se poate descurca, nu? 
Un bărbat poate face ce crede că trebuie să facă... 
de ce crezi tu că trebuie să vină cu mine? 


Recăpătându-şi stăpânirea de sine, Jenny a pescuit 
zdrobitorul din amestec şi l-a scuturat. Picături 
cafenii au sărit în butoi. 


— El nu te-a întrebat, nu? Dacă vei avea nevoie de 
el ori nu? 


— Nu. 


A împuns cu zdrobitorul din nou în butoi şi şi-a 
reluat munca. 


— El crede că tu nu îl vrei alături de tine pentru că e 
infirm şi nu i-ar fi de niciun folos, a spus ea și a 
ridicat privirea, ochii tulburaţi de un albastru 
întunecat aidoma fratelui ei. Tu îl cunoşti pe Ian de 
dinainte, Jamie. Acum e schimbat. 


Jamie a încuviinţat din cap fără tragere de inimă, 
reluându-și locul pe căldare. 


— Da. Păi, te puteai aştepta la asta, nu? Şi pare 
destul de bine. 


A privit în sus spre sora lui şi a zâmbit. 
— E fericit cu tine, Jenny. Cu tine şi cu copiii. 


Ea a încuviințat din cap, scuturându-şi buclele 
negre. 


— Da, este, a şoptit. Dar asta pentru că în ochii mei 
e bărbat întreg şi aşa va fi întotdeauna. Însă, a spus 
ea privindu-şi fratele în ochi, dacă el crede că nu 
îti poate fi de folos, nu va fi întreg în propriii lui 
ochi. Şi de aceea vreau să îl iei cu tine. 

Jamie și-a împreunat mâinile, cu coatele sprijinite 
pe genunchi și şi-a sprijinit bărbia în monturile 
alăturate ale degetelor. 


— Aici nu va fi ca în Franţa, a spus el încetișor. 
Luptând acolo, nu îți riscai decât viaţa în bătălie. 
Aici... a ezitat el apoi a continuat: Jenny, asta e 
trădare. Dacă se termină rău, cei care i-au urmat pe 
Stuarzi vor sfârşi probabil pe eșafod. 


Tenul ei natural palid a devenit acum o nuanță mai 
deschisă, dar mişcările ei nu au încetinit. 


—Eu nu am de ales, a continuat el, cu privirea 
ațintită asupra ei. Dar tu ne vei risca pe amândoi? 
Vrei să îl vezi pe lan privind în jos pe eşafodul în 
flăcări să își vadă măruntaiele? Rişti să îți crești 
copiii fără tată pentru a-i salva orgoliul? 


Chipul lui era aproape la fel de palid ca şi al ei, 
strălucind în întunericul din şopron. 


Acum zdrobitorul se învârtea mai încet, fără 
mișcările ei violente de dinainte, însă vocea îi era 
la fel de hotărâtă: 


-Ori voi avea un bărbat întreg, a spus ea 
neclintită, ori niciunul. 


Jamie a rămas nemișcat multă vreme, privind 
capul întunecat al surorii lui aplecat peste butoi. 


— Prea bine, a spus el în cele din urmă, încet. 
Jenny nu şi-a ridicat privirea şi nu a încetinit 
mișcările, dar boneta ei albă a părut să se încline 


uşor înspre el. 


Jamie a răsuflat exploziv, apoi s-a ridicat şi s-a 
întors deodată spre mine. 

—Hai să ieşim, englezoaico, a spus el. Iisuse, 
trebuie să fiu beat. 


— Ce te face să crezi că îmi poţi porunci ce să fac? 


Vena de la tâmpla lui lan se zbătea cu furie. Mâna 
lui Jenny a strâns-o pe a mea mai cu putere. 
Cererea lui Jamie ca lan să vină cu el să se alăture 
armatei Stuarzilor fusese inițial întâmpinată cu 
scepticism, apoi cu neîncredere şi —pe măsură ce 
Jamie insista — cu furie. 


— Eşti un prost, a declarat lan fără menajamente. 
Sunt invalid, şi tu ştii asta foarte bine. 


— Ştiu că ești un bun luptător şi nu aş vrea să am pe 
altcineva alături de mine în bătălie, a spus Jamie 
cu fermitate. 


Chipul lui nu trăda nicio urmă de îndoială ori de 
şovăială; acceptase cererea lui Jenny şi avea să o 
ducă la bun sfârșit, indiferent de mijloace. 


— Ai luptat de atâtea ori cu mine; vrei să mă laşi 
tocmai acum? 


lan a fluturat o mână nerăbdătoare, alungând 
lingușeala lui Jamie. 


— O fi aşa. Dar dacă piciorul meu iese de la locul 
lui ori cedează, nu prea voi putea lupta — voi zace 
la pământ ca un vierme, așteptând ca primul 
veston stacojiu să treacă pe acolo să mă scuipe. În 
afară de asta, a spus el, încruntându-se spre 
cumnatul său — cine crezi că va avea grijă de moşie 
până te întorci tu, dacă eu plec la război? 


— Jenny, a răspuns Jamie prompt. Voi lăsa în urmă 


suficient de mulți bărbaţi, încât să aibă grijă de 
muncă; ea poate administra totul foarte bine. 

Ian a ridicat din sprâncene şi a rostit o înjurătură în 
galeză. 


-Pog ma mahon! Vrei să o las să ducă singură 
toate grijile gospodăriei, cu trei copii după ea şi 
doar jumătate din bărbaţii de care e nevoie? 
Omule, ţi-ai pierdut minţile! 


Fluturându-şi ambele braţe, Ian s-a întors împrejur 
spre dulapul unde se ținea whisky-ul. 


Jenny, aşezată lângă mine pe sofa cu Katherine în 
poală, a mormăit uşor în barbă. Mâna ei a căutat-o 
pe a mea sub ascunzătoarea fustelor noastre 
amestecate şi i-am strâns uşor degetele. 


— Ce te face să crezi că îmi poţi porunci ce să fac? 


Jamie a privit o clipă încruntat spatele încordat al 
cumnatului său. Deodată, un mușchi din colțul 
buzelor a tresărit. 


— Pentru că sunt mai mare decât tine, a spus el 
războinic, cu un aer ameninţător. 


Ian s-a întors spre el cu o expresie uluită întipărită 
pe chip. Pentru o fracțiune de secundă în ochi i s-a 
citit nehotărârea. Apoi şi-a îndreptat umerii şi a 
ridicat bărbia. 


— Eu sunt mai bătrân decât tine, a răspuns el, cu o 
încruntătură identică. 


— Eu sunt mai puternic. 
— Ba nu ești! 
— Ba sunt! 


— Ba eu sunt! 

Vocile lor vesele trădau o nuanţă serioasă; deși 
mica lor confruntare putea fi privită drept o glumă, 
erau la fel de atenţi unul la celălalt cum fuseseră în 
tinerețe ori în copilărie şi ecourile provocării 
răsunau în vocea lui Jamie în timp ce își desfăcea 
manşeta şi îşi sufleca mâneca de la cămașă. 


— Dovedeşte-o, a spus el. 


A golit masa de şah, măturând-o neglijent cu 
mâna, s-a aşezat şi şi-a proptit cotul pe suprafaţa 
furniruită, degetele flexate pentru o ofensivă. Ochii 
albaştri întunecați au străfulgerat ochii căprui- 
închis ai lui lan, aprinși de aceeași furie. 


Într-o jumătate de secundă Ian a evaluat situaţia, 
apoi a încuviinţat scurt din cap, făcând smocul de 
păr castaniu să îi cadă pe ochi. Şi l-a dat pe spate 
cu o încetineală calmă, şi-a desfăcut manșeta şi şi- 
a suflecat mâneca, fără a-și lua o clipă ochii de pe 
cumnatul său. 


De unde stăteam eu, îi vedeam chipul lui lan, uşor 
îmbujorat, obrazul alungit şi îngust crispat de 
încăpățânare. Nu îi vedeam faţa lui Jamie, dar 
hotărârea lui era subliniată de linia spatelui şi a 
umerilor. Cei doi bărbaţi şi-au pus cu grijă coatele 
pe masă, aşezându-le pentru a găsi un loc potrivit, 
ştergând înainte şi înapoi pentru a se asigura că 
suprafaţa nu era alunecoasă. 


Conform ritualului, Jamie şi-a desfăcut degetele, 
cu palma spre lan. lan şi-a aşezat grijuliu propria 
palmă peste a lui Jamie. Degetele s-au atins pentru 
o clipă într-o imagine în oglindă, apoi s-au mișcat, 
unul în stânga şi unul în dreapta, legate ca într-un 
cleşte. 


— Gata? a întrebat Jamie. 


— Gata. 

Vocea lui lan era calmă, dar ochii îi scăpărau pe 
sub sprâncenele subțiri. 


Muşchii s-au tensionat îndată, de-a lungul ambelor 
braţe, bine conturaţi când s-au mișcat pe scaune, 
căutând să se contreze. 


Jenny mi-a prins privirea şi şi-a ridicat ochii spre 
tavan. Orice ar fi aşteptat din partea lui Jamie, nu 
era asta. 


Ambii bărbaţi erau concentrați asupra degetelor 
crispate şi încleștate, nemaivăzând altceva în jur. 
Ambele chipuri erau de un roșu aprins din cauza 
efortului, transpirația înmuindu-le părul de la 
tâmple, ochii ieşind uşor din orbite din cauza 
efortului. Deodată i-am văzut privirea lui Jamie 
pierzându-și concentrarea pe pumnii încleştați 
când a văzut buzele lui lan strângându-se. lan a 
simțit schimbarea, a ridicat privirea, a întâlnit-o pe 
a lui Jamie... şi cei doi bărbaţi au izbucnit în râs. 


Mâinile au mai rămas încleştate o clipă, apoi s-au 
desfăcut. 


— Aşadar, remiză, a spus Jamie, dându-și peste cap 
o şuviţă de păr ud de transpirație. 


A clătinat vesel din cap spre Ian. 


-— Prea bine, bărbate. Dacă nu îți pot porunci, 
atunci n-o voi face. Dar te pot ruga, nu? Vrei să vii 
cu mine? 


lan şi-a tamponat o laterală a gâtului, unde un 
firicel de transpiraţie îi udase gulerul. Privirea lui 
s-a plimbat prin cameră, oprindu-se o clipă asupra 
lui Jenny. Chipul ei nu era mai palid decât de 
obicei, însă îi vedeam pulsul grăbit, gonind chiar 
sub bărbie. lan a privit-o intens în vreme ce își 
desfăcea tacticos mâneca suflecată. O roşeaţă 

aprinsă începea a se ridica vizibil de sub gulerul 
rochiei sale. 


lan şi-a frecat obrazul, parcă pierdut în gânduri, 
apoi s-a întors spre Jamie, clătinând din cap. 


— Nu, dragul meu, a spus el în şoaptă. Ai nevoie de 
mine aici şi aici voi rămâne. 


Ochii lui s-au oprit asupra lui Jenny, care o ţinea 
pe Katherine pe umăr, şi asupra micuţei Maggie, 
care strângea poala rochiei mamei sale cu 
mânuțele durdulii. Și asupra mea. Buzele groase 
ale lui Ian au schiţat un zâmbet slab. 


— Voi rămâne aici, a mai spus el o dată. Să am grijă 
de latura ta vulnerabilă, omule. 


— Jamie? 
— Da? 


Răspunsul a venit imediat; ştiam că nu adormise, 
deşi stătea nemișcat ca un gisant. Luna lumina 
camera, astfel încât i-am putut vedea chipul când 
m-am ridicat într-un cot; stătea cu privirea ațintită 
în sus, ca şi cum ar fi văzut dincolo de grinzile 
grele cerul deschis al nopţii înstelate de deasupra 
noastră. 


— Doar nu ai de gând să încerci să mă laşi aici, nu-i 
așa? 


Nici nu mi-ar fi trecut prin minte să întreb, dacă nu 
ar fi fost scena cu lan din acea seară. Căci îndată 
ce s-a stabilit că lan va rămâne acasă, Jamie se 
aşezase la masă cu el pentru a pune treburile la 
punct — alegând cine va pleca la luptă cu stăpânul 
pentru a-l sprijini pe prinţ şi cine va rămâne în 
urmă pentru a avea grijă de animale, de ogoare şi 
de întreținerea moşiei. 

Ştiam că luarea acestor decizii nu fusese câtuşi de 
puţin simplă, deşi nu dăduse niciun semn, în timp 
ce discuta calm cu lan dacă Ross, fierarul, putea fi 
lăsat să meargă cu ei şi hotărând că putea, deşi 
plugurile de care era nevoie la primăvară trebuiau 
cu toate reparate înainte de a pleca. Dacă Joseph 
Fraser Kirby ar putea merge şi el şi hotărând că nu, 
căci el era principalul sprijin nu doar pentru 
propria sa familie, dar şi pentru sora lui văduvă. 
Brendan era cel mai mare băiat al ambelor familii 
şi, la vârsta de nouă ani, nu era pregătit să îi ia 
locul tatălui său, dacă Joseph nu se întorcea acasă. 


Chestiunea necesita cea mai atentă pregătire. Câţi 
bărbaţi trebuiau să plece pentru a putea influența 
mersul războiului? Căci Jenny avea dreptate, 
Jamie nu avea altă soluție acum — altă soluție decât 
să îl ajute pe Charles Stuart să câştige. Şi pentru 
aceasta era nevoie să pornească la luptă cu cât mai 
mulți bărbaţi disponibili şi cât mai multe arme. 


Dar de cealaltă parte eram eu și informația mortală 
pe care o deţineam — sau lipsa ei. Reuşisem să îl 
împiedicăm pe Charles Stuart să strângă banii 
pentru a-şi finanța răzmerița; și cu toate acestea, 
Prinţul cel Frumos, nesăbuit, iresponsabil şi 
hotărât să îşi ceară dreptul la tron, venise să adune 
clanurile la Glenfinnan. Dintr-o scrisoare venită 
mai târziu din partea lui Jared, aflasem că Charles 
traversase Canalul Mânecii cu două mici fregate 
puse la dispoziție de un anume Antoine Walsh, un 
fost proprietar de sclavi, mare amator de câştiguri 
uşoare. Din câte se părea, aventura lui Charles îi 
păruse mai puţin riscantă decât o vânătoare de 
sclavi, un joc de noroc din care putea sau nu să 
câştige ceva. O fregată fusese capturată de englezi; 
cealaltă îl adusese pe Charles în siguranță pe insula 
Eriskay. 

Charles debarcase cu doar şapte tovarăși, inclusiv 
proprietarul unei mici bănci, pe nume Aeneas 
MacDonald. Incapabil să finanţeze o întreagă 
expediție, MacDonald furnizase fondurile pentru o 
mică provizie de paloşe care constituiau întregul 
armament al lui Charles. Jared părea deopotrivă 
plin de admiraţie și îngrozit de nebunia acestei 
întreprinderi, dar iacobit loial cum era, își dădea 
toată silința să îşi înghită îndoielile. 


Şi până acum, Charles izbutise. Din zvonurile care 
circulau prin Highland, am aflat că el debarcase la 
Eriskay, traversase ținuturile până la Glenfinnan, și 
acolo aştepta, cu doar câteva butoaie mari de 
brandy, să vadă dacă răspunsurile clanurile vor fi 
pe măsura așteptărilor sale. Şi după câteva ore în 
care se perpelise de unul singur, trei sute de bărbaţi 
din clanul Cameron coborâseră prin defileele 
dealurilor înverzite şi abrupte, conduși nu de 
căpetenia lor, care era plecată de acasă, ci de sora 
sa, Jenny Cameron. 


Cei din clanul Cameron fuseseră primii, însă li se 
alăturaseră şi alții, după cum arăta Declaraţia de 
Asociere. 


Dacă Charles se îndrepta acum spre dezastru, în 
ciuda tuturor eforturilor, atunci câți bărbaţi de la 
Lallybroch puteau fi scutiți şi lăsaţi acasă pentru a 
mai salva ceva din dezastru? 


lan va fi în siguranță; măcar atât ştiam cu 
certitudine, o mică mângâiere pentru inima lui 
Jamie. Dar ceilalți — cele şaizeci de familii care 
trăiau la Lallybroch? A decide care va pleca şi care 
va rămâne putea să pară ca şi cum ai alege bărbații 
pentru sacrificiu. Mai văzusem la viaţa mea 
comandanţi — bărbaţi pe care războiul îi obliga să 
facă asemenea alegeri — şi știam ce însemna pentru 
ei. 

Jamie o făcuse — nu avusese încotro —, dar în două 
chestiuni fusese de neclintit; nicio femeie nu avea 
să însoţească trupele sale și niciun băiat sub 
optsprezece ani nu avea voie să plece de acasă. Ian 
păruse uşor surprins de aceste condiții; deşi cele 
mai multe dintre femei și copiii mici rămâneau de 
obicei în urmă, nu era ceva neobişnuit ca soțiile 
scoţienilor să își urmeze soții în bătălie, gătindu-le, 
având grijă de ei şi împărțind rațiile soldaților. lar 
băieţii, care se credeau bărbaţi la vârsta de 
paisprezece ani, urmau să considere decizia de a 
nu fi luaţi în armată o ofensă deosebit de gravă. 
Dar Jamie dăduse aceste porunci pe un ton care nu 
suporta obiecţii şi lan, după o clipă de ezitare, 
dăduse uşor din cap şi le scrisese în catastif. 


Eu nu dorisem să îl întreb în prezenţa lui lan şi a 
lui Jenny dacă această interdicție la adresa 
femeilor mă includea şi pe mine. Căci, fie că mă 
includea sau nu, eu urma să merg cu el şi asta, mi- 
am spus în gând, era hotărârea mea definitivă. 


— Să te las în urmă? a spus el acum și i-am văzut 
buzele ridicându-se într-un rânjet strâmb. Crezi că 
aş avea vreo şansă să te conving? 


— Nu, am spus, ghemuindu-mă lângă el, cuprinsă 
deodată de ușurare. Nu ai putea. Dar am crezut că 
ti-ar putea trece prin minte. 


A pufnit scurt în râs şi m-a tras mai aproape de el, 
sprijinindu-mi capul de umărul lui. 


— O, da. Şi dacă mă gândeam că te-aş putea lăsa, te 
legam cu lanţuri de stâlpul porții. Altă soluție nu aş 
fi avut ca să te opresc. Nu, a spus el şi l-am simţit 
clătinând din cap. Trebuie să te iau cu mine, 
englezoaico, fie că vreau sau nu. Ne-ai putea fi 
utilă pe drum — chiar dacă acum nu pare să existe 
nicio problemă, situația s-ar putea schimba. Şi eşti 
o vindecătoare pricepută cum rar întâlneşti, 

englezoaico, iar eu nu îi pot priva pe oamenii mei 
de talentul tău de care sigur vor avea nevoie. 


M-a bătut uşor cu palma pe umăr şi a oftat. 


— Aş da orice, mo duinne, să te pot lăsa aici, în 
siguranță, dar nu pot. Așa că vei merge cu mine — 
tu şi Fergus. 


— Fergus? am întrebat surprinsă. Dar am crezut că 
nu vei lua niciun băiat mai mic de optsprezece ani! 


A oftat din nou, iar eu mi-am pus palma pe 
pieptului său, acolo unde inima îi bătea încet şi 
regulat. 


—Ei bine, Fergus e ceva mai diferit. Pe ceilalți 
băieți nu îi voi lua pentru că ei aparțin moşiei; dacă 
vom pierde, ei vor rămâne aici pentru ca familiile 
lor să nu moară de foame, să muncească pe 
câmpuri şi să îngrijească animalele. Dacă se 
întâmplă asta, probabil că vor fi nevoiţi să se 
maturizeze repede, dar cel puţin vor fi aici. Însă 
Fergus... locul lui nu e aici, englezoaico. Nici în 
Franţa, că l-aş trimite înapoi. Dar nici acolo nu e 
locul lui. 


— Locul lui e cu tine, am şoptit, înţelegătoare. Ca și 
locul meu. 


A rămas tăcut multă vreme, apoi mâna lui a strâns- 
o uşor pe a mea. 


-—Da, aşa e, a spus el încet. Acum dormi, mo 
duinne, e târziu. 


Plânsetul agitat m-a smuls din brațele somnului 
pentru a treia oară. Micuţei Katherine îi dădeau 
dinții și voia ca toată lumea să afle. Din camera lor 
aflată în capătul holului, am auzit mormăitul 

somnoros al lui lan și vocea mai ascuțită a lui 
Jenny când s-a ridicat resemnată din pat şi s-a dus 
să liniştească bebeluşul. 


Apoi am auzit paşii grei şi înfundaţi pe coridor şi 
mi-am dat seama că Jamie, încă treaz, se plimba în 
picioarele goale prin casă. 


— Jenny? 


Vocea lui, coborâtă pentru a nu deranja, se auzea 
totuşi clar în tăcerea mormântală a conacului. 


— Am auzit-o pe mititică plângând, a spus el. Dacă 
ea nu poate dormi, nici eu nu pot, dar tu poţi. Dacă 
e hrănită şi schimbată, poate ne ţinem companie 
unul altuia o vreme, în timp ce tu te poţi întoarce 
în pat. 


Jenny şi-a înăbușit un căscat şi percepeam 
zâmbetul în glasul ei. 


— Jamie, dragule, eşti o binecuvântare pentru o 
mamă. Da, are burta plină şi tocmai i-am schimbat 
scutecul. la-o, vă doresc distracție plăcută. 


O uşă s-a închis şi am auzit din nou zgomotul de 
paşi îndreptându-se spre camera noastră şi 
murmurul înfundat al vocii lui Jamie în timp ce-i 
şoptea micuţei cuvinte liniştitoare. M-am cuibărit 
mai bine în patul moale din puf de gâscă și mi-am 
reluat somnul, abia auzind vaietul copilului, 
punctat de suspine şi sughițuri și murmurul 
baritonal al lui Jamie, la fel de reconfortant 
precum gândul la stupii de albine în razele 
soarelui. 


— Eh, micuță Kitty, ciamar a tha thu? Much, mo 
naoidheachan, much. + 

Îi auzeam plimbându-se de acolo până colo pe 
coridor, pe jumătate trează, pe jumătate adormită, 
din dorinţa de a-i urmări. Într-o zi poate va face 
acelaşi lucru cu propriul său copil, căpşorul rotund 
cuibărit în mâinile lui mari, trupul mic şi dolofan 
sprijinit în siguranţă de umărul lui. Și la fel i-ar 
murmura şi fiicei lui, un descântec liniştitor şi cald 
în întuneric. Durerea surdă şi constantă din inima 
mea a fost inundată de un val de tandrete. 
Rămăsesem însărcinată o dată; puteam rămâne din 
nou. Faith îmi dăruise această certitudine, Jamie 
îmi dăruise curajul şi capacitatea de a o transforma 
în realitate. Palmele mi se odihneau peste sâni, 
strângându-i uşor, ştiind fără nicio urmă de 
îndoială că într-o zi ei vor hrăni copilul inimii 
mele. Am adormit cu vocea lui Jamie cântându-mi 
în urechi. 


Ceva mai târziu, am revenit din nou la realitate și 
am deschis ochii în camera inundată de lumină. 
Răsărise luna, plină şi strălucitoare, luminând clar 
toate lucrurile din jur. 


Bebelușul tăcuse, însă îi auzeam vocea lui Jamie 
pe coridor, încă vorbind, însă mult mai încet, 
aproape un murmur. Şi tonul vocii i se schimbase; 
nu mai era ritmic şi pe jumătate bălmăjit ca atunci 
când vorbeşti cu copiii, ci vorbirea întreruptă, 
şovăitoare a unui om căutându-și calea prin desişul 
propriei sale inimi. 


Curioasă, am coborât din pat și m-am strecurat în 
tăcere spre uşă. Îi vedeam pe amândoi acolo, în 
capătul holului. Jamie stătea sprijinit de cadrul 
ferestrei, îmbrăcat doar în cămașă. Picioarele lui 
goale erau ridicate, formând un spătar pe care se 
sprijinea Katherine Mary aşezată în poala lui, cu 
fața spre el, lovindu-l neîntrerupt cu picioruşele ei 
durdulii în stomac. 

Chipul copilului era luminos şi lipsit de orice 
expresie precum al lunii, ochii ei, lacuri adânci 
înghițindu-i cuvintele. El îi mângâia întruna obrajii 
rotunzi cu un deget, șoptindu-i cu o blândeţe care 
îti înmuia inima. 


Îi vorbea în galeză, atât de încet, încât nu aș fi 
putut înţelege ce spune, chiar dacă aş fi cunoscut 
cuvintele. Dar şoapta îi era răgușită, iar lumina 
lunii proiectată pe fereastra din spatele lui 
dezvăluiau urmele lacrimilor ce-i cădeau 
necontenit pe obraji. 


Era un moment pe care nu îl puteam întrerupe. M- 
am întors în patul cald încă, păstrând în minte 
imaginea stăpânului de la Lallybroch, pe jumătate 
despuiat în lumina lunii, descărcându-și sufletul în 
fața viitorului necunoscut, ţinând în poală 
promisiunea sângelui său. 


Când m-am trezit dimineaţă am simțit lângă mine 
un parfum cald şi necunoscut şi ceva era agăţat de 
părul meu. Când am deschis ochii am văzut gurița 
ca un boboc de trandafir a lui Katherine Mary 
plescăind adormită la câţiva centimetri de nasul 
meu, degetele ei grăsuţe strângând un smoc din 
părul de deasupra urechii mele stângi. M-am 
eliberat încet şi ea s-a mişcat, s-a rostogolit pe 
burtă, şi-a strâns genunchii la piept și a adormit la 
loc. 


Jamie stătea întins în cealaltă parte a patului, cu 
obrazul pe jumătate îngropat în pernă. A deschis 
un ochi, limpede şi albastru asemenea cerului 
dimineţii. 


— Bună dimineaţa, englezoaico, a spus el în şoaptă 
pentru a nu deranja micul nostru musafir. Arătaţi 
foarte dulce, voi amândouă, dormind așa, nas în 
nas, a spus el zâmbind când m-am ridicat în pat. 

Mi-am plimbat o mână prin păr şi am zâmbit la 
rândul meu văzând fundul lui Kitty bombat în aer. 


— Poziția asta nu pare deloc confortabilă, am 
remarcat. Dar încă doarme, deci nu poate fi atât de 
rea. Până când ai stat treaz azi-noapte? Nu te-am 
auzit când ai venit în pat. 


A căscat şi şi-a netezit cu o mână părul căzut pe 
față. Avea cearcăne, însă părea liniștit şi mulțumit. 


— A, am venit destul de târziu. Oricum înainte de 
apusul lunii. Nu voiam să o trezesc pe Jenny 
ducându-i înapoi odorul, aşa că am aşezat-o în pat 
între noi şi nu s-a mai mişcat o dată tot restul 
nopții. 


Bebelușul  frământa  salteaua cu coatele şi 
genunchii, cuibărindu-se în aşternuturi cu un 
mormăit discret. Probabil că se apropia timpul 
pentru prima ei masă. Această supoziţie a fost 
confirmată în următoarea clipă, când fetiţa și-a 
ridicat capul, cu ochii încă strâns închiși, și a 
eliberat un țipăt sănătos. M-am întins iute spre ea 
şi am ridicat-o în braţe. 


— Gata-gata-gata, am șoptit, bătând-o uşor cu 
palma pe spate. 


Mi-am coborât picioarele din pat, apoi am întins 
brațul şi l-am mângâiat pe Jamie pe cap. Părul 


roşcovan şi aspru era cald la atingere. 


— O duc eu la Jenny, am spus. E încă devreme; mai 
dormi puţin. 


— Aşa o să fac, englezoaico, a spus Jamie, tresărind 
la auzul țipetelor. Ne vedem la micul dejun, bine? 


S-a rostogolit pe spate, şi-a încrucișat braţele pe 
piept în poziţia lui preferată de somn şi până ca eu 

şi Katherine Mary să ajungem la ușă, respirația lui 
şi-a încetinit ritmul. 


Copilaşul se zvârcolea cu putere, căutând cu 
disperare un sfârc şi țipând de frustrare că niciunul 
nu îi venea în întâmpinare. În timp ce mă grăbeam 
de-a lungul holului, Jenny mi-a ieşit în 
întâmpinare, alergând din dormitor la chemarea 
fiicei ei, trăgând pe ea din mers un halat de casă 
verde. I-am întins bebelușul care își agita pumnii 
micuţi cerând imperativ să i se dea mâncare. 

— Gata, mo muirninn E, ș$ș, gata acum, a liniştit-o 
Jenny. 


Ridicând din sprâncene spre mine, a luat copilul 
din braţele mele și s-a întors în camera el. 


Am urmat-o şi m-am aşezat pe patul dezordonat în 
vreme ce ea s-a dus pe un fotoliu de lângă vatră și 
a dezgolit în grabă un sân. Guriţa gălăgioasă a 
apucat îndată sfârcul şi ne-am relaxat cu toate 
atunci când asupra noastră a coborât deodată 
liniştea. 


— Ah, a oftat Jenny, umerii relaxându-se uşor când 
a simțit laptele începând să curgă. E mai bine 
acum, purceluşule? 


A deschis ochii și mi-a zâmbit, cu ochii limpezi şi 
albaştri ca ai fratelui ei. 


— A fost frumos din partea voastră că ați ținut-o pe 
mândra mea toată noaptea; am dormit buștean. 


Am ridicat din umeri, zâmbind la imaginea mamei 
şi a copilului, atât de liniștit și mulţumite una în 
compania celeilalte. Capul rotund al bebelușului 
imita la perfecțiune curba rotundă și mai înaltă a 
sânului lui Jenny şi înghițiturile micuţe se auzeau 
în vreme ce trupul ei se relaxa lipit de al mamei ei. 

— Jamie a tinut-o, nu eu, am spus. El şi nepoata lui 
par să se înțeleagă de minune. 


Imaginea lor mi-a revenit în memorie, Jamie 
vorbindu-i cu sufletul deschis în şoaptă, cu 
lacrimile alunecându-i pe obraji. 


Jenny a încuviinţat din cap, privindu-mă. 


— Da. M-am gândit eu că se vor mângâia unul pe 
altul. Nu prea doarme în perioada asta? 


—Nu, am răspuns în şoaptă. Il frământă multe 
gânduri. 


— Aşa se pare, a spus ea, privind spre pat în spatele 
meu. 


lan se trezise în zori şi plecase să vadă ce stocuri 
erau în hambar. Caii de care se puteau dispensa de 
la treburile fermei — și chiar şi cei de care nu se 
puteau despărți — trebuiau potcoviţi, aveau nevoie 
de harnaşamente pentru călătoria spre rebeliune. 


— Poţi sta de vorbă cu un copil mic, ştii? a spus ea 
deodată, întrerupându-mi gândul. Adică chiar să îi 
vorbeşti. Îi poţi spune orice, indiferent cât de 
prosteşte ar suna în urechile cuiva care te-ar putea 
înțelege. 


— O. Deci l-ai auzit? am întrebat. 


A încuviinţat din cap, cu privirea aţintită asupra 
obrajilor rotunzi ai lui Katherine, acolo unde 
genele negre contrastau cu pielea ei albă ca laptele, 
când ținea închişi ochii extaziați. 


— Da. Nu trebuie să îți faci griji, a adăugat ea, 
zâmbindu-mi blând. Nu înseamnă că el simte că nu 
poate vorbi cu tine; el ştie că poate. Dar e altceva 
să vorbeşti aşa cu un bebeluş. E un suflet; tu ştii că 

nu ești singur. Dar copiii nu înţeleg vorbele tale și 
tu nu îți faci grji despre ce vor gândi despre tine, 
sau ce ar putea simţi că trebuie să facă. Îţi poţi 
descărca inima înaintea lor fără să îţi alegi 
cuvintele sau să te abţii să spui ceva, iar asta e 
foarte liniștitor pentru suflet. 


Vorbea degajat, ca şi cum era un fapt bine 
cunoscut. M-am întrebat dacă ea vorbea adesea în 
felul acesta cu copilul ei. Gura largă şi generoasă 
ca a fratelui ei s-a lărgit într-un zâmbet. 


— La fel cum vorbeşti cu ei înainte să se nască, a 
spus ea în şoaptă. Ştii cum? 


Mi-am aşezat mâinile uşor peste pântec, una peste 
alta, amintindu-mi. 


— Da, ştiu. 


Jenny a băgat un deget mare în gurița copilului, 
întrerupând suptul şi cu o mișcare abilă, a mutat 
trupul micut lângă celălalt sân, plin cu lapte. 


— M-am gândit că poate de asta femeile sunt 
adesea triste după ce nasc, a spus ea meditativ, 
parcă gândind cu voce tare. Visezi la ei în timp ce 
vorbeşti şi ești conştientă că sunt în pântecul tău, 
aşa cum crezi că sunt. Şi pe urmă se nasc şi sunt cu 
totul diferiți — nicidecum aşa cum ţi i-ai imaginat 
tu când erau în pântec. Şi sigur, îi iubești şi ajungi 
să îi cunoşti aşa cum sunt... cu toate astea, te 
gândeşti la copilul cu care vorbeai în inima ta, și 
copilul acela nu mai e. Deci eu cred că simți 
durere pentru copilul acela, deşi tu ţii în braţe 
copilul născut. 


S-a aplecat şi a sărutat capul fetiţei acoperit cu puf. 


— Da, am spus. Înainte... totul e numai posibilitate. 
Ar putea fi un băiat, ori o fată. Un copil şi atât, un 

copil frumos. Şi pe urmă se naște şi toate lucrurile 
care puteau să fie nu mai sunt, pentru că acum acel 
copil e ceea ce e. 


Jenny se legăna uşor înainte şi înapoi, și pumnul 
micuț ce strângea cutele din mătase verde de 
deasupra sânului au început să își slăbească 
strânsoarea. 


— Şi se naşte o fiică, iar fiul care ar fi putut fi e 
mort, a spus ea încet. Şi băieţelul frumos de la 
sânul tău o ucide pe fetița drăgălașă pe care 
credeai că o porți în pântece. Şi tu plângi pentru 
ceea ce nu ştiai şi care a plecat pentru totdeauna, 
până când îl cunoşti pe copilul pe care îl ai și pe 
urmă e ca și cum nici nu ar fi putut fi altceva decât 
ceea ce este și nu mai simţi decât bucurie în el. Dar 
până atunci, plângi din orice. 


— Şi bărbaţii... am spus, cu gândul la Jamie, 
şoptind taine în urechile surde ale bebeluşului. 


— Da. Își ţin în braţe copiii şi simt toate lucrurile 
care pot fi şi toate lucrurile care nu vor fi 
niciodată. Dar e atât de uşor pentru un bărbat să 
plângă pentru lucrurile pe care nu le ştie. 

PARTEA A ŞASEA 


FLĂCĂRILE REBELIUNII 

PRESTONPANS 


Scoţia, septembrie 1745 


Patru zile de mărşăluit ne-au găsit pe coama unui 
deal din apropiere de Calder. O mlaștină imensă se 
întindea la poalele dealului, dar noi am făcut 
tabără la adăpostul copacilor de deasupra. Două 
pârâiaşe tăiau prin stânca acoperită cu muşchi a 
cuşmei dealului şi aerul proaspăt al primelor zile 
de toamnă ca această expediţie să arate mai mult 
ca un picnic decât ca un marș de război. Însă era 
șaptesprezece septembrie și dacă cunoștințele mele 
vagi de istorie iacobită erau corecte, aveam să 
intrăm în război în câteva zile. 


-Mai povesteşte-mi o dată, englezoaico, îmi 
spusese Jamie pentru a zecea oară în vreme ce ne 
croiam drum de-a lungul potecilor şerpuite și a 
drumurilor prăfuite. Eu îl călăream pe Donas, în 
timp ce Jamie mergea alături, însă acum am 
coborât să înaintez pe jos, alături de el, pentru a 
face conversaţia mai uşoară. Deşi Donas şi cu 
mine ajunsesem la un soi de înţelegere, era genul 
de cal care îţi solicita întreaga concentrare pentru 
a-l călări; îi plăcea la nebunie să răstoarne un 
călăreț neatent trecând pe sub crengile joase, de 
exemplu. 

— Ţi-am mai spus şi înainte, nu știu atât de multe, 
am Zis. S-a scris prea puţin despre asta în cărțile de 
istorie şi la momentul respectiv nu am acordat prea 
multă importanţă. Tot ce pot să îți spun este că 
bătălia s-a purtat — ă... se va purta — în apropierea 
orașului Preston şi astfel se va numi Bătălia de la 
Prestonpans, deşi scoțienii i-au spus-—îi vor 
spune — Bătălia de la Gladsmuir, din cauza unei 
vechi profeții care spunea că regele întors va fi 
victorios la Gladsmuir. Dumnezeu ştie unde e 
adevăratul Gladsmuir, dacă există într-adevăr. 


— Da. ŞI? 


M-am încruntat, încercând să îmi amintesc şi cea 
mai mică informaţie. Îmi puteam aminti imaginea 
copiei mici şi jerpelite din Istoria Angliei pentru 
copii, citită la lumina pâlpâindă a lămpii cu 
kerosen, într-o colibă de lut undeva în Persia. 
Dând mental paginile, îmi puteam aminti secțiunea 
de doar două pagini pe care autorul găsise de 
cuviință să le aloce celei de a doua revolte 
iacobite, cunoscută printre istorici drept „cea din 
45“. Şi din secţiunea de două pagini, îmi 
aminteam singurul paragraf în care se vorbea 
despre bătălia pe care noi eram pe cale să o 
purtăm. 


— Scoţienii vor învinge, am spus binevoitor. 


— Păi, asta e cel mai important, a încuviinţat el, 
oarecum sarcastic, dar mi-ar fi de folos dacă am ști 
mai multe. 


— Dacă voiai o profeție, trebuia să cauţi un cititor 
în stele, am replicat, apoi m-am mai îmbunat. Imi 


pare rău. Doar că nu ştiu mai mult și este foarte 
frustrant. 


— Da, este. 

A întins braţul și mi-a luat mâna, strângând-o, apoi 
mi-a zâmbit. 


— Nu te îngrijora, englezoaico. Nu poți spune mai 
mult decât ştii, dar mai povesteşte-mi încă o dată 
totul de la început. Doar o dată. 


— Bine, am răspuns strângându-i mâna drept 
răspuns şi am mers mai departe, mână în mână. A 
fost o victorie remarcabilă, am început, citind din 
pagina pe care o vedeam cu ochii minții, pentru că 
iacobiţii erau mult mai puţini decât englezii. Ei au 
luat prin surprindere armata generalului Cope în 
zori — au atacat dinspre răsărit, îmi amintesc asta — 
şi au înfrânt-o. În tabăra englezilor au fost sute de 
victime, şi doar câteva în tabăra iacobiţilor— 
treizeci de bărbaţi, atât. Doar treizeci de bărbaţi au 
fost ucişi. 


Jamie a aruncat o privire în spatele nostru, spre 
şirul de bărbați de la Lallybroch, răsfirați în timp 
ce înaintau la pas de-a lungul drumului, strigând și 
cântând în grupuri mici. Treizeci de bărbați 
aduseserăm cu noi de la Lallybroch. Uitându-ne 
spre ei, nu ni se mai părea un număr mic. Dar eu 
văzusem câmpurile de luptă din Alsacia — Lorena, 
acri întregi de pajiști transformate în cimitire 
acoperite de noroi după ce fuseseră îngropaţi miile 
de soldați ucişi acolo. 


— La o privire de ansamblu, am spus, simţindu-mă 
puţin stânjenită, mi-e teamă că a fost destul de... 


lipsit de importanţă, istoric vorbind. 


Jamie a suflat printre buzele strânse, și m-a privit 
cu o expresie destul de sumbră. 


— Lipsit de importanţă. Da, mă rog. 


— Imi pare rău, am spus. 

— Nu e vina ta, englezoaico. 


Dar nu mă puteam împiedica să nu simt că într-un 
fel era. 


După masa de prânz bărbaţii s-au aşezat în jurul 
focului, savurând sentimentul burții pline, spunând 
poveşti şi  scărpinându-se.  Scărpinatul era 
molipsitor; apropierea fizică şi lipsa de igienă 
răspândea păduchi de piele, aşa încât nimeni nu 
făcea nicio remarcă atunci când vreunul dintre 
bărbați desprindea câte un specimen reprezentativ 
din faldul tartanului şi îl arunca în flăcări. 
Păduchele se aprindea instantaneu, o scăpărare 
printre flăcările focului, şi pe urmă dispărea. 


Tânărul bărbat pe care toţi îl strigau Kincaid- 
numele său era Alexander, dar erau atât de mulți 
numiți Alexander încât sfârşeau prin a fi strigați pe 
porecle sau după cel de-al doilea nume — părea în 
mod special afectat de mâncărime în această seară. 
Săpa adânc sub un subrat, printre cârlionții de păr 
şaten şi, aruncând iute o privire în jur să vadă dacă 
mă uitam în direcția lui, s-a scărpinat la vintre. 


— Te supără, nu, flăcăule, a remarcat Ross, fierarul, 
compătimitor. 


— Ihî, a răspuns el, arătările astea mici mă mănâncă 
de viu. 


— Ai băgat-o pe mânecă dacă ţi se bagă în părul de 
la puţă, a remarcat Wallace Fraser, scărpinându-se 
la rândul lui cu empatie. Mă ia cu mâncărimi 
numai uitându-mă la tine, flăcăule. 


— Ştii care-i cea mai bună metodă să scapi de 
bestiile astea mititele? a întrebat binevoitor Sorley 
McClure şi, când Kincaid a clătinat din cap, s-a 
aplecat şi a scos cu grijă un băț aprins din flăcări. 

— Ridică-ţi o clipă kiltul, flăcăule, ca să ţi-i afum, 
s-a oferit el, în fluierăturile și hohotele de râs ale 
celorlalți bărbați. 


— Blestemat de fermier, a mormăit Murtagh. De 
unde ştii tu cum se face? 


— Ai tu o idee mai bună? a ridicat Wallace din 
sprâncenele groase sceptic. 


— Bineînţeles, a spus el trăgându-și jungherul cu o 
înfloritură. Flăcăul e soldat acum; lasă-l să facă 
precum soldaţii. 


Chipul sincer al lui Kincaid era inocent și 
nerăbdător. 


— Cum e asta? 


— Păi, foarte simplu. lei jungherul în mână, îți 
ridici fusta, şi razi jumătate din părul dintre 
picioare. Dar fu atent, doar jumătate, a spus el 
ridicând jungherul în semn de avertisment. 


— Jumătate? Ah, păi... 


Kincaid părea sceptic, însă asculta cu mare atenţie. 
Vedeam rânjetele de anticipație lăţindu-se pe fețele 
bărbaților din jurul focului, dar niciunul nu râdea 
încă. 


— Pe urmă... a continuat Murtagh, gesticulând spre 
Sorley şi băţul lui. Pe urmă, flăcăule, dai foc la 
cealaltă jumătate și când bestiuile o iau la fugă, îi 
străpungi cu vârful jungherului. 


Kincaid s-a aprins în obraji suficient încât să fie 
văzut chiar şi în lumina focului în timp ce grupul 
de bărbați din jur a izbucnit în hohote de râs. 
Bărbații au început să se îmbrâncească grosolan 
când câţiva dintre ei s-au prefăcut că încearcă să îi 

vindece pe alții prin metoda focului, împungându- 
se cu surcele aprinse. Atunci când jocul lor brutal 
părea că scăpa de sub control şi era pe cale să ducă 
la lovituri serioase, s-a întors Jamie care se dusese 
să priponească animalele. A pășit în cerc și le-a 
aruncat câte o butelcă din lut de la subsuoară lui 
Kincaid şi lui Murtagh şi ghionturile s-au potolit. 


— Sunteţi nişte proşti cu toţii, a declarat el. Cea mai 
bună a doua soluție ca să scapi de păduchi e să 
torni whisky peste ei ca să-i îmbeţi. Şi când au 
căzut sforăind, atunci te ridici în picioare şi ei or să 
cadă singuri. 


— Aşadar asta-i a doua? a întrebat Ross. Şi care e 
cea mai bună, sire, dacă pot să întreb? 


Jamie le-a zâmbit cu indulgență celor din cerc, 
precum un părinte amuzat de poznele copiilor săi. 


— Ei bine, o lași pe nevastă-ta să îi culeagă unul 
câte unul. 


A îndoit un braţ şi a făcut o plecăciune spre mine, 
ridicând o sprânceană. 


— Dacă binevoieşti, doamna mea? 


Deşi spusă drept glumă, înlăturarea inviduală era 
de fapt singura metodă efectivă de a scăpa de 
păduchi. Eu îmi pieptănam părul cu pieptănul 
des — tot părul — dimineaţa și seara și îl spălam cu 
coada şoricelului de fiecare dată când ne opream 
lângă o apă suficient de adâncă încât să mă spăl în 
ea şi până acum evitasem să fiu năpădită de 
păduchi. Conştientă de faptul că situaţia era sub 
control atât timp cât şi Jamie era ferit de ei, îi 
aplicam și lui același tratament de fiecare dată 
când îl puteam convinge să stea locului suficient 
de mult timp. 

— Babuinii o fac mereu, am remarcat eu, descâlcind 
delicat un fir de iarbă din coama deasă și 
roşcovană. Dar cred că ei îşi mănâncă roadele 
muncii. 


— Nu mă lăsa să te opresc, englezoaico, dacă simţi 
nevoia, a răspuns el. 


Şi-a încovoiat uşor umerii de plăcere în vreme ce 
pieptănul aluneca prin şuvițele groase şi lucioase. 
Lumina flăcărilor îmi umplea mâinile cu o 
explozie de scântei şi panglici aurii de foc. 


— Mm. Nici nu am ştiut cât de plăcut e să îți 
pieptene cineva părul. 


— Aşteaptă până când termin, am spus, pişcându-l 
afectuos şi făcându-l să chicotească. Deşi sunt 


tentată să încerc şi metoda lui Murtagh. 


— Dacă îmi atingi părul de acolo cu flacăra, vei 
primi același tratament, m-a ameninţat el. Cum 
spunea Louise de La Tour că sunt femeile fără păr 
acolo? 


— Erotice. 


M-am aplecat în faţă şi i-am strâns uşor marginea 
urechii între dinți. 


—Îhî. 


— Mă rog, gusturile sunt diferite, am spus. Chacun 
à son goût şi aşa mai departe. 


— O opinie franțuzească, dacă mă întrebi pe mine. 
— Păi, şi nu e adevărat? 
Un chiorăit puternic de maţe mi-a întrerupt munca. 


Am pus deoparte pieptănul şi am aruncat o privire 
ostentativă spre copacii întunecaţi. 

— Fie sunt urși în pădurea asta, fie... de ce nu ai 
mâncat? 


-— Eram ocupat cu animalele, a răspuns el. Unul 
dintre ponei are o copită crăpată şi a trebuit să-i 
pun o cataplasmă. Nu că aş avea cine ştie ce poftă 
de mâncare după toate discuţiile astea despre 
mâncatul păduchilor. 


-Ce soi de cataplasmă foloseşti pentru potcoava 
unui cal? am întrebat, ignorându-i remarca. 


— Diverse lucruri; balega proaspătă e foarte 
eficientă, de pildă. De data asta am folosit frunze 
de măzăriche pisate, amestecate cu miere. 


Desăgile cailor fuseseră aruncate lângă focul 
nostru, la marginea poieniței unde bărbații îmi 
ridicaseră cortul. Deşi aş fi fost dispusă să dorm 
sub cerul liber, ca şi ei, eram recunoscătoare 
pentru stropul de intimitate pe care mi-o oferea 
pânza cortului. Şi, după cum remarcase Murtagh 
cu francheţea lui obişnuită, când i-am mulțumit 
pentru ajutorul dat la ridicarea adăpostului, 
aranjamentul nu era doar pentru beneficiul meu. 


— Şi dacă el se mai linişteşte între picioarele tale o 
noapte, nimeni n-o să i-o ia în nume de rău, a spus 
scoțianul mărunţel făcând un semn din cap spre 
Jamie, care era adâncit în conversaţie cu câțiva din 
ceilalți bărbați. Totuşi nu e nevoie să îi faci pe 
oameni să se gândească prea mult la lucrurile de 
care duc lipsă, nu-i aşa? 


— Aşa-i, am încuviințat, cu o voce ușor tăioasă. 
Foarte grijuliu din partea ta. 


Un zâmbet i-a înflorit în colțul gurii, ceea ce se 
întâmpla rar. 


— Da, grijuliu. 

Am scormonit repede prin desagi şi am găsit o 
bucată de brânză şi câteva mere. I le-am dat lui 
Jamie, care le-a examinat nedumerit. 


— Fără pâine? a întrebat el. 


— Trebuie să fie nişte pâine în cealaltă desagă. Dar 
mănâncă-le pe acelea întâi, o să-ți prindă bine. 


Jamie  împărtăşea suspiciunea înnăscută a 
scoțienilor față de fructele şi legumele proaspete, 
deşi la pofta lui uriaşă de mâncare ar fi mâncat 
aproape orice şi în orice cantitate. 


— Mm, a exclamat el, mușcând o gură de măr. Dacă 
aşa spui tu, englezoaico. 


— Aşa spun eu. Uite, am zis şi i-am arătat dinţii. 
Câte femei de vârsta mea cunoşti care au încă toți 
dinții? 


Un rânjet i-a dezvăluit dantura excelentă. 


— Da, sunt de acord că eşti foarte bine conservată, 
englezoaico, pentru o asemenea cotoroanță 
bătrână. 


— Sunt bine hrănită, asta sunt, am replicat. 
Jumătate din oamenii de pe moşia ta suferă de o 
uşoară formă de scorbut şi, din câte am văzut pe 
drum, în alte părți e mai rău. Vitamina C previne 
apariția scorbutului şi merele o au din belșug. 


A luat mărul de la gură şi l-a privit suspicios. 
— Merele au vitamina C? 


— Da, am răspuns ferm. O au cele mai multe soiuri 
de plante — portocalele şi lămâile sunt cele mai 
bune, dar desigur nu poţi avea din acelea aici —, 
însă ceapa, varza, merele... dacă mănânci câte 

puțin din ele în fiecare zi, nu vei avea scorbut. 
Chiar şi plantele verzi şi iarba din poiană au 
vitamina C. 


—Ihî. De asta cerbi nu îşi pierd dinții când 
îmbătrânesc? 


— E foarte posibil. 


A întors mărul pe toate părțile, examinându-l 
critic, apoi a ridicat din umeri. 


— Aha, bine, a spus el muşcând din nou. 


Tocmai mă întorsesem să iau pâinea când un pârâit 
abia auzit mi-a atras atenţia. Cu coada ochiului am 
surprins o mișcare discretă în întuneric şi flăcările 
focului au luminat ceva din apropierea capului lui 
Jamie. M-am întors spre el, strigând chiar în 
momentul în care l-am văzut căzând pe spate de pe 
buturugă şi dispărând în bezna nopţii. 


Nu era lună și singurul indiciu despre ceea ce se 
întâmpla era zgomotul unei bătăi teribile în 
frunzele uscate de anin și sunetul unei lupte mute, 
dar acerbe între bărbaţi, însoțită de mormăieli, 
icneli ŞI ici ŞI acolo câte o înjurătură înfundată. S-a 
auzit un țipăt scurt și ascuţit și pe urmă s-a lăsat o 
tăcere deplină. A durat doar câteva secunde, deși a 
părut o veșnicie. 


Stăteam încă în picioare, înmărmurită în poziția 
inițială, când Jamie a ieșit din întunericul de 
cărbune al pădurii, aducând un captiv, cu braţul 
răsucit la spate. Slăbindu-şi strânsoarea, a învârtit 
silueta întunecată pe călcâie şi pe neașteptate i-a 
tras o lovitură făcându-l să se izbească de un copac 
din spatele lui. Bărbatul s-a lovit cu putere de 
trunchiul copacului, stârnind o ploaie de frunze și 
ghinde, apoi a alunecat uşor în fund pe covorul de 
frunze, ametit. 

Atraşi de zgomot, Murtagh, Ross şi alți doi bărbaţi 
din neamul Fraser s-au materializat lângă foc. 
Ridicându-l în picioare, l-au tras cu de-a sila în 
cercul de lumină al focului. Murtagh l-a prins pe 
captiv de păr şi i-a tras capul pe spate, 
dezvăluindu-i chipul. 


Era o față micuță, cu oase delicate, cu ochi mari cu 
gene lungi care-i priveau uluiți pe cei din jur. 


— Dar e doar un băiețel! am exclamat. Nu poate 
avea mai mult de cincisprezece ani! 


— Şaisprezece! a replicat băiatul, scuturând din cap, 
cu simţurile revigorate. Nu că ar face vreo 
diferență, a adăugat el trufaș, cu un accent 
englezesc.Hampshire, mi-am spus în gând. Era 
foarte departe de casă. 


— Aşa e, a încuviințat Jamie întunecat. Şaisprezece 
ori şaizeci, tocmai a încercat foarte dibaci să îmi 
taie beregata. 


Am băgat de seamă batista înroşită, apăsată într-o 
parte a gâtului. 


— Nu vă spun nimic, a zis băiatul. 


Ochii îi erau ca nişte lacuri întunecate pe chipul 
palid, deşi lumina flăcănilor schpea în părul blond. 
Ținea o mână în faţă, strâns lipită de corp; mi-am 
zis că poate era rănit. În mod evident băiatul făcea 
un efort extraordinar să stea în picioare între 
ceilalți bărbaţi, cu buzele strânse pentru a nu trăda 
vreo expresie de teamă ori durere. 


— Nici nu e nevoie să îmi spui unele lucruri, a zis 
Jamie, analizându-l atent. Unu, eşti englez, deci 
probabil că ajutoarele tale sunt în apropiere. Şi doi, 
eşti singur. 

— Cum ai ştiut asta? a întrebat băiatul părând uluit. 


— Presupun că nu m-ai fi atacat dacă nu ai fi crezut 
că eu şi cu doamna suntem singuri, a spus Jamie 
ridicând din sprâncene. Dacă mai erai cu cineva 
care credea același lucru, probabil ti-ar fi sărit deja 
în ajutor — ia spune-mi ai braţul rupt? Mi s-a părut 
că simt ceva pocnind. Dacă ai fi fost cu altcineva 
care ştia că nu suntem singuri, te-ar fi împiedicat 
să încerci ceva atât de stupid. 


În ciuda acestor concluzii, am băgat de seamă că, 
la un semn discret al lui Jamie, trei dintre bărbați 
se făcuseră nevăzuţi în pădure, probabil pentru a 
căuta alți intruşi. 


Expresia de pe chipul băiatului s-a înăsprit 
auzindu-și faptele descrise drept prosteşti. Jamie 
şi-a tamponat gâtul, apoi a inspectat critic batista. 


— Dacă încerci să ucizi pe cineva pe la spate, 
flăcăiaşule, alege un om care să nu stea pe un 
maldăr de frunze uscate, l-a sfătuit el. Şi dacă 
foloseşti pumnalul cuiva mai mare decât tine, 
alege un loc mai sigur; e destul de riscant să tai 
gâtul cuiva dacă victima nu stă nemişcată să te 
aştepte pe tine. 


— Mulţumesc pentru aceste sfaturi nepreţuite, a 
replicat băiatul batjocoritor. 


Se descurca destul de bine în atitudinea lui 
sfidătoare, deşi privirea îi trecea de la un chip 
ameninţător şi mustăcios la altul. Niciunul dintre 
scoțieni nu ar fi câştigat vreun premiu pentru 
frumuseţe la lumina zilei; pe timpul nopţii nu erau 
genul cu care să vrei să dai ochii într-un loc 
întunecat. 


— Eşti chiar bine venit, a răspuns Jamie curtenitor. 
Din păcate nu vei mai avea şansa de a le pune în 

aplicare în viitor. De ce m-ai atacat, dacă tot veni 
vorba? 


Atrași de zgomot, bărbaţii începuseră să se apropie 
dinspre taberele din apropiere, plutind ca nişte 
fantome ivite din pădure. Băiatul a scrutat cu 
privirea cercul de bărbați care se tot mărea, 
oprindu-se în cele din urmă asupra mea. A șovăit o 
clipă, însă a răspuns: 


— Speram să o eliberez pe doamnă din custodia 
dumitale. 


Un mic val de amuzament suprimat a traversat 
cercul, pentru a fi redus la tăcere de un gest scurt 
al lui Jamie. 


— Inţeleg, a spus Jamie evaziv. Ne-ai auzit vorbind 
şi ai tras concluzia că doamna e englezoaică şi de 
origine nobilă. In vreme ce eu... 


— În timp ce dumneata, domnule, eşti un proscris 
lipsit de conștiință, căruia i s-a dus faima pentru 
violență şi pungășie! Chipul şi descrierea dumitale 
apar peste tot în Hampshire și Sussex! Te-am 
recunoscut îndată; ești un rebel și un desfrânat 
lipsit de scrupule! a izbucnit băiatul înfierbântat, 
cu chipul de un roşu mai aprins decât flăcările. 


Mi-am mușcat buza privind în jos spre pantofi 
pentru a nu întâlni privirea lui Jamie. 


— Aha, bun. Așa e precum spui, a încuviinţat Jamie 
vesel. In cazul ăsta, poate binevoiești să îmi oferi 
un motiv pentru care să nu te ucid pe loc? 


Trăgându-şi încet jungherul din teacă, l-a răsucit 
delicat, făcând flăcările să-i lucească pe tăiș. 


Sângele îi pierise din obraji, prefăcându-l într-o 
nălucă în semiîntuneric, dar auzind aceasta s-a 

îndreptat de spate, smucindu-se din mâinile 
paznicilor care îl ţineau din ambele părți. 


— Mă aşteptam la asta. Și sunt pregătit să mor, a 
spus el, încordându-şi umerii. 


Jamie a înclinat fruntea gânditor, apoi, aplecându- 
se, a aşezat lama jungherului îi foc. O dâră de fum 
s-a ridicat în jurul metalului care se înnegrea, 
mirosind puternic a fier ars. Cu toții priveam cu o 
fascinație mută când flacăra, un albastru spectral 
acolo unde atingea tăişul, părea să trezească la 
viaţă oţelul ucigător într-un șuvoi de căldură de un 
roşu aprins. 


Înfăşurându-şi mâna în pânza pătată de sânge, 
Jamie a tras cu atenție jungherul din foc. A înaintat 
cu pași rari spre băiat, lăsând lama să coboare, 
parcă din proprie voință, până când a atins vesta 
băiatului. Din pânza înfășurată în jurul mânerului 
ieşea un miros puternic de ars, ce s-a intensificat 
odată ce jungherul a urcat pe partea din faţă a 
vestei. Vârful, înnegrindu-se pe măsură ce se 
răcea, s-a oprit la câţiva centimetri de bărbia 
crispată, îndreptată în sus. Vedeam firicelele subțiri 
de transpirație sclipind pe gâtul subțire şi încordat 
al băiatului. 


— Ai bine, mi-e teamă că nu sunt pregătit să te 
ucid — pentru moment. 


Vocea blândă a lui Jamie era uşor amenințătoare şi 
cu cât era mai controlată, cu atât era mai 
înspăimântătoare. 


— Cu cine ai venit la luptă? 


Intrebarea a lovit ca un bici, făcându-i pe cei care 
au auzit-o să tresară. Vârful jungherului s-a 
apropiat și mai mult, fumegând în vântul nopţii. 

— N-n... n-o să-ţi spun! s-a bâlbâit băiatul. 


A strâns din buze și tremurul lor a coborât pe gâtul 
delicat. 


— N-o să-mi spui nici cât de departe sunt camarazii 
tăi? Nici în ce număr? Nici în ce direcție se 
îndreaptă? 


Întrebările erau din nou rostite lent, însoţite de o 
mișcare uşoară a lamei de-a lungul bărbiei 
băiatului. Ochii îi fugeau în toate părțile, ca ai unui 
cal speriat, dar a clătinat cu putere din cap, 
fluturându-și părul auriu. Ross şi Kincaid și-au 
întețit strânsoarea pe brațele băiatului. Lama 
întunecată a apăsat deodată cu toată lungimea, 
adânc sub unghiul bărbiei. S-a auzit un țipăt slab şi 
în aer a plutit mirosul greu de piele arsă. 


— Jamie! am spus, incapabilă să mă stăpânesc din 
cauza șocului. 


Nu s-a întors să mă privească; a rămas cu privirea 
fixată asupra prizonierului, care, eliberat din 
strânsoare, se prăbuşise în genunchi pe mormanul 
de frunze uscate, cu mâna strânsă la gât. 


— Asta nu te priveşte, doamnă, a spus el printre 
dinţi. 


Întinzând braţul, l-a prins pe băiat de partea din 
față a cămăşii şi l-a smucit în sus, trăgându-l în 
picioare. Şovăind, lama jungherului s-a ridicat 
între ei şi s-a oprit chiar sub ochiul stâng al 
băiatului. Jamie şi-a plecat capul într-o parte într-o 
întrebare mută, pentru a primi drept răspuns o 
minimă, dar hotărâtă clătinare din cap. 


Glasul băiatului nu era mai mult decât o șoaptă 
tremurată; a fost nevoit să îşi dreagă vocea pentru 
a se face auzit. 

—N-nu, a spus el. Nu. Nu îmi poți face nimic 
pentru a mă determina să îţi spun ceva. 


Jamie l-a mai ținut o clipă, privindu-l drept în ochi, 
apoi a dat drumul pânzei strânse în pumn şi a făcut 
un pas în spate. 


— Nu, a spus el încet. Nu cred că aş putea. Să îți fac 
tie. Dar doamnei? 


La început nu am realizat că vorbea despre mine, 
până când m-a apucat de încheietura mâinii şi m-a 
tras cu putere spre el, făcându-mă să mă împiedice 
uşor pe pământul bolovănos. M-am împleticit spre 
el și mi-a răsucit brațul la spate cu brutalitate. 


— Poate că ţi-e indiferent ce se întâmplă cu tine, dar 
poate ai o oarecare grijă pentru onoarea doamnei, 
din moment ce te-ai expus unui asemenea risc să o 
salvezi. 


Întorcându-mă spre el, şi-a înfipt degetele în părul 
meu, mi-a tras capul pe spate şi m-a sărutat cu o 
brutalitate deliberată care m-a făcut să mă zbat 
involuntar. 


Dându-mi drumul la păr, m-a tras cu putere spre el, 
cu fața spre băiatul aflat de cealaltă parte a focului. 
Ochii tânărului erau enormi, reflectând îngroziți 
flăcările în pupilele întunecate şi largi. 


— Dă-i drumul! a cerut el răgușit. Ce ai de gând să 
faci cu ea? 


Mâinile lui Jamie s-au îndreptat spre gulerul 
rochiei mele. Cu o smucitură bruscă, a smuls 
pânza rochiei şi a corsajului, expunându-mi 
aproape în totalitate sânii. Reacţionând instinctiv, 
l-am lovit în vintre. Băiatul a icnit şi s-a repezit în 
față, dar a fost imediat oprit de Ross şi Kincaid. 

— Din moment ce întrebi, s-a auzit din spatele meu 
vocea jovială a lui Jamie, intenționez să o violez 
pe această doamnă chiar sub ochii tăi. Și pe urmă 
le-o voi da oamenilor mei să facă ce vor cu ea. 
Poate vei dori şi tu o tură înainte să te ucid? Un 
bărbat nu ar trebui să moară flăcău, nu crezi? 


Acum mă luptam cu toată seriozitatea, cu braţul 
tinut într-o strânsoare de oţel la spate, protestele 
mele reduse la tăcere de palma mare şi caldă a lui 
Jamie care îmi acoperea gura. Mi-am înfipt dinții 
cu putere în podul palmei lui, simțind în gură 
gustul de sânge. Şi-a smuls îndată mâna cu un 
strigăt înăbușit, dar şi-a aşezat-o aproape imediat 
la loc, vârându-mi un căluş de cârpe între dinți. 
Am început să strig înfundat când mâinile lui 
Jamie au coborât iute peste umerii mei, forțând 
pânza sfâșiată a rochiei mele să se desfacă şi mai 
mult. Rupând pânza și finetul straielor mele, m-a 
dezgolit până la mijloc, lhpindu-mi mâinile pe 
lângă trup. L-am văzut pe Ross uitându-se la mine 
şi apoi iute în altă parte, fixându-şi încăpățânat 
privirea pe prizonier, cu obrajii îmbujoraţi. 
Kincaid, care nu avea mai mult de nouăsprezece 
ani, se holba uluit, cu gura căscată, parcă vrând să 
prindă muşte. 


— Opreşte-te! 


Vocea băiatului tremura, însă mai degrabă de furie 
decât de teamă. 


— Dumneata... eşti un poltron mizerabil! Cum 
îndrăznești să dezonorezi o doamnă, şacal scoţian 
ce eşti! 


A rămas nemișcat o clipă, cu pieptul ridicându-se 


şi coborând de furie, apoi s-a hotărât. A ridicat 
capul cu bărbia în aer. 

— Prea bine. Văd că nu am nicio şansă cu onoarea. 
Ehbereaz-o pe doamnă și îți voi spune ce dorești 
să afli. 


Una din mâinile lui Jamie s-a ridicat o clipă de pe 
umărul meu. Eu nu am observat, însă Ross a dat 
imediat drumul braţului rănit al băiatului şi a fugit 
să îmi ia mantia căzută la pământ în agitația 
stârnită de capturarea băiatului. Jamie mi-a tras 
amândouă braţele la spate şi smulgându-mi 
centura, mi le-a legat la spate. Luând mantia de la 
Ross, mi-a aşezat-o pe umeri şi a legat-o cu grijă. 
S-a retras un pas în spate, a făcut o plecăciune 
ironică spre mine, apoi s-a întors spre prizonierul 
său. 


— Ai cuvântul meu că nu-i voi mai face avansuri 
doamnei, a spus el. 


Tonul vocii putea trece ușor drept furie şi poftă 
nesatisfăcută, abia stăpânite; se abţinea cu greu să 
nu râdă, și l-aş fi ucis cu mare bucurie. 


Cu chipul împietrit, băiatul a oferit informația 
cerută, răspunzând scurt. 


Numele său era William Grey, al doilea fiu al 
vicontelui Melton. Însoţea un regiment de două 
sute de soldați, călătorind spre Dunbar, cu intenția 
de a se uni acolo cu armata generalului Cope. În 
acel moment, tovarăşii lui își aveau tabăra undeva 
la cinci kilometri spre apus. EI, William, 
plimbându-se prin pădure, văzuse lumina de la 
focul nostru și venise să investigheze. Nu, nu mai 
era nimeni cu el. Da, trupele aveau mult 
armament, şaisprezece tunuri urcate în căruţe trase 
de cai şi două aruncătoare de proiectile de 
patruzeci de centimetri. Majoritatea soldaților erau 
înarmați cu muschete şi mai era o companie cu 
treizeci de călăreți. 

Băiatul începea să cedeze sub presiunea combinată 
a interogatoriului şi a braţului rănit, însă a refuzat 
să stea jos. În schimb, s-a rezemat de copac, 
sprijinindu-şi cotul în palma stângă. 


Întrebările au durat aproape o oră, reluate iar şi iar, 
scoțând în evidență discrepanțele, hiperbolizând 
detaliile, analizând fiecare omisiune ciudată și 
fiecare punct trecut cu vederea. Satisfăcut în cele 
din urmă, Jamie a oftat adânc şi s-a întors de la 
băiat care s-a ghemuit sub stejarul umbros. A 
ridicat o mână fără să scoată un cuvânt; Murtagh, 
ca de obicei ghicindu-i intenția, i-a întins un pistol. 


S-a întors spre prizonier, verificând cum 
funcționează şi cum se încarcă. Cei treizeci de 
centimetri de metal ghintuit străluceau întunecat, 
lumina focului scânteind argintie pe trăgaci şi 
cocoș. 


— Inimă sau cap? a întrebat Jamie într-o doară, 
ridicând capul în cele din urmă. 


— Ha? 
Băiatul a căscat gura, neînţelegând întrebarea. 


-Te voi împuşca, a explicat Jamie răbdător. 
Spionii sunt de obicei spânzurați, dar din respect 
pentru galanteria ta, sunt dispus să îți ofer o moarte 
rapidă şi curată. Preferi să primeşti glonţul în cap 
sau în inimă? 


Băiatul s-a ridicat repede, îndreptându-şi umerii. 
— Ah, ah, da, desigur, a spus umezindu-şi buzele şi 
înghițind în gol. Cred că în... în inimă. 


Mulţumesc, a adăugat el, după ce s-a mai gândit o 
clipă. 

Şi-a ridicat bărbia, strângând din buzele care încă 
mai păstrau trăsături moi şi copilăreşti. 


Inclinând din cap, Jamie a armat pistolul cu un clic 
ce a răsunat în tăcerea de sub stejari. 


— O clipă! a spus prizonierul. 


Jamie l-a privit întrebător, cu pistolul ridicat spre 
pieptul slab. 


-Ce asigurare am că doamna va fi în siguranţă 
după ce eu... după ce eu nu voi mai fi? a întrebat 
băiatul, privind războinic în jur la cercul de 
bărbaţi. 


Singura mână bună îi era strânsă aprig, dar tot 
tremura. Ross a pufnit în râs, mimând un strănut. 


Jamie a coborât pistolul, stăpânindu-se perfect și 
afişând o expresie solemnă. 


— Ei bine, a spus el cu un puternic accent scoţian, 
ai cuvântul meu, desigur, deşi înțeleg că nu ai 
încredere în cuvântul unui ... unui poltron scoţian, 
a continuat schiţând un zâmbet involuntar. Poate 
dacă doamna însăși te va asigura...? 


A ridicat o sprânceană în direcția mea şi Kincaid a 
sărit îndată să mă elibereze, încercând stângaci să 
îmi scoată căușul. 


— Jamie! am exclamat furioasă, liberă în sfârşit să 
vorbesc. Este de neconceput! Cum ai putut să faci 
aşa ceva? Eşti... eşti! 


— Un poltron? a sugerat el binevoitor. Sau șacal, 
dacă îţi place mai mult. Ce spui, Murtagh, a 
întrebat, întorcându-se spre locotenentul său, sunt 
un poltron sau un şacal? 

Murtagh i-a adresat o strâmbătură dezagreabilă. 


— Aş spune că eşti mâncat dacă îți dezlegi femeia 
fără un jungher în mână. 


Jamie s-a întors spre prizonier, scuzându-se. 


— Trebuie să îmi cer iertare față de soția mea 
pentru că am forțat-o să ia parte la această 
înscenare. Te asigur că participarea ei a fost întru 
totul împotriva voinţei ei. 


Şi-a examinat trist în lumina focului palma 
muşcată. 


— Soţia dumitale! 


Băiatul ne privea uluit când pe mine, când pe 
Jamie. 


— De asemenea te asigur că deși doamna onorează 
ocazional patul meu cu prezența ei, nu o face 
niciodată sub ameninţare. Şi nici acum nu o va 
face, a adăugat el apăsat, dar nu o dezlega încă, 
Kincaid. 


— James Fraser, am mârâit printre dinții încleştatți. 
Dacă te atingi de băiatul acela, te asigur eu că 
niciodată n-o să mai împart patul cu tine! 


Jamie a ridicat o sprânceană. Caninii lui au sclipit 
o secundă în lumina flăcărilor. 


—Ah, asta e o amenințare serioasă, pentru un 
destrăbălat lipsit de scrupule ca mine, dar într-o 
asemenea situație propriile mele interese nu sunt 
importante. La urma urmelor, războiul e război. 


Pistolul, coborât mai devreme, a fost din nou 
ridicat. 


— Jamie! am strigat. 

Jamie a lăsat din nou pistolul în jos şi s-a întors 
spre mine extrem de răbdător. 


— Da? 


Am tras adânc aer în piept, pentru a controla 
tremurul de furie din voce. Puteam doar să-mi 
imaginez planul său şi speram că procedez cum 
trebuie. Dacă era aşa sau mă înșelam, când totul 
avea să se sfârșească... mi-am înăbuşit o viziune 
extrem de plăcută în care Jamie se zvârcolea la 
picioarele mele în timp ce eu îl călcam pe gât, 
pentru a mă putea concentra asupra rolului pe care 
îl aveam de jucat acum. 


— Nu ai nicio dovadă că băiatul e spion, am spus. 
Susţine că a dat peste noi din întâmplare. Cine nu 
ar fi curios dacă ar vedea un foc în pădure? 


Jamie a  încuviințat din cap, urmărind 
raționamentul. 


— Da, dar cum rămâne cu tentativa de a mă ucide? 
Spion sau nu, a încercat să mă omoare și 
recunoaşte asta. 


Şi-a pipăit delicat zgârietura încă sensibilă de pe 
gât. 


— Normal, am spus înfierbântată. A zis că ştia că 
eşti proscris. Pe capul tău e pusă o blestemată de 
recompensă, pentru Dumnezeu! 


Jamie şi-a frecat gânditor obrazul, apoi s-a întors 
spre prizonier. 


— Hm, e un punct de vedere, a spus el. William 
Grey, avocatul tău pledează bine în favoarea ta. 
Nici Înălţimea Sa, prinţul Charles, nici eu nu 
executăm persoane pe nedrept, duşman ori ba. 

L-a chemat pe Kincaid făcându-i semn cu mâna. 


— Kincaid, tu şi cu Ross duceţi-l pe acest bărbat 
spre locul unde susține că se află tabăra lui. Dacă 
informaţia pe care ne-a oferit-o se dovedeşte a fi 
adevărată, legaţi-l de un copac la un kilometru de 
tabără. Prietenii lui îl vor găsi acolo mâine. Dacă 
ce ne-a spus nu e adevărat... — s-a oprit şi l-a fixat 
cu o privire rece pe prizonier —, tăiați-i beregata. 


L-a privit pe băiat drept în faţă, și a zis cât se poate 
de serios: 


-ți cruț viaţa. Sper că o vei folosi aşa cum 
trebuie. 


S-a dus în spatele meu şi mi-a tăiat legătura de 
pânză de la mâini. Când m-am întors furioasă, mi- 
a făcut semn spre băiat, care se lăsase deodată la 
pământ, sub stejar. 


— Fii bună şi îngrijeşte-i braţul băiatului înainte să 
plece? 


Pretinsa încruntătură feroce a dispărut, lăsându-i 
chipul lipsit de expresie precum un zid. Pleoapele 
îi erau coborâte, împiedicându-mă să îi întâlnesc 
privirea. 


Fără un cuvânt, m-am apropiat de băiat şi m-am 
aşezat în genunchi lângă el. Părea cu totul năucit și 
nu s-a împotrivit câtuși de puţin la examinarea mea 
sau la manevrele ulterioare, deşi trebuie să fi fost 
dureroase. 


Corsajul desfăcut îmi aluneca întruna de pe umeri 
şi am bombănit în barbă în timp ce ridicam fie o 
parte, fie cealaltă pentru a zecea oară. Oasele 
antebraţului băiatului erau firave şi ascuţite pe sub 
piele, ușor mai groase decât ale mele. Am pus o 
atelă şi am legat-o cu propriul meu şal. 

— Este o fractură simplă, i-am spus cu un ton 
impersonal. Încearcă să ţii brațul nemișcat cel 
puţin două săptămâni. 


A încuviințat din cap, fără să se uite la mine. 


Jamie stătea în tăcere pe o buturugă și mă privea în 
timp ce îl îngrijeam pe băiat. Cu respirația 
întretăiată, m-am apropiat de el şi l-am plesnit cu 
toată puterea. Lovitura i-a lăsat o urmă albă pe un 
obraz și i-a făcut ochii să lăcrimeze, dar nu s-a 
mișcat şi nu a schițat niciun gest. 


Kincaid l-a ridicat pe băiat în picioare şi i-a tras o 
palmă pe spate, împingându-l spre marginea 
poienii. Ajuns acolo, s-a oprit și s-a întors. Evitând 
să se uite spre mine, i-a vorbit doar lui Jamie: 


— Îţi datorez viaţa mea, a spus el ceremonios. Aş fi 
preferat să nu fie cazul, dar din moment ce mi-ai 
oferit cu forţa acest dar, trebuie să-l iau ca pe o 
datorie de onoare. Sper să îmi plătesc această 
datorie în viitor, şi odată ce o voi face... 


Glasul băiatului a tremurat uşor de ură stăpânită, 
pierzându-și caracterul formal sub imboldul 
sentimentelor sale sincere: 


— ...te vol ucide! 


Jamie s-a ridicat de pe buturugă cât era de lung. 
Chipul îi era calm şi serios. S-a înclinat grav spre 
prizonierul său care pleca. 


— In acest caz, sire, trebuie să sper că nu ne vom 
mai întâlni. 


Băiatul şi-a îndreptat umerii şi a întors ţeapăn 
plecăciunea. 

— Un Grey nu uită niciodată o datorie, domnule, a 
spus el, şi s-a făcut nevăzut în beznă, însoțit de 
Kincaid care-l ţinea de braţ. 


Au rămas în aşteptare o clipă, cu răsuflarea 
întretăiată, în vreme ce zgomotul de paşi înaintând 
prin frunze s-a îndepărtat în pădurea întunecată. 
Apoi au început să râdă, mai întâi un bărbat a 
pufnit uşor pe nas, urmat de chicotul altuia. Râsul 
a devenit tot mai tare, cuprinzând toată adunarea. 


Jamie a făcut un pas în mijloc, privindu-și 
oamenii. Râsul s-a curmat dintr-odată. Uitându-se 
în jos spre mine, a spus scurt: 


— Du-te în cort. 


Pus în gardă de expresia mea, mi-a prins 
încheietura mâinii înainte de a-mi putea ridica 
braţul. 


— Dacă ai de gând să mă plesneşti din nou, cel 
puţin lasă-mă să întorc şi celălalt obraz, a spus sec. 
În plus, cred că te pot scăpa de acest deranj. Totuși, 
te sfătuiesc să te duci în cort. 


Dându-mi drumul la braţ, a pășit în afara luminii 
focului şi cu un semn poruncitor din cap, i-a 
adunat în jurul lui pe bărbaţii împrăștiați într-un 
grup şovăitor şi circumspect. Îl priveau cu ochi 
enormi, adânciţi în orbitele umbrite de întunericul 
din Jur. 


Nu am înțeles tot ce spunea, căci vorbea într-o 
amestecătură ciudată de galeză şi engleză, însă am 
dedus că întreba, pe un ton calm şi lent care părea 
să îi împietrească pe cei cu care vorbea, cine 
stătuse de pază în acea seară. 


Cei prezenţi şi-au aruncat priviri furişe unii altora, 
apoi s-au foit neliniștiţi, unindu-se parcă în fața 

primejdiei. Dar pe urmă doi bărbaţi au păşit în 
față, s-au uitat scurt în sus, apoi şi-au ațintit 
privirea în pământ şi au rămas umăr la umăr, lipsiți 
de protecţia tovarășilor lor. 


Erau frații McClure, George şi Sorley. Apropiaţi de 
vârstă, undeva pe la treizeci de ani, stăteau 
copleșiți de ruşine, degetele mâinilor bătătorite de 
muncă parcă încercând să se atingă şi să se 
unească, ca pentru a căuta un adăpost cât de mic 
împotriva furtunii care se apropia. 


Câteva clipe s-au scurs fără cuvinte în vreme ce 
Jamie i-a măsurat cu privirea pe cei doi străjeri 
culpabili. Au urmat cinci minute lungi și 
chinuitoare, toate marcate de aceeaşi voce calmă și 
domoală. Nu se auzea niciun sunet din adunare și 
cei doi McClure, bărbaţi voinici, păreau să se facă 
tot mai mici sub greutatea acestei voci. Mi-am 
şters palmele transpirate de rochie, bucuroasă că 
nu înțelegeam tot ce spunea și începând să regret 
că nu ascultasem porunca lui Jamie de a mă 
întoarce în cort. În clipa următoare am regretat şi 
mai mult, când Jamie s-a întors deodată spre 
Murtagh, care, așteptând porunca, era pregătit cu o 
curea de piele lungă de aproape un metru, înnodată 
la un capăt pentru a putea fi ținută bine. 


— Dezbrăcaţi-vă şi întorceţi-vă cu spatele la mine, 
amândoi. 


Cei doi McClure s-au mişcat îndată, degetele 
groase bâjbâind în căutarea cheotorilor cămăşilor, 
parcă bucuroşi să se conformeze, ușurați că 
preliminariile se încheiau şi sosise momentul 
socotelilor. 


Am crezut că o să mi se facă rău, deşi mi-am dat 
seama că pedeapsa era considerată uşoară, după 
standardele aplicate unor asemenea fapte. În 
poiană nu se auzea niciun sunet cu excepția 

şfichiuitului curelei şi a unui icnet sau a unui 
geamăt răzleţ al bărbatului care era biciuit. 


La cea din urmă lovitură, Jamie a coborât cureaua 
pe lângă trup. Transpira din abundență şi pânza 
murdară a cămăși îi era lipită de spate. A înclinat 
capul spre cei doi McClure alungându-i şi şi-a 
şters faţa cu mâneca în timp ce unul dintre bărbați 
s-a aplecat anevoie să ridice cămășile abandonate, 
iar fratele lui, tremurând și el, îl sprijinea din 
cealaltă parte. 


În timpul aplicării pedepsei bărbaţii din poiană 
păreau să fi încetat să mai respire. Acum, un 
tremur a trecut prin grup, ca şi cum au răsuflat cu 
toții odată de ușurare. 


Jamie i-a străfulgerat cu privirea, clătinând uşor 
din cap. Vântul de noapte se înteţea, înfiorându-i și 
ridicându-i părul din vârful capului. 


— Nu ne putem permite nicio scăpare, mo duinnen, 
a spus el cu blândeţe. Din partea nimănui. Şi asta 
mă include şi pe mine, a zis, trăgând adânc aer în 
piept şi buzele i s-au strâmbat trist Focul meu 
deschis l-a adus pe băiat spre noi. 


Noi broboane de sudoare i-au apărut pe frunte şi a 
trecut o mână brusc peste faţă, ştergând-o apoi de 
kilt. A înclinat capul spre Murtagh, care stătea 
încruntat deoparte de ceilalți bărbaţi, şi i-a întins 
cureaua de piele. 


— Te rog, fă-mi un serviciu, domnule. 


Ezitând o clipă, Murtagh a întins o mână 
noduroasă şi a luat cureaua. O expresie amuzată 
parcă a sclipit în ochii negri ai micului scoțian. 


— Cu plăcere, sire. 

Jamie s-a întors cu spatele la oamenii lui şi a 
început să își desfacă nasturii cămăşii. Privirea lui 
s-a oprit asupra mea, care stăteam ţintuită locului 
între copaci, şi o sprânceană s-a ridicat într-o 
întrebare ironică. Voiam să asist la biciuirea lui? 
Am clătinat din cap frenetic, am făcut stânga 
împrejur şi m-am îndepărtat bâjbâind printre 
copaci, urmându-i tardiv sfatul. 


Dar nu m-am întors în cort. Nu puteam suporta 
gândul de a sta închisă în el; simţeam că mă apasă 
pieptul şi aveam nevoie de aer. 


L-am găsit pe coama unei mici ridicături, chiar în 
spatele cortului. M-am oprit deodată într-un 
luminiş mic, m-am aruncat la pământ cât eram de 
lungă şi mi-am pus ambele braţe peste cap. Nu 
voiam să aud nici cel mai mic ecou al ultimului act 
al dramei de lângă focul din spatele meu. 


Simţeam iarba aspră, rece pe pielea goală și m-am 
ghemuit să mă învelesc cu mantia. Protejată ca 
într-un cocon, am rămas nemişcată, ascultându-mi 
bătăile inimii, așteptând ca tumultul din interiorul 
meu să se potolească. 


Ceva mai târziu am auzit bărbaţii trecând pe lângă 
mine în grupuri mici de câte patru sau cinci, 
întorcându-se la locurile lor de dormit. Înăbuşite 
de faldurile stofei, nu le puteam distinge cuvintele, 
însă vocile lor păreau îngândurate, poate uşor 
uluite. A mai trecut un timp până să realizez că era 
acolo. Nu a vorbit şi nu a scos niciun sunet, dar am 
ştiut deodată că era în apropiere. Când m-am 
rostogolit şi m-am ridicat, i-am văzut silueta 
întunecată pe o piatră, cu capul odihnindu-se pe 
antebraţele încrucişate peste genunchi. 


Prinsă între impulsul de a-l mângâia și a-i sparge 
capul cu o piatră, am rămas imobilă. 

— Eşti bine? am întrebat după o clipă, ceva mai 
rece. 


— Da, sunt binişor. 


S-a ridicat şi s-a întins, mişcându-se cu multă 
băgare de seamă şi oftând din rărunchi. 


— Imi pare rău pentru rochie, a spus el o clipă mai 
târziu. 


Am realizat că îmi vedea pielea goală strălucind în 
întunericul palid şi mi-am tras brusc marginile 
mantiei. 


— O, pentru rochie? am întrebat cu o voce tăioasă. 
A oftat din nou. 

—Da, şi pentru restul, a zis, s-a oprit, apoi a 
continuat. Mă gândisem că poate ai fi dispusă să îți 
sacrifici modestia pentru ca eu să nu fiu nevoit să 
îi fac rău băiatului, dar în împrejurările date, nu 
aveam timp să îți cer permisiunea. Dacă am greșit, 
atunci îţi cer iertare, doamnă. 

-Vrei să spui că l-ai mai fi torturat? 

Era iritat şi nu s-a deranjat să o ascundă. 


— Torturat, ce să spun! Doar nu l-am rănit. 


Mi-am strâns mai bine faldurile mantiei pe lângă 
mine. 


— Ah, deci nu consideri că rupându-i braţul și 
arzându-l cu un cuţit încins l-ai rănit? 


— Nu, nu consider. 
A înaintat iute câțiva paşi prin iarbă şi m-a prins de 


braţ, întorcându-mă cu faţa spre el. 

— Ascultă-mă. El singur şi-a rupt braţul ca prostul, 
încercând să rupă un lanţ care nu se putea rupe. 
Este un băiat curajos, dar nu are experienţă în lupta 
corp la corp. 


— Şi cuțitul? 


— Pff! a pufnit el. Are o rană micuță sub o ureche 
pe care până mâine la cină nici n-o s-o mai simtă. 
Probabil l-a durut puţin, dar am făcut-o ca să-l 
sperii, nu ca să-l rănesc. 


— Ah! 


M-am retras şi m-am întors spre pădurea 


întunecată, căutând cortul nostru. Vocea lui m-a 
ajuns din spate. 


— L-aş fi putut nenoroci, englezoaico. Dar ar fi fost 
foarte neplăcut şi probabil ar fi rămas cu urme pe 
viaţă. Aş prefera să nu folosesc asemenea mijloace 
dacă nu sunt nevoit. Să nu uiţi, englezoaico— 
vocea lui m-a urmărit în beznă, cu o notă de 
avertisment —, uneori aş putea fi nevoit să o fac. 
Trebuia să aflu unde sunt tovarăşi lui, ce arme au 
şi toate celelalte. Nu îl puteam speria încât să îmi 
spună; aveam de ales între a-l păcăli şi a-l 
nenoroci. 


— El ţi-a spus că nu-i poți face nimic pentru a-l 
determina să vorbească. 


— Hristoase, a spus el, cu o voce obosită, sigur că 
aş fi putut. Poţi convinge pe oricine dacă ești 
pregătit să îl răneşti suficient de mult. Eu ştiu asta 
mai bine decât oricine. 


— Da, am spus în șoaptă. Probabil că ştii. 


Pentru câteva clipe am rămas amândoi nemișcaţi, 
fără să scoatem un cuvânt. Auzeam murmurele 

bărbaților pregătindu-se de culcare și din când în 
când zgomot de cizme pe pământul tare, însoțit de 
foşnetul frunzelor în copaci înşirați ca o barieră 
împotriva frigului toamnei. Ochii mei se 
acomodaseră suficient cu întunericul încât să 
disting conturul cortului nostru, cam la zece metri 
depărtare sub coroana unei zade uriașe. Îi vedeam 
şi silueta neagră a lui Jamie în lumina lunii. 


— Prea bine, am spus în cele din urmă. Prea bine. 
Având în vedere că aveai de ales între ce ai făcut şi 
ce ai fi putut face... da, bine. 


— Mulţumesc. 


Nu îmi dădeam seama dacă zâmbea sau nu, dar 
după tonul vocii, zâmbea. 


— Dar mai departe te-ai jucat cu focul, am spus. 
Dacă eu nu ți-aş fi oferit o scuză pentru a nu-l 
omori, ce-ai fi făcut? 


Silueta masivă s-a foit uşor şi a ridicat din umeri, 
iar din întuneric s-a auzit un râs slab. 


— Nu ştiu, englezoaico. Mi-am imaginat că o să te 
gândeşti tu la ceva. Dacă nu te-ai fi gândit... 
probabil că aş fi fost nevoit să îl împuşc pe băiat. 
Nu puteam să îl dezamăgesc şi să îl las pur și 
simplu să plece, nu-i așa? 


— Scoţian ticălos! am exclamat cu răceală. 
A oftat adânc, exasperat. 


— Englezoaico, am fost înjunghiat, mușcat, plesnit 
şi biciuit de când m-am aşezat să mănânc cina — pe 
care nici nu am apucat să o termin. Nu îmi place să 
sperii copiii şi nici nu îmi place să biciuiesc 
bărbaţi, şi totuşi a trebuit să le fac pe amândouă. 
Două sute de englezi îşi au tabăra la cinci 

kilometri depărtare şi habar nu am ce să fac în 
privința lor. Sunt obosit, rănit şi flămând. Dacă ai 
cât de puţină milă femeiască în tine, aş avea nevoie 
de ea. 


Suna atât de îndurerat încât am izbucnit în râs fără 
să vreau. M-am ridicat şi m-am îndreptat spre el. 


— Probabil că ţi-ar prinde bine. Vino aici şi o să 
vedem dacă găsesc o firimitură. 


Îşi pusese din nou cămaşa descheiată pe umeri, 
fără a se obosi să o încheie. Mi-am strecurat 
palmele sub ea, peste pielea fierbinte și rănită de 
pe spate. 


— Nu ţi-a tăiat pielea, am spus, pipăindu-l cu grijă. 
— Cureaua nu taie, doar ustură. 

l-am scos cămașa și l-am așezat jos pentru a-i 
spăla spatele cu un burete îmbibat cu apă rece de la 
izvor. 

— Mai bine? am întrebat. 


— Mmm. 


Muşchii umerilor s-au relaxat, dar a tresărit uşor 
când i-am atins un punct care părea mai sensibil. 


Mi-am îndreptat atenția spre zgârietura de sub 
ureche. 


— Nu l-ai fi împușcat, nu-i aşa? 


— Drept cine mă iei, englezoaico? a întrebat el 
prefăcându-se jignit. 


— Drept un poltron scoțian. Sau cel mai bine, un 
proscris lipsit de conștiință. Cine ştie de ce ar fi 

capabil un asemenea individ? Ca să nu mai vorbim 
despre un desfrânat fără scrupule. 


A râs şi el, umărul zguduindu-se sub mâna mea. 


— Intoarce capul! Dacă vrei milă femeiască, va 
trebui să stai nemișcat în timp ce ţi-o administrez. 


— Mmm. 
O clipă s-a lăsat tăcerea. 


— Nu, a spus în cele din urmă. Nu l-aș fi împușcat. 
Dar trebuia să îi salvez cumva onoarea după ce l- 
am făcut să se simtă ridicol în privinţa ta. E un 
flăcău curajos; merita să se simtă demn de a fi 
UCIS. 


— Niciodată n-o să înţeleg bărbaţii, am murmurat 
dând din cap şi ungându-i zgârietura cu puţină 
alifie de gălbenele. 


A întins brațul în spate după mâinile mele și şi le-a 
ridicat împreunate la obraz. 


— Nu e nevoie să mă înţelegi, englezoaico, a spus 
el în şoaptă. Atât timp cât mă iubeşti, a spus 
aplecându-şi fruntea şi  sărutându-mi tandru 
palmele împreunate. Şi cât mă hrănești, a adăugat 
el dându-le drumul. 


— O, milă femeiască, iubire și hrană? am spus 
râzând. Nici nu ceri mult. 


În desagi erau turte de ovăz, brânză şi puţină 
şuncă. Tensiunile şi absurditățile ultimelor două 
ceasuri fuseseră mai istovitoare decât realizasem și 
am cinat şi eu flămândă. 


Murmurul bărbaţilor din jurul nostru se stinseseră 
de pe acum şi niciun sunet, nicio sclipire de foc 

nepăzit nu sugera că ne aflam la mu de kilometri 
depărtare de vreun suflet de om. Doar vântul 
foşnea neobosit printre frunze, făcând din când în 
când câte o crenguţă uscată să alunece printre 
ramuri. Jamie s-a lăsat pe spate rezemându-se de 
un copac, cu chipul abia vizibil în lumina stelelor, 
dar cu trupul fremătând de neastâmpăr. 


— Îţi dau cuvântul meu de cavaler că nu te voi 
deranja cu avansurile mele dezgustătoare. Asta 
înseamnă că dacă nu mă inviţi să împart patul cu 
tine, voi fi nevoit să dorm cu Murtagh sau Kincaid. 
Şi Murtagh sforăre. 


— Şi tu sforăi, am răspuns. 
L-am privit o clipă, apoi m-am scuturat, lăsând 
jumătate din rochia mea distrusă să îmi alunece de 


pe umeri. 


— Păi, oricum primul pas spre seducerea mea a fost 
făcut. 


Mi-am scuturat şi celălalt umăr și pânza sfâşiată a 
alunecat până la mijloc. 


—Ai face bine să vu să faci treaba așa cum se 
cuvine. 


Căldura braţelor sale era precum mătasea încălzită, 
alunecând peste pielea mea rece. 


— Ah, păi, mi-a murmurat la ureche, războiul e 


război, nu? 


— Nu mă pricep deloc la ani, am spus cândva, mai 
târziu cu faţa spre cerul încărcat de stele. Miguel 
Cervantes s-a născut? 

Jamie stătea întins vrând-nevrând — pe burtă lângă 
mine, capul și umerii ieşind de sub adăpostul 
cortului. Un ochi s-a deschis greoi şi s-a rotit spre 
orizontul de la est negăsind nici urmă de răsărit, s- 
a întors şi s-a oprit pe chipul meu, cu o expresie de 
resemnare iritată. 


— Ţi-a venit deodată pofta să discuţi despre romane 
spaniole? a întrebat el, puţin aspru. 


— Nu chiar, am spus. Doar mă întrebam dacă îți e 
cunoscut termenul de „donchișotesc“. 


S-a ridicat în coate, frecându-şi capul cu ambele 
mâini pentru a se trezi cu totul, apoi s-a întors spre 
mine, clipind, dar alert. 


— Cervantes s-a născut cu aproape două sute de ani 
în urmă, englezoaico, şi eu, beneficiind de o 
educație aleasă, da, îl cunosc pe acest domn. Doar 
nu vrei să sugerezi ceva personal cu ultima 
remarcă, sper. 


— Te doare spatele? 
Şi-a încordat umerii pentru a testa. 
— Nu prea mult. Sunt puţin sensibili, cred. 


— Jamie, de ce, pentru numele lui Dumnezeu? am 
izbucnit. 


Şi-a odihnit obrazul pe braţele încrucișate, capul 
astfel întors scoţându-i în evidenţă oblicitatea 
ochilor. Cel pe care îl vedeam s-a îngustat și mai 
mult când a zâmbit. 


— Păi, lui Murtagh i-a făcut plăcere. Îi sunt dator cu 
o bătaie încă de când aveam nouă ani, pentru că 1- 
am pus nişte faguri cu miere în cizme când şi le-a 
scos să își răcorească picioarele. La vremea aceea 

nu m-a putut prinde, dar în timp ce mă fugărea în 
picioarele goale am învăţat o mulțime de cuvinte 
noi şi interesante. El... 


L-am oprit lovindu-l în umăr cât am putut de tare. 
Luat prin surprindere, şi-a lăsat braţul să cadă sub 
el cu un vaiet ascuțit şi s-a rostogolit pe o parte, cu 
spatele la mine. 


M-am ridicat în spatele lui, înconjurându-i 
mijlocul cu un braţ. Spatele lui acoperea lumina 
stelelor, lat şi cu mușchi netezi, sclipind încă 
discret de transpirație de la efort. L-am sărutat 
între omoplaţi, apoi m-am retras şi am suflat ușor, 
pentru plăcerea de a-i simți pielea tremurând sub 
degetele mele şi firele fine de păr ridicându-se pe 
pielea înfiorată Jos, la baza coloanei vertebrale. 


— De ce? am întrebat din nou. 
Mi-am aşezat obrazul pe spatele lui cald și umed. 


Umbrite de întuneric, cicatricile erau invizibile, 
dar le simţeam, linii discrete și tari sub obrazul 
meu. 


A rămas tăcut o clipă, pieptul ridicându-se şi 
coborând cu fiecare respirație adâncă şi înceată. 


— Da, ei bine, a spus, apoi a rămas din nou tăcut, 
gândindu-se. Nu ştiu exact, englezoaico, a zis în 


cele din urmă. Poate pentru că ţi-o datoram. Sau 
poate mi-o datoram mie. 


I-am pus uşor o palmă pe un omoplat, lat şi plat, 
muchiile osului ieşind netede pe sub piele. 


— Nu mie. 


— Nu? E normal pentru un gentilom să își despoaie 
soția în prezenţa a treizeci de bărbați? 

Vocea îi era deodată amară şi palmele mele s-au 
oprit, apăsându-i pielea. 


—E normal pentru un bărbat galant să folosească 
violenţa împotriva unui dușman captiv şi un copil 
pe deasupra? Sau chiar mai rău? Ar fi fost mai bine 
să mă cruți pe mine-—sau pe el-—și să pierzi 
Jumătate din oameni în două zile? Tu trebuia să 
ştii. Nu puteai—nu poți să îți permiți să lași 
noțiunile de conduită  cavalerească să te 
influenţeze. 


— Nu, a spus el încet. Nu pot. Şi astfel trebuie să 
mă alătur unui bărbat- fiul regelui meu -— pe care 
onoarea mă obligă să îl urmez — şi să caut mijloace 
pentru a-i perverti cauza pe care am jurat să o 
urmez. Eu sunt jurat fals pentru vieţile celor pe 
care îi iubesc — eu trădez numele de onoare pentru 
ca aceia pe care îi onorez să poată supraviețui. 


— Onoarea a ucis foarte mulţi oameni, am şoptit din 
spatele său. Onoarea fără rost este... prostie. O 
prostie cavalerească, dar tot prostie. 


— Da, este. Şi se va schimba — aşa mi-ai spus. Dar 
dacă eu voi fi printre primu care sacrifică onoarea 
pentru oportunitate... nu voi simți oare nicio 
ruşine făcând-o? 


S-a întors deodată spre mine, cu privirea 
îngrijorată în lumina stelelor. 


-Nu mă voi întoarce din drum-nu mai pot, 
acum —, dar englezoaico, uneori plâng după 
bucățica aceea din mine pe care am lăsat-o în 
urmă. 


— E vina mea, am şoptit. 


I-am atins chipul, sprâncenele groase, buzele late 
şi barba mijind ţepoasă de-a lungul bărbiei netede 

şi lungi. 


— A mea. Dacă nu aș fi venit... şi nu ti-aş fi spus ce 
se va întâmpla... 


Mi se rupea inima că îl schimbasem și 
împărtăşeam cu el durerea că băiatul acela naiv şi 
cu o nobleţe pură pierise. Şi cu toate acestea... ce 
altă soluție aveam eu sau el, fiind cine eram? Eu 
fusesem nevoită să îi spun, iar el fusese nevoit să 
acționeze în consecință. Un verset din Vechiul 
Testament mi-a trecut atunci prin minte: „Câtă 
vreme am tăcut, mi se topeau oasele de gemetele 
mele necurmate. Căci zi şi noapte mâna Ta apăsa 


asupra mea.“ Li 


Parcă ghicind gândul meu biblic, a zâmbit ușor. 


— Ah, în fine, a spus el. Nu-mi amintesc ca Adam 
să îl fi rugat pe Dumnezeu să o ia înapoi pe Eva — 
şi uite ce i-a făcut ea lui. 


S-a aplecat în față şi m-a sărutat pe frunte în timp 
ce eu râdeam, apoi a tras pătura peste umerii mei 
goi. 


— Dormi, coasta mea mititică. Dimineaţă voi avea 
nevoie de un tovarăș lângă mine. 


Un zgomot straniu, metalic m-a trezit. Mi-am scos 
capul din pătură şi am clipit în direcția sunetului, 
găsindu-mă cu nasul la câțiva centimetri de 
genunchiul acoperit cu tartan al lui Jamie. 


— Te-ai trezit? 
Ceva argintiu şi zornăitor a coborât deodată peste 


ochi mei şi ceva greu mi s-a aşezat în jurul 
gâtului. 

—Ce naiba e asta?am întrebat ridicându-mă 
nedumerită şi privind în Jos. 


Se părea că aveam la gât un colier compus din 
multe obiecte metalice de vreo opt centimetri, 
fiecare cu o coadă despărțită şi un cap ca un inel, 
legate cu un şiret de gheată din piele. Unele dintre 
obiecte erau ruginite la capete, altele erau nou- 
nouţe. Toate erau zgâriate, ca şi cum ar fi fost 
smulse cu forța de pe un obiect mai mare. 


— Trofee de război, englezoaico, a spus Jamie. 


Am ridicat privirea spre el şi am scos un țipăt scurt 
la vederea lui. 


—O! a exclamat el ducându-și mâna spre obraz. 
Am uitat. N-am avut timp să mă şterg. 


— M-ai speriat de moarte, am zis, apăsându-mă cu 
mâna pe inima care o luase la galop. Ce ai pe faţă? 


— Cărbune, a explicat el cu vocea înnăbușită de 
cârpa cu care se ştergea pe față. A lăsat-o în jos şi a 
rânjit spre mine. Cârpa îndepărtase ceva din 
negreala de pe nas, obraz şi frunte, care străluceau 
bronz-rozaliu printre urmele rămase de murdărie, 
însă ochii erau în continuare încercuiți cu negru ca 
ai unui raton şi buzele îi erau înconjurate de linii 
de cărbune. Abia răsărise soarele şi, în lumina 
slabă a cortului, faţa lui murdară şi părul păreau să 
se confunde cu pânza ponosită de cort din spatele 
lui, dându-mi senzația distinctă și tulburătoare că 
vorbeam cu un trup lipsit de cap. 


— A fost ideea ta, a spus el. 


— A mea? Arăţi ca un măscărici plouat, am răspuns. 
Ce naiba ai făcut? 

Dinţu îi erau de un alb strălucitor prin contrast cu 
urmele murdare de pe faţa lui. 


— Raid comando, a spus el cu o satisfacție imensă. 
Comando? E cuvântul care trebuie? 


— O, Dumnezeule! Ai fost în tabăra englezilor? 
Iisuse! Sper că nu singur! 


— Nu îmi puteam priva soldaţii de distracție, nu? 
Am lăsat trei dintre ei să te păzească şi noi, ceilalți, 
am avut parte de o noapte foarte profitabilă. 


A gesticulat spre salbă cu mândrie. 


— Cuie spintecate de la căruțele cu tunuri. Nu am 
putut să luăm tunurile sau să le stricăm fără să 
facem zgomot, dar nu vor ajunge departe fără roți. 
Şi generalul Cope o să aibă mare folos de pe urma 
celor şaisprezece tunuri proptite în mijlocul 
mlaștini. 


Am examinat concentrată colierul. 


— Totul e bine şi frumos, dar nu pot face rost de 
cuie noi? Am impresia că se pot confecționa din 
sârmă groasă. 


A încuviinţat din cap, fără a-şi pierde nici măcar o 
fărâmă din aerul mulţumit de sine. 


— O, da. Ar putea. Dar nu le sunt de niciun folos 
fără roți noi la care să le pună. 


A ridicat pânza de cort şi a gesticulat spre poalele 
dealului, unde îl puteam vedea acum pe Murtagh, 
negru ca un drac sfrijit, supraveghind activitatea 
altor câțiva draci subalterni similar decoraţi, care 
aruncau cu mare veselie ultimele dintre cele 
treizeci şi două de roți din lemn în flăcările care 
mugeau flămânde. Cadrele de fier ale roților 

zăceau stivă într-o parte; Fergus, Kincaid şi unul 
dintre bărbaţii tineri improvizaseră un joc cu unul 
din ele, rostogolindu-l înainte și înapoi cu niște 
bețe. Ross stătea pe o buturugă din apropiere, 
sorbind dintr-un corn de băut şi învârtind absent un 
altul în jurul antebraţului său voinic. 


Văzându-l, am început să râd. 
— Jamie, tu chiar eşti inteligent! 


— Oi fi eu inteligent, a răspuns el, dar tu ești pe 
Jumătate goală și noi plecăm acum. Ai ceva să pui 
pe tine? Am lăsat santinelele legate fedeleş într-un 
tarc de oi abandonat, dar restul trebuie să se fi 
trezit acum şi nu sunt mult în urma noastră. Am 
face bine să pornim la drum. 


Ca pentru a-i sublinia cuvintele, cortul s-a zguduit 
deodată deasupra mea, ca şi cum cineva ar fi smuls 
dintr-odată sârmele dintr-o parte. Am scos un 
strigăt alarmat şi m-am aruncat spre desagi în 
vreme ce Jamie a plecat să supravegheze ultimele 
pregătiri pentru plecare. 


Era deja la jumătatea după-amiezii când am ajuns 
în satul Tranent. Cocoţat pe dealurile de deasupra 
falezei, cătunul de obicei liniştit fremăta acum sub 
ocuparea armatei scoțienilor. Principalul corp de 
armată era vizibil de pe dealurile din depărtare de 
unde se zărea un mic platou întins spre țărm. Dar 
cu atâtea veniri şi plecări, erau la fel de mulți 
oameni în Tranent pe cât erau şi în afara lui; 
detașamente întregi soseau şi intrau în sat într-o 
formație mai mult sau mai puţin militară, 
mesagerii galopând încoace şi încolo—unii pe 
ponei, alții pe propriile picioare — şi soțiile, copiii 
ŞI cel care veneau în urma taberelor, care ocupau 
până la refuz bordeiele și rămâneau afară, 
rezemându-se de zidurile de piatră şi hrănind 

copiii în soarele intermitent, strigând după 
mesagerii care treceau ca să afle ultimele ştiri. 


Ne-am oprit la hotarul acestui clocot de activitate, 
iar Jamie l-a trimis pe Murtagh să afle unde era 
tabăra lordului George Murray, comandantul 
armatei, în timp ce el s-a dus în grabă să își 
schimbe hainele într-unul din bordeie. 


Propria mea înfăţişare lăsa puţin de dorit; deși nu 
eram mânjită în mod voit cu cărbune, chipul meu 
fără îndoială păstra urme de murdărie lăsate drept 
amintire de cele câteva nopți dormite sub cerul 
liber. Jupâneasa se oferise cu bunătate să îmi 
împrumute un ştergar şi un pieptene şi eram 
aşezată la masa ei, luptându-mă cu șuviţele mele 
rebele, când ușa s-a deschis şi lordul George în 
persoană a dat năvală înăuntru fără nicio 
introducere. 


Ținuta lui, de obicei impecabilă, era acum 
dezordonată, cu câțiva butoni descheiaţi la veston, 
cu eşarfa desfăcută și un ciorap dezlegat. Îşi 
îndesase neglijent peruca în buzunar şi propriile lui 
bucle şatene rare stăteau zburlite, de parcă trăsese 
de ele din frustrare. 


— Slavă Domnului! a exclamat el. În sfârşit un chip 
de om întreg la minte! 


Apoi s-a aplecat în faţă, mijind ochii spre Jamie. 
Cele mai multe urme de cărbune fuseseră 
îndepărtate din părul roșcat, dar dâre cenușii încă îi 
şiroiau pe faţă şi îi picurau pe cămașă, iar urechile, 
care fuseseră trecute cu vederea în graba pregătirii, 
erau încă negre ca smoala. 


— Ce... a început lordul George uluit, apoi s-a 
oprit, a clătinat din cap de câteva ori parcă vrând 
să alunge o născocire a imaginației sale şi a reluat 

conversaţia de parcă nu ar fi văzut nimic ieşit din 
comun. 


— Cum merge, sire? a întrebat Jamie respectuos, 
prefăcându-se la rândul său a nu băga de seamă 
coada înfășurată cu fundă a perucii care atârna din 
buzunarul lordului George, scuturându-se precum 
coada unui cățeluş, în timp ce Excelenţa Sa 
gesticula violent. 


— Cum merge? a repetat el. Ei bine, îţi voi spune, 
domnule! Merge spre răsărit, apoi merge spre apus 
şi pe urmă jumătate coboară dealul să ia prânzul în 
timp ce cealaltă jumătate mărşăluieşte dracu” ştie 
unde. Așa merge asta! „Asta“, a spus el, momentan 
ușurat de izbucnirea sa, fiind armata scoțiană loială 
Înălţimii Sale. 


Cumva mai calm, a început să ne povestească 
evenimentele care se petrecuseră de la sosirea 
armatei în Tranent cu o zi în urmă. Ajungând cu o 
armată, lordul George lăsase cea mai mare parte a 
bărbaților în sat şi plecase în mare grabă cu un mic 
detaşament să ocupe creasta de deasupra platoului. 
Prinţul Charles, ajungând puţin mai târziu, fusese 
nemulțumit de această acțiune şi o spusese — tare și 
public. Înălțimea sa luase jumătate din armată şi 
mărşăluise spre apus, ducele de Perth- numit 
celălalt comandant al armatei — plecând cuminte 
împreună cu el, probabil pentru a estima şansele de 
a ataca prin Preston. 


Cu armata divizată şi Excelenţa Sa ocupat să stea 
de vorbă cu sătenii care știau cu mult mai mult 
despre terenul din împrejurimi decât ştia Înălţimea 
Sa ori Excelenţa Sa, O'Sullivan, unul dintre 
confidenţii irlandezi ai prințului, se apucase de la 
sine putere să comande un contingent al bărbaților 
lui Lochiel Cameron spre curtea bisericii din 
Tranent. 

— Cope, desigur, a adus o pereche de tunuri trase 
de cai şi i-a bombardat, a spus supărat lordul 
George. Şi am dat de naiba în după-amiaza asta cu 
Lochiel. Era, pe bună dreptate, supărat că mai 
mulți dintre oamenii lui au fost răniți fără niciun 
motiv logic. A cerut ca soldaţii să fie retraşi, cerere 
pe care în mod evident am acceptat-o. După care 
mă trezesc cu broscoiul de companie al Înălțimii 
Sale, O'Sullivan... parazitul! Doar pentru că a 
debarcat la Eriskay cu Înălţimea Sa, omul ăsta 
crede că el... în fine, vine la mine smiorcăindu-se 
că prezenţa celor din clanul Cameron e esenţială — 
esențială, ţine minte! — dacă avem de gând să 
atacăm de la apus. 


I-am spus cât se poate de categoric că noi vom 
ataca dinspre răsărit, dacă atacăm. Fapt destul de 
incert în clipa de faţă, până în acest moment noi 
neştiind exact unde se află jumătate din oamenii 
noștri şi niciunde se află Înălţimea Sa, că tot veni 
vorba, a adăugat el pe un ton din care se ghicea 
limpede că el considera regiunea unde se găseşte 
prințul Charles o chestiune de interes pur 
academic. 


— Şi căpeteniile de clan! Oamenii lui Lochiel 
Cameron au ales bucata de pământ care le conferă 
onoarea de a lupta pe flancul drept al câmpului de 
luptă — dacă va fi vreo bătălie —, dar cei din clanul 
MacDonald, după ce au fost de acord cu acest 
aranjament, acum neagă cu vehemenţă că au făcut 
o asemenea ispravă şi insistă că ei nu vor lupta 
deloc dacă nu li se acordă privilegiul tradițional de 
a ataca pe flancul drept. 


După ce începuse a-şi intona păsul pe un ton destul 
de calm, lordul George se încinsese iar în timpul 
relatării şi în acest moment a ţâşnit din nou în 
picioare, frecându-şi capul nervos cu ambele 
mâini. 

— Cameronii s-au plimbat de acolo până colo toată 
ziua. Până acum, au mărșăluit atât de mult, încât 
nici nu mai știu unde le e puţa și unde le e gaura 
fundului ... îmi cer iertare, doamnă, a adăugat el 
aruncându-mi o privire aiurită, şi oamenii lui 
Clanranald s-au luat la pumni cu cei din clanul 
Glengarry. 


A făcut o pauză, cu bărbia ridicată şi obrajii 
aprinşi. 


— Dacă Glengarry nu era cine este, eu i-aş fi... ah, 
în fine. 


L-a concediat pe Glengarry cu o fluturare a mâinii, 
reluându-şi plimbarea agitată. 


— Singurul lucru bun în toată tevatura asta, a 
continuat el, e că englezii au fost obligați să-şi 
vânture trupele în toate părțile, drept răspuns la 
mișcările noastre. Au întors întreaga armată a lui 
Cope nu mai puţin de patru ori şi acum el și-a 
strâns flancul drept în apropiere de faleză, 
întrebându-se fără îndoială ce Dumnezeu urmează 
să mai facem în orele următoare. 


S-a aplecat şi a privit pe fereastră, parcă 
așteptându-se să îl vadă pe generalul Cope în 
persoană apărând pe uliţa mare să întrebe: 


— A... unde anume e jumătatea dumitale de armată 
în acest moment, sire? 


Jamie a făcut o mișcare parcă pentru a-l însoţi pe 
Excelenţa Sa în plimbările sale haotice în jurul 
colibei, dar eu l-am ţinut locului, strângându-l de 
gulerul cămăşii. 


Inarmată cu un prosop şi un castron cu apă caldă, 
mă îndeletnicisem în timpul exegezei Excelenței 

Sale cu îndepărtarea murdărie de pe urechile 
soțului meu. Acum răsăreau strălucind rozalii. 


— Pe creastă, chiar la miazăzi de sat. 
— Prin urmare, încă avem terenul înalt? 


— Da, sună bine, nu? a zâmbit Excelenţa Sa trist. 
Oricum, ocuparea terenului înalt nu prea ne e de 
folos, având în vedere că terenul de sub creastă e 
înțesat cu bălți și mlaștini mocirloase. La naiba! E 
un şanţ de aproape doi metri, plin cu apă, care se 
întinde vreo treizeci de metri la baza stâncii! Între 
armate abia sunt vreo cinci sute de metri, dar ar 
putea la fel de bine să fie și cinci sute de kilometri, 
că tot aia e. 


Lordul George a vârât o mână în buzunar în 
căutarea unei batiste, a scos-o şi a rămas privind 
uluit spre peruca cu care era cât pe ce să îşi șteargă 
faţa. 


I-am oferit delicat batista mea murdară. A închis 
ochii, inhalând profund, cu amândouă nările, apoi 
i-a deschis şi a făcut o plecăciune spre mine în 
obișnuita lui manieră curtenitoare. 

— Servitorul dumneavoastră, doamnă. 

Şi-a şters faţa insistent cu batista murdară, mi-a 
înapoiat-o delicat, punându-și peruca ciufulită pe 


cap. 


— Să mă ia naiba, a spus el apăsat, dacă îl las pe 
prostul ăla să ne facă să pierdem lupta. 


S-a întors hotărât spre Jamie. 
— Câţi oameni ai, Fraser? 


— Treizeci, domnule. 

— Cai? 


— Şase, domnule. Şi patru ponei, animale de 
povară. 


— Povară? Ah. Adică încărcaţi cu provizii pentru 
oamenii tăi? 


— Da, domnule. Şi şaizeci de saci de merinde furate 
astă-noapte de la un detaşament englez. Şi un 
aruncător de proiectile de patruzeci de centimetri, 
domnule. 


Jamie 1-a servit ultima informaţie cu un aer atât de 
relaxat, încât aş fi vrut să îi îndes cârpa murdară pe 
gât. Lordul George a rămas privindu-l o clipă, apoi 
colțul gurii i s-a ridicat într-un zâmbet. 


— Aşa? Atunci, vino cu mine, Fraser. Îmi poţi 
povesti totul pe drum. 


S-a întors spre uşă, şi Jamie, căscând ochii spre 
mine, a prins din zbor pălăria şi l-a urmat. 


La uşa bordeiului, lordul George s-a oprit deodată 
şi a făcut stânga-mprejur. A măsurat cu privirea 
trupul solid al lui Jamie, cu gulerul cămășii 
desfăcut şi vestonul aruncat în grabă peste un braţ. 


—Oi fi eu presat de timp, Fraser, dar am încă 
suficient de mult timp să respect eticheta. Du-te și 
sărută-ți soția de rămas-bun, omule. Te aştept 
afară. 


Luând poziţie de drepţi, a făcut o plecăciune atât 
de adâncă, încât coada perucii sale a sărit în față. 


— Servitorul dumneavoastră, doamnă. 

Aveam suficiente cunoştinţe militare încât să îmi 
dau seama că probabil nu avea să se întâmple 
nimic o vreme și, bineînţeles, așa a fost. Plutoane 
răzlețe de bărbaţi mărșăluiau încoace şi încolo pe 
singura stradă din Tranent. Soţiule, cei care 
însoțeau convoaiele şi cetăţenii Tranentului scoşi 
din casele lor umblau fără nicio țintă, neștiind 
unde să stea ori încotro să pornească. Mesagerii se 
strecurau rapid prin mulţime, aducând bilete. ÎI 
întâlnisem pe lordul George înainte, la Paris. Nu 
era omul care să piardă vremea când era mai bine 
să acționeze, deşi m-am gândit că probabil 
exasperarea față de acțiunile prințului Charles şi 
dorinţa acută de a scăpa de compania lui 
O'Sullivan erau mai degrabă responsabile pentru 
venirea lui în persoană să îl întâmpine pe James 
decât vreo dorinţă de a eficientiza campania ori de 
a se confesa cuiva. Când capacitatea totală a 
armatei scoțiene măsura undeva între o mie cinci 
sute şi două mii de suflete, treizeci de oameni nu 
puteau fi priviţi drept un dar de la zei, dar nici nu 
puteau fi luaţi în derâdere. 


Am aruncat o privire spre Fergus, care se foia de 
colo până colo ca un broscoi cuprins de ciuma 
dansului 1 şi am decis că aş putea la fel de bine să 
trimit şi eu câteva mesaje. Vorba aceea, în ţara 
orbilor, chiorul este împărat. Şi am inventat pe loc 
o analogie bazată pe experienţă: Când nimeni nu 
ştie ce să facă, oricine vine cu o sugestie 
rezonabilă va fi ascultat. 


În desagi erau cerneală și hârtie. M-am aşezat, sub 
privirea uluită şi superstițioasă a jupânesei, care 
probabil nu mai văzuse până atunci o femeie care 
să scrie ceva şi am compus o misivă pentru Jenny 
Cameron. Era era cea care condusese trei sute de 
bărbaţi din clanul Cameron peste munţi pentru a se 
alătura prinţului Charles, când el îşi ridicase 
stindardul pe coastă, la Glenfinnan. Fratele ei 

Hugh, ajungând acasă mai târziu şi auzind ce se 
petrecuse, pornise călare în mare grabă spre 
Glenfinnan pentru a-şi ocupa locul de căpetenie de 
clan în fruntea oamenilor săi, dar Jenny refuzase să 
plece acasă şi să piardă toată distracţia. Se 
bucurase din plin de scurta oprire la Edinburgh, 
unde Charles primise ovaţiile supușilor săi loiali, 
însă ea fusese la fel de entuziasmată să îl 
acompanieze pe prințul ei în drumul său spre 
bătălie. 


Nu aveam vreun sigiliu, însă bereta lui Jamie era 
într-una din desagi, purtând o insignă cu blazonul 
şi deviza clanului Fraser. Am scos-o şi am apăsat-o 
pe pata de ceară caldă de lumânare cu care 
sigilasem misiva. Avea o înfățișare foarte oficială. 


— Pentru doamna scoțiană cu pistrui, îl instruisem 
pe Fergus şi l-am văzut cu mare satisfacție că 
țâșneşte pe ușă afară în tumultul uliţei. Nu aveam 
nici cea mai vagă idee unde se află Jenny Cameron 
în acel moment, dar ofiţerii erau cantonaţi în casa 
parohială de lângă biserică şi acolo era locul 
perfect de unde să înceapă căutările. Măcar sarcina 
aceasta avea să îl țină pe Fergus ocupat, să nu facă 
vreo poznă. 


După ce am văzut misiva plecată, m-am întors spre 
Jupâneasă. 


-Ía să vedem, am spus. Ce aveţi în materie de 
pături, prosoape şi jupoane? 


Nu după mult timp am aflat că avusesem dreptate 
când îmi imaginasem forța personalității lui Jenny 
Cameron. O femeie care putea mobiliza trei sute 
de bărbați şi conduce peste munți pentru a lupta 
pentru un filfizon cu accent italian cu dragoste 
pentru coniac era înzestrată deopotrivă cu un nivel 

foarte ridicat de agerime şi un talent rar de a 
convinge oamenii să facă ce doreşte ea. 


— Foarte rezonabil, a spus ea după ce mi-a auzit 
planul.  Vărul Archie a făcut, cred, ceva 
aranjamente, dar desigur în acest moment el 
doreşte să fie cu trupele. Acolo e distracţia, la 
urma urmelor, a spus ea crispat, ridicând bărbia. 


— Sunt mirată că nu ai insistat să te duci și 
dumneata, am spus. 


A început să râdă, chipul ei micut şi lipsit de 
frumuseţe cu bărbia proeminentă făcând-o să arate 
ca un buldog simpatic. 


—M-aş duce dacă aş putea, dar nu pot, a 
recunoscut ea franc. Acum că a venit Hugh, 
încearcă întruna să mă convingă să mă întorc 
acasă. l-am spus că aş fi — a aruncat o privire în jur 
să se asigure că nu ne aude nimeni, apoi şi-a 
coborât vocea, adoptând un ton conspirativ — 
proastă să mă duc acasă şi să stau cu mâinile în 
sân. Nu cât timp pot fi de folos aici. 


Stând în picioare în cadrul ușii, a privit gânditoare 
pe drum într-o parte şi în cealaltă. 


— Am crezut că nu mă vor asculta pe mine, am 
spus. Englezoaică fiind. 


—Da, ai dreptate, a încuviinţat ea, dar mă vor 
asculta pe mine. Nu ştiu câţi răniți vor fi—să dea 
Domnul să nu fie mulți, a zis făcându-și cruce 
discret. Dar ar fi cel mai bine să începem cu 
locuinţele din apropierea casei parohiale; ne-ar fi 
mai ușor să cărăm apă de la fântână. 


Cu hotărâre, a pășit peste prag şi s-a îndreptat spre 
capătul străzii, eu urmând-o îndeaproape. 

Am fost ajutate nu doar de puterea de convingere 
dată de poziția domnişoarei Cameron şi de 
persoana sa, ci şi de faptul că a sta degeaba şi a 
aştepta sunt unele dintre cele mai urâte ocupații 
cunoscute omului—nu că de obicei bărbații ar 
cunoaște foarte bine statul degeaba, dar femeile o 
fac mult mai des. Până când soarele a apus în 
spatele bisericii de la Tranent, noi încropiserăm 
deja un fel de spital rudimentar de campanie. 


Frunzele începuseră să cadă din zadele şi aninii din 
pădurea din apropiere, zăcând împrăștiate, netede 
şi aurii pe pământul nisipos. Din loc în loc, câte o 
frunză se uscase şi se încovoiase maronie, apoi 
fusese purtată de vânt precum o barcă în valurile 
agitate ale mării. 


Una din ele a trecut învârtindu-se pe lângă mine, 
lăsându-se lin la pământ când curentul de aer care 
o purta s-a domolit. Am prins-o în palmă şi am 
tinut-o o clipă, admirându-i perfecțiunea peţiolului 
şi a nervurilor, un schelet dantelat care va dăinui 
după ce limbul va fi putrezit. O boare de vânt s-a 
stârnit deodată şi frunza curbată s-a ridicat din 
palma mea şi a plutit spre pământ, şi de acolo s-a 
rostogolit de-a lungul străzii pustii. Făcându-mi 
mâna streaşină la ochi, vedeam creasta de dincolo 
de sat, acolo unde se instalase armata scoțiană. 
Jumătatea de armată a Înălţimii Sale se întorsese 
cu o oră în urmă, măturând ultimii cheflu din sat în 
vreme ce mărșăluiau pentru a se alătura lordului 
George. De la această distanţă, abia puteam 
distinge câte o siluetă miniaturală, întunecată pe 
cerul cenușiu, când din loc în loc câte un bărbat se 
urca pe coama stâncilor. La patru sute de metri 
după ce se termina strada, vedeam primele lumini 
ale focurilor englezilor, strălucind palide în amurg. 
Mirosul greu de turbă arsă ce ieșea din colibe se 
unea cu mireasma mai înţepătoare de la focul de 

lemne al englezilor, înecând parfumul puternic al 
mării din apropiere. 


Pregătirile erau aproape gata. Soţile și familiile 
soldaților scoțieni fuseseră primite cu ospitalitate 
generoasă şi erau acum găzduite în cea mai mare 
parte în colibele aliniate pe uliţa mare, împărțind 
cu gazdele lor cina frugală, constând din terci de 
ovăz şi hering sărat. Propria mea cină aştepta 
înăuntru, deși nu aveam prea multă poftă de 
mâncare. 


O siluetă micuță a apărut lângă mine, tăcută 
precum umbrele care se alungeau. 


— Veniţi înăuntru să mâncaţi, madame? Jupâneasa 
v-a păstrat mâncare. 


— Poftim? O, da, Fergus. Da, vin acum. 


Am aruncat o ultimă privire spre creastă, apoi m- 
am întors spre colibe. 


— Vu, Fergus? am întrebat, când l-am văzut pironit 
în mijlocul străzii. 


Îşi pusese mâna la ochi, încercând să zărească 
activitățile de pe creasta de dincolo de sat. Cum 
Jamie îi poruncise ferm să rămână cu mine, jinduia 
să fie acolo, cu soldaţii, să se pregătească pentru 
bătălia din mlaştină. 


— Hm? O, da, madame. 


S-a întors oftând, resemnat pentru moment să 
rămână într-un loc plictisitor. 


Zilele lungi de vară făceau repede loc întunericului 
şi lămpile erau aprinse cu mult înainte ca noi să fi 
terminat pregătirile. Era o noapte agitată, iar la 

orizont sclhpeau focuri. Fergus, incapabil să stea 
locului, se perinda întruna pe uşa colbelor când 
afară, când înăuntru, ducând mesaje, iscodind și 
țâșnind din umbre la intervale regulate precum o 
fantomă mică şi întunecată, cu ochii sclipind de 
încântare. 


— Madame! a zis trăgându-mă de mânecă în timp 
ce eu rupeam pânza în fâşii şi le aruncam într-un 
maldăr pregătit pentru dezinfectat. Madame! 


— Ce mai e de data asta, Fergus? am întrebat uşor 
iritată de întrerupere; tocmai ținusem o prelegere 
în faţa unui grup de jupânese despre importanţa 
spălării frecvente a mâinilor în timpul tratării 
răniților. 


— Un bărbat, madame. Doreşte să stea de vorbă cu 
comandantul armatei Inălţimii Sale. Zice că are 
informaţii importante. 


— Păi, şi cine îl opreşte? 


Am tras cu putere de un tiv de cămaşă mai 
rezistent, apoi am rupt aţa cu dinții și am smucit. 
S-a sfâşiat frumos, cu un pârâit satisfăcător. 


Am scuipat câteva fragmente de aţă. Fergus era tot 
acolo, așteptând răbdător. 


— Prea bine, am spus, resemnată. Ce crezi tu —sau 
el — că pot face eu? 


— Dacă îmi dai permisiunea, madame, a răspuns el 
agitat, îl pot conduce la stăpân. El poate să 
aranjeze ca domnul să discute cu comandantul. 


„El“, desigur, putea face orice, după părerea lui 
Fergus, inclusiv să păşească pe apă, să transforme 
apa în vin sau să îl convingă pe lordul George să 
stea de vorbă cu străini misterioşi care se 

materializau din întunericul nopții aducând 
informații importante. 


Mi-am netezit părul care îmi căzuse pe frunte; îl 
legasem pe sub bonetă, dar șuviţe ondulate 
continuau să scape. 


— Bărbatul ăsta e undeva în apropiere? 


Atât a fost suficient pentru Fergus; s-a făcut 
nevăzut prin uşa deschisă, întorcându-se după o 
clipă însoțit de un tânăr subțirel a cărui privire 
zeloasă s-a oprit îndată pe chipul meu. 


— Doamnă Fraser? 


A făcut o plecăciune stângace la încuviințarea mea 
din cap, ştergându-și palmele de pantalonii până la 
genunchi de parcă nu ştia prea bine ce să facă cu 
ele, dar dorea să fie pregătit dacă i se ivea vreo 
ocazie. 


— S-sunt Richard Anderson, din Whitburgh. 


— Aşa? Foarte bine, am zis politicos. Servitorul 
meu îmi spune că ai informații importante pentru 
lordul George Murray. 


A încuviinţat, dând din cap precum o mierlă de 
apă. 


— Vedeți dumneavoastră, doamnă Fraser, eu am 
trăit toată viața prin părțile astea. Eu... eu cunosc 
foarte bine terenul pe care se află armatele, îl ştiu 
ca pe propriul meu buzunar. Şi de pe creasta unde 
sunt instalate trupele scoțiene e un drum de 
coborâre —o potecă ce îi va scoate în spatele 
văgăunii de la baza crestei. 


— Înţeleg. 

Am simțit un gol în stomac la auzul acestor 
cuvinte. Dacă scoţienii aveau să atace la răsăritul 
soarelui a doua zi dimineaţa, vor fi nevoiți să 
coboare de pe coama crestei în timpul nopții. Şi 
pentru ca atacul să fie încununat de succes, în mod 
evident, acea prăpastie trebuia traversată sau 
ocolită. 


Deşi credeam că ştiu ce urma, nu aveam nicio 
certitudine. Fusesem căsătorită cu un istoric — și 
am simțit obișnuita strângere de inimă gândindu- 
mă la Frank-—şi ştiam cât de nestatornice sunt 
adesea sursele istorice. De aceea nu aveam niciun 
fel de certitudine că propria mea prezenţă nu poate 
sau nu va schimba întreaga situație. 


Căci preţ de o clipă, m-am întrebat speriată ce se 
putea întâmpla dacă încercam să îl împiedic pe 
Richard Anderson să discute cu lordul George. 
Finalul bătăliei de mâine va fi altul? Armata 
scoțiană — inclusiv Jamie şi oamenii lui—va fi 
nimicită în timp ce va năvăli pe creastă în jos peste 
pământul mlăștinos şi apoi într-o prăpastie? Sau 
lordul George va veni cu un alt plan care va 
funcționa? Sau Richard Anderson va merge de 
capul lui şi va găsi o cale de a-i vorbi lordului 
George, indiferent ce făceam eu. 


Nu era un risc pe care să mi-l asum de dragul 
experimentului. Am privit în jos spre Fergus care 
stătea ca pe ghimpi, dornic să plece. 


— Crezi că îl poţi găsi pe stăpânul tău? Pe creasta 
aceea e beznă ca într-o groapă cu cărbuni. Nu aş 


vrea ca vreunul dintre voi să fie împuşcat din 
greşeală în timpul urcușului. 


— Il pot găsi, madame, a spus Fergus încrezător. 
Probabil putea, mi-am spus în gând. Părea să aibă 


un soi de radar care detecta mereu unde se afla 

Jamie. 


-— Prea bine, atunci, am încuviinţat. Dar pentru 
numele lui Dumnezeu, fii cu băgare de seamă. 


— Oui, madame! 


A zbughit-o ca un fulger spre ușă, vibrând de 
nerăbdare. 


Trecuse o jumătate de oră de când plecaseră când 
am băgat de seamă că jungherul pe care îl lăsasem 
pe masă dispăruse de asemenea. Şi abia atunci mi- 
am amintit, cu un nod în stomac, că deşi îi 
spusesem lui Fergus să fie cu băgare de seamă, 
uitasem cu totul să îi poruncesc să se întoarcă. 


Primul bubuit al tunului s-a auzit înainte de 
răsăritul soarelui, un bubuit înfundat care părea să 
răsune prin scândurile de lemn pe care dormeam. 
Fundul mi s-a încordat, ca un animal care-şi bagă 
coada între picioare de frică, şi degetele mele le-au 
apucat strâns pe ale femeii care dormea sub pătură, 
lângă mine. A şti că ceva e pe cale să se întâmple 
ar trebui să fie un fel de pavăză, însă niciodată nu e 
aşa. 


Un geamăt slab s-a auzit dintr-un colț al colibei şi 
femeia de lângă mine a murmurat în barbă „Sfântă 
Treime ai grijă noi“. Pe podea s-a iscat o mică 
agitație când femeile au început să se trezească. Se 
vorbea puţin, de parcă toate urechile ar fi fost 
ciulite ca să perceapă sunetul bătăliei de pe câmpia 
de dincolo de sat. 


Am zărit-o pe una dintre soțiile scoțienilor, o 
anume doamnă MacPherson în timp ce își strângea 
pătura lângă fereastra care se lumina discret. 
Chipul îi era lipsit de orice expresie din cauza 
fricii şi a închis pleoapele ridicând uşor din umeri 

când o altă bubuitură înfundată s-a auzit din 
depărtare. 


Mi-am revizuit părerea despre inutilitatea 
cunoaşterii. Aceste femei nu ştiau nimic despre 
potecile secrete, atacurile din zori şi schimbările de 
tactică. Tot ce ştiau ele era că soţii şi fiii lor se 
aflau acum în fața tunurilor şi a focurilor de 
muschetă ale unei armate engleze de patru ori mai 
mare decât a lor. 


De cele mai multe ori predicția este o treabă 
riscantă şi ştiam că ele nu mă vor asculta. Cel mai 
bun lucru pe care îl puteam face pentru ele era să 
le țin ocupate. O imagine fugară mi-a trecut prin 
minte — soarele răsărind, sclipind aprins într-un păr 
roşcovan, făcând din posesorul lui o țintă perfectă. 
O a doua imagine a urmat-o imediat —un băiat cu 
dinți de veveriță, înarmat cu un cuțit de măcelar 
furat şi cu o încredere idealistă în gloria războiului. 
Am închis ochii și am înghițit un nod din gât. Şi 
pentru mine era cel mai bine să îmi ocup mintea. 


— Doamnelor! am spus. Am făcut multe, dar mai 
sunt încă multe de pregătit. Vom avea nevoie de 
apă fierbinte. Aduceţi cazane pentru fiert apa și 
vase pentru înmuiat bandajele. Terci pentru cei 
care pot mânca; lapte pentru cei care nu pot. Seu și 
usturoi pentru bandaje. Surcele din lemn pentru 
atele. Butelci şi ulcioare, căni şi linguri. Ace de 
cusut şi aţă rezistentă. Doamnă MacPherson, dacă 
ești atât de bună... 


Ştiam puţine despre bătălie, cu excepția taberei 
care avea să învingă şi a faptului că numărul 
soldaților iacobiți răniți avea să fie „neglijabil“. 
Din imaginea îndepărtată şi încețoșată a paginii 
din cartea de istorie am extras din nou acel 

fragment minuscul: ,... iacobiţii au triumfat, cu 
doar treizeci de victime.“ 


Victime. Ucişi, am corectat. Orice rănit e o 
victimă, în termeni de infirmerie, şi erau mult mai 
mulți de treizeci în bordeiul meu în timp ce soarele 
se ridica arzător pe cer, despicând ceața de 
deasupra mării spre amiază. Încet, învingătorii 
bătăliei își croiau drum în glorie înapoi spre 
Tranent, cei mai mulți dintre soldați ajutându-și 
camarazii răniți. 


In mod straniu, Inălțimea Sa ordonase ca răniții 
englezii să fie retrași mai întâi de pe câmpul de 
luptă și îngrijiţi cu atenţie. 


—Ei sunt supușii tatălui meu, a spus el cu 
fermitate, accentuând litera „t“, şi eu îl voi îngriji 
aşa cum se cuvine. 


Faptul că scoțienii care tocmai îi câștigaseră o 
bătălie erau de asemenea supuşii tatălui său părea 
să fi scăpat atenţiei sale pentru moment. 


— Ținând cont de comportamentul Tatălui şi al 
Fiului, a bombănit Jenny Cameron, auzind asta, 
armata scoțiană mai bine ar spera că Sfântul Duh 
să nu aleagă să se pogoare astăzi. 


La auzul acestei observaţii blasfematorii, o 
expresie de indignare s-a ivit pe chipul doamnei 
MacPherson, însă Jenny a râs. 


Uralele şi strigătele victoriei galice au acoperit 
gemetele răniților, aduși pe tărgi improvizate, 
făcute din scânduri şi muschete sau, cel mai 
adesea, sprijiniți de braţele tovarășilor. Unii dintre 
ei au venit singuri, şontâcăind, însă radioşi şi 
îmbătați de propria bucurie, durerea fizică 
părându-li-se doar o măruntă neplăcere pe lângă 

izbânda glorioasă a credinţei lor. În ciuda rănilor 
care îi aduseseră acolo pentru a fi îngrijiţi, 
entuziasmul produs de victorie făcea să domnească 
în casă o atmosferă de voioşie. 


—lisuse! l-ai văzut cum se strecurau ca nişte 
şoricei urmăriți de pisică? i-a zis un pacient altuia, 
părând să nu bage în seamă arsura urâtă de praf de 
puşcă ce îi pârlise braţul de la încheietura palmei 
la umăr. 


— Și mulți dintre ei nu mai aveau nici codițe, a 
răspuns tovarășul lui chicotind. 


Veselia nu domnea pretutindeni; ici şi colo, pe 
dealuri, se vedeau grupuri mici de scoțieni tăcuți 
cărând trupul nemișcat al vreunui prieten, capătul 
tartanului acoperind un chip încremenit şi o privire 
goală, îndreptată spre cer. 


Era primul test al asistentelor pe care mi le 
alesesem şi s-au ridicat la înălțimea aşteptărilor la 
fel de glorios ca şi războinicii pe câmpul de 
bătălie. Cu alte cuvinte, s-au codit şi s-au plâns, şi 
au fost o pacoste, dar pe urmă, la ceas de nevoie, s- 
au aruncat în luptă cu o încrâncenare fără seamăn. 


Nu că ar fi încetat să se plângă. 


Doamna McMurdo s-a întors cu încă o butelcă 
plină, pe care a atârnat-o în locul stabilit pe perete, 
înainte de a se apleca să cotrobăie în vana în care 
erau băgate butelcile cu apă cu miere. Soţia mai în 
vârstă a unui pescar din Tranent, luat cu forţa în 
armată, era cea care se ocupa de apă pe tura «ei; 
avea sarcina de a merge la fiecare bărbat, 
îndemnându-l să bea cât mai mult din lichidul 
dulce, apoi să facă un al doilea rond pentru a se 
ocupa de rezultate, echipată cu două sau trei 
butelci goale. 

— Dacă nu le-ai da atâta de băut, nici nu s-ar pișa în 
halul ăsta, s-a plâns ea, nu pentru prima dată. 


— Au nevoie de apă, i-am explicat răbdătoare, nu 
pentru prima dată. Le ține ridicată presiunea 
sângelui şi înlocuiește o parte din lichidele pe care 
le-au pierdut. Îi ajută să nu intre în şoc. Uite, 
femeie, vezi că mor mulți? am întrebat-o, 
pierzându-mi deodată aproape întreaga răbdare în 
fața sceptismului şi a reclamaţiilor nesfârşite ale 
doamnei McMurdo; gura ei aproape complet ştirbă 
dădea un aer trist unei mutre şi așa acre. Totul e 
pierdut, părea să spună, la ce să ne mai chinuim? 


— Ihî, a răspuns ea. 


Dar văzând-o că ia sticla cu apă şi se întoarce la 
datorie fără alte obiecţii, am luat acest sunet drept 
un consimțţământ, fie el şi temporar. 


Am păşit afară pentru a scăpa deopotrivă de 
doamna McMurdo şi de atmosfera din colibă. Era 
încărcată de fum, căldură şi miasmele trupurilor 
nespălate și mă simţeam uşor amețită. 


Pe străzi forfoteau bărbaţi beţi, sărbătorind, 
încărcați cu pradă de război de pe câmpul de 
bătaie. Un grup de bărbați în tartanul roşcat al 
clanului MacGillivray trăgea un tun englez, legat 
cu sfori precum o fiară sălbatică şi primejdioasă. 
Asemănarea era sporită şi de imaginile artistice cu 
lupi sprijiniți pe labele din față care decorau gura 
şi ţeava. Una dintre piesele de expoziție ale 
generalului Cope, am presupus. 


Apoi am recunoscut silueta întunecată şi plăpândă 
care călărea cu picioarele răşchirate ţeava tunului, 
cu părul zburlit ca al unei perii de spălat sticle. Am 
închis ochii o clipă multumind cerului, apoi i-am 
deschis şi am luat-o la fugă pe stradă să îl dau jos 
de pe tun. 

— Obrăznicătură! am spus, scuturându-l zdravăn, 
apoi strângându-l la piept. Ce cauţi să te furişezi 
printre soldați? Dacă nu aș fi atât de ocupată, ți-aş 
da câteva palme de ţi-ar răsuna urechile! 


— Madame, a spus el, clipind prosteşte în soarele 
de după-amiază. Madame. 


Atunci mi-am dat seama că nu auzise niciun 
cuvânt din ce spusesem. 


— Te simţi bine? am întrebat, pe un ton mai blând. 


O expresie uluită s-a așternut pe chipul murdar de 
noroi şi praf de pușcă. A încuviinţat din cap şi un 
soi de zâmbet nătâng şi-a făcut apariția printre 
dârele de murdărie. 


— Am ucis un soldat englez, madame. 
— Serios? 


Nu eram sigură dacă voia să fie felicitat ori 
mângâiat. Nu avea decât zece ani. S-a încruntat ca 
şi cum ar fi încercat din răsputeri să îşi aducă 
aminte ceva. 


-Cred că l-am omorât. A căzut jos şi eu l-am 
împuns cu cuțitul. 


M-a privit uluit, parcă așteptând un răspuns din 
partea mea. 


— Hai cu mine, Fergus, am spus. O să-ţi găsim ceva 
de mâncare şi un loc unde să dormi. Nu te mai 
gândi la asta. 

— Oui, madame. 

Ascultător, a pornit târşâindu-şi picioarele alături 


de mine, dar după câteva clipe am băgat de seamă 
că mai avea puțin şi cădea în nas. L-am ridicat în 

brațe cu oarecare greutate şi l-am cărat spre 
căsuţele din apropiere de biserică, acolo unde ne 
concentraserăm activitățile spitaliceşti. 
Intenționam să-l hrănesc mai întâi, dar a adormit 
buştean până când am ajuns în locul unde 
O'Sullivan încerca, fără mare succes, să își 
organizeze căruțele cu provizii. 


L-am lăsat ghemuit pe un pat de campanie dintr-o 
casă, unde o femeie avea grijă de niște copii în 
vreme ce mamele lor îngrijeau răniții. Părea locul 
cel mai potrivit pentru el. 


Până la jumătatea după-amiezii, în colibă erau 
douăzeci sau treizeci de bărbaţi și cele două femei 
ale mele de-abia păşeau printre ei. Colba 
adăpostea în mod obişnuit o familie cu cinci sau 
şase membri, iar bărbaţii care mai aveau cât de cât 
putere stăteau în picioare pe tartanele celor care 
zăceau întinşi la pământ. În depărtare, peste micul 
platou, vedeam ofițeri intrând şi ieşind din casa 
parohială, ocupată de comandamentul superior. 
Trăgeam cu ochiul spre uşa veche şi ponosită care 
rămânea mereu deschisă, dar nu l-am văzut pe 
Jamie printre cei sosiți pentru a raporta victime şi a 
primi felicitări. Am alungat gândul îngrijorător 
care nu îmi dădea pace, spunându-mi că nu l-am 
văzut nici printre răniți. Nu găsisem timp în 
primele ore ale dimineții să merg la micul cort din 
vârful dealului, unde cei căzuți în bătălie erau 
aşezaţi în şiruri ordonate, parcă aşteptând o ultimă 
inspecție. Dar cu siguranță nu putea fi acolo. 


Cu siguranţă nu, am spus în sinea mea. 
Uşa s-a deschis larg și Jamie a păşit înăuntru. 
Mi-am simţit genunchii înmuindu-se uşor la 


vederea lui și am întins o mână pentru a mă sprijini 
de polița căminului. Pe mine mă căuta; şi-a rotit 

ochii prin încăpere, apoi privirea luminoasă 1 s-a 
oprit asupra mea și un zâmbet fermecător i-a 
însuflețit chipul. 


Era murdar, mânjit cu funingine, stropit de sânge, 
desculţ, cu gambele şi labele picioarelor acoperite 
cu noroi. Dar era întreg şi stătea în faţa mea. Nu 
aveam de gând să mă pierd în detalii. 


Strigăte de bun venit din partea câtorva bărbaţi 
răniți de pe podea l-au făcut să-şi ia privirea de la 
mine. A coborât ochii şi i-a surâs lui George 
McClure, care zâmbea cu toată gura spre 
comandantul său, deşi o ureche îi atârna abia 
ținându-se într-o fâșie de piele, apoi şi i-a îndreptat 
iute înapoi spre mine. 


Mulţumesc lui Dumnezeu, spuneau ochii săi de un 
albastru întunecat, iar ai mei răspundeau: 
Mulţumesc lui Dumnezeu. 


Nu era timp pentru mai mult; răniții continuau să 
sosească şi fiecare persoană din sat capabilă să se 
miște fusese chemată să îi îngrijească. Archie 
Cameron, fratele doctor al lui Lochiel, alerga 
înainte şi înapoi printre colibe, fiind numit 
responsabil, dar în realitate dând o mână de ajutor 
ICI ŞI Colo. 


Aranjasem ca toți bărbaţii Fraser de la Lallybroch 
să fie aduşi în căsuţa unde eu făceam triajul, 
evaluând repede gravitatea rănilor, trimiţându-i pe 
cei în stare să meargă în capătul străzii, pentru a fi 
îngrijiţi de Jenny Cameron, și pe muribunzi, spre 
cartierul general al lui Archie Cameron, în 
biserică— îl credeam capabil să distribuie 
laudanum, iar decorul trebuia să furnizeze o 
oarecare consolare. 


De rănile grave mă ocupam atât cât puteam. De 
oasele rupte se ocupau alături doi doctori din 

regimentul Macintosh, care puteau aplica atele şi 
bandaje. 


Cei care nu aveau răni mortale la piept erau 
rezemaţi cât de cât confortabil de un perete, într-o 
poziție pe jumătate şezând pentru a-i ajuta să 
respire; în lipsa oxigenului ori a dotărilor pentru o 
operație chirurgicală, nu puteam face mare lucru 
pentru ei. Răniţii grav la cap erau duşi la biserică, 
împreună cu muribunzii; nu aveam ce să le ofer şi 
le era mai bine în mâinile lui Dumnezeu, dacă nu 
într-ale lui Archie Cameron. 


Membrele zdrobite sau  retezate şi rănile 
abdominale se dovedeau cele mai rele. Nu exista 
un mediu steril; tot ce puteam face era să îmi curăţ 
mâinile între pacienţi și să le cicălesc pe asistentele 
mele să facă acelaşi lucru — măcar cât erau sub 
stricta mea observaţie — și să încerc să mă asigur că 
bandajele pe care le aplicam fuseseră fierte. Ştiam, 
fără nicio urmă de îndoială, că astfel de precauții 
erau considerate pierdere de vreme în celelalte 
case şi ignorate, în ciuda predicilor mele. Dacă n- 
am putut să-i conving pe doctorii şi pe surorile de 
la I'HGpital des Anges de existența microbilor, era 
improbabil că voi reuşi cu o amestecătură de 
gospodine scoțiene şi de chirurgi militari care în 
timpul liber erau potcovari. Am încercat să nu mă 
gândesc la oamenii cu răni tratabile care aveau să 
moară din cauza infecțiilor. Le puteam oferi 
bărbaților de la Lallybroch, şi altor câtorva, 
avantajul mâinilor și bandajelor curate, nu îmi 
puteam face griji pentru ceilalți. O zicală pe care o 
învățasem pe câmpurile de luptă din Franţa, într-un 
război îndepărtat, spunea: „Nu poţi salva lumea, 
dar îl poţi salva pe omul din faţa ta, dacă te mişti 
suficient de repede.“ 


Jamie a rămas o clipă în picioare în pragul ușii, 
cântărind situația, apoi s-a apucat să ajute cu 

munca grea, să ridice pacienţii, să ridice cazanele 
cu apă fiebinte, să aducă găleți cu apă curată de la 
fântâna din piața mare din Tranent. Scăpată de 
teamă pentru viața lui şi prinsă în vâltoarea muncii 
şi a feluritelor detalii, am uitat de el mare parte din 
timp. 


Punctul de triaj al oricărui spital de campanie 
seamănă foarte bine cu un abator, iar cel de aici nu 
se deosebea prin nimic. Podeaua era din pământ 
bătătorit, o suprafaţa nu tocmai rea, pentru că 
absorbea sângele şi alte lichide. Pe de altă parte, 
porțiunile îmbibate deveniseră alunecoase, făcând 
mersul primejdios. 


Aburul ridicat din cazanul ce fierbea deasupra 
focului sporea căldura. Pielea tuturor lucea de 
transpiraţie; cei care munceau erau scăldați în 
sudoarea efortului, răniții, în cea urât mirositoare a 
fricii şi a furiei îndelungate. Fumul de la praful de 
puşcă începea să se risipească deasupra câmpului 
de luptă din depărtare, se strecura pe străzile 
Tranentului şi intra pe uşile deschise, pulberea 
usturătoare punând în pericol pânzele curate, 
proaspăt fierte și întinse scurgându-se de apă pe 
grătarul de uscat macroul de lângă foc. 


Răniții veneau întruna, ca o mare ce loveşte casa și 
spală totul, zdruncinând-o cu fiecare nou val. Ne 
zbăteam, luptându-ne împotriva curentului, care ne 
lăsa în urmă cu răsuflarea tăiată, să ne ocupăm de 
răniții rămaşi, când valul se retrăgea. 


Dar în orice activitate, oricât de frenetică există, 
desigur, şi momente de linişte. Acestea au devenit 
tot mai dese după-amiază şi spre seară, pe măsură 
ce fluxul de răniți a scăzut. Doar din când în când 
mai sosea câte unul, iar noi am început să stabilim 
o rutină pentru a-i îngriji pe cei rămași cu noi. Era 
încă aglomerat, dar aveam în sfârşit răgaz să ne 


997 


tragem sufletul, să ne oprim o clipă şi să privim în 
Jur. 


Stăteam în picioare în cadrul uşii, trăgând în piept 
aerul proaspăt ce venea cu briza dinspre mare, 
când Jamie s-a întors în casă, aducând un braţ de 
lemne de foc. Le-a lăsat să cadă lângă cămin, a 
venit la mine și a pus o clipă mâna pe umărul meu. 
Picături de sudoare i se preligeau pe bărbie și am 
întins mâna să i le şterg cu un colţ al șorțului. 


— Ai fost în celelalte case? am întrebat. 


A încuviinţat din cap, respiraţia începând să i se 
liniștească. Mi s-a părut că e palid, dar avea faţa 
atât de murdară de funingine şi sânge, încât nu 
puteam fi sigură. 


— Da. Pe câmpul de bătălie încă se jefuiesc cadavre 
şi mulți soldaţi sunt încă dispăruţi. Insă toți răniții 
noştri sunt aici — nu e niciunul în altă parte. 


A făcut un semn din cap spre colţul îndepărtat al 
încăperii, unde cei trei bărbați din Lallybroch 
stăteau întinși ori în capul oaselor, discutând lângă 
foc şi schimbând în glumă înjurături cu ceilalți 
scoțieni. Cei câțiva răniți englezi stăteau singuri, în 
apropierea uşii. Vorbeau mult mai puţin, 
mărginindu-se să contemple perspectiva întunecată 
a captivităţii. 


— Niciunul nu e grav? m-a întrebat el, privind spre 
cei trei. 


Am clătinat din cap. 


— George McClure şi-ar putea pierde urechea, nu 
ştiu sigur. Dar cred că vor fi bine. 


— Bun. 


998 


A zâmbit obosit şi şi-a şters obrazul înfierbântat cu 
un capăt al tartanului. Am văzut că şi-l înfăşurase 
neglijent în jurul trupului în loc să şi-l aşeze în 
falduri peste umăr. Probabil pentru a nu-l 
incomoda, însă trebuie să-i fi fost tare cald. 


Intorcându-se să plece, a întins braţul spre o 
butelcă de apă agăţată în cuiul de la ușă. 


— Nu din aceea! am spus. 


-De ce nu? a întrebat el nedumerit. E plină, a 
spus, scuturând vasul cu gură largă ce scotea un 
clhpocit înfundat. 


— Ştiu că e, am spus. Dar pe asta am folosit-o drept 
pisoar. 


—0! 


Tinând-o cu două degete, a întins brațul să o pună 
la loc, dar l-am oprit. 


— Nu, ia-o, am sugerat. O poți goli afară, iar pe asta 
să o umpli la fântână. 


I-am întins o altă butelcă, la fel cu prima. 


—Incearcă să nu le încurci, am adăugat 
binevoitoare. 


— Ihî, a răspuns el, aruncându-mi o privire care se 
potrivea de minune cu mormăitul lui şi s-a răsucit 


spre uşă. 


— Hei! am strigat când l-am văzut mai bine din 
spate. Ce-i asta? 


— Ce? m-a întrebat mirat, încercând să privească 
peste umăr. 


— Asta! 

Degetele mele au urmat conturul noroios pe care îl 
observasem deasupra tartanului atârnând, imprimat 
pe pânza murdară a cămăşii atât de clar, că parcă 
ar fi fost desenat cu penita. 


— Arată ca o potcoavă, am spus, nevenindu-mi a- 
mi crede ochilor. 


— O, aia, a zis el dând din umeri. 
— Un cal a trecut peste tine? 


— Da, mă rog, nu voit, i-a luat el apărarea calului. 
Cailor nu le place să calce peste oameni, probabil 
că simt ceva moale și sfărâmicios sub copită. 


— Probabil, am încuviinţat, prinzându-l de mânecă 
pentru a-l împiedica să plece. Stai locului. Cum 
naiba s-a întâmplat? 


— Nu contează, a protestat el. Nu îmi simt coastele 
rupte, doar niţel zgâriate. 


— O, doar niţel, am aprobat sarcastic. 


Reuşisem să îi ridic pânza murdară de pe spate şi 
vedeam urma clară şi adâncă a unei potcoave 
curbate, imprimată în pielea albă a spatelui, chiar 
deasupra mijlocului. 


— Iisuse! Se văd cuiele potcoavei. 


S-a crispat involuntar când am trecut un deget 
peste urme. 


Se petrecuse în timpul unui asalt scurt al cavaleriei 
dragonilor, mi-a explicat el. Scoţienii, majoritatea 
neobişnuiți cu cai mai mari decât poneii scoțieni 
pletoși, erau convinşi că englezii își antrenaseră 
caii să îi atace cu copitele și dinţii. Îngroziţi de 
atacul cailor, se lăsaseră în jos sub copitele cailor, 

împungându-i feroce în picioare și burti cu săbii, 
coase şi topoare. 


— Şi tu crezi că nu sunt? 


— Bineînţeles că nu, englezoaico, a zis el iritat. 
Calul nu încerca să mă atace. Călărețul voia să 
scape, dar era blocat din cealaltă parte. Nu avea pe 
unde să treacă decât peste mine. 


Văzând hotărârea din ochii călărețului, cu o 
fracțiune de secundă înainte ca dragonul să își 
înfigă pinteni în burta calului, Jamie se aruncase 
cu faţa la pământ, acoperindu-și capul cu brațele. 


— Apoi am simțit că plămânii mi se golesc de aer, 
mi-a explicat. Am simțit apăsarea, dar nu a durut. 
Nu atunci. 


Şi-a trecut absent palma peste umăr, strâmbându- 
se uşor. 


— Bine, am spus, lăsând în jos poala cămășii. Ai 
făcut pipi de atunci? 


A rămas privindu-mă de parcă aş fi înnebunit 
dintr-odată. 


— Tocmai a călcat pe unul dintre rinichii tăi un cal 
greu de cinci sute de kilograme, i-am explicat, uşor 
enervată, căci ne așteptau bărbaţi răniți. Vreau să 
ştiu dacă ai sânge în urină. 


— Ah, a rostit el, cu o expresie uşurată. Nu știu. 
— Păi, hai să aflăm, nu? 


Îmi aşezasem cufărul mare cu leacuri într-un colţ. 
Am scotocit în el şi am scos unul din vasele mici 
din sticlă pentru urinoscopie pe care le căpătasem 
de la L’ Hôpital des Anges. 

— Umple-l şi dă-mi-l înapoi. 


I-am întins vasul şi m-am întors spre foc, să verific 
feşele ce fierbeau într-un cazan. M-am uitat înapoi 
şi l-am văzut cu privirea încă aţintită spre 
recipient, cu o expresie nedumerită. 


— Ai nevoie de o mână de ajutor, flăcăule? 


Un soldat englez corpolent de pe podea privea în 
sus din aşternutul său, rânjind spre Jamie. 


Dinţii albi ai lui Jamie au schpit pe chipu-i murdar. 


—-0O, da, a spus el. S-a aplecat şi i-a oferit 
bărbatului vasul. Ia, ţine aici, cât timp eu ţintesc. 


Un val de hohote s-a răspândit printre bărbații de 
lângă ei, distrăgându-le pentru o clipă atenția de la 
durerea lor. 


După o clipă de şovăială, pumnul uriaș al 
englezului s-a închis în jurul vasului fragil. Îl 
lovise o schijă în şold şi strânsoarea lui nu era 
foarte sigură, dar a zâmbit, în ciuda broboanelor de 
sudoare de pe buza de sus. 


— Pe şase penny 12 că nu reușești, a spus el. 


A așezat vasul la un metru de tălpile goale ale lui 
Jamie. 


— Din locul în care stai acum. 


Jamie a privit în jos gânditor, frecându-şi bărbia cu 
o mână, în timp ce măsura din ochi distanţa. 
Bărbatul al cărui braţ îl bandajam se oprise din 
gemut, absorbit de cele ce se petreceau sub ochii 
lui. 

— Păi, nu spun că va fi uşor, a zis Jamie, intenționat 
cu un puternic accent scoțian. Dar pentru şase 
penny? Ei bine, pentru suma asta ar merita efortul, 
nu? 


Şi zâmbi larg, ochii lui migdalaţi semănând cu ai 
unei pisici. 


—Bani câştigaţi uşor, flăcăule, i-a întors-o 
englezul, respirând greu, dar cu zâmbetul încă pe 
buze. Pentru mine. 


-Doi penny de argint că flăcăul nimereşte, a 
strigat unul din bărbații din clanul MacDonald din 
colțul sobei. 


Un soldat englez, cu vestonul întors pe dos pentru 
a arăta că e prizonier, scormonea de zor, căutând 
deschizătura buzunarului. 


-Ha! Pe o pungă de iarbă că nu nimereşte! a 
strigat el, ridicând triumfător o punguţă cu tutun. 


Pariuri strigate şi remarci porcoase au început să 
zboare prin aer în vreme ce Jamie s-a lăsat în jos şi 
a făcut un spectacol din a estima distanța până la 
borcan. 


— Bun, a spus el în cele din urmă, ridicându-se în 
picioare şi îndreptându-şi umerii. Eşti gata? 


Englezul de pe podea a început a râde uşor. 

— O, eu sunt gata, flăcăule. 

— Prea bine, atunci. 

Liniştea aşteptării s-a aşternut în cameră. Bărbaţii 
s-au ridicat în coate pentru a privi, ignorând 


deopotrivă suferinţele și faptul că se aflau în tabere 
potrivnice. 

Jamie şi-a rotit privirea prin cameră, a înclinat 
capul spre bărbaţii din Lallybroch, apoi și-a ridicat 
încet poala kiltului şi a întins mâna dedesubt. S-a 
încruntat concentrat, bâjbâind la întâmplare, apoi a 
lăsat o expresie de îndoială să îi apară pe chip. 


— O aveam când am ieșit, a spus el şi camera s-a 
umplut de hohote de râs. 


Zâmbind fericit de succesul glumei sale, a ridicat 
mai sus kiltul, şi-a apucat arma clar vizibilă și a 
ochit cu grijă. A mijit ochii, şi-a îndoit uşor 
genunchii şi degetele sale şi-au întețit strânsoarea. 


Nu s-a întâmplat nimic. 
— Na că nu se aprinde! a țipat unul din englezi. 
— E praful ud! a hohotit un altul. 


-N-ai gloanţe pe ţeavă, flăcăule? a continuat 
gluma complicele său de pe podea. 


Jamie s-a uitat bănuitor la echipamentul său, 
stârnind o nouă rafală de hohote şi fluierături. Apoi 
chipul 1 s-a înseninat. 


— Ha! Ţeava mea chiar e goală, ca să vezi! 


A întins un braț spre şirul de butelci de pe perete, 
ridicând o sprânceană spre mine şi primind 
încuviințarea mea, a luat una şi a răsturnat-o peste 
buzele deschise. Apa a început să-i şiroiască pe 
față şi pe cămaşă, iar mărul lui Adam i se mișca 
nefiresc în timp ce bea. 


— Ah! 


A lăsat butelca, s-a şters pe față cu mâneca și a 
făcut o plecăciune spre audienţă. 

— Acum să vedem, a început el, coborându-și din 
nou mâna sub kilt. 


Dar mi-a observat privirea și braţul 1 s-a oprit la 
jumătatea drumului. Nu putea să vadă ușa deschisă 
în spatele lui, nici pe bărbatul care stătea în prag, 
dar tăcerea care s-a lăsat deodată trebuie să-i fi 
spus că rămășagul fusese dat uitării. 


Înălțimea Sa prinţul Charles Edward şi-a ferit 
capul de pragul de sus pentru a intra în casă. 
Venise să vadă răniții. Era îmbrăcat pentru această 
ocazie în pantaloni până la genunchi, din catifea 
purpurie, cu ciorapi asortaţi, cămașă din pânză 
imaculată şi—pentru a-și arăta solidaritatea cu 
trupele, fără îndoială—o vestă și un veston din 
tartan în culorile clanului Cameron, cu un alt tartan 
aruncat peste un umăr și prins cu o agrafă din cuarț 
fumuriu. Avea părul proaspăt pudrat şi Ordinul 
Sfântului Andrei îi sclipea pe piept. 


Stătea în dreptul ușii, inspirând nobleţe tuturor și 
împiedicându-i vădit pe cei din spatele lui să intre. 
S-a uitat pe îndelete în jur, cuprinzându-i cu 
privirea pe cei douăzeci şi cinci de bărbați 
înghesuiți umăr lângă umăr pe podea, pe 
îngrijitorii aplecați deasupra lor, maldărul de 
bandaje îmbibate de sânge aruncate într-un colţ, 
medicamentele şi instrumentele împrăștiate pe 
masă şi pe mine stând îndărătul ei. 


Înălţimii Sale nu îi păsa prea mult de femeile care 
însoțeau în general trupele, însă cunoştea foarte 
bine regulile de curtoazie. Eu eram femeie, în 
ciuda petelor de sânge şi de vomă de pe rochie şi a 
faptului că părul îmi ieşea de sub bonetă în bucle 
încâlcite. 


— Doamnă Fraser, a spus el, făcând o plecăciune 
galantă spre mine. 

— Inălțimea Voastră. 


Am făcut o mică reverență, sperând că nu avea de 
gând să stea prea mult. 


— Eforturile dumitale pentru cauza noastră sunt 
foarte mult apreciate, doamnă, a continuat el, 
accentul său moale italian fiind mai evident decât 
de obicei. 


— A... Vă mulțumesc, am răspuns. Atenţie la sânge. 
Pe acolo e alunecos. 


A strâns puţin din buze când a ocolit balta spre 
care tocmai arătasem. Cadrul uşii eliberându-se, 
Sheridan, O'Sullivan şi lordul Balmerino au păşit 
înăuntru, sporind înghesuiala din încăpere. Acum, 
că formalitățile de curtoazie fuseseră îndeplinite, 
Charles s-a ghemuit grijuliu între două paturi 
improvizate. A lăsat o mână blândă pe umărul unui 
bărbat. 


— Care este numele tău, tovarășul meu viteaz? 


— Gilbert Munro... ăă, Înălţimea Voastră, a adăugat 
omul în grabă, uluit la vederea prințului. 


Degetele manichiurate au atins bandajul şi atelele 
care înfășurau ce mai rămăsese din brațul drept al 
lui Gilbert Munro. 


— Sacrificiul tău este măreț, Gilbert Munro, a spus 
simplu Charles. Iți făgăduiesc că nu va fi uitat. 


Mâna a mângâiat obrazul cu favoriți şi Munro s-a 
înroşit de plăcere ruşinată. 


În faţa mea aveam un bărbat cu o rană la scalp care 
trebuia cusută, dar puteam să trag cu coada 
ochiului la Charles. Se mişca încet prin încăpere, 
mergând la fiecare pat fără a ocoli vreunul, 

== 


oprindu-se să-l întrebe pe fiecare bărbat cum î 
cheamă și de unde este, să îi ofere mulțumiri ș 
afecțiune, felicitări şi compasiune. 


pà o 


Oamenii erau muţi de uimire, englezi și scoțieni 
deopotrivă abia reuşind să-i răspundă Înălțimii 
Sale prin murmure abia auzite. În cele din urmă, 
prințul s-a ridicat şi s-a întins, cu trosnet de 
încheieturi. Un colț al tartanului căzuse în mizeria 
de pe jos, însă el nu părea să bage de seamă. 


-Vă aduc binecuvântările şi mulțumirile tatălui 
meu, a spus el. Faptele voastre de astăzi nu vor fi 
uitate niciodată. 


Bărbaţii de pe podea nu erau în dispoziţia potrivită 
pentru a aclama, însă zâmbeau şi au rostit în şoaptă 
mulțumiri. 


Întorcându-se să iasă, Charles l-a zărit pe Jamie, 
stând într-un colţ, pentru a nu risca să se trezească 
cu degetele picioarelor zdrobite de cizmele lui 
Sheridan. Chipul Înălţimii Sale s-a luminat de 
încântare. 


— Mon cher! Nu te-am văzut astăzi. Mă temeam că 
ai avut vreun ghinion. 


O expresie de reproş se citea pe chipul frumos și 
rumen. 


— De ce nu ai venit să mănânci în casa parohială cu 
ceilalți ofiţeri? 


Jamie a zâmbit şi a făcut o  plecăciune 
respectuoasă. 


— Oamenii mei sunt aici, Înălţimea Voastră. 


Prinţul a înălţat din sprâncene auzind răspunsul şi 
buzele i s-au deschis parcă pentru a rosti ceva, însă 

lordul Balmerino a pășit în faţă şi i-a șoptit ceva la 
ureche. Expresia lui Charles s-a transformat într- 
una de îngrijorare. 


— Dar ce îmi aud urechile? i-a spus el lui Jamie, 
încurcând cuvintele, aşa cum păţea în momentele 
de emoție. Excelenţa Sa îmi spune că ai fost rănit 
chiar dumneata. 


Jamie părea puţin încurcat. S-a uitat scurt la mine, 
să vadă dacă am auzit şi, convingându-se că nu mi- 
a scăpat niciun cuvânt, și-a mutat privirea din nou 
spre prinţ. 


-0O nimica toată, Inălțimea Voastră. Doar o 
zgârietură. 


— Arată-mi. 


Era simplu formulat, însă neîndoielnic un ordin și 
tartanul pătat a căzut fără ca Jamie să mai 
protesteze. 


Faldurile tartanului întunecat erau aproape la fel de 
negre pe partea interioară. Cămaga de dedesubt era 
plină, de la subsuoară la coapsă, de pete maronii 
întărite acolo unde sângele începuse a se usca. 


Lăsându-mi rănitul să îşi poarte singur de grijă o 
clipă, am păşit în față şi i-am desfăcut cămașa, 
trăgând-o cu grijă de pe partea rănită. În ciuda 
cantității de sânge, ştiam că nu era o rană serioasă; 
Jamie stătea bine înfipt pe picioare şi sângerarea se 
oprise. 


Era o lovitură de paloş în curmeziş peste coaste. 
Un unghi norocos; dacă ar fi fost drept, lama ar fi 
pătruns adânc în muşchii intercostali. Chiar şi aşa, 
o bucată de piele de douăzeci de centimetri atârna 
desprinsă, sângele începând a se ivi din nou odată 
cu slăbirea presiunii. Avea să necesite un număr 

destul de mare de cusături, însă dincolo de 
pericolul constant de infectare, rana nu părea în 
niciun fel serioasă. 


M-am întors pentru a-l înştiinţa de acest lucru pe 
Înălţime Sa, însă n-am apucat să deschid gura, 
oprită de expresia stranie de pe chipul său. Pentru 
o clipă, am crezut că are „tremuratul 
începătorului“, șocul persoanei neobişnuite să vadă 
răni sau sânge. Multe infirmiere începătoare în 
spitalul de campanie îndepărtaseră un bandaj 
aplicat în tranșee, aruncaseră o privire şi se 
repeziseră afară, pentru a vomita în liniște înainte 
de a se întoarce să se ocupe de pacient. Rănile din 
bătălii au un aspect deosebit de înspăimântător. 


Dar nu putea fi asta. Deşi nu era deloc un 
războinic  înnăscut, (Charles primise botezul 
focului, ca şi Jamie, la vârsta de paisprezece ani, în 
prima sa bătălie de la Gaeta. Nu, am decis chiar în 
momentul în care expresia fugară de şoc s-a stins 
în ochii căprui și blânzi. Nu era speriat de răni sau 
de sânge. 


Înaintea lui nu stătea un ţăran sau un păstor. Un 
supus fără nume, a cărui datorie era să lupte pentru 
cauza Stuarzilor. Cel din faţa lui era un prieten. Şi 
m-am gândit că poate rana lui Jamie îl adusese în 
sfârşit cu picioarele pe pământ. Se vărsase sânge 
din porunca sa, iar bărbații fuseseră răniți pentru 
cauza lui— nici n-ar fi fost de mirare dacă 
înțelegerea acestui fapt l-ar fi lovit adânc, precum 
o tăietură de sabie. 


A rămas cu privirea aţintită asupra rănii, apoi, când 
a ridicat ochiu, a întâlnit privirea lui Jamie. L-a 


prins de mână și a făcut o plecăciune. 


— Îţi mulțumesc, i-a șoptit. 

Şi măcar pentru o secundă, am avut sentimentul că 
ar fi fost un rege bun, la urma urmelor. 


Pe o mică pantă în spatele bisericii, fusese ridicat 
un cort din porunca Înălţimii Sale, ca ultim 
adăpost pentru cei ucişi în luptă. Deşi se bucurau 
de privilegii ca pacienţi, aici englezii nu primeau 
nimic; bărbaţii zăceau în şiruri, cu feţe acoperite 
cu pânze, scoţienii distingându-se prin tartane, 
așteptând cu toții să fie îngropaţi a doua zi. 
MacDonald din Keppoch adusese cu el un preot 
francez. Bărbatul, cu umerii căzuți de oboseală, cu 
patrafirul purpuriu părând nelalocul lui peste un 
tartan scoţian pătat, păşea încet prin cort, oprindu- 
se să se roage la picioarele fiecărui trup întins. 


— Odihna veşnică dă-le-o lor, Doamne, şi lumina 
fără de sfârşit să le strălucească lor. 


Işi făcea cruce cu gesturi mecanice și pleca spre un 
alt trup. 


Fusesem mai devreme în cort şi, cu un nod în gât, 
numărasem scoțieni morți. Douăzeci și doi. 
Acum, când am intrat, am văzut că numărul lor se 
ridicase la douăzeci şi şase. 


Al douăzeci şi şaptelea zăcea în biserica din 
vecinătare, aproape de sfârşitul călătoriei sale. 
Alexander Kincaid Fraser murea încet din cauza 
rănilor care îi sfârtecaseră pântecul şi pieptul, 
provocând o hemoragie internă ce nu putea fi 
oprită. L-am văzut când l-au adus, alb ca varul 
după ce sângerase o după-amiază întreagă, singur 
în câmp, printre leşurile dușmanilor săi. 


A încercat să-mi zâmbească şi eu i-am udat buzele 
crăpate cu apă şi i le-am uns cu seu. Să-i fi dat să 
bea ar fi însemnat să-l ucid pe loc, căci lichidul ar 
fi curs prin intestinele perforate, cauzându-i un şoc 


1010 


fatal. Am ezitat, văzând gravitatea rănilor sale şi 
gândindu-mă că o moarte rapidă ar fi fost mai 
bună... dar pe urmă m-am oprit. Mi-am dat seama 
că ar dori măcar să vadă un preot şi să se 
spovedească. De aceea l-am trimis la biserică, 
acolo unde părintele Benin avea grijă de cei care 
mureau, cum eu aveam grijă de cei care trăiau. 
Jamie se ducea din jumătate în jumătate de ceas la 
biserică, dar Kincaid rezistase pentru o vreme 
extraordinar de lungă, agăţându-se de viață în 
ciuda slăbirii constante a substanţei ei. Însă Jamie 
nu se întorsese de la ultima sa vizită. Ştiam că 
lupta se sfârşise în cele din urmă şi am plecat să 
văd dacă puteam ajuta. 


Spaţiul de sub fereastră unde stătuse întins Kincaid 
era gol, cu o pată mare şi întunecată. Dar Kincaid 
era în cortul celor morţi, iar Jamie nu se zărea 
nicăieri. 


Într-un târziu, l-am găsit pe Jamie la o oarecare 
distanță pe dealul din spatele bisericii. Stătea pe o 
piatră, ţinând în brațe trupul lui Alexander 
Kincaid, capul cu bucle ondulate odihnindu-se pe 
umărul lui, picioarele lungi şi păroase zăcând fără 
viaţă într-o parte. Amândoi încremeniţi ca piatra pe 
care stăteau. Neclintiţi ca moartea, deşi doar unul 
din ei era mort. 


Am atins mâna albă și moale, ca să fiu sigură, şi 
mi-am lăsat palma pe părul castaniu şi des ce 
părea, în mod cu totul nepotrivit, viu. Un bărbat nu 
ar trebui să moară fecior, dar acesta murise. 


— S-a dus, Jamie, am şoptit. 
O clipă nu a făcut nicio mişcare, apoi a încuviinţat 


din cap, deschizând ochii parcă fără voie, să dea 
piept cu realitățile nopții. 

— Ştiu. A murit la puţină vreme după ce l-am scos 
din biserică, dar nu voiam să îi dau drumul. 


L-am prins pe Kincaid de umeri şi l-am lungit uşor 
pe pământ. Era iarbă acolo şi vântul nopţii o 
unduia în jurul lui, atingându-i obrajii, ca o 
mângâiere de bun venit a pământului. 


— Nu voiai să îl laşi să moară sub un acoperiş, am 
spus, înțelegând. 


Cerul se întindea deasupra noastră presărat cu nori, 
dar nesfârșit în promisiunea sa de a ne oferi 
adăpost. Jamie a încuviinţat uşor din cap, apoi a 
îngenuncheat lângă trupul neînsuflețit şi a sărutat 
fruntea lată şi palidă. 


— Şi eu aş vrea să facă cineva pentru mine acelaşi 
lucru, a şoptit el. 


A tras un fald al tartanului peste buclele castani şi 
a murmurat câteva cuvinte în galeză pe care nu le- 
am înţeles. 


Un spital de campanie unde se primesc răniții nu e 
un loc pentru jelit; sunt mult prea multe lucruri de 
făcut. Nu-mi cursese o lacrimă întreaga zi, în ciuda 
tuturor lucrurilor pe care le văzusem, dar acum am 
cedat, chiar şi pentru o clipă. Mi-am rezemat 
fruntea de umărul lui Jamie să găsesc putere şi el 
m-a bătut uşor cu palma. Când am ridicat privirea, 
ştergându-mi lacrimile de pe obraji, l-am văzut 
privind cu ochii uscați la silueta tăcută de pe 
pământ. A simțit că mă uitam la el şi a coborât 
privirea. 


— Am plâns pentru el cât era încă viu, ca să știe, 


englezoaico, mi-a spus încet. Ce se întâmplă în 
colibă? 

Mi-am suflat nasul şi l-am prins de braţ în timp ce 
ne întorceam. 


— Am nevoie de ajutorul tău cu un rănit. 
— Care din e1? 
— Hamish MacBeth. 


Chipul lui Jamie, încordat atâtea ceasuri, s-a 
relaxat puţin sub petele şi dârele de murdărie. 


— Aşadar, s-a întors? Mă bucur. Dar cât de grav e? 
— Vei vedea, am spus, dându-mi ochii peste cap. 


MacBeth era unul din favoriţii lui Jamie. Un 
bărbat masiv cu o barbă castanie şi ondulată şi o 
purtare timidă, mereu aproape la chemarea lui 
Jamie, pregătit întotdeauna când era nevoie de 
ceva în timpul călătoriei. Vorbea rar, avea un 
zâmbet domol şi sfios, care înflorea din barba lui 
precum o floare ce se deschide noaptea, rară, dar 
strălucitoare. 


Ştiam că absența uriaşului după bătălie îl 
neliniștise pe Jamie, chiar așa adâncit în probleme 
şi griji cum era. Pe măsură ce ziua se scursese şi 
întârziaţii apăruseră unul câte unul, îl căutasem pe 
MacBeth. Soarele apusese și focurile se întinseseră 
în tabără, însă nici urmă de Hamish MacBeth, iar 
eu începusem să mă tem că îl vom găsi și pe el 
printre morţi. 


Dar el se întorsese în coliba pentru răniți în urmă 
cu o jumătate de oră, abia mișcându-se, dar 
neavând nevoie de sprijin. Un picior îi era murdar 
de sânge până la gleznă şi mergea anevore, 
crăcănat, însă nu voia sub nicio formă să dea voie 
unei „fomei“ să-l atingă şi să vadă despre ce este 
vorba. 

Uniașul stătea întins pe o pătură lângă o lampă, cu 
mâinile împreunate pe pântecul bombat, cu 
privirea răbdător îndreptată spre tavanul pe care se 
vedeau căpriorii acoperişului. Și-a rotit ochii 
atunci când Jamie a îngenuncheat lângă el, dar 
altfel nu a făcut nicio mișcare. Eu stăteam cuminte, 
ascunsă vederii de spatele lat al lui Jamie. 


— MacBeth, a spus Jamie, punându-și mâna pe 
încheietura groasă a bărbatului. Cum te simţi, 
omule? 


— Binişor, domnule, a vorbit cu voce groasă 
uriașul. Binişor. Doar că e niţel... s-a oprit 
şovăind. 


— Păi atunci, hai să ne uităm. 


MacBeth nu a protestat când Jamie i-a tras în lături 
un capăt al kiltului. Privind pe furiș prin 
deschizătura dintre braţul şi trupul lui Jamie, am 
văzut cauza ezitărilor lui MacBeth. 


O sabie ori o lance îi străpunsese vintrea și îl tăiase 
în jos. Scrotul îi fusese sfârtecat într-o parte şi un 
testicul îi atârna pe jumătate afară, suprafaţa sa 
netedă şi rozalie strălucind ca un ou descojit. 


Jamie şi ceilalți câțiva bărbați care au văzut rana s- 
au albit la faţă și am observat că unul dintre ei şi-a 
pipăit din reflex părțile intime, parcă vrând să se 
asigure că erau întregi. 


În ciuda aspectului îngrozitor al rănii, testiculul în 
sine părea nevătămat şi nu sângera abundent. L-am 
atins pe Jamie pe umăr şi am clătinat din cap 
pentru a-i sugera că rana nu era serioasă, indiferent 
de efectul ei asupra moralului masculin. Zărindu- 
mi gestul cu coada ochiului, Jamie l-a bătut uşor 
cu palma peste genunchi pe MacBeth. 

— Ah, nu e atât de rău, MacBeth. N-ai grijă, încă 
mai poţi face copii. 


Bărbatul masiv privise în jos cu mari temeri, dar 
auzind aceste cuvinte, şi-a ridicat ochii spre 
comandantul său. 


— Păi, asta nu e mare grijă, domnule, că eu am deja 
şase copil. Doar că ce-o să zică nevasta mea, dacă 
eu... 


MacBeth s-a făcut ca focul în obraji când bărbații 
din jurul său au început să râdă şi să strige. 


Aruncându-mi din nou o privire pentru confirmare, 
Jamie și-a stăpânit rânjetul şi a spus cu fermitate: 


— Şi asta o să fie bine, MacBeth. 


— Mulţumesc, domnule, a  răsuflat omul 
recunoscător, încrezându-se cu totul în asigurarea 
comandantului său. 


-Cu toate acestea, a continuat Jamie repede, vei 
avea nevoie de nişte cusături, omule. Acuma, tu 
gândeşte-te ce vrei să faci. 


A băgat mâna într-o cutie deschisă pe masă, în care 
tineam acele de sutură făcute de mine. Îngrozită de 
obiectele grosolane pe care chirurgii militari le 
foloseau pentru a-şi coase pacienţii, îmi făcusem 
trei duzini pentru uzul meu personal. Alesesem 
cele mai fine ace de broderie pe care le găsisem, le 
încălzisem în cleşti la flacăra unei lămpi cu alcool 
şi le îndoisem uşor până când obţinusem forma de 
semilună potrivită pentru a coase țesuturile tăiate. 
La fel îmi făcusem şi propriile catguturi 16. o 
treabă murdară şi dezgustătoare, dar măcar aveam 
siguranţa că materialele mele erau sterile. 

Acul minuscul de sutură arăta ridicol între cele 
două degete uriaşe ale lui Jamie. Încercările 
chiorâşe ale lui Jamie de a trece aţa prin urechile 
acului nu întrețineau deloc iluzia priceperii sale 
medicale. 


— Fie o fac eu însumi, a spus el, scoțând vârful 
limbii printre buze din pricina concentrării, fie... 


S-a întrerupt când a scăpat din mână acul şi a 
bâjbâit printre faldurile tartanului lui MacBeth să-l 
găsească. 


— Fie, a reluat el ridicând triumfător acul în dreptul 
ochilor îngrijorați ai pacientului său, soția mea o 
poate face. 


Cu o uşoară înclinare a capului m-a chemat lângă 
el. Mi-am dat toată silința să par cât mai degajată, 
luând acul din mâinile incompetente ale lui Jamie 
şi vârând aţa prin urechile lui cu o mişcare scurtă 
ŞI precisă. 


Ochu mari şi căprui ai lui MacBeth s-au plimbat 
încet între mâinile mari ale lui Jamie, pe care el se 
străduise să le facă să pară cât mai 
neîndemânatice,  aşezându-şi palma dreaptă 
curmeziş peste mâna stângă, şi degetele mele mici 
şi dibace. În cele din urmă, şi-a lăsat capul pe spate 
cu un oftat sfâșietor şi a bălmăjit încuviințarea de a 
lăsa o „fomeie“ să-i atingă părțile intime. 


— Nu-ţi face griji, omule, a spus Jamie bătându-l 
prieteneşte pe umăr. La urma urmelor, ea se ocupă 
şi de ale mele de ceva vreme şi încă nu m-a lăsat 
fără ele până acum. 


Printre râsetele ajutoarelor şi ale pacienților din 


apropiere, a dat să se ridice, dar l-am oprit, 
împingându-i un flacon în mâini. 

— Ce e asta? a întrebat el. 


— Alcool şi apă, am răspuns. Soluţie dezinfectantă. 
Dacă vrem să nu facă febră sau puroi sau altceva 
mai grav, rana va trebui spălată. 


MacBeth venise pe jos de la locul bătăliei, unde 
fusese rănit, şi până aici, aşa că în preajma rănii se 
vedeau dâre de murdărie pe lângă cele de sânge. 
Alcoolul etilic era un dezinfectant agresiv, chiar şi 
diluat în părți egale cu apă distilată, dar eu 
continuam neînduplecată să îl folosesc, în ciuda 
plângerilor pe care mi le adresau ajutoarelor mele 
şi a urletelor chinuite ale pacienților care aveau de 
a face cu el. 


Jamie s-a uitat la recipientul cu alcool, apoi la rana 
deschisă şi s-a scuturat niţel. Işi primise şi el porția 
când îi cususem rana, mai devreme în acea seară. 


— Ei bine, MacBeth, mulţumesc lui Dumnezeu că 
nu sunt în locul tău, a spus și, apăsând cu un 
genunchi abdomenul bărbatului, a turnat conținutul 
recipientului peste țesuturile expuse. 


Un muget îngrozitor a zguduit pereții şi MacBeth 
s-a zbătut ca un şarpe tăiat. Când zgomotul s-a 
potolit într-un târziu, chipul îi căpătase o paloare 
verzuie şi n-a mai zis nici pâs când mi-am început 
munca de rutină, chiar dacă dureroasă, de a-i coase 
scrotul. Cei mai mulți dintre pacienți, deşi cu răni 
oribile, îndurau stoici tratamentul primitiv la care 
îi supuneam și MacBeth nu făcea excepție. Stătea 
întins fără să se muşte, cuprins de o jenă teribilă, cu 
privirea fixată pe flacăra lămpii şi nu a mișcat un 
muşchi cât l-am cusut. Doar schimbarea culorilor 
chipului său, de la verde la alb, la roşu și din nou 
de la capăt, îi trăda emoţiile. 


În cele din urmă, totuși, s-a făcut ca para focului. 
Când terminam de suturat, penisul hpsit de vlagă a 

început să se întărească uşor, atins în trecere de 
mâna mea. Zguduit cu totul de această dovadă a 
încrederii în cuvântul lui Jamie, MacBeth şi-a tras 
kalturile în secunda în care am terminat, a sărit în 
picioare şi a ţâşnit împiedicându-se pe ușă, 
lăsându-mă chicotind peste trusa mea medicală. 


Am găsit un colț unde m-am putut aşeza pe un 
cufăr cu materiale medicale şi m-am rezemat de 
perete. O săgeată dureroasă mi-a urcat pe gambe; 
eliberarea bruscă de tensiune și reacția nervilor. 
Mi-am scos papucii și m-am lăsat pe spate la 
perete, savurând micile spasme ce urcau de-a 
lungul coloanei şi al gâtului, pe măsură ce 
tensiunea statului în picioare scădea. 


Fiecare centimetru pătrat de piele pare sensibil 
într-o asemenea stare de oboseală. Când nevoia de 
a forța corpul să execute diverse sarcini dispare 
dintr-odată, imboldul care încă persistă pare să 
împingă sângele spre suprafață, ca şi cum 
sistemului nervos nu i-ar veni a crede ceea ce 
muşchii deja au acceptat cu recunoştinţă; în astfel 
de momente nici nu trebuie să te mişti. 


Aerul din colibă era cald şi încărcat de şuieratul 
respiraţiilor, nu zarva sănătoasă a sforăielilor de 
bărbaţi, ci răsuflările greoaie ale unor oameni pe 
care îi doare să respire şi gemetele acelora care 
găsiseră în somn o uitare temporară ce îi elibera de 
obligația bărbătească de a suferi în tăcere. 


Bărbaţii din această încăpere erau răniți grav, dar 
nu în pericol imediat. Ştiam însă că moartea se 
plimbă noaptea printre paturile de spital, căutându- 
1 pe cei care lăsaseră garda Jos şi care îi pot ieși în 
cale în necunoştință de cauză, din singurătate sau 
teamă. Unii dintre răniți aveau soţii care dormeau 
alături de ei, pentru a-i mângâia în întuneric, dar 

nu cei din această încăpere. Ei mă aveau pe mine. 
Chiar dacă nu puteam face prea multe pentru a-i 
vindeca sau pentru a le lua durerea, măcar le 
dădeam de înţeles că nu mureau singuri, că cineva 
stătea de pază între ei şi umbre. Mai presus de 
orice altceva, era de datoria mea să fiu acolo pur și 
simplu. 


M-am ridicat şi mi-am croit drum încet printre 
saltelele de paie de pe podea, oprindu-mă la 
fiecare,  murmurând încurajării şi  mângâind, 
îndreptând o pătură, netezind părul încâlcit, 
masând nodurile care se formau în membrele 
suferind de cârcei. O gură de apă aici, un bandaj 
schimbat acolo, înțelegerea faptului că o expresie 
de ruşine încordată însemna că era nevoie de o 
ploscă şi gest firesc de a-i permite bărbatului să se 
ușureze,  butelca de lut  încălzindu-se şi 
îngreunându-se în mâna mea. 


Am păşit afară pentru a goli una dintre ele şi m-am 
oprit o clipă, savurând aerul rece și umed al nopții, 
lăsând răcoarea blândă să şteargă atingerea pielii 
aspre şi păroase şi mirosul de bărbaţi asudând. 


— Nu ai prea dormit, englezoaico. 

Vocea domoală venea dinspre drum. Celelalte case 
unde erau îngrijiţi răniții se aflau în direcția aceea, 
cartierul ofițerilor, în partea opusă, în casa 
parohială. 


— Nici tu nu ai prea dormit, am răspuns sec. 


Cât timp trecuse de când nu mai închisese ochii? 
m-am întrebat. 


— Am dormit azi-noapte pe câmp cu oamenii. 


— O, da? Foarte odihnitor, am replicat pe un ton 
ironic care l-a făcut să izbucnească în râs. 

Şase ore de somn pe un câmp jilav, urmat de o 
bătălie în timpul căreia fusese călcat de un cal, 
tăiat de o sabie, și făcuse Dumnezeu mai ştie ce. 
Apoi își adunase oamenii, strânsese răniții, îi 
îngrijise pe cei vătămaţi, îşi plânsese morții Şi își 
slujise prinţul. Şi nu îl văzusem să se oprească să 
mănânce, să bea ceva ori să se odihnească. 


Nu mi-am bătut capul să-l cert. Nici măcar nu avea 
rost să îi atrag atenția că ar fi trebuit să se găsească 
printre pacienţii întinși la podea. Era de datoria lui 
să fie şi aici. 


— Mai sunt și alte femei, englezoaico, a spus el cu 
blândeţe. Să îi spun lui Archie Cameron să trimită 
pe cineva la tine? 


Era o idee tentantă, dar am alungat-o înainte să 
reflectez prea mult, de teamă că, dacă admiteam că 
sunt obosită, nu m-aş mai putea mişca în veci. Mi- 
am îndreptat spatele, cu palmele lipite de mijloc. 


— Nu, am răspuns. Mă descurc până în zori. Apoi 
poate să mă înlocuiască cineva o vreme. 


Cumva simţeam că trebuie să am grijă de răniți în 
această noapte, la răsărit vor fi în siguranță. 


Nici Jamie nu m-a certat. Mi-a pus mâna pe umăr 
şi m-a tras să mă reazem de el pentru o clipă. Ne 
dădeam putere unul altuia, fără să ne spunem 
NIMIC. 


— Stau cu tine, atunci, a spus el desprinzându-se de 
mine într-un târziu. Nici eu nu pot dormi înainte de 
ivirea zorilor. 


— Şi ceilalți oameni din Lallybroch? 


A făcut semn din cap spre câmpurile de lângă oraş 
unde era campată armata. 

— Murtagh e la comandă. 


— O, păi e bine. Nu ai de ce să îţi faci griji, am spus 
şi l-am văzut zâmbind în lumina ce venea de la 
fereastră. 


Lângă uşă era o bancă pe care de obicei stătea 
stăpâna casei în zilele însorite să curețe peşte ori să 
coase hainele. L-am tras în jos lângă mine şi s-a 
prăbuşit, proptindu-se de peretele casei cu un oftat. 
Epuizarea vădită mi-a amintit de Fergus şi de 
expresia băiatului de uluire confuză după bătălie. 


Am întins braţul şi i-am mângâiat ceafa, iar el a 
întors capul spre mine fără să mă privească, 
sprijinindu-şi fruntea de a mea. 


-Cum a fost, Jamie? am întrebat în şoaptă, 
degetele mele apăsând lent şi cu putere muşchii 
încordați ai gâtului şi ai umerilor. Cum a fost? 
Povesteşte-mi. 


S-a lăsat o tăcere scurtă, apoi a oftat şi a început să 
vorbească, la început şovăind, apoi mai repede, de 
parcă ar fi vrut să spună totul. 


-Nu aveam niciun foc, căci lordul George a 
socotit că trebuie să plecăm de pe creastă înainte 
de ivirea zorilor şi voia ca de jos să nu se vadă nici 
cel mai mic semn că ne mișcăm. Am stat în 
întuneric o vreme. Nici nu puteam să vorbim, căci 
sunetul ar fi răzbătut spre câmpie. Așa că am stat 
pur şi simplu. Apoi am simțit ceva prinzându-mă 
de coapsă în întuneric şi am tras o sperietură soră 
cu moartea. 


Și-a vârât un deget în gură şi a masat prudent. 


— Era cât pe ce să îmi muşc limba. 

I-am simțit muşchii mișcându-se când a zâmbit, 
deşi chipul îi era ascuns. 


— Fergus? 
Năluca unui râs a plutit prin întuneric. 


— Da, Fergus. S-a târât pe burtă prin iarbă, afurisit 
mic, şi eu am crezut că e un şarpe. Mi-a spus ceva 
în şoaptă despre Anderson şi eu am plecat târâş în 
urma lui și l-am dus pe Anderson să discute cu 
lordul George. 


Glasul îi era tărăgănat şi adormit, vorbind sub 
vraja masajului meu. 


— După care a venit ordinul să plecăm, urmând 
poteca lui Anderson. Şi toate trupele s-au ridicat în 
picioare şi s-au pornit la vale în beznă. 


Noaptea era senină şi fără lună, lipsită de pătura 
obişnuită de nori care oprea lumina stelelor şi o 
trimitea difuză spre pământ. Armata scoţienilor își 
croia drum în tăcere în jos, de-a lungul potecii 
înguste, în urma lui Richard Anderson şi niciun 
bărbat nu putea vedea mai departe de călcâiele 
târşâite ale bărbatului din faţa lui, fiecare pas 
lărgind poteca bătătorită prin iarba udă. 


Armata se mișca aproape fără zgomot. Ordinele se 
răspândeau în şoaptă de la un bărbat la altul, fără a 
fi strigate. Paloşele şi topoarele erau învelite în 
faldurile tartanelor, cartuşele cu praf de puşcă, 
ascunse în cămăşi, lângă inimile bătând cu iuţeală. 


Odată ajunși la loc sigur, scoțienii s-au aşezaseră 
pe pământ, într-o tăcere deplină și fără a aprinde 
focul, şi-au mâncat rațiile reci pe care le aveau și 
s-au pregătit să doarmă, înfăşuraţi în tartanele lor, 

cu privirile ațintite spre focurile de tabără ale 
dușmanilor. 


— li auzeam vorbind, a spus Jamie. 


Stătea rezemat de peretele casei, cu ochii închiși și 
mâinile împreunate la ceafă. 


—E ciudat să auzi oameni râzând la o glumă sau 
cerând un praf de sare ori o gură din butelca de vin 
ŞI să ştii că, în câteva ceasuri, s-ar putea să îi omori 
sau ei să te omoare pe tine. Ştii... Nu poți să nu te 
întrebi cum arată omul a cărui voce o auzi. ÎL vei 
recunoaște când îl vei întâlni dimineaţă? 


Cu toate acestea, emoția bătăliei viitoare era mult 
mai puternică decât oboseala şi „Fraserii negri“ — 
porecliți astfel pentru urmele de cărbuni care încă 
le mai decorau feţele — şi căpetenia lor de clan erau 
treji de mai bine de treizeci şi şase de ore. Jamie 
alesese un smoc de iarbă drept pernă, îşi trăsese 
tartanul peste umeri şi se culcușise în iarba 
legănată de vânt, lângă oamenii săi. În perioada 
petrecută cu armata franceză, în urmă cu mulți ani, 
unul din sergenți le explicase mercenarilor mai 
tineri trucul adormitului în noaptea dinaintea unei 
bătălii. 


— Aşază-te comod, examinează-ţi conştiinţa şi 
căleşte-te bine. Părintele Hugo spune că în vreme 
de război, chiar dacă nu e niciun preot căruia să i 
te spovedeşti, păcatele tale pot fi astfel iertate. Din 
moment ce nu poţi comite niciun păcat în timp ce 
dormi — nici măcar tu, Simenon! — te vei trezi într-o 
stare de grație, gata să te repezi asupra ticăloșilor. 
Și fiindcă nu te aşteaptă decât victoria sau cerurile, 
cum să-ţi mai fie teamă? 


Deşi considera că argumentaţia avea unele lipsuri, 


Jamie găsea totuşi că sfatul e bun: uşurându-ți 
conștiința, îți ușurai sufletul, iar repetarea 

reconfortantă a rugăciunii distrăgea mintea de la 
închipuiri înspăimântătoare şi o legăna purtând-o 
spre somn. 


A ridicat privirea spre bolta întunecată a cerului, 
lăsându-și gâtul şi umerii să se relaxeze pe 
pământul tare. Stelele erau palide şi ceţoase în 
noaptea aceasta, aproape invizibile faţă de 
schpirea focurilor englezilor din apropiere. 
Gândurile i s-au îndreptat spre oamenii din jurul 
lui, poposind câteva clipe asupra fiecăruia, pe 
rând. Pata păcatului era mică pe conștiința sa, în 
comparație cu a celorlalți. Ross, McMurdo, 
Kincaid, Kent, McClure... s-a oprit să 
mulțumească scurt cerului că măcar soția sa şi 
băiatul Fergus erau în siguranță. Mintea i-a zăbovit 
asupra soției lui, dorind să se încălzească la 
amintirea zâmbetului ei liniștitor, la căldura 
minunată a trupului ei în braţele lui, strâns lipită de 
el când o sărutase de rămas-bun în acea după- 
amiază. În ciuda oboselii şi a prezenţei lordului 
George, care aştepta afară, îi venise poftă să o 
rostogolească pe saltea, chiar în acea clipă, şi să o 
posede iute, dintr-odată, fără să se mai dezbrace. 
Ciudat cum apropierea luptei îl făcea atât de 
pregătit, întotdeauna. Chiar şi acum... 


Dar nici nu a apucat să-şi ducă la bun sfârșit 
inventarul mintal şi a simțit cum pleoapele îi 
coborau, când oboseala a încercat să-l doboare. A 
ignorat presiunea slabă a testiculelor, care apăruse 
la amintirea soției, şi a reluat lista, un cioban ce 
ademenește cu viclenie somnul numărând oile pe 
care le va duce la tăiere. 


Dar nu va fi măcel, a încercat să se îmbărbăteze. 
Pierderi minore în tabăra iacobiţilor. Treizeci de 
oameni ucişi. Din două mii, erau şanse minime ca 
printre ei să se numere şi bărbaţii din Lallybroch, 
nu-i aşa? Dacă soția lui avea dreptate. 

S-a scuturat uşor sub tartan şi s-a luptat cu îndoiala 
care îi strânsese o clipă stomacul. Dacă... Doamne, 
dacă... Încă îi venea greu să o creadă, deși o văzuse 
el însuşi lângă piatra aceea blestemată, cu chipul 
dizolvându-i-se îngrozit şi ochii măriți de spaimă, 
contururile trupului ei estompându-se în timp ce el, 
de asemenea îngrozit, se agăţase de ea, trăgând-o 
înapoi, abia simțindu-i osul delicat al braţului în 
mâna lui. Poate ar fi trebuit să o lase să plece, să se 
întoarcă în lumea ei. Nu, nu poate. Sigur așa ar fi 
trebuit. Dar el o trăsese îndărăt. Îi îngăduise să 
aleagă, dar o păstrase cu el prin simpla forţă a 
dorinţei pe care o simţea pentru ea. Și astfel ea 
rămăsese. Şi îi dăduse lui şansa de a alege- să o 
creadă sau nu. Să acţioneze sau să fugă. Și 
alegerea era făcută acum și nicio forţă de pe 
pământ nu putea împiedica zorile să se ivească. 


Inima îi bătea cu putere, pulsul izbind în 
încheieturile mâinilor şi în vintre, şi în coşul 
pieptului. A încercat să se liniștească, reluându-și 
numărătoarea, un nume pentru fiecare bătaie de 
inimă. Willie McNab, Bobby McNab, Geordie 
McNabb... Slavă Domnului, micul Rabbie McNab 
era în siguranță, acasă... Will Fraser, Ewan Frase, 
Geoffrey McClure... McClure... Îi pusese la 
socoteală pe George şi pe Sorley? 


S-a mişcat uşor, zâmbind slab, simțind durere în 
coastele din partea stângă. Murtagh. Da, Murtagh, 
cizma bătrână şi tăbăcită... măcar conştiinţa mea e 
curată în privința ta. William Murray, Rufus 
Murray, Geordie, Wallace, Simon... 


În cele din urmă, a închis pleoapele, i-a lăsat pe 
toți în grija cerului întunecat de deasupra şi s-a 
pierdut în cuvintele şoptite care încă îi veneau 
natural în franceză — „Mon Dieu, je regrette . . .” 

Mi-am făcut rondul printre răniți, schimbând 
bandajele îmbibate de sânge de la piciorul unui 
bărbat. Sângerea ar fi trebuit să înceteze până 
acum, dar nu se oprise. Hrană proastă şi oase 
slabe. Dacă sângerarea nu înceta până la cântatul 
cocoşilor, eram nevoită să îl chem pe Archie 
Cameron sau pe unul dintre chirurgii militari 
pentru a amputa piciorul şi a cauteriza ciotul 
rămas. 


Uram gândul acesta. Viaţa era și așa aspră pentru 
un bărbat cu membrele întregi. Sperând că 
lucrurile mergeau spre bine, am acoperit noile 
bandaje cu un strat fin de alaun şi sulf. Chiar dacă 
nu-l ajuta, nu-i pricinuia nici vreun rău. Avea să 
doară, dar în privinţa asta nu îl puteam ajuta. 


— Va ustura un pic, i-am şoptit în timp ce îi 
înfăşuram piciorul în fâşii de pânză. 


— Nu-ţi face griji, domniţă, a murmurat el. 


Mi-a zâmbit, în ciuda transpirației care îi curgea pe 
obraji, strălucitoare în lumina lumânări. 


— O să suport. 
— Bun. 


L-am bătut uşor pe umăr, i-am netezit spre spate 
părul care îi căzuse pe frunte şi i-am dat să bea 
niște apă. 


— Mai vin într-o oră, dacă poţi sta cu faşa atât de 
mult. 


— O să suport, a spus el din nou. 


Când am ieșită din nou afară, am crezut că Jamie 
adormise. Obrazul i se odihnea pe braţele 

încrucişate pe genunchi. Dar şi-a ridicat privirea la 
sunetul pașilor mei şi mi-a luat mâna când m-am 
aşezat lângă el. 


— Am auzit tunul în zori, am spus, gândindu-mă la 
bărbatul cu piciorul sfârtecat de o ghiulea. Mi-a 
fost teamă pentru tine. 


A început să râdă încetişor. 


— Şi mie mi-a fost teamă, englezoaico. Tuturor ne-a 
fost teamă. 


Tăcuţi precum fuioarele de ceață, scoțieni au 
înaintat prin iarba uscată, pas cu pas. Nu exista 
niciun semn că întunericul s-ar ridica, însă aerul 
nopţii se schimbase. Vântul se schimbase, asta era; 
bătea dinspre mare peste ținutul rece înainte de 
ivirea zorilor şi zgomotul slab al valurilor se auzea 
din depărtare. 


În ciuda senzaţiei de întuneric fără sfârşit, zorii 
aveau să răsară curând. A văzut chiar la timp trupul 
de la picioarele sale; încă un pas şi ar fi căzut peste 
bărbatul ghemuit. 


Cu inima bătând să-i spargă pieptul din cauza 
șocului unei ciocniri evitate în ultima clipă, s-a 
lăsat pe vine pentru a vedea mai bine. Un om cu 
veston roșu, dormind, viu şi nevătămat. Și-a mijit 
ochii concentrat în întunericul din jur, ciulindu-și 
urechile pentru a auzi şi respiraţia altor bărbaţi 
care dormeau. Nu se mai auzea nimic în afară de 
sunetele mării, ale ierbii şi ale vântului, ce 
ascundea foşnetul slab al paşilor furişați. A privit 
scurt în urma lui, umezindu-şi buzele care se 
uscaseră în ciuda aerului jilav. În urma lui veneau 
oameni; nu îndrăznea să mai şovăie mult. Poate 
următorul bărbat n-ar fi fost la fel de atent când 
păşea și nu puteau risca să provoace un strigăt de 
avertisment. 

Şi-a aşezat mâna pe pumnal, dar a ezitat. Războiul 
era război, însă nu putea să ucidă un duşman 
adormit. Bărbatul părea să fie singur, la o oarecare 
distanță de tovarășii lui. Nu era un străjer, nici cei 
mai neglijenți paznici nu ar putea dormi ştiind că 
scoțienii aveau tabăra pe creasta de deasupra. 
Poate că soldatul se ridicase pentru a se ușura, se 
îndepărtase grijuliu de tovarăşii săi pentru a-şi face 
nevoile, apoi, pierzându-și simţul orientării în 
întuneric, se aşezase să doarmă acolo unde se afla. 


Metalul muschetei era alunecos în palma lui 
transpirată. Şi-a frecat mâna de tartan, apoi s-a 
ridicat în picioare, şi-a încleştat mâinile pe ţeava 
muschetei şi a lovit în jos cu patul de lemn al 
armei. Șocul impactului i-a scuturat omoplații; un 
cap nemișcat e solid. Braţele bărbatului s-au ridicat 
brusc, dar, în afară de un icnet, n-a mai scos niciun 
sunet, iar acum zăcea cu faţa în jos, ca o potcoavă 
căzută. 


Cu palmele furnicându-l, s-a aplecat din nou şi a 
pipăit sub bărbia soldatului, căutându-i pulsul. L-a 
găsit şi, liniştindu-se, s-a ridicat. Atunci a auzit în 
spatele său un strigăt de surpriză înăbușit şi s-a 
repezit într-acolo cu muscheta ridicată la umăr, 
pentru a-şi da seama că ţeava împungea în obrazul 
unuia dintre bărbații din clanul lui Keppoch 
MacDonald. 


— Mon Dieu! a şoptit bărbatul, făcându-și cruce. 


Jamie a strâns din dinți de furie. Era blestematul de 
preot franţuz al lui Keppoch, îmbrăcat, la sugestia 
lui O'Sullivan, în cămașă şi tartan, la fel ca 
bărbaţii care luptau. 


— A insistat că este de datoria lui să ofere răniților 
şi muribunzilor sfânta împărtăşanie pe câmpul de 
luptă, mi-a explicat Jamie, trăgându-și tartanul 
pătat mai sus pe umăr, întrucât noaptea devenea tot 

mai rece. Ideea lui O'Sullivan era că, dacă englezii 
l-ar fi prins pe câmpul de luptă în sutană, l-ar fi 
rupt în bucăţi. Asta nu ştim, poate că da, poate că 
nu. Dar arăta ca un prost în tartan, a adăugat el fără 
rețineri. 


Iar comportamentul preotului n-a fost în măsură să 
îmbunătățească impresia lăsată de înfăţişarea lui. 
Înţelegând că atacatorul lui era un scoţian, a 
răsuflat uşurat și a dat să deschidă gura. Cu o 
mișcare rapidă, Jamie i-a acoperit-o cu palma, 
înainte ca vreo întrebare imprudentă să țţâșnească. 


— Ce cauţi aici, părinte? a mârâit el cu buzele lipite 
de urechea preotului. Trebuia să fii în spatele 
liniilor. 


Ochii holbați ai preotului la auzul acestor cuvinte 
i-au dezvăluit lui Jamie adevărul. Omul lui 
Dumnezeu, rătăcit în întuneric, crezuse că încă se 
afla în spatele liniilor şi, când a priceput într-un 
târziu că ajunsese de fapt în faţa scoțienilor care 
avansau, 1 s-au înmuiat genunchii. 


Jamie a aruncat o privire în urmă. Nu îndrăznea să- 
l trimită pe preot înapoi. În întunericul ceţos, putea 
uşor să dea nas în nas cu un scoţian, care să-l 
confunde cu un duşman şi să-l ucidă pe loc. 
Ținându-l pe bărbatul mai plăpând de ceafă, l-a 
împins în genunchi. 


— Intinde-te la pământ şi rămâi aşa până când 
încetează focul, i-a şuierat la ureche. 


Preotul a încuviinţat cu însufleţire din cap, apoi 
deodată a văzut trupul soldatului englez zăcând la 
un metru distanță. A ridicat o privire îngrozită spre 
Jamie şi a întins brațul spre sticluțele cu mir și 
agheasmă pe care le purta la cingătoare în loc de 
pumnal. 

Dându-şi ochii peste cap de exasperare, Jamie a 
făcut câteva gesturi violente, menite să arate că 
omul nu era mort şi, ca atare, nu avea nevoie de 
serviciile preotului. Cum preotul nu părea că ar 
înțelege, Jamie s-a aplecat, i-a luat mâna şi 1-a 
apăsat degetele pe gâtul englezului, cea mai simplă 
metoda de a dovedi că bărbatul nu era prima 
victimă a bătăliei. Prins în această poziţie ridicolă, 
a îngheţat când o voce a răzbătut prin ceața din 
spatele său. 


— Stai! Cine e acolo? 
— Ai puţină apă, englezoaico? a întrebat Jamie. Mi 
se cam face sete de la povestit. 


— Ticălosule! am zis. Nu te poţi opri acum! Ce s-a 
întâmplat? 


— Apă, a repetat el rânjind, şi îți spun mai departe. 


— Prea bine, am consimţit, întinzându-i o butelcă și 
urmărindu-l cum o înclină spre buze. Ce s-a 
întâmplat pe urmă? 


—Nimic, a răspuns el, coborând butelca şi 
ştergându-se la gură cu mâneca. Doar nu crezi că 
am răspuns. 


A rânjit spre mine obraznic și s-a ferit când am 
încercat să îi ard o palmă peste ureche. 


— Gata, gata, m-a dojenit el. Nu aşa trebuie să te 
porți cu un om rănit în slujba regelui! 


— Rănit, ha? am spus. Crede-mă, Jamie Fraser, o 


biată tăietură de paloş e nimic în comparaţie cu ce 
îți voi face dacă... 

— Ah, trecem şi la ameninţări? Care era poemul 
acela despre care mi-ai spus? „Când durerea și 
teama îţi încreţesc fruntea, un înger îndurător...“ H 
Au! 


-Data viitoare o să ţi-o răsucesc chiar din 
rădăcină, am spus eliberându-i urechea. Hai, zi mai 
departe, trebuie să mă întorc într-un minut. 


Şi-a frecat cu grijă urechea, dar s-a rezemat de zid 
şi a reluat povestirea. 


— Am rămas aşa, pe vine, eu şi părintele, holbându- 
ne unul la celălalt şi ascultând străjile la doi metri 
de noi. „Ce-a fost asta?“ a întrebat unul şi eu m-am 
gândit că mă puteam ridica la timp, să îl dobor cu 
pumnalul înainte ca el să mă împuște în spate, dar 
ce făceam cu tovarășul lui? Căci nu puteam aştepta 
ajutor din partea preotului, în afară, poate, de o 
ultimă rugăciune peste leșul meu. 


S-a lăsat o tăcere lungă și grea, iar cei doi iacobiţi 
s-au ghemuit în iarbă, mâna lui Jamie rămânând 
încleştată pe a preotului, atât de speriați încât nu 
îndrăzneau să şi le elibereze. 


— Ahh, ai vedenii, s-a auzit într-un final dinspre 
celălalt străjer. 


Jamie a simțit fiorul de ușurare al preotului şi 
degetele lui umede s-au desprins din strânsoare. 


— Nu e nimic aici în afară de tufe de grozamă. Fii 
pe pace, flăcăule, a rostit străjerul liniştitor. 


Jamie a auzit o uşoară bătaie uşoară pe umăr şi 
pasul pe loc al unor picioare încălțate cu cizme, 
încercând să se încălzească. 


— Sunt ale dracului de multe, sigur, şi în bezna asta 
poate fi şi întreaga armată scoțiană, că tot n-o vezi. 

Lui Jamie i s-a părut că aude un râs înăbușit 
dinspre una dintre „tufele de grozamă“ de pe deal. 


A aruncat o privire spre coama dealului, acolo 
unde stelele începuseră să pălească. Mai puţin de 
zece minute până la prima lumină, a socotit el. 
Moment în care trupele lui Johnnie Cope vor 
înțelege repede că armata scoțienilor nu era, așa 
cum îşi închipuiau, la o oră de mărșăluit în direcția 
opusă, ci deja în faţa liniilor de luptă. 


În stânga s-a auzit un sunet, în direcția mării. Un 
sunet slab şi nedesluşit, dar îngrijorător pentru 
urechile unui om deprins cu lupta. Cineva, a dedus 
Jamie, se împiedicase de o tufă de grozamă. 


— Hei! 


Şi una dintre străjile din apropiere chiar se 
îngrijorase. 


— Ce se întâmplă? 


Preotul va trebui să se descurce singur, s-a gândit 
Jamie, apoi a tras paloșul, s-a ridicat în picioare și, 
dintr-un pas, a ajuns lângă străji. Bărbatul era doar 
o siluetă în întuneric, însă destul de clară. Tăişul 
nemilos a lovit cu toată puterea, despicând pe loc 
țeasta soldatului. 


— Scoţienii! a strigat tovarășul bărbatului. 


Al doilea străjer a țâşnit ca un iepure din crâng, 
sărind în întunericul tot mai palid înainte ca Jamie 
să-şi poate elibera arma din ţeasta însângerată. Şi-a 
proptit un picior de spatele soldatului căzut şi a 
tras, scrâşnind din dinți din cauza senzației 
neplăcute date de carnea lipsită de viaţă și osul 
aspru. 

Alarma se răspândea în tabăra englezilor. Jaime o 
simţea şi o auzea - forfota oamenilor treziți pe 
neașteptate, bâjbâind orbeşte după arme, căutând 
în toate părțile ameninţarea nevăzută. 


Cimpoierii lui Clanranald erau în spate, în dreapta, 
însă nu se auzea încă niciun semnal de atac. Aşa că 
Jamie a continuat să înainteze, cu inima bubuindu- 
i în piept şi brațul stâng amortit de pe urma 
loviturii mortale, cu mușchii stomacului încordați 
şi privirea atentă în întunericul ce pălea, stropii fini 
de sânge de pe chipul său devenind reci şi lipicioşi 
în răcoarea dimineții. 


— Întâi i-am auzit, mi-a mărturisit uitându-se 
pierdut în bezna nopții, căutând încă soldaţi 
englezi. Pe urmă i-am și văzut. Pe englezi, 
şerpuind pe pământ precum viermii pe carne, şi pe 
bărbaţii din spatele meu. George McClure a venit 
cu mine, Wallace şi Rodd fiind de cealaltă parte, și 
am mers mai departe, pas cu pas, dar din ce în ce 
mai repede, iar englezii se agitau întruna în faţa 
ochilor noștri. 


Un bubuit a răsunat în dreapta; un singur tun a 
tras. După o clipă, un altul, şi, ca la un semnal, un 
strigăt şovăielnic s-a ridicat din piepturile 
scoțienilor care năvăleau. 


— Apoi au început cimpoaiele, a continuat Jamie cu 
ochu închişi. Nu mi-am amintit de muscheta mea 
până când nu am auzit un foc aproape în spatele 
meu. O lăsasem în iarbă lângă preot. Când e așa, 
nu vezi nimic, doar lupta care se poartă în jurul 
tău. Auzi un strigăt şi deodată te trezeşti alergând. 
Încet, câţiva paşi, în vreme ce îţi desfaci centura şi 
pe urmă tartanul îți cade și tu alergi în salturi, 
tălpile îți împroaşcă noroi pe picioare și simți 
răceala ierbii ude, şi poalele cămășii îți zboară de 
pe fundul gol. Vântul suflă şi îti umflă cămașa... 

Pe urmă te înconjoară zgomotul şi tu țipi, ca atunci 
când erai copil şi coborai în fugă un deal strigând 
în bătaia vântului, să vezi dacă te ridici de la 
pământ cu sunetul. 


Valurile propriilor strigăte i-au purtat până în 
câmpie, unde forța asaltului scoțian s-a lovit de 
bancurile de nisip ale armatei engleze, sufocându- 
le într-o revărsare clocotindă de sânge şi teroare. 


— Au luat-o la fugă, a spus el în şoaptă. Un bărbat 
s-a ridicat să mă înfrunte — în tot timpul bătăliei, 
unul singur. Pe ceilalți i-am lovit din spate. 


Şi-a mângâiat trist obrazul şi am simțit cum un 
uşor tremur pune stăpânire pe el. 


— Îmi amintesc... totul, mi-a spus aproape şoptind. 
Fiecare lovitură. Fiecare chip. Bărbatul zăcând la 
pământ în faţa mea care făcuse pe el de teamă. 
Caii nechezând. Toate miasmele — de praf de puşcă 
şi de sânge şi mirosul propriei sudori. Absolut 
totul. Dar mă simţeam ca şi cum aş fi stat deoparte, 
privindu-mă pe mine însumi. Parcă nu eram cu 
adevărat acolo. 


A deschis ochii și mi-a aruncat o privire piezișă. S- 
a aplecat până şi-a sprijinit fruntea pe genunchi, 
tremurând vizibil acum. 


— Ştii cum e? m-a întrebat. 
— Ştiu. 


Deşi nu mânuisem sabia sau pumnalul, luptasem 
destul de des cu mâinile şi cu puterea voinţei, 
răzbind prin haosul morții doar pentru că nu exista 
altă scăpare. Şi chiar dacă apărea acel sentiment 
straniu de detaşare, creierul părea să se ridice 
deasupra trupului, judecând rece şi dând ordine, 

mădularele supunându-se până când trecea criza. 
Intotdeauna tremuratul începea cândva mai târziu. 


Eu încă nu ajunsesem în acest punct. Mi-am tras 
mantia de pe umeri şi l-am acoperit pe Jamie 
înainte de a mă întoarce înăuntru. 


Au venit zorii și odată cu ei ajutoarele, adică două 
femei din sat şi a un chirurg militar. Bărbatul cu 
piciorul rănit era palid și slăbit, dar sângerarea se 
oprise. Jamie m-a luat de braţ şi m-a condus de-a 
lungul uliţei din Tranent. 


Dificultățile constante ale lui O'Sullivan cu 
proviziile fuseseră temporar rezolvate de căruțele 
capturate şi acum era de mâncare din belşug. Am 
mâncat repede, abia gustând terci-ul fierbinte, 
conștienți de hrană doar ca necesitate trupească, 
precum respiratul. Senzaţia de sațietate a început 
să mi se strecoare în trup, ajutându-mă să mă 
gândesc la următoarea nevoie presantă — somnul. 


Bărbaţi răniți erau încartiruiți în fiecare casă şi 
colibă, dar cei mai mulți dintre soldați dormeau în 
general pe câmpurile de lângă sat. Deşi Jamie ar fi 
putut obţine un loc în casa parohială, cu ceilalți 
ofițeri, m-a luat de braţ şi m-a tras după el, prin 
spațiul dintre colibe, sus pe un deal, într-una din 
dumbrăvile mici din preajma Tranentului. 


— E niţel de mers, a spus el scuzându-se, privind în 
jos spre mine, dar m-am gândit că poate vrei 
puțină intimitate. 


— Mi-ar plăcea. 


Deşi fusesem crescută în condiții care ar surprinde 
pe majoritatea oamenilor din epoca mea ca fiind 
primitive, adesea locuind în corturi și case de lut în 
expedițiile unchiului Lamb, nu eram obişnuită să 

trăiesc cu mulți oameni laolaltă, după cum era 
obiceiul aici. Oamenii mâncau, dormeau și adesea 
făceau dragoste înghesuiți în colibe strâmte și 
sufocante, luminate şi încălzite de focuri 
înecăcioase de turbă. Singurul lucru pe care nu îl 
făceau laolaltă era spălatul — în principal pentru că 
nu se spălau. 


Jamie s-a oprit sub ramurile aplecate ale unui 
castan uriaș, într-un mic luminiș, cu un covor gros 
de frunze de frasin, arin şi sicomor. Soarele abia 
răsărise și era încă rece sub copaci, pojgehiţa 
subțire a brumei zărindu-se pe unele frunze 
îngălbenite. 


Jamie a săpat cu călcâiul o adâncitură grosolană în 
stratul de frunze, apoi, stând în picioare, a pus 
mâna pe catarama curelei şi mi-a zâmbit. 


—E puţin jenant când îl îmbraci, dar e foarte uşor 
când îl dezbraci. 


Şi-a desfăcut cureaua dintr-o mișcare și tartanul i-a 
căzut pe glezne, lăsându-l doar în cămașa ce-i 
ajungea până la jumătatea coapselor. De obicei 
purta „micul kilt“ militar pe care îl prindea cu 
centura în talie, cu tartanul înfășurat pe umeri. Dar 
kiltul se rupsese şi se murdărise în timpul luptei, 
aşa că îşi luase unul dintre tartanele mai vechi, de 
fapt o fâşie lungă de stofă, răsucită pe şolduri și 
ținută în loc de o curea. 


— Şi cum o îmbraci? am întrebat, curioasă. 

— Păi, o întinzi pe pământ așa-—a îngenuncheat, 
aşternând bucata de stofă ca să acopere adâncitura 
mărginită de frunze — și pe urmă îi faci pliuri din 


zece în zece centimetri, te aşezi pe ea şi te învârți. 


Am izbucnit în râs și m-am lăsat în genunchi, să îl 
ajut să netezească stofa groasă de lână. 

— Chiar aş vrea s-o văd şi pe asta, i-am spus. 
Trezeşte-mă înainte să te îmbraci. 


A scuturat capul vesel şi razele soarelui pătrunzând 
printre frunze au sclipit în părul său. 


— Englezoaico, şansele ca eu să mă trezesc înaintea 
ta sunt mai mici decât ale unei râme într-o curte cu 
găini. Nu îmi pasă nici dacă mai calcă un cal pe 
mine, nu mă mişc de aici până mâine-dimineaţă. 


S-a aşezat cu grijă, împingând frunzele într-o 
parte. 


— Hai, vino lângă mine, a spus, întinzând un braţ 
drept invitaţie. Ne vom acoperi cu mantia ta. 


Frunzele de sub tartan formau o saltea neaşteptat 
de confortabilă, deşi în aceste momente aş fi 
dormit bucuroasă şi pe un pat de cuie. M-am lăsat 
moale lângă el, savurând plăcerea desăvârşită de a 
sta pur şi simplu lungită. 


Frigul inițial a dispărut pe măsură ce trupurile 
noastre s-au încălzit în coconul în care stăteam. Ne 
aflam suficient de departe de sat încât forfota 
activităților ne ajungea la urechi doar în frânturi 
aduse de vânt şi, pe jumătate adormită, m-am 
gândit cu satisfacție că s-ar putea ca abia mâine să 
îl caute cineva pe Jamie şi să ne găsească. 


Îmi scosesem corsajele și le sfâşiasem pentru a 
face din ele mai multe bandaje noaptea trecută și 
între trupurile noastre nu mai era nimic în afară de 
pânza subțire a rochiei mele şi cămașa lui Jamie. 
Ceva tare şi cald s-a zbătut o clipă lipit de 
stomacul meu. 


— Eşti sigur? am spus, amuzată în ciuda oboselii. 
Jamie, trebuie să fii pe jumătate mort. 

A râs obosit, ținându-mă strâns lângă el cu o mână 
mare şi caldă aşezată pe spatele meu. 


— Mult mai mult decât pe jumătate, englezoaico. 
Sunt zdrobit, dar mădularul meu e singurul prea 
prost ca să ştie asta. Nu pot să stau întins lângă tine 
fără să te doresc, dar probabil că o să rămân cu 
dorința. 


Am bâjbâit după poala cămășii, i-am ridicat-o şi l- 
am îmbrățişat. Chiar mai fierbinte decât pielea de 
pe pântec, penisul îi era mătăsos sub atingerea 
degetului meu mare, pulsând cu putere în ritmul 
bătăilor inimii. 


A scos un sunet slab de plăcere amestecată cu 
durere şi s-a rostogolit încet pe spate, lăsându-și 
picioarele să se desfacă uşor în lături, acoperit pe 
Jumătate cu mantia mea. 


Soarele ajunsese pe maldărul nostru de frunze și 
umerii mei s-au relaxat sub atingerea caldă a 
luminii. Totul mi se părea uşor poleit, din pricina 
epuizării şi a culorilor toamnei timpurii. Mă 
simţeam amorțită şi oarecum separată de trup, 
privindu-i pielea ce se înfiora la atingerea mea. 
Toată groaza şi truda, și vacarmul ultimelor două 
zile s-au risipit încet şi am rămas doar noi doi. 


Ceaţa oboselii părea să acționeze ca o lupă, 
amplificând detaliile şi senzațiile mărunte. Urma 
rănii de paloş era vizibilă sub cămașa ridicată, o 
crustă întunecată pe pielea albă. Câteva muște au 
bâzâit deasupra noastră, curioase, dar le-am 
alungat cu mâna. Îmi ţiuiau urechile de atâta 
linişte,  foşnetul copacilor acoperind ecourile 
satului. 


Mi-am aşezat obrazul pe trupul lui, simțind curba 


netedă şi tare a osului bazinului aproape de 
suprafața pielii. Pielea îi era transparentă la 

încheietură, venele ramificate, albastre şi delicate 
ca ale unui copil. 


Mâna lui s-a ridicat uşor, plutind precum frunzele 
şi s-a aşezat lin pe capul meu. 


— Claire. Am nevoie de tine, mi-a şoptit. Am atâta 
nevoie de tine. 


În lipsa jupoanelor stânjenitoare, era uşor. Mă 
simţeam de parcă pluteam la rândul meu, săltându- 
mă fără efort, trăgându-mi fustele în sus, peste 
trupului său, aşezându-mă deasupra, ca un nor pe 
vârful unui deal, răspunzând nevoii sale. 


Ochu îi erau închiși, capul dat pe spate, părul 
auriu-roşcat răsfirat printre frunze. Dar braţele lui 
mi-au cuprins ferm mijlocul, odihnindu-se pe 
curba şoldurilor mele. 


Am închis şi eu ochii, iar minţile și trupurile ni s- 
au contopit. Epuizarea ne bloca orice gând sau 
amintire, orice senzație în afară de cea de 
cunoaştere reciprocă a trupurilor. 


— Nu... mult, a şoptit el. 


Am încuviinţat din cap, ştiind că simte ceea ce nu 
vede şi m-am ridicat deasupra lui, cu coapsele 
puternice şi sigure pe sub stofa murdară a rochiei. 


O dată, de două ori, şi încă o dată, şi din nou şi un 
tremur a trecut prin el și prin mine aşa cum apa 
urcă din rădăcinile unei plante spre frunzele ei. 


A suspinat şi am simțit cum alunecă în somn la fel 
cum scade lumina unei lămpi. M-am lăsat în jos 
lângă el, abia având timp să trag faldurile grele ale 
mantiei peste noi înainte ca întunericul să mă 
învăluie şi m-am întins pe pământ cu căldura 

intensă a seminţei lui în pântecul meu. Am 
adormit. 

HOLYROOD 


Edinburgh, octombrie 1745 


Bătaia în uşă m-a surprins când îmi verificam 
cutiile medicale pline din nou. După victoria 
uluitoare de la Prestonpans, Charles îşi condusese 
triumfător armata înapoi în Edinburgh, pentru a se 
bucura de adulaţia supușilor săi. În vreme ce el se 
bucura, generalii şi căpeteniile de clanuri munceau 
din greu, adunându-şi oamenii și procurând armele 
de care era nevoie, pregătindu-se pentru ceea ce îi 
aștepta. 


Îmbătat de reuşită, Charles vorbea entuziasmat 
despre cucerirea Stirlingului, apoi a Carlyle-ului și, 
poate, despre o înaintare spre sud, chiar spre 
Londra. Eu îmi petreceam timpul liber numărând 
acele de sutură, strângând coajă de salcie și 
şterpelind orice dram de alcool pe care puteam 
pune mâna, pentru a-l fierbe şi a-l transforma în 
dezinfectant. 


— Ce este? am întrebat, deschizând ușa. 


Mesagerul era un băiat cu câțiva ani mai mare 
decât Fergus. Încerca să arate grav şi respectuos, 
însă nu îşi putea înfrâna curiozitatea firească. l-am 
văzut privirea iscodind prin cameră, oprindu-se 

fascinată pe cufărul mare cu leacuri din colțul 
camerei. In mod cert, zvonurile despre mine se 
răspândiseră prin palatul de la Holyrood. 


— Inălţimea Sa solicită prezența dumneavoastră, 
doamnă Fraser, a spus el. 


Ochii căprui luminoşi m-au privit atenţi, fără 
îndoială căutând semne de putere supranaturală. 
Părea uşor dezamăgit de înfăţişarea mea deprimant 
de normală. 


—O, da? am spus. Bine. Deci unde este Înălţimea 
Sa? 


— In salonul de dimineaţă, doamnă. Vă conduc eu. 
0 


Când s-o ia din loc, şi-a adus brusc aminte ceva și 
s-a repezit înapoi până să apuc să închid ușa. 


— Şi să luaţi şi cutia cu leacuri, dacă sunteți bună. 


Însoţitorul meu era pătruns de importanţa misiunii 
sale de a mă conduce de-a lungul holului, spre 
aripa regală a palatului. Evident cineva îl învățase 
cum trebuie să se poarte un paj regal, dar din când 
în când, un pas prea vioi trăda noutatea acestei 
îndeletniciri. 


Ce Dumnezeu voia Charles de la mine? m-am 
întrebat. Deşi mă tolera de dragul lui Jamie, 
povestea Doamnei Albe îl tulburase fără îndoială şi 
era neliniștit în privinţa mea. Nu doar o dată îl 
surprinsesem făcându-şi cruce în prezenţa mea ori 
semnul „coarnelor“, cu două degete, pentru a fi 
păzit de cele rele. Ideea că m-a solicitat pentru a-l 
trata era puţin probabilă. 


Când uşa masivă s-a deschis spre micul salon, 
ideea părea şi mai greu de crezut. Prinţul, evident 

în cea mai bună formă, stătea aplecat peste un 
clavecin pictat, cântând şovăielnic o melodie, cu 
un singur deget. Pielea delicată a obrajilor 1 se 
înroşise uşor, dar de emoție, nu de febră şi ochii 
săi erau limpezi şi atenți când i-a ridicat spre mine. 


— Doamnă Fraser! Eşti foarte amabilă că ai venit la 
mine atât de curând! 


În această dimineaţă purta haine şi mai bogate 
decât de obicei, avea perucă şi o vestă nouă din 
mătase de culoarea untului, brodată cu flori. 
Trebuie să fie încântat de ceva, mi-am spus în 
gând; engleza lui o lua razna de fiecare dată când 
devenea agitat. 


— Este plăcerea mea, Inălţimea Voastră, am spus cu 
sfială, făcând o scurtă reverență. 


Era singur, în mod surprinzător. Ar putea avea 
nevoie de serviciile mele medicale, oare? 


A arătat cu un gest scurt şi nervos spre unul dintre 
scaunele tapițate cu damasc auriu, îndemnându-mă 
să mă aşez. Alături, întors spre mine, se afla un al 
doilea scaun, dar prințul a început să pășească 
încoace și încolo prin faţa mea, prea neliniștit 
pentru a sta jos. 


-Am nevoie de ajutorul dumitale, a spus el 
deodată. 


— Da? am zis politicos şi întrebător. 


Gonoreea? m-am gândit, cercetându-l cu privirea 
pe furiş. Nu auzisem să fi avut vreo femeie de la 
Louise de La Tour, dar, la o adică, o dată era 
suficient. Îşi țuguia şi îşi sugea buzele, căutând 
parcă o cale ocolită de a-mi spune, dar s-a dat 
bătut în cele din urmă. 

—Am aici un capo-— o căpetenie, înţelegi? Se 
gândeşte să se alăture cauzei tatălui meu, dar mai 
are încă unele îndoieli. 


— O căpetenie de clan, vreţi să spuneţi? 


A încuviințat din cap şi pe frunte 1 s-au ivit cute 
sub buclele elaborate ale peruci. 


— Oui, madame. Desigur, e de acord cu tot ceea ce 
tatăl meu cere... 


— Desigur, am murmurat. 


—... dar doreşte să discute cu dumneata, madame, 
înainte să le poruncească oamenilor săi să mă 
urmeze. 


În voce i se ghicea mirarea, de parcă nici el nu 
credea ce spune, și mi-am dat seama că roşeaţa din 
obrajii săi venea dintr-un amestec de nedumerire și 
furie stăpânită. 


Eram mirată, la rândul meu. Imediat mi-a apărut în 
minte imaginea unei căpetenii de clan cu vreo 
boală îngrozitoare, a cărui aderare la cauză 
depindea de un tratament miraculos pe care eu i-l 
puteam oferi. 


— Sunteţi sigur că doreşte să discute cu mine? am 
întrebat. 


Reputația mea nu putea să fi ajuns atât de departe. 
Charles a înclinat capul cu răceală înspre mine. 

— Aşa spune el, madame. 

— Dar eu nu cunosc nicio căpetenie de clan. Cu 
excepția lui Glengarry şi a lui Lochiel, desigur. 


Oh, şi Clanranald şi Keppoch, fireşte. Dar ei vi s- 
au alăturat deja. Și de ce Dumnezeu... 

— In fine, el are părerea că îl cunoşti dumneata, m-a 
întrerupt prințul, cuvintele încurcându-i-se pe 
măsură ce furia îi creştea. 


Şi-a strâns pumnii, evident impunându-și să mă 
trateze curtenitor. 


— Este important — foarte important, madame, să 
devină convins să mi se alăture. Cer... îți cer... 
dumitale așadar, ca dumneata... să îl convingi. 


Mi-am scărpinat nasul, pe gânduri, privindu-l. Încă 
un punct-cheie. Încă o ocazie de a îndrepta 
evenimentele pe drumul pe care îl alegeam. Şi încă 
o dată, neputința mea de a şti cum să procedez mai 
bine. 


Avea dreptate. Era important să o conving pe 
această căpetenie de clan să îşi încredinţeze forțele 
cauzei iacobite. Cu cei din clanul Cameron, cu 
diversele clanuri MacDonald şi cu ceilalți alăturați 
până acum, armata iacobită număra abia două mii 
de oameni, una dintre cele mai pestrițe 
amestecături de sărăntoci şi scursuri pe care un 
general o avusese vreodată sub comanda sa. Cu 
toate acestea, acea gloată de zurbagii cucerise 
orașul Edinburgh,  biruise o forță engleză 
superioară la Preston şi dăduse semne de 
netăgăduit că avea de gând să treacă prin ținuturi 
ca prin brânză. 


Fusesem incapabili să îl oprim pe Charles; poate, 
după cum spunea Jamie, singura cale de a evita 
nenorocirea era acum să facem tot ce se putea 
pentru a-l ajuta. O căpetenie importantă de clan 
care s-ar număra de-acum printre susținătorii lui 
Charles ar influenţa mult şansele ca şi alții să ni se 
alăture. Ar putea fi un moment de cotitură, forțele 
iacobite ar crește până la nivelul unei adevărate 
armate, capabile cu adevărat să invadeze Anglia. 

Și dacă va fi aşa, ce naiba se va întâmpla după 
aceea? 


Am oftat. Indiferent ce decideam să fac, nu puteam 
lua nicio hotărâre până când nu mă întâlneam cu 
această persoană misterioasă. Am aruncat o privire 
în jos pentru a mă asigura că rochia mea era 
suficient de prezentabilă pentru o întâlnire cu o 
căpetenie de clan, bolnavă ori ba, şi m-am ridicat, 
luându-mi cutia cu leacuri subrat. 


— Voi încerca, Înălţimea Voastră, am spus. 


Pumnii strânşi s-au desfăcut, dezvăluind unchule 
roase, şi fruntea s-a înseninat. 


— Ah, bun, a spus el, apoi s-a întors spre ușa 
salonului pentru recepțiile de după-amiază. Vino, 
te voi conduce eu însumi. 


Lacheul de la ușă a sărit îndărăt de surpriză când 
Charles a deschis brusc ușa şi a trecut iute pe lângă 
el fără să îi arunce nicio privire. În capătul 
îndepărtat al camerei lungi, cu pereții acoperiți cu 
tapiserii, se afla un şemineu enorm din marmură, 
mărginit cu faianță de Delft, pictată cu scene 
pastorale flamande în nuanțe de albastru şi 
purpuriu. O mică sofa era aşezată în faţa focului şi 
un bărbat înalt, cu umeri lati, în ținută scoțiană, 
stătea în picioare lângă ea. 


Într-o încăpere mai puţin impozantă, bărbatul ar fi 
părut uriaş, cu picioarele ca nişte trunchiuri de 
copac în ciorapii în carouri pe sub kilt. Dar în 
această cameră imensă, sub tavanele cu ornamente, 
era doar mare, potrivindu-se cu figurile eroice ale 
mitologiei care decorau tapiseriile din ambele 
capete ale camerei. 

Am încremenit la vederea musafirului uriaş. Eram 
şocată şi nu-mi puteam crede ochilor. Charles 
continuase să meargă şi acum privea înapoi spre 
mine oarecum nerăbdător, făcându-mi semn cu 
mâna să vin lângă foc. Am înclinat capul spre 
bărbatul masiv. Apoi am păşit încet, am ocolit 
capătul sofalei şi m-am uitat în jos, spre bărbatul 
aşezat pe ea. 


A zâmbit slab când m-a văzut, ochii cenuşii 
precum penele de porumbel scăpărând amuzați. 


— Da, a spus el, răspunzând uimirii mele. Nici eu 
mă aşteptasem să ne întâlnim. Mai că ai putea 
spune că soarta ne aduce împreună. 


A întors capul şi a ridicat o mână spre servitorul 
său uriaş. 


— Angus, vrei, rogu-te, să îi aduci doamnei Claire 
un strop de brandy? Mi-e teamă că surpriza 
revederii a afectat-o niţel. 


Puțin spus, am replicat în sinea mea. M-am 
prăbuşit într-un fotoliu cu picioare curbate şi am 
acceptat cupa de cristal pe care mi-a întins-o 
Angus Mhor. 


Ochii lui  Colum Mackenzie rămăseseră 
neschimbaţi, la fel şi vocea. Şi în ochi, şi voce se 
regăsea esenţa bărbatului care condusese clanul 
Mackenzie vreme de treizeci de ani, în ciuda bolii 
care îl transformase într-un invalid încă din 
adolescenţă. Toate celelalte însă păreau să se fi 
înrăutățit: părul negru era acum aproape complet 
argintiu, trăsăturile feţei îşi pierduseră conturul și 
oasele ascuţite ale feţei parcă ieșeau prin pielea 
lipsită de vigoare. Chiar şi pieptul lat se strânsese, 
iar umerii puternici se încovoiaseră, carnea 
atârnând pe scheletul fragil. 

Avea deja în mână un pahar pe jumătate plin cu o 
licoare ca ambra sclipind în lumina focului. S-a 
aşezat cu greutate în poziție șezândă și a ridicat 
paharul într-un salut ironic. 


— Arăţi foarte bine... nepoată. 


Cu coada ochiului l-am văzut pe Charles rămânând 
cu gura căscată. 


— Dumneata nu arăţi, am spus fără menajamente. 


Colum a privit calm în jos, spre picioarele strâmbe 
şi crăcănate. Peste un secol, lumea medicală va 
numi această boală după cea mai ilustră victimă a 
sa: sindromul Toulouse-Lautrec. 


— Nu, a spus el. Dar au trecut doi ani de când ne- 
am văzut ultima dată. La vremea aceea, doamna 
Duncan a socotit că nu voi trăi mai mult de doi ani. 


Am luat o înghițitură de brandy. Avea un gust 
minunat. Charles era nerăbdător. 


— N-aş fi crezut că vei pune mare preţ pe blestemul 
unei vrăjitoare, am spus. 


Un zâmbet i-a făcut buzele subțiri să tresară. Avea 
frumuseţea îndrăzneață a fratelui său Dougal, așa 
afectat de boală cum era, şi când renunţa la 
atitudinea detaşată, puterea bărbatului strălucea 
peste ruina trupului său. 


—Nu, sigur că nu. Am avut impresia limpede că 
doamna spunea asta ca o observaţie, nu ca un 
blestem. Şi rar am întâlnit un observator mai ager 
decât Geillis Duncan, cu o singură excepție. 


A înclinat curtenitor capul spre mine, pentru a-şi 
face clară aluzia. 

— Mulţumesc, am spus. 


Colum a privit spre Charles, care urmărea mut de 
uimire acest schimb de replici. 


-Vă mulțumesc pentru bunăvoința de a-mi 
permite să folosesc locuinţa Înălţimii Voastre ca să 
mă întâlnesc cu doamna Fraser, a spus el, cu o 
uşoară înclinare a capului. 


Cuvintele erau suficient de politicoase, însă în ton 
se ghicea invitația evidentă de a ne lăsa singuri. 


Charles, care nu fusese niciodată în viața sa trimis 
la plimbare, s-a îmbujorat şi a deschis gura. Apoi, 
recăpătându-şi stăpânirea de sine, a închis-o, a 
făcut o scurtă plecăciune şi s-a întors pe călcâie. 


— Nu vom avea nevoie nici de lacheu, am strigat în 
urma lui. 


Umerii i-au căzut şi ceafa 1-a devenit roşie sub 
coada perucii, dar a făcut un gest iute şi lacheul de 
la ușă, aruncându-mi o privire uluită, l-a urmat 
afară. 


-Hm, a zis Colum, uitându-se o clipă 
dezaprobator spre ușă. 


Apoi şi-a îndreptat atenţia spre mine. 


— Am cerut să te văd pentru că îți datorez scuze, a 
spus, fără nicio introducere. 


M-am rezemat de spătarul scaunului, aşezându-mi 
cu nonşalanţă paharul pe abdomen. 


— O, scuze? am spus, cu cât de mult sarcasm 
puteam strânge într-un cuvânt. Pentru că ai 
încercat să mă arzi pe rug sub acuzaţia de 
vrăjitorie, vrei să zici? Ah, o nimica toată, am 

fluturat o mână, respingându-i grațios scuzele. 
Scuze?! am repetat sfredelindu-l cu privirea. 


A zâmbit fără a da vreun semn de tulburare. 
— Probabil că sună cam nepotrivit, a rostit el. 


— Nepotrivit?! Pentru că ai permis să fiu arestată şi 
aruncată în groapa hoților trei zile, fără mâncare şi 
apă? Pentru că am fost despuiată și biciuită în fața 
tuturor sătenilor din Cranesmuir? Pentru că m-ai 
lăsat la o distanţă de-un fir de păr de un butoi cu 
smoală şi un mănunchi de vreascuri? 


M-am oprit și am tras adânc aer în piept. 


— Acum, că l-ai spus, am continuat ceva mai 
calmă, „nepotrivit“ este exact cuvântul pe care l-aş 
folosi şi eu. 


Zâmbetul îi dispăruse. 


— Imi cer iertare pentru frivolitatea de care am dat 
dovadă, a spus el încet. Nu aveam intenția de a te 
lua în râs. 


M-am uitat la el, dar nu am văzut nici urmă de 
amuzament în ochii cu gene negre. 


— Nu, am spus, trăgând din nou adânc aer în piept. 
Probabil că nu ai vrut. Şi probabil că ai de gând să 
spui şi că nu aveai intenţia de a mă da pe mâna 
Justiţiei pentru vrăjitorie. 

Privirea cenușie a devenit mai vie. 

— Ştiai asta? 

— Geillis mi-a spus. In timp ce eram în groapa 


hotilor. A spus că de ea voiai dumneata să scapi, eu 
am fost o întâmplare. 

— A1 fost, a rostit el, arătând deodată foarte obosit. 
Dacă ai fi fost în castel, te-aș fi putut proteja. Ce 
Dumnezeu te-a făcut să pleci în sat? 


— Cineva mi-a spus că Geillis Duncan e bolnavă și 
mă cheamă la ea, am răspuns scurt. 


— Aha, a spus el în şoaptă. Cineva ţi-a spus. Cine, 
dacă pot să întreb? 


— Laoghaire. 


Nici măcar acum nu mi-am putut stăpâni o mică 
izbucnire de furie când am pronunțat numele fetei. 
Dintr-o criză de gelozie pentru că mă căsătorisem 
cu Jamie, încercase cu bună știință să mă trimită la 
moarte. O ură de o profunzime îngrijorătoare 
pentru o fată de şaisprezece ani. Dar chiar şi acum, 
amestecată cu furie, exista un strop de aprigă 
satisfacție: e al meu, mi-am spus aproape fără să 
vreau. Al meu. Niciodată nu îl vei putea lua de 
lângă mine. Niciodată. 


— Aha, a spus Colum din nou, privindu-mi gânditor 
chipul aprins. Eu am crezut că aşa a fost să fie. 
Spune-mi, a continuat el, ridicând o sprânceană, 
dacă nişte biete scuze ți se par nepotrivite, ai 
accepta în schimb răzbunare? 


— Răzbunare? 


Trebuie să fi arătat uluită de această idee, căci a 
zâmbit uşor, însă fără amuzament. 


— Da. Fătuca s-a măritat în urmă cu şase luni cu 
Hugh MacKenzie din Maldaur, unul dintre 
arendaşii mei. El va face cu ea ce zic eu, iar 
dumneata doreşti să fie pedepsită. Ce vrei să-i fac? 


Am clipit, uluită de oferta lui. Nu dădea semne de 
nerăbdare aşteptând un răspuns, stătea tăcut, 

sorbind din paharul cu brandy pe care Angus i-l 
umpluse din nou. Nici nu mă privea. M-am ridicat 
şi m-am îndreptat spre ferestre, simțind nevoia de 
a fi singură o clipă. 


Zidurile aici erau groase de un metru și jumătate; 
aplecându-mă în față în cadrul adânc al ferestrei 
puteam să mă asigur că sunt aproape singură. 
Soarele strălucitor lumina firele blonde de păr de 
pe braţe, când le-am sprijinit de pervaz. Mă ducea 
cu gândul la groapa hoţilor, grota aceea umedă și 
împuţită, şi la singura rază de lumină care sclpise 
prin  deschizătura de deasupra, făcând borta 
întunecată să pară, prin contrast, mai degrabă un 
mormânt. 


Îmi petrecusem prima zi acolo în frig şi mizerie, 
copleșită de o uimire care mă paralizase. A doua zi 
am tremurat de suferință şi de teamă, pe măsură ce 
descopeream întreaga amploare a ticăloșiei lui 
Geillis Duncan şi măsurile lui Colum împotriva ei. 
În cea de-a treia zi, fusesem dusă la proces. Şi 
stătusem, cuprinsă de ruşine şi groază, sub norii 
unui cer de toamnă apăsător, simțind fălcile 
capcanei lui Colum strângându-se în jurul meu, 
capcană declanșată de un cuvânt al lui Laoghaire. 


Laoghaire. Cu pielea albă şi ochu albaştri, cu un 
chip rotund şi drăgălaș, dar fără nimic altceva care 
să o deosebească de celelalte fete de la Leoch. Mă 
gândisem la ea—în groapă, alături de Geillis 
Duncan, avusesem timp să mă gândesc la o 
mulțime de lucruri. Dar oricât de furioasă și 
îngrozită fusesem, oricât de furioasă eram încă, nu 
puteam, nu putusem atunci şi nu puteam nici 
acum, să o văd ca pe o femeie rea din fire. 


— Avea doar şaisprezece ani, pentru numele lui 
Dumnezeu! 

— Era destul de matură să se poată mărita, s-a auzit 
o voce sardonică din spatele meu şi mi-am dat 
seama că vorbisem cu voce tare. 


— Da, îl voia pe Jamie, am spus, întorcându-mă. 


Colum era încă aşezat pe sofa, picioarele strâmbe 
fiind acoperite cu o pătură. Angus Mhor stătea în 
picioare în spatele lui, ținându-şi ochii cu pleoape 
grele ațintiți asupra stăpânului său. 


— Poate credea că îl iubeşte, am rostit. 


Bărbaţu se antrenau în curte, în strigăte şi zăngănit 
de arme. Soarele sclipea pe metalul săbiilor și al 
muschetelor, pe alama stâlpilor de țintă... şi în 
părul arămiu al lui Jamie, care flutura în vânt în 
vreme ce el îşi trecea o mână peste chipul înroșşit şi 
transpirat din cauza efortului, râzând la una din 
remarcile acre ale lui Murtagh. 


Poate o judecasem greșit pe Laoghaire, la urma 
urmelor, gândind că sentimentele ei ar fi mai puţin 
profunde decât ale mele. Nu aveam să aflu 
niciodată dacă acționase dintr-o furie copilărească 
ori dintr-o pasiune adevărată. În oricare dintre 
cazuri eşuase. Eu supravieţuisem. Şi Jamie era al 
meu. În timp ce priveam, Jamie şi-a ridicat kiltul şi 
şi-a scărpinat relaxat fundul, razele soarelui 
strălucind în puful roşcovan care acoperea curba 
tare ca oţelul a coapsei. Am zâmbit şi m-am întors 
pe fotoliul de lângă Colum. 


— Accept scuzele, am spus. 


A încuviinţat din cap, ochii cenușii privindu-mă 
gânditori. 


— Aşadar, crezi în iertare, doamnă? 

— Mai degrabă cred în dreptate, am spus. Că tot 
vorbim de dreptate, nu cred că ai bătut atâta drum 
de la Leoch la Edinburgh doar ca să-mi ceri 
iertare. Trebuie să fi fost o călătorie de coşmar. 


— Da, a fost. 


Silueta masivă şi tăcută a lui Angus Mhor s-a 
mișcat câțiva centimetri în spatele lui şi capul 
uriașului s-a aplecat spre stăpânul lui ca o mărturie 
grăitoare. Colum a simțit mișcarea şi a ridicat scurt 
o mână — este în regulă, spunea gestul, sunt bine 
acum. 


— Nu, a continuat Colum. N-am ştiut de fapt că eşti 
în Edinburgh până când Înălţimea Sa nu l-a 
menționat pe Jamie Fraser şi atunci am întrebat. 
Înălțimea Sa nu are o părere tocmai bună despre 
dumneata, doamnă Claire, a spus el şi a zâmbit. 
Dar cred că ştiai asta, nu? 


M-am făcut că nu am auzit întrebarea. 


-Deci te gândești cu adevărat să te alături 
prințului Charles? 


Colum, Dougal şi Jamie aveau capacitatea de a 
ascunde ceea ce gândeau cu adevărat, când doreau 
asta, dar, dintre toţi trei, Colum era fără îndoială 
cel mai priceput. Puteai afla mai mult de la 
capetele sculptate pe fântâna din curte, dacă el se 
închidea în sine. 


— Am venit să îl văd, a fost tot ce a spus. 


Am stat o clipă întrebându-mă ce aş putea — sau ar 
trebui — să spun în numele lui Charles. Poate ar fi 
mai bine să las asta în seama lui Jamie. În fond, 
deşi Colum regreta că aproape mă ucisese din 
greșeală nu însemna neapărat că era înclinat să 
aibă încredere în mine. Şi chiar dacă faptul de a 

mă afla acolo, ca parte din suita lui Charles, 
demonstra că nu eram spion englez, nu era totuși 
imposibil să fiu. 


Încă mai stătem pe gânduri când Colum a pus 
deodată paharul cu brandy pe masă şi m-a privit 
drept în ochi. 


— Ştii cât de mult am băut de azi-dimineață? 
— Nu. 


Mâinile îi erau sigure, cu pielea bătătorită şi aspră 
din cauza bolii, dar bine întreţinute. Pleoapele 
înroşite şi ochii un pic injectaţi puteau avea drept 
cauză drumul, nu băutura. Nu ezita deloc când 
vorbea şi doar o uşoară încetineală în gesturi ar fi 
dovedit că nu era treaz precum un judecător. Dar 
eu îl mai văzusem și înainte bând și aveam un 
mare respect pentru rezistenţa lui. 


L-a îndepărtat pe Angus Mhor cu un gest al mâinii, 
aplecându-se peste carafă. 


— O jumătate de sticlă. Până diseară o termin pe 
toată. 


— Ah. 


Vasăzică de asta mi se ceruse să aduc cu mine 
cutia cu leacuri. Am întins mâna spre ea, acolo 
unde o aşezasem pe podea. 


— Dacă ai nevoie de atât de mult brandy, nu pot 
face mare lucru pentru a te ajuta, în afară de un fel 
de opiu, am spus, scotocind printre diversele mele 
sticluțe şi borcane. Cred că am nişte laudanum 
aici, dar îți pot aduce niște... 


— Nu asta vreau de la dumneata. 

Tonul autoritar m-a oprit şi am ridicat privirea. 
Dacă îşi putea ține gândurile pentru sine, putea să 
le şi dezvăluie atunci când dorea. 


— Pot obţine laudanum foarte uşor, a spus el. Îmi 
imaginez că prin târg trebuie să fie vreun spiţer 
care vinde laudanum sau sirop de mac ori opiu 
nediluat, dacă e nevoie. 


Am lăsat capacul micului cufăr să cadă şi mi-am 
aşezat palmele peste el. Deci nu dorea să se stingă 
sub influența drogurilor, lăsând incertă conducerea 
clanului. Şi dacă nu căuta la mine uitarea 
temporară, atunci ce? Uitarea permanentă, poate. Îl 
cunoşteam pe Colum MacKenzie. Și mintea clară 
şi necruțătoare care plănuise nimicirea lui Geillis 
Duncan cu siguranţă nu ar ezita s-o plănuiască şi 
pe a sa. 


Acum era limpede. Venise să îl vadă pe Charles 
Stuart pentru a decide dacă să încredinţeze clanul 
MacKenzie de la Leoch cauzei iacobite. Odată 
hotărârea luată, Dougal va fi cel care va conduce 
clanul. Şi pe urmă... 


— Aveam impresia că sinuciderea e considerată un 
păcat capital, am spus. 


— Probabil că este, a spus el netulburat. Un păcat al 
mândriei, în cele din urmă, câtă vreme îmi pot 
alege o moarte curată într-un moment anume, după 
cum îmi folosește mai bine. Totuşi nu mă aştept să 
sufăr prea mult de pe urma acestui păcat, 
nemaicrezând în Dumnezeu încă de când aveam 
vreo nouăsprezece ani. 


În cameră nu se auzea niciun sunet, în afară de 
trosnetul focului şi de strigătele înfundate din 
curte. Îi auzeam respirația, un suspin încet și 
constant. 

— De ce îmi ceri mie asta? am întrebat. Ai dreptate, 
îti poţi lua laudanum de unde pofteşti, atât timp cât 
ai bani — şi dumneata ai. Cu siguranță ştii că, dacă 
iei destul, te poate ucide. E o moarte ușoară. 


— Prea uşoară, a spus el clătinând capul. Am puţine 
lucruri în viaţă pe care să mă pot baza în afară de 
mintea mea. Şi doresc să o păstrez, chiar şi în faţa 
morții. Cât despre uşurinţă... 


S-a mişcat uşor pe sofa, fără a se strădui să îşi 
ascundă disconfortul. 


— Voi avea destulă curând. 
A făcut un semn cu capul spre cufărul meu. 


— Dumneata ştii la fel de multe despre leacuri ca şi 
doamna Duncan. M-am gândit că poate cunoşti ce 
a folosit ea pentru a-și ucide soțul. Mi s-a părut 
ceva cu efect imediat și sigur. Şi potrivit, a adăugat 
el crispat. 


—A folosit vrăjitoria, conform  verdictului 
judecătorilor. 


Curtea a condamnat-o la moarte, aşa cum 
plănuiseşi, am adăugat în gând. 


— Sau nu crezi în vrăjitorie? am întrebat. 


A râs, un sunet pur şi lipsit de griji care a înseninat 
camera. 


— Un om care nu crede în puterea lui Dumnezeu nu 
prea poate crede în puterea Diavolului, nu-i așa? 


Încă şovăiam, dar Colum era un bărbat care îi 
judeca pe ceilalți la fel de inteligent cum se judeca 
pe sine însuși. Îmi ceruse iertare înainte de a-mi 
cere o favoare şi aflase mulţumit că eu credeam în 

dreptate sau în îndurare. Şi așa era, după cum o 
spusese, potrivit. Am deschis cufărul şi am scos 
mica sticluță cu cianură pe care o păstram pentru a 
omori șobolani. 


— Îţi mulţumesc, doamnă Claire, a spus el, din nou 
protocolar, deşi zâmbetul încă îi mai lumina ochii. 
Chiar dacă nepotul meu nu ţi-ar fi dovedit 
nevinovăția în chip atât de strălucit la Cranesmuir, 
tot nu aş fi crezut niciodată că eşti vrăjitoare. Nu 
ştiu nici acum mai multe decât ştiam la prima 
noastră întâlnire, cine eşti sau de ce te afli aici, dar 
niciodată nu am luat în considerare posibilitatea că 
ai fi o vrăjitoare. 


S-a oprit o clipă, ridicând o sprânceană. 


— Aş putea spera că ai fi dispusă să îmi dezvălui 
cine — sau ce — ești? 


O clipă am stat în cumpănă. Dar un bărbat care nu 
crede nici în Dumnezeu, nici în diavol nu putea 
crede nici adevărul despre prezenţa mea aici. l-am 
strâns uşor mâna înainte de a-i da drumul. 


— Mai bine să zicem că sunt o vrăjitoare, am spus. 
Ar fi cel mai aproape de adevăr. 


Mergând spre curte a doua zi dimineață, m-am 
întâlnit pe scări cu lordul Balmerino. 


— O, doamnă Fraser! m-a salutat el jovial. Chiar 
persoana pe care o căutam. 


I-am zâmbit. Era un bărbat durduliu și vesel, era 
una dintre cele mai înviorătoare prezențe de la 
Holyrood. 


— Dacă nu e febră, diaree sau sifilis, am spus, poate 
aştepta o clipă? Soţul meu și unchiul său fac o 

demonstrație de luptă cu sabia în stil scoțian în 
onoarea lui Don Francisco de la Quintana. 


— O, adevărat? Trebuie să mărturisesc că mi-ar 
plăcea să văd şi eu un asemenea spectacol. 


Balmerino şi-a potrivit paşii după ai mei, capul 
mișcându-i-se vesel la nivelul umărului meu. 


— Imi place să văd un bărbat frumos cu o sabie în 
mână, a spus el. Şi orice i-ar putea îndulci pe 
spanioli are încuviințarea mea din toată inima. 


— Şi a mea. 


Găsind că e prea primejdios pentru Fergus să 
şterpelească scrisorile Înălţimii Sale în interiorul 
castelului de la Holyrood, Jamie depindea pentru 
informaţii de ceea ce afla de la Charles personal. 
Asta părea să fie însă destul de mult; Charles îl 
considera pe Jamie unul din apropiații săi — practic 
singura căpetenie de clan scoţian căreia 1 se acorda 
această favoare, deşi contribuția sa în bani și 
oameni era nesemnificativă. 


În ceea ce priveşte procurarea banilor, Charles îi 
mărturisise că avea mari speranțe în sprijinul lui 
Filip al Spaniei, a cărui ultimă scrisoare adresată 
lui James la Roma fusese cât se poate de 
încurajatoare. Don Francisco, deși nu chiar un 
emisar, era cu siguranță membru al Curţii spaniole 
ŞI cu siguranță avea să raporteze acasă cum stăteau 
lucrurile cu răscoala Stuarzilor. Era o ocazie pentru 
Charles de a vedea cât de departe avea să îl ducă 
încrederea în propriul destin,  convingând 
căpeteniile scoțiene şi regii străini să lupte alături 
de el. 


— De ce doreați să mă vedeți? am întrebat când am 
ieşit într-o galerie care mărginea curtea de la 
Holyrood. 

O mică mulțime de spectatori se adunase, însă nici 
Don Francisco, nici cei doi combatanți nu se 
vedeau încă. 


—O! şi-a amintit lordul Balmerino, începând să 
scotocească în interiorul hainei. 


— Nimic foarte important, draga mea doamnă. Am 
primit astea de la unul dintre mesagerii mei, care 
le-a obținut de la un bărbat din clanul meu din sud. 
M-am gândit că poate le-ai găsi amuzante. 


Mi-a întins un teanc subțire de hârtii tipărite 
grosolan. Le-am recunoscut drept foi volante, 
anunţurile populare împărțite prin taverne sau 
agăţate la uşi și pe garduri prin oraşe şi sate. 


CHARLES EDWARD STUART, cunoscut de toți 
drept Tânărul Pretendent, scria unul. Aducem la 
cunoștință tuturor că această Persoană Depravată 
şi Primejdioasă, după ce a debarcat Ilegal pe 
țărmurile Scoției, a Îndemnat la Revoltă Populaţia 
acestei Ţări şi a Dezlănţuit asupra Cetăţenilor 
Inocenţi Furia unui Război Nedrept. Scria mai 
multe, în acelaşi ton, şi încheia îndemnând pe Toţi 
Cetăţenii Inocenţi care citeau acest rechizitoriu să 
facă tot ce le stă în Puteri pentru ca această 
Persoană să primească Pedeapsa pe care o Merită 
pe Deplin. Foaia era decorată în partea de sus cu 
ceea ce se voia a fi un desen înfățișându-l pe 
Charles; nu semăna foarte bine cu originalul, dar 
arăta cu siguranță Depravat şi Primejdios, ceea ce 
am presupus a fi ideea generală. 


— Aceasta e destul de temperată, a spus Bamerino, 
privind peste umărul meu. Unele din celelalte 
etalează o imaginație impresionantă și o bogăţie de 
insulte; ia citeşte-o pe asta. Ăsta sunt eu, a spus el, 
arătând spre foaie cu o încântare evidentă. 

Foaia volantă înfățișa un scoţian ciolănos, cu nişte 
perciuni groşi, cu sprâncene stufoase şi priviri care 
te străpungeau cu sălbăticie din umbra unei berete 
scoțiene. M-am uitat pieziş la lordul Balmerino, 
îmbrăcat, după cum îi era obiceiul, în pantaloni 
până la genunchi şi veston, cu cel mai rafinat gust, 
veşminte din cea mai bună stofă, dar cuminţi, 
având culori şi croială deopotrivă de sobre, pentru 
a ascunde silueta lui mică şi îndesată. S-a uitat la 
foaia volantă, gânditor, mângâindu-și obrajii 
rotunzi şi proaspăt raşi. 


— Nu ştiu ce să zic, a rostit el. Favoriţii îmi dau un 
aer cât se poate de pitoresc, nu găsești? Dar barba 
te mănâncă îngrozitor, nu sunt sigur că aş putea s-o 
suport, nici măcar de dragul de a avea o înfățișare 
pitorească. 


Am trecut la următoarea foaie și era cât pe ce să 
scap din mână întregul teanc. 


—Au făcut o treabă ceva mai bună cu soţul 
dumitale, a observat Balmerino, dar, desigur, 
dragul nostru Jamie chiar aduce oarecum cu ideea 
populară englezească de tâlhar scoțian —îmi cer 
iertare, draga mea, nu o spun ca pe o ofensă. Dar e 
mare, nu? 


— Da, am zis încet, citind pe diagonală acuzaţiile 
de pe foaie. 


-Nu am ştiut că soţul dumitale obişnuiește să 
prăjească şi să mănânce copii mici, dumneata ai 
ştiut? a întrebat Balmerino, chicotind. Întotdeauna 
am crezut că e atât de mare pentru că mănâncă 
ceva special. 


Atitudinea ireverențioasă a micului conte mă ajuta 
mult să mă calmez. Aproape îmi venea să zâmbesc 
citind acuzațiile şi descrierile ridicole, deşi mă 
întrebam cât de mult credeau cititorii acestor foi 

volante cele scrise în ele. Destul de mult, mă 
temeam; oamenii păreau adesea nu doar dispuşi, ci 
chiar dornici să creadă ce e mai rău— cu cât mai 
rău, cu atât mai bine. 


— Am zis că ultima te va interesa cel mai mult, mi- 
a întrerupt Balmerino firul gândurilor, dând la o 
parte penultima foaie. 


VRĂJITOAREA STUARZILOR, scria drept titlu. 
O femeie cu nasul lunguieţ și pupile mici și negre 
mă ţintuia cu privirea, deasupra unui text în care 
Charles Stuart era acuzat că invocă „Puterile 
Întunericului“ în slujba cauzei sale ilegitime. 
Păstrând în anturajul său apropiat o bine cunoscută 
vrăjitoare — una care deţinea puterea vieţii și a 
morții asupra oamenilor, precum şi puterea ceva 
mai obișnuită de a distruge recoltele, de a seca 
laptele vitelor şi de a cauza orbire- Charles 
dovedea că îşi vânduse sufletul diavolului și astfel 
„Va Arde în Iad pentru Vecie“, după cum încheia 
sumbru foaia volantă. 


— Asta cred că trebuie să fii dumneata, a spus 
Balmerino. Deşi te asigur, draga mea, că desenul te 
nedreptăţeşte. 


— Foarte distractiv, am spus. 


I-am înapoiat foile Excelenței Sale, înfrânându-mi 
impulsul de a-mi şterge palma de rochie. Simţeam 
o uşoară stare de rău, dar am încercat să îi zâmbesc 
lordului Balmerino. El mi-a aruncat o privire 
şireată, apoi m-a prins de braţ strângându-mă uşor, 
pentru a mă îmbărbăta. 


—Nu te necăji, draga mea, a spus el. Îndată ce 
Majestatea Sa îşi va recăpăta coroana, toate aceste 
prostii vor fi uitate. Nemernicul de ieri este eroul 
de mâine în ochii norodului, am văzut-o de 
nenumărate ori. 

— Plus ca change, plus c est la même chose i am 


murmurat. 


Şi dacă Maiestatea Sa regele James nu îşi recăpăta 
coroana... 


- lar dacă eforturile noastre, dintr-o neşansă, nu 
vor fi încununate de succes, a spus Balmerino, 
parcă auzindu-mi gândurile, cuvintele scrise în 
aceste foi vor fi ultima noastră grijă. 


— En garde. 


Cu deschiderea tradițională franțuzească, Dougal a 
luat poziţia clasică a spadasinului, întors în lateral 
față de adversarul său, brațul din faţă ținând sabia 
cu tăișul pregătit, braţul din spate îndoindu-se 
grațios, cu palma deschisă, pentru a dovedi că nu 
ascundea nimic. 


Sabia lui Jamie s-a încrucișat cu a lui Dougal, 
metalul lovindu-se cu un zăngănit uşor. 


— Je Suis prest. 


Jamie mi-a surprins privirea şi i-am văzut scânteia 
veselă din ochi luminându-i chipul. Răspunsul 
clasic al unui duelist era deviza propriului său 
clan. Je suis prest. Sunt pregătit. 


Pentru o clipă, mi-a fost teamă că nu ar fi şi fără să 
vreau am suspinat când sabia lui Dougal a țâşnit ca 
un fulger înainte. Dar Jamie îi ghicise intenția şi în 
clipa în care sabia a zvâcnit, el nu mai era în 
acelaşi loc. 


Un pas într-o parte, o şarjă şi un contraatac care a 
adus laolaltă tăişurile scrâşnind pe toată lungimea 
lor. Mânerele cele două săbii s-au atins o clipă, 
apoi spadasini au făcut un pas în spate, 

desprinzându-se unul de altul, s-au rotit şi s-au 
întors la atac. 


Cu o ciocnire şi o lovitură, o parare şi o fandare în 
terță, Jamie s-a apropiat la câțiva centimetri de 
şoldul lui Dougal, apoi s-a aruncat îndemânatic 
într-o parte cu o fluturare de kilt verzui. O paradă, 
o eschivă şi un atac iute, care a împins sabia în 
lături, şi Dougal a fandat, forțându-l pe Jamie să se 
retragă un pas. 


Îl vedeam pe Don Francisco în partea opusă a 
curții, cu Charles, Sheridan şi Tullibardine cel mai 
în vârstă și alți câțiva. Un zâmbet subțire arcuia 
buzele spaniolului sub smocul mustăţii unse cu 
ceară, dar nu puteam spune dacă era un gest de 
admirație pentru luptători sau doar o variantă a 
expresiei sale de obicei dispreţuitoare. Colum nu 
se vedea nicăieri. Nu era de mirare; dincolo de 
reținerea lui obişnuită de a apărea în public, 
trebuie să fi fost epuizat de călătoria până la 
Edinburgh. 


Amândoi spadasini talentați și amândoi stângaci, 
unchiul şi nepotul dădeau un adevărat spectacol de 
măiestrie, cu atât mai impresionant cu cât luptau 
după cele mai stricte reguli ale scrimei franţuzești, 
însă nu foloseau nici sabia scurtă care făcea parte 
din costumul unui gentilom, nici spada unui soldat. 
În schimb, amândoi mânuiau paloşe scoțiene, din 
oţel călit, lungi de un metru şi cu un tăiș ascuţit ce 
putea despica ţeasta unui om până la gât. Mânuiau 
armele enorme cu o grație şi o forţă pe care un 
bărbat mai mărunt nu le-ar fi putut egala. 


I-am văzut pe Charles şoptindu-i ceva la ureche lui 
Don Francisco și pe spaniol încuviințând din cap, 
fără a-şi lua vreo clipă privirea de la iureşul 
înfruntării din curtea acoperită cu iarbă. 
Asemănători ca agilitate şi statură, Jamie şi 

unchiul său dădeau impresia foarte credibilă că au 
de gând să lupte pe viață şi pe moarte. Dougal 
fusese maestrul lui Jamie în arta mânuirii sabiei și 
luptaseră spate în spate și umăr la umăr de multe 
ori; fiecare cunoştea bine şi şiretlicurile, şi stilul 
celuilalt — sau cel puţin aşa speram eu. 


Dougal a profitat de avantaj cu o dublă fandare, 
forțându-l pe Jamie să se retragă spre marginea 
curții. Jamie a executat o eschivă în lateral, a 
îndepărtat tăişul sabiei lui Dougal dintr-o lovitură, 
apoi a atacat pe partea cealaltă atât de repede că 
tăişul paloșului a trecut prin mâneca dreaptă a lui 
Dougal. S-a auzit un pârâit puternic și o fâşie de 
pânză albă s-a desprins, fluturând în bătaia 
vântului uşor. 


— O, frumos executat, domnule! 


M-am întors să văd cine vorbise şi l-am văzut pe 
lordul Kilmarnock stând lângă umărul meu. Un 
bărbat serios, cu o figură ştearsă, în jur de treizeci 
de ani. El și fiul său erau de asemenea găzduiți ca 
oaspeţi în castelul de la Holyrood. 


Fiul său îl însoțea aproape întotdeauna şi am 
aruncat o privire în jur, căutându-l. Nu a fost 
nevoie să privesc prea departe; stătea în picioare în 
cealaltă parte a tatălui său, cu buzele uşor 
întredeschise, urmărind lupta. Cu coada ochiului 
am prins o mişcare slabă în zona mai depărtată a 
unui pilastru. Era Fergus, cu ochii negri ațintiți 
fără să clipească asupra lui Johnny. Mi-am încrutat 
şi l-am sfredelit amenințător cu privirea. 


Johnny, prea conştient de faptul că era 
moștenitorul Kilmarnockului şi chiar mai conștient 
de privilegiul de a merge la război cu tatăl său la 
vârsta de doisprezece ani, avea pornirea de a-i trata 
cu superioritate pe ceilalți băieți. Și, aşa cum fac 
băieții, cei mai mulți dintre ei fie îl evitau pe 

Johnny, fie aveau răbdare, aşteptându-l să iasă din 
umbra protectoare a tatălui său. 


Fergus categoric intra în ultima categorie. 
Ofensându-se la o remarcă disprețuitoare a lui 
Johnny despre „căpeteniile cu berete“, pe care el o 
interpretase — destul de corect — drept o insultă la 
adresa lui Jamie, Fergus fusese împiedicat cu forţa 
să-l atace pe Johnny în grădina alpină în urmă cu 
câteva zile. Jamie îl potolise, apoi îi explicase că, 
deşi loialitatea era o virtute admirabilă şi de mare 
valoare pentru cel care se bucura de ea, prostia nu 
era. 


— Flăcăul acela e cu doi ani mai mare decât tine şi 
cu vreo treisprezece kilograme mai greu, îi spusese 
el, scuturându-l ușor pe Fergus de umăr. Crezi că 
mă ajuţi dacă primeşti o mamă de bătaie? Sunt 
momente în care să lupti fără să te intereseze cât 
trebuie să plăteşti, dar sunt şi clipe în care trebuie 
să îți muşti limba şi să ai răbdare. 


— Ne pétez plus haut que votre cul !, da? 


Fergus a încuviinţat din cap, ștergându-şi obrajii 
murdari de lacrimi cu poala cămășii, dar aveam 
mari îndoieli că vorbele lui Jamie lăsaseră o 
impresie foarte puternică asupra lui Fergus. Nu îmi 
plăcea privirea gânditoare pe care o vedeam acum 
în ochii aceia mari şi negri şi m-am gândit că, dacă 
Johnny ar fi fost niţel mai firav, ar fi stat acum 
între mine şi tatăl său. 


Jamie se lăsase pe jumătate într-un genunchi şi a 
împuns ucigător în sus, tăișul armei vâjâind pe 
lângă urechea lui Dougal. MacKenzie s-a smucit în 
spate, uluit o clipă, apoi a rânjit dezvelindu-şi 
dinții albi și l-a lovit pe Jamie în creștet cu latul 
paloşului, într-un zăngănit răsunător. 

Am auzit aplauzele din cealaltă parte a curții. 
Lupta degenera dintr-un duel elegant franțuzesc 
într-o încăierare scoțiană şi spectatorii erau foarte 
încântați de această glumă. 


Lordul Kilmarnock, care le auzise şi el, a privit 
peste curte şi s-a strâmbat acru. 


— Sfetnicii Înălţimii Sale sunt chemaţi să fie 
prezentați spaniolului, a remarcat el sarcastic. 
O'Sullivan şi filfizonul acela bătrân Tullibardine. 
Dar vrea să accepte vreun sfat din partea lordului 
Elcho? De la Balmerino, Lochiel sau chiar de la 
umilul lui servitor, eu însumi? 


Evident, era o întrebare retorică și m-am mulțumit 
să bălmăjesc câteva cuvinte de înţelegere, ținându- 
mi privirile îndreptate spre luptători. Oţelul a izbit 
zgomotos piatra, aproape acoperind cuvintele lui 
Kilmarnock. Însă odată pornit, lordul părea 
incapabil să îşi stăpânească amărăciunea. 


— Nicidecum! a spus el. O'Sullivan şi O’Brien și 
restul irlandezilor nu riscă nimic! Dacă e să se 
întâmple ce e mai rău, ei pot invoca imunitate 
penală pe motivul naționalităţii lor. Dar noi- cei 
care ne riscăm averile, onoarea—noi plătim cu 
viaţa. Noi suntem ignorați și tratați ca nişte 
dragoni oarecare. l-am spus ieri bună dimineaţa 
Înălţimii Sale şi a trecut pe lângă mine cu nasul pe 
sus de parcă aş fi comis o gravă încălcare a 
etichetei adresându-mă astfel! 


Kilmarnock era, fără îndoială, furios, şi pe bună 
dreptate. Ignorându-i pe bărbații pe care îi 
fermecase și îi curtase ca să facă rost de oameni și 
de bani pentru aventura lui, Charles îi respingea, 
întorcându-se la vechii săi sfetnicii de pe 
continent — dintre care cei mai mulți vedeau Scoția 
ca pe un ţinut în care urlă lupii, iar pe locuitorii ei 

ca pe nişte indivizi puţin mai domesticiți decât 
sălbaticii. 


S-a auzit un șuierat de surpriză din partea lui 
Dougal şi un râset exuberant din partea lui Jamie. 
Mâneca stângă a lui Dougal atârna liberă de 
umărul lui, dar pe pielea bronzată şi netedă de 
dedesubt nu se zărea nici măcar o zgârietură ori un 
strop de sânge. 


— Pentru asta o să te mângâi pe creştet, mititelule, a 
spus Dougal rânjind. 


Picături de sudoare îi curgeau pe chip. 


— Chiar așa, unchiule? i-a răspuns Jamie abia 
suflând. Cu ce? 


Un fulger de metal, mânuit cu o precizie uluitoare, 
şi punga de la brâul lui Dougal a zburat peste 
pietre, tăiată de la centură. 


Am prins o mișcare cu coada ochiului şi mi-am 
întors iute capul. 


— Fergus! am spus. 


Kilmarnock s-a întors în direcția privirii mele şi l-a 
zărit pe Fergus. Băiatul ducea într-o mână un băț 
gros cu o degajare atât de perfect jucată, că ar fi 
părut o glumă, dacă nu aş fi ştiut ce îi poate pielea. 


— Nu te deranja, lady Broch Tuarach, a spus lordul 
Kilmarnock, aruncând o scurtă privire spre Fergus. 
Poţi conta pe fiul meu că ştie să se apere onorabil, 
dacă ocazia o cere. 


A zâmbit cu dragoste indulgentă spre Johnny, apoi 
s-a întors spre cei doi spadasini. M-am întors şi eu, 
dar am ciulit urechea în direcția lui Johnny. Nu că 
aş fi crezut că lui Fergus îi lipsea simţul onoarei, 

doar că aveam impresia că era la polul opus 
noțiunii pe care o avea lordul Kilmarnock despre 
această virtute. 

— Gu leoir 2! 

La strigătul lui Dougal, lupta s-a oprit abrupt. 
Transpirând din abundență, ambii spadasini au 
făcut o plecăciune spre oaspeţii regali și au păşit în 
față pentru a accepta felicitările şi a fi prezentați 
lui Don Francisco. 


— Milord! s-a auzit o voce subțire dintre stâlpi! Te 
rog — le parabola! 


Jamie s-a răsucit, încruntându-se ușor la această 
întrerupere, apoi a dat din umeri, a zâmbit şi a 
păşit din nou în centrul curții. Le parabola era 
denumirea pe care o găsise Fergus pentru această 
scamatorie. 


Făcând o scurtă plecăciune spre Înălţimea Sa, 
Jamie a apucat paloșul cu grijă de vârf, s-a aplecat 
uşor şi, luându-și elan, a aruncat arma drept în sus. 
Toţi ochii s-au fixat pe garda sabiei, de forma unui 
glob, pentru a proteja mâna spadasinului. Lama 
oţelită scânteia în soare pe măsură ce se învârtea 
fără încetare în aer, apoi a părut că rămâne 
suspendată o clipă, înainte de a cădea pe pământ. 


Esenţa acestui truc era, desigur, să arunci arma în 
aşa fel încât să se îngroape cu vârful în pământ 
atunci când venea în jos. Varianta îmbunătățită a 
lui Jamie era să stea direct sub arcul de coborâre şi 
să păşească într-o parte în ultimul moment pentru a 
evita să fie secerat de lama care cade. 


Paloşul s-a împlântat în pământ la picioarele lui 


într-un „ah“ general din partea spectatorilor. Abia 
în clipa în care Jamie s-a aplecat să scoată sabia 

din teaca de pământ ierbos, am băgat de seamă că 
din rândul spectatorilor dispăruseră doi. 


Unul, stăpânul de doisprezece ani de la 
Kilmarnock, zăcea cu faţa la pământ pe iarba 
grădinii, cucuiul umflat fiind deja vizibil prin părul 
rar castaniu. Al doilea nu se vedea nicăieri, dar am 
prins o şoaptă slabă din umbrele din spatele meu. 


-— Ne petez plus haut que votre cul, spunea cu 
satisfacție. 


Să nu tragi pârţuri mai sus de propriul fund. 


Vremea era nefiresc de caldă pentru noiembrie și 
norii omniprezenți se împrăştiaseră, lăsând un 
soare palid de toamnă să strălucească pentru scurtă 
vreme peste cenuşiul Edinburgh-ului. Profitasem 
de căldura trecătoare pentru a sta afară, oricât de 
puţin, şi mă târam în genunchi prin grădina alpină 
din spatele castelului, spre marele amuzament al 
câtorva scoțieni care se plimbau pe acolo, 
bucurându-se de soare în propriul lor stil, cu o 
carafă de whisky făcut în casă. 


— Vânezi omizi, domniţă? a strigat unul. 


— No, umblă după zâne, nu după omizi, a glumit un 
altul. 


— Mai degrabă găseşti dumneata zâne în carafa 
aceea decât găsesc eu sub pietre, am strigat înapoi. 


Bărbatul a ridicat carafa, a închis un ochi şi s-a 
holbat teatral în fundul vasului. 


— Da, păi, e bine, dacă sunt zâne şi nu omizi, a 
replicat el şi a mai tras o dușcă. 

De fapt, ceea ce vânam eu era la fel de logic — sau 
ilogic — pentru ei ca şi omizile, mi-am zis în sinea 
mea, împingând un bolovan câțiva centimetri într- 
o parte pentru a dezveli lichenii portocaliu-maronii 
de pe suprafaţa lui. Răzuiam uşor cu un cuțitaș și 
adunam în palmă câteva fărâme din simbiotul 
straniu, pe care apoi îi puneam cu mare grijă în 
cutia de tutun ieftină din tablă care conţinea 
comoara mea obținută cu mari sacrificii. 


Ceva din atitutinea relativ cosmopolită a 
Edinburgh-ului se transmisese şi scoțienilor aflați 
în vizită. Deşi în satele izolate de munte un 
asemenea comportament ar fi fost privit cu 
suspiciune, dacă nu de-a dreptul cu ostilitate, aici 
nu părea nimic mai mult decât o excentricitate 
inofensivă. Cu toare că scoțienii mă tratau cu mare 
respect, eram uşurată să văd că în acest respect nu 
se amesteca teama. 


Chiar şi faptul că eram englezoaică era iertat 
îndată ce se afla cine e soţul meu. Bănuiam că nu 
aveam să aflu vreodată mai mult decât îmi 
povestise Jamie despre ce făcuse în timpul bătăliei 
de la Prestonpans, dar orice ar fi fost, lăsase o 
impresie puternică în conștiința scoțienilor şi 
„Jamie Roşcovanul“ stârnea strigăte şi urale 
oriunde se aventura în afara zidurilor castelului 
Holyrood. 


De fapt, un strigăt al scoțienilor din apropiere mi-a 
atras atenția în acea clipă și când am ridicat 
privirea, chiar Jamie Roşcovanul păşea pe iarbă, 
fluturând absent braţul spre bărbaţi în vreme ce 
scruta cu privirea pietrele înghesuite în spatele 
palatului. Chipul 1 s-a luminat când m-a văzut şi a 
pornit spre locul unde stăteam în genunchi printre 
bolovani. 

— Aici erai, a spus. Poţi veni cu mine o clipă? Şi 
adu şi coşul cu tine, te rog. 


M-am ridicat anevoie în picioare, scuturându-mi 
iarba uscată de pe genunchi cu mănuşa şi am 
aruncat cuțitașul în coş. 


— Bine. Unde mergem? 


— Colum a trimis vorbă că vrea să discute cu noi. 
Amândoi. 


— Unde? am întrebat, lungindu-mi paşii pentru a 
mă putea ține după el de-a lungul potecii. 


— În biserica din Canongate. 


Asta era interesant. Indiferent de motivul pentru 
care Colum dorea să ne vadă, în mod clar nu voia 
să se ştie la Holyrood că vorbise doar cu noi. 


Nici Jamie nu dorea să se afle, din moment ce îmi 
spusese să iau cu mine coşul. Dacă ieşeam braţ la 
braţ pe poartă, coșul meu dădea impresia că 
mergem în Royal Mile fie pentru a face 
cumpărături, fie pentru a împărți leacuri bărbaţilor 
şi familiilor lor de la periferia Edinburgh-ului. 


Oraşul pornea într-o pantă abruptă de-a lungul 
singurei sale străzi principale. Holyrood stătea 
demn la poalele sale, bolta fragilă a Abației 
întinzându-se pe lângă el conferindu-i un aer fals 
de siguranţă plină de grație. Ignora trufaş prezenţa 
amenințătoare a Castelului Edinburgh, cocoţat pe 
creasta dealului stâncos de deasupra. Între cele 
două castele, Royal Mile răsărea la un unghi 
abrupt de patruzeci şi cinci de grade. Roşie la faţă 
şi abia trăgându-mi răsuflarea alături de Jamie, mă 
întrebam cum naiba reușise Colum MacKenzie să 
urce panta pietruită de aproape un kilometru, de la 
palat până la biserică. L-am găsit pe Colum în 

curtea bisericii, stând pe o bancă de piatră unde 
soarele după-amiezii târzii îi putea încălzi spatele. 
Bastonul din lemn de porumbar se afla alături de 
el, iar picioarele lui scurte şi strâmbe atârnau la 
câțiva centimetri deasupra pământului. Cu umerii 
încovoiați şi capul plecat, dus pe gânduri, părea de 
la depărtare un pitic, un musafir natural al acestei 
grădini de piatră făcută de mâna omului, cu 
lespezile sale înclinate şi lichenii strecurându-se 
peste tot. Mi-a atras atenţia o lespede frumoasă pe 
un mormânt bătut de ploi, dar bănuiam că nu era 
indicat să zăbovim. 


Iarba înăbuşea sunetul pașilor noştri, însă Colum a 
ridicat capul cât încă eram la o oarecare distanţă. 
Deci simțurile sale nu erau deloc afectate. 


Umbra de sub un tei din apropiere s-a mișcat puţin 
la apropierea noastră. Deci şi simţurile lui Angus 
Mhor funcționau impecabil. Mulţumit să vadă că 
noi eram, servitorul uriaş şi-a reluat paza mută, 
devenind din nou parte din peisaj. 


Colum a înclinat capul în semn de bun venit şi ne- 
a arătat cu mâna locul de lângă el. De aproape, 
nimic nu sugera scurtimea trupului, în ciuda 
picioarelor strâmbe. Când te găseai față în față cu 
el, nu vedeai decât omul care era. 


Jamie mi-a găsit un loc pe o lespede din apropiere, 
înainte de se aşeza alături de Colum. Marmura era 
surprinzător de rece, o simţeam chiar şi prin 
fustele groase şi m-am foit niţel, incomodată de 
craniul şi oasele sculptate pe lespedea funerară. 
Am văzut epitaful săpat mai jos şi am zâmbit cu 
gura până la urechi. 


Aici se odihneşte 
trupul lui Martin 
Elginbrod 

Și pe el să îl ierte 
bunul Dumnezeu. 

Că şi eu te-aş ierta 
dacă aş fi Dumnezeu 
Și tu ai fi Martin 
Elginbrod. 


Jamie a ridicat o sprânceană la mine drept 
avertisment, apoi s-a întors spre Colum. 


— Al cerut să ne vezi, unchiule? 


— Am o întrebare pentru tine, Jamie Fraser, a spus 
Colum fără nicio introducere. Mă consideri neam 
cu tine? 


Jamie a rămas tăcut un moment, cercetând chipul 
unchiului său. Apoi a schițat un zâmbet. 


— Al ochii mamei mele, a spus el. Cum să neg 
asta? 


Colum a părut uluit o clipă. Ochii săi aveau 
cenuşiul blând şi limpede ale penelor unui 
porumbel şi gene dese şi negre. În ciuda frumuseţii 
lor, puteau sclipi reci precum oţelul şi m-am 
întrebat, nu pentru prima dată, cum arătase mama 
lui Jamie. 


—Iți amintești de mama ta? Nu erai decât un 
flăcăiaş când a murit. 


Buzele lui Jamie s-au strâmbat uşor auzind asta, 
dar a răspuns cu calm. 


— Eram destul de mare. Și casa tatălui meu avea o 
oglindă; mi se spune că semăn cu ea puţin. 


Colum a râs scurt. 


— Mai mult decât puţin. 

L-a privit pe Jamie îndeaproape, mijindu-şi ochii 
putin în soarele strălucitor. 


— O, da, flăcăule, ești fiul lui Ellen, n-am nicio 
îndoială. Părul, mai întâi, a spus cu un gest spre 
coama lui Jamie care sclipea castanie și 
chihlimbarie, roșcată şi stacojie, o masă deasă și 
ondulată, cu o mie de nuanțe de roşu și auriu. Şi 
gura, a continuat el, un colţ al buzelor ridicându-i- 
se, parcă amintindu-și ceva fără să vrea. Mare ca a 
unei păpălude, obişnuiam să o tachinez. Poţi 
prinde gândaci ca o broască, obişnuiam să îi spun, 
dacă ai avea limba lipicioasă. 


Luat prin surprindere, Jamie a râs. 


— Willie mi-a spus mie asta o dată, a rostit el, apoi 
buzele sale pline au amuţit. 


Vorbea rareori despre fratele său mai mare mort și 
mi-am imaginam că niciodată nu-i pomenise de el 
lui Colum. 


Dacă unchiul său observase scăparea, nu a lăsat să 
se vadă. 


— l-am scris atunci, a rostit el, privind pierdut spre 
una dintre lespezile înclinate din apropiere. Când 
fratele tău şi bebelușul au murit de vărsat. Atunci a 
fost prima dată, de când plecase din Leoch. 


— De când se măritase cu tatăl meu, adică. 


Colum a încuviinţat încet din cap, cu privirea încă 
departe. 


— Da. Ea era mai mare decât mine, ştii, cam cu doi 


ani. Cam aceeași diferență care e şi între tine și 
sora ta. 

Ochii cenuşii adânciți în orbite s-au întors și s-au 
fixat asupra lui Jamie. 


-Nu am întâlnit-o niciodată pe sora ta. Sunteţi 
apropiaţi voi doi? 


Jamie nu a zis nimic, ci doar a înclinat uşor capul, 
studiindu-l atent pe unchiul său, căutând parcă 
răspuns la o ghicitoare pe care o citea pe chipul 
îmbătrânit dinaintea lui. Colum a înclinat la rândul 
lui capul. 


-La fel eram şi eu cu Ellen. Eu am fost un copil 
bolnăvicios şi ea mă îngrijea adesea. Îmi amintesc 
soarele strălucind în părul ei şi mi-o amintesc cum 
îmi spunea poveşti, iar eu stăteam în pat. Chiar și 
mai târziu... buzele fin conturate s-au ridicat într- 
un zâmbet firav — când picioarele mele au cedat, 
venea sau pleca din Leoch şi se oprea în fiecare 
dimineaţă şi seară în dormitorul meu, să îmi 
povestească cu cine se întâlnise şi ce vorbiseră. 
Discutam despre chiriaşi și despre arendaşi şi cum 
puteau fi lucrurile rezolvate. Eu eram căsătorit pe 
atunci, dar Letitia nu avea minte pentru asemenea 
treburi, iar interes nici atât. 


A fluturat o mână, alungând amintirea soției sale. 


— Vorbeam între noi—uneori cu Dougal, alteori 
doar noi doi — despre cum puteau fi cel mai bine 
păstrate averile clanului; cum trebuie păstrată 
pacea între familii, ce alianțe puteau fi făcute cu 
alte clanuri, cum ar trebui împărțite pământurile și 
pădurile... Şi pe urmă ea a plecat, a spus el 
deodată, privind în jos spre mâinile late sprijinite 
pe genunchi. Fără să ceară voie şi fără o vorbă de 
rămas-bun. A plecat. Şi mai auzeam despre ea din 
când în când de la alții, dar de la ea-—niciun 
cuvânt. 

—Nu ţi-a răspuns la scrisoare? l-am întrebat în 
şoaptă, nedorind să-l deranjez. 


A clătinat capul, cu privirea încă în jos. 


— Era bolnavă, pierduse un copil şi suferea şi ea de 
vărsat. Şi poate avea de gând să scrie mai târziu, e 
o treabă uşor de amânat. 


A zâmbit scurt şi amar, apoi redevenind serios. 
— Şi până la Crăciunul următor era moartă. 


S-a uitat drept în ochii lui Jamie, care 1-a susținut 
privirea fără ocolişuri. 


— Aşa că am fost un pic surprins, pe urmă, când 
tatăl tău mi-a scris pentru a-mi spune că te duce la 
Dougal şi dorea ca după aceea să vii la mine, la 
Leoch, ca să îți continui educația. 


— Aşa se convenise, la nunta lor, a răspuns Jamie. 
Ca eu să stau acasă la Dougal și pe urmă să vin la 
dumneata pentru o vreme. 


Ramurile uscate ale unei zade au trosnit scuturate 
de vânt, iar el şi Colum şi-au aplecat deopotrivă 
umerii în pala rece de vânt, cu gesturi 
asemănătoare care le trădau înrudirea. 


Colum m-a văzut zâmbind la gândul că semănau și 
un colţ al gurii i s-a ridicat drept răspuns. 


—0O, da, i-a spus el lui Jamie. Dar înțelegerile 
valorează tot atât cât oamenii care le fac şi nimic 
mai mult. Şi la vremea aceea eu nu îl cunoşteam 
pe tatăl tău. 


A deschis gura pentru a continua, dar pe urmă a 
părut să se răzgândească. Liniştea din curtea 

bisericii a umplut golul din conversaţia lor, de 
parcă niciun cuvânt nu fusese rostit vreodată. 


Jamie a fost cel care, într-un târziu, a spart din nou 
tăcerea. 


— Şi ce părere aveai despre tatăl meu? a întrebat şi 
am ghicit în tonul lui curiozitatea copilului care şi- 
a pierdut devreme părinţii şi caută indicii despre 
identitatea acelor oameni cunoscuți doar din 
punctul de vedere limitat al unui copil. Înţelegeam 
acel impuls; puţinele lucruri pe care le ştiam 
despre propriii mei părinți proveneau aproape în 
întregime din răspunsurile scurte ŞI 
nesatisfăcătoare ale unchiului Lamb la întrebările 
mele — nu era omul care să stea şi să-i studieze pe 
ceilalți. 


Colum, pe de altă parte, era. 
— Cum era el, vrei să spui? 


Şi-a măsurat nepotul cu atenţie, apoi a scos un 
mârâit scurt, amuzat. 


—Uită-te în oglindă, flăcăule, a spus el, cu un 
zâmbet pe jumătate supărat întârziindu-i pe chip. 
Chiar dacă vezi în ea chipul mamei tale, tatăl tău te 
priveşte prin acei blestemaţi de ochi de pisică ai 
neamului Fraser. 


S-a întins, schimbându-şi poziția, întinzându-și 
oasele pe banca de piatră acoperită cu muşchi. Îţi 
tinea buzele strânse, după cum îi era obiceiul, 
pentru a nu scăpa vreo exclamaţie de durere, şi 
puteam vedea ce cauzase ridurile acelea adânci din 
jurul nasului şi al gurii. 


— Dar, ca să-ți răspund, a continuat el îndată ce s-a 
aşezat mai confortabil, nu l-am plăcut foarte mult — 
nici el pe mine —, dar mi-am dat seama imediat că 

e un om de onoare. Şi la tine am remarcat același 
lucru, Jamie MacKenzie Fraser, a adăugat foarte 
încet, după o scurtă pauză. 


Expresia lui Jamie nu s-a schimbat, dar am 
remarcat un uşor tremur al pleoapelor; doar cineva 
la fel de obișnuit cu chipul lui cum eram eu — ori la 
fel de fin observator cum era Colum -— ar fi băgat 
de seamă. 


Colum a răsuflat cu un oftat prelung. 


— Aşadar, flăcăule, de asta am dorit să stau de 
vorbă cu tine. Vezi tu, eu trebuie să decid dacă cei 
din clanul MacKenzie de la Leoch merg cu regele 
James sau regele Geordie. Acum, a spus el 
zâmbind amar, e ceva de felul dracul pe care îl 
cunoşti şi dracul pe care nu-l cunoşti, dar e o 
alegere pe care trebuie să o fac. 


— Dougal... a început Jamie, dar unchiul său l-a 
oprit cu un gest scurt al mâinii. 


— Da, ştiu ce gândește Dougal, în ultimu doi ani n- 
am avut pace cu el, a spus el iritat. Dar eu sunt 
căpetenia clanului și decizia îmi aparține. Dougal 
se va supune poruncii mele. Eu aş vrea să ştiu ce 
m-ai sfătui tu să fac — pentru clanul al cărui sânge 
curge şi în venele tale. 


Jamie şi-a ridicat ochii albaştri întunecați şi de 
nepătruns, cu pleoapele pe jumătate coborâte ca să 
se apere de soarele după-amiezii ce-i bătea în faţă. 


— Eu sunt aici şi oamenii mei sunt cu mine, a spus 
el. Alegerea mea nu e evidentă? 


Colum s-a foit din nou, înclinându-și capul spre 
nepotul său, parcă pentru a surprinde orice nuanţă 
a vocii sau a expresiei feţei lui care i-ar putea oferi 
un indiciu. 

— Oare? a întrebat el. Bărbaţi jură credinţă pentru 
tot soiul de motive, flăcăule, şi puţine dintre ele au 
de-a face cu motivele pe care le rostesc cu voce 
tare. Eu am stat de vorbă cu Lochiel, cu 
Clanranald, cu Angus și cu Alex MacDonald din 
Scotus. Crezi că ei sunt aici doar pentru că simt că 
James Stuart e regele lor de drept? Acum voi vorbi 
cu tine şi vreau să aud adevărul, în numele onoarei 
tatălui tău. 


Văzându-l pe Jamie că șovăie, Colum a continuat, 
cu privirea încă ațintită asupra lui. 


— Nu cer asta pentru mine. Dacă ai ochi, poţi vedea 
şi singur că această chestiune nu e una care să mă 
mai frământe pentru multă vreme. Ci pentru 
Hamish. Aminteşte-ţi că băiatul îți este văr. Dacă 
vreau să mai existe un clan pe care să îl conducă, 
când va ajunge la vârsta cuvenită, eu trebuie să 
aleg drept, acum. 


A tăcut şi a rămas nemișcat, încordarea lui 
obişnuită  părăsindu-i acum trăsăturile, ochii 
cenușii rămânând larg deschişi și atenţi. 


Jamie încremenise ca şi Colum, neclintit precum 
îngerul de marmură de pe mormântul din spatele 
lui. Ştiam în ce dilemă se afla, deși niciun semn nu 
1 se citea pe chipul puternic şi împietrit. Era 
aceeaşi dilemă cu care ne mai confruntaserăm 
înainte, când fusese nevoit să hotărască dacă să 
meargă sau nu cu bărbați de la Lallybroch. 
Răscoala lui Charles stătea pe muchie de cuțit; 
alianţa cu un clan mare precum Mackenzie din 
Leoch îi putea încuraja pe alții să vină alături de 
nesăbuitul Tânăr Pretendent şi să ducă la victoria 
sa. Totuşi, dacă această aventură avea să se încheie 
dezastruos, clanul MacKenzie de la Leoch putea 
sfârşi odată cu ea. 

In cele din urmă, Jamie a întors capul spre mine și 
m-a fixat cu ochii lui albaștri. Tu ai un cuvânt de 
spus aici, îmi transmitea el. Ce să fac? 


Simţeam şi privirea lui Colum îndreptată spre 
mine şi mai mult ghiceam decât vedeam 
sprâncenele dese şi întunecate ridicate a întrebare. 
Dar ce am văzut cu ochii minții a fost tânărul 
Hamish, un roşcovan de zece ani, care arăta mai 
degrabă ca fiul lui Jamie decât ca vărul lui. Şi viața 
care i-ar aştepta pe el şi pe oamenii clanului său, 
dacă ar cădea împreună cu Charles la Culloden. 
Bărbații de la Lallybroch îl aveau pe Jamie care 
să-i salveze de măcelul final, dacă se ajungea la 
asta. Bărbaţii de la Leoch nu ar avea nimic. Cu 
toate acestea, alegerea nu putea fi a mea. Am 
ridicat din umeri, plecându-mi fruntea. Jamie a tras 
adânc aer în piept şi s-a hotărât. 


— Intoarce-te acasă la Leoch, unchiule, a spus el. Şi 
ține-ţi oamenii acolo. 


Colum a stat nemişcat vreme îndelungată, uitându- 
se drept la mine. 


In cele din urmă, buzele i s-au arcuit în sus, dar nu 
chiar într-un zâmbet. 


— Am fost la un pas să îl opresc pe Ned Gowan 
când a plecat să te salveze de rug, mi-a spus. Cred 
că sunt bucuros că nu am făcut-o. 


— Mulţumesc, am spus pe un ton care se potrivea 
cu al lui. 


A oftat, frecându-și ceafa cu mâna noduroasă, de 
parcă l-ar fi apăsat greutatea răspunderii pentru 
clanul său. 


— Bine, atunci. Mă voi întâlni cu Inălțimea Sa 
mâine-dimineaţă şi îi voi spune ce-am hotărât. 

Mâna a coborât şi a rămas inertă pe banca de 
piatră, la jumătatea distanţei dintre el şi nepotul 
lui. 


—Iţi mulțumesc, Jamie, pentru sfat. 
A şovăit, apoi a adăugat: 
— Şi Dumnezeu să fie cu tine. 


Jamie s-a aplecat în faţă, aşezându-și mâna peste a 
lui Colum. A zâmbit larg și dulce ca mama sa și a 
rostit: 


— Şi cu tine, mo caraidh 2. 


Royal Mile era aglomerat, oamenii forfoteau, 
căutând a folosi cât mai bine puţinele ceasuri de 
căldură. Păşeam în tăcere prin mulțime, mâna mea, 
cuibărită adânc în scobitura brațului îndoit al lui 
Jamie. Într-un târziu a clătinat din cap, murmurând 
ca pentru sine ceva în galeză. 


— Ai făcut bine, i-am spus, răspunzând mai degrabă 
gândului decât vorbelor. Şi eu aş fi făcut acelaşi 
lucru. Orice s-ar întâmpla, măcar cei din neamul 
MacKenzie vor fi în siguranţă. 


— Da, poate. 


A înclinat capul răspunzând la salutul unui ofiţer 
care îşi croia drum prin mulțimea ce împresura 
World's End. 


— Dar ce se va întâmpla cu restul, MacDonald, 
MacGillivray şi ceilalți care au venit? Vor fi 
distruși acum şi poate că nu ar fi fost, dacă aş fi 
avut eu curajul să-i spun lui Colum să li se alăture. 
Nu avem cum să ştim, englezoaico, nu-i aşa? a 
clătinat el capul cu tristeţe. 

— Nu, am spus încet, strângându-i braţul. Niciodată 
nu știi destul. Sau poate ştii prea mult. Dar nu poți 
face nimic. 


Mi-a zâmbit pieziş drept răspuns şi mi-a strâns 
mâna. 


—Nu, englezoaico. Nu cred că poţi. Şi acum 
zarurile sunt aruncate şi nimic nu se mai poate 
schimba, deci nu are rost să ne mai facem griji. 
Clanul MacKenzie va sta deoparte. 


Straja de la poarta  Holyroodului era un 
MacDonald, unul dintre bărbații lui Glengarry. L-a 
recunoscut pe Jamie şi a dat din cap lăsându-ne să 
intrăm, abia uitându-se spre noi din postul lui de 
observație. Vremea caldă făcea paraziții activi şi, 
când ieşeau din cuiburile lor de la subsuori și de la 
vintre, puteai adesea să-i zăreşti în vreme ce 
traversau terenul periculos al unei cămăşi ori al 
unui tartan şi puteai să-i îndepărtezi de pe trupul 
gazdei lor. 


Jamie i-a spus bărbatului câteva cuvinte în galeză, 
zâmbind. Omul a râs, şi-a cules ceva de pe cămașă 
şi l-a aruncat spre Jamie care s-a prefăcut că îl 
prinde, a cântărit din privire bestia imaginară, apoi, 
făcându-mi cu ochiul, a vârât-o în gură. 


— Şi cum se mai prezintă capul fiului dumitale, lord 
Kilmarnock? am întrebat politicoasă în vreme ce 
păşeam împreună pe ringul de dans al Marii 
Galerii de la Holyrood. 


Nu îmi păsa foarte tare, însă m-am gândit că 
subiectul nu putea fi cu totul evitat şi poate era mai 
bine să îl deschid într-un loc unde ostilitatea nu 
putea fi expusă fățiș. 

Galeria mi se părea că îndeplinea acest criteriu. 
Camera lungă cu tavan înalt, cu două șemineuri 
largi şi ferestre impunătoare, fusese scena a 
numeroase baluri şi banchete de la intrarea 
triumfală a lui Charles în Edinburgh, în 
septembrie. Acum, plină de membru elitei din 
Edinburgh, cu toţii nerăbdători să îl întâmpine cu 
onoruri pe prinţ — odată ce a devenit limpede că ar 
putea chiar învinge — camera era într-adevăr plină 
de strălucire. Don Francisco, invitatul de onoare, 
stătea împreună cu Charles în capătul îndepărtat al 
încăperii, înveşmântat în mohorâtul stil spamol, cu 
pantaloni lungi și largi din stofă întunecată, o 
haină fără formă şi chiar un mic guler plisat, care 
părea să stârnească o mulțime de chicoteli 
înfundate printre invitații mai tineri şi mai în pas 
cu moda. 


— O, face destul de bine, doamnă Fraser, a răspuns 
Kilmarnock netulburat. Un cucui nu e prea mult 
timp o tragedie pentru un băiat de vârsta lui, deşi 
mândria s-ar putea să i se vindece un pic mai greu, 
a adăugat el, cu o strâmbătură veselă a gurii sale 
mari. 


Am zâmbit spre el, uşurată. 
— Nu eşti furios? 


A clătinat din cap, privind spre podea pentru a se 
asigura că picioarele sale nu atingeau poalele largi 
ale rochiei mele. 


— Am încercat să îl învăţ pe John lucrurile pe care 
trebuie să le ştie ca moştenitor al Kilmarnockului. 
În privința modestiei, se pare că am eşuat 
lamentabil, poate servitorul domniilor voastre va 
avea mai mult succes. 


— Sper că nu l-ai scărmănat afară, am spus distrată. 

— Poftim? 


— Nimic, am spus îmbujorându-mă. Ia uite, e 
Lochiel? Am crezut că e bolnav. 


Dansul aproape că îmi tăia răsuflarea şi lordul 
Kilmarnock nu părea să fie amator de conversatie, 
aşa încât aveam timp să privesc în jur. Charles nu 
dansa. Deşi era un bun dansator şi tinerele femei 
din Edinburgh se întreceau să-i câștige favorurile, 
în seara aceasta era preocupat să-şi întrețină 
musafirul. După-amiază văzusem cum un mic 
butoi cu un nume portughez marcat pe el fusese 
rostogolit spre bucătării, iar acum pahare pline cu 
un lichid rubiniu continuau să apară ca prin farmec 
lângă mâna stângă a lui Don Francisco întreaga 
seară. 


Ne-am intersectat cu Jamie care dansa cu una 
dintre domnişoarele Williams. Erau trei, aproape 
imposibil de deosebit una de cealaltă — tinere, cu 
părul castaniu, drăguţe şi „vai, atât de interesate, 
domnule Fraser, de această Cauză nobilă“. Pe mine 
mă cam oboseau, însă Jamie, întruchiparea 
răbdării, a dansat cu toate trei, pe rând, şi a răspuns 
acelorași întrebări prostuţe de fiecare dată. 


— Păi, e ceva nou şi pentru bietele fete să iasă din 
casă, mi-a explicat el îngăduitor. Tatăl lor e un 
negustor bogat, aşa că Înălţimea Sa ar dori să 
încurajeze simpatia familiei pentru cauza sa. 


Domnişoara Williams care dansa cu el părea cu 
totul fermecată și m-am întrebat răutăcioasă cam 
cât de încurajator era Jamie cu ele. Apoi atenția 
mi-a fost atrasă de Balmerino care dansa cu soția 
lordului George Murray. l-am văzut pe cei doi soți 
Murray schimbând în treacăt priviri afectuoase, el 
conducând-o pe o altă domnişoară Williams, şi mi 
s-a făcut puţin ruşine că remarcasem cu cine dansa 
Jamie. 

Deloc surprinzător, Colum nu era la bal. Mă 
întrebam dacă avusese ocazia să discute cu Charles 
înainte, dar mi-am zis că probabil nu; Charles arăta 
mult prea vesel şi plin de însuflețire pentru a fi 
primit vreo veste proastă în ultimele ceasuri. 


Într-o parte a Galeriei, am zărit cu coada ochiului 
două siluete îndesate, aproape identice în veşminte 
protocolare incomode şi nefamiliare. Era John 
Simpson, maestrul  Ghildei Armurierilor din 
Glasgow și fiul său, pe care îl chema tot John 
Simpson. Veniţi pe la începutul săptămânii pentru 
a-i dărui Înălţimii Sale unul din magnificele paloșe 
cu gardă rotundă pentru care erau renumiţi în 
întreaga Scoţie, cei doi meșteri fuseseră evident 
invitați în această seară pentru a-i arăta lui Don 
Francisco larga susținere de care se bucurau 
Stuarzi. 


Ambii bărbați aveau părul şi barba negre, 
încărunțite. Simpson cel bătrân avea mai multe fire 
albe decât negre, pe când Simpson cel tânăr dădea 
impresia unei coaste de deal întunecate mărginite 
de o pojghiță de zăpadă, din pricina firelor de păr 
alb apărute la tâmple şi în partea de sus a obrajilor. 
În timp ce îi priveam, bătrânul armurier l-a împins 
pe fiul său de la spate şi a înclinat capul cu 
subînţeles spre una dintre fiicele negustorului care 
stăteau aproape de capătul sălii, alături de tatăl lor. 


Simpson cel tânăr i-a aruncat tatălui o privire 
sceptică, pe urmă a ridicat din umeri, a luat-o din 
loc şi 1-a oferit braţul cu o plecăciune celei de-a 
treia  domnişoare Williams. l-am privit cu 
amuzament şi fascinaţie cum s-au învârtit în pașii 
de dans, căci Jamie, care îi cunoscuse mai devreme 
pe cei doi Simpson, îmi spusese că fiul era aproape 
surd. 

— De la toată bocăneala din forjă, cred, îmi spusese 
el, arătându-mi cu mândrie sabia frumoasă pe care 
o cumpărase de la meşteri. E surd ca o piatră. Tatăl 
e cu vorbitul, dar cel tânăr vede tot. 


l-am văzut ochii iuți şi întunecaţi măsurând cu 
repeziciune podeaua, judecând cu o precizie 
milimetrică distanţa de la un cuplu la altul. Tânărul 
armurier dansa niţel greoi, dar păstra măsura 
dansului destul de bine — cel puţin la fel de bine ca 
mine. Închizând ochii, simţeam ritmul muzicii 
vibrând prin podeaua de lemn, de la violoncelele 
rezemate de ea, şi am socotit că după ele se ghida 
şi el. Apoi, deschizând ochii pentru a nu mă ciocni 
de cineva, l-am văzut pe tânăr crispându-se la 
auzul unui arcuş care scotea un sunet strident 
printre viori. Deci era posibil să audă unele sunete. 


Învârtindu-ne împreună cu ceilalți dansatori, 
Kilmarnock şi cu mine am ajuns aproape de locul 
unde se aflau Charles şi Don Francisco, 
încălzindu-şi pulpanele hainelor în faţa șemineului 
uriaș, decorat cu plăci de faianță. Spre surpriza 
mea, Charles s-a uitat urât la mine peste umărul lui 
Don Francisco, făcându-mi semn să mă îndepărtez 
cu o mișcare furișă a mâinii. Văzând gestul în timp 
ce ne învârteam, Kilmarnock a scos un hohot de 
râs. 


— Deci Inălțimu Sale îi e teamă să te prezinte 
spaniolului, a spus el. 


— Adevărat? 


Am privit în urmă în timp ce ne îndepărtam, dar 
Charles se întorsese la conversaţia sa, fluturându-și 
mâinile cu gesturi expresive italiene în timp ce 
vorbea. 


— Aşa cred. 

Lordul Kilmarnock dansa foarte bine şi eu 
începeam să mă relaxez suficient încât să pot 
vorbi, fără să mă mai îngrijorez mereu că mă voi 
împiedica în propriile fuste. 


— Ai văzut acele foi volante prosteşti pe care 
Balmerino le arată la toată lumea? m-a întrebat el 
şi când am încuviinţat din cap, a continuat: Îmi 
imaginez că şi Înălțimea Sa le-a văzut. Şi spaniolii 
sunt suficient de superstițioşi încât să fie ridicol de 
sensibili la idioţenii de acest soi. Nicio persoană cu 
ceva minte ori educaţie nu ar putea lua asemenea 
lucru în serios, m-a asigurat el, dar fără îndoială 
Înălţimea Sa consideră că e mai bine să nu rişte. 
Aurul spaniol merită un sacrificiu serios, la urma 
urmelor, a adăugat el. 


După toate aparențele, asta includea sacrificarea 
propriei sale mândrii; Charles încă îi mai trata pe 
conții scoțieni şi pe căpeteniile de clanuri ca pe 
nişte cerşetori la masa lui, deşi măcar îi invitase la 
festivitățile din această seară — fără îndoială pentru 
a-l impresiona pe Don Francisco. 


— Ai băgat de seamă tablourile? am întrebat, vrând 
să schimb subiectul. 


Erau mai mult de o sută înşirate pe pereții Marii 
Galerii, toate portrete, toate de regi şi regine. Şi cu 
toții semănau între ei tulburător de mult. 


— O, nasul? a spus el, un zâmbet amuzat înlocuind 
expresia posomorâtă care îi acaparase trăsăturile la 
vederea lui Charles şi a spaniolului. Da, desigur. 
Cunoști povestea din spatele lor? 


Se pare că portretele erau opera unui singur pictor, 
un anume Jacob DeWitt, căruia Charles al II-lea, 
după acea restaurație extraordinară, îi ceruse ca să 
picteze portretele tuturor strămoșilor regelui, de pe 
timpul lui Robert Bruce până la el. 

— Pentru a convinge pe toată lumea de vechimea 
descendenţei sale și de corectitudinea restaurației 
sale, mi-a explicat Kilmarnock, strâmbându-se. Mă 
întreb dacă regele James va începe ceva 
asemănător când îşi va recăpăta tronul. În orice 
caz, a continuat el, DeWitt a pictat ca un turbat, 
isprăvind un portret în două săptămâni, pentru a 
îndeplini porunca monarhului. Dificultatea era, 
desigur, că DeWitt nu avea de unde să ştie cum 
arătau cu adevărat strămoşii lui Charles și prin 
urmare a folosit drept model orice individ pe care 
îl putea târî în studioul său, înzestrând însă fiecare 
portret cu acelaşi nas mare, astfel asigurând o 
asemănare de familie. Acesta e prințul Charles 
însuşi, mi-a arătat Kilmarnock, înclinând capul 
spre un portret înfățişându-l pe rege în picioare, 
îmbrăcat splendid în catifea roşie şi purtând pălărie 
cu pene. 


A aruncat o privire critică spre Charles cel tânăr, al 
cărui chip îmbujorat dovedea că îşi întreţinuse 
ospitalier musafirul bând pahar după pahar. 


— Oricum are un nas mai frumos, a murmurat 
contele, parcă pentru sine. Mama lui era poloneză. 


Se făcuse târziu şi lumânările în candelabrele de 
argint începuseră să pâlpâie şi să se stingă înainte 
ca nobilii din Edinburgh să se sature de vin şi de 
dans. Don Francisco, probabil nu la fel de obişnuit 
precum Charles cu băutura la discreție, moţăia cu 
capul căzut în gulerul său plisat. 


Jamie după ce o dăduse în grija tatălui ei şi pe 
ultima domnişoară Williams, cu o expresie vădită 
de ușurare, venise lângă mine într-un colt unde 
găsisem un loc care îmi permitea să îmi scot 
pantofii sub pavăza fustelor înfoiate. Speram să nu 
fiu nevoită să îi încalț prea curând. Jamie s-a 
aşezat alături pe un scaun, ştergându-și obrajii 

lucind de transpiraţie cu o batistă mare şi albă. A 
întins braţul pe lângă mine, spre măsuța unde era 
aşezată o tavă cu câteva prăjituri rămase. 


— Sunt rupt de foame, a spus el. Dansul îți deschide 
pofta de mâncare şi statul de vorbă e şi mai rău. 


A vârit o prăjitură întreagă în gură, a mestecat-o 
repede şi s-a întins după alta. 


L-am văzut pe prinţul Charles aplecându-se peste 
silueta încovoiată a invitatului său de onoare, 
scuturându-l de umăr, fără niciun efect. Capul 
emisarului spaniol căzuse pe spate şi gura îi era 
căscată pe sub mustaţa pleoştită. Înălţimea Sa a 
rămas locului, clătinându-se ușor, și a privit în jur 
căutând ajutor, dar Sheridan şi Tullibardine, ambii 
domni în vârstă, adormiseră la rândul lor, rezemați 
unul de celălalt precum o pereche de beţivani 
bătrâni ai satului înveșmântaţi în dantele şi catifea. 


— Ai putea să te duci să îi dai o mână de ajutor 
Inălţimii Sale? am sugerat. 


—Îhî. 


Resemnat, Jamie a înghițit restul de prăjitură, însă 
înainte de a se ridica, a văzut că tânărul Simpson, 
care observase imediat situația, îl înghiontea pe 
tatăl său în coaste. 


Tatăl s-a urnit din loc şi a făcut o plecăciune 
ceremonioasă spre prințul Charles, apoi, înainte ca 
prințul amețit să poată răspunde, meşterii l-au 
înșfăcat pe mesagerul spaniol de mâini şi de 
picioare. Cu o sforțare a mușchilor căliți la forjă, l- 
au ridicat din scaun şi l-au scos din încăpere, 
legănându-l uşor între ei ca pe un vânat mare. Au 
dispărut prin uşa din capătul îndepărtat al sălii, 
urmați de Înălțimea Sa cam nesigur pe picioare. 

Această plecare oarecum neceremonioasă a dat 
semnalul de închidere a balului. 


Ceilalţi invitați au început să se relaxeze şi să se 
miște de colo până colo. Doamnele au dispărut în 
anticameră pentru a-și lua şalurile şi mantiile, iar 
domnii s-au strâns nerăbdători în grupuri mici, 
plângându-se unul altuia despre cât le ia femeilor 
să se pregătească. 


Cum noi eram găzduiți în Holyrood, am ieșit pe 
cealaltă uşă, din capătul nordic al galeriei, trecând 
prin saloanele de zi şi de seară, până la scara 
principală. 


Holul şi pereţii de lângă scări erau căptuşiți cu 
tapiserii, modelele lor părând şterse şi argintii în 
lumina lumânărilor. Sub ele aștepta silueta 
gigantică a lui Angus Mhor, umbra lui uriașă 
tremurând pe perete ca figurile tapiseriilor mişcate 
de curentul de aer. 


— Stăpânul meu e mort, a spus el. 


— Inălţimea Sa a spus că poate așa e mai bine, a 
raportat Jamie. 


Vorbea cu un ton de amărăciune sarcastică. 


— Din cauza lui Dougal, a adăugat el, văzându-mi 
uluirea la auzul acestei remarci. Dougal a fost 
întotdeauna mai mult decât doritor să se alăture 
Înălţimii Sale pe câmpul de luptă. Acum Colum a 
murit, deci Dougal e căpetenie. Şi astfel, cei din 
clanul MacKenzie de la Leoch vor pleca la luptă 
cu armata scoțiană. Spre victorie sau nu, a adăugat 
el încet. 


Ridurile de durere și de oboseală îi erau săpate 
adânc pe chip și nu a protestat când m-am apropiat 

de spatele lui şi mi-am așezat mâinile pe umerii săi 
laţi. A scos un mic sunet de uşurare când vârfurile 
degetelor mele au apăsat cu putere pe muşchii de 
la baza gâtului și şi-a lăsat capul să cadă în faţă, 
sprijinindu-l pe braţele încrucişate. Era aşezat în 
faţa mesei din camera noastră, înconjurat de 
teancuri de scrisori şi ordine. Printre documente se 
găsea şi un mic carnet, destul de ponosit, legat în 
marochin roşu. Jurnalul lui Colum, pe care Jamie îl 
luase din camera unchiului său în speranţa că va 
descoperi o însemnare recentă care să confirme 
decizia lui Colum de a nu sprijini cauza iacobită. 


-Nu că asta l-ar putea îndupleca pe Dougal, a 
spuse el, frunzărind încruntat paginile acoperite cu 
litere mărunte, dar nu mai am ce altceva să încerc. 


Însă Colum nu scrisese nimic în jurnal în ultimele 
trei zile, cu excepția unei scurte însemnări făcute, 
evident, la întoarcerea din curtea bisericii, cu o zi 
în urmă. 


M-am întâlnit cu Jamie şi cu soţia lui. In cele din 
urmă, m-am împăcat cu Ellen. 


Și asta era, desigur, important pentru Colum, 
pentru Jamie, posibil şi pentru Ellen, dar nu ne 
ajuta cu nimic să schimbăm convingerile lui 
Dougal Mackenzie. 


Jamie s-a îndreptat de spate şi s-a întors spre mine. 
Privirea îi era umbrită de griji şi resemnare. 


— Asta înseamnă că acum suntem legaţi de el, 
Claire. De Charles, vreau să spun. Acum chiar nu 
mai avem cale de ieşire. Trebuie să încercăm să îi 
asigurăm victoria. 


Imi simţeam gura uscată de la prea mult vin. 
Inainte de a răspunde, mi-am lins buzele pentru a 
mi le umezi. 

— Aşa se pare. La naiba! De ce nu a putut Colum să 
mai aștepte puţin? Doar până dimineață, când s-ar 
fi întâlnit cu Charles. 


Jamie a zâmbit strâmb. 


-Nu cred că a avut de ales în privința asta, 
englezoaico. Puţini oameni îşi aleg ceasul morţii. 


— Colum asta dorea. 


Stătusem pe gânduri dacă să îi povestesc ce se 
petrecuse între mine şi Colum în timpul primei 
noastre întâlniri din Holyrood, dar acum nu mai 
avea niciun rost să păstrez tainele lui Colum. 


Jamie a clătinat din cap nevenindu-i a crede şi a 
oftat, încovoindu-și umerii sub apăsarea revelației 
că unchiul său intenționa să-și ia viaţa. 


— Şi atunci mă întreb, a murmurat el, mai mult ca 
pentru sine, a fost un semn? Ce crezi, Claire? 


— Un semn? 


— Moartea lui Colum acum, înainte de a putea face 
ce avea de gând, să refuze rugămintea lui Charles 
de a-l ajuta. E un semn că Charles e destinat să 
câştige această luptă? 


Îmi aminteam ultima imagine a lui Colum. 
Moartea îl prinsese în timp ce stătea în pat, cu un 
pahar de brandy neatins la îndemână. O întâlnise 
aşa cum își dorea, cu mintea limpede şi pregătită. 
Capul îi căzuse pe spate, ochii îi rămăseseră 
deschişi, dar orbi la ceea ce lăsase în urma lui. 
Avea buzele strânse şi liniile obişnuite săpate 
adânc de la nas până la bărbie. Durerea care fusese 
tovarășa lui toată viața îl însoţise cât de departe 
putuse. 

— Dumnezeu ştie, am spus în cele din urmă. 


— Da? a spus el, glasul său sunând înfundat dintre 
braţe. Da, mă rog. Sper că cineva ştie. 

38 


UN PACT CU DIAVOLUL 


Guturaiul a pus stăpânire pe Edinburgh la fel ca 
norii de ploaie îngheţată ce ascundeau vederii 
castelul pe dealul său. Apa curgea zi și noapte pe 
străzi şi, chiar dacă pietrele erau pentru moment 
curățate de  murdăria excrementelor, mirosul 
pestilențial era înlocuit de flegmele care acopereau 
fiecare fundătură şi uliţă, iar un nor înecăcios de 
fum de sobă umplea jumătatea de sus a oricărei 
camere. 


Înfrigurată şi tristă precum vremea de afară, îmi 
petreceam o mare parte din timp plimbându-mă pe 
terenurile de la Holyrood şi Canongate. Ploaia care 
îmi spăla obrajii părea de preferat fumului care îmi 
sufoca plămânii şi aerului plin de microbi din 
încăperi. Tusea şi strănuturile se auzeau în tot 
palatul, deşi constrângerile prezenţei nobile a 
Înălţimii Sale îi făceau pe cei mai suferinzi să 
scuipe în batiste murdare sau în șemineuri decorate 
cu faianță de Delft, şi nu pe podelele lustruite din 
lemn scoţian. 


Lumina se stingea devreme în această perioadă a 
anului şi m-am întors din drum la jumătatea străzii 
principale, pentru a ajungea la Holyrood înainte de 
căderea întunericului. Nu mă temeam deloc că m- 
ar fi atacat cineva. Chiar dacă de-acum nu aş fi 

fost cunoscută de toate trupele iacobite care 
ocupau orașul, groaza pe care o aveau toți de aerul 
proaspăt îi ţinea în case. 


Bărbații care se simțeau destul de bine încât să iasă 
cu treburi şi le terminau în grabă, apoi se afundau 
recunoscători în taverna plină de fum a lui Jenny 
Ha şi rămâneau acolo, cuibăriți comod în aerul 
irespirabil şi cald, unde mirosul de lână udă, 
trupuri nespălate, whisky şi bere aproape că reușea 
să acopere duhoarea sobei. 


Singura mea teamă era să nu îmi alunece piciorul 
în întuneric pe pietrele pline de mâzgă şi să-mi rup 
glezna. Oraşul era luminat doar de lămpile firave 
ale paznicilor, dar aceştia aveau obiceiul derutant 
de a se piti sub câte un portic, flăcările apărând și 
dispărând ca lcuricii. Uneori dispăreau cu totul 
pentru câte o jumătate de ceas, când purtătorul 
lămpii se adăpostea în taverna The World's End de 
la poalele  Canongate-ului, pentru o  halbă 
salvatoare de bere fierbinte. 


Stăteam cu privirea aţintită spre licărul slab de 
deasupra bisericii de la Canongate, estimând cât 
timp mai rămânea până la căderea serii. Cu puţin 
noroc, mai aveam timp să mă opresc la spiţeria 
domnului Haugh. Deși nu se compara cu bogăția 
magazinului lui Raymond din Paris, domnul Hugh 
avea o afacere prosperă cu castane şi coajă de ulm 
şi de obicei îmi putea oferi, pe deasupra, mentă şi 
agrişe. În această perioadă a anului, principalul său 
venit provenea din vânzarea de bomboane de 
camfor, considerate remediul suveran împotriva 
răcelilor, a guturaiului şi a tuberculozei. Deşi nu 
erau mai eficiente decât remediile moderne 
împotriva răcelii, am reflectat, nu erau nici mai 
rele, şi măcar miroseau înviorător de sănătos. 

În ciuda chipurilor palide şi a nasurilor roşii ale 
celor mai mulți, câteva nopți pe săptămână se 
organizau petreceri la palat, căci nobilimea 
Edinburgh-ului îşi primea prințul cu entuziasm. 
Încă două ore şi pe Strada Mare vor începe să 
schpească lămpile servitorilor ce-şi însoțesc 
stăpânii care se îndreaptă spre bal. 


Am oftat la gândul unui alt bal, cu nobili care 
strănută, făcând complimente cu voci încărcate de 
flegmă. Poate ar trebui să adaug pe listă nişte 
usturoi. Purtat la gât într-un medalion de forma 
unei sfere de argint găurite, se spunea că ține 
departe boala. De fapt, credeam eu, utilitatea lui 
era să-i țină la distanță sigură pe interlocutorii 
bolnavi—un rol la fel de important ca al unui 
medicament, din punctul meu de vedere. 


Oraşul era ocupat de trupele lui Charles şi englezii, 
deşi nu erau sub asediu, erau măcar izolați în 
castelul de deasupra. Cu toate acestea, veştile — de 
o credibilitate dubioasă- păreau să se scurgă în 
ambele direcţii. După spusele domnului Haugh, cel 
mai recent zvon susținea că ducele de Cumberland 
aduna trupe la sud de Perth, cu intenţia de a pleca 
la luptă imediat. Nu aveam nici cea mai vagă idee 
dacă era adevărat; de fapt, aveam îndoielile mele, 
fiindcă nu îmi aminteam să fi întâlnit vreo 
menționare despre activitățile lui Cumberland 
înainte de primăvara lui 1746, care încă nu sosise. 
Totuşi, nici nu puteam ignora zvonul. Straja de la 
poartă m-a lăsat să intru, tuşind. Sunetul a fost 
preluat de străjerii înşirați pe coridoare şi pe 
platformele dintre etaje. Rezistând impulsului de 
a-mi flutura coşul cu usturoi spre ei ca o cădelniță 
în timp ce treceam, mi-am croit drum pe scări, în 
sus, spre salonul de după-amiază, unde am fost 
primită imediat. 

L-am găsit pe Înălţimea Sa cu Jamie, Aeneas 
MacDonald, O'Sullivan, secretarul Înălțimii Sale 
şi un bărbat taciturn pe nume Francis Townsend, 
care în ultima vreme intrase mult în grațiile 
Înălțimii Sale. Aproape toţi aveau nasurile roșii şi 
strănutau, iar flegma scuipată murdărea podeaua 
din faţa şemineului cu poliţa frumos decorată. Am 
aruncat o privire iute spre Jamie, care stătea obosit 
în fotoliul său, palid şi toropit. 


Obişnuiţi cu drumurile mele prin oraş și 
nerăbdători să afle vreo informaţie despre 
mișcările de trupe engleze, bărbaţii m-au ascultat 
cu mare atenţie. 


— Îţi suntem profund îndatoraţi pentru aceste veşti, 
doamnă Fraser, a spus Înălţimea Sa cu o 
plecăciune grațioasă şi un zâmbet. Trebuie să îmi 
spui dacă există vreo posibilitate de a răsplăti 
serviciile dumitale generoase. 


— Există, am spus, profitând de ocazie. Aş dori să-l 
duc pe soțul meu în cameră, în pat. Acum. 


Ochu prinţului s-au căscat uşor, dar şi-a recăpătat 
iute stăpânirea de sine. Nu la fel de diplomat, 
Aeneas MacDonald a izbucnit într-o criză de tuse 
dubios de gâtuită. Chipul palid al lui Jamie s-a 
învăpăiat brusc. A strănutat, băgându-şi nasul într- 
o batistă, ochii albaştri săgetându-mă peste 
faldurile de pânză. 


— Ah... soțul dumitale, a spus Charles, stăpânindu- 
se elegant în faţa provocări. Păi... 


O îmbujorare uşoară a început să îi coloreze 
obrajii. 


— E bolnav, am spus cu o oarecare asprime. Nu 
vedeți? Vreau să se bage în pat să se odihnească. 

— O, să se odihnească, a murmurat MacDonald, ca 
pentru sine. 


Am căutat în minte câteva cuvinte suficient de 
curtenitoare. 


— Îmi pare nespus de rău că o lipsesc deocamdată 
pe Înălţimea Voastră de prezenţa soţului meu, dar, 
dacă nu se va odihni suficient, mi-e teamă că nu va 
putea multă vreme să vă fie de folos. 


Charles, revenindu-şi din surpriza de moment, 
părea acum să găsească stânjeneala evidentă a lui 
Jamie distractivă. 


— Nu încape îndoială, a spus el, măsurându-l cu 
privirea pe Jamie a cărui paloare se schimbase 
acum într-o albeaţă ca de marmură, că ne-ar 
displăcea profund să se întâmple ceea ce spui, 
doamnă, a spus el înclinându-şi capul spre mine. 
Fie precum doreşti. Dragul de James este iertat de 
compania noastră până când îşi va reveni. Chiar te 
rog, ia-l pe soțul dumitale îndată în cameră şi ă- 
ă... aplică-i tratamentul care... ă-ă... ţi se pare 
potrivit. 


Colţul buzelor prințului au tresărit deodată și, 
trăgând o batistă mare din buzunar, a urmat 
exemplul lui Jamie și şi-a îngropat jumătate de faţă 
în ea, tușind delicat. 


— Aţi face bine să fiți cu băgare de seamă, 
Înălţimea Voastră, l-a sfătuit MacDonald cu un 
dram de ironie. Să nu vă molipsiţi de la domnul 
Fraser. 


— Aşa o boală ca a domnului Fraser ar vrea oricine 
să aibă, a murmurat Francis Townsend, fără a 
încerca să îşi ascundă zâmbetul sardonic care îl 
făcea să arate precum o vulpe în coteţul găinilor. 

Jamie, acum semănând cu o roşie degerată, s-a 
ridicat brusc, a făcut o plecăciune în fața prinţului 
cu un „Vă mulțumesc, Înălţimea Voastră“ şi s-a 
îndreptat spre uşă, prinzându-mă de mână. 


— Dă-mi drumul, am mârâit când am ieşit trecând 
pe lângă gărzile din anticameră. Imi rupi braţul. 


— Bun, a mormăit el. Imediat cum rămânem 
singuri, o să-ți rup gâtul. 


Dar am observat cum colțurile buzelor se ridică 
uşor şi ştiam că această asprime era doar de faţadă. 


Odată ajunşi în apartamentul nostru, cu uşa închisă 
bine, m-a tras spre el, s-a rezemat de uşă și a 
început să râdă, cu obrazul lipit de creştetul meu. 


— Mulţumesc, englezoaico, a spus el, respirând 
cam anevoie. 


— Nu ești supărat? am întrebat, cu vocea înăbușită 
de cămașa lui. Nu am vrut să te pun într-o situație 
Jenantă. 


—Nu, nu m-am supărat, mi-a răspuns dându-mi 
drumul. Dumnezeule, nu mi-ar fi păsat nici dacă ai 
fi spus că ai de gând să îmi dai foc în Marea 
Galerie, câtă vreme puteam să plec şi să mă 
odihnesc puţin. Sunt sătul de omul ăsta până peste 
cap şi fiecare muşchi mă doare. 


Un acces subit de tuse l-a scuturat şi s-a rezemat 
din nou de uşă, de data aceasta pentru a nu se 
prăbuşi. 


— Te simţi bine? 
M-am întins pe vârfuri să îi ating fruntea. Nu eram 


surprinsă, dar m-am alarmat puţin când am simţit 
cum îi ardea pielea sub palma mea. 

— Tu ai febră, am spus dojenitor. 


— Ah, păi, toată lumea are febră, englezoaico, a 
spus el niţel iritat. Doar că unu sunt mai fierbinți 
decât alții, nu? 


— Îţi arde de glume, am spus, uşurată că încă se 
simţea destul de bine, încât s-o facă pe deșteptul. 
Scoate-ţi hainele. Şi nu spune nimic, am adăugat 
înțepată, văzând începutul de rânjet când a deschis 
gura să îmi răspundă. Nu am nicio poftă de hoitul 
tău încins de febră, vreau doar să te văd înfofolit în 
pat. 


—0O, nu? Nu crezi că mi-ar prinde bine niţel 
exercițiu? m-a tachinat el descheindu-și cămașa. 
Parcă ziceai că exerciţiul e sănătos. 


Râsul 1 s-a transformat într-un acces de tuse 
răgușită care l-a lăsat fără suflu și roşu în obraji. A 
aruncat cămaşa pe podea şi aproape imediat a 
început să tremure cuprins de frisoane. 


— E mult prea sănătos pentru tine, flăcăul meu. 


I-am tras cămaşa de noapte groasă de lână peste 
cap, lăsându-l să se lupte s-o îmbrace în timp ce eu 
i-am scos kiltul şi ciorapi. 


— Hristoase, picioarele tale sunt ca un sloi de 
gheaţă! 


— Ai putea... să mi le ... încălzești. 
Dar cuvintele îi ieşeau cu greu dintre dinții 
clănțănind şi nu a protestat când l-am împins spre 


pat. 


Tremura prea tare pentru a mai vorbi. Am înșfăcat 
cu cleştele o cărămidă fierbinte din foc, am 
înfăşurat-o într-o bucată de flanel şi i-am strecurat- 

o la picioare. Frisonul a fost puternic, dar scurt și 
era din nou liniştit când am pus o oală cu apă să 
fiarbă cu o mână de mentă și coacăze negre. 


— Ce e asta? a întrebat el suspicios, adulmecând 
aerul când am deschis un alt flacon din cufărul 
meu. Doar nu vrei să o beau! Miroase ca o rață 
care a stat prea mult la uscat. 


— Eşti pe aproape, i-am spus. E untură de gâscă 
amestecată cu camfor. Şi am de gând să te masez 
pe piept cu ea. 


— Nu! 
A smucit păturile până sub bărbie, ca să se apere. 


— Ba da! am spus ferm, apropiindu-mă de el cu pas 
hotărât. 


În toiul muncilor mele, mi-am dat seama că aveam 
public. Fergus stătea de cealaltă parte a patului, 
privind cu fascinație gesturile mele, cu nasul 
curgându-i în voie. Mi-am ridicat genunchiul de pe 
abdomenul lui Jamie și m-am întins după o batistă. 


-Ce cauţi aici? a întrebat Jamie, încercând să-și 
tragă în jos cămaşa. 


Fără a se arăta în vreun fel intimidat de tonul mai 
puţin prietenos al acestui salut, Fergus a ignorat 
batista întinsă şi şi-a şters nasul cu mâneca, 
holbându-se cu admiraţie la pieptul larg, musculos 
şi sclipitor. 


— Domnul slăbănog m-a trimis după un pachet 
despre care spune că îl ai pentru el. Toţi scoțienii 
au aşa de mult păr pe piept, milord? 


— Hristoase! Am uitat cu totul de depeşe! Așteaptă, 
o să i le duc eu însumi lui Cameron. 

Jamie a dat să se ridice anevoie din pat, o mişcare 
care i-a adus nasul lângă locul pe care tocmai îl 
frecționasem. 


— Pfuu! 


A tras iute cămașa deasupra, în încercarea de a 
alunga aroma pătrunzătoare şi m-a țintuit cu o 
privire acuzatoare. 


— Cum o să scap eu de putoarea asta? Cum vrei să 
ies eu în lume duhnind ca o gâscă moartă, 
englezoaico. 


— Nu vreau să ieşi nicăieri, i-am spus. Vreau să stai 
în pat şi să te odihnești. Altfel, o să ajungi o gâscă 
moartă. 


Şi l-am străpuns cu o privire la fel de mustrătoare. 


— Pot să duc eu pachetul, milord, a încercat să-l 
liniştească Fergus. 


— Ba n-o să duci nimic, l-am repezit, băgând de 
seamă obrajii aprinşi şi privirea sticloasă a 
băiatului. 

I-am pus o mână pe frunte. 


-Să nu-mi spui! a rostit Jamie sarcastic. Are 
febră? 


— Da, are. 


- Aha, a zis el către Fergus cu o satisfacție 
mocnită. Acum tu eşti la rând. Să vezi cum e să fii 
uns cu grăsime de gâscă. 


După un efort scurt şi intens, Fergus stătea pe 
salteaua lui de paie de lângă foc, grăsimea de 
gâscă şi ceaiul fuseseră împărțite cu generozitate şi 

câte o batistă curată se afla sub bărbia fiecăruia din 
cei doi pacienți. 


— Gata, am spus, clătindu-mi scrupulos mâinile în 
lghean. Acum, eu voi duce acest preţios pachet 
domnului Cameron. Voi doi să vă odihniţi, să beți 
ceai fierbinte, să vă suflai nasurile și pe urmă să 
vă odihniţi, în această ordine. S-a înţeles, soldaţi? 


Vârful nasului lung şi roşu, abia vizibil peste 
cearşafuri, s-a plimbat încet încoace şi-ncolo când 
Jamie a clătinat din cap. 


-—Beată de putere, a remarcat el dezaprobator 
uitându-se în tavan. O atitudine foarte puţin 
feminină, să ştii. 


Am depus un sărut pe fruntea lui încinsă şi mi-am 
luat mantia din cuier. 


— Cât de puţin cunoşti femeile, iubirea mea! am 
spus. 


Ewan Cameron era responsabil cu ceea ce trecea 
drept servicii secrete la Holyrood. Biroul său era la 
capătul aripii vestice, ascuns în apropierea 
bucătăriilor. Strategic, am suspectat, după ce 
observasem apetitul său în acţiune. Probabil avea 
viermi intestinali, mi-am spus în sinea mea, 
văzându-i aspectul cadaveric în vreme ce desfăcea 
pachetul și frunzărea depeșele. 


— Toate sunt în ordine? am întrebat după un 
moment. 


A trebuit să îmi înghit nevoia de a adăuga automat 
„domnule“. 


Întrerupt din gândurile sale, Cameron și-a ridicat 
imediat fruntea dintre hârtii şi s-a uitat la mine 

clipind. 
— Hm? Ah! 


Venindu-şi în fire, mi-a zâmbit şi s-a grăbit să se 
scuze. 


— Îmi pare rău, doamnă Fraser. Ce lipsă de politețe 
din partea mea să uit de mine și să vă las să staţi în 
picioare acolo. Da, totul pare să fie în ordine.... 
foarte interesant, a murmurat el pentru sine, apoi a 
devenit brusc conştient de prezența mea. Sunteţi 
amabilă să îi spuneți soțului dumneavoastră că aş 
dori să discut cu el despre aceste hârtii cât mai 
curând posibil? Înţeleg că nu se simte foarte bine, 
a adăugat el delicat, evitându-mi cu grijă privirea. 


Din câte se părea, nu îi luase mult lui Aeneas 
MacDonald să povestească întrevederea mea cu 
prințul. 


— Aşa este, am răspuns evaziv. 


Ultimul lucru pe care îl doream era ca Jamie să se 
ridice din pat şi să îşi bată capul toată noaptea cu 
depeşe secrete, împreună cu Cameron şi cu 
Lochiel. 


Asta ar fi aproape la fel de rău ca şi cum ar dansa 
întreaga noapte cu doamnele din înalta societate. 
Mă rog, nu chiar la fel de rău, m-am corectat, 
amintindu-mi de cele trei domnişoare Williams. 


— Sunt convinsă că va discuta cu dumneavoastră 
imediat cum se va simţi în stare, am spus, 
petrecându-mi marginile mantiei. li voi spune. 


Și chiar îi voi spune... Mâine. Sau poimâine. 
Oriunde se găseau în acest moment forțele 
engleze, eram convinsă că nu se aflau la o sută 
cincizeci de kilometri depărtare de Edinburgh. 

Aruncând o privire fugară în dormitor la 
întoarcere, am văzut două movile nemișcate sub 
cearşafuri. Sunetele  respiraţiilor—încete şi 
regulate, chiar dacă puţin congestionate — umpleau 
camera. Liniştită, mi-am scos mantia şi m-am 
aşezat în salon, după ce mi-am turnat preventiv o 
cană de ceai fierbinte, în care am adăugat o 
cantitate generoasă de brandy medicinal. 


Sorbind încet, am simțit cum căldura lichidului 
alunecă spre mijlocul pieptului, se răspândeşte 
plăcut prin abdomen şi începe să îşi croiască drum 
încet şi sigur spre degetele de la picioare, înghețate 
după plimbarea prin curte, pe care o alesesem în 
locul pasajului interior ocolitor, cu nesfârşitele sale 
Scări ŞI cotituri. 


Am ţinut cana sub bărbie, inhalând parfumul 
plăcut și amărui, simțind cum aburii încălziți ai 
brandy-ului îmi desfundă sinusurile. Tot mirosind, 
m-am întrebat din ce motiv obscur, într-un oraş ȘI 
într-o clădire unde oamenii sufereau de răceală și 
gripă, sinusurile mele nu erau afectate. 


De fapt, în afara de febra pierderii sarcinii, nu 
fusesem nici măcar o dată bolnavă de când 
trecusem prin cercul de piatră. Mi s-a părut straniu, 
tinând cont de standardele de igienă şi salubritate 
şi de mediile aglomerate în care trăiam adesea, m- 
am gândit că ar fi trebuit să sufăr barem o dată de 
nas înfundat. Dar eu rămâneam sănătoasă ca 
întotdeauna. 


În mod evident, nu eram imună la toate bolile sau 
n-aş fi făcut febră. Dar bolile molipsitoare 
obişnuite? În privința unora exista, desigur, 
explicația vaccinurilor. Nu puteam, de exemplu, să 
mă molipsesc de vărsat, tifos, holeră şi febră 
galbenă. Nu că exista vreun risc de febră galbenă, 

dar totuşi. Am lăsat jos cana şi mi-am pipăit braţul 
stâng prin pânza mânecii. Cicatricea vaccinului se 
estompase cu timpul, dar era încă suficient de 
pronunțată ca s-o detectezi; o urmă circulară de 
piele ciupită, cu un diametru de aproape un 
centimetru. 


Am scuturat uşor înfiorată, amintindu-mi din nou 
de Geillis Duncan, apoi am alungat gândul, 
adâncindu-mă iar în studierea stării sănătății mele 
pentru a evita să mă gândesc fie la femeia care 
murise în foc, fie la Colum Mackenzie, bărbatul 
care o trimisese acolo. 


Cana era aproape goală şi, pierdută în gânduri, m- 
am ridicat să o umplu iar. O imunitate dobândită, 
oare? Învăţasem în timpul cursurilor de asistentă 
că răcelile sunt cauzate de nenumărați viruși, 
fiecare distinct şi într-o perpetuă evoluție. Odată 
expus la un anume virus, ne explicase instructorul, 
devii imun la el. Continui să contractezi răceli pe 
măsură ce întâlneşti noi şi diferiți viruși, dar 
şansele să întâlneşti unul la care să nu mai fi fost 
expus înainte devin tot mai mici pe măsură ce 
îmbătrâneşti. De aceea, ne spusese el, în vreme ce 
copiii fac în medie şase răceli pe an, oamenii de 
vârstă medie contractează doar două, iar 
persoanele vârstnice pot trăi ani de zile fără să 
răcească, doar pentru că au întâlnit deja virușii cei 
mai comuni şi au devenit imuni. 


Ar fi o posibilitate, m-am gândit. Dacă anumite 
tipuri de imunitate deveneau ereditare, pe măsură 
ce viruşii şi oamenii evoluau împreună? Anticorpii 
multor boli puteau fi transmişi de la mamă la copil, 
asta ştiam. Prin placentă ori prin laptele matern, 
astfel copilul era imun, temporar, la orice boală la 
care mama fusese expusă. Poate că nu răceam 
pentru că dețineam anticorpi ancestrali la viruşii 
secolului al optsprezecelea, beneficiind de pe urma 

răcelilor de care se molpsiseră toți strămoşii mei 
în decursul ultimelor două sute de ani? Cântăream 
în minte această idee interesantă, atât de absorbită 
de ea încât nici nu mă mai așezasem, ci stăteam în 
picioare în mijlocul camerei, când am auzit o 
bătaie uşoară în ușă. 


Am oftat enervată, nemulțumită că sunt deranjată. 
Nu m-am sinchisit să las cana jos, ci m-am dus la 
uşă pregătită să primesc — şi să resping — întrebările 
despre sănătatea lui Jamie la care mă aşteptam. 
Probabil Cameron dăduse peste vreun pasaj neclar 
dintr-o depeşă ori Înălţimea Sa se răzgândise în 
privința generozităţii de a se lipsi de prezenţa lui 
Jamie la bal. Prea bine, vor putea să îl scoată astăzi 
din pat peste trupul meu mort şi călcat în picioare. 


Am smucit ușa în lături și cuvintele de întâmpinare 
mi-au îngheţat pe buze. Jack Randall stătea în 
umbrele din prag. 


Ceaiul vărsat pătrunsese prin stofa rochiei și 
senzația m-a trezit la realitate, dar el deja pășise 
înăuntru. M-a măsurat cu privirea de sus în jos cu 
obişnuitul său aer dispreţuitor, apoi a privit spre 
uşa închisă de la dormitor. 


— Eşti singură? 
— Da! 


Ochii de culoarea alunei se plimbau de la mine la 
uşă, cântărindu-mi sinceritatea. Chipul îi era ridat 
din cauza bolii, palid din cauza proastei alimentații 
şi a iernii petrecute în casă, dar nu trăda vreo 
diminuare a agerimii. Mintea iute și necruțătoare 
se retrăsese puţin în dosul cortinei acelor ochi de 
gheaţă, însă era acolo, fără îndoială. 

S-a hotărât într-un târziu, m-a apucat de braţ, iar cu 
cealaltă mână a înhăţat mantia mea din cuier. 


— Vino cu mine. 


L-aş fi lăsat să mă taie în bucăţi înainte de a scoate 
un sunet care să facă ușa dormitorului să se 
deschidă. 


Abia la jumătatea coridorului de afară am simţit că 
puteam să deschid gura în siguranță. În partea 
alocată personalului, nu era niciun paznic, dar în 
curtea de jos gărzile patrulau temeinic. Doar nu 
spera să mă ducă prin grădina alpină ori prin 
porțile laterale fără să fie văzut, iar despre intrarea 
principală în palat nici nu putea fi vorba. În 
concluzie, orice dorea cu mine, trebuia să fie ceva 
care putea fi rezolvat între zidurile Holyroodului. 


Să mă ucidă, poate, drept răzbunare pentru rana pe 
care 1-0 cauzase Jamie? Stomacul mi s-a strâns la 
acest gând şi îl cântăream din priviri pe Randall 
când treceam în grabă prin lumina aruncată de 
lumânări din suporturile de pe zid. Nefiind puse 
acolo pentru decor ori ca un moft, lumânările din 
această aripă a palatului erau mici şi rare, cu 
flăcări plăpânde, menite doar să-i ajute pe musafiri 
să se întoarcă în camerele lor. 


Randall nu purta uniforma şi părea neînarmat. Era 
îmbrăcat într-o haină fără formă din pânză 
țărănească, un veston gros, pantaloni până la 
genunchi din stofă simplă de culoare închisă şi 
ciorapi. Nimic în afară de băţoşenia trupului și 
poziția arogantă a capului fără perucă nu îi trăda 
identitatea — putea uşor să se fi strecurat în palat cu 
unul dintre grupurile care soseau la bal, dându-se 
drept servitor. 


Nu, am decis, privind precaut spre el în timp ce 
treceam de la întuneric la lumină, nu era înarmat, 

deşi mâna strânsă în jurul brațului meu era tare 
precum oţelul. Cu toate acestea, dacă avea de gând 
să mă strângă de gât, nu mă voi dovedi o victimă 
sigură: eram aproape la fel de înaltă ca şi el și mult 
mai bine hrănită. 


Parcă ghicindu-mi gândul, s-a oprit în apropiere de 
capătul coridorului și m-a întors cu faţa spre el, 
încleştându-şi degetele deasupra coatelor mele. 


— Nu vreau să-ți fac niciun rău, a spus el cu vocea 
Joasă, dar fermă. 


-Mai spune-mi o glumă ca asta, am rostit, 
întrebându-mă ce şanse aveam să mă audă cineva 
dacă țipam aici. 


Ştiam că trebuie să fie un paznic la piciorul scării, 
dar ne despărțeau de el două uși, un hol scurt şi o 
scară lungă. 


Pe de altă parte, ne găseam într-un impas. El nu 
mă putea duce mai departe, dar nici eu nu puteam 
striga de acolo după ajutor. Prin acest capăt al 
coridorului rar trecea cineva, iar cei ce locuiau aici 
erau fără îndoială în cealaltă aripă a clădirii acum, 
fie participând la bal, fie servind la el. 


A început a vorbi nerăbdător. 


— Nu fi proastă. Dacă aş vrea să te omor, aş putea 
s-o fac aici. Ar fi mult mai simplu decât să te duc 
afară. În plus, a adăugat el, dacă doream să-ţi fac 
rău, înăuntru ori afară, de ce ți-aş mai fi luat 
mantia? 


Şi drept dovadă, a ridicat haina pe care o ţinea pe 
braţ. 


— De unde naiba să ştiu eu? am spus, deși părea un 
argument valabil. De ce ai luat-o? 

— Pentru că vreau să vii cu mine afară. Am o 
propunere să-ţi fac şi nu vreau să risc să fiu auzit. 


A aruncat o privire spre uşa din capătul 
coridorului. Ca şi celelalte din Holyrood, era 
construită în stilul „cruce şi carte“, cele patru 
panouri din partea superioară formând o cruce, iar 
cele două panouri de jos semănând cu o Biblie 
deschisă. Holyrood fusese cândva abație. 


— Vii în biserică? Putem vorbi fără teama că ne va 
întrerupe cineva. 


Era adevărat. Biserica de lângă palat, parte din 
abația originală, era părăsită, considerată nesigură, 
din cauză că ani în şir nu fusese întreținută. Am 
şovăit, întrebându-mă ce să fac. 


— Gândeşte, femeie! 


M-a scuturat uşor, apoi mi-a dat drumul şi s-a tras 
un pas în spate. Lumina lumânări îi contura 
silueta, astfel încât trăsăturile chipului său nu erau 
mai mult decât o pată întunecată. 


— De ce aş risca să intru în palat? 


Asta era o întrebare bună. Odată ce ieşea deghizat 
din adăpostul palatului, străzile oraşului îi erau 
deschise. Ar fi putut colinda pe alei şi ulite până 
când m-ar fi zărit în timpul plimbărilor mele 
zilnice şi m-ar fi pândit acolo. Singurul motiv 
plauzibil pentru a veni aici era cel pe care mi-l 
mărturisise: avea nevoie să stea de vorbă cu mine 
fără riscul de a fi auzit ori văzut de cineva. A 
observat pe chipul meu că ajunsesem la o 
concluzie și umerii i s-au relaxat uşor. A desfăcut 
mantia, ținându-mi-o. 


— Ai cuvântul meu că te vei înapoia neatinsă după 
discuția noastră, doamnă. 

Am încercat să îi desluşesc expresia, dar nimic nu 
se vedea pe trăsăturile ascuțite și bine conturate. 
Mă privea fix, însă eu nu reuşeam să citesc în ochii 
lui mai mult decât putea citi el într-ai mei. 


Am întins mâna după mantie. 
— Prea bine, am spus. 


Am ieşit în întunericul grădinii alpine, trecând pe 
lângă străjer doar cu o înclinare a capului. M-a 
recunoscut, însă nu era ceva neobișnuit pentru 
mine să ies noaptea, pentru a merge la vreun caz 
urgent în oraş. Străjerul i-a aruncat o privirea 
scurtă lui Jack Randall—de obicei mă însoțea 
Murtagh, când Jamie nu putea — dar, aşa cum era 
îmbrăcat, nimic nu trăda adevărata identitate a 
căpitanului. I-a susținut cu indiferență privirea 
străjerului şi ușa palatului s-a închis în urma 
noastră, lăsându-ne în bezna îngheţată de afară. 


Plouase mai devreme, dar furtuna începea să se 
potolească. Norii grei se împrăștiau şi alergau 
deasupra noastră, alungați de vântul care îmi 
flutura mantia într-o parte şi îmi lipea poalele 
rochiei de picioare. 


— Pe aici. 


Am strâns bine pe mine catifeaua groasă, mi-am 
aplecat capul împotriva vântului şi am urmat 
silueta suplă a lui Jack Randall pe poteca dintre 
pietre. 


Am ajuns la capătul ei, ne-am oprit să facem ochii 
roată şi am traversat în grabă porţiunea de iarbă 
până la portalul bisericii. 


Uşa se scorojise şi atârna deschisă. Nu mai era 
folosită de câţiva ani din cauza unor greșeli 
structurale care făcea clădirea primejdioasă şi 


1112 


nimeni nu se deranjase să o repare. Mi-am croit 
drum printr-o barieră de frunze moarte și gunoaie, 
trecând de la lumina lunii ce sclipea în grădina din 
spatele palatului la întunericul absolut al bisericii. 


Sau nu chiar absolut. Pe măsură ce privirea mi s-a 
acomodat cu întunericul, am putut vedea liniile 
înalte ale coloanelor, care se ridicau de o parte și 
de alta a naosului, şi dantelăria delicată din piatră a 
ferestrei enorme din capătul îndepărtat, cu geamul 
aproape în întregime dispărut. 


O mișcare în umbră mi-a arătat încotro dispăruse 
Randall. M-am întors între coloane şi l-am găsit în 
spațiul unde o firidă folosită cândva drept 
baptiseriu lăsase un pervaz din piatră de-a lungul 
peretelui. De-o parte şi de alta se vedeau pete 
decolorate pe ziduri, plăcile comemorative ale 
celor îngropaţi în biserică. Altele odihneau culcate, 
încastrate în podea pe ambele părți ale culoarului 
central, cu numele șterse de picioarele care 
călcaseră pe ele. 


— Prea bine, am spus. Acum nu putem fi auziţi. Ce 
vrei de la mine? 


— Am nevoie de priceperea dumitale ca tămăduitor 
şi de totala dumitale discreţie. În schimbul 
informaţiei pe care o dețin privind mişcările şi 
planurile trupelor electorului, a răspuns el prompt. 


Am rămas fără suflare. La orice mă aşteptasem, 
numai la asta nu. Doar nu voia să spună... 


— Al nevoie de un tratament medical? am întrebat, 
fără a face vreun efort să îmi ascund oroarea 
amestecată cu uluirea. De la mine? Am înţeles că 
dumneata... adică... 


Cu un mare efort de voință m-am oprit din 
bâlbânală și am spus cu fermitate: 

— Dar nu ai primit deja un tratament medical? Pari 
să fii într-o formă destul de bună. 


Cel puţin la înfăţişare. Mi-am mușcat buza, 
înghițindu-mi pornirea spre isterie. 


— Mi se spune că sunt norocos că mă aflu în viață, 
doamnă, a răspuns el cu răceală. Punctul acesta e 
discutabil. 


A aşezat lampa într-o nişă din perete, unde se 
vedea scobitura uscată a unui bazin pentru spălatul 
mâinilor. 


— Presupun că întrebarea dumitale este motivată de 
curiozitatea medicală mai degrabă decât de 
îngrijorarea pentru binele meu, a continuat el. 


Il vedeam în lumina lămpii doar de la coaste în jos, 
capul şi umerii rămându-i ascunși. Şi-a așezat o 
mână pe talia pantalonilor, întorcându-se uşor spre 
mine. 


—Doreşti să inspectezi rana, pentru a judeca 
eficienţa tratamentului? 


Umbrele îi ascundeau chipul, dar aşchule de 
gheaţă ale vocii sale erau înmuiate în otravă. 


— Poate mai târziu, am răspuns cu aceeași răceală 
în voce. Dacă nu pentru dumneata, atunci pentru 
cine ai nevoie de priceperea mea? 


A şovăit, dar era mult prea târziu să dea înapoi. 
— Pentru fratele meu. 


— Fratele dumitale? am spus, neputându-mi 
ascunde șocul din voce. Alexander? 


— Din moment ce fratele meu mai mare, William, 
se ocupă cu toată seriozitatea, din câte știu, de 

administrarea moşilor familiei în Sussex și nu are 
nevoie de niciun ajutor... a spus el sec. Da, fratele 
meu Alex. 


Mi-am sprijinit palmele de piatra rece a unui 
sarcofag pentru a mă ține pe picioare. 


— Povesteşte-mi, am spus. 


Era o poveste destul de simplă și tristă. Dacă mi-ar 
fi spus-o altcineva, și nu Jonathan Randall, aş fi 
căzut pradă milei. Rămas fără slujba de la ducele 
de Sandringham din cauza scandalului cu Mary 
Hawkins şi cu sănătatea prea șubredă pentru a face 
rost de o alta, Alexander Randall fusese nevoit să 
apeleze la ajutorul fraților săi. 


— William i-a trimis două lire şi o scrisoare plină 
de încurajări şi îndemnuri sincere, a spus Jack 
Randall  rezemându-se cu spatele de zid, 
încrucişându-și picioarele. Mi-e teamă că William 
e un tip foarte corect. Dar nu era pregătit să îl 
primească pe Alex acasă, în Sussex. Soția lui 
William este puţin cam... excesivă, dacă putem 
spune aşa, în convingerile sale religioase. 


În voce i se ghicea o undă de amuzament care m-a 
făcut să-l plac pentru o clipă. În alte circumstanţe, 
ar fi putut să fie precum strănepotul său cu care 
semăna? 


Gândul subit la Frank m-a tulburat într-atât încât 
am pierdut următoarea sa remarcă. 


— Imi pare rău. Ce-ai spus? 


Mi-am cuprins mâna stângă cu cea dreaptă, 
degetele mele strângând cu putere verigheta de aur. 
Frank nu mai era. Trebuia să încetez a mă gândi la 
el. 

— Am spus că i-am găsit lui Alex o locuinţă lângă 
castel, pentru a-l putea îngriji eu, fiindcă nu dispun 
de suficiente mijloace ca să-mi permit să angajez 
un servitor potrivit pentru el. 


Dar, evident, ocuparea Edinburgh-ului îngreunase 
lucrurile şi Alex Randall fusese lăsat mai mult sau 
mai puţin singur în ultima lună, cu excepția unei 
femei care venea din când în când să deretice. 
Cum sănătatea lui fusese șubredă de la început, 
vremea rea, mâncarea pe sponci şi condițiile 
mizere îi înrăutățiseră starea fizică până când, 
serios îngrijorat, Jack Randall venise să îmi ceară 
ajutorul. Şi să se ofere, în schimbul acestui ajutor, 
să-şi trădeze regele. 


— De ce te-ai gândit la mine? am întrebat în cele 
din urmă, răsucindu-mă pe placa de marmură. 


Jack a părut oarecum surprins. 
— Pentru că eşti cine eşti. 


Colţurile buzelor i s-au ridicat într-un zâmbet firav, 
autoironic. 


— Dacă cineva încearcă să-şi vândă sufletul, nu e 
cel mai potrivit să meargă la puterile întunericului? 


— Chiar crezi că eu sunt o forţă a întunericului, nu-i 
așa? 


In mod evident, asta credea; era mai mult decât 
capabil de ironie, însă în propunerea lui originală 
nu exista nici urmă de așa ceva. 


— Dincolo de poveştile care circulă prin Paris pe 
seama dumitale, mi-ai spus-o chiar dumneata, a 
remarcat el. Când te-am lăsat să pleci de la 
Wentworth. 

S-a întors în întuneric, mişcându-se pe banca de 
piatră. 


— A fost o mare greşeală, a continuat el în şoaptă. 
Nu ar fi trebuit să pleci vie din locul acela, 
creatură primejdioasă. Însă nu aveam altă soluţie, 
viaţa dumitale era prețul pe care el mi-l ceruse. Și 
aş fi plătit chiar mai mult decât atât, pentru ce mi-a 
oferit. 


Am scos un mârâit uşor, pe care mi l-am stăpânit 
imediat, dar era prea târziu, mă auzise. S-a ridicat 
pe jumătate, cu o coapsă rezemându-se de piatră şi 
celălalt picior întins în jos pentru a-şi ţine 
echilibrul. Luna se strecura printre norii ce alergau 
iute, luminându-l din spate prin fereastra spartă. În 
întuneric, cu capul pe jumătate întors şi cu ridurile 
din jurul gurii, ce vădeau cruzime, şterse de beznă, 
îl puteam confunda iarăşi, cum o mai făcusem și 
înainte, cu bărbatul pe care îl iubisem. Cu Frank. 


Şi totuşi eu îl trădasem pe acel bărbat. Din cauza 
alegerii mele, bărbatul acela nu mai putea exista 
vreodată. Căci copiii vor plăti pentru păcatele 
părinților... şi tu trebuie să îl distrugi, rădăcină 
ori ramură, astfel încât numele lui să nu mai fie 
cunoscut printre triburile lui Israel. 


— Ţi-a povestit? A întrebat o voce uşoară, plăcută, 
din umbre. Ţi-a povestit vreodată tot ce s-a 
întâmplat între noi, între mine şi el, în acea 
cămăruţă de la Wentworth? 


In ciuda şocului şi a furiei, am băgat de seamă că 
respecta interdicția lui Jamie de a-i rosti vreodată 
numele. „E1.“ „Lui.“ Niciodată Jamie. 


Numele lui îmi aparținea mie. 
Dinţu mi s-au încleştat, dar mi-am forţat cuvintele 


să iasă printre ei. 

— Mi-a povestit. Totul. 
A scos un sunet uşor, pe jumătate oftat. 


-Că îţi place ori ba ideea, draga mea, suntem 
legaţi, dumneata şi cu mine. Nici eu nu pot spune 
că îmi place, dar accept adevărul. Ştii la fel de bine 
ca mine cum e să îi atingi pielea-—e atât de cald, 
nu? Parcă ar arde pe dinăuntru. Îi cunoşti mirosul 
transpirației şi asprimea firelor de păr de pe 
coapse. Știi sunetul pe care îl scoate la sfârşit, când 
se pierde pe sine. Şi eu îl cunosc. 


— Taci, am spus. 


M-a ignorat, lăsându-se pe spate, vorbind gânditor, 
parcă pentru sine însuși. Mi-am dat seama, cu o 
nouă izbucnire de furie, ce îl adusese aici— nu 
intenția, cum crezusem, de a mă enerva, ci o 
nevoie copleșitoare de a vorbi despre cineva iubit, 
de a repeta cu glas tare şi de a retrăi detaliile 
estompate de timp. Căci, la urma urmelor, cu cine 
putea vorbi astfel despre Jamie, dacă nu cu mine? 


— Plec! am spus cu voce tare și m-am răsucit pe 
călcâie. 


— Pleci? a spus vocea calmă din spatele meu. Ţi-l 
pot servi pe tavă pe generalul Hawley. Sau îl poți 
lăsa să înfrângă armata scoțiană. E alegerea 
dumitale, doamnă. 


Îmi stătea pe limbă să îi răspund că generalul 
Hawley nu merita. Dar m-am gândit la căpeteniile 
de clan scoțiene, Kilmarnock, Balmerino şi 
Lochiel, găzduite acum în Holyroodhouse, la doar 
câțiva metri de cealaltă parte a zidului abației. La 
Jamie. La miile de bărbați pe care îi conduceau. 
Merita să sacrific şansa unei victorii pentru 
sensibilitatea mea? Era acesta un punct de cotitură, 

o nouă răscruce? Dacă nu îl ascultam, dacă nu 
acceptam târgul propus de Randall, ce urma? 


M-am întors încet. 
— Atunci vorbeşte, am spus. Dacă trebuie. 


Părea neimpresionat de furia mea şi nu-l neliniştea 
posibilitatea unui refuz. Vocea din întunericul 
bisericii era egală, controlată ca a unui 
conferențiar. 


— Ştii, mă întreb dacă şi dumneata ai primit de la el 
la fel de mult ca mine, mi-a zis. 


Şi-a înclinat capul într-o parte, lumina 
dezvăluindu-i trăsăturile ascuțite când a ieşit din 
umbră, scoțându-i în evidenţă pentru o clipă ochii 
de un căprui spălăcit şi făcându-i să sclipească 
precum ai unei fiare sălbatice ascunse în spatele 
desişurilor. 


Nota de triumf din vocea lui era slabă, însă 
neîndoielnică. 


— Eu, a continuat el în şoaptă, l-am avut cum 
dumneata nu îl vei putea avea niciodată. Eşti 
femeie, nu ai cum să înţelegi, chiar vrăjitoare fund. 
l-am ţinut în mână sufletul bărbăției, i-am luat 
ceea ce îmi luase el mie. Îl cunosc, aşa cum mă 
cunoaşte şi el acum pe mine. Suntem legaţi, el și 
cu mine, prin sânge. 


ți dăruiesc sângele meu, astfel noi doi vom deveni 
unul... 


— Alegi o cale foarte stranie de a-mi cere ajutorul, 
am spus cu vocea tremurând. 


Am strâns în pumn faldurile fustei, stofa rece 
încreţindu-se între degetele mele. 

— Oare? Cred că înţelegi prea bine, doamnă. Eu nu 
vreau de la dumneata îndurare şi nu fac apel la 
puterea dumitale așa cum un bărbat ar putea 
aştepta îndurare de la o femeie, depinzând de ceea 
ce oamenii numesc milă femeiască. Pentru aceasta, 
puteai să mergi la fratele meu dacă te chema el. 


O şuviţă de păr negru i-a căzut neglijent pe frunte; 
a netezit-o pe spate cu o mână. 


— Prefer ca târgul nostru să fie simplu, doamnă. 
Pentru serviciul dumitale, primeşti plata, căci 
înţelegi, doamnă, că sentimentele mele pentru 
dumneata sunt cam aceleași pe care trebuie că le ai 
şi dumneata faţă de mine. 


Asta era un şoc; în vreme ce eu luptam să îmi 
găsesc cuvintele, el a continuat. 


— Dumneata şi cu mine suntem legați prin trupul 
unui bărbat-—prin el. Nu vreau să mai avem o 
legătură prin trupul fratelui meu; am nevoie de 
ajutorul dumitale pentru a-i vindeca trupul, dar nu 
vreau să risc în vreun fel ca sufletul lui să-ți cadă 
pradă. Așadar, spune-mi. Preţul pe care îl ofer este 
acceptabil pentru dumneata? 


M-am întors cu spatele la el și am pășit spre 
centrul naosului în care sunetele reverberau. 
Tremuram atât de tare, încât nu eram sigură pe 
picioarele mele, iar atingerea lespezilor sub tălpi 
mă făcea să tresar. Plăcile întunecate ale ferestrei 
mari de deasupra altarului pustiu contrastau cu 
albul norilor şi razele slabe ale lunii îmi luminau 
calea. 


La capătul naosului, cât mai departe de Randall, 
m-am oprit şi mi-am apăsat palmele pe zid pentru 
a mă sprijini. Era atât de întuneric, că nici nu 
vedeam literele pe placa de marmură de sub 
palmele mele, cu muchiile tăiate ascuțit. Bolta 

unui craniu mic odihnindu-se pe femururile 
încrucişate, o versiune pioasă a însemnului 
piraților. Mi-am aplecat capul, rezemându-mi 
fruntea de fruntea craniului invizibil, netedă ca un 
os. 


Am aşteptat, cu ochii închişi, să-mi treacă starea 
de greață şi să se domolească zvâcnetul fierbinte 
din tâmple. 


Imi spuneam în gând că nu avea nicio importanță. 
Că nu conta cine este. Nu conta ce spune. 


Suntem legaţi, dumneata și cu mine, prin trupul 
unui bărbat. Da, dar nu prin Jamie. Nu prin el! Am 
insistam, pentru el, pentru mine. Da, mi l-ai luat, 
ticălosule! Dar eu l-am luat înapoi, l-am eliberat de 
tine. Nicio fărâmă din el nu îți aparține! Dar 
firicelul de transpirație care mi se prelingea pe 
coaste şi respirația mea întretăiată îmi dezminţeau 
convingerea. 


Acesta era preţul pe care trebuie să-l plătesc pentru 
pierderea lui Frank? O mie de vieţi care ar putea fi 
salvate, probabil, compensând-o pe cea pierdută? 


Masa întunecată a altarului se ridica în dreapta 
mea și îmi doream din toată inima ca acolo să se 
ceva, indiferent de ce natură, ceva care să apară 
pentru a-mi oferi un răspuns. Dar nu era nimeni 
aici, în Holyrood, nimeni în afară de mine. 
Spiritele morților vorbeau doar între ele, tăcute în 
lespezile de pe ziduri şi de pe podele. 


Am încercat să îl alung pe Jack Randall din mintea 
mea. Dacă nu ar fi el, dacă mi-ar cere-o oricare alt 
om, m-aş duce? Era vorba despre Alex Randall, 
lăsând celelalte lucruri deoparte. 


— Pentru aceasta, puteai să mergi la fratele meu 
dacă te chema el, îmi spusese căpitanul. Şi sigur că 

puteam. Puteam eu să nu îi ofer un leac din cauza 
bărbatului care mi-l cerea? Am rămas aplecată 
multă vreme, apoi m-am îndreptat anevoie de 
spate, palmele alunecându-mi umede pe bolta 
craniului. Mă simţeam istovită şi fără vlagă, gâtul 
mă durea și capul îmi era greu, ca şi cum boala din 
oraş pusese într-un final stăpânire pe mine. 


El era încă acolo, așteptând răbdător în bezna rece. 


-Da, am spus repezit când m-am apropiat 
suficient ca să mă audă. Prea bine. Voi veni mâine, 
înainte de amiază. Unde? 


— Pe uliţa Ladywalk, a răspuns el. O şti? 
— Da. 


Edinburgh-ul era un oraş mic — nimic altceva decât 
o singură stradă mare și câteva uliţe prost luminate 
şi fundături ce porneau din ea. Uliţa Ladywalk era 
una dintre cele mai sărace. 


-Ne vom întâlni acolo, a spus el. Voi avea 
informaţia pentru dumneata. 


S-a ridicat în picioare şi a făcut un pas înainte, 
apoi s-a oprit, așteptându-mă s-o iau din loc. Am 
înțeles că nu voia să treacă pe lângă mine pentru a 
ajunge la uşă. 


— Ţi-e teamă de mine, aşa-i? am întrebat, cu un râs 
amar. Crezi că o să te transform într-un broscoi? 


—Nu, a spus el măsurându-mă calm cu privirea. 
Nu mi-e teamă de dumneata, doamnă. Nu le poți 
avea pe amândouă. Ai încercat să mă sperii la 
Wentworth, spunându-mi ziua când voi muri. Dar 
după ce mi-ai spus asta, nu mă mai poți ameninţa, 
căci dacă e să mor la anul, în aprilie, nu îmi poți 
face niciun rău acum, nu-l aşa? 

Dacă aş fi avut un pumnal, l-aş fi putut contrazice, 
într-un impuls de moment care m-ar fi uns pe 
suflet. Dar greutatea profeției mele mă apăsa, 
precum şi o mie de vieţi de scoțieni. Cu mine era 
în siguranţă. 


— Mă ţin la distanţă, doamnă, a spus el, doar pentru 
că aş prefera să nu existe vreo şansă de a te atinge. 


Am mai râs o dată, de data aceasta sincer. 


— Şi acesta, căpitane, am spus, este un motiv cu 
care sunt întru totul de acord. 


M-am întors şi am ieşit din biserică, lăsându-l să 
mă urmeze după cum voia. Nu era nevoie să mă 
întreb dacă se va ţine de cuvânt. Odată mă lăsase 
să plec din Wentworth, pentru că îşi dăduse 
cuvântul. Cuvântul său, odată dat, era sfânt. Jack 
Randall era un gentilom. 


Ce ai simţit când i-am dat trupul meu lui Jack 
Randall? mă întrebase Jamie. 


Furie, îi răspunsesem. Greaţă. Oroare. 


M-am rezemat de ușa salonului, simțind din nou 
toate acele lucruri. Focul se stinsese şi camera era 
rece. Mirosul de untură de gâscă amestecată cu 
camfor îmi gâdila nările. Era linişte, cu excepția 
respirației greoaie din pat şi şoapta vântului 
trecând prin zidurile groase de aproape doi metri. 


Am îngenuncheat lângă șemineu şi m-am apucat 
să reaprind focul. Se stinsese aproape de tot. Am 
tras bușteanul pe jumătate ars şi am măturat într-o 
parte cenuşa înainte de a așeza vreascurile într-o 
mică movilă în centrul vetrei. La Holyrood aveam 
focuri de lemne, nu de turbă. Din păcate, mi-am 

spus în sinea mea. Un foc de turbă nu s-ar fi stins 
atât de uşor. 


Mâinile îmi tremurau și am scăpat amnarul de 
două ori până am reușit să obțin o scânteie. Frig, 
mi-am spus în gând. E foarte frig aici. 


Ti-a povestit toate lucrurile care s-au petrecut 
între noi? spunea glasul batjocoritor al lui Jack 
Randall. 


-Tot ce aveam nevoie să știu, am mormăit în 
barbă, apropiind o bucată de hârtie de flacăra 
micuță și atingând iasca în câteva locuri, ca să se 
aprindă. 


Am luat câte o surcea, am băgat-o în foc şi am 
tinut-o acolo a început să ardă. Când stiva de 
surcele trosnea vesel, am întins braţul în spate și 
am apucat buturuga mare de un capăt şi am aşezat- 
o cu grijă în inima focului. Era lemn de pin, verde, 
dar cu puţină rășină, revărsată din tăietura în lemn 
într-o mărgea minusculă aurie. 


Cristalizată şi îngheţată de vreme, se putea 
transforma într-un strop de chihlimbar, tare şi 
nepieritor ca o piatră prețioasă. Acum, a sclpit 
pentru o clipă de la căldura bruscă, a pocnit şi a 
explodat într-o pulbere de scântei, dispărând într-o 
secundă. 


— Tot ce trebuie să ştiu, am şoptit. 


Salteaua lui Fergus era goală. Trezindu-se și 
simțind frigul, se târâse în căutatea unui adăpost 
cald. Era ghemuit în patul lui Jamie, capul 
întunecat şi cel roşcovan odihnindu-se unul lângă 
celălalt într-o parte a pernei, cu buzele uşor 
deschise, sforăind tihnit împreună. Nu m-am putut 
împiedica să nu zâmbesc la vederea acestui tablou, 
dar nici eu nu aveam de gând să dorm pe podea. 

— Jos cu tine! i-am murmurat lui Fergus, trăgându-l 
uşor spre marginea patului şi rostogolindu-l în 
braţele mele. 


Avea oasele uşoare și era plăpând pentru cei zece 
ani ai săi, dar era totuşi îngrozitor de greu. L-am 
dus fără mare dificultate până la salteaua lui și l- 
am răsturnat acolo, încă dormind, apoi m-am 
întors la patul în care dormea Jamie. 


M-am dezbrăcat încet, în picioare lângă pat, 
privind în jos spre el. Se întorsese pe o parte și se 
ghemuise de frig. Genele lungi i se odihneau pe 
obraz, curbându-se în sus; erau de un roșcat-închis, 
aproape negru la vârfuri, dar de un blond aproape 
alb la rădăcini. Îi dădeau un aer surprinzător de 
nevinovat, în ciuda nasului lung şi drept şi a 
liniilor ferme ale gurii şi ale bărbie. 


Îmbrăcată în cămașă de noapte, m-am strecurat în 
pat lângă el, lipindu-mă de spatele lat și cald 
acoperit de cămașa de noapte din lână. S-a foit 
putin, tuşind şi l-am atins uşor cu mâna pe coapsă 
ca să-l liniştesc. S-a răsucit, ghemuindu-se și mai 
mult şi împingându-se cu spatele în mine cu un 
uşor oftat. I-am cuprins mijlocul cu braţul și i-am 
mângâiat testiculele moi. Puteam să-l stârnesc, 
ştiam, aşa adormit cum era; îi lua foarte puţin să 
fie pregătit, nu mai mult de câteva dezmierdări 
apăsate cu degetele. 


Dar nu voiam să îi tulbur odihna şi m-am mulţumit 
să îl bat uşor cu palma pe pântec. A întins în spate 
un braţ mare şi m-a bătut uşor şi stângaci pe 
coapsă drept răspuns. 


— Te iubesc, a mormăit, doar pe jumătate treaz. 


— Ştiu, am spus şi am adormit imediat, ținându-l în 
braţe. 

LEGĂTURI DE FAMILIE 


Nu era chiar o mahala, dar nici departe nu era. Am 
păşit prudentă în lateral pentru a evita o baltă mare 
de murdărie, lăsată de golirea oalelor de noapte de 
la ferestrele de deasupra, în așteptarea următoarei 
ploi torențiale care s-o ducă la vale. 


Randall m-a prins de cot pentru a mă ajuta să nu 
alunec pe caldarâmul mâzgos. M-am crispat la 
atingerea lui şi şi-a retras îndată mâna. 


M-a văzut privind cu coada ochiului cadrul 
dărăpănat al uşii şi a spus, apărându-se: 


— Nu mi-am putut permite să îl mut într-o locuință 
mai bună. Inăuntru nu e atât de rău. 


Nu era-— nu Chiar. Măcar cineva se străduise să 
mobileze camera confortabil. Avea un lighean 
mare și o cană cu apă, o masă solidă pe care se afla 
o pâine, o bucată de brânză şi o sticlă de vin, patul 
avea o saltea de puf şi câteva plăpumi groase. 


Bărbatul care stătea în pat trăsese de pe el 
plăpumile, încălzit din cauza efortului de a tuşi, am 
presupus. Era destul de aprins la față, iar forța 
tusei sale zguduia cadrul patului, aşa solid cum 
era. 

M-am dus la fereastră şi am deschis-o, ignorând 
exclamaţia de protest a lui Randall. Aerul rece a 
invadat camera înăbuşitoare şi duhoarea de 
sudoare, rufe murdare și oală de noapte plină s-a 
mai risipit puţin. 


Tusea s-a potolit treptat şi chipul congestionat al 
lui Alexander Randall a devenit de un alb 
bolnăvicios. Buzele îi erau uşor vineţii, iar pieptul 
îi cobora şi îi urca în vreme ce se lupta să își 
recapete suflul. 


Am aruncat o privire prin cameră, dar nu am zărit 
nimic care să-mi fie de folos la ceea ce 
intenționam să fac. Am deschis trusa medicală și 
am scos o bucată de pergament ţeapăn. Era cam 
zdrenţuit pe la margini, dar era suficient de bun. 
M-am aşezat pe marginea patului, zâmbind cât de 
liniştitor puteam spre Alexander. 


— A fost... amabil din partea dumitale... să vii, a 
spus el, luptându-se să nu tuşească printre cuvinte. 


— Te vei simți mai bine într-o clipă, am spus. Nu 
vorbi şi nu te împotrivi nevoii de a tuşi. Vreau să o 
aud. 


Cămașa îi era deja descheiată. Am dat-o la o parte 
de pe pieptul uimitor de scofâlcit. Era aproape 
lipsit de carne, coastele îi ieşeau prin piele de la 
abdomen până la claviculă. Întotdeauna fusese 
slab, însă boala din ultimul an îl lăsase numai piele 
ŞI oase. 


Am răsucit pergamentul ca un tub și am așezat un 
capăt pe piept bolnavului, iar de celălalt capăt mi- 
am lipit urechea. Era un stetoscop rudimentar, dar 
uluitor de eficace. 


Am ascultat în diverse zone, instruindu-l să respire 
adânc. Nu era nevoie să îl îndemn să tuşească, 

bietul băiat. 
— Întoarce-te pe burtă un moment. 


Am ridicat cămașa şi l-am bătut uşor pe spate, 
testând rezonanța ambilor plămâni. Pielea 
dezvelită era lipicioasă de transpirație sub degetele 
mele. 


— Bine. Inapoi pe spate. Rămâi întins acum şi 
relaxează-te. Nu te va durea deloc. 


Am continuam să-i vorbesc cu voce blândă cât 1- 
am cercetam albul ochilor, glandele limfatice 
inflamate de la gât, limba încărcată și amigdalele 
umflate. 


—Ai puţin guturai, am spus, bătându-l uşor pe 
umăr. ţi voi face un ceai care îţi va potoli tusea. 
Intre timp... 


Am arătat cu vârful pantofului spre recipientul din 
porțelan cu capac de sub pat şi i-am aruncat o 
privire bărbatului care stătea în picioare lângă ușă 
așteptând, cu spatele încordat şi ţeapăn de parcă se 
afla la o paradă. 


— Scapă de asta, i-am poruncit. 


Randall m-a săgetat cu privirea, dar a păşit înainte 
şi s-a aplecat ascultător. 


— Nu pe fereastră! i-am zis tăios când a dat să se 
îndrepte spre geam. Du-o jos. 


A întors capul şi a părăsit camera fără să se uite la 
mine. 


Alexander a oftat greoi când ușa s-a închis în urma 
fratelui său. Mi-a zâmbit, ochii căprui sclipind pe 

chipul său palid. Pielea îi era aproape transparentă, 
întinsă pe oasele feţei. 


— Să vorbim iute, înainte să se întoarcă Johnny. Ce 
am? 


Părul negru 1 se ciufulise de cât se zbuciumase pe 
pernă din cauza tusei; încercând să înăbuş 
sentimentele pe care mi le trezea, i l-am netezit. 
Nu voiam să spun, dar, în mod evident, ştia deja. 


— Ai guturai. Şi tuberculoză, oftică. 
— ȘI? 


— Şi ai inima slăbită, am spus privindu-l drept în 
ochi. 


— Ah. M-am gândit eu... că trebuie să fie ceva cu 
inima. Uneori mi se zbate în piept... ca o vrăbiuţă. 


Şi-a aşezat uşor mâna pe inimă. 
Nu puteam îndura imaginea pieptului său, abia 
respirând cu povara lui imposibilă şi i-am închis 
blând cămașa, legându-i eşarfa la gât. O mână 
lungă şi albă a prins-o pe a mea. 


— Cât mai am? a întrebat el. 


Vocea îi era chiar relaxată, aproape nepăsătoare, 
vădind doar o uşoară curiozitate. 


-Nu știu, am răspuns. Acesta este adevărul. Nu 
ştiu. 


— Dar nu mult, a spus el cu convingere. 


— Nu. Nu mult. Câteva luni probabil, dar aproape 
sigur nu mai mult de un an. 


— Poţi... să opreşti tusea? 

Am întins brațul după trusă. 


— Da. O pot uşura măcar. Şi pentru zvâcnetele prea 
puternice ale inimii, îți pot face un extract de 
digitală care te va ajuta. 


Am găsit pacheţelul cu frunze uscate de degeţel- 
roşu; va dura ceva să le fierb. 


— Fratele dumitale, am spus, fără a-l privi. Vrei ca 
eu să... 


— Nu, mi-a spus el categoric. 


Un colţ al buzelor s-a ridicat şi semăna atât de bine 
cu Frank, încât o clipă mi-a venit să plâng pentru 
el. 


—Nu, a adăugat el. Ştie deja, cred. Noi 
întotdeauna... am știut lucruri unul despre celălalt. 


— Adevărat? am întrebat uitându-mă fix în ochii 
lui. 


Nu şi-a ferit privirea şi a zâmbit slab. 


-—Da, a spus el în şoaptă. Știu despre el. Nu 
contează. 


O, nu contează? Poate pentru tine. De teamă să nu 
mă trădeze privirea sau vocea, m-am întors cu 
spatele şi mi-am făcut de lucru aprinzând micuța 
lampă cu alcool pe care o purtam cu mine. 


—E fratele meu, a rostit vocea slabă din spatele 
meu. 


Am tras adânc aer în piept şi mi-am domolit 
tremurul mâinilor pentru a număra frunzele. 


— Da, am spus, e măcar atât. 

De când se răspândise vestea uluitoare a 
înfrângerii lui Cope la Prestonpans, oferte de 
ajutor, în oameni şi în bani, curgeau dinspre nord. 
În unele cazuri, aceste oferte chiar se materializau. 
Lordul Ogilvy, fiul cel mare al contelui de Airlie, a 
adus şase sute de oameni dintre ţăranii tatălui său, 
în vreme ce Stewart din Appin a apărut în fruntea a 
patru sute de bărbaţi de pe domeniile din Aberdeen 
şi Banff. Cea mai mare parte a cavaleriei scoțiene i 
se datora lordului Pitsligo, care adusese de unul 
singur un număr mare de nobili cu tot cu servitorii 
lor din comitatele de la nord-est, toţi cu cai 
puternici şi cu arme bune — cel puţin în comparație 
cu unii dintre bărbaţii care veniseră înarmaţi cu 
săbii pentru două mâini rămase moştenire de la 
strămoşii lor, de la Răscoala din 1715, cu topoare 
ruginite şi cu furci folosite la treburi mai puţin 
războinice, precum curăţatul grajdurilor. 


Era o mulțime pestriță, dar neînfricată, mi-am zis, 
croindu-mi drum printr-un grup de bărbați adunați 
în jurul unui meșter ambulant care ascuţea cuțite și 
care acum ascuţea junghere, brice şi coase cu 
desăvârşită nepăsare. Un soldat englez care s-ar fi 
luptat cu ei risca mai degrabă să facă tetanos decât 
să fie spintecat, însă finalul avea să fie probabil 
același. 


Deşi lordul Lewis Gordon, fratele mai mic al 
ducelui de Gordon, venise să-şi aducă omagiul lui 
Charles în Holyrood, oferind perspectiva strălucită 
a ridicării la luptă a întregului clan Gordon, era 
cale lungă de la pupatul mâinii până la mobilizarea 
efectivă a oamenilor. 


Şi cei din Scottish Lowlands, deşi întru totul 
dispuși să celebreze cu urale vestea victoriei lui 
Charles, erau deosebit de rezervaţi în a-i trimite 
oameni pentru a-l sprijini. Aproape întreaga armată 
a  Stuarzilor era compusă din oameni din 

Highlands şi avea toate şansele să rămână astfel. 
Lowlands însă nu lipsea cu desăvârşire. Lordul 
George Murray îmi povestise că din birurile pe 
mâncare, bunuri şi bani din burgurile sudice 
rezultase o sumă foarte utilă care se vărsase în 
trezoreria armatei şi care i-ar putea ajuta pentru o 
vreme. 


— Am primit cinci mii cinci sute de lire doar din 
Glasgow. Dar, deşi înseamnă doar un fleac, în 
comparaţie cu banu promişi din Franţa şi Spania, îi 
mărturisise Excelenţa Sa lui Jamie, eu nu mă 
gândesc să strâmb din nas, mai ales că Înălţimea 
Sa nu are din Franţa decât cuvinte de încurajare, și 
nu aur. 


Jamie, care ştia că şansele ca aurul francez să se 
materializeze erau slabe, s-a mulțumit să 
încuviinţeze din cap. 


— Ai mai aflat ceva azi, mo duinne? m-a întrebat el 
când am intrat. 


O depeşă pe jumătate scrisă stătea în faţa lui și își 
înmuia din pana în călimara. Mi-am tras gluga udă 
de pe păr cu un pârâit uşor de electricitate statică și 
am dat din cap aprobator. 


— Umblă un zvon că generalul Hawley organizează 
unități de cavalerie în sud. Are ordine să formeze 
opt regimente. 


Jamie a mormăit. Având în vedere aversiunea 
scoțienilor pentru cavalerie, veştile nu erau prea 
îmbucurătoare. Dus pe gânduri, şi-a scărpinat 
spatele acolo unde rana în formă de potcoavă de la 
Prestonpans se vindecase. 


— Atunci, o să-l informez pe colonelul Cameron, a 
spus el. Cât de sigur crezi că e zvonul ăsta, 

englezoaico? 


Imediat a privit peste umăr pentru a se asigura că 
eram singuri. Mă numea „englezoaică“ doar în 
intimitate, folosind formalul „Claire“ în public. 


— Poţi să te bizui pe el, am răspuns. Adică e bun. 


Nu era deloc un zvon, era ultima informație de la 
Jack Randall, ultima parte a datoriei pe care el 
insistase să o plătească pentru că îl îngrijeam pe 
fratele său. 


Jamie ştia, desigur, că eu mergeam să-l văd pe 
Alex Randall, ca şi pe mulți din armata iacobită. 
Ce nu ştia el şi ce nu îi puteam spune niciodată era 
că o dată pe săptămână, uneori mai des, mă 
întâlneam cu Jack Randall pentru a afla ce veşti se 
strecurau în castelul Edinburgh dinspre sud. 


Uneori venea la Alex când eram eu acolo, alteori, 
când mă întorceam acasă, în amurgul de iarnă, 
având grijă pe unde păşesc pe caldarâmul alunecos 
de pe Royal Mile, o siluetă băţoasă ca o mătură, 
într-o haină lălâie din stofă ieftină, îmi făcea brusc 
semn din gura unei fundături ori o voce slabă se 
auzea din ceața din spatele meu. Era tulburător, 
parcă eram bântuită de fantoma lui Frank. 


Ar fi fost mai simplu pentru el să îmi lase o 
scrisoare în camera lui Alex, dar nu voia să 
aştearnă nimic pe hârtie şi îl înţelegeam. Dacă o 
astfel de scrisoare era vreodată găsită, chiar şi 
nesemnată, îl putea implica nu doar pe el, ci şi pe 
Alex. La ora actuală, Edinburgh-ul colcăia cu 
străini: voluntari sub stindardul regelui James, 
vizitatori curioşi din sud şi din nord, emisari străini 
din Franţa şi din Spania, spioni şi informatori din 
belșug. Singurii oameni care nu ieșeau pe străzi 
erau ofițerii și soldaţii garnizoanei engleze, care 
rămâneau baricadaţi în castel. Câtă vreme nimeni 

nu îl auzea vorbind cu mine, nimeni nu putea să-l 
recunoască şi nici să găsească întâlnirile noastre 
neobișnuite, chiar dacă eram văzuți —şi nu eram 
aproape niciodată văzuţi, atât de scrupulos era în 
precauţiile sale. 


Cât despre mine, eu eram la fel de mulțumită. 
Trebuia să distrug tot ce scriam. Deşi mă îndoiam 
că Jamie i-ar recunoaşte caligrafia lui Randall, nu 
îi puteam explica sursa mea regulată de informații 
fără să îl mint de la obraz. Era mult mai bine să fac 
în aşa fel încât să pară că informaţia pe care mi-o 
furniza căpitanul era doar o parte a zvonurilor pe 
care le culegeam în timpul plimbărilor mele 
zilnice. 


Partea proastă, desigur, era că transmițând 
informaţiile lui Randall în aceeași lumină ca şi 
restul zvonurilor pe care le colecționam, ele puteau 
fi ignorate ori privite cu îndoială. În plus, deși 
eram convinsă că Jack Randall îmi furniza 
informaţiile cu bună-credinţă — presupunând că 
poţi asocia această noţiune cu un asemenea 
individ-nu însemna că ele erau întotdeauna 
corecte. De aceea le priveam cu un oarecare 
scepticism. 


Transmiteam veştile despre noile regimente ale lui 
Hawley cu obişnuita înţepătură de vinovăţie pentru 
că minţeam pe jumătate. Totuşi, ajunsesem la 
concluzia că, deși onestitatea între soţ şi soție este 
esențială, se impunea și puţină măsură. Şi nu 
vedeam niciun motiv pentru care furnizarea 
informaţiilor utile iacobiţilor ar trebui să îi cauzeze 
mai multă durere lui Jamie. 


— Ducele de Cumberland încă își mai așteaptă 
trupele să se întoarcă din Flandra, am adăugat. Şi 


asediul castelului Stirling nu duce la nimic. 


Jamie a mormăit, mâzgălind preocupat. 

— Asta ştiam. Lordul George a primit o depeșă de 
la Francis Townsend în urmă cu două zile. Ţine 
sub ocupaţie oraşul, dar șanțurile pentru care a 
insistat Înălţimea Sa sunt o pierdere de vreme şi de 
oameni. Nu e nevoie de ele, mai bine doar ar lovi 
Castelul de la distanţă cu tunurile şi pe urmă l-ar 
lua cu asalt. 


— Şi de ce sapă şanţuri? 


Jamie a fluturat absent o mână, concentrat încă pe 
scrisoare. Urechile îi erau rozalii de frustrare. 


— Pentru că armata italiană a săpat şanţuri când a 
cucerit castelul Verano, singurul asediu pe care l-a 
văzut Înălţimea Sa. Prin urmare evident că aşa 
trebuie procedat, da? 


— O, da, am spus cu accent scoțian. 


A funcționat. A ridicat privirea şi a început să râdă, 
cu ochii migdalați pe jumătate închiși. 


—E o încercare foarte reuşită, englezoaico, a spus 
el. Ce mai pot spune? 


— Tatăl Nostru în galeză ar fi un bun început, ce 
ZICI? 
— Nu, a spus el, scuturând nisip peste foaia scrisă. 


S-a ridicat, m-a sărutat scurt şi a dat să-şi ia haina. 


— Dar mă învoiesc să te duc undeva să mâncăm. 
Hai cu mine, englezoaico. Găsim o tavernă intimă 
şi plăcută și te învăţ o mulţime de lucruri pe care 
nu trebuie să le spui în public. Îmi sunt toate 
proaspete în minte. 

Castelul Stirling a cedat în cele din urmă. Costul 
fusese mare, în ciuda efortului de a-l menţine 
scăzut, iar beneficiile păstrării lui erau îndoielnice. 
Cu toate acestea, efectul asupra lui Charles a fost 
euforic — și dezastruos. 


— Am reuşit în cele din urmă să îl conving pe 
Murray, neghiob încăpățânat ce este! a exclamat 
Charles, încruntându-se. 


Apoi şi-a amintit de victoria sa şi a mai zâmbit o 
dată radios plimbându-şi privirea prin toată 
camera. 


— Dar am învins! Intrăm în forţă în Anglia, de azi 
într-o săptămână, pentru a lua înapoi pământurile 
tatălui meu! 


Căpeteniile de clanuri scoțiene adunate în salonul 
de dimineaţă s-au uitat unele la altele şi au început 
să-şi dreagă vocea şi să își mute greutatea trupului 
de pe un picior pe celălalt. Atmosfera generală nu 
părea să fie de un entuziasm debordant la primirea 
acestei veşti. 


— Înălțimea Voastră, a început precaut lordul 
Kilmarnock. Nu ar fi mai înțelept să vă gândiţi...? 


Au încercat. Cu toții au încercat. Scoţia, au 
remarcat ei, deja îi aparţinea lui Charles în 
întregime. Soldaţii continuau să sosească din 
ținuturile nordice, dar din ţinuturile sudice 
promisiunea unui ajutor părea mai slabă. Dar lorzii 
scoțieni ştiau că oamenii din Highlands, deşi 
luptători neînfricaţi şi susținători loiali, erau de 
asemenea fermieri. Ogoarele trebuiau arate pentru 
semănatul de primăvară, vitele trebuiau pregătite 
pentru iernat. Mulţi dintre bărbaţi aveau să refuze 
să se aventureze prea departe în teritoriile sudice în 
lunile de iarnă. 

— Dar aceşti oameni nu sunt şi ei supușii mei? Nu 
vor merge acolo unde le ordon eu să meargă? 
Prostii! a exclamat cu fermitate Charles. Şi 
subiectul a fost închis. Aproape. 


— James, prietene! Așteaptă, doresc să vorbesc o 
clipă cu dumneata în particular, te rog. 


Inălţimea Sa şi-a întrerupt discuția aprinsă cu 
lordul Pitsligo, iar trăsăturile i s-au înseninat puţin 
când 1-a făcut semn lui Jamie. 


Nu consideram că eram inclusă în această invitație. 
Dar nici nu aveam de gând să plec şi m-am înfipt 
şi mai băţos într-unul dintre fotolule de damasc, în 
vreme ce lorzii iacobiți şi căpeteniile de clan 
ieșeau din cameră mormăind între ei. 


— Ha! şi-a pocnit Charles degetele dispreţuitor în 
direcția ușii care se închidea. Sunt niște babe cu 
toţii! Vor vedea ei. La fel va vedea şi vărul Louis. 
Şi Filip. Am eu nevoie de ajutorul lor? Le arăt eu 
tuturor! 


Şi-a atins o clipă pieptul cu degetele palide şi 
îngrijite. Ceva dreptunghiular se contura uşor prin 
mătasea hainei. Purta cu el miniatura lui Louise, o 
văzusem. 


-li doresc Inăltimui Sale izbândă în această 
năzuinţă, a murmurat Jamie, însă... 


— Ah, îți mulţumesc, cher Jamie! Măcar tu să crezi 
în mine! 


Charles l-a luat pe după umeri pe Jamie, 
strângându-l cu afecțiune. 


— Sunt dezolat că nu mă vei însoţi, că nu vei fi 
alături de mine pentru a primi ovaţiile supușilor 

mei când vom intra în Anglia, a spus Charles, 
strângându-i umerii cu putere. 


— Nu voi fi alături de Inălţimea Voastră? a întrebat 
Jamie cu o expresie uluită. 


— Din păcate, mon cher ami, datoria îţi cere un 
mare sacrificiu. Știu cât de mult tânjeşte inima ta 
după gloria bătăliei, dar îţi dau o altă misiune. 


— Da? a întrebat Jamie. 
— Ce misiune? am întrebat fără ocolişuri. 


Charles mi-a aruncat o privire dezaprobatoare, 
totuşi politicoasă, apoi s-a întors spre Jamie, 
reluându-și expresia bonomă. 


— Este o sarcină de o importanță extraordinară, 
dragă James, pe care numai dumneata o poţi duce 
la bun sfârșit. E adevărat că soldații vin să se 
alăture cauzei tatălul meu, din ce în ce mai mulți în 
fiecare zi. Cu toate acestea, nu trebuie să ne pripim 
a ne culca pe o ureche, nu? Printr-un mare noroc, 
rudele tale, cei din clanul MacKenzie, mi-au venit 
în ajutor. Dar dumneata mai aparții unei familii, 
nu-i aşa? 


— Nu, a spus Jamie, cu o expresie de oroare. 


— Ba da, a spus Charles, strângându-l încă o dată 
de umeri, s-a întos cu faţa la el, radios. Dumneata 
vei pleca în nord, spre pământul părinţilor 
dumitale şi te vei întoarce la mine în fruntea 
bărbaților din clanul Fraser! 

40 


VIZUINA VULPOIULUI 


— ÎI ştii bine pe bunicul tău? am întrebat alungând 
cu mâna un tăun sâcâitor care nu părea în stare să 
decidă cine ar fi o hrană mai gustoasă, eu sau 
calul. 


Jamie a clătinat din cap. 


— Nu. Am auzit că se poartă ca un monstru bătrân 
şi rău, dar nu trebuie să-ți fie teamă de el. Voi fi 
alături de tine, a spus el zâmbind spre mine în 
vreme ce eu alungam tăunul cu un capăt al șalului. 


— O, domnii bătrâni şi arțăgoşi nu mă sperie, l-am 
asigurat. Am văzut o grămadă la viața mea. Dar, pe 
dinăuntru, cei mai mulți dintre ei sunt moi ca 
untul. Îmi imaginez că bunicul tău e la fel. 


— Hm, nu, mi-a răspuns gânditor. Chiar e un 
monstru bătrân şi cumplit. Şi dacă vede că ţi-e 
teamă de el, e mai rău. Ca o fiară care miroase 
sângele, înţelegi? 


Am aruncat o privire în zare, unde dealurile între 
care se ascundea Beaufort Castel se înălțau cu un 
aer mai degrabă sinistru. Profitând de neatenția 
mea de moment, tăunul a trecut razant pe lângă 
urechea mea stângă. Am scos un țipăt şi m-am 

ferit, iar calul, surprins de mișcarea mea bruscă, a 
sărit în lături speriat. 


— Hei! Cuir stad 22! 


Jamie s-a aplecat să îmi apuce hăţurile, lăsându-le 
pe ale lui să cadă. Mai bine antrenat decât calul 
meu, acesta a fornăit, dar, obişnuit cu astfel de 
mișcări, abia a ciulit urechile cu un aer de 
superioară înţelegere. 


Jamie şi-a strâns cu putere genunchii pe coastele 
calului şi l-a tras pe al meu lângă al lui. 


— Acum, a spus el, urmărind cu ochii mijiţi zborul 
zigzagat al tăunului ce bâzâia agresiv, lasă-l uşor, 
englezoaico, şi îl prind eu. 


A așteptat, cu palmele ridicate, uitându-se uşor 
cruciş în bătaia soarelui. 


Am rămas împietrită ca o statuie, pe jumătate 
hipnotizată de bâzâitul ameninţător. 


Corpul înaripat şi burduhănos, înşelător de încet, a 
zumzăit leneş înainte şi înapoi între urechea 
calului și a mea. Calul şi-a scuturat capul sălbatic. 
Aveam toată înțelegerea pentru el. 


— Dacă aia ajunge în urechea mea, Jamie, o să... 
am început. 


—-Şşşt! mi-a poruncit el aplecându-se în față 
pregătit, cu mâna stângă încordată, semănând cu o 
panteră gata de atac. Incă o secundă și îl înhaţ. 


Chiar în acea clipă, am văzut un bulgăre negru 
aşezându-se pe umărul lui. Încă un tăun căutând un 
loc unde să se încălzească. Am deschis din nou 
gura. 

Şi-a pocnit palmele triumfător peste atacatorul 
meu cu o fracțiune de secundă înainte ca tăunul de 
pe guler să-l ciupească de gât. 


Bărbaţii scoțieni luptau conform tradițiilor din 
moşi strămoşi. Ignorând dispreţuitor strategia, 
tactica şi fineţea, metoda lor de atac era simplitatea 
în sine. Când zăreau duşmanul, îşi lepădau 
tartanele, își scoteau săbiile şi se aruncau asupra 
inamicului răcnind din toţi bojociui. Strigătele 
scoțienilor fiind înfricoşătoare, această metodă era 
cel mai adesea încununată de succes. Mulți 
dușmani, văzând o mulțime de arătări păroase și 
despuiate aruncându-se asupra lor, pur şi simplu își 
pierdeau cumpătul şi o luau la fugă. 


Deşi bine dresat, nimic nu îl pregătise pe calul lui 
Jamie pentru un strigăt galic de primă clasă, urlat 
din rărunchi, la un metru de capul său. Speriat, şi-a 
dat pe spate urechile şi a luat-o la goană de parcă 
diavolul însuși ar fi fost pe urma lui. 


Eu şi calul meu am rămas ţintuiți în mijlocul 
drumului, privind un spectacol impresionant de 
măiestrie ecvestră scoțiană când Jamie, cu ambele 
picioare ieşite din scăriţe şi hăţurile zburând libere, 
aruncat pe jumătate din şa de plecarea 
intempestivă a calului, s-a aruncat disperat înainte, 
apucându-se cu mâinile de coamă. Tartanul îi 
flutura nebuneşte împrejur, iar calul, îngrozit 
acum, simțind zbaterea din spatele lui, a prins a 
alerga şi mai repede. 


Cu o mână înfiptă în coama lungă, Jamie se ținea 
neînfricat, cu spatele drept, picioarele lungi 
strângând coastele calului, ignorând inelele de oţel 
care dansau pe sub burta animalului. Vântul purta 

până la mine frânturi din ceea ce, cu toată galica 
mea firavă, recunoașteam a fi niște înjurături din 
cale-afară de grosolane. 


Un sunet slab de copite m-a făcut să întorc 
privirea; Murtagh, trăgând după el calul cu 
provizii, venea peste micul deal pe care noi tocmai 
îl coborâserăm. Își croia cu grijă drum de-a lungul 
potecii, spre locul unde eu aşteptam. Şi-a oprit 
calm calul, şi-a pus mâna streașină la ochi şi a 
privit înainte, uitându-se cum Jamie şi calul său 
speriat tocmai dispăreau peste coama următorului 
deal. 


— Un tăun, am spus drept explicație. 


— E târziu pentru ei. Totuşi, nu credeam că ar fi atât 
de grăbit să-și vadă bunicul încât să te lase în 
urmă, a remarcat Murtagh, cu seriozitatea lui 
obişnuită. Nu că o nevastă în plus sau în minus ar 
schimba mult primirea de care se va bucura. 


Şi-a ridicat hățurile şi şi-a mânat poneiul apatic, 
calul celălalt de povară venind ascultător în urma 
sa. Bidiviul meu, încântat de companie și liniştit 
pentru moment în lipsa tăunilor, a păşit destul de 
sprinten alături de ei. 


— Nici măcar o nevastă englezoaică? am întrebat, 
curioasă. 


Din puţinul pe care-l ştiam eu, nu credeam că 
relațiile lordului Lovat cu orice era de sorginte 
englezească însemnau un mare motiv de bucurie. 


— Englezoaică,  franțuzoaică, olandeză ori 
nemtțoaică. Nu ar conta prea mult. Vulpoiul Bătrân 
o să mănânce ficatul flăcăului la micul dejun, nu 
pe al dumitale. 


— Ce vrei să spui cu asta? 

M-am uitat nedumerită spre micul scoţian aspru, 
arătând aproape la fel ca una dintre propriile sale 
desagi, pe sub faldurile largi ale tartanului şi 
cămăşii. Orice haină punea pe el, oricât de nouă, 
oricât de bine croită era, Murtagh arăta ca scăpat 
printr-o minune dintr-un morman de cârpe. 


— Cum se înţelege Jamie cu lordul Lovat? 


L-am surprins privindu-mă pieziş cu ochii lui 
negri, mici şi vicleni. Pe urmă a întors capul spre 
Beaufort Castle. A dat din umeri, în semn de 
resemnare ori așteptare. 


— In niciun fel, până acum. Flăcăul nu a vorbit în 
viaţa lui cu bunică-său. 


— Dar dumneata de unde ştii atâtea despre el, dacă 
nu l-ai întâlnit niciodată? 


Măcar acum începeam să înțeleg reținerea lui 
Jamie de a cere ajutor de la bunicul său. Când ne- 
am întâlnit cu Jamie, calul său arăta aproape 
cumințit, iar el, iritat într-o oarecare măsură. 
Murtagh l-a privit curios o clipă, apoi s-a oferit să 
plece înainte spre Beaufort cu animalul cu provizii, 
lăsându-ne pe Jamie şi pe mine să savurăm prânzul 
pe marginea drumului. 


Am mâncat turte de ovăz şi am băut bere slabă, iar 
Jamie mi-a povestit că bunicul său, lordul Lovat, 
nu fusese de acord cu mireasa pe care şi-o alesese 
fiul său şi nu considerase potrivit să binecuvânteze 
uniunea lor sau să păstreze legătura cu fiul său — 
ori cu copiii fiului său — de la căsătoria lui Brian 
Fraser cu Ellen Mackenzie, cu mai bine treizeci de 
ani în urmă. 


— Am auzit multe lucruri despre el, şi bune, şi rele, 
a răspuns Jamie, mestecând o bucată de brânză. E 

soiul de om care lasă o impresie puternică asupra 
oamenilor, înţelegi? 


— Aşa se pare. 


Tullibardine cel bătrân, unul din iacobiţii parizieni, 
îmi împărtăşise câteva dintre impresiile lui sincere 
despre căpetenia clanului Fraser și m-am gândit că 
poate Brian Fraser nu fusese mâhnit că tatăl său îl 
ignorase. I-am povestit lui Jamie și el a încuviințat 
din cap. 


— O, da. Nu-mi amintesc ca tata să fi avut multe 
lucruri bune de spus despre bătrânul lui, deși nu 
era nici lipsit de respect faţă de el. Doar că nu 
vorbea des despre el. 


Şi-a frecat gâtul într-o parte, unde o pată roşie de 
la pişcătura tăunului începea să se vadă. Vremea 
era ciudat de caldă şi Jamie își desfăcuse tartanul 
pentru mine, ca să mă așez pe el. Pentru vizita la 
căpetenia clanului Fraser, Jamie considerase că 
trebuie să arate cât mai respectabil, aşa că purta un 
kilt nou, cu croială militară, încătărămat şi cu 
tartanul o fâșie separată de stofă. Mai puţin potrivit 
ca adăpost pentru vreme rea decât tartanul vechi, 
prins cu o centură obişnuită, era însă mult mai uşor 
de îmbrăcat în grabă. 


— M-am întrebat cândva, a spus el gânditor, dacă 
tatăl meu era așa cum era din cauza felului în care 
se purtase cu el bătrânul Simon. Nu mi-am dat 
seama la vremea aceea, desigur, dar nu e ceva 
obișnuit pentru un bărbat să-şi arate sentimentele 
pentru fiu săi. 


— Te-ai gândit mult la asta. 


I-am întins o altă ploscă plină cu bere și a luat-o cu 
un zâmbet care a întârziat pe chipul meu, mai cald 
decât soarele anemic de toamnă. 

— Da, m-am gândit. Vezi tu, m-am întrebat ce fel 
de tată voi fi eu pentru copiii mei și am privit puţin 
în urmă ca să-mi dau seama, tata fiind cel mai bun 
exemplu pe care îl aveam. Dar eu știu, din 
frânturile pe care mi le povestea el sau din ce îmi 
spunea Murtagh, că tatăl lui nu era ca el, şi atunci 
m-am întrebat cum trebuie să se fi hotărât el să 
facă totul diferit atunci când a avut ocazia. 


Am oftat uşor, punând jos bucata mea de brânză. 


— Jamie, am spus. Tu crezi cu adevărat că noi doi 
vom avea vreodată... 


— Da, a spus el cu convingere fără să mă lase să 
termin, aplecându-se în faţă și sărutându-mi 
fruntea. Ştiu asta, englezoaico, şi tu o ştii. Ai fost 
făcută să fii mamă şi cu siguranță nu am de gând 
să las pe altcineva să fie tatăl copiilor tăi. 


— Păi, asta e bine, am spus. Nici eu nu vreau alt 
tată pentru copiii mel. 


A început să râdă şi mi-a ridicat bărbia să mă 
sărute pe buze. L-am sărutat şi eu, apoi m-am 
întins să scutur o firimitură de pâine care îi 
rămăsese agăţată de barba țepoasă. 


— Ar trebui să te razi, ce zici? l-am întrebat. In 
cinstea zilei în care îl vei vedea pentru prima dată 
pe bunicul tău. 


— O, păi l-am mai văzut o dată înainte, a răspuns 
Jamie nepăsător. Şi el m-a văzut pe mine. Cât 
despre ce părere are despre cum arăt, ori mă ia așa 
cum sunt, ori să se ducă la naiba. 


— Dar Murtagh a zis că nu vă cunoaşteţi! 


—Îhî. 

A scuturat firimituri de pe pieptul cămășii, 
încruntându-se uşor, stând în cumpănă dacă să-mi 
spună mai multe. În cele din urmă, a dat din umeri 
şi s-a întins pe spate în umbra unei tufe de 
grozamă, cu mâinile împreunate sub cap şi privirea 
spre cer. 


— Păi, nu ne-am întâlnit niciodată, propriu-zis. Sau 
nu Chiar. A fost aşa... 


La vârsta de șaptesprezece ani, tânărul Jamie 
Fraser a pornit spre Franţa, pentru a-și desăvârși 
educația la Universitatea din Paris şi pentru a mai 
învăţa şi alte lucruri pe care nu le puteai afla din 
cărți. 


— Am ridicat ancora în portul din Beauly, a spus el, 
înclinând capul spre următorul deal, unde în zare, 
o fâşie îngustă cenușie marca hotarul de la Moray 
Firth. Mai erau şi alte porturi din care aș fi putut 
pleca — Inverness ar fi fost mai potrivit, dar tata 
plătise pentru drum şi Beauly a rămas. A mers cu 
mine să mă vadă plecat în lume, am putea spune. 


Brian Fraser nu ieșise niciodată din Lallybroch în 
anii care au urmat căsătoriei sale şi se bucura de 
drum în timp ce mergeau călare, arătându-i diverse 
locuri fiului său, pe unde vânase ori călătorise ca 
băiat şi ca tânăr bărbat. 


— Dar pe măsură ce ne apropiam de Beaufort, a 
devenit tot mai tăcut. Nu vorbise despre bunicul 
meu în această călătorie și ştiam că e mai bine să 
nu îl aduc în discuție. Dar bănuiam că avea un 
motiv pentru a mă îmbarca din Beauly. 


Câteva vrăbiuțe s-au apropiat frcoase de noi, 
țopăind prin tufele joase, pregătite să țâșnească 
înapoi în siguranță la cel mai mic semn de 
primejdie. Văzându-le, Jamie a întins braţul după 
restul de pâine şi a aruncat-o cu o precizie 

impresionantă în mijlocul stolului, care a explodat 
precum  şrapnelul, vrăbiuţele luându-și zborul 
speriate. 


— Se întorc ele, a spus el, arătând spre păsările 
împrăştiate. 


Şi-a aşezat un braţ peste faţă parcă pentru a se 
apăra de lumina soarelui și a continuat povestea. 


— S-a auzit zgomot de copite pe drumul dinspre 
castel şi când ne-am întors să ne uităm, am văzut 
venind un grup mic, şase călăreți cu o căruţă şi 
unul dintre ei ținea stindardul clanului Lovat, deci 
ştiam că bunicul meu era cu ei. Am aruncat o 
privire iute spre tata, să văd dacă are de gând să 
facă ceva, însă el doar a zâmbit, m-a strâns scurt 
de umăr şi a zis: „Hai să urcăm la bord, flăcăule.“ 
Simţeam ochii bunicului aţintiți asupra mea când 
am coborât la țărm, cu părul meu și înalt ca un 
adevărat Mackenzie, şi eram bucuros că purtam 
hainele cele mai bune şi nu arătam ca un cerşetor. 
Nu m-am uitat împrejur, ci am stat cât am putut de 
țanțoş şi mândru că eram cu o jumătate de cap mai 
înalt decât toţi bărbaţii de acolo. Tata mergea 
alături de mine, tăcut cum era, şi nici el nu s-a uitat 
într-o parte, dar îl simţeam mândru că eram fiul 
lui. 


A zâmbit spre mine din colţul gurii. 


— Atunci a fost ultima dată când l-am făcut mândru 
de mine, englezoaico. Nu sunt foarte sigur dacă am 
reuşit şi mai târziu, dar am fost bucuros şi pentru 
acea singură zi. 


Şi-a cuprins genunchii cu braţele, uitându-se în 
zare, parcă retrăind scena de pe chei. 


— Am păşit la bordul vasului şi am făcut cunoștință 
cu căpitanul, apoi am rămas în picioare lângă 

copastie, flecărind, amândoi având grijă să nu 
privim spre bărbații din Beaufort care încărcau 
nişte pachete pe corabie sau spre țărm unde stăteau 
călăreții. Pe urmă căpitanul a dat ordin să se ridice 
pânzele. L-am îmbrățișat pe tata şi el a sărit pe 
chei, a traversat docurile şi s-a îndreptat spre calul 
său. Nu s-a uitat în urmă până când nu a încălecat 
şi până atunci vasul începuse să iasă din port. l-am 
făcut semn cu mâna şi el mi-a răspuns, apoi s-a 
întors, trăgând după el calul meu şi a luat-o pe 
drumul spre Lallybroch. Oamenii de la Beaufort au 
pornit şi ei înapoi. ÎI vedeam pe bunicul în fruntea 
grupului, stând semet în şa. Şi au mers călare, tata 
şi bunicul, la douăzeci de metri unul de altul, 
urcând dealul şi apoi mergând pe culmea sa, dar 
niciunul nu s-a întors spre celălalt, purtându-se ca 
şi cum celălalt nu ar fi fost acolo. 


S-a uitat spre drum, căutând parcă un semn de 
viaţă în direcția Beaufortului. 


— I-am întâlnit privirea, a spus el în şoaptă. O 
singură dată. Am aşteptat până când tata a ajuns în 
dreptul calului său, apoi m-am întors şi am privit 
spre lordul Lovat cât de îndrăzneţ am putut. Voiam 
să ştie că nu-i voi cere nimic, dar că nu îmi era 
teamă de el. 

A zâmbit strâmb spre mine. 

— Dar îmi era teamă. 

Am pus o mână peste a lui, mângâindu-i degetele. 
— Se uita şi el la tine? 


A pufnit. 


— Da, se uita. Probabil nu şi-a luat ochii de pe mine 
din momentul în care am coborât de pe deal până 
când vasul meu a dispărut pe mare. li simţeam 

sfredelindu-mi spatele. Şi când m-am uitat la el, i- 
am văzut ochii negri holbându-se la mine. 


A rămas tăcut, cu privirea aţintită spre castel, până 
când l-am iscodit încetișor. 


— Şi cum arăta? 


Şi-a luat privirea de la norii întunecaţi din zare 
pentru a se uita în jos la mine, fără obişnuita lui 
veselie în colțul buzelor sale și din adâncul ochilor. 


— Era rece ca o stâncă, englezoaico, mi-a răspuns. 
Rece ca stânca. 


Aveam noroc cu vremea; fusese cald pe toată 
durata drumului de la Edinburgh. 


— Nu va mai dura, a prezis Jamie, mijindu-şi ochii 
spre marea din faţă. Vezi norii de acolo? Vor 
ajunge deasupra uscatului până diseară. 


A adulmecat aerul şi şi-a tras tartanul peste umeri. 


— Simţi mirosul în aer? Poţi mirosi că se apropie 
vremea rea. 


Deşi nu eram la fel de pricepută la meteorologia 
olfactivă, puteam simţi schimbarea vremii; o 
umezeală în aer, o întețire a miresmelor obişnuite 
de iarbă uscată şi răşină de pin, un iz discret şi 
umed de alge de pe ţărmul îndepărtat. 


-Mă întreb dacă oamenii au ajuns deja la 
Lallybroch, am spus. 


— Mă îndoiesc, a spus Jamie clătinând din cap. Au 


puţin de mers, dar sunt cu toţii pe jos şi se mişcă 
greu în grup. 

S-a ridicat în şa, ducându-și mâna streaşină la ochi 
pentru a privi spre norii din depărtare. 


— Sper că e doar ploaie, asta nu i-ar supăra prea 
mult. Şi oricum, s-ar putea să nu fie o furtună prea 
puternică. Poate că nici nu va ajunge atât de 
departe în sud. 


Mi-am tras pelerina, un şal călduros din tartan mai 
strâns în jurul umerilor, simțind că se înteţeşte 
vântul. Luasem această perioadă de vreme caldă 
drept un semn bun, speram să nu mă înşel. 


Jamie își petrecuse întreaga noapte stând la 
fereastră, în Holyrood, după ce primise ordinul lui 
Charles. lar dimineață, se dusese întâi la Charles, 
să-i spună Înălţimii Sale că el şi cu mine vom 
călări singuri până la Beauly, însoțiți doar de 
Murtagh, pentru a-i transmite lordului Lovat 
omagiile Înălțimii Sale, precum și rugămintea sa 
ca lordul Lovat să îşi onoreze promisiunea de a-i 
trimite oameni şi ajutoare. 


Pe urmă, Jamie îl chemase pe Ross fierarul la noi 
în cameră şi îi dăduse porunci cu o voce atât de 
joasă încât nu am putut distinge cuvintele din locul 
în care stăteam lângă foc. Însă văzusem umerii 
voinici ai fierarului ridicându-se, apoi îndreptându- 
se ferm, pe măsură ce înţelegea poruncile 
stăpânului. 


Armata scoțienilor mărşăluia dezordonat, o gloată 
dezorganizată care cu greu putea fi numită 
„coloană“. În timpul unei zile de mișcări de trupe, 
bărbații din Lallybroch trebuiau să fugă unul câte 
unul. Ascunzându-se în tufele de pe marginea 
drumului ca pentru a se odihni puţin ori a se uşura, 
aveau misiunea să nu se mai întoarcă în coloană, ci 
să se strecoare pe ascuns, unul câte unul, spre un 
punct de întâlnire cu ceilalți bărbați din 

Lallybroch. Şi odată strânși laolaltă sub comanda 
fierarului Ross, aveau poruncă se se ducă acasă. 


— Am îndoieli că li se va simți lipsa o vreme, dacă 
asta se va întâmpla vreodată, îmi spusese Jamie, 
discutând înainte planul cu mine. Dezertările sunt 
ceva obișnuit în toate oştirile. Ewan Cameron mi-a 
spus că el îşi pierduse douăzeci de oameni din 
regiment în ultima săptămână. E iarnă şi oamenii 
vor să-şi vadă de casă şi să pregătească 
semănăturile de primăvară. În orice caz, nimeni nu 
e dispus să meargă după ei, chiar dacă plecarea lor 
va fi observată. 


— Deci ai renunţat, Jamie? întrebasem, punându-mi 
mâna pe braţul lui. 


Inainte de a răspunde, şi-a trecut obosit mâna peste 
faţă. 


— Nu ştiu, englezoaico. Poate e târziu, poate nu. Nu 
pot spune. A fost o prostie să plecăm spre sud atât 
de aproape de venirea iernii. Şi mai prostește e să 
pierdem timpul cu asedierea Stirlingului. Dar 
Charles nu a fost înfrânt și căpeteniile—unele 
dintre ele—vin la chemarea lui. Acum, cei din 
clanul MacKenzie, iar alţii le vor urma exemplul. 
Are o armată de două ori mai mare decât avea la 
Preston. Unde se va ajunge? Nu ştiu! a spus, dând 
din mâini neputincios. Nu există opoziție, englezii 
sunt îngroziți. Ştii şi tu, ai văzut foile volante, a 
adăugat, zâmbind trist. Noi punem la frigare copii 
mici şi îi coacem deasupra focului şi dezonorăm 
soțiile şi fiicele bărbaţilor oneşti. 


A  pufnit scurt, dezgustat. Deşi furtul sau 
insubordonarea erau comune în rândul soldaților 
scoțieni, violul era practic necunoscut. 


A oftat. Un sunet scurt şi plin de furie. 

— Cameron a auzit un zvon cum că regele Geordie 
se pregăteşte să fugă din Londra, de teamă că 
armata prințului va asedia curând orașul. 


Auzise... un zvon care ajunsese la Cameron prin 
mine, de la Jack Randall. 


— Şi mai sunt şi Kilmarnock, şi Cameron. Lochiel 
şi Balmerino, şi Dougal cu cei din clanul 
MacKenzie. Cu toţii luptători vajnici. Şi dacă 
Lovat trimite oamenii pe care i-a promis- 
Dumnezeule, poate va fi de-ajuns. lisuse, dacă 
intrăm cu armata în Londra... 


Şi-a aplecat umerii, apoi s-a îndreptat brusc, 
scuturându-se de parcă s-ar fi dezbrăcat de o 
cămaşă prea strâmtă. 


— Dar eu nu pot risca, a spus el simplu. Nu pot să 
plec la Beauly şi să îmi las oamenii acolo, să fie 
duşi Dumnezeu ştie unde. Dacă aş fi cu ei, să îi 
conduc, ar fi altceva. Dar să fiu al naibii dacă îi 
vor lăsa pe mâna lui Charles ori a lui Dougal, să îi 
trimită împotriva englezilor când eu mă aflu la 
două sute de kilometri depărtare, la Beauly. 


Deci hotărârea a fost luată. Bărbaţi de la 
Lallybroch — inclusiv Fergus, care  protestase 
vehement, dar fusese ignorat -— vor dezerta şi vor 
pleca pe ascuns spre casă. După ce ne vom termina 
treburile la Beauley şi ne vom întoarce lângă 
Charles —ei bine, atunci va fi suficient timp să 
vedem cum merg lucrurile. 


— De aceea îl iau pe Murtagh cu noi, îmi explicase 
Jamie. Dacă totul arată bine, atunci îl trimit la 
Lallybroch, să îi aducă pe oameni înapoi. Nu dai 
doi bani pe el când îl vezi pe un cal, dar Murtagh e 
un călăreț neîntrecut, a spus el și un zâmbet slab i- 
a luminat o clipă chipul serios. Iute ca fulgerul. 

În momentul de faţă, nu prea dădea impresia că ar 
fi iute, mi-am spus în sinea mea, dar, la drept 
vorbind, nici nu se grăbea nicăieri. De fapt, se 
mișca chiar mai încet decât de obicei. Când am 
urcat noi în vârful dealului, l-am văzut în vale 
trăgând calul să facă un popas. Până când am ajuns 
lângă el, descălecase, uitându-se încruntat la şaua 
calului de povară. 


-Ce s-a întâmplat? a întrebat Jamie dând să 
descalece, dar Murtagh i-a făcut semn enervat cu 
mâna. 


— Nu-ţi bate capul. S-a dezlegat o curea, asta-i tot. 
Luaţi-o înainte. 


Schiţând un gest de încuviințare, Jamie şi-a 
îmboldit calul s-o ia din loc, iar eu l-am urmat. 


-Nu e foarte vesel azi, nu-i așa? am remarcat 
fluturând din mână în direcția lui Murtagh. 


De fapt micul scoțian devenise tot mai ţâfnos pe 
măsură ce ne apropiam de Beauly. 


— Să înţeleg că nu e foarte încântat de ideea unei 
vizite la lordul Lovat? 


Jamie a zâmbit, aruncând o privire iute înapoi, spre 
silueta mică şi întunecată, aplecată cu toată atenția 
peste funia pe care o înnădea. 


— Nu, Murtagh nu e prieten cu bătrânul Simon. I-a 
îndrăgit pe tata... a zâmbit Jamie în colţul gurii, şi 
pe mama de asemenea. Nu îi păsa ce părere are 
Lovat despre ei. Sau cum își procura Lovat 
nevestele. Murtagh are o bunică irlandeză, dar e 
înrudit cu Primrose Campbell din partea mamei 
lui, mi-a explicat Jamie în continuare, ca și cum 
astfel lucrurile deveneau clare ca lumina zilei. 

— Cine e Primrose Campbell? am întrebat, uluită. 
9)! 


Jamie şi-a scărpinat nasul, socotind. Vântul 
dinspre mare se înteţea cu fiecare clipă şi îi sufla 
părul din panglica cu care era prins, şuviţe 
roşcovane fluturându-i peste chip. 


— Primrose Campbell a fost cea de-a treia soție a 
lui Lovat. Încă este, bănuiesc, a adăugat el, deşi ea 
l-a părăsit în urmă cu câţiva ani şi s-a întors acasă 
la tatăl ei. 


— Are succes la femei, să înţeleg? 
Jamie a pufnit. 


— Presupun că poți spune asta. Cu prima soție a 
fost o căsătorie forţată. A smuls-o pe văduva lady 
Lovat din pat în toiul nopţii, s-a căsătorit cu ea 
atunci şi acolo și s-a culcat cu ea chiar în aceeaşi 
noapte. Totuşi, a adăugat el pentru corectitudine, 
ea a decis mai târziu că îl iubea, deci poate n-a fost 
chiar atât de rău. 


— Trebuie să fi fost bun la pat, măcar, am spus cu 
un aer frivol. Se transmite în familie, probabil. 


Jamie mi-a aruncat o privire uşor mirată, înlocuită 
imediat de un surâs ruşinat. 


— Aşa, mă rog, a spus el. Dacă era sau nu, asta nu 
l-a ajutat cine ştie ce. Slujnicele văduvei l-au 
vorbit de rău şi Simon a fost surghiunit şi a trebuit 
să fugă în Franţa. 


Căsătorii forțate şi pribegie, hm? M-am abținut de 
la alte remarci despre asemănări în famile, dar în 
sinea mea speram ca Jamie să nu o ia pe urmele 
bunicului său în privinţa unor viitoare soții. Din 

câte se părea, una nu fusese de-ajuns pentru 
Simon. 


— S-a dus să-l vadă pe regele James la Roma şi să 
jure credință Stuarzilor, a continuat Jamie, după 
care s-a dus direct la William de Orania, rege al 
Angliei, venit în vizită în Franţa. L-a convins pe 
James să îi promită titlul şi moşiile, dacă va veni 
momentul restaurației, pe urmă — Dumnezeu ştie 
cum —a obținut anularea acuzațiilor din partea lui 
William şi a putut să se întoarcă acasă în Scoţia. 


Acum era rândul meu să ridic sprâncenele. Din 
câte se părea, nu fermeca doar sexul opus. 


Simon își continuase aventurile întorcându-se mai 
târziu în Franţa, de data aceasta pentru a-i spiona 
pe iacobiţi. A fost prins şi aruncat în temniţă, dar a 
scăpat, s-a întors în Scoţia, a pus la cale adunarea 
clanurilor sub pretextul unei petreceri de vânătoare 
la Braes of Mar în 1715, apoi a reușit să îşi aroge 
toate meritele în fața Coroanei engleze pentru a fi 
înăbuşit răscoala care a rezultat. 


— Un bătrân potlogar în toată puterea cuvântului, 
nu-i aşa? am spus, cu totul intrigată. Deşi cred că 
nu putea să fi fost foarte bătrân pe atunci, avea 
doar patruzeci şi ceva de ani. 


După ce auzisem că acum lordul Lovat avea în jur 
de şaptezeci şi cinci de ani, mă gândisem la un 
bătrân slăbit și ramolit, dar începeam să-mi schimb 
părerea în lumina acestor poveşti. 


— Bunicul meu, a remarcat Jamie pe un ton rece, 
are, din câte povesteşte toată lumea, un caracter 
care îi permite să se întoarcă după cum bate vântul. 
Oricum, a continuat el, punând capăt discuţiei 
despre caracterul bunicului său cu un gest al 
mâinii, pe urmă s-a însurat cu Margaret Grant, 
fiica lui Grant o'Grant. După ce a murit Margaret 

el s-a însurat cu Primrose Campbell. Ea avea 
probabil vreo optsprezece ani pe atunci. 


— Dar era bătrânul Simon o partidă atât de bună 
încât familia să o oblige să se mărite cu el? am 
întrebat, compătimitoare. 


— In niciun caz, englezoaico. 


S-a întrerupt pentru a-și netezi părul, dându-și 
şuvițele rebele după urechi. 


— El ştia prea bine că ea nu-l va accepta, nici dacă 
ar fi bogat precum Cresus — ceea ce nu era —, așa că 
i-a trimis o scrisoare, spunându-i că mama ei s-a 
îmbolnăvit la Edinburgh şi i-a dat adresa unde să 
se ducă să o vadă. 


Tânăra şi frumoasa domnişoară Campbell se 
grăbise spre Edinburgh, dar nu o găsise pe mama 
ei, ci pe bătrânul şi ingeniosul Simon Fraser, care o 
informase că se află într-o faimoasă casă de plăceri 
şi că singura ei cale de a-și păstra bunul renume 
era să se mărite cu el imediat. 


— Trebuie să fi fost o mare bleagă, dacă a crezut o 
asemenea poveste, am remarcat cinică. 


— Păi, era foarte tânără, a spus Jamie în apărarea ei, 
şi nici nu era o ameninţare goală. Dacă îl refuza, 
bătrânul Simon i-ar fi ruinat reputația fără să se 
gândească de două ori. Oricum, ea s-a măritat cu 
el... şi a regretat. 


— Hm. 


Eram ocupată să socotesc în gând. Povestea cu 
Primrose Campbell se petrecuse în urmă cu doar 
câțiva ani, îmi spusese Jamie. Atunci... 

— Deci bunica ta a fost văduva Lovat ori Margaret 
Grant? am întrebat, curioasă. 


Pomeţii înalți erau rozalii de obicei din cauza 
soarelui şi a vântului, dar acum s-au colorat brusc 
într-un roşu ce vădea stânjeneală. 


— Niciuna dintre ele, mi-a mărturisit. 


Nu se uita la mine, ci drept înainte, în direcția 
castelului Beaufort. Buzele îi erau strâns lipite. 


— Tatăl meu era copil din flori, mi-a spus într-un 
târziu. 


Stătea drept ca o sabie în șa şi pumnii i se albiseră, 
atât de tare strângea hățunile. 


— Recunoscut, dar bastard. Cu una dintre 
servitoarele de la castelul Downie. 


— O, am rostit. 
Nu ştiam ce altceva să adaug. 


Jamie a înghițit sec; i-am văzut mărul lui Adam 
urcând şi coborând. 


— Ar fi trebuit să îţi spun mai demult, a adăugat el 
crispat. Imi pare rău. 


Am întins degetele să îi ating braţul; era tare ca 
oţelul. 


— Nu contează, Jamie, i-am spus, ştiind chiar în 
clipa în care rosteam cuvintele că nimic din ce 
spuneam nu îl putea ajuta. Pe mine nu mă 
deranjează deloc. 


— Nu? a zis el în cele din urmă, cu privirea aţintită 
încă înainte. Ei bine... pe mine mă deranjează. 

Vântul constant şi răcoros de pe Moray Firth 
murmura prin pinii întunecați de pe coama 
dealului. Ținutul era o combinație neobişnuită de 
versant muntos şi țărm. Trunchiuri dese de arini, 
zade şi mesteceni se vedeau de ambele părți ale 
potecii înguste pe care înaintam, dar pe măsură ce 
ne-am apropiat de silueta întunecată a castelului 
Beaufort, peste toate plutea miasma de noroi 
amestecat cu nisip lăsat în urmă de mare şi alge. 


Eram aşteptaţi; la porți, străjerii în kilturi, înarmați 
cu topoare, nu au schiţat niciun gest când am trecut 
călare pe lângă ei. Ne-au privit cu oarecare 
curiozitate, însă fără duşmănie. Jamie se ţinea în șa 
ca un rege. A înclinat capul o dată spre bărbatul 
din dreptul său şi a primit o încuviinţare similară 
drept răspuns. Aveam un puternic sentiment că am 
intrat în castel fluturând steagul alb al armistițiului, 
însă cât timp avea să dureze această stare de 
linişte, nimeni nu ştia. 


Am intrat fără să fim opriți în curtea castelului 
Beaufort, un edificiu mic după standardele 
castelelor, dar suficient de impozant şi construit în 
întregime din piatră. Nu avea fortificaţii la fel de 
puternice ca ale unora dintre castelele pe care le 
văzusem în sud, dar părea că poate să ţină piept 
unui atac de o anumită intensitate. Guri largi 
pentru arme se căscau din loc în loc la baza 
zidurilor exterioare, iar turnul principal avea un 
grajd ce dădea în curte. 


Câţiva ponei mici scoțieni erau găzduiți acolo, 
scoţându-şi capetele peste ușile scunde din lemn 
pentru a necheza spre caii noștri urându-le bun 
venit. În apropierea zidului erau aşezate nişte 
bagaje, recent descărcate de pe ponei din grajd. 


— Lovat a chemat câțiva oameni să ne întâmpine, a 
remarcat sumbru Jamie, observând bagajele. 

Neamuri, probabil, a spus el ridicând din umeri. 
Măcar ne vor primi fără gânduri războinice. 


— De unde știi? 


A coborât din şa şi a întins braţul să mă ajute să 
cobor. 


— Şi-au lăsat paloşele lângă bagaje. 


Jamie i-a întins hăţurile unui grăjdar care ieşise 
pentru a ne întâmpina, ştergându-şi mâinile de praf 
pe pantaloni. 


— Şi acum ce facem? i-am şoptit lui Jamie. 


Stăpânul casei ori majordomul nu se vedeau 
nicăieri; nu era nimeni ca vesela şi autoritara 
doamnă FitzGibbons care ne întâmpinase la 
castelul Leoch în urmă cu doi ani. 


Cei câțiva grăjdari care umblau prin curte ne 
aruncau câte o privire din când în când, dar își 
vedeau de treburile lor, la fel ca şi servitorii care 
traversau curtea, cărând coşuri cu rufărie, turbă şi 
alte lucruri grele necesare când locuieşti într-un 
castel de piatră. Am privit aprobator în urma unui 
servitor solid ce asuda sub povara a două căldări 
mari de aramă, de douăzeci de litri fiecare, pline 
cu apă. Oricare ar fi fost lipsurile sale în privinţa 
ospitalităţii, castelul Beaufort măcar avea pe 
undeva o vană pentru îmbăiat. 


Jamie stătea proţăpit în mijlocul curții cu braţele 
încrucişate, supraveghind locul ca un viitor 
cumpărător al casei, care are mari îndoieli în 
privinţa canalizării. 


— Acum așteptăm, englezoaico, a spus el. Străjerii 


trebuie să fi trimis vorbă că suntem aici. Fie cineva 
va cobori la noi... fie nu. 

— Păi, să sperăm că se hotărăsc în curând, mi-e 
foame şi aş avea nevoie de o baie. 


— Da, ai avea, a încuviinţat Jamie cu un zâmbet 
scurt în timp ce mă măsura din priviri. Ai o urmă 
de cenuşă pe nas şi nişte ciulini agăţați în păr. Nu, 
lasă-1, a adăugat el când mi-am ridicat îngrozită 
mâna spre cap. Arată frumos, nu contează dacă i-ai 
prins acolo dinadins ori nu. 


Evident că nu-i pusesem intenționat, dar i-am 
lăsat. Însă m-am strecurat spre un jgheab din 
apropiere, pentru a-mi inspecta ținuta şi a mă 
aranja pe cât se putea folosindu-mă doar de apă 
rece. 


Bătrânul Simon Fraser se afla într-o situație 
oarecum delicată, m-am gândit, aplecându-mă 
peste jgheab și încercând să-mi dau seama care 
pete de pe chipul meu reflectat erau murdărie şi 
care păreau aşa din cauza firelor de paie ce pluteau 
în apă. 


Pe de o parte, Jamie era emisarul oficial al 
Stuarzilor. Indiferent că promisiunile lui Lovat de 
a sprijini cauza erau oneste sau doar vorbe în vânt, 
el se va simți obligat să-l primească pe 
reprezentantul prinţului măcar din curtoazie. 


Pe de altă parte, acest mesager era fiul copilului 
nelegitim care, chiar dacă nu dezmoştenit efectiv, 
cu siguranţă nu era considerat niciun membru de 
vază al familiei. lar acum cunoşteam destule 
despre vrajbele dintre familiile scoțiene ca să știu 
că resentimentele de acest soi nu aveau şanse să se 
stingă cu trecerea timpului. 


Mi-am trecut palma udă peste ochii închiși şi peste 
tâmple și mi-am netezit şuviţele încâlcite. Una 
peste alta, nu credeam că lordul Lovat avea de 
gând să ne lase să stăm în mijlocul curții. Totuși, 

ne putea lăsa acolo suficient cât să ne dăm seama 
pe de-a-ntregul de natura ambiguă a primirii 
noastre. 


După asta... cine mai știe? Probabil vom fi primiți 
de lady Frances, una dintre mătuşile lui Jamie, o 
văduvă care, din câte auzisem de la Tullibardine, 
se ocupa de treburile casnice ale tatălui ei. Ori, 
dacă alegea să ne primească mai degrabă ca pe 
niște ambasadori decât ca pe nişte rude, lordul 
Lovat ar putea să apară în persoană, însoțit de o 
suită protocolară de secretari, gardieni şi servitori. 


Ultima variantă părea cea mai probabilă, având în 
vedere cât timp trecuse. La urma urmelor, nu ţineai 
toată ziua prin casă un alai îmbrăcat în ţinută de 
primire — dura ceva să aduni oamenii. Imaginându- 
mi apariția fără veste a unui conte în ținută de gală, 
m-am răzgândit în privinţa ciulinilor din păr şi m- 
am aplecat din nou peste jgheab. 


Chiar atunci am fost întreruptă de zgomot de pași 
venind de dincolo de iesle. Un bătrân mic şi 
îndesat, cu cămașă şi pantaloni fără curea, a ieşit în 
curte, împingând energic într-o parte cu cotul şi cu 
un „dii!“ iritat o iapă durdulie roaibă. În ciuda 
vârstei, avea un spate drept ca bradul şi aproape la 
fel de lat ca al lui Jamie. 


Oprindu-se lângă jgheabul cailor, a privit prin 
curte, căutând parcă pe cineva. Privirea lui a trecut 
peste mine fără să mă bage în seamă, apoi s-a 
întors brusc, vădit uluită. A păşit înainte şi şi-a 
apropiat de mine chipul arţăgos, cu o barbă 
cenuşie nerasă, zburlită precum ţepii unui porc- 
spinos. 


— Tu cine dracu” eşti? a întrebat el. 
— Claire Fraser... adică, Lady Broch Tuarach, am 


spus, amintindu-mi tardiv de titlul meu. 

M-am străduit să mă stăpânesc şi mi-am șters de 
pe obraz o picătură de apă. 


— Dumneata cine dracu” ești? am întrebat eu. 


O mână fermă m-a apucat de cot din spate și o 
voce resemnată, de undeva de deasupra capului 
meu, a spus: 


— Englezoaico, el e bunicul meu. Domnul meu, 
permite-mi să ţi-o prezint pe soția mea. 


— Aşa? a spus lordul Lovat, învrednicindu-se să se 
uite la mine o clipă cu ochii săi albaştri şi reci. 
Auzisem că te-ai însurat cu o englezoaică. 


Tonul vocii lui spunea limpede că această faptă îi 
confirma cele mai negre suspiciuni despre nepotul 
pe care nu îl cunoscuse niciodată. 


A ridicat o sprânceană cenușie şi groasă în direcția 
mea, apoi şi-a întors privirea sfredelitoare spre 
Jamie. 


— Văd că nu ai mai multă minte decât taică-tu. 


li vedeam mâinile lui Jamie tresărind uşor, 
rezistând impulsului de a le strânge pumn. 


— Măcar eu nu am avut nevoie să-mi iau o nevastă 
prin viol ori înşelăciune, a remarcat el cu voce 
neutră. 


Bunicul său a scos un mormăit, netulburat de 
insultă. Mi s-a părut că văd un colţ al buzelor sale 
zbârcite zvâcnind uşor, dar nu eram sigură. 


— Aşa, şi te-ai ales cu ceva din treaba asta, a 
observat el. Deşi asta te-a costat mai puţin decât 
târfa Mackenzie în ghearele căreia a căzut Brian. 


1162 


Chiar dacă otreapa asta englezoaică nu e bună de 
NIMIC, măcar nu e scumpă. 


Ochii albaştri migdalaţi, atât de asemănători cu ai 
lui Jamie, au coborât pe rochia mea murdară de la 
drum, observând  tivul  descusut,  cusăturile 
desfăcute şi stropii de noroi de pe poale. 


Simţeam cum Jamie tremură puţin, însă nu ştiam 
sigur dacă era furie sau râs. 


— Mulţumesc, am spus, cu un zâmbet prietenos 
spre Excelenţa Sa. Nici nu mănânc mult. Dar mi-ar 
prinde bine nişte apă. Doar apă, nu vă deranjaţi cu 
săpunul, dacă e prea scump. 


De data aceasta eram sigură de tresărirea din colțul 
buzelor. 


— Da, înţeleg, a spus el. Voi trimite o servitoare să 
vă conducă în camerele voastre. Și vă voi da şi 
niște săpun. Vă vom aştepta în bibliotecă înainte 
de cină... nepoate, a adăugat el spre Jamie și, 
întorcându-se pe călcâie, a dispărut înapoi sub 
arcadă. 


— Cine ne așteaptă? am întrebat. 


—El şi cu Simon cel tânăr, presupun, a răspuns 
Jamie. Moștenitorul Excelenței Sale. Vreun verișor 
sau doi pe care nu îi cunosc, poate. Și îmi 
imaginez, câţiva dintre arendași, judecând după 
caii din curte. Dacă Lovat va lua în calcul 
posibilitatea de a trimite trupe să li se alăture 
Stuarzilor, arendaşii săi ar putea avea un cuvânt de 
spus în privinţa asta. 


— Ai văzut vreodată un vierme mic într-un coteţ, în 
mijlocul unui cârd de găini? a murmurat el în timp 
ce păşeam de-a lungul holului o oră mai târziu, în 

spatele unui servitor. Ala sunt cu... sau noi, am 
putea spune. Acum stai lângă mine. 


Erau prezenți, într-adevăr, oameni cu care clanul 
Fraser avea diverse legături; când am intrat în 
biblioteca de la Castelul Beaufort, ne-am pomenit 
în mijlocul a peste douăzeci de bărbați aşezaţi în 
jurul camerei. 


Jamie a fost prezentat protocolar şi a ţinut un mic 
discurs în numele Stuarzilor, transmiţându-i 
lordului Lovat cuvintele de respect ale prinţului 
Charles şi ale regelui James și cerându-i ajutorul, 
la care bătrânul a răspuns scurt, elocvent şi evaziv. 
După încheierea acestui ritual impus de etichetă, 
am fost prezentată şi eu şi atmosfera generală s-a 
mai relaxat. 


Am fost înconjurată de mai mulți nobili din 
Highlands care, pe rând, mi-au adresat cuvinte de 
bun venit cu mine, în vreme ce Jamie stătea de 
vorbă cu cineva pe nume Graham, care părea a fi 
verișorul lordului Lovat. Arendașii mă priveau cu 
o oarecare rezervă, însă erau cu toții destul de 
amabili — cu o singură excepție. Tânărul Simon, 
semănând cu tatăl său la silueta bondoacă, dar mai 
tânăr cu aproape cincizeci de ani, a păşit în față și 
mi-a strâns mâna cu o uşoară plecăciune. 
Îndreptându-se de spate, m-a măsurat din cap până 
în picioare cu o atenţie care părea foarte apropiată 
de impertinență. 


— Nevasta lui Jamie, hm? a întrebat el. 
Avea aceeași ochi migdalați ca ai tatălui său și ca 
al nepotului său pe jumătate, însă ai lui erau 


căprui, tulburi ca apa unei mlaștini. 


— Asta probabil înseamnă că te pot striga 
„nepoată“, nu-i aşa? 

Era cam de vârsta lui Jamie, evident mai tânăr cu 
câțiva ani decât mine. 


— Ha-ha, am spus politicos în timp ce el chicotea la 
propria lui glumă. 


Am încercat să îmi retrag mâna, dar nu voia să îmi 
dea drumul. In schimb, îmi zâmbea jovial, 
măsurându-mă din nou cu privirea. 


— Am auzit despre dumneata, știi? a întrebat el. Ţi 
s-a dus un pic faima prin Highlands, doamnă. 


— O, adevărat? Ce drăguţ! 


Am tras mâna discret. Drept răspuns, degetele i s- 
au încleştat în jurul mâinii mele într-o strânsoare 
aproape dureroasă. 


— O, da. Am auzit că ești foarte populară printre 
bărbații din comanda soţului tău, a continuat, 
zâmbind atât de tare încât ochii i s-au îngustat 
până au devenit nişte dungi negre. Am auzit că te 
strigă  neo-geimnidh meala. Asta înseamnă 
„Doamna Buze-ca-Mierea“, a tradus el, văzându- 
mi expresia de uluire la auzul unor cuvinte care nu 
îmi sunau familiar. 


— Ah, mulțumesc... , am început, dar nu am apucat 
să rostesc mai mult, că pumnul lui Jamie a izbit 
bărbia tânărului Simon, trimiţându-l pe unchiul său 
de-a dura într-o măsuță rotundă cu trei picioare, 
împrăștiind prăjituri şi lingurite peste podeaua 
lustruită cu un zăngănit asurzitor. 


Era îmbrăcat ca un nobil, însă avea instinctele unui 
bătăuș. Tânărul Simon s-a rostogolit în genunchi, 
cu pumnii încleștați şi a rămas acolo nemișcat. 
Jamie stătea aplecat peste el, cu pumnii încleştaţi, 
dar pe lângă trup, tăcerea lui fiind mai 
amenințătoare decât o provocare fățișă. 

— Nu, a spus el pe un ton calm, nu ştie prea bine 
galica. Și acum, că ai dovedit-o spre satisfacția 
tuturor, fii bun şi cere-ţi scuze de la soția mea 
înainte să-ți îndes dinţii pe gât. 


Tânărul Simon l-a străpuns pe Jamie cu privirea, 
apoi s-a uitat pieziş spre tatăl său, care a 
încuviințat imperceptibil din cap, cu un aer iritat 
din cauza acestei întreruperi. Părul întunecat şi 
zburlit al mai tânărului Fraser se desfăcuse din 
panglica sa şi îi atârna ca mușchiul de copac în 
jurul obrajilor. L-a măsurat pe Jamie cu precauţie, 
dar cu o schpire stranie care trăda și un 
amuzament amestecat cu respectul. Și-a trecut 
dosul palmei peste gură şi a făcut o plecăciune 
gravă spre mine, încă stând în genunchi. 


— Imi cer iertare, doamnă Fraser, şi scuzele mele 
pentru ofensa pe care s-ar putea să v-o fi adus. 


Abia am apucat să îmi înclin binevoitoare capul 
spre el, că Jamie m-a și scos pe coridor. Ajunsesem 
aproape de uşa de la capăt înainte să deschid gura, 
aruncând o privire în urmă, să văd dacă nu ne 
auzea cineva. 


-Ce naiba înseamnă neo-geimnidh? am întrebat 
trăgându-l de mânecă să-l mai încetinesc. 


A privit în jos spre mine de parcă se gândea la 
altceva. 


— Poftim? Ah, înseamnă buze dulci ca mierea, cum 
a zis el. Mai mult sau mai puțin. 


— Dar... 


— Nu se referă la gură, englezoaico, a adăugat el pe 
un ton sec. 


— Cum, ce... 

Am dat să mă întorc în birou, dar Jamie m-a strâns 
mai tare de braţ. 


— Gata, gata, gata, mi-a murmurat în ureche. Nu-ţi 
face griji, englezoaico. Doar mă testează. Va fi 
bine. 


Am fost lăsată în grija lui lady Frances, sora mai 
mică a tânărului Simon, iar Jamie s-a întors în 
bibliotecă, cu umerii încordați pentru bătălie. 
Speram că nu îşi va mai pocni vreo rudă. Deşi cei 
din neamul Fraser nu erau, în general, la fel de 
masivi precum cei din neamul MacKenzie, aveau 
un soi de vigilenţă aspră care nu prevestea nimic 
bun pentru ei care ar fi încercat ceva necurat în 
prezenţa lor. 


Lady Frances era tânără, avea vreo douăzeci şi doi 
de ani şi tindea să se uite la mine cu un soi de 
fascinaţie îngrozită, de parcă aş fi putut ţâşni 
asupra ei dacă nu mă îmbia fără încetare cu ceai și 
prăjituri. M-am străduit să arăt cât mai amabilă şi 
inofensivă cu putință şi după o vreme, s-a relaxat 
suficient încât mi-a mărturisit că până atunci nu a 
întâlnit nicio englezoaică. „Englezoaica“, am 
dedus, era o specie exotică şi primejdioasă. 


Eram atentă să nu fac mișcări bruște şi după un 
timp a devenit suficient de încrezătoare încât să 
mi-l prezinte pe fiul ei, un băieţel durduliu cam de 
trei ani, ţinut într-o stare de curăţenie nefirească, 
sub observaţia constantă a unei servitoare cu chip 
sever. 


Îi povesteam lui Frances şi surorii ei mai mici, 
Aline, despre Jenny şi familia ei, pe care nu îi 
întâlniseră niciodată, când s-a auzit deodată un 
pocnet şi un țipăt în coridorul de afară. Am ţâşnit 
în picioare şi am ajuns la uşa salonului chiar la 
timp pentru a vedea un maldăr de haine luptându- 
se să se ridice în picioare pe coridorul de piatră. 

Uşa grea a bibliotecii era deschisă şi silueta mică 
şi solidă a lui Simon Fraser cel bătrân stătea în 
cadrul ei, amenințător ca un broscoi de baltă. 


—O s-o păţeşti mai rău de-atât, fata mea, şi nu 
îmbunătăţeşti cu nimic situaţia, a spus el. 


Tonul său nu era în mod special amenințător, doar 
afirma un fapt. Ființa ghemuită şi-a înălţat capul și 
am văzut un chip neobişnuit, ascuțit şi drăguţ, 
ochii negri larg deschişi peste pata roşie care se 
aprindea tot mai mult pe obrazul ei. Şi ea m-a 
văzut, dar nu s-a sinchisit de prezenţa mea. Doar s- 
a ridicat în picioare şi a luat-o la fugă fără o vorbă. 
Era foarte înaltă şi extrem de slabă şi se mișca cu o 
grație stranie, pe jumătate stângace, ca a unui 
cocor, umbra ei urmând-o de-a lungul zidului de 
piatră. 


Am rămas privind uluită spre bătrânul Simon, a 
cărui siluetă se contura în lumina focului din 
bibliotecă. Mi-a simțit privirea şi a întors capul 
spre mine. Ochii albaștri bătrâni m-au țintuit, reci 
ca nişte safire. 


— Noapte bună, draga mea, a spus el şi a închis ușa. 


Am rămas uitându-mă prosteşte la uşa din lemn 
întunecat. 


— Ce-a fost asta? am întrebat-o pe Frances, care 
venise în spatele meu. 


— Nimic, a spus ea, lingându-şi nervoasă buzele. 
Hai să intrăm, verişoară. 


Am lăsat-o să mă tragă în cameră, dar mi-am 
propus în sinea mea să-l întreb mai târziu pe Jamie 
ce se petrecuse în bibliotecă. 


1168 


Am ajuns în camera pe care o primiserăm pentru 
noapte și Jamie l-a trimis amabil la culcare pe 
ghidul nostru micut, cu o bătaie uşoară pe creştet. 


M-am aruncat pe pat, privind în jur neajutorată. 
— Acum ce facem? am întrebat. 


Cina trecuse fără evenimente, dar simţisem 
apăsarea privirii lui Lovat asupra mea din când în 
când. Jamie s-a scuturat, trăgându-şi cămașa peste 
cap. 


— Să fiu al naibii dacă ştiu, englezoaico, a spus el. 
M-au întrebat cum se prezintă armata scoțiană, 
care e starea trupelor, ce ştiu despre planurile 
Înălțimii Sale. Le-am spus. Şi pe urmă m-au 
întrebat totul de la început. Bunicul meu nu vrea să 
creadă că cineva i-ar putea da un răspuns clar, a 
adăugat el încruntat. Crede că toată lumea 
gândeşte atât de complicat ca el, cu o duzină de 
diferite motive, câte unul pentru fiecare ocazie. 


Şi-a scuturat capul şi a azvârlit cămaşa pe pat, 
lângă mine. 


-Nu ştie dacă mint sau nu în privința armatei 
scoțienilor. Căci dacă doresc ca el să se alăture 
Stuarzilor, atunci aş putea să-i prezint lucrurile 
într-o lumină mai roz decât sunt ele în realitate, pe 
când, dacă nu-mi pasă de niciuna dintre tabere, 
atunci pot să spun adevărul. El nu are de gând să 
treacă de-o parte sau de alta până când nu-și dă 
seama ce cred eu cu adevărat. 


— Şi cum anume își va da seama dacă spui sau nu 
adevărul? am întrebat sceptic. 


— Are o ghicitoare, a răspuns el degajat, de parcă ar 


fi vorbit despre un accesoriu banal al unui castel 
scoțian. 

ŞI, din câte știam eu, chiar era. 


— Adevărat? am întrebat, ridicându-mă intrigată în 
capul oaselor. Era femeia aceea cu înfăţişare 
stranie pe care a aruncat-o pe coridor? 


-— Da. Numele ei e Maisri şi are darul vederii de 
când s-a născut. Dar nu i-a putut spune nimic — sau 
nu a vrut, a adăugat el. Era destul de limpede că 
ştie ceva, dar nu făcea nimic, doar își clătina capul 
şi zicea că nu poate vedea. Atunci bunicul şi-a 
pierdut răbdarea şi a lovit-o. 


— Moşneag ticălos! am spus, indignată. 


— Păi, nu e chiar un mare cavaler, a încuviinţat 
Jamie. 


Şi-a turnat apă în lighean şi a început să-şi 
stropească obrajii. A ridicat privirea, mirat şi cu 
apa curgându-i pe faţă, la şuieratul meu. 

— Ce? 


— Stomacul tău... am spus, întinzând mâna. 


Intre stern şi kilt era o vânătaie proaspătă, care se 
întindea ca o floare mare şi urâtă pe pielea lui albă. 


Jamie şi-a coborât privirea. 


— Ah, asta, a spus indiferent şi s-a întors la apa din 
lighean. 


— Da, asta, am spus apropiindu-mă să mă uit mai 
bine. Ce s-a întâmplat? 


-Nu contează, a spus el, cu vocea înăbușită de 
prosop. Am vorbit cam avântat în după-amiaza 
asta şi bunicul meu l-a pus pe tânărul Simon să îmi 
aplice o mică lecţie de respect. 


1170 


— ŞI a pus doi Fraseri mai mici să te țină în timp ce 
fiul lui te pocnea în stomac? am întrebat, simțind 
că mă cuprinde o uşoară ameţeală. 


Azvârlind deoparte prosopul, Jamie a întins brațul 
după cămaşa de noapte. 


— Foarte măgulitor din partea ta să presupui că m- 
au ținut doi oameni, a spus el, rânjind când capul i 
s-a ițit prin gura cămăşii. De fapt, au fost trei, unul 
era în spate, sugrumându-mă. 


— Jamie! 


A râs, scuturându-şi trist capul în timp ce împingea 
în lături plapuma de pe pat. 


-Nu ştiu ce îmi faci, englezoaico, de vreau 
întotdeauna să mă dau mare în faţa ta. Într-o zi mi- 
e teamă că o să mă bag într-un bucluc încercând să 
te impresionez. 


A oftat, mângâindu-şi cu băgare de seamă cămașa 
de noapte din lână peste pântec. 


— E doar de faţadă, englezoaico, nu ar trebui să-ţi 
faci griji. 


— De faţadă! Dumnezeule mare, Jamie! 


— Nu ai văzut niciodată un câine străin încearcând 
să intre într-o haită, englezoaico? Ceilalţi îl miros, 
îl mușcă de picioare şi mârâie, pentru a vedea dacă 
el se sperie ori mârâie la ei. Uneori se ajunge şi la 
mușcături, alteori nu, dar la sfârșit fiecare câine 
din haită îşi cunoaşte locul şi cine îl conduce. 
Bătrânul Simon vrea să fie sigur că eu ştiu cine e 
căpetenia haitei, atâta tot. 


—0? Şi ştii? 

M-am întins, aşteptându-l să vină în pat. A ridicat 
lumânarea şi a rânjit în jos spre mine, lumina 
făcându-i ochii albaştri să schpească. 


— Hau-hau! a spus şi a suflat în lumânare. 


În următoarele două săptămâni l-am văzut prea 
puţin pe Jamie, cu excepţia serilor. În timpul zilei 
era întotdeauna cu bunicul său, vânând sau 
călărind - căci Lovat era un bărbat viguros, în 
ciuda vârstei sale-—sau bând în bibliotecă, pe 
măsură ce Bătrânul Vulpoi îşi trăgea concluziile şi 
îşi croia planurile. 


Eu îmi petreceam cea mai mare parte a timpului cu 
Frances şi cu celelalte femei. leşind din umbra 
temutului său tată, Frances a căpătat suficient curaj 
ca să-şi spună propriul punct de vedere şi s-a 
dovedit a fi o însoțitoare inteligentă şi interesantă. 
Era răspunderea ei să conducă eficient castelul și 
să supravegheze servitorii, dar când tatăl ei apărea 
pe scenă, ea se pierdea în decor, rareori ridicându- 
şi ochii ori vorbind altfel decât în şoaptă. Pe de-o 
parte, o înțelegeam. 


La două săptămâni de la sosirea noastră, Jamie a 
venit să mă ia din salonul unde stăteam împreună 
cu Frances şi cu Aline, spunând că lordul Lovat 
doreşte să mă vadă. 


Bătrânul Simon a fluturat o mână relaxată spre 
carafele aşezate pe masa de lângă perete, apoi s-a 
aşezat într-un jilt din lemn de nuc sculptat, cu o 
pernă deformată din catifea albastră tocită. Jilţul se 
potrivea trupului său scurt şi îndesat de parcă ar fi 
fost construit în jurul său; mă întrebam dacă nu 
cumva fusese făcut la comandă ori, în urma unei 
îndelungate utilizări, bătrânul luase forma jilțului. 

M-am aşezat în liniște într-un colţ, cu un pahar de 
porto, şi am rămas tăcută în timp ce Simon l-a 
descusut încă o dată pe Jamie despre situația și 
şansele lui Charles Stuart. Pentru a douăzecea oară 
într-o săptămână, Jamie a repetat răbdător 
informaţiile despre numărul trupelor disponibile, 
structura de comandă — în măsura în care exista, 
armamentul la îndemână și condiția lui — aproape 
deplorabilă, şansele lui Charles de a fi susținut de 
lordul Lewis Gordon şi de cei din clanul 
Farquharson, ce spusese Glengarry după 
Prestonpans, ce ştia Cameron sau deducea din 
mişcarea trupelor engleze, de ce hotărâse Charles 
să plece cu trupele în sud şi aşa mai departe, apoi 
de la capăt. M-am trezit moţăind cu paharul în 
mână și m-am trezit tresărind chiar la timp pentru 
a nu vărsa lichidul rubiniu pe fustă. 


—... ŞI lordul George Murray, şi Kilmarnock cred 
amândoi că Înălţimea Sa ar proceda cel mai bine 
să rămână în Highlands peste iarnă, a încheiat 
Jamie căscând cu gura până la urechi. 


După ce stătuse atâta înghesuit în scaunul îngust 
pe care fusese poftit, s-a ridicat şi s-a întins, umbra 
lui tremurând pe tapiseriile de culoare deschisă ce 
acopereau zidurile de piatră. 


— Şi tu ce crezi? 


Ochii bătrânului Simon au sclipit pe sub pleoapele 
pe jumătate coborâte când s-a rezemat de spătarul 
jilţului. Focul ardea înalt şi luminos în cămin. 
Frances înăbuşise focul în salonul principal, 
acoperindu-l cu turbă, dar acesta fusese reaprins 
din porunca lui Lovat cu lemne, nu cu turbă. 
Mirosul de răşină de pin al lemnele arzând era iute, 
amestecat cu mirosul înecăcios de fum. 


Lumina arunca umbra lui Jamie sus pe zid, în timp 
ce el se plimba de colo până colo, nedorind să se 

aşeze din nou. Era aproape întuneric în micul 
birou, cu draperiile trase pentru a ne proteja de 
noaptea de afară, un loc cu totul diferit de curtea 
deschisă şi însorită a bisericii în care Colum ne 
pusese aceeași întrebare. Şi situația se schimbase 
acum. Memaifiind conducătorul popular la care 
toate căpeteniile de clan se închinau, Charles 
trimitea acum solii căpeteniilor, amintindu-le ursuz 
de obligațiile pe care le aveau față de el. Dar forma 
problemei rămânea aceeași — o formă întunecată şi 
amorfă, plutind precum o umbră deasupra noastră. 


— Ţi-am spus ce cred de o duzină de ori sau chiar 
mai mult, a răspuns Jamie repezit. 


A dat din umeri iritat, scuturându-se de parcă l-ar 
fi strâns vestonul. 


— O, da. Mi-ai spus. Dar de data aceasta cred că o 
să auzim adevărul. 


Bătrânul s-a aşezat mai confortabil în jilțul său 
capitonat, încrucișându-și braţele pe burtă. 


— Aşadar? 


Jamie a râs scurt şi s-a întors cu fața spre bunicul 
său. S-a rezemat cu spatele de masă, cu mâinile 
întinse în spate. Deşi poziţiile şi chipurile lor 
difereau, exista o tensiune între cei doi bărbaţi care 
sugera o asemănare efemeră între ei. Unul înalt, 
celălalt scund, însă amândoi puternici, încăpățânați 
şi hotărâți să câştige această înfruntare. 


-Nu sunt eu neam cu tine? Şi căpetenia ta? Iți 
poruncesc să îmi fii loial, nu? 


Deci aceasta era ideea. Colum, atât de obişnuit cu 
slăbiciunea fizică, ştiuse cum să se folosească de 
slăbiciunea celuilalt pentru propriile scopuri. 
Simon Fraser, puternic şi viguros chiar şi la o 


1174 


vârstă înaintată, era obişnuit să obțină ceea ce 
dorea prin mijloace mai directe. Vedeam în 
zâmbetul amar de pe chipul lui Jamie că şi el 
observase deosebirea dintre rugămintea lui Colum 
şi porunca bunicului său. 


— Imi porunceşti? Nu îmi amintesc să-ți fi jurat 
ceva. 


Câteva fire de păr lungi din sprâncenele lui Simon 
erau mai lungi, ca la oamenii bătrâni. Acestea au 
tremurat în lumina focului, deşi nu puteam spune 
dacă de indignare ori de amuzament. 


— Jurământ zici? Dar prin sângele tău nu curge 
sânge de Fraser? 


Buzele lui Jamie s-au strâmbat când a răspuns. 


— Se spune că niciodată nu ştii sigur cine ţi-e tată, 
nu? Dar eu ştiu că mama mea a fost o MacKenzie. 


Chipul lui Simon s-a împurpurat şi sprâncenele i s- 
au unit. Apoi buzele i s-au căscat şi a hohotit de 
râs. A râs până când a fost nevoit să se ridice în 
scaun şi să se aplece în față, scuipând şi înecându- 
se. În cele din urmă, bătând cu palma în braţul 
jilțului cuprins de o veselie nesfârşită, a băgat 
cealaltă mână în gură şi şi-a scos proteza. 


— Dumneseule, a scuipat el, abia trăgându-și 
sufletul. 


Cu obrazul sclipind de lacrimi şi scuipat, a bâjbâit 
pe măsuţa de alături şi și-a aruncat dinţii pe platoul 
cu prăjituri. Degetele cioturoase au apucat un 
şervet de pânză pe care şi l-a apăsat pe faţă, încă 
scoțând mormăituri gâtuite de râs în vreme ce îşi 
ştergea obrajii. 

— lifufe, băiatule, a spus el în cele din urmă, 
sâsâind teribil. Dă-mi whifky-ul. 


Ridicând sprâncenele, Jamie a luat carafa de pe 
masa din spatele lui şi i-a întins-o bunicului său, 
care a scos dopul şi a turnat pe gât o cantitate 
substanțială fără să se deranjeze să folosească un 
pahar. 


— Tu cresi că nu efti un Fraser? a spus el, coborând 
carafa şi trăgând lacom aer în piept. Ha! 


S-a dat din nou pe spate, pântecul ridicându-i-se şi 
coborându-i cu iuţeală în timp ce îşi trăgea 
sufletul. A îndreptat un deget lung şi subțire spre 
Jamie. 


— Tatăl tău ftătea chiar acolo unde ftai tu, flăcăule, 
şi mi-a spuf fix acelaşi lucru în ziua în care a 
părăfit caftelul Beaufort pentru totdeauna. 


Bătrânul începuse să se liniștească. A mai tușit de 
câteva ori ȘI şi-a şters din nou faţa. 


— Stiai că eu am înșercat să oprefe căsătoria 
părinților tăi pretinzând că pruncul lui Ellen 
MacKenzie nu era al lui Brian? 


— Da, ştiam. 


Jamie se sprijinea din nou pe masă, 
supraveghindu-l pe bunicul său prin ochii mijiți. 


Lordul Lovat a pufnit. 


— Nu voi fpune că întotdeauna eu şi fiii mei ne-am 
înțele” de minune, dar îmi cunosc băieții. Şi 
nepoţii, a subliniat el. Dracul să mă ia, dar niciunul 
din ei nu ar putea fi încornorat, nu mai mult decât 
aş putea eu. 

Jamie nu s-a clintit, dar eu nu mă puteam 
împiedica să nu îmi mut privirea de la bătrân. M- 
am trezit uitându-mă fix la dinții abandonaţi, 
lemnul pătat de fag sclipind ud printre firimiturile 
de prăjituri. Din fericire, lordul Lovat nu băgase de 
seamă uşoara mea mişcare. 


A continuat, redevenind serios. 


— Bun. Deci Dougal Mackenzie de la Leoch fi-a 
declarat fufținerea faţă de Charles. Îl consideri 
căpetenia ta? Afta îmi fpui tu-—că i-ai jurat lui 
afcultare? 


— Nu. Eu nu am jurat nimănui ascultare. 
— Nici măcar lui Charles? 


Bătrânul era iute, urmărindu-şi ideea ca o mâţă ce 
vânează un şoarece. Parcă îi şi vedeam coada 
zvâcnind în vreme ce îl privea pe Jamie cu ochii 
oblici adânciţi în orbite şi sclhpind pe sub 
pleoapele zbârcite. 


Ochii lui Jamie erau fixați pe flăcările jucăuşe, 
umbra lui stătea nemișcată pe peretele din spatele 
său. 


— Nu mi-a cerut-o. 


Asta era adevărat. Charles nu avusese nevoie să îi 
ceară jurământ lui Jamie- excluzând această 
necesitate prin înscrierea numelui lui Jamie în 
Declarația de Asociere. Cu toate acestea, ştiam că 
pentru Jamie era important că în realitate el nu îşi 
dăduse cuvântul faţă de Charles. Dacă trebuia să îl 
trădeze, măcar să nu îşi încalce cuvântul în faţa 
unei căpetenii oficial acceptate de el. Ideea că 
întreaga lume credea că un asemenea jurământ 
exista conta mai puţin pentru el. 

Simon a mormăit din nou. Fără dinţii falşi, nasul şi 
fălcile erau mai apropiate, făcând partea inferioară 
a chipului să pară ciudat de scurtă. 


— Afadar nimic nu te împiedică să îmi juri mie 
fupunere, ca şef al clanului tău, a spus el încet. 


Coada jucăuşă se vedea ceva mai neclar, însă era 
tot acolo. Aproape că îi auzeam gândurile 
strecurându-i-se prin cap cu labe cu perniţe. Dacă 
Jamie îi jura lui credință, şi nu lui Charles, puterea 
lui Lovat avea să crească. La fel şi venitul, cu o 
parte din venitul de la Lallybroch, pe care îl putea 
pretinde, fiind căpetenia sa de clan. Și posibilitate 
de a deveni duce se apropia uşor, sclipind în ceaţă. 


— Nu mă împiedică nimic în afară de propria mea 
voinţă, a încuviințat Jamie binevoitor. Dar e un 
obstacol mic, nu-i aşa? 


Şi-a mijit ochii şi mai mult. 
— Înâ. 


Ochu lui Lovat erau aproape închişi. Bătrânul a 
clătinat încet din cap. 


— O, da, flăcăule. Efti fiul tatălui tău. Încăpăfânat 
ca un catâr şi de două ori mai proft. Ar fi trebuit să 
îmi dau feama că din Brian şi o târfă n-ar putea 
ieşi decât un proft. 


Jamie a întins mâna și a înhăţat dinții din lemn de 
fag de pe platou. 


— Ai face bine să-ți pui ăştia înapoi în gură, nătâng 
bătrân, a spus el obraznic. Nu înţeleg o boabă din 


ce îndrugi acolo. 


Gura bunicului său s-a căscat într-un zâmbet fără 
haz care îi dezvelea ciotul îngălbenit al singurului 

dinte de pe maxilarul inferior, şi acela spart. 
— Nu? a spus el. Dar un târg înţelegi? 


A aruncat o privire iute spre mine, văzând doar o 
altă piesă de atacat. 


— Jurământul tău pentru onoarea foției tale, ce zici? 


Jamie a început să râdă în hohote, ținând încă 
dinţii într-o mână. 


— O, da? Vrei să o silueşti chiar în faţa ochilor mei, 
vasăzică? 


S-a rezemat pe spate obraznic, cu mâna pe masă. 


— Haide, şi după ce termină cu tine, o trimit pe 
mătuşa Frances să măture resturile. 


Bunicul său l-a măsurat calm cu privirea. 
— Nu eu, flăcăule. 


Un colţ al gurii ştirbe s-a ridicat într-un zâmbet 
strâmb când a întors capul pentru a mă privi. 


— Defi mi-ar fi făcut mare plăfere. 


Maliţiozitatea rece din ochii negri m-a făcut să 
vreau să îmi trag mantia peste piept să mă 
protejez; din păcate, nu purtam mantie. 


— Câfi bărbaţi sunt în Beaufort, Jamie? Câfi dintre 
ei ar fi doritori să o pună pe englezoaica ta la 
fingura treabă pentru care e bună? Nu o pofi păvi 
vi şi noapte. 


Jamie s-a îndreptat încet de spate, umbra uriașă 


imitându-i gesturile pe zid. L-a țintuit cu privirea 
pe bunicul său, cu chipul lipsit de expresie. 

— O, nu cred că am de ce să îmi fac griji, bunicule, 
a spus el încet. Căci nevasta mea e o femeie rară. 
O femeie înţeleaptă. O doamnă albă, precum 
Dame Aliset. 


Nu mai auzisem niciodată de Dame Aliset, dar 
lordul Lovat evident auzise. A întors brusc capul, 
holbându-se la mine uluit şi plin de teamă. A 
deschis gura, dar, până să rostească vreun cuvânt, 
Jamie a început să vorbească, din glasul său liniștit 
răzbătând o nuanţă clară de răutate. 


— Bărbatului care o va poseda necinstit 1 se va face 
mădularul ca un măr degerat, a spus el savurând 
efectul pe care îl aveau vorbele sale, şi sufletul îi 
va arde pe vecie în iad. Uite așa. 


Şi rânjind spre bunicul său, a ridicat mâna. Dinţii 


din lemn de fag au căzut în mijlocul flăcărilor cu 
un pocnet slab şi au început imediat să sfârâie. 

41 


BLESTEMUL CLARVĂZĂTOAREI 


Cei mai mulți dintre scoțienii din Lowlands 
trecuseră la prezbiterianism în urmă cu două 
secole. La fel şi unele dintre clanurile din 
Highlands, însă altele, precum Fraser şi 
MacKenzie, îşi păstraseră credința catolică. Mai 
ales Fraser, cu legăturile lor strânse de familie cu 
Franța catolică. 


În castelul Beaufort exista o capelă mică pentru 
nevoile religioase ale contelui și ale familiei sale, 
dar biserica Beauly, aşa în ruină cum era, rămânea 
locul de veci al familiei Lovat, podeaua și altarul 
cu acoperiş înalt fiind înţesate de pietrele funerare 
plate ale celor care se odihneau sub ele. 


Era un loc liniştit şi eu mă plimbam uneori până 
acolo, în ciuda vremii reci şi vântoase. Nu ştiam 
dacă ameninţarea bătrânului Simon fusese una 
serioasă ori dacă ideea lui Jamie de a mă compara 
cu Dame Aliset — care s-a dovedit a fi o legendară 
„femeie albă“ ori o vindecătoare, echivalentul 
scoțian a ceea ce francezii numesc La Dame 
Blanche — era suficientă pentru a pune capăt acelei 
ameninţări. Dar m-am gândit că nimeni nu ar fi 
îndrăznit să mă atace printre mormintele 
membrilor decedați ai neamului Fraser. 

Într-o după-amiază, la câteva zile după scena din 
birou, am păşit printr-o deschizătură în zidul 
părăginit al bisericii şi am băgat de seamă că, 
pentru prima dată de când veneam aici, nu eram 
singură. Femeia înaltă pe care o văzusem pe 
coridorul din faţa bibliotecii casei Lovat era acolo, 
aplecată peste mormintele acoperite cu piatră 
roşie, cu brațele strânse la piept să se încălzească și 
picioarele lungi rășchirate ca ale unei berze. 


Am dat să mă întorc, dar m-a zărit şi mi-a făcut 
semn să mă apropii de ea. 


— Dumneata trebuie să fii lady Broch Tuarach? mi- 
a zis, deşi în intonaţia blândă cu accent scoțian nu 
era decât o uşoară nuanţă interogativă. 


— Da. Dumneata ești... Maisri? 


Un zâmbet slab i-a luminat fața. Avea un chip 
interesant, ușor asimetric, ca o pictură de 
Modigliani şi în părul lung şi negru care îi cădea 
liber peste umeri se zăreau fire albe, deși era 
evident încă tânără. O clarvăzătoare, hm? Mi s-a 
părut că arăta destul de convingător. 


— Da, am darul vederii, mi-a răspuns, zâmbetul 
întinzându-1-se pe buzele ridicate într-o parte. 


— Ghiceşti şi gândurile? am întrebat. 


A început a râde și sunetul s-a risipit în vântul care 
gemea printre zidurile părăginite. 


— Nu, doamnă. Dar citesc chipuri şi... 


— Şi al meu e ca o carte deschisă, ştiu, am spus 
resemnată. 


Am stat o vreme una lângă cealaltă, privind 
picăturile lapoviţei mărunte lovind gresia şi iarba 

deasă şi maronie ce creştea prin curtea bisericii. 


— Se spune despre dumneata că eşti o „femeie 
albă“, a rostit brusc Maisri. 


O simţeam privindu-mă fix, însă nu era stăpânită 
de acea nervozitate care părea să însoțească o 
asemenea observaţie. 


— Aşa se spune, am încuviinţat. 
— Aha. 


Nu a mai vorbit, ci a rămas cu privirea spre 
picioarele ei, lungi şi elegante, acoperite de ciorapi 
din lână şi încălţate cu sandale de piele. Degetele 
mele de la picioare, deşi mai bine protejate decât 
ale ei, începeau să amorțească de frig şi m-am 
gândit că ea trebuie să fi îngheţat cu totul dacă 
stătuse aici o vreme. 


— Ce faci aici? am întrebat-o. 


Biserica era un loc frumos şi liniștit pe vreme 
bună, dar nu oferea cine ştie ce adăpost pe o 
lapoviţă rece de iarnă. 


— Am venit aici să mă gândesc, a spus ea. 


Mi-a zâmbit uşor, dar se vedea limpede că e 
preocupată de ceva. Oricare îi erau gândurile, nu 
păreau să fie prea plăcute. 


— Să te gândești la ce? am întrebat, săltându-mă pe 
mormânt, lângă ea. 


Figura ştearsă a unui cavaler era sculptată pe 
lespede, cu paloşul strâns la piept, mânerul 


formând o cruce în dreptul inimii. 


— Vreau să ştiu de ce! a izbucnit ea. 

Chipul ei slab s-a înroșit deodată de indignare. 
— Ce anume? 


— De ce? De ce pot vedea ce se va întâmpla, dacă 
nu pot face nimic pentru a schimba ori a opri 
lucrurile? La ce e bun un dar precum acesta? Nici 
măcar nu e un dar, e un blestem nenorocit, deşi nu 
am făcut nimic pentru a fi blestemată astfel! 


S-a întors şi l-a străpuns cu o privire amenințătoare 
pe Thomas Fraser, senin sub coiful lui, cu mânerul 
sabiei strâns între palmele încrucișate. 


-— Da, poate e blestemul, idiot bătrân! Tu şi cu 
restul  blestematei tale familii. Te-ai gândit 
vreodată la asta? a întrebat întorcându-se spre 
mine. 


Sprâncenele i s-au arcuit deasupra ochilor căprui 
care scăpărau de inteligenţă şi furie. 


— Te-ai gândit vreodată că poate nu propriul destin 
te face ceea ce eşti? Că poate ai darul vederii ori 
putere doar pentru că ele sunt necesare altcuiva şi 
că nu au nimic de-a face cu tine — doar că tu le ai și 
trebuie să suferi pentru asta. Te-ai gândit? 


— Nu ştiu, am spus încet. Dar da, dacă tot ai adus 
vorba, m-am întrebat. De ce eu? Asta te întrebi 
mereu, desigur. Dar niciodată nu am găsit un 
răspuns care să mă mulțumească. Dumneata crezi 
că ai darul vederii pentru că e un blestem al 
neamului Fraser — să ştii dinainte când vor muri? E 
o idee cumplită. 


— Cumplită, într-adevăr, a încuviințat ea amar. 


S-a sprijinit cu spatele de sarcofagul din piatră 
roşie, privind spre lapoviţa care cădea peste vârful 
zidului spart. 

— Ce părere ai? a întrebat ea deodată. Ar trebui să îi 
spun? 


Eram uluită. 
— Cui? Lordului Lovat? 


— Da, Excelenței Sale. El mă întreabă ce văd şi mă 
bate când îi spun că nu e nimic de văzut. El știe, 
înţelegi, ştie. El citeşte pe chipul meu când văd. 
Dar asta e singura putere pe care o am: puterea de 
a nu spune. 


Degetele lungi şi albe s-au strecurat de sub mantie, 
jucându-se neliniștite cu faldurile stofe: ude. 


— Intotdeauna există o şansă, nu-i aşa? a spus ea. 


Îşi ţinea capul aplecat, astfel încât gluga îi ferea 
chipul de privirea mea. 


— Există o şansă ca vorbele mele să schimbe ceva. 
Şi chiar schimbă, din când în când, ştii? I-am spus 
lui Lachlan Gibbons că i-am văzut ginerele învelit 
în alge şi țiparii îi colcăiau pe sub cămașă. Lachlan 
a ascultat, s-a dus drept acasă și a dat o gaură în 
barca ginerelui său, a spus ea râzând, amintindu-și. 
Dumnezeule, ce nebunie a făcut! Dar când furtuna 
cea mare a lovit în săptămâna următoare, trei 
bărbați au murit înecaţi, dar ginerele lui Lachlan 
era în siguranţă acasă, încă reparându-şi barca. Şi 
când l-am văzut următoarea dată, cămaşa îi era 
uscată și algele îi dispăruseră din păr. 


-Deci se poate întâmpla, am spus în şoaptă. 
Uneori. 


— Uneori, a spus ea, încuviințând din cap, cu 
privirea încă ațintită spre pământ. 

Lady Sarah Fraser era aşezată la picioarele ei, 
lespedea doamnei fiind decorată cu un craniu peste 
două oase încrucişate. Hodie mihi cras tibi, spunea 
inscripția. Sic transit gloria mundi. Astăzi e rândul 
meu, mâine e rândul tău. Astfel trece gloria lumii. 


— Alteori, nu. Când văd un om înfăşurat în giulgiu, 
îl aşteaptă o boală grea şi nu se poate face nimic în 
privinţa asta. 


— Poate, am spus. 


Mi-am privit mâinile, sprijinite pe lespedea de 
lângă mine. Fără medicamente, fără instrumente, 
fără cunoştinţe — da, atunci boala era fatală şi nu se 
putea face nimic. Dar dacă în apropiere se afla un 
vindecător şi avea mijloacele potrivite... Era oare 
posibil ca Maisri să vadă umbra unei boli ce se 
apropia, ca un simptom real, deşi de obicei 
invizibil, asemănător unei febre ori unei alergii? Şi 
doar lipsa mijloacelor medicale făcea din citirea 
unor asemenea simptome o condamnare la moarte? 
Nu aveam să știu vreodată. 


-Nu vom şti niciodată, am spus, întorcându-mă 
spre ea. Nu putem spune. Noi ştim lucruri pe care 
alți oameni nu le ştiu şi nu putem spune de ce sau 
cum le ştim. Dar noi avem darul acesta care, 
precum ai spus, e şi un blestem. Însă dacă tu ai 
acest dar şi poţi preveni răul... crezi că el poate 
provoca răul? 


— Nu ştiu, a spus ea clătinând din cap. Dacă ai şti 
că vei muri curând, ar fi lucruri pe care le-ai face? 
ŞI ar fi nişte lucruri bune sau ai profita de ultimul 
prilej pe care l-ai avea pentru a le face rău 
dușmanilor tăi—rău pe care altminteri nu l-ai 
pricinui? 


— A naibii să fiu dacă ştiu. 

Am rămas tăcute pentru o vreme, urmărind 
lapoviţa transformându-se în ninsoare și fulgii 
purtați de vânt plutind prin ferestrele dărăpănate 
din zidul bisericii. 


— Uneori știu că e ceva acolo, a spus Maisri pe 
neașteptate, dar îl pot bloca în afara minții, pot să 
nu privesc într-acolo. La fel a fost şi cu Excelenţa 
Sa, ştiam că e ceva, dar am reuşit să nu văd acel 
ceva. Dar pe urmă mi-a poruncit să mă uit, să spun 
descântecul ghicitului care face viziunea să se 
limpezească. Şi eu l-am spus. 


Gluga mantiei i-a alunecat spre ceafă când şi-a dat 
capul pe spate, privind în sus la zidul bisericii care 
se înălța deasupra noastră, ocru, alb şi roşu, cu 
mortarul fărâmiţându-se printre pietre. Părul negru 
cu şuviţe albe i s-a răsfirat pe spate, liber în bătaia 
vântului. 


— Stătea în picioare în fața focului, dar era zi şi îl 
vedeam limpede. Un bărbat stătea în spatele lui, 
neclintit ca un trunchi de copac şi chipul îi era 
acoperit cu negru. Şi peste chipul Excelenței Sale a 
trecut umbra unui topor. 


In ciuda vocii ei liniştite, am simţit un fior pe şira 
spinării. A oftat în cele din urmă și s-a întors spre 
mine. 


— In fine, o să-i spun, o să-l las să facă ce doreşte. 
Nu pot să îl condamn la moarte şi nici nu îl pot 
salva. E alegerea lui şi Domnul să îl ajute. 


S-a întors să plece şi eu m-am dat jos de pe 
mormânt, ajungând cu picioarele pe lespedea lui 
lady Sarah. 


— Maisri, am spus. 

S-a întors să mă privească, cu ochii ei întunecaţi 
precum umbrele dintre morminte. 


— Da? 


-Ce anume vezi, Maisri? am întrebat-o şi am 
rămas în picioare așteptând, cu faţa spre ea, cu 
mâinile coborâte pe lângă trup. 


M-a măsurat cu privirea pătrunzătoare, de sus până 
Jos, dintr-o parte în alta. In cele din urmă a zâmbit 
slab, încuviințând din cap. 


— Nu te văd decât pe dumneata, doamnă, a rostit ea 
încet. Nu ești decât dumneata. 


S-a întors şi a dispărut de-a lungul potecii dintre 
copaci, lăsându-mă printre fulgii de zăpadă 
învolburaţi de vânt. 


Să condamn ori să salvez. Asta nu o pot face. Căci 
eu nu am decât harul cunoaşterii, nu am nicio 
putere de a-i supune pe alții voinţei mele, nicio 
cale de a-i împiedica să facă așa cum doresc ei. Nu 
sunt decât eu. 


Mi-am scuturat zăpada de pe faldurile mantiei și 
m-am întors să o urmez pe Masisri de-a lungul 
potecii, împărțind darul ei amar de a şti că nu eram 
decât eu. Şi eu nu eram de-ajuns. 


Comportamentul bătrânului Simon a fost acelaşi ca 
de obicei în decursul următoarelor două-trei 
săptămâni, însă îmi imaginam că Maisri şi-a 
păstrat intenția de a-i vorbi despre viziunile ei. 
Deşi bătrânul părea pe punctul de a-şi chema 
arendaşii să plece la luptă, peste o chpă se 
răzgândea, spunând că nu se grăbea nicăieri, la 
urma urmelor. Această şovăială îl înfuria pe tânărul 


1188 


Simon, care abia aştepta ocazia să meargă la război 
şi să se acopere de glorie. 


— Unde ne grăbim? a spus bătrânul Simon, pentru a 
zecea oară. 


A ridicat o turtă de ovăz, a mirosit-o şi a pus-o la 
loc pe platou. 


-— Poate ar fi cel mai bine să aşteptăm până la 
primăvară. 


— Ar putea ajunge la Londra înainte de venirea 
primăverii! 


Tânărul Simon l-a străpuns cu privirea pe tatăl său 
peste masă şi s-a întins după unt. 


— Dacă nu te duci dumneata în persoană, lasă-mă 
pe mine să iau oamenii şi să mă alătur Inălțimii 
Sale. 


— Te grăbeşti ca fata mare la măritat, a mormăit 
lordul Lovat, şi ai minte tot cât o muiere. Vei 
învăţa vreodată să aștepți? 


—A trecut de mult vremea aşteptări! a izbucnit 
Simon. Cei din clanurile Cameron, MacDonald, 
MacGillivray, ei au fost cu toţii acolo de la bun 
început. Noi o să ajungem la sfârşitul războiului, 
să fim ca niște cerşetori, să fim în linia a doua cu 
Clanranald şi cu Glengarry? Să mai aștepți pe 
urmă să ajungi duce! 


Lovat avea o gură largă şi expresivă; chiar şi la 
vârsta sa înaintată, își păstrase o urmă de umor şi 
senzualitate. Însă acum niciuna dintre aceste 
trăsături nu era vizibilă. A strâns din buze, 
privindu-şi moștenitorul fără pic de entuziasm. 

— Dacă te însori în grabă, ai timp să îți plângi de 
milă toată viaţa, a spus el. Şi asta e adevărat mai 
ales când îţi alegi un stăpân decât atunci când îți 
iei nevastă. De o femeie scapi uşor. 


Tânărul Simon a pufnit şi a privit spre Jamie 
pentru ajutor. În ultimele două luni, suspiciunea şi 
ostilitatea sa dispăruseră treptat, lăsând în loc un 
respect reținut față de experienţa evidentă a rudei 
sale nelegitime în arta războiului. 


— Jamie spune... a început el. 


— Ştiu foarte bine ce spune Jamie, i-a tăiat-o 
bătrânul Simon. O spune destul de des. Iar cu o să 
iau o decizie când o să am chef. Dar ține minte, 
flăcăule, când vine vorba să anunți că intri în 
război, nu pierzi mare lucru dacă aştepţi. 


— Aştepţi să vezi cine câștigă, a murmurat Jamie, 
ştergându-şi atent farfuria cu o bucată de pâine. 


Bătrânul l-a străpuns cu privirea, dar a decis să 
ignore remarca. 


— Dumneata ţi-ai dat cuvântul în faţa Stuarzilor, a 
continuat încăpățânat tânărul Simon, trecând peste 
nemulțumirea tatălui său. Ai de gând, din câte văd, 
să îți încalci promisiunea? Ce vor spune oamenii 
despre onoarea dumitale? 


— Acelaşi lucru pe care l-au spus şi în 1715, a 
răspuns bătrânul calm. Mulţi dintre cei care „au 
spus lucruri“ la vremea aceea sunt acum morți, 
ruinați sau cerşetori prin Franţa. Dar eu sunt încă 
aici. 


— Dar... 


Tânărul Simon era roşu la faţă, rezultatul obişnuit 
al acestui soi de conversaţie cu tatăl său. 

— Ajunge, l-a întrerupt bătrânul conte. 


A clătinat capul în timp ce îl privea încruntat, 
strângându-și buzele dezaprobator. 


— Hristoase! Câteodată mai că mi-aş dori ca Brian 
să nu fi murit. O fi fost şi el un nătărău, dar măcar 
ştia când să se oprească din vorbit. 


Atât tânărul Simon, cât şi Jamie s-au îmbujorat de 
enervare, dar, după un schimb de priviri supărate, 
şi-au îndreptat atenția spre propriile farfurii. 


-Şi tu la ce te uiţi? a mârâit lordul Lovat, 
văzându-mi ochii aţintiţi asupra lui când şi-a întors 
privirea de la fiul său. 


— La dumneata mă uit, am spus fără ocolişuri. Nu 
arăţi foarte bine. 


Nu arăta, chiar şi pentru un bărbat trecut de 
şaptezeci de ani. De înălțime medie, deşi atins de 
bătrâneţe, arăta totuşi robust, dând impresia că 
pieptul lat şi pântecul rotund erau ferme şi 
sănătoase pe sub cămașă. Dar în ultima vreme 
începuse să arate slăbit, de parcă trupul i se 
împuținase. Pungile încrețite de sub ochi erau 
întunecate şi pielea avea o paloare bolnăvicioasă. 


— Înî, a mormăit el. Şi de ce nu, mă rog? Nu mă 
odihnesc când dorm, nici linişte nu am când sunt 
treaz. Nici nu e de mirare că nu arăt ca un mire. 

— O, ba arăţi, tată, a spus malițios tânărul Simon, 
prinzând ocazia de a se mai răcori. Ca unul la 
sfârşitul lunii de miere, cu toată vlaga suptă din el. 


— Simon! a spus lady Frances. 


Totuşi s-au auzit câteva râsete înfundate în jurul 
mesei şi chiar şi buzele lordului Lovat au tresărit 

usor. 


3 


— Da? a spus el. Păi, aş prefera să fiu obosit după o 
lună de miere, asta s-o ştii de la mine, flăcăule. 


S-a foit neliniştit în scaun şi a împins la o parte 
farfuria cu napi fierți care i s-a oferit. A întins 
brațul după paharul de vin, l-a ridicat la nas să-i 
simtă mirosul, apoi l-a aşezat la loc pe masă, 
morocănos. 


— E nepoliticos să te holbezi la oameni, a remarcat 
el spre mine cu răceală. Sau poate că englezii au 
standarde diferite de politeţe? 


M-am îmbujorat puţin, dar nu mi-am coborât 
privirea. 


— Doar mă întrebam... Nu ai poftă de mâncare, nici 
de băutură. Ce alte simptome mai ai? 


— Vrei să te faci şi tu utilă cu ceva, nu? 


Lovat s-a  rezemat de spătarul scaunului, 
încrucişându-și braţele peste pântec precum un 
broscoi bătrân. 


—O vindecătoare, aşa spune nepotul meu. O 
Doamnă Albă, da? 


A aruncat o privire de vasilisc spre Jamie, care 
continua să mănânce, ignorându-l pe bunicul său. 
Lovat a mormăit şi a înclinat capul ironic înspre 
mine. 


— Păi, nu am băut, cucoană, pentru că nu mă pot 
pişa şi nu prea am chef să explodez ca vezica 
porcului. Și nu mă odihnesc pentru că noaptea mă 
trezesc de multe ori să fac la oală şi când să fac, 
iese un strop. Deci ce ai de spus despre asta, Dame 
Aliset? 

— Tată, a murmurat lady Frances, chiar nu cred că 
ar trebui... 


— Ar putea fi o infecție a vezicii urinare, dar îmi 
sună mai degrabă a prostatită, am răspuns. 


Am ridicat paharul de vin şi am luat o gură, 
savurându-i aroma înainte de a-l lăsa să îmi 
alunece pe gât în jos. Apoi am zâmbit senin spre 
bătrânul conte peste pahar şi l-am aşezat la loc pe 
masă. 


— O, aşa sună? a întrebat el, înălțând din sprâncene. 
Şi ce este asta, rogu-te? 


Mi-am suflecat mânecile şi am îndoit de câteva ori 
degetele ca un magician pe cale de a începe un 
număr de prestidigitație. Am ridicat degetul 
arătător stâng. 


— Prostata la bărbaţi, am spus didactic, înconjoară 
tractul urinar, care este pasajul ce duce urina din 
vezică afară. 


Mi-am strâns două degete ale mâinii drepte ca un 
cerc în jurul arătătorului stâng, pentru a demonstra. 


— Când prostata se inflamează şi se măreşte — şi, 
când se întâmplă asta, se numeşte prostatită—, 
strangulează uretra, am continuat strângând cercul 
în jurul degetului, și opreşte curgerea urinei. E 
ceva care se întâlneşte foarte des la bărbații în 
vârstă. Înţelegi? 


Lady Frances, care nu reuşise să-l facă pe tatăl ei 
să-i împărtăşească părerea despre conversațiile 
potrivite la masă, şoptea agitată acum spre sora ei, 
ambele uitându-se la mine cu o suspiciune mai 
mare decât de obicei. 

Lordul Lovat privea mica mea demonstraţie 
fascinat. 


— Da, înţeleg. 
Şi-a mijit ochii curios spre degetele mele. 


— Şi ce e de făcut, aşadar, dacă tot pari să ştii atât 
de multe despre subiectul ăsta? 


Am rămas pe gânduri, încruntată, încercând să-mi 
aduc aminte. Niciodată nu văzusem, şi cu atât mai 
puțin tratasem, un caz de prostatită, căci nu era o 
problemă care să-i afecteze foarte mult pe tinerii 
soldaţi. Însă citisem tratate medicale unde era 
descrisă. Îmi aminteam tratamentul, pentru că 
stârnea hohote de râs printre asistentele aflate în 
pregătire care se aplecau cu o fascinaţie plină de 
oroare peste ilustrațiile destul de elocvente ale 
textului. 


— Păi, am răspuns, în afară de operaţie, nu sunt 
decât două soluţii. Poţi introduce o tijă metalică 
prin penis în sus spre vezica urinară, pentru a forța 
uretra să se deschidă — mi-am înfipt arătătorul în 
cercul închis —, ori îți poţi masa prostata, pentru a 
reduce inflamația. Prin fund, am adăugat amabilă. 


Am auzit un sunet înăbușit ca şi cum cineva se 
îneca lângă mine şi am întors capul spre Jamie. Se 
uita fix în farfurie, dar valul de roşeaţă urca de sub 
gulerul cămăşii şi vârfurile urechilor îi ardeau. A 
dat uşor din umeri. M-am uitat de jur împrejurul 
mesei, observând privirile fascinate aţintite asupra 
mea. Lady Frances, Aline şi celelalte femei mă 
priveau cu expresii mergând de la curiozitate la 
dezgust, în timp ce bărbaţii arătau diverse variante 
ale groazei pline de indignare. 


Cel care făcea excepție de la reacția generală era 
lordul Lovat în persoană, care îşi freca barba 

gânditor, cu pleoapele pe jumătate coborâte. 


— Mmm, a spus el. A dracului alegere! Un băț în 
puţă ori un deget în fund, nu? 


— Mai degrabă două sau trei degete, i-am răspuns. 
In mod regulat, am adăugat zâmbind uşor şi 
cuviincios. 


— Ah. 


Un uşor zâmbet asemănător cu al meu apăruse şi 
pe buzele lordului Lovat când şi-a ridicat încet 
privirea şi şi-a fixat ochii de un albastru intens 
într-ai mei, cu o expresie de ironie amestecată cu 
provocarea. 


— Asta sună... interesant, a remarcat el domol. 


Ochii ca nişte fante au alunecat în jos, spre mâinile 
mele, studiindu-le. 


— Ai nişte mâini frumoase, draga mea, a spus el. 
Ingrijite şi cu degete atât de lungi și subțiri, nu? 


Jamie a izbit cu ambele palme în masă şi s-a 
ridicat de pe scaun. S-a aplecat înainte, 
apropiindu-şi chipul de al bunicului său. 


— Dacă ai nevoie de o asemenea operație, bunicule, 
a spus el, ţi-o voi face eu. 


Şi-a întins degetele pe fața de masă, mari şi late, 
fiecare cam de diametrul unei ţevi de pistol. 


— Nici mie nu îmi face plăcere să îmi vâr degetele 
în fundul dumitale păros, l-a informat el, dar îmi 
închipui că e datoria mea filială să te salvez, ca să 
nu explodezi într-un torent de pişat, nu? 


Frances a scos un chiţăit slab. 

Lordul Lovat l-a măsurat pe nepotul său cu vădită 
dezaprobare, apoi s-a ridicat încet de pe scaun. 


—Nu te deranja, i-a spus el scurt. O să pun o 
servitoare. 


A dat scurt din mână, invitând pe toată lumea să 
continue cina, apoi a părăsit încăperea, oprindu-se 
să privească gânditor o tânără servitoare care 
aducea o tavă cu fazan feliat. Fata a făcut ochii 
mari, s-a întors într-o parte și a trecut pe lângă el. 


S-a lăsat o tăcere mormântală în jurul mesei după 
ieşirea Excelenței Sale. Tânărul Simon s-a uitat la 
mine şi a deschis gura. Apoi s-a uitat spre Jamie și 
a închis-o la loc. Şi-a dres glasul. 


— Aş dori sarea, vă rog, a spus el. 


— 3... ŞI ca urmare a regretabilei infirmități care mă 
împiedică să mă alătur în persoană Înălțimii 
Voastre, trimit prin mâna fiului şi moștenitorului 
meu, un simbol al loialităţii“—nu, pune „al 
aprecierii“ —,un simbol al aprecierii pe care o 
nutresc de multă vreme faţă de Maiestatea Sa şi de 
Înălţimea Voastră.“ 


Lordul Lovat s-a oprit, încruntându-se spre tavan. 


— Ce să-i trimitem, Gideon? l-a întrebat pe secretar. 
Ceva care să arate scump, dar nu foarte costisitor, 
dar nici să nu spui că e o bagatelă. 


Gideon a oftat şi şi-a şters fața cu batista. Era un 
bărbat scund şi gras, între două vârste, cu părul rar 
şi obrajii rotunzi şi roşii, copleşit de dogoarea 
focului din dormitor. 


— Inelul pe care Excelenţa Voastră l-a primit de la 
contele de Mar? a sugerat el, fără speranţă. 

O picătură de transpiraţie s-a scurs de pe bărbia 
dublă pe scrisoarea pe care o lăsase Jos şi a şters-o 
pe furiş cu mâneca. 


-Nu e suficient de scump, a judecat bătrânul 
conte, şi are prea multe legături politice. 


Degetele pătate au bătut gânditor peste pătură. 


Bătrânul Simons se descurcase de minune, am 
spus în sinea mea. Purta cea mai bună cămaşă de 
noapte şi stătea în capul oaselor, în vârful patului, 
cu o panoplie impresionantă de doctorii înşirate pe 
masă, supravegheat de doctorul său personal, 
doctorul Menzies, un bărbat mărunțel şi miop, care 
tot mă privea cu o expresie deosebit de sceptică. 
Probabil că bătrânul pur şi simplu nu avea 
încredere în puterea imaginației tânărului Simon și 
aranjase tot acest tablou pentru ca moștenitorul său 
să poată descrie fidel starea de slăbiciune a 
lordului Lovat atunci când se va înfățișa înaintea 
lui Charles Stuart. 


-Ha! a exclamat Excelenţa Sa cu satisfacţie. Îi 
vom trimite setul de picnic din aur şi argint. Este 
suficient de scump, dar prea neînsemnat pentru a i 
se da vreun înţeles politic. Oricum, a adăugat el 
practic, lingura e ciobită. Prea bine atunci, i-a zis 
secretarului, hai să mergem mai departe cu „După 
cum ştie Înălţimea Sa...“ 


Am schimbat o privire cu Jamie care şi-a ascuns 
un zâmbet drept răspuns. 


— Cred că i-ai dat ceea ce îi trebuia, englezoaico, 
îmi spusese el în timp ce ne dezbrăcam după acea 
cină de pomină cu o săptămână în urmă. 


-Ce anume? întrebasem. O scuză ca să le 
necăjească pe servitoare? 

— Am îndoieli că se deranjează prea mult cu scuze 
de acest soi, a spus Jamie sec. Nu, i-ai oferit o cale 
prin care să fie și de o parte, şi de cealaltă — cum îi 
este obiceiul. Dacă are o boală cu un nume 
suficient de impresionant care să îl ţină la pat, 
atunci nu poate fi acuzat că nu a apărut în fruntea 
oamenilor pe care i-a promis. În același timp, dacă 
îşi trimite moștenitorul la luptă, Stuarzii îl vor 
cinsti pe Lovat că şi-a ținut promisiunea, iar dacă 
treburile se vor sfârşi prost, Vulpoiul Bătrân va 
putea afirma în faţa englezilor că nu avea de gând 
să le trimită ajutor Stuarzilor, însă tânărul Simon a 
plecat de capul lui. 


— Dictează-1 lui Gideon cum se scrie „prostatită“, 
dacă eşti bună, fătuco, a strigat spre mine lordul 
Lovat, întrerupându-mi gândurile. Şi să scrii cu 
grijă, nătângule, i-a spus el secretarului, că nu 
vreau ca Înălțimea Sa să citească greșit. 


— P-r-o-s-t-a-t-i-t-ă, am spus rar pe litere, ca să 
poată scrie Gideon. Şi cum mai e în dimineaţa 
asta? am întrebat, apropiindu-mă de patul contelui. 


— Mult mai bine, mulțumesc, a răspuns bătrânul, 
rânjind spre mine, expunându-și noii dinți falși. 
Vrei să vezi cum mă piş? 


— Nu chiar acum, mulţumesc, am răspuns politicos. 


Era o zi senină şi îngheţată, de la jumătatea lui 
decembrie, când am plecat de la Beauly pentru a 
ne alătura lui Charles Stuart și armatei scoțiene. În 
ciuda sfaturilor primite, Charles se grăbise să 
înaintase în teritoriul englez, sfidând vremea și 
bunul-simţ, precum şi pe propriii generali. Dar în 
cele din urmă, în Derby, generalii au avut câștig de 
cauză, căpeteniile din Highlands refuzând să 
meargă mai departe, şi armata scoțiană se întorcea 
în nord. O scrisoare urgentă de la Charles către 

Jamie ne chemase în sud „fără întârziere“, pentru a 
ne întâlni cu Înălţimea Sa la întoarcerea sa în 
Edinburgh. Tânărul Simon, întruchiparea perfectă 
a căpeteniei de clan, înveşmântat în tartanul 
vişiniu, călărea în fruntea coloanei. După el, 
veneau bărbaţii călare, apoi numeroșii pedestrași. 


Noi fiind călare, mergeam alături de Simon în 
fruntea trupei. Ajunşi la Comar, urma să ne 
despărțim. Simon avea să se îndrepte cu trupele 
spre Edinburgh, iar Jamie, în aparență, să mă 
însoţească la Lallybroch, după care să pornească și 
el la Edinburgh. Desigur, Jamie nu plănuia să se 
mai întoarcă vreodată la Edinburgh, însă asta nu îl 
privea pe Simon. 


Pe la jumătatea dimineții, am ieşit dintr-o pădurice 
aflată de o parte a drumului, unde l-am găsit pe 
Jamie așteptându-mă nerăbdător. Bărbaţi care 
plecau fuseseră serviţi cu bere fierbinte, ca să le 
dea curaj în vederea călătoriei. Observasem că 
berea fierbinte nu era doar un mic dejun 
surprinzător de bun, ci avea şi un efect remarcabil 
asupra rinichilor. 


Jamie a pufnit. 


— Femeile, a spus el. Cum reușiţi să pierdeţi atât de 
mult timp pentru a face un lucru atât de simplu? Și 
ai făcut atâta tam-tam cu bunicul. 


— Păi, data viitoare poţi veni cu mine să vezi cu 
ochii tăi, am sugerat sarcastic. Poate ai câteva idei 
folositoare. 


A mai pufnit o dată şi s-a întors pentru a privi şirul 
de bărbați trecând pe lângă noi, dar am băgat de 
seamă că zâmbea. Ziua senină şi luminoasă 
îmbunătăţea starea de spirit a tuturor, însă Jamie 
era în dimineața aceasta într-o dispoziție de zile 
mari. ȘI nici nu era de mirare; ne întorceam acasă. 

Ştiam că nu se amăgea că totul va fi bine; acest 
război îşi va cere birul. Dar dacă tot nu reuşisem să 
îl oprim pe Charles, măcar puteam salva colțişorul 
din Scoţia cel mai aproape de noi-Lallybroch. 
Măcar atât mai puteam face. 


Am privit spre şirul lung de scoțieni. 
— Două sute de oameni fac o trupă pe cinste. 


—O sută şaptezeci, m-a corectat Jamie absent, 
întinzând mâna după hăţurile calului. 


— Eşti sigur? am întrebat intrigată. Lordul Lovat a 
spus că trimite două sute. L-am auzit dictând 
scrisoarea în care spunea asta. 


— Ei bine, nu a trimis atâția. 


Jamie a încălecat, apoi s-a săltat în scăriţe, arătând 
cu mâna în josul pantei, spre punctul îndepărtat 
unde se zărea stindardul neamului Fraser, care 
flutura în bătaia vântului, lăsând să se vadă 
emblema cu cap de cerb. 


-I-am numărat în timp ce te aşteptam, mi-a 
explicat el. Treizeci de călăreţi în faţă cu Simon, 
apoi cincizeci de pedestrași cu paloşe şi scuturi 
rotunde — aceştia sunt oameni ai străjii locale — și 
pe urmă argații, cu ce au avut la îndemână, de la 
coase până la ciocane prinse la curea şi aceia sunt 
cu toții nouăzeci. 


— Probabil că bunicul tău se bizuie pe faptul că 
prințul Charles nu va sta să-i numere, am observat 
cinic. Încearcă să obţină laude pentru mai mult 
decât a dat. 


— Da, dar numele vor fi trecute în catastifele 


armatei când vor ajunge la Edinburgh, a spus 
Jamie. Aș face bine să verific. 

L-am urmat la pas. Calul meu, după cum 
socotisem, trebuie să fi avut cam douăzeci de ani și 
nu putea merge decât în pas domol şi constant. 
Calul lui Jamie era niţel mai ager, dar nu se 
compara cu Donas. Armăsarul uriaș rămăsese în 
Edinburgh, căci prințul Charles dorea să îl 
călărească în diverse ocazii publice. Jamie îi 
îndeplinise această dorință, căci se temuse că 
bătrânul Simon ar fi fost în stare să pună stăpânire 
pe armăsar, dacă Donas i-ar fi picat în labele 
lacome. 


Judecând după tabloul ce se întindea în faţa ochilor 
mei, Jamie judecase corect caracterul bunicului 
său. La început, Jamie călărise alături de secretarul 
tânărului Simon şi ceea ce mie mi se păruse, din 
locul în care mă aflam, o discuţie aprinsă a luat 
sfârşit când Jamie s-a aplecat în şa, a prins hățurile 
secretarului și a tras calul bărbatului indignat în 
afara coloanei, la marginea drumului noroios. 


Cei doi bărbați au descălecat şi au rămas în 
picioare față în faţă, gata să se înfrunte. Tânărul 
Simon, văzându-i, s-a oprit şi el, făcând semn 
restului coloanei să o ia înainte. Apoi s-a iscat o 
mare agitație; eram suficient de aproape să văd 
chipul lui Simon, aprins de enervare, grimasa 
îngrijorată de pe faţa secretarului și o serie de 
gesturi destul de violente din partea lui Jamie. 


Am urmărit această pantomimă cu fascinaţie când 
secretarul, ridicând cu resemnare din umeri, şi-a 
desfăcut desaga, a scotocit în ea şi a scos câteva 
coli de pergament. Jamie le-a înşfăcat şi le-a 
frunzărit, urmărind cu degetul arătător liniile 
scrise. A înhăţat o foaie, lăsându-le pe celelalte să 
cadă pe pământ și a scuturat-o pe sub nasul lui 
Simon Fraser. Vulpoiul Tânăr arăta uluit. A luat 
foaia, s-a uitat peste ea, apoi a ridicat privirea 
nedumerit. Jamie a înhăţat din nou pergamentul și 

cu o izbucnire nervoasă l-a rupt în lung, apoi de-a 
latul și şi-a îndesat bucăţile în geantă. 


Eu îmi oprisem calul, care a profitat de această 
pauză pentru a-și băga botul printre firele de iarbă 
care mai puteau fi încă găsite. Ceafa tânărului 
Simon era de un roșu viu când s-a întors spre calul 
său şi eu am decis să stau deoparte. Jamie, 
urcându-se înapoi în şa, a pornit în goană pe 
marginea drumului, spre locul unde aşteptam eu, 
cu părul roşu fluturându-i ca un drapel în vânt, cu 
ochii scăpărând de enervare şi cu buzele strânse. 


— Rahat bătrân și scârbos! a spus el fără nicio jenă. 
— Ce a făcut? l-am întrebat. 


— A trecut numele oamenilor mei pe listele lui, mi- 
a explicat Jamie. A pretins că fac parte din 
regimentul Fraser. Vierme bătrân şi mucegăit! 


A privit cu jind spre drumul rămas în urma noastră. 


— Păcat că am bătut atâta cale. Suntem prea departe 
ca să mă întorc şi să-l strâng de gât pe moşneagul 
ăla ştirb. 


Am rezistat tentației de a-l sfătui pe Jamie să nu-l 
mai jignească pe bunicul său, în schimb l-am 
întrebat: 


-De ce ar face asta? Doar ca să pară că el 
contribuie cu mai mult la armata Stuarzilor? 


Jamie a încuviințat din cap, valul de furie 
retrăgându-se uşor din obrajii lui. 


—Da, de asta. Să iasă el bine, indiferent de 
mijloace. Însă nu doar pentru atât. Păianjenul ăsta 
bătrân şi nemernic îmi vrea pământul, îl vrea de 
când a fost obligat să renunţe la el când s-au 

căsătorit părinții mei. Acum se gândeşte că, dacă îi 
ies toate cum trebuie şi e făcut duce de Inverness, 
poate pretinde că Lallybroch-ul a fost al lui 
dintotdeauna şi eu am fost doar un arendaș, dovada 
fiind că i-a luat la armată pe bărbaţii de pe moşia 
mea pentru a răspunde chemării Stuarzilor către 
clanuri. 


—Ar putea să facă una ca asta şi chiar să 
reuşească? am întrebat cu neîncredere. 


Jamie a tras adânc aer în piept şi i-a dat drumul, 
aburul ţâşnind în sus ca fumul pe nările unui 
balaur. A rânjit şi a bătut uşor geanta prinsă în 
centură. 


— Acum nu mai poate, a spus el. 


De la Beauly la Lallybroch era o călătorie de două 
zile pe vreme frumoasă, pe drumuri uscate şi cu 
cai buni, fără opriri, în afară de nevoile de bază 
cum ar fi mâncatul, dormitul şi igiena personală. 
Dar lucrurile stăteau altfel pentru noi. Un cal a 
început să şchiopăteze la zece kilometri după ce 
am ieşit din Beauly, a nins, a căzut lapoviţă și a 
bătut vântul, pe rând, drumurile desfundate au 
înghețat în petice alunecoase, așa că, mai cu una, 
mai cu alta, a durat aproape o săptămână până 
când ne-am croit drum în jos, pe ultima pantă care 
ducea spre conacul de la Lallybroch — înghețaţi, 
obosiţi, flămânzi și departe de a fi curați. Eram 
singuri, doar noi doi. Murtagh fusese trimis la 
Edinburgh cu tânărul Simon şi soldații de la 
Beaufort, pentru a vedea cum stăteau lucrurile cu 
armata scoțiană. 


Casa se ridica trainică printre acareturi, albă 
precum câmpurile acoperite de ninsoare ce o 
înconjurau. Mi-am amintit emoţiile vii pe care le 
simţisem când văzusem conacul pentru prima dată. 

E drept, prima oară îl văzusem în strălucirea unei 
zile însorite de toamnă, nu printre perdelele de 
ninsoare înghețată, răscolită de vânt, dar chiar și 
atunci mi se păruse un refugiu primitor. Impresia 
de robusteţe şi seninătate a casei era acum sporită 
de lumina caldă a lămpilor sclipind la ferestrele de 
Jos, galben-aurie în cenuşiul tot mai stins al 
primelor ceasuri de seară. 


Sentimentul de căldură a crescut şi mai mult când 
am intrat după Jamie pe ușa din față şi ne-a 
întâmpinat un miros de carne prăjită şi pâine 
proaspăt scoasă din cuptor de îţi lăsa gura apă. 


— Cina, a spus Jamie, închizând ochii în extaz în 
vreme ce trăgea pe nări aromele îmbietoare. 
Doamne, aş putea mânca un cal întreg. 


Gheaţa topită îi picura de pe poala mantiei, 
formând mici băltoace pe podeaua din lemn. 


— Am crezut că vom fi nevoiţi să îl mâncăm pe 
unul dintre ei, am remarcat dezlegându-mi 
şireturile mantiei şi scuturându-mi zăpada topită 
din păr. 


— Biata creatură pe care ai cumpărat-o de la 
Kurkinmill abia se putea ţine pe picioare. 


Sunetul vocilor noastre s-a răspândit pe coridor și 
o ușă s-a deschis deasupra, urmată de tropotul unor 
picioare mici alergând şi de un strigăt de bucurie 
când micul Jamie şi-a zărit tizul la uşa de la 
intrare. 


Strigătele de bucurie ale revederi au atras atenția 
restului casei și, înainte să ne dezmeticim, am fost 
copleşiți de strigăte de bun venit și de îmbrățişări 
când Jenny şi bebeluşul, micuța Maggie, lan și 
doamna Crook şi slujnicele au năvălit în hol. 

— Cât mă bucur să te văd dragul meu! a spus Jenny 
pentru a treia oară, ridicându-se pe vârfuri ca să-l 
sărute pe Jamie pe obraji. După veştile care ne-au 
sosit despre armata regelui, ne-am temut că vor 
mai trece luni întregi până când te vom vedea 
acasă. 


— Da, a spus lan, aţi mai adus din oameni cu voi 
ori sunteţi doar în trecere? 


— Să îi aducem cu noi? 


Jamie a încremenit chiar când era pe punctul de a- 
şi îmbrățișa nepoata mai mare. A privit spre 
cumnatul său, uitând pentru o clipă de fetiţa din 
braţele sale. Amintindu-şi de ea când a fost tras de 
păr, a sărutat-o absent și mi-a întins-o. 


-Ce vrei să spui, lan? a întrebat el. Oamenii 
trebuiau să fi ajuns cu toţii de mai bine de o lună. 
Unii nu s-au mai întors? 


O tineam strâns pe micuța Maggie şi mă simţeam 
cuprinsă de un sentiment sumbru când mă uitam 
cum zâmbetul dispare de pe faţa lui Ian. 


— Niciunul nu s-a mai întors, Jamie, a răspuns el 
încet, chipul lui oval şi bonom oglindind acum 
expresia îngrijorată a lui Jamie. Nu l-am mai văzut 
pe niciunul dintre ei de când au plecat cu voi. 


S-a auzit un strigăt din curte, acolo unde Rabbie 
MacNab ducea caii în grajd. Jamie s-a întors spre 
ușă şi a deschis-o, aplecându-se afară, în viscol. 


Peste umărul lui, vedeam un călăreț venind prin 
zăpada spulberată. Era prea întuneric pentru a-i 
zări chipul, dar silueta micuță şi musculoasă care 
se agăța de şa ca o maimuţă era inconfundabilă. 

„lute ca fulgerul“, spusese Jamie şi îmi era 
limpede acum câtă dreptate avea; să faci călătoria 
de la Beauly la Edinburgh și pe urmă la Lallybroch 
într-o săptămână era o adevărată dovadă de 
rezistență. Călărețul care se apropia era Murtagh și 
nu era nevoie de harul lui Maisri de a profeți 
pentru a ne spune că veştile pe care le aducea erau 
dintre cele mai rele. 

42 


REVEDERI 


Palid de furie, Jamie a trântit ușa de la salonul de 
dimineață de la Holyrood cu un bubuit. Ewan 
Cameron a sărit în picioare, răsturnând călimara pe 
care o folosea. Simon Fraser, stăpânul de la Lovat, 
era așezat în fața lui la masă, dar abia a ridicat 
sprâncenele dese și negre la intrarea nepotului său. 


— La naiba! a spus Ewan bâjbâind în mânecă după 
o batistă cu care să şteargă pata de cerneală care se 
întindea. Ce te-a apucat, Fraser? O, bună 
dimineața, doamnă Fraser, a adăugat el văzându- 
mă în spatele lui Jamie. 


-Unde e Înălţimea Sa? a întrebat Jamie trecând 
direct la subiect. 


-La castelul Stirling, a răspuns Cameron, 
negăsind batista pe care o căuta. Ai o cârpă, 
Fraser? 


- Dacă aş avea, te-aş strânge de gât cu ea, a 
răspuns Jamie. 


Se relaxase cât de cât, după ce aflase că Charles 
Stuart nu se afla în palat, dar colțurile buzelor sale 
erau crispate încă. 

— De ce ai permis ca oamenii mei să fie ţinuţi în 
Tolbooth? Tocmai i-am văzut, ţinuţi într-un loc 
unde n-ai lăsa nici porcii! Sunt absolut convins că 
ai fi putut face ceva! 


Cameron s-a aprins la faţă auzind asta, însă ochii 
lui limpezi şi căprui l-au privit pe Jamie fără 
ezitare. 


— Am încercat. I-am spus Înălțimii Sale că trebuie 
să fie o greşeală, da, şi toți treizeci la cincisprezece 
kilometri de convoi când au fost găsiţi, o greșeală! 
Oricum, chiar dacă au vrut cu adevărat să 
dezerteze, el nu are o armată atât de mare încât să 
îşi permită să se lipsească de ei. Ăsta e singurul 
motiv care l-a împiedicat să ordone să fie 
spânzurați toți, pe loc, înţelegi? a adăugat el, 
începând să se enerveze pe măsură ce surpriza 
intrării intempestive a lui Jamie se atenua. 
Dumnezeule, omule, e trădare să dezertezi în 
vreme de război! 


— Da? a întrebat Jamie sceptic. 


A dat scurt din cap spre tânărul Simon şi a împins 
un scaun spre mine înainte de a se așeza şi el. 


— Şi ai trimis ordin să fie spânzurați cei douăzeci 
de oameni ai tăi care au plecat acasă, Ewan? Sau 
acum or fi vreo patruzeci? 


Obraju lui Cameron s-au împurpurat şi mai 
puternic şi a coborât ochii, concentrându-se să 
şteargă cerneala cu bucata de pânză pe care i-o 
întinsese Simon Fraser. 


— Nu au fost prinşi, a mormăit el în cele din urmă, 
apoi a ridicat ochii spre Fraser, privindu-l cu 
sinceritate. Du-te la Înălțimea Sa la Stirling, l-a 
sfătuit el. A fost furios când a aflat de dezertori, 
dar, la urma urmelor, la ordinul lui ai plecat tu la 

Beauly şi ţi-ai lăsat oamenii fără comandă, nu? Și 
întotdeauna te-a stimat, Jamie, şi te-a numit 
prieten. Poate îţi va grația oamenii, dacă îl implori 
să le salveze vieţile. 


Ridicând cârpa îmbibată de cerneală, s-a uitat la ea 
nesigur, apoi, mormăind o scuză, s-a ridicat să o 
ducă afară, evident abia așteptând să scape de 
Jamie. 


Jamie stătea crăcănat pe scaun, respirând printre 
fălcile încleștate cu un șuierat slab, cu privirea 
fixată pe o mică broderie atârnată pe perete 
înfățișând blazonul Casei Stuart. Cele două degete 
țepene de la mâna dreaptă băteau uşor și rar în 
blatul biroului. Fusese în această stare de la sosirea 
lui Murtagh la Lallybroch cu vestea că toți cei 
treizeci de bărbați de sub comanda lui Jamie 
fuseseră prinşi în timpul dezertării şi întemnițați în 
bine cunoscuta Edinburgh Tolbooth Prison, sub 
sentința de condamnare la moarte. 


În sinea mea, nu credeam că Charles intenţiona să 
îi execute. După cum subliniase şi Ewan Cameron, 
armata scoțiană avea nevoie de fiecare bărbat apt 
pe care putea pune mâna. Campania în Anglia 
pentru care se zbătuse Charles îi costase, iar şirul 
de ajutoare pe care îl prevăzuse el în Anglia nu se 
concretizase. În plus, executarea oamenilor lui 
Jamie în absenţa sa ar fi fost un act de prostie 
politică şi o trădare personală mult prea gravă 
chiar şi pentru mintea lui Charles Stuart. 


Îmi imaginam că avea dreptate Cameron și că, 
până la urmă, oamenii vor fi grațiați. Fără îndoială, 
şi Jamie înțelegea acest lucru, însă asta era o 
consolare prea mică pentru el, fiindcă acum își 
dădea seama că, în loc să-i ferească pe oamenii săi 
de riscurile unei campanii fatale, ordinele lui îi 
trimiseseră într-una dintre cele mai crunte închisori 

ale Scoției, fund numiți trădători laşi și 
condamnaţi la o moarte umilitoare prin spânzurare. 


Toate acestea, împreună cu gândul că va trebui să- 
şi lase oamenii în temnița întunecoasă şi 
mizerabilă, pentru a se duce la Stirling şi a se 
umili, implorându-l pe Charles, erau mai mult 
decât suficiente pentru a justifica expresia de pe 
chipul lui Jamie — aceea a unui bărbat care tocmai 
luase un mic dejun din sticlă pisată. 


Tânărul Simon rămăsese de asemenea tăcut, 
încruntându-se, dus pe gânduri. 


— Voi veni şi eu cu tine la Inălţimea Sa, a spus el 
deodată. 


— Da? Jamie s-a uitat la unchiul său surprins, apoi 
a închis ochii pe jumătate. De ce? 


— Sângele apă nu se face, la urma urmei, a răspuns 
Simon rânjind. Sau crezi că voi încerca să îţi iau 
oamenii, cum a făcut tata? 


— Ai face-o? 


— Aş face-o, a răspuns Simon franc, dacă aş crede 
că e vreo şansă să mă ajute cu ceva. Dar cred că 
mai degrabă mi-ar aduce belele. Nu am chef să mă 
bat cu cei din neamul MacKenzie... ori cu tine, 
nepoate, a adăugat el, rânjetul lățindu-se. Oricât de 
bogată ar fi moşia de la Lallybroch, e tare departe 
de Beauly şi probabil ar fi o luptă al dracului de 
grea să pun mâna pe ea, fie prin forță, fie prin 
tribunale. Eu i-am spus tatei, dar el aude numai ce 
vrea. 


Tânărul a clătinat din cap, apoi şi-a potrivit centura 
sabiei la brâu. 

— Probabil se vor ivi ocazii mai bune cu armata; cu 
un rege restaurat, cu siguranţă vor fi. Şi, a încheiat 
el, dacă armata asta are gând să lupte din nou cum 
a luptat la Prestonpans, atunci va avea nevoie de 
fiecare bărbat disponibil. Merg cu tine, a repetat el 
cu fermitate. 


Jamie a încuviințat din cap, un zâmbet leneş 
așternându-1-se pe chip. 


— Îţi mulţumesc, Simon. Îmi va fi de ajutor. 


— Da, bun, a înclinat capul Simon. N-ar strica să-l 
rogi pe Dougal MacKenzie să vină să vorbească 
pentru tine. E în Edinburgh chiar acum. 


-Dougal Mackenzie? Jamie şi-a înălțat 
sprâncenele surprins. Da, probabil că nu ar strica, 
dar... 


— Nu ar strica? Omule, n-ai auzit? MacKĶKenzie e 
nou băiat de casă al prințului Charles. 


Simon s-a lăsat pe spătarul scaunului, privind 
batjocoritor spre nepotul său. 


— Pentru ce? am întrebat. Ce naiba a făcut? 


Dougal adusese două sute cincizeci de soldați să 
lupte pentru cauza Stuarzilor, dar mai erau și alte 
căpetenii de clan care aduseseră contribuții mai 
importante. 


-Zece mii de lire, a spus Simon, savurând 
cuvintele în timp ce le rostea. Zece mii de lire din 
argintul cel mai bun, Dougal Mackenzie le-a 
depus la picioarele suveranului său. Şi n-o să 
prindă rău deloc, a spus el pe un ton relaxat, 
renunțând la poziția tolănită. Cameron tocmai îmi 
spunea că Charles a cheltuit şi ultimii bani din 
Spania şi al dracului de puţini vin de la susţinătorii 

englezi pe care contase. Cele zece mii ale lui 
Dougal îi vor asigura armatei arme şi mâncare 
câteva săptămâni cel puţin şi, cu noroc, până 
atunci va obține mai mult din Franţa. 


În cele din urmă, dându-și seama că nesăbuitul său 
văr făcea o treabă excelentă în a-i ţine ocupați pe 
englezi, Ludovic încuviinţase cu strângere de 
inimă să îi mai arunce nişte bani. Dar mai aveau 
mult de așteptat. 


M-am uitat cu ochi mari spre Jamie care mă privea 
cu aceeași uimire. De unde Dumnezeu făcuse rost 
Dougal MacKenzie de zece mu de lire? Deodată 
mi-am amintit unde auzisem suma aceea 
menționată  înainte—în groapa hoţilor la 
Cranesmuir, unde îmi petrecusem trei zile şi trei 
nopți nesfârşite, aşteptând procesul sub acuzaţia de 
vrăjitorie. 


— Geillis Duncan! am exclamat. 


Simţeam un fior rece amintindu-mi acea 
conversație purtată în bezna de smoală a gropii 
murdare, tovarăşa mea fiind doar o voce în 
întuneric. Focul din salon răspândea căldură, dar 
mi-am strâns mantia pe mine. 


„— Am reușit să pun deoparte aproape zece mii de 
lire“ spusese Geillis, lăudându-se cu furturile 
realizate prin falsificarea semnăturii răposatului ei 
soț. Arthur Duncan, pe care îl ucisese cu otravă, 
fusese perceptor fiscal al comitatului. „Zece mii de 
lire pentru cauza iacobită. Când va izbucni 
răscoala, voi şti că am dat o mână de ajutor.“ 


— Ea i-a furat, am spus, simțind cum îmi tremură 
mâinile când mă gândeam la Geillis Duncan, 
condamnată pentru vrăjitorie, trimisă la o moarte 
cruntă sub crengile frasinului. 

Geillis Duncan, care scăpase de moarte doar atât 
cât să dea naștere copilului pe care îl avea cu 
iubitul ei — Dougal MacKenzie. 


— Ea i-a furat şi i-a dat lui Dougal. Ori el i-a luat de 
la ea. Nu mai ştie nimeni acum. 


Agitată, m-am ridicat şi am început să umblu 
încoace şi-ncolo prin faţa căminului. 


— Ticălosul! am spus. Asta făcea la Paris în urmă 
cu doi ani! 


— Ce? 


Jamie mă privea încruntat, Simon se holba cu gura 
deschisă. 


— Îl vizita pe Charles Stuart. A venit să vadă dacă 
Charles chiar plănuia o rebeliune. Poate i-a promis 
bani atunci, poate chiar asta l-a încurajat pe 
Charles să rişte venind în Scoţia — promisiunea 
banilor lui Geillis Duncan. Dar Dougal nu îi putea 
da lui Charles banii pe faţă cât timp Colum era în 
viaţă. Colum ar fi pus întrebări, era un om mult 
prea onest pentru a se folosi de nişte bani furați, 
indiferent cine îi fura. 


— Înţeleg, a încuviinţat Jamie cu pleoapele coborâte 
gânditor. Dar acum Colum e mort, a spus el încet. 
Și Dougal MacKenzie e favoritul prințului. 


— Ceea ce e foarte bine pentru tine, după cum tot 
spun, a intervenit Simon, nerăbdător să vorbească 
despre oameni pe care nu îi cunoştea și despre 
lucruri pe care le înțelegea doar pe jumătate. Du-te 
şi găseşte-l, probabil e la cârciuma World's End la 
ora asta. 


— Crezi că va pune o vorbă pentru tine pe lângă 
prinț? l-am întrebat îngrijorată pe Jamie. 

Dougal fusese tatăl adoptiv al lui Jamie o vreme, 
însă relația lor avusese suișuri și coborâşuri. 
Dougal poate nu dorea să-şi rişte noua poziție 
dobândită pe lângă prinţ vorbindu-i despre o ceată 
de laşi şi dezertori. Vulpoiul tânăr poate nu avea 
anii tatălui său, dar moştenise perspicacitatea 
acestuia. Sprâncenele groase şi negre s-au ridicat. 


— MacKenzie încă vrea moşia de la Lallybroch, 
nu? Dacă el crede că tata şi cu mine avem de gând 
să revendicăm pământul tău, va fi mai mult decât 
dornic să te ajute să-ți recapeți oamenii, nu? L-ar 
costa mult mai mult să se lupte cu noi decât să aibă 
de-a face cu tine, odată încheiat războiul. 


A înclinat capul, mușcându-şi vesel buza de sus şi 
cugetând la întorsăturile situației. 


— Eu o să mă duc să îi flutur o copie a listei tatei pe 
sub nas înainte să te duci tu să vorbeşti cu el. Pe 
urmă intri tu şi îi spui că mai degrabă mă vezi în 
iad decât să mă lași să-ți iau oamenii. Apoi 
mergem împreună la Stirling, a încheiat el, rânjind 
complice spre Jamie. 


— Intotdeauna am crezut că trebuie să fie vreun 
motiv pentru care „scoțian“  rimează cu 
„politician“, am remarcat. 


— Poftim? 


Ambii bărbați şi-au ridicat privirea spre mine, 
nedumeriți. 


— Nu contează, am spus, dând din cap. Ce naşte din 


pisică şoareci mănâncă. 


Am rămas în Edinburgh în timp ce Jamie și unchii 
săi rivali au plecat spre Stirling pentru a îndrepta 
lucrurile cu prințul. In aceste împrejurări, nu 

puteam rămâne în castelul de la Holyrood, ci am 
găsit o gazdă pe una dintre ulițele de deasupra 
Canongate-ului. Era o cameră mică, rece și 
înghesuită, dar nu îmi petreceam prea mult timp în 
ea. 


Prizonierii din Tolbooth nu puteau ieşi, însă nimic 
nu îi împiedica pe vizitatori să intre. Fergus și cu 
mine mergeam zilnic la închisoare şi câțiva bănuți 
strecurați discret paznicilor îmi permiteau să le duc 
mâncare şi tot felul de leacuri bărbaţilor de la 
Lallybroch. Teoretic, nu mi se permitea să discut 
personal cu prizonierii, dar, din nou, sistemul 
devenea ceva mai alunecos, atunci când era uns 
puţin și am reuşit să vorbesc de câteva ori între 
patru ochi cu Ross fierarul. 


— A fost vina mea, doamnă, mi-a spus el când a dat 
cu ochii de mine, prima dată când l-am văzut. 
Trebuia să îmi treacă prin minte să îi conving pe 
oameni să plece în grupuri mici de trei sau patru, 
nu cu toții laolaltă. Mi-a fost teamă că ne pierdem 
unii de alții. Cei mai mulți dintre ei nu au fost 
plecaţi până acum mai departe de zece kilometri de 
casă. 


— Nu trebuie să te învinovăţeşti, l-am liniștit. Din 
câte am auzit, a fost doar ghinion că v-au prins. 
Nu-ţi face griji, Jamie a plecat la Stirling să discute 
cu Înălţimea Sa. Vă va scoate de aici cât de 
curând. 


A încuviințat din cap, netezindu-şi obosit o şuviță 
de păr. Era murdar şi mult slăbit față de 
meșteşugarul solid şi robust care fusese cu câteva 
luni în urmă. Totuși, mi-a zâmbit şi mi-a mulțumit 
pentru mâncare. 


— Ne prinde bine, a spus el sincer. Noi primim mai 
mult lături. Credeţi... a început şovăind. Credeţi că 
ați putea să ne aduceți câteva pături, doamnă? Nu 

aş îndrăzni, doar că patru dintre oameni au răcit 
şi... 


— Mă descurc eu, am spus. 


Am ieşit de la închisoare întrebându-mă cum 
anume mă voi descurca. Deşi cele mai multe trupe 
plecaseră spre sud pentru a invada Anglia, 
Edinburgh-ul era încă un oraş ocupat. Cu soldați, 
cu lorzi, cu gură-cască strecurându-se constant în 
şi din oraş, mărfurile de orice soi erau scumpe şi 
puține. Puteai găsi pături şi haine călduroase, însă 
costau mult și eu mai aveam exact zece șilingi în 
buzunar. 


În Edinburgh era un bancher, un anume domn 
Waterford, care se ocupase în trecut de unele 
afaceri şi investiţii ale Lallybroch-ului, dar Jamie 
își mutase toate fondurile din bancă în urmă cu 
câteva luni, de teamă că banii ar putea fi confiscați 
de Coroană. Banii fuseseră transformați în aur şi o 
parte din el fusese trimis spre păstrare lui Jared în 
Franţa, restul fiind ascuns în conac. În acel 
moment nu aveam acces la niciun fond. 


M-am oprit pe stradă să mă gândesc, trecătorii 
strecurându-se pe lângă mine pe caldarâm. Chiar 
dacă nu aveam bani, tot îmi rămâneau câteva 
lucruri de valoare. Cristalul pe care mi-l dăduse 
Raymond în Paris — deşi cristalul în sine nu valoara 
cine ştie ce, montura în aur şi lanţul erau preţioase. 
Verighetele mele — nu, nu voiam să mă despart de 
ele nici măcar temporar. Dar perlele... am pipăit în 
buzunar să verific dacă şiragul de perle pe care mi- 
| dăruise Jamie în ziua nunții noastre mai era în 
siguranţă în cusătura fustei mele. 


Era. Perle de apă, mici şi neregulate. Le simţeam 
tari şi alunecoase sub degete. Nu erau la fel de 
scumpe ca perlele orientale, dar alcătuiau un şirag 
frumos, cu cercuri mici din aur filigranat 

intercalate. li aparținuse mamei lui Jamie. M-am 
gândit că ei i-ar fi plăcut să-l vadă folosit pentru a- 
1 ajuta pe oamenii săi. 


— Cinci lire, am spus cu fermitate. Face zece și aş 
putea obține şase pe ele, dacă aş urca dealul până 
la cealaltă prăvălie. 


Nu aveam idee dacă era adevărat sau nu şi am 
întins degetele prefăcându-mă că ridic şiragul de 
pe tejghea şi mă pregătesc să plec. Cămătarul, 
domnul Samuels, a aşezat iute mâna peste şirag, 
nerăbdarea lui făcându-mă să înțeleg că ar fi 
trebuit să îi cer de la bun început şase lire. 


— Trei lire şi zece penny, atunci, a spus el. Imi 
sărăcesc familia ca să-ţi ofer banii ăştia, dar pentru 
o doamnă fină ca dumneata... 


Clopoţelul de deasupra intrării a scos un clinchet 
în spatele meu când uşa s-a deschis şi paşi timizi s- 
au auzit pe podeaua de lemn tocită a prăvăliei. 


-Mă scuzaţi, a început o voce de fată și m-am 
întors pe călcâie, uitând de colierul de perle, pentru 
a vedea umbra lămpii cămătarului căzând peste 
chipul lui Mary Hawkins. Crescuse în decursul 
ultimului an şi se mai împlinise. Gesturile ei 
vădeau o nouă maturitate şi demnitate, dar era încă 
foarte tânără. A clipit nedumerită, apoi s-a aruncat 
asupra mea cu un strigăt de bucurie, gulerul ei de 
blană gâdilându-mi nasul când m-a îmbrățișat 
strâns. 


-Ce faci aici? am întrebat, desprinzându-mă în 
cele din urmă din brațele ei. 


— Sora tatălui meu locuieşte aici, a răspuns ea. Eu 
s-stau cu ea. Sau vrei să mă întrebi de ce mă aflu 
aici? 

A făcut un gest spre prăvălia întunecată şi murdară 
a domnului Samuels. 


— Păi, şi asta, am spus. Dar asta mai poate aștepta 
puţin. 


M-am întors spre cămătar. 


— Patru lire şi şase penny sau urc dealul, i-am spus. 
Hai, hotărăște-te, că mă grăbesc. 


Mormăind pe sub mustață, domnul Samuels a 
întins braţul sub tejghea să ia caseta cu bani, în 
timp ce eu m-am întors spre Mary. 


— Trebuie să cumpăr nişte pături. Poţi veni cu 
mine? 


A aruncat o privire afară, unde un bărbat scund, în 
livrea de valet, stătea lângă ușă, în mod evident 
așteptând-o. 


— Da, dacă vii şi dumneata cu mine pe urmă. O, 
Claire, mă bucur atât de mult să te văd! 


— Mi-a trimis un mesaj, mi-a destăinuit Mary în 
timp ce coboram dealul. Alex. Un prieten mi-a 
adus scrisoarea lui. 


Chipul îi strălucea când îi pronunţa numele, însă 
am băgat de seamă şi cuta subțire dintre sprâncene. 


— Când am aflat că e la Edinburgh, l-am c-convins 
pe tata să mă trimită să o vizitez pe mătușa 
Mildred. Nu i-a păsat, a spus ea cu amărăciune. Îi 
f-făcea rău să se uite la mine, după ce s-a întâmplat 
la Paris. Era fericit să mă scoată din casa lui. 


— Deci l-ai văzut pe Alex? am întrebat. 


Mă întrebam cum se mai simte tânărul de când îl 
văzusem ultima dată. De asemenea mă întrebam 

cum găsise curajul să îi scrie lui Mary. 


— Da. El nu mi-a cerut să vin, a adăugat ea repede. 
Am v-venit din proprie inițiativă. 


A ridicat curajoasă capul, dar am simțit un mic 
tremur când a spus: 


—EI. ... nu mi-ar fi scris, dar s-a gândit că e pe 
moarte şi voia să ştiu... să ştiu... 


I-am cuprins umerii cu brațul şi am dus-o repede 
într-un loc ferit, departe de îmbulzeala de pe 
stradă. 


— Este în regulă, i-am spus, mângâind-o ușor, 
neputincioasă, știind că nimic din ce îi spuneam nu 
o putea consola. Ai venit şi l-ai văzut şi asta e cel 
mai important. 


A încuviinţat din cap şi şi-a suflat nasul. 


— Da, a spus ea în cele din urmă cu glasul răgușit. 
Am avut... două luni. Îmi spun întruna că asta e 
mai mult decât au vreodată cei mai mulți dintre 
oameni, două luni de fericire... dar am pierdut atât 
de mult timp pe care l-am fi putut avea şi... nue 
îndeajuns. Claire, nu e îndeajuns! 


—Nu, am spus încet. O viață întreagă nu e 
îndeajuns pentru o asemenea iubire. 


Simţind deodată o strângere de inimă, m-am 
întrebat unde e Jamie şi cum se descurcă. Mary, 
acum ceva mai liniștită, m-a prins de mânecă. 


— Claire, poţi veni cu mine să-l vezi? Știu că nu 
poti f-face mare lucru... 


Vocea 1 s-a frânt, dar s-a stăpânit cu un efort 
vizibil. 


1219 


— Dar poate l-ai putea... ajuta. 


M-a văzut privindu-l pe valetul care stătea 
impasibil în capătul străzii, fără să se sinchisească 
de lumea care trecea pe lângă el. 


— Il plătesc, a spus ea simplu. Mătuşa mea crede că 
plec la plimbare în fiecare după-amiază. Vii cu 
mine? 


— Da, desigur. 


Am aruncat o privire printre clădirile înalte, să văd 
unde era soarele peste dealurile din afara orașului. 
Se întuneca într-o oră; voiam ca păturile să ajungă 
la oamenii din închisoare înainte ca noaptea să 
răcească şi mai mult zidurile umede din Tolbooth. 
M-am hotărât pe loc și m-am întors spre Fergus, 
care stătea cuminte lângă mine, privind-o pe Mary 
curios. Se înapoiase la Edinburgh cu restul 
bărbaților de la Lallybroch, scăpase de închisoare 
în virtutea cetăţeniei sale franceze şi supraviețuise 
cu greu, revenind la ocupaţia sa obișnuită. Îl 
găsisem rătăcind pe străzi în apropiere de 
Tolbooth, unde ducea câte ceva de mâncare 
tovarăşilor săi închişi. 


— Ia banu ăştia, i-am spus, întinzându-i punga mea, 
şi găseşte-l pe Murtagh. Spune-i să cumpere câte 
pături poate şi să vadă cum ajung la portarul de la 
Tolbooth. Lui i-am dat deja bani, dar mai păstraţi 
câțiva șilingi de rezervă, pentru orice eventualitate. 


-Dar madame, a protestat el. l-am promis 
stăpânului că nu te las singură. 


— Stăpânul nu e aici, am răspuns ferm, dar eu sunt. 
Du-te, Fergus. 


S-a uitat când la mine, când la Mary, evident 
înțelegând că ea era o ameninţare mai mică pentru 

mine decât era furia mea pentru el, şi a plecat dând 
din umeri și bombănind în franceză despre cât de 
încăpăţânate sunt femeile. 


Cămăruţa de la ultimul etaj al clădirii se schimbase 
simţitor de la ultima mea vizită. În primul rând era 
curată, cu fiecare suprafaţă orizontală schpind 
lustruită. Într-un dulăpior era mâncare, pe pat se 
vedea o plapumă din puf şi tot felul de lucruri 
mărunte sporeau confortul bolnavului. Mary îmi 
destăinuise pe drum că amanetase discret 
bijuteriile mamei sale, pentru a se asigura că Alex 
Randall era cât mai bine îngrijit cu banii pe care îi 
obținuse. 


Banii nu puteau face orice, dar chipul lui Alex a 
strălucit ca flacăra unei lumânări când Mary a 
intrat pe uşă, urmele bolii dispărând pentru o clipă. 


— Am adus-o pe Claire, dragul meu. 


Mary şi-a lăsat mantia neglijent pe un scaun şi a 
îngenuncheat lângă el, luându-i mâinile firave, cu 
vene albastre pronunţate, într-ale ei. 


-Doamnă Fraser, a spus el cu voce slabă și 
întretăiată, zâmbindu-mi. E plăcut să văd din nou 
un chip prietenos. 


— Da, este. 


I-am zâmbit, observând fără să vreau pulsul rapid 
şi tremurat vizibil pe sub pielea gâtului și 
transparenţa tenului. Ochii căprui erau blânzi și 
plini de căldură, adunând în ei aproape toată viaţa 
din trupul slăbit. 


Cum nu aveam medicamente, nu puteam face 
nimic pentru el, dar l-am examinat cu atenție şi pe 
urmă l-am învelit confortabil cu plapuma. Buzele i 

se învineţiseră uşor de la efortul minor pe care îl 
făcuse în timpul consultației. 


Mi-am ascuns îngrijorarea faţă de starea lui de 
sănătate şi i-am promis că voi reveni a doua zi cu 
nişte leacuri care să-l ajute să doarmă mai bine. 
Abia îmi auzea vorbele; întreaga lui atenție era 
îndreptată spre Mary, care stătea îngrijorată lângă 
el, ținându-i mâna. Am văzut-o aruncând o privire 
spre fereastră, acolo unde lumina se stingea iute și 
i-am înţeles neliniștea: trebuia să se întoarcă acasă 
la mătuşa ei înainte de căderea nopţii. 


— Păi, eu plec, i-am spus lui Alex, retrăgându-mă 
cât de discret puteam, pentru a le lăsa câteva 
momente prețioase pe care să le petreacă 
împreună. 


Alex a privit de la mine spre Mary, apoi mi-a 
zâmbit cu recunoştinţă. 


— Dumnezeu să te binecuvinteze, doamnă Fraser, a 
spus el. 


— Ne vedem mâine, am spus şi am plecat, sperând 
că voi apuca să-l mai văd. 


În următoarele zile am fost ocupată. Armele 
oamenilor fuseseră confiscate, desigur, atunci când 
fuseseră arestați, și am încercat să recuperez cât 
am putut, intimidând şi amenințând, mituind şi 
fermecând unde era nevoie. Am amanetat două 
broşe pe care mi le dăruise Jared la plecare și am 
cumpărat suficientă mâncare pentru a mă asigura 
că bărbaţii de la Lallybroch mâncau la fel ca toți 
soldaţii, oricât de sărăcăcioasă ar fi fost mâncarea . 


Am reușit să-i conving pe paznici să mă lase să 
intru în celule și mi-am petrecut o vreme îngrijind 
prizonierii, ale căror boli variau de la scorbut şi 
malnutriția generalizată, comună în perioada iernii, 

până la răni de la încălțăminte, degerături, artrită şi 
o varietate de probleme respiratorii. 


Am trecut pe la căpeteniile și lorzii aflaţi încă în 
Edinburgh -nu mulți -—care îl puteau ajuta pe 
Jamie, dacă vizita lui la Stirling avea să eşueze. Nu 
credeam că va eşua, dar mi se părea înţelept să îmi 
iau măsuri de precauţie. 


Şi pe lângă celelalte activități, îmi făceam timp să 
îl vizitez pe Alex Randall o dată pe zi. Mă 
străduiam să mă duc la el dimineaţa, pentru a nu-i 
lua din timpul petrecut cu Mary. Alex dormea 
puţin și prost, în consecinţă, era obosit şi abătut 
dimineaţa, fără chef de vorbă, dar întotdeauna îmi 
zâmbea când ajungeam. Îi dădeam un amestec de 
mentă cu lavandă, cu câteva picături de sirop de 
mac, care îl adâncea în somn câteva ore, pentru a 
putea fi treaz când sosea Mary după-amiaza. 


În afară de mine şi de Mary, nu mai văzusem alţi 
vizitatori în cămăruţa lui. Aşa că am rămas 
surprinsă când, urcând scările într-o dimineaţă, am 
auzit voci în spatele ușii închise. 


Am bătut o dată, scurt, după cum convenisem, şi 
am intrat. Jonathan Randall stătea pe pat, lângă 
fratele său, îmbrăcat în uniforma de căpitan, cu 
roşu şi cafeniu. S-a ridicat când m-a văzut şi a 
făcut o plecăciune regulamentară, cu chipul lipsit 
de expresie. 


— Doamnă, a spus el. 

— Căpitane, am răspuns. 

Apoi am rămas în picioare în mijlocul camerei, 
stânjeniți, privindu-ne, fiecare dorind să plece cât 


mai departe de acolo. 


— Johnny, a spus vocea răguşită a lui Alex din pat. 

Mi s-a părut că deslușesc o notă de rugăminte, dar 
şi una poruncitoare, iar fratele său a dat iritat din 
umeri auzindu-l. 


— Fratele meu m-a chemat pentru a vă da o veste, a 
spus el strângând din buze. 


În această dimineaţă nu purta perucă şi, cu părul 
întunecat strâns la spate, semăna izbitor cu fratele 
său. Alex, palid şi slăbit cum era, părea fantoma lui 
Jonathan. 


— Dumneata şi domnul Fraser ați fost buni cu 
Mary, a spus Alex, întorcându-se pe o parte pentru 
a privi spre mine. Şi cu mine. Eu... ştiam de 
învoiala pe care aţi făcut-o cu fratele meu — obrajii 
lui s-au îmbujorat foarte puţin—,dar știu de 
asemenea şi ce ați făcut dumneavoastră şi soțul 
dumneavoastră pentru Mary... la Paris. 


Şi-a umezit cu limba buzele, uscate şi crăpate din 
cauza căldurii constante din cameră. 


— Cred că ar trebui să auziți veştile pe care le-a 
adus Johnny de la castel ieri. 


Jack Randall m-a privit cu antipatie, dar cuvântul 
era cuvânt. 


— Hawley i-a luat locul lui Cope, după cum ţi-am 
spus că o va face, a zis el. Hawley nu are un mare 
talent de conducător, însă are o încredere oarbă în 
oamenii de sub comanda sa. Dacă asta îi dă mai 
multe șanse decât tunurile lui Cope... a ridicat din 
umeri nervos. În fine, generalul Hawley a primit 
ordin să plece în nord pentru a recuceri castelul 
Stirling. 


— Adevărat? am întrebat. Ştii ce trupe are? 


Randall a încuviinţat scurt din cap. 

— În acest moment are opt mii de soldaţi, o mie trei 
sute dintre ei călare. De asemenea aşteaptă de la o 
zi la alta sosirea a cinci mii de hessieni 2. Am 
auzit că şeful clanului Campbell trimite o mie de 
oameni să se alăture forțelor lui Hawley, a adăugat 
el încruntându-se, pe gânduri, dar nu pot spune 
dacă informaţia e de încredere, scoțieni par să fie 


foarte imprevizibili. 
— Înţeleg. 


Asta era grav; armata scoțiană avea în acest 
moment între şase şi şapte mii de oameni. 
Împotriva lui Hawley, lăsând la o parte întăririle 
aşteptate, se putea descurca. Dar să aştepte până la 
sosirea hessienilor şi a oamenilor lui Campbell 
însemna nebunie curată, fără a mai pune la 
socoteală faptul că talentele de luptători ale 
scoțienilor se potriveau mai bine atacului decât 
defensivei. Aceste veşti trebuiau comunicate 
lordului George Murray fără întârziere. 


Vocea lui Jack Randall m-a trezit la realitate. 


— O zi bună, doamnă, mi s-a adresat protocolar ca 
de obicei şi pe trăsăturile lui frumoase şi împietrite 
nu se vedea nici urmă de umanitate când a făcut o 
plecăciune spre mine şi a plecat. 


-Îți mulţumesc, i-am spus lui Alex Randall, 
aşteptându-l pe Jonathan să coboare scările lungi și 
întortocheate înainte de a pleca şi eu. Îţi sunt foarte 
recunoscătoare. 


A înclinat capul. Umbrele de sub pleoapele lui 
erau pronunţate; o altă noapte albă. 


— Cu plăcere, a răspuns el cu simplitate. Presupun 


că doriți să-mi lăsaţi nişte doctorii. Imi închipui că 
va trece o vreme până când vă voi revedea. 

Am încremenit, uluită de presupunerea lui că voi 
pleca eu însămi la Stirling. Fiecare fibră a fiinţei 
mele îmi striga să mă duc, însă trebuia să mă 
gândesc și la bărbaţii închişi în Tolbooth. 


— Nu ştiu, am spus. Dar da, îţi voi lăsa doctorii. 


Am mers agale până în camera mea, cu mintea 
fierbând de calcule. Evident, trebuia să-i trimit 
vorbă lui Jamie imediat. Murtagh va trebui să 
plece, probabil. Jamie o să dea crezare veștilor, 
desigur, dacă îi voi scrie un bilet. Dar îi putea el 
convinge pe lordul George, pe ducele de Perth și 
pe ceilalți comandanţi ai armatei? 


Nu îi puteam spune de unde aflasem această 
informaţie, aşa că vor fi dispuşi comandanții să 
creadă cuvântul scris şi nedovedit al unei femei? 
Chiar şi cuvântul unei femei despre care se credea 
că posedă puteri supranaturale? Deodată gândul 
mi-a zburat spre Maisri şi m-am înfiorat. E un 
blestem, spusese ea. Da, dar aveam de ales? 
Singura mea putere e puterea de a nu spune ce 
știu. Aveam şi eu această putere, dar nu 
îndrăzneam să risc a mă folosi de ea. 


Spre surpriza mea, uşa camerei mele era deschisă 
și dinăuntru se auzeau zăngăneli şi bubuituri. 
Depozitasem armele recuperate sub pat, iar săbule 
şi diversele arme albe le stivuisem lângă sobă după 
ce spațiul de sub pat se umpluse, până când nu mai 
rămăsese loc pe podea, cu excepția unui pătrat 
unde Fergus își întinsese păturile. 


M-am oprit pe scară, uluită de scena pe care o 
vedeam prin uşa deschisă deasupra. Murtagh, 
stând pe pat, supraveghea cum împărțirea armelor 
de către bărbații care umpleau camera până la 
refuz — bărbaţii de la Lallybroch. 

— Madame! 


M-am răsucit şi l-am văzut pe Fergus lângă mine, 
radiind de fericire, cu chipul palid luminat de un 
zâmbet ce-i dădea la iveală dinții drepți și egali. 


— Madame! Nu e minunat? Milord a primit 
grațierea  soldaților—un mesager a venit în 
dimineaţa aceasta de la Stirling, cu ordin să 
elibereze oamenii și am fost chemaţi toți la 
Stirling! 


L-am îmbrățişat, surâzând şi eu cu gura până la 
urechi. 


— E minunat, Fergus. 


Câţiva dintre bărbați m-au văzut şi s-au întoars 
spre mine, zâmbind şi trăgându-i de mânecă pe 
ceilalți. Un aer de bucurie şi entuziasm a umplut 
odaia. Murtagh, cocoţat pe pat precum Regele 
Piticilor pe un broscoi, m-a văzut şi a zâmbit-— o 
expresie care îl făcea aproape de nerecunoscut, atât 
de mult îi schimba trăsăturile feţei. 


— Domnul Murtagh îi va conduce pe oameni la 
Stirling? a întrebat Fergus. 


Primise un jungher ori o sabie scurtă, drept partea 
sa din arsenal, şi acum se antrena în timp ce 
vorbea. 


L-am privit pe Murtagh şi am clătinat din cap. La 
urma urmelor, mi-am spus în sinea mea, dacă 
Jenny Cameron putea conduce aramata fratelui său 
la Glenfinnan, puteam şi eu să conduc trupele 
soțului meu până la Stirling. Şi să văd eu atunci 
dacă lordul George și Înălțimea Sa vor îndrăzni să 
ignore veştile pe care le aduceam. 


— Nu, am spus. Eu îi voi conduce. 

43 


FALKIRK 


Simţeam oamenii aproape, cu toții în jurul meu în 
întuneric. Alături de mine mergea un cimpoier; îi 
auzeam scârțâitul burdufului sub braţ şi vedeam 
conturul fluierelor ieşind în spate. Se mişcau odată 
cu el, astfel încât îţi dădea impresia că duce în 
braţe un mic animal care se zbătea slab. 


ÎI cunoşteam, era un bărbat pe nume Labhriunn 
Maclan. Cimpoaiele clanurilor cântau pe rând 
pentru a vesti zorile la Stirling, plimbate dintr-o 
parte în alta a taberei cu pasul măsurat al 
cimpoierului, astfel încât şuieratul fluierelor se 
lovea de corturile subțiri, chemându-i pe toți cei 
dinăuntru la bătălia zilei care începea. 


Seara, ieşea un singur cimpoier, care mergea agale 
în jurul taberei şi toți se opreau să asculte, vocile 
amuţind şi strălucirea apusului stingându-se pe 
pânza corturilor. Notele înalte, fluierate ale muzicii 
solemne stingeau umbrele de pe câmpie şi când 
cimpoiul înceta, noaptea se instala. 


Seara sau dimineaţa, Labhriunn Maclan cânta cu 
ochii închişi, cu paşi siguri și rari, înainte şi înapoi 
prin tabără, cu braţele strânse pe burduf şi degetele 
alergând pe găurile fluierelor. În ciuda frigului, 
stăteam uneori să privesc seara, lăsând sunetul să- 
mi pătrundă în inimă. Maclan înainta ignorând pe 

toată lumea din jurul lui, întorcându-se pe vârfuri, 
lăsându-și preaplinul sufletului să se reverse prin 
cântec. 


Există cimpoaie mici irlandeze, folosite în interior, 
şi cimpoaiele mari nordice pentru deşteptare, 
pentru a chema clanurile la ordine şi pentru a 
îndemna soldați în bătălie. Maclan cânta la un 
cimpoi nordic, păşind înainte și înapoi cu ochii 
strâns închişi. 


Într-o seară, după ce a terminat de cântat, m-am 
ridicat de pe scaun, am așteptat în timp ce el scotea 
tot aerul din burduf cu un plâns agonizant și mi-am 
potrivit pasul lângă al lui când a intrat prin poarta 
Stirling cu o înclinare a capului spre paznic. 


— Seara bună, doamnă! mi-a zis. 


Vocea îi era blândă, iar ochii, acum deschişi, 
păreau îmblânziți de farmecul netulburat al 
cântecului încă stăruind în sufletul său. 


— Bună seara, Maclan, am spus. Mă întrebam, 
Maclan, de ce cânţi dumneata cu ochii strâns 
închişi? 


A zâmbit şi s-a scărpinat pe cap, dar a răspuns 
destul de repede. 


— Cred că e din cauză că am învăţat să cânt de la 
bunicul meu, şi el era orb. Când cânt, îl văd 
întotdeauna cum pășeşte pe plajă cu barba în vânt 
şi ochii orbi închişi ca să nu-i intre nisip în ei, 
ascultând sunetul cimpoaielor ce coboară spre el 
de pe stâncile de la marginea mării și ştiind în ce 
loc se află în plimbarea lui. 


— Deci dumneata îl vezi şi cânți de asemenea spre 
stânci şi spre mare? De unde vii, Maclan? am 
întrebat. 

Avea voce joasă şi mai vibrantă decât a majorităţii 
scoţienilor din Highlands. 


— Din Shetlands, doamnă, a spus el, făcând ultimul 
cuvând să sune aproape ca „Zetlands“. Departe 
tare de aici. 


A zâmbit din nou şi a făcut o plecăciune spre mine 
când ne-am apropiat de camerele invitaţilor, unde 
ni se despărțeau drumurile. 


— Dar mă gândesc că dumneata, doamnă, trebuie să 
vii şi mai de departe. 


— Asta e adevărat, am răspuns. Noapte bună, 
Maclan. 


Mai târziu în acea săptămână mă întrebam dacă 
talentul lui de a cânta fără să vadă îl va ajuta aici, 
în întuneric. Un batalion mare de oameni în 
mişcare face destul zgomot, oricât de încet merge, 
dar mă gândeam că ecourile pe care le stârneau vor 
fi copleşite de mugetul vântului ce se întetea. 
Noaptea era lipsită de lună, dar cerul era luminat 
de nori şi o lapoviță înghețată cădea din cer, 
pişcându-mi obrajii. Bărbații din armata scoțienilor 
înaintau pe câmp în grupuri mici de câte zece sau 
douăzeci, arătând de la depărtare ca nişte movile 
ce răsăreau pe neaşteptate din pământ ici şi colo 
sau ca nişte pâlcuri de zade şi arini ce se mișcau 
prin întuneric. Veştile mele nu au rămas 
neconfirmate. Şi spionii lui Ewan Cameron au 
raportat despre mișcările lui Hawley, aşa că armata 
scoțiană mărșăluia acum să-l întâlnească, undeva 
la sud de Stirling Castle. 


Jamie renunțase să mă mai roage să mă întorc. Îi 
promisesem că voi sta deoparte, dar, dacă urma să 
aibă loc o luptă, doctorii militari trebuiau să fie 
prin preajmă. A ridicat brusc capul și mi-am dat 


1230 


seama că era atent la oamenii lui şi la ce se 
întâmpla în faţă. Pe Donas, stătea suficient de sus 
încât să fie vizibil ca o umbră, chiar și în întuneric. 
A ridicat un braţ și două umbre mai mici s-au 
desprins din masa mișcătoare şi au venit lângă 
calul său. A urmat o discuţie în şoaptă, apoi Jamie 
s-a îndreptat în şa şi s-au întors spre mine. 


— Cercetaşii spun că am fost văzuţi. Gărzile 
englezilor au zburat spre Callendar House să îl 
avertizeze pe generalul Hawley. Nu ar trebui să 
mai așteptăm; îmi iau oamenii şi ocolesc până 
dincolo de trupele lui Dougal, spre capătul 
îndepărtat al dealului Falkirk. Noi vom ataca din 
spate în timp ce oamenii lui Mackenzie vin 
dinspre răsărit. Pe deal, în stânga ta, e o bisericuţă, 
cam la patru sute de metri. Acela e refugiul tău, 
englezoaico. Pleacă spre el acum şi rămâi acolo. 


A bâjbâit după braţul meu în întuneric, l-a găsit şi 
l-a strâns uşor. 


— Voi veni după tine când voi putea ori îl voi 
trimite pe Murgah, dacă nu pot eu. Dacă lucrurile 
merg prost, intră în biserică şi adăposteşte-te 
acolo. E cea mai bună soluție care îmi vine în 
minte. 


— Nu-ţi face griji în privinţa mea, am spus. 


Buzele îmi erau reci şi speram că vocea mea nu 
suna la fel de slabă cum mă simţeam eu. Mi-am 
înghițit următoarele cuvintele care erau „fii cu 
băgare de seamă“ şi m-am mulțumit să-i ating 
fugar obrazul rece ca metalul şi o șuviţă de păr, 
rece şi netedă ca o blană de cerb. 


Am luat-o în stânga, croindu-mui încet drum printre 
bărbații care veneau din sens opus. Calul era 
agitat, scutura din cap, fornăia şi se smucea sub 
mine. Am tras scurt de hăţuri, cum mă învățase 

Jamie, şi l-am strunit până când pământul s-a 
înălţat sub copitele lui. Am mai privit o dată în 
urmă, dar Jamie dispăruse în noapte şi aveam 
nevoie de întreaga atenție pentru a găsi biserica în 
beznă. 


Era o clădire foarte mică, din piatră, cu acoperiş de 
stuf, ghemuită într-o adâncitură a dealului ca un 
animal înfricoşat. Am simţit o legătură puternică 
între noi. Focurile de veghe ale englezilor erau 
vizibile de aici, sclipind prin lapoviţă, și auzeam 
strigăte în depărtare — dar nu puteam spune dacă 
aparțineau scoţienilor sau englezilor. 


Apoi au început cimpoaiele, un sunet ascuţit, 
straniu în furtună. Ţipete stridente au răsunat 
nepământean din diverse locuri de pe deal. Fiindcă 
îi văzusem înainte de aproape, mi-i imaginam pe 
cimpoieri suflând în  burdufuri, umflându-și 
piepturile cu icnete rapide şi buzele vinete lipite pe 
fluier, bâjbâind cu degetele înțepenite de frig să 
ghideze aerul care ieșea. Parcă şi simţeam 
rezistenţa îndărătnică a burdufului de piele, ținut 
cald şi flexibil pe sub tartan, dar lăsându-se greu 
convins să se umple, apoi prinzând brusc viaţă, 
parte a trupului cimpoierului, ca un al treilea 
plămân, respirând pentru el când vântul îi tăia 
răsuflarea, ca şi cum strigătele membrilor clanului 
său din apropiere îl umpleau. 


Strigătul se înteţise acum şi ajungea la mine în 
valuri, după cum bătea vântul, purtând cu el rafale 
învolburate de zloată. Nu exista niciun portic 
pentru adăpost și niciun copac în vârful dealului 
care să mai oprească vântul. Calul meu s-a întors și 
a pus capul în piept, înfruntând vântul, coama 
biciuindu-i cu putere obrajii, aspră din cauza 
gheții. 

Biserica avea să mă adăpostească de vreme, dar și 
de englezi. Am deschis uşa şi am intrat trăgând 
calul de hăţuri. 


Înăuntru era întuneric, singura fereastră acoperită 
cu piele de animal unsă cu ulei părând un petic 
palid în bezna altarului. Era cald, prin contrast cu 
vremea de afară, dar mirosul de transpiraţie stătută 
făcea aerul irespirabil. Nu existau scaune de care 
calul să se poticnească; nimic cu excepția unui mic 
chivot într-un perete şi a altarului propriu-zis. Izbit 
de miros, calul a rămas nemișcat, fornăind și 
pufnind, însă nu s-a zbuciumat prea mult. Fără a-l 
pierde din ochi, m-am întors la ușă şi am scos 
capul afară. 


Nu se vedea ce se petrece pe dealul Falkirk. 
Scânteile focurilor de armă ţâşneau din loc în loc 
prin întuneric. Auzeam, slab și intermitent, 
clinchetul metalului și bubuitul unei explozii. Din 
când în când mai prindeam şi strigătul unui soldat 
rănit, la fel de ascuţit ca și țipătul cimpoiului, 
diferit de strigătele galice ale războinicilor. Şi pe 
urmă vântul se întorcea şi nu mai auzeam nimic 
sau mi se părea că aud voci care nu erau nimic 
altceva decât vuietul vântului. 


Fiindcă nu văzusem bătălia de la Prestonpans și 
eram obișnuită cu mişcările greoaie ale armatelor 
uriașe care foloseau tancuri şi mortiere, nu-mi 
imaginasem cât de repede se puteau derula 
lucrurile într-o luptă corp la corp, cu arme mici și 
uşoare. 


Primul avertisment a fost un strigăt din apropiere. 
— Tulach Ard! 


Asurzită de vânt, nu îi auzisem venind. 

„Tulach Ard!“ era strigătul de bătălie al clanului 
MacKenzie; unii dintre soldaţii lui Dougal fuseseră 
împinşi în direcția adăpostului meu. M-am 
strecurat înăuntru, dar am lăsat uşa deschisă, 
pentru a putea trage cu ochiul afară. 


Un grup mic de bărbaţi urca dealul. Scoţieni, atât 
după vorbă, cât și după înfăţişare, tartanele, bărbile 
şi părul fluturând în jurul lor, astfel încât arătau ca 
nişte nori întunecaţi pe dealul cu iarbă, purtați pe 
deal, în sus, împotriva vântului. 


Am fugit înapoi în biserică atunci când primul 
dintre ei a năvălit prin uşă. Întuneric fiind, nu i-am 
putut vedea chipul, dar i-am recunoscut vocea 
când s-a lovit de cal. 


— Iisuse! 
— Willie! am strigat. Willie Coulter! 
— Sfinte Iisuse răstignit pe cruce! Cine-i acolo! 


Nu am apucat să-i răspund, că uşa s-a izbit de 
perete și alte două siluete întunecate s-au năpustit 
în bisericuță. Speriat de gălăgie, calul s-a tras 
înapoi şi a nechezat, dând din copite, fapt ce a 
stârnit strigăte alarmate din partea nou-veniţilor, 
care evident crezuseră clădirea goală şi s-au 
îngrijorat constatând contrariul. 


Intrarea altor câtorva bărbați nu a făcut altceva 
decât să sporească starea de confuzie şi am 
renunţat la ideea de a încerca să îmi liniştesc calul. 
Nevoită să mă retrag spre spatele bisericii, m-am 
strâns în micul spaţiu dintre altar şi perete și am 
așteptat ca lucrurile să se liniştească de la sine. 


Şi chiar aşa părea să se întâmple, când una dintre 


vocile nedesluşite din întuneric s-a ridicat deasupra 
celorlalte. 

— LINIŞTE! a strigat, pe un ton care nu îngăduia 
nesupunere. 


Toţi, cu excepția calului, s-au conformat şi odată 
strigătele domolite, chiar și animalul s-a potolit și 
s-a înghesuit într-un colţ, fornăind şi nechezând cu 
nemulțumire. 


— Eu sunt Mackenzie de la Leoch, a spus vocea 
poruncitoare. Cine mai este aici? 


— Sunt Geordie, Dougal, şi fratele meu cu mine, a 
răspuns o voce din apropiere, pe un ton de 
profundă ușurate. L-am adus şi pe Rupert cu noi, e 
rănit. Hristoase, am crezut că e însuşi diavolul aici 
înăuntru! 


— Gordon McLeod de la Ardsmuir, a spus o altă 
voce pe care nu o recunoșteam. 


— Şi Ewan Cameron din Kinnoch, a spus un altul. 
Al cui e calul? 


— Al meu, am zis, strecurându-mă precaut afară din 
spatele altarului. 


La auzul vocii mele, oamenii au izbucnit iar, dar 
Dougal i-a oprit din nou, strigând peste vacarm. 


— LINIȘTE, fir-au voi să fiți! Dumneata eşti, 
Claire Fraser? 


— Păi, regina nu e, am răspuns ţâtnos. E și Willie 
Coulter pe aici sau a fost în urmă cu o clipă. Are 
cineva un amnar? 


— Fără lumină! a spus Dougal. Sunt puţine şanse ca 
englezii să ocolească biserica dacă vin să ne caute, 
însă nu are rost să le atragem atenția, dacă nu o 
fac. 

— Prea bine, am spus mușcându-mi buza. Rupert, 
poţi vorbi? Spune ceva ca să ştiu unde eşti. 


Nu știam prea bine ce pot face pentru el în 
întuneric, nici măcar nu ştiam unde îmi este 
cufărul cu doctorii. Însă nu-l puteam lăsa să 
sângereze pe podea până murea. 


S-a auzit o tuse urâtă în colţul opus al bisericii şi o 
voce răgușită a spus: 


— Aici, domniţă. 
ŞI a tuşit din nou. 


Am înaintat pe bâjbâite, înjurând în barbă. Puteam 
spune şi după tonul gâlgâit că tusea aceea 
prevestea ceva rău, genul de rău pentru care 
cufărul meu cu leacuri era inutil. M-am ghemuit și 
am mers târâş pe ultimii metri, fluturând braţele 
într-un arc larg pentru a simţi ce îmi ieşea în cale. 


Am atins cu braţul un trup cald și o mână mare a 
prins-o pe a mea. Trebuia să fie Rupert; îi auzeam 
respirația hârâită şi un sunet ca o gâlgâitură. 

— Sunt aici, am spus, bătându-l liniştitor pe ceea ce 
speram să fie o zonă a corpului nedureroasă. Am 
presupus că așa și era, căci a scos un soi de chicotit 
ŞI şi-a arcuit coapsele, apăsându-mi mâna în jos cu 
putere. 


— Mai fă asta o dată, fătuco, şi o să uit cu totul de 
glonţul de muschetă, a zis. 


Mi-am tras imediat mâna. 
— Poate ceva mai târziu, am spus iritată. 


Mi-am mutat mâna mai sus, căutându-i pe dibuite 
capul. Peria aspră a bărbu mi-a spus că am ajuns în 

sfârşit acolo unde doream şi am pipăit sub smocul 
des să îi simt pulsul la gât. Iute şi slab, dar destul 
de constant. Fruntea îi era scăldată în sudori, deși 
avea pielea lipicioasă la atingere. Vârful nasului îi 
era rece când l-am atins uşor, îngheţat de frigul de 
afară. 


— Păcat că nu sunt câine, a spus el, un firicel de râs 
ieşind printre icnete. Nasul rece... ar fi un semn 
bun. 


— Ar fi un semn mai bun dacă nu ai mai vorbi, am 
spus. Unde te-a lovit glontul? Nu, nu îmi spune, ia- 
mi mâna şi pune-o pe rană... şi dacă o pui în altă 
parte, Rupert MacKenzie, poţi să mori aici ca un 
câine, că meriti. 


li simţeam sub palmă pieptul lat cutremurat de un 
râs înăbuşit. Mi-a tras încet mâna sub tartan și am 
dat la o parte cu cealaltă mână stofa care acoperea 
rana. 


— Gata, am găsit-o, i-am şoptit. 


Simţeam mica ruptură din cămașă, îmbibată cu 
sânge pe margini. Am prins-o cu ambele mâini şi 
am sfâșiat-o. Mi-am trecut degetele foarte uşor 
peste coaste, simțind cum pielea se înfioară sub 
ele, apoi am ajuns la gaura mică lăsată de glonţ. 
Părea o cavitate foarte mică, în comparaţie cu 
trupul lui Rupert care era un bărbat vânjos. 


— A ieşit pe undeva? l-am întrebat în şoaptă. 


În biserică se lăsase tăcerea, doar calul se foia 
agitat în colțul său. Prin uşa închisă, sunetele 
bătăliei de afară răzbăteau vag; nu se putea spune 
la ce distanţă erau. 


— Nu, a răspuns el și a tușit din nou. 

Am simțit cum îşi duce mâna la buze și i-am tras 
un fald al tartanului spre gură. Privirea mi se 
obişnuise cât de cât cu întunericul, dar tot nu 
vedeam altceva de o formă întunecată pe podea, în 
faţa mea. Dar pentru unele lucruri, atingerea e 
suficientă. Sângerarea era minoră la rana de intrare 
a glonţului, însă bucata de stofă pe care o tineam la 
gura lui Rupert s-a îmbibat curând cu un lichid 
cald. 


Glonţul îi trecuse cel puțin printr-un plămân, dacă 
nu prin amândoi, şi pieptul i se umplea cu sânge. 
În această stare putea să mai trăiască ore, poate şi 
o zi întreagă, dacă un plămân îi rămânea 
funcțional. Dacă pericardul fusese perforat, avea să 
moară mai repede. Însă doar o operaţie îl putea 
salva, o operaţie pe care eu nu aveam cum s-o fac. 


Am auzit o respirație normală în spatele meu şi 
mi-am dat seama că cineva venea spre mine pe 
bâjbâite. Am întins braţul şi omul cu pricina l-a 
apucat strâns. Dougal MacKenzie. 


A venit mai aproape de mine şi şi-a aşezat mâna pe 
trupul întins al lui Rupert. 


-Cum e, bărbate? a întrebat el în şoaptă. Poţi 
merge? 


Îmi tineam cealaltă mână pe corpul rănitului și l- 
am simțit clătinând din cap drept răspuns. Bărbaţi 
din biserică începuseră să şuşotească între ei șoptit. 
Mâna lui Dougal mi-a apăsat umărul. 


— Ai nevoie de ajutor cu el? Cufărul acela mititel? 
E pe cal? 


Se ridicase înainte să apuc să-i spun că nu era 
nimic în cufăr pentru a-l ajuta pe Rupert. 

Deodată, o pocnitură puternică în altar a amuţit 
şoaptele şi s-a auzit o mișcare rapidă în toată 
biserica, atunci când bărbaţii și-au înhățat armele 
pe care le lăsaseră pe podea. După o altă trosnitură 
şi un sunet de pânză sfâșiată, pielea de animal ce 
acoperea fereastra a căzut lăsând să pătrundă 
frigul, aerul curat şi câțiva fulgi de zăpadă rotindu- 
se în aer. 


— Englezoaico! Claire! Eşti acolo? 


Vocea joasă de la fereastră m-a făcut să mă ridic în 
picioare, uitând o clipă de Rupert. 


— Jamie! 


În jurul meu s-au auzit exclamaţii de uşurare şi 
clinchetul săbiilor şi al scuturilor care cădeau. 
Lumina slabă de afară a dispărut o clipă, acoperită 
de umerii laţi și de capul lui Jamie. A sărit sprinten 
de pe altar, silueta conturându-i-se în dreptul 
ferestrei. 


— Cine e aici? a întrebat el în şoaptă, privind în 
toate părțile. Dougal, tu eşti? 


— Da, eu sunt, flăcăule. Nevasta ta şi alți câțiva. I- 
ai văzut pe ticăloşii de englezi prin apropiere? 


Jamie a râs scurt. 


— De ce crezi că am intrat prin fereastră? Sunt vreo 
douăzeci la poalele dealului. 


Dougal a icnit, supărat. 


— Ticăloşi care ne-au separat de ceilalți, sunt 
convins. 


— Chiar ăia. Ho, mo cridh! Ciamar a tha thu? 

Recunoscând o voce familiară în toiul nebuniei, 
calul meu și-a ridicat botul şi a nechezat fericit. 


— Sst, prostuţule! i-a spus Dougal enervat. Vrei să 
te audă englezii? 


-Nu cred că englezii l-ar spânzura, a remarcat 
blând Jamie. lar dacă ţi-e teamă că le dă de veste 
că suntem aici, nu au nevoie de urechi, dacă au 
ochi în cap. Panta e pe jumătate acoperită de noroi 
şi urmele picioarelor voastre se văd clar. 


—Îhî. 


Dougal a aruncat o privire spre fereastră, dar Jamie 
deja scutura din cap. 


— Nu are niciun rost, Dougal. Cea mai mare parte a 
trupelor e în sud şi lordul George Murray a plecat 
să-i iasă înainte, dar au mai rămas câțiva englezi 
din batalionul cu care ne-am întâlnit. Un grup m-a 
urmărit pe mine peste deal. M-am ascuns şi m-am 
târât până la biserică pe burtă prin iarbă, dar cred 
că încă mă mai caută sus, pe deal. 


A întins mâna spre mine şi am luat-o. Era rece şi 
umedă după ce se târâse prin iarbă, dar eram 
fericită să îl ating și să îl am alături. 


— Te-ai târât până aici? Şi cum ai de gând să mai 
ieşi? a întrebat Dougal. 


L-am simţit pe Jamie ridicând din umeri. A înclinat 
capul în direcţia calului meu. 


— Mă gândisem să dau năvală şi să trec cu calul 
printre ei; ei nu ştiu despre cal. Asta ar isca destul 
tărăboi încât Claire să se poată strecura 
neobservată. 

— Aha, a pufnit Dougal, şi ei o să te culeagă de pe 
cal ca pe un măr copt. 


— Nu prea contează, a spus Jamie sec. Nu văd pe 
niciunul dintre voi în stare să se strecoare afară 
fără să fie observat, oricâtă zarvă aş face eu. 


Parcă pentru a confirma asta, Rupert a scos un 
geamăt puternic lângă zid. 


Dougal şi cu mine ne-am lăsat imediat în genunchi 
lângă el, urmaţi ceva mai lent de Jamie. 


Nu era mort, dar nici bine nu era. Avea mâinile 
îngheţate şi respirația şuierată, tânguitoare. 


— Dougal, a şoptit el. 


— Sunt aici, Rupert. Stai liniştit, bărbate, şi în 
curând vei fi bine. 


Căpetenia clanului MacKenzie şi-a scos degrabă 
tartanul şi l-a împăturit, aşezându-l apoi sub capul 
şi umerii lui Rupert. Ridicat puţin, acesta a părut 
să respire mai ușor, însă atingându-i gâtul, am 
simțit pete ude pe cămaşă. Mai avea un strop de 
putere; a întins o mână şi a apucat braţul lui 
Dougal. 


— Dacă... tot ne găsesc... fă puţină lumină pentru 
mine, a spus el, respirând greu. Vreau să îți mai 
văd o dată chipul, Dougal. 


Fiindcă stăteam foarte aproape de Dougal, l-am 
simțit cum s-a înfiorat la auzul acestor cuvinte şi la 
implicația lor. A întors iute capul spre mine, dar 
sigur că nu îmi putea vedea chipul. A mormăit o 
poruncă peste umăr şi după câteva murmure şi 
foşnete, cineva a tăiat o mână de stuf pe care a 
răsucit-o ca o torţă şi a aprins-o cu o scânteie de 
cremene. Ardea repede, dar dădea suficientă 

lumină încât să-l pot examina pe Rupert câtă 
vreme bărbaţii munceau să taie o bucată mai mare 
de lemn din stâlpii de susținere ai acoperişului 
pentru a face o torță mai trainică. 


Rupert era alb ca burta unui peşte, cu părul ud lipit 
de cap şi o pată mică de sânge se vedea pe buza de 
Jos. Alte pete întunecate se vedeau pe barba neagră 
lucioasă. A schiţat un zâmbet când m-am aplecat 
să-i verific din nou pulsul. Era mai slab şi foarte 
rapid, oprindu-se din când în când. l-am dat la o 
parte şuvițele de păr de pe faţă şi mi-a atins mâna, 
ca să-mi mulțumească. 


Am simțit degetele lui Dougal pe cotul meu şi m- 
am lăsat pe călcâie, întorcându-mă cu faţa spre el. 
ÎI mai văzusem o dată astfel lângă trupul unui om 
rănit mortal de un mistreţ. Atunci mă întrebase „Va 
mai trăi?“ şi am deslușşit acum pe chipul lui 
amintirea acelei zile. Aceeaşi întrebare i se citea 
din nou în priviri, dar de data aceasta ochii îi erau 
înceţoşaţi de teama răspunsului meu. Rupert îi era 
cel mai apropiat prieten, omul care călărea şi care 
lupta la dreapta lui, aşa cum lan era mereu alături 
de Jamie. 


Acum nu eu am răspuns, ci Rupert. 


— Dougal, a zis şi a zâmbit când prietenul lui s-a 
aplecat îngrijorat deasupra lui. 


A închis ochii o clipă şi a tras aer în piept cât de 
adânc a reușit, adunându-şi puterile. 


— Dougal, a spus din nou, deschizând ochii. Nu 
plânge pentru mine, bărbate. 


Chipul lui Dougal s-a schimonosit în lumina torţe. 
Vedeam cum îi vin pe buze cuvinte ce respingeau 
moartea, dar s-a silit să nu le rostească. 

— Sunt căpetenia ta, bărbate, a spus el, cu un 
zâmbet strâmb şi tremurat. Nu-mi porunceşti tu 
mie. O să plâng cât o să vreau. 


A apucat strâns mâna pe care Rupert o ţinea 
aşezată pe piept. 


S-a auzit un râs înfundat și un șuierat dinspre 
Rupert urmat de un acces de tuse. 


— Atunci plânge-mă cât vrei, Dougal, a spus el 
când s-a mai potolit. Şi mă bucur. Dar să nu mă 
plângi până n-oi muri, da? Aş vrea să mor de mâna 
ta, mo caraidh, nu de mâna unor străini. 


Dougal a tresărit. În spatele lui, eu şi Jamie ne-am 
uitat unul la altul îngrozaţi. 


— Rupert, a început Dougal neajutorat, dar Rupert 
l-a întrerupt strângându-i mâna și scuturând-o uşor. 


— Eşti căpetenia mea, bărbate, şi e datoria ta, a 
şoptit. Acum. Fă-o acum. Moartea asta e 
dureroasă, Dougal, şi vreau să se sfârșească. 


Ochii 1 s-au mișcat neliniştiți, dar s-au luminat 
când m-au zărit. 


-Mă ții de mână când mă duc, domniţă? m-a 
întrebat. Tare mult mi-ar plăcea. 


Se pare că nu mai era nimic altceva de făcut. 
Mișcându-mă încet, ca prin vis, i-am luat mâna 
mare acoperită cu păr negru între palmele mele și 
am strâns-o parcă vrând să-i dau trupului ce se 
răcea cu fiecare clipă o parte din căldura mea. 


Cu un mormăit, Rupert s-a întors anevoie uşor 


într-o parte și a ridicat privirea spre Jamie, care 
stătea la capul lui. 

— Fătuca trebuia să se mărite cu mine, flăcăule, 
când a avut ocazia, a horcăit el. Tu eşti plăpând, 
dar să te străduieşti, a adăugat şi a închis un ochi 
glumet. Să faci treabă bună şi din partea mea, 
flăcăule. 


Ochu negri s-au rotit înapoi spre mine şi a zâmbit 
larg pentru ultima dată. 


— Adio, fătucă frumoasă, a spus în şoaptă. 


Dougal i-a înfipt pumnalul sub stern, ferm și 
precis. Trupul voinic s-a încordat, întorcându-se pe 
o parte. Rupert a tușit într-o explozie de aer și 
sânge, dar sunetul scurt de agonie s-a auzit dinspre 
Dougal. 


Căpetenia clanului MacKenzie a încremenit, cu 
ochii închişi, cu pumnii strânşi pe mânerul 
pumnalului. Apoi Jamie s-a ridicat şi l-a luat de 
umeri, murmurându-i ceva în galeză, apoi mi-a 
aruncat o privire şi eu am întins mâinile. L-a 
răsucit pe Dougal spre mine, iar eu l-am strâns în 
braţe, ținându-l în vreme ce plângea şi ghemuindu- 
ne amândoi la podea. 


Pe obrazul lui Jamie curgeau lacrimile și îi auzeam 
pe ceilalți bărbaţi oftând şi suspinând. Era probabil 
mai bine că plângeau pentru Rupert, decât să 
plângă pentru ei înşişi. Dacă englezii chiar ne 
prindeau aici, pe toți ne aștepta spânzurătoarea 
pentru trădare. Era mai uşor să plângi pentru 
Rupert, care plecase în siguranţă, trimis în ceruri 
de mâna unui prieten. 


Nu au venit după noi în timpul lungii nopți de 
iarnă. Ne-am îngrămădit laolaltă lipiţi de un zid, 
sub tartane şi mantii, așteptând. Am ațipit din când 
în când, rezemându-mă de umărul lui Jamie, cu 
Dougal ghemuit și tăcut în cealaltă parte. Am avut 


1244 


impresia că niciunul din ei nu a dormit, ci toți au 
privegheat întreaga noapte trupul lui Rupert, 
învelit în tartanul său, în partea opusă a bisericii 
dincolo de abisul care îi despărțea pe cei morți de 
cei vii. 


Am vorbit puţin, dar ştiam la ce se gândeau. Se 
întrebau, ca și mine, dacă trupele engleze 
plecaseră, pentru a se regrupa împreună cu 
batalionul principal la Callendar House ori dacă 
patrulau încă afară, așteptând zorile pentru a face o 
mișcare, ca nu cumva cineva din bisericuţă să 
încerce să scape la adăpostul întunericului. 


Lucrurile s-au lămurit la prima geană de lumină. 
— Hei, voi cei din biserică! leşiţi şi predați-vă! 


Strigătul venea de pe panta de dedesubt, vocea 
avea un puternic accent englezesc. 


Bărbaţii din biserică au început să se mişte şi calul, 
care moţăia în colţul lui, a ridicat capul cu un 
fornăit speriat. Jamie şi Dougal s-au uitat unul spre 
celălalt, apoi, ca şi cum ar fi plănuit, s-au sculat în 
picioare și rămas așa, umăr lângă umăr, în faţa uşii 
închise. Jamie mi-a făcut semn cu capul spre 
partea din spate a bisericii, trimiţându-mă înapoi în 
adăpostul meu din spatele altarului. 


Un alt strigăt de afară a fost întâmpinat cu tăcere. 
Jamie şi-a tras pistolul de la cingătoare şi a 
verificat încărcătura, relaxat, de parcă ar fi avut tot 
timpul din lume. S-a lăsat într-un genunchi și a 
strâns în mână pistolul, îndreptându-l spre uşă la 
nivelul capului unui om. 


Geordie şi Willie păzeau fereastra din spate, cu 
săbiile şi pistoalele pregătite. Dar cel mai probabil 
atacul avea să vină prin față; dealul din spate se 
ridica abrupt, cu un spațiu atât de îngust între zidul 

bisericii şi pantă, încât un om abia se putea 
strecura. 


Am auzit paşi lipăind în noroi, apropiindu-se de 
ușă şi clinchetul slab al armelor. Sunetul s-a oprit 
la o oarecare distanță şi vocea s-a auzit din nou, 
mai aproape şi mai puternică. 


— In numele Maiestăţii Sale regele George, ieşiţi și 
predaţi-vă! Ştim că sunteţi acolo. 


Jamie a tras. Înăuntrul bisericii detunătura a fost 
asurzitoare. Trebuie să fi fost suficient de 
impresionantă şi de afară; auzeam zgomotele 
retragerii în grabă, însoțite de înjurături mormăite. 
Glonţul lăsase o gaură mică în ușă; Dougal s-a 
strecurat până acolo şi a tras cu ochiul. 


— La naiba, a spus el în șoaptă. Sunt o mulţime. 


Jamie mi-a aruncat o privire, apoi a strâns din buze 
şi s-a concentrat să reîncarce pistolul. Era limpede 
că scoțţienii nu aveau nicio intenție să se predea și 
la fel de limpede era că englezii nu doreau să ia cu 
asalt biserica, având în vedere că intrările erau 
uşor de păzit. Doar nu aveau de gând să ne lase să 
murim de foame. Cu siguranţă armata scoțiană va 
trimite oameni pentru a căuta răniții din bătălia de 
noaptea trecută. Dacă ajungeau aici înainte ca 
englezii să poată aduce un tun să dărâme biserica, 
atunci mai aveam o şansă. 


Din păcate, afară era cineva care gândea. Sunetul 
paşilor s-a apropiat din nou, apoi s-a făcut auzită o 


voce englezească, autoritară şi calmă. 


— Aveţi un minut să ieşiţi şi să vă predaţi, a spus, 
apoi dăm foc stufului de pe acoperiş. 


Am ridicat îngrozită privirea. Zidurile bisericii 
erau din piatră, dar stuful avea să ardă imediat, 

chiar înmuiat de ploaie şi lapoviţă, şi, odată aprins, 
din el ar curge flăcări şi jar, sufocându-ne și 
prinzându-ne într-o capcană fără scăpare. Mi-am 
amintit de viteza uluitoare cu care torța din stuf 
arsese cu o noapte în urmă; resturile carbonizate 
zăceau pe podea aproape de leșul acoperit al lui 
Rupert, o rămăşiţă sumbră în lumina cenuşie a 
răsăritului. 


—Nu! am strigat. Ticăloşi nenorociţi! Asta e o 
biserică! Nu ştiţi ce e un sanctuar? 


— Ce-a fost asta? s-a auzit vocea tăioasă de afară. E 
o englezoaică înăuntru? 


— Da! a strigat Dougal, dând fuga la ușă. 


A crăpat-o puţin şi a zbierat spre soldaţii englezi 
de pe panta de dedesubt. 


-Da! Avem o englezoaică prizonieră! Dați foc 
stufului și ea moare cu noi! 


Din josul dealului au izbucnit glasuri şi bărbații 
din biserică au început să se agite. Jamie s-a întors 
spre Dougal încruntat: 


—Ce...! 


— E singura noastră şansă! a mârâit Dougal. Lasă-i 
să o ia în schimbul eliberării noastre. Nu-i vor face 
niciun rău dacă au impresia că e ostatica noastră și 
o s-o scoatem din mâinile lor mai târziu, după ce 
scăpăm! 


Am ieşit din ascunzătoarea mea, m-am dus la 
Jamie și l-am tras de mânecă. 


— Fă-o! i-am spus disperată. Dougal are dreptate, e 
singura şansă! 

S-a uitat spre mine neputincios, furia şi teama i se 
citeau pe chip amestecate. Dar dincolo de acestea, 
exista și un dram de amuzament, stârnit de ironia 
situație. 


-La urma urmelor, sunt englezoaică, am spus, 
observând şi eu ironia. 


Mi-a atins obrazul, zâmbind trist. 
— Da, mo duinne. Dar eşti englezoaica mea. 


S-a întors spre Dougal, îndreptându-şi umerii. A 
tras adânc aer în piept şi a încuviinţat din cap. 


— Fie. Spune-le că am luat-o-— s-a gândit câteva 
clipe, trecându-și mâna prin păr—de pe drumul 
spre Falkirk, ieri-seară. 


Dougal a încuviinţat şi el în tăcere și, fără să mai 
piardă timpul, s-a strecurat afară din biserică, 
tinând ridicată deasupra capului o batistă albă în 
semn de pace. 


Jamie s-a întors spre mine, încruntat, aruncând o 
privire spre uşa bisericii, unde vocile englezilor 
încă se mai auzeau, deși nu le puteam înţelege 
cuvintele. 


— Nu ştiu ce să le spui, Claire. Poate e mai bine să 
te prefaci că eşti atât de speriată, încât nu poți 
vorbi despre ce s-a întâmplat. Cred e mai bine așa 
decât să le îndrugi o poveste, căci dacă îşi vor da 
seama cine ești... 


S-a oprit brusc, frecându-şi apăsat obrazul cu 
palma. 


Dacă îşi dădeau seama cine eram, mă aşteptau 
Londra şi Turnul, urmate foarte posibil de o 
execuţie imediată. Dar, deși foile volante făcuseră 

mare caz de „vrăjitoarea Stuarzilor“, niciuna, din 
câte ştiam eu, nu aflase sau nu pomenise că 
vrăjitoarea era englezoaică. 


— Nu-ţi face griji, am spus, conștientă că vorbele 
mele sunau prostește, dar nu eram în stare să 
găsesc altele mai bune. Mi-am aşezat o palmă pe 
mâneca lui, simțind pulsul iute care bătea la 
încheietura mâinii. 


— Vei veni după mine înainte ca ei să aibă ocazia 
de a-şi da seama că mint. Crezi că mă vor duce la 
Callendar House? 


A încuviinţat din cap, din nou stăpân pe situație. 


— Da, aşa cred. Dacă poţi, încearcă să stai singură 
la fereastră, chiar după căderea serii. Atunci voi 
veni să te iau. 


Nu am mai avut timp să ne spunem altceva. 
Dougal s-a strecurat înapoi pe ușă, închizând-o cu 
grijă în urma lui. 


— Gata, a spus el, privind când la mine, când la 
Jamie. Noi le dăm femeia și ei ne dau voie să 
plecăm fără să ne facă nimic. N-o să ne 
urmărească. Noi păstrăm calul. Vom avea nevoie 
de el, pentru Rupert, înţelegi? mi-a zis, parcă 
vrând să-mi ceară scuze. 


— Este bine, i-am răspuns. 


Am privit spre ușă, la cercul întunecat pe unde 
trecuse glonţul, de aceeași mărime cu gaura din 
coasta lui Rupert. Gura îmi era uscată și am 
înghițit greu. Eram un ou de cuc, pe punctul de a fi 
lepădat în cuibul altei păsări. Toţi trei am şovăit în 
prag, niciunul nu voia să facă ultimul pas. 

— M-mai bine mă duc, am spus, străduindu-mă din 
greu să îmi controlez glasul și picioarele care-mi 
tremurau. Vor intra la idei dacă întârziem prea 
mult. 


Jamie a închis ochii o clipă, a dat din cap, apoi a 
pășit spre mine. 


— Cred că mai bine ai leşina, englezoaico, mi-a 
spus. Va fi mai uşor în felul ăsta, cred. 


S-a aplecat, m-a luat în braţe şi m-a cărat prin uşa 
pe care Dougal o ţinea deschisă. 


Inima îi bubuia lângă urechea mea şi îi simţeam 
braţele tremurând. După aerul închis din biserică, 
cu mirosurile de transpirație, sânge, praf de puşcă 
şi balegă de cal, aerul proaspăt şi rece al primelor 
ore ale dimineții mi-a tăiat respiraţia şi m-am 
ghemuit la pieptul lui, dârdâind. Braţele lui s-au 
strâns în jurul genunchilor şi al umerilor mei, 
ferme ca o promisiune, aceea că nu mă va părăsi 
niciodată. 


— Dumnezeule, a spus o singură dată în şoaptă, 
apoi am ajuns lângă ei. 


Întrebări scurte, răspunsuri mormăite, strânsoarea 
slăbind împotriva voinței lui când m-a lăsat la 
pământ şi pe urmă târşâitul picioarelor sale, 
îndepărtându-se prin iarba udă. Eram singură, în 
mâinile unor străini. 

44 


ÎN CARE FOARTE MULTE LUCRURI O IAU 
RAZNA 


M-am ghemuit mai aproape de foc, întinzându-mi 
mâinile spre el, să se dezmorțească. Erau murdare 
de la hăţurile pe care le ținusem toată ziua şi m-am 
întrebat o clipă dacă merita să bat drumul până la 
pârâu să le spăl. Mentinerea standardelor moderne 
de igienă în absenţa oricărei forme de canalizare 
mi se părea uneori un efort mult prea mare. Nici 
nu era de mirare că oamenii se îmbolnăveau și 
mureau adesea, mi-am spus cu amărăciune în sinea 
mea. Mureau pur şi simplu din cauza mizeriei şi a 
ignoranței mai degrabă decât din alte pricini. 


Gândul că aş putea muri de mizerie a fost suficient 
ca să mă ridic în picioare, oricât de obosită eram. 
Firicelul de apă care trecea prin tabără era noroios 
pe margini și pantofii mi-au intrat adânc în iarba 
mocirloasă. După ce am scăpat de mâinile 
murdare, dar m-am ales în schimb cu picioarele 
ude, m-am aşezat înapoi lângă foc, găsindu-l pe 
caporalul  Rowbotham  aşteptându-mă cu un 
castron din ceea ce numea el tocană de carne. 


— Căpitanul vă transmite complimente, doamnă, a 


spus el, dându-și la o parte şuvița de pe frunte în 
timp ce îmi întindea mâncarea, şi a spus să vă 

transmit că vom fi în Tavistock mâine. E un han 
acolo. 


A şovăit, pe chipul lui rotund, simplu, de bărbat 
între două vârste citindu-se îngrijorarea, apoi a 
adăugat: 


— Căpitanul îşi cere scuze pentru lipsa de condiţii, 
doamnă, dar pentru seara aceasta v-am pregătit un 
cort. Nu e mare lucru, dar o să vă ferească de 
ploaie. 


— Mulţumeşte-i căpitanului din partea mea, 
caporale, am spus cât de amabil puteam. Şi îți 
mulțumesc şi dumitale, am adăugat cu mai multă 
căldură. 


Eram pe deplin conştientă de faptul că Maiwaring, 
căpitanul, mă considera o pacoste şi, dacă ar fi fost 
după el, nu s-ar fi sinchisit de un adăpost de noapte 
pentru mine. Cortul— o bucată de pânză rămasă 
fără întrebuințare, înfășurată cu grijă în jurul unui 
trunchi de copac şi bătută în piroane în ambele 
părți — era fără îndoială ideea caporalului 
Rowbotham. 


Caporalul s-a îndepărtat şi eu am rămas singură, 
mâncând încet cartofii arşi şi carnea de vită tare ca 
pingeaua. Lângă pârâu găsisem o tufă târzie de 
mușştar-de-câmp, cu frunzele veştejite şi uscate pe 
margini, şi băgasem câteva în buzunar, alături de 
nişte fructe de ienupăr culese în timpul unei alte 
opriri. Frunzele de muștar erau bătrâne şi foarte 
amare, dar am reușit să le înghit printre 
îmbucăturile de cartofi. Am terminat masa cu 
boabele de ienupăr, muşcând din fiecare puţin 
pentru a nu mă îneca şi pe urmă înghițind boaba 
tare, presată, cu sămânță cu tot. Explozia uleioasă 
de aromă îmi ardea gâtul şi îmi făcea ochii să 
lăcrimeze, dar mi-a curăţat într-adevăr limba de 
gustul de grăsime şi ars şi putea fi, împreună cu 

frunzele de muștar, suficientă pentru a ţine departe 
scorbutul. 


Avusesem provizii bogate de ferigi comestibile, 
măceșe uscate, mere uscate şi semințe de mărar în 
cel mai voluminos dintre cele două cufere cu 
leacuri, adunate cu grijă ca o protecție împotriva 
deficienței nutriționale din timpul lunilor lungi de 
iarnă. Speram că Jamie le va mânca. 


Mi-am odihnit capul pe genunchi; nu credeam că 
mă priveşte cineva, dar nici nu doream să mi se 
vadă chipul când mă gândeam la Jamie. 


Stătusem în așa-zisul meu leşin pe Falkirk Hill cât 
de mult putusem, dar fusesem trezită în scurt timp 
de un dragon britanic încercând să îmi toarne pe 
gât brandy dintr-o ploscă de buzunar. Neștiind prea 
bine cum să procedeze cu mine, „salvatorii“ mei 
mă luaseră la Callendar House și mă predaseră 
soldaților generalului Hawley. 


Până acolo, totul decursese conform planului. În 
decursul următoarei ore însă, lucrurile luaseră o 
întorsătură cât se poate de neașteptată. Stând în 
anticameră și ascultând la tot ce se discuta în jurul 
meu, am aflat curând că ceea ce eu crezusem a fl o 
bătălie importantă în timpul nopţii nu fusese decât 
o mică încăierare între clanul MacKenzie şi un 
detaşament de soldaţi englezi ce se îndrepta spre 
corpul principal al armatei. Respectiva armată se 
reunea chiar acum pentru a înfrunta armata 
scoțiană care lua cu asalt dealul de la Falkirk; 
bătălia pe care credeam că o trăisem, de fapt, nu 
avusese încă loc! 


Generalul Hawley în persoană supraveghea acest 
proces şi cum nimeni nu părea să aibă vreo idee în 
legătură cu mine, am fost dată în grija unui soldat 
tânăr, împreună cu o scrisoare descriind 
împrejurările salvării mele, şi trimisă spre tabăra 

temporară a unui anume colonel Campbell la 
Kerse. Tânărul soldat, un individ grăsuț pe nume 
Dobbs, era tulburător de zelos în dorinţa sa de a-și 
îndeplini misiunea şi, deşi făcusem câteva 
încercări pe drum, nu reuşisem să scap de el. 


Ajunseserăm în Kerse doar ca să aflăm că 
respectivul colonel Campbell nu era acolo, ci 
fusese chemat la Livingston. 


— Uite, îi sugerasem escortei mele, din câte se pare, 
colonelul Campbell nu va avea timpul sau 
dispoziția să stea de vorbă cu mine şi oricum nu aş 
avea ce să îi spun. Dar de ce nu cauţi dumneata un 
loc aici, în oraș, în care să rămânem până când eu 
voi putea aranja să îmi continui călătoria la 
Edinburgh? 


Căci în lipsa unei idei mai bune, le servisem 
englezilor aceeaşi poveste pe care i-o spusesem și 
lui Colum MacKenzie în urmă cu doi ani: că eram 
o doamnă văduvă din Oxford, călătorind să înu 
vizitez o rudă în Scoţia, când fusesem atacată şi 
răpită de soldaţii scoțieni. 


Soldatul Dobbs clătinase din cap cu îndărătnicie, 
îmbujorându-se. Nu părea să aibă mai mult de 
douăzeci de ani și nu era foarte inteligent, însă 
odată ce îi intra o idee în cap, se agăța de ea. 


-Nu vă pot lăsa să faceți asta, doamnă 
Beauchamp, îmi spusese-— căci îmi folosisem 
numele de domnişoară —, căpitanul Blesdoe o să- 
mi mănânce ficatul dacă nu vă predau în siguranţă 
colonelului. 


Deci plecaserăm spre Livingston, călare pe două 
dintre cele mai jalnice mârțoage pe care le 
văzusem vreodată. În cele din urmă, am scăpat de 
grija escortei mele, însă situația nu s-a îmbunătățit. 
M-am trezit înghesuită în camera de la etaj a unei 

case din Livingston, povestind aceeași minciună 
încă o dată, în faţa unui anume colonel Gordon 
MacLeish Campbell, un scoțian din Lowland, aflat 
la comanda unuia dintre regimentele electorului. 


— Da, înţeleg, a spus el, pe un ton care sugera că nu 
înțelegea deloc. 


Era un bărbat mărunt cu un chip ca de vulpe, cu un 
păr roşcat rar, pieptănat de la tâmple spre spate. Şi- 
a mijit ochii şi a aruncat o privire în jos, peste 
scrisoarea mototolită de pe biroul lui. 


— Aici scrie, a rostit el aşezându-şi pe nas o 
pereche de ochelari pentru a studia şi mai atent 
foaia de hârtie, că unul dintre răpitorii 
dumneavoastră era un bărbat din clanul Fraser, un 
bărbat foarte mare şi cu părul roșcat. E informaţia 
aceasta corectă? 


— Da, am spus, întrebându-mă unde vrea să ajungă. 


Şi-a înclinat capul astfel încât ochelarii 1-au 
alunecat pe nas în jos, pentru a mă ţintui şi mai 
bine pe deasupra lor cu o privire pătrunzătoare. 


— Oamenii care v-au salvat din apropiere de 
Falkirk au spus că au avut impresia că unul dintre 
răpitorii dumneavoastră era nimeni altul decât 
bine-cunoscuta căpetenie scoțiană poreclită Jamie 
Roșcovanul. Acum, eu sunt conștient, doamnă 
Beauchamp, că dumneavoastră aţi fost... tulburată, 
să spunem? — colţurile buzelor i s-au ridicat când a 
pronunțat cuvântul, însă nu era un zâmbet- în 
timpul captivității dumneavoastră şi poate nu erați 
în starea de spirit pentru a observa în detaliu 
anumite lucruri, dar aţi remarcat la un moment dat 
dacă ceilalți bărbați i se adresau acestui bărbat cu 
vreun nume? 


— Da. li spuneau Jamie. 

Nu-mi imaginam ce rău aş fi putut să provoc 
spunându-i acest lucru; foile volante pe care le 
văzusem afirmau limpede că Jamie era un 
susținător al clauzei Stuarzilor. Participarea lui 
Jamie la lupta de la Falkirk era probabil un lucru 
demn de interes pentru englezi, dar cu greu îl putea 
incrimina și mai mult. 


— Nu mă pot spânzura decât o dată, îmi mărturisise 
el. 


O dată era mai mult decât suficient. Am aruncat o 
privire spre fereastră. Noaptea căzuse în urmă cu o 
jumătate de oră și lămpile ardeau pe strada de 
dedesubt, purtate de soldaţi înainte şi înapoi. Jamie 
probail era la Callendar House, căutând fereastra la 
care eu trebuia să aştept. 


Deodată am avut certitudinea absurdă că mă 
urmărise, că ştiuse cumva unde ajunsesem şi mă 
aştepta în stradă să mă arăt la fereastră. 


M-am ridicat brusc şi m-am dus la geam. Strada 
era goală, cu excepția unui vânzător de hering 
afumat, care stătea pe un taburet cu lampa așezată 
la picioare, așteptând muşterii. Nu era Jamie, 
desigur. Era imposibil ca el să mă găsească. 
Nimeni din tabăra Stuarzilor nu ştia unde mă aflu; 
eram complet singură. Mi-am apăsat palmele cu 
putere pe sticlă, cuprinsă de o panică subită, fără 
să îmi pese dacă o puteam sparge. 


— Doamnă Beauchamp! Vă simţiţi bine? 


Vocea colonelului în spatele meu era ascuţită de 
îngrijorare. 


Am strâns din buze pentru a le împiedica să 
tremure şi am tras adânc aer în piept de câteva ori, 
aburind geamul astfel încât strada de jos a dispărut 

în ceață. Aparent calmă, m-am întors cu faţa spre 
colonel. 


— Sunt destul de bine, am spus. Dacă aţi terminat 
întrebările, aş dori să plec acum. 


— Da? Mmm. 


M-a măsurat cu o privire în care se citea îndoiala, 
apoi a clătinat hotărât din cap. 


— Veţi sta peste noapte aici, a declarat el. 
Dimineaţă, vă voi trimite spre sud. 


Am simţit un gol în stomac. 

— In sud! Pentru ce naiba? am izbucnit. 

Şi-a înălţat brusc a uimire sprâncenele ca blana 
vulpii şi gura i s-a deschis. Apoi s-a scuturat şi a 
închis gura, deschizând-o doar puţin, cât să 


rostească următoarele cuvinte: 


— Am ordin să trimit acolo orice informaţie despre 
criminalul scoţian cunoscut drept Jamie Fraser 
Roşcovanul, a spus el. Sau orice persoană care are 
legătură cu el. 


— Dar eu nu am nicio legătură cu el! am spus. 
Asta, dacă nu pui la socoteală căsătoria, desigur. 


Dar colonelul Campbell nu știa asta. S-a întors la 
biroul său și a frunzărit printr-un teanc de depeşe. 


— Da, iată. Vă va escorta căpitanul Mainwaring. Va 
veni în zori să vă ia. 


A sunat dintr-un clopoțel de argint în forma unui 


spiriduş şi uşa s-a deschis dând la iveală chipul 
întrebător al ordonanţei. 

— Garvie, condu-o pe doamna în camera sa. Încuie 
uşa, a adăugat el şi, întorcându-se spre mine, a 
făcut o plecăciune ceremonioasă. Nu cred că ne 
vom mai vedea, doamnă Beauchamp. Vă doresc 
odihnă plăcută şi mergeţi cu Dumnezeu! 


Şi asta a fost tot. 


Nu ştiu exact cât de repede merge Dumnezeu, dar 
probabil ceva mai repede decât detașamentul pe 
care îl conducea Mainwaring. Căpitanul răspundea 
de un convoi de căruţe cu provizii care se îndrepta 
către Lanark. După ce le lăsa acolo împreună cu 
căruțașşii, urma să pornească spre sud cu restul 
detaşamentului, predând diverse depeşe 
neimportante pe drum. Eu intram, din câte se 
părea, în categoria informaţiilor mai puţin urgente, 
căci ne aflam de mai bine de o săptămână pe drum 
şi nu vedeam niciun semn că am ajunge la 
destinație. 


„Sud“. Asta însemna Londra? Mă întrebam pentru 
a mia oară. Căpitanul Mainwaring nu îmi spusese 
destinația finală, dar nu îmi venea în minte nicio 
altă posibilitate. 


Ridicând capul, l-am surprins pe unul dintre 
dragonii ce stăteau de cealaltă parte a focului 
privindu-mă fix. L-am privit drept în ochi, până 
când s-a îmbujorat şi a coborât ochii spre castronul 
pe care-l ținea în mâini. Eram obişnuită cu astfel 
de priviri, deşi cele mai multe dintre ele erau mai 
putin îndrăzneţe. 


Începuseră din prima zi, deși idiotul tânăr care 
venise să mă ia din camera de la Livingstone se 
arătase destul de jenat şi reținut. Nu mi-a trebuit 
mult timp pentru a-mi da seama că ceea ce cauza 
atitudinea de rezervă distantă din partea ofiţerilor 
englezi nu era suspiciune, ci un amestec de dispreţ 

şi oroare, plus un dram de milă şi un simţ al 
responsabilități oficiale care îi oprea să-şi arate 
fățiş adevăratele sentimente. 


Nu doar că fusesem salvată de o bandă de scoțieni 
violatori şi răufăcători. Fusesem eliberată dintr-o 
captivitate în timpul căreia îmi petrecusem o 
noapte întreagă într-o singură cameră cu un număr 
de bărbaţi care erau, din cunoştinţele precise ale 
englezilor cu gândire corectă, „puţin mai mult 
decât nişte Bestii Sălbatice, vinovaţi de Viol, 
Tâlhărie şi nenumărate alte asemenea Crime 
Odioase“. Așadar, era de neconceput ca o tânără 
englezoaică să-şi fi petrecut noaptea în compania 
unor asemenea fiare și să fi scăpat nevătămată. 


Am reflectat tristă că Jamie, cărându-mă în braţe 
afară aparent leşinată, poate inițial uşurase 
lucrurile, dar fără îndoială contribuise la impresia 
generală că el- şi ceilalți tovarăşi scoțieni- 
profitaseră cu forța de onoarea mea. Şi grație 
scrisorii detaliate a căpitanului batalionului care 
mă scăpase inițial, toată lumea pe la care 
trecusem — şi toți ceilalți cu care stătuseră de 
vorbă, îmi imaginam — ştia despre asta. Școlită la 
Paris, înțelegeam prea bine mecanismele bârfelor. 


Caporalul  Rowbotham cu siguranță auzise 
poveştile, dar continua să mă trateze cu blândete, 
fără vreunul dintre rânjetele batjocoritoare pe care 
le surprindeam ocazional pe chipurile celorlalți 
soldați. Dacă aş fi obişnuit să mă rog seara înainte 
de culcare, i-aş fi inclus numele în aceste 
rugăciuni. 


M-am ridicat, mi-am scuturat de praf mantia şi m- 
am îndreptat spre cortul meu. Văzându-mă că plec, 
caporalul Rowbotham s-a ridicat şi el şi, ocolind 
discret focul, s-a aşezat din nou lângă camarazii 
lui, cu spatele în direcția intrării în cortul meu. 


1259 


Când soldaţii se duceau la culcare, ştiam că el va 
căuta un colțişor la o distanţă respectabilă, însă 
aproape de locul în care mă odihneam. Făcuse 
același lucru în ultimele trei nopţi, indiferent că 
dormisem la han ori pe camp. 


În urmă cu trei nopţi încercasem din nou să 
evadez. Căpitanul Mainwaring era pe deplin 
conștient că nu plecasem de bunăvoie la drum cu 
el şi, deşi nu îi convenea să mă aibă pe cap, era un 
soldat prea conştiincios pentru a fugi de 
responsabilitate. Aveam doi paznici care mă urmau 
de aproape, călărind în timpul zilei în dreapta și în 
stânga mea. 


În timpul nopţii, paza era mai slabă, căpitanul 
socotind improbabil s-o pornesc la pas prin 
mlaștinile pustii în toiul iernii. Căpitanul avea 
dreptate. Nu aveam niciun chef să mă sinucid. 


Dar în seara respectivă, trecuserăm printr-un cătun 
cam cu două ceasuri înainte să ne oprim pentru 
noapte. Chiar şi pe Jos, eram sigură că puteam să 
găsesc drumul înapoi şi să ajung în sat înainte de 
ivirea zorilor. Sătucul avea o mică distilerie, de 
unde căruţe încărcate cu butoaie plecau în câteva 
oraşe din zonele apropiate. Văzusem curtea 
distilerie, în care erau grămezi înalte de butoaie și 
mă gândisem că aş avea şanse să mă ascund acolo 
şi să plec cu prima căruţă. 


Aşadar, după ce tabăra se liniştise şi soldaţii 
începuseră să sforăie sub păturile lor în jurul 
focului, mă ridicasem uşor de sub pătura mea, 
aşezată atent la marginea unui crâng de sălcii, şi 
îmi croisem drum printre crengile atârnânde, mai 
tăcută decât şoapta vântului. 


leşind din crâng, crezusem că în spatele meu se 
auzea tot șoapta vântului până simţisem o mână pe 
umăr. 

— Nu striga. Nu vrei să afle căpitanul că ai plecat 
fără să ceri voie. 


Nu ţipasem doar pentru că rămăsesem fără suflare 
din cauza sperieturii. Soldatul, un bărbat înalt 
numit „Jessie“ de camarazii săi, din cauza silinței 
pe care şi-o dădea să-și perie buclele blonde, 
zâmbise spre mine şi îi zâmbisem şi eu nesigură. 


Ochii îi căzuseră pe pieptul meu. Oftase, mă 
privise în ochi şi făcuse un pas spre mine. Eu mă 
dădusem iute trei paşi înapoi. 


— Chiar nu mai contează, drăguţo, nu-i așa? îmi 
zisese, cu un zâmbet languros. Nu după tot ce s-a 
întâmplat. Ce mai contează încă o dată, nu? ȘI eu 
sunt englez, adăugase el lingușitor. Nu un 
mizerabil de scoțian. 


— Lasă biata femeie în pace, Jess, spusese caporalul 
Rowbotham, apărând fără zgomot de după 
perdeaua de sălcii din spatele soldatului. A trecut 
prin destule, biata doamnă. 


Vorbea cu glas domol, dar Jessie se uitase furios la 
el, apoi se răzgândise şi, fără un cuvânt, dispăruse 
sub frunzele copacilor. 


Caporalul așteptase, tăcut, până îmi adunasem de 
jos mantia căzută şi apoi mă urmase înapoi în 
tabără. Îşi adusese pătura, îmi făcuse semn să mă 
culc şi se aşezase la doi metri de mine, în capul 
oaselor, cu pătura peste umeri ca indienii. De 
fiecare dată când mă trezisem în timpul nopții, îl 
văzusem stând neclintit acolo, privind miop în foc. 


Tavistock avea un han. Insă n-am apucat să mă 
bucur prea mult de confortul său. Am ajuns în oraş 
la miezul zilei şi căpitanul Mainwaring a plecat 

îndată să predea pachetul de depeşe. S-a întors 
după o oră şi mi-a spus să îmi iau mantia. 


— De ce? am întrebat, uimită. Unde mergem? 
M-a privit cu indiferenţă şi a spus: 

— La Bellhurst Manor. 

— Prea bine, am răspuns. 


Se anunţa un cadru mai impresionant decât cel de 
acum, alcătuit din câțiva soldați jucând zaruri pe 
podea, o corcitură de câine plină de purici 
adormită lângă foc şi un miros puternic de hamei. 


Conacul, nepăsător la frumusețea naturală a 
peisajului din jur, întorcea încăpățânat spatele 
pajiştilor largi, cuibărit într-un colţ cu ferestrele 
spre stâncile golaşe. 


Aleea de intrare era dreaptă, scurtă și fără 
ornamente ca aleile frumoase şi şerpuitoare ale 
conacelor franţuzeşti. Însă intrarea era decorată cu 
doi stâlpi din piatră, fiecare purtând blazonul 
proprietarului. Am rămas cu privirea spre 
însemnele heraldice când calul meu a trecut la pas 
pe lângă ei, încercând să le desluşesc. O pisică— 
sau poate un leopard — culcată, cu un crin în labă. 
Îmi era cunoscut, ştiam asta. Dar cui îi aparținea? 


În iarba înaltă din apropierea porţii am văzut o 
mișcare şi am observat sclipirea unor ochi de un 
albastru spălăcit când un maldăr de zdrenţe s-a 
mișcat în umbre, ferindu-se de copitele cailor. 
Ceva îmi părea vag cunoscut şi la cerşetorul în 
zdrenţe. Poate că doar aveam halucinaţii, 
agățându-mă de orice lucru care îmi abătea 
gândurile de la soldaţi englezi. 

Soldații au rămas în curte, fără a se deranja să 
descalece, în timp ce eu am urcat scările împreună 
cu căpitanul Mainwaring și am aşteptat, după ce el 
a bătut la uşă, întrebându-mă ce ar putea fi de 
cealaltă parte a ei. 


— Doamnă Beauchamp? 


Majordomul, dacă asta era bărbatul respectiv, arăta 
de parcă s-ar fi gândit la tot ce putea fi mai rău. 
Fără îndoială avea dreptate. 


— Da, am spus. A-ă, a cui este locuinţa aceasta? 


Dar chiar în momentul în care întrebam, am ridicat 
ochii şi am privit în întunericul holului interior. Un 
chip uluit mă privea cu ochi de căprioară. 


Mary Hawkins. 


Când fata a deschis gura, am deschis-o şi eu pe a 
mea. Şi am tipat cât de tare am putut. Majordomul, 
luat pe nepregătite, a făcut un pas în spate, s-a 
împiedicat de un taburet și a căzut într-o parte ca 
un popic. Auzeam vocile nedumerite ale soldaților 
de afară. 


Mi-am ridicat fustele şi am țipat: 

— Un şoarece! Un şoarece! 

Şi am alergat spre salon, zbierând ca o nebună. 
Molpsită de aparenta mea isterie, Mary a început 
şi ea să țipe şi m-a prins de mijloc atunci când m- 
am repezit asupra ei. Am tras-o în umbrele 


salonului și am strâns-o de umeri. 


-Să nu spui nimănui cine sunt, i-am suflat la 
ureche. Nimănui! Viaţa mea e în joc! 

Crezusem că eram cam patetică, dar mi-a trecut 
prin minte, chiar în clipa când rosteam cuvintele, 
că se putea foarte bine că acesta să fie adevărul 
gol-goluţ. Să fiu măritată cu Jamie Roşcovanul era 
probabil un lucru primejdios. 


Mary abia a avut răgazul să încuviinţeze din cap 
cu un gest confuz, când uşa din celălalt capăt al 
încăperii s-a deschis şi a apărut un bărbat. 


-Ce-i cu toată zarva aceasta nenorocită, Mary? a 
întrebat el. 


Era un bărbat durduliu, cu un aer satisfăcut de 
sine, cu bărbia fermă şi buzele ţuguiate ale unui 
om mulțumit că, în general, lucrurile se desfăşoară 
după voia lui. 


— N-nimic, Papa, a spus Mary bâlbâindu-se agitată. 
Doar un ş-şşoarece. 


Baronetul a strâns din pleoape şi a tras adânc aer în 
piept, încercând să nu-şi piardă răbdarea. Părând 
să-şi fi regăsit calmul, a deschis ochii şi a ţintuit-o 
cu privirea pe fiica sa. 


— Spune din nou, copilă, i-a poruncit. Dar clar. Nu 
vreau să te aud mormăind și bolborosind. Trage 
aer în piept, stăpâneşte-te. Acum. Din nou. 


Mary a ascultat, inspirând până când panglicile 
corsetului s-au întins mai-mai să-i plesnească peste 
piept. Degetele i s-au încleştat pe mătasea fustei, 
căutând sprijin. 


—Era u-un şoarece, Papa. Doamna Fr.... ă-ă 
doamna s-a speriat de un şoarece. 


Considerând această încercare satisfăcătoare, 
baronetul a păşit în față, examinându-mă cu 
interes. 

— Da? Şi cine sunteți dumneavoastră, doamnă? 


Căpitanul Mainwaring, care căutase şoarecele 
inexistent, şi-a făcut apariția în spatele meu şi m-a 
prezentat, înmânându-i biletul de recomandare din 
partea colonelului MacLeish. 


—Hm. Se pare că Excelenţa Sa va fi gazda 
dumneavoastră, doamnă, cel puţin pentru moment. 


I-a înmânat biletul majordomului care aștepta şi a 
luat pălăria pe care acesta o desprinsese din cuierul 
aflat în apropiere. 


— Regret că timpul petrecut în compania 
dumneavoastră a fost scurt, doamnă Beauchamp. 
Eu voi pleca acum. 


A aruncat o privire înapoi, spre o scară scurtă ce se 
ramifica în capătul holului.  Majordomul, 
recăpătându-şi atitudinea demnă, o urca deja, 
biletul murdar odihnindu-se pe tava din mâinile 
sale. 


— Văd că Walmisley a plecat să îi spună Excelenței 
Sale despre sosirea dumitale. Trebuie să plec, 
pentru a nu pierde poştalionul. Adieu, doamnă 
Beauchamp. 


S-a întors spre Mary, care stătea retrasă, sprijinită 
de lambriul din lemn. 


— La revedere, fiica mea. Incearcă să... în fine. 


Colţurile buzelor i s-au ridicat în ceea ce voia să 
fie un zâmbet părintesc. 


— La revedere, Mary. 


— La revedere, Papa, a murmurat ea, cu ochii în 
pământ. 

Mi-am plimbat privirea de la unul la celălalt. Ce 
Dumnezeu căuta Mary Hawkins, dintre toți 
oamenii, aici? În mod evident, locuia în conac; 
proprietarul trebuie să fie vreo rubedenie. 


— Doamnă Beauchamp? 


Un valet scund şi gras a făcut o plecăciune lângă 
mine. 


— Excelenţa Sa vă va primi acum, doamnă. 


Mâna lui Mary m-a prins de mânecă în clipa în 
care m-am întors să îl urmez pe valet. 


— D-d-dar... a început ea. 


În starea de încordare în care mă aflam, nu 
credeam că pot aduna suficientă răbdare încât să 
ascult ce doreşte să-mi spună. Am zâmbit vag şi 
am bătut-o uşor pe mână. 


— Da, da, am spus. Nu-ţi face griji, va fi bine. 
— D-dar este ... 


Valetul a făcut o plecăciune şi a deschis ușa din 
capătul coridorului. Lumina dinăuntru cădea pe 
bogăţia brocartului şi pe lemnul lustruit. Scaunul 
pe care îl vedeam într-o parte avea pe spate brodat 
blazonul familiei; o versiune mai clară a emblemei 
din piatră roasă pe care o zărisem afară. 


Un leopard culcat, ținând în labă un buchet de 
crini — sau erau flori de şofran? În mintea mea suna 
alarma în timp ce ocupantul scaunului se ridica, 
umbra lui căzând peste pragul lustruit al ușii când 
s-a întors. Ultimul cuvânt gâtuit al lui Mary a 
reuşit să se audă, în acelaşi timp cu anunţul 
valetului. 

— N-n-naşul meu! a spus ea. 


— Excelenţa Sa, ducele de Sandringham, a rostit 
valetul. 


— Doamnă... Beauchamp? a spus ducele, căscând 
gura de uimire. 


— Păi, am îngăimat, cam aşa ceva. 


Uşa salonului s-a închis după mine, lăsându-mă 
singură cu Excelenţa Sa. Ultima mea imagine cu 
Mary o înfățișa stând în hol, cu ochii cât cepele, 
deschizând şi închizând gura în tăcere ca un 
peştişor în acvariu. 


De o parte şi de alta a ferestrelor erau aşezate vase 
chinezeşti uriașe, iar sub ele se aflau mese cu 
intarsii bogate. O Venus de bronz poza cochetă pe 
polita de deasupra şemineului, alături de o pereche 
de boluri din porțelan cu margine aurie şi un 
sfeşnic din argint aurit, în care ardeau lumânări. 
Un covor cu fir scurt, pe care l-am recunoscut ca 
fiind un Kermanshah de foarte bună calitate, 
acoperea cea mai mare parte a podelei şi o spinetă 
era aşezată într-un colţ; puţinul spațiu rămas 
neacoperit era ocupat de mobilă încrustată și 
câteva sculpturi. 


— Frumoasă cameră, am remarcat amabil spre 
duce, care stătea în fața focului, cu mâinile 
încrucișate la spate, şi mă privea cu o expresie de 
amuzament circumspect pe chipul lătăreţ şi rumen. 


— Îţi mulţumesc, a spus el, cu vocea sa ascuţită de 
tenor atât de stranie pentru trupul acela solid, cu 
pieptul lat. Prezența dumitale sporeşte frumuseţea 
încăperii, draga mea. 

Amuzamentul a învins precauţia şi a zâmbit, un 
zâmbet dezarmant, franc. 


-De ce Beauchamp? a întrebat el. Doar nu e 
numele dumitale adevărat, nu-i aşa? 


— E numele meu dinainte de căsătorie, am răspuns, 
prea tulburată ca să mă gândesc la o minciună. 


Sprâncenele groase şi blonde s-au înălțat a 
nedumerire. 


— Eşti franţuzoaică? 


— Nu. Englezoaică. Dar nu puteam folosi Fraser, 
nu? 


— Înţeleg. 


Cu sprâncenele încă ridicate, mi-a făcut semn din 
cap spre o sofa micuță acoperită cu brocart, 
invitându-mă să iau loc. Era bogat ornamentată și 
frumos proporționată, o piesă de muzeu, ca toate 
celelalte obiecte din cameră. Mi-am tras poalele 
rochiei într-o parte cât de grațios am putut, 
ignorând petele de noroi şi părul de cal, şi m-am 
aşezat delicat pe satinul galben-pai. 


Ducele se plimba de colo colo în fața focului, 
privindu-mă, păstrând un zâmbet şters pe buze. M- 
am luptat cu căldura şi confortul pe care le 
simţeam înmuindu-mi picioarele ce mă dureau, 
amenințând să mă tragă în abisul oboselii care se 
căsca în faţa mea. Dar nu era momentul să las 
garda jos. 


-Ce eşti dumneata de fapt? a întrebat deodată 
ducele. O ostatică englezoaică, o iacobită înfocată 
ori o spioană franţuzoaică? 

Am apăsat cu două degete pe locul dureros dintre 
sprâncene. Răspunsul corect era „niciuna dintre 
cele de mai sus“, dar nu credeam că m-ar ajuta 
foarte mult 


— Ospitalitatea acestei case pare să nu fie la 
înălțimea rolului pe care îl îndeplinește, am spus 
cât de arogant am putut în împrejurările date, ceea 
ce nu era foarte mult. 


Totuşi, aerele de mare doamnă, după exemplul lui 
Louise, nu au rămas fără rezultat. 


Ducele a început să râdă, un sunet înalt, chiţăit, ca 
un liliac care a auzit o glumă excelentă. 


— Scuzele mele, doamnă. Ai dreptate, ar fi trebuit 
să îmi treacă prin minte să-ți ofer o gustare înainte 
să încep a te interoga. Câtă lipsă de considerație 
din partea mea! 


A murmurat ceva spre valetul care şi-a făcut 
apariția drept răspuns la clopoțelul pe care l-a 
scuturat ducele, apoi a așteptat calm în faţa focului 
apariția tăvii. Eu am rămas tăcută, uitându-mă prin 
cameră, aruncând din când în când o privire spre 
gazda mea. Niciunul dintre noi nu era interesat de 
o conversație măruntă. În ciuda amabilităţii 
aparente, acesta era doar răgazul dinaintea 
confruntării şi amândoi ştiam asta. 


Ce voiam eu să ştiu era de ce. Înconjurată de 
oameni care se întrebau cine naiba eram, mă 
întrebam şi eu unde se afla ducele în această 
ecuație. Sau unde credea el că mă aflu eu. Mă 
întâlnise de două ori înainte, ca doamna Fraser, 
soția stăpânului de la Lallybroch. Acum apăream 
la ușa lui dându-mă drept o ostatică englezoaică pe 
nume Beauchamp, proaspăt salvată din mâinile 
unei bande de iacobiţi scoțieni. Asta era suficient 
pentru a pune pe oricine pe gânduri. Dar atitudinea 

lui față de mine depășea cu mult graniţele simplei 
curiozități. 


A apărut ceaiul, însoțit de biscuiţi şi chec. Ducele 
şi-a ridicat ceaşca, mi-a îndemnat, cu o ridicare din 
sprânceană, să fac la fel şi amândoi ne-am băut 
ceaiul fără să scoatem un cuvânt. Undeva în 
cealaltă parte a casei auzeam un bocănit înfundat, 
ca şi cum cineva bătea cu ciocanul. Sunetul uşor al 
ceştii ducelui pe farfurioară era semnalul pentru 
reluarea ostilităților. 


— Şi acum, a spus el cu autoritatea pe care o putea 
avea un om ce vorbea ca Mickey Mouse, dă-mi 
voie să încep, doamnă Fraser... pot folosi acest 
nume? Mulţumesc. Dă-mi voie să încep prin a-ți 
spune că ştiu deja foarte multe despre dumneata. 
Am intenția de a ști și mai multe. Vei face bine să- 
mi răspunzi pe larg şi fără ezitări. Trebuie să spun, 
doamnă Fraser, că eşti uluitor de greu de ucis — s-a 
aplecat uşor în direcția mea, cu acel zâmbet încă 
pe buze —, dar te asigur că acest lucru poate fi dus 
la îndeplinire, dacă există suficientă hotărâre. 


L-am privit fără să mă mișc; nu datorită vreunei 
stăpâniri de sine naturale, ci pentru că eram pur şi 
simplu înmărmurită. Împrumutând un alt gest de la 
Louise, am ridicat ambele sprâncene întrebător, am 
sorbit puţin ceai, apoi mi-am tamponat delicat 
buzele cu şerveţelul cu monogramă de pe măsuţă. 


— Mi-e teamă că vei crede că nu mă duce capul, 
Excelenţă, am spus, dar nu am nici cea mai vagă 
idee despre ce vorbeşti. 


— Adevărat, draga mea? 
Ochii albaştri, mici şi jucăuși, nu au clipit. S-a 


întins după clopoţelul din argint de pe tavă şi a 
sunat o dată. 

Individul trebuie să fi așteptat în camera alăturată 
să fie chemat, căci uşa s-a deschis imediat. Un 
bărbat înalt şi slab, în haine închise la culoare şi de 
bună calitate pentru un servitor, s-a apropiat de 
duce şi a făcut o plecăciune adâncă. 


— Excelenţa Voastră? 


Vorbea engleza, dar accentul francez se auzea 
limpede. Părea francez şi după trăsături: nas lung 
şi alb, buze subțiri şi strânse şi urechi depărtate de 
cap ca o pereche de aripi mici, cu vârfurile de un 
roşu-aprins. A devenit şi mai palid când şi-a ridicat 
ochii şi m-a văzut, apoi a făcut involuntar un pas 
în spate. 


Sandringham a urmărit reacția lui cu o încruntătură 
iritată, după care şi-a mutat privirea spre mine. 


— Nu îl recunoști? m-a întrebat. 


Tocmai când să clatin din cap, mâna dreaptă a 
bărbatului, lipită de pânza pantalonilor, a tresărit. 
Cât mai discret posibil, făcea semnul coarnelor, cu 
degetele din mijloc strânse, iar arătătorul și degetul 
mic îndreptate spre mine. L-am recunoscut aşadar 
şi în următoarea secundă suspiciunea mi-a fost 
confirmată când am observat alunița de deasupra 
furcii degetului mare. Nu mai aveam nicio 
îndoială, era bărbatul cu cămașă brodată care ne 
atacase pe mine şi pe Mary la Paris. Şi care 
evident era în slujba ducelui. 


— Ticălos nenorocit! am spus. 


Am sărit în picioare, răsturnând măsuţa de ceai şi 
am înşfăcat primul obiect care mi-a căzut în mână, 
un borcan pentru păstrat tutunul din alabastru. L- 
am aruncat înspre bărbat, însă el s-a întors și a 
luat-o speriat la fugă, borcanul greu trecând la 

câțiva centimetri de capul lui, pentru a se sparge de 
tocul uşii. 


A ţâşnit pe uşă trântind-o în urma lui când am dat 
să mă arunc spre el. M-am oprit, abia trăgându-mi 
sufletul. L-am țintuit cu privirea pe Sandringham, 
punându-mi mâinile în şolduri. 


— Cine e? am întrebat. 


— Valetul meu, a răspuns calm ducele. Albert 
Danton îl cheamă. Un tip priceput la eşarfe şi 
ciorapi, dar niţel prea pasional, cum sunt mai toți 
francezii ăștia. Şi incredibil de superstițios, a 
adăugat încruntându-se dezaprobator spre ușa 
închisă. Papistași prostănaci, cu toți sfinții şi 
parfumurile lor şi toate cele. Cred în orice. 


Respirația începea să mi se liniștească, dar inima 
încă îmi bătea cu putere în oasele de balenă ale 
corsetului. Abia puteam să trag aer în piept. 


— Pervers mizerabil, dezgustător şi neruşinat! 


Ducele părea plictisit de invectivele mele și a 
încuviinţat neglijent din cap. 


— Da, da, draga mea. Toate astea, sunt convins, şi 
chiar mai multe. Și lipsit de noroc, cel puţin o dată. 


— Lipsit de noroc. Așa zici dumneata? 


Păşind nesigur, m-am îndreptat spre sofa și m-am 
aşezat. Mâinile îmi tremurau de nervi şi le-am 
împreunat, ascunzându-le în faldunile rochiei. 


— Din câteva puncte de vedere, draga mea doamnă. 
Ascultă-mă puțin, a continuat el unindu-şi ambele 
palme într-o rugăciune graţioasă. Îl trimit pe 
Danton să-ţi facă felul. El şi prietenii lui decid să 
se distreze puţin mai întâi; totul e bine şi frumos, 

dar în timpul ăsta, se uită mai bine la dumneata și 
ajung la concluzia inexplicabilă că eşti nu ştiu ce 
soi de vrăjitoare, îşi pierd cu totul capul şi o iau la 
fugă. Dar nu înainte de a-mi silui fina care se afla 
acolo dintr-un accident nefericit, astfel ruinându-i 
toate șansele la o căsătorie excelentă, pentru care 
făcusem mari eforturi s-o aranjez. Gândeşte-te ce 
ironie! 


Şocurile veneau în valuri repezi și mari şi nu ştiam 
cu care să mă lupt mai întâi. Mai ales o frază 
rostită de el mă uluise în mod special. 


-Ce vrei să spui cu „să-mi facă felul“? am 
întrebat. Vrei să spui că dumneata chiar ai încercat 
să mă ucizi? 


Camera părea să se învârtă cu mine şi am înghiţit o 
gură zdravănă de ceai, fiind băutura cea mai tonică 
pe care o aveam la îndemână. Nu era prea eficace. 


— Păi, da, a spus Sandringham amabil. Acesta este 
punctul pe care încercam să îl argumentez. Spune- 
mi, draga mea, ai dori un pahar de vin? 


L-am privit pentru o clipă cu băgare de seamă. 
După ce tocmai afirmase că încercase să mă ucidă, 
acum se aştepta să accept un pahar de vin din 
mâinile lui? 


— Coniac, am spus. Mult! 
A chicotit din nou cu vocea aceea ascuţită şi s-a 


îndreptat spre bufet, întorcând capul ca să-mi 
vorbească: 


— Căpitanul Randall mi-a spus că eşti o femeie 
foarte interesantă. O părere impresionantă, venind 
din partea căpitanului, știi? În mod obişnuit, pe el 
nu îl prea interesează femeile, deşi ele se țin roi 

după el. Probabil înfăţişarea îl face atrăgător, că 
manierele lui n-au cum. 


— Deci Jack Randall lucrează pentru dumneata, am 
spus, luând paharul pe care mi l-a întins. 


ÎI văzusem turnând în două pahare şi eram 
convinsă că niciunul nu conţinea altceva decât 
brandy. Am dat pe gât o înghițitură serioasă, de 
care aveam mare nevoie. 


Ducele a făcut acelaşi lucru, efectul lichidului 
înțepător făcându-l să închidă ochii. 


— Bineînţeles, a spus el. Adesea cele mai bune 
unelte sunt cele mai periculoase. Dar nu trebuie să 
te ferești a te folosi de ele, trebuie doar să te 
asiguri că îţi iei măsurile de precauţie cuvenite. 


— Periculos, nu-i aşa? Cât de multe ştii despre 
Jonathan Randall? am întrebat, curioasă. 


— Oh, a chicotit ducele, cred că ştiu absolut totul, 
draga mea. De fapt, cred că ştiu mult mai multe 
decât dumneata. Eu nu mă folosesc de un om ca el 
fără să am mijloace de a-l controla, înţelegi? Şi 
banii sunt un căpăstru bun, dar slab. 


— Spre deosebire de şantaj? am spus sec. 
S-a lăsat pe spate, cu mâinile împreunate peste 
pântecul bombat, şi m-a privit cu un interes 


amabil. 


— Ah. Crezi că şantajul ar putea lucra în ambele 
sensuri, dacă înţeleg eu bine? 


A clătinat din cap, desprinzând câteva fire de 
tutun, care au căzut plutind pe vesta din mătase. 


1274 


—Nu, draga mea. În primul rând, între noi există 
anumite diferenţe. Deşi un astfel de zvon mi-ar 
putea afecta primirea în anumite cercuri ale 
societăţii, nu e o chestiune care să mă îngrijoreze 
prea tare. Dar pentru bunul căpitan-— ei bine, 
armata are prejudecăţi foarte rigide în privinţa 
unor asemenea preferinţe nenaturale. De fapt, 
pedeapsa este adesea moartea. Nu, nu suferă 
comparaţie, serios. 


Şi-a înclinat capul într-o parte, atât cât îi permiteau 
cutele de grăsime. 


— Dar nici speranţa de îmbogățire, nici teama de a 
fi expus nu îl leagă pe John Randall de mine, a 
spus el, cu ochii albaștri mici și apoşi sclipind în 
orbite. El mă serveşte pe mine pentru că eu îi ofer 
ceea ce el își doreşte. 


Am măsurat trupul gras cu dezgust nedisimulat, 
făcându-l pe Excelenţa Sa să se scuture de râs. 


— Nu, nu asta, a spus el. Gusturile căpitanului sunt 
cumva mai rafinate decât atât. Nu ca ale mele. 


— Atunci, ce? 


— Pedeapsa fizică, a spus el în şoaptă. Dar 
dumneata ştii asta, nu? Sau cel puţin soțul 
dumitale o știe. 


Mă simţeam murdară pentru simplul fapt că mă 
aflam în preajma lui şi m-am ridicat să mă 
îndepărtez. Cioburile borcanului de tutun din 
alabastru zăceau pe podea şi fără să vreau am lovit 
unul, care s-a izbit de perete, a ricoşat şi s-a dus 
învârtindu-se sub sofa, amintindu-mi de Danton. 


Nu eram deloc sigură că doream să discut cu el 
subiectul uciderii mele abandonate, dar pentru 
moment părea preferabil altor variante. 

— De ce ai dorit să mă ucizi? l-am întrebat deodată, 
întorcându-mă cu faţa spre el. 


Am aruncat o privire iute peste colecția de obiecte 
de pe o măsuţă rotundă, căutând o armă potrivită 
pentru apărare, pentru eventualitatea în care mai 
simţea încă nevoia de a o face. 


Dar nu dădea semne. În schimb, s-a aplecat cu 
greu, a luat ceainicul, scăpat întreg printr-o 
minune, și l-a pus pe măsuţa de ceai aşezată la 
locul ei. 


— La vremea aceea mi se părea convenabil, mi-a 
răspuns calm. Aflasem că dumneata şi soţul 
dumitale încercați să dejucaţi o anume acțiune în 
care aveam şi eu unele interese. Întâi mi-a trecut 
prin minte să-l elimin pe soțul dumitale, dar părea 
prea periculos, fiind înrudit cu două dintre cele 
mai importante familii din Scoţia. 


— Ţi-a trecut prin minte să-l elimini? 


In mintea mea s-a făcut lumină, o lumina printre 
multe altele care mi se aprindeau sub ţeastă ca 
artificiile. 


— Dumneata ai fost cel care i-a trimis pe marinarii 
aceia să-l atace pe Jamie la Paris? 


Ducele a încuviinţat în tăcere, cu un aer foarte 
relaxat. 


—Mi se părea cea mai simplă cale, deşi cam 
grosolană. Dar pe urmă Dougal Mackenzie a 
apărut în Paris şi m-am întrebat dacă nu cumva 
soțul dumitale lucra pentru Stuarzi. Am devenit 
confuz în privinţa intereselor lui politice. 


Eu eram confuză în privinţa intereselor ducelui. 
Acest discurs straniu dădea foarte limpede de 

înțeles că era un iacobit ascuns-— şi dacă era 
adevărat, lucrase ca un maestru pentru a-și păstra 
secretele. 


— Pe urmă, a continuat el, aşezând delicat capacul 
ceainicului la loc, mai era şi prietenia dumitale tot 
mai strânsă cu Ludovic al Franţei. Chiar dacă soţul 
dumitale dădea greş cu bancherii, Ludovic îi putea 
furniza lui Charles Stuart banii de care avea 
nevoie — cu condiția ca dumneata să-ți fi ținut 
nasul drăgălaș departe de povestea asta. 


S-a încruntat privind de aproape biscuitul pe care îl 
ținea în mână, a scuturat câteva scame de pe el, 
apoi a renunțat să-l mănânce şi l-a azvârlit pe 
masă. 


— Odată ce-a devenit limpede ce se petrecea cu 
adevărat, am încercat să-l ispitesc pe soţul 
dumitale înapoi în Scoția, cu oferta de grațiere. M- 
a costat foarte mult grațierea aceea, a adăugat el pe 
gânduri. Şi totul, pentru nimic! Apoi mi-am 
amintit de devotamentul lui față de dumneata — un 
devotament chiar emoționant, a spus el cu un 
zâmbet binevoitor care mi-a displăcut profund. Am 
crezut că moartea dumitale îi va distrage atenţia de 
la demersul în care era angajat, fără a provoca 
vâlva pe care uciderea lui ar fi stârnit-o. 


Un gând m-a fulgerat şi m-am dus să mă uit la 
clavecinul din colțul camerei. Câteva foi de 
muzică erau aşezate pe stativ, scrise cu o caligrafie 
clară şi delicată. Cincizeci de mii de lire sterline, 
cu ocazia debarcării Înălțimii Voastre în Scoția. 
Semnat S. „S“ de la Sandringham, fireşte. Ducele a 
început să râdă, încântat. 


— Asta e fost cu adevărat foarte inteligent din 
partea dumitale, draga mea. Trebuie să fi fost 
dumneata, am auzit despre nefericita incapacitate a 
soțului dumitale de a înțelege muzica. 

— De fapt, nu am fost eu, am răspuns, întorcându- 
mă cu spatele la clavecin. Masa de lângă mine nu 
avea nimic folositor în genul cuțitaşelor de 
desfăcut scrisori sau vreun obiect ascuţit, dar am 
ridicat în grabă o vază şi mi-am îngropat faţa în 
buchetul de flori de seră din ea. Mi-am coborât 
pleoapele, simțind atingerea petalelor răcoroase pe 
obrajii care brusc îmi dogoreau. Nu îndrăzneam 
să-mi ridic capul, de teamă că fața mă va da de 
gol. 


Căci dincolo de umărul ducelui, văzusem un obiect 
rotund, acoperit cu piele, de forma unui dovleac, 
încadrat de draperiile verzi din catifea ca unul 
dintre obiectele de artă exotică ale ducelui. Am 
deschis ochii, uitându-mă precaută printre petale la 
gura largă, cu dinți rari, rânjită ca un dovleac de 
Halloween. 


Simţeam un amestec de groază şi uşurare. 
Văzusem bine, vasăzică. Cerşetorul de lângă 
poartă era Hugh Munroe, un vechi tovarăș al lui 
Jamie din vremurile în care era proscris în 
Highlands. Cândva învăţător, fusese capturat de 
turci pe mare și desfigurat prin tortură, apoi 
ajunsese de nevoie cerşetor şi  braconier-— 
îndeletniciri la care se adăuga spionajul de succes. 
Auzisem că era spion al armatei scoțiene, dar nu- 
mi închipuisem că activitățile sale îl purtaseră atât 
de departe în sud. 


De cât timp stătea acolo, cocoțat ca o pasăre pe 
iedera de la fereastra celui de-al doilea etaj? Nu 
îndrăzneam să comunic cu el; tot ce puteam face 
era să îmi ţin ochii fixaţi asupra unui punct chiar 
deasupra umărului ducelui, privind cu aparentă 
indiferență în gol. 


Ducele se uita la mine cu interes. 

— Adevărat? Sper că nu a fost Gerstmann. Trebuia 
să-mi treacă prin minte că are o minte suficient de 
întortocheată. 


— Şi credeai că eu am? Sunt flatată. 


Imi țineam nasul în flori, vorbind absentă într-un 
bujor. 


Silueta de afară şi-a slăbit strânsoarea de pe iederă 
suficient cât să ridice o mână la vedere. După ce 
răpitorii sarazini îl lăsaseră fără limbă, mâinile lui 
Hugh Munroe vorbeau pentru el. Țintuindu-mă cu 
privirea, a arătat întâi spre mine, apoi spre el, apoi 
într-o parte. Palma lată s-a aplecat, iar degetul 
arătător şi cel mijlociu au devenit o pereche de 
picioare fugind, gonind spre est. Apoi mi-a făcut 
cu ochiul, a strâns pumnul drept salut şi a dispărut. 


M-am relaxat, tremurând uşor, am tras adânc aer în 
piept, simțind că mi-am recăpătat forțele. Am 
strănutat şi am așezat florile la loc. 


— Deci dumneata eşti iacobit? am întrebat. 


— Nu neapărat, a răspuns el sincer. Intrebarea este, 
draga mea... Dumneata ești? 


Cu totul lipsit de complexe sociale, şi-a scos 
peruca, şi-a scărpinat capul cu păr rar şi blond, 
după care şi-a așezat-o la loc. 


— Când ai fost la Paris, ai încercat să oprești efortul 
de a-l restaura pe regele James pe tronul său. După 
ce ați eşuat, dumneata şi soţul dumitale păreți să 
fiţi acum cei mai loiali susţinători ai Înălţimii Sale. 
De ce? 


Ochii mici şi albaştri nu trădau decât o curiozitate 


temperată, dar nu această curiozitate moderată 
încercase să mă ucidă. 

Încă din momentul în care aflasem cine era gazda 
mea, mă străduisem din toate puterile să îmi 
amintesc ce discutaseră Frank şi reverendul 
Wakefield despre el cândva. Era iacobit? Din câte 
îmi aminteam, verdictul istoriei — în persoana lui 
Frank și a reverendului — era neclar. Şi eu aveam 
aceeași opinie. 


— Nu cred că îţi voi spune, am rostit încet. 


O sprânceană blondă s-a arcuit şi ducele a scos o 
cutiuță smălțuită din buzunar şi a luat cu vârfurile 
degetelor din conținutul ei. 


— Eşti sigură că o astfel de atitudine e înţeleaptă, 
draga mea? Să ştii că Danton e încă aproape. 


— Danton nu m-ar atinge nici cu o prăjină de trei 
metri, am răspuns fără menajamente. Nici 
dumneata, de altfel. Nu din același motiv, am 
adăugat în grabă, văzându-i gura deschizându-se. 
Dar, dacă doreşti atât de mult să ştii de care parte a 
baricadei mă aflu, nu ai de gând să mă ucizi 
înainte de afla, nu-i așa? 


Ducele s-a înecat cu tutunul şi a tușit greu, 
bătându-se cu pumnul peste piepţii vestei sale 
brodate. M-am ridicat în picioare şi l-am privit cu 
răceală, în timp ce el strănuta şi scuipa. 


— Incerci să mă sperii ca să îți dezvălui anumite 
lucruri, dar nu merge, am spus, vorbind cu mult 
mai multă încredere decât simţeam cu adevărat. 


Sandringham şi-a tamponat uşor cu batista ochii 
înlăcrimaţi. În cele din urmă a tras adânc aer în 
piept şi l-a suflat printre buzele cărnoase şi 
țuguiate, fixându-mă cu privirea. 


— Prea bine, atunci, a rostit el, ceva mai calm. Imi 
imaginez că meşterii mei au terminat de-acum 

modificările la camera dumitale. Voi chema o 
servitoare să te conducă. 


Trebuie să mă fi holbat prosteşte la el, căci a 
zâmbit ironic, ridicându-se anevoie din fotoliul 
său. 


— Ştii, până la un punct, nici nu contează. Oricine 
ai fi sau orice informaţie ai avea, ai o calitate 
neprețuită ca oaspete în casa mea. 


— Şi care e aceea? am întrebat. 
S-a oprit cu mâna pe clopoțel şi a zâmbit. 


— Eşti soția lui Jamie Roşcovanul, a răspuns el 
blând. Şi el ține la dumneata, draga mea, nu-i aşa? 


Văzusem şi închisori mai rele. Camera măsura 
cam nouă metri pe nouă şi era mobilată cu o 
bogăţie întrecută doar de salonul de jos. Patul cu 
baldachin stătea pe o mică platformă, cu pene de 
struț la colțurile draperiilor de damasc, și două 
fotolii tapițate cu brocart erau aşezate confortabil 
în fața unui şemineu uriaş. 


Servitoarea care mă însoţise a lăsat lgheanul și 
urciorul pe care le ducea în braţe şi s-a repezit să 
aprindă focul deja pregătit. Valetul a așezat tava cu 
mâncare acoperită pe o masă lângă ușă, apoi a 
rămas placid în prag, dându-mi peste cap orice 
plan pe care îl putusem încropi de a încerca să o 
iau la fugă pe lângă el de-a lungul holului. Nu că 
m-ar fi ajutat foarte mult să încerc, am gândit 
întristată; m-aş fi rătăcit neputincioasă în casă 
după prima cotitură a coridorului; blestematul de 
conac era la fel de mare precum Buckingham 
Palace. 

— Excelenţa Sa speră că vă veţi simţi bine, doamnă, 
a spus servitoarea făcând o reverență în drum spre 


w 


uşă. 
— O, pun rămăşag că asta speră, am răspuns acru. 


Uşa solidă s-a închis în urma ei cu o bufnitură 
deprimantă şi scrâşnetul unei chei mari parcă a 
sfâşiat vălul de protecție ce-mi acoperea nervii 
deja zdruncinați. 


Tremurând în frigul camerei vaste, mi-am strâns 
brațele la piept şi am păşit spre foc, unde m-am 
prăbuşit într-un fotoliu. Impulsul meu era să profit 
de avantajul de a fi singură pentru a face o mică 
criză de nervi. Însă îmi era teamă că, dacă le-aş fi 
permis emoțiilor bine strunite până atunci să-și 
facă de cap, nu le-aş mai putea stăpâni niciodată. 
Am închis strâns ochiu şi am urmărit sclipirea roşie 
a flăcării în spatele pleoapelor închise, impunându- 
mi să mă calmez. 


La urma urmelor, nu mă găseam în primejdie 
pentru moment, iar Hugh Munroe era în drum spre 
Jamie. Chiar dacă Jamie îmi pierduse urma în 
decursul acestei săptămâni petrecute pe drumuri, 
Hugh îl va găsi și îl va aduce la mine. Hugh 
cunoştea fiecare fermier şi meseriaş, fiecare fermă 
şi conac pe cuprinsul a patru parohii. Un mesaj din 
partea bărbatului mut va călători printr-o reţea de 
veşti și bârfe la fel de iute precum treceau norii 
purtați de vânt pe deasupra munților. Dacă apucase 
să coboare din cuibul de iederă și să iasă de pe 
pământurile ducelui fără să fie văzut. 


— Nu fi ridicolă, am spus cu voce tare, omul e un 
braconier priceput. Sigur a scăpat. 


Ecoul cuvintelor mele lovindu-se de tavanul cu 
ornamente albe de ghips era cumva reconfortant. 

— Şi dacă e aşa, am continuat să vorbesc răspicat, 
cu voce tare pentru a mă auzi, atunci Jamie va 
veni. 


Corect, mi-a trecut deodată în minte. Şi oamenii 
lui Sandringham îl vor aștepta când va veni. Eşti 
soția lui Jamie  Roşcovanul, spusese ducele. 
Singura mea calitate nepreţuită. Eram momeală. 


— Sunt icre de somon! am exclamat, ridicându-mă 
în fotoliu. 


Mârşăvia gestului a trezit un mic, dar bine venit 
acces de furie care mi-a domolit puţin frica. Am 
încercat să atât flăcările furiei ridicându-mă și 
plimbându-mă prin cameră, căutând noi insulte pe 
care să 1 le strig ducelui data viitoare când ne vom 
vedea. Ajunsesem la „pederast fricos“ când un 
strigăt înfundat de afară mi-a atras atenția. 


Împingând într-o parte draperiile grele de catifea 
de la fereastră, am înţeles că ducele avusese mare 
dreptate. Bare solide din lemn fuseseră bătute în 
cruce peste cadrul ferestrei atât de apropiate una de 
cealaltă, încât abia puteam strecura un braţ printre 
ele. Dar puteam vedea. 


Căzuse seara şi umbrele de sub copacii din parc 
erau întunecate precum cerneala. Strigătele veneau 
de acolo, urmate de strigăte de răspuns dinspre 
grajduri, de unde şi-au făcut brusc apariţia câteva 
siluete cu torţe aprinse. Figurile micuţe și 
întunecate au fugit spre pădure, flăcările torţelor de 
pin întinzându-se în spate, sclipind portocaliu în 
vântul rece şi umed. Când au ajuns la marginea 
parcului, o ceată de siluete vag umane a devenit 
vizibilă, rostogolindu-se pe iarba din fața casei. 
larba era udă şi forța luptei lăsa urme adânci în 
pământ noroios. 

Stăteam în vârful picioarelor, strângând în mâini 
barele de lemn şi apăsându-mi obrajii pe lemnul 
aspru în efortul de a vedea mai mult. Lumina zilei 
se stinsese cu totul şi în licărul torțelor puteam 
distinge doar câte o mână sau un picior zvâcnind 
în încleştarea din parc. 


Nu putea fi Jamie, mi-am spus în gând, încercând 
să înghit nodul din gât care era inima mea. Nu atât 
de curând, nu acum. Și nu singur, nu putea să fi 
venit de unul singur. Căci vedeam acum că lupta 
era concentrată în jurul unui singur om, în această 
clipă căzut în genunchi, o siluetă întunecată 
ghemuită sub pumnii şi ciomegele grăjdarilor şi 
ale paznicilor ducelui. 


Apoi trupul ghemuit s-a întins la pământ şi 
strigătele au încetat, deşi alte câteva lovituri au 
mai fost aplicate pentru orice eventualitate înainte 
ca micul grup de servitori să se dea înapoi. S-au 
schimbat câteva replici, pe care nu le puteam auzi 
de unde mă aflam, şi doi dintre bărbaţi s-au aplecat 
şi au ridicat trupul de subsuori. Când au trecut pe 
sub fereastra mea de la al treilea etaj, în drum spre 
curtea din spatele casei, lumina torțelor a căzut pe 
o pereche de picioare târându-se, încălţate cu 
sandale, şi pe zdrenţele unei bluze soioase. Nu era 
Jamie. 


Unul dintre băieţii de la grajduri alerga pe lângă ei, 
ducând fericit o tăşcuță groasă din piele legată cu o 
curea. Eram prea sus şi prea departe pentru a auzi 
zăngănitul ornamentelor mici de metale de pe 
curea, dar ele au sclpit în lumina torţelor și toată 
forţa mi s-a scurs din braţe într-un val de groază și 
disperare. 


Obiectele micuţe erau monede şi nasturi. Şi 


gaberlunzii. Micile bucăţi de plumb care le dădeau 
cerşetorilor permisiunea să ceară ajutor într-o 

anumită parohie. Hugh Munroe avea patru, ca un 
semn de indulgență pentru suferințele îndurate în 
mâinile turcilor. Nu era Jamie, ci Hugh. 


Tremuram atât de tare, încât abia mă ţineau 
picioarele, dar am alergat la ușă şi am bătut în ea 
cu toată puterea. 


— Lăsaţi-mă să ies! am strigat. Trebuie să-l văd pe 
duce! Daţi-mi drumul, am spus. 


Strigătele şi pumnii mei în ușă nu au primit niciun 
răspuns şi am alergat înapoi la fereastră. Scena de 
dedesubt era acum cu totul liniştită. Un băiat ţinea 
o torță pentru unul dintre grădinari, care stătea în 
genunchi la marginea pajiştii, înlocuind cu grijă 
bucățile de iarbă scoase din pământ în timpul 
încăierării. 


— Hei! am strigat cu toată puterea. 


Fiind acoperită de bare, nu puteam deschide 
fereastra în afară. M-am repezit în cameră şi am 
înhățat un sfeşnic greu din argint, am dat fuga la 
fereastră şi am spart un panou de geam, fără să-mi 
pese de cioburile care zburau. 


— Ajutor! Hei, acolo jos! Spunetți-i ducelui că vreau 
să îl văd! Acum! Ajutor! 


Mi s-a părut că una dintre siluete îşi întoarce capul 
spre mine, însă niciuna nu a făcut vreun gest de a 
se îndrepta spre casă, continuându-și treburile de 
parcă doar strigătul unei păsări de noapte tulburase 
întunericul din jur. 


Am alergat la uşă, bătând şi strigând, apoi înapoi 
la geam şi iar la ușă. Am strigat, am implorat şi am 
amenințat până când mi s-a uscat gâtul şi am bătut 
în uşa de neclintit până când pumnii mi s-au înroșit 
şi s-au zdrelit, dar nu a venit nimeni. Puteam fi 

singură în tot conacul, căci nu se auzea niciun 
sunet. Liniştea de pe coridor era la fel de adâncă 
precum noaptea de afară, o linişte mormântală. 
Frica mea scăpase cu totul de sub control şi m-am 
prăbuşit în cele din urmă în genunchi, în faţa uşii, 
plângând fără oprire. 


M-am trezit îngheţată şi înțepenită, cu o durere 
cruntă de cap, simțind ceva mare și solid 
împingându-mă pe podea. Am tresărit când 
marginea uşii grele ce se deschidea mi-a prins 
pielea coapsei, frecând-o de podea. 


— Au! 
M-am rostogolit neîndemânatică, apoi m-am săltat 
pe mâini și genunchi, cu părul atârnându-mi peste 


față. 


— Claire! O, nu mai striga, t-te rog! Eşti rănită, 
draga mea? 


Cu un foşnet de şifon apretat, Mary s-a lăsat în 
genunchi lângă mine. In spatele ei, uşa s-a închis și 


am auzit scrâşnetul cheii. 


— Da... adică, nu. Sunt bine, am spus amețită. Dar 
Hugh... 


Mi-am strâns buzele și am scuturat din cap 
încercând să-mi adun gândurile. 


— Ce naiba cauţi aici, Mary? 


-I-am d-dat nişte bani menajerei să mă lase 
înăuntru, a şoptit ea. Ai putea să vorbeşti mai 
încet? 


— Nu prea contează, am spus pe un ton normal. Ușa 
asta e atât de groasă, încât niciun meci de fotbal nu 

s-ar auzi prin ea. 
— Un ce? 
— Nu contează. 


Mintea începea să mi se limpezească, deşi ochii 
îmi erau lipiti și umflați și capul încă îmi bubuia ca 
o tobă. M-am ridicat cu greu în picioare şi m-am 
împleticit spre lighean, unde m-am stropit cu apă 
rece pe faţă. 


-I-ai dat bani menajerei? am spus, ştergându-mi 
fața cu un prosop. Dar tot închise suntem aici, nu-i 
aşa? Am auzit cheia învârtindu-se în broască. 


Mary era palidă în penumbra camerei. Lumânarea 
se stinsese cât adormisem eu pe podea şi nu exista 
altă lumină în afară de sclipirea roșiatică a 
cărbunilor din şemineu. Și-a mușcat buza. 


-Mai mult de-atât nu am p-putut. Doamnei 
Gibson îi era prea teamă de duce ca să îmi dea 
cheia. Singurul lucru pe care s-a învoit să-l facă a 
fost să mă încuie cu dumneata şi să îmi dea drumul 
dimineaţă. M-am gândit că poate ti-ar prinde bine 
să stau cu dumneata, a adăugat ea timid. 


— O, am spus. Păi... mulţumesc. Foarte frumos din 
partea ta. 


Am luat o lumânare nouă din sertar şi m-am 
îndreptat spre şemineu să o aprind. Sfeşnicul era 
plin cu ceara de la lumânarea stinsă deja, aşa că 
am picurat puţină ceară fierbinte pe blatul mesei și 
am înfipt noua lumânare în ea, fără să mă 
sinchisesc de paguba pe care i-o făceam ducelui. 


— Claire, a spus Mary. Ai... ai probleme? 

Mi-am mușcat buza pentru a înghiți un răspuns 
repezit. La urma urmelor, nu avea decât 
șaptesprezece ani şi ignoranţa ei în politică era 
probabil chiar mai profundă decât ignoranţa de 
care dăduse dovadă în privinţa bărbaţilor. 


— A-ă, da, am răspuns. Mi-e teamă că am probleme 
destul de grave. 


Creierul meu începea din nou să funcționeze. 
Chiar dacă Mary nu era înzestrată pentru a mă 
ajuta practic să evadez, putea fi măcar capabilă să 
îmi furnizeze informaţii despre nașul ei şi mersul 
casei lui. 


— Ai auzit zarva de lângă pădure de mai devreme? 
am întrebat. 


A clătinat din cap. Incepea să tremure; într-o 
cameră atât de mare, căldura focului se pierdea cu 
mult înainte de a ajunge la pat. 


— Nu, dar l-am auzit pe unul dintre băieții de la 
bucătărie spunând că paznicii au prins un 
braconier în grădină. E foarte frig. Nu ne putem 
băga în p-pat? 


Se întinsese deja peste pătură, băgând mâna sub 
pernă să apuce capătul cearşafului. Prin cămaşa 
albă de noapte fundul i se contura rotund şi neted, 
ca al unui copil. 


—Nu era un braconier, am răspuns. Sau, mă rog, 
era braconier, dar îmi era, de asemenea, prieten. 
Plecase spre Jamie, să îi spună unde sunt. Ştii ce s- 
a întâmplat cu el după ce l-au luat paznicii? 


Mary s-a răsucit, chipul îi era palid în umbrele 


draperiilor din jurul patului. Chiar și în această 
lumină, vedeam că ochii întunecaţi i se holbaseră. 

— O, Claire! Îmi pare atât de rău! 


— Şi mie, am spus pierzându-mi răbdarea. Dar ştii 
unde e braconierul? 


Dacă Hugh fusese închis într-un loc accesibil, 
precum grajdurile, mai exista o şansă slabă ca 
Mary să îl poată elibera cumva dimineaţă. 


Tremurul buzelor ei, care îi făcea bâlbâiala 
obişnuită să pară, prin comparaţie, uşor de înţeles, 
ar fi trebuit să mă avertizeze. Dar cuvintele, când a 
reuşit să le rostească, mi-au pătruns în inimă, 
ascuţite și neaşteptate ca un pumnal. 


— L-I-l-au s-s-spânzurat, a spus ea. La p-p-poarta g- 
g-grădinii. 


A trecut ceva timp înainte să fiu capabilă să înţeleg 
ce se întâmplă în jurul meu. Valul de şoc, jale, 
teamă şi dezolare s-a abătut asupra mea, 
copleşindu-mă. Abia eram conştientă de mâna 
mică a lui Mary care mă bătea timid pe umăr şi de 
vocea ei care mă întreba dacă vreau o batistă sau 
un pahar cu apă. Am rămas ghemuită, fără să 
vorbesc, tremurând, așteptând ca disperarea 
violentă care îmi strângea stomacul să se 
domolească. Într-un târziu, după ce panica a trecut, 
am deschis, epuizată, ochii înceţoşați. 


— Voi fi bine, am spus în cele din urmă, ridicându- 
mă în capul oaselor şi ștergându-mi nasul fără jenă 
cu mâneca rochiei. 


Am luat prosopul și mi-am şters cu el ochii. Mary 
se învârtea pe lângă mine cu un aer îngrijorat. Am 


întins un braţ şi i-am strâns mâna pentru a o linişti. 


— Gata, am spus. Acum sunt bine. Şi mă bucur 
foarte mult că eşti aici. 


1289 


Deodată mi-am dat seama de ceva și am lăsat 
prosopul să cadă, privind-o intrigată. 


— Acum, dacă mă gândesc mai bine, tu de ce te afli 
aici? am întrebat. In această casă? 


Mary a coborât privirea, îmbujorându-se şi a 
început a netezi cuvertura de pe pat. 


— D-ducele este naşul meu de botez, ştii? 


— Da, asta am înţeles, i-am răspuns. Dar am unele 
îndoieli că voia doar să se bucure de compania ta. 


A zâmbit uşor la remarca mea. 


— N-nu. Dar el, ducele adică, crede că mi-a găsit un 
alt s-s-soţ. 


Efortul de a pronunţa cuvântul „soţ“ a lăsat-o roşie 
în obraji. 


— Papa m-a adus aici ca să-l cunosc. 


Din purtarea ei, am dedus că vestea nu impunea 
felicitări imediate. 


— ÎI cunoşti pe acest bărbat? 


Doar după nume, din câte se părea. Un anume 
domn Isaacson, importator, din Londra. Prea 
ocupat pentru a călători tocmai până la Edinburgh 
pentru a-şi cunoaște aleasa, convenise să vină la 
Bellhurst, când urma să aibă loc nunta, toate 
părțile fiind de acord. 


Am ridicat peria de păr din argint de pe noptieră şi 
am început să mi-o trec absentă prin păr. Așadar, 
după ce eşuase să aranjeze o alianţă cu nobilimea 
franceză, ducele intenționa să îşi vândă fina unui 
evreu bogat. 

— Am un nou trusou, a spus Mary încercând să 
zâmbească. Patruzeci şi trei de cămăși brodate — 
două cu f-fir de aur. 


Vocea 1 s-a stins şi a rămas cu buzele strânse, 
privind fără să vadă spre palma stângă. 


Mi-am aşezat mâna peste a ei. 


— Păi, am spus încercând să o încurajez, poate va fi 
un om bun. 


— De asta mă şi t-tem. 


Evitându-mi privirea  nedumerită, s-a uitat, 
împreunându-și mâinile în poală. 


— Nu i-au spus domnului Isaacson despre P-Paris. 
Şi mi-au zis că nici eu nu trebuie să-i povestesc, a 
rostit ea cu tristeţe. Au adus o femeie bătrână și 
oribilă să îmi explice cum trebuie să mă port în 
noaptea nunţii, să... să mă prefac că e prima dată, 
dar eu... O, Claire, cum pot să fac eu aşa ceva? s-a 
văitat ea. Şi Alex... Nu i-am spus, nu i-am putut 
spune! Sunt atât de laşă, nici măcar nu i-am s-spus 
că plec! 


S-a aruncat în braţele mele şi am bătut-o uşor pe 
spate, scăpând puţin de propria mea durere în 
efortul de a o mângâia pe ea. In cele din urmă s-a 
mai liniștit şi s-a ridicat în capul oaselor, 
sughiţând, ca să bea puţină apă. 

— Şi vei merge până la capăt cu nunta? am întrebat. 
A ridicat ochii spre mine, cu genele ude de lacrimi. 


— Nu am de ales, mi-a răspuns simplu. 


— Dar... am început şi apoi m-am oprit, neștiind 
cum să continui. 

Avea dreptate. Tânără, fără mijloace materiale, 
fără un bărbat care să o salveze pur şi simplu, nu 
avea altă scăpare decât să se supună voinţei tatălui 
şi naşului ei şi să se căsătorească cu acel 
necunoscut domn Isaacson din Londra. 


Amândouă aveam inima grea, așa că nu ne atrăgea 
mâncarea de pe tavă. Ne-am ghemuit sub pături ca 
să ne încălzim şi după câteva minute, Mary, 
istovită de emoţii, dormea profund. Deşi eram la 
fel de epuizată ca ea, nu reușşeam să adorm, 
plângând după Hugh, făcându-mi griji în privința 
lui Jamie şi întrebându-mă ce voia de la mine 
ducele. 


Cearşafurile erau reci şi îmi simţeam picioarele ca 
nişte sloiuri de gheață. Ignorând alte gânduri mai 
tulburătoare, am început să mă gândesc la 
Sandringham. Care era rolul lui în această 
poveste? 


După toate aparențele, omul era iacobit. Fusese, 
după cum recunoscuse cu gura lui, gata să comită 
crime — sau măcar să plătească pentru ele — ca să se 
asigure că Charles obține sprijinul de care avea 
nevoie pentru a-şi lansa expediţia spre Scoţia. Şi 
dovada cifrului muzical confirma că ducele fusese 
cel care îl convinsese pe Charles să ridice ancora 
în august, promiţându-i că îl va ajuta. 


Anumiți bărbați se străduiau să-și ascundă 
simpatiile iacobite; având în vedere pedepsele 
pentru trădare, era de înțeles atitudinea lor. Iar 
ducele ar avea mult mai multe de pierdut decât 
alții, dacă ar susţine o cauză sortită eșecului. 


Cu toate acestea, Sandringham nu mi se părea un 
susținător entuziast al monarhiei Stuarzilor. 
Judecând după remarcile lui despre Danton, în 
mod clar nu ar simpatiza un conducător catolic. Şi 
de ce să aştepte atât de mult până să trimită 

ajutoare, când Charles avea nevoie disperată de 
bani în acest moment, cum avusese, de fapt, de la 
sosirea sa în Scoţia? 


Mă puteam gândi la două motive rezonabile ale 
comportamentului ducelui, niciunul dintre ele 
lăudabil din partea unui gentilom, însă ambele 
potrivite cu caracterul său. 


Putea, de fapt, să fie iacobit, dispus să înghită un 
rege catolic nesărat în schimbul unor beneficii 
viitoare, de care s-ar fi bucurat ca unul dintre 
principalii susținători ai restauratei monarhii a 
Stuarzilor. Puteam înţelege acest raționament; 
cuvântul „principiu“ nu se regăsea în vocabularul 
ducelui, pe când „interesul propriu“ era clar un 
termen pe care îl cunoștea bine. Poate dorea să 
aştepte până când Charles ajungea în Anglia, 
pentru ca banii să nu fie irosiți înainte de ultima 
bătălie pentru Londra a armatei scoțienilor. Oricine 
îl cunoştea bine pe Charles Stuart înțelegea că era 
mai înțelept să nu-i încredinţeze prea mulți bani 
deodată. 


Or, dacă aşa stăteau lucrurile, Sandringham ar fi 
urmărit să se asigure că Stuarzii chiar aveau o 
susţinere substanțială pentru cauza lor înainte de a 
se implica financiar la rândul lui; la urma urmelor, 
contribuţia la o rebeliune nu e acelaşi lucru cu a 
întreține de unul singur o armată întreagă. 


Pe de altă parte, vedeam un motiv mult mai 
sinistru pentru condiţiile ofertei ducelui. Impunând 
condiția ca armata iacobită să ajungă pe sol 
englezesc înainte de a primi ajutorul său financiar, 
ducele se asigura că Charles va lupta împotriva 
opoziţiei crescânde a propriilor săi comandanţi, 
târându-și armata dezordonată şi fără tragere de 
inimă tot mai spre sud, departe de adăpostul 
munţilor în care s-ar putea refugia. 

Dacă ducele putea aştepta favoruri de la Stuarzi 
pentru ajutorul dat la restaurarea lor, ce putea 
aştepta de la cei din Casa de Hanovra, pentru a-l 
ademeni pe Charles Stuart într-un loc convenabil 
acestora... pentru a-l trăda şi a-l arunca pe el şi pe 
adepţii lui în mâinile armatei engleze? 


Istoria nu reuşise să spună care fuseseră 
adevăratele simpatii politice ale ducelui. Fapt ce 
mi s-a părut straniu; cu siguranţă el va fi nevoit să 
îşi dezvăluie intențiile mai devreme sau mai târziu. 
Desigur, m-am gândit că Bătrânul Vulpoi, lordul 
Lovat, reuşise ultima dată să joace în ambele 
tabere ale Răscoalei lacobite, intrând în grațiile 
Casei de Hanovra şi menținându-și relația 
apropiată cu Stuarzii în același timp. Şi Jamie o 
făcuse la rândul lui, pentru o vreme. Poate că nu 
era chiar atât de dificil să îți ascunzi loialitatea în 
mocirla mereu schimbătoare a politicii regale. 


Frigul îmi pătrundea în oase şi eram nevoită să îmi 
mișc întruna picioarele, dar nu simţeam nimic când 
îmi frecam pulpele una de alta. Evident că 
picioarele nu aveau cum să-mi ofere căldura 
dorită, aş fi avut mai multe şanse dacă frecam nişte 
bețe uscate. 


Stând în pat fără somn, fără linişte, zgribulită, am 
auzit brusc un sunet slab şi ritmic lângă mine. Am 
întors capul, ascultând, m-am ridicat într-un cot şi 
am privit spre tovarăşa mea nevenindu-mi a crede. 
Era ghemuită pe o parte, cu pielea îmbujorată de 
somn, arătând ca o floare de seră deschisă, cu 
degetul mare vârât între buzele roz şi delicate. 
Buza de jos s-a mişcat chiar în timp ce o priveam, 
sugând foarte ușor degetul. 


Nu prea ştiam dacă să râd ori să plâng. Până la 


urmă, nu am făcut nici una, nici alta; i-am tras uşor 
degetul din gură şi i-am aşezat mâna fără vlagă, 

strânsă pumn, pe piept. Am suflat în lumânare şi 
m-am cuibărit lângă Mary. 


Fie datorită inocenţei acelui gest, cu amintirile 
îndepărtate legate de încredere și de siguranță pe 
care mi le-a trezit, fie datorită tihnei oferite de 
apropierea unui trup cald ori doar epuizării în urma 
groazei şi a durerii, m-am relaxat, picioarele mi s- 
au dezmorțit şi într-un târziu am adormit. 


Învelită într-un cocon cald de pături, am dormit 
adânc și fără vise. Cu atât mai mare a fost șocul 
când m-am pomenit smulsă din întunericul blând 
şi tăcut al uitării. Era încă noapte — beznă de fapt, 
căci focul se stinsese —, dar în jurul meu nu era nici 
blândeţe, nici tăcere. Ceva greu se lăsase brusc pe 
pat, lovindu-mi braţul şi, din câte se părea, 
pregătindu-se să o ucidă pe Mary. 


Patul s-a săltat şi salteaua s-a înclinat deodată sub 
mine, cadrul patului zdruncinându-se cu forţa 
luptei care se dădea în el. Se auzeau mormăieli 
agonizate și amenințări șoptite şi o mână agitată — 
a lui Mary, mi s-a părut — m-a lovit în ochi. 


M-am rostogolit în grabă din pat, împiedicându- 
mă de treapta postamentului și întinzându-mă cât 
eram de lungă pe podea. Sunetele luptei s-au 
intensificat cu un sunet oribil, ascuţit, pe care l-am 
luat drept cel mai bun efort al lui Mary de a striga 
în timp ce era strangulată. 


După o exclamație uluită, scoasă de o voce 
bărbătească groasă, a urmat încă un zvârcolt în 
aşternuturi, apoi sunetul ascuţit a încetat brusc. 
Mişcându-mă iute, am găsit amnarul pe masă şi 
am aprins o scânteie pentru lumânare. Flacăra a 
pâlpâit, a prins putere și s-a ridicat, dezvăluind 
imaginea pe care o bănuisem la auzul înjurăturii 
sănătoase în galeză — Mary, invizibilă cu excepţia 
mâinilor bâjbâind frenetic, cu o pernă trântită peste 

față, era acoperită de trupul masiv şi agitat al 
soțului meu, care, în ciuda avantajului mărimii 
sale, părea să aibă mâinile cu adevărat foarte 
ocupate. 


Concentrat să o potolească pe Mary, nu îşi ridicase 
privirea spre lumânarea aprinsă, ci continua să 
încerce să îi prindă mâinile, în același timp 
ținându-i perna pe faţă. Stăpânindu-mi pornirea de 
a râde isteric la acest spectacol, am pus jos 
lumânarea, m-am aplecat peste pat şi l-am bătut 
uşor pe umăr. 


— Jamie? am spus. 
— Iisuse! 


A ţâșnit ca un somon, sărind din pat şi ghemuindu- 
se la podea cu pumnalul pe jumătate tras. Apoi m-a 
văzut şi a răsuflat ușurat, închizând pentru o clipă 
ochii. 


— Iisuse Dumnezeule, englezoaico! Niciodată să nu 
mai faci una ca asta, ai auzit? Taci, i-a poruncit 
scurt lui Mary care scăpase de sub pernă şi se 
ridicase în capul oaselor cu ochii ieşiţi din orbite și 
încercând să îngaime ceva. Nu am vrut să îţi fac 
vreun rău. Am crezut că eşti soția mea. 


A ocolit cu pași hotărâți patul, m-a luat de umeri şi 
m-a sărutat cu putere, parcă vrând să se asigure că 
acum nimerise femeia care trebuie. O nimerise şi i- 
am răspuns la sărut cu toată pasiunea, bucurându- 
mă să-i simt barba nerasă care mă zgâria şi mirosul 
cald şi iute, un amestec de pânză umedă, lână udă 
şi iz de transpiraţie bărbătească. 


—Imbracă-te, mi-a spus, dându-mi drumul. 


Blestemata asta de casă mișună de servitori. E ca 
un furnicar dedesubt. 

— Cum ai intrat aici? am întrebat, privind în jur 
după mantia pe care o lăsasem pe undeva. 


— Pe uşă, bineînţeles, a spus el nerăbdător. Aici. 


A înşfăcat mantia de pe spătarul unui fotoliu și mi- 
a aruncat-o. După cum era de așteptat, uşa masivă 
stătea deschisă, inelul mare cu chei atârnând în 
încuietoare. 


— Dar cum... am început. 
— Mai târziu, mi-a tăiat-o el. 


A zărit-o pe Mary care coborâse din așternuturi şi 
se lupta să-şi îmbrace halatul de casă. 


— Mai bine bagă-te înapoi în pat, fătuco, a sfătuit-o 
el. Podeaua e rece. 


— Vin cu voi. 


Cuvintele sunaseră înăbușite de faldurile de pânză, 
însă hotărârea ei era evidentă când capul i s-a ițit 
prin gura halatului şi ne-a privit, cu părul zburlit, 
dar neînfricată. 


— Ba pe naiba, a răspuns Jamie. 


A ţuntuit-o cu o privire aspră şi am observat 
zgârieturile proaspete şi roşii de pe obraz. Însă 
văzându-i buzele tremurând, Jamie şi-a stăpânit 
furia şi i-a vorbit cu glas blând. 


— Nu-ţi face griji, domniță. Nu vei avea niciun 
necaz. Eu încui ușa în urma noastră şi poţi povesti 
oricui dimineaţă ce s-a întâmplat. Nimeni nu va da 
vina pe tine. 


Ignorându-l, Mary şi-a vârât grăbită picioarele în 
papucii de casă şi a alergat spre ușă. 

— Hei! Unde credeţi că vă duceti? 


Luat prin surprindere, Jamie a sărit după ea, dar nu 
suficient de iute încât să o oprească să iasă. Mary a 
rămas pe coridor, chiar în fața ușii, gata s-o rupă la 
fugă precum o căprioară. 


— Merg cu voi! a repetat ea cu înverşunare. Dacă 
nu mă luaţi, alerg pe coridor, țipând cât de tare pot. 
Deci cum facem? 


Jamie o privea nemișcat, părul lui sclipind precum 
cuprul în lumina lumânări şi sângele 
împurpurându-i obrajii, prins între nevoia de a 
păstra liniştea şi impulsul de a o strânge de gât pe 
Mary cu mâinile goale şi a scăpa de gura ei. Fata îl 
privea cu aceeaşi încrâncenare, într-o mână 
strângând poalele cămășii de noapte, gata să o ia la 
fugă. Acum îmbrăcată şi încălţată, l-am împuns cu 
degetul în coaste, spulberându-i concentrarea. 


— [a-o şi pe ea, am spus scurt. Hai. 


Mi-a aruncat o privire ce semăna perfect cu cea pe 
care i-o aruncase şi lui Mary, dar n-a mai stat pe 
gânduri decât o clipă. A încuviinţat scurt din cap, 
m-a luat de braţ şi toţi trei am ieşit grăbiţi în bezna 
îngheţată a coridorului. 


Casa era deopotrivă tăcută ca un mormânt şi plină 
de sunete; podelele scârțâiau sub tălpile noastre și 
rochiile noastre foşneau ca frunzele suflate de 
vânt. Pereţii păreau să respire şi lemnul să se 
aşeze, iar sunete uşoare, abia auzite dincolo de 
coridor, sugerau vizuini tainice de animale pe sub 
pământ. Şi deasupra tuturor se întindea liniștea 
adâncă şi înspăimântătoare a unei case mari şi 
întunecate, adâncite într-un somn care nu trebuia 
tulburat. 

Mary mă strângea de braț în vreme ce ne 
strecuram de-a lungul coridorului în urma lui 
Jamie. El se mișca precum o umbră, lipit de perete, 
dar foarte repede, deşi nu făcea niciun zgomot. 
Când am trecut prin dreptul unei uşi, am auzit un 
sunet de paşi înfundaţi de cealaltă parte. Jamie îl 
auzise şi el şi s-a lipit de perete, făcându-ne semn 
mie şi lui Mary să trecem înaintea lui. Varul de pe 
pereți era rece sub palmele mele şi am încercat să 
mă lipesc de el. 


Uşa s-a deschis precaut şi un cap cu o bonetă 
umflată s-a ițit afară, uitându-se pe hol în direcția 
opusă nouă. 


— Hei! s-a auzit o şoaptă. Tu eşti, Albert? 


Un firicel de transpiraţie rece mi-a alunecat pe şira 
spinării. O  slujnică, aparent așteptând vizita 
valetului ducelui, care probabil își întreținea 
reputația de francez. Nu credeam că un scoțian 
înarmat 1 s-ar părea fetei un înlocuitor potrivit 
pentru iubitul ei absent. Îl simţeam pe Jamie 
încordat lângă mine, încercând să-şi învingă 
scrupulele de a nu lovi o femeie. Încă o clipă şi ea 
se va întoarce, îl va vedea şi va țipa de va trezi 
toată casa. 


M-am desprins imediat de zid. 


—A-ă, nu, am spus scuzându-mă. Mi-e teamă că 
sunt doar eu. 


Servitoarea a tresărit de spaimă şi eu am păşit 
degrabă pe lângă ea, astfel încât s-o silesc să stătea 
cu fața spre mine și cu spatele la Jamie. 


— Îmi pare rău că te-am speriat, am continuat, 
zâmbind veselă. Vezi dumneata, nu pot să adorm. 
M-am gândit să beau puţin lapte cald. Spune-mi, 
coridorul acesta duce spre bucătării? 

— Ce? 


Slujnica, o fetişcană durdulie, cam de douăzeci de 
ani, a căscat necuviincios gura, expunând dovada 
unei tulburătoare lipse de grijă pentru igiena 
bucală. Spre norocul meu, nu era aceeaşi 
servitoare care mă condusese în camera mea; poate 
aceasta n-o să-și dădea seama că eram prizonieră, 
nu oaspete. 


— Sunt oaspete în această casă, am spus, încercând 
să-l explic. 


Apoi, mergând pe principiul că apărarea cea mai 
bună e atacul, am ţintuit-o cu o privire acuzatoare. 


— Albert, nu? Excelenţa Sa ştie că ai obiceiul să 
primeşti bărbați în camera ta în toiul nopții? am 
întrebat. 


Vorbele mele au părut să atingă un punct sensibil, 
căci femeia s-a albit la față și a căzut în genunchi, 
prinzându-mă de poala rochiei. Ideea că va fi dată 
în vileag a alarmat-o într-atât că n-a mai stat să se 
întrebe ce oaspete ar umbla de nebun pe coridoare 
înainte de ivirea zorilor, purtând nu doar rochie și 
pantofi, ci şi o mantie de călătorie. 


—0O, doamnă! Vă implor, nu îi spuneţi nimic 
Excelenței Sale, da? Văd pe chipul dumneavoastră 
că sunteţi bună, doar nu vreţi să mă vedeți alungată 
de aici. Aveţi milă de mine, doamnă, am şase frați 
ŞI surori acasă și eu... 


— Gata, gata, am liniștit-o, bătând-o uşor pe umăr. 
Nu-ţi face griji. Nu îi voi spune ducelui. Intoarce- 
te în pat şi... 


Vorbind cu ea pe tonul folosit cu copiii sau cu 
suferinzii de boli nervoase, am trimis-o, încă 
susținându-și cu însuflețire nevinovăția, înapoi în 

camera înghesuită care era dormitorul ei. l-am 
închis uşa în nas şi m-am rezemat de ea să îmi 
revin. Chipul lui Jamie a răsărit din umbre, 
zâmbind cu gura până la urechi. Nu a spus nimic, 
doar m-a bătut uşurel pe cap felicitându-mă, 
înainte de a mă lua de braţ şi a mă împinge din nou 
de-a lungul coridorului. 


Mary aştepta sub o fereastră din capul scărilor, 
cămașa ei de noapte radiind albă în lumina lunii 
ivite pentru o clipă dintre norii purtați cu iuțeală de 
vânt. După semne, se apropia furtuna şi m-am 
întrebat dacă asta va ajuta sau va îngreuna 
evadarea noastră. 


Mary l-a prins de tartan pe Jamie chiar când să 
păşească pe prima treaptă. 


— Sst! a şoptit ea. Vine cineva! 


Într-adevăr, venea. Auzeam zgomotul înfundat al 
paşilor de dedesubt şi lumina palidă a unei 
lumânări a inundat scările. Mary şi cu mine ne-am 
uitat disperate în Jur, însă nu exista niciun ungher 
în care să ne putem ascunde. Era o scară dosnică, 
pentru uzul servitorilor, şi holurile dintre etaje erau 
simple platforme pătrate, complet lipsite de 
obiecte de decor, mobilă sau cuiere practice. 


Jamie a oftat resemnat. Apoi, făcându-ne semn să 
intrăm din nou în coridorul din care ieșisem, şi-a 
scos pumnalul şi a aşteptat încordat în colțul 
întunecat al platformei. 


Degetele lui Mary s-au agăţat de mâna mea, 
împletindu-şi degetele cu ale mele, strângând cu 
putere în agonia așteptării. Jamie avea un pistol la 
curea, însă era limpede că nu îl putea folosi în 
casă, până şi un servitor şi-ar da seama de acest 
lucru, de aceea nu putea să-l sperie cu el. Trebuia 
să se folosească de cuţit şi stomacul mi s-a strâns 

de milă pentru nefericitul servitor căruia avea să-i 
răsară în față o namilă scoțiană de aproape o sută 
de kilograme ameninţându-l cu un tăiș din oţel. 


Tocmai mă gândeam la hainele de pe mine, 
considerând că aş putea să mă lipsesc de vreun 
jupon pentru a-l lega pe servitor, când capul 
aplecat al celui ce urca pe scări a devenit vizibil. 
Părul negru era pieptănat cu cărare pe mijloc şi 
netezit cu o pomadă cu un miros greţos de dulce, 
care imediat mi-a adus aminte de strada întunecată 
din Paris şi de curba buzelor subțiri şi crude pe sub 
mască. 


Icnetul meu de spaimă l-a făcut pe Danton să 
ridice îndată fruntea, pe ultima treaptă înainte de 
platformă. În următoarea clipă a fost înhăţat de gât 
şi izbit de peretele holului cu o forță care i-a zburat 
lumânarea din mână. 


Şi Mary îl recunoscuse. 


— El este! a exclamat ea, șocul făcând-o să uite să 
vorbească încet ori să se bâlbâie. Bărbatul din 
Paris! 


Apăsându-l puternic cu braţul peste piept, Jamie îl 
tinea lipit de perete pe valetul care de-abia se 
zbătea. Chipul bărbatului, luminat din când în când 
de luna care apărea și dispărea în spatele norilor 
repezi, era palid ca al unei fantome. În următoarea 
clipă a pălit şi mai mult, când Jamie a așezat 
muchia lamei pe gâtul lui. 


Am păşit în hol, nesigură de ce va face Jamie sau 
de ce aș fi vrut eu să facă. Danton a scos un 
geamăt gâtuit când m-a văzut şi a dat să-şi facă 
cruce. 


— La Dame Blanche! a şoptit el, cu ochii căscaţi de 
groază. 

Jamie l-a apucat brusc de păr şi i-a tras capul pe 
spate atât de tare, încât s-a auzit o bufnitură surdă 
când ţeasta a lovit lambriul de lemn. 


— Dacă aş avea timp la dispoziţie, mo garhe, ai 
muri încet, i-a şoptit Jamie şi vocea îi suna foarte 
convingătoare, deşi abia se auzea. Dumnezeu s-a 
îndurat de tine, căci nu am timp. 


I-a smucit capul şi mai tare. li vedeam mărul lui 
Adam mişcându-se agitat când a înghițit convulsiv, 
cu ochii holbați de groază fixaţi asupra mea. 


— Tu îi spui „Dame Blanche“, a zis Jamie printre 
dinți. Eu îi spun nevastă. Deci chipul ei să fie 
ultimul lucru pe care îl vezi! 


Lama a tăiat gâtul bărbatului cu o violenţă care l-a 
făcut pe Jamie să geamă de efort şi un val 
întunecat de sânge i-a împroşcat cămașa. Duhoarea 
morții brutale a umplut holul şi un şuierat, un fel 
de gâlgâit, s-a auzit dinspre trupul prăbuşit 
grămadă pe podea, părând să dureze o veşnicie. 
Într-un târziu, sunetele din spatele meu m-au ajutat 
să mă dezmeticesc. Mary vomita violent în hol. 
Primul meu gând a fost că servitorii vor avea de 
curățat o groază dimineaţă, când se vor trezi. Cel 
de-al doilea gând a zburat spre Jamie, pe care am 
apucat să-l zăresc în lumina trecătoare a lunii. 
Avea sânge pe obraji şi picături roşii în păr şi 
respira anevoie. Arăta ca şi cum o să vomite şi el 
dintr-o clipă în alta. 


M-am întors spre Mary şi, în spatele ei, în celălalt 
capăt al holului, am văzut o dâră de lumină de la o 
uşă care se deschidea. Cineva voia să afle de unde 
venea sunetul. Am șters-o repede la gură cu poala 
cămăşii ei de noapte şi am apucat-o de braţ, 
trăgând-o spre platforma din capul scărilor. 


— Haide! am spus. Să ieşim de aici. 

Trezit din năuceala cu care privea leșul lui Danton, 
Jamie s-a scuturat, venindu-şi în fire, şi s-a întors 
spre scară. 


Părea să ştie încotro ne îndreptăm, conducându-ne 
fără şovăire prin coridoarele întunecate. Mary 
mergea lângă mine împiedicându-se, pufăind, 
respirația ei îmi şuiera ca o locomotivă în ureche. 


În ușa unei bucătărioare, Jamie s-a oprit deodată şi 
a scos un fluierat discret. Imediat s-a auzit un 
fluierat asemănător drept răspuns și ușa s-a deschis 
într-o beznă populată de forme nedeslușite. Una 
din acestea s-a desprins din întuneric şi s-a repezit 
spre noi. După un schimb scurt de replici 
mormăite, bărbatul — oricine ar fi fost el— a întins 
brațul spre Mary şi a tras-o între umbre. Un curent 
de aer rece mi-a dat de înţeles că undeva în faţă era 
o ușă deschisă. 


Mâna lui Jamie pe umărul meu m-a condus printre 
obstacolele bucătărioarei întunecoase și a unei 
camere mai mici, unde păreau să zacă îngrămădite 
mobile vechi; mi-am lovit glezna de ceva, dar mi- 
am înghițit strigătul de durere. 


Ajunşi în sfârșit afară, vântul mi-a suflat mantia şi 
a umflat-o ca pe un balon. După călătona cu 
peripeții prin casa cufundată în beznă, simţeam că 
aş fi putut să-mi iau zborul, să urc până la cer. 


Bărbaţu din jurul meu păreau să-mi împărtășească 
starea de ușurare; s-a auzit o explozie de replici 
şoptite şi de râs înăbuşit, îndată potolită de Jamie. 
Unul câte unul, bărbaţii s-au îndepărtat peste 
peluza din faţa casei, ca niște umbre sub luna care 
dansa printre nori. Alături de mine, Jamie i-a 
urmărit cu privirea cum dispăreau în pădurea din 
parc. 

— Unde e Murtagh? a mormăit el ca pentru sine, 
uitându-se după ultimul dintre bărbaţi. Plecat 
probabil să îl caute pe Hugh, și-a răspuns singur. 
Ştii unde ar putea fi, englezoaico? 


Am înghițit, simțind cum vântul mă biciuie rece pe 
sub mantie, iar amintirea a ucis bucuria bruscă a 
eliberării. 


— Da, am răspuns şi i-am dat vestea proastă, cât de 
concis am putut. 


Pe sub masca de sânge, chipului i s-a întunecat și, 
când am terminat de povestit, împietrise de-a 
binelea. 


— Aveţi de gând să staţi acolo toată noaptea, a 
întrebat o voce în spatele nostru, sau ar trebui să 
sunăm o alarmă, ca să ştie unde să caute mai întâi? 


Jamie s-a luminat uşor la faţă când Murtagh s-a 
ivit din umbrele de lângă noi, tăcut ca o fantomă. 
Avea o boccea învelită într-o pânză sub un braţ; o 
halcă de carne din bucătării, mi-am spus în gând, 
văzând pata de sânge întunecat de pe pânză. 
Impresia mi-a fost întărită de bucata mare de şuncă 
pe care şi-o vârâse sub celălalt braţ şi de şirul de 
cârnaţi atârnat de gât. Jamie a strâmbat din nas, 
zâmbind uşor. 


— Miroşi ca un măcelar, omule. Poţi să faci ceva 
fără să te gândești la propriul stomac? 


Murtagh şi-a înclinat capul într-o parte, 
cercetându-i hainele pline de sânge. 


— Mai bine să arăt ca un măcelar decât ca porcii pe 
care îi vinde, a spus el. Mergem? 

Fuga prin parcul mohorât a fost înspăimântătoare. 
Copacii erau înalți și departe unul de altul și 
printre ei creşteau puieți, care se transformau 
deodată în siluete amenințătoare semănând cu 
paznicii în lumina neclară. Dar norii se adunau 
groși şi luna plină se arăta tot mai rar, unul din 
puținele lucruri bune în noaptea aceea. Când am 
ajuns în capătul îndepărtat al parcului, a început să 
plouă. 


Trei bărbați ne așteptau cu caii. Mary era deja 
urcată pe cal în faţa unuia dintre oamenii lui Jamie. 
Vădit ruşinată că trebuia să călărească precum 
bărbații, își tot îndesa faldurile cămăşii de noapte 
sub coapse, într-o încercare zadarnică de a ascunde 
faptul că avea picioare. 


Mai experimentată, dar tot blestemând cutele 
bogate ale rochiei, am ridicat poalele şi am aşezat 
un picior în palma pe care mi-o oferea Jamie, 
aburcându-mă în şa cu o săritură exersată. Calul a 
fornăit şi a dat din urechi. 


— Scuze, prietene, i-am spus fără pic de milă. Dacă 
al crezut că asta a fost rău, stai să vezi cum e când 
se urcă dumnealui. 


Aruncând o privire în jur după respectivul 
„dumnealui“, l-a zărit sub un copac, cu mâna pe 
umărul unui băiat străin, de vreo paisprezece ani. 


— Cine e acela? am întrebat, aplecându-mă pentru 
a-i atrage atenția lui Geordie Paul Fraser, care era 
ocupat să-şi strângă chinga. 


—Ă? O, el, a spus uitându-se la băiat, apoi 
încruntându-se la chinga care îi tot scăpa. Îl 
cheamă Ewan Gibson. Fiul vitreg cel mai mare al 
lui Hugh Munro. Se pare că era cu taică-său când 
au năvălit peste ei paznicii ducelui. Flăcăul a 


1306 


apucat să fugă și l-am găsit noi în apropiere de 
marginea mlaștinii. El ne-a adus aici. 


Cu o ultimă smucitură de prisos, s-a uitat la 
chingă, parcă provocând-o să 1 se împotrivească, 
apoi a ridicat privirea spre mine. 


-Ştii unde e tatăl băiatului? m-a întrebat el 
deodată. 


Am încuviințat din cap şi răspunsul trebuie să mi 
se fi citit limpede pe chip, căci Geordie s-a întors 
să se uite la băiat. Jamie îl strângea cu putere la 
pieptul lui, bătându-l uşor cu mâna pe spate. În 
timp ce îi priveam, Jamie l-a dat un pas înapoi, cu 
ambele mâini pe umerii băiatului şi i-a spus ceva, 
uitându-se concentrat la el. Nu i-am auzit 
cuvintele, dar după un moment, băiatul și-a 
îndreptat umerii şi a încuviințat din cap. Jamie a 
încuviinţat la rândul lui şi cu o ultimă bătaie pe 
umăr, l-a dus pe băiat spre unul dintre cai, de pe 
care George McClure întindea deja o mână în jos 
spre el. Jamie a pornit spre noi, cu fruntea în 
pământ şi poala tartanului fluturând în urma lui, în 
ciuda vântului rece și a ploii care cădea cu 
repeziciune. 


Geordie a scuipat în iarbă. 


— Bietul de el, a spus el, fără a preciza despre cine 
vorbea şi s-a ridicat în şa. 


În apropiere de colţul dinspre sud-est al parcului 
ne-am oprit, caii bătând din copite şi tremurând, în 
timp ce doi bărbaţi au dispărut înapoi în pădure. N- 
au trecut mai mult de douăzeci de minute, dar mi 
s-a părut de două ori pe atât, până când s-au întors. 


Bărbații veneau acum cu doi cai, al doilea cal 
purtând un trup lung şi cocârjat atârnat de-a 
curmezișul şei, înfăşurat în tartanul clanului 

Fraser. Cailor nu le plăcea; al meu și-a smucit 
capul, cu nările fremătând, când calul ce purta 
leşul lui Hugh a trecut pe lângă noi. Jamie a tras de 
hățuri și a rostit ceva repezit în galeză, iar animalul 
s-a potolit. 


L-am simțit pe Jamie ridicându-se în scărițe în 
spatele meu, privind în urmă parcă numărând 
membrii rămași ai grupului. Apoi braţul lui mi-a 
cuprins mijlocul şi ne-am aşternut la drum, spre 
nord. 


Am mers întreaga noapte, oprindu-ne doar puţin să 
ne odihnim. În timpul unui popas, adăpostindu-ne 
sub un castan, Jamie a întins braţul să mă 
îmbrățişeze, dar s-a oprit brusc. 


-Ce s-a întâmplat? am spus, zâmbind. Ți-e jenă 
să-ți săruți soția în fața oamenilor tăi? 


— Nu, a spus el, dovedindu-mi-o, apoi a făcut un 
pas în spate, zâmbind. Nu, mi-a fost teamă pentru 
un moment că vei începe să țipi şi să mă zgârii pe 
faţă. 


Şi-a pipăit cu grijă urmele pe care i le lăsase Mary 
pe obraz. 


— Bietul de tine, am spus, râzând. Nu a fost chiar 
primirea la care te așteptai, așa-1? 


— Păi, în momentul acela, chiar a fost, mi-a răspuns 
cu un rânjet. 


Luase doi cârnaţi dintr-un şir de la gâtul lui 
Murtagh și mi-a întins şi mie acum unul. Nu îmi 
puteam aminti când mâncasem ultima oară, dar 
trebuie să fi trecut ceva timp, căci nici măcar frica 
mea de botulism nu a putut împiedica acei cârnaţi 
graşi şi condimentaţi să mi se pară delicioşi. 

— Ce vrei să spui cu asta? Credeai că nu te voi 
recunoaște după doar o săptămână? 


A clătinat din cap, încă zâmbind şi a înghițit 
îmbucătura de cârnat. 


— Nu. Atunci când am intrat în casă, ştiam cam pe 
unde eşti, datorită barelor de lemn de la ferestre. 
După cum arătau, negreşit i-ai făcut o impresie 
puternică Excelenței Sale, a spus el, ridicând o 
sprânceană. 


-l-am făcut, am răspuns scurt, refuzând să mă 
gândesc la duce. Mai departe. 


— Păi, a spus el, muşcând din nou şi împingând 
îmbucătura într-o parte, spre obraz, în timp ce 
vorbea. Ştiam camera, dar aveam nevoie de cheie, 
nu? 


— O, da, am spus. Trebuia să îmi povesteşti asta. 
A mestecat şi a înghițit. 


— O am de la cameristă, dar n-am căpătat-o aşa de 
Uşor. 


S-a frecat îndurerat mai jos de centură. 


— Din câte se părea, aş spune că femeia mai fusese 
trezită din somn de câteva ori înainte și nu îi 
plăcuse foarte mult. 


— O, da, am spus, delectată de imaginea pe care 
mi-o stârnise afirmația lui. Păi, aş zice că ai venit 
ca un fruct proaspăt şi rar. 


— Am mari îndoieli, englezoaico. A urlat ca o 
banshee şi mi-a ars un genunchi în boașe, apoi a 
fost cât pe-aci să-mi spargă ţeasta cu un sfeşnic 
când gemeam îndoit de durere. 

— Şi ce ai făcut? 


— I-am ars un pumn zdravăn — în momentul acela 
nu mă simţeam foarte cavaler și am legat-o cu 
panglicile bonetei de noapte. Apoi i-am îndesat un 
prosop în gură ca să opresc valul de nume cu care 
mă striga şi am căutat prin cameră până am găsit 
cheile. 


— Bravo, am spus, apoi mi-a trecut ceva prin minte. 
Dar cum ai ştiut unde dormea camerista? 


— Nu ştiam, a răspuns el calm. Spălătoreasa mi-a 
spus... după ce i-am spus eu cine sunt și am 
amenințat-o că o tai şi o pun în frigare dacă nu îmi 
spune ce vreau să știu. Cum ţi-am zis, englezoaico, 
a rostit el zâmbindu-mi strâmb, uneori e un avantaj 
să te ştie lumea de sălbatic. Probabil că de-acum 
au auzit toți de Roşcovanul Jamie Fraser. 


— Păi, dacă nu au auzit, vor auzi. 


L-am cercetat cu privirea cât de bine am putut în 
lumina slabă. 


— Te-a bătut cumva şi spălătoreasa? 


— M-a tras de păr, a răspuns el gânditor. Mi-a 
smuls un smoc cu tot cu rădăcini. Îţi mărturisesc, 
englezoaico, dacă o să vreau vreodată să-mi 
schimb îndeletnicirea, nu cred că o să mă apuc să 
atac femei — e o muncă al dracului de grea. 


Cu puţin înainte de ivirea zorilor, a început să cadă 
lapoviţa, dar am mai mers o vreme înainte ca 
Ewan Gibson să-și oprească poneiul, să se ridice 
stângaci în scăriţe pentru a privi în jur şi apoi să ne 
facă semn spre o pantă care urca în stânga. 

Întuneric fiind, era imposibil să mergi călare la 
deal. Am fost nevoiți să descălecăm și să mergem 
pe lângă cai, la pas, prin noroi, de-a lungul unei 
poteci aproape invizibile, care şerpuia prin ierburi 
înalte și granit. Zorile începuseră să lumineze cerul 
când ne-am oprit să ne tragem sufletul pe creasta 
dealului. Orizontul era ascuns, încărcat de nori, dar 
o lumină difuză, fără o sursă precisă, a început să 
ia locul cenușiului mai întunecat al nopții. Acum 
puteam cel puţin să văd pârâiașele reci în care mă 
afundasem până la gleznă şi să evit, la coborârea 
dealului, cele mai abrupte ridicături de pietre şi 
bolovani pe care îţi puteai luxa gleznele. 


La capătul pantei se afla un cerc mic de case, deşi 
„casă“ e un termen generos pentru structurile 
primitive ghemuite sub zade. Acoperişurile de stuf 
coborau până la zece centimetri de pământ, lăsând 
să se vadă doar o mică parte din pereţii de piatră. 


În faţa unei colibe ne-am oprit. Ewan a privit spre 
Jamie, şovăind parcă pierdut, apoi, când Jamie a 
înclinat capul, s-a aplecat şi a dispărut sub 
acoperișul scund al casei. M-am tras mai aproape 
de Jamie, punându-mi mâna pe braţul lui. 


— Asta e casa lui Hugh Munro, mi-a şoptit el. L-am 
adus acasă, la nevasta lui. Băiatul s-a dus înăuntru 
să îi spună. 


Am aruncat o privire din cadrul scund şi întunecat 
al uşii spre trupul fără viaţă, înfăşurat în tartan, pe 
care doi bărbaţi îl dezlegau acum de pe cal. Am 
simțit un fior slab trecând prin braţul lui Jamie. A 
închis ochii pentru o clipă și i-am văzut buzele 
mișcându-se, apoi a păşit în faţă şi a întins braţele 
să ia corpul. Am tras adânc aer în piept, mi-am dat 
de pe frunte părul care îmi căzuse pe faţă şi l-am 
urmat, aplecându-mă să trec pragul casei. 

Nu era chiar atât de rău cum mă temeam, dar era 
destul de rău. Femeia, văduva lui Hugh, stătea 
tăcută, ascultând cu fruntea plecată condoleanţele 
şoptite de Jamie în galeză, lacrimile prelingându-i- 
se pe obraji ca ploaia. A întins timid brațul spre 
tartan, parcă vrând să îl dea într-o parte, apoi 
curajul a părăsit-o și a rămas aşa în picioare, cu o 
mână odihnindu-se stingheră pe giulgiu, în vreme 
ce cu cealaltă trăgea un copilaş lângă coapsa ei. 


Mai erau câțiva copii ghemuiţi lângă foc — copiii 
vitregi ai lui Hugh — şi un prunc în scutece într-un 
leagăn grosolan aproape de sobă. Am simţit o mică 
consolare, privind spre copil; măcar atât lăsase 
Hugh în urmă. Apoi consolarea a fost înlocuită de 
o teamă rece când am privit spre copii, chipurile 
murdare amestecându-se cu umbrele. Hugh fusese 
cel care aducea de mâncare în casă. Ewan era 
curajos şi harnic, dar nu avea decât paisprezece 
ani, iar următoarea ca vârstă era o fetiță în jur de 
doisprezece ani. Cum o să se descurce? 


Chipul femeii era obosit şi ridat, aproape fără 
niciun dinte. Mi-am dat seama că era probabil cu 
doar câțiva ani mai în vârstă decât mine. A făcut 
un semn spre singurul pat din casă şi Jamie a lăsat 
uşor trupul pe el. I-a vorbit din nou în galeză; ea a 
clătinat din cap neajutorată, cu privirea tot aţintită 
în jos, spre trupul lung de pe pat. 


Jamie a îngenuncheat lângă pat, a plecat fruntea și 
şi-a aşezat o mână pe corpul lui Hugh. Cuvintele îi 
erau şoptite, dar rostite clar şi chiar şi cu puţinele 
mele cunoştinţe de galeză l-am putut urmări. 


— Îţi jur ţie, prietene, şi Dumnezeu Atotputernic îmi 
e martor. Pentru iubirea pe care mi-ai arătat-o, cei 
dragi ție nu vor fi niciodată singuri atâta vreme cât 
eu voi trăi. 

A rămas îngenuncheat câteva clipe. În colibă nu se 
auzea niciun sunet în afară de pocnetul slab al 
turbei din sobă şi de ropotul ploii pe acoperiș. 
Ploaia îi întunecase părul lui Jamie; picături de apă 
străluceau precum  nestematele în  faldurile 
tartanului său. Apoi mâna i s-a strâns încă o dată 
într-un adio scurt şi s-a ridicat. 


Jamie a făcut o plecăciune spre doamna Munro și 
s-a întors să mă ia de braţ. Dar până să ieşim, 
pielea de vacă atârnată peste cadrul scund al uşii s- 
a dat la o parte şi m-am retras puţin pentru a-i face 
loc lui Mary Hawkins, urmată de Murtagh. Mary 
arăta deopotrivă murdară de noroi şi uluită, cu un 
tartan ud strâns în jurul umerilor şi cu pantofii de 
casă plini de noroi sub poalele murdare ale cămăşii 
de noapte. Văzându-mă, s-a lipit strâns de mine, 
parcă recunoscătoare că mă aflam acolo. 


-Nu am v-vrut să intru, mi-a şoptit ea, privind 
timid spre văduva lui Hugh Munro, dar domnul 
Murtagh a insistat. 


Sprâncenele lui Jamie s-au ridicat întrebător când 
Murtagh a înclinat respectuos fruntea spre doamna 
Munro şi i-a spus ceva în galeză. Micul scoțian 
arăta ca de obicei, aspru şi sigur pe el, dar mi s-a 
părut că în atitudinea lui era un plus de demnitate. 
Adusese una dintre desagi, în care atârna greu 
ceva. Poate un dar de adio pentru doamna Munro, 
m-am gândit. 


Murtagh a lăsat traista la picioarele mele, după 
care s-a îndreptat de spate şi a privit spre mine, 
apoi spre Mary, spre văduva lui Hugh Munro şi în 
cele din urmă spre Jamie, care părea la fel de 
nedumerit ca şi mine. După ce s-a asigurat că toată 
lumea îl urmăreşte cu atenție, Murtagh a făcut o 
plecăciune ceremonioasă în faţa mea, o șuviţă de 
păr ud căzându-i pe frunte. 

— [ți aduc răzbunarea, doamnă, a spus el, mai încet 
decât l-am auzit vreodată vorbind. 


Şi-a îndreptat umerii şi a înclinat capul pe rând 
spre Mary şi spre doamna Munro. 


— Şi dreptate pentru răul care vi s-a făcut. 


Mary a strănutat şi şi-a şters în grabă nasul cu un 
fald al tartanului. S-a uitat la Murtagh cu ochii 
mari de uimire. Eu am privit în jos spre desagă, 
simțind un fior înghețat care nu avea nimic de-a 
face cu vremea de afară. Dar văduva lui Hugh 
Munro a fost cea care s-a lăsat în genunchi şi cu 
mâini sigure a desfăcut sacul şi a scos capul 
ducelui de Sandringham. 

45 


BLESTEMAT FIE TOT NEAMUL RANDALL 


Călătoria spre nord în Scoția a fost o tortură. Am 
fost nevoiți să ne ascundem şi să mergem pe 
drumuri lăturalnice, mereu cu teama de a fi 
recunoscuţi drept scoțieni, neputând să cumpărăm 
sau să cerem mâncare, fiind nevoiţi să furăm câte 
ceva din şoproane nepăzite sau să culegem 
rădăcini comestibile pe care le puteam găsi pe 
ogoare. 


Încet-încet, ne-am croit drum spre nord. Ştiam 
doar că armata scoțiană se afla acolo, dar habar n- 
aveam unde anume. Cum nu știam unde se găsea 
armata, ne-am hotărât să mergem spre Edinburgh, 
cel puţin acolo vom afla veşti despre campanie. 
Eram pe drumuri de câteva săptămâni; știam că 
eliberarea castelului Stirling de către englezi 
eşuase, Jamie ştia că Bătălia de la Falkirk se 
terminase cu victoria armatei scoțienilor. Dar ce 
urmase? 


Când am ajuns în cele din urmă pe strada pietruită 
Royal Mile, Jamie s-a îndreptat imediat spre 
cartierul general al armatei, lăsându-mă să mă duc 
cu Mary acasă la Alex Randall. Mergeam 
amândouă cu paşi repezi, abia vorbindu-ne, prea 
înspăimântate de ceea ce am putea găsi. 

Dar el era acolo şi am văzut-o pe Mary căzând în 
genunchi când a intrat în cameră şi prăbușindu-se 
lângă patul lui. Trezit din ațipeală, Alex a deschis 
ochii, a clipit o dată, apoi chipul i s-a iluminat de 
parcă ar fi văzut îngerii coborând din ceruri. 


— O, Dumnezeule! murmura el suspinând în părul 
el. O, Doamne. Am crezut... o, Dumnezeule, mă 
rugasem... să te mai văd o dată. Doar o dată. O, 
Dumnezeule! 


Mi s-a părut că nu e destul să-mi feresc privirea, 
am ieşit din cameră şi am stat pe scări o jumătate 
de oră, odihnindu-mi fruntea obosită pe genunchi. 
Când mi s-a părut decent să mă întorc, am intrat în 
cămăruţa redevenită murdată şi lipsită de viaţă în 
săptămânile în care Mary lpsise. L-am examinat, 
atingându-i blând trupul bolnav. Eram uimită că 
trăise atât de mult; nu mai putea trăi multă vreme. 


A citit adevărul pe chipul meu și a încuviinţat din 
cap, ştiind. 


— Am așteptat, a spus el în șoaptă, lăsându-se 
epuizat pe perne. Am sperat... că va mai veni o 
dată. Nu aveam niciun motiv să sper... dar m-am 
rugat. Şi acum rugăciunile mi-au fost ascultate. Pot 
muri liniştit. 


— Alex! 


Strigătul îndurerat a izbucnit din pieptul lui Mary, 
ca şi cum cuvintele lui ar fi lovit-o fizic, însă el a 
zâmbit şi a strâns-o uşor de mână. 


— Ştiam asta de multă vreme, iubirea mea, i-a 
şoptit el. Nu dispera. Voi fi mereu cu tine, 
privindu-te, iubindu-te. Nu plânge, dragostea mea. 


Ea şi-a șters ascultătoare obrajii roz şi uzi, dar nu 
putea face nimic pentru a împiedica lacrimile să 

curgă. In ciuda evidentei ei disperări, niciodată nu 
arătase atât de înfloritoare. 


— Doamnă Fraser, a spus Alex, arătând de parcă îşi 
aduna ultimele puteri pentru a mai cere o favoare. 
Vă rog... mâine... să mai veniți o dată şi să îl 
aduceţi pe soţul dumneavoastră? E important. 


Am şovăit o clipă. Orice avea să afle Jamie, va 
dori să părăsească imediat Edinburgh-ul ca să se 
alăture armatei și să-şi găsească ceilalți oameni. 
Dar, desigur, încă o zi nu putea conta pentru 
rezultatul războiului, iar eu nu puteam rezista celor 
două perechi de ochi care mă priveau cu atâta 
speranţă. 


— Vom veni, am spus. 


— Sunt un prost, a mormăit Jamie, urcând străzile 
abrupte, pietruite, ce duceau spre ulița unde îşi 
avea camera Alex Randall. Ar fi trebuit să plecăm 
de ieri, îndată ce ţi-am răscumpărat perlele de la 
cămătar! Ştii cât de lung e drumul până la 
Inverness? Şi noi avem niște mârţoage să ajungem 
acolo! 


— Ştiu, i-am răspuns pierzându-mi răbdarea. Dar 
am promis. Şi dacă l-ai fi văzut... mă rog, vei 
vedea într-o clipă şi vei înțelege. 


—Îhî. 


Dar mi-a ținut uşa şi m-a urmat pe scările 
întortocheate ale clădirii dărăpănate fără să mai 
protesteze. Mary stătea culcată pe jumătate în pat. 
Încă îmbrăcată în hainele zdrențuite de călătorie, îl 
ținea în braţe pe Alex, strângându-l cu toată forţa 
la pieptul ei. Trebuie să fi stat cu el întreaga 
noapte. 

Văzându-mă, Alex s-a desprins blând din 
îmbrățișarea ei, bătând-o uşor pe mâini. S-a 
rezemat într-un cot, cu chipul mai palid decât 
cearşafurile pe care era întins. 


— Doamnă Fraser, a spus el. 


A zâmbit slab, în ciuda broboanelor de transpirație 
şi a palorii cenușii care trăda un atac grav de 
inimă. 


-Vă mulţumesc că ați venit, a spus, respirând 
greu, privind în spatele meu. Soţul dumneavoastră 
e aici? 


Ca pentru a-i răspunde, Jamie a păşit în cameră în 
urma mea. Mary, trezită din durerea ei de intrarea 
noastră, a privit de la mine spre Jamie, apoi s-a 
ridicat în picioare, aşezând o mână timid pe brațul 
lui. 


— Eu... noi... avem nevoie de dumneata, lord 
Tuarach. 


Mi s-a părut că mai degrabă stânjeneala ei decât 
folosirea titlului l-a impresionat pe Jamie. Deşi 
chipul îi era crispat încă, o parte din tensiune l-a 
părăsit. Şi-a înclinat amabil capul spre ea. 


-I-am cerut soției dumitale să te aducă, domnul 
meu. Eu sunt pe moarte, după cum vezi. 


Alex Randall s-a ridicat în capul oaselor, 
așezându-se pe marginea patului. Gleznele slabe 
străluceau albe ca osul sub poalele zdrențuite ale 
cămăşii de noapte. Degetele de la picioare, lungi, 
subțiri şi palide, aveau o umbră vineție din cauza 
circulației proaste. 


Văzusem de destule ori moartea, în toate formele 
sale, dar aceasta era întotdeauna cea mai grea — și 

cea mai frumoasă: un om care își întâlnea moartea 
cu bună știință și curaj, în vreme ce arta zadarnică 
a vindecătorului rămâne neputincioasă. Zadarnică 
sau nu, am scotocit prin cutia mea după digitalina 
pe care o pregătisem. Aveam câteva infuzii, în 
diverse doze, o gamă de lichide cafenii în flacoane 
de sticlă. L-am ales pe cel mai închis la culoare 
fără să ezit; îi auzeam respirația bolborosind prin 
apa din plămâni. 


Acum nu îl mai ținea în viaţă digitalina, ci propriul 
scop, iluminându-l cu o strălucire ca şi cum o 
lumânare ardea sub pielea ca de ceară a chipului 
său. Mai văzusem asta de câteva ori; un bărbat- 
sau o femeie-— a cărui voinţă era suficient de 
puternică pentru a nu ţine cont o vreme de 
imperativele trupului. 


Poate aşa se năşteau fantomele; o voinţă ori un ţel 
supraviețuise, fără a ține seama de carnea slabă 
care cădea, incapabilă să susțină viaţa suficient de 
mult timp. Nu prea voiam să fiu bântuită de Alex 
Randall; de aceea, printre alte motive, îl făcusem 
pe Jamie să vină astăzi cu mine. 


Jamie însuşi părea să fi ajuns la o concluzie 
similară. 

— Da, a spus el încet. Inţeleg. Ce vrei să-mi ceri? 
Alex a încuviinţat din cap, închizând o clipă ochii. 
A ridicat flaconul pe care i l-am întins şi a băut, 


scuturându-se puţin din cauza gustului amar. A 
deschis ochii şi a zâmbit spre Jamie. 


— Doar onoarea prezenţei dumitale. Iţi promit că nu 
te voi reține mult. Mai aşteptăm o persoană. 


În timp ce aşteptam, am făcut tot ce puteam pentru 
Alex Randall, ceea ce nu însemna mare lucru în 
împrejurările de față. După ce i-am dat infuzie de 

degețel-roşu și puţin camfor pentru a-i ușura 
respirația, părea puţin mai bine, dar aşezându-mi 
stetoscopul improvizat pe pieptul lui sfrijit, am 
auzit bătaia greoaie a inimii, întreruptă de fluturăni 
şi palpitaţii atât de frecvente, încât mă aşteptam să 
se oprească în orice moment. Mary nu a dat o clipă 
drumul mâinii lui şi el şi-a păstrat privirea ațintită 
asupra ei, parcă vrând să îi memoreze fiecare 
trăsătură. Mi se părea aproape un sacrilegiu să fiu 
în aceeași cameră cu ei. 


Uşa s-a deschis şi Jack Randall a apărut în prag. S- 
a uitat o clipă nedumerit spre mine şi spre Mary, 
apoi privirea 1 s-a luminat când l-a văzut pe Jamie 
şi a încremenit. Jamie l-a privit drept în ochi, apoi 
s-a întors, arătând cu capul spre pat. 


La vederea chipului răvăşit de pe pernă, Jack 
Randall a traversat degrabă camera și a căzut în 
genunchi lângă pat. 


— Alex! a spus el. Dumnezeule, Alex... 
— E în regulă, a spus Alex. 


A cuprins între palmele sale slabe faţa lui Jack și a 
zâmbit spre el, încercând să-l liniştească. 


— E în regulă, Johnny. 


Am prins-o de cot pe Mary, ridicând-o blând de pe 
pat. Oricum ar fi fost Jack Randall, merita câteva 
ultime cuvinte singur cu fratele său. Împietrită de 
disperare, Mary nu a opus rezistență, ci a venit cu 
mine în capătul îndepărtat al camerei, unde am 
aşezat-o pe un taburet. Am turnat puţină apă din 
carafă și mi-am udat batista. Am încercat să i-o 
dau să-şi tamponeze ochii, dar ea a rămas pur și 
simplu nemişcată, ținând batista în mâna lipsită de 
vlagă. Oftând, am luat-o şi i-am şters fața, 
netezindu-i, atât cât puteam, părul. 


1320 


S-a auzit un sunet slab, înăbușit, care m-a făcut să 
îmi întorc privirea spre pat. Jack, încă stând în 
genunchi, își îngropase faţa în poala fratelui său, în 
timp ce Alex îl mângâia pe cap, ținându-i o mână 
într-a lui. 


— John, a spus el. Ştii că nu îţi cer asta cu inima 
uşoară. Dar de dragul iubirii ce mi-o porți... 


S-a întrerupt ca să tuşească, efortul îmbujorându-i 
obrajii. 


Am simțit trupul lui Jamie încordându-se și mai 
mult, dacă era posibil un asemenea lucru. Jonathan 
Randall s-a crispat de asemenea, parcă simțind 
forta privirilor lui Jamie asupra lui, însă nu a 
ridicat ochii. 


— Alex, a spus el încet, aşezându-şi o mână pe 
umărul fratelui său mai mic, vrând parcă să îi 
potolească tusea. Nu te frământa, Alex. Ştii că nu e 
nevoie să mi-o ceri, voi face orice doreşti. Ea e... 
fata? 


A aruncat o privire în direcția lui Mary, însă nu 
avea puterea să se uite la ea. 


Alex a încuviunţat din cap, tuşind încă. 


— Bine, a spus John, aşezându-și ambele mâini pe 
umerii lui Alex, încercând să îl rezeme de pernă. 
Nu va duce lipsă de nimic. Acum linişteşte-te. 


Jamie a privit în jos, spre mine, cu ochii mari. Am 
dat încet din cap, simțind cum mi se zbârlesc firele 
de păr de pe ceafă. Totul devenea clar acum: 
obrajii înfloritori ai lui Mary, în ciuda supărării, şi 
aparenta nerăbdare de a se căsători cu un evreu 
bogat din Londra. 

— Nu pentru bani, am spus. E însărcinată. El vrea... 
m-am oprit, dregându-mi vocea, cred că doreşte să 
te căsătoreşti cu ea. 


Alex a încuviinţat din cap, cu ochii încă închiși. A 
respirat greu câteva clipe, apoi a deschis ochii, 
care au scăpărat şi s-au fixat pe chipul uluit și 
nedumerit al fratelui său. 


— Da, a spus el. John... Johnny, vreau să ai grijă de 
ea pentru mine. Vreau... copilul meu să poarte 
numele de Randall. Poţi... să le oferi o poziţie în 
lume, mult mai bună decât aş putea eu. 


A întins o mână, bâjbâind și Mary a prins-o 
imediat, strângând-o la piept de parcă ar fi fost 
colacul ei de salvare. El i-a zâmbit tandru şi a 
întins degetele pentru a-i atinge  şuviţele 
strălucitoare şi întunecate care îi cădeau pe lângă 
obraji, ascunzându-i chipul. 


— Mary. Vreau... tu ştii ce vreau eu, draga mea, 
atât de multe. Şi îmi pare rău pentru atât de multe 
lucruri. Dar nu pot regreta dragostea dintre noi. 
După ce am cunoscut o asemenea fericire, voi 
muri mulțumit, dar temându-mă că ai putea fi 
dezonorată şi făcută de rușine. 


— Nu îmi pasă! a izbucnit Mary cu furie. Nu îmi 
pasă dacă ştie cineva! 


— Dar mie îmi pasă de tine, a spus Alex în şoaptă. 


A întins o mână spre fratele său, care a apucat-o 
după o clipă de ezitare. Apoi i-a unit, aşezând 
mâna lui Mary în cea a lui Randall. Mâna lui Mary 
era inertă, iar a lui Randall, ţeapănă ca un peşte 
mort pe o scândură de lemn, dar Alex şi-a strâns 
palmele în jurul lor, ţinându-le laolaltă. 

— Vă dăruiesc unul altuia, dragii mei, a murmurat 
el. 


A privit de la un chip la celălalt, fiecare reflectând 
oroarea acestei sugestii, acoperită de durerea 
copleșitoare a pierderii iminente. 


— Dar... 


Pentru prima dată de când îl cunoşteam, l-am 
văzut pe Jonathan Randall rămas cu totul fără 
cuvinte. 


— Bun. 


A fost aproape o şoaptă. Alex a deschis ochii şi a 
răsuflat uşurat, zâmbindu-i fratelui său. 


-Nu mai e mult timp. Vă voi căsători chiar eu. 
Acum. De aceea i-am cerut doamnei Fraser să îl 
aducă pe soţul dumneaei. Veţi fi martor împreună 
cu soția dumneavoastră, domnule? 


A ridicat privirea spre Jamie care, după o clipă de 
uluire, a înclinat din cap mașinal. 


Nu cred că am mai văzut vreodată trei oameni 
arătând atât de nenorociţi. Alex era atât de 
neputincios, încât fratele său, cu chipul împietrit, a 
fost nevoit să îl ajute, legându-i gulerul înalt şi alb 
în jurul gâtului palid. Jonathan însuşi arăta doar 
puțin mai bine. Slăbit de boală, liniile chipului său 
erau săpate atât de adânc, încât îl făceau să arate 
cu mult mai bătrân, iar ochii îi erau adânciţi în 
orbite de parcă erau scobiţi în os. Impecabil 
îmbrăcat ca de obicei, arăta ca un manechin de 
croitorie prost alcătuit, cu faţa cioplită neglijent 
dintr-o bucată de lemn. 


Cât despre Mary, ea stătea copleșită de durere pe 
pat, plângând disperată în faldurile mantiei, cu 

părul  vâlvoi. Am aranjat-o cât am putut, 
îndreptându-i rochia și pieptănând-o, în timp ce ea 
suspina tristă, cu privirea ațintită asupra lui Alex. 


Sprijinindu-se cu o mână de masa de scris, Alex a 
bâjbâit în sertar, scoțând în cele din urmă Book of 
Common Prayer %. Era mult prea grea ca s-o ţină 
deschisă în față, aşa cum se obișnuia. Nu putea sta 
în picioare şi s-a lăsat greu pe pat, ținând cartea 
deschisă pe genunchi. A închis ochii, respirând 
anevoie şi o picătură de transpirație i-a curs pe 
obraz şi a căzut pe pagină. 


— Dragi credincioşi, a început Alex şi speram atât 
pentru binele lui, cât şi al celorlalți, că va oficia 
varianta scurtă a ceremoniei. 


Mary se oprise din plâns, dar nasul îi strălucea 
roşu pe chipul palid şi un firicel i s-a prelins pe 
buza de sus. Jonathan a văzut-o şi, lipsit de 
expresie, a tras un pătrat mare de pânză din 
mâneca vestonului şi i l-a oferit în tăcere. 


Ea l-a luat înclinând uşor din cap, fără să îl 
privească şi şi-a şters absentă faţa. 


-—Da, a rostit ea, când a sosit timpul, parcă 
nemaipăsându-i deloc ce spunea în acea clipă. 


Jack Randall şi-a făcut promisiunea cu voce fermă, 
dar parcă s-ar fi aflat undeva departe. Mă încerca 
sentimentul straniu că văd o căsătorie încheiată 
între doi oameni care aproape că nici nu erau 
conștienți unul de prezenţa celuilalt; atenția 
amândurora era cu totul îndreptată spre bărbatul 
care stătea în faţa lor, cu ochii fixați pe paginile 
cărții sale. 


S-a terminat. Felicitările păreau deplasate şi s-a 


lăsat o tăcere apăsătoare. Jamie m-a privit 
întrebător şi eu am ridicat din umeri. Eu leșinasem 

imediat după ce mă măritasem cu el şi Mary părea 
înclinată să îmi urmeze exemplul. 


Odată ceremonia încheiată, Alex a rămas nemișcat. 
A zâmbit slab şi s-a uitat pe rând la fiecare dintre 
noi. La Jonathan, la Jamie, la Mary şi la mine. 
Când și-a oprit privirea asupra mea, i-am văzut 
schpirea din adâncul ochilor căprui şi plini de 
căldură. Flacăra lumânării se făcea tot mai mică, 
însă s-a aprins pentru o clipă, luminoasă și 
puternică. 


Privirea i-a zăbovit îndelung pe chipul lui Mary, 
apoi a închis ochii, ca şi cum nu putea suporta să 
se mai uite la ea. Îi auzeam respiraţia greoaie şi 
înceată. Pielea se mătuia şi pălea, lumânarea 
stingându-se. 


Fără să deschidă ochii, a întins o mână, bâjbâind 
orbeşte. Jonathan a prins-o, i-a sprijinit umerii și l- 
a ajutat să se lase uşor pe perne. Mâinile lungi, fine 
ca ale unui băiat, tresăreau neliniştite, mai albe 
decât manşeta cămăşii cu care era îmbrăcat. 


— Mary. 


Buzele vinete s-au mișcat într-o şoaptă și Mary i-a 
cuprins mâinile tremurânde între palmele ei, 
strângându-le la piept. 


— Sunt aici, Alex. O, Alex, sunt aici! 


S-a aplecat şi mai mult spre el, murmurându-i ceva 
la ureche. Mișcarea l-a împins pe Jonathan Randall 
puţin în spate, astfel încât s-a îndepărtat de pat. 
Stătea în picioare, privind în jos cu chipul 
împietrit. 


Pleoapele grele şi bombate s-au mai ridicat o dată, 
doar pe jumătate acum, căutând o faţă şi găsind-o. 


1325 


— Johnny. Atât... de bun cu mine. Mereu, Johnny. 


Mary s-a aplecat asupra lui, umbra părului ei 
ascunzându-i chipul. Jonathan Randall stătea 
nemişcat ca unul dintre megaliții din cercurile de 
piatră, privindu-şi fratele şi soția. Nu se auzea 
niciun zgomot în cameră în afară de şoapta focului 
şi de plânsetul uşor al lui Mary Randall. 


Am simţit o atingere pe umăr şi am ridicat ochii 
spre Jamie. A făcut un semn din cap spre Mary. 


— Stai cu ea, mi-a şoptit. Nu va mai dura mult, nu-i 
aşa? 


— Nu. 


A încuviinţat din cap. Apoi a oftat adânc şi a 
traversat camera spre Jonathan Randall, ce stătea 
neclintit ca o statuie. L-a luat de braţ și l-a întors 
blând spre uşă. 


— Hai, omule, i-a zis încet. Te însoțesc până la 
cartierul general. 


Uşa strâmbă a scârţâit când a plecat, conducându-l 
pe Jack Randall spre camera unde avea să-și 
petreacă noaptea nunţii singur. 


Am închis uşa camerei noastre de la han și m-am 
rezemat de ea, epuizată. Se înserase şi strigătele 
jandarmilor răsunau de-a lungul străzii. 


Jamie era la fereastră, aşteptându-mă. A venit 
îndată lângă mine şi m-a strâns la piept înainte să 
apuc măcar să îmi dezleg mantia. M-am lipit de el, 
recunoscătoare pentru căldura şi forţa lui. 
Trecându-mi un braţ pe sub genunchi, m-a ridicat 
în braţe și m-a dus pe scaunul de la fereastră. 

— Bea ceva, englezoaico, m-a sfătuit. Arăţi stoarsă 
de vlagă şi nici nu e de mirare. 


A luat sticla de pe masă şi mi-a pregătit ceva care 
părea a fi coniac cu apă, doar că n-avea apă. 


Mi-am trecut obosită o mână prin păr. Pornisem 
spre Alex imediat după micul dejun, acum trecuse 
de şase seara. Dar mi se părea că fusesem plecată 
zile întregi. 


— Nu a mai durat mult, bietul băiat. Parcă așteptase 
doar să o vadă în siguranță. Am trimis vorbă acasă 
la mătuşa ei. Mătuşa şi două verişoare au venit să 
o ia. Vor avea ele grijă de... el. 


Recunoscătoare, am sorbit din coniac. Imi ardea 
gâtul şi aburii alcoolului mi s-au urcat imediat la 
cap, precum ceața din mlaștini, dar nu îmi păsa. 


— Ei bine, am spus, încercând să zâmbesc, măcar 
acum ştim că Frank e în siguranţă, după toate câte 
s-au întâmplat. 


Jamie m-a privit încruntat, sprâncenele roşcovane 
aproape atingându-sc. 


-La naiba cu Frank! a spus el cu violență. La 
naiba cu toți din neamul Randall! Blestemat să fie 
Jack Randall şi blestemată să fie şi Mary Hawkins 
Randall, şi blestemat să fie Alex Randall... ă-ă... 
adică nu, Dumnezeul să-l odihnească în pace, s-a 
corectat în grabă, făcându-şi cruce. 


— Am crezut că nu ai resentimente... am început, 
dar Jamie m-a privit aspru. 


— Am minţit. 


M-a prins de umeri și m-a scuturat uşor, ținându- 
mă departe de el. 

— Şi la naiba şi cu tine Claire Randall Fraser, dacă 
tot m-am pornit! a adăugat el. Cum naiba să nu am 
resentimente? Urăsc fiecare amintire a ta în care 
nu sunt eu, fiecare lacrimă vărsată pentru altul şi 
fiecare secundă pe care ai petrecut-o în patul altui 
bărbat! Naiba să te ia! 


Mi-a răsturnat paharul de coniac din mână — din 
greșeală, cred — m-a tras spre el şi m-a sărutat cu 
putere. 


S-a retras cât să mă zgâlţâie din nou. 


— La naiba, Claire, tu eşti a mea! A mea şi nu te voi 
împărți cu nimeni, fie el bărbat sau amintirea lui, 
sau cu orice, nu mă interesează, atât timp cât vom 
trăi amândoi. Nu îi vei mai rosti vreodată numele. 
Mă auzi? 


M-a sărutat cu pasiune pentru a-și întări punctul de 
vedere. 


— M-ai auzit? a spus, desprinzându-se de mine. 


— Da, am răspuns cu o oarecare greutate. Dacă al... 
înceta... să mă scuturi... ţi-aş putea... răspunde. 


Rușinat puţin, şi-a slăbit strânsoarea mâinilor de pe 
umerii mei. 


—Imi pare rău,  englezoaico. Doar că... 
Dumnezeule, de ce a trebuit să... în fine, da, 
înțeleg de ce... dar trebuia să... 


I-am întrerupt discursul incoerent, aşezându-mi o 
mână pe ceafa lui şi trăgându-l în jos spre mine. 


— Da, am spus cu tărie, dându-i drumul. A trebuit. 
Dar acum s-a terminat. 

Mi-am dezlegat panglicile mantiei şi am lăsat-o să 
cadă pe podea. S-a aplecat să o ridice, dar l-am 
oprit. 


— Jamie, am spus. Sunt obosită. Vrei să faci 
dragoste cu mine? 


A inspirat adânc şi a expirat încet, privind în jos 
spre mine. Avea ochii adânciţi în orbite de 
oboseală şi încordare. 


— Da, a şoptit în cele din urmă. Da, vreau. 


A fost tăcut şi aspru la început, tăişurile furiei 
ascuţindu-i iubirea. 


— Au, am spus la un moment dat. 
— Iisuse, îmi pare rău, mo duinne. Nu pot... 
— Nu-i nimic. 


I-am oprit scuzele cu buzele şi l-am strâns, simțind 
furia slăbind pe măsură ce tandrețea creştea între 
noi. Nu s-a desprins din sărut, ci a rămas nemișcat, 
explorându-mi uşor buzele, vârful limbii atingând, 
abia mângâind. 


I-am atins limba cu limba mea și i-am ţinut obrajii 
între palme. Nu se mai răsese de dimineaţă și 
firişoarele scurte din barba roșcată îmi înţepau 
plăcut degetele. 


S-a rostogolit uşor pe o parte, pentru a nu mă strivi 
cu greutatea lui și am continuat, atingându-ne în 
întregime trupurile, uniți prin apropiere, vorbind 
cu limbi tăcute. 


Vii şi un singur trup. Suntem unul şi cât timp ne 
iubim, moartea nu ne va atinge. 


E cald şi bine în mormânt, 

dar cine se iubeşte sub pământ? 2 

Alex Randall zăcea rece în patul său şi Mary 
Randall era singură într-al ei. Dar noi eram aici 
împreună şi nimeni şi nimic nu mai conta. 


M-a prins de şolduri cu mâinile sale mari şi calde 
şi m-a tras spre el, iar fiorul care m-a străbătut a 
trecut în trupul lui de parcă am fi împărțit aceeaşi 
carne. 


M-am trezit în toiul nopţii încă în braţele lui şi mi- 
am dat seama că nu dormea. 


— Culcă-te la loc, mo duinne. 


Vocea îi era blândă, joasă şi liniștitoare, dar ceva 
m-a făcut să întind mâna și i-am simţit obrajii uzi. 


-Ce s-a întâmplat, iubirea mea? i-am şoptit. 
Jamie, eu te iubesc doar pe tine. 


— Ştiu, a răspuns el încet. Știu asta, dragostea mea. 
Lasă-mă să îţi spun în somn cât de mult te iubesc. 
Căci nu pot să îți spun când eşti trează decât 
aceleași biete cuvinte, mereu şi mereu. Dar când 
dormi în braţele mele, îți pot spune lucruri care, 
dacă ai fi trează, ţi s-ar părea prosteşti şi naive, dar 
visele tale vor simți adevărul lor. Dormi, mo 
duinne. 


Mi-am întors capul până când buzele mele i-au 
atins baza gâtului, acolo unde pulsul îi bătea încet 
sub cicatricea cu trei colţuri. Apoi mi-am așezat 
capul pe pieptul lui şi i-am dăruit visele, să aibă 
grijă de ele. 

PARTEA A ŞAPTEA 


PRIVIND ÎN URMĂ 

47 


SOCOTELI NEÎNCHEIATE 


— Avea dreptate, desigur. Blestematul, aproape 
întotdeauna avea dreptate, a spus Claire cu o voce 
uşor enervată. 


A zâmbit trist, apoi a privit spre Brianna, care 
stătea pe covorul din faţa şemineului, strângându- 
şi genunchii, cu fața lipsită de expresie. Doar 
fluturarea uşoară a părului ei, care se mişca în 
dogoarea flăcărilor, o deosebea de o statuie. 


— A fost o sarcină dificilă , din nou, şi o naştere 
riscantă. Dacă aş fi născut acolo, aproape cu 
siguranţă am fi murit amândouă. 


ĮI se adresa direct fiicei sale, de parcă ar fi fost 
singure în cameră. Roger, trezindu-se încet din 
vraja trecutului, se simţea ca un intrus. 


— Acesta e adevărul, întregul adevăr. Nu puteam 
îndura să îl părăsesc, a spus Claire în şoaptă. Chiar 
şi de dragul tău... te-am urât puţin înainte de a te 
naște, căci pentru tine m-a făcut să plec. Nu îmi 
păsa că muream, nu împreună cu el. Dar să fiu 
nevoită să plec, să trăiesc fără el... Avea dreptate, 
eu am ieșit cel mai prost din târgul ăsta. Dar mi- 
am ţinut promisiunea, pentru că îl iubeam. Şi am 
trăit, tu şi cu mine, pentru că el te iubea pe tine. 


1332 


Brianna nu a făcut nicio mișcare, nu şi-a luat ochii 
de pe chipul mamei sale. Doar buzele i s-au 
mișcat, țepene, parcă neobișnuite să vorbească. 


— Cât timp... m-ai urât? 


Ochii aurii i-au întâlnit pe cei albaştri, inocenți și 
nemiloşi ca ai unui șoim. 


— Până te-ai născut. Când te-am ținut în braţe şi te- 
am alăptat şi am văzut că te uitai la mine cu ochii 
tatălui tău. 


Brianna a scos un sunet slab, gâtuit, dar mama ei a 
continuat, vocea înmuindu-i-se puţin când privea 
spre fata de la picioarele ei. 


— Şi pe urmă am început să te cunosc, ca pe ceva 
separat de mine şi de Jamie. Şi te-am iubit pentru 
ce erai tu, nu doar pentru bărbatul care îți este tată. 


Brianna a ţâşnit în picioare. Părul i s-a zburlit 
precum coama unui leu şi ochii albaștri au scăpărat 
ca flăcările din spatele ei. 


— Frank Randall a fost tatăl meu! a spus ea. A fost! 
Ştiu asta! 


Şi-a încleştat pumnii şi a străpuns-o pe mama ei cu 
privirea. Vocea îi tremura de furie. 


— Nu ştiu de ce faci asta. Poate că m-ai urât, poate 
încă mă urăști! 


Lacrimile au început să-i şiroiască pe obraji, 
nestăvilite, şi le-a şters furioasă cu dosul palmei. 


— Tati... tati m-a iubit, nu m-ar fi iubit, dacă nu aş 
fi fost a lui! De ce încerci să mă faci să cred că nu 
era tatăl meu? Erai geloasă pe mine? Asta e? Te 

deranja atât de mult că el mă iubea? Pe tine nu te 
iubea, ştiu asta! 


Ochii albaștri s-au îngustat, ca ai unei pisici, 
sclipind pe chipul devenit alb ca varul. 


Pe Roger l-a încercat o dorinţă puternică de a se 
adăposti după uşă înainte ca ea să îi observe 
prezenţa și să îşi întoarcă mânia împotriva lui. Dar 
dincolo de propria neliniște, simţea cum creşte în 
el un fel de respect amestecat cu groază. În fata 
care stătea pe covorul lui, mârâind şi scuipând în 
apărarea paternității ei, clocotea puterea sălbatică 
ce îi făcuse pe războinicii scoțieni să se arunce 
asupra duşmanilor lor ca nişte duhuri urlătoare. Cu 
nasul drept alungit şi mai mult de umbre, cu ochii 
îngustați ca ai unei pisici înfuriate, era imaginea 
tatălui ei, iar tatăl ei evident nu era profesorul tăcut 
şi brunet a cărui fotografie împodobea coperta 
cărții de pe masă. 


Claire a deschis gura o dată, apoi a închis-o, 
urmărindu-şi fascinată fiica. Tensiunea plină de 
forţă a corpului, curbura lină a pomeţilor laţi, cu 
pielea întinsă; Roger avea impresia că ea mai 
văzuse aceste trăsături de multe ori înainte — şi nu 
la Brianna. 


Cu o mișcare atât de bruscă încât i-a făcut pe 
amândoi să tresară, Brianna s-a răsucit pe călcâie, 
a înşfăcat decupajele îngălbenite de ziare de pe 
birou şi le-a aruncat în foc. A apucat cleştele și a 
împuns cu furie în teancul de hârtii uscate, 
nepăsătoare la ploaia de scântei care zburau din 
şemineu și sfârâiau în jurul picioarelor ei încălțate 
cu cizme. 


Indepărtându-se de mormanul de hârtii care se 
înnegreau rapid, a bătut cu piciorul în şemineu. 

— Căţea! i-a strigat mamei ei. Tu m-ai urât? Ei 
bine, eu te urăsc! 


Şi-a dat spre spate braţul cu cleştele de şemineu şi 
muşchii lui Roger s-au încordat instinctiv, gata să 
se repeadă asupra ei. Dar ea s-a întors, cu braţul 
arcuit ca un aruncător de suliță, şi a azvârlit 
cleştele prin fereastra înaltă, unde geamurile 
înnegrite de bezna nopţii au reflectat pentru o clipă 
imaginea unei femei arzând înainte de a se sparge 
şi a zbura în țăndări în întuneric. 


Tăcerea din birou era nimicitoare. Roger, care 
sărise în picioare la plecarea Briannei, a rămas în 
mijlocul camerei, năuc. Şi-a privit mâinile, 
neştiind prea bine ce să facă cu ele, apoi s-a uitat 
spre Claire. Stătea complet nemișcată în adăpostul 
fotoliului, ca un animal ce încremenește când 
umbra unui prădător trece pe lângă el. 


După câteva clipe, Roger a traversat camera până 
la birou şi s-a rezemat de el. 


— Nu ştiu ce să spun, a rostit el. 
Buzele lui Claire au tresărit uşor. 
— Nici eu. 


Pentru o vreme, s-a aşternut liniştea. Casa cea 
veche a scârțâit în jurul lor şi un zăngănit uşor de 
oale s-a auzit dinspre bucătăria de la capătul 
holului, unde Fiona pregătea cina. Sentimentele de 
şoc şi de jenă reținute ale lui Roger au dat naştere 
treptat unei alte senzații, pe care nu reușea să o 
definească. Îşi simțea mâinile îngheţate şi le-a 
frecat de pantaloni, simțind în palme atingerea 
caldă a catifelei. 


— Eu... a început a spune, apoi s-a oprit şi a 
clătinat din cap. 

Claire a tras adânc aer în piept şi Roger și-a dat 
seama că aceasta era prima mișcare pe care o 
văzuse la ca de când plecase Brianna. Privirea ei 
era limpede şi directă. 


— Tu mă crezi? l-a întrebat. 
Roger a privit-o gânditor. 


-Să fiu al naibii dacă ştiu, a rostit în cele din 
urmă. 


Vorbele lui au făcut-o să zâmbească nesigur. 


— Acelaşi lucru mi l-a spus şi Jamie când l-am 
întrebat la început de unde crede el că vin. 


— ÎI înţeleg. 


Roger a ezitat puţin, apoi, hotărându-se, a traversat 
camera spre ea. 


— Îmi dai voie? 


A îngenuncheat și i-a luat mâna, care nu a opus 
rezistenţă, şi a întors-o spre lumină. Poţi deosebi 
fildeşul adevărat de cel sintetic, şi-a amintit el 
deodată, căci cel real se simte cald la atingere. 
Palma mâinii ei era de un roz pal, dar linia ştearsă 
a „J“-ului de la baza degetului mare era albă ca 
osul. 


— Asta nu dovedeşte nimic, a spus ea, privindu-l. 
Putea fi un accident, aş fi putut s-o fac eu însămi. 


— Dar nu ai făcut-o, nu-i aşa? 


l-a aşezat foarte uşor mâna înapoi în poală, de 
parcă ar fi fost un artefact fragil. 


— Nu. Dar nu o pot dovedi. Perlele —mâna ei s-a 
ridicat spre sclpirea şiragului de la gât — ele sunt 

autentice, asta poate fi verificat. Dar pot dovedi de 
unde le am? Nu. 


— Şi portretul lui Ellen MacKenzie... , a început el. 


— La fel. O coincidenţă. Ceva pe care să îmi bazez 
înşelătonia. Minciunile. 


În tonul ei se ghicea o amărăciune, deși vorbea cu 
destul calm. Se înroşise în obraji şi începea să-și 
piardă acea linişte profundă. Parcă te uiţi la o 
statuie care prinde viață, şi-a spus Roger în sinea 
lui, ridicându-se în picioare. S-a plimbat înainte și 
înapoi, trecându-și o mână prin păr. 


— Dar e important pentru dumneata, a spus el, nu-i 
aşa? E foarte important. 


— Da. 


S-a ridicat la rândul ei şi s-a îndreptat spre birou, 
pe care se afla dosarul cu cercetările lui. Şi-a 
aşezat o mână pe hârtia de Manila cu venerație, de 
parcă ar fi fost o piatră de mormânt; Roger bănuia 
că pentru ea chiar era. 


— Trebuia să ştiu. 


Glasul i-a tremurat uşor, dar i-a văzut maxilarele 
încleştându-se imediat, suprimându-l. 


— Trebuia să ştiu dacă a reușit să îşi salveze 
oamenii ori dacă s-a sacrificat pentru nimic. Şi 
trebuia să îi spun Briannei. Chiar dacă nu mă 
crede, chiar dacă nu mă va crede niciodată. Jamie 
a fost tatăl ei. Trebuia să îi spun. 


— Da, înţeleg asta. Și nu o puteai face cât timp 


doctorul Randall, soţ... adică Frank, s-a corectat 
el, îmbujorându-se, era în viaţă. 

— Este în regulă, a spus ea zâmbind uşor, îl poţi 
numi pe Frank soţul meu. În fond, a fost soţul meu 
mulți ani. Şi Bree are dreptate, într-un fel. El a fost 
tatăl ei, la fel ca şi Jamie. 


A privit în jos spre mâinile ei, răsfirându-și 
degetele, astfel încât lumina făcea cele două inele 
pe care le purta, unul de aur şi unul de argint, să 
schpească. Lui Roger i-a venit în minte un gând. 


— Inelul dumitale, a spus el, venind lângă ea. Cel 
din argint. Are pe el un semn al celui care l-a 
făurit? Unii argintari scoțieni din secolul al 
optsprezecelea îl foloseau. Nu dovedește neapărat 
autenticitatea, dar e ceva. 


Claire l-a privit mirată. Și-a aşezat protector mâna 
stângă peste cea dreaptă, mângâind inelul lat din 
argint, cu dantelănia scoțiană împletită cu florile de 
ciulin. 


— Nu ştiu, a spus ea şi obrajii i s-au colorat uşor în 
roz. Nu m-am uitat în interior. Nu l-am scos 
niciodată. 


A învârtit inelul încet peste articulația degetului. 
Degetele ei erau fine, dar după purtarea 
îndelungată, inelul lăsase o urmă în carne. 


Şi-a mijit ochii spre partea interioară a inelului, 
apoi s-a ridicat şi l-a adus la masă, unde a rămas în 
picioare lângă Roger, înclinând cercul de argint 
pentru a prinde lumina de la veioză. 


— Sunt cuvinte gravate pe el, a spus ea uimită. 
Niciodată nu m-am gândit că el... O, Doamne 
Dumnezeule! 


Vocea 1 s-a frânt şi inelul i-a căzut dintre degete, 
izbindu-se de masă cu un uşor clinchet metalic. 
Roger l-a ridicat în grabă, dar ea se întorsese cu 

spatele la el, proptindu-şi pumnii încleştați în talie. 
Ştia că ea nu voia ca el să-i vadă faţa; controlul pe 
care şi-l păstrase pe parcursul lungilor ore ale zilei 
şi al scenei cu Brianna o părăsise acum. 


Roger a rămas în picioare un minut, simțindu-se 
copleșşitor de straniu şi nelalocul lui. Cu un 
sentiment teribil că violează o intimitate mai 
profundă decât orice cunoscuse el vreodată, dar 
neştiind ce altceva să facă, a ridicat cercul de metal 
în lumină şi a citit cuvintele din interior. 


— Da mi basia mille... 


Dar vocea lui Claire era cea care rostise cuvintele, 
nu a lui. Glasul îi tremura și Roger ştia că ea 
plânsese, dar începea să-și recapete controlul. Nu 
își putea da frâu liber emotiilor pentru mult timp; 
forţa a ceea ce ținea ea în frâu putea cu ușurință s- 
o distrugă. 


-E Catullus. Un fragment dintr-un poem de 
dragoste. Hugh... Hugh Munro, el mi-a dăruit 
poemul la nuntă, înfășurat pe o bucată de 
chihlimbar cu o libelulă înăuntru. 


Mâinile ei, încă strânse pumn, coborâseră acum pe 
lângă corp. 


— Nu îl pot recita în întregime, dar acest fragment... 
îl cunosc. 


Vocea îi devenea tot mai sigură pe măsură ce 
vorbea, dar a rămas cu spatele întors spre Roger. 
Cercul mic de argint strălucea în palma lui, cald 
încă de la căldura degetului de pe care ieşise. 


— 3... da mi basia mile...“ 


Incă întoarsă, ea a continuat, traducând. 

— Dă-mi sărutări o mie, apoi o sută 

ŞI iar o mie şi-apoi iar o sută! 

Când la sfârșit mai multe mii vom face, 
Le-om încurca, să nu le dăm de capăt. 2 


Când a terminat, a rămas nemişcată câteva clipe, 
apoi s-a întors încet cu faţa spre el. Obraju îi erau 
roşii ȘI uzi, iar genele schpeau de lacrimi, dar 
părea calmă. 


-Şi iar o mie şi-apoi iar o sută, a repetat ea, 
încercând timid să zâmbească. Dar niciun semn al 
argintarului. Deci nici aceasta nu e o dovadă. 


— Ba este. 
Roger a simțit un nod în gât şi şi-a dres iute vocea. 
— Este o dovadă incontestabilă. Pentru mine. 


Ceva s-a aprins în adâncul privirii ei şi zâmbetul i- 
a înflorit. Apoi lacrimile s-au adunat şi s-au 
revărsat şi ea şi-a pierdut definitiv stăpânirea de 
sine. 


— [mi pare rău, a spus Claire într-un sfârşit. 


Stătea pe sofa, cu coatele sprijinite pe genunchi, 
fața îngropată pe jumătate într-una dintre batistele 
albe uriaşe ale reverendului Wakefield. Roger se 
aşezase alături, aproape atingând-o. Părea foarte 
firavă şi vulnerabilă. Ar fi vrut să îi mângâie 
buclele castani, dar era mult prea timid să 
îndrăznească. 


— Niciodată nu am crezut... nu mi-a trecut 
niciodată prin minte, a spus ea, suflându-şi din nou 

nasul. Nu am știut cât de mult va însemna să mă 
creadă cineva. 


— Chiar dacă acel cineva nu este Brianna? 


A făcut o mică grimasă la cuvintele lui, netezindu- 
şi cu mâna părul spre ceafă în timp ce se îndrepta 
de spate. 


—A fost un şoc, a spus ea în apărarea Briannei. 
Normal, nu a putut, îl iubea atât de mult pe tatăl ei, 
pe Frank adică, s-a corectat ea în grabă. Ştiam că 
la început s-ar putea să îi vină mai greu să accepte 
totul. Dar... probabil după ce va avea timp să se 
gândească, să pună întrebări... 


Vocea 1 s-a stins şi pe sub costumul din stofă albă, 
umerii 1 s-au aplecat sub greutatea propriilor 
cuvinte. 


Parcă pentru a se gândi la altceva, a aruncat o 
privire spre masă, unde se afla încă teancul de cărți 
cu coperte strălucitoare, neatinse. 


—E ciudat, nu? Să trăieşti vreme de douăzeci de 
ani alături de un istoric expert în perioada iacobită 
şi să-ţi fie atât de teamă de ce ai putea afla, încât să 
nu ai curajul să deschizi una dintre cărțile sale? 


A clătinat capul, cu privirea încă aţintită spre cărți. 


— Nu ştiu ce s-a întâmplat cu mulţi dintre ei, nu am 
putut îndura să aflu. Toţi oamenii pe care i-am 
cunoscut... nu i-am putut uita. Dar îi puteam 
îngropa, le puteam păstra amintirea ascunsă. 
Pentru o vreme. 


Şi vremea aceea se încheia acum și o alta începea. 


Roger a ridicat cartea din vârful teancului, 
cântărind-o în mâini, de parcă ar fi fost o 

responsabilitate. Poate i-ar abate gândurile de la 
Brianna, măcar. 


— Vrei să îţi spun? a întrebat el încet. 


Claire a stat în cumpănă câteva clipe, apoi s-a 
grăbit să încuviințeze din cap, parcă teamându-se 
că ar regreta dacă mai șovăie mult. 


Roger și-a umezit buzele uscate şi a început să 
vorbească. Nu avea nevoie să deschidă cărțile; 
erau date cunoscute de orice istoric specializat în 
acea perioadă. Totuși, a ținut cartea lui Frank 
Randall la piept, ca un scut. 


— Francis Townsend, a început el. Bărbatul care a 
ținut Carlsle-ul pentru Charles. A fost capturat. 
Judecat pentru trădare, spânzurat şi eviscerat. 


S-a oprit, dar chipul lui Claire era deja lipsit de 
orice culoare, nu mai putea schimba asta. S-a 
aşezat în faţa lui la birou şi a rămas ca o stană de 
piatră. 


— MacDonald de Keppoch a luptat pe câmpul de la 
Culloden ca pedestraș, împreună cu fratele său 
Donald. Amândoi au fost doborâți de tunurile 
englezilor. Lordul Kilmarnock a căzut pe câmpul 
de luptă, dar lordul Ancrum, căutând printre cei 
căzuţi, l-a recunoscut şi l-a salvat de soldaţii lui 
Cumberland. Nu i-a făcut o mare favoare; a fost 
decapitat în august următor pe Dealul Turnului la 
Londra, împreună cu  Balmerino. Fiul lui 
Kilmarnock, a continuat el şovăind, a dispărut în 
bătălie, corpul lui nu a fost niciodată găsit. 


— Întotdeauna mi-a plăcut Balmerino, a murmurat 
ea. Şi Vulpoiul Bătrân? Lordul Lovat? a întrebat 


ea, cu glasul aproape o şoaptă. Umbra unui topor... 


— Da. 

Degetele lui Roger au mângâiat coperta lucioasă a 
cărții inconştient, parcă citind cuvinte scrise în 
Braille. 


—A fost judecat pentru trădare şi condamnat la 
decapitare. A fost viteaz. Toate istoriile spun că şi- 
a înfruntat moartea cu mare demnitate. 


O scenă i-a venit în minte lui Roger, un fragment 
din Hogarth. A recitat din memorie, cât de fidel 
putea: 


Dus în strigătele şi batjocura gloatei engleze spre 
Turn, bătrânul şef de clan Fraser stătea nepăsător, 
indiferent la proiectilele care îi zburau pe lângă 
cap şi aproape binedispus. Drept răspuns la 
strigătul unei bătrâne „O să rămâi fără cap, javră 
scoțiană bătrână! , el s-a aplecat peste geamul 
trăsurii și a strigat jovial drept răspuns; „Aşa se 
pare, cățea englezoaică bătrână și urâtă! “ 


Claire zâmbea, dar a scos un sunet în care se 
împletea râsul cu plânsul. 


— Sunt convinsă că aşa a spus ticălosul bătrân. 


— Când a fost dus la ghilotină, a continuat precaut 
Roger, a cerut să verifice lama și l-a instruit pe 
călău să facă treaba bine. I-a spus omului: „Fă-o ca 
lumea, că altfel mă voi înfuria foarte tare.“ 


Lacrimile curgeau pe sub pleoapele închise, 
sclhpind ca nestematele în lumina flăcărilor. Roger 
a făcut un gest spre ea, dar Claire l-a simțit şi a 
clătinat din cap, cu ochii încă închişi. 


— Sunt bine. Continuă. 


-Nu mai e mult. Unii dintre ei au supravieţuit. 
Lochiel a fugit în Franţa. 

Roger a evitat atent să îl menţioneze pe fratele 
căpeteniei, Archibald Cameron. Doctorul fusese 
spânzurat, eviscerat şi decapitat la Tyburn, inima îi 
fusese scoasă și aruncată în flăcări. Claire nu a 
părut să observe omisiunea. 


A terminat rapid lista şi s-a uitat la ea. Lacrimile se 
opriseră, dar Claire îşi ținea capul aplecat, părul 
bogat şi ondulat ascunzându-i chipul. Roger s-a 
oprit o clipă când a terminat de vorbit, apoi s-a 
ridicat şi a luat-o ferm de braţ. 


— Hai, a spus el. Ai nevoie de puţin aer. Ploaia s-a 
oprit, să mergem afară. 


Aerul era proaspăt şi rece, aproape ameţitor după 
aerul închis din biroul reverendului. Ploaia grea 
încetase cam pe la apus şi acum, în primele ore ale 
serii, doar picăturile căzând din copaci şi garduri 
vii mai aminteau de ropotul de mai devreme. 


Simţeam o uşurare aproape copleșitoare că 
scăpasem din casă. Atâta vreme îmi fusese teamă 
de asta și acum se terminase. Chiar dacă Bree 
niciodată... dar nu, se va întoarce. Chiar dacă îi va 
trebui puţin timp, cu siguranță va recunoaşte 
adevărul. Era nevoită; adevărul o privea în faţă în 
fiecare dimineaţă în oglindă, îi curgea prin vene. 
Pentru moment, îi spusesem totul şi mă simţeam 
uşoară ca un suflet după spovedanie, când 
părăsește confesionalul, simțindu-se și mai liber la 
gândul penitenţei care îl așteaptă. 


Sau mai degrabă ca o femeie care tocmai a născut, 
m-am gândit. O perioadă scurtă de suferinţă 
intensă și o durere sfâşietoare, plus conştientizarea 
într-o oarecare măsură a nopților fără somn şi a 
zilelor agonizante ce vor urma. Dar pentru 
moment, pentru un răgaz binecuvântat de liniște, 
nu exista nimic altceva decât o euforie tăcută care 

umplea sufletul şi nu mai lăsa loc de presimţiri 
rele. Chiar şi durerea proaspătă pentru soarta 
bărbaţilor pe care îi cunoscusem slăbea aici, 
domolită de stelele care sclipeau printre 
despicăturile norului ferfenițat. 


Noaptea de primăvară timpurie era umedă şi 
cauciucurile maşinilor trecând pe strada principală 
din apropiere scârțâiau pe asfaltul ud. Roger m-a 
condus fără un cuvânt în josul pantei din spatele 
casei şi pe urmă în sus pe lângă o poieniță 
acoperită cu muşchi, apoi din nou la vale, unde era 
o potecă ce ducea la râu. Un pod negru de cale 
ferată traversa râul aici; o scară din fier era 
sprijinită de una dintre grinzi. Cineva înarmat cu 
un spray cu vopsea albă scrisese cu îndrăzneală 
SCOȚIA LIBERĂ pe balustrada podului. 


În ciuda tristeții amintirilor, mă simțeam împăcată 
sau aproape împăcată. Depăşisem etapa cea mai 
grea. Bree ştia acum cine este. Speram din toată 
inima că va ajunge în timp să creadă, nu doar 
pentru binele ei, ştiam, ci de asemenea pentru al 
meu. Mai mult decât aş fi putut vreodată 
recunoaşte, voiam să am pe cineva cu care să mi-l 
amintesc pe Jamie, cineva cu care să pot discuta 
despre el. 


Am simțit o oboseală copleșitoare, care îmi afecta 
deopotrivă mintea şi trupul. Dar mi-am îndreptat 
încă o dată spatele, forțându-mi trupul dincolo de 
limite, cum o făcusem de atâtea ori înainte. 
Curând, le-am promis încheieturilor dureroase, 
gândurilor sensibile şi inimii zdrobite din nou. 
Curând, mă voi putea odihni. Voi putea sta singură 
în micul, confortabilul salon al pensiunii, singură 
lângă foc, cu fantomele mele. Puteam să îi jelesc 
în pace, lăsând oboseala să se risipească împreună 
cu lacrimile şi să caut în cele din urmă uitarea în 

somn, în care i-aş putea regăsi încă o dată pe toţi în 
viaţă. 


Dar încă nu. Mai aveam un lucru de făcut înainte 
de a adormi. 


S-au plimbat în tăcere o vreme, fără niciun sunet 
cu excepția traficului îndepărtat și a clipocitului 
mai apropiat al râului lovindu-se de maluri. Roger 
nu îndrăznea să înceapă vreo discuţie, de teamă să 
nu îi amintească de lucruri pe care ea voia să le 
uite. Dar stăvilarul fusese ridicat şi totul se 
schimbase iremediabil. 


Claire a început să îi pună câteva întrebări 
mărunte, şovăitor şi întrerupt. El îi răspundea cât 
de bine putea și, ezitând la rândul lui, a întrebat-o 
şi el. Libertatea de a vorbi, dobândită brusc după 
atâți ani de taine înăbușite, părea să acţioneze 
asupra ei ca un drog şi Roger, ascultând fascinat, o 
scotea din amorțeală împotriva propriei ei voințe. 
Până au ajuns la podul de cale ferată, își recăpătase 
vigoarea şi tăria de caracter pe care el le observase 
la început. 


— Era un nerod şi un beţiv, un om slab şi prost, a 
declarat ea cu înflăcărare. Cu toţii erau nebuni, 
Lochiel, Glengarry şi ceilalți. Beau prea mult și își 
umpleau capetele cu visurile nebunești ale lui 
Charlie. Să vorbeşti nu te costă nimic și Dougal 
avea dreptate — e uşor să fii viteaz, stând cu o halbă 
de bere sub nas într-o cameră încălzită. Prostiţi de 
băutură, asta au fost, şi pe urmă prea mândri în 
onoarea lor blestemată ca să dea înapoi. Și-au 
biciuit oamenii şi i-au ameninţat, i-au șantajat şi 1- 
au momit, i-au împins pe toți spre pieire... de 
dragul onoarei şi al gloriei. 


A pufnit şi a tăcut o vreme. Apoi, pe neașteptate, a 
început a râde. 

— Dar ştii ce e cu adevărat amuzant? Beţivanul ăla 
prost şi fără un sfanţ şi ajutoarele lui idioate şi 
lacome, bărbații onorabili şi naivi care nu 
îndrăzneau să se întoarcă din drum, toți aveau o 
mică virtute: credeau. Şi straniu e că acesta e 
singurul lucru care a rămas în istorie după ei. Toată 
prostia, incompetenţa, laşitatea şi îngâmfarea de 
bețivi, toate astea s-au dus. Tot ce a mai rămas 
acum din Charles Stuart şi oamenii lui e gloria pe 
care au căutat-o şi nu au găsit-o niciodată. Poate 
Raymond avea dreptate, a adăugat ea pe un ton 
mai moale, doar esenţa unui lucru contează. Când 
timpul distruge toate celelalte, doar duritatea 
osului rămâne. 


— Probabil simţi o oarecare amărăciune împotriva 
istoricilor, s-a hazardat Roger. Toţi scriitorii care 
au înţeles prost și au făcut din el un erou. Vreau să 
spun... nu te poţi duce nicăieri în Highlands fără 
să vezi cutii de bomboane cu Charlie Prinţul cel 
Frumos şi căni suvenir pentru turiști. 


Claire a clătinat din cap, cu privirea pierdută în 
depărtare. Ceaţa serii se îndesea şi picăturile de 
apă începeau să picure din nou din frunzele 
tufişurilor. 


— Nu pe istorici sunt supărată. Nu pe ei. Cea mai 
mare crimă este că ei îşi închipuie că știu ce s-a 
întâmplat, cum s-au petrecut evenimentele, când ei 
nu au decât mărturiile pe care trecutul a ales să le 
lase în urmă, în cea mai mare parte. Ei cred ceea 
ce li se sugerează şi rar găsești pe câte unul care 
vede cu adevărat ce s-a întâmplat, în spatele 
perdele: de fum de artefacte şi hârțoage. 


In depărtare s-a auzit un vuiet. Trenul de seară 


dinspre Londra, ştia Roger. Auzeai fluieratul 
tocmai din casa parohială în serile senine. 

—Nu, vina este a artiştilor, a continuat Claire. 
Scriitorii, rapsozii, povestitorii. Ei sunt cei care iau 
trecutul şi îl recreează după bunul lor plac. Ei pot 
să ia un prost şi să ţi-l dea înapoi erou, pot să ia un 
nerod şi să îl facă rege. 


— Deci sunt toţi niște mincinoși? a întrebat Roger. 


Claire a ridicat din umeri. În ciuda aerului 
îngheţat, își scosese jacheta; umezeala îi înmuia 
cămaşa de pânză, dezvăluindu-i fineţea claviculei 
şi a omoplaților. 


— Mincinoşi? a întrebat ea. Sau vrăjitori? Nu văd ei 
oasele în praful pământului, nu văd ei esenţa 
lucrului care a fost şi îl învelesc într-o nouă carne, 
astfel încât animalul de povară să treacă drept un 
monstru fabulos? 


— Şi deci greşesc? a întrebat Roger. 


Podul de cale ferată a tremurat când Scoţianul 
Zburător a ajuns la macazul din vale. Literele albe 
au început să tremure din cauza vibrațiilor — 
SCOŢIA LIBERĂ. 


Claire a privit în sus spre litere, stelele care s-au 
ivit o clipă printre nori i-au luminat chipul. 


— Tot nu înţelegi, nu-i așa? a rostit ea. 


Era iritată, dar vocea răguşită nu s-a ridicat peste 
nivelul normal. 


— Tu nu ştii de ce, a spus ea. Tu nu știi, eu nu știu 
şi nu vom afla niciodată. Nu înţelegi? Nu ştii 
pentru că nu știi care e sfârșitul, pentru că nu 
există un sfârșit. Nu poţi spune: „Acest eveniment 
a fost “predestinat” să aibă loc şi de aceea toate 
celelalte lucruri s-au întâmplat.“ Ce a făcut Charles 
poporului scoțian, acesta era „evenimentul“ care 

trebuia să aibă loc? Sau a fost «predestinat» să se 
desfășoare cum s-a desfăşurat și motivul real al lui 
Charles a fost să fie ce e acum, un simbol, o 
emblemă? Fără el, ar fi îndurat Scoţia două sute de 
ani de unire cu Anglia şi totuși —a spus ea 
fluturând o mână spre literele de deasupra — să-şi fi 
păstrat propria identitate? 


— Nu ştiu! a spus Roger, fiind nevoit să strige când 
farul locomotivei a luminat copacii și linia ferată şi 
trenul a mugit peste pod. 


Un minut întreg de tunete şi mugete şi pământul 
care se zguduia i-au ţinut pe loc. În cele din urmă, 
vacarmul s-a stins într-un şuierat jalnic şi 
singuratic pe măsură ce lumina roşie de la coada 
ultimului vagon a pierit în depărtare. 


— Păi, asta e drăcia dracului, nu-i aşa? a spus ea, 
întorcându-se. Nu ştii niciodată, dar trebuie să 
acționezi, nu-i așa? 


Şi-a întins deodată mâinile, flexându-și degetele 
puternice, astfel încât verighetele au sclipit în 
lumină. 


— Înveţi asta când devii doctor. Nu în şcoală, nu 
înveți acolo, oricum, ci când pui mâinile pe 
oameni și vrei să îi vindeci. Sunt atât de mulţi pe 
care nu îi poți atinge. Atât de mulți pe care nu îi 
poți vindeca, a căror esenţă nu o poţi găsi, atât de 
mulți care îți alunecă printre degete. Dar nu te poți 
gândi la ei. Singurul lucru pe care îl poţi face, 
unicul lucru, este să încerci să faci tot ce e posibil 
pentru cel din fața ta. Să te porți ca şi cum acest 
pacient este singurul om din lume, pentru că, dacă 
nu gândești astfel, rişti să îl pierzi şi pe acesta. 
Unul câte unul, asta e tot ce poți face. Şi înveți să 
nu îți faci griji pentru cei pe care nu îi poți ajuta, ci 
să faci doar ce poţi. 

S-a întors spre el, cu chipul marcat de oboseală, 
dar cu strălucirea ploii în ochi şi cu paiete de apă 
în bucle. Mâna ei a atins braţul lui Roger, 
poruncitoare ca vântul care umflă pânzele unui vas 
şi îl duce mai departe. 


— Hai să ne întoarcem acasă, Roger, a spus ea. Am 
ceva special să îți spun. 


Claire a fost tăcută pe drumul spre casă, evitând 
încercările lui Roger a-i pune diferite întrebări. A 
refuzat să-l ia de braţ, mergând singură, cu capul 
în jos, gânditoare. Nu părea că ar fi încercat să ia o 
hotărâre, s-a gândit Roger; făcuse deja asta. Acum 
decidea ce să spună. 


Şi Roger era pierdut în gânduri. Tăcerea îi oferea 
un răgaz după zbuciumul revelaţiilor de peste zi, 
suficient cât să se întrebe de ce anume Claire 
alesese să îl includă şi pe el în aceste dezvăluiri. Ar 
fi putut să-i spună totul Briannei între patru ochi, 
dacă ar fi dorit. S-o fi temut de reacția ei şi nu 
dorise să fie singură? Sau sperase că el o va crede, 
cum se şi întâmplase, şi în felul acesta şi-l va 
câştiga drept aliat în cauza adevărului — adevărului 
ei şi al Briannei? 


Curiozitatea lui atinsese punctul culminant când au 
ajuns la casa parohială. Însă mai întâi aveau de 
muncă. Împreună au dat jos toate cărţile din corpul 
cel mai înalt al bibliotecii și l-au împins în fața 
ferestrei sparte, împiedicând aerul rece al nopții să 
intre în cameră. 


Îmbujorată de efort, Claire s-a aşezat pe sofa în 
timp ce Roger s-a dus la măsuţa de băuturi din 
colț. Cât timp trăise, doamna Graham adusese 
băutura pe o tavă, pe un şervet de pânză brodat, 
împreună cu biscuiții de rigoare. Fiona, dacă i s-ar 
fi permis, ar fi făcut bucuroasă același lucru, dar 


1350 


Roger prefera simplitatea de a-și turna singur 
băutura. 


Claire 1-a mulțumit, a sorbit din pahar, apoi s-a 
aşezat şi a ridicat privirea spre el, obosită, dar 
stăpână pe ea. 


— Probabil te întrebi de ce am vrut ca tu să asculți 
întreaga poveste, a spus ea cu o tulburătoare 
capacitate de a-i ghici gândurile. 


— Sunt două motive. Ţi-l voi spune pe al doilea 
imediat, cât despre primul, am socotit că ai 
oarecum dreptul să o auzi. 


— Eu? Ce drept? 


Ochii ei aurii îl priveau fără ocolişuri, tulburători 
ca ai unui leopard. 


— Acelaşi drept ca şi Brianna. Dreptul de a şti cine 
ești. 


A traversat camera până la peretele îndepărtat. Era 
acoperit cu plută din podea până în tavan, încărcat 
cu straturi de fotografii, diagrame, note, cărți de 
vizită răzlețe, vechi programe ale parohiei, chei 
stinghere şi alte nimicuri fără valoare prinse în 
plută. 


— Îmi amintesc acest perete, a spus Claire, atingând 
o fotografie de la un sfârşit de an la gimnaziul din 
sat. Tatăl tău a luat vreodată ceva de aici? 


Roger a clătinat capul, confuz. 


— Nu, nu cred. Intotdeauna spunea că niciodată nu 
găseşte lucrurile pe care le ascunde în sertare. 
Dacă ceva era important, îl voia pus la vedere. 

— Atunci probabil că e aici. El considera că e 
important. 


A întins mâna și a început să frunzărească uşor 
printre straturile suprapuse, separând cu grijă 
hârtiile îngălbenite. 


— Acesta, cred, a murmurat ea, după ce a căutat o 
vreme ici şi colo. 


Întinzându-se până sus de tot, a desprins, de sub 
maldărele de note pentru predici şi tichete pentru 
spălat maşina, o singură foaie de hârtie şi a aşezat- 
o pe masă. 


— Ah, e arborele genealogic al familiei mele, a spus 
Roger surprins. Nu am mai văzut vechitura asta de 
ani buni. Şi nici nu i-am dat vreo importanță când 
l-am văzut, a adăugat el. Dacă ai de gând să îmi 
spui că sunt adoptat, deja ştiu. 


Claire a încuviintțat din cap, cu privirea concentrată 
asupra desenului. 


—O, da. De aceea tatăl tău, domnul Wakefield 
vreau să spun, a întocmit această schiță. Voia să fie 
sigur că îţi vei cunoaşte adevărata familie, deşi ţi-a 
dat numele lui. 


Roger a oftat, gândindu-se la reverend şi la 
fotografia micuță în ramă de argint de pe biroul 
său, un tânăr cu trăsăturile reverendului, cu părul 
întunecat, zâmbitor, într-o uniformă a Forţelor 
Aeriene Regale din al Doilea Război Mondial. 


— Da, ştiu şi asta. Numele meu de familie era 
MacKenzie. Ai de gând să-mi spui că sunt rudă cu 
vreunul dintre cei din neamul MacKenzie pe care 
dumneata ă-ă ... i-ai cunoscut? Nu văd niciunul 
din aceste nume în schiță. 

Claire parcă nici nu îl auzea, urmărind cu degetul 
liniile subțiri, trasate cu mâna, ale arborelui 
genealogic. 


— Domnul Wakefield era teribil de scrupulos la 
detalii, a murmurat ea, parcă pentru sine. Nu ar 
dori să se fi strecurat vreo greşeală. 


Degetul 1 s-a oprit deodată pe pagină. 


— AICI, a spus ea. Aici s-a întâmplat. Sub acest 
punct — degetul ei s-a coborât pe coală — totul este 
corect. Aceştia sunt părinţii tăi, bunicii, străbunicii 
şi aşa mai departe. Dar nu deasupra — şi degetul ei 
s-a plimbat în sus. 


Roger s-a aplecat peste desen, apoi şi-a ridicat 
gânditor ochii verzi ca mușchiul de copac. 


— Aici? William Buccleigh Mackenzie, născut 
1744, tatăl William John Mackenzie şi mama 
Sarah Innes. Decedat 1782. 


Claire a clătinat din cap. 
— Mort în 1744, la vârsta de două luni, de vărsat. 


A ridicat privirea şi ochii aurii i-au întâlnit pe ai lui 
cu o forță care l-a făcut să se înfioare. 


— Nu ai fost prima adopţie în acea familie, ştii? a 
rostit ea şi a bătut uşor cu degetul în data scrisă pe 
desen. Avea nevoie de o doică, a spus ea. Mama 
lui era moartă, deci a fost dat unei familii care 
pierduse un copil. L-au botezat cu numele 
copilului mort — era ceva comun — și probabil că pe 
nimeni nu a interesat să se ştie al cui e, să îl treacă 
în registrul parohiei ca nou-născut. La urma 
urmelor, fusese botezat la naștere, nu era nevoie să 
o mai facă o dată. Colum mi-a spus unde l-au dus. 

— Fiul lui Geillis Duncan, a spus Roger încet. 
Copilul vrăjitoarei. 


— Exact, a răspuns ea, măsurându-l cu privirea, 
aplecându-şi capul într-o parte. Ştiam că așa 
trebuie să fie, de când te-am văzut. Ochii, înţelegi? 
Sunt ai ei. 


Roger s-a aşezat, simțind dintr-odată că îl ia cu 
frig, în ciuda bibliotecii care împiedica aerul rece 
să pătrundă în cameră și a focului proaspăt aprins 
în şemineu. 


— Eşti sigură de asta? a întrebat el, dar evident că 
ea era sigură. 


Presupunând că întreaga poveste nu era o 
născocire, o construcție elaborată a unei minți 
bolnave. S-a uitat la ea cum stătea netulburată cu 
paharul de whisky în mână, stăpână pe sine, parcă 
pe punctul de a comanda niște sărăţele. 


Minte bolnavă? Doamna doctor Claire 
Beauchamp-Randall, şefa personalului într-un 
spital mare şi important? Nebunie delirantă, 
închipuiri violente? Era mai uşor să se creadă 
nebun el însuşi. De fapt, chiar începea să creadă 
asta. 


A tras adânc aer în piept şi şi-a aşezat ambele 
palme peste arborele genealogic, acoperind ramura 
cu William Buccleigh MacKenzie. 


— Păi, totul e foarte interesant şi cred că mă bucur 
că mi-ai spus. Dar nu schimbă mai nimic, nu-i aşa? 
În afară de faptul că probabil ar trebui să rup 
partea de sus a arborelui genealogic şi să o arunc. 
La urma urmelor, nu ştim de unde venea Geillis 
Duncan, nici cine e bărbatul care i-a făcut copilul. 
Pari destul de sigură că nu a fost bietul Arthur. 

Claire a clătinat din cap, îngândurată. 


-0O, nu, nu a fost Arthur Duncan. Dougal 
MacKenzie a fost tatăl copilului ei. Acesta a fost 
adevăratul motiv pentru care a fost ucisă. Nu 
vrăjitoria. Dar Colum MacKenzie nu putea permite 
să se afle că fratele său avusese o aventură 
amoroasă cu soția perceptorului fiscal. Şi ea voia 
să se mărite cu Dougal, poate l-a ameninţat pe 
Colum că va dezvălui adevărul despre Hamish. 


— Hamish? Ah, fiul lui Colum. Da, îmi amintesc. 


Roger şi-a frecat fruntea. Capul începea să 1 se 
învârtă. 


— Nu fiul lui Colum, l-a corectat Claire. Fiul lui 
Dougal. Colum nu putea avea copii, dar Dougal 
putea şi a făcut-o. Hamish avea să urmeze la 
conducerea clanului Mackenzie. Colum ar fi 
omorât pe oricine l-ar fi amenințat pe Hamish şi a 
făcut-o. 


A tras adânc aer în piept. 


— Şi asta, a rostit ea, ne duce la al doilea motiv 
pentru care ţi-am spus povestea. 


Roger şi-a îngropat ambele mâini în păr, cu 
privirea aţintită spre masă, unde liniile arborelui 
genealogic păreau să se zvârcolească aidoma unor 
şerpi care-l  sfidau,  strecurându-și limbile 
spintecate printre nume. 


— Geillis Duncan, a spus el răgușit. Ea avea o 
cicatrice de vaccin. 


— Da. Şi asta m-a convins în cele din urmă să revin 
în Scoția. Când am plecat cu Frank, am jurat că nu 
mă voi mai întoarce niciodată. Ştiam că nu voi 
putea să uit, dar puteam să îngrop ceea ce ştiam, să 

mă ţin departe şi să nu caut niciodată să aflu ce s-a 
întâmplat după plecarea mea. Mi se părea că atât 
măcar puteam face, de dragul amândurora, al lui 
Frank şi al lui Jamie. Și de dragul copilului care 
venea. 


Buzele 1 s-au strâns o clipă cu putere. 


— Dar Geillis mi-a salvat viaţa la procesul din 
Cranesmuir. Poate era ea însăşi condamnată, cred 
că ea aşa considera. Dar şi-a ucis orice șansă pe 
care ar mai fi putut-o avea pentru a mă salva pe 
mine. Şi mi-a lăsat un mesaj. Dougal mi l-a 
transmis, într-o peşteră din Highlands, când mi-a 
adus vestea că Jamie e în închisoare. Mesajul acela 
avea două părți. O frază, „Nu ştiu dacă e posibil, 
dar eu cred că da“, şi o înșiruire de patru numere: 
unu, nouă, şase, opt. 


—O mie nouă sute șaizeci şi opt, a spus Roger 
simțind că totul era un vis şi că urmează să se 
trezească în curând. Anul acesta. Şi ce a vrut să 
spună, ce credea că e posibil? 


— Să te întorci. Prin pietre. Ea nu încercase, dar 
credea că eu pot. Şi avea dreptate, desigur. 


Claire s-a întors şi şi-a ridicat paharul cu whisky 
de pe masă. S-a uitat la Roger peste muchia 
paharului, cu ochii de aceeași culoare precum 
conținutul. 


— Acum suntem în 1968, anul când a plecat ea. 
Doar că eu cred că încă nu a plecat. 


Paharul din mâna lui Roger a alunecat și l-a prins 
în ultima clipă. 


— Poftim... aici? Dar ea... de ce nu... nu ai de 
unde să ştii... 

Se bâlbâia, era atât de năucit, că nu-și putea 
exprima coerent gândurile. 


-Nu ştiu, a subliniat Claire. Dar aşa cred. Sunt 
aproape sigură că era scoțiană şi există şanse mare 
ca ea să fi intrat de undeva din Highlands. Se 
cunosc mai multe astfel de cercuri de piatră, dar 
ştim că Craigh na Dun e un pasaj... pentru cei care 
îl pot folosi. Oricum, a adăugat ea, cu aerul cuiva 
care prezintă argumentul final, Fiona a văzut-o. 


— Fiona? 


Asta, simţea Roger, era pur și simplu prea mult. 
Absurditatea absurdităților. Orice altceva reuşise 
să creadă, călătorii prin timp, trădări între clanuri, 
revelații istorice, dar aducerea Fionei în această 
poveste era mai mult decât logica lui putea îndura. 
A privit rugător spre Claire. 


— Spune-mi că nu vorbeşti serios, a implorat-o el. 
Nu Fiona. 


Un colţ al buzelor lui Claire a tresărit. 


— Mi-e teamă că da, a răspuns ea, cu compasiune. 
Am întrebat-o despre grupul de druizi din care 
făcea parte bunica ei. Desigur că a jurat să nu 
spună nimănui, dar eu ştiam deja câteva lucruri 
despre ei şi în fine... a ridicat din umeri, parcă 
scuzându-se. Nu a fost greu să o fac să vorbească. 
Şi mi-a povestit că mai fusese o femeie care punea 
întrebări, o femeie înaltă şi blondă, cu nişte ochi 
verzi uimitori. Fiona a spus că femeia îi amintea de 
cineva, a adăugat ea delicat, atentă să nu privească 
spre el, dar nu poate spune de cine anume. 


Roger abia a scos un geamăt și, îndoindu-se de 
mijloc, s-a aplecat încet înainte până când s-a 
sprijinit cu fruntea de masă. A închis ochii, simțind 
duritatea rece a lemnului. 

— Fiona ştie cine era? a întrebat el, cu ochii încă 
închişi. 


— Nume ei e Gillian Edgars, a răspuns ea. 


A auzit-o ridicându-se, traversând camera, 
turnându-şi încă un strop de whisky. S-a întors şi a 
rămas lângă masă. Roger îi simțea privirea în 
ceafă. 


— Las la latitudinea ta, a spus ea calmă. E dreptul 
tău să hotărăști. Vrei să o caut? 


Roger şi-a ridicat capul de pe masă şi a clpit 
nedumerit uitându-se la Claire. 


— Dacă vreau să o cauţi? a întrebat. Dacă toată 
această... poveste e adevărată, atunci trebuie să o 
găsim, nu? Dacă se întoarce în timp ca să fie arsă 
de vie? Sigur că trebuie să o găsim! a explodat el. 
Cum poți să iei în calcul altă soluție? 


— Şi dacă o găsesc? a răspuns ea, aşezându-şi mâna 
subțire pe schiţa învechită şi ridicând privirea spre 
el. Ce se întâmplă cu tine? a întrebat ea în şoaptă. 


Roger a privit în jur neputincios, la biroul luminat, 
aglomerat, cu peretele său acoperit de hârtii, la 
ceainicul ciobit de pe masa veche de stejar. Solid 
precum... 


Şi-a pus mâinile pe coapse, strângând catifeaua 
aspră, parcă pentru a se convinge că e la fel de 


solid ca scaunul pe care stătea. 


— Dar... eu sunt real! a izbucnit el. Nu pot pur şi 
simplu... să mă evapor! 


Claire a ridicat sprâncenele gânditoare. 

— Nu ştiu dacă te-ai putea evapora. Nu am idee ce 
se va întâmpla. Poate nu vei exista niciodată. În 
orice caz, acum nu ar trebui să te agiți foarte tare. 
Poate acea parte din tine care te face unic, sufletul 
sau cum vrei s-o numești, e destinată să existe 
oricum şi tu ai fi tot tu, dar născut cu o linie 
genealogică puţin diferită. În fond, cât din aspectul 
fizic se poate datora strămoşilor din urmă cu şase 
generaţii? Jumătate? Zece procente? 


A dat din umeri și a strâns buzele, privindu-l 
cercetător. 


— Ochii îi ai de la Geillis, cum ţi-am spus. Dar văd 
şi ceva din Dougal în tine. Nu o trăsătură anume, 
deşi ai pomeţii neamului MacKenzie. Și Bree îi 
are. Nu, e ceva mai subtil, ceva în felul cum te 
mişti, o grație, o impetuozitate, nu... a spus ea 
clătinând capul. Nu pot descrie, dar e acolo. E ceva 
de care ai nevoie, ca să fii cine eşti? Te poți 
descurca şi fără părticica de la Dougal? 


S-a ridicat greoi, arătându-şi vârsta pentru prima 
dată de când o întâlnise. 


— Mi-am petrecut mai bine de douăzeci de ani 
căutând răspunsuri, Roger, şi îți pot spune un 
singur lucru: nu există răspunsuri, ci doar alegeri. 
Eu am făcut câteva alegeri şi nimeni nu îmi poate 
spune dacă au fost bune sau greșite. Poate maestrul 
Raymond, deși nu cred că ar face-o, el era un tip 
care credea în mistere. Eu văd decât importanţa 
acestui lucru care mă obligă să ţi-l mărturisesc, 
însă alegerea îți aparţine. 


Roger a ridicat paharul şi a dat pe gât restul de 
whisky. 


Anul Domnului 1968. Anul în care Geillis Duncan 


a păşit în cercul de pietre. Anul în care a plecat să- 
şi întâlnească soarta sub frasinii de pe dealurile din 

apropiere de Leoch. Un copil din flori şi o moarte 
prin foc. 


Roger s-a ridicat şi s-a plimbat de-a lungul 
şirurilor de cărți care acopereau pereţii biroului. 
Căr pline de istorie, acel subiect ironic și 
nestatornic. 


Nu existau răspunsuri, ci doar alegeri. 


Fără astâmpăr, a frunzărit cărțile de pe raftul de 
sus. Erau istorii despre mișcarea iacobită, povestea 
rebeliunilor din ‘15 şi din ‘45. Claire îi cunoscuse 
pe câțiva dintre bărbaţii şi femeile descriși în 
aceste cărți. Luptase și suferise alături de ei, pentru 
a salva un popor străin pentru ea. Pierduse tot ce 
iubea în această luptă. Şi la sfârșit, eşuase. Dar 
alegerea fusese a ei, iar acum era a lui. 


Oare exista o şansă ca acesta să fie un vis, vreun 
soi de delir? A aruncat o privire spre Claire. Stătea 
rezemată în fotoliul ei, cu ochii închişi, nemișcată 
cu excepția pulsului care îi bătea abia vizibil în 
scobitura gâtului. Nu. Putea pentru o clipă să se 
convingă că totul era o minciună, însă doar atunci 
când nu se uita la ea. Oricând de mult ar fi vrut să 
creadă contrariul, nu putea s-o privească şi să pună 
la îndoială vreun cuvânt pe care îl rostise. 


Şi-a lipit palmele de masă, apoi le-a întors în sus, 
observând labirintul de linii care le străbătea. 


Ţinea în mâini doar soarta lui sau şi viața unei 
femei necunoscute? 


Niciun răspuns. Și-a strâns mâinile încet, parcă 
tinând ceva mic în căușul palmelor şi s-a decis. 


— Să o găsim, a spus el. 


Nu se auzea niciun sunet dinspre silueta neclintită 
din fotoliu şi nimic nu se mişca, în afară de pieptul 

rotunjit care se ridica şi cobora. Claire dormea. 

48 


VÂNĂTOAREA DE VRĂJITOARE 


Soneria de modă veche a zbârnâit undeva în 
străfundurile apartamentului. Nu era cea mai 
grozavă parte a orașului, dar nici cea mai rea. Case 
ale clasei muncitoare, în cea mai mare parte, unele, 
precum aceasta, împărțite în două sau trei 
apartamente. Pe notita scrisă de mână de sub 
sonerie se putea citi MCHENRY LA ETAJ — 
SUNAŢI DE DOUĂ ORI. Roger a apăsat grijuliu 
pe sonerie încă o dată, apoi şi-a şters palma de 
pantaloni. Îi transpirau mâinile şi asta îl enerva 
îngrozitor. Pe treapta din faţa uşii era o jardinieră 
cu narcise galbene, pe jumătate veştejite din lipsă 
de apă. Vârfurile frunzelor în formă de spadă erau 
maronii şi încrețite, iar capetele galbene franjurate 
se înclinau trist spre pantoful lui Roger. 


Le-a văzut şi Claire. 


— Poate să nu e nimeni acasă, a spus ea, aplecându- 
se să atingă solul uscat din ghiveci. Nu au mai fost 
udate de peste o săptămână. 


Roger s-a simțit oarecum uşurat la acest gând; 
indiferent dacă el credea sau nu că Geillis Duncan 
era Gillian Edgars, nu așteptase cu nerăbdare 
această vizită. Se întorcea să plece când ușa s-a 
deschis brusc în spatele lui cu un scârțâit sinistru 
care 1-a ridicat părul pe ceafă. 

— Da? 


Bărbatul care a răspuns la ușă a mijit ochii spre ei, 
nişte ochi umflați pe un chip buhăit şi roşu cu o 
barbă nerasă. 


— Ă-ă... ne cerem scuze că v-am trezit din somn, 
domnule, a spus Roger, făcând un efort să se 
liniştească, deşi simţea un gol în stomac. O căutăm 
pe o domnişoară Gillian Edgars. Este acasă? 


Bărbatul şi-a trecut o mână grăsană şi păroasă 
peste cap, făcându-și părul să se ridice în ţepi 
dezordonați. 


— Pentru tine e doamna Edgars, puştiule. Şi ce 
treabă ai cu nevastă-mea? 


Simţind vaporii de alcool din respirația bărbatului, 
Roger ar fi vrut să facă un pas în spate, dar a rămas 
pe poziție. 


— Dorim să vorbim doar puţin cu ea, a răspuns 
Roger, pe un ton cât mai împăciuitor. E acasă, vă 
rog? 


— „E acasă, vă rog“? a repetat bărbatul care trebuie 
să fi fost domnul Edgars, strâmbându-şi buzele și 
imitând batjocoritor cu o voce pițigăiată accentul 
de Oxford al lui Roger. Nu, nu e acasă. Şterge-o de 
aici, l-a sfătuit el şi a trântit uşa cu o pocnitură care 
a făcut perdelele de dantelă să tremure. 


—Inţeleg de ce nu e acasă, a remarcat Claire 
ridicându-se în vârful picioarelor să privească pe 
fereastră. Nici eu nu aş fi, dacă asta m-ar aștepta. 


— Exact, a răspuns scurt Roger. Şi cam asta ar fi. 


Mai ai alte sugestii cum să o găsim pe femeia 
aceasta? 

Claire s-a desprins de pervazul ferestrei. 


— Soţul ei s-a aşezat în faţa televizorului, a raportat 
ea. Să îl lăsăm în pace, măcar până ce se deschide 
cârciuma. Între timp, putem încerca la acest 
institut. Fiona a spus că Gillian Edgars face cursuri 
acolo. 


Institutul pentru Studierea  Folclorului şi 
Antichităților Scoțiene era găzduit la ultimul etaj 
al unei case înghesuite chiar în afara cartierului de 
afaceri. Femeia de la secretariat, măruntă şi 
durdulie, îmbrăcată cu o jachetă cafenie şi o rochie 
cu imprimeu, părea încântată să-i vadă. Probabil 
nu are cine ştie ce companie pe aici, a reflectat 
Roger. 


—O, doamna Edgars, a spus ea, după ce le-a 
ascultat întrebarea. 


Lui Roger 1 s-a părut că brusc în vocea doamnei 
Andrews se strecurase o doză de îndoială, dar a 
rămas veselă şi amabilă. 


— Da, a spus ea, e o membră activă a Institutului, 
cu toate cursurile plătite. Stă pe aici destul de mult, 
doamna Edgars. 


Mult mai mult decât i-ar fi plăcut doamnei 
Andrews, după cum suna. 


— Nu cumva este aici acum? a întrebat Claire. 
Doamna Andrews a clătinat din cap, făcând zeci de 
bucle argintii să-i danseze în jurul capului, din 


agrafele în care erau prinse. 


—0O, nu, a răspuns ea. Astăzi e luni. Doar eu şi 
domnul profesor McEwan suntem aici lunea. El 
este directorul Institutului, știți? 

L-a privit mustrător pe Roger, ca şi cum el ar fi 
trebuit să ştie acest lucru. Apoi aparent convinsă 
de respectabilitatea lor evidentă, s-a înduplecat 
niţel. 


— Dacă aveţi întrebări despre doamna Edgars, ar 
trebui să vorbiți cu domnul profesor McEwan. Mă 
duc să îi spun că sunteţi aici, doriți? 


Când a dat să se ridice de la birou, Claire a oprit-o, 
aplecându-se în față. 


— Aveţi cumva o fotografie a doamnei Edgars? a 
întrebat-o ea fără ocolişuri. 


La privirea uluită a doamnei Andrews, Claire a 
răspuns cu un zâmbet fermecător. 


— Nu am dori să irosim timpul domnului director, 
dacă nu e persoana pe care o căutăm, înțelegeți? 


Doamna Andrews a deschis uşor gura şi a clipit de 
câteva ori nedumerită, dar după o clipă a 
încuviințat din cap şi a început să cotrobăie prin 
birou, deschizând sertarele şi vorbind de una 
singură. 


— Ştiu că sunt pe aici pe undeva. Chiar ieri le-am 
văzut, deci nu s-au ascuns foarte departe... o, aici! 


A scos un dosar cu fotografii alb-negru de 
douăzeci pe douăzeci şi cinci de centimetri şi s-a 
apucat să caute repede prin ele. 


-— Gata, a spus ea. Asta e ea, cu una dintre 
expedițiile de excavare în afara orașului, dar nu i 
se destinge fața, nu? Staţi să văd dacă mai găsesc 
vreuna. 


Şi-a reluat frunzăritul, murmurând în barbă, în 
vreme ce Roger privea curios peste umărul lui 

Claire la fotografia pe care doamna Andrews o 
aşezase pe birou. Înfăţişa un grup mic de oameni 
stând în picioare lângă un Land-Rover, cu câțiva 
saci din pânză grosolană şi câteva mici unelte pe 
pământ, lângă ei. Era un instantaneu şi câțiva 
dintre cei de acolo aveau fața întoarsă de la 
aparatul de fotografiat. Degetul lui Claire s-a întins 
fără ezitare, atingând imaginea unei fete înalte cu 
părul blond, lung și drept atârnând până la 
jumătatea spatelui. A bătut uşor cu degetul în 
fotografie, încuviințând în tăcere spre Roger. 


-Nu poţi fi sigură, a murmurat Roger pe sub 
barbă. 


-Ce este, dragule? a întrebat doamna Andrews, 
ridicând absentă ochii peste rama ochelarilor. O, 
nu vorbeai cu mine. Nu-i nimic, am găsit una ceva 
mai bună. Tot nu îi apare toată faţa, stă într-o parte, 
dar e mai bună decât cealaltă. 


Cu o pocnitură triumfătoare, a așezat noua 
fotografie peste prima. 


Aceasta înfățișa un bărbat mai în vârstă cu ochelari 
şi aceeaşi fată blondă, aplecată peste o masă, 
tinând ceea ce părea în ochii lui Roger o colecție 
de fragmente ruginite ale unui motor, dar care erau 
fără îndoială artefacte nepreţuite. Părul fetei 
cobora pe lângă obraz, iar capul îi era întors spre 
bărbatul mai în vârstă, dar nasul scurt şi drept, 
bărbia rotunjită şi curba gurii frumoase se vedeau 
limpede. Ochii priveau în jos, ascunși sub genele 
lungi şi dese. Roger şi-a înghițit fluieratul 
admirativ care îi venise spontan pe buze. Stră- 
străbunică sau nu, era o adevărată păpușică, s-a 
gândit el lipsit de respect. 


S-a uitat spre Claire, care a încuviinţat din cap, 
fără a vorbi. Era mai palidă decât de obicei și la 

gât 1 se vedea pulsul bătând rapid, dar i-a mulțumit 
doamnei Andrews cu obișnuita stăpânire de sine. 


— Da, ea e. Cred că am dori să vorbim cu domnul 
director, dacă este disponibil. 


Doamna Andrews a aruncat o privire spre uşa cu 
panouri albe din spatele biroului ei. 


— Păi, mă duc să-l întreb, drăguță. Dar aş putea să 
întreb în ce chestiune? 


Roger deschisese gura să îngaime o scuză 
oarecare, când Claire l-a salvat. 


-De fapt, noi suntem de la Oxford, a spus ea. 
Doamna Edgars şi-a depus dosarul pentru o bursă 
de studii la Departamentul de antichități şi a dat 
institutul dumneavoastră ca referință împreună cu 
celelalte date profesionale. Aşa că, dacă nu vă 
deranjează... 


—0O, înțeleg, a spus doamna Andrews părând 
impresionată. Oxford. Măi, să fie! Îl întreb pe 
domnul profesor McEwan dacă vă poate primi 
acum. 


Când a dispărut în spatele uşii albe, oprindu-se 
doar ca să bată uşor, de formă, înainte de a intra, 
Roger s-a aplecat spre urechea lui Claire. 


-Nu există un asemenea Departament de 
antichități la Oxford, a şoptit el printre dinţi, şi 
dumneata ştii asta. 


— Tu ştii asta, a răspuns ea şireată, la fel și eu, după 
cum ai subliniat atât de inteligent. Dar există 


câțiva oameni pe lume care nu știu şi tocmai l-am 
cunoscut pe unul dintre ei. 


Uşa albă începea să se deschidă. 

— Să sperăm că prin părțile astea sunt mulţi, a spus 
Roger ștergându-și fruntea, sau că dumneata ești o 
mincinoasă iute de picior. 


Claire s-a ridicat, zâmbind la semnul doamnei 
Andrews şi vorbindu-i lui Roger în colţul gurii. 


— Eu? Eu, care am citit sufletele pentru regele 
Franţei? 


Şi-a netezit grijulie fusta. 
— Asta-i floare la ureche. 


Roger a făcut o plecăciune ironică, gesticulând 
spre uşă. 


— Apres vous, madame. 


Când ea a trecut prin faţa lui, Roger a adăugat pe 
sub mustață: 


— Apres vous, le deluge. 


Umerii ei s-au încordat, însă nu s-a întors spre el. 


Spre marea surpriză a lui Roger, totul s-a dovedit 
chiar floare la ureche. Nu știa sigur dacă la mijloc 
a fost talentul lui Claire de a minţi ori aiureala 
profesorului McEwan, dar buna lor credință nu a 
fost pusă la îndoială. Profesorului nu părea să-i 
treacă prin minte că era improbabil să bată drumul 
cineva de la Oxford până în sălbăticiunile 
Invernessului pentru a pune întrebări despre 
biografia unui posibil student. De fapt, şi-a spus 
Roger în sinea lui, profesorul McEwan părea 
preocupat de ceva, poate nu gândea la fel de 
limpede ca de obicei. 

—Ei bine... da, nu încape discuţie că doamna 
Edgars are o minte pătrunzătoare. Foarte 
pătrunzătoare, a spus directorul, vrând parcă să se 
convingă singur. 


Era un bărbat înalt şi sfrijit, cu buza superioară 
lungă precum a unei cămile, care tremura în timp 
ce cumpănea şovăitor fiecare cuvânt. 


— AŢI... v-a... adică... 
Vocea 1 s-a stins, buza i-a tremurat, apoi a izbucnit: 
— Aţi întâlnit-o vreodată pe doamna Edgars? 


—Nu, a spus Roger, privindu-l pe profesorul 
McEwan cu o oarecare gravitate. De aceea punem 
întrebări despre ea. 


— Este ceva... s-a oprit Claire  diplomată, 
invitându-l, pe care ați dori să-l aduceţi în atenția 
comitetului, domnule profesor? Ştiţi, a spus ea, 
aplecându-se în față şi făcând ochii mari, 
întrebările sunt absolut confidențiale. Dar este 
foarte important ca noi să fim informaţi complet, 
este o chestiune de încredere. Știţi, e vorba de 
minister, a spus ea, coborând vocea sugestiv. 


Roger ar fi sugrumat-o cu dragă inimă, dar 
profesorul McEwan încuviinţa din cap înţelept, 
buza tremurându-i nebunește. 


— O, da, doamnă dragă. Da, desigur. Ministerul. 
Înţeleg perfect. Da, da. Păi, eu... hm, poate... nu aş 
dori să vă dezinformez, nu. Și este o şansă 
minunată, fără îndoială... 


Acum Roger i-ar fi sugrumat pe amândoi. Claire 
trebuie să fi băgat de seamă mâinile tresărindu-i în 
poală cu o dorinţă imposibil de înfrânat, căci a 
oprit brusc mormăitul fără noimă al directorului. 

— În principiu, noi suntem interesaţi de două 
chestiuni, a spus ea energic, deschizând carnetul 
pe care îl avea cu ea şi aşezându-l pe genunchi, 
parcă pentru a nota în el. 


„Cumpără o sticlă de vişinată pentru doamna T“, a 
citit Roger cu colţul ochiului. „Șuncă feliată pentru 
picnic.“ 


-Vrem să ştim mai întâi care este părerea 
dumneavoastră despre bursa doamnei Edgars şi în 
al doilea rând, care e părerea dumneavoastră 
despre personalitatea ei în general. Mai întâi am 
evaluat-o noi, a spus ea bifând în carneţel, în 
dreptul unui rând pe care scria „Schimbă cecurile 
de călătorie“, dar dumneavoastră aveţi o imagine 
mult mai substanțială, desigur. 


Profesorul McEwan încuviinţa din cap întruna, 
vrăjit cu totul. 


— Da, ei bine... 


A pufnit, apoi, cu o privire furișă spre ușă pentru a 
se convinge că e închisă, s-a aplecat confidențial 
peste birou. 


— Calitatea muncii ei... păi, cred că vă pot 
răspunde satisfăcător în această privinţă. Vă voi 
arăta câteva dintre proiectele la care lucrează. Cât 
despre cealaltă chestiune... 


Lui Roger 1 s-a părut că profesorul se îndrepta spre 
o nouă fază de buze tremurate și s-a aplecat 
ameninţător în față. 


Profesorul McEwan s-a lăsat pe spate brusc, cu o 
privire speriată. 


-Nu prea am ce spune! Doar că... în fine, e o 
tânără atât de pasionată! Poate că interesul ei pare 

niţel... obsesiv? 


Vocea 1 s-a ridicat interogativ. Ochii îi alergau de 
la Roger la Claire, ca un şoarece în capcană. 


— Interesul ei principal îl reprezintă megaliţii? 
Cercurile de piatră? a sugerat blând Claire. 


— O, deci a apărut şi în materialele prezentate la 
dosar? 


Directorul a scos o batistă mare și soioasă din 
buzunar şi a început să îşi șteargă faţa. 


— Da, asta e. Desigur, mulți oameni sunt atraşi de 
ele, a început el. Romantismul lor, aerul de mister. 
Uitaţi-vă la sufletele ignorante care se duc la 
Stonehenge în Noaptea de Sânziene, cu robe și 
glugi pe cap. Făcând tot soiul de incantaţii... Nu 
că aş compara-o pe Gillian Edgars cu... 


Pălăvrăgeala a continuat, dar Roger a încetat să 
mai asculte. Biroul înghesuit părea înăbuşitor şi 
gulerul cămăşii îl strângea prea tare; îşi auzea 
inima bătând, un bubuit lent şi continuu în ambele 
urechi, foarte enervant. Este imposibil! şi-a spus el 
în gând. Absolut imposibil. Adevărat, povestea lui 
Claire Randall era convingătoare, teribil de 
convingătoare. Dar pe urmă, uită-te la efectul pe 
care îl are asupra acestui biet ramolit bătrân, care 
nu putea recunoaşte o bursă nici dacă 1 se oferea pe 
o tavă cu sos de legume picante. Claire putea 
păcăli pe oricine. Nu că el, Roger, ar fi fost la fel 
de impresionabil ca profesorul McEwan, dar... 


Asaltat de îndoieli şi lac de transpirație, Roger nu 
era foarte atent când profesorul McEwan a luat un 
set de chei din sertar şi s-a ridicat să îi conducă 
printr-o a doua ușă spre un coridor lung, cu uşi de- 
o parte şi de alta. 

— Camere pentru studiu, a explicat directorul. 


A deschis una dintre ele, dând la iveală nişte 
paravane cu latura de un metru douăzeci, abia cât 
să încapă între ele o masă îngustă, un scaun şi un 
mic raft de cărți. Pe masă, aşezate frumos într-un 
teanc, erau câteva dosare de diferite culori. Într-o 
parte, Roger a văzut un caiet mare cu coperte 
cenușii şi o etichetă pe care scria DIVERSE, cu o 
caligrafie ordonată. Dintr-un motiv necunoscut, 
vederea acelui scris de mână l-a făcut să se 
înfioare. 


Povestea căpăta un caracter tot mai personal cu 
fiecare minut. Mai întâi fotografiile, acum scrisul 
de mână. L-a cuprins panica o clipă la gândul că ar 
putea-o întâlni în carne şi oase pe Geillis Duncan. 
Adică pe Gillian Edgars. Oricine era femeia 
respectivă. 


Directorul deschidea diverse dosare, arătând și 
explicând spre Claire, care se prefăcea de minune 
că înţelegea despre ce vorbea bărbatul. Roger 
privea peste umărul ei, încuviințând şi spunând 
„Hm, foarte interesant“ la intervale regulate, dar 
liniile și buclele aplecate ale rândurilor scrise erau 
incomprehensibile pentru el. 


Ea a scris asta, îşi spunea în gând întruna. E reală. 
In carne şi oase, cu buze şi cu gene lungi. Dacă va 
trece prin piatră, va arde, va pocni şi se va înnegri, 
cu părul aprins ca o torță în zorile întunecate. Iar 
dacă nu, atunci... eu nu exist. 

A clătinat din cap cu violență. 

— Nu sunteţi de acord, domnule Wakefield? 


Directorul institutului îl privea nedumerit. 


A clătinat capul din nou, de data aceasta ruşinat. 

—Nu, nu. Adică... doar că... aş putea bea puţină 
apă? 


— Desigur, desigur! Veniţi cu mine, e un robinet 
chiar după colţ, vă conduc. 


Profesorul McEwan l-a scos din holul plin de uși, 
exprimându-și volubil şi dezlânat îngrijorarea faţă 
de starea sănătăţii lui. 


Odată ieşit din mediul sufocant al coridorului, al 
cărților şi al dosarelor lui Gillian Edgard, Roger a 
început să se simtă ceva mai bine. Totuși, gândul 
de a se întoarce în acea cămăruță unde toate 
cuvintele lui Claire despre trecutul ei păreau să 
răsune între paravanele subțiri... Nu, s-a hotărât el. 
Claire putea încheia singură discuţia cu profesorul 
McEwan. A trecut pe lângă camera de studiu fără 
să privească înăuntru şi a ieșit pe uşa care ducea 
înapoi, spre secretariat. 


Doamna Andrews s-a uitat la el când a intrat, ochii 
ei schpind de îngrijorare şi curiozitate în dosul 
ochelarilor. 


— Vai de mine, domnule Wakefield! Nu vă simtiți 
prea bine? 


Roger şi-a trecut o mână peste față; probabil că 
arăta îngrozitor. A zâmbit slab spre secretara 
micuță şi durdulie. 


—Nu, mulţumesc foarte mult. Mi s-a făcut cam 
cald acolo şi m-am gândit să ies puțin, să iau o 
gură de aer proaspăt. 


—-0O, da, a încuviințat secretara înţelegătoare. 
Caloriferele, a spus ea pronunţând „coloriferele“. 
Rămân înţepenite, ştiţi, şi nu vor să se mai închidă. 
la să mă uit eu mai bine. 

S-a ridicat de la biroul ei pe care încă se afla poza 
înfățișând-o pe Gillian Edgard. A coborât privirea 
spre fotografie, apoi a ridicat-o spre Roger. 


— Ce straniu, a spus ea ca fapt divers. Tocmai mă 
uitam la asta și mă întrebam oare ce-o mi s-o părea 
dintr-odată ciudat la chipul domnişoarei Edgars. Şi 
nu îmi dădeam seama ce era. Dar seamănă puţin cu 
dumneata, domnule Wakefield, mai ales la ochi. 
Ce coincidenţă, nu-i aşa? Domnule Wakefield? 


Doamna Andrews a privit în direcția scărilor, unde 
răsuna ecoul paşilor lui Roger pe treptele din lemn. 


—A avut nevoie la toaletă, probabil, a spus ea, 
înțelegătoare. Bietul băiat! 


Soarele era încă mult deasupra orizontului când 
Claire a ieșit după el în stradă, însă se făcuse deja 
târziu; oamenii se duceau acasă pentru a lua ceaiul 
şi în aer plutea un sentiment de relaxare generală, 
o aşteptare a păcii tihnite după o zi lungă de 
muncă. 


Roger nu era cuprins de un astfel de sentiment. S-a 
întins să deschidă portiera mașinii pentru Claire, 
stăpânit de un amestec de impresii atât de 
tulburător, încât nu se putea decide ce să spună 
mai întâi. Claire a urcat în mașină și a ridicat spre 
el o privire compătimitoare. 


— Amețitor, nu-i aşa? au fost singurele ei cuvinte. 


Labirintul diabolic al străzilor noi cu sens unic 
făcea din traversarea centrului oraşului o 
provocare ce îi solicita întreaga lui atenţie. 
Străbătuseră mare parte din drum când Roger şi-a 
putut lua privirea de la stradă suficient ca să 
întrebe: 

— Acum ce facem? 


Claire stătea rezemată de spătar, cu ochii închiși, 
cu şuviţe de păr desprinse din clamă. Nu a deschis 
ochii la întrebarea lui, dar s-a întins uşor, 
relaxându-se în scaun. 


-De ce nu o inviţi pe Brianna în oraş la cină 
undeva? a întrebat ea. 


Cină? Cumva i se părea nefiresc să se oprească 
pentru cină în toiul unei misiuni detectivistice de 
viaţă şi de moarte, dar, pe de altă parte, Roger a 
devenit brusc conştient de faptul că gaura din 
stomac nu era în întregime rezultatul revelațiilor 
ultimei ore. 


— Păi, bine, a spus el încet. Dar pe urmă, mâine... 


— De ce să mai așteptăm până mâine? l-a întrerupt 
Claire. 


Acum se îndreptase în scaun, răsfirându-şi părul. 
Era des şi zbârlit, șuviţele i se ondulau în jurul 
umerilor şi lui Roger i s-a părut că o făceau să 
arate foarte tânără. 


— Vă puteți duce să vorbiţi cu Greg Edgars din nou 
după cină, nu? 


-De unde știi că numele lui e Greg? a întrebat 
Roger, curios. Şi dacă nu a vorbit cu mine azi 
după-amiază, de ce ar vorbi cu mine seara? 


Claire s-a uitat spre Roger de parcă dintr-odată s-ar 
fi îndoit că ar avea un minim de inteligenţă. 


— Ştiu numele lui pentru că l-am văzut pe o 
scrisoare din cutia poştală, i-a răspuns. Cât despre 
motivul pentru care va vorbi în seara aceasta... Va 

vorbi pentru că, de data aceasta când te vei duce la 
el, vei lua cu tine o sticlă de whisky. 


— Şi crezi că asta îl va determina să ne invite 
înăuntru? 


Claire a ridicat o sprânceană. 


— A1 văzut colecția de sticle goale din tomberonul 
lui? Bineînţeles că o va face! Fără să clipească. 


S-a rezemat din nou pe spate, cu mâinile în 
buzunarele pardesiului şi a privit spre strada pe 
care treceau. 


— Ai putea să vezi dacă Brianna vrea să meargă cu 
tine, a adăugat ea pe un ton degajat. 


— Dar a spus că nu vrea să aibă nimic de-a face cu 
asta, a obiectat Roger. 


Claire i-a aruncat o privire uşor iritată. Soarele 
apunea în spatele ei şi îi făcea ochii să strălucească 
aurii, ca ai unui lup. 


— In acest caz, îți sugerez să nu îi spui ce ai de 
gând, a rostit ea pe un ton care i-a amintit lui 
Roger că era şefă într-un spital important. 

Urechile îi ardeau, dar a spus cu încăpățânare: 


— Nu poţi să-i ascunzi, dacă dumneata și cu mine... 


— Eu nu, l-a întrerupt Claire. Tu. Eu am altceva de 
făcut. 


Asta e prea mult, şi-a spus Roger în sinea lui. A 
tras pe dreapta fără să semnalizeze şi a frânat brusc 
pe marginea străzii. S-a întors spre ea țintuind-o cu 
o privire furioasă. 

— Ai altceva de făcut, da? a întrebat el. Îmi place 
asta. Îmi arunci în braţe sarcina de a încerca să 
momesc un beţivan care probabil îmi va arde un 
pumn şi să o mai ademenesc şi pe fiica dumitale să 
asiste la scenă! Ce, crezi că va fi nevoie de ea ca să 
mă ducă la spital cu maşina după ce Edgars se va 
sătura să mă bată cu sticla în cap? 


— Nu, a răspuns Claire ignorându-i tonul. Cred că 
tu şi cu Greg Edgars împreună veţi reuși acolo 
unde eu am eșuat, să o convingeți pe Bree că 
Gillian Edgars este femeia pe care am cunoscut-o 
cu numele de Geillis Duncan. Pe mine nu vrea să 
mă asculte. Probabil nici pe tine nu te va asculta 
dacă vei încerca să îi povesteşti ce am aflat astăzi 
la institut. Dar îl va asculta pe Greg Edgars. 


Tonul ei era sec și trist şi Roger a simțit că iritarea 
1 se topește treptat. A pornit imediat mașina și a 
pătruns iar în şuvoiul traficului. 


— Prea bine, voi încerca, a spus el bosumflat, fără 
să o privească. Şi mă rog, dumneata unde vei fi în 
timp ce eu voi face asta? 


S-a auzit un foşnet discret lângă el când Claire şi-a 
băgat din nou mâna în buzunar. Apoi a scos 
pumnul şi l-a desfăcut. Privirea lui a prins schpirea 
argintie a micului obiect din întunericul palmei ei. 
O cheie. 


— Am de gând să intru în institut, a răspuns ea 
calmă. Vreau carnetul acela. 


După ce Claire se scuzase pentru a se ocupa de 
„treaba“ ei, făcându-l pe Roger să se înfioare 
puţin, el şi Brianna porniseră cu maşina spre 
cârciumă, apoi se hotărâseră să mai amâne cina, 
din moment ce seara era neaşteptat de blândă. S-au 
plimbat de-a lungul potecii înguste de pe malul 

râului Ness, iar el uitase de toate misiunile sale 
secrete din această seară în compania plăcută a 
Briannei. 


La început au vorbiseră cu prudenţă, evitând orice 
subiect care ar fi dat naştere la contraziceri. Apoi 
discuţia s-a îndreptat spre munca lui Roger și a 
devenit tot mai animată. 


— Dar cum de ştii atât de multe despre asta? a 
întrebat Roger, întrerupând-o în mijlocul frazei. 


— Tata m-a învăţat, a replicat ea. 


La cuvântul „tata“, s-a crispat puțin și s-a retras 
$ 3 > 
parcă aşteptându-se ca el să spună ceva. 


— Adevăratul meu tată, a adăugat ea înțepat. 


— Păi, dumnealui era familiarizat cu subiectul, a 
răspuns Roger diplomat, lăsând provocarea. Avem 
timp berechet pentru asta mai târziu, fata mea, a 
adăugat cinic în sinea lui. Dar nu voi fi eu cel care 
declanșează capcana. 


Chiar în capătul străzii, Roger vedea o lumină la 
fereastra casei familiei Edgars. Vânatul era în 
bârlog, vasăzică. A simțit un val subit de 
adrenalină la gândul confruntării care avea să 
urmeze. 


Adrenalina a fost învinsă de sucurile gastrice 
atunci când au păşit în atmosfera încărcată de 
arome a cârciumii, unde mirosea a plăcinta 
ciobanului. Conversaţia a rămas la subiecte 
generale și tonul a fost prietenos, existând o 
înțelegere tacită de a evita orice referire la scena 
din casa parohială din seara trecută. Roger 
observase răceala dintre Claire şi fiica ei, când o 
lăsaseră în stația de taxiuri în drumul lor spre local. 
Aşezate una lângă cealaltă pe bancheta din spate, îl 

făcuseră să se gândească la două pisici străine, cu 
urechile lăsate pe spate şi cozile răsucindu-se, care 
evită să se privească în ochi pentru a nu se 
încălera, dar stau cu ghearele scoase şi blana 
zburlită. După cină, Brianna a luat hainele în timp 
ce el plătea nota. 


— Pentru ce e asta? a întrebat ea, văzând sticla de 
whisky din mâna lui. Ai de gând să te destrăbălezi 
mai târziu? 


-Să mă destrăbălez? a spus el zâmbind cu gura 
până la urechi. Incepi să prinzi argoul, nu-i așa? 
Ce altceva ai mai prins în studiile tale lingvistice? 


Brianna a coborât privirea cu o inocenţă exagerată. 


— O, păi... In State, există un dans care se cheamă 
Shag 27, mă gândesc că nu ar trebui să te întreb 
dacă vrei să mă inviți la un „shag“... 


— Nu ar trebui, dacă nu ai vorbi serios, a răspuns el. 


Amândoi au râs, dar lui Roger 1 s-a părut că 
roşeaţa din obrajii ei a sporit şi pe el însuşi simţea 
o oarecare tulburare la această sugestie care îl 
făcea să îşi țină mai degrabă pardesiul pe braţ 
decât să se îmbrace cu el. 


— Păi, dacă bei destul din chestia asta, orice e 
posibil, a spus ea, arătând spre sticla de whisky cu 
un zâmbet uşor malițios. Dar are un gust teribil. 


— Gustul se deprinde, fetiţo, a informat-o Roger, cu 
un accent voit pronunţat. Doar scoțienii se nasc cu 
el. Îţi voi cumpăra o sticlă, ca să exersezi. Aceasta 
însă e un cadou, am promis cuiva că i-o las. Vrei să 
vii cu mine sau mă duc mai târziu? 


Nu ştia dacă voia ca ea să vină sau nu, dar a simțit 
un val de fericire când Brianna a încuviinţat și şi-a 

pus pardesiul. 
— Sigur, de ce nu? 


— Bine, a spus el întinzând braţul şi aranjându-i 
delicat reverul pe umăr. E chiar în capul străzii, 
vrei să mergem pe jos? 


Cartierul arăta un pic mai bine noaptea. O parte 
din sărăcie era ascunsă de întuneric, iar luminile ce 
străluceau la geamuri în grădinițele din față îi 
dădeau străzii un aer de cochetărie care lipsea în 
timpul zilei. 


-Nu durează decât un minut, a spus Roger, în 
vreme ce apăsa cu degetul pe sonerie. 


Nu ştia prea bine dacă să spere că aşa va fi sau nu. 
Prima lui teamă s-a spulberat când ușa s-a deschis; 
cineva era acasă, încă în stare de conștientă. 


După câte se părea, Edgars îşi petrecuse după- 
amiaza în compania uneia din sticlele alimate pe 
marginea bufetului hârbuit, vizibil în spatele lui. 
Din fericire, nu părea să facă vreo legătură între 
musafirii din această seară şi nepoftiții din timpul 
după-amiezii. A mijit ochii auzind prezentările lui 
Roger, ticluite pe drum. 


— Vărul lui Gilly? Nu ştiam că are un văr. 


— Păi, are, a spus Roger, profitând îndrăzneţ de 
avantajul acestei afirmaţii. Eu sunt! 


Roger avea să se descurce cu Gillian când o va 
vedea. Dacă o va vedea. Edgars a clipit de câteva 
ori, apoi s-a frecat cu pumnii la ochii buhăiţi, parcă 
încercând să îl vadă mai bine. Privirea lui s-a 
focalizat cu o oarecare dificultate pe Brianna, care 
stătea timidă în spatele lui Roger. 


1380 


— Asta cine e? a întrebat. 
— A-ă... prietena mea, a improvizat Roger. 


Brianna l-a îngustat privit printre gene, dar nu a 
spus nimic. Începea să miroase că nu e în regulă 
ceva, dar nu a scos un cuvânt când Greg Edgars a 
deschis uşa mai larg pentru a le da voie în casă. 


Apartamentul era mic şi sufocant, încărcat de 
mobilă de mâna a doua. 


Aerul mirosea a scrumiere pline, a gunoi vechi şi a 
resturi de mâncare cumpărată de la dughene, toate 
erau împrăștiate nepăsător pe orice suprafaţă 
orizontală din cameră. Brianna i-a aruncat lui 
Roger o privire care spunea „Faine neamuri mai 
ai“, iar el a ridicat uşor din umeri. Nu e vina mea. 
Stăpâna casei clar nu era acasă şi nici nu fusese de 
ceva vreme. 


Sau cel puţin nu fizic. Întorcându-se să se aşeze în 
fotoliul oferit de Edgars, Roger a dat nas în nas cu 
o fotografie mare, făcută în studio, în ramă de 
alamă, stând în centrul micii polite de deasupra 
şemineului. Şi-a mușcat limba pentru a-şi înghiți o 
exclamaţie de uluire. 


Femeia părea să se uite din fotografie drept la el, 
un zâmbet uşor abia ridicându-i un colț al buzelor. 
Şuviţe de păr blond-deschis îi cădeau bogate și 
strălucitoare pe umeri, încadrând o faţă în formă 
de inimă. Ochii de un verde intens ca mușchiul de 
copac iarna sclipeau pe sub genele dese și 
întunecate. 


— Seamănă, nu? 


Greg Edgars a privit spre fotografie, pe chipul său 
citindu-se un amestec de ostilitate şi dor. 

— A-ă, da. Seamănă bine. 


Roger simţea că nu mai are aer şi s-a întors să ia de 
pe fotoliu o bucată de hârtie mototolită în care 
cândva fusese peşte cu cartofi prăjiți. Brianna 
studia cu interes portretul. A privit de la fotografie 
la Roger şi înapoi, comparând cele două chipuri. 
Parcă spusese că sunt veri? 


— Să înțeleg că Gillian nu e acasă? 


Roger a dat să refuze când Edgars a înclinat 
interogativ sticla spre el, apoi s-a răzgândit şi a 
încuviințat din cap. Poate un pahar i-ar câştiga 
încrederea. Dacă Gillian nu era acolo, trebuia să 
afle unde era. 


Ocupat să scoată dopul cu dinţii, Edgars a clătinat 
capul, apoi a îndepărtat delicat bucata de ceară și 
hârtie de pe buza de Jos. 


— Nu prea dă pe acasă, prietene. Când e acasă, nu e 
chiar atâta jeg. 


A arătat cu un gest cuprinzător scrumierele ce 
dădeau pe-afară şi paharele de hârtie răsturnate. 


— Poate pe-aproape, dar nu chiar atât de rău. 


A coborât trei pahare de vin din bufet, privind în 
fiecare parcă verificând să nu fie prăfuite. 


A turnat whisky cu grija exagerată al omului foarte 
beat, luând paharele unul câte unul şi traversând 
camera spre musafirii lui. Brianna a acceptat 
paharul cu aceeași grijă, dar a refuzat fotoliul, 
rezemându-se în schimb delicat de un colţ al 
bufetului cu veselă. 


Edgars s-a răsturnat pe sofaua uzată, ignorând 
dezordinea, şi a ridicat paharul. 

— Noroc, prietene, a spus el repede şi a luat o 
înghițitură lungă şi sonoră. Cum ziceai că te 
cheamă? a întrebat el, ridicând brusc nasul din 
pahar. O, Roger, da. Gillian nu mi-a spus niciodată 
de tine... dar oricum nu mi-ar fi spus, a adăugat el 
bosumflat. Niciodată n-am ştiut nimic despre 
familia ei şi nici nu mi-a spus. Cred că îi era ruşine 
cu ei... dar tu nu arăţi chiar ca un prost, a spus el, 
generos. Măcar fătuca ta e bună. Da, asta e bună, 
nu? „ Măcar fatuca ta e bună.“ Ai auzit-o, da? 


A izbucnit într-un hohot de râs, împroșcând 
picături de whisky. 


— Da, a spus Roger. Mulţam. 


A luat o gură mică de whisky. Brianna, ofensată, s- 
a întors cu spatele la Edgars şi s-a prefăcut a 
examina conţinutul bufetului cu pahare prin ușile 
de sticlă cu fațete oblice. 


Roger a decis că nu avea rost să o ia pe ocolite. La 
cât de beat era, Edgars nu ar recunoaşte fineţurile 
nici dacă l-ar mușca de fund şi exista un risc major 
de a-şi pierde cunoştinţa în orice moment, la ritmul 
în care dădea whisky-ul pe gât. 


— Ştii unde e Gillian? a întrebat el direct. 


De fiecare dată când îi rostea numele, avea o 
senzație ciudată pe limbă. Acum nu s-a putut 
împiedica să ridice privirea spre poliţa şemineului, 
de unde fata din fotografie zâmbea senină spre 
dezmăţul din cameră. 


Edgars a dat din cap, legănându-se înainte și 
înapoi peste pahar ca un bou peste ieslea cu 
mâncare. Era un bărbat scund şi îndesat, probabil 
cam de vârsta lui Roger, dar părând mai bătrân din 
cauza bărbii dese şi nerase şi a părului negru 
neîngrjit. 

— Noo, a spus el. Am crezut că poate tu știi. O fi 
ori la Naţionalişti, ori la Trandafiri, probabil, dar 
habar n-am. Nu ştiu să spun la care. 


— Naţionalişti? a întrebat Roger simțindu-şi inima 
bătând cu putere. Vrei să spui Partidul Naționalist 
al Scoţienilor? 


Pleoapele lui Edgars începeau să coboare, dar au 
mai clipit o dată deschizându-se. 


— Oh, da. Blestemaţi de naționaliști. Doar acolo 
am cunoscut-o pe Gillian, nu? 


— Când a fost asta, domnule Edgars? 


Roger şi-a ridicat privirea auzind vocea şoptită de 
deasupra. Însă nu vocea din fotografie vorbise, ci 
Brianna, privind intens în jos spre Greg Edgars. 
Roger nu își putea da seama dacă făcea doar 
conversație sau bănuia ceva. Chipul ei nu trăda 
nimic în afară de un interes politicos. 


—Nu ştiu... poate acum doi, trei ani. La început a 
fost distractiv, hm? Să îi alungăm pe ticăloşii de 
englezi, să ieşim pe Piaţa Comună pe picioarele 
noastre... bere într-o cârciumă și o îmbrățişare în 
spatele camionului când ne întorceam acasă de pe 
la mitinguri. Mmm. 


Edgars a clătinat din nou capul, privirea 
devenindu-i visătoare la această amintire. Apoi 
zâmbetul i s-a șters de pe chip şi s-a încruntat spre 
pahar. 


— Asta a fost înainte să se scrântească. 
— Să se scrântească? 


Roger a tras cu ochiul la fotografie. Da, intensă. 
Arăta puţin scrântită. Nu nebună de legat, cu 

siguranță. Sau cine poate spune numai dintr-o 
fotografie? 


-Da. Societatea  Trandafirului Alb. Charlie 
dragule, vino să ne eliberezi de tirania englezilor şi 
alte parascovenii. O grămadă de nătărăi îmbrăcaţi 
cu kilturi și peruci, cu săbii şi toate cele. Foarte 
bine, dacă ție îți convine, de ce nu? a adăugat el cu 
o încercare strâmbă de a fi obiectiv. Dar Gilly 
întotdeauna duce lucrurile prea departe. Îi dădea 
întruna cu Prinţul cel Frumos și că n-ar fi fost 
extraordinar dacă ar fi câștigat în ‘45? Bărbaţi în 
bucătărie la orice oră, bând bere şi certându-se că 
de ce nu a învins. Și în galeză! a exclamat el 
dându-și ochii peste cap. O grămadă de prostu. 


Şi-a golit paharul pentru a-şi sublinia spusele. 


Roger simţea privirea Briannei împungându-l într- 
o parte a gâtului ca un burghiu. A tras de guler să-l 
mai lărgească, deşi nu purta cravată şi nasturele de 
sus era descheiat. 


— Domnule Edgars, nu cumva soţia dumitale e 
pasionată şi de cercuri de piatră? 


Brianna nu se străduia din cale-afară să mimeze un 
interes politicos; vocea îi era suficient de tăioasă 
încât să felieze brânza. Însă nu avea mare efect 
asupra lui Edgars. 


— Pietre? 


Părea cherchelit bine şi şi-a înfipt un deget într-o 
ureche, împingându-l în ea cu zel, parcă sperând să 
îşi desfunde auzul. 


— Cercuri de pietre preistorice. Precum Clava 
Cairns, a sugerat Roger, numind unul dintre 
locurile mai cunoscute din împrejurimi. 

Ce mai conta acum, Brianna oricum nu avea de 
gând să îi mai vorbească vreodată, aşa că măcar să 
afle tot ce se putea afla. 


— Ah, alea, a râs scurt Edgards. Da, şi orice altă 
vechitură care îți vine în minte. Asta a fost ultima 
prostie şi cea mai a dracului. Se duce la institut zi 
şi noapte și îşi dă toți banii pe cursuri... cursuri! 
De râsul curcilor, ha? Basme, asta îi învaţă la 
institutul ăla. Nimic util nu înveţi acolo, fătuco, 1- 
am zis. De ce nu înveţi să dactilografiezi? Să-şi ia 
o slujbă, dacă se plictiseşte. Asta i-am spus. Şi a 
plecat, a spus el îmbufnat. N-am mai văzut-o de 
două săptămâni. 


A rămas cu privirea aţintită spre pahar, parcă 
surprins să îl vadă gol. 


— Mai bem unul? i-a invitat el, întinzând braţul 
după sticlă, dar Brianna a clătinat hotărâtă capul. 


— Mulţumim, nu. Trebuie să plecăm. Nu-i așa, 
Roger? 


Văzându-i sclipirea primejdioasă din ochii, Roger 
nu era deloc sigur că nu ar fi fost mai în siguranță 
dacă rămânea să împartă restul sticlei cu Greg 
Edgars. Totuşi, avea drum lung până acasă, dacă o 
lăsa pe Brianna să ia maşina. S-a ridicat oftând şi a 
scuturat mâna lui Edgars drept bun-rămas. Era 
caldă şi surprinzător de fermă în strânsoare, deși 
un pic umedă. 


Edgars i-a condus până la uşă, ținând sticla de gât. 
S-a uitat în urma lor prin perdea și a strigat 


deodată spre alee: 


— Dacă o vedeţi pe Gilly, să-i spuneţi să vină acasă, 
da? 

Roger s-a întors şi a făcut cu mâna spre silueta 
ştearsă din dreptunghiul luminat al uşii. 


— O să încerc, a strigat el, cuvintele încurcându-i-se 
în gâtlej. 


Au ieșit de pe alee şi erau la jumătatea străzii spre 
cârciumă când Brianna l-a încolțit. 


-Ce naiba pui la cale? l-a întrebat cu voce 
furioasă, dar nu isterică. Mi-ai spus că nu ai niciun 
fel de familie în Highlands, deci ce e povestea asta 
cu verişori? Cine era femeia din fotografie? 


Roger a privit în jur, pe strada întunecată, pentru 
inspirație, dar nu a primit niciun ajutor. A tras 
adânc aer în piept şi a luat-o de braţ. 


— Geillis Duncan, a răspuns. 


Brianna s-a oprit brusc şi șocul acestei dezvăluiri i- 
a străbătut brațul. Cu încetineală deliberată, şi-a 
desprins cotul din strânsoarea lui Roger. Legătura 
delicată ce se ţesuse între ei în timpul serii se 
sfâşiase. 


— Nu... mă... atinge, a spus ea printre dinți. Mama 
te-a pus să faci asta? 


În ciuda hotărârii lui de a fi înţelegător, Roger a 
simțit cum îl cuprinde furia drept răspuns. 


— Uite ce e, a spus el, nu te poți gândi şi la alții în 
toată povestea asta? Știu că a fost un şoc pentru 
tine. Dumnezeule, cum putea fi altfel? Şi dacă nici 
măcar nu te poți gândi la asta... prea bine, eu nu te 
vol forţa. Dar mai e şi mama ta aici. Şi mai sunt şi 
eu. 


— Tu? Ce amestec ai tu aici? 

Era prea întuneric pentru a-i vedea chipul, dar 
surpriza din vocea ei era evidentă. 


Roger nu intenționase să complice treburile mai 
mult povestindu-i cu ce era el implicat, dar în mod 
clar era prea târziu să mai păstreze secrete. Şi fără 
îndoială Claire ghicise asta când îi sugerase să o 
invite pe Brianna în oraş în această seară. 


O idee i-a fulgerat prin minte şi a înţeles ce 
intenționase Claire. Avea o cale de a-i dovedi 
Briannei, fără putință de tăgadă, veridicitatea 
poveştii sale. O avea pe Gillian Edgars care, poate, 
încă nu dispăruse pentru a-şi întâlni soarta ca 
Geillis Duncan, legată sub frasinii din Leoch. Şi 
cel mai încăpățânat cinic ar fi convins, credea el, la 
vederea cuiva dispărând în trecut chiar sub ochii 
lui. Nici nu era de mirare de ce dorea Claire să o 
găsească pe Gillian Edgars. 


In câteva cuvinte, i-a povestit Briannei legătura sa 
cu viitoarea vrăjitoare din Cranesmuir. 


— Aşadar, se pare că e viaţa mea ori viaţa ei, a 
sfârşit el, ridicând din umeri, înfiorător de 
conștient de cât de melodramatic sunase. Claire, 
mama ta, a lăsat asta la latitudinea mea. Dar cu m- 
am gândit că trebuie măcar să o găsesc. 


Brianna se oprise pentru a-l asculta. Lumina slabă 
de la o prăvălie din colț îi sclipea în ochi în vreme 
ce ea îl țintuia cu privirea. 


— Deci tu crezi? a întrebat ea cu o voce în care nu 
se ghicea scepticismul ori supărarea, ci era doar 
foarte serioasă. 


— Da, a răspuns el. Trebuia. Nu ai văzut chipul 
mamei tale când a descoperit cuvintele înscrise în 
interiorul verighetei sale. Era real, suficient de real 
încât să-mi sfâşie inima. 

— Spune-mi, a rostit ea după o scurtă tăcere, ce 
cuvinte? 


Până când Roger îşi terminase povestea, 
ajunseseră la parcarea din spatele cârciumii. 


— Păi, a spus Brianna şovăind. Dacă... 


S-a oprit din nou, privindu-l în ochi. Stătea 
suficient de aproape încât el să-i simtă căldura 
sânilor, aproape de pieptul lui, dar nu a întins 
brațul spre ea. Biserica de la St Kilda era foarte 
departe și niciunul dintre ei nu dorea să-și 
amintească de mormântul de sub tisă, unde numele 
părinților ei erau scrise în piatră. 


— Nu ştiu, Roger, a spus ea, clătinând din cap. 


Neonul de deasupra uşii din spate a cârciumii 
arunca sclipiri purpurii în părul ei. 


— Pur şi simplu nu pot... nu mă pot gândi la asta, 
momentan. Dar... 


Nu îşi găsea cuvintele, însă a ridicat o mână și i-a 
atins obrazul, uşor ca mângâierea vântului serii. 


— Mă voi gândi la tine, a murmurat ea. 


Când vine vorba de o spargere, nu e chiar atât de 
greu dacă ai o cheie. Șansele ca doamna Andrews 
ori doctorul McEwan să se întoarcă şi să mă 
surprindă în timpul acţiunii erau foarte mici. Chiar 
dacă mă prindeau, puteam spune că mă întorsesem 
să caut un carnet pierdut şi găsisem uşa deschisă. 
Îmi pierdusem exerciţiul, dar minciuna îmi fusese 
la un moment dat o a doua natură. Să minţi e ca 
mersul pe bicicletă, mi-am spus în gând, niciodată 
nu uiţi cum se face. 

Deci nu acţiunea de a pune mâna pe carnetul lui 
Gillian Edgars îmi făcea inima să bată şi respirația 
să şuiere tare în urechi. Ci carnetul în sine. 


După cum îmi spusese maestrul Raymond la Paris, 
forţa şi primejdia magicului stau în oamenii care 
cred în el. Din privirea pe care apucasem să o 
arunc peste carnet mai devreme, informația 
cuprinsă în el era un talmeș-balmeș extraordinar de 
fapte, speculații şi fantezii care nu puteau avea 
importanţă decât în ochiu celui care le scrisese. Dar 
simţeam o repulsie aproape fizică atingându-l. 
Știind cui îi aparținea, ştiam şi ce era: un grimoar, 
o carte de secrete magice. 


Cu toate acestea, dacă era să găsesc vreun indiciu 
despre locul unde se afla Geillis Duncan și despre 
intențiile ei, atunci acolo aveam să-l descopăr. 
Stăpânindu-mi un fior la atingerea copertei netede, 
l-am strecurat sub pardesiu, strângându-l cu cotul 
în timp ce coboram scările. 


Ajunsă în siguranță în stradă, l-am ţinut în 
continuare sub cot, coperta devenind alunecoasă 
din cauza transpirației pe măsură ce mergeam. Mă 
simţeam de parcă duceam o bombă, un obiect care 
trebuia manevrat cu o atenție deosebită, pentru a 
împiedica o explozie. 


Am mers o vreme, intrând în cele din urmă în 
grădina din faţa unui mic restaurant italian cu o 
terasă în apropierea râului. Noaptea era înghețată, 
dar un mic foc electric făcea ca în jurul meselor de 
pe terasă să fie suficient de calde pentru a fi 
folosite; am ales una şi am comandat un pahar de 
chianti. O vreme am sorbit din el, carnetul stând pe 
un suport de farfurii de hârtie din faţa mea, în 
umbra întunecată a unui coş cu pâine cu usturoi. 


Era sfârșitul lui aprilie. Rămăseseră doar câteva 
zile până la Intâi Mai, Sărbătoarea de Beltane. In 

acea zi îmi începusem eu pe neașteptate călătoria 
în trecut. Probabil era ceva în legătură cu această 
dată. Sau cu acest moment al anului? Mă 
întorsesem la jumătatea lui aprilie, asta făcuse 
posibilă trecerea magică. Sau poate că nu, poate că 
momentul anului nu avea nimic de-a face cu asta. 
Am comandat un alt pahar de vin. 


Poate doar anumiţi oameni aveau capacitatea de a 
pătrunde prin bariera care pentru ceilalți era solidă. 
Oare era ceva genetic? Cine ştie? Jamie nu izbutise 
să o treacă, deşi eu putusem. Și Geillis Duncan 
evident putea sau va putea. Sau nu va putea, 
depinde. M-am gândit la tânărul Roger Wakefield 
şi am simțit o uşoară ameţeală. Poate trebuia să 
comand şi nişte mâncare pe lângă vin. 


Vizita la institut mă convinsese că, indiferent cine 
era Gillan/Geillis, încă nu făcuse trecerea fatală. 
Orice persoană care ar fi studiat legendele din 
Highlands ar fi ştiut că Sărbătoarea de Beltane se 
apropia; cu siguranţă oricine plănuia o asemenea 
expediţie, ar fi așteptat până atunci. 


Dar cu nu aveam habar unde putea fi ea, dacă nu 
era acasă. Se ascundea? Executa vreun ritual 
straniu de pregătire, cules de la grupul Fionei de 
neodruizi? Carnetul ar putea conţine un indiciu, 
dar numai Dumnezeu ştia. Tot numai Dumnezeu 
mai putea ști care erau şi motivațiile mele în 
această poveste; crezusem că ştiu, însă nu mai 
eram foarte sigură. Îl implicasem pe Roger în 
căutarea lui Geillis pentru că mi se părea singura 
cale de a o convinge pe Brianna? Şi cu toate 
acestea, chiar dacă o găseam la timp, propriul meu 
scop putea fi servit doar dacă Geillis reușea să se 
întoarcă în trecut. ŞI astfel, să moară în foc. 


Când Geillis Duncan murise condamnată ca 
vrăjitoare, Jamie îmi spusese: „Nu plânge pentru 

ea, englezoaico, e o femeie vicleană.“ Şi oricum 
fusese, vicleană ori nebună, la vremea aceea nu 
contase. Nu ar fi trebuit să o las în pace, să-și 
împlinească soarta? Totuşi, m-am gândit, ea îmi 
salvase cândva viaţa. În ciuda a ceea ce era, sau va 
fi, nu îi eram datoare să încerc şi eu să-i salvez 
viaţa? Şi în felul acesta, poate, să îl condamn pe 
Roger? Ce drept aveam eu să mă amestec mai 
mult? 


Nu e o chestiune de drept, englezoaico, am auzit 
vocea lui Jamie spunându-mi cu o uşoară enervare. 
E o chestiune de datorie. De onoare. 


— Onoare, zici? am rostit cu voce tare. Şi asta ce e? 


Chelnerul cu farfuria mea de tortellini Portofino 
m-a privit nedumerit. 


— Poftim? 


— Nu-i nimic, am spus, prea tulburată pentru a-mi 
păsa ce crede el despre mine. Poate ar fi bine să 
îmi aduceţi toată sticla. 


Mi-am terminat cina înconjurată de fantome. În 
cele din urmă, întărită de mâncare şi de vin, am 
împins deoparte farfuria şi am deschis jurnalul 
cenuşiu al lui Geillis Duncan. 

49 


BINECUVÂNTAȚI SUNT ACEIA... 


Nu e loc mai întunecat pe pământ decât un drum în 
Highlands în toiul unei nopți fără lună. Vedeam 
luminile farurilor care treceau din când în când 
trasând conturul capului şi al umerilor lui Roger. 
Era aplecat în faţă, parcă apărându-se împotriva 
primejdiei iminente. Bree stătea şi ea aplecată, 
ghemuită în colţul banchetei lângă mine. Toţi trei 
aşteptam tăcuţi, izolați unii de ceilalți, închiși în 
bulele noastre mici de tăcere, înăuntrul tăcerii şi 
mai mari din mașină, în drumul ei rapid. 


Ţineam pumnii strânși în buzunarele pardesiului, 
pipăind la întâmplare monede şi tot felul de 
nimicuri, o bucată de cârpă, un vârf de creion, o 
minge mică de cauciuc lăsată pe podeaua 
cabinetului de un pacient micuţ. Degetul meu mare 
a încercuit şi a identificat muchia zimţată a unei 
monede de douăzeci şi cinci de cenți, faţa în relief 
a unui penny şi marginea neregulată a unei chei, 
cea de la biroul lui Gillian Edgars, pe care uitasem 
să o înapoiez institutului. 


Incercasem din nou să îl sun pe Greg Edgars, chiar 
înainte să plecăm din bătrâna casă parohială. 
Telefonul sunase multă vreme, fără răspuns. 


Am privit geamul întunecat al ferestrei de lângă 
mine, oarbă la propria mea reflexie ori la siluetele 

negre ale pereților de piatră şi ale copacilor 
răsfiraţi pe lângă care goneam în noapte. În 
schimb, vedeam cărțile aranjate pe unicul raft al 
biroului într-un singur şir ordonat ca borcanele 
unui farmacist. Și dedesubt, jurnalul umplut cu 
scris cursiv şi mărunt, alăturând observaţia 
ştunțifică și amăgirea, amestecând mitul cu știința, 
învățând de la oameni de știință şi din legende, 
toate bazate pe puterea visurilor. Pentru un cititor 
oarecare, putea fi ori un amestec de nonsensuri, 
ori, în cel mai bun caz, schema unui roman 
inteligent, dar copilăresc. Doar în ochii mei apărea 
ca un plan atent pus la punct. 


Într-o imitație neizbutită de metodă ştiinţifică, 
prima secțiune a carnetului era intitulată 
„Observaţii“. Conţinea referințe dezlânate, desene 
îngrijite şi tabele numerotate ordonat. „Poziţia 
Soarelui şi a Lunii de Sărbătoarea de Beltane“ era 
unul dintre ele, cu o listă de mai bine de două sute 
de figuri împerecheate înşirate dedesubt. Tabele 
similare existau pentru Hogmanay şi Sânziene, şi 
un altul pentru Samhainn, Sărbătoarea Tuturor 
Sfinților. Sărbătorile străvechi ale focului și 
soarelui, iar soarele de Beltane avea să răsară 
mâine. 


Secţiunea centrală a carnetului era intitulată 
„Speculații“. Aceasta măcar era adevărată, am 
reflectat sec. Pe una dintre pagini exista un 
paragraf într-o calgrafie curată, înclinată: „Druizii 
îşi ardeau victimele sacrificiale în cuşti de răchită 
în formă de om, dar cei sacrificați erau uciși prin 
strangulare, iar gâturile le erau tăiate pentru a 
scurge trupul de sânge. Sângele sau focul era 
elementul esențial?“ 


Curiozitatea rece a întrebării mi-a adus în fața 
ochilor chipul lui Geillis Duncan. Nu studenta cu 
ochii mari şi părul drept al cărei portret îl văzusem 

la institut, ci soția enigmatică, cu un zâmbet 
ascuns, a perceptorului fiscal, cu zece ani mai în 
vârstă, versată în folosirea ierburilor şi a trupului, 
care îi ispitea pe bărbați pentru propriile ei scopuri 
şi ucidea fără pasiune pentru a-şi atinge ţelurile. 


Ultimele câteva pagini ale carnetului, ordonat 
denumite „Concluzii“, ne conduseseră în această 
călătorie întunecată, în ajunul Sărbătorii de 
Beltane. Mi-am strâns degetele în jurul cheii, 
dorindu-mi din toată inima ca Greg Edgars să fi 
răspuns la telefon. 


Roger a încetinit, intrând pe drumul prăfuit şi 
bolovănos care ducea pe lângă baza dealului numit 
Craigh na Dun. 


— Nu văd nimic, a spus el. 


Nu scosese o vorbă de atâta timp, încât propoziția 
a sunat răguşit, parcă certăreţ. 


— Păi, sigur că nu, a răspuns Brianna iritată. Nu 
poți vedea de aici cercul de pietre. 


Roger a mormăit ceva şi a încetinit și mai mult. 
Evident, nervii Briannei erau întinși, dar la fel erau 
şi ai lui. Doar Claire părea calmă, neafectată de 
tensiunea ce creştea în maşină. 


— E aici, a spus Claire deodată. 


Roger a călcat frânele atât de brusc, încât Claire și 
fiica ei au alunecat, lovindu-se de bancheta din 
față. 


— Fii atent, căscatule! s-a răstit Brianna furioasă la 
Roger. 

Şi-a înfipt mâna în păr, ridicându-l de pe faţă cu un 
gest scurt şi nervos. A înghițit în sec când s-a 
aplecat să privească prin fereastra întunecată. 


— Unde? a întrebat ea. 


Claire a făcut un semn din cap în față spre dreapta, 
continuând să-şi țină mâinile în buzunare. 


—E o mașină parcată chiar în spatele desișului de 
acolo. 


Roger şi-a umezit buzele şi a întins braţul spre 
mânerul portierei. 


—E maşina lui Edgars. Mă duc să arunc o privire. 
Rămâneţi aici. 


Brianna a deschis portiera cu un scârțâit metalic de 
balamale neunse. Privirea ei încărcată de reproşuri 
mute l-a făcut pe Roger să se îmbujoreze în 
sclipirea slabă a luminii de deasupra capului său. 


S-a înapoiat înainte ca Roger să apuce să iasă din 
mașină. 


-Nu e nimeni acolo, a raportat ea, aruncând o 
privire spre vârful dealului. Crezi că...? 


Claire şi-a încheiat ultimul nasture al pardesiului și 
a păşit în întuneric fără a răspunde întrebării fiicei 
sale. 


— Poteca e pe aici, a spus ea. 


Mergea în faţă şi Roger, privind silueta palidă 
alunecând ca o nălucă în sus pe deal înaintea lui, 
şi-a amintit fără să vrea de drumul pe dealul abrupt 
spre curtea bisericii de la St Kilda. La fel și 
Brianna; a şovăit şi a auzit-o bombănind enervată, 
dar pe urmă braţul ei s-a întins spre cotul lui și l-a 

strâns cu putere, fie pentru a-l încuraja, fie pentru a 
se sprijini de el, nu putea spune. Însă el a prins 
curaj şi a bătut-o uşor pe mână şi i-a strâns-o cu 
cotul. În ciuda îndoielilor sale şi a aerului straniu 
al întregii exprediţii, simţea cum îl cuprinde 
emoția pe măsură ce se apropiau de creasta 
dealului. 


Era o noapte senină, fără lună şi foarte întunecată, 
cu doar câteva sclipiri ale stelelor ajutându-i să 
distingă pietrele înalte ale cercului antic în noaptea 
din jurul lor. Cei trei s-au oprit pe coama ușor 
rotunjită a dealului, strânşi laolaltă ca o turmă 
rătăcită de oi. Respirația lui Roger suna nefiresc 
chiar şi pentru propriile urechi. 


— Asta, a spus Brianna printre dinţi, e o prostie! 
— Ba nu e, a răspuns Roger. 


A simțit că rămâne fără aer, ca şi cum o funie l-ar 
fi strâns brusc peste piept. 


— E o lumină acolo. 


Abia se vedea. Un licăr minuscul care a dispărut 
imediat, dar ea l-a zărit. A auzit-o inspirând adânc. 


Şi acum? se întreba Roger. Ar trebui să strige? Sau 
zgomotul nou-veniţilor ar speria prada, împingând- 
o să acţioneze pripit? Şi dacă ar fi așa, ce ar face? 

A văzut-o pe Claire clătinându-şi capul, parcă 
încercând să alunge o insectă enervantă. A făcut un 


pas înapoi, departe de cea mai apropiată dintre 
pietre, şi s-a dat în spate spre el. 


Roger a apucat-o de braţ, murmurând. 


— Uşor, uşor. 

Cum ai vorbi cu un cal. Chipul ei abia se zărea în 
lumina stelelor, dar el simţea tremurul care a 
cuprins-o, ca electricitatea ce străbate un cablu. A 
rămas îngheţat, ținându-i braţul, neștiind ce să 
facă. 


Mirosul brusc de petrol l-a trezit din buimăceală. 
Abia a observat-o pe Brianna, care a ridicat capul 
când mirosul 1-a ajuns la nas şi s-a întors spre 
partea dinspre nord a cercului. Roger a lăsat braţul 
lui Claire şi s-a repezit prin tufele din jurul lor și 
prin pietre, păşind iute spre centrul cercului, unde 
o siluetă întunecată, ghemuită, părea o pată de 
cerneală pe fondul cenușiu al ierbii. 


Vocea lui Claire a răsunat în spatele lui, puternică 
şi poruncitoare, spărgând tăcerea. 


— Gillian! a strigat ea. 


S-a auzit un foşnet moale și o strălucire a fulgerat 
în noapte. Orbit, Roger s-a ferit, împiedicându-se 
şi căzând în genunchi. 


Pentru o clipă, a simţit doar o durere ascuţită 
atunci când retina 1-a fost atinsă de lumina flăcării 
ce ascundea totul în spatele ei. A auzit un strigăt 
lângă el şi a simțit mâna Briannei pe umăr. A clipit 
cu putere, cu ochii lăcrimând, şi vederea a început 
să-i revină. 


O siluetă subțire stătea în picioare între ei şi foc, 
cu un contur ca de clepsidră. Pe măsură ce vederea 
1 s-a limpezit, Roger şi-a dat seama că femeia purta 
o fustă lungă până la pământ şi un corset, veşminte 
din alte vremuri. Se întorsese la auzul strigătului și 
el a avut impresia o clipă că zăreşte nişte ochi mari 
şi un păr blond şi zburlit, ridicându-se şi fluturând 
în dogoarea flăcării. 


1398 


A găsit răgazul, în timp ce se lupta să se ridice, să 
se întrebe cum cărase ea o buturugă atât de mare 
până aici sus. Apoi mirosul de păr ars şi piele 
pârjolită l-a izbit în față şi şi-a amintit. Greg 
Edgars nu era acasă în seara asta. Neștiind dacă 
sângele sau focul era elementul necesar, ea le 
alesese pe amândouă. 


A trecut pe lângă Brianna, concentrat doar asupra 
fetei înalte şi suple din faţa lui şi asupra chipului 
care îl oglindea pe al său. Ea l-a văzut venind, s-a 
întors şi s-a repezit ca vântul spre stânca despicată 
din capătul cercului. Avea o raniță din pânză aspră, 
atârnată pe un umăr; a auzit-o gemând când raniţa 
s-a legănat greu şi a lovit-o într-o coastă. 


S-a oprit o clipă, cu braţul întins spre stâncă şi a 
privit în urmă. Roger ar fi putut Jura că ochii ei s- 
au oprit asupra lui, i-au întâlnit privirea şi i-au 
susținut-o, dincolo de bariera flăcărilor. Roger a 
deschis gura într-un strigăt mut. Atunci ea s-a 
întors, ușoară ca o scânteie dansând, şi s-a făcut 
nevăzută în fisura din stâncă. 


Focul, trupul şi noaptea însăşi au dispărut dintr- 
odată într-un țipăt de pe altă lume. Roger s-a trezit 
cu faţa în iarbă, strângând pământul într-o căutare 
disperată a unei senzaţii familiare de care să se 
ancoreze pentru a-şi păstra luciditatea. Căutarea 
era în van, niciunul dintre simțurile lui nu păreau 
să funcționeze, chiar şi atingerea pământului era 
lipsită de substanţă, amorfă, de parcă ar fi fost 
întins pe nisipuri mişcătoare şi nu pe granit. 


Orbit de strălucire, asurzit de țipătul stâncii 
sfâşiate, a bâjbâit, întinzând braţele orbeşte, fără a- 
şi simți extremitățile, conştient doar de o imensă 
atracție şi de nevoia de a i se împotrivi. 


Nu avea senzația că timpul trece, se simţea ca și 
cum se luptase o veşnicie în vid, când în cele din 

urmă a devenit conștient de ceva în afara lui însuşi. 
Nişte mâini i-au apucat brațele cu o putere 
disperată şi apăsarea moale a unor sâni i-a acoperit 
faţa. 


Auzul începea treptat să îi revină şi, odată cu el, 
sunetul unei voci strigându-i numele. Injurându-l, 
de fapt, trăgându-şi cu greu răsuflarea între epitete. 


— Idiotule!  Ticălosule!  Trezeşte-te, Roger... 
tâmpitule! 


Vocea era înăbușită, dar o distingea cu claritate. Cu 
un efort supraomenesc, a întins braţul şi a prins-o 
de încheieturile mâinilor. S-a rostogolit, simțindu- 
se greoi ca începutul unei avalanșe, şi s-a trezit 
clhpind stupid spre chipul brăzdat de lacrimi al 
Briannei Randall, cu ochii întunecaţi ca nişte 
peşteri în lumina stinsă a focului. 


Mirosul de petrol şi carne arsă era copleşitor. S-a 
întors într-o parte şi a icnit, vomitând în iarba 
umedă. Era prea ocupat pentru a fi recunoscător că 
simţul mirosului îi revenise. 


S-a şters la gură cu mâneca şi a bâjbâit după braţul 
Briannei. Era strânsă ghem, tremurând. 


— O, Doamne! a spus ea. O, Doamne! Nu credeam 
că te pot opri. Te târai drept spre stâncă. O, 
Doamne! 


Nu a opus rezistență când a tras-o spre el, dar nici 
nu i-a răspuns. A continuat doar să tremure, 
lacrimile curgându-i din ochii mari şi goi, spunând 
întruna „O, Doamne!“, ca un disc zgâriat. 


— Gata, a spus el, bătând-o uşor cu palma. Va fi 
bine. Gata. 

Senzaţia de ameţeală se estompa, deşi se mai 
simţea de parcă ar fi fost spart în mai multe bucăţi 
şi împrăștiat violent în toate cele patru puncte 
cardinale. Din obiectul întunecat de la pământ se 
auzea un pocnet slab, dar în afară de asta şi de 
exclamaţiile mecanice ale Briannei, liniştea nopții 
se așternea iarăşi. Şi-a pus palmele pe urechi, 
parcă pentru a opri ecourile sunetului ucigător. 


— Ai auzit şi tu? a întrebat el. 


Brianna continua să plângă, dar a încuviințat din 
cap, asemenea unei păpuşi stricate. 


— Mama ta... a început el, încă adunându-și cu 
greu gândurile, apoi a ţâșnit în sus când un gând 
întreg s-a închegat. Mama ta! a exclamat el, 
strângând-o pe Brianna de ambele braţe. Claire! 
Unde e? 


Brianna a căscat gura şocată şi s-a ridicat cu greu 
în picioare, căutând disperată prin cercul gol, unde 
pietrele de înălțimea unui om se înălţau golașe, pe 
Jumătate vizibile în focul care se stingea. 


— Mamă! a strigat ea. Mamă, unde eşti? 


—E bine, a spus Roger, încercând ca glasul să-i 
sune liniştitor şi autoritar. Va fi bine acum. 


De fapt, nu avea idee dacă vreodată Claire Randall 
va fi bine. Cel puţin era vie, şi asta era tot ce putea 
el spune. 


O găsiseră, lipsită de cunoștință în iarba din 
apropierea hotarului de pietre, albă în lumina lunii 
care răsărea deasupra, singura dovadă că inima ei 
încă bătea fiind sângele întunecat din palmele 
zeâriate. Roger prefera să nu îşi mai amintească 
nimic din drumul de coşmar la vale pe potecă, spre 

mașină, cu trupul ei inert sprijinit de umerii lui, cu 
picioarele alunecându-i orbește când pietrele i se 
rostogoleau sub tălpi şi crengile i se agățau de 
haine. 


Coborârea de pe dealul blestemat îl storsese de 
puteri. Brianna, trasă la față de concentrare, 
condusese maşina înapoi spre casa parohială, cu 
degetele agăţate de volan ca nişte tulpini de iederă. 
Ghemuit pe banchetă alături de ea, Roger văzuse 
în oglinda retrovizoare lumina sclipind slab pe 
coama dealului din spatele lor, acolo unde un nor 
mic şi luminos plutea ca fumul răbufnit din ţeava 
unui tun, dovada mută a unei bătălii care s-a 
încheiat. 


Brianna se învârtea acum pe lângă canapeaua unde 
era întinsă mama ei, nemişcată ca o figură 
mortuară pe un sarcofag. Cutremurându-se, Roger 
evitase şemineul unde focul aștepta să fie aprins și 
trăsese în schimb un radiator cu care reverendul își 
încălzise picioarele în timpul nopților de iarnă. 
Siguranţele străluceau portocalii şi fierbinți și 
scotea un bâzâit zgomotos şi prietenos care 
acoperea tăcerea din birou. 


Roger s-a aşezat pe un taburet scund lângă sofa, 
simțindu-se lipsit de vlagă. Cu ultimele rămășițe 
de voinţă, a întins brațul spre măsuţa pe care era 


aşezat telefonul, însă degetele i-au încremenit la 
câțiva centimetri deasupra aparatului. 


— Oare ar trebui... 
A fost nevoit să se oprească să îşi dreagă glasul. 
— Ar trebui să ... chemăm un doctor? On poliția? 


— Nu. 

Vocea Briannei era pierdută, aproape absentă, când 
s-a aplecat peste silueta nemișcată de pe canapea. 


A 


— ÎȘI revine. 


Pleoapele au tremurat, s-au strâns o clipă când 
amintirea durerii a revenit, apoi s-au relaxat şi s-au 
deschis. Ochii îi erau limpezi şi calzi ca mierea. S- 
au plimbat încolo şi încoace, peste Brianna, care 
stătea mândră şi ţeapănă lângă ea, şi s-au fixat pe 
chipul lui Roger. 


Buzele lui Claire erau lipsite de sânge ca şi restul 
feţei; a fost nevoie de mai multe încercări pentru a 
scoate o şoaptă răgușită. 


— A reuşit... să se întoarcă? 


Degetele ei erau încleştate pe fustă şi el a văzut 
urma subţire și întunecată de sânge pe care o lăsau 
în urmă. Şi-a strâns și el instinctiv mâinile pe 
genunchi, cu palmele furnicându-l. Deci şi ea se 
țtinuse din toate puterile, bâjbâind printre ierburi și 
pietre, să nu fie înghițită de trecut. Roger şi-a 
coborât pleoapele la amintirea acelei rupturi, 
încuviinţând din cap. 


— Da, a răspuns. A plecat. 


Apoi ochii limpezi s-au îndreptat spre chipul fiicei 
sale, cu sprâncenele arcuite parcă interogativ. Insă 
Brianna a fost cea care a pus întrebarea. 


— Deci e adevărat? a rostit ea şovăitor. Totul este 
adevărat? 


Roger a simțit fiorul uşor care a scuturat trupul 
fetei şi fără să se gândească, a întins braţul şi a 
luat-o de mână. Fără să vrea, a tresărit când ea l-a 
strâns cu putere şi deodată şi-a amintit unul dintre 
textele reverendului: „Binecuvântaţi sunt cei care 

nu au văzut, dar au crezut.“ Dar cei care trebuie să 
vadă, pentru a crede? Sub efectul credinței 
căpătate, Brianna tremura cu teamă lângă el, 
îngrozită de ceea ce trebuia, de asemenea, să 
creadă. 


Chiar în chpa în care fata s-a încordat, pregătindu- 
se să întâmpine adevărul pe care deja îl văzuse, 
trupului încordat al lui Claire de pe canapea s-a 
relaxat. Buzele palide s-au curbat într-un zâmbet 
firav şi o expresie de pace profundă i-a netezit 
trăsăturile chipului alb şi s-a oprit strălucind în 
ochii aurii. 


—E adevărat, a spus ea şi o pată de culoare i-a 
revenit în obrajii palizi. Te-ar minți mama ta? 


Şi a închis din nou ochii. 


Roger s-a aplecat să închidă radiatorul. Noaptea 
era rece, dar el nu mai putea sta în acest birou, 
sanctuarul lui temporar. Încă se simţea ametit, dar 
nu mai putea amâna. Decizia trebuia luată. 


Veniseră zorile înainte ca poliția şi doctorul să-şi fi 
terminat treaba cu o seară în urmă, completând 
formularele, luând declarații, verificând semne 
vitale şi dându-și silinţa să explice adevărul. 
„Binecuvântaţi sunt cei care nu au văzut“, a spus 
din nou în gând, evlavios, „dar au crezut“. Mai 
ales în acest caz. 


În cele din urmă plecaseră, cu formularele, 
legitimaţule şi mașinile lor cu girofaruri, pentru a 
supraveghea ridicarea trupului lui Greg Edgars din 
cercul de pietre, pentru a emite un mandat de 
arestare pe numele soției lui care, după ce îşi 
ademenise soţul pentru a-l ucide, fugise de la locul 
faptei. Asta, ca să ne exprimăm cu blândețe, s-a 
gândit ametit Roger. 

Cu mintea şi trupul epuizate, Roger le lăsase pe 
cele două femei în grija doctorului şi a Fionei și se 
dusese la culcare, fără a se mai deranja să se 
dezbrace ori să dea într-o parte plapuma, 
prăbuşindu-se pur şi simplu în uitare. Trezit 
aproape de apusul soarelui de o foame de lup, 
coborâse scările împleticindu-se şi îşi găsise 
musafirele la fel de tăcute, deși mai puţin 
tulburate, ajutând-o pe Fiona cu pregătirile de cină. 


Mâncaseră în tăcere. Atmosfera nu era încordată; 
cei de la masă păreau să comunice între ei pe căi 
nevăzute. Brianna era aşezată lângă mama ei, 
atingând-o uneori când se întindea după mâncare, 
poate pentru a se asigura că era acolo. Câteodată 
privea spre Roger, priviri furişe, timide, pe sub 
gene, dar nu vorbea cu el. 


Claire a vorbit puţin și a mâncat şi mai puţin, 
stătea tăcută şi liniştită ca un lac de munte în soare, 
concentrată asupra gândurilor ei. După cină, se 
scuzase şi plecase să se aşeze pe divanul adânc de 
la fereastra din capătul holului, spunând că e 
obosită. Brianna aruncase o privire spre mama ei, 
o siluetă conturată de ultimele raze ale soarelui 
apunând, întoarsă cu fața spre geam, şi plecase la 
bucătărie să o ajute pe Fiona cu vasele. Cu 
stomacul încărcat de mâncarea Fionei, Roger se 
dusese în birou să se gândească. 


Două ore mai târziu era tot pe gânduri, cu 
extraordinar de puţine rezultate. Cărţile zăceau 
împrăștiate pe birou şi pe masă, lăsate pe jumătate 
deschise pe scaune şi pe spătarul canapelei, gurile 
ce se căscau în rafturile aglomerate fiind mărturia 
efortului cercetărilor lui dezordonate. 


Ii luase ceva timp, dar găsise pasajul scurt pe care 


şi-l amintea dintr-o căutare mai veche pentru 
Claire Randall. Acele răspunsuri îi aduseseră ei 

mângâiere şi linişte; acesta însă nu, dacă i-ar 
spune. Şi dacă el avea dreptate? Trebuia să aibă; 
aşa se explica mormântul stingher, atât de departe 
de Culloden. 


Şi-a frecat obrazul cu palma şi a simţit barba aspră. 
Nici nu era de mirare că uitase să se radă cu toate 
câte se întâmplaseră. Când închidea ochii, mai 
simţea în nări mirosul de fum și de sânge, vedea 
flăcările pe stânca neagră şi şuviţele de păr blond, 
zburând departe de atingerea lui. S-a cutremurat 
amintindu-și şi a fost cuprins de resentimente. 
Claire îi spulberase liniştea, el nu trebuia să 
procedeze la fel? Şi Brianna, dacă acum știa 
adevărul, nu trebuia să îl ştie în întregime? 


Claire era încă la capătul holului, cu picioarele 
ghemuite sub ea pe divan, privind afară la 
întinderea neagră a nopții de dincolo de geam. 


— Claire? 


Vocea lui era răgușită după atâta timp în care nu 
vorbise şi şi-a dres glasul, încercând din nou. 


— Claire? Am... ceva să-ți spun. 


S-a întors și a ridicat privirea spre el. Doar o 
uşoară curiozitate 1 se citea pe chip. Avea o 
expresie calmă, expresia unui om care îndurase 
teroarea, disperarea, durerea şi povara 
deznădăjduită a celui rămas în viață, un om care 
rezistase. Privind-o, Roger a simțit brusc că nu 
poate să-i mărturisească. Dar ea îi spusese 
adevărul; el trebuia să facă acelaşi lucru. 


— Am găsit ceva, a continuat el ridicând cartea într- 
un gest scurt, inutil. In legătură cu... Jamie. 


Rostirea numelui cu voce tare părea să-i dea curaj, 
ca şi cum scoțianul uriaş în persoană fusese 

chemat de el şi venise să stea solid și nemișcat în 
hol, între soția lui şi Roger. Roger a tras adânc aer 
în piept, pregătindu-se. 


— Ce este? 


— Ultimul lucru pe care el dorea să-l facă. Cred... 
cred că a eşuat. 


Claire a pălit şi s-a holbat la carte. 
— Oamenii lui? Dar am crezut că ai găsit... 


— Am găsit, a întrerupt-o Roger. Nu sunt destul de 
sigur că a reușit asta. I-a scos pe bărbaţii de la 
Lallybroch de pe câmpul de luptă, i-a salvat de la 
Culloden și 1-a dus pe drumul spre casă. 


— Dar pe urmă... 


— Avea de gând să se întoarcă înapoi în bătălie şi 
cred că a făcut asta. 


Devenea tot mai greu, dar trebuia să îi spună. 
Negăsindu-şi cuvintele, a deschis cartea şi a citit 
cu glas tare: 


După bătălia finală de la 
Culloden, optsprezece ofițeri 
iacobiți, toți răniți, s-au 
refugiat în vechea casă și timp 
de două zile cu rănile 
neîngrijite, au zăcut în dureri; 
apoi au fost scoşi pentru a fi 
împuşcaţi. Unul dintre ei, un 
Fraser din regimentul lordului 
Lovat, a scăpat de la măcel; 
ceilalți au fost îngropați la 
marginea parcului. 

— „Un bărbat, un Fraser din regimentului lordului 
Lovat a scăpat...“, a repetat Roger în şoaptă. 


A ridicat privirea de pe pagină şi i-a văzut ochii, 
mari şi orbi ca ai unei căprioare privind în farurile 


unei maşini care se apropie. 


— A avut de gând să sfârșească pe câmpul de la 
Culloden, a șoptit Roger. Doar că nu a murit. 


1408 


MULTUMIRI 


Autoarea doreşte să le mulțumească şi să le 
transmită cele mai bune gânduri: 


celor trei Jackie (Jackie Cantor, Jackie LeDonne și 
mama mea), îngerii păzitori ai cărților mele; celor 
patru John (John Myers, John E. Simpson, Jr., 
John Woram şi John Stith), pentru lectura 
constantă, informatiile diverse din cultura scoțiană 
şi entuziasmul general; lui Janet McConnaughey, 
Margaret J. Campbell, Todd Heimarck, Deb şi 
Dennis Parisek, Holly Heinel şi celorlalți 
LitForumişti al căror nume nu începe cu litera J — 
în mod special lui Robert Riffle, pentru plantele 
medicinale, pentru epitetele franțuzești, 
claviaturile de abanos şi ochiul său mereu vigilent; 
lui Paul Solyn, pentru condurul-doameni târzii, 
valsuri, plăci de cupru inscripționate şi sfaturi 
botanice; lui Margaret Ball, pentru referințe, 
sugestii utile şi conversații captivante; lui Fay 
Zachary, pentru prânz; profesorului Gary Hoff, 
pentru sfaturile medicale și consultații (el nu a avut 
nimic de a face cu descrierea eviscerării); poetului 
Barry Fogden, pentru traducerile din engleză; lui 
Labhriunn Maclan, pentru blestemele galice şi 
generozitatea de a-mi permite să îi folosesc 
numele atât de poetic; lui Kathy Allen-Webber, 
pentru ajutorul la franceză (dacă ceva e la timpul 
greșit, e din vina mea); Vondei N. McIntyre, pentru 
că mi-a dezvăluit din tainele meseriei; lui Michael 


1409 


Lee West, pentru minunatele comentarii pe 

NOTE 


1 - Robert I cunoscut drept Robert the Bruce — rege 
scoțian din 1306 până la moartea sa în 1329, a 
luptat pentru independența Scoției, fiind 
considerat erou național (n. tr.). 


2- Hock- vin alb, sec, din Germania (n. tr.). 


3 - Referire la sloganul popular din timpul 
Revoluției Franceze din 1789, în timpul căreia 
mulți nobili au fost executaţi (n.tr.). 


4 - Frază din Monopoly, folosită în cultura 
populară pentru a exprima un act ireversibil, cu 
consecințe dezastruoase (n.tr.). 


5 -La naiba! — în lb. celtică în orig. (n. tr.). 


6 - Metodă de pedepsire pentru înaltă trădare 
stabilită în Actul de Trădare din 1351 în Anglia, 
prin care condamnatul era legat de un panou 
înalt din lemn, tras de un cal până la locul 
execuției, apoi spânzurat până aproape de 
moarte, eviscerat şi tăiat în patru. Rămăşiţele 
erau adesea expuse în locuri publice, precum 
Podul Londrei. Această metodă a fost abolită în 
1870. Pedeapsa cu moartea pentru înaltă trădare 
a fost abolită în 1998 (n. tr.). 


7 - Wild Men of Borneo — Waino and Plutanor, doi 
frați pitici circari, care au trăit în America în 


secolul al XIX-lea (n.tr.). 


8 - Termen folosit pentru clasele de jos la sfârşitul 
secolului al XVIII-lea în Franţa (n.red.). 

9- Evanghelia după Marcu 16:18 (n. tr.). 
10 - Recviem — Robert Louis Stevenson (n. tr.). 


11 - Ce mai faci, micuță Kitty? Şşş, copilul meu, 
șșş (n. tr.). 


12 - Draga mea (n. tr.). 
13 - Psalmi, 32:3,4 (n. tr.). 


14 - Choreomanie (de la grecescul „choros“, care 
înseamnă „dans“, şi „manie“ — nebunie), ciuma 
dansului, dansul Sfântului loan sau dansul 
Sfântului Vitus — epidemie consemnată de 
numeroase ori în timpul Evului Mediu în Europa 
(cu precădere în secolele XIV-XVII), bolnavii 
suferind de această boală dansau până la 


epuizare (n. tr.). 


15 - Veche monedă englezească, retrasă din 
circulație în 1980 (n. tr.). 


16 - Fir resorbabil fabricat din intestinele unor 
animale şi folosit în chirurgie (n. tr.). 


17 - Marmion, poem epic de sir Walter Scott (n. 
tr.). 


18 - „Cu cât se schimbă lucrurile, cu atât rămân la 
fel.“ (în fr. în orig.). Cuvinte aparținându-i lui 
Jean-Baptiste Alphonse Karr (1808-1890), 
critic, jurnalist și romancier francez (n. tr.). 


19 - „Nu sări mai sus decât te ține coarda“ (n. tr.). 


20 - „Ajunge!“ (în galeza scoțiană, în original) (n. 
tr.). 


21 - Prietene (n. tr.). 


22 - „Stai!“ (în lb. galeză în orig.) (n. tr.). 

23 - Mercenari germani angajați de guvernul 
englez pentru diverse conflicte din secolul al 
XVIII-lea (n. tr.). 


24 - Cartea fundamentală a ritualului anglican, 
care cuprinde rugăciuni şi slujbe (n. tr.). 


25 - Versuri din poezia Sfielnicei sale iubite, de 
Andrew Marvell (1621 — 1678) (n. tr.). 


26 - Caius Valerius Catullus, Liber V, Lesbiei, 
traducere de Teodor Naum (n. tr.). 


27 - To shag în engleza britanică, în argou — „a 
face sex“ (n. tr.). 

